
VAINIKAS 


I. Jeriungordas 
1 


1 3 () metais, dalijantis Ivaro Jeslingo jaunesniojo iš Siunbiu 

palikimą, Silo ūkis teko jo dukteriai Ranfridai ir jos 
vyrui Lavransui Bjergiulfsenui. Anksčiau Lavransas gyveno savo dvare 
Skuge, Folos apylinkėje, netoli Oslo, o dabar persikėlė aukštyn į Jeriun- 
gordą Silo slėnyje. 

Lavransas buvo kilęs iš giminės, šiame krašte vadinamos „Lagma- 
no sūnumis“. Jie atvyko iš Švedijos su kažkokiu Laurencijumi, Estgetų 
lagmanu, šis, iš Vretos vienuolyno išviliojęs Bjelbiujarlo seserį, mergelę 
Bentą, atbėgo su ja į Norvegiją. Ponas Laurencijus pateko pas karalių 
Hokoną senąjį ir buvo jo labai vertinamas, karalius jam dovanojo Skugo 
dvarą. Pagyvenęs šiame krašte aštuonetą metų, susirgo ir numirė, O naš- 
lė, Folkiungų duktė, kurią žmonės Norvegijoje vadino karalaite, grįžo 
namo ir susitaikė su giminėmis. Paskui ji turtingai ištekėjo kitame krašte. 
Su ponu Laurencijumi jiedu neturėjo vaikų, todėl Skugą paveldėjo Lau- 
rencijaus brolis Ketilis. Tai buvo Lavranso Bjergiulfseno senelis. 

Lavransas vedė jaunas. Tuo metu, kai atvyko į Silą, jis buvo vos 
dvidešimt aštuonerių metų amžiaus ir trejais metais jaunesnis už savo 

žmoną. Paauglys būdamas tarnavo karaliaus palydoje ir gerai išsiauklėjo, 
tačiau vedęs ėmė ramiai ūkininkauti savo dvare, nes Ranfrida buvo kiek 
savotiška, paniurusi ir blogai jautėsi tarp pietiečių. Kai ištiko nelaimė, — 
mirė trys kūdikiai lopšyje, — ji ėmė visiškai vengti žmonių. Iš daugelio 
aplinkybių galima buvo spręsti, kad jo žmonai reikėtų grįžti arčiau prie 
savo giminių ir pažįstamų, todėl Lavransai persikėlė į Giudbranso slėnį. 
Vykdami ten, jie teturėjo vieną gyvą likusį vaiką, mažą mergytę, vardu 
Kristina. 


Įsikūrę Jeriungorde, jie lygiai taip pat tyliai gyveno kaip ir anksčiau ir 
geriausia jiems būdavo patiems vieniems. Neatrodė, kad Ranfridai labai 
rūpėtų jos giminės, nes ji juos matydavo ne dažniau, negu to reikalavo 
mandagumas. Taip buvo ir todėl, kad Lavransas ir Ranfrida buvo nepa- 
prastai pamaldūs ir dievobaimingi žmonės, uoliai lankė bažnyčią, mielai 
priiminėjo Dievo tarnus ir žmones, važinėjančius bažnyčios reikalais, 
arba piligrimus, keliaujančius per slėnį aukštyn į Nidarą, o savo para- 
pijos klebonui — jis buvo jų artimiausias kaimynas ir gyveno Romiun- 
gorde — reiškė didžiausią pagarbą. Tačiau kiti slėnio žmonės buvo tos 
nuomonės, kad bažnyčia ir taip jiems brangiai atsieinanti, todėl manė, 
kad neverta taip griežtai laikytis pasninkų ir melstis arba kviestis į namus 
kunigus ir vienuolius, jeigu jų nereikią. 

Be to, Jeriungordo žmonės buvo labai gerbiami ir mylimi, ypač Lav- 
ransas. Jis garsėjo kaip stiprus vyras, tačiau taikus, ramus ir teisingas, nuo- 
saikus savo darbais ir įsakymais, aukštuomenei būdingos laikysenos, labai 
darbštus ūkininkas ir didelis medžiotojas; itin aistringai medžiojo vilkus, 
lokius ir kitus plėšriuosius žvėris. Per keletą metų jis įsigijo daug Žemės, 
bet vis dėlto buvo geras ir paslaugus šeimininkas savo nuomininkams. 

Ranfridą žmonės matydavo taip retai, jog netrukus liovėsi apie ją 
kalbėję. Iš pradžių, kai sugrįžo į slėnį, daug kas ja stebėjosi, prisiminda- 
mi ją dar iš tų laikų, kai gyveno Siunbiu. Graži ji niekada nebuvo, bet 
anuomet atrodė neblogai ir buvo linksma. Dabar ji taip pasikeitė, kad 
iš tikrųjų galėjai pamanyti, jog ji ne trimis, o dešimčia metų vyresnė už 
vyrą. Be to, žmonėms rodėsi, kad ji pernelyg sunkiai išgyvenanti vaikų 
netektį, nes šiaip jai sekėsi netgi geriau, negu kitoms moterims: ji gyveno 

pertekliuje ir pagarboje ir, kiek žmonės galėjo matyti, su vyru gerai su- 
tarė. Lavransas nesusidėdavo su kitomis moterimis, ką nors veikdamas 
visada tardavosi su ja, niekada nepasakydavo jai šiurkštaus žodžio — nei 
blaivus, nei išgėręs. Nebuvo ji ir tokia sena, jog nebūtų galėjusi daugiau 
vaikų susilaukti, jei tik Dievo būtų buvę taip skirta. 

Nelengva buvo gauti Jeriungordui jaunų žmonių pasisamdyti, nes 
šeimininkė nuolatos būdavo paniurusi, be to, čia buvo griežtai laikomasi 
pasninkų. Šiaip samdiniams dvare buvo gera: niekas jų nebausdavo, retai 
kas pasakydavo piktą žodį, ir Lavransas su Ranfrida kiekviename darbe 
būdavo pirmi. Be to, šeimininkas buvo linksmo būdo ir mėgdavo kartu 
su kitais pašokti ar padainuoti, kai jaunimas šventvakariais susirinkdavo 
pasilinksminti ant kalvelės prie bažnyčios. Vis dėlto daugiausia Jeriun- 
gorde tarnybos ieškodavo vyresnio amžiaus žmonės; jiems ten patikda- 
vo ir ištarnaudavo gana ilgai. 


Sulaukusi septynerių metų, mažoji Kristina kartą lydėjo tėvą į kal- 
nų pievas. 

Buvo gražus vasaros pradžios rytas. Kristina stovėjo viršutiniame 
klėties aukšte, kuriame jie vasarą miegodavo. Lauke ji matė šviečiant 
saulę, kieme girdėjo tėvą kalbant su vyrais — jai taip buvo smagu, kad 
negalėjo ramiai nustovėti, kol motina ją aprengs, o sulig kiekvienu dra- 
bužėliu apsisukdavo aplink ir pašokdavo į viršų. Ji dar niekad nebuvo 
buvusi aukštai kalnuose, tik tarpukalnėmis prie Vogės keliavusi į Siunbiu 
motinos giminių aplankyti arba su motina ir ūkio samdiniais ėjusi netoli 
į mišką rinkti uogų, iš kurių Ranfrida darydavo alų. Ji taip pat privirdavo 
rūgščios košės iš bruknių ir spanguolių, kurią ilgomis pasninko dieno- 
mis valgydavo su duona vietoj sviesto. 

Motina susuko ilgus šviesius Kristinos plaukus ir pakišo po sena 
melsva kepurėle, paskui pabučiavo dukteriai į skruostą, ir Kristina nubė- 
go žemyn pas tėvą. Lavransas jau sėdėjo balne; jis užsikėlė ją už nugaros 
ant žirgo, kur iš savo apsiausto buvo įtaisęs jai tokią pagalvėlę. Ten Kris- 
tina turėjo sėdėti raita ir laikytis už tėvo diržo. Tada jie šūktelėjo motinai 
sudie, bet ši tekina dar atbėgo nuo prieangio su Kristinos apsiaustėliu, 
padavė jį Lavransui ir paprašė nenuleisti akių nuo vaiko. 

Saulė švietė, bet naktų buvo smarkiai palyta, ir nuo visų kalvelių 
čiurlendamas tekėjo vanduo, o kalnų pašlaitėmis driekėsi rūkas. Tačiau 
virš kalnagūbrių mėlynu dangumi plaukė balti, gerą orą pranašaujantys 
debesėliai, ir Lavransas su vyrais kalbėjo, kad, saulei aukščiau pakilus, 
būsianti labai karšta diena. Lavransą lydėjo keturi vyrai, ir, nors jų buvo 
tiek daug ir joti reikėjo netoli, visi buvo gerai apsiginklavę, nes tuo metu 
kalnuose dažnai slankiodavo įtartinų žmonių, nors jų ir nebuvo tikimasi 
sutikti. Kristinai visi tėvo palydovai labai patiko; trys iš jų buvo senesni, 
tačiau ketvirtasis, Arnė Giurdsenas iš Finsbrekeno, buvo pusbernis ir 
geriausias Kristinos draugas; jis jojo arčiausiai Lavranso ir mergaitės ir 
turėjo jai aiškinti viską, ką pakely matė. 

Jodami pro Romiungordą, jie pasisveikino su sira* Eiriku. Šis sto- 
vėjo prie durų ir barė jo namuose šeimininkaujančią dukterį už tai, kad 
perdažytus siūlus vakar padžiovė ir paliko lauke, o dabar juos subjauro- 
jęs lietus. 

Aukštėliau, prie klebonijos, stovėjo bažnyčia — nedidelė, bet graži, 
daili, gerai prižiūrima ir naujai nudažyta. Prieš kryžių ties šventoriaus 
vartais Lavransas ir jo žmonės nukėlė kepures ir nulenkė galvas. Paskui 
tėvas atsigręžė balne, ir abu su Kristina pamojavo motinai stovinčiai 
pievoje prie namų. Ji mojavo jiems skepetaite. 

Čia, bažnyčios kalvelėje ir šventoriuje, Kristina žaisdavo kone kas- 
dien, tačiau šįryt, kai ji taip toli pasiryžusi keliauti, pažįstamas namų ir 
slėnio vaizdas jai atrodė visai naujas ir keistas. Namų kupsteliai žemai 
Jeriungorde darėsi vis mažesni ir pilkesni. Blizgėdama vinguriavo upė ir 
priešais su plačiomis žaliomis užlajomis ir liūnais, su vienkiemiais, lau- 
kais ir pievomis nusidriekė slėnis iki pat pilkų ir stačių kalnų. 

Kristina žinojo, kad toli slėnyje, kur susijungę kalnai dengė reginį, 
yra Loptsgordas. Ten gyveno Sigiurdas ir Jonas, du žilabarzdžiai senukai; 
atvykę į Jeriungordą, jie visada su ja pažaisdavo ir pajuokaudavo. Jonas 
jai labiau patiko, nes išpjaustydavo iš medžio gražiausių žvėrelių, o kartą 
padovanojo auksinį žiedą. Paskutinį kartą aplankęs juos per Sekmines, 
atnešė jai riterį, taip gražiai išdrožtą ir taip puikiai nudažytą, jog Kristinai 


* Sira — kunigas (ver7.) 

atrodė, kad niekad geresnės dovanos nėra gavusi. Ji kasnakt pasiguldyda- 
vo jį šalia savęs į lovą, tačiau kai rytą pabusdavo, jos riteris stovėdavo ant 
laiptelio prie lovos, kurioje ji su tėvais miegodavo. Tėvas sakydavo, kad jis 
iššokąs pirmiesiems gaidžiams pragydus, bet Kristina gerai žinojo, kad jai 
užmigus jį paimdavo motina, nes buvo girdėjusi kalbant, kad riteris esąs 
kietas ir jai skaudėtų, jei naktį ant jo užsigultų. Sigiurdo iš Loptsgordo 
Kristina bijojo ir nenorėdavo, kad jis ją sodintųsi ant kelių, nes šis juo- 
kaudavo — kai ji užaugsianti, norėtų jos glėbyje miegoti. Jis jau buvo per- 
gyvenęs dvi žmonas ir sakėsi dar trečią pergyvensiąs, o Kristina galėsianti 
būti ketvirtoji. Kai mergaitė dėl to imdavo verkti, Lavransas juokdavosi ir 
sakydavo netikis, jog Margita greit mirtų, O jei taip ir atsitiktų, ir Sigiurdas 
jai pasipirštų, Kristina galinti būti tikra, kad jis jos neleistų. 

Maždaug per lanko šūvį į šiaurę nuo bažnyčios, prie kelio, gulėjo 
didelis akmuo, o jį supo tanki beržų ir drebulių giraitė. Ten jie mėgda- 
vo žaisti bažnyčią, ir Tomas, jauniausias siros Eiriko vaikaitis, laikydavo 
ten mišias kaip ir jo senelis, semdavo švęsto vandens ir krikštydavo, jei 
duobutėse ant akmens būdavo prilyta. Tačiau praeitą rudenį tie žaidimai 
jiems liūdnai baigėsi. Pirmiausia Tomas sutuokė ją su Arne — Arnė dar 
nebuvo tiek suaugęs, kad turėdamas laiko nepažaistų su vaikais. Pas- 
kui Arnė sugavo pro šalį bėgantį paršiuką ir nunešė jį krikštyti. Tomas 
patepė jį purvu, pamurdė į vandenį akmens duobutėje, pamėgdžioda- 
mas senelį pagiedojo lotyniškai ir apibarė, kad jie mažai aukoją, o vaikai 
juokėsi, nes yra girdėję suaugusiuosius kalbant apie neapsakomą Eiriko 
godumą. Ir kuo labiau šie juokėsi, tuo daugiau visokių baisybių sugalvo- 
jo Tomas; jis kalbėjo, kad šis vaikas pradėtas ilgųjų pasninkų dienomis, 
ir jie turį už šią nuodėmę kunigui ir bažnyčiai atlikti atgailą. Tada di- 
desnieji berniukai net kvatodami ėmė klykti, bet Kristina taip susigėdo, 
kad vos neverkė, vis dar tebelaikydama rankose paršiuką. Taip vaikams 
besilinksminant, lyg tyčia pats Eirikas ėjo pro šalį grįždamas iš parapijie- 
čio. Supratęs vaikų žaidimą, nušoko nuo žirgo, šventuosius indus greitai 
padavė vyresniajam vaikaičiui Benteinui, jojančiam drauge, ir šis vos ne- 
išmetė sidabrinio balandžio su Dievo kūnu; kunigas puolė į vaikų būrį 
ir prilupo visus, kuriuos tik pavyko sugauti. Kristina paleido paršiuką, ir 
šis žviegdamas nurūko keliu, vilkdamas paskui save krikšto marškinė- 

lius, kad net kunigo Žirgai išsigandę piestu atsistojo; kunigas ėmė ir ją 
taip pliekti, kad ji net parkrito, tada dar koja paspyrė, o paskui jai keletą 
dienų skaudėjo šlaunį. Lavransas, sužinojęs apie tai, pasakė, kad Eiri- 
kas vis dėlto per žiauriai nubaudęs Kristiną, nes ji dar labai mažytė. Jis 
sakėsi norįs su kunigu dėl to pasikalbėti, bet Ranfrida prašė to nedary- 
ti, nes mergaitė vertai nukentėjusi už dalyvavimą tokiame nepadoriame 
žaidime. Lavransas ir nutylėjo, bet Arnę taip išlupo, kaip berniukas dar 
niekad nebuvo luptas. 

Dėl to, jojant pro akmenį, Arnė peštelėjo Kristinai už rankos. Ką nors 
pasakyti jis nedrįso, nes čia pat buvo Lavransas, tik išsiviepė, nusišypsojo 
ir pliaukštelėjo sau per užpakalį. Kristina susigėdusi nuleido galvą. 

Kelias ėjo į tankų mišką. Jie jojo pro Hamerą; slėnis pasidarė siauras 
ir tamsus, vis smarkiau ir garsiau buvo girdėti šniokštimas. Pagaliau su- 
žvilgo Logeno upė, ji kaip žalias ledas su baltomis putomis tekėjo tarp 
stačių akmens sienų. Kalnų šlaitai abipus slėnio juodavo nuo miško; 
slėnyje buvo tamsu, nejauku ir ankšta, dvelkė šalčiu. Pajoję takeliu palei 
Rosto upelį, netrukus žemai slėnyje pamatė tiltą. Vienoje uoloje, truputį 
žemėliau tilto, gyveno vandenis; Arnė norėjo Kristinai apie jį papasako- 
ti, bet Lavransas griežtai uždraudė net prašnekti apie jį miške. Prijojus 
tiltą, Lavransas nušoko nuo žirgo ir už kamanų pervedė jį į kitą pusę, 
antra ranka stipriai laikydamas mergaitę per juosmenį. 

Kitoje upės pusėje siauras takelis kilo stačiai aukštyn; vyrai nusėdo 
nuo žirgų ir ėjo pėsti, o tėvas perkėlė Kristiną ant balno, kad ji, laikyda- 
masi už šio diržo, galėtų joti viena ant Giulsveino. 

Kopiant aukštyn, virš kalnų šlaitų kilo nepažįstamos pilkos ir mels- 
vos uolos su baltais sniego ruožais, ir dabar Kristina pamatė į šiaurę 
nuo daubos, tarp medžių, mirgant sodybas, o Arnė rodydamas vardijo 
jų pavadinimus. 

Aukštai ant kalno priėjo jie mažą sodybėlę. Sustojo prie tvoros. Lav- 
ransas garsiai šūktelėjo, ir jo balsas ilgai aidėjo kalnuose. Siaurais lauko 
rėžiais atbėgo du vyrai. Tai buvo kalnų sodybėlės šeimininko sūnūs. Jie 
buvo geri dervadegiai, ir Lavransas norėjo su jais susiderėti, kad jam 
išvirtų dervos. Paskui juos atsekė motina su pilnu dubeniu šalto pieno, 
nes diena, kaip vyrai ir tikėjosi, buvo labai karšta. 

— Pamačiau, kad dukterį vediesi kartu, — tarė ji pasisveikinusi. — Pano- 
rau ją pamatyti. Nuimk jai kepurėlę — girdėjau, kad plaukai labai gražūs. 

Lavransas pakluso moteriškės prašymui, ir Kristinos plaukai išsidrie- 
kė ant nugaros iki pat balno. Jie buvo tankūs ir geltoni lyg pribrendę 
kviečiai. Isrida — toks buvo moters vardas — pačiupinėjo juos ir tarė: 

— Taip, dabar aš matau, kad kalbos apie tavo dukrelę nė kiek ne- 
perdėtos — tikra lelija ir atrodo kaip riterio vaikas. Jos akys ramios — ji 
panaši į tave, o ne į Jeslingus. Teleidžia tau Dievas džiaugtis ja, Lavransai 
Bjergiulfsenai! Giulsveinu joji tu taip šauniai kaip dvarionis, - juokavo ji, 
laikydama dubenį, iš kurio gėrė Kristina. 

| Mergaitė nuraudo iš džiaugsmo, nes gerai žinojo, kad tėvas laikomas 
gražiausiu vyru visoje apylinkėje, ir atrodė kaip riteris tarp savo vyrų, 
nors buvo apsivilkęs kasdieniais ūkininko drabužiais. Jis nešiojo labai 
platų ir trumpą žalio milo palaidinį atlapa apykakle, pro kurią buvo ma- 
tyti marškiniai; be to, mūvėjo kojinėmis ir avėjo nedažytos odos batais, o 
ant galvos buvo užsidėjęs senovišką plačiabrylę veltinę skrybėlę. Papuo- 
šalų teturėjo lygią sidabrinę sagtį prie diržo ir mažą sagelę marškiniuo- 
se; be to, ant kaklo vos vos švysčiojo auksinė grandinėlė. Ją Lavransas 
nešiojo visada: juk ant jos kabojo auksinis kryželis, papuoštas dideliais 
kalnų krištolo gabalais; jis buvo atidaromas — viduje buvo šventosios 
Elinos iš Skevdės įkapių skiautelė ir plaukų kuokštelis, nes Lagmano sū- 
nūs kildino save iš vienos tos palaimintosios moters dukterų. Būdamas 
miške arba dirbdamas Lavransas kryželį įsikišdavo užantin prie plikos 
krūtinės — kad nepamestų. 

Daugelis riterių ir dvarionių išeiginiais drabužiais neatrodė taip kil- 
niai, kaip jis storais naminiais. Buvo dailiai nuaugęs, aukštas, plačių pečių 
ir siaurų klubų; maža galva ir gražios laikysenos; veidas truputį pailgas, 
malonių bruožų, skruostai ne per daug putlūs, apvalus smakras ir graži 
burna. Veidas šviesus ir skaistus, akys pilkos, plaukai tankūs, lygūs, švel- 
niai gelsvi. 

Jis stovėjo ir kalbėjosi su Isrida apie jos rūpesčius, paklausė apie 
Turdisą, Isridos giminaitę, šią vasarą tarnavusią Jeriungordo pievose 
kerdžium. Neseniai ji pasigimdė kūdikį; Isrida tik laukė, kol pasitaikys 


patikimi palydovai per mišką, kad galėtų berniuką nunešti į slėnį pa- 

krikštyti. Lavransas pasakė, kad ji galinti keliauti kartu su juo: kitą vakarą 
jis grįšiąs atgal, ir tarp tokio būrio vyrų jai ir nekrikštytam jos kūdikiui 
nebūsią jokio vargo ir rūpesčio. 

Isrida padėkojo: 

— Atvirai kalbant, to aš ir tikėjausi. Mes, vargšai šių tarpukalnių žmo- 
nės, žinome, kad tu atvykęs, jei tik galėsi, padarysi mums paslaugą. 

Ji nubėgo atsinešti ryšulėlio ir apsiausto. 

Atrodė, kad Lavransas gerai jautėsi tarp šių žmonelių, gyvenančių 
skynimuose ir sodybose čia aukštai, parapijos pakraštyje; su jais jis visuo- 
met būdavo linksmas, juokaudavo. Su jais kalbėdavo apie miško žvėrių 
gyvenimą, apie šiaurės elnius kalnuose ir apie visokias baidykles, kurios 
šiose vietose pasirodydavusios. Padėdavo jiems patarimais ir darbais, 
apžiūrėdavo jų sergančius galvijus, stodavo su jais prie priekalo ir prie 
dailidės darbų, kartais ateidavo jiems į talką visomis savo pajėgomis, jei 
tekdavo išversti didžiulius akmenis arba išrauti kelmus. Dėl to šie žmo- 
nės džiaugsmingai sveikindavo Lavransą Bjergiulfseną ir Giulsveiną — jo 
didelį bėrą eržilą, kuriuo jis atjodavo. Tai buvo puikus žirgas — žvilgančio 
plauko, baltais karčiais ir uodega, šviesių akių — stiprus ir tvirtas, jog net 
visa apylinkė apie jį kalbėjo; o prieš Lavransą eržilas nurimdavo kaip 
avinėlis, ir jo šeimininkas sakydavo mylįs jį kaip savo jaunesnįjį brolį. 

Pirmiausia Lavransas manė apžiūrėti sargybos pastatus Heimhau- 
gene. Sunkiausiais nesantaikos laikais, prieš šimtą ar dar daugiau metų, 
keliose vietose išilgai slėnio ūkininkai pastatė sargybos pastatus ir sukro- 
vė ant kalnų malkų šūsnis, panašias į signalinius laužus pajūryje, tik šitie 
ženklai kalnuose nepriklausė krašto gynimo sistemai. Juos pasikeisdami 
prižiūrėjo valstiečių draugijos nariai. 

Kai prijojo pirmąją kalnų pievą, Lavransas paleido visus žirgus ga- 
nytis, išskyrus tą, ant kurio buvo sukrauti nešuliai, o žmonės ėmė kopti 
stačiu taku aukštyn. Netrukus miškas praretėjo. Didžiulės pušys stovėjo 
raistuose negyvos ir baltos lyg griaučiai. Dabar Kristina pamatė plikas 
uolas, iš visų pusių kylančias į dangų. Jos tiesėsi aukštyn ilgomis eilėmis, 
tarpais takelį perkirsdavo upeliūkštis, ir tėvas turėdavo mergaitę perneš- 
ti. Viršuje pūtė smarkus ir gaivus vėjas, šilas juodavo nuo mėlynių, bet 
Lavransas pasakė, kad dabar nesą kada uogauti. Arnė bėgdavo čia pir- 

mas, čia vėl atsilikdavo, skindamas Kristinai šakutes su uogomis ir pasa- 
kodamas, kam priklauso pievos, kurias jie dabar mato miške, — kitados 
čia miškai driekėsi per visą Hevrinsvangą. 

Pagaliau jie priėjo paskutinį pilkiausią uolos kyšulį ir pamatė iš rąstų 
sukrautus didžiulius laužus ir sargo trobelę, prisiglaudusią prie uolos. 

Palipus aukščiau už kyšulio, į veidus siūbtelėjo toks stiprus vėjas ir ėmė 
taip draskyti drabužius, kad Kristinai pasirodė, jog tai gyvas padaras, atėjęs 
jų pasitikti ir pasveikinti. Vėjas pūtė ir sūkuriavo, kol ji su Arne žingsniavo 
samanotu taku. Vaikai susėdo ant uolos kyšulio, ir Kristina išpūtusi akis 
įsistebeilijo į tolį: ji niekad nemanė, kad pasaulis toks platus ir didelis. 

Aplink tolumoje dunksojo miškais apaugę kalnų šlaitai; slėnis atrodė 
tik kaip maža įduba tarp sunkių kalnų, o gretimi slėniai buvo dar mažes- 
ni. Nors jų čia gausu, tačiau atrodė, kad slėnių maža, o kalnų daug. Iš 
visų pusių iš miškų kyšojo pilkos uolos, apaugusios kerpėmis, dėl to jos 
atrodė ugniaspalvės, o toli horizonte mėlynavo kalnai su baltais sniego 
lopais ir beregint liejosi su pilkai mėlynais ir žvilgančiais baltais vasaros 
debesėliais. Šiaurės rytuose, tuoj už miško, dunksojo keletas milžiniškų 
uolynų su ką tik apsnigtais šlaitais. Kristina suprato, kad tai Šernų kalnai, 
apie kuriuos buvo girdėjusi, nes jie tikrai priminė būrį milžiniškų šernų, 
lipančių į kalną ir užpakalius atsukusių į slėnį. Arnė pasakė, jog ligi jų 
reikią joti pusę dienos. 

Kristina tikėjosi, jog, perėjusi tėviškės kalnų viršūnę, tuoj žemai pa- 
matys kitą gyvenvietę, panašią į savąją — su dvarais ir kaimenėmis, ir keis- 
tai susijaudino, supratusi, kad žmonių gyvenamos vietos labai toli viena 
nuo kitos. Ji matė mažas geltonas ir žalias dėmeles slėnyje ir mažulėlius 
kirtimus su pilkais namų kvadratėliais kalnų miškuose. Mergaitė pradėjo 
juos skaičiuoti, tačiau, suskaičiavusi iki trijų tuzinų, daugiau nebegalėjo 
atskirti. Pagaliau žmonių apgyventos vietos visai pradingo dykynėje. 

Ji žinojo, kad miškuose slankioja vilkai ir meškos, kad po kiekvienu 
akmeniu gyvena troliai, nykštukai ir laumės, ir jai pasidarė baugu, nes 
niekas nežino, kiek jų ten yra, tačiau turėjo būti gerokai daugiau negu 
krikščionių. Ji garsiai šūktelėjo tėvą, bet šis aukštai per triukšmą jos ne- 


išgirdo — su savo žmonėmis jis rideno aukštyn akmenis, reikiamus laužo 


rąstams paremti. 

Prie vaikų priėjo Isrida ir pasakė Kristinai, kur yra vakariniai Vogės kal- 
nai. Arnė jai parodė Pilkąjį kalnyną, kur slėnio gyventojai duobėse pagauna 
šiaurės elnių ir akmeninėse trobelėse gyvena karaliaus sakalų gaudytojai. 
Kartą ir Arnė manęs imtis šio verslo — taip pat norėjęs išmokti paukščius 
pripratinti medžioti — ir jis pakėlė ranką, lyg sviesdamas sakalą aukštyn. 

Isrida pakratė galvą. 

— Tai bjaurus gyvenimas, Arne Giurdsenai; tavo motinai būtų daug 
rūpesčių, jei taptum sakalų gaudytoju. Ten nė vienas vyras negali neišbūna 
nesusidėjęs su pačiais bjauriausiais žmonėmis ir su kai kuo dar blogesniu. 

Prie jų priėjęs, Lavransas nugirdo pastaruosius žodžius. 

— Taip, — tarė jis, — ten yra ne vienas sodžius, kur nei mokesčių, nei 
dešimtinės nemoka. 

— Taigi tu visko esi matęs, Lavransai, - mėgino Isrida daugiau iš- 
kvosti, — tu taip toli į kalnus nukeliauji. 

— Taip, taip, —- nutęsė Lavransas. — Gali būti, bet, man rodos, nerei- 
kėtų apie tai kalbėti. Aš, manau, nėra ko pavydėti ramybės žmonėms, 
kurie, netekę jos slėnyje, gali rasti kalnuose. Juk mačiau pageltusius lau- 
kus ir puikias pievas slėniuose, apie kuriuos maža kas težino, kaimenes 
raguočių ir smulkiųjų galvijų mačiau, bet nežinau, ar jie žmonėms ar 
kitoms būtybėms priklauso. 

— Taip, taip, — atsakė Isrida. — Meškai 1r vilkui suverčiama kaltė už tą 
galviją, kuris išklysta iš pievų, bet čia, kalnuose, yra dar piktesnių plėšikų. 

— Vadini juos piktesniais? — paklausė Lavransas susimąstęs ir per- 
braukė dukrai per kepuraitę. — Toliau į pietus nuo Šernų kalnų kartą 
mačiau tris mažus berniukus, jų vyriausias buvo kaip štai Kristina — visi 
šviesiaplaukiai, kailiais apsirengę. Pamatę mane, jie iššiepė dantis lyg jau- 
ni vilkiukai ir nubėgę pasislėpė. Nieko nuostabaus, jei vargšas žmogelis, 
tų vaikų tėvas, neatsispiria pagundai parsivesti vieną kitą karvę. 

— Ak, vaikų turi ir vilkas, 1 meška, — piktai tarė Isrida. — Bet tu, Lav- 
ransai, nesigaili nei jų, nei jų vaikų. O jie juk nesimokė nei įstatymų, nei 
krikščionių tikybos, kaip tie piktadariai, kuriems tu taip linki gero. 

— Ar tu manai, kad aš jiems linkiu per daug, jei linkiu truputį geriau 
už patį blogiausią, — tarė Lavransas šyptelėjęs. — O dabar eikš, pažiūrė- 
sim, ką mums šiandien Ranfrida įdėjo atsigaivinti. 

Jis paėmė Kristiną už rankutės ir nusivedė kartu. Paskui pasilenkė 
prie jos ir tyliai tarė: 

— Aš galvojau apie tavo tris broliukus, mano mažyte Kristina. 

Jie suėjo į sargo trobelę, bet ten buvo tvanku ir dvokė puvėsiais. 
Kristina valandėlę žvalgėsi: ten pasieniais stovėjo tik keli suolai, vidury 
aslos — židinys, dar keli indai su derva ir pora ryšulėlių skalų ir beržo 
tošies. Lavransas pamanė, jog geriau valgyti lauke, ir kiek toliau, beržy- 
nėlyje, jie rado gražią žalią pievelę. 

Nuėmę nuo žirgo nešulius, jie išsitiesė žolėje. Ranfrida buvo pridė- 
jusi į pintinę daug skanių užkandžių: šviežios duonos ir gardaus pyrago, 
sviesto ir sūrio, lašinių ir džiovintos elnienos, riebios virtos jautienos 
šoninės, porą didelių indų vokiško alaus ir nedidelį ąsotėlį midaus. Sku- 
biai imta pjaustyti ir dalyti mėsą, kol Halvdanas, vyriausias iš vyrų, kūrė 
laužą — miške prie ugnies buvo daug jaukiau. 

Isrida ir Arnė skabė viržius, beržų šakas ir mėtė į laužą; traškėdama 
ugnis plėšė žalius lapus nuo šakų, ir baltos plėnys kaip pūkeliai skriejo 
aukštai virš raudonų liepsnos karčių; tiršti, tamsūs dūmai sklaidėsi žyd- 
rame danguje. Kristina sėdėjo ir žiūrėjo į laužą; jai rodėsi, kad ugnis 
džiaugiasi, jog čia, lauke, taip laisva ir galima žaisti. Čia kas kita, nei 
kiurksoti namie, židinyje virti valgį ir apšviesti trobą. 

Ji sėdėjo ranka atsirėmusi į tėvo kelį; jis jai davė valgyti visų ska- 
niausių valgių kiek tik ji norėjo, ragino gerti alaus kiek širdis geidžia ir 
ragauti midaus. 

— Ji taip pasigers, kad nebenueis į pievas, — tarė Halvdanas juokdamasis. 

Bet Lavransas paglostė jos apvalius skruostelius: 

— Bet mūsų pakanka: nunešim, jai sveika alus, gerk ir tu, Arne, jūs 
dar augat, Dievo dovana jums nepakenks — kraujas pasidarys saldesnis 
ir raudonesnis, geriau miegosit, bet proto nepamesit. 

Tada ir vyrai ėmė godžiai gerti; Isridos taip pat nereikėjo daug ragin- 
ti, ir netrukus jų balsų skambėjimas, ugnies traškėjimas ir ūžimas tiktai 
lyg tolimas triukšmas tepasiekė Kristinos ausis — jos galva darėsi vis sun- 
kesnė. Ji dar girdėjo, kaip jie klausinėjo Lavransą ir norėjo, kad jis jiems 
papasakotų įdomių savo medžioklių nuotykių. Bet jis nenorėjo daug kal- 
bėti, ir dėl to jai buvo taip gera ir ramu, be to, ji jautėsi labai soti. 

Tėvas laikė šviežios miežinės duonos kepalą rankoje; jis maigė 
minkštimo gabalėlius tarp pirštų, kol jie pasidarydavo panašūs į arkliu- 
kus, paskui, papjaustęs mėsos, sodino ant duoninių arkliukų 1r jodė juos 
savo šlaunimis į Kristinos burnelę. Greit ji taip nuvargo, kad nevaliojo 
nei išsižioti, nei kramtyti — išsitiesė aukštielninka ant žemės ir užmigo. 


Kai nubudo, Kristina pasijuto gulinti tamsoje šiltame tėvo glėbyje — 
abu buvo užsikloję jo apsiaustu. Ji atsisėdo, nusišluostė nuo veido pra- 
kaitą ir nusiėmė kepurėlę, kad vėjas išdžiovintų sudrėkusius plaukus. 

Turėjo būti jau vėlu, nes saulės spinduliai buvo visai geltoni, ir ilgi 
šešėliai driekėsi į pietryčius. Nepūtė nė mažiausias vėjelis, uodai ir musės 
zirzė ir dūzgė virš miegančių žmonių būrio. Kristina sėdėjo tyliai kaip 
pelytė, kasydamasi uodų sukandžiotas rankas, ir dairėsi — uolos viršūnė 
priešais saulės šviesoje baltavo nuo samanų ir geltonavo nuo kerpių, o 
krūvos vėjo išverstų medžių riogsojo lyg kokio keisto žvėries griaučiai. 

Jai darėsi vis baisiau — buvo nejauku matyti visus tuos žmones die- 
ną miegančius. Jei namie ji kartais naktį pabusdavo, gulėdavo šiltai ir 
patogiai, iš vienos pusės jausdama motiną gulint, o iš kitos — ant sienos 
pakabintą kilimėlį. Be to, ji žinojo, kad naktį arba audrai užėjus uždaro- 
mas čiukuras ir užrakinamos durys, ir ji girdėdavo kvėpuojant žmones, 
patogiai ir šiltai miegančius tarp kailių ir pagalvių. Bet čia visi šie kūnai, 
įvairiai išsiklaipę gulėjo šlaite aplink mažas baltas ir juodas ugniavietes, 
buvo panašūs į mirusius — vieni gulėjo ant pilvo, kiti ant nugaros, kelius 
pritraukę, ir jų šniokštavimas gąsdino Kristiną. Tėvas knarkė sunkiai, 
o Halvdanui kvėpuojant nosyje kažkas švilpė ir cypė. Arnė gulėjo ant 
šono, įsikniaubęs į rankas, o jo žvilgantys šviesiai rusvi plaukai buvo 
išsidraikę ant žolės; jis gulėjo taip ramiai, jog Kristina išsigando, kad jis 
nebūtų miręs. Ji pasilenkė ir pajudino jį, tada šis krustelėjo per miegą. 

Kristina staiga pamanė, kad jie čia turbūt visą naktų pramiegojo, o 
dabar jau kita diena — ir labai išsigandusi pradėjo žadinti tėvą, bet šis tik 
suniurnėjo ir miegojo toliau. Kristinos pačios dar buvo sunki galva, bet 
ji bijojo vėl užmigti. Prislinkusi prie ugnies, pakrapštė šaka pelenus, jie 
dar šiek tiek ruseno. Ji rankiojo aplink viržius, šakeles ir dėjo į ugnį, bet 
nedrįso pro miegančiųjų ratą išeiti paieškoti didesnių šakų. 

Staiga šalia sugriaudė ir sudundėjo žemė — Kristinai iš baimės su- 
virpėjo širdis, nukrėtė šiurpas. Tada ji pamatė tarp medžių sartą kailį, ir 
Giulsveinas, prasibrovęs pro neaukštus beržiukus, sustojo priešais ir ėmė 
žiūrėti savo giedriomis, šviesiomis akimis. Ji taip nudžiugo, kad pašoko ir 
nubėgo prie eržilo. Ten buvo ir bėris, kuriuo jojo Arnė, ir arklys nešikas. 
Ji pasijuto labai saugi; priėjusi patapšnojo visiems trims per šonus, bet 
Giulsveinas nuleido galvą, kad ji pasiektų paglostyti jam žandus, papešio- 
ti gelsvus karčius, o pats savo minkštu snukiu uostinėjo jai rankas. 

Arkliai ėdinėjo beržynėlyje, o Kristina vaikščiojo drauge su jais, bū- 
dama tikra, kad šalia Giulsveino jai negresia joks pavojus, nes jis anksčiau 
buvo įveikęs lokius. Aplinkui augo labai daug mėlynių, mergaitė buvo 
ištroškusi, burnytėje buvo šleikštu; alus jai buvo nebeskanus, o saldžios, 
sultingos uogos atrodė gardžios kaip medus. Paėjusi toliau, atkalnėje ji 
rado ir aviečių — tada, įsikibusi Giulsveinui į karčius, ėmė gražiai prašyt, 
kad eitų su ja ten, ir eržilas nuolankiai sekė paskui mergytę. Leisdamasi 
šlaitu vis žemyn ir žemyn, ji šaukė žirgą, o 'šis ėjo iš paskos, ir kiti du 
neatsiliko nuo Giulsveino. 

Kažkur netoliese ji išgirdo čiurlenant upelį. Tada pasuko į tą pusę, 
kol priėjo vandenį. Paskui atsigulė ant didelio plokščio akmens ir ėmė 
praustis karštą, uodų sukandžiotą veidą ir rankas. Po akmeniu buvo juo- 
das ir ramus duburys, nes kaip tik priešais, kelių beržų ir žilvičių atskirta, 
staigiai aukštyn kilo uolų siena, ir dėl to žemai buvo puikiausias veidro- 
dis. Kristina pasilenkė ir ėmė žiūrėti pati į save vandenyje, norėdama 
pamatyti, ar ji tikrai, kaip sakė Isrida, panaši į tėvą. 

Ji šypsojosi ir linkčiojo tol, kol jos plaukai susisiekė su šviesiais to 
apskritaveidžio, didelėmis akimis vaiko plaukais, kurį ji matė upelyje. 

Aplinkui augo daugybė puikių rausvų gėlių, vadinamų valerijonais, — 
čia, prie kalnų upelio, jie buvo daug raudonesni ir gražesni, negu namie 
palei upę. Kristina skynė gėles ir rišo jas žolių stiebeliais, kol nusipy- 
nė labai gražų, storą, skaisčiai raudoną vainiką. Užsidėjusi jį ant galvos, 
mergaitė nubėgo prie duburėlio pažiūrėti, kaip ji atrodo pasipuošusi lyg 
suaugusi mergina, eidama į šokius. 

Pasilenkusi prie vandens, ji pamatė savo tamsų atvaizdą, kylantį iš 
gilumos, ir kuo labiau ji lenkėsi, tuo labiau jis ryškėjo, o paskui upelio 

veidrodyje ji pamatė, kad kitoj pusėj tarp beržų stovi žmogysta ir link- 
čioja jai. Kristina greitai atsiklaupė ir pažvelgė ten. Pradžioj jai pasirodė, 
kad tai tik uolų siena ir medžiai jos papėdėje. Tačiau staiga tarp lapų ji 
pastebėjo veidą — ten stovėjo moteris: išblyškusi, garbanotais lininiais 
plaukais; didelės šviesiai pilkos akys ir išpūstos blankiai raudonos šner- 
vės priminė Giulsveiną. Ji buvo apsirengusi žvilgančiais lapų spalvos 
drabužiais, šakelės ir šakos dengė ją iki pat aukštos krūtinės, tankiai nu- 
sagstytos sagutėmis ir spindinčiomis grandinėlėmis. 

Kristina įbedė akis į reginį — moteris pakėlė ranką ir pamojo jai auk- 
sinių gėlių vainiku. 

Užpakaly savęs Kristina išgirdo garsiai ir išgąstingai žvengiant 
Giulsveiną — ji pasuko galvą: žirgas stojo piestu, žvengė, kad net aidas 
skambėjo, blaškėsi į šalis ir galiausiai pasileido šlaitu aukštyn — net žemė 
dundėjo. Ir kiti žirgai neatsiliko — jie šuoliavo per dykynę, akmenys bil- 
dėdami ritosi žemyn, o šakos ir šaknys traškėjo ir lūžo. 

Kristina sukliko iš visų jėgų. 

— Tėte! — šaukė ji. — Tėte! 

Ji puolė vytis arklius, nedrįsdama net pro petį atgal žvilgterėti, lipo 
dykyne aukštyn, prisimynusi drabužėlio kraštą, šliūžtelėjo atgal, vėl lipo, 
kabindamasi kruvinomis rankomis, šliaužė sužeistais, nudaužytais ke- 
liais, retkarčiais šaukėsi čia Giulsveino, čia tėvo — tuo tarpu ją visą išpylė 
prakaitas, jis tekėjo kaip vanduo per akis, o širdis plakė lyg norėdama 
iššokti; baimingas kūkčiojimas smaugė gerklę. 

— Tėte, tėte! 

Ir tada aukštai išgirdo jo balsą. Mergaitė pamatė jį dideliais žingsniais 
žengiantį žemyn šviesia, saulės nutvieksta dykyne. Žemaūgiai beržai ir 
drebulės stovėjo ramūs šlaite, ir jų lapai žvilgėjo lyg sidabriniai lašeliai — 
šlaitas buvo toks tylus ir šviesus, o tėvas bėgo ir vis šaukė ją vardu. Kris- 
tina parkniubo supratusi, kad yra išgelbėta. 

— Šventoji Marija! - Lavransas suklupo šalia dukters ir prispaudė ją 
prie savęs. 

Jis buvo išbalęs, veidas kažkoks keistas, ir Kristina dar labiau išsigan- 
do; rodos, tik dabar iš tėvo veido suprato, į kokį didelį pavojų ji buvo 
patekusi. 

žvelgė TA ant * galvos, palietė jį. — Kas gi dabar Ei, tu čia a 
kai, Kristinėle? 

— Aš ėjau su Giulsveinu, — sukūkčiojo ji, prisiglaudusi prie tėvo. — 
Man buvo baugu, kai jūs visi miegojot, bet tada atėjo Giulsveinas... Ir 
paskui kažkas stovėjo žemai prie upelio ir mojo man. 

— Kas mojo — ar vyras? 

— Ne, moteris — ji mojo man auksiniu vainiku — tikriausiai, tėte, ten 
buvo laumiūkštė. 

— Jėzau Kristau, — tyliai tarė Lavransas ir peržegnojo mergaitę ir save. 

Jis padėjo jai lipti aukštyn, kol priėjo pievelę atkalnėje; tada paėmė 
ją ant rankų. Kristina baisiai verkė apsikabinusi tėvą — jokie raminimai 
nepadėjo. 

Netrukus jie sutiko vyrus ir Isridą. Ši susiėmė rankas išgirdusi, kas 
įvyko: 

— Taip, ten tikriausiai buvo laumė - ji norėjo šią gražuolę mergaitę į 
kalnus nusivilioti, galite būti tikri... 

— Tylėk, — piktai subarė ją, Lavransas. — Mums nedera čia taip miške 
kalbėti — juk nežinia, kas gali tūnoti už akmenų ir kiekvieną žodį girdėti. 

Jis ištraukė iš savo marškinių ančio auksinę grandinėlę su relikvijų 
kryželiu, užkabino ją Kristinai ant kaklo ir priglaudė prie jos nuogo kū- 
nelio. 

— O jūs visi, — tarė jis, — laikykit liežuvius už dantų, kad Ranfrida 
niekad nesužinotų, koks pavojus buvo ištikęs kūdikį. 

Paskui jis sugaudė žirgus, išbėgiojusius po mišką, ir skubiai nuėjo į 
kalnų pievą, kur buvo kiti žirgai. Visi susėdo raiti ir nujojo į Jeriungordo 
pievas. Kelias buvo neilgas. 

Saulė jau leidosi, kai jie pasiekė vietą. Galvijai buvo tvartuose, ir Tur- 
disa su piemenimis melžė karves. Trobelėje Lavransui ir jo žmonėms 
buvo išvirta košės, nes pievų gyventojai jau dieną buvo matę juos prie 
sargo trobelės ir laukė. 


Kristina tik dabar nustojo kūkčioti. Ji sėdėjo tėvui ant kelių, ir abu 
vienu šaukštu valgė košę su grietine. 

Kitą dieną Lavransas ketino vykti toliau į kalnus prie ežero; ten buvo 
keli jo kerdžiai su buliais. Kristina turėjo keliauti kartu, bet dabar tėvas 
pasakė, kad jai reikės pasilikti pievose. 

— O judvi, Turdisa ir Isrida, žiūrėkit, kad durys būtų uždarytos ir 
čiukuras užkištas, kol mes grįšime — ir dėl Kristinos, ir dėl nekrikštyto 
kūdikio lopšyje. 

Turdisa taip įsigąsdino, kad bijojo pasilikti čia kalnuose su mažiuku, 
be to, nuo kūdikio gimimo ji dar nebuvo nuėjusi bažnyčion ir labai no- 
rėjo grįžti žemyn į slėnį. Lavransui tai buvo suprantama — kitą vakarą 
ji galėsianti keliauti su juo. Jos vieton prižadėjo atsiųsti senesnę našlę, 
tarnavusią Jeriungorde. 

Turdisa ant suolo po kailiais paklojo minkštos, šviežios kalnų žolės. 
Ji kvepėjo taip aitriai ir skaniai, jog Kristina beveik jau miegojo, kai tėvas 
prie jos kalbėjo ,, Tėve mūsų“ ir „Sveika, Marija“. 

— Taip, negreit aš tave vėl į kalnus vesiuos, — tarė Lavransas ir patapš- 
nojo jai per skruostą. 

Kristina staiga pabudo: 

— Tėte, ar aš ir į pietus rudenį su tavim negalėsiu keliauti, juk žadėjai? 

— Dar pažiūrėsim, — atsakė Lavransas. 

Kristina tuoj saldžiai užmigo, paskendusi avikailiuose. 

Kiekvieną vasarą Lavransas Bjergiulfsenas keliaudavo raitas į pietus 
pasižiūrėti savo dvaro Folo apylinkėje. Šios tėvo kelionės Kristinos gy- 
venime buvo lyg kokie metiniai ženklai — ilgos jo nebuvimo savaitės ir 
jos begalinis džiaugsmas, kai jis grįždavo namo ir pargabendavo gražių 
dovanų: užsieninių audeklų jos kraičio skryniai, figų, razinų, meduolių iš 
Oslo. O kiek dar įdomių dalykų jis jai papasakodavo! 

Tačiau šiais metais Kristina pastebėjo, kad su tėvo kelione yra susieta 
kažkas nepaprasta. Ji vis atidėliojama, buvo atjoję seniai iš Loptsgordo, 
sėdėjo su Kristinos tėvais už stalo, kalbėjo apie paveldėjimą, paveldėji- 
mo ir atpirkimo teisę, apie sunkumus dvarą iš čia valdyti, ir apie vyskupo 

buveinę ir karaliaus dvarą Osle, pastarieji iš aplinkinių dvarų tiek darbo 
jėgos atitraukia. Jie beveik neturėjo laiko su ja pažaisti, ir ji buvo nusiųsta 
į virtuvę pas tarnaites. Jos dėdė Trundas Ivarsenas iš Siunbiu lankėsi pas 
juos dažniau, negu įprasta, tačiau niekada su Kristina nepajuokaudavo ir 
jos nepaglamonėdavo. 

Po truputį ji pradėjo suprasti, apie ką kalbama. Tėvas, kai tik atvy- 
ko į Silą, mėgino čia slėnyje įsigyti kuo daugiau žemės, o dabar riteris 
Andresas Giudmiunsenas Lavransui pasiūlė Formo dvarą, kurį buvo 
paveldėjusi pono Andreso motina, mainyti į Skugą, kuris jam atrodė 
parankesnis nuo to laiko, kai jis stojo karaliaus tarnybon ir tik retkarčiais 
atvykdavo į slėnį. Lavransas nelabai norėjo atsisakyti Skugo, kurį buvo 
paveldėjęs (šį dvarą jo giminė gavo dovanų iš karaliaus), tačiau šie mainai 
daugeliu atžvilgių jam būtų buvęs naudingi. Tačiau ir Lavranso brolis, 
Osmiundas Bjergiulfsenas, labai norėjo įsigyti Skugą — šiuo metu jis gy- 
veno Hadelande, kur vesdamas gavo dalies dvarą, taigi nebuvo aišku, ar 
Osmiundas atsisakys savo paveldėjimo teisės. 

Tačiau vieną dieną Lavransas pasakė Ranfridai, kad šįmet jis norįs 
Kristiną pasiimti kartu į Skugą — ji juk turinti pamatyti dvarą, kuriame 
gimė ir kuris buvo jos tėvų namai, nes gali tekti su juo skirtis. Ranfrida 
pritarė, nors truputį būkštavo leisti mažą vaiką į tokią ilgą kelionę, nega- 
lėdama pati joje dalyvauti. 

Iš pradžių, po to, kai pamatė laumę, Kristina buvo taip įsibauginusi, 
kad norėjo būti tik kambary prie motinos — ji netgi bijojo pamatyti bent 
vieną iš tų vyrų, kurie tą dieną kartu keliavo po kalnus ir žinojo, kas jai 
nutiko. Ji džiaugėsi, kad tėvas draudė apie tai užsiminti. 

Bet vėliau jai pasidarė malonu apie tai kalbėti. Mintyse ji pasakodavo 
kam nors apie tai — nė pati nežinojo kam — ir keista, kad ilgainiui vis 
labiau jai rodės, jog ji viską gerai prisimena ir vis ryškesnis darosi gražio- 
sios moters vaizdas. 

Tačiau keisčiausia tai, kad kiekvieną kartą, pagalvojusi apie laumę, 
ji be galo imdavo trokšti kelionės į Skugą ir vis labiau bijojo, kad tėvas 
jos nesiveš. 

Pagaliau vieną rytą atsibudusi pamatė senąją Giunhildą ir motiną, sė- 
dinčias ant slenksčio ir peržiūrinėjančias Lavranso voverių kailiukus. Giun- 

hilda buvo našlė, ji eidavo iš dvaro į dvarą ir siūdavo iš kailiukų apsiaustus 
ir kitokius dalykus. Iš jų pašnekesio Kristina suprato gausianti naują ap- 
siaustą, pamuštą voverių ir apsiūtą kiaunių kailiukais. Tada sužinojo, kad 
galės su tėvu keliauti, ir iš džiaugsmo ėmė vartytis lovoje ir šūkauti. 

Motina priėjo ir paglostė jai skruostelį. 

— Ar tu dėl to džiaugiesi, dukrele, kad taip toli nuo manęs iškeliauji? 

Tą patį pasakė Ranfrida rytą, kai jie jau taisėsi išjoti iš kiemo. Jie 
sukilo anksti, lauke buvo dar tamsu, tirštas rūkas kybojo tarp namų. Kai 
Kristina žvilgterėjo pro duris, koks oras, — aplink žibintus ir prieš atdaras 
namų duris bangavo tartum pilki dūmai. Žmonės bėgiojo iš tvartų į dar- 
žines, o moterys vaikščiojo iš virtuvių su garuojančiais košės dubenimis 
ir geldomis su virta mėsa ir lašiniais — išvykstantieji į šaltą Orą turėjo 
stipriai ir sočiai papusryčiauti. 

Troboje vėl buvo atraišioti kailiniai maišai su kelionės manta ir pa- 
pildyti užmirštais daiktais. Ranfrida priminė vyrui viską, ką jis turėjo ke- 
lionėje atlikti, kalbėjo apie gimines ir pažįstamus, kurie pakeliui gyveno, 
— juos turįs jis pasveikinti ir nepamiršti apie šį bei tą pasiteirauti. 

Kristina bėgiojo šen bei ten, šimtą kartų su visais namuose atsisvei- 
kinėjo ir niekaip negalėjo nurimti. 

— Ar dėl to taip labai džiaugiesi, Kristina, kad taip toli ir taip ilgam 
nuo manęs išvyksti? — paklausė motina. 

Kristinai pasidarė nesmagu, ir ji troško, kad motina būtų geriau to 
neklaususi. Ji atsakė švelniai kaip tik mokėjo: 

— Ne, mieloji mamyte, bet aš džiaugiuosi, kad galėsiu tėvelį palydėti. 

— Taip, tu labai džiaugiesi! — tarė Ranfrida atsidusdama. 

Paskui pabučiavo mergaitę ir sutvarkė jos drabužėlius. Pagaliau visi 
keliauninkai susėdo į balnus — Kristina jojo Murvinu, juo anksčiau jodi- 
nėdavo tėvas — senu, protingu ir patikimu. Ranfrida padavė vyrui sid4b- 
rinę taurę — paskutinį kartą širdžiai atgaivinti, uždėjo ranką ant dukters 
kelių ir prašė ją nepamiršti visko, ko buvo mokiusi. 

Rytmečio prieblandoje jie išjojo iš sodybos. Visas slėnis skendėjo 
baltame kaip pienas rūke. Netrukus jis išsisklaidė, ir pagaliau per jį pra- 
siskverbė saulės spindulys. Baltame rūke žvilgėjo rasotas pievų atolas, 
blankios ražienos, pageltę medžiai ir šermukšniai su blizgančiomis rau- 

donomis uogomis. Kalnų šlaitai mėlynavo kildami iš rūko. Pagaliau rū- 
kas pamažu išsisklaidė tarp šlaitų, ir keleiviai, saulei maloniai šviečiant, 
jojo slėniu žemyn, o priekyje — Kristina su tėvu. 


Į Hamarą jie atvyko tamsų ir lietingą vakarą. Kristina sėdėjo priešais 
tėvą balne, nes jautėsi taip pavargusi, kad akyse viskas liejosi į daiktą: ir 
dešinėje blankiai švytintis ežeras, ir tamsūs medžiai, pro kuriuos jojant 
ant keleivių krito vandens lašai, ir tamsios namų kupetos, pabirusios 
tarp bespalvių drėgnų pievų abipus kelio. 

Ji liovėsi ir dienas skaičiuoti — jai atrodė, kad kelionėje jau be galo se- 
niai. Jodami per slėnį pakeliui jie aplankė gimines ir pažįstamus. Ji lankėsi 
dideliuose dvaruose, su vaikais žaidė svetimuose namuose, daržinėse ir 
aikštėse, daug kartų buvo apsivilkusi raudonąją suknelę su šilkinėmis ran- 
kovėlėmis. Kai oras būdavo gražus, jie ištisas dienas ilsėdavosi pakeliui; 
Arnė pririnkdavo jai riešutų, ir pavalgiusi ji galėdavo numigti ant kailinių 
maišų, kuriuose buvo sudėti jų drabužiai. Viename dvare jie gulėjo ant 
šilkinių priegalvių, o kitą naktį nakvojo viešbutyje ir pabudusi Kristina 
girdėjo gretimoje lovoje tyliai ir graudžiai verkiant moteriškę. Tačiau dau- 
gumą naktų ji praleido ramiai už plačios ir šiltos tėvo nugaros. 

Kristina staiga pabudo — ji nežinojo kur esanti, tačiau keistas skam- 
besys ir ūžimas, kurį ji sapnavo, nutilo. Ji viena gulėjo lovoje, o kamba- 
ryje kūrenosi židinys. 

Ji pašaukė tėvą, ir šis, pakilęs nuo židinio, priėjo prie jos, lydimas 
storos moters. 

— Kur mes esam? — paklausė ji. 

Lavransas nusijuokęs atsakė: 

— Mes dabar Hamare, o čia štai Margreta, kurpiaus Farteino žmona, 
pasisveikink su'ja gražiai, nes kai atvykome, tu miegojai. O dabar Mar- 
greta tau padės apsirengti. 

— Ar jau rytas? — paklausė Kristina. - Aš maniau, kad tu dabar gulsi. 
Ak, geriau tu man padėk, — prašė ji. 

Bet Lavransas griežtokai pasakė, kad ji turinti maloniai padėkoti 
Margretai už norą jai padėti. 

— Pažiūrėk, ką ji nori tau dovanoti! 

Tai buvo pora raudonų batelių su šilkiniais raišteliais. Moteris nusišyp- 
sojo, pažvelgusi į nudžiugusį Kristinos veidelį, apvilko jai lovoje marškinė- 
lius ir apmovė kojines, kad nereikėtų basai vaikščioti plūkta molio asla. 

— Kas ten taip skamba? — paklausė Kristina. — Lyg bažnyčios varpas, 
bet ne vienas? 

— Taip, tai mūsų varpai, — nusijuokė Margreta. — Ar tu nieko negirdėjai 
apie didžiąją katedrą mieste — dabar galėsi ten nueit. Ten skamba didysis 
varpas. Be to, skambina dar vienuolyno Šventojo Kryžiaus bažnyčioje. 

Margreta storai užtepė ant duonos sviesto, padavė medaus su pienu, 
kad būtų sočiau, nes nebuvo kada kaip reikiant pavalgyti. 

Lauke buvo dar tamsu ir pūtė žvarbus vėjas. Rūkas buvo toks šaltas, 
kad net gnybte gnybo. Žmonių, arklių ir galvijų pėdos gatvės purve buvo 
sukietėjusios, lyg iš geležies išlietos, ir Kristinai su naujais plonais bateliais 
skaudėjo kojas, o paskui ji įlūžo ant plono leduko gatvės vidury, sušlapo ir 
sušalo kojas. Tada Lavransas užsisodino ją ant pečių ir ėmė nešti. 

Ji įsmeigė akis į tamsą, tačiau nedaug ką mieste galėjo įžiūrėti — matė 
tik juodus namų šelmenis ir medžius pilkoje erdvėje. Pagaliau jie pasie- 
kė nedidelę apšerkšnijusią, žvilgančią pievutę, kurios kitoj pusėj pamatė 
šviesiai pilką pastatą, didžiulį kaip kalną. Aplinkui stovėjo dideli mūriniai 
namai, o pro skyles jų sienose blykčiojo žiburiai. Varpai, trumpam nu- 
tilę, vėl pradėjo skambinti, ir dabar jų dūžiai buvo tokie trankūs, jog jai 
rodėsi, kad ledas nugarą čaižo. 

Žengiant į bažnyčios prieangį, Kristinai atrodė, jog jie lenda į kalno 
vidų — į juos padvelkė tamsa ir šaltis. Įėję pro vienas duris, pajuto seną, 
šaltą smilkalų ir vaškinių žvakių kvapą. Kristina atsidūrė tamsiame ir 
nepaprastai aukštame rūme. Tamsoje ji negalėjo įžiūrėti nei lubų, nei 
sienų, tik toli ant altoriaus matė degant žvakes. Ten stovėjo kunigas, ir 
jo balso aidas tartum atodūsiai ir šnabždesys keistai sklaidėsi bažnyčio- 
je. Tėvas švęstu vandeniu peržegnojo mergaitę, persižegnojo pats, ir jie 
nuėjo toliau; nors žengė ir atsargiai, bet jo pentinai labai garsiai skambė- 
jo atsimušdami į akmenines grindis. Jie praėjo pro milžiniškas kolonas, 
tarp kurių, rodės, buvo juoda it anglis ola. 

Netoli altoriaus tėvas atsiklaupė, o šalia jo priklaupė ir Kristina. Vis 
aiškiau ji pradėjo matyti tamsoje — tarp kolonų ant šoninių altorių žvilgė- 

jo auksas ir sidabras, o priešais juos ant didžiojo altoriaus paauksuotose 
žvakidėse degė žvakės ir viskas aplinkui spinduliavo nuo šventų indų ir 
nuo didelio puikaus paveikslo. Kristina vėl prisiminė kalną. Argi ji galėjo 
tikėtis, kad čia bus tiek daug prabangos, o dar daugiau šviesos. Vėl jai 
pasirodė laumiūkštės veidas, bet, pakėlusi akis, ant sienos virš paveiks- 
lo pamatė patį Kristų — didelį ir rūstų, aukštai ant kryžiaus prikaltą. Ji 
bažnytėlėje, kur sunkiai kybojo perdurtomis rankomis ir kojomis, nu- 
leidęs krauju pasruvusią galvą su erškėčių vainiku. Čia, ištiesęs rankas 
ir pakėlęs galvą, jis stovėjo ant pastovo, plaukai žvilgėjo kaip auksas, 
apvainikuoti auksine karūna, veidas pakeltas ir griežtas. 

Ji bandė įsiklausyti į kunigo maldos ir giesmės žodžius, tačiau jo kalba 
buvo labai neaiški ir skubri. Tėviškėje ji suprasdavo kiekvieną žodį, nes si- 
ros Eiriko balsas buvo labai aiškus ir jis iš anksto pasakydavo jai šventus žo- 
džius norvegiškai, kad, atėjusi į bažnyčią, galėtų labiau susikaupti maldai. 

Čia ji negalėjo susikaupti, nes kiekvienu momentu tamsoje pastebė- 
davo vis ką nors nauja. Aukštai sienose buvo langai, pro juos vis labiau 
skverbėsi dienos šviesa. Netoli jų buvo keisti pastoliai, padaryti iš rąstų, 
tartum kartuvės, o už jų gulėjo šviesūs akmenų luitai, stovėjo geldos ir 
kitokie reikmenys; ji girdėjo, kad ten įeidavo ir išeidavo šnabždėdamiesi 
žmonės. Paskui vėl jos žvilgsnis nukrypo į griežtąjį Kristų ant sienos, ir ji 
bandė susikaupti. Nuo šaltų kaip ledas akmeninių grindų jos kojos visai 
sustiro, o kelius ėmė skaudėti. Galiausiai ji pasijuto taip nuvargusi, kad 
viskas aplinkui ėmė suktis. 

Tėvas atsikėlė — mišios baigėsi. Priėjo kunigas ir pasveikino jį. Jiems 
besišnekučiuojant Kristina atsisėdo ant laiptelio, nes pamatė atsisėdusį 
ir choro berniuką. Jis žiovavo — ji taip pat ėmė žiovauti. Pamatęs, kad 
mergaitė į jį žiūfi, prispaudė liežuvį prie skruosto ir išpūtė akis. Paskui 
išsitraukė iš po savo apsiausto maišelį ir viską, kas jame buvo, išdėliojo 
ant akmenų: meškerės kabliukus, švino gabalėlius, odinius dirželius ir 

Kunigas ir tėvas pažvelgė į vaikus. Nusijuokęs kunigas pasakė ber- 
niukui, kad jam laikas į mokyklą, o Lavransas, suraukęs antakius, paėmė 
Kristiną už rankos. 

Bažnyčioje darėsi vis šviesiau. Kol Lavransas su kunigu landžiojo 
pro pastolius ir kalbėjosi apie vyskupo Injalo statybos planus, mieguista 
Kristina nepaleido tėvo rankos. 

Jie apėjo visą bažnyčią ir pagaliau išėjo į prieangį. Iš ten akmeniniai 
laiptai kilo į vakarinį bokštą. Kristina, svirdinėdama iš nuovargio, lipo 
laiptais aukštyn. Kai kunigas atidarė gražios koplyčios duris, tėvas liepė 
Kristinai pasėdėti lauke ant laiptų ir palaukti, kol jis prieis išpažinties; 

Tuo metu iš koplyčios išėjo senas vienuolis, apsivilkęs pelenų spal- 
vos abitu. Jis stabtelėjo valandėlę, nusišypsojo mergaitei, o paskui iš 
nišos sienoje ištraukė keletą maišų ir milinių antklodžių. Juos patiesė 
ant laiptų: 

— Sėsk čia, nebus taip šalta, — tarė jis ir nulipo basas laiptais žemyn. 

Kristina miegojo, kai išėjo ponas Marteinas (toks kunigo vardas) ir 
pajudino ją už rankos. Iš bažnyčios aidėjo nuostabi giesmė, o koplyčioje 
ant altoriaus degė žvakės. Kunigas parodė ranka, kad ji atsiklauptų šalia 
tėvo, ir tada nukėlė nuo altoriaus mažą auksinę skrynelę. Jis pakuždėjo 
jai, kad skrynelėje esanti šventojo Tomo Kenterberiečio kruvino drabu- 
žio skiautelė, ir parodė jai šio šventojo atvaizdą taip, kad Kristina galėtų 
prispausti lūpas prie jo kojų. 

Kai jie nusileido žemyn, bažnyčioje sklido stebuklingi garsai. Ponas 
Marteinas pasakė, kad tai vargonininkas su mokiniais mokosi groti ir 
giedoti, tačiau dabar nesą kada klausytis, nes jos tėvas alkanas: jis prieš 
išpažintį nevalgęs. Jie turį užeiti į klebonijos svetainę pavalgyti. 

Lauke auksinė ryto saulė žėrė savo spindulius į statų Mjes ežero 
krantą, ir atrodė, jog pageltę medžių lapai — tai auksinės dulkelės tamsiai 
mėlynuose miškuose. Ežero bangos šokinėjo iškėlusios baltas putotas 
keteras. Dvelkė šaltas ir gaivus vėjas, margi rudens lapai krito ant apšar- 
mojusios žemės. 

Tarp vyskupo sodybos ir Šventojo Kryžiaus brolių namo jie suti- 
ko kelis raitelius. Lavransas pasitraukė į šalį ir pasisveikino, pridėdamas 
ranką prie krūtinės ir kone paliesdamas kepure žemę. Kristina suprato, 
kad ponas su kailiniu apsiaustu tikriausiai pats vyskupas, todėl taip pat 
nusilenkė beveik iki žemės. 

Vyskupas sustabdė žirgą ir atsakė į sveikinimą; pasivadinęs Lavransą 
valandėlę su juo kalbėjosi. Netrukus Lavransas sugrįžo prie kunigo ir 
dukters ir tarė: 

— Esu pakviestas pas vyskupą pietų. Kaip jūs manot, pone Marteinai, 
ar negalėtų kas nors iš brolijos narių palydėti mergytę namo, į Farteino 
sodybą, ir pasakyti mano žmonėms, kad Halvdanas prieš vakarienę at- 
vyktų manęs su Giulsveinu? 

Kunigas atsakė, kad tai, žinoma, galima padaryti. Bet staiga į priekį 
išėjo basasis vienuolis, kalbėjęs su Kristina bokšto laiptuose, ir nusilen- 
kęs tarė: 

— Mūsų svetainėj yra žmogus, kuris kaip tik kažko žada eiti pas kur- 
pių, ir jis gali perduoti tavo įsakymą, Lavransai Bjergiulfsenai, o tavo duk- 
relė gali arba eiti su juo, arba pasilikti vienuolyne, kol tu pats eisi namo. 
Aš pasirūpinsiu, kad jai nereikėtų alkti. 

Lavransas padėkojo, bet atsakė: 

— Man nesmagu, kad jūs su šiuo vaiku turėsite tiek vargo, broli 
Edvinai... 

— Brolis Edvinas vedasi pas save visus vaikus, kiek tik kur randa, — 
tarė tėvas Marteinas juokdamasis. — Taip jis prisirenka klausytojų, ku- 
riems gali sakyti pamokslus... 

— Žinoma, bene drįsiu aš jums, tokiems mokytiems vyrams, čia Ha- 
mare brukti savo pamokslus, — nuolankiai šypsodamasis nepiktai tarė 
vienuolis. — Aš dabar tik ir tunku vaikams ir kaimiečiams pamokslus sa- 
kyti, juk negalima užrišti snukio kuliančiam jaučiui. 

Kristina maldaujamu žvilgsniu pažvelgė į tėvą; ji pati labai norėjo eiti 
su broliu Edvinu. Tada Lavransas padėkojo vienuoliui, o pats drauge su 
kunigu nusekė paskui vyskupo svitą. Kristina padavė rankutę vienuoliui 
if nuėjo su juo žemyn, vienuolyno link — tai buvo keletas medinių namų 
ir šviesi akmeninė bažnyčia ant paties ežero kranto. 

„Brolis Edvinas lengvai suspaudė mergaitei ranką, ir jiedu, žvilgterėję 
viens į kitą, negalėjo nenusijuokti. Vienuolis buvo aukštas, liesas ir labai 
sukumpęs. Mergaitei pasirodė, kad jo galva panaši į senos gervės gal- 
vą — tokia ji buvo maža, su siauru, žvilgančiu ir lygiu viršugalviu, aplink 
kurį buvo išsitaršiusių žilų plaukų vainikas, o laikėsi ji ant ilgo, plono ir 

raukšlėto kaklo. Jo nosis taip pat buvo didelė ir smaila lyg snapas. Bet 
vis dėlto kažkuo jis traukė mergytę, ir jai buvo gera ir linksma žiūrint 
į pailgą, siaurą, gilių raukšlių išvagotą vienuolio veidą. Senos, vandens 
mėlynumo akys buvo paraudusios, o antakiai rudi ir siauri kaip siūlelis. 
Tūkstančiai raukšlelių lyg spinduliai supo akis, suvytę skruostai, išmar- 
ginti rausvų gyslelių, buvo suraižyti raukšlių, besibaigiančių žemai ties 
maža burna ir siauromis lūpomis, lyg brolis Edvinas būtų pasidaręs toks 
raukšlėtas todėl, kad visuomet šypsojosi žmonėms. Kristinai atrodė, kad 
ji dar niekad nebuvo mačiusi tokio linksmo ir malonaus žmogaus. Ro- 
dės, jis nešiojasi kažkokį šviesų paslaptingą džiaugsmą, apie kurį sužino- 
tų, jei jis pradėtų kalbėti. 

Jie ėjo palei sodą, kuriame ant medžių dar kabėjo keletas geltonų ir 
raudonų vaisių. Du broliai pamokslininkai juodais ir baltais drabužiais 
grėbstė sode suvytusias pupų virkščias. 

Vienuolynas nedaug kuo skyrėsi nuo bet kokios kaimiečio sodybos, 
ir svetainė, į kurią vienuolis įvedė Kristiną, taip pat buvo panaši į var- 
gingą valstiečio trobą, tik ten buvo daug lovų. Vienoj lovoj gulėjo senas 
vyriškis, o prie židinio sėdėjo moteris ir supo kūdikį; du didesni vaikai, 
berniukas ir mergaitė, stovėjo šalia jos. 

Abu, ir vyras, ir moteris, pradėjo skųstis, kad dar negavę pusryčių: 

— Juk jie gali mums visai valgyti neatnešti, ir mes numirsime badu, 
kol tu, broli Edvinai, po miestą bastaisi! 

— Nepyk, Steiniulfai, — tarė vienuolis, — prieik ir pasisveikink, Kris- 
tina. Pažiūrėkite į šią švelnią, gražią mergytę, ji šiandien pabus pas mus 
ir valgys su mumis. 

Jis papasakojo Kristinai, kad Steiniulfas, grįždamas iš sueigos į na- 
mus, pakeliui susirgęs, ir jam buvę leista čia, vienuolyno svetainėje, at- 
sigulti, nes ligoninėje dirbanti jo giminaitė esanti tokia pikta, kad tik dėl 
jos jis nenorįs ten gulėti. 

— Bet aš žiūriu, kad jums greit nusibos mane čia laikyti, — tarė ūkinin- 
kas. — Kai tu iš čia išvažiuosi, broli Edvinai, tai niekas neras laiko manęs 
slaugyti, ir tada mane tikriausiai vėl išsiųs į ligoninę. 

— O, tu pasveiksi daug anksčiau, negu aš baigsiu savo darbą bažnyčioje, 
— tarė brolis Edvinas. — Tada atvažiuos tavo sūnus ir pasiims tave... 

Jis paėmė nuo židinio katiliuką su šiltu vandeniu ir davė Kristinai 
ji palaikyti, kol prausė Steiniulfą. Senuko nuotaika pagerėjo, o tada įėjo 
vienuolis ir atnešė jiems valgyti ir gerti. 

Brolis Edvinas sukalbėjo maldelę prieš valgį ir atsisėdo ant lovos 
krašto, kad galėtų padėti Steiniulfui valgyti. Kristina atsisėdo prie moters 
ir pradėjo valgydinti jos berniuką, nes jis buvo toks mažas, kad negalėjo 
pasiekti dubens su koše, o brukdamas šaukštą į puodą su alum, liejosi ant 
savęs. Moteris buvo iš Hadelano, ji čia atvažiavo su vyru ir vaikais aplan- 
kyti brolio, šio vienuolyno vienuolio. Bet jo nebuvo mieste, jis keliavo po 
apylinkes, ir ji labai sielojosi, kad jiems čia reikia veltui gaišti laiką. 

Brolis Edvinas ramino moteriškę. Ji neturinti kalbėti, kad būdama 
čia, vyskupo Hamare, veltui leidžianti laiką. Čia tokios puikios bažny- 
čios, o vienuoliai ir kanauninkai ištisą dieną laiko mišias ir gieda, be to, 
ir pats miestas toks gražus, gražesnis už Oslą, nors, tiesą sakant, truputį 
mažesnis, tačiau čia prie kiekvieno namo — sodas. 

— Kad tu būtum mačiusi, kaip čia buvo gražu, kai aš pavasarį atvažia- 
vau: miestas baltavo nuo žiedų! O paskui, kai pražydo erškėtrožės... 

— O kas man iš viso to dabar, — piktai atrėžė moteris. — Ir man rodos, 
kad čia daugiau šventų vietų, negu šventumo... 

Vienuolis tyliai nusijuokė ir palingavo galvą. Paskui pasirausė po 
savo lovos šiaudus, ištraukė nemenką maišelį obuolių ir kriaušių ir juos 
išdalijo vaikams. Kristina dar niekad nebuvo valgiusi tokių skanių vaisių. 
Kiekvieną kąsnį kandant pro lūpų kampelius varvėjo sultys. 

Bet broliui Edvinui reikėjo eiti į bažnyčią, ir jis pakvietė Kristiną eiti 
kartu. Perėję įstrižai vienuolyno kiemą, pro šonines dureles nuėjo į chorą. 

Šioje bažnyčioje taip pat dar tebevyko statybos darbai, dėl to ir čia 
stovėjo aukšti pastoliai toj vietoj, kur išilginė nava susikerta su skersine. 
Vyskupas Injaldas liepęs chorą pataisyti ir pagražinti, pasakojo brolis 
Edvinas, vyskupas esąs labai turtingas ir visą savo turtą skiriąs miesto 
bažnyčioms puošti; jis puikus vyskupas ir geras žmogus. Ulavo vienuo- 
lyno broliai pamokslininkai taip pat geri žmonės, skaistūs, išsilavinę ir 
nuolankus. Vienuolynas neturtingas, bet jie gerai priėmę jį, brolį Edviną, 
O nuolat jis gyvenąs minoritų vienuolyne Osle, tačiau jam leista kurį laiką 
pabūti čia, Hamaro diecezijoje. | 

— O dabar eikš čia, — tarė jis ir, privedęs Kristiną prie pastolių papė- 
dės, kopėčiomis palypėjo į viršų ir pataisė keletą lentų. 

Paskui vėl nusileido žemyn ir padėjo mergaitei užlipti. Priešais ant 
pilkos akmeninės sienos Kristina pamatė kažkokias nepaprastas besi- 
keičiančias šviesos dėmeles, raudonas kaip kraujas, geltonas kaip alus, 
mėlynas, rudas ir žalias. Ji norėjo apsidairyti, bet vienuolis sušnibždėjo: 

— Nesidairyk! 

Bet kai jie atsistojo ant viršutinio pastolio, brolis Edvinas atsargiai 
apsuko mergaitę, ir Kristina išvydo tokį žavų reginį, kad jai net kvapą 
užgniaužė. 

Tiesiai prieš ją, ant pietinės navos sienos, buvo paveikslas, kuris taip 
švytėjo, lyg būtų padarytas vien iš žvilgančių brangakmenių. Nuo šio pa- 
veikslo margos šviesos dėmės atsispindėjo sienoje; Kristina su vienuoliu 
stovėjo pačioje pašvaistėje; mergaitės rankos buvo raudonos, lyg į vyną 
panertos, vienuolio veidas atrodė visas paauksuotas, o ant jo abito leng- 
vai krito patamsėjusios paveikslo spalvos. Kristina klausiamai pažiūrėjo 
1 ji, bet šis tik linktelėjo galvą ir nusišypsojo. 

Rodėsi, kad jie stovi kažkur toli toli 1r žiūri į dangaus karalystę. Per 
juodų juostų tinklą Kristina pamažu įžiūrėjo patį Jėzų Kristų, apsisiau- 
tusi brangiu raudonu apsiaustu, Mergelę Mariją dangaus žydrumo dra- 
bužiais, šventuosius ir šventąsias, švytinčius geltonais, žaliais ir violeti- 
niais drabužiais. Jie stovėjo po spindinčių namų arkomis ir kolonomis, o 
aplink juos vijosi medžių šakos su stebuklingais peršviečiamais lapais. 

Vienuolis patraukė ją truputį toliau. 

— Atsistok čia, — sušnibždėjo jis, — tada tiesiog ant tavęs kris šviesa 
nuo Kristaus apsiausto. 

Iš apačios sklido silpnas smilkalų kvapas, o nuo akmenų dvelkė šaltis. 
Apačioj buvo niūru, bet per langų eilę pietinėje šoninės navos sienoje ver- 
žėsi saulės spinduliai. Kristina pradėjo suprasti, kad dangiškasis paveikslas 
turi atstoti lango stiklą, nes jis dengė vieną iš tų angų. Kitos angos buvo 
tuščios arba uždengtos raginėmis plokštelėmis mediniais rėmais. Įlėkė 
paukštelis, nutūpė ant palangės, pašokinėjo ir vėl išlėkė, o už choro sienos 
buvo girdėti metalo dūžiai į akmenį. Šiaip visur buvo tylu, tik pūstelėjo 
lengvas vėjo gūsis, dvelktelėjo tarp bažnyčios sienų ir vėl nurimo. 

— Taip, taip, — tarė brolis Edvinas ir atsiduso. — Tokių dalykų šiame 
krašte niekas nemoka daryti, nors, tiesa, Nidare piešia ant stiklo, bet vis 
dėlto ne tas. O pietų kraštuose, Kristina, didelėse katedrose, yra tokio 
didumo vitražų, kaip štai šios bažnyčios durys. 

Kristina prisiminė savo tėviškės bažnyčios paveikslus. Ten buvo 
šventojo Ulavo ir šventojo Tomo Kenterberiečio altoriai su šių šventųjų 
paveikslais ant grotelių ir ant relikvijoriaus, tačiau dabar jie jai atrodė 
bespalviai ir blankus. 

Kopėčiomis nusileidę žemyn, jie vėl užlipo į chorą. Ten stovėjo pli- 
kas, niekuo neuždengtas altorius, o ant jo akmeninio viršaus buvo susta- 
tytos dėžutės ir metaliniai, mediniai ir moliniai puodeliai, visur primėtyta 
keistų peiliukų, geležgalių, plunksnų ir teptukų. Brolis Edvinas pasakė, 
kad tai jo įrankiai; jo amatas — piešti paveikslus ir pjaustinėti pagražini- 
mus ant altorių, be to, visi gražūs paveikslai, stovintys chore prie suo- 
lų, — tai jo darbas. Jie bus panaudoti toje pačioje brolių pamokslininkų 
bažnyčioje altoriaus grotelėms papuošti. 

Kristinai teko pamatyti, kaip jis maišė spalvotus miltelius ir trynė 
juos mažuose variniuose ir akmeniniuose puodeliuose, ir padėti vienuo- 
liui sukrauti daiktus ant suolo palei sieną. Kol vienuolis vaikščiojo nuo 
vieno paveikslo prie kito, vedžiodamas teptuku gražias raudonas linijas 
šventųjų plaukuose, kad kiekvienas galėtų matyti, kaip šie plaukai kren- 
ta garbanomis, Kristina sekiojo paskui jį, stebėjo ir klausinėjo, o brolis 
Edvinas aiškino, ką kuriame paveiksle pavaizdavęs. 

Viename iš tų paveikslų buvo nupieštas Kristus aukso soste, o šven- 
tasis Mykolas ir šventasis Klementas stovėjo prie jo po vienu stogu. 
Šonuose buvo pavaizduotas šventojo Mykolo gyvenimas. Viename pa- 
veiksle jis, dar žindomas kūdikis, sėdi ant motinos kelių, nusisukęs nuo 
krūties, nes nuo pat lopšio jis buvęs toks šventas, kad penktadieniais 
nenorėdavęs žįsti daugiau kaip vieną kartą. Šalia buvo paveikslas, vaiz- 
duojantis, kaip jis deda maišelį pinigų prie durų, kur gyveno trys tokios 
neturtingos mergaitės, kad negalėjo ištekėti. Kristina taip pat matė šven- 
tąjį, gydantį romėnų riterio vaiką, matė ir patį riterį, plaukiantį laivu su 
netikro aukso taure rankose. Jis buvo pažadėjęs už jo vaiko išgydymą 
padovanoti šventajam vyskupui auksinę taurę, tūkstantį metų priklau- 

siusią jo giminei. Bet paskui riteris sumanė apgauti šventąjį Mykolą 1r 
vietoj tikros aukso taurės duoti jam netikrą; dėl to jo berniukas įkrito 
į jūrą su tikrąja taure rankoje. Bet šventasis Mykolas pervedė berniuką 
per vandenį sveiką, ir šis išlipo į krantą tuo metu, kai jo tėvas stovėjo 
Šventojo Mykolo bažnyčioj, atnešęs paaukoti netikrąją taurę. Visa tai 
pavaizduota paveiksle auksu ir ryškiausiomis spalvomis. 

Kitame paveiksle nupiešta Mergelė Marija su kūdikiu Kristumi ant 
kelių; jis vieną rankutę laikė motinos pasmakrėje, o kitoj turėjo obuolį. 
Šalia buvo nupiešta šventoji Siuniva ir šventoji Kristina. Jos stovėjo mei- 
liai palinkusios per liemenį, jų veidai buvo rausvi, skaistūs, o auksinius 
plaukus puošė aukso karūnos. 

Kairiąja ranka prilaikydamas dešiniosios alkūnę, brolis Edvinas pie- 
šė karūnų lapus ir rožes. 

— Man atrodo, kad slibinas per mažas, — tarė Kristina, žiūrėdama į 
nupieštą šventąją, kurios vardą pati turėjo. — Nepanašu, kad jis galėtų 
praryti šią mergelę. 

— Jis ir negalėjo praryti, — atsakė brolis Edvinas. — Jis ir nebuvo di- 
desnis. Slibinai ir visokie kitokie velnio tarnai mums atrodo tol dideli, 
kol mes jų bijome. Bet jei žmogus karštai, visa siela ieško Dievo, jį su- 
stiprinančio, tada velnio galybė bemat išnyksta, ir visi jo ginklai pasidaro 
menki ir silpni — slibinai ir piktosios dvasios sumažėja ir tampa ne di- 
desni už nykštukus, kates ir varnas. Tu juk matai, kad visas tas kalnas, 
kuriame buvo kalinama šventoji Siuniva, toks mažas, kad ji galėtų jį visą 
uždengti savo apsiausto skvernu. 

— Bet argi šventoji Siuniva ir jos pasekėjai nebuvo uždaryti olose? — 
paklausė Kristina. — Ar visa tai netiesa? 

Vienuolis linktelėjo mergaitei ir vėl nusišypsojo. 

— Tai ir tiesa, ir netiesa! Taip atrodė žmonėms, kurie rado šventųjų 
kūnus. Tiesa ir tai, kad taip viskas atrodė ir pačiai Siunivai, ir jos pasekė- 
jams — todėl, kad jie buvo romios dvasios ir tik manė, kad pasaulio vyliai 
stipresni už nuodėmingus žmones, o nemanė, kad jie patys stipresni 
už pasaulį, nes jo nemylėjo. Bet jei patys tą būtų žinoję, tai būtų galėję 
nuristi kalnus į jūrą lyg akmenukus. Niekas negali mums padaryti pikta, 
vaikeli, išskyrus tai, ko mes bijom ir ką mylime. 

— O jei žmogus nebijo ir nemyli Dievo? — išsigandusi paklausė 
Kristina. 

Vienuolis uždėjo ranką ant auksinių mergaitės plaukų, švelniai atmetė 
jos galvutę ir pažiūrėjo jai į akis; jo akys buvo plačiai atmerktos ir žydros. 

— Nėra tokio žmogaus, kuris nemylėtų Dievo ir nebijotų jo, Kristina; 
tačiau jei mes gyvename ir mirštame taip nevertai, tai tik todėl, kad mūsų 
širdys blaškosi tarp meilės Dievui ir velnio baimės, tarp meilės pasauliui 
ir kūnui. Todėl jei kurio žmogaus visai netrauktų prie Dievo ir Dievo 
esybės, tai jam būtų gera pragare, tik vieno mes nesuprastume, kad tas 
žmogus sulaukė to, ko geidė jo širdis. Juk ugnis jo nedegintų, nes jis 
apskritai netroško vėsumos, nejaustų jis ir gyvatės gylio, nes jam nebuvo 
pažįstamas veržimasis į ramybę! 

Kristina žiūrėjo į vienuolio veidą; jo kalbos ji visai nesuprato. Brolis 
Edvinas toliau kalbėjo: 

— Dievas, per savo gailestingumą pamatęs, kad mūsų širdys suskilu- 
sios, nužengė pas mus ir gyveno tarp mūsų, kad pats savo kūnu pajustų 
velnio gundymus, kai šis suvilioja mus valdžia, prabanga ir šio pasaulio 
malonumais, tyčiojasi iš mūsų ir aštriomis vinimis atveria žaizdas mūsų 
rankose ir kojose. Taip jis parodė mums kelią ir įrodė savo meilę. 

Jis pažvelgė į rimtą, atidų mergaitės veidelį ir staiga tyliai nusijuokęs 
pasakė jau visai kitu balsu: 

— Ar žinai, kas pirmasis sužinojo, kad mūsų Viešpats užgimė? Gai- 
dys. Jis pamatė žvaigždę ir pasakė — tais laikais visi gyvuliai mokėjo loty- 
niškai. Jis ir suriko: „Christus nalus est!“ * 

Paskutinius žodžius jis pagiedojo kaip tikras gaidys, ir Kristina vos 
neužspringo iš juoko. Taip gera buvo pasijuokti, nes visos tos keisteny- 
bės, apie kurias ką tik kalbėjo brolis Edvinas, prislėgė mergaitę kažkokia 
iškilmingumo našta. 

Vienuolis pats nusijuokė: 

— Taip. O jautis, apie tai išgirdęs, subaubė: „Užz, wb:, ubz!“ ** 

— O ožka taip sumekeno: „Bet/em, Betlem, Betlem!“ 


* Kristus gimė (44). 
** Kur, kur, kur (/07.). 

— Aviai kilo toks noras pamatyti Mergelę Švenčiausiąją ir jos sūnų, 
kad tuoj subliovė: „Eamzus, eapzus!* 

— Ką tik atsivestas veršiukas pašoko nuo šiaudų ir pralemeno: „V/0/, 
volo, volo!“** Šito tu tikriausiai dar nežinojai? Ne? Taip ir maniau! Žinau, 
kad jūsų sira Eirikas, ten, kalnuose, puikus kunigas ir gerbtinas, bet vis 
dėlto jis to nežino, nes to neišmoksi nebuvęs Paryžiuje... 

— Vadinasi, jūs ir Paryžiuje buvote? — paklausė mergaitė. 

— Telaimina tave Dievas, mažoji Kristina, aš buvau ir Paryžiuje, bu- 
vau ir kitose pasaulio vietose, bet vis dėlto, gali patikėti, aš bijau velnio, o 
myliu ir degu troškimu kaip koks kvailys. Bet aš iš visų jėgų laikausi kry- 
žiaus — žmogus turi griebtis jo, kaip kačiukas įkritęs į jūrą griebiasi už len- 
tos. O tu, Kristina, ar nenorėtum paaukoti savo gražių plaukų ir tarnauti 
Švenčiausiajai Mergelei kaip šitos jaunosios, kurias aš čia nupiešiau? 

— Mūsų namuose daugiau vaikų nėra, tik aš viena, — atsakė Kris- 
tina. — Tikriausiai mane norės išleisti už vyro. Mama jau krauna man 
kraičio skrynias. 

— Taip, taip, — tarė brolis Edvinas, glostydamas mergaitei kaktą. — Taip 
mūsų laikais žmonės rūpinasi savo vaikais. Dievui atiduoda jie raišas, bu- 
kaprotes, bjaurias, netikusias dukteris, arba grąžina jam atliekamus vaikus, 
kuriais, jų manymu, Viešpats per gausiai juos apdovanojęs! Ir dar stebisi, 
kad ne visi vyrai ir merginos, gyvenantys vienuolyne, yra šventi. 

Brolis Edvinas nusivedė mergaitę į zakristiją ir parodė jai spintoje 
sudėtas vienuolyno knygas; jose buvo labai gražių paveikslėlių. Bet įėjus 
vienam vienuoliui, brolis Edvinas pasakė norėjęs rasti knygose asilo gal- 
vą, kad galėtų ją nupiešti. Paskui palingavo galvą: 

— Dabar tu matai, Kristina, ką reiškia baimė, bet jie čia baisiai dreba 
dėl savo knygų. Jei neturėčiau nuoširdaus tikėjimo ir meilės, tai neme- 
luočiau taip broliui Osiulfui! Bet tada aš galėčiau paimti štai šias senas 
odines pirštines ir pakabinti prieš saulę... 

Kristina buvo parėjusi su vienuoliu į svetainę ir ten papietavo, tačiau 
kone visą dieną praleido bažnyčioje, stebėdama, kaip jis dirba, ir kalbė- 


* Eikim, eikim (/04.). 


** Aš noriu, aš noriu, aš noriu. (Lv/.) 


KRISTINA LAVRANSDATER + 


damasi su juo. Tik tada, kai Lavransas užėjo jos pasiimti, abu su vienuo- 
liu prisiminė tą prašymą, kurį seniai reikėjo perduoti kurpiui. 


Dienas, praleistas Hamare, Kristina vėliau prisimindavo daug ryš- 
kiau, negu visus kitus įspūdžius, patirtus toje ilgoje kelionėje. Tiesa, Os- 
las buvo daug didesnis už Hamarą, bet ji jau buvo mačiusi pirklių miestą, 
todėl šis jos labai nenustebino. Jai taip pat atrodė, kad Skugas ne toks 
gražus kaip Jeriungordas, nors pastatai čia gražesni. Ji džiaugėsi, kad jai 
nereikia čia gyventi. Sodyba buvo kalno atšlaitėje. Apačioje buvo pil- 
kas ir liudnas Botno fiordas, apaugęs tankiu mišku, kitame krante ir už 
namų taip pat dunksojo miškas, kurio medžių viršūnės jau rėmė dangų. 
Čia nebuvo kaip namie tokių aukštų ir stačių uolų šlaitų, kurie keltų 
dangų aukštai virš žmonių, susiaurindami ir aprėždami akiratį taip, kad 
pasaulis atrodydavo ne toks jau didelis, bet ir ne mažas. 

Grįžtant namo buvo šalta. Laikas prieš pat adventą, ir, pakilus slė- 
niu kiek aukštyn, jau buvo sniego. Nusisamdę roges, jie važiavo jomis 
didesnę kelio dalį. 

O dėl turto pardavimo buvo nuspręsta, kad Lavransas perleidžia Skugą 
savo broliui Osmiundui, pasilikdamas sau ir įpėdiniams teisę jį išsipirkti. 


2 


Kitą pavasarį po ilgosios Kristinos kelionės Ranfrida pagimdė duk- 
terį. Abu tėvai labiau norėjo sūnaus, tačiau greit nurimo ir su nuostabia 
meile prisirišo prie mažosios Ulvhildos. Ši mergaitė buvo labai graži, 
sveika, miela, linksma ir rami. Ranfrida taip pamilo savo naujagimę, kad 
maitino ją krūtimi net antrus metukus einančią, dėl to, siros Eiriko pa- 
tarta, kol kūdikis buvo žindomas, nustojo griežtai laikytis pasninkų ir 
lankyti naktines pamaldas. Ir dėl to, ir kad nuolatos džiaugdavosi Ulvhil- 
da, Ranfrida naujai pražydo ir atgijo, o Lavransui rodėsi, kad jo žmona 
dar niekad nuo vestuvių nebuvo tokia linksma, graži ir meili. 

Kristina taip pat jautė, kad mažosios sesutės atsiradimas namuose 
jiems buvo didelė laimė. Jai niekad neateidavo į galvą, kad taip tylu jų 
namuose būdavo dėl sunkaus motinos būdo, ir jai atrodė savaime su- 

prantama, kad motina ją baudžia ir nuolatos bara, o tėvas žaidžia ir juo- 
kauja su ja. O dabar motina elgėsi su ja kur kas švelniau, davė jai daugiau 
laisvės ir dažniau paglamonėdavo, ir Kristina nekreipė dėmesio į tai, kad 
motina dabar daug mažiau laiko skirdavo jai. Kristina taip pat pamilo 
Ulvhildą kaip ir visi kiti ir džiaugėsi, kai jai duodavo palaikyti sesutę ant 
rankų arba pasupti, o vėliau, kai Ulvhilda pradėjo šliaužioti, vaikščioti ir 
kalbėti, pasidarė dar įdomiau, nes Kristina jau galėjo žaisti su ja. 

Taip prabėgo treji laimingi Jeriungordo gyventojų metai. Laimė juos 
lydėjo ir dar daug kur kitur. Lavransas savo dvare daug ką pastatė ir 
pataisė, nes, kai čia atvyko, gyvenamieji namai ir tvartai buvo seni ir 
maži — Jeslingai daugelį metų dvarą nuomojo kitiems. 

Ir štai kartą, trečiaisiais metais, prieš pat Sekmines, iš Siunbiu į Je- 
riungordą atvažiavo pasisvečiuoti Trondas Ivarsenas su žmona Giudrida 
ir trimis mažais sūneliais. Vieną rytą suaugusieji sėdėjo klėties balkone 
ir šnekučiavo, o vaikai žaidė žemai kieme. Lavransas ką tik buvo pradė- 
jęs statyti naują namą, tad vaikai laipiojo ir šokinėjo ant krūvos rąstų. 
Vienas Jeslingo berniukas užgavo Ulvhildą, ir ši pravirko. Tada Trondas 
nulipo žemyn, nubaudė sūnų, o Ulvhildą paėmė ant rankų. Sunku buvo 
įsivaizduoti gražesnį ir mielesnį kūdikį, ir dėdė atrodė labai prisirišęs prie 
mergytės, nors šiaip jis nelabai vaikus mylėjo. 

Tuo tarpu iš ūkinio kiemo įėjo darbininkas, vedinas dideliu, juodu 
jaučiu. Jautis buvo piktas, nesuvaldomas ir ištrūko iš darbininko ran- 
kų. Trondas užšoko ant rąstų krūvos, užvarydamas ten ir vyresniuosius 
vaikus, tebelaikydamas Ulvhildą ant rankos, o kita traukdamas savo jau- 
niausiąjį sūnų. Staiga vienas rąstas išsprūdo jam iš po kojų, Ulvhilda 
iškrito žemėn, rąstas nudundėjo paskui ją ir prislėgė mergaitę. 

Lavransas tekinas nubėgo nuo klėties balkono žemyn, prišoko prie 
Ulvhildos ir norėjo pakelti rąstą, bet tada ant jo šoko jautis. Jis nutvėrė jau- 
čiui už rago, bet šis partrenkė jį žemėn. Tačiau Lavransui vis dėlto pavyko 
įsikibti jaučiui į šnirpšles ir pakilus nuo žemės laikyti jį tol, kol Trondas at- 
sipeikėjo nuo išgąsčio, o iš namų subėgę samdiniai užnėrė jaučiui diržus. 

Ranfrida, parpuolusi ant kelių, stengėsi pakelti rąstą, tada Lavransas 
kilstelėjo jį tiek, kad ji galėjo ištraukti kūdikį ir pasiguldyti jį ant kelių. 


Mažytė baisiai dejavo pajudinta, o motina garsiai raudojo: 

— Ji gyva, ačiū Dievui, ji gyva! 

Tai buvo didžiausias stebuklas, kad rąstas mergaitės visai nenuspau- 
dė tik dėl to, kad jis nusiritęs vienu galu atsirėmė į akmenį žolėje. Kai 
Lavransas atsistojo, iš jo burnos kampelių tekėjo kraujas, o drabužiai ant 
krūtinės buvo visiškai suplėšyti jaučio ragų. 

Atbėgo Turdisa su kailine antklode; abi su Ranfrida atsargiai paguldė 
ant jos mergytę, bet Ulvhilda, vos prisilietus, matyt, kentė nežmoniškas 
kančias. Motina ir Turdisa nunešė ją į žiemos trobą. 

Kristina stovėjo ant rąstų krūvos išbalusi, pastirusi; berniukai verk- 
dami glaudėsi prie jos. Visi tarnai ir darbininkai būriavosi kieme; moterys 
verkė ir dejavo. Lavransas liepė pabalnoti Giulsveiną ir dar vieną žirgą. 
Bet kai Arnė atvedė arklius, Lavransas susmuko kniūbsčias bandydamas 
užsėsti ant balno. Tada jis liepė Arnei joti kunigo, o Halvdanui į pietus, 
pas žiniuonę, gyvenančią upių santakoje. 

Kristina pamatė, kad tėvo veidas išblyško, o kraujas sruvo taip, kad 
jo žydri drabužiai apėjo tamsiai raudonomis dėmėmis. Staiga jis pašoko, 
ištraukė iš vieno darbininko rankų kirvį ir puolė ten, kur keli žmonės iki 
šiol vis dar tebelaikė jautį. Jis taip smogė kirvapente galvijui tarpuragėn, 
kad jautis parklupo, bet Lavransas kapojo tol, kol kraujas ir smegenys 
ištiško į visas puses. Tuomet Lavransą ištiko toks kosulio priepuolis, 
kad jis parkrito aukštielninkas ant žemės. Trondas ir vienas darbininkas 
turėjo jį nešte nunešti namo. 

Kristina pamanė, kad tėvas miręs, ir garsiai verkdama ir šaukdama 
tėvą nubėgo iš paskos. 

Ulvhilda buvo paguldyta žiemos troboje į tėvų lovą; visi priegalviai 
buvo išmesti ant grindų, kad mergaitė gulėtų lygiai. Atrodė ji visai kaip 
pašarvota. Tačiau garsiai, nepaliaujamai dejavo, o motina palinkusi ją 
ramino ir glostė, paklaikusi iš skausmo, niekuo negalėdama padėti. 

Lavransas gulėjo kitoj lovoj, jis pakilo ir svyruodamas perėjo kamba- 
rį, norėdamas paguosti žmoną. Tačiau ši pašoko ir suriko: 

— Neliesk manęs, neliesk! Jėzau, Jėzau, geriau tu mane užmuštum 
vietojel.. Niekad nebus galo nelaimėms, kurias aš atnešu... 

— Brangioji žmonele, juk ne tu kalta dėl šios nelaimės, — tarė Lavran- 
sas ir uždėjo jai ant pečių ranką. | 


37 


38 


+ SIGRID UNDSET 


Ji suvirpėjo nuo jo prisilietimo, o jos šviesiai pilkos akys sužvilgo 
liesame tamsiame veide. 

— Ji, matyt, nori pasakyti, kad aš čia kaltas, — šiurkščiai tarė Trondas 
Ivarsenas. 

Sesuo su neapykanta pažvelgė į jį ir atsakė: 

— Trondas žino, ką aš noriu pasakyti! 

Įbėgo Kristina ir puolė prie tėvų, bet jiedu atstūmė ją nuo savęs. Ir 
Turdisa, įėjusi su puodeliu karšto vandens, švelniai paėmė mergytę už 
petukų ir pasakė: 

— Bėk geriau į mūsų seklyčią, Kristina, čia tu tik trukdai. 

Ji norėjo padėti Lavransui, atsisėdusiam ant lovos pakopos, bet šis 
pasakė, kad jam ne taip jau bloga. 

— Bet ar negalima nors truputį palengvinti Ulvhildos kančių. Padėk 
mums, Dieve, ji taip baisiai dejuoja, kad ir akmuo pravirktų! 

— Mes bijome ją pajudinti, kol ateis kunigas arba žiniuonė Ingejer- 
da, — tarė Turdisa. 

Tuo metu įėjo Arnė ir pranešė, kad siros Eiriko nėra namie. Ranfrida 
stovėdama laužė rankas. Paskui tarė: 

— Pasiųskite pasiuntinį pas friu Oshildą į Haugą. Reikia žūtbūt išgel- 
bėti Ulvhildą! 

Į Kristiną niekas nekreipė dėmesio. Ji užsirangė ant suolelio lovų 
gale, pabruko kojas po savimi ir nuleido galvą tarp kelių. 

Jai rodėsi, kad kažkieno kietos rankos spaudžia jai širdį. Friu Os- 
hilda bus pakviesta! Motina jokiu būdu nenorėjo siųsti pasiuntinio pas 
friu Oshildą, kai pati gulėjo mirties patale laukdama gimstant Ulvhildos, 
arba ir tada, kai Kristina taip sunkiai sirgo drugiu. Žmonės kalbėjo, kad 
tai ragana, — Oslo vyskupas ir kapitula ją teisę; tikrai būtų nuteisę arba 
sudeginę, jei ji nebūtų buvusi tokios aukštos kilmės, kone karalienės In- 
gebjergos sesuo, bet žmonės kalbėjo, kad ji nunuodijusi savo pirmąjį 
vyrą, o dabartinį, Bjerną, prisiviliojusi burtais; jis buvęs dar toks jaunas, 
kad galėjęs atstoti jai sūnų. Turėjusi ji ir vaikų, bet šie niekad nelankę 
motinos; ir abu tokie garsūs žmonės kaip Biernas ir Oshilda turį gyventi 
mažame Dovro ūkelyje, netekę viso savo turto. Niekas 1š slėnio didžiū- 
nų nenorėjo su jais turėti reikalų, bet slapčiomis žmonės vis dėlto prašė 

friu Oshildos patarimų, o vargšai netgi visai atvirai ėjo pas ją su savo 
vargais ir nelaimėmis. Jie sakė, kad ji esanti labai gera, tačiau 1r bijojo. 

Kristina manė, kad motina, visada tokia pamaldi, turėtų dabar šauk- 
tis Dievo arba Mergelės Marijos. Ji 17 pati bandė melstis, ypač šventajam 
Ulavui, nes žinojo, kad jis geras i1r padėjo daugeliui kenčiančių nuo ligų, 
žaizdų arba kaulų lūžių. Bet ji niekaip negalėjo susikaupti maldai. 

Tėvai pasiliko vieni menėje. Lavransas vėl atsigulė, o Ranfrida sėdėjo 
palinkusi prie sužaloto kūdikio, kartkartėmis nušluostydama drėgna ske- 
petaite mergaitės kaktą, rankas ir suvilgydama vynu lūpas. 

Taip praslinko nemaža laiko. Turdisa daugelį kartų žvilgčiojo į trobą, 
iš visos širdies trokšdama padėti, bet Ranfrida vis išsiųsdavo ją atgal. 
Kristina tyliai verkė 1r meldėsi širdyje, bet visą laiką galvojo apie raganą 
ir įtemptai laukė, kada pamatys ją įeinant. 

Staiga tylą nutraukė Ranfridos balsas: 

— Tu miegi, Lavransai? 

— Ne, - atsakė vyras. — Aš klausausi Ulvhildos. Dievas padės savo 
nekaltam avinėliui, žmonele, neabejokim tuo! Tik labai ilgu šitaip gulėti 
ir laukti... 

— Dievas, — nusiminusi tarė Ranfrida, - manęs neapkenčia už mano 
nuodėmes. Mano vaikams gera ten, kur jie dabar, tuo aš nedrįstu abejoti, 
o dabar, be abejo, atėjo laikas ir Ulvhildai, — bet mane, mane jis atstūmė, 
nes mano širdis — nuodėmių ir sielvarto pilnas gyvačių lizdas... 

Tuo metu kažkas palietė duris — įėjo sira Eirikas, išsitiesė visu savo 
milžinišku ūgiu ir tarė skambiu, sodriu balsu: 

— Tepadeda Dievas visiems šiuose namuose! 

Kunigas padėjo dėžutę su vaistais ant lovos pakopos, priėjo prie Ži- 
dinio ir užsipylė ant rankų šilto vandens. Paskui išsitraukė iš užančio 
kryžių, peržegnojo juo visus keturis menės kampus, kalbėdamas kažką 
lotyniškai. Tada atidarė čiukurą, kad šviesa galėtų patekti į menę, priėjo 
ir pažvelgė į Ulvhildą. 

Kristina bijojo, kad kunigas jos neišvarytų — nelengva buvo pasislėp- 
ti nuo siros Eiriko akių. Bet jis nesidairė. Išsiėmęs iš dėžutės kažkokį 
buteliuką, kunigas užpylė truputį skysčio ant gerai iššukuotos vilnos gu- 
mulėlio ir uždėjo jį ant Ulvhildos burnos ir nosies. 

— Dabar jos kančios greitai sumažės, — tarė kunigas. 

Jis priėjo prie Lavranso ir ėmė jį apžiūrinėti, o tuo tarpu šis jam papa- 
sakojo, kaip atsitiko nelaimė. Lavransui buvo lūžę du šonkauliai ir pažeisti 
plaučiai, tačiau kunigui pasirodė, kad jo padėtis nėra labai pavojinga. 

— O Ulvhilda? — susirūpinęs paklausė tėvas. 
ant aukšto klėtyje, kad šioje menėje būtų laisviau ir ramiau tiems, kurie 
slaugys kūdikį. 

Jis uždėjo sau ant pečių Lavranso rankas, pakėlė jį ir išnešė iš trobos. 
Kristina dabar labai norėjo eiti paskui tėvą, bet bijojo pasirodyti. 

Grįžęs atgal, sira Eirikas nesileisdamas į kalbas su Ranfrida pirmiau- 
sia perpjovė Ulvhildos drabužėlius. Ji dabar mažiau dejavo ir gulėjo ap- 
snūdusi. Jis atsargiai apčiupinėjo kūdikio kūnelį ir sąnarius. 

— Ar mano vaikeliui taip blogai, Eirikai, kad tu ir pats nežinai, kaip 
padėti, ir nė žodžio nesakai? — dusliu balsu paklausė Ranfrida. 

Kunigas tyliai atsakė: 

— Atrodo, Ranfrida, jos nugarėlė sunkiai sužeista. Aš geresnio pata- 
rimo negaliu duoti: paveskim viską Dievui ir šventajam Ulavui; pats aš 
nedaug kuo galiu padėti. 

Motina užsidegė: 

— Tai melskimės — tu puikiai žinai, kad mudu su Lavransu viską tau 
atiduosim, ko tik panorėsi, nieko nepagailėsim, jei tik išmelsi iš Dievo, 
kad Ulvhilda liktų gyva! 

— Būtų stebuklas, jei ji liktų gyva, — tarė kunigas, — ir dar sveika. 

— O argi tu neskelbi nuolat apie stebuklus, ar netiki, kad mano kūdi- 
kiui gali padėti stebuklas, — tarė ji kaip ir anksčiau. 

— Tiesa, — tarė kunigas, — stebuklų būna, tačiau Dievas toli gražu ne 
visų žmonių maldas išklauso — mes nežinome jo painiųjų kelių. O ar 
tu nepagalvoji, kad būtų daug blogiau, jei ši graži mergytė nemirtų, bet 
pasiliktų raiša ar kuprota? 

Ranfrida palingavo galvą ir tyliai pravirko: 

+ — Aš tiek vaikų netekau, kunige, aš negaliu netekti jos! 

— Aš padarysiu viską, ką galėsiu, — atsakė kunigas, — ir melsiuos iš 

visų jėgų. Bet tu turi stengtis, Ranfrida, paklusti Dievo valiai. 

Motina tyliai sudejavo: 

— Nė vieno savo vaiko aš taip karštai nemylėjau, kaip šią mažytę. 
Jeigu jos neteksiu, tai turbūt mano širdis plyš! 

— Tepadeda tau Dievas, Ranfrida Ivarsdater, — tarė sira Eirikas, lin- 
guodamas galvą. — Tu visaip nori priversti Dievą išpildyti tavo norą, 
nes taip daug meldeisi ir pasninkavai! Nesistebėk, kad tai taip menkai 
padeda. 

Ranfrida atšiauriai permetė kunigą akimis ir pareiškė: 

— Aš jau nusiunčiau pakviesti friu Oshildą! 

— Taip, tu ją pažįsti, o aš ne! — tarė kunigas. 

— Aš negaliu gyventi be Ulvhildos, — tarė Ranfrida tuo pačiu balsu. — 
Jei Dievas nenorės jai padėti, tai aš šauksiuosi friu Oshildos pagalbos 
arba parduosiu sielą velniui, jei jis sutiks man pagelbėu! 

Iš kunigo veido buvo matyti, kad jis norėjo griežtai atkirsti, bet susi- 
laikė. Jis vėl pasilenkė ir dar kartą apčiupinėjo ligonės kūnelį: 

— Atšalo jos rankos ir kojytės, — tarė jis. — Reikia apdėti ją indais su 
šiltu vandeniu, o paskui tegul jos niekas daugiau nejudina, kol ateis friu 
Oshilda. 

Kristina tyliai išsitiesė ant suolo ir apsimetė mieganti. Jos širdelė virpė- 
jo iš baimės — ji nelabai suprato siros Eiriko ir motinos pokalbį, bet šis po- 
kalbis baisiai ją išgąsdino, ir ji gerai žinojo, kad jai to nederėjo klausytis. 

Motina pakilo eiti indų su šiltu vandeniu, bet staiga prapliupo raudoti: 

— O vis dėlto melskis už mus, sira Eirikai! 

Netrukus motina grįžo drauge su Turdisa. Kunigas su moterimis 
pradėjo triūsti prie Ulvhildos, tada pastebėjo Kristiną ir išvijo ją. 

Kieme mergaitę visai apakino šviesa. Ji manė, kad didesnė dienos 
dalis jau praėjo jai besėdint tamsioje žiemos troboje, bet iš tiesų namai 
buvo šviesiai pilki, o žolė blizgėjo skaisčiai lyg šilkinė nuo stiprių vidu- 
dienio saulės spindulių. Pro nuauksintas alksnio šakas žvilgėjo upė, nuo 
jos sklido linksmas vienodas šnaresys, nes čia, pro Jeriungordą, tekėjo 
ji labai greitai dideliais akmenimis užversta nuolaidžia vaga. Uolų šlai- 
tai kilo į viršų ir skendo mėlyname rūke, o iš viršaus tirpstant sniegu? 
čiurleno upeliai. Pajutusi malonų ir galingą pavasario dvelkimą, Kristina 
nenoromis pravirko iš skausmo ir nevilties, jautė juos visur aplink save. 

Kieme nieko nebuvo, bet ji girdėjo balsus šeimyninėj. Šviežiomis že- 
mėmis buvo apibarstyta ta vieta, kur tėvas nudobė jautį. Nežinodama ką 
veikti, Kristina užlindo už naujai statomo namo, kurio jau buvo iškelta 
pora vainikų. Ten gulėjo jos ir Ulvhildos žaisliukai; surinkusi ji sukišo 
juos į plyšį tarp žemutinio rąsto ir pamato. Pastaruoju metu Ulvhilda vis 
norėdavo atimti visus Kristinos žaislus; Kristiną tai kartais erzindavo. 
Tačiau dabar ji pamanė, kad jeigu tik sesutė pasveiktų, ji atiduotų jai 
viską, ko ši panorėtų. Ta mintis ją šiek tiek nuramino. 

Ji pagalvojo apie vienuolį Hamare — jis tikėjo, kad visiems žmonėms 
gali atsitikti stebuklų. Bet sira Eirikas nebuvo toks tikras, ypač tėvai — o 
jų ji buvo pripratusi labiausiai klausyti. Ir staiga ją lyg užgriuvo baisus 
sunkumas, kai pirmą kartą suprato, kad žmonės taip skirtingai gali gal- 
voti apie daugelį dalykų — ne tik pikti, bedieviai, bet ir geri žmonės, tokie 
kaip brolis Edvinas ir sira Eirikas, arba kaip motina ir tėvas — ji pajuto, 
kad jie skirtingai mąsto apie daugelį dalykų... 

Vakarop Turdisa rado Kristiną kamputyje miegančią ir nusinešė 
pas save; mergaitė nuo pat ryto buvo nieko nevalgiusi. Turdisa kartu su 
Ranfrida visą naktį prasėdėjo prie Ulvhildos, o Kristina gulėjo jos lovoje 
kartu su Jonu, Turdisos vyru, Eivinu ir Ormu, jos mažaisiais sūneliais. Jų 
kūnų kvapas, vyro knarkimas ir abiejų vaikų lygus alsavimas sugraudino 
Kristiną, ir ji tyliai pravirko. Dar taip neseniai, tik vakar vakare, ji, kaip 
ir kiekvieną savo gyvenimo naktį, gulėsi kartu su tėvu, motina ir mažąja 
Ulvhilda — o dabar atrodė, jog kažkas išdraskė lizdą, ji pati gulėjo išmes- 
ta iš jų prieglobsčio, iš po tų sparnų, kurie visada ją šildė. Ji verkė tol, kol 
užsnūdo — vieniša ir nelaiminga tarp tų svetimų žmonių... 

Kitą rytą atsikėlusi ji sužinojo, kad dėdė su visa savo palyda išvyko iš 
jų labai supykęs. Trondas pavadino seserį beprote ir kvaiša, o svainį — ne- 
vykėliu 1r kvailiu, niekada nemokėjusiu sutramdyti savo žmonos. Kristinai 
buvo ir pikta, ir gėda — ji puikiai suprato, kad motina labai nemandagiai 
pasielgė išvydama iš namų savo artimiausius gimines. Ir pirmą kartą jai 
paaiškėjo, kad motina kažkokia keista, visai ne tokia kaip kitos moterys. 

Jai taip begalvojant, atėjo tarnaitė ir liepė eiti ant klėties aukšto pas tėvą. 

Įėjusi į klėtį, Kristina net užmiršo pažvelgti į tėvą, nes kaip tik ties 
pravertomis durimis apšviestu veidu sėdėjo moterėlė, kuri jai pasirodė 
esanti toji ragana. Beje, Kristina niekad nemanė, kad ji taip atrodys. 

Sėdėdama didelėje kėdėje su aukšta atkalte, ji atrodė maža kaip vai- 
kas. Prieš ją buvo pastatytas stalas, užtiestas geriausia drobine motinos 
staltiese. Sidabriniame dubenyje buvo kiaulienos ir paukštienos; medi- 
niame ąsotyje — vyno, o šalia — sidabrinė paties tėvo taurė. Senutė jau 
buvo baigusi valgyti ir kaip tik šluostėsi mažas siauras rankas į geriausią 
motinos rankšluostį. Pati Ranfrida stovėjo priešais ją ir laikė varinį du- 
benį su vandeniu. 

Friu Oshilda nuleido rankšluostį ant kelių, nusišypsojo mergaitei ir 
tarė skambiu, meilių balsu: 

— Eikš pas mane! Kokie gražūs tavo vaikai, Ranfrida, — tarė ji motinai. 

Jos veidas buvo labai raukšlėtas, bet toks skaistus ir rausvas, tartum 
vaiko, ir atrodė, kad jo oda pačiupinėjus taip pat turėtų būti švelni ir lyga. 
Lūpos buvo raudonos ir putnios kaip jaunos moters, o didelės rusvos akys 
spinduliavo. Plona balta skarelė gražiai gaubė jos veidą ir pasmakrėj buvo 
susegta auksine sage. Ant skarelės buvo užmestas minkštos tamsiai mėly- 
nos vilnos šydas, jis dengė pečius ir leidosi ant tamsių, gerai derančių dra- 
bužių. Ji buvo tiesi kaip žvakė, ir Kristina greičiau pajuto, negu pagalvojo, 
kad ji dar niekad nebuvo mačiusi tokios gražios ir didingos moters kaip ši 
sena ragana, su kuria nenorėjo turėti reikalų aukštesnioji visuomenė. 

Friu Oshilda paėmė jos rankutę savo sena minkšta ranka. Ji pakal- 
bino mergaitę meiliai, pajuokaudama, bet Kristina negalėjo nė žodžio 
ištarti. Tada friu Oshilda šyptelėjusi paklausė: 

— Ji turbūt bijo manęs? 

— Ne ne, — vos nesuriko Kristina. 

Tada friu Oshilda dar labiau nusijuokė ir tarė motinai: 

— Protingos akys šitos tavo dukters, o rankos geros, stiprios, nepra- 
tusios tinginiauti, kiek aš suprantu. Kai aš išvažiuosiu, tau reikės pa- 
galbininkės prižiūrėti Ulvhildą. Dėl to tegu Kristina man padeda, kol 
gyvensiu jūsų namuose — juk ji jau nemaža, berods vienuolikos metų? 

Tai pasakiusi friu Oshilda išėjo, o Kristina norėjo eiti paskui. Bet ją iš 
lovos pašaukė Lavransas. Jis gulėjo aukštielninkas, visi priegalviai buvo 
sukrauti po jo aukštai iškeltais keliais; friu Oshilda liepė taip gulėti, nes 
tada greičiau sugysianti krūtinė. 

— Juk jūs greit pasveiksite, tėveli? — paklausė Kristina. 

Lavransas pažvelgė į ją — mergaitė dar niekad nebuvo kreipusis į jį 
žodeliu „jūs“. Jis rimtai atsakė: 

— Man nėra pavojaus, bet tavo sesutei kur kas blogiau! 

— Taip, — tarė Kristina ir atsiduso. 

Valandėlę ji pastovėjo prie lovos. Tėvas daugiau netarė žodžio, o 
Kristina taip pat neturėjo ką kalbėti. Ir kai po kiek laiko Lavransas pasa- 
kė, kad ji eitų žemyn pas motiną ir friu Oshildą, Kristina greitai spruko 
laukan ir per kiemą nubėgo į žieminę menę. 


4 


Friu Oshilda išbuvo Jeriungorde didesnę vasaros dalį. Dėl to žmo- 
nės čia ateidavo prašyti jos patarimų. Kristina girdėjo, kad sira Eirikas 
šiurkščiai atsiliepia apie tai, matė, kad ir jos tėvams tai nelabai patinka. 
Bet ji vijo nuo savęs visas tokias mintis, negalvodavo ir apie tai, ar jai 
pačiai friu Oshilda patinka, ar ne, nes ji nuolatos būdavo su ja ir niekad 
nepavargdavo klausydamasi jos arba žiūrėdama į ją. 

Ulvhilda vis dar gulėjo aukštielninka didžiojoje lovoje. Jos veidelis 
buvo toks išblyškęs, kad net lūpos atrodė baltos, o po akimis atsirado 
juodi ratilai. Jos gražūs auksiniai plaukai trenkė aitriu prakaitu, nes buvo 
jau seniai trinkti, patamsėjo, ištįso, prarado blizgesį ir tapo panašūs į 
seną suvytusį šieną. Ji atrodė pavargusi, iškankinta, bet kantri, silpnai ir 
liguistai šypsodavosi, kai Kristina, atsisėdusi ant lovos krašto, kalbinda- 
vo ją ir žiūrinėdavo įvairias nuostabias dovanėles, kurias Ulvhilda buvo 
gavusi iš tėvų ir jų draugų, giminių iš visos apylinkės. Čia buvo ir lėlių, ir 
paukštukų, ir gyvulėlių, maža žaidimo lentelė, visokių papuošalų, akso- 
minių kepurėlių ir margų kaspinėlių. Kristina viską sudėdavo jai į dėžu- 
tę, o Ulvhilda žiūrėdavo savo rimtomis akutėmis ir atsidususi paleisdavo 
tuos visus gražumynus iš nuvargusių rankučių. 

Tačiau Ulvhildos veidelį nušviesdavo džiaugsmas, kai prie jos priei- 
davo friu Oshilda. Ji godžiai gerdavo gaivinamuosius ir migdomuosius 
gėrimus, sutaisytus friu Oshildos, niekada nesiskųsdavo, kai ši ją tvar- 
kydavo, ir gulėdavo laiminga, klausydama, kaip friu Oshilda skambina 

Lavranso arfa ir dainuoja — ji mokėjo daug dainų, nežinomų jų slėnio 
gyventojams. 

Kai Ulvhilda miegodavo, ji dažnai dainuodavo Kristinai. O kartais 
pasakodavo apie savo jaunystę, kai gyveno pietuose ir lankydavosi kara- 
lių Magnuso ir Eiriko, jų žmonų dvaruose. 

Kartą, joms taip besėdint ir friu Oshildai pasakojant, Kristina neju- 
čiomis pasakė tai, apie ką dažnai galvodavo: 

— Man keista, kad jūs visada tokia linksma, o buvote taip pripratusi 
prie... — ji nutilo ir paraudo. 

Friu Oshilda šypsodamasi pažvelgė į mergaitę: 

— Ar tu manai, kad aš dabar atsisakiau viso to? — ji tyliai nusijuokė ir 
paskui pridūrė: — Aš jau praleidau savo laimingiausią laiką, Kristina, ir 
nesu tokia kvaila, kad skųsčiausi, jei man dabar reikia tenkintis nugriebtu 
arba rūgusiu pienu, nes savo vyną ir alų aš jau išgėriau. Geros dienos gali 
ilgai trukti, jei žmogus protingai gyvena, apdairiai ir išmintingai elgiasi 
su tuo, ką turi; tą žino visi protingi žmonės, ir dėl to kaip tik man atrodo, 
kad protingi žmonės turi tenkintis geromis dienomis, nes dar geresnės 
brangiai kainuoja. Žmonės vadina kvailiu tą, kuris iššvaisto tėvų palikimą 
norėdamas linksmiau praleisti jaunystę. Apie tai kiekvienas gali spręsti 
kaip kam patogiau! Bet aš tikru kvailiu pavadinsiu tik tokį žmogų, kuris 
vėliau gailisi savo veiksmų; ir dukart kvailesnis už kvailą yra tas, kuris dar 
tikisi pamatyti savo buvusius sugėrovus, kai turtas jau prašvilptas... 

— Ar kas atsitiko Ulvhildai? — švelniai paklausė ji Ranfridą, nes ji, 
sėdėdama prie kūdikio lovelės, staiga sujudėjo. 

— Ne, ji miega ramiai, — atsakė ši ir priėjo prie Oshildos ir Kristinos, 
sėdėjusių prie židinio. 

Pasirėmusi į žarsteklį, ji žvilgtelėjo į friu Oshildos veidą. 

— Tokių dalykų Kristina nesupranta, — tarė ji. 

— Žinoma, ne, — atsakė friu Oshilda. — Bet juk ji ir savo maldų mokė- 
si tol, kol pradėjo jas suprasti! Tomis minutėmis, kai žmogui reikalingos 
maldos arba geras patarimas, jis paprastai neturi laiko nei noro mokytis 
arba suprasti juos. 

Susimąsčiusi Ranfrida suraukė savo juodus antakius. Tokiomis mi- 
nutėmis jos šviesios gilios akys darydavosi panašios į kalnų atšlaitės eže- 

rą, apaugusį tamsiu mišku, — taip visada atrodydavo Kristinai, kai ji buvo 
sodamasi kaip paprastai. Ranfrida atsisėdo ant židinio krašto ir, paėmusi 
šakelę, įkišo į žarijas. 

— Bet tas, kuris iškeitė paveldėjimą į pačius didžiausius niekniekius — 
ir vėliau, pamatęs turtą, mielai atiduotų savo gyvybę, kad tik jį atgautų, — 
ar jums neatrodo, kad jis turi graužtis dėl savo padarytos kvailystės? 

— Kur lošiama, ten ir pralošiama, Ranfrida, — tarė friu Oshilda. — Ir 
kas pasirengęs atiduoti savo gyvybę, tas turėtų pabandyti ir pažiūrėti, ką 
jis tuo laimės... 

Ranfrida ištraukė iš ugnies degančią šakelę, užpūtė liepsną ir ranka 
pridengė apdegusį galą taip, kad tarp jos pirštų pasirodė kruvinai raudo- 
na pašvaistė. 

— O, visa tai tik žodžiai, žodžiai ir žodžiai, fri0 Oshilda! 

— Ir vis dėlto, Ranfrida, pasauly nedaug tokių dalykų, kuriuos būtų 
verta pirkti tokia brangia kaina, — tarė senutė, — savo gyvenimo kaina... 

— Ne, yra, — karštai tarė motina. — Mano vyras, — vos girdimai su- 
šnabždėjo ji. 

— Ranfrida, — tyliai tarė friu Oshilda, — taip galvojo ne viena mer- 
gaitė, stengdamasi pririšti prie savęs vyrą ir atiduodama jam už tai savo 
mergystę. Bet argi tu neskaitei apie vyrus ir mergaites, kurie atiduodavo 
Dievui viską, ką turėdavo, ir eidavo į vienuolynus arba pliki iškeliaudavo 
į dykynes, o paskui gailėdavosi? Žinoma, šventosiose knygose jie vadi- 
nami bepročiais... Ir būtų nuodėmė manyti, kad Dievas juos apgavo. 

Ranfrida valandėlę sėdėjo tylėdama. Tada friu Oshilda tarė: 

— Eime, Kristina, pats laikas rinkti rasą Ulvhildai rytą prausti. 


Mėnesienoje kiemas buvo išmargintas juodų ir baltų dėmių. Ranfrida 
palydėjo jas per galvijų kiemą iki kopūstų daržo vartų. Kristina matė ją ten, 
pasirėmusią alkūnėmis, tokią laibą ir juodą, ir žiūrinčią, kaip mergaitė kre- 
čia rasą į sidabrinę tėvo taurę nuo didelių, šaltų kaip ledas kopustlapių. 

Friu Oshilda tylėdama ėjo šalia Kristinos. Ji tik saugojo ją, nes neat- 
sargu vieną vaiką išleisti tokią naktį. Tačiau rasa turi daugiau gydomo- 
sios galios, jeigu ją renka nekalta mergaitė. 

Grįžusios atgal prie vartų, motinos jau neberado. Kristina drebė- 
jo nuo šalčio, atiduodama ledinę sidabro taurę friu Oshildai. Šlapiomis 
kurpelėmis nubėgo mergaitė ant aukšto, kur ji dabar miegodavo kartu 
su tėvu. Ji jau buvo užkėlusi koją ant pirmosios pakopėlės, kai iš balko- 
no šešėlio išėjo Ranfrida. Rankose ji nešė garuojančio gėrimo puodelį. 

— Aš tau pašildžiau truputį alaus, dukrele, — tarė motina. 

Kristina džiaugsmingai padėkojo ir pakėlė puodelį prie lūpų. Tada 
Ranfrida jos paklausė: 

— Kristina, ar maldos ir visi friu Oshildos pamokymai nėra kokie 
nuodėmingi ir bedieviški? 

— Ne, man neatrodo, - atsakė mergaitė. — Visur minimi Jėzaus, Mer- 
gelės Marijos ir kitų šventųjų vardai... 

— Ko giji tave moko? — vėl paklausė motina. 

— O... apie žoles... ir dar kaip užkalbėti kraują, karpas ir skaudamas 
akis... ir kad nesiveistų kandys drabužiuose, o pelės namuose. Ir kokias 
žoles reikia rinkti saulei šviečiant, o kurios turi galią tik lyjant... Bet mal- 
dų aš niekam neturinti sakyti, kitaip jos neteksiančios galios, — skubiai 
pridūrė ji. 

Motina paėmė tuščią puodelį ir pastatė ant pakopos. Tada staigiai 
apkabino dukrą, stipriai prispaudė prie savęs ir pradėjo bučiuoti. Kristi- 
na pajuto, kad motinos skruostai drėgni ir karšti. 

— Tesaugo ir gina tave Dievas ir Šventoji Mergelė nuo viso pikto - be 
tavęs, mes su tėvu dabar nieko neturim, ko nebūtų palietęs mūsų piktas 
likimas! Brangioji, brangioji mano — niekad nepamiršk, kad tu brangiau- 
sias tėvo džiaugsmas... 

Ranfrida grįžo į žieminę trobą, nusirengė ir tyliai įlipo į lovą šalia 
Ulvhildos. Ji apkabino mergytę ir prisiglaudė prie jos veidelio taip, kad 
jaustų Ulvhildos kūnelio šilumą ir aitrų prakaitą, dvelkianųų nuo drėgnų 
mergaitės plaukų. 

Ulvhilda miegojo ramiai ir kietai, kaip visada, išgėrusi vakare friu 
Oshildos gėrimo. Migdė kvepiantis Marijos žolių šienas, paskleistas po 

šviesos dėmelę lubose — pro raginę plokštelę, įstatytą į čiukurą, švietė 


mėnulis. 

Šalia, kitoje lovoje, gulėjo friu Oshilda, bet Ranfrida niekada nežinojo, 
ar ji miega, ar ne. Oshilda niekada nė vienu žodžiu neužsiminė apie jų pa- 
žintį seniau, ir tai gąsdino Ranfridą. Jai atrodė, kad ji niekados dar nebuvo 
tokia susirūpinusi ir jos širdies niekados dar taip neslėgė baimė, kaip da- 
bar, nors ji jau žinojo, kad Lavransas visai pasveiks ir Ulvhilda liks gyva. 

Atrodė, kad friu Oshildai malonu kalbėti su Kristina, ir kasdien jos 
darėsi vis didesnės draugės. 

Kartą, išėjusios rinkti žolių, jiedvi atsisėdo žalioje pievelėje prie 
akmeninio skardžio. Iš ten buvo matyti Formo kiemas, ir jos pažino rau- 
doną Arnės Giurdseno liemenę; jis buvo atjojęs kartu su jomis ir dabar, 
kol friu Oshilda su mergaite kalnų giraitėje rinko žoles, saugojo žirgus. 

Taip. besėdėdama Kristina papasakojo friu Oshildai apie savo susi- 
tikimą su laume. Ji daug metų apie tai negalvojo, bet dabar prisiminė. 
Pasakojant jai staiga pasirodė, kad friu Oshilda kažkuo primena laumę, 
nors puikiai žinojo, kad jos visiškai nepanašios viena į kitą. 

Kai Kristina baigė pasakoti, friu Oshilda valandėlę sėdėjo tylėdama, 
įsmeigusi akis žemyn į slėnį; pagaliau ji tarė: 

— Protingai padarei, kad pabėgai, nes tu tada buvai dar vaikas. Ar tu 
niekada negirdėjai apie žmones, kurie ėmė 1š tokių laumiūkščių auksą, o 
paskui buvo paversti akmenimis? 

— Girdėjau tokių dalykų, — tarė Kristina, — bet aš niekada nesiryžčiau 
taip padaryti. Man atrodo, jog tai negražu. 

— Gerai, jei žmogus nesiryžta daryti to, kas jam atrodo negražu, — 
tarė friu Oshilda ir nusijuokė. — Bet ne taip jau gerai, jei žmogui kas nors 
atrodo negražu tik dėl to, kad jis nesiryžta to daryti. Tu gerokai ūgtelėjai 
šią vasarą, — staiga pasakė friu. — Juk pati žinai, kad daraisi graži? 

— Taip, — tarė Kristina. — Sako, kad aš panaši į tėvą. 

Friu Oshilda tyliai nusijuokė: 

— Taip, tau būtų ypač gerai, jei būtum panaši į Lavransą ir siela, ir 
kūnu. Tačiau būtų gaila, jei tave išleistų už vyro čia pat, slėnyje. Nerei- 
kia niekinti nei valstiečių būdo, nei kaimo papročių, o visi šie stambieji 
ūkininkai čia kalnuose laiko save tokiais garbingais, kad jiems lygių nesą 
visoje Norvegijoje! Jie visada stebisi, kaip aš galiu gyventi ir dar neblo- 
gai, nors jie man užtrenkė duris. Bet jie tinginiai, išdidūs ir nenori tai- 

kytis prie naujų papročių, o verčia kaltę senai nesantaikai, kai dar valdė 
karalius Sverė. Melas, kad tavo prosenelis susitaikė su karaliumi Svere ir 
priimdavo iš jo dovanas, bet jei tavo dėdė panorės įstoti į mūsų karaliaus 
svitą ir jam tarnauti, tai jam teks nusigludinti ir iš vidaus, ir iš viršaus, o 
jūsų Trondas to nesugebės padaryti. Bet tau, Kristina, reikėtų ištekėti už 
išlavinto, mandagaus, kaip tikras riteris, žmogaus... 

Kristina žvelgė žemyn į raudoną Arnės nugarą Formo sodybos kie- 
me. Kai friu Oshilda imdavo pasakoti apie tą pasaulį, kuriame ji anks- 
čiau gyveno, tai Kristina riterius ir grafus nejučiomis įsivaizduodavo 
panašius į Arnę. Anksčiau, kol ji dar buvo maža, juos įsivaizduodavo 
panašius į tėvą. 

— Mano seserėnas Erlendas Nikiulausenas iš Hiusabiu galėtų būti tau 
tinkamas jaunikis — labai gražus užaugo berniukas. Mano sesuo Manhilda 
kartu su sūnum aplankė mane pernai, važiuodama per slėnį. Taip, jo tu 
tikriausiai negausi, o aš mielai jus užkločiau jaunavedžių lovoj — jo plau- 
kai tokie juodi, kaip kad tavo šviesūs, ir akys gražios. Bet jei aš neklystu, 
mano svainis turbūt jau nužiūrėjo Erlendui geresnę porą, negu tu. 

— O kuo aš bloga pora? — nustebusi paklausė Kristina. 

Jos niekada neįžeisdavo friu Oshildos žodžiai, bet vis dėlto dabar ji 
pasijuto truputį pažeminta ir prislėgta, kad ši laikė save aukščiau už jos 
gimines. 

— Taip, tu gera pora, — tarė senutė. — Tačiau tau sunku tikėtis suartėti 
su mano gimine. Tavo prosenelis buvo svetimšalis ir į šį kraštą atvy- 
ko neteisėtai, o Jeslingai sėdėjo ir trūnijo savo dvaruose taip ilgai, kad 
greitai niekas jų ir neprisimins už šio slėnio ribų. O mudvi su seserimi 
ištekėjom už karalienės Margretos Skiulesdater sūnėnų. 

Kristina nedrįso prieštarauti, kad ne jos prosenelis, o jo brolis netei- 
sėtai atvyko į šį kraštą. Ji žiūrėjo į tamsias kalnų atšlaites, kertančias slėnį, 
ir galvojo apie dieną prieš daugelį metų, kada, stovėdama tuščioje plokš- 
tikalnėje, pamatė, kiek daug kalnų skiria jos gimtąjį slėnį nuo plačiojo 
pasaulio. Bet štai friu Oshilda, pasakiusi, kad laikas grįžti namo, liepė 
pašaukti Arnę. Kristina, prisidėjusi prie burnos rankas, pradėjo šaukti 
ir mosikuoti skarele, kol jos pamatė, kad raudonoji dėmė apačioj kieme 
sujudėjo ir atsakydama pamojo joms. | 

Po kiek laiko friu Oshilda išvažiavo namo, tačiau rudenį ir pirmąją 
žiemos pusę dažnai atvažiuodavo kelioms dienoms į Jeriungordą pas Ul- 
vhildą. Mergaitę dieną jau iškeldavo iš patalo ir pratindavo vaikščioti, bet 
bandant stoti jai linkdavo kojelės. Ji nuolatos skųsdavosi, buvo išbalusi, 
pavargdavo; ją labai vargino diržas, kurį friu Oshilda jai padirbo iš arklio 
odos ir plonų karklo vytelių; dėl to ji mieliau gulėdavo motinos glėbyje. 
Ranfrida dažnai laikydavo rankose sergančią dukrelę, todėl visas namų 
ūkis užgulė ant Turdisos pečių, ir, motinos liepiama, Kristina sekiodavo 
paskui Turdisą, padėdama jai ir mokydamasi. 

Kristina nuolat ilgėjosi friu Oshildos ir nekantriai laukdavo jos ap- 
silankant. Kartais friu Oshilda daug su ja kalbėdavo, o kartais mergaitė 
veltui laukdavo iš jos nors vieno žodelio, išskyrus pasisveikinimą atva- 
žiavus ir atsisveikinimą išvažiuojant. Oshilda šnekučiuodavo visą laiką 
tik su suaugusiais. Taip būdavo visada, kai kartu su ja atvažiuodavo jos 
vyras, nes dabar dažnai Bjernas Giunarsenas lydėdavo ją į Jeriungor- 
dą. Kartą rudenį Lavransas buvo nujojęs į Haugeną — friu Oshildai už 
gydymą nugabeno geriausią, kokį tik turėjo, sidabrinį ąsotį su padėklu. 
Lavransas nakvojo tada Haugene, o vėliau labai gyrė tą sodybą; ji esanti 
jis. Gyvenamajame name visur jaučiamas perteklius, o namų papročiai 
gražūs kaip pietų krašto turtingųjų žmonių. Savo nuomonės apie Bjerną 
Lavransas nepasakė, bet visad jį gražiai priimdavo, kai jis atlydėdavo 
žmoną į Jeriungordą. Su friu Oshilda Lavransas elgdavosi itin manda- 
giai ir sakydavo, kad, jo nuomone, didesnė dalis visokių paskalų apie 
ją — melas. Jis taip pat sakė, kad prieš dvidešimt metų vargu ar jai reikėję 
burtais prisivilioti vyrą, — dabar jai jau buvo kone šešiasdešimt, 0 atrodė 
dar jauna ir visa jos būtybė dvelkė žavesiu ir grožiu. 

Kristina suprato, kad motinai visa tai nelabai patinka. Tiesa, Ran- 
frida niekados nekalbėdavo apie friu Oshildą, bet vieną kartą ji palygino 
Bjerną su pageltusia ir prie žemės prispausta žole, augančia po dideliais 
akmenimis, — ir Kristina pripažino, kad tai labai panašu. Bjernas atrodė 
kažkoks suvytęs, buvo gerokai aptukęs, išbalęs, nepaslankus ir praplikęs, 
nors buvo ne ką vyresnis už Lavransą. Vis dėlto buvo matyti, kad kitados 
jo būta labai gražaus vyro. Kristinai niekad neteko persimesti su juo nė 


KRISTINA LAVRANSDATER + 


vienu žodžių; jis kalbėdavo mažai ir, kur atsisėsdavo, ten ir sėdėdavo visą 
laiką nuo tada, kai tingiai įžengdavo į kambarį, iki tol, kol eidavo gulti. Jis 
gėrė be saiko, nors tai mažai jį veikė, beveik nieko nevalgė ir kartkartėmis 
Įbesdavo savo keistą, prigesusį žvilgsnį į kurį nors žmogų kambaryje. 


Nuo to laiko, kai įvyko nelaimė, giminės iš Siunbiu nė karto nepa- 
sirodė, bet Lavransas keletą kartų buvo nuvykęs į Vogę. O sira Eirikas 
kaip ir anksčiau lankydavo Jeriungordą; ten dažnai susitikdavo su friu 
Oshilda, ir jie susibičiuliavo. Visiems atrodė, kad kunigui tai labai gražu, 
nes jis ir pats buvo geras gydytojas. Tai turbūt ir buvo viena iš priežasčių, 
dėl kurios didelių dvarų savininkai nesikreipdavo į friu Oshildą patarimų 
arba bent nedarydavo to viešai, — jie laikė kunigą ganėtinai prityrusiu, 
be to, jiems buvo sunku nuspręsti, kaip elgtis su šiais dviem žmonėmis, 
šiaip ar taip, nepriklausiusiais jų mažam būreliui. Sira Eirikas sakydavo, 
kad jie viens iš kito duonos neatima, o dėl friu Oshildos burtų, tai juk ne 
jis esąs jos dvasios tėvas; galimas dalykas, kad friu žinanti trupuų dau- 
giau, negu tai, kas naudinga jos sielos išganymui, bet negalima pamiršti, 
kad bemoksliai žmonės mielai kalba apie burtus, jei moteris protingesnė 
už savo kaimynus. Friu Oshilda savo ruožtu labai gyrė kunigą ir stropiai 
lankė bažnyčią, besisvečiuodama Jeriungorde šventadieniais. 


Kalėdos šiais metais buvo liūdnos: Ulvhilda vis dar negalėjo pastovėti. 
Be to, nieko nebuvo girdėti apie gimines iš Siunbiu. Kristina žinojo, kad 
apie tai jau kalbama apylinkėje ir kad tėvui tai labai skaudu. Tačiau motina 
nekreipė dėmesio, o tai, Kristinos nuomone, buvo labai negražu. 

Tačiau kartą vakare, jau baigiantis šventėms, didelėmis rogėmis atva- 
žiavo sira Sigiurdas, Trondo Jeslingo namų kunigas, o jo kelionės tikslas 
buvo pakviesti juos visus paviešėti į Siunbiu. 

Apylinkės gyventojai nelabai mėgo sirą Sigiurdą, nes jis, atvirai kal- 
bant, buvo visų Trondo turtų valdytojas. Visais atvejais kaltė tekdavo 
jam, jei Trondas pasielgdavo šiurkščiai arba neteisingai, o, tiesą sakant, 
Trondas gerokai spaudė savo valstiečius. Kunigas nepaprastai gerai rašė 
ir skaičiavo, išmanė įstatymus ir buvo geras gydytojas, nors ne toks geras, 
kaip apie save manė. Tačiau, sprendžiant iš jo elgesio, niekas nebūtų pa- 

tikėjęs, kad jis toks protingas žmogus; dažnai jis kalbėdavo nesąmones. 
Ranfridai ir Lavransui niekada jis nepatiko, bet visi Siunbiu gyventojai, 
žinoma, itin gerbė savo kunigą ir kartu su juo jautėsi labai įžeisti, kad ne 
ji pakvietė Ulvhildos gydyti. 

Ir lyg tyčia, atvažiavęs į Jeriungordą, sira Sigiurdas jau rado friu Os- 
hildą su ponu Bjernu, be to, sirą Eiriką, Giurdą ir Ingą iš Finsbrekeno, 
Arnės tėvus, senąjį Joną iš Loptsgordo ir pamokslininką iš Hamaro, bro- 
lį Osgautą. 

Kol Ranfrida įsakinėjo iš naujo padengti svečiams stalą, o Lavransas 
skaitė kunigo atvežtus laiškus, šis panoro apžiūrėti Ulvhildą. Ji jau buvo 
paguldyta ir miegojo, tačiau sira Sigiurdas pažadino mergaitę, pradėjo 
čiupinėti jos nugarytę, rankas, kojas ir klausinėti pradžioj gana švelniai, 
o vėliau irzliai, nes ji jo išsigando — Sigiurdas buvo mažytis kaip nykštu- 
kas, dideliu, lyg ugnis raudonu veidu. Kai jis panoro iškelti Ulvhildą 1š 
lovos ir pastatyti ant grindų, kad įsitikintų, ar ji pastovi, mergaitė pradėjo 
verkti. Tada atsikėlė friu Oshilda, priėjo prie lovelės ir užklojo Ulvhildą 
kailine antklode sakydama, kad mergaitė dabar tokia mieguista ir nega- 
lėtų pastovėti netgi ir sveikomis kojelėmis. 

Kunigas ėmė kalbėti pakeltu tonu; juk jis, girdi, taip pat laikomas 
geru gydytoju. Tačiau friu Oshilda paėmė jį už rankos, nuvedė prie krikš- 
tasuolės, pasodino ir pradėjo pasakoti, kaip ji slaugė Ulvhildą, nuolat vis 
pasiklausdama jo nuomonės. Tada jis truputį atlyžo, pradėjo valgyti ir 
gerti Ranfridos sutaisytų skanumynų. 

Tačiau pradėjus veikti alui ir vynui, siros Sigiurdo nuotaika vėl subju- 
ro, jis pradėjo ginčytis, širsti: juk puikiai žinojo, kad niekas iš čia esan- 
čiųjų jo nemėgo. Pirmiausia jis kreipėsi į Giurdą, Hamaro vyskupo įga- 
liotinį Vogėje ir Sile, o tarp vyskupo ir Trondo Ivarseno visada kildavo 
daugybė ginčų. Giurdas mažai atsakinėjo, bet Inga labai karščiavosi, o 
dar į pokalbį įsiterpė brolis Osgautas sakydamas: 

— Tu neužmiršk, sira Sigiurdai, kad mūsų gerbiamas tėvas Injaldas 
yra taip pat ir tavo galva, ir mes Hamare ganėtinai apie tave prisiklau- 
some. Tu vartaisi visose Siunbiu gėrybėse ir mažai galvoji apie tai, jog 
esi paskirtas ne tam, kad pataikautum Trondui ir padėtum jam visuose 
neteisėtuose darbuose jo sielai pražudyti ir bažnyčios teisėms siaurinti. 

Argi tu niekad negirdėjai, kas atsitiko su nepaklusniais ir neištikimais ku- 
nigais, kurie šiaušiasi prieš savo dvasios tėvus ir viršininkus? Ar nežinai, 
kaip kartą angelai atvedė šventąjį Tomą Kenterberietį prie pragaro vartų 
ir leido jam ten pažvelgti? Jis labai nustebo, kad nepamatė nė vieno iš tų 
kunigų, kurie priešinosi jam, kaip tu priešiniesi savo vyskupui. Jis jau no- 
rėjo pagarbinti Dievą už gailestingumą, nes šis šventas žmogus nuošir- 
džiai troško, kad visi nusidėjėliai būtų išgelbėti, bet tada angelas paprašė 
velnią kilstelėti uodegą, ir laukan su didžiausiu triukšmu 1r šlykščiu sieros 
kvapu išlėkė visi tie kunigai ir mokslo žmonės, kurie kenkė bažnyčiai. 
Tada šventasis pamatė, kur jie. 

— Meluoji, vienuoli, — tarė kunigas. — Aš taip pat girdėjau šią pasaką, 
tik ne kunigai, o elgetaujantys vienuoliai išlėkė iš velnio užpakalio kaip 
vapsvos iš savo lizdo! 

Senasis Jonas nusikvatojo garsiau už visus tarnus ir suriko: 

— Man atrodo, kad ten buvo ir vienų, ir kitų. 

— Tada velnio uodega turėjo būti labai plati, — tarė Bjernas Giu- 
narsenas. 

Friu Oshilda nusišypsojusi pridūrė: 

— Argi tu negirdėjai, kad kiekvienas blogis turi ilgą uodegą? 

— Nutilk, friu Oshilda, — suriko sira Sigiurdas. — Ne tau kalbėti apie 
ilgą uodegą, kuri velkasi paskui visas blogybes. Sėdi čia sau, lyg ne Ran- 
frida, o tu būtum šeimininkė. Tačiau keista, kad neįstengei išgydyti mer- 
gytės, o gal jau nebeturi to gyvybės vandens, kuriuo prekiavai kitados? 
To, kuris gali atgaivinti papjautą ir jau verdančią katile avį ir jaunavedžių 
lovoj moterį paversti mergaite? Aš puikiai žinau apie vestuves šioje pa- 
rapijoje, kai tu netekusiai skaistybės jaunajai sutaisei maudynę... 

Sira Eirikas pašoko, pagriebė kunigą už pečių, liemens ir permetė jį 
per stalą, kad net ąsočiai ir puodeliai nulakstė, valgiai ir gėrimai išsilaistė 
ant staltiesės ir grindų, o sira Sigiurdas perplėštais drabužiais išsitiesė 
ant žemės. Eirikas peršoko per stalą ir norėjo dar kartą smogti kunigui 
perrėkdamas triukšmą: 

— Užčiaupk savo purviną snukį, velnio tarne! 

Lavransas bandė juos išskirti, o Ranfrida stovėjo prie stalo išbalusi 
kaip numirėlė ir laužė rankas. Tada pribėgo fria Oshilda, padėjo sirai 

Sigiurdui atsistoti ir nušluostė nuo jo veido kraują. Ji sugirdė jam taurę 
midaus sakydama: 

— Nereikia būti tokiam griežtam, sira Eirikai, kad išgėrus net pajuo- 
kauti su jumis negalima! Sėskitės į vietas, aš jums papasakosiu apie tas 
vestuves. Visa tai įvyko ne mūsų slėnyje, ir ne aš buvau ta laimingoji, 
kuri mokėjo sutaisyti tokį vandenį; jeigu aš mokėčiau jį virti, tai mes 
dabar nesėdėtume savo mažame ūkelyje. Aš būčiau turtinga moteris ir 
valdyčiau didelius dvarus — netoli miesto, vienuolynų, vyskupo ir kapi- 
tulos, — kalbėjo ji, šypsodamasi trims dvasininkams. 

— Tačiau senovėje kažkas iš tikrųjų gebėjo tokius dalykus padaryti, 
nes tai įvyko, kiek aš prisimenu, karaliaus Ingo laikais, o jaunikis buvo 
Peteris Londinsenas iš Bratelando, tačiau kuri iš jo trijų žmonų buvo ta 
jaunoji, nedera sakyti, nes dar iki šiol gyvi visų trijų palikuonys. Taigi ta 
jaunoji turėjo svarbių priežasčių trokšti šio vandens ir gavo jo, ir rūsyje 
taisė sau maudynę. Bet dar nespėjus jai išsimaudyti, į rūsį įėjo jos būsi- 
moji anyta. Ji po kelionės buvo labai nuvargusi ir suplukusi, todėl nusi- 
rengė ir įlipo į kubilą. Ji buvo senyva moteris, sulaukusi su Londinu de- 
vynių vaikų. Bet tą naktį ir Londinas, ir Peteris patyrė tai, ko nesitikėjo. 

Visi susirinkusieji garsiai nusikvatojo, o Giurdas su Jonu pradėjo šaukti, 
kad friu Oshilda papasakotų dar keletą tokių istorijų. Tačiau šioji atsisakė: 

— Čia sėdi du kunigai su broliu Osgautu, jaunų vyrų ir merginų, ver- 
čiau nutraukime tokias kalbas, kol jos nevirto nepadoriom ir šiurkščiom, 
atminkite, kad dabar šventės. 

Vyrai ėmė šaukti, tačiau moterys palaikė friu Oshildą. Niekas nepa- 
stebėjo, kad Ranfrida išėjo iš kambario. O po kiek laiko Kristina, sėdė- 
jusi toliau nuo visų, moterų suole, tarp tarnaičių, nuėjo gulti. Ji miegojo 
Turdisos troboj, nes namie buvo labai daug svečių. 

Lauke spigino šaltis, 1r šiaurės pašvaistė bangavo ir žybčiojo virš sta- 
čių kalnų. Po Kristinos kojomis girgždėjo sniegas, kai ji kalendama nuo 
šalčio dantimis ir susikryžiavusi ant krūtinės rankas bėgo per kiemą. 

Staiga ji pastebėjo senosios klėties šešėlyje greitai vaikščiojanųį žmo- 
gų, keliantį į viršų rankas, laužantį pirštus 1r balsiai verkianų. Kristina 
pažino, kad tai motina, išsigandusi pribėgo prie jos ir ėmė klausinėti, ar 
ji nesusirgusi. 


KRISTINA LAVRANSDATER - 


— Ne ne, — susijaudinusi atsakė motina. — Taip tik išėjau lauk. Eik 
gulti, vaikeli! 

Kristina apsisuko eiti, bet motina tylutėliai ją pašaukė: 

— Eik į menę ir atsigulk su tėvu ir Ulvhilda — apkabink ją stipriai, 
kad jis netyčia neužgautų jos; įsigėręs jis labai kietai miega. Aš šiąnakt 
pernakvosiu senojoje klėtyje. 

— Jėzau, mama, — tarė Kristina, — jūs sušalsite ten miegodama, ir dar 
viena. O ką pasakys tėtis, jei jūs šiąnakt negulsite į savo lovą? 

— Nepastebės, — atsakė motina, — jis jau beveik miegojo, kai aš išėjau, 
o rytoj rytą vėlai pabus. Eik ir padaryk, kaip sakiau. 

— Jums ten bus šalta, — pasakė Kristina. 

Bet motina truputį švelniau paliepė jai eiti, o pati užsidarė senaja- 
me name. 

Ten buvo taip šalta kaip lauke, ir beveik tamsu. Ranfrida apgraibo- 
mis susirado lovą, nuplėšė nuo galvos skepetą, nusiavė batus ir įlindo į 
kailius. Jie buvo šalti kaip ledas; Ranfrida jautėsi tartum įkritusi į sniego 
pusnį. Ji užsitraukė kailius ant galvos, pasibruko kojas po savim ir su- 
kryžiavo ant krūtinės rankas — taip gulėjo ir verkė, kartais visai tyliai, ir 
ašaros upeliais tekėjo skruostais — kartais imdavo rėkti ir griežti danti- 
mis. Galiausiai ji vis dėlto susišildė patalą taip, kad pamažu pradėjo imti 
miegas, ir ji verkdama užmigo. 

Tais metais, kai Kristinai pavasarį sukako penkiolika metų, Lavran- 
sas Bjergiulfsenas ir riteris Andresas Giudmiunsenas iš Diufrino su- 
sitarė susitikti per tingą Holedise. Ten jie nusprendė, kad jaunesnysis 
Andreso sūnus Simonas ves Lavranso dukterį Kristiną ir gaus Formą, 
Andreso motinos palikimą. Vyrai sukirto rankas, tačiau sutarties nepa- 
sirašė, nes Andresui reikėjo pirmiau sutvarkyti kitų vaikų įpėdinystės 
teises. Sužieduotuvės nebuvo nė aplaistytos, tačiau riteris Andresas su 
Simonu nuvažiavo į Jeriungordą pasižiūrėti jaunosios, ir Lavransas iš- 


kėlė didžiulį pokylį. 

Lavransas jau buvo pasistatydinęs naują dviejų aukštų gyvenamąjį 
namą su murinėmis krosnimis ne tik menėje, bet ir viršuje, gražiai ir 
turtingai išpuošęs jį medžio raižiniais ir gerais baldais. Be to, jis perstatė 
senąją klėtį, padidino daugelį kitų pastatų, dėl to gyveno taip, kaip tiko 
ginklo nešiotojui. Dabar jis valdė didelius turtus, nes jam viskas sekėsi, 
be to, jis buvo protingas ir rūpestingas ūkininkas; itin garsėjo savo pui- 
kiais žirgais ir gražiu galvijų prieaugliu. Be to, kai buvo sutarta ištekinti 
dukterį į Formą už Diufrinų giminės vyro, visi nusprendė, kad jam pasi- 
sekė tapti garbingiausių žmogumi slėnyje. Jis pats ir Ranfrida buvo labai 
patenkinti, o kartu su jais ir ponas Andresas su Simonu. 

Kristina, pirmą kartą pamačiusi Simoną Andreseną, truputį sumišo, 
nes daug buvo girdėjusi apie jo grožį ir mandagumą, dėl to be galo daug 
ko vylėsi iš savo sužadėtinio. 

Tiesa, Simonas atrodė gerai, tačiau, tebūdamas vos dvidešimties 
metų, buvo pernelyg nutukęs; kaklas buvo trumpas, o veidas apskritas 
ir blizgantis kaip mėnulis. Plaukai labai gražūs, rudi, garbanoti, o akys 
pilkos, ryškios, bet per daug įdubusios, nes vokai buvo putnūs; nosis 
itin maža, burna taip pat nedidelė, su storom, tačiau nebjauriom lūpom. 
Nors ir apkūnus, tačiau buvo lengvų, judrių ir lanksčių judesių, vikrus. 
Buvo plepus, miklaus liežuvio, bet Lavransui atrodė, kad pokalbiuose su 
vyresniais jis gebėdavo parodyti sveikos nuovokos ir išmanymo. 

Ranfrida jį greitai pamilo, o Ulvhilda iš pirmo karto pajuto jam di- 
džiausią prieraišumą — Simonas taip pat buvo itin malonus ir švelnus 
ligotai mergytei. Kai Kristina truputį priprato prie jo apskrito veido ir 
plepumo, jai taip pat jis pradėjo patikti, ir ji džiaugėsi, kad tėvas taip ja 
pasirūpino, 

Tarp kviestųjų buvo ir friu Oshilda. Nuo to laiko, kai Jeriungordo 
savininkai atvėrė jai savo duris, artimiausių kaimų turtuoliai vėl pradėjo 
prisiminti jos aukštą kilmę ir mažiau tikėti paskalomis, todėl dabar friu 
Oshilda nuolatos bendravo su žmonėmis. Pamačiusi Simoną, ji tarė: 

— Geras tavo jaunikis, Kristina. Simonas gyvenime daug pasieks — 
maža rūpesčių turėsi, malonu bus su juo gyventi. Tik jis atrodo per daug 
nutukęs ir linksmas. Jeigu Norvegijoje dabar būtų taip kaip praeityje 
arba kaip yra kituose kraštuose, kur žmonės į nusidėjėlį žiūri ne griež- 

čiau už patį Dievą, tai aš tau patarčiau susirasti liesą ir rimtą draugą, su 
kuriuo galėtum pasėdėti ir pasikalbėti. Ir tada aš pasakyčiau, kad nieko 
geresnio palinkėti tau negalima, kaip tik tekėti už Simono. 

Kristina paraudo, nors ir ne visai suprato friu Oshildos žodžius. 
Tačiau laikui bėgant ir skrynioms pilnėjant, nuolatos girdėdama kalbas 
apie vestuves ir apie tai, ką ji atsineš į namus, pradėjo nekantriai laukti 
vestuvių ir kad Simonas greičiau atvažiuotų pas juos į šiaurę; galiausiai ji 
pradėjo gana dažnai galvoti apie jį ir džiaugdavosi, kad vėl pamatys. 


Kristina jau visai suaugo ir labai pagražėjo. Ji daugiau panėšėjo į tėvą: 
buvo aukšta, liekno liemens, dailių, gražių rankų ir kojų, ir vis dėlto ap- 
valutė. Jos veidas buvo neilgas, apskritas, kakta žema, plati ir balta kaip 
pienas, akys didelės, pilkos, geros po gražiai išlenktais antakiais. Burna 
didoka, bet lūpos gaivios, skaisčios ir putlios, o smakras kaip obuolys. 
Ji turėjo nuostabius tankius, ilgus ir lygius plaukus, bet jie buvo tamso- 
ki — nei rudi, nei geltoni. Lavransas nieko taip nemėgo, kaip klausyti, kai 
sira Eirikas giria Kristiną — mergaitė užaugo kunigo akyse, jis mokė ją 
skaityti ir rašyti ir labai ją mylėjo. Bet Lavransui nelabai patikdavo, kai šis 
kartais palygindavo jo dukterį su jauna švelnaus plauko kumelaite. 

Tačiau žmonės kalbėjo, kad jeigu Ulvhildos nebūtų ištikusi nelaimė, 
ji būtų buvusi daug gražesnė už seserį. Jos veidas buvo toks žavus ir 
mielas, baltas kaip lelija ir rausvas kaip rožė, o šviesiai geltoni ir švelnūs 
it šilkas plaukai papurusiom ir vilnijančiom garbanom supo jos laibą 
kaklą ir siaurus pečius. Iš akių ji buvo panaši į Jeslingų giminę: jos akys 
žvelgė iš gilumos po tiesiais ir juodais antakiais, buvo skaidrios kaip van- 
duo ir pilkai žydros, bet jų žvilgsnis švelnus, ne toks griežtas kaip Jeslin- 
gų. Be to, mergaitė turėjo tokį puikų ir skambų balselį, kad buvo miela 
klausytis, kai ji kalbėdavo arba dainuodavo. Ji buvo labai gabi mokslui, 
griežė įvairiausiais styginiais instrumentais ir žaidė šachmatais, tačiau 
dirbti nelabai mėgo, nes jai greit pavargdavo nugarėlė. 

Maža buvo vilties, kad šis žavus kūdikis kada nors visai pasveiktų. 
Ulvhildos sveikata kiek pasitaisė, kai pabuvo su tėvais Nidarose prie 
šventojo Ulavo. Lavransas ir Ranfrida keliavo ten pėsti, nesivesdami net 
tarnų ir tarnaičių, ir visą kelią patys neštuvais nešė mergaitę. Po šios ke- 

liones Ulvhilda tiek pasitaisė, kad galėjo vaikščioti su ramentais. Bet vis 
dėlto buvo sunku tikėtis, jog ji tiek pasveiks, kad galėtų ištekėti, tad buvo 
aišku, kad atėjus laikui vis tiek reikės ją atiduoti į vienuolyną su visu jai 
priklausančiu turtu. 

Apie tai niekada nebuvo kalbama, ir pati Ulvhilda nesuprato, kad ji 
buvo visai nepanaši į kitus vaikus. Ji labai mėgo papuošalus ir gražius 
drabužius, o tėvams neleisdavo sąžinė jai ką nors atsakyti. Ranfrida siuvo 
ir siuvinėjo jai, puošė kaip karalaitę. Kartą, kai per kiemą keliavo pirkliai 
ir sustojo nakvoti Laugarbriu, Ulvhilda tarp kitų prekių pamatė rietimą 
gelsvo šilko, ir mergaitė būtinai panoro šio šilko marškiniams. Lavransas 
niekada nieko nepirkdavo iš pirklių, neteisėtai pardavinėjančių kaimuose 
tas prekes, kuriomis galima buvo prekiauti tik miestuose, bet šį kartą jis 
tuojau nupirko visą rietimą. Kristinai jis taip pat davė šilko vestuviniams 
marškiniams, ir šią vasarą ji juos pasisiuvo. Ji niekada neturėjo kitokių 
marškinių kaip vilnonius ir vienus drobinius švenčių dienoms. O Ulv- 
hilda gavo šilkinius išeiginius ir šventadienius lininius marškinius, kurių 
stuomuo buvo iš šilko. 

Lavransui Bjergiulfsenui dabar priklausė ir Laugarbriu ūkis, kurį 
tvarkė Turdisa su Jonu. Pas juos gyveno jauniausia Lavranso ir Ranf- 
ridos duktė Ramborga, mat ją Turdisa žindė. Pradžioj Ranfrida beveik 
nenorėjo žiūrėti į šį kūdikį sakydama, kad ji savo vaikams tik nelaimę 
atnešanti. Vis dėlto ji labai pamilo savo mažąją mergytę ir nuolatos siun- 
tinėjo jai ir Turdisai dovanų; vėliau ji pradėjo dažnai eiti į Laugarbriu pa- 
žiūrėti Ramborgos, tačiau taikydavo nueiti tada, kai mergaitė jau miego- 
davo, ir tik pasėdėdavo prie jos. O Lavransas ir abi vyresniosios dukros 
dažnai lankydavo mažytę ir žaisdavo su ja; ji buvo stipri ir sveika, tačiau 
ne tokia graži kaip seserys. 


Ši vasara Arnei Giurdsenui buvo paskutinė Jeriungorde. Vyskupas 
buvo prižadėjęs Giurdui, kad padės prasimušti į gyvenimą, ir Arnė ru- 
denį turėjo išvažiuoti į Hamarą. 

Kristina žinojo, kad Arnė ją myli, bet dar daugeliu požiūrių buvo 
labai vaikiška, dėl to ilgai negalvojo apie tai: ji elgėsi su jaunuoliu papras- 
tai, kaip visada nuo to laiko, kai jiedu dar buvo vaikai: stengdavosi kuo 

dažniau susitikti ir visada su juo šokdavo, jei tik namuose ar kalvelėj prie 
bažnyčios būdavo rengiami šokiai. Jai atrodė juokinga, kad motinai visa 
tai nepatinka. Tačiau ji niekada nekalbėdavo su Arne nei apie Simoną, 
nei apie savo vestuves, nes pastebėjo, kad jis apsiniaukdavo, jei kas nors 
apie tai užsimindavo. 

Arnė buvo labai nagingas ir šiuo metu Kristinai prisiminimui dirbo 
siuvimo stalelį. Jis jau buvo gražiai išpjaustinėjęs dėžę ir stalo viršų, o 
dabar gamino kalvėje geležines sankabėles ir užraktą. Ir štai kartą, puikų 
vasaros vakarą, Kristina nuėjo pas jį. Atsinešusi lopyti tėvo švarką, ji at- 
sisėdo ant akmeninio slenksčio ir kalbindama jaunuolį, dirbant kalvėje, 
pradėjo siūti. Kartu su seseria buvo atėjusi Ulvhilda; ji, pasiramstyda- 
ma ramentais, šlubčiojo aplinkui ir valgė avietes, augančias čia pat tarp 
akmenų. 

Po kiek laiko Arnė išėjo iš kalvės pailsėti. Jis norėjo atsisėsti šalia jos, 
bet ši pasitraukė tolyn ir paprašė, kad jis būtų atsargesnis ir neišsuodintų 
siuvinio ant jos kelių. 

— Štai kas darosi, — tarė Arnė, — tu jau nenori, kad aš atsisėsčiau šalia, 
ir bijai, kad kaimo berniokas tavęs nesuteptų? 

Kristina nustebusi pažvelgė į jį ir atsakė: 

— Tu puikiai žinai, ką aš norėjau pasakyti. Nusirišk odinę prijuostę, 
nusiplauk rankas ir tada sėskis čia šalia manęs, pailsėk truputėlį, — ir ji 
pasitraukė padarydama jam vietos. 

Tačiau Arnė išsitiesė pievoje priešais ją; tada Kristina vėl prašneko: 

— Nepyk, mano Arne! Argi tu gali pamanyti, kad aš tau nesu dėkinga 
už šią gražią dovaną, kurią man darai, arba kada nors pamiršiu, kad tu 
visados buvai mano geriausias draugas čia, namie? 

— Argi buvau? — paklausė jis. 

— Tu pats puikiai žinai, — tarė Kristina. — Ir niekada aš tavęs nepa- 
miršiu. Tačiau tu, iškeliavęs į platų pasaulį, gal įsigysi turtų ir garbės 
anksčiau, negu tikiesi, ir tada, žinoma, tu pamirši mane kur kas greičiau, 
negu aš tave... 

— Tu niekada manęs nepamirši? — paklausė Arnė šypsodamasis. — O 
aš tave pamiršiu greičiau, negu tu mane? Kokia tu dar vaikas, Kristina. 

— Tu ir pats dar nedidelis, — atkirto ji. 

— Aš vienmetis su Simonu Dare, — vėl prabilo jis. — Mes taip pat 
nešiojome šalmą ir skydą kaip ir Diufrino žmonės, tik mano tėvams 
nenusišypsojo laimė... 

Jis nusišluostė rankas žolės gniūžte, palietė Kristinos kulkšnį ir pri- 
siglaudė veidu prie jos kojos žemiau kelio. Ji norėjo patraukti koją, bet 
Arnė tarė: 

— Tavo mama išėjo į Laugarbriu, o Lavransas išjojo iš namų — niekas 
nepamatys, kaip mes čia sėdim. Leisk man nors vieną kartą pakalbėti 
apie tai, kas slegia širdį. 

Kristina atsakė: 

— Juk mudu visada žinojome, kad nenaudinga būtų žadinti kits ki- 
tam meilę. 

— Ar galiu tau ant kelių padėti galvą? — paklausė Arnė ir, nelaukdamas 
atsakymo, įsikniaubė Kristinai į kelius, o viena ranka apkabino jai liemenį. 

Kita ranka jis sklaidė jos plaukus. 

— Kaip tau patiks, — tarė jis, kiek palaukęs, — kai Simonas šitaip gulės 
tau ant kelių ir žais tavo plaukais? 

Kristina neatsakė. Rodos, ją staiga prislėgė kažkoks sunkumas — Ar- 
nės kalba ir jo galva ant jos kelių — tarytum atsivėrė kažkur durys su 
daugybe tamsių kelių, vedančių į dar didesnę tamsą; liūdna, suspausta 
širdimi ji delsė ir nenorėjo ten pažvelgti. 

— Vedę žmonės taip nedaro, — staiga tarė ji, greitai ir lyg su pa- 
lengvėjimu. 

Ji bandė įsivaizduoti putnų, apskritą Simono veidą su tokiomis pat 
akimis kaip dabar Arnės, išgirdo jo balsą — ir negalėjo susilaikyti ne- 
susijuokusi: 

— Simonui niekad neateitų į galvą atsigulti ant žemės ir pažaisti mano 
kurpaitėmis! 

— Žinoma ne, nes jis galės žaisti su tavim lovoje, — tarė Arnė. 

Nuo jo balso Kristina iš karto pasijuto silpna ir bejėgė. Pamėgino 
nustumti jo galvą nuo kelių, bet Arnė tvirtai prisiglaudė 1r tyliai pasakė: 

— O aš žaisčiau su tavo kurpaitėmis ir su tavo plaukais, ir su tavo 
pirštais, Kristina, ir visą dieną visur vaikščiočiau su tavim, nors tu ir bū- 
tum mano žmona ir kiekvieną naktį miegotum mano glėbyje! 

— Negražu taip kalbėti, — tyliai ir sumišusi tarė Kristina. 

— Žinoma, — atsakė Arnė. Jis pakilo ir atsistojo priešais ją. — Bet tik 
pasakyk man — argi tu nenorėtum, kad tai būčiau aš? 

— O, be abejo, norėčiau... — luktelėjusi tarė ji. — Labiausiai norėčiau 
neturėti jokio vyro... neturėti tuo tarpu... 

Arnė nepajudėjęs paklausė: 

— Tai norėtum, kad tave kaip Ulvhildą atiduotų į vienuolyną ir tu 
amžiams pasiliktum mergaitė? 

Kristina nuleido ant kelių stipriai sugniaužtas rankas. Keistas ir sal- 
dus virpulys apėmė ją, ir staiga sudrebėjusi, ji tartum suprato, kaip gaila 
jai mažutės sesytės, ir jos akis užtvindė skausmo ašaros pagalvojus apie 
Ulvhildą. 

— Kristina, — sušnabždėjo Arnė. 

Tuo tarpu garsiai suriko Ulvhilda. Ramentas įkliuvo tarp akmenų, ir 
ji parpuolė. Arnė su Kristina pribėgo prie mergaitės, ir vaikinas, pakėlęs 
ją, perdavė į sesers rankas. Ulvhilda susižeidė lūpą, iš žaizdos smarkiai 
tekėjo kraujas. 

Kristina su mergaite atsisėdo kalvės tarpduryje, o Arnė atnešė van- 
dens mediniame puodelyje, ir abu pradėjo prausti Ulvhildą. Ji buvo nu- 
sibrozdinusi kelį. Kristina švelniai pasilenkė prie mažų, plonų kojelių. 

Ulvhilda greitai nustojo raudoti, tik tyliai ir graudžiai verkė, kaip pa- 
prastai daro vaikai, įpratę pakelti skausmus. Kristina prispaudė jos gal- 
vutę prie savo krūtinės ir tylutėliai ėmė sūpuoti mergaitę. 

Šventojo Ulavo bažnyčioj suskambo varpas vakarinėms pamaldoms. 

Arnė kalbino Kristiną, bet ši sėdėjo palinkusi prie sesets ir tarytum nie- 
ko negirdėjo ir nematė. Jis išsigandęs paklausė, ar jai atrodo, kad Ulvhilda 
pavojingai susižeidė. Kristina, nežvilgterėjusi į Arnę, papurtė galvą. 

Netrukus ji pakilo ir nusinešė Ulvhildą namo. Arnė ėjo paskui ją — 
tylėdamas ir nusiminęs. Kristina buvo taip susimąsčiuši, kad veidas atro- 
dė visai suakmenėjęs. Kol ji ėjo, varpo garsai sklido per laukus ir slėnius; 
jis tebeskambėjo ir Kristinai įėjus į namus. 

Ji paguldė Ulvhildą į lovą, kurioje jos abi miegojo nuo to laiko, kai 
Kristina jau buvo per didelė miegoti su tėvais. Paskui, nusiavusi batelius, 

pati atsigulė šalia mažytės; taip ji gulėjo, o varpas jos ausyse skambėjo 
net tada, kai seniai buvo nutilęs, o mažoji užmigusi. 

Jai atėjo į galvą, kad varpas kaip tik pradėjo skambėti tada, kai ji sėdėjo 
apkabinusi kruviną Ulvhildos veidelį, ir gal tai buvo ženklas jai. Jeigu ji 
pasiryžtų vietoj sesers eiti į vienuolyną, jeigu ji nutartų pasiaukoti Dievui ir 
Mergelei Marijai, gal tada Dievas grąžintų mergaitei sveikatą ir jėgas! 

Ji prisiminė brolio Edvino žodžius, kad šiais laikais tėvai Dievui auko- 
ją tik vargšus arba luošus vaikus, arba tas mergaites, kurioms sunku rasti 
gerus vyrus. Kristina žinojo, kad jos tėvai dievobaimingi žmonės, ir dėl to 
visą laiką tegirdėjo, kad ją reikia išleisti už vyro, o kai suprato, jog Ulvhilda 
visą gyvenimą liks luoša, tuojau nutarė atiduoti ją į vienuolyną... 

Tačiau Kristina nenorėjo ir 1š visų jėgų stengėsi vyti nuo savęs mintį, 
jog, jai tapus vienuole, Ulvhildą ištiks stebuklas. Ji guodėsi siros Eiriko 
žodžiais, kad dabar nesą tiek daug stebuklų. Tačiau šiandien ji jautė, kad 
taip yra, kaip sakė brolis Edvinas: jeigu žmogus ganėtinai tikėtų, tai jis 
darytų stebuklus. Tačiau ji neturėjo to tikėjimo, ji ne taip karštai mylėjo 
Dievą, Dievo Motiną ir visus šventuosius, netgi nenorėjo taip mylėti — ji 
mylėjo pasaulį ir ilgėjosi jo... 

Kristina priglaudė veidą prie minkštų, šilkinių Ulvhildos plaukų. 
Mergaitė kietai miegojo, ir vyresnioji sesuo, apimta nerimo, pakilo, bet 
vėl atsigulė. Jos širdis plūdo krauju iš skausmo ir gėdos, bet ji žinojo, kad 
nenori tikėti stebuklais, nes nenori atsisakyti sveikatos, grožio ir meilės. 

Tada ji bandė guostis mintimi, kad tėvai vis tiek neleistų jai aukotis. 
Jie ir netikėtų, kad iš to būtų kokios naudos. Juk ji jau sužadėta, ir niekaip 
nenorėtų atsisakyti Simono, kuriuo taip džiaugėsi. Bet ji jautėsi apvilta, 
kad tėvai taip didžiuojasi tokiu žentu. Staiga su pasišlykštėjimu prisiminė 
Simono apskritą, raudoną veidą ir mažas, linksmas akytes, jo neramią 
eiseną, — šokinėja kaip.sviedinys, staiga pagalvojo ji, — jo šmaikščią kalbą, 
verčiančią ją jaustis kvaile ir kaimiete. Ne tokia jau didelė laimė ištekėti už 
jo ir persikelti žemyn į Formą... Ir vis dėlto geriau tekėti už jo, negu eiti į 
vienuolyną!.. Bet pasaulis už kalnų, karališki rūmai, grafai ir riteriai, apie 
kuriuos pasakojo friu Oshilda, gražus liūdnų akių vyras, kuris visur lydėtų 
ją ir niekad nepavargtų... Ji prisiminė Arnę tą vasaros vakarą, kai jis gulėjo 
ant šono ir miegojo, o jo kaštaniniai, žvilgantys plaukai buvo išsidraikę 

viržiuose — tada ji mylėjo jį kaip tikrą savo brolį. Nereikėjo jam taip kalbė- 
ti su ja, nes žinojo, kad jie niekada negalės priklausyti kits kitam... 


Motina per pasiuntinį pranešė, kad liks nakvoti Laugarbriu. Kristina 
atsikėlė, norėjo rengtis ir eiti gulti. Buvo pradėjusi varstytis sijoną, bet 
paskui vėl apsiavė batelius, užsivilko apsiaustą ir išėjo laukan. 

Nakties dangus skleidė žalsvą šviesą virš kalnų viršūnių. Tuoj turėjo 
patekėti mėnuo, ir toj vietoj, kur jis slėpėsi už kalnų, lėtai plaukė maži 
debesėliai, o jų platūs kraštai blizgėjo kaip sidabras; dangus vis šviesėjo 
ir šviesėjo — kaip aprasojęs metalas. 

Kristina patvoriais, paskui takeliu prieš kalniuką nubėgo į bažnyčią. 
Bažnyčia snaudė tamsi ir uždaryta, bet Kristina priėjo prie kryžiaus, pa- 
statyto prisiminti, kad toje vietoje kažkada bėgdamas nuo priešų ilsėjosi 
šventasis Ulavas. 

Kristina atsiklaupė ant akmens ir priglaudė sunertas rankas prie 
kryžiaus: 

— Šventasis kryžiau, stipriausias stiebe, gražiausias medi, sergančiųjų 
tilte į puikius pasveikimo krantus... 

Rodėsi, kad maldos žodžiais liejasi jos ilgesys ir nyksta kaip ratilai 
vandenyje. Mintys, keliančios nerimą, sklaidėsi, jos siela po truputį rimo, 
rūpestį pakeitė tylus liūdesys. 

Ji klūpojo klausydamasi nakties garsų. Keistai dūsavo vėjas, už baž- 
nyčios, giraitėje, šniokštė upė, o visai šalia čiurleno upelis, ir visur, arti 
ir toli, tamsoje akimis ir ausimis ji jautė tik tekančio ir lašančio vandens 
srovę. Apačioje kaimelyje tviskėjo upė. Mėnuo pažvelgė pro tarpukalnę, 
rasos karolėliai sužvilgo ant akmenų ir lapų, mėnesiena blankiai nušvietė 
naujai dervuotą varpinę prie kapinių vartelių. Paskui mėnuo vėl pasislė- 
pė už aukštesnės kalno viršūnės. Dangus dar tirščiau apsitraukė baltais 
žvilgančiais debesėliais. 

Kelyje ji išgirdo lėtai žengiant arklį ir tyliai, ramiai besikalbančius vy- 
rus. Čia, taip arti namų, kur kiekvienas buvo pažįstamas, Kristina nieko 
nebijojo, jautėsi saugiai. 

Prie jos pribėgo tėvo šunys, apsisukę nukūrė atgal į tankumyną, pas- 


kui vėl grįžo ir ėmė šokinėti aplink ją, o kelyje tarp beržų pasirodė tėvas 

ir garsiai pasisveikino. Jis vedėsi Giulsveiną už apynasrio; prie balno ta- 
balavo ryšulys paukščių, o kairėj rankoj nešėsi sakalą su gaubtuvu ant 
galvos. Šalia tėvo ėjo aukštas, palinkęs vyras, apsirengęs vienuolio dra- 
bužiais, ir Kristina, dar nespėjusi pamatyti jo veido, jau žinojo, kad tai 
brolis Edvinas. Ji priėjo prie jų truputį nustebusi, lyg tai būtų sapnas, o 
Lavransui paklausus, ar ji pažįstanti svečią, tik nusišypsojo. 

Lavransas sutiko vienuolį kalnuose, prie Rosto tilto, ir šiaip taip pri- 
kalbino eiti su juo pernakvoti. Tačiau brolis Edvinas atkakliai prašė, kad 
jam leistų pernakvoti tvarte. 

— Aš visas apniktas utėlių, — tarė jis, — todėl negaliu gulti į švarią lovą. 

Nors ir kaip Lavransas prašė ir įtikinėjo, vienuolis vis tiek nenusilei- 
do; pradžioj jis net norėjo, kad ir pavalgyti jam duotų kieme. Galiausiai 
jie vis dėlto atsivedė jį į menę. Kol merga atnešė valgyti ir gerti, Kristina 
pakūrė židinį ir ant stalo pastatė žvakę. 

Vienuolis atsisėdo ant pavargėlių suolelio prie pat durų ir vakarienei 
tepanoro šaltos košės ir vandens. Netgi nesutiko su Lavranso pasiūlymu 
išsimaudyti ir duoti išskalbti drabužius. Brolis Edvinas muistėsi, kasėsi, 
ojo liesas, senas veidas švietė. 

— Ne, ne, - kalbėjo jis, — jos čaižo mano kietą odą daug stipriau, negu 
botagai ir vyresniojo žodžiai. Visą šią vasarą aš išgyvenau kalnuose po 
uola — jie man leido išeiti į dykynę pasninkauti ir melstis; ir štai aš ten 
sėdėjau manydamas, kad pasidariau visai šventas atsiskyrėlis, o vargšai 
žmonės iš Setnadaleno nešė man valgyti ir manė, kad aš tikrai dievo- 
baimingas ir tyras vienuolis. ,,Broli Edvinai, —- sakydavo jie, — jeigu būtų 
daugiau tokių vienuolių kaip tu, tai ir mes būtume daug geresni, bet 
mes nuolatos matome kunigus, vyskupus ir vienuolius, kurie ginčijasi ir 
pešasi lyg paršai prie lovio!“ Aš, tiesa, jiems pasakiau, kad taip kalbėti 
nekrikščioniška, bet man patiko jų žodžiai; aš meldžiausi ir giedojau, kad 
net kalnai aidėjo. O dabar man labai gera jausti, kaip utėlės kandžioja ir 
pešasi ant mano kailio, ir girdėti, kaip geros šeimininkės, savo menėse 
žiūrinčios švaros ir tvarkos, šaukia, kad ši nešvari vienuolyno kiaulė pui- 
kiausiai galinti vasarą nakvoti ir daržinėje ant šieno. Dabar aš keliauju į 
šiaurę, į Nidarą, į Ulavo šventę, ir man smagu žiūrėti, kaip žmonės ma- 
nęs šalinasi ir bijo prieiti artyn... 

Pabudo Ulvhilda; Lavransas priėjęs iškėlė mergaitę iš lovos ir suvy- 
niojo į savo apsiaustą. 

— Štai, tėve brangus, tas kūdikis, apie kurį aš pasakojau. Uždėkite ant 
jos rankas ir pasimelskite už ją, kaip meldėtės už tą berniuką Meldalyje, 
jis, kaip teko girdėti, pasveiko ir sustiprėjo... 
veidelį. Paskui pakėlė rankutę ir pabučiavo. 

— Geriau jūs abu su žmona melskitės, Lavransai Bjergiulfsenai, kad 
neįpultumėt į pagundą ir nebandytumėt priversti Dievą kitaip su šiuo vai- 
ku pasielgti. Pats Viešpats mūsų Jėzus užvedė šias mažas kojeles ant tako, 
kuriuo geriausiai ir tikriausiai galima bus pasiekti ramybės buveinę, matau 
iš tavo akių, palaimintoji Ulvhilda, kad turi užtarėjų kitame pasaulyje. 

— Bet aš girdėjau, kad berniukas Meldalyje pasveiko, — pratarė 
Lavransas. 

— Jis buvo vienintelis vargšės našlės sūnus, ir kaimo gyventojai būtų 
turėję jį maitinti ir rengti, jei būtų netekęs motinos. Tačiau ta moteris 
meldėsi, kad Dievas duotų jai bebaimę širdį, suteiktų jėgų tikėti, jog jis 
padarys taip, kaip bus geriausia berniukui. O aš taip pat to paties mel- 
džiau su ja. 

— Nelengva jos motinai ir man tuo nusiraminti, — tyliai atsakė Lav- 
ransas. — Ypač kad mergaitė tokia graži ir gera. 

— Ar tu matei kūdikį, gimusį Lidstade, slėnio pietuose? — paklausė 
vienuolis. — Ar norėtum, kad tavo duktė tokia būtų? 

Lavransas sudrebėjo ir priglaudė mergaitę prie savęs. 

— Argi tau neatrodo, — vėl tarė brolis Edvinas, - kad mes Dievo aky- 
se esame vaikai, kuriais reikia rūpintis, nes esame paskendę nuodėmėse? 
Nepaisant to, mes nemanome, kad pasaulyje gyventi taip jau bloga! 

Jis priėjo prie Marijos paveikslo ant sienos, visi suklaupė, o jis sukalbė- 
jo vakarines maldas. Ir atrodė, kad brolis Edvinas visus nuramino. Bet kai 
jis išėjo iš menės pasiieškoti nakvynės, Astrida, vyriausioji tarnaitė, rūpes- 
tingai iššlavė grindis, kur stovėjo vienuolis, ir sąšlavas tuoj sumetė į ugnį. 


Kitą rytą Kristina pakilo anksti, įdėjo į gražų, išdegintą marginiais 


medinį pusdubenį pieniškos košės ir kvietinių bandelių, nes žinojo, kad 

vienuolis niekada nevalgė mėsos, ir pati nunešė jam valgyti. Namuose 
dar beveik niekas nebuvo atsikėlęs. 

Brolis Edvinas stovėjo prie tvarto pasirengęs į kelią su krepšiu ant 
pečių ir lazda rankoj; jis šypsodamasis padėkojo Kristinai už rūpestį, 
atsisėdo ant žolės ir pradėjo valgyti, o Kristina susirangė prie jo kojų. 

Tekinas atbėgo mažytis baltas šunelis; ant jo pasaitėlio garsiai skam- 
bėjo žvangučiai. Kristina paėmė jį į glėbį, o brolis Edvinas spragsėjo prieš 
šunelio snukuų, mėtė jam į gerklę duonos gabalėlius ir labai gyrė jį. 

— Jis tos veislės, kurią į mūsų kraštą atsivežė karalienė Eufemija, — 
tarė jis. — Pas jus, Jeriungorde, dabar taip viskas puiku, ir dideli dalykai, 
ir smulkmenos. 

Kristina paraudo iš pasitenkinimo. Ji ir pati žinojo, kad jos šuniu- 
kas puikus, ji didžiavosi juo; visoj apylinkėj niekas neturėjo kambarinių 
šuniukų. Tačiau nežinojo, kad jis tos pačios veislės kaip ir karalienės 
mylimi šuniukai. 

— Man jį atsiuntė Simonas Andresenas, — tarė ji, glaustydama prie 
savęs šunelį, šis lyžtelėjo jai veidą. — Jo vardas Kortelinas. 

Ji buvo maniusi pasikalbėti su vienuoliu apie savo nerimą ir paprašyti 
jo patarimo. Bet dabar nebenorėjo grįžti prie savo vakarykščių minčių. 
Juk brolis Edvinas buvo įsitikinęs, kad Dievas sutvarkys viską Ulvhildos 
naudai. Ir kaip gera, kad Simonas atsiuntė jai tokią dovaną dar prieš 
sužieduotuves! Apie Arnę ji nenorėjo galvoti — Kristinai atrodė, kad jis 
su ja negerai elgėsi. 

Brolis Edvinas paėmė lazdą ir krepšį ir paprašė Kristiną perduoti 
visiems namiškiams linkėjimų — jis nenorįs laukti, kol visi atsikels, nes 
rytmečio vėsumoj geriau keliauti. Kristina palydėjo vienuolį pro bažny- 
čią ir dar galiuką kelio mišku. 

Atsisveikindamas „su mergaite, vienuolis palaimino ją ir palinkėjo 
Viešpaties ramybės. 

— Pasakykite man ką nors, brangusis tėve, kaip pasakėte Ulvhildai, — 
paprašė Kristina, nepaleisdama vienuolio rankos. 

— Man norėtųsi tau įdėti į širdį, dukrele, kad matytum, kaip Dievas 
rūpinasi žmonėmis čia, slėnyje. Čia mažai lyja, bet jis davė jums kalnų 
upelius, o rasa atgaivina jūsų laukus ir pievas kiekvieną naktų. Dėkok 

Dievui už tas dovanas, kurias jis tau suteikė, ir nesiskųsk, jeigu, tavo 
nuomone, ko nors tau trūksta ar labai reikėtų. Tavo plaukai puikūs, auk- 
siniai, ir nesigraužk, kad jie negarbanoti! Ar girdėjai apie senutę, kuri 
verkė, kad Kalėdoms turi tik mažą kąsnelį mėsos septyniems alkaniems 
vaikams? Kaip tik tuo metu pro šalį jojo šventasis Ulavas; jis ištiesė ran- 
kas virš dubens ir meldė Dievą pasotinti šiuos vargšus varniukus. Tačiau 
senutė, pamačiusi, kad ant stalo guli visa paskersta kiaulė, ėmė verkti 
neturinti nei katilų, nei puodų. 

Kristina nubėgo namo, o Kortelinas pynėsi jai po kojų, lodamas kibo 
1 jos drabužio klostes ir skimbčiojo visais savo sidabriniais žvangučiais. 


6 


Prieš išvažiuodamas į Hamarą, Arnė paskutines dienas leido savo 
namuose Finsbrekene. Motina ir seserys taisė jam drabužius. 

Išvakarėse, prieš iškeliaudamas į pietus, jis atėjo į Jeriungordą atsi- 
sveikinti. Tada jis ir šnibžtelėjo Kristinai, kad rytoj vakare į pietus nuo 
Laugarbriu ji išeitų ant kelio jo pasitikti. 

— Aš norėčiau paskutinį kartą pabūti su tavim dviese, — tarė jis. — Ar 
manai, kad per daug prašau — juk mes drauge užaugom kaip brolis su 
seseria, — pridūrė jis, matydamas, kad Kristina delsia atsakyti. 

Ji prižadėjo ateiti, jei tik pasiseksią ištrūkti iš namų. 

Kitą rytą snigo, tačiau vidurdienį pradėjo lyti, ir netrukus pabjuro 
visi keliai ir laukai. Rūko debesys iš lėto driekėsi kalnų atšlaitėmis, pro- 
tarpiais leidosi žemyn ir kalnų papėdėse sukosi į baltus kamuolius, oras 
vis labiau bjuro. | 

Sira Eirikas užėjo pas Lavransą padėti parašyti keletą laiškų. Abu su- 
ėjo į kamarą prie židinio, nes tokioj darganoj ten buvo jaukiau, negu pri- 
rūkusioje nuo krosnies didžiojoje menėje. Motina buvo Laugarbriu pas 
Ramborgą, ši, rudenį susirgusi karštlige, dabar kaip tik pradėjo sveikt. 

Kristinai buvo nesunku nepastebėtai išsprukti iš namų, bet ji nesi- 
ryžo imti Žirgo ir išėjo pėsčia. Kelias buvo panašus į purvo, sniego ir 
suvytusių lapų jovalą; nuo miško dvelkė drėgnas, liūdnas, šiurpus šlapios 

žemės alsavimas, o kartkartėmis vėjo gūsis apipurkšdavo Kristinai veidą. 
Ji gerai užsismaukė kepurę ir sparčiai žengė, abiem rankomis prilaikyda- 
ma apsiaustą. Jai buvo baugoka; slogiame ore buvo girdėti duslus upės 
šniokštimas, o juodi išblaškyti debesys lėtai slinko virš kalnų keterų. 
Kartkartėmis ji stabteldavo ir klausydavosi, ar neatjoja Arnė. 

Netrukus ji išgirdo žirgo kanopų šlepsėjimą kelio purvynu. Kristina 
sustojo, nes kaip tik buvo priėjusi nuošalią vietą, kur, jos manymu, buvo 
geriausia niekieno netrukdomiems atsisveikinti. Ir atsigręžusi tuoj pat 
išvydo raitelį. Arnė nušoko žemėn ir priėjo prie Kristinos, vesdamas 
žirgą už pavadžio. 

— Kaip gerai, kad atėjai, — tarė jis, - nepabūgai tokio baisaus oro! 

— Tau daug sunkiau, nes turėsi toli joti. O kodėl taip vėlai išvykai iš 
namų? — paklausė ji. 

— Jonas kvietė mane pernakvoti šį vakarą Loptsgorde, — atsakė 
Arnė. - Aš maniau, kad šiuo metu tau bus lengviau čia ateiti. 

Valandėlę jie stovėjo tylėdami. Kristina pamanė, jog ji niekada nėra 
pastebėjusi, kad Arnė toks gražus. Ant galvos jis turėjo lygų plieninį šal- 
mą, O po juo rudą vilnonę kepurę, apgaubiančią jo veidą ir nusidriekusią 
iki pečių; liesokas veidas po ja atrodė labai skaistus ir gražus. Odinis 
Arnės švarkas buvo senas, išmargintas rūdžių dėmelių ir apdriskęs nuo 
šarvų, kuriuos dėvėdavo ant jo — Arnė jį gavo 1š tėvo, bet jis gerai tiko 
tiesiai, grakščiai ir tvirtai jaunuolio figūrai; prie šono Arnė turėjo kala- 
viją, rankoje laikė ietį, kiti ginklai kabėjo prie balno. Jis buvo jau visai 
suaugęs vyras ir atrodė tikras gražuolis. 

Kristina uždėjo ranką jam ant peties ir tarė: 

— Ar atsimeni, Arne, kaip tu kartą klausei, ar man neatrodo, kad tu 
toks pat šaunus vaikinas kaip Simonas Andresenas? Ir dabar, prieš išsi- 
skiriant, aš tau atsakysiu: man rodos, kad tu tiek už jį pranašesnis grožiu 
ir laikysena, kiek jis už tave kilme ir turtu tų žmonių, kurie labiau už 
viską tokius daiktus vertina. 

— Kodėl tu man taip sakai? — vos atgaudamas kvapą paklausė Arnė. 

— Todėl, kad brolis Edvinas man įdiegė į širdį, jog turime dėkoti Die- 
vui už jo dovanas ir nebūti panašūs į tą moterį, kuri verkė neturinti indų, 
kai šventasis Ulavas padaugino jai mėsos, todėl ir tu nepyk, kad Dievas 
neapdovanojo tavęs tokiais turtais, o tik kūno grožiu... 

— Tai tą tu man norėjai pasakyti! — tarė Arnė. O paskui, jai nieko 
neatsakius, pridūrė: —- Maniau, kad norėjai pasakyti, jog mieliau tekėtum 
už manęs, negu už kito... 

— Žinoma, mieliau, — tyliai tarė ji, — juk tave aš geriau pažįstu... 

Arnė apkabino Kristiną taip stipriai, kad net kilstelėjo nuo žemės. Jis 
išbučiavo jos veidą, o paskui vėl pastatė ant žemės: 

— Dieve saugok, Kristina, kokia tu dar vaikas! 

Ji stovėjo palenkusi galvą, bet nenuleisdama rankų nuo jo pečių. Jis 
pagriebė už riešų ir suspaudė. 

— Matau, brangute, nesupranti, kaip man skauda širdį, kad tavęs ne- 
teksiu. Kristina, juk mes kartu augom kaip du obuoliai ant vienos šakos, 
aš pamilau tave anksčiau, negu galėjau suprasti, kad vieną gražią dieną 
ateis kitas ir atims tave iš manęs! Prisiekiu Dievu, atpirkusiu mus visus, 
jog nežinau, ar kada kaip gyvas galėsiu būti linksmas ir laimingas... 

Kristina graudžiai pravirko ir pakėlė veidą, kad jis galėtų pabučiuoti. 

— Nekalbėk taip, Arne mano, — prašė ji, glostydama jam pečius. 

— Kristina, — tyliai tarė Arnė, vėl apkabindamas ją. — Ar negalėtum 
paprašyti tėvą — Lavransas toks geras žmogus, jis nesipriešintų tavo va- 
liai — paprašyti, kad palauktų keletą metų; kas žino, kaip mano likimas 
pakryps, mudu dar tokie jauni... 

— Aš turiu išpildyti tėvų valią, — verkė ji. 

Tada ir Arnė pravirko. 

— Tu nesupranti, Kristina, kokia man esi brangi! — jis įsikniaubė į jos 
petį. — Jeigu suprastum ir mylėtum mane, tai nueitum pas Lavransą ir 
gražiai paprašytum... 

— Negaliu, — raudojo mergaitė, — aš niekada taip stipriai nepamilsiu 
vyro, kad dėl jo priešinčiausi tėvų valiai, — ji palietė jo veidą po kepure ir 
sunkiu plieno šalmu. — Neverk taip, Arne, mano brangiausias drauge... 

— Tada paimk štai, — tarė jis kiek palaukęs ir padavė jai sidabrinę 
sagelę, — ir pagalvok retkarčiais apie mane, nes aš niekada nepamiršiu 
tavęs ir savo skausmo... 


Buvo jau beveik tamsu, kai Kristina ir Arnė atsisveikino paskutinį 
kartą. Ji stovėjo ir žiūrėjo, kai jis pagaliau nujojo. Retkarčiais pro rūką 


prasiskverbdavo gelsvas spindulys ir nušviesdavo jų pėdas kelio pur- 

vyne — viskas aplinkui Kristinai atrodė taip niūru ir šalta. Nusitraukusi 
nuo kaklo skarelę, ji nusišluostė užverktą veidą, paskui apsisuko ir nuėjo 
namų link. 

Permirkusi ir sušalusi, Kristina žengė greitai. Po kiek laiko išgirdo 
paskui keliu kažką ateinant. Pasidarė baugu; juk ir tokį vakarą galėjo 
sutikti svetimą žmogų, o priešais buvo labai nyku; vienoj kelio pusėj sta- 
čiai aukštyn kilo juodas akmeninis šlaitas, o kitoj - žemyn leidosi staigus 
skardis, slėnyje iki pat švininės upės apaugęs pušimis. Todėl Kristina 
nudžiugo, kai žmogus pašaukė ją vardu; ji sustojo ir palaukė. 

Keleivis buvo aukštas, liesas vyras tamsiais drabužiais su šviesiomis 
rankovėmis. Kai priėjo artyn, Kristina pamatė, kad jis apsirengęs kaip 
kunigas, o ant pečių nešėsi tuščią krepšį. Ji pažino Benteiną, kunigo 
sūnų, kaip visi jį vadino, siros Eiriko vaikaitį. Ji iškart pastebėjo, kad jis 
labai girtas. 

— Taip, vienas išeina, o kitas ateina, — tarė jis juokdamasis, kai jie pa- 
sisveikino. — Aš ką tik sutikau Arnę iš Brekeno, o tu, kaip matau, eini ir 
verki! Dabar gali ir nusišypsoti, nes aš grįžtu namo — juk mudu taip pat 
vaikystės dienų draugai, ar ne? 

— Blogi mainai vietoj jo gauti tave, — šiurkščiai atkirto Kristina. Ji nie- 
kada nemėgo Benteino. — Bijau, kad daugelis sutiks su mano nuomone. 
Tavo senelis labai džiaugėsi, kad tau sekasi Osle. 

— O, taip! — atsakė Benteinas ir nusikvatojo. — Tai tu manai, kad man 
sekasi? Man ten buvo gera kaip kiaulei kviečių lauke, Kristina; ir baigėsi 
taip pat — su riksmu ir triukšmu buvau išvytas lauk! Taip, taip! Mano se- 
nelis nedaug džiaugsmo turi iš savo įpėdinio! Ko tu taip greit eini? 

— Man šalta! — trumpai tarė Kristina. 

— O man taip pat, - atsakė kunigas. — Visi mano drabužiai — kaip ma- 
tai. Turėjau.parduoti apsiaustą, kad būtų už ką nusipirkti alaus ir paval- 
gyti Mažajame Hamare. O tau dar turėtų būti karšta po atsisveikinimo 
su Arne, dėl to norėčiau, kad priimtum mane po savo apsiaustu, — if, pa- 
griebęs jos apsiausto kraštą, persimetė per petį, o šlapia ranka apkabino 
Kristiną per liemenį. | 

Kristina taip buvo pritrenkta jo akiplėšiškumo, kad ne tuojau susivo- 
kė; ji norėjo ištrūkti, bet jis stipriai įsikibo į jos apsiaustą, šis buvo susegtas 

didele sidabrine sage. Benteinas vėl ją apkabino ir norėjo pabučiuoti kiš- 
damas lūpas prie jos smakro. Ji bandė suduoti, bet jis laikė jai rankas. 

— Tu turbūt iš proto išsikraustei, — prašvokštė ji, stengdamasi iš- 
trūkti, — drįsti mane liesti lyg kokią... rytoj tu skaudžiai pasigailėsi dėl 
to, niekše. 

— O, rytoj tu nebūsi tokia kvaila, — tarė Benteinas pakišdamas koją, kad 
Kristina vos neparpuolė į purvyną, ir ranka užspausdamas jai burną. 

Tačiau jai neatėjo į galvą rėkti. Ji tik dabar suprato, ko jis išdrįso iš jos 
norėti, ir toks pašėlęs pyktis paėmė, kad beveik nejautė baimės. Ji urzgė 
kaip žvėris, grumdamasi su vyriškiu, kuris taip prispaudė ją prie žemės, 
kad šaltas kaip ledas vanduo permerkė drabužius, prasiskverbdamas iki 
įkaitusio kūno. 

— Rytoj tau užteks proto tylėti, — kalbėjo Benteinas, — o jei nebus 
galima nuslėpti, tai galėsi suversti kaltę Arnei, greičiau patikės!.. 

Vienas jo pirštas pateko Kristinai į burną, ir ji sukando iš visų jėgų, 
tada Benteinas suriko ir paleido ją. Kristina žaibo greičiu ištraukė vieną 
ranką, pagriebė jį už galvos ir kaip įmanydama nykščiu ėmė durti jam 
į akį; jis suriaumojo ir atsiklaupė. Ji iššliaužė kaip katė, taip pastūmė 
kunigą, kad šis nugriuvo aukštielninkas, o pati pasileido tekina keliu, 
kiekvienu šuoliu taikydama į purvą. 

Ji bėgo ir bėgo neatsigręždama. Girdėjo Benteiną vejantis 1 dūmė 
taip, kad širdis daužyte daužėsi, bėgo tyliai dejuodama, žiūrėdama to- 
lyn — argi niekada nepasieks Laugarbriu? Pagaliau ji atbėgo į tą vietą, kur 
kelias ėjo per arimus; apačioj, kalvelės šlaite, jau buvo matyti namai, bet 
ji staiga pajuto, kad nedrįs šitokia pasirodyti motinai — visa purvina nuo 
galvos iki kojų, aplipusi nukritusiais lapais, sudraskytais drabužiais. 

Ji pastebėjo, kad Benteinas tuoj ją pavys, tada pasiėmė du didelius 
akmenis. Kai jis pribėgo artyn, Kristina paleido į jį akmenimis; vienas 
pataikė, ir Benteinas nuvirto aukštielninkas. Tada ji bėgo toliau ir susto- 
jo tik ant tilto. | 

Ji stovėjo visa drebėdama, laikydamasi už turėklo; akyse buvo tamsu, 
atrodė, kad tuoj neteks sąmonės, bet tada prisiminė, kad Benteinas gali 
ją čia užklupti. Ji nužingsniavo toliau, drebėdama iš gėdos ir pykčio, nors 


kojos beveik nebeklausė, ir tik dabar pajuto, kaip dega ir skauda nagais 

apdraskytas veidas, kaip ji užsigavo nugarą ir rankas. Iš akių pasipylė 
karštos kaip ugnis ašaros. 

Ji norėjo, kad Benteinas būtų užmuštas jos akmens, norėjo sugrįžti ir 
pribaigti jį, griebėsi peilio, bet, matyt, buvo pametusi. 

Ir vėl pagalvojo, kad šitokia ji negali rodytis namie, tada nutarė eiti į 
Romiungordą. Norėjo pasiskųsti sirai Eirikui. 

Tačiau kunigas dar nebuvo grįžęs iš Jeriungordo. Virtuvėje ji sutiko 
Giunhildą, Benteino motiną. Moteriškė buvo viena, ir Kristina papasa- 
kojo, kaip jos sūnus su ja pasielgė, tačiau neužsiminė, kad ėjo susitikti 
su Arne. Supratusi, kad Giunhilda nutuokia, jog ji buvusi Laugarbriu, 
nebandė to paneigti. 

Giunhilda mažai kalbėjo, bet labai verkė, plaudama Kristinos drabu- 
žius ir susiuvinėdama pačias didžiąsias skyles. Mergaitė buvo taip susi- 
jaudinusi, kad nepastebėjo, kokiais žvilgsniais dėbčiojo į ją Giunhilda. 

Kai Kristina susitaisė eiti, Giunhilda pasiėmė apsiaustą, palydėjo ją, 
o paskui nuėjo arklidės link. Kristina paklausė, kur ji žada joti. 

— Juk aš turiu teisę pamatyti sūnų, — atsakė moteris. —- Gal tu jį užmu- 
šei akmeniu, o gal dar kas jam atsitiko. 

Kristinai pasirodė, kad nėra ką į tai atsakyti, ir tik pasakė, kad Giun- 
hilda pasirūpintų, jog Benteinas kaip galima greičiau išsinešdintų iš kai- 
mo ir nepasipainiotų jai po kojų. 

— Ojei ne, aš viską papasakosiu Lavransui, o tada supranti, kas bus. 

Benteinas tikrai po kokios savaitės išvyko į pietus; sira Eirikas įdavė 
jam laišką Hamaro vyskupui, prašydamas rasti vaikaičiui kokio nors dar- 
bo ar šiaip kaip nors juo pasirūpinti. 


2 


Po Kalėdų visai netikėtai į Jeriungordą atjojo Simonas Andresenas. 
Jis atsiprašė, kad atvyko nekviestas ir vienas, be artimųjų, nes ponas 
Andresas karaliaus įsakymu išvykęs į Švediją. Jis pats kurį laiką praleidęs 
namie, Diufrine, kur likusios tik jo jaunesniosios seserys ir ligonė moti- 
na, todėl jam pasidarę nuobodu, ir jis panoręs apsilankyti čia. 

Ranfrida ir Lavransas jam labai dėkojo, kad per pačius žiemos šalčius 
ryžosi tokiai tolimai kelionei. Kuo dažniau jie matėsi su Simonu, tuo la- 
biau jis jiems patiko. Jis žinojo Lavranso ir Andreso susitarimą, ir dabar 
buvo nutarta, kad jo sužadėtuvės su Kristina bus atšvęstos prieš gavė- 
nią, jeigu iki to laiko grįš ponas Andresas, o jei ne — tuoj po Velykų. 

Kristina su savo sužadėtiniu būdavo tyli ir niūri; dažnai nežinodavo, 
ką su juo kalbėti. Kartą vakare, visiems sėdint ir geriant, Simonas papra- 
šė ją išeiti su juo iš kambario pakvėpuoti grynu oru. Tada balkone, ties 
antrojo aukšto durimis, jis apkabino Kristiną per liemenį ir pabučiavo. 
Vėliau jis dažnai ją bučiuodavo, kai jiedu likdavo dviese. Ji nesidžiaugė 
tuo, bet ir nesipriešino, nes žinojo, kad sužieduotuvės jau neišvengia- 
mos. Dabar apie savo ištekėjimą ji galvojo tik kaip apie neišvengiamą, 
o ne kaip apie pageidaujamą dalyką. Vis dėlto jai patiko Simonas — kai 
kalbėdavosi su kitais, bet neliesdavo ir nekalbindavo jos. 

Visą tą rudenį ji jautėsi labai nelaiminga. Nors ir kažin kiek kartojo 
sau, kad Benteinui juk nepavyko nieko jai padaryt, bet tai nepadėjo; ji 
vis tiek jautėsi pažeminta. 

Dabar, kai į ją pasikėsino vyras, viskas atrodė kitaip. Kankinama ne- 
migos, ji verkdavo per naktis, kaito iš gėdos ir neturėjo jėgų apie šį įvykį 
negalvoti. Ji prisimindavo Benteino kūną, prisispaudusį prie jos jiedviem 
grūmiantis, jautė ant savo veido jo karštą, alum dvokiantų alsavimą, — ji ne- 
galėjo negalvoti apie tai, kas galėjo atsitikti, — ir visa drebėdama prisimin- 
davo Benteino žodžius, kad jei nebūsią galima viso to nuslėpti, kaltininku 
apšauksiąs Arnę. Jos vaizduotėje vienas po kito slinko vaizdai, kas būtų, 


jei ją tikrai būtų ištikusi tokia nelaimė, o žmonės užuodę jos pasimatymą | 


su Arne, ir jei jos tėvas su motina būtų pagalvoję apie Arnę, o pats Arnė... 
Ji matė jį tokį, koks jis buvo tą paskutinį vakarą, ir jautėsi suklupusi prieš 
ji tik todėl, kad galėjusi įtraukti jį į sielvarto ir gėdos verpetą. Be to, ją per- 
sekiojo bjaurūs sapnai. Ji buvo girdėjusi bažnyčioje ir skaičiusi šventoje 
istorijoje tokių žodžių kaip „kūniški geiduliai“ ir „kūno kankinimas“, bet 
jie nedarė jai jokio įspūdžio. O dabar paaiškėjo, kad ir ji pati, ir visi žmonės 
turi nuodėmingą kūną, kietomis grandinėmis sukaustantį sielą. 

Paskui ji pradėjo vaizduotis save užmušančią arba apakinančią Ben- 


teiną. Vienintelis jos nusiraminimas buvo svajonė apie kerštą tam šlykš- 

čiam, bjauriam žmogui, kuris mintyse nuolat stovėjo jai skersai kelio. Bet 
ir to neilgam ganėjo; naktimis ji liedavo graudžias ašaras šalia Ulvhildos 
ir galvodavo apie viską, ką jai padarė prievarta. Benteinui vis dėlto pasi- 
sekė sudrumsti jos sielos ramybę. 


Pirmą šiokiadienį po Kalėdų visos Jeriungordo moterys dirbo virtu- 
vėje; Ranfrida ir Kristina taip pat ten praleido didesnę dienos dalį. Vėlai 
vakare, kai vienos moterys tvarkėsi iškepusios duoną, o kitos taisė va- 
karienę, pro duris galvotrūkčiais, šaukdama ir laužydama rankas, įbėgo 
galvijų šėrikė. 

— Jėzau, Jėzau... ar gali būti baisesnė nelaimė... Arnę Giurdseną par- 
veža rogėmis negyvą namo... Dieve, pasigailėk Giurdo ir Ingos tokią 
baisią valandą. 

Į virtuvę įėjo žmogus, kuris gyveno mažoje pakelės trobelėje, ir Hal- 
vdanas. Jiedu ir buvo sutikę vežant mirusįjį. 

Moterys tuojau apsupo juos. Užpakaly pabalusi, drebėdama stovėjo 
Kristina. Halvdanas, ištikimiausias Lavranso tarnas, pažinęs Arnę nuo 
pat vaikystės, pasakojo ir balsiai verkė. 

Arnę užmušęs Benteinas, kunigo sūnus. Naujųjų metų išvakarėse 
vyskupo tarnai, susėdę didžiojoje menėje, gėrę, ten atėjęs ir Benteinas; 
jis tarnavęs kunigo raštininku Švenčiausiojo Kūno prebendoje.* Susirin- 
kusieji pradžioj nenorėję jo įsileisti, bet jis priminęs Arnei, kad jie esą iš 
vieno krašto; tada Arnė pasisodinęs jį šalia savęs ir abu gėrę. Netrukus 
jiedu susikivirčiję, ir Arnė su tokiu įniršiu puolęs Benteiną, kad šis pa- 
griebęs nuo stalo peilį ir suvaręs jį Arnei į gerklę, o paskui keletą kartų 
smogęs į krūtinę. Arnė beveik tuoj pat miręs. 

Vyskupą ši nelaimė sujaudinusi iki širdies gelmių; jis pats pasirūpinęs 
aprengti numirėlį ir įsakęs savo tarnams lydėti jį visą ilgą kelią iki namų. 
Benteiną įsakęs sukaustyti grandinėmis, atskyręs jį nuo bažnyčios, ir jei- 
gu jo dar nepakorę, tai greit pakarsią. 

Halvdanui teko pasakoti daug kartų, nes vis rinkosi naujų žmonių. 
Lavransas ir Simonas, pastebėję namuose kažkokį sujudimą ir sąmyšį, 


* Prebenda — bažnyčios turtas; įstaiga, kurioje dirbantus dvasininkas gauną algą (/9/.). 

taip pat atėjo į virtuvę. Lavransas labai susijaudino; prašė pabalnoti žir- 
gą, nes panoro tuoj pat joti į Brekeną. Taisydamasis eiti pastebėjo išba- 
lusį Kristinos veidą. 

— Gal ir tu nori joti su manim? — paklausė jis. 

Kristina delsė, ji visa drebėjo, bet paskui linktelėjo galvą, neturėda- 
ma jėgų ištarti žodžio. 

— Ar nebus jai per šalta? — tarė Ranfrida. — Juk rytoj vis tiek visi va- 
žiuosim į budynę. 
priėjo ir apkabino Kristiną per pečius. 

— Neužmiršk, kad jiedu nuo pat mažens augo kaip brolis su seseria, 
gal ji norės padėti Ingai aprengti kūną. 

Ir nors Kristinos širdį spaudė neviltis ir baimė, ji buvo nuoširdžiai 
dėkinga tėvui už šiuos žodžius. 

Ranfrida prieš išvažiuojant liepė jiems pavalgyti košės, jeigu jau ir 
Kristina josianti kartu. Be to, ji sakė norinti šio to įduoti Ingai: naują 
drobulę, vaškinių žvakių, ką tik iškeptos duonos ir prašė pasakyti, kad ji 
pati ateisianti padėti rengtis laidotuvėms. 

Stalas buvo padengtas, bet visi mažai valgė, tik daug kalbėjo. Prisi- 
minė visus Giurdui ir Ingai Dievo siųstus išbandymus. Jų sodyba nu- 
kentėjusi nuo griūčių, potvynių, dauguma vyresniųjų vaikų išmirę, dėl 
to visi Arnės broliukai ir sesutės buvo dar maži. Pastaruoju metu lyg ir 
nusišypsojusi jiems laimė, kai vyskupas paskyręs Giurdą savo vietininku 
Finsbrekene; be to, kiti vaikai buvo gražūs ir teikė daug vilčių. Tačiau 
motina už visus labiau mylėjo Arnę. 

Žmonės gailėjosi ir siros Eiriko. Kunigas buvo gerbiamas ir myli- 
mas, parapijiečiai didžiavosi juo; jis buvo išsilavinęs ir prityręs kunigas 
ir per visą savo kunigavimo laiką nepraleidęs nė vienos šventės, nė vie- 
nų mišių ar kitų bažnytinių apeigų, kurias privalėjo atlikti. Jaunystėje 
jis tarnavo kariuomenėje pas grafą Alvą Tornbergą, tačiau per nelaimę 
užmušęs kažkokį labai aukštos kilmės žmogų, turėjo ieškoti užuovėjos 
pas Oslo vyskupą; šis, pastebėjęs jo gabumus mokslui, pradėjo reng- 
ti į kunigus. Ir jeigu sira Eirikas nebūtų turėjęs priešų už tą nelemtą 
žmogžudystę, be abejo, niekad nebūtų tūnojęs šioje kuklioje bažnytėlėje. 

Tiesa, jis buvo gobšus pinigų, rūpinosi savo turtais, bet neužmiršdavo 
ir bažnyčios, todėl dabar bažnyčia buvo gražiai sutvarkyta, turėjo indų, 
drabužių ir knygų. Nors pats sira Eirikas susilaukė vaikų, bet iš savo įpė- 
dinių tepatyrė tik skausmą ir rūpesčius. Nuošalių parapijų gyventojams 
atrodė neteisinga, kad kunigai turi gyventi kaip vienuoliai, jeigu vis tiek 
reikią moteriškos rankos sodybose ir jiems patiems prižiūrėti. Juk jie 
nuolatos turėdavo išvykti į ilgas ir sunkias keliones po parapiją, kad ir 
koks būdavo oras. Be to, žmonės gerai prisiminė, kad dar visai neseniai 
kunigai Norvegijoje vesdavę. Dėl to niekas nelaikė didele nuodėme, kad 
sira Erikas sugyveno tris vaikus su moterimi, šeimininkavusia pas jį dar 
jaunystėje. Tačiau šį vakarą žmonės vis dėlto kalbėjo, kad Dievas, matyt, 
baudžiąs sirą Eiriką už lengvabūdišką gyvenimą, nes tiek daug skausmo 
teko jam patirti dėl savo vaikų ir vaikaičių! Kažkas prasitarė, kad gal 
būtų ir geriau, jei kunigas neturėtų žmonos ir vaikų, nes dabar tikriausiai 
kils nesantaika ir kivirčai tarp kunigo ir Finsbrekeno gyventojų, nors 
anksčiau jie labai gerai sutardavo. 

Simonas Andresenas gerai žinojo apie Benteino elgesį Osle ir dabar 
papasakojo. Benteinas, pradėjęs dirbti raštininku pas Marijos bažnyčios 
kleboną, pasirodė esąs gabus vaikinas. Be to, jis patiko daugeliui mote- 
rų — savo gražiomis akimis ir begaliniu tauškėjimu. Kitoms jis atrodė net 
gražus — daugiausia ištekėjusioms, kurios manė, kad jas vyrai apgavę, ir 
tokioms merginoms, kurios mėgsta, kai vyras su jomis nesivaržo. Simo- 
nas susijuokė — jūs, be abejo, suprantate? Tai va, Benteinas buvo toks gu- 
drus, kad tokių moterų neprisileisdavo per daug arti. Jis pasitenkindavo 
vien pokalbiais su jomis ir dėl to įgijo padoraus žmogaus vardą. Tačiau 
karalius Hokonas, pats būdamas dievobaimingas ir doras žmogus, norėjo 
ir savo žmones išmokyti skaistaus ir gražaus elgesio, ypač jaunimą; su 
kitais, žinoma, sunkiau susitvarkyti. Taigi rūmų kunigas sužinodavo visus 
jaunų žmonių slaptus nusikaltimus — ir lėbavimą, ir lošimą, girtavimą ar 
dar ką nors; pramuštgalviai turėdavo išpažinti kunigui savo nuodėmes, 
o paskui atlikti bausmę ir išklausyti griežtų pamokymų, du ar trys patys 
aršiausi vaikinai buvo net išvyti. Pagaliau paaiškėjo, koks lapė buvo sekre- 
torius Benteinas; jis slapta aplankydavo visas smukles ir dar bjauresnius 
namus; klausydavo mergų išpažinčių ir duodavo joms atleidimą... 

Kristina sėdėjo šalia motinos; bandė valgyti, kad niekas nepastebėtų 
jos nuotaikos, tačiau rankos taip drebėjo, kad skysta košė krito iš šaukš- 
to, o liežuvis burnoj atrodė toks pastiręs ir sausas, kad ji negalėjo nuryti 
nė kąsnelio duonos. Bet kai Simonas pradėjo kalbėti apie Benteiną, ji jau 
nebegalėjo vaidinti valgančios ir turėjo griebtis abiem rankom už suolo, 
ant kurio sėdėjo — toks siaubas ir pasišlykštėjimas apėmė ją, jog jai ėmė 
svaigti galva ir tąsė vemti. Tai jis norėjo!.. Benteinas ir Arnė, Benteinas ir 
Arnėl.. Degdama nekantrumu, ji laukė, kada baigsis vakarienė. Ji troško 
pamatyti Arnę, gražų Arnės veidą, suklupti, atsiduoti skausmui ir už- 
miršti visa kita. 

Padėdama Kristinai apsirengti, motina pabučiavo ją į skruostą. Kris- 
tina jau taip buvo atpratusi nuo motinos glamonių, kad dabar jai pasida- 
rė lengviau — ji glustelėjo prie Ranfridos peties, tačiau verkti negalėjo. 

Išėjusi į kiemą, ji pamatė, kad dar keletas žmonių norėjo vykti kartu 
su jais — Halvdanas, Jonas iš Laugarbriu ir Simonas su savo tarnu. Jai 
pasidarė neapsakomai skaudu, kad šie du svetimi žmonės keliavo drau- 
ge. Tą vakarą smarkiai šalo, net sniegas girgždėjo po kojomis; juodas 
dangus buvo lyg šerkšnu tirštai nusėtas žvaigždžių. Kiek pajoję, išgirdo 
šauksmus, staugimą ir padūkusį kanopų dundėjimą laukuose, pietų pu- 
sėje, dar kiek pajojus, pasivijo triukšmingas raitelių būrys, praūžė pro 
juos, kad net metalinės žaboklės žvangėjo, o garuojančių, apšerkšnijusių 
arklių kvapas trenkė jiems į veidus, ir jie turėjo pasitraukti į sniegą. Halv- 
danas šūktelėjo laukinei gaujai — tai buvo jaunimas iš pietinės kaimo da- 
lies; jie iki šiol tebešventė Kalėdas 1r bandė arklius. Kai kurie iš jų buvo 
tokie girti, kad nieko nesuprato ir triukšmingai pralėkė pro šalį tarškin- 
dami skydais. Tačiau keli nugirdo Halvdano šūktelėtą žinią, atsiliko nuo 
būrio, nutilo ir prisijungė prie Lavranso bendrakeleivių, šnibždėdamiesi 
su užpakaly jojančiais raiteliais. 

Galiausiai kalvelėje šiapus Silo upės jie išvydo Finsbrekeną. Tarp tro- 
besių kažkas švietė — vidury kiemo, sniego pusnyse, buvo įstatyti dervos 
deglai, ir jų raudonos atošvaistės mirguliavo baltuose šlaituose, o tamsūs 
namai atrodė nudažyti sukrešėjusiu krauju. Mažutė Arnės sesytė stovėjo 


kieme trypčiodama kojelėmis, rankas sukryžiavusi po apsiaustu. Kristina 


pabučiavo užsiverkusią, sušalusią mergytę. Širdį jai slėgė tartum sunkus 

akmuo, ir kylant laiptais į klėties pastoginę, kur buvo pašarvotas Arnė, 
jai rodėsi, kad visi jos sąnariai pilni švino. 

Prie durų juos pasitiko giesmių garsai ir daugybės uždegtų žvakių 
švytėjimas. Vidury klėties aukšto, ant ožių buvo padėtos lentos, o ant 
jų pastatytas drobule uždengtas karstas, kuriuo Arnė buvo parvežtas 
namo. Galvūgaly stovėjo jaunas kunigas su knyga rankose ir giedojo, 
aplinkui klūpojo žmonės, įsigūžę į storus apsiaustus. 

Lavransas užsidegė savo žvakę nuo degančios prie karsto, pastatė ją 
ant lentos ir atsiklaupė. Kristina taip pat norėjo taip padaryti, bet niekaip 
negalėjo pastatyti žvakės tai Simonas padėjo jai. Kol kunigas skaitė, visi 
klūpojo ir pašnibždom kartojo maldos žodžius, o aplink visus tvylojo 
garas — ant aukšto buvo baisiai šalta. 

Kai kunigas užvertė knygą ir visi atsistojo, — kambaryje, kuriame 
gulėjo numirėlis, jau buvo susirinkę nemaža žmonių, — Lavransas priėjo 
prie Ingos. Ji žiūrėjo įsmeigusi akis į Kristiną ir tarsi negirdėjo, ką jai sakė 
Lavransas; rankose ji laikė jo įteiktas dovanas, bet, atrodė, kad nejaučia 
ką nors laikanti. 

— Tai ir tu atėjai, Kristina? — tarė ji keistu, prislėgtu balsu. — Gal nori 
pažvelgti į mano sūnų, pamatyti, koks jis grįžo namo? 

Ji pastūmė kelias žvakes į šoną, drebančia ranka paėmė Kristiną už 
alkūnės, o kita nudengė drobulę nuo mirusiojo veido. 

Jis buvo pilkas kaip molis, lūpos švininės, truputį pravertos ir pro jas 
buvo matyti lygūs, smulkūs, balti kaip perlai dantys. Atrodė, kad velionis 
kandžiai šypsosi. Pro ilgas blakstienas šiek tiek buvo matyti užgesusios 
akys, o ant skruostų ir smilkinių juodavo keletas dėmių — gal smūgių 
pėdsakai, ar šiaip lavondėmės. 

— Gal nori jį pabučiuoti? — paklausė Inga tuo pačiu balsu. 

Kristina klusniai pasilenkė ir prispaudė lūpas prie negyvo skruosto. 
Skruostas buvo drėgnas, lyg aprasojęs, ir Kristina pajuto lavono kvapą; 
matyt, nuo žvakių kūnas buvo pradėjęs šilti. 

Kristina taip ir liko sukniubusi, atsirėmusi rankomis į karsto lentą ir 
neturėdama jėgų atsikelti. Inga dar labiau nudengė drobulę, ir prie rak- 
tikaulio pasirodė didelė peilio dūrio žaizda. Paskui ji atsigręžė į žmones 
ir tarė drebančiu balsu: 

— Tikras melas, kad atsiveria numirėlio žaizdos, jeigu jį paliečia tas, ku- 
ris buvo jo mirties priežastis! Jis dabar šaltesnis, mano berniukas, ir ne toks 
gražus kaip tą paskutinį kartą, kai ėjai į kelią jo pasitikti. Dabar, kaip matau, 
tau nesmagu jį bučiuoti, o girdėjau, kad tąsyk neniekinai jo bučinių. 

— Inga, — tarė Lavransas, priėjęs artyn, — ar tu proto netekai, o gal 
kliedi? 

— Taip, jūs Jeriungorde visi esate labai gudrūs. Ir tu per daug turtin- 
gas, Lavransai Bjergiultsenai, kad mano sūnus būtų drįsęs tikėtis gar- 
bingai gauti tavo dukrą, o ir pati Kristina manė esanti jam per gera. Bet 
ji nebuvo per gera, kai naktį bėgo paskui jį vieškeliu ir paskutinį vakarą 
žaidė su juo krūmuose — paklausk ją pačią, tada pamatysim, ar drįs išsi- 
ginti čia, prie Arnės kūno — tai ji kalta, pasileidėlė. 

Lavransas nieko neklausė, tik atsigręžė į Giurdą. 

— Sudrausk savo žmoną — ji proto neteko. 

Tačiau Kristina pakėlė išbalusį veidą ir apsidairė beviltišku žvilgsniu. 

— Tą paskutinį vakarą aš ėjau susitikti su Arne dėl to, kad jis mane 
prašė. Tačiau mes niekuo nenusikaltome, — ir staiga, lyg susikaupusi 
ir viską supratusi, ji garsiai sušuko: — Nežinau, ką tu nori pasakyti, 
Inga, — tu šmeiži Arnę, kuris čia štai guli, — jis niekada manęs neviliojo 
ir negundė. 

Inga skardžiai nusikvatojo: 

— Ne Arnė, ne! O kunigo sūnus Benteinas — jis nesileido su tavim į 
tokį žaidimą! Paklausk Giunhildos, Lavransai, ji nuplovė purvą nuo tavo 
dukters nugaros, paklausk bet kurio iš tų, kurie Naujųjų metų išvakarėse 
sėdėjo vyskupo svetainėje, kai Benteinas pajuokė Arnę, kad šis paleidęs 
ją ir pats palikęs kvailiu. O paskui ji su Benteinu ėjo po vienu apsiaustu 
namo ir norėjo sužaisti su juo tą patį žaidimą... 

Lavransas pagriebė Ingai už peties ir ranka užspaudė burną: 

— Išvesk ją laukan, Giurdai! Gėda taip kalbėti prie šio gero jaunuolio 
kūno, tačiau jei ir visi tavo vaikai gulėtų čia negyvi, vis tiek nenorėčiau 
klausyti, kaip tu šmeiži mano dukterį, ir tu, Giurdai, atsakysi man už šios 
išprotėjusios moters žodžius!.. 


Giurdas paėmė žmoną už rankos, norėdamas išvesti, ir kreipėsi į 


Lavransą: 

— Tačiau tiesa, kad Arnė ir Benteinas kalbėjo apie Kristiną tą vakarą, 
kai mano sūnus žuvo. Tu, matyt, negirdėjai, bet kaime dar rudenį sklido 
tokios kalbos. 

Simonas trenkė kalaviju į netoli stovinčią skrynią: 

— Ne, gerieji žmonės, jūs turite rasti kitą šneką šalia velionio, o ne 
plepėti apie mano sužadėtinę... Kunige, ar jūs negalite sutramdyti šių 
žmonių, kad čia būtų derama tvarka?.. 

Kunigas — Kristina dabar pastebėjo, kad tai buvo jaunesnysis sūnus 
iš Ulvsvoleno, parvykęs namo Kalėdų — atsivertė knygą ir vėl atsistojo 
prie karsto. Tačiau Lavransas sušuko, kad jis visus, kalbėjusius apie jo 
dukterį, priversiąs atsiimti savo žodžius, o Inga suspiegė: 

— Atimk, atimk mano gyvybę, Lavransai, kaip ji atėmė iš manęs visą 
mano džiaugsmą ir paguodą, ir iškelk vestuves su tuo riterio sūnum, bet 
vis tiek žmonės žinos, kad ji ant vieškelio tapo Benteino žmona. Še... - ir 
ji sviedė Kristinai drobulę, kurią Lavransas buvo dovanojęs. — Nereikia 
man Ranfridos drobės Arnės įkapėms, pasidaryk iš jos sau nuometą 
arba pasilaikyk, kol reikės vystyti pavainikį, ir keliauk pas Giunhildą, pa- 
dėk jai gedėti pakarto sūnaus... 

Lavransas, Giurdas ir kunigas sugriebė Ingą. Simonas bandė pakelti 
Kristiną, sukniubusią ant karsto. Ji šiurkščiai atstūmė jo ranką, išsitiesė 
ir atsiklaupusi sušuko: 

— Viešpatie Išganytojau, padėk man, tai netiesa! 

Ji pakėlė ranką ir prikišo prie žvakės. 

Liepsna tartum nusilpo ir palinko į šalį —- Kristina jautė, kad visų 
žvilgsniai įbesti į ją, jai rodėsi, kad visa tai trunka labai ilgai. Paskui staiga 
pajuto delne deginantį skausmą ir šiurpiai surikusi parpuolė ant grindų. 

Jai atrodė, kad tuoj neteks sąmonės, tačiau suprato, kad Simonas ir 
kunigas kelia ją. Inga kažką klykė, Kristina matė išsigandusį tėvo veidą 
ir girdėjo kunigą šaukiant, kad nereikia kreipti dėmesio į šį bandymą, 
nes Dievo neprisišauksi į liudytojus, o tuo tarpu Simonas nunešė ją nuo 
aukšto žemyn. Simono tarnas nubėgo į arklidę, ir netrukus, dar ne visai 
atgavusi sąmonę, Kristina sėdėjo balne priešais Simoną, susupta į jo ap- 
siaustą, o Simonas šuoliais jojo žemyn į kaimelį. 

Lavransas pavijo juos beveik prie pat Jeriungordo. Kiti raiteliai 
triukšmingai jojo paskui, gerokai atsilikę. 

— Nieko nepasakok motinai, — tarė Simonas, prie durų nukeldamas 
Kristiną nuo žirgo. — S; vakarą mes prisiklausėme daug neprotingų kal- 
bų; nenuostabu, kad galiausiai netekai sąmonės! 


Kai suėjo į vidų, Ranfrida jau gulėjo, bet dar nemiegojo, ir tuoj pra- 
dėjo klausinėti apie budynę. Simonas atsakinėjo už visus. Taip, daug esą 
žvakių ir daug žmonių. Taip, buvęs ir kunigas — Tormudas iš Ulvsvole- 
no, o sira Eirikas, girdi, išvykęs tą patį vakarą į Hamarą, tai dėl laidotuvių 
jokių nesusipratimų nebūsią. 

— Reikės užsakyti mišias už vaikiną, — tarė Ranfrida. — Dieve, stiprink 
Ingą: kokių žiaurių bandymų turi patirti ši gera, padori moteriškė. 

Simonas pasakė, kad visiems laikas skirstytis poilsio, nes Kristina 
labai pavargusi ir susijaudinusi, Lavransas jam pritarė. 

Kai tik Ranfrida užmigo, Lavransas užsivilko šį tą, priėjo prie duk- 
ters lovos ir atsisėdo ant krašto. Tamsoje surado Kristinos ranką ir labai 
švelniai prabilo: 

— Papasakok man dabar, vaikeli, kiek tiesos ir kiek melo toj Ingos 
kalboj? 

Kristina verkšlendama papasakojo jam viską, kas atsitiko tą vakarą, 
kai Arnė išjojo į Hamarą. Lavransas nieko nekalbėjo. Kristina prisislinko 
prie tėvo, apkabino abiem rankomis jo kaklą ir tyliai skundėsi: 

— Aš Arnės mirties kaltininkė. Inga sakė tiesą... 

— Juk Arnė pats paprašė tave ateiti į pasimatymą, — tarė Lavransas, už- 
traukdamas ant nuogų dukters pečių antklodę. — Žinoma, aš labai negerai 
dariau, kad leisdavau judviem taip dažnai būti kartu, bet maniau, kad 
vaikinas daug protingesnis... Nekaltinsiu jūsų — aš suprantu, kaip tau da- 
bar sunku viską išgyventi! Tačiau niekada nemaniau, kad kuri nors mano 
duktė įgis kaime blogą vardą... Sunku bus tavo motinai, kai ją pasieks tos 
žinios... Bet kokia nesąmonė, kad tu nuėjai pas Giunhildą, o ne pas mane, 
ir aš tiesiog negaliu suprasti, kaip tu galėjai taip kvailai pasielgti. 

„— Aš ilgiau nebegaliu čia pasilikti, — verkė Ktistina, — aš nedrį- 
siu pažvelgti žmonėms į akis, taip nusikaltusi visiems Romiungorde ir 
Finsbrekene... 

— Taip, — tarė Lavransas, — Giurdas ir sira Eirikas turės pasirūpinti, 
kad tos šnekos apie tave būtų palaidotos kartu su Arne. Beje, Simonas 

Andresenas galės geriau už kitus tave apginti, — tarė jis ir paglostė duk- 
terį tamsoje. — Juk jis šiandien elgėsi tikrai gražiai ir protingai... 

— Tėve, — Kristina prisiglaudė prie jo ir ėmė karštai, nuoširdžiai mal- 
dauti, — išsiųsk mane į vienuolyną, tėve! Paklausyk manęs — aš jau seniai 
galvojau, gal Ulvhilda pasveiks, jei aš už ją eisiu į vienuolyną. Ar atsimeni 
tas kurpaites, kurias aš jai siuvinėjau rudenį? Aš skaudžiai susibadžiau 
pirštus, susipjausčiau kruvinai rankas aštriu auksiniu siūlu, bet siuvinė- 
jau, nes man atrodė, kad per mažai myliu savo sesutę, dėl to vietoj jos 
norėčiau stoti į vienuolyną ir šitaip padėti jai! Arnė kartą klausė mane 
apie tai. Jeigu būčiau atsakiusi, kad stosiu, nebūtų taip įvykę!.. 

Lavransas palingavo galvą: 

— Gulk verčiau, — paprašė jis. — Tu pati nežinai, ką šneki, mano varg- 
še dukrele. Pasistenk užmigti. 


Bet Kristina neužmigo, jai skaudėjo nudegintą ranką, o sielvartas ir 
sunkios mintys apie jos likimą draskė širdį. Jau blogiau negalėtų būti, 
net jei ji būtų ir nuodėminga moteris; visi dabar, žinoma, patikės... ne, 
ji negali, ji neturi jėgų čia pasilikti! Jos vaizduotėje viens po kito slinko 
šiurpūs vaizdai... o kai dar motina visa tai sužinos... ir dabar kraujas ski- 
ria juos ir parapijos kleboną, neapykanta įsiliepsnos tarp gerų draugų, 
kurie supo ją visą gyvenimą. Tačiau didžiausias siaubas apėmė ją pagal- 
vojus apie Simoną, kaip jis ją paėmė ir išvežė, kaip už ją kalbėjo namuose 
ir elgėsi taip, lyg ji būtų jo nuosavybė, 0 tėvas su motina taip pataikavo 
jam, lyg ji jau priklausytų daugiau jam, negu jiems. 

Paskui ji prisiminė Arnės veidą karste — šaltą, baisų. Ji prisiminė, 
kaip paskutinį kartą eidama iš bažnyčios matė iškastą kapo duobę. Ant 
sniego buvo priversta iškapotų žemės grumstų - kietų, šaltų ir pilkų kaip 
geležis — štai kur ji atvedė Arnę... 

Staiga ji prisiminė vieną vasaros vakarą prieš daugelį metų. Ji stovėjo 
Tinsbrekeno balkone prie to paties klėties aukšto, kur šį vakarą krito 
be sąmonės. Arnė kieme su keliais berniukais mėtė sviedinį ir netyčia 
įmetė pas ją. Kai Arnė atėjo paimti, ji užsikišo jį už nugaros ir nenorėjo 
atiduoti. Tada Arnė bandė atimti jėga — jiedu ėmė grumtis balkone, ant 
aukšto tarp dėžių, o odiniai maišai su drabužiais, pakabinti po lubomis, 

daužė jiems per galvas, kai jie, vienas kitą vaikydami, kliuvo už jų — taip 
jiedu kvatojo ir išdykavo su tuo sviediniu... 

Ir dabar jai pasidarė visiškai aišku, kad jis miręs ir pasitraukęs visam 
laikui, 1r ji daugiau niekada nepamatys jo gražaus, vyriško veido, nepajus 
jo karštų rankų prisilietimo. O ji buvo tokia vaikiška ir beširdė, kad nie- 
kada nepamanė, kaip jam bus sunku jos netekti!.. Ji liejo graudžias ašaras 
ir galvojo esanti verta tos nelaimės. Vėl pradėjo mąstyti apie viską, kas 
jos laukia ateityje, ir verkė jau todėl, kad bausmė jai vis dėlto atrodė per 
daug žiauri... 

Apie tai, kas atsitiko vakare Brekene prie Arnės karsto, Ranfridai 
papasakojo Simonas. Jis pasakė tik tai, ką ji būtinai turėjo žinoti. Tačiau 
Kristina, iškankinta skausmo ir nemigos, baisiai įširdo ant Simono, kad 
jis apie viską galėjo taip ramiai kalbėti. Be to, ji labai piktinosi tėvais, 
leidusiais Simonui elgtis lyg namų šeimininkui. 

— Juk tu tuo netiki, Simonai? — baimingai paklausė Ranfrida. 

— Ne, — atsakė Simonas. — Ir nemanau, kad kas tikėtų — juk visi 
pažįsta ir jus, ir ją, ir tą Benteiną, bet čia, tokiame nuošaliame kaime, 
maža naujienų, todėl ir nenuostabu, kad žmonės griebiasi tokio gardaus 
kąsnelio. Dabar mums reikia juos pamokyti, juk geras Kristinos vardas — 
per brangios vaišės kaimo kvailiams. Blogai, kad Kristina, išsigandusi 
jo šiurkštumo, iš karto nepasiskundė jums arba pačiam sirai Eirikui. Aš 
manau, kad tas pasileidęs kunigas su džiaugsmu patvirtintų, jog jis teno- 
rėjęs tik nekaltai pajuokauti, jeigu tu, Lavransai, jį gerai prigriebtum. 

Abu tėvai pritarė, kad Simono teisybė. Tačiau Kristina, treptelėjusi 
koja, sušuko: 

— Juk jis mane parvertė — aš pati nežinau, ką jis man darė — aš buvau 
netekusi sąmonės, aš daugiau nieko neprisimenu, gal taip ir yra, kaip sako 
Inga... jak nuo tada aš nė vienos dienos nesijaučiu sveika ir linksma... 

Ranfrida suriko ir išskėtė rankas; Lavransas pašoko; Simono veidas 
taip pat pasikeitė; jis akylai pažvelgė į Kristiną, priėjo prie jos ir paėmė 
už smakro. Paskui nusijuokė: | 

— Telaimina tave Dievas, Kristina, tu, be abejo, atsimintum, jeigu jis 
būtų ką padaręs! Nėra ko stebėtis, kad po to nelaimingo vakaro, kai buvo 
taip nepaprastai išgąsdinta, ji jaučiasi blogai ir yra liūdna — juk visada ir 

visi su ja elgėsi tik gerai ir maloniai, — tarė jis, kreipdamasis į tėvus. — Juk 
kiekvienas, jeigu nėra piktas žmogus ir linkęs greičiau patikėti geru, negu 
blogu, aiškiai pamatys iš jos akių, kad ji mergaitė, o ne moteris. 

Kristina pažvelgė į savo sužadėtinio mažas, drąsias akis. Ji buvo be- 
pakelianti rankas jį apkabinti. Bet jis vėl prabilo: 

— Nemanyk, Kristina, kad tu niekada to nepamirši. Aš visiškai ne- 
žadu tučtuojau su tavim įsikurti Forme, kad tu niekada neišvažiuotum 
iš slėnio. Nė vieno žmogaus plaukų ir odos spalva neatrodo tokia pat 
lyjant ir saulei šviečiant, sakydavo senasis karalius Svėrė, kai jo birkebei- 
neriams* būdavo prikaišiojama už išpuikimą. 

Lavransas su Ranfrida nusišypsojo — jiems buvo malonu klausyti, 
kad vaikinas kalba kaip senas, išmintingas vyskupas. O Simonas kal- 
bėjo toliau: 

— Nederėtų mokyti tave, savo būsimą uošvį, bet vis dėlto išdrįsiu 
pasakyti, kad aš, manio seserys ir broliai buvom laikomi daug griežčiau; 
mums neleisdavo taip laisvai bėgioti su šeimyna, kaip, aš matau, Kristina 
įpratusi. Mano motina dažnai sakydavo, kad jei kas žaidžia su šėrikų vai- 
kais, tas galiausiai randa savo plaukuose utėlių — esama čia tiesos! 

Lavransas ir Ranfrida tylėjo. Tačiau Kristina nusigręžė, ir noras ap- 
kabinti Simoną Darę visiškai dingo. 

Vidurdienį Lavransas ir Simonas pasiėmė slides ir išėjo į kalnus pa- 
sižiūrėti, ar nepateko koks žvėris i kilpas. Oras buvo gražus, saulėtas ir 
nelabai šaltas. Vyrams buvo malonu laikinai pasitraukti nuo liūdesio ir 
ašarų, kurių buvo pilni namai, dėl to jie nuėjo toli, į pačią kalno viršūnę. 

Jie sugulė saulėje po uola, gėrė ir valgė. Lavransas užsiminė apie 
Arnę —jis labai mylėjo jaunuolį. Simonas jam pritarė — labai gyrė velionį 
ir sakė, kad jam nė kiek nekeista, kad Kristina gedi savo vaikystės dienų 
draugo. Tada Lavransas pasakė, kad gal dabar nereikėtų taip jos skubin- 
ti, o duoti laiko trupuų nurimti ir tada atšvęsti sužieduotuves. Ji labai 
norinti laikinai išvykti į vienuolyną. 

Simonas skubiai atsisėdo ir sušvilpė. 

— Ar tau nepatinka? — paklausė Lavransas. 


* Birkebeineriai — partijos, kovojusios dėl karaliaus valdžios sustiprinimo, nariai (ver7.). 

— Ne, ne, kodėl, — atsakė šis. — Aš manau, kad tai geriausia išeitis, 
mielas uošvi! Išsiųskite j4 metams pas vienuoles į Oslą — tegul sužino, 
kaip žmonės apkalba vienas kitą plačiajame pasaulyje. Aš šiek tiek pa- 
žįstu kai kurias iš tenykščių merginų, — tarė jis nusijuokęs. — Tos jau 
nealps ir nemirs iš skausmo, jeigu du bepročiai vaikinai dėl jų plėšysis! 
Aš nesakau, kad norėčiau vesti vieną iš tokių merginų, bet man atrodo, 
kad Kristinai ne pro šalį susitikti su naujais žmonėmis. 

Lavransas sudėjo į maišelį maisto liekanas ir, nežiūrėdamas į jaunuo- 
lį, tarė: 

— Tu, matyt, myli Kristiną. 

Simonas tyliai nusišypsojo, taip pat nežiūrėdamas į Lavransą. 

— Aš tikrai branginu ją ir tave taip pat, — greitai ir sumišęs tarė jis, 
atsistojo ir pasiėmė slides. — Aš dar nesutikau mergaitės, kurią būčiau 
labiau norėjęs vesti. 

Tuoj po Velykų, kai slėnyje ir ežere dar laikėsi rogių kelias, Kristina 
antrą kartą iškeliavo į pietus. Simonas atvyko palydėti jos iki vienuolyno, 
dėl to šį kartą ji važiavo rogėmis drauge su tėvu ir sužadėtiniu, apsisiau- 
tusi kailiniais; užpakaly traukė tarnai ir rogės su jos drabužių skryniomis 
ir dovanomis, įvairiais valgiais ir kailiais Noneseterio vienuolyno virši- 
ninkei ir seserims. 


II. Vainikas 


2 sekmadienio rytą balandžio pabaigoje šventadienė Os- 
miundo Biergiulfseno valtelė plaukė pro Huvedo salą. Skam- 
bėjo vienuolyno bažnyčios varpai, jiems per įlanką pavėjui atliepė mies- 
to varpų aidas, tai stipresnis, tai silpnesnis. 

Aukštame, žydrame danguje plaukė šviesūs plunksniniai debesys, 
o saulės spinduliai ribuliavo banguojančiame vandenyje. Krantai atro- 
dė jau visai pavasariškai, laukuose sniego beveik nebebuvo, jaunų me- 

delių atžalose žaidė mėlyni šešėliai ir gelsvos atošvaistės. Tačiau kalnų 
pušynuose, lyg rėmais juosiančiuose visą Akero apylinkę, vietomis dar 
blizgėjo sniegas, o toli vakarų pusėj mėlynuojančiuose kalnuose, šiapus 
fiordo, dar buvo matyti daug baltų dryžių. 

Kristina kartu su tėvu ir Osmiundo žmona Giurida stovėjo laivo 
priešakyje. Ji žiūrėjo į miestą su šviesiomis bažnyčiomis ir mūriniais na- 
mais, kyšančiais iš daugybės pilkai rusvų medinių pastatų ir plikų me- 
džių. Vėjas pleveno jos apsiausto skvernus ir taršė plaukus, išlindusius 
iš po kepuraitės. 

Vakar Skugo ūkyje pirmą kartą buvo išleisti galvijai iš tvartų, ir Kris- 
tina staiga vėl be galo pasiilgo namų, Jeriungordo. Ten dar labai negreit 
bus galima išleisti galvijus, ir ji su užuojauta ir ilgesiu pagalvojo apie po 
žiemos sulysusias karves tamsiuose tvartuose; joms reikės dar ilgai laukti 
ir kentėti. Motina, Ulvhilda, ji kasnakt miegodavo jos glėbyje, mažoji 
Ramborga — kaip dabar ilgėjosi jų! Ilgėjosi visų namiškių, net arklių 1r 
šunų, Kortelino, kurį Ulvhilda pasiėmė globoti, kol jos nebus, tėvo saka- 
lų, tupinčių ant laktų su gaubtuvėliais. Šalia kabojo arklio odos pirštinės, 
užsimaunamos tupdant sakalus ant rankos, ir dramblio kaulo lazdelės, 
kuriomis kasomi paukščiai. 

Atrodė, kad visas praėjusios žiemos siaubas liko toli toli nuo jos, 
ir dabar ji prisiminė namus tokius, kokie jie buvo anksčiau. Be to, jai 
pranešė, kad niekas visoje apylinkėje nieko bloga apie ją negalvojąs. Sira 
Eirikas netikėjęs pasakojimais, buvęs labai užsirūstinęs ir susikrimtęs dėl 
to, ką Benteinas padarė. Benteinas pabėgęs iš Hamaro; šnekėjo, kad jis 
nukuręs į Švediją. Taigi tarp jų ir kaimyninių ūkių nekilo nesantaikos, 
kurios Kristina taip bijojo. 

Pakeliui jie viešėjo pas Simoną, kur ji susipažino su jo motina, seseri- 
mis ir broliais — riteris Andresas vis dar tebebuvo Švedijoje. Kristinai ten 
nepatiko, ir jos nepalankumas Diufrino šeimininkams buvo juo stipresnis, 
kad ji negalėjo niekuo jo pagrįsti. Visą kelią ji įtikinėjo save, kad jie neturi 
priežasties didžiuotis ir laikyti save aukštesnės kilmės už jos giminę — nie- 
kas nieko nežinojo apie Reidarą Darę, birkenbeinerį, kol karalius Svėrė 
nesutuokė jo su Diufrino leno viršininko našle. Tačiau jie visiškai nebuvo 
išdidūs, ir pats Simonas kartą vakare taip pasakė apie savo prosenelį: 


KRISTINA LAVRANSDATER - 


— Dabar aš tikrai žinau, kad jis buvo šukų dirbėjas, o tu, Kristina, 
susigiminiuosi su karališkais namais, — kalbėjo jis. 

— Laikyk liežuvį už dantų, vaikine! — tarė jo motina. 

Visi ėmė juoktis. Kristinai taip buvo skaudu pagalvojus apie tėvą; jis 
dažnai juokdavosi dėl menkiausio nieko, kurį pasakydavo Simonas, ir ji 
ėmė nujausti, kad gal tėvas tiesiog norėjo daugiau pasijuokti gyvenime... 
Tačiau jai nepatiko, kad jis taip myli Simoną. 

Velykas jie visi praleido Skuge. Kristina pamatė, kad dėdė savo pa- 
valdiniams ir tarnams buvo griežtas šeimininkas, vienas kitas klausinė- 
jo ją apie motiną ir su meile minėjo Lavransą; jiems buvę daug geriau 
gyventi, kai jis čia buvęs. Osmiundo motina, Lavranso pamotė, gyveno 
ūkyje atskirame namelyje; ji nebuvo labai sena, bet ligota ir nukaršusi. 
Lavransas namie retai apie ją kalbėdavo. Kartą, Kristinai paklausus, ar jo 
pamotė buvo pikta, tėvas atsakė: 

— Ji niekada man nieko nedarė — nei gera, nei bloga. 

Kristina padavė tėvui ranką, O šis ją paspaudė: 

— Tau, dukrele, turbūt patiks pas garbingąsias seseris vienuoles... ten 
turėsi apie ką pagalvoti, nereikės nuolat ilgėtis mūsų ir namų... 


Jie plaukė su burėmis taip arti miesto, kad iš prieplaukos juos pasiekė 
dervos ir sūdytos žuvies kvapas. Giurida išvardijo visas bažnyčias, ūkius ir 
visuomenines valdas pakrantėje — Kristina nieko neprisiminė 1š to laiko, 
kai čia buvo anksčiau, išskyrus sunkius Halvardo bažnyčios bokštus. Jie 
apiplaukė visą miestą iš vakarų pusės ir sustojo vienuolyno prieplaukoje. 

Kristina ėjo tarp tėvo ir dėdės pro įvairius pajūrio sandėlius ir išėjo 
į kelią per lauką. Giurida su Simonu už parankės žengė paskui. Tarnai 
pasiliko prie laivo padėti vienuolyno darbininkams sukrauti į vežimėlį 
kelionės reikmenis. 

Noneseteris ir visas Leiranas buvo miesto ribose, tačiau namai kūp- 
sojo kur ne kur pakeliui. Šviesiai mėlyname danguje čireno vieversėliai, 
pilkuose molėtuose šlaituose geltonavo krūvos mažų gėlelių, o patvo- 
riuose jauna žolelė skverbėsi pro pernykštę. 

Kai jie įėjo pro vienuolyno vartus ir pateko į galeriją, iš bažnyčios 
išėjo virtinė vienuolių; už jų pro atviras duris sklido muzika ir giesmės. 

Kristina, visai pritrenkta, žiūrėjo į tą daugybę juodai apsirengusių 
moterų su baltais drobiniais gaubtais. Ji žemai nusilenkė, o vyrai len- 
kėsi spausdami kepures prie krūtinės. Paskui vienuoles ėjo būrys jaunų 
mergaičių — kai kurios dar visai mažos — nedažyto milo drabužėliais, 
susijuosusios iš baltų ir juodų pynių susuktomis juostomis; jų plaukai, 
lygiai sušukuoti nuo kaktos, buvo supinti į kasas, surištas tokiomis pat 
baltomis ir juodomis juostytėmis. Kristina, žiūrėdama į jaunas mergai- 


tes, nenoromis laikėsi išdidžiai, nes labai varžėsi ir bijojo, kad jos nepa- 


laikytų kvaila kaimiete. 

Vienuolyne viskas buvo taip gražu, kad Kristina net apstulbo. Visi 
pastatai aplink vidinį kiemą buvo iš pilko akmens; šiaurės pusėje šoninė 
bažnyčios siena aukštai stiebėsi virš visų kitų namų; ji buvo dviejų aukš- 
tų su bokštu vakariniame gale. Pats kiemas buvo išklotas akmeninėmis 
plytomis, o pakraščiais — dengta galerija, kurios stogą laikė gražūs stul- 
pai. Vidury kiemo iškalta iš akmens stovėjo Gailestingoji Dievo Motina, 
savo apsiaustu dengianti keletą klūpančių žmonių. 

Viena sesuo priėjo prie jų ir pakvietė eiti į viršininkės kambarį. Friu 
Grua Giutormsdater buvo aukšta, stipri, sena moteriškė, būtų buvu- 
si graži, jei burna nebūtų taip gausiai apžėlusi gyvaplaukiais. Jos balsas 
buvo sodrus kaip vyro. Ji buvo draugiška ir maloni. Priminusi Lavransui, 
kad pažinojo jo tėvus, viršininkė paklausė apie jo žmoną ir kitus vaikus. 
Taip pat maloniai kreipėsi į Kristiną: 

— Apie tave girdėjau gerai kalbant, atrodai protinga ir gražiai išauklė- 
ta, be abejo, neapvilsi mūsų. Žinau, kad tu sužadėta su garbingu ir geru 
žmogumi Simonu Andresenu, kurį matau čia; mums atrodo, kad tavo 
tėvas ir būsimasis vyras pasielgė labai išmintingai, suteikdami tau gali- 
mybę pagyventi čia, Mergelės Marijos namuose, kad išmoktum paklusti 
ir tarnauti pirma negu pati pradėsi įsakinėti ir valdyti. Ir štai dabar noriu 
duoti tau naudingą patarimą, kad išmoktum rasti džiaugsmą maldoje ir 
tarnavime Dievui, tada įprasi visuose savo keliuose prisiminti Sutvėrė- 
ją, gerąją Dievo Motiną ir visus šventuosius, kurie yra mums geriausias 
pavyzdys jėgos, teisingumo, tikėjimo ir visų dorybių, kuriomis turėsi pa- 
sipuošti valdydama savo turtą bei žmones ir auklėdama vaikus. Be to, 
šiuose namuose tu sužinosi, kaip reikia branginti laiką, nes čia kiekviena 

valanda skirta tam tikram darbui, veiklai. Daugelis jaunų mergaičių ir 
moterų rytais mėgsta ilgai gulėti, o vakarais ligi vėlumos sėdėti prie stalo 
ir be prasmės plepėti — nors tu neatrodai panaši į tokias. Bet per metus 
galėsi išmokti daug ko, kas tau bus naudinga ne tik čia, žemėje, bet ir 
aname pasaulyje. 

Kristina nusilenkė ir pabučiavo jai ranką. Tada friu Grua Kristinai 
liepė eiti paskui nepaprastai storą seną vienuolę, seserį Potenciją, į vie- 
nuolių refektorijų.* Vyrus ir fria Giuridą ji pakvietė į kitą kambarį pa- 
valgyti kartu su ja. 

Refektorijus buvo gražus kambarys su akmeninėmis grindimis ir 
smailiaviršiais įstiklintais langais. Iš šios patalpos buvo durys į kitą kam- 
barį, kur turbūt taip pat buvo stiklo langai, nes Kristina matė, kad ten 
patenka saulės spinduliai. 

Seserys sėdėjo už stalo laukdamos pietų — senosios vienuolės ant pa- 
galvėlėmis apdėtų suolų palei sieną su langais; jaunosios seserys ir vien- 
plaukės mergaitės šviesiais vilnoniais drabužėliais — ant medinių suolų 
kitoje stalo pusėje. Gretimame kambaryje taip pat buvo padengtas stalas 
patiems garbingiausiems nuolatos prie vienuolyno gyvenantiems žmo- 
nėms ir vienuolyno tarnams; tarp jų buvo keletas senukų. Visi šie žmonės 
nedėvėjo vienuoliškų drabužių, bet buvo apsirengę tamsiai ir kukliai. 

Sesuo Potencija parodė Kristinai jos vietą ant medinio suolo, o pati 
nuėjo prie sienos ir atsisėdo gale stalo šalia viršininkės vietos, kuri šian- 
dien buvo tuščia. 

Visi pakilo iš vietų abiejuose kambariuose, ir seserys perskaitė pietų 
maldą. Paskui jauna graži vienuolė priėjo prie skaitymo stalelio, pastaty- 
to abiejų patalpų tarpduryje. Ir kol šiame kambaryje seserys, o gretima- 
me — dvi jauniausios vienuolės nešiojo valgius ir gėrimus, toji vienuolė 
gražiu skambiu balsu nesustodama ir nesuklysdama skaitė pasakojimą 
apie šventąją mergelę Teodorą ir šventąjį Didymą. 

Iš pradžių Kristina tik galvojo, kaip už stalo parodyti gražų elgesį, 
nes matė, kad visos seserys ir jaunos mergaitės elgiasi labai kilniai ir 
valgo gražiai, lyg būtų garbingos viešnios kokioje nors puikioje puotoje. 


* Čia: vienuolyno valgomasis (/o4). 

Skanių patiekalų ir gėrimų buvo daugybė, bet visi sau dėjo tik po truputį 
ir iš dubenų maistą ėmė tik pirštų galiukais; niekas neišliejo padažo nei 
ant staltiesės, nei ant drabužių, ir visi pjaustė mėsą smulkiai, kad nesusi- 
teptų lūpų, o valgė taip atsargiai, kad nebuvo girdėti jokio garso. 

Kristiną net prakaitas išpylė iš baimės, kad ji nesugebės taip kilniai 
elgtis kaip kitos; be to, ji nesmagiai jautėsi su ryškiais drabužiais tarp šių 
juodų ir baltų moterų — jai atrodė, kad visos į ją žiūri. Ir štai valgant riebų 
avienos kąsnelį, prilaikant kaulą dviem pirštais, o dešine ranka pjaunant 
mėsą ir stengiantis peiliu naudotis lengvai ir grakščiai, viskas išslydo jai 
iš rankų; duonos ir mėsos gabalėliai išlakstė ant staltiesės, o peilis džerš- 
kėdamas nulėkė ant akmeninių grindų. 

Tylioj patalpoj garsas nuskambėjo nepaprastai skardžiai. Kristina pa- 
raudo it kraujas ir norėjo pasilenkti peilio, bet prie jos tyliai priėjo sesuo su 
sandalais ir viską surinko. Kristina daugiau nebedrįso valgyti. Be to, ji pa- 
juto, kad įsipjovė pirštą, ir bijojo, kad neiškruvintų staltiesės; dėl to sėdėjo, 
suvyniojusi ranką į sijono klostę, ir galvojo, kad susiteps savo gražų mels- 
vą drabužį, kurį gavo kelionei į Oslą, ir nedrįso pakelti akių nuo kelių. 

Pamažu ji pradėjo įsiklausyti, ką skaitė vienuolė. Kai valdovas negalėjo 
įveikti mergelės Teodoros pasiryžimo — ši nenorėjo nei aukotis stabams, 
nei ištekėti — tai įsakė išvesti ją į paleistuvystės namus. Tačiau einant jis 
pabandė jai priminti jos kilmę ir garbingus tėvus, kuriems ji dabar užtrauk- 
sianti amžiną gėdą, ir prižadėjo leisti jai gyventi ramiai ir likti nekaltai, jeigu 
ji sutiksianti tarnauti vienai stabmeldžių dievaitei, vardu Diana. 

Teodora drąsiai atsakė: ,„Skaistybė panaši į lempą, o meilė Dievui —į 
liepsną; jei aš pradėčiau tarnauti tai velnio išperai, kurią jūs vadinate Di- 
ana, tai mano skaistybė nebūtų vertesnė už surūdijusią lempą be ugnies 
ir aliejaus. Tu sakai, kad aš gimusi laisva, bet juk mes visi gimėme ver- 
gais, kai mūsų proseneliai pasidavė velniui. Kristus išpirko mane, ir aš 
įsipareigojau jam tarnauti, dėl to negaliu ištekėti už jo priešo! Jis užtars 
savo balandėlę; bet jei panorės, kad jūs išniekintumėt mano kūną, jo 
Šventosios Dvasios buveinę, tai nebūsiu pasmerkta už tai, kad nesutinku 
atiduoti į priešų rankas jo nuosavybės!“ | 

Kristinos širdis pradėjo smarkiau plakti, nes tai jai šiek tiek priminė 
susitikimą su Benteinu. Jai šovė mintis, kad gal ji pati nusidėjo, kad nė 

minutės nepagalvojo apie Dievą ir nemeldė jo pagalbos. Sesuo Cecilija 
skaitė toliau apie šventąjį Didymą. Jis buvo krikščionių karys, bet iki to 
laiko nuo visų slėpė savo krikščioniškumą, išskyrus keletą draugų. Ir štai 
jis nuėjo į tą namą, kur buvo nugabenta mergaitė, davė namo šeiminin- 
kei pinigų, ir jį pirmą įleido pas Teodorą. Ji įsispraudė į kampą lyg išgąs- 
dintas kiškis, bet Didymas pasveikino ją kaip seserį ir savo Viešpaties 
sužadėtinę ir pasakė atėjęs jos išgelbėti. Valandėlę jis šnekučiavo su ja, 
sakydamas: „Argi gali brolis pagailėti savo gyvybės dėl sesers garbės?“ 
Ir galiausiai ji pasielgė taip, Eaip jis liepė: pasikeitė su juo drabužiais ir 
leidosi užvelkama Didymo šarvais; jis užsmaukė jai ant akių kepurę, ap- 
siaustu pridengė mergaitės smakrą ir pasakė, kad ji, išeidama iš namų, 
užsidengtų veidą, lyg jaunuolis, gėdindamasis apsilankęs tokioje vietoje. 

Kristina pagalvojo apie Arnę ir vos galėjo sulaikyti ašaras. Ji nejudė- 
Didymą nuvedė į bausmės vietą, o Teodora greitai nusileido nuo kalno 
ir puolė budeliams į kojas, maldaudama, kad jai leistų mirti vietoj Didy- 
mo. Ir štai šie dievobaimingi žmonės susiginčijo, kuriam iš jų pirmam 
priimti kankinio vainiką; tada jiems abiem nukirto galvas tą pačią dieną. 
Tai įvyko 304 metais po Kristaus gimimo balandžio 28 dieną Antiochi- 
joje, kaip užrašė šventasis Ambraziejus. 

Kai visos atsistojo nuo stalo, sesuo Potencija priėjo prie Kristinos ir 
švelniai patapšnojo jai per skruostą: 

— Man taip rodos, kad tu ilgiesi motinos? 

Tuo momentu Kristina apsipylė ašaromis. Vienuolė apsimetė nieko 
nepastebinti ir nuvedė Kristiną į kambarį, kur ji turėjo gyventi. 

Jis buvo mūriniame name prie dengtosios galerijos. Kambarys buvo 
gražus, su stiklo langais ir dideliu židiniu prie galinės sienos. Prie vienos 
šoninės sienos stovėjo šešios lovos, o prie kitos — mergaičių skrynutės. 

Kristina norėjo, kad jai leistų miegoti su kuria iš mažųjų mergaičių, 
bet.sesuo Potencija pašaukė storą šviesiaplaukę suaugusią mergaitę: 

— Tai Ingebjerga Filypsdater, judvi kartu gulėsite, susipažinkite, — 
taip tarusi, išėjo. 

Ingebjerga tuoj paėmė Kristiną už rankos ir ėmė plepėti. Ji buvo 
neaukšto ūgio, bet labai apkūni, gana putnaus veido, akys atrodė visai 

mažytės — taip buvo išsipūtę žandai. Tačiau jos oda buvo švelni, skaisti, 
rausva, O plaukai — kaip tikras auksas ir tokie garbanoti, kad jos storos 
kasos sukosi lyg virvės, o smulkios garbanėlės nuolatos išlįsdavo iš po 
skepetaitės. 

Ji tuojau pradėjo Kristiną apie viską klausinėti, bet nelaukdama at- 
sakymo, o visąlaik pasakojo pati apie save ir išvardijo visą savo giminę — 
vis tai buvo garbingi ir labai turtingi žmonės. Be to, ji buvo sužadėta su 
labai turtingu ir garbiu žmogumi Einaru Einarsenu iš Aganeso, bet jis 
labai senas ir jau antrą kartą našlys; tai esanti jos didžiausia nelaimė. 'Ta- 
čiau Kristina nepastebėjo, kad Ingebjerga dėl to labai graužtųsi. Paskui 
ji pakalbėjo apie Simoną Darę - keista, kaip atidžiai ji spėjo jį apžiūrėti 
per tokį trumpą laiką, prasilenkdama su juo galerijoje. Tada ji panoro 
pažvelgti į Kristinos skrynelę, bet pirmiau atidarė savo ir parodė visus 
drabužius. Besikuičiant skrynelėse, įėjo sesuo Potencija ir subarė mer- 
gaites, sakydama, kad toks užsiėmimas netinkąs šventadieniui. Kristina 
vėl pasijuto nelaiminga — jai niekas niekuomet nedarydavo pastabų, iš- 
skyrus motiną, o klausytis svetimų priekaištų — tai jau kas kita. 

Ingebjerga į tai visai nekreipė dėmesio. Vakare atsigulusi ji plepėjo 
tol, kol Kristina užmigo. Dvi senyvos seserys pasaulietės miegojo kam- 
bario kampe; jos turėjo prižiūrėti mergaites, kad šios naktį nenusivilktų 
marškinių, nes pagal taisykles mergaitėms nebuvo leidžiama visai nusi- 
rengti. Be to, mergaitės turėjo atsikelti ankstyvosioms mišioms. Tačiau, 
tiesą sakant, jos mažai rūpinosi tylos ir tvarkos palaikymu kambaryje ir 
dėjosi nieko nepastebinčios, kai mergaitės gulėdamos plepėdavo arba 
vaišindavosi įvairiais skanumynais iš savo skrynelių. 

Kai kitą rytą Kristiną prikėlė, Ingebjerga jau pasakojo kažkokią ilgą 
istoriją, ir Kristinai pasirodė, kad jos draugė taip ir praplepėjo visą naktų. 


Ž 


Svetimšaliai pirkliai, kurie pasilikdavo Osle vasarą prekiauti, atva- 
žiuodavo į miestą pavasarį per Kryžiaus dienų mugę, kaip tik dešimt 
dienų prieš šventąjį Halvardą. Į šią šventę suplaukdavo žmonės iš visų 

apylinkių nuo Mijės ežerų iki pasienio, todėl pirmosiomis gegužės die- 
nomis mieste knibždėte knibždėdavo žmonių. Tuo metu pelningiausia 
būdavo pirkti iš svetimtaučių, kol dar nebūdavo išpardavę prekių. 

Sesuo Potencija buvo įpareigota pirkti prekes Noneseteriui ir Hal- 
vardo šventės išvakarėse ji pažadėjo Ingebjergą ir Kristiną vestis į miestą. 
Tačiau apie vidurdienį į vienuolyną atėjo giminės pasimatyti su seserimi 
Potencija, ir ji nebegalėjo tą dieną išeiti. Ingebjerga išsiprašė, kad leistų 
eiti joms vienoms su Kristina, nors tai draudė taisyklės. Joms palydovu 
davė seną ūkininką, vienuolyno išlaikytinį, vardu Hokonas. 

Kristina Noneseteryje buvo išgyvenusi jau tris savaites, bet per tą 
laiką niekur nebuvo išėjusi iš vienuolyno sodų ir kiemų. Ji labai nustebo 
pamačiusi, koks pavasaris už vienuolyno sienų. Maži krūmeliai laukuose 
buvo apsipylę šviesia žaluma, tankus baltųjų plukių kilimas bolavo tarp 
šviesių medžių kamienų. Balti debesys, gero oro pranašai, plaukė virš 
fiordo salų, o nuo lengvo pavasario vėjelio dvelkimo ant mėlyno šalto 
vandens ribuliavo smulkios bangelės. 

Ingebjerga ėjo pasišokinėdama, skindama jaunas šakeles su lapeliais, 
uostinėjo juos, žvilgčiodama į praeivius. Hokonas ją apibarė: argi jaunai 
mergiotei, ir dar su vienuolės apdaru, tinka taip elgtis? Mergaitės turėjo 
susikibti rankomis, tyliai ir padoriai eiti paskui jį; tačiau Ingebjerga nenu- 
stojo dairytis ir malti liežuviu — Hokonas truputį neprigirdėjo. Kristina 
taip pat buvo gavusi naujokės vienuolės drabužius — nedažytos šviesiai 
pilkos vilnos suknelę, vilnonę juostą ir galvaraištų; ant suknelės turėjo 
užsimetusi paprastą tamsiai mėlyną apsiaustą, o galvos gaubtuvas visai 
dengė kasas. Pirma mergaičių ėjo Hokonas su didžiule bronziniu bum- 
bulu papuošta lazda rankoje. Apsirengęs jis buvo ilgu juodu palaidiniu, 
ant krūtinės prisisegęs švininį Agyus De,* o ant skrybėlės — šventojo 
Kristoforo atvaizdą; jo balta barzda ir plaukai buvo taip rūpestingai su- 
šukuoti, kad žvilgėjo saulėje kaip sidabras. 

Aukštutinioji miesto dalis nuo upelio palei vienuolyną iki vysku- 
po sodybos buvo labai rami; čia nebuvo nei krautuvių, nei smuklių, 
ir didesnė dalis sodybų priklausė garbingiems ir turtingiems apylinkės 


* Dievo avinėlis (/0/.); čia: Viešpaties ženklas, atvaizdas. 

žmonėms. Į gatvės pusę ręstiniai namai buvo atsukti tamsiais belangiais 
galais. Tačiau tą dieną net toje gatvėje stumdėsi daug žmonių, tarnai 
stovinėjo prie vartelių, kalbėdamiesi su praeiviais. 

Priėję vyskupo namą, jie pateko į nepaprastą spūstį — aikštėje buvo 
sukaltos būdelės, ir kažkokie juokdariai per statinių lankus šokdino dre- 
suotus šuniukus. Tačiau Hokonas neleido mergaitėms sustoti pasižiūrėti, 
o Kristinos — į bažnyčią, sakydamas, kad jai bus daug įdomiau pamatyti 
bažnyčią didžiosios šventės dieną. 

Einant pro Šventojo Klemenso bažnyčiai priklausančią sodybą, 
Hokonas paėmė mergaites už rankų, nes ten buvo didžiausia spūstis ir 
stumdymasis; žmonės ėjo iš prieplaukos ir skersgatvių tarp prekybinin- 
kų kiemų. Mergaitės norėjo nueiti į Miklegordą, kur gyveno kurpiai, nes 
Ingebjerga nutarė, kad Kristinos iš namų atsivežti drabužiai labai geri ir 
gražūs, tačiau pasakė, kad didelių švenčių proga ji negalėsianti apsiauti 
tų batelių, kuriuos atsivežė iš kaimo. O Kristina, pamačiusi užsieninius 
batukus, jų Ingebjerga turėjo ne vieną porą, pajuto nenurimsianti tol, ko! 
nenusipirks sau tokių pat. 

Miklegordas buvo viena iš didžiausių Oslo dalių; jis tęsėsi nuo 
prieplaukos aukštyn iki Kurpių skersgatvio, ir jį sudarė daugiau kaip 
keturiasdešimt namų aplink du didžiulius kiemus. O dabar kiemuose 
dar buvo pastatytos būdos, dengtos vilnoniu audeklu; virš jų stogų 
kilo šventojo Krispino statula. Kiemuose didžiausias sąjūdis ir spūstis: 
vieni pirko, kiti pardavinėjo. Moterys bėgiojo iš virtuvės į virtuvę su 
katilėliais 1r kibirais, vaikai painiojosi suaugusiesiems po kojų; vienus 
arklius vedė į arklidę, kitus — iš arklidės į kiemą, o tarnai tempė ryšu- 
lius su prekėmis į krautuves ir iš krautuvių. Iš viršaus, iš galerijos palei 
viršutinius aukštus, kur buvo parduodamos pačios geriausios prekės, 
kurpiai ir jų mokiniai šaukė mergaites, mosikuodami joms ryškiais, 
auksu siuvinėtais bateliais. 

Ingebjerga pasuko į tą balkoną, kur sėdėjo kurpius Didrekas. Tai 
buvo vokietis, vedęs norvegę. Miklegorde jis turėjo nuosavą namą. 

Senukas derėjosi su kažkokiu ponu, apsirengusiu kelionės apsiaustu, 
su kalaviju prie diržo; tačiau Ingebjerga nesumišusi žengė pirmyn, pasi- 
sveikino ir tarė: 

— Gerasis pone, gal leisite mums pirma pakalbėti su Didreku; mums 
reikia grįžti namo, į vienuolyną, į vakarines pamaldas, o jūs galbūt turite 
daugiau laiko? 

Ponas nusilenkė ir pasitraukė į šalį. Didrekas kumštelėjo alkūne In- 
gebjergai į šoną ir juokdamasis paklausė, ar jos vienuolyne taip daug 
šokančios, kad ji jau spėjusi sudėvėti visus pernai pirktus batukus. Inge- 
bjerga taip pat bakstelėjo kurpiui ir pasakė, kad, ačiū Dievui, jos bateliai 
dar nesudėvėti, bet su ja šiandien atėjusi štai šita mergaitė — ir ji stumte- 
lėjo Kristiną į priekį. Tuomet Didrekas su mokiniu išnešė į balkoną visą 
dėžę kurpaičių, ir vokietis pradėjo traukti iš jos porą po poros, vienas 
gražesnes už kitas. Kristina turėjo atsisėsti ant dėžės, o Didrekas pradėjo 
jai taikyti batukus — čia buvo ir baltų, ir rudų, ir raudonų, ir žalių, ir mė- 
lynų batelių su nudažytomis medinėmis pakulnėmis ir visai be pakulnių, 
batukų su sagtelėm ir su šilkiniais raišteliais, batelių 1š dviejų ir iš trijų 
spalvų odos. Kristina būtų juos visus nusipirkusi. Tačiau jie buvo tokie 
brangūs, kad ji tiesiog išsigando: nebuvo nė vienos poros, kuri būtų 
kainavusi pigiau negu karvė jos tėviškėje! Tėvas išvažiuojant davė jai 
kapšelį sidabrinių markių — tai buvo nedidelėms išlaidoms, ir Kristinai 
atrodė, kad tai didžiulis turtas. Bet dabar iš Ingebjergos veido suprato, 
kad už tuos pinigus daug nenusipirksi. 

Ingebjerga savo malonumui taip pat pradėjo matuotis batelius; Di- 
drekas juokais pasakė, kad tai nieko nekainuoja. Ji taip pat nusipirko 
porą žalių kaip lapai su raudonomis pakulnėmis batelių, pasakiusi, kad 
paims juos skolon: juk Didrekas pažįstąs ją ir jos tėvus! 

Tačiau Kristina matė, kad Didrekui tai nelabai patiko, kad jis ir be to 
jau pyko, jog aukštasis ponas su kelionės apsiaustu išėjo iš balkono, nes 
mergaitės labai ilgai gaišo matuodamos batelius. Kristina išsirinko porą 
batelių be pakulnių iš plonos ryškiai mėlynos odos; jie buvo išsiuvinėti 
sidabru ir rausvais akmenėliais. Jai tik nepatiko, kad į juos buvo įverti žali 
šilkiniai raišteliai. Bet Didrekas pasakė, kad juos jis gali tuojau pakeisti, 
ir nusivedė mergaites į paskutinį krautuvės kambarį. Ten stovėjo dėželės 
su šilkiniais raišteliais ir mažomis sidabrinėmis sagtelėmis — iš tiesų kur- 
piai neturėjo teisės tokiais dalykais prekiauti — dauguma kaspinų buvo 
per platūs batukams, o sagtys — per didelės. | 


95 


96 


SIGRID UNDSET 


Mergaitės negalėjo susilaikyti nenusipirkusios vienos kitos smulkme- 
nos, o kai jos su Didreku išgėrė saldaus vyno ir jis suvyniojo pirkinius į 
vilnonį audinį, buvo jau vėloka, ir Kristinos kapšelis labai palengvėjo. 

Joms vėl išėjus į Rytų gatvę, saulė jau švietė visai auksine šviesa, o 
nuo pagyvėjusio mieste judėjimo gatvė skendo dulkėse lyg karšto alaus 
garuose. Oras buvo šiltas, gražus, ir žmonės būriais ėjo iš Eikebergo kal- 
nų su didžiuliais glėbiais jaunų žalių šakelių savo troboms papuošti šven- 
tės proga. Kristinai kilo mintis, kad gera būtų nuėjus iki Geitabriu tilto, — 
mugių metu kitapus upės, ganyklose, paprastai būna daug ko įdomaus, ir 
juokdarių, ir muzikantų. Ingebjerga net girdėjo, kad ten būsią atplukdytas 
visas laivas užjūrio žvėrių, kurie bus rodomi ant kranto palapinėse. 

“  Hokoną Milegorde pavaišino vokišku alum, ir senukas pasidarė labai 
sukalbamas ir malonus, todėl kai mergaitės, paėmusios jį už parankės, 
pradėjo gražiai prašyti, jis nusileido, ir visi trys pasuko į Eikebergą. 

Kitoje upės pusėje, po žalius šlaitus tarp upės ir stačių kalnų namų 
buvo reta. Jie praėjo pro minoritų vienuolyną, ir Kristinos širdį suspau- 
dė gėda prisiminus, kad ji žadėjo didžiąją dalį savo sidabro paskirti mi- 
šioms už Arnės vėlę. Tačiau ji nenorėjo šito sakyti Noneseterio kunigui, 
bijojo, kad nepradėtų klausinėti; jį manė, kad gal pasiseks aplankyti ba- 
sakojus vienuolius, jeigu brolis Edvinas šiuo metu yra vienuolyne. Ji taip 
norėjo jį pamatyti, bet kartu nežinojo, kaip mandagiau kreiptis į kokį 
nors vienuolį ir paaiškinti savo norą. O dabar jai liko taip maža pinigų, 
kad net neaišku, ar jų užteks mišioms už mirusįjį užsakyti — galbūt teks 
pasitenkinti tik stora vaškine žvake. 

Staiga nuo pakrantės aikštės pasigirdo baisus klyksmas, besiveržiąs iš 
nesuskaitomos daugybės gerklių — lyg audra jis praūžė virš susirinkusios 
minios, o paskui žmonės, šaukdami ir aimanuodami, puolė tiesiai į juos. 
Minia bėgo, apimta begalinio siaubo, ir kažkas, prabėgdamas pro šalį, 
sušuko Hokonui ir mergaitėms, kad iš narvo ištrūkę leopardai... 

Jie strimgalviais puolė atgal prie tilto ir girdėjo, kaip bėgantieji pro 
juos šaukė vienas kitam, kad viena palapinė apsivertusi ir ištrūkę du leo- 
pardai, kažkas minėjo ir gyvatę... Juo atčiau prie tilto, tuo didesnė darėsi 
spūstis. Kažkokia moteris kaip tik prieš juos paleido iš rankų kūdikį, 
Hokonas apsižergė vaiką, kad žmonės nesumindžiotų, ir tuoj Mergaitės 

pamatė senuką jau gerokai nuošaly su kūdikiu ant rankų, o paskui visai 
pametė iš akių. 

Prie siauro tilto susigrūdimas buvo toks didelis, kad mergaitės 
buvo nustumtos į dirvą. Jos matė, kaip žmonės leidosi į upę stačiu 
krantų; jaunuoliai ėmė plaukti, o vyresni žmonės sušoko į laivus, ir šie 
kaipmat prisipildė. 

Kristina bandė priversti Ingebjerga išklausyti ją — šaukė jai, kad rei- 
kia bėgti į minoritų vienuolyną, iš kur jau bėgo pilkai apsirengę vie- 
nuoliai, stengdamiesi sukviesti pas save išsigandusius žmones. Kristina 
toli gražu nebuvo taip išsigandusi kaip josios draugė, ypač kad nebuvo 
matyti jokių laukinių žvėrių, tačiau Ingebjerga visai neteko galvos ir savi- 
tvardos. O kai minia vėl sujudo ir buvo nustumta nuo tilto atgal, kadangi 
visas būrys vyrų, spėjusių artimiausiuose namuose apsiginkluoti, veržėsi 
atgal, kas pėsti, kas raiti, Ingebjerga vos nepateko po arkliu. Ji baisiai 
sukliko ir nukūrė aukštyn, miško link. Kristina nesitikėjo, kad jos draugė 
galėtų taip bėgti, — ji nenoromis prisiminė gainiojamą kiaulę, — ir ėmė ją 
vytis, kad bent jos neišsiskirtų. 

Jos nubėgo toli į mišką, kol Kristinai galų gale pasisekė sustabdyti 
Ingebjergą prie takelio, šis, atrodė, ėjo žemyn į Trelaborgo kelią. Mer- 
gaitės sustojo valandėlę atsikvėpti; Ingebjerga verkė pasikūkčiodama ir 
sakėsi bijanti viena per visą miestą eiti atgal iki vienuolyno. 

Kristina taip pat manė, kad pavojinga, nes gatvėse labai neramu, 
todėl nusprendė susirasti kokį namą ir nusisamdyti vaikiną, kuris paly- 
dėtų jas namo. Ingebjergai atrodė, kad kiek tolėliau palei upę turėjo būti 
jojamasis kelias į Trelaborgą, ir šalia jo, kiek ji žinojo, buvo keletas namų. 
Tada mergaitės nusileido žemyn. 

Jos buvo labai įsibaiminusios ir manė, kad eina labai ilgai, bet pa- 
galiau vidury laukų pamatė sodybą. Kieme po uosiais už stalo sėdėjo 
keli vyrai ir gėrė, o kažkokia moteriškė nešiojo jiems ąsočius. Ji pikto- 
kai ir nustebusi pažvelgė į dvi mergaites vienuoliškais apdarais, ir kai 
Kristina pasisakė, ko nori, atrodė, kad nė vienas iš vyrų nepanoro jų 
palydėti. Tačiau galiausiai du jaunuoliai pakilo nuo stalo, sakydami, kad 
jie palydėsią mergaites iki Noneseterio, jei Kristina užmokėsianti jiems 
vieną ertiugą. 

Iš kalbos Kristina suprato, kad jie ne norvegai, tačiau manė, kad jie vi- 
siškai verti pasitikėjimo. Tiesa, ji pagalvojo, kad jie prašo begėdiškai bran- 
giai, bet Ingebjerga buvo mirtinai išsigandusi, o Kristinai taip pat ėmė ro- 
dytis, kad jos vienos taip vėlai jokiu būdu nepasieks namų; todėl ji sutiko. 

Vos išėjus į miško takelį, vyrai pradėjo prie jų gretintis ir kalbinti. 
Kristinai tai labai nepatiko, bet ji nenorėjo pasirodyti bijanti, todėl ra- 
miai atsakinėjo į jų klausimus, pasakojo apie leopardus ir paklausė vaiki- 
nų, iš kur jie kilę; pati tuo tarpu visą laiką dairėsi į šalis, kiekvieną minutę 
tarytum laukdama, kada susitiks su savo tarnais — iš jos kalbos atrodė, 
kad tų tarnų buvo daug. Tada vaikinai pradėjo kalbėti vis tyliau ir ty- 
liau — Kristina labai menkai suprato, ką jie šneka. 

Po kiek laiko ji pastebėjo, kad eina ne tuo keliu, kuriuo jos su Inge- 
bjerga buvo atėjusios, — takelis ėjo į kitą pusę, daugiau į šiaurę, ir Kristi- 
nai pasirodė, kad jie per ilgai eina. Širdyje ji pajuto baimę, bet vijo nuo 
savęs mintį apie j4-— raminosi, kad šalia buvo Ingebjerga, nors tokia 
kvaila, kad Kristina jautė pareigą spręsti ir veikti už abi. Vogčiomis ji išsi- 
traukė iš po apsiausto relikvinį kryželį, gautą iš tėvo, sugniaužė jį rankoje 
ir pradėjo karštai melstis, kad joms pasisektų greičiau ką nors sutikti; ji 
stengėsi sutelkti visą savo drąsą ir į nieką nekreipti dėmesio. 

Netrukus ji pamatė, kad takelis išeina į kelią ir toje vietoje buvo kirti- 
mas. Miestas ir įlanka paliko toli apačioj. Vaikinai atvedė mergaites kažin 
kur — ar tyčia, ar nepažindami vietovės: jie buvo aukštai kalnuose ir dar 
toliau į šiaurę nuo Geitabriu, kuris iš čia buvo matyti; kelias, kurį dabar 
jie pamatė, turbūt ėjo kaip tik ten. 

Tada Kristina sustojo, išsiėmė kapšelį ir atskaitė ant delno dešimt 
peningų. 

— Dabar, gerieji žmonės, — tarė ji, - jau mums nebereikia palydovų, 
iš čia mes ir pačios rasim kelią! Ačiū jums už rūpestį, ir štai suderėtas 
užmokestis. Telaimina jus Dievas, gerieji draugai! 

Vaikinai taip kvailai susižvalgė, kad Kristina vos vos nesusijuokė. 
Tačiau vienas, beprasmiškai šyptelėjęs, pasakė, kad kelias žemyn į tiltą 
visai tuščias, neprotinga būtų eiti joms vienoms. 

— Kažin ar atsiras tokių niekšų arba kvailių, kurie užkabins dvi mer- 
gaites, dargi apsirengusias vienuoliškais drabužiais, — atsakė Kristina. — 
Mes norim eiti nuo čia vienos! — ir ji padavė pinigus. 

Vaikinas nutvėrė Kristinai už rankos, prilindo artyn ir sušnibždėjo 
kažką apie „pabučiavimą“ ir „kapšelį“. Kristina suprato, kad jis paleis 
jas, jeigu ji pabučiuos jį ir atiduos savo kapšelį. 

Ji prisiminė Benteino veidą, ir staiga pagavo toks siaubas, kad jai 
pasidarė bloga ir aptemo akys. Bet ji suspaudė lūpas, širdyje ėmė šauktis 
Dievo ir Mergelės Marijos — ir tą pačią akimirką jai pasirodė, kad girdi 
kanopų trepsėjimą keleliu nuo šiaurės pusės. 

Tada ji taip trenkė vaikinui kapšeliu per veidą, kad jis susvyravo, pas- 
kui smogė į krūtinę, jog šis nusirito nuo kelelio tiesiai į tankynę. Antrasis 
vokietis pagriebė mergaitę iš užpakalio, išplėšė iš jos rankų kapšelį ir taip 
trūktelėjo grandinėlę nuo kaklo, kad ši nutrūko — Kristina vos nepargriu- 
vo, bet tuoj pat įsikibo į vaikiną, stengdamasi atsiimti kryželį. Šis norėjo 
ištrūkti, — dabar jau ir plėšikai išgirdo, kad kažkas joja. Tada Ingebjerga 
garsiai ir beviltiškai suriko, ir raiteliai, joję takeliu, paleido arklius šuoliais. 
Jie išjojo iš miško tankynės; vyrų buvo trejetas. Ingebjerga šaukdama 
nubėgo pasitikti, ir jie nušoko nuo žirgų. Kristina pažino poną iš Di- 
dreko krautuvės; jis išsitraukė kalaviją, čiupo vokietį, su kuriuo Kristina 
grūmėsi, už sprando ir plokščiuoju kalavijo šonu ėmė jį vanoti. Jo ben- 
drakeleiviai nusivijo antrąjį, pagavo jį ir ėmė iš visų jėgų talžyti. 

Kristina prisiglaudė prie uolos. Dabar, kai pavojus jau buvo paėjęs, 
ji ėmė drebėti; bet labiausiai ją stebino, kad jos malda taip greit buvo 
išklausyta. Staiga jos žvilgsnis nukrypo į Ingebjergą; ši buvo nusmaukusi 
gaubtuvą ant pakaušio, laisvai užsimetusi ant pečių apsiaustą ir ramiai 
kilnojo ant krūtinės savo sunkias šviesias kasas. Šis vaizdas Kristinai su- 
kėlė juoką — ji susmuko ir turėjo pasilaikyti medžio, nes pati nebegalėjo 
atsistoti; atrodė, tarytum vietoj smegenų kauluose buvo vanduo - taip ji 
pasijuto nusilpusi; ji visa drebėjo iš juoko ir verksmo. 

Ponas priėjo prie jos ir atsargiai uždėjo ranką ant peties: 

— Jūs vis dėlto išsigandote daugiau, negu stengėtės atrodyti, — tarė jis, 
ir jo balsas nuskambėjo švelniai ir maloniai. — Tačiau dabar nusiraminkit 
vėl, jūs taip drąsiai laikėtės pavojaus metu... 

Kristina tegalėjo tik linktelėti galvą. Jo akys siaurame pablyškusiame 
veide buvo gražios, šviesios, o plaukai juodi kaip suodžiai, ant kaktos ir 
už ausų gana trumpai pakirpti. | 

Ingebjerga jau spėjo susitvarkyti plaukus, ji priėjo ir padėkojo nepa- 
žįstamajam pačiais gražiausiais žodžiais. Atsakydamas jai, šis vis tebelai- 
kė ranką ant Kristinos peties. 

— O šiuos paukščius, — tarė jis savo vyrams, laikantiems abu vokie- 
čius, jie pasisakė esą iš kažkokio Rostoko laivo, — mums reikės pasiimti 
kartu į miestą ir patupdyti. Bet pirmiau palydėsime šias mergaites iki 
vienuolyno! Jūs turbūt rasite diržų surišti... 

— Jūs norite pasakyti - mergaites, Erlendai? — paklausė vienas iš jo 
tarnų. 

Abu jie buvo jauni, stiprūs ir gerai apsirengę, dar nenurimę po muš- 
tynių. Jų šeimininkas suraukė antakius ir buvo pasirengęs šiurkščiai at- 
rėžti. Bet Kristina palietė jo rankovę: 

— Paleiskite juos, brangusis pone! — ji virptelėjo. — Ir man, ir mano 
seseriai būtų labai nemalonu, jeigu apie tai pasklistų kalbos. 

Nepažįstamasis pažvelgė į ją, prikando apatinę lūpą 1r linktelėjo duo- 
damas ženklą, kad jis suprato. Paskui abiem belaisviams sudavė plokš- 
čiuoju kalavijo šonu per sprandus, kad šie net nusirito žemėn. 

— Nešdinkitės, — tarė jis, paspyręs koja, ir šie pasileido bėgti kiek 
įkabindami. 

Ponas vėl pasisuko į mergaites ir paklausė, ar jos nenorėtų joti. Inge- 
bjerga leidosi pasodinama į Erlendo balną, bet negalėjo pasėdėti ir tuoj 
pat vėl nuslydo žemėn. Jis klausiamai pažvelgė į Kristiną, ir ši pasisakė 
pratusi jodinėti ant vyriško balno. 

Jis apkabino ją per kelius ir užkėlė. Jai pasidarė gera ir malonu, kad 
jis taip atsargiai ją laikė, truputį atsitraukęs, lyg bijodamas per daug pri- 
siartinti; o namie, kai kas nors padėdavo jai užsėsti ant žirgo, niekada 
nesivaržydavo prispausti ją prie savęs. Ji pasijuto nepaprastai pagerbta... 

Riteris, kaip jį pavadino Ingebjerga, nors jis nešiojo tik sidabrinius 
pentinus, padavė Ingebjergai ranką, o tarnai sušoko ant savo žirgų. In- 
gebjerga būtinai norėjo, kad jie jotų į šiaurę nuo miesto, Riueno ir Mar- 
testoko pašlaitėmis, o ne gatvėmis. Iš pradžių ji rėmėsi tuo, kad ponas 
Erlendas ir jo tarnai juk apsiginklavę, ar ne taip? Riteris rimtai atsakė, 
kad nešioti ginklus ne taip jau griežtai draudžiama, ypač tiems, kurie 
leidžiasi tolimon kelionėn, be to, visas miestas dabar medžioja laukinius 

žvėris... Tada Ingebjerga pareiškė, jog bijanti leopardų... Kristina puikiai 
suprato, kad Ingebjerga nori keliauti pačiu ilgiausiu ir tuščiausiu keliu, 
kad ilgiau galėtų kalbėtis su Erlendu. 

— Štai jau antrą kartą šiandien mes, pone, jus sutrukdome, — tarė ji, 
ir Erlendas rimtai atsakė: 

— Tai nieko, aš šiandien vykstu tik iki Gerdariudo, o dabar visą 
naktį šviesu. 

Kristinai patiko, kad jis nesišaipo ir nejuokauja, bet kalbasi su ja kaip 
su lygia arba net dar daugiau. Ji prisiminė Simoną; jai dar nebuvo tekę 
sutikti daugiau jaunų žmonių iš aukštesnio luomo. Be to, šis žmogus 
tikriausiai buvo vyresnis už Simoną. 

Jie nusileido į slėnį prie Riueno kalnų ir ėmė joti palei upelį. Takas 
buvo siauras, ir jauni krūmeliai glostė Kristiną šlapiomis, kvepiančiomis 
šakelėmis — čia, žemai, buvo truputį tamsiau, oras šaltesnis, o lapai prie 
upelio rasoti. 

Jie lėtai judėjo pirmyn, ir kanopos dusliai dunksėjo drėgnu, užžėlu- 
siu takeliu. Kristina suposi balne, girdėdama užpakaly savęs Ingebjer- 
gos plepėjimą ir žemą, ramų nepažįstamojo balsą. Jis kalbėjo mažai ir 
atsakinėjo, rodos, netaikliai. Ji pamanė, kad jis nusiteikęs kaip ir ji pati, 
mat Kristina jautėsi apimta kažkokio keisto snaudulio, bet kartu rami ir 
patenkinta, kad visi nuotykiai pasibaigė laimingai. 

Ji tartum pabudo išjojus iš miško į žalius Martestoko šlaitus. Saulė 
nusileido, ir miestas su fiordu blankioje šviesoje tysojo po jų kojomis, 
virš Akero kalnų mėlyname akiratyje driekėsi šviesiai geltona juosta. Va- 
karo tyloje visi garsai atrodė tolimi, tartum iš šaltos gelmės, kažkur ke- 
lyje girgždėjo vežimas, sodybose lojo šunys. O iš miško, kuris dabar jau 
buvo likęs toli, saulei nusileidus, sklido paukščių čiulbesys. 

Oras kvepėjo deginamų lapų dūmais, o tolumoje, laukuose, virpėjo 
skaisčiai raudona laužo pašvaistė; raudona žara rodė, kad nakties skais- 
tumas — tai tik tam tikra tamsos rūšis. 

Jojant vienuolyno laukų patvoriais, nepažįstamasis vėl ją prakalbino. 
Jis paklausė, ar nebūsią geriau, jei jis ją palydėsiąs iki vartų ir paprašysiąs 
pakalbėti su friu Grua, kad galėtų papasakoti visa, kas įvyko. Tačiau 
Ingebjerga tikėjosi įlįsti pro bažnyčią, tada pasisektų įsmukti į vienuoly- 

ną nepastebėtoms, ir niekas nežinotų, kad jos per ilgai užtruko — o gal 
sesuo Potencija, užsiėmusi su svečiais, bus jas pamiršusi. 

Kristina nė nenustebo, kad aikštėje prie vartų vakarinėje bažnyčios 
pusėje buvo taip tylu. Paprastai vakarais čia būdavo labai gyva, nes aplin- 
kinių kvartalų gyventojai lankydavo vienuolyno bažnyčią, be to, čia buvo 
daug namų, kur gyveno pasauliečiai vienuolyno tarnai ir įsipirkusieji į 
vienuolyną. Čia jos atsisveikino su Erlendu. Kristina glostė jo žirgą; žir- 
gas buvo juodas, gražios galvos, ramių akių — jai jis pasirodė panašus į 
Murviną, kuriuo jodinėdavo namie, kai dar buvo maža. 

— Koks jūsų žirgo vardas, pone? — paklausė ji, kai žirgas nusisuko 
nuo jos ir pradėjo uostinėti šeimininko krūtinę. 

— Bajardas, — atsakė šis ir pažiūrėjo į ją pro žirgo kaklą. — Jūs klausia- 
te mano žirgo vardo, o mano ne? 

— Aš labai norėčiau žinoti jūsų vardą, pone! — atsakė ji, vos linkte- 
lėdama. | 

— Aš esu Erlendas Nikiulausenas, — tarė jis. 

— Aš jums labai dėkinga, Erlendai Nikiulausenai, už nuoširdžią pa- 
galbą šį vakarą, — pasakė Kristina, paduodama jam ranką. 

Bet staiga, paraudusi kaip žarija, panoro ją ištraukti. 

— Ar friu Oshilda Gautesdater iš Dovrės jums ne giminė? — paklausė ji. 

Nustebusi Kristina pamatė, kad ir Erlendas smarkiai paraudo; jis 
skubiai paleido jos ranką ir atsakė: 

— Ji mano teta. Aš ne kas kitas, kaip Erlendas Nikiulausenas iš 
Hiusabiu. 

Jis taip keistai pažvelgė į ją, kad ta dar labiau sumišo, bet greit susi- 
valdė ir tarė: 

— Man reikėtų padėkoti jums daug gražesniais žodžiais, Erlendai Ni- 
kiulausenai, bet aš tikrai nežinau, ką turėčiau jums pasakyti. 

Jis nusilenkė jai, ir Kristina pamanė, kad dabar laikas atsisveikinti, 
nors labai norėjo ilgiau su juo pasikalbėti. Jau bažnyčios tarpduryje ji 
atsigręžė ir, pamačiusi, kad Erlendas tebestovi prie savo žirgo, pamojo 
jam ranka. 

Vienuolyne visi buvo labai susijaudinę ir išsigandę. Hokonas pasiun- 
tė raitelį į vienuolyną su žinia apie įvykį, o pats po miestą ieškojo mergai- 

čių; jam į pagalbą buvo pasiųsta žmonių iš vienuolyno. Vienuolės buvo 
girdėjusios, kad laukiniai žvėrys mieste sudraskę ir suėdę du vaikus. Tai 
buvo melas. Leopardai — iš tikrųjų tik vienas leopardas — karališkojo 
dvaro tarnų buvo sugautas dar prieš vakarines pamaldas. 


Kristina tylėjo nuleidusi galvą, kol viršininkė ir sesuo Potencija liejo 
ant mergaičių savo pyktų. Ji visa buvo lyg apmirusi. Ingebjerga verkė ir 
mėgino priešintis — juk jas sesuo Potencija išleidusi, ir su patikimu paly- 
dovu, ir dėl to, kas paskui įvyko, jos nė kiek nekaltos... 

Tačiau friu Grua įsakė joms eiti į bažnyčią ir būti ten iki vidurnakčio; 
tepasistengia nukreipti savo mintis į dvasinį pasaulį ir tepadėkoja Dievui 
už tai, kad išgelbėjo jų gyvybę ir garbę. 

— Dabar Dievas jums aiškiai parodė, koks iš tikrųjų yra pasaulis, — 
tarė ji. — Laukiniai žvėrys ir velnio tarnai graso jo vaikams kiekviename 
žingsnyje, ir jums nebus išsigelbėjimo, jei nesiglausite prie Dievo, šauk- 
damos jo ir melsdamosi jam! 

Ji padavė abiem po degančią žvakę ir įsakė eiti su seserim Cecilija 
Bordsdater, nes ši dažnai naktimis vienų viena melsdavosi bažnyčioje. 

Kristina pastatė savo žvakę prie šventojo Lauryno altoriaus ir at- 
siklaupė ant klaupto. Paskui įsmeigė akis į liepsną ir tyliai ėmė kalbėti 
„Tėve mūsų“ ir „Sveika, Marija“. Pamažu žvakės šviesa lyg apgaubė ją, 
viskas aplinkui išnyko. Ji pajuto, kad jos širdis tartum atsivėrė ir prisipil- 
dė dėkingumo, susižavėjimo ir meilės Dievui ir jo Maloningajai Motinai 
— jie buvo taip arti jos. Ji ir anksčiau žinojo, kad jie mato ją, bet šiąnakt 
pirmą kartą pajuto, kad iš tikrųjų taip yra. Ji pamatė pasaulį lyg kokiame 
regėjime: tamsi menė, į ją krinta saulės spindulių pluoštas, dulkelės kau- 
piasi ir skraido tarp tamsos ir šviesos, ir Kristina pajuto, kad pagaliau ir 
ji pateko į saulės spindulį... 

Jai atrodė, kad šioje tylioje nakties tamsoje paskendusioje bažnyčioje 
ji mielai praleistų kažin kiek laiko — tos retos šviesos dėmelės kaip auksi- 
nės žvaigždutės vidurnaktį, saldus, įsisenėjęs smilkalų aromatas ir šiltas 
degančio vaško kvapas. Ir ji pati, ieškanti ramybės savo žvaigždėje. 

Kai sesuo Cecilija tyliai priėjo prie Kristinos ir palietė petį, jai pasirodė, 
kad pasibaigė kažkoks didžiulis džiaugsmas. Ir trys moterys, žemai nusi- 
lenkusios altoriui, pro mažąsias pietines dureles išėjo į vienuolyno kiemą. 

Ingebjerga buvo tiek pavargusi, kad atsigulė neplepėjusi. Kristina 
džiaugėsi — ji nenorėjo, kad kas ją trukdytų po tokio gero apmąstymo. 
Be to, ji džiaugėsi, kad joms naktų neleidžiama nusivilkti marškinių — In- 
gebjerga buvo labai stora ir smarkiai prakaitavo. 

Ji ilgai neužmigo, bet didysis antplūdis saldžių jausmų, apėmęs ją 
bažnyčioje, daugiau nebesugrįžo. Vis dėlto ji dar neprarado jo šilumos, 
karštai dėkojo Dievui ir jautė, kad melsdamasi už savo tėvus, seseris ir 
Arnės Giurdseno vėlę įgauna dvasios stiprybės. 

Pagalvojo apie tėvą. Ji taip ilgėjosi jo, visko, ką jie kartu išgyveno iki 
tol, kol į jų gyvenimą įsipynė Simonas Darė. Kažkokio naujo švelnumo 
prisipildė jos širdis, kažkoks jausmas, lyg pranašas motiniškos meilės ir 
rūpesčio, papildė šiandien jos meilę tėvui. Ji neaiškiai jautė, kad gyve- 
nime yra daug dalykų, kurių neteko patirti jos tėvui. Ji prisiminė seną 
juodą medinę bažnyčią Gerdariude; kartą per Velykas ji matė kapelius, 
kur buvo palaidoti trys jos broliukai ir močiutė, tėvo motina Kristina 
Sigiurdsdater, mirusi gimdydama jį... 

Kristina negalėjo įsivaizduoti, ką Gerdariude galėjo veikti Erlendas 
Nikiulausenas. 

Ji nė nepastebėjo, kad galvojo apie jį visą šį vakarą; jo pailgas tamsus 
veidas ir tylus balsas prieblandoje ir žvakių šviesoje visą laiką veržėsi į 
jos sielą... 

Kai rytą ji pabudo, saulė jau aiškiai švietė į miegamąjį, o Ingebjerga 
pasakė, kad pati viršininkė liepusi seserims pasaulietėms nežadinti jų 
ankstyvosioms mišioms. Joms galima eiti į virtuvę pavalgyti... Kristina 
pajuto džiaugsmą ir šiltą padėką viršininkei už gerumą, atrodė, kad visas 
pasaulis jai linkėjo tik gera. 


3 


Valstiečių gildija Akere savo globėja laikė šventąją Margaritą ir kas- 
met liepos 20 dieną švęsdavo jos šventę, kadangi ta diena buvo skirta 
paminėti šventajai Margaritai. Broliai ir seserys su vaikais, svečiais ir tar- 
nais susirinkdavo tą dieną į Akero bažnyčią ir išklausydavo mišių prie 

šventosios Margaritos altoriaus; paskui vykdavo į gildijos namus netoli 
Hofvino ligoninės ir ten lėbaudavo penketą dienų. 

Kadangi Akero bažnyčia ir Hofvino ligoninė priklausė Noneseteriui, 
be to, daug Akero valstiečių nuomojo iš vienuolyno žemę, todėl buvo 
įprasta viršininkei ir keletui vyresniųjų seserų, pagerbiant gildiją, važiuoti 
1 pokylį pirmąją šventės dieną. Toms mergaitėms, kurios vienuolyne tik 
mokėsi, bet nesirengė tapti vienuolėmis, buvo leidžiama vykti kartu ir 
vakare dalyvauti šokiuose; dėl to tą dieną jos apsirengdavo ne vienuoly- 
no drabužiais, o savaisiais. 

Todėl vakare prieš šventąją Margaritą jaunųjų seserų miegamajame 
buvo gyva ir triukšminga; tos mergaitės, kurios rengėsi į puotą, rausė- 
si skryniose ir tvarkė savo papuošalus, o kitos, vargšelės, nusiminusios 
vaikščiojo ir žiūrėjo į drauges. Kai kurios statė ant židinio puodelius ir 
virino vandenį, nuo jo pasidaro švelni ir minkšta oda; kitos kažką virė 
plaukams patepti, paskui suskirsčius juos pluošteliais ir stipriai susukus 
ant odinių diržiukų, plaukai pasidaro banguoti ir garbanoti. 

Ingebjerga išsitraukė visus savo papuošalus, bet niekaip negalėjo nu- 
spręsti, kuo rengtis. Žinoma, tik ne patį geriausią šviesiai žalią aksominį 
sijoną, nes jis per brangus ir per geras tokiam valstietiškam pokyliui. 
Bet viena maža, liesutė sesuo, vardu Helga, kuriai nebuvo leista eiti į 
šventę, — ją tėvai buvo atidavę į vienuolyną dar visai jaunutę, — pasišaukė 
Kristiną į šalį ir pašnibždėjo, kad Ingebjerga tikriausiai apsivilks žaliąjį 
sijoną ir šviesiai raudonus šilkinius marškinius. 

— Tu visada buvai man gera, Kristina, — tarė Helga. — Nors nede- 
rėtų man kištis į tokius dalykus, bet vis dėlto noriu tau papasakoti. Tas 
riteris, kuris palydėjo jus tą vakarą pavasarį namo... — aš paskui mačiau 
ir girdėjau, kaip Ingebjerga kalbėjo su juo... jie susitiko bažnyčioje, ir jis 
dažnai kur nors pasislėpęs laukia Ingebjergos, kai ji eina pas Ingiuną į 
pasauliečių namą šalia vienuolyno. Bet jis ieško tavęs, ir Ingebjerga pri- 
žadėjo jam tave ten atvesti. Tačiau kertu lažybų, kad tu iki šios dienos 
nieko apie tai negirdėjai? 

— Ingebjerga iš tikrųjų man nieko neužsiminė, — tarė Kristina ir suspau- 
dė lūpas, kad Helga nepastebėtų nenoromis besiveržiančios šypsenos. Tai 
štai kokia Ingebjerga! — Turbūt ji žino, kad aš ne iš tokių, kurios bėginėja į 
pasimatymą su svetimaisiais už tvartų ir tvorų, — išdidžiai tarė ji. | 

— Matau, kad be reikalo stengiausi ir papasakojau tau apie tokius 
dalykus, kuriuos verčiau reikėtų nutylėti, — supykusi tarė Helga, ir jos 
išsiskyrė. 

Bet Kristina visą vakarą stengėsi nenusišypsoti, jeigu į ją kas pa- 
žvelgdavo. 


Kitą rytą Ingebjerga ilgai trainiojosi vienmarškinė, ir Kristina supra- 
to, kad jos draugė nenori apsirengti ir laukia, kad pirma apsirengtų ji. 

Kristina nieko nepasakė, bet juokdamasi priėjo prie savo skrynelės 
ir išsiėmė geltonus kaip auksas šilkinius marškinius. Ji dar nė karto ne- 
buvo jais apsivilkusi. Jie atrodė tokie minkšti ir vėsūs slysdami Kristinos 
kūnu. Tų marškinių apykaklė ir krūtinė, kiek buvo matoma iš suknelės, 
buvo gražiai išsiuvinėta sidabriniais, mėlynais ir rudais šilkais. Tuo pačiu 
raštu buvo išsiuvinėtos ir rankovės. Kristina apsimovė linines kojines ir 
susivarstė ryškiai mėlynus batukus, juos Hokonas tą nelemtą dieną lai- 
mingai parnešė namo. Ingebjerga nenuleido akių nuo Kristinos, ir tada 
ši juokdamasi tarė: 

— Tėvas mane mokė niekada neniekinti žemesnių už save žmonių, o 
tu, matyt, tokia išdidi, kad nenori pasipuošti prieš kažkokius ūkininkus 
ar nuomininkus!.. 

Paraudusi kaip uoga, Ingebjerga nuleido vilnonius marškinius per 
savo baltas šlaunis ir skubiai užsimetė šviesiai raudonus šilkinius... 
Kristina apsivilko geriausią aksominę suknelę — ji buvo violetinės spal- 
vos, plačiai iškirptu kaklu ir prakirptomis rankovėmis, siekiančiomis 
beveik žemę. Paauksuotu dirželiu ji susijuosė liemenį ir ant pečių už- 
simetė kailinį apsiaustą. Paskui paleido ant nugaros ir pečių savo ilgus 
auksinius plaukus ir užsidėjo ant galvos auksinį lankelį su smulkiom 
kaltinėm rožytėm. 

Ji pastebėjo, kad Helga stovi ir žiūri į ją. Kristina išėmė iš skrynelės 
didelę sidabrinę sagę. Tai buvo ta pati sagė, kuria buvo susegtas Kristi- 
nos apsiaustas tą vakarą, kai vieškelyje ji sutiko Benteiną, ir nuo to laiko 
ji nebemėgo šios sagės. Ji priėjo prie Helgos ir tyliai tarė: 

— Aš žinau, kad tu vakar norėjai parodyti man savo gerumą, nema- 
nyk, kad aš to nevertinu... — ir ji įbruko Helgai sagę. 

Ingebjerga taip pat atrodė labai graži, kai baigė rengtis, — su savo 
žaliu apdaru, raudonu šilkiniu apsiaustu ant pečių ir išleistais puikiais 
garbanotais plaukais. 

„Mes rengėmės lenktyniaudamos“, — pamanė Kristina ir nusijuokė. 

Rytas buvo šaltokas ir rasa dengė žolę, kai procesija pajudėjo iš No- 
neseterio į Friušją vakarų link. Pievos kaime buvo beveik nušienautos, 
bet palei pinučių tvorą augo gausybė mėlynų varpelių ir geltonų gėlyčių; 
išplaukėjusių miežių laukuose suposi sidabrinės bangos su vos rausvais 
šešėliais. Daugelyje vietų, kur kelelis buvo siauras ir ėjo laukais, varpos 
beveik susiglausdavo ties keliais. 

Hokonas ėjo pirmas, nešdamas vienuolyno vėliavą su Mergelės Ma- 
rijos atvaizdu ant mėlyno šilko. Paskui ėjo tarnai ir pasauliečiai, gyve- 
nantys prie vienuolyno, tada jojo friu Grua ir keturios senos vienuolės, 
o po jų pėsčios ėjo jaunos mergaitės; jų margi šventiniai pasaulietiški 
drabužiai mirgėjo ir blizgėjo saulėje. Keletas prie vienuolyno gyvenančių 
moterų pasauliečių ir pora ginkluotų tarnų ėjo iš paskos. 

Visi jie giedodami keliavo saulės nušviestais laukais, ir praeiviai, pa- 
sukę į kelią iš šoninių takelių, traukėsi į šalį ir pagarbiai lenkėsi. Visur 
laukais ir pievomis ėjo ir važiavo būriai žmonių, nes kiekvieno namo ir 
kiekvienos sodybos gyventojai skubėjo į bažnyčią. Po kiek laiko užpa- 
kaly pasigirdo žemų vyriškų balsų šlovės giesmė ir pro kalnelį pasirodė 
Huvedės vienuolyno vėliava — raudonas šilkinis audeklas blizgėjo saulė- 
je, siūbuodamas ir vis pakildamas sulig nešančiojo žingsniais. 

Galingas varinių varpų gaudesys nustelbė arklių žvengimą, kai pro- 
cesija ėmė kilti į paskutinę bažnyčios kalvelę. Kristina dar niekada ne- 
buvo mačiusi tiek daug arklių iš karto — prieš bažnyčios vartus žalioje 
pievelėje bangavo ištisa žvilgančių arklių nugarų jūra. Pievutėje stovė- 
jo, sėdėjo ir gulėjo šventiškai apsirengę žmonės, bet nešant per minią į 
bažnyčią Noneseterio Mergelės Marijos vėliavą, visi sustojo ir pareiškė 
pagarbą. Žemai lenkėsi ir friu Gruai. 

Atrodė, kad susirinko daugiau žmonių, negu bažnyčioje galėjo tilpt, 
bet atvykusiems iš vienuolyno buvo palikta vieta prie pat altoriaus. Tuo- 
jau po jų atvyko ir užlipo į chorą Cistercų ordino vienuoliai iš Huvedės, 
ir po visą bažnyčią pasklido galinga vyriškų balsų giesmė. | 

Mišių pradžioje, kai visiems reikėjo atsistoti, Kristina staiga pastebė- 
jo Erlendą Nikiulauseną. jis buvo aukšto ūgio — visa galva aukštesnis už 
aplink stovinčiuosius; ji matė jo veidą iš šono. Jo kakta buvo aukšta, stati 
ir siaura, nosis didelė, tiesi, panaši į trikampį, tik labai plona, su virpan- 
čiomis šnervėmis; Erlendas Kristinai kažkuo priminė sujaudintą, išgąs- 
dintą eržilą. Jis nebuvo toks gražus, kokį ji vaizdavosi, —- bruožai liūdni ir 
griežti, burna maža, silpna, bet puiki — ne, jis vis dėlto gražus... 

Jis pasuko galvą ir pamatė ją. Ji nežinojo, kiek laiko jiedu žiūrėjo 
vienas kitam į akis. O paskui Kristina tik ir galvojo, kada baigsis mišios; 
ji nekantriai laukė, kas bus paskui. 

Išeinant iš perpildytos bažnyčios, buvo didžiausia spūstis. Ingebjer- 
ga patraukė Kristiną į šalį; taip joms pasisekė atsiskirti nuo vienuolių, 
kurios išėjo pirma, ir įsimaišyti tarp tų, kurie paskutinieji priėjo prie ko- 
munijos ir išėjo iš bažnyčios. 

Erlendas jau stovėjo lauke, prie pat durų, tarp kunigo iš Gerdariudo 
ir apkūnaus raudonveidžio žmogaus puošniais mėlyno aksomo drabu- 
žiais. Pats Erlendas buvo apsirengęs šilkiniais drabužiais, bet tamsiais — 
rudais su juodais raštais — jis vilkėjo platų palaidinį ir juodą apsiaustą su 
Įaustais mažais geltonais sakalais. 

Pasisveikinę visi nuėjo į pievutę prie pririštų arklių. Kalbantis apie ne- 
paprastą orą, apie puikias mišias ir apie žmonių gausybę, storasis raudon- 
skruostis ponas — jis turėjo auksinius pentinus ir buvo riteris Miunanas 
Bordsenas — paėmė Ingebjergą už rankos; matyt, mergaitė jam nepapras- 
tai patiko. Erlendas ir Kristina trupuų atsiliko — ėjo greta ir tylėjo. 

Bažnyčios kalvelėje kilo didelis sąjūdis, kai žmonės ėmė skirstytis 
— arkliai grūdosi į krūvą, žmonės šūkavo, vieni pyko, kiti juokėsi. Dau- 
gelis sėdo ant žirgų dviese: vyrai sodino užpakaly savęs žmonas arba 
priešais save ant balno vaikus, jauni vaikinai šoko ant draugų žirgų. 
Bažnytinės vėliavos, vienuolės ir kunigai buvo jau matyti gerokai prie- 
kyje, kalvelės papėdėje. 

Pro šalį prajojo riteris Miunanas. Ingebjerga sėdėjo priešais jį, ir jis 
viena ranka laikė ją apkabinęs. Abu jie šaukė ir mojo. Tada Erlendas tarė: 

— Mane lydi abu tarnai, jie gali joti dviese, o jums teks sėsti ant Haf- 
turo žirgo, jeigu norėsite? 

Kristina paraudo ir atsakė: 

— Mes ir taip atsilikome, aš nematau ir jūsų tarnų, — nebegalėjo susi- 
laikyti nesusijuokusi. 

Ir Erlendas nusišypsojo. Jis užšoko ant balno ir padėjo Kristinai at- 
sisėsti užpakaly. Namie Kristina dažnai taip jodinėdavo užpakaly tėvo, 
kai jau buvo per didelė joti vyriškai ant žirgo. Bet vis dėlto ji šiek tiek 
susijaudino ir sumišo, kai uždėjo ranką ant Erlendo peties; kita ranka ji 
rėmėsi į žirgo nugarą. Jie lėtai nujojo žemyn, tilto link. 

Kiek palaukusi, Kristina nutarė, kad reikia pradėti kalbą, jei Erlendas 
nepradeda, ir tarė: 

— Nesitikėjau, pone, jus čia šiandien sutikti. 

— Argi tai netikėta? — paklausė Erlendas, pasukdamas į Kristiną gal- 
vą. — Nejaugi Ingebjerga Filypsdater neperdavė jums mano linkėjimų? 

— Ne, — atsakė Kristina. — Aš nieko negirdėjau apie linkėjimus; ji 
nė karto neužsiminė apie jus nuo to laiko, kai mus išgelbėjote gegužės 
mėnesį... — vylingai tarė. 

Ji visai nesistengė nuslėpti Ingebjergos klastos. 

Erlendas neatsisuko, bet iš jo balso Kristina suprato, kad jis šypsosi 
klausdamas: 

— O ta maža juodukė, būsimoji vienuolė, neprisimenu jos vardo, aš 
jai net atsilyginau, kad nuo manęs perduotų jums linkėjimų? 

Kristina paraudo, bet negalėjo nenusijuokti: 

— Taip, Helga teisėtai gavo atlyginimą, — pasakė ji. 

Erlendas pamažu palingavo galvą, jo kaklas palietė Kristinos ranką. 
Ji skubiai patraukė ranką toliau. Truputį sunerimusi pagalvojo, kad gal 
pasielgė drąsiau, negu derėjo, atėjusi į šią šventę tartum į pasimatymą. 

Truputį palaukęs, Erlendas paklausė: 

— Kristina, ar jūs pašoksite su manim šį vakarą? 

— Nežinau, pone, — atsakė mergaitė. 

— Ar manote, kad nedera? — paklausė jis ir, nesulaukęs atsakymo, kal- 
bėjo toliau. - Galbūt ir nedera, bet aš manau, kad jūs netapsite blogesnė, 
jei su manim pašoksite. Beje, aš šokau tik prieš aštuonerius metus. 

— Kodėl taip, pone? — paklausė Kristina. — Gal jūs vedęs? 

Bet tada jai šovė į galvą mintis, kad jeigu jis vedęs, tai, žinoma, labai 
negražu skirti jai tokį pasimatymą. Reikėjo ištaisyti savo neapdairumą, 
ir Kristina tarė: | 

— Gal jūs netekote sužadėtinės ar žmonos? 

Erlendas staiga atsigręžė ir keistai pažvelgė į ją: 

— Aš? Argi friu Oshilda nieko... Kodėl jūs tą vakarą taip paraudote, 
sužinojusi, kas aš toks? — paklausė jis, kiek lukterėjęs. 

Kristina vėl paraudo, bet nieko neatsakė; tada Erlendas vėl paklausė: 

— Labai norėčiau žinoti, ką teta jums apie mane pasakojo? 

— Nieko, — skubriai tarė Kristina, — tik labai gyrė jus. Ji sakė, kad jūs 
toks gražus ir toks garbingas, kad... ji sakė, jog mūsų šalia tokių kaip 
jūs arba jos giminė negalima laikyti labai kilmingais... manęs ir mano 
giminės... 

— Tai ji vis dar kalba apie tokius dalykus sėdėdama užkampyje? — tarė 
Erlendas if gailiai nusijuokė. — Na ką gi, jei tai ją gali paguosti... Daugiau 
nieko ji nesakė apie mane? 

— O kąjji galėjo sakyti? — paklausė Kristina. 

Ji pati nežinojo, kodėl jai taip ėmė mausti širdį. 

— O, ji galėtų pasakyti... — tyliai, nuleidęs akis, atsakė Erlendas, — ji 
galėtų pasakyti, kad aš buvau atskirtas nuo bažnyčios ir turėjau brangiai 
užmokėti, kad man būtų leista gyventi taikiai ir ramiai... 

Kristina ilgai tylėjo. Paskui tyliai tarė: 

— Yra daug žmonių, kuriems nesišypso laimė, — aš dažnai girdėdavau 
taip sakant. Menkai pažįstu pasaulį, bet niekad nepatikėsiu, kad jums, 
Erlendai, taip atsitiko dėl kokio nors... negarbingo... dalyko. 

— Teatlygina tau Dievas už šiuos žodžius, Kristina, — tarė Erlendas, pa- 
lenkė galvą ir taip smarkiai pabučiavo jai ranką, kad žirgas gūsterėjo į šalį. 

Kai šis vėl nurimo, Erlendas primygtinai tarė: 

— Šokite su manim šiandien, Kristina! Vėliau aš papasakosiu jums 
apie save, O šiandien reikia linksmintis, ar ne tiesa? 

Kristina sutiko, ir valandėlę jie jojo nepratardami nė žodžio. 

Kiek palaukęs, Erlendas pradėjo ją klausinėti apie friu Oshildą. Kris- 
tina papasakojo viską, ką žinojo, ir labai ją gyrė. 

— Vadinasi, Bjernui ir Oshildai ne visos durys užvertos? — paklausė 
Erlendas. 

Kristina atsakė, kad jie labai gerbiami ir kad jos tėvas ir daugelis kitų 
įsitikinę, jog didžioji gandų dalis apie Oshildą ir Bjerną visiškas melas. 

— Kaip jums patiko mano giminaitis Miunanas Bordsenas? — paklau- 
sė Erlendas šypsodamasis. 

— Aš gerai į jį nė neįsižiūrėjau, — pasakė Kristina, — be to, atrodo, jis 
niekuo neišsiskiria, kad būtų verta žiūrėti. 

— Argi jūs nežinote, kad jis jos sūnus? — paklausė Erlendas. 

— Friu Oshildos sūnus! — nustebo Kristina. 

— Taip, jos vaikai nepaveldėjo motinos grožio, nors šiaip panašūs į 
ją, — tarė Erlendas. 

— Aš nė nežinojau jos pirmojo vyro vardo, — tarė Kristina. 

— Du broliai vedė dvi seseris, - pasakė Erlendas. — Bordas ir Nikiu- 
lausas Miunansenai. Mano tėvas vyresnis, motina buvo jo antroji žmo- 
na, 0 su pirmąja jis vaikų neturėjo. Bordas, už kurio ištekėjo Oshilda, 
taip pat buvo nejaunas, ir jie, matyt, niekada gerai nesugyveno; aš buvau 
dar vaikas, kai visa tai įvyko, ir nuo manęs viskas buvo slepiama, kiek tik 
galima... Tačiau ji su ponu Bjernu išvyko į užsienį ir, mirus Bordui, už jo 
ištekėjo, nepasitarusi net su giminėmis. Tas vedybas buvo norima laikyti 
neteisėtomis — įrodinėta, kad Bjernas su ja gyvenęs dar jos pirmajam 
vyrui gyvam esant ir kad jiedu pašalinę sau nuo kelio mano dėdę. Tie- 
sioginio kaltinimo jiems, matyt, negalėjo surasti, jeigu turėjo pripažinti 
vedybas teisėtomis... Tačiau už pabaudą jiems reikėjo atiduoti visą savo 
turtą... Be to, Bjernas dar nužudė jų sūnėną — aš noriu pasakyti, mano 
motinos ir Oshildos sūnėną... 

Kristinos širdis pradėjo smarkiau plakti. Namie tėvai griežtai žiūrė- 
jo, kad vaikai ir jaunimas negirdėtų nešvankių kalbų, bet vis dėlto ir jų 
kaime atsitikdavo tokių dalykų, apie kuriuos Kristina išgirsdavo — vienas 
žmogus neteisėtai gyveno su ištekėjusia moterimi. Tai buvo paleistuvys- 
tė, viena iš sunkiausių nuodėmių; kalbėjo, kad jie norėję atsikratyti vyro, 
dėl to buvę paskelbti už įstatymo ribų ir atskirti nuo bažnyčios. Lavran- 
sas sakė, kad jokia žmona neįpareigota pasilikti su vyru, jeigu šis susidė- 
jęs su svetima žmona; vaikų, gimusių paleistuvystėje, padėties niekada 
negalima pakeisti jokia kaina, netgi jeigu tėvai vėliau turėtų visišką teisę 
ir vestų. Vyras gali įteisinti ir padaryti savo įpėdiniu vaiką, sugyventą su 
kokia nors paleistuve ar keliaujančia pavargėle, tik ne svetimos žmonos 
pagimdytą vaiką, nors jo motina būtų riterio žmona... Kristina pagal- 


III 


II2 


SIGRID UNDSET 


vojo, kaip jai nemalonu būdavo žiūrėti į poną Bjerną, į jo išbalusį veidą 
ir riebų, sudribusį kūną. Ji negalėjo suprasti, kaip friu Oshilda gali būti 
visada tokia gera ir nuolaidi tam žmogui, padariusiam jai baisią gėdą, ir 
kaip tokia puiki moteris galėjo susižavėti juo. O jis net nebuvo geras jai, 
užkrovė ant jos pečių visus ūkio darbus, o pats tuo tarpu nieko neveikė, 
tik alų gėrė. Vis dėlto Oshilda, kalbėdamasi su savo vyru, visada būdavo 
švelni ir maloni. Kristina pagalvojo, ar visa tai jos tėvas žinojo, kai kvietė 
Bjerną į savo namus. Ir dabar, pagalvojus apie tai, jai pasirodė labai keis- 
ta, kad Erlendas pasakoja tokius dalykus apie savo artimiausius gimines. 
Bet jis turbūt mano, kad ji jau anksčiau viską žinojusi... 

— Labai norėčiau, — tarė Erlendas, kiek palaukęs, — aplankyti tetą 
Oshildą, prieš išvažiuodamas į šiaurę. Ar jis vis dar toks pat gražus, tas 
mano giminaitis Bjernas? 

— Ne, — tarė Kristina. — Jis kaip šienas, per žiemą išgulėjęs lauke. 

— Taip, tokie dalykai atsiliepia žmogui, — tarė Erlendas ir vėl gailiai 
nusijuokė. — Niekad gyvenime nesu matęs gražesnio vyro... tai buvo 
prieš dvidešimt metų, aš tada buvau dar mažas berniukas... bet tokio 
gražuolio kaip jis man daugiau niekad neteko matyti... 

Netrukus jie pasiekė ligoninę. Tai buvo labai didelis ir gražus statinys 
su daugeliu mūrinių ir medinių namų — ligoninė, pavargėlių prieglauda, 
keleivių užeigos namai, koplyčia ir klebonija. Kieme buvo nepaprastas su- 
bruzdimas, nes virtuvėj buvo gaminami valgiai gildijos puotai. Visi prie- 
glaudos gyventojai ir ligoniai tą dieną taip pat turėjo būti gerai pavaišinti. 

Gildijos namas stovėjo už ligoninės sodų, ir žmonės ėjo į jį ta sodo 
dalimi, kur augo vaistažolės, išgarsinusios šį sodą. Friu Grua įveisė Nor- 
vegijoje ir tokių augalų, apie kuriuos anksčiau čia niekas nebuvo girdėjęs. 
Be to, visi augalai, paprastai augantys soduose, daug geriau augo jos gė- 
lynuose ir daržuose — ir gėlės, ir daržovės, ir vaistažolės. Friu Grua šioje 
srityje buvo labai apsišvietusi moteris, ir pati išvertė į norvegų kalbą 
salernitų knygas apie vaistažoles. Friu Grua pasidarė labai maloni Kris- 
tinai, kai pastebėjo, kad mergaitė kiek susipažinusi su mokslu apie žoles 
ir nori dar pasilavinti. 

Kristina Erlendui išvardijo visas žoles, augančias lysvelėse abipus ža- 
liojo tako, kuriuo jie ėjo. Vidurdienio saulės spinduliuose tvoskė karščiu 

ir aitriai kvepėjo krapai ir salierai, svogūnai ir rožės, ambra* ir smalta.** 
Už saulės kepinamo daržo, kur augo vaistažolės, buvo eilės vaismedžių 
ir tarytum viliojo savo vėsa — raudonos vyšnios švysčiojo tarp tamsių 
lapų, o obelų šakos sviro nuo sunkių žalių vaisių. 

Už sodo buvo laukinių erškėtrožių gyvatvorė. Krūmuose dar buvo 
likę keletas žiedų — jie buvo panašūs į paprasto erškėčio žiedus, bet lapai 
saulės kaitroje kvepėjo vynu ir obuoliais. Žmonės, eidami pro šalį, laužė 
šakeles ir segėsi sau. Kristina taip pat nusiskynė keletą žiedų ir užsikišo 
už auksinio lankelio ant galvos. Vieną žiedelį pasiliko rankoje — po kiek 
laiko, nieko nesakęs, Erlendas paėmė jį. Iš pradžių nešėsi jį rankoje, o 
paskui įsikišo į sidabrinę sagę ant krūtinės; tuo metu jis atrodė susigėdęs 
ir sumišęs, jam taip nesisekė, kad net kruvinai susibadė pirštus. 


Gildijos menėje buvo padengta daug plačių stalų; palei šonines sie- 
nas stovėjo vienas stalas vyrams, o kitas moterims. Vidury buvo pastaty- 
ti dar du stalai, prie jų sėdėjo vaikai ir jaunimas. 

Friu Grua sėdėjo gale prie moterų stalo; vienuolės ir labiau gerbia- 
mos ištekėjusios moterys — prie sienos, o netekėjusios — ant suolo aslos 
pusėje, mergaitės iš Noneseterio — gale. Kristina žinojo, kad Erlendas 
žiūri į ją, bet nė karto nedrįso pasukti galvos: nei visiems stojantis, nei 
sėdant. Tik kai visi pakilo ir kunigas pradėjo skaityti mirusių gildijos 
brolių ir seserų vardus, Kristina skubiai grįžtelėjo į vyrų stalo pusę ir 
vogčiom žvilgtelėjo į Erlendą, stovintį prie sienos už degančios vaškinės 
žvakės. Jis žiūrėjo į ją. 

Pietūs truko labai ilgai; daug buvo gerta Dievo, Mergelės Marijos, 
šventosios Margaritos, šventojo Ulavo, šventojo Halvardo garbei, pro- 
tarpiais meldžiantis ir giedant. 

Pro atviras duris Kristina matė, kad saulė jau nusileidusi, iš laukų 
sklido smuikų garsai ir dainos, jaunimas buvo pakilęs nuo vaišių stalų, 
kai friu Grua pasakė jaunosioms auklėtinėms, kad dabar jos, jeigu norin- 
čios, taip pat galinčios eiti truputį pasilinksminti. 


* Smilkalų rūšis (arab.). 
** Nuodingi mėlyni dažai (branc.). 

Lauke degė trys raudoni laužai; juodos ir margos ratelį šokančiųjų 
grandinės sukosi aplink juos. Muzikantai sėdėjo ant šalia viena kitos su- 
statytų dėžių ir braukė smuikų stygas. Kiekvienas ratelis griežė ir šoko 
pagal savo melodiją: buvo per daug žmonių ir sunku šokti bendrą šokį. 
Visai sutemo — šiaurėje gelsvai žalio dangaus fone dunksojo juoda miš- 
kų linija. 

Žmonės sėdėjo galerijos pastogėje ir gėrė. Kai tik šešios Nonesete- 
rio mergaitės nusileido laiptais, tuoj skubiai išėjo keli vyrai. Miunanas 
Bordsenas pribėgo prie Ingebjergos ir dingo su ja, ir Kristiną kažkas 
pagriebė už rankos — Erlendas, jo ranką ji tuoj pažino! Jis taip suspaudė, 
kad abiejų žiedai suskambėjo ir įsispaudė į ranką. 

Jis nusivedė ją prie kraštinio laužo. Ten šoko daug vaikų. Kristina 
kitą ranką padavė kažkokiam dvylikamečiui berniukui, o Erlendas kaž- 
kokiai menkutei paauglei mergytei. 

Tuo metu ratelyje kaip tik niekas nedainavo, šokėjai pagal smuiko 
garsus siūbavo pirmyn ir atgal. Bet staiga kažkas sušuko, kad danas Si- 
vordas padainuosiąs jiems naują šoktinę dainą. Aukštas šviesplaukis vy- 
ras nepaprastai didelėmis rankomis išėjo į ratelio vidurį ir uždainavo: 


Ant balto smėlio šoka jaunystė. 
Miunkbolmo vėjai — su jūros druska. 
Šoka Ivaras — žuvėdros krykščia, 
Delne — karalienės trabi ranka. 
Sūnų Jonseno Ivarą bažįsti? 


Smuikininkai nemokėjo melodijos ir tik tyliai pritarė stygomis, o da- 
nas dainavo vienas — jo balsas buvo gražus ir stiprus. 


O karalene, ar tu meni dar 
Vasarą tolimą, gražią? 
Tėviškėj — Svedijoj tavo rankos 
Danai atkaklūs brašė? 

S. vedija savo nuotaką baltą 
Į danų žemę išledo. 

Su seno aukso karūna, 

Su ašaromis ant vezdo. 


Su ašaromis ant vezdo, 
Karūna iš aukso seno. 

O karaliene, ar tu ment dar? 
Buyvai kadaise p2ano. 


Smuikai ėmė pritarti, šokantieji ėmė niūniuoti ką tik išmoktą motyvą 
ir garsiai traukė priedainį. 


Nors tu esa, Ivarai, 
Ištikinybės vertas, 
Rytoj rytelį ankstų 
Būsi pakartas. 


Ivaras, sūnus Jonseno, 
Pasauly meko nebijo — 
Įšoko į tvirtą, šarvuotą 
Aukso eldiją. 


Trek daug naktų maloniausių 
Tan, karalbene, linkiu, 

Kiek danguje 2airguliuoja 
Žvaigždžių sidabrinių akių. 


Tau tiek juodžiausių metų, 
Danų karalau, Ynkau, 

„Kiek Ileba turi labų žaliųjų, 
Tavo galva — plaukų. 


Buvo jau vėlyva naktis ir laužai pavirto į krūvas rusenančių žarijų, vis 
labiau ir labiau juoduojančių. | 

Kristina ir Erlendas, susikibę rankomis, stovėjo po medžiais prie 
sodo tvoros. Užpakaly jų nutilo įsilinksminusios minios klegesys — tik 
keletas vaikigalių šokinėjo prie gęstančių laužų; muzikantai jau buvo nu- 
ėję miegoti ir dauguma žmonių išsiskirstę. Šen bei ten vaikščiojo mote- 
rys, ieškodamos savo vyrų, kur nors nuvirtusių nuo alaus. 

— Nežinau, kur dėjau savo apsiaustą, —- sušnibždėjo Kristina. 

Erlendas viena ranka apkabino ją per liemenį ir apsupo savo apsiaus- 
tu — ją Ir save. Susiglaudę nuėjo jie į vaistažolių darželį. Karštas žolių 
tvaikas, tačiau nebe toks aitrus ir lyg sudrėkintas rasos vėsumos, padvel- 
kė jiems į veidą, primindamas dieną. Naktis buvo tamsi, o dangus virš 
medžių viršūnių aptrauktas niūrių debesų. Tačiau galima buvo pastebėti, 
kad sode esama ir kitų žmonių. Erlendas prispaudė mergaitę prie savęs 
ir pašnibždom paklausė: 

— Ar tu nebijai, Kristina? 

Jos sąmonėje blankiai iškilo visas pasaulis, esantis už šios nakties 
ribų, — juk tai beprotybė! Tačiau ji pasijuto visiškai bejėgė. Ji ūk labiau pri- 
siglaudė prie Erlendo ir kažką vos vos sušnibždėjo, pati nežinodama ką. 

Jiedu priėjo takelio galą; čia buvo mūrinė tvora, skirianti sodą nuo miš- 
ko. Erlendas padėjo Kristinai perlipti ją. Kai ji norėjo šokti žemyn į kitą 
pusę, Erlendas pagriebė ją ir, prieš pastatydamas ant žemės, palaikė glėbyje. 

Kristina stovėjo palenkusi galvą ir leidosi bučiuojama. Jis paėmė ją už 
smilkinių — jai buvo taip malonu jausti jo pirštus, sulindusius į jos plaukus, 
ir atrodė, kad ji turi jam taip pat ką nors malonaus padaryti. Todėl abiem 
rankom suėmė jo galvą, stengdamasi pabučiuoti jį taip, kaip jis ją bučiavo. 

Kai jis uždėjo rankas jai ant krūtinės ir perbraukė per krūtis, Kris- 
tinai atrodė, jog Erlendas atvėrė jos širdį ir pasiėmė; jis praskleidė šil- 
kinius marškinius ir pabučiavo ją ten — ji pajuto, kad šis pabučiavimas 
prasiskverbė ligi pat širdies gelmių. 

— Tavęs aš niekada negalėčiau įžeisti, — sušnabždėjo Erlendas. — Tu 
dėl manęs niekada neišlietum nė vienos ašaros. Aš niekada nemaniau, 
kad mergaitė gali būti tokia gera kaip tu, mano Kristina. 

Jis nusivedė ją ant žolės po krūmais; jie susėdo ten, atsitėmę nuga- 
romis į mūro sieną. Kristina nieko nekalbėjo, bet, kai jis nustodavo ją 
glamonėjęs, ištiesdavo ranką ir paliesdavo jo veidą. 

Po kiek laiko Erlendas paklausė: 

— Ar tu nepavargai, mano brangioji? 

Kai Kristina palinko ant jo krūtinės, jis apkabino ją ir sušnibždėjo: 
— Miegok, miegok, Kristina, miegok čia, prie manęs. 

Ji vis giliau ir giliau grimzdo į tamsą, šilumą ir laimę ant jo krūtinės. 


Kai atsipeikėjo, Kristina gulėjo išsitiesusi ant žolės, padėjusi skruos- 
tą ant rudo šilko, dengiančio jo kelius. Erlendas tebesėdėjo, atsirėmęs 
į mūro sieną; jo veidas atrodė pilkas prieblandoje, bet plačiai atvertos 
akys buvo neapsakomai ryškios ir gražios. Kristina pamatė, kad jis ją 
visą buvo užklojęs savo apsiaustu — kojoms buvo taip pat nuostabiai 
šilta po kailiais. 

— Štai tu ir išsimiegojai mano glėbyje, — pasakė jis, truputį šypte- 
lėjęs. — Telaimina tave Dievas, Kristina, tu taip saldžiai miegojai, kaip 
kūdikis ant motinos rankų. 

— O jūs nemiegojote, pone Erlendai? — paklausė Kristina. 

Jis nusišypsojo, žiūrėdamas į jos užmiegotas akis: 

— Gal ateis tokia naktis, kai mudu galėsim užmigti kartu, — nežinau, 
ką pasakysi, kai gerai apsigalvosi! Aš budėjau šią naktį, nes daug kas mus 
skiria, net labiau, negu tarp manęs ir tavęs gulintis nuogas kalavijas. Pa- 
sakyk, ar tu mylėsi mane šiai nakčiai pasibaigus? 

— Mylėsiu, pone Erlendai, — tarė Kristina, — mylėsiu, kol jūs mane 
mylėsite, ir paskui nemylėsiu nieko kito!.. 

— Tada, - lėtai tarė Erlendas, — tegul Dievas mane nubaudžia, jeigu 
kada nors mano glėbyje bus kita moteris arba mergaitė, kol negalėsiu 
garbingai ir teisėtai turėti tavęs! Pasakyk ir tu tą patį, — paprašė jis. 

Kristina tarė: 

— Tegul nubaudžia mane Dievas, jei apkabinsiu kitą vyrą, kol gyva 
būsiu. 

— Dabar mums laikas eiti, — tarė Erlendas, — kol žmonės dar nesuki- 
lo... Jie nuėjo palei mūro sieną į mišką. 

„— Ar tu pagalvojai, kas bus toliau? — paklausė Erlendas. 

— Jūs tą turite spręsti, Erlendai, — tarė ji. 

— Tavo tėvas, — pradėjo jis po kiek laiko, — kaip kalbama Gerdariude, 
švelnus ir teisingas žmogus. Kaip tu manai, ar jis nelabai prieštaraus, kai 
teks sulaužyti Andresui Darei duotą žodį? | 

— Tėvas dažnai sakydavo, kad nevers mūsų, savo dukterų, — tarė 
Kristina. — Juk viską labiausiai lėmė tai, kad mūsų žemės susieina. Bet tė- 
vas, be abejo, nenorės, kad aš dėl to netekčiau visų žemiškų džiaugsmų! 

Tačiau į jos sielą ėmė skverbtis nuojauta, jog visa tai neišsispręs taip 
lengvai ir paprastai, bet ji nuvijo ją. 

— Gal viskas bus geriau, negu aš maniau šią naktį, — tarė Erlendas. — 
Tepadeda man Dievas, Kristina, man atrodo, aš negaliu tavęs netekti, 
dabar aš jau niekad nebūsiu laimingas, jei tu nebūsi mano. 


Jiedu išsiskyrė miške, ir Kristina paryčio prieblandoje susirado kelią 
į tą svečių kambarį, kuriame turėjo nakvoti vienuolės iš Noneseterio. 
Visos lovos buvo užimtos, tad Kristina pasimetė apsiaustą ant šiaudų 
vidury kambario ir atsigulė nenusirengusi. 

Kai pabudo, buvo jau labai vėlu. Ingebjerga Filypsdater sėdėjo netoli 
jos ant suoliuko ir siuvo atirusį kailinį apsiausto apvadą. Ji, kaip ir visada, 
buvo pasirengusi plepėti be galo. 

— Ar tu visą naktį praleidai su Erlendu Nikiulausenu? — paklausė 
ji. —- Tau reikėtų truputį pasisaugoti šito jaunuolio, Kristina. — Manai, jog 
Simonui Andresenui patiks, kad tu taip susidraugavai su juo? 

Kristina susirado dubenį ir ėmė praustis. 

— O tavo sužadėtiniui, manai, patiks, kad tu šiąnakt šokai su stuobriu 
Miunanu? Tokį vakarą kiekvienas turi teisę šokti su tuo, kas kviečia, juk 
pati friu Grua mums leido. 

Ingebjerga pasipūtė: 

— Einaras Einarsenas ir ponas Miunanas — draugai, juk jis vedęs ir 
senas. Be to, jis labai negražus, tik malonus ir mandagus, pasižiūrėk, ką 
jis man padovanojo šiai nakčiai prisiminti, — pasakė ji, rodydama auk- 
sinę sagę, kurią Kristina vakare buvo mačiusi pono Miunano skrybėlė- 


je. — Bet tas Erlendas — tiesa, jam praeitais metais apie Velykas panaikino 


atskyrimą nuo bažnyčios, bet sako, kad Elina Ormsdater buvo pas jį 
Hiusabiu ir vėliau; ponas Miunanas sako, kad jis bėgo pas sirą Joną į 
Gerdariudą, matyt, nesitikėdamas, kad sugebės atsispirti nuodėmei, jei 
vėl susitiks su ja. 

Kristina išbalusi priėjo prie draugės. 

— Argi tu to nežinojai? — paklausė Ingebjerga. — Juk jis kažkur šiau- 
rėj, Holugalande, paviliojo žmoną nuo vyro ir laikė savo namuose, ne- 
kreipdamas dėmesio į karaliaus įsakymą ir arkivyskupo atskyrimą nuo 
bažnyčios; jie sugyveno du vaikus, ir jam teko bėgti į Švediją ir už baus- 
mę atiduoti tokią didelę dalį savo turto, kad, anot pono Miunano, jis galų 
gale taps visiškas elgeta, jeigu tučtuojau nepasitaisys. 

— Taip, žinoma, aš žinojau tai, — sustingusi tarė Kristina. — Bet juk 
tai seniai baigta. 

— Taip tai taip, bet ponas Miunanas sako, kad jie jau daug kartų baigė 
ir vėl iš naujo pradėjo, — susimąsčiusi tarė Ingebjerga. — Beje, tau juk 
tai nesvarbu — tu ištekėsi už Simono Darės. Bet jis gražus, tas Erlendas 
Nikiulausenas. 

Atvykėliai iš Noneseterio turėjo iškeliauti tą pačią dieną po vakarinių 
pamaldų. Kristina pažadėjo Erlendui susitikti prie mūro sienos, kur jie- 
du sėdėjo naktų, jei tik pavyks ištrūkti. 

Jis gulėjo ant žolės kniūbsčias, padėjęs galvą ant rankų. Pamatęs 
Kristiną, pašoko ir ištiesė jai abi rankas, norėdamas pagelbėti nušokti. 

Kristina padavė rankas ir taip susikibę jiedu truputį pastovėjo. Pas- 
kui Kristina tarė: 

— Kodėl vakar tu man pasakojai apie poną Bjerną ir friu Oshildą? 

— Matau iš tavo veido, kad viską žinai, — atsakė Erlendas ir paleido 
jos rankas. — Ką tu dabar apie mane galvoji, Kristina? Man tada buvo aš- 
tuoniolika metų, — užsidegęs tarė jis, — prieš dešimt metų karalius, mano 
giminaitis, pasiuntė mane drauge su kitais į Vargą, ir mes pasilikome žie- 
moti Steigene. Ji buvo ištekėjusi už lagmano Sigiurdo Saksiulfseno; man 
buvo jos gaila, nes jis buvo senas ir neapsakomai bjaurus. Nežinau, kaip 
tai įvyko. Taip, aš, be abejo, ir mylėjau ją! Aš pasakiau Sigiurdui, kad jis 
gali reikalauti visko, ko nori už bausmę, norėjau išpirkti savo kaltę, — jis 
vis dėlto buvo garbingas žmogus, — bet jis norėjo, kad viskas vyktų pagal 
įstatymą, ir pasiskundė tingui — mane norėjo paženklinti įkaitinta geležim 
už paleistuvavimą su šeimininke tų namų, kurių svečias buvau, supranti... 
Viską sužinojo mano tėvas, o paskui karalius Hokonas... jis... jis išvijo 
mane lauk iš savo dvaro. Ir jei tu nori žinoti visą tiesą, tai aš tau pasakysiu, 
kad mūsų su Elina neriša niekas, išskyrus vaikus, kuriuos ji ne itin myli. Ji 

gyvena Esterdalene, mano buvusiame ūkyje, aš jį dovanojau Ormui, savo 
sūnui... bet ji nenori su jais gyventi... Matyt, tikisi, kad Sigiurdas amžinai 
negyvens... nežinau, ko ji nori. Sigiurdas priėmė ją atgal pas save... bet ji 
sakėsi, kad gyvenanti jo namuose kaip šuo arba vergė... ir tada ji pasky- 
rė man pasimatymą Nidare. Aš Hiusabiu, pas savo tėvą, taip pat ne ką 
geriau gyvenau. Pardaviau viską, ką tik galėjau sugriebti, ir pabėgau su 
ja į Halandą — grafas Jakobas buvo man visada geras... Kitaip pasielg- 
ti negalėjau, nes ji nešiojo mano kūdikį. Juk daugelis vyrų, gyvenančių 
su svetima žmona, lengvai rasdavo išeitį — kai esi turtingas, tai... Tačiau 
karalius Hokonas ne toks. Jis labai griežtas savo giminėms. Mes buvo- 
me išskirti visus metus, bet kaip tik mirė mano tėvas, ji grįžo pas mane. 
Tačiau prasidėjo kiti vargai. Mano valstiečiai atsisakė mokėti nuomą ir 
kalbėtis su patikėtiniais, nes aš buvau atskirtas nuo bažnyčios. Tada aš 
su jais pasielgiau labai žiauriai, O jie padavė mane į teismą už plėšikavi- 
mą, bet aš jau neturėjau kuo užsimokėti savo tarnams; gali suprasti, juk 
aš buvau per jaunas protingai pakelti visus tuos nemalonumus, o mano 
giminės nenorėjo man padėti... išskyrus Miunaną — šis padėjo, kiek jam 
leido žmona. Štai dabar tu, Kristina, žinai, kad aš netekau labai daug — ir 
turto, ir garbės. Ir tau geriausia būtų laikytis Simono Andreseno! 

Kristina apkabino jam kaklą: 

— Mes laikysimės to, ką prisiekėme vienas kitam šią naktį, Erlendai, 
jei sutinki su manim! 

Erlendas prispaudė ją prie savęs ir pabučiavo, tardamas: 

— Tikėk manimi, mano padėtis greit pasikeis — dabar niekas visame 
pasauly neturi man reikšmės, išskyrus tave. O, aš taip daug pergalvojau 
naktų, kai tu, mano gražuole, miegojai ant mano kelių. Nė velnias nesu- 
gundys manęs skriausti tave ir kaip nors tau pakenkti, mano brangiau- 
siasis gyvėnime. 


4 


Dar gyvendamas Skuge, Lavransas Bjergiulfsenas įmokėjo Gerda- 
riudo bažnyčiai, kad ten jo tėvų mirties dieną būtų laikomos mišios už 

jų vėles. Bjergiulfo Ketilseno mirties metinės buvo rugpjūčio tryliktą, ir 
Lavransas susitarė su broliu, kad šiais metais jis pasiimtų Kristiną ir kad 
ji galėtų dalyvauti mišiose. 

Ji visą laiką bijojo, kad kas nors nesutrukdytų dėdei išlaikyti duotąjį 
žodį, — jai atrodė, jog Osmiundui nelabai ji terūpi. Bet tą dieną prieš 
gedulingąsias mišias Osmiundas Bjergiulfsenas atvažiavo į vienuolyną ir 
paėmė dukterėčią. Kristinai buvo įsakyta apsirengti pasaulietiškais dra- 
bužiais, bet tamsesniais ir paprastesniais. Žmonės kalbėjo, kad None- 
seterio vienuolės labai daug laiko praleidžiančios už vienuolyno sienų, 
dėl to vyskupas įsakė toms jaunosioms seserims, kurios vėliau neketina 
būti vienuolėmis, viešint pas savo artimuosius nenešioti drabužių, pri- 
menančių ordinų drabužius, kad visuomenė per klaidą nepalaikytų jų 
pasižadėjusiomis arba paskirtomis būti vienuolėmis. 

Kristina iš visos širdies džiaugėsi jodama vieškeliu šalia savo dėdės; 
o Osmiundas, pamatęs, kad mergaitė moka rasti kalbą su žmonėmis, 
pasidarė švelnesnis ir nuoširdesnis su ja. Beje, Osmiundas buvo labai 
niūriai nusiteikęs. Jis sakė, jog rudenį būsiąs duotas įsakymas apginkluoti 
kariuomenę, ir karalius brausis į Švediją atkeršyti už žento ir dukterėčios 
vyro nužudymą. Kristina jau buvo girdėjusi apie švedų hercogų nužu- 
dymą ir baisiai piktinosi tuo. Tačiau visi tie valstybiniai reikalai jai buvo 
labai svetimi. Niekas jos tėviškėje itin nesidomėjo šiais dalykais. Dar 
ji prisiminė, kad jos tėvas taip pat dalyvavo žygyje prieš hercogą Ei- 
riką Ranhildarholme ir Konungahelyje. Dabar Osmiundas papasakojo 
jai viską, kas įvyko tarp karaliaus ir hercogo. Kristina menkai suprato 
pasakojimą, bet atidžiai klausėsi, kai dėdė kalbėjo apie įvykius ir iširusias 
karaliaus dukterų sužadėtuves. Ją guodė mintis, kad ne visur pasauly- 
je, kaip jos namuose, laikoma, jog sužadėtuvės suriša taip pat stipriai, 
kaip ir vestuvės. Ji įsidrąsino, papasakojo apie savo nuotykį Halvardo 
šventės išvakarėse ir paklausė dėdę, ar jis pažįstąs Erlendą iš Hiusabiu. 
Osmiundas apie Erlendą atsiliepė gerai, tačiau pasakė, kad jis pasielgęs 
jauną vaikiną, kuriam atsitiko nelaimė, lyg į kokį raguotą velnią. Karalius 
dėl to, kad buvo be galo dievobaimingas, o ponas Nikiulausas dėl to, kad 
Erlendas išeikvojo tiek turto; jie išvadino jį paleistuviu ir velnio išpera. 


I2I 


122 


+ SIGRID UNDSET 


— Juk kiekvienam vaikinui pakanka atkaklumo, — tarė Osmiundas 
Bjergiulfsenas. — O moteris buvo labai graži. Bet tau nėr ko Žiūrėti į tą 
Erlendą, dėl to nesirūpink jo reikalais. 

Erlendas, nors buvo žadėjęs Kristinai, į mišias neatėjo, ir ji daugiau 
galvojo apie tai, negu apie Dievo žodį. Ir dėl to visai nejautė sąžinės 
graužimo; kažkoks keistas jausmas atskyrė ją dabar nuo visko, prie ko 
anksčiau buvo taip prisirišusi. 

Ji bandė save raminti — Erlendas, žinoma, mano, jog geriau, jei nie- 
kas iš tų, nuo kurių ji priklauso, tuo tarpu nežinotų apie jų draugystę. Ji ir 
pati tai suprato. Bet taip iš visos širdies ilgėjosi, kad vakare, nuėjusi gulti 
į klėtį su mažąja Osmiundo dukrele, pravirko. 

Kitą dieną su mažiausia dėdės mergaite, šešiamete dukrele, išėjo į 
mišką. Vos tik jos praėjo ganyklą, prie pat miško, tekinas pasivijo Erlen- 
das. Kristina žinojo, dar nė nepamačiusi, kas eina iš paskos, kad tai jis. 

— Visą dieną prasėdėjau ant šios kalvelės, stebėdamas, kas vyksta jūsų 
kieme, — pasakė jis, — aš taip ir maniau, kad tu rasi būdą išeiti iš namų... 

— Manai, kad aš išėjau iš namų pasimatyti su tavim? — juokais paklausė 
Kristina. — O tu nebijai vaikščioti su šunimis 1r lanku mano dėdės miške? 

— Tavo dėdė man leido čia medžioti, kad nenuobodžiaučiau, — pa- 
sakė Erlendas. — O šunys Osmiundo, jie atbėgo pas mane šį rytą, — jis 
paglostė šunis ir paėmė ant rankų mergytę. — Ar pažįsti mane, Randi- 
da? O jei niekam nesakysi, kad judvi kalbėjotės su manim, tada štai ką 
gausi, — jis išėmė maišelį razinų ir padavė mergaitei. — Jos buvo skirtos 
tau, — tarė jis Kristinai. — Kaip tu manai, ar mergaitė neišplepės? 

Jiedu daug kalbėjo ir juokėsi. Erlendas buvo su trumpu ir siauru 
rudu palaidiniu, o juodus plaukus dengė raudona šilkinė kepuraitė — jis 
atrodė labai jaunas, juokdamasis, žaisdamas su mergaite, jis iki skausmo 
suspaudė Kristinos ranką. 

Atsiminė gandus apie karą ir labai džiaugėsi: 

— Tada man bus lengviau vėl atgauti karaliaus malonę, — tarė jis. — 
Tada viskas bus lengviau, — karštai pridūrė jis. 

Pagaliau, paėjėję kiek toliau į mišką, susėdo pievelėje. Erlendas lai- 
kė mergaitę ant kelių; Kristina sėdėjo šalia; po tankios žolės uždangalu 
Erlendas žaidė jos pirštais. Jis įbruko jai į saują tris auksinius žiedus, 
surištus raišteliu. 

— O vėliau, — sušnibždėjo jis, — tu turėsi tiek žiedų, kiek tik galėsi 
užsimauti ant pirštų... 

— Aš lauksiu čia tavęs pievutėje kasdien apie šį laiką, kol tu būsi Sku- 
ge, — pasakė jis atsisveikindamas. — Ateik, kada tik galėsi. 


Kitą dieną Osmiundas Bjergiulfsenas su žmona ir vaikais išvažiavo į 
Giuridos tėviškę Hadelande. Jie išsigando kalbų apie karą; baimė vis dar 
buvo apėmusi Oslo apylinkių gyventojus po plėšikiško hercogo Eiriko 
įsiveržimo prieš keletą metų. Senoji Osmiundo motina taip bijojo, kad 
nutarė ieškoti prieglobsčio Noneseteryje; ji buvo ir per silpna kartu su 
visais keliauti. Todėl Kristina turėjo pasilikti Skuge su senute (ji ją vadino 
močiute), kol Osmiundas grįš iš Hadelando. 

Po pusiaudienio, kai visi sodyboje ilsėjosi, Kristina nuėjo į klėties 
pastogę, kurioje miegodavo. Odiniame maiše ji buvo atsivežusi keletą 
drabužių ir pusbalsiu dainuodama pradėjo persirenginėti. 

Kartą tėvas jai dovanojo žydros spalvos apdarą iš storo medvilninio 
su tankiu raudonų gėlių marginiu rytietiško audeklo. Ji apsivilko jį. Su- 
sišukavo šukomis ir šepečiu plaukus ir surišo juos raudonais šilkiniais 
kaspinais, kad nekristų ant veido, liemenį suveržė raudona šilkine juosta 
ir ant pirštų susimovė Erlendo žiedus; puošdamasi visą laiką galvojo, ar 
patiks jam. 

Abu šunys buvę su Erlendu miške, naktį miegojo klėties aukšte; ji 
juos pasišaukė eiti kartu. Išsmukusi iš kiemo, ji nuėjo tuo pačiu kelelių 
pro ganyklą, kaip ir vakar. 

Miško pievelėj kaitinant kaitriems vidudienio saulės spinduliams 
buvo tuščia ir tylu; nuo eglyno aplink aikštelę dvelkė karštis ir stiprus 
kvapas. Saulė kepino, ir mėlynas dangus ties medžių viršūnėmis atrodė 
labai artimas ir pasiekiamas. 

Kristina atsisėdo pavėsyje pamiškėje. Ji neliūdėjo, kad Erlendo dar 
nėra — buvo tikra, kad jis ateis, ir net džiaugėsi, kad gali čia truputį pasė- 
dėti viena ir būti pirmoji. | 

Ji klausėsi vabzdžių zvimbimo geltonoje, saulės nudegintoje žolėje, 
nusiskynė keletą sausų, aitriai kvepiančių gėlių, kurias galėjo pasiekti tik 
ištiesusi ranką; sukaliojo jas tarp pirštų ir uostė — plačiai atmerkusi akis 
ji skendo lyg kokiame svaigulyje. | 

Išgirdusi miške arklio tapsėjimą, ji nepajudėjo. Šunys suurzgė ir pa- 
sišiaušė, o paskui pasileido per pievą, lodami ir vizgindami uodegas. Pa- 
miškėje Erlendas nušoko nuo žirgo, paleido jį, patapšnojęs per šonus, ir 
pribėgo prie Kristinos; šunys šokinėjo aplink jį. Jis sugniaužė jų snukius 
rankomis ir priėjo prie Kristinos tarp dviejų pilkų, panašių į vilkus, šunų. 
Kristina nusišypsojo ir neatsikeldama ištiesė jam ranką. 

Žiūrėdama į tamsiaplaukę galvą, gulinčią ant kelių, ji netikėtai prisi- 
minė vaizdą. Jis iškilo prieš jos akis aiškus ir tolimas, panašiai kaip koks 
namelis, stovintis aukštai kalno šlaite ir darganotą dieną galintis staiga 
aiškiai išnirti iš tamsaus rūko, netikėtai nušvietus saulės spinduliams. Jos 
širdį užplūdo toks švelnumas, kokio kartą troško Arnė Giurdsenas, kai 
ji dar nesuprato jo žodžių. Ji baimingai prispaudė vyrą prie savęs, pri- 
glaudė jo veidą prie savo krūtinės ir pabučiavo, lyg bijodama, kad jo kas 
neatimtų. Ir kai pamatė jo galvą ant savo rankų, pamanė, kad laiko kūdi- 
kį. Ji viena ranka užmerkė jam akis ir trumpais, greitais bučiniais apipylė 
jo burną ir skruostus. 

Saulės šviesa nuslinko nuo aikštelės; danguje virš medžių viršūnių 
sutirštėjo melsvai juodi debesys ir aptraukė visą dangų; debesyse švietė 
lyg gaisro pašvaistės. Bajardas priėjo prie jų, garsiai sužvengė ir sustojo, 
Įbedęs akis į vieną tašką... Netrukus blykstelėjo pirmas žaibas, o po jo 
visiškai netoli nudundėjo griaustinis. 

Erlendas atsistojo ir paėmė už pavadžio žirgą. Pievutės krašte stovė- 
jo sena daržinė; jie nuėjo prie jos, ir Erlendas pririšo Bajardą prie sijos 
šalia durų. Daržinėj buvo šieno; Erlendas patiesė savo apsiaustą, ir jie 
atsisėdo, o šunys sugulė prie jų kojų. 

Netrukus lietus atrodė lyg kokia užuolaida ties durimis. Miškas 
šniokštė nuo lietaus, pievą tiesiog kapojo, o po kiek laiko jiems teko per- 
sikelti toliau, nes pradėjo varvėti nuo stogo. Kiekvieną kartą, kai plykste- 
lėdavo žaibas arba sugriaudėdavo, Erlendas pašnibždom klausdavo: 

— Ar nebijai, Kristina? 

— Truputį... — šnibždėdavo ji, glausdamasi prie jo. 


Jie nežinojo, kiek laiko taip prasėdėjo. Audra praėjo gana greitai, 
griausmas nudundėjo tolyn, saulė vėl nutvieskė savo spinduliais šlapią 

žolę, o blizgantys lašai nuo stogo kapnojo vis rečiau ir rečiau. Saldus 
šieno kvapas daržinėje pasidarė dar stipresnis. 

— Dabar man laikas eiti, — tarė Kristina. 

— Taip, laikas, — Erlendas palietė ranka jos koją. — Tu peršlapusi, ge- 
riau jok, oO aš eisiu mišku, — jis taip keistai žiūrėjo į ją. 

Kristina drebėjo — turbūt dėl to, pagalvojo ji, kad širdis labai smarkiai 
plaka, jos rankos buvo šaltos, suprakaitavusios. Kai jis pabučiavo nuogą 
kūną aukščiau kelio, ji bejėgiškai pabandė jį atstumti. Erlendas akimirks- 
niu pakėlė veidą, ir ji staiga prisiminė žmogų, kuriam kartą vienuolyne 
davė pavalgyti: jis pabučiavo duoną. Ji parvirto aukštielninka ant šieno, 
atmesdama rankas ir leisdama Erlendui daryti su ja, ką nori. 

Ji buvo tiesi ir nejudėjo, kai Erlendas pakėlė galvą ant rankų. Jis stai- 
ga pasikėlė ant alkūnių. 

— Nežiūrėk taip, Kristina! 

Jo balsas sukėlė naują, veriantį skausmą Kristinos sieloje — vadinasi, 
jis net nesidžiaugia, jis taip pat nelaimingas... 

— Kristina, Kristina! Gal tu manai, kad aš tyčia atsiviliojau tave į miš- 
ką, kad norėjau su tavim taip pasielgti... prievarta? — paklausė jis, kiek 
palūkėjęs. 

Ji paglostė jo galvą, nežiūrėdama į jį. 

— Tai nebuvo prievarta, juk tu mane būtum paleidęs, jei aš būčiau 
paprašiusi, — tyliai tarė. 

— Nežinau, — atsakė jis, įsikniaubdamas į jos kelius. 

— Gal manai, kad aš apgausiu tave? — karštai paklausė Erlendas. — 
Kristina, prisiekiu savo krikščionišku tikėjimu, tegul Dievas apleidžia 
mane paskutinę valandą, jei aš nebūsiu tau ištikimas iki pat mirties. 

Ji nieko negalėjo atsakyti, tik elostė ir glostė jo galvą. 

— Ar man ne laikas eiti namo? — paklausė ji pagaliau ir, rodos, mirti- 
nai išsigandusi, laukė atsakymo. 

„— Turbūt, - liūdnai atsakė jis. 

Greitai atsistojo, priėjo prie žirgo ir ėmėsi rišti pavadį. Tada ir ji atsi- 
stojo. Lėtai, nuvargusi ir palūžusi, ji pradėjo susivokti. Ji ir pati nežinojo, 
ko laukianti iš Erlendo, ką jis turėtų padaryti: pasodinti ją ant žirgo ir 
išsigabenti su savim, kad jai nereiktų grįžti pas kitus žmones?.. Atrodė, 

jog visą jos kūną maudžia iš nustebimo — nejaugi apie tai ir dainuojama 
dainose? O kadangi Erlendas su ja taip pasielgė, Kristina jautėsi dabar 
esanti neatskiriama jo nuosavybė ir neturėjo jėgų suprasti, kaip ji su- 
gebės gyventi ne jo rankose. Ji turėjo pasitraukti nuo jo, bet negalėjo 
suvokti, kad tai įvyks. 

Jis vedė per mišką žirgą, savo rankoje laikydamas Kristinos ranką, 
tačiau juodu abu tylėjo nerasdami žodžių. 

Kai priėjo tą vietą, iš kurios jau buvo matyti Skugo trobos, jis atsi- 
sveikino. 

— Kristina... nebūk tokia liūdna — greičiau, negu manai, ateis ta diena, 
kurią tu tapsi mano teisėta žmona. 

Tačiau kai Erlendas taip pasakė, jos širdis sustingo. 

— Vadinasi, tu palieki mane? — su baime paklausė ji. 

— Kai tik tu išvažiuos: iš Skugo, — pasakė jis gyvesniu balsu, — jei 
nebus karo, aš pakalbėsiu su Miunanu; jis jau seniai man liepė vesti; be 
abejo, jis nuvažiuos su manim pas tavo tėvą ir pakalbės už mane. 

Kristina nuleido galvą; klausydamasi jo žodžių, ji vis labiau jautė, kad 
jos ateities gyvenimas kažkur nutolsta ir vis sunkiau bus apie jį galvoti. 
Vienuolynas, Jeriungordas; ji lyg plaukė nešama kažkokios srovės, tolyn 
nuo visko. 

— Ar tu giminaičiams išvažiavus viena miegi klėties aukšte? — paklau- 
sė Erlendas. — Jei aš ateisiu šį vakarą pasikalbėti, ar įleisi? 

— Taip, — tyliai tarė Kristina. 

Ir jiedu išsiskyrė. 


Likusią dienos dalį ji praleido su močiute ir po vakarienės senutę pa- 
guldė. Paskui užlipo ant aukšto, kur turėjo miegoti. Sienoje buvo mažas 
langelis; Kristina atsisėdo ant skrynios palangėje — gulti nenorėjo. 

Laukti teko ilgai. Lauke buvo visai tamsu, kai pagaliau balkone pa- 


sigirdo atsargūs žingsniai. Jis pabarškino į duris, apsivyniojęs ranką ap- 


siausto kraštu; Kristina pakilo, atstūmė sklendę ir įsileido Erlendą. 

Ji pastebėjo, kad Erlendas labai nudžiugo, kai ji, apkabinusi kaklą, 
prisiglaudė prie jo. 

— Bijojau, kad nepyktum ant manęs, — tarė jis. — Tu neliūdėk, kad tai 
nuodėmė, - tarė jis, kiek palaukęs. — Tai nedidelė nuodėmė! Dievo įstaty- 

mas dėl jos ne toks, kaip žmonių įstatymai... Mano brolis Giuniulfas kartą 
man paaiškino... jei pora pasižada vienas kitam niekad nesiskirti ir to tvir- 
tai laikosi, ir jei kartu sugula, tai jau Dievo akyse jie susituokę ir nebegali 
savo žodžių sulaužyti be didelės nuodėmės. Aš galėsiu tau tuos žodžius 
pasakyti lotyniškai, kai prisiminsiu — aš juk anksčiau juos žinojau... 

Kristina stebėjosi, kokia proga Erlendo brolis galėjo taip pasakyti, 
tačiau ji vijo nuo savęs kylančią baimę, kad tai galėjo būti pasakyta apie 
Erlendą ir kitą moterį, ir stengėsi jo žodžiuose rasti nusiraminimą. 

Jiedu susėdo greta ant skrynios. Erlendas viena ranka apkabino Kris- 
tiną, ir jai darėsi gera ir ramu — tik šalia Erlendo ji galėjo jaustis ramiai 
ir saugiai. 

Protarpiais Erlendas daug ir jausmingai šnekėjo, o paskui ilgokai 
tylėjo ir tik glamonėjo ją. Kristina, pati to nesuprasdama, gaudė iš jo 
kalbos kiekvieną smulkmeną, kuri galėjo jos akyse padaryti jį gražesnį ir 
mielesnį ir sumažinti jo kaltę dėl tų blogų dalykų, apie kuriuos ji žinojo. 

Erlendo tėvas, ponas Nikiulausas, kai vaikai gimė, buvo jau toks se- 
nas, kad nebeturėjo nei kantrybės, nei gebėjimų pats juos auklėti; abu 
sūnūs užaugo pono Bordo Peterseno namuose Hestnese. Erlendas ne- 
turėjo seserų, tik vieną brolį Giuniulfą; šis buvo metais jaunesnis už jį ir 
buvo kunigas Kristaus bažnyčioje. 

— Aš jį myliu labiau už viską pasaulyje, nekalbant apie tave. 

Kristina paklausė, ar Giuniulfas panašus į jį, bet Erlendas nusijuokė 
ir pasakė, kad ir kūnu, ir siela jie visiškai skirtingi. Dabar Giuniulfas 
mokosi užsienyje; jo nėra jau treti metai, bet dukart parašė laišką, pasku- 
tinį kartą praeitais metais, kai išvyko iš Šventosios Genovaitės bažnyčios 
Paryžiuje, galvodamas persikelti į Romą. 

— Tai nudžiugs Giuniulfas grįžęs namo ir radęs mane vedusį, — tarė 
Erlendas. 

Paskui jis pradėjo pasakoti apie didelį tėvų palikimą — Kristina supra- 
to, kad vargu ar jis pats žino, kaip dabar klostosi jo reikalai. O ji pati gana 
gerai išmanė apie savo tėvo žemių pirkimą ir pardavimą. Tačiau Erlendas 
savo reikalus tvarkė visai kitaip:. pardavinėjo ir eikvojo, naikino ir davė 
užstatinėjo, ypač pastaraisiais metais, kai bandė išsiskirti su savo meiluže ir 
manė, kad laikui bėgant giminės užmirš jo palaidą gyvenimą ir padės jam; 
jis tikėjosi galų gale kaip ir tėvas gauti valdyti pusę Orkdelio apygardos. | 

— Tuo tarpu aš tiesiog nežinau, kuo visa tai baigsis, — tarė jis. — Ko 
gera, man teks tūnoti mažoje kalnų sodybėlėje kaip Bjernui Giunarsenui 
ir nešioti ant kupros mėšlą kaip seniau vergai, nes aš neturėsiu arklių. 

— Padėk Dieve, — juokdamasi tarė Kristina. — Tada man būtinai rei- 
kės persikelti pas tave, — aš tikra, kad daugiau už tave nusimanau apie 
ūkio reikalus. 

— Bet pintinių su mėšlu tikriausiai nenešiojai, — tarė jis taip pat juokais. 

— Ne, bet mačiau, kaip mėšlas kratomas laukuose, o javus namuo- 
se sėdavau beveik kasmet. Mano tėvas paprastai pats ardavo artimiausius 
laukus, o paskui leisdavo man užsėti pirmą biržę, nes aš turėjusi atnešti lai- 
mę... — prisiminimai skaudžiai sugėlė jai širdį, ir ji suskubo: — O tau reikės 
turėti moterį, kuri keps duoną, virs alų, lopys tavo vienintelius marškinius 
ir melš — tau teks išsinuomoti vieną ar dvi karves iš turtingų kaimynų. 

— Ačiu Dievui, kad vėl girdžiu tavo juoką, — tarė Erlendas ir apglėbė 
Kristiną kaip kūdikį. 

Tas šešias naktis, kol Osmiundo Bjergiulfseno nebuvo namie, Erlen- 
das kiekvieną vakarą ateidavo pas Kristiną į klėties aukštą. 

Paskutinę naktį jis atrodė toks pat nelaimingas kaip ir ji; daug kartų 
kartojo, kad, kai tik galės, negyvens skyrium nė vienos dienos. Pagaliau 
visai tyliai pasakė: 

— Jeigu taip atsitiktų, kad man iki žiemos nepavyktų grįžti į Oslą, o 
tau prireiktų draugiškos pagalbos, tai žinok, kad gali ramiai kreiptis į sirą 
Joną čia, Gerdariude, mes su juo draugai nuo pat vaikystės, ir Miunanu 
Bordsenu taip pat gali visiškai pasikliauti. 

Kristina galėjo tik linktelėti galvą. Ji suprato, kad Erlendas kalba apie 
tą patį, ką ji kasdien galvoja, bet Erlendas daugiau nebeužsiminė. Todėl 
ir ji nutylėjo, nenorėdama parodyti, kaip skaudžiai gelia jai širdį. 

Kitais kartais jis išeidavo vidurnaktį, bet šį paskutinį vakarą pradėjo 
karštai maldauti, kad leistų jam atsigulti ir pamiegoti su ja. Kristina bijo- 
jo, bet Erlendas išdidžiai tarė: 

— Žinok, jei kas mane ir aptiks čia tavo klėtyje, tai aš žinosiu, ką daryti. 

Ji ir pati norėjo, kad jis ilgiau pabūtų, ir sunku buvo jam ką nors 
atsakyti. 

Tačiau Kristina bijojo, kad jie nepamigtų. Dėl to didesnę nakties dalį 
prasėdėjo, atsirėmusi į lovos galvūgalį, protarpiais užsnūsdama, ir ne- 

galėjo suprasti, kada Erlendas ją tikrai glamonėjo, o kada ji tik sapnavo. 
Vieną ranką ji uždėjo jam ant krūtinės, ten, kur jautė plakant jo širdį, ir 
atsisuko į langą, kad pamatytų aušrą. 

Pagaliau ji pažadino jį. Ji užsivilko šį tą ir išėjo kartu su juo į bal- 
koną — jis perlipo per turėklus iš kitos namo pusės ir dingo už kampo. 
Kristina grįžo ir susirangė lovoje; ji visai susmuko ir pirmą kartą pravir- 
ko, tapusi Erlendo nuosavybe. 

Noneseteryje dienos slinko kaip ir anksčiau. Kristina leido laiką čia 
miegamajame, čia bažnyčioje, čia audykloje, čia knyginėje ar refekto- 
riuje. Vienuolės ir vienuolyno darbininkės nuvalė derlių darže ir sode; 
atėjo rudens Šventojo Kryžiaus šventė su procesija, paskui prasidėjo 
pasninkas prieš šventąjį Mykolą. Kristina stebėjosi, jog niekas nemato 
joje jokios permainos. Tarp svetimų ji visada būdavo gana tyli, o Inge- 
bjerga Filypsdater, jos kaimynė dieną ir naktų, puikiai vykdė savo užda- 
vinį — plepėjo už abi. 

Dėl to niekas nepastebėjo, kad visos Kristinos mintys toli. Ji vis kar- 
tojo savo širdyje: ,„Erlendo meilužė“. Jai atrodė, jog viską — vakarą prieš 
šventąją Margaritą, tą trumpą valandėlę daržinėje, naktis Skugo klėty- 
je — ji arba sapnavo, arba sapnuoja dabar. Bet kada nors jai teks atsibusti, 
kada nors viskas paaiškės. Ji nė vieną akimirką neabejojo, kad jau nešioja 
Erlendo kūdikį. 

Bet kas bus, kai vieną dieną tai paaiškės, — to ji negalėjo kaip reikiant 
įsivaizduoti. Ar ją pasodins į belangę, ar išsiųs namo... Ir Kristina užsi- 
merkė, jausdama šleikštulį ir galvos svaigimą, lenkėsi prieš įsivaizduo- 
jamą audrą, stengdamasi užsigrūdinti ir išmokti pakęsti tą blogį, kuris, 
kaip jai rodės, turi baigtis tuo, kad ją amžiams nublokš į Erlendo glė- 
b; — vienintelę vietą, kurią ji dabar laikė namais. 

Šalia baimės tiek pat buvo vilties, šalia kančių — tiek pat saldybės. Ji 
buvo nelaiminga, bet jautė, kad jos meilė Erlendui — lyg augalas, išaugęs 
jos sielos gelmėje, ir jis kasdien skleidžia vis naujus, vis skaistesnius žie- 
dus, nustelbdamas nelaimę. Paskutinę naktį, kai Erlendas su ja miegojo, 

ji pajuto nykstančios laimės blykstelėjimą — jo glėbyje jautė tokį džiaugs- 
mą ir laimę, kokios iki šiol nebuvo patyrusi — ji visa virpėjo vien tik 
prisiminusi tai; lygino tai su saulės įkaitintų sodų karščiu ir aitriu kvapu. 
„Mergos vaikas“ — šiuos žodžius Inga tėškė jai į veidą, dabar ji priėmė jį 
ir glaudė prie savo širdies. Mergos vaikas — tai kūdikis, slaptai pradėtas 
miške ar lauke. Ji jautė saulės šviesą ir eglių kvapą miško aikštelėje. Kiek- 
vieną naują jos sieloje pasireiškiantų nerimą, pagreitėjusį pulso plakimą 
kūne ji kaskart laikė vaisiaus judėjimu, ir šis primindavo jai, kad ji įžengė 
į naują kelią — nors ir kaip būtų sunku eiti juo iki galo, ji buvo tikra, kad 
galų gale tas kelias nuves pas Erlendą. 

Kristina sėdėjo tarp Ingebjergos ir sesers Astridos ir siuvinėjo kilimą 
su riteriais ir paukščiais medžių šakose. O tuo tarpu vaizdavosi, kaip ji 
pabėgs, kai ateis laikas, kada jau nebegalės nieko slėpti. Ji eina plačiais 
keliais, apsirengusi kaip elgeta; visus auksinius ir sidabrinius daiktus ne- 
šasi ryšulėly. Susiranda kampelį kokiame nors name nuošaliame kaime 
ir tarnauja ten už mergą, ant pečių nešioja naščius, dirba laukuose, kepa 
ir skalbia, ir visi ją keikia, nes ji nenori pasakyti, kas jos vaiko tėvas. Tik 
štai ateina Erlendas ir susiranda ją... 

Kartais ji vaizduodavosi, kad Erlendas ateina labai pavėluotai. Ji, iš- 
balusi ir graži, guli prastoje valstietiškoje lovoje. Erlendas, pasilenkęs ties 
durimis, įeina į kambarį, apsirengęs ilgu juodu apsiaustu, kokį paprastai 
dėvėdavo Skuge, kai naktimis ateidavo pas ją. Šeimininkė atveda jį prie 
Kristinos lovos, jis atsiklaupia ir ima jos šaltas rankas. Jo akyse mirtinas 
sielvartas — tai štai kur tu guli, mano vienintelis džiaugsme... Palinkęs 
nuo skausmo, išeina jis iš kambario, spausdamas prie krūtinės savo mažą 
sūnelį, susuptą į apsiaustą; ne, ji nemanė, kad viskas taip baigsis, ji nenori 
mirti ir Erlendas neturi išgyventi tokio sielvarto. Bet jai taip sunku ir 
liūdna, ir geriau galvoti tik taip... 

Staiga jai pasidaro baisiai aišku, kad kūdikis — tai ne išgalvotas da- 
lykas, tai neišvengiama; anksčiau ar vėliau jai teks atsakyti už tai, ką ji 
padarė, ir ji jautė, kaip jos širdis stingsta iš baimės. 

Tačiau po kiek laiko ji suprato, kad dar neaišku, ar ji laukiasi kūdikio. 
Ji pati nežinojo, kodėl taip nenudžiugo — ji jautėsi, lyg būtų gulėjusi ir 
verkusi po šilta antklode, o dabar reikėjo keltis ir eiti į šaltį. Praėjo dar 

mėnuo, paskui du — dabar ji jau buvo įsitikinusi, kad pavyko išvengti 
nelaimės, tačiau aplinkui jautė šaltį ir tuštumą, ir dabar buvo dar nelai- 
mingesnė; jos širdyje augo kažkoks kartėlis Erlendui. Artinosi adventas, 
o nebuvo jokių žinių nei iš Erlendo, nei apie jį; ji net nežinojo, kur jis. 

Dabar jai pradėjo rodytis, kad neįstengs pakelti to nerimo ir neži- 
nios — tartum būtų ryšys tarp jų nutrūkęs; ir ji jau rimtai pradėjo manyti, 
kad gal kas atsitiko ir ji jau niekad nepamatys Erlendo. Ji buvo atskirta 
nuo visko, su kuo buvo susaistyta anksčiau, o dabar ryšys ir tarp jų pasi- 
darė silpnas. Ji negalvojo, kad Erlendas ją apgavo, bet ar maža kas galėjo 
atsitikti. Negalėjo įsivaizduoti, kaip toliau pakels tą nežinią ir kančias, 
diena iš dienos belaukdama. 

Kartais ji galvodavo apie tėvus ir seseris, ilgėdavosi jų, tarsi am- 
žiams prarastų. 

O kartais bažnyčioje arba šiaip kur ji staiga pajusdavo karštą troški- 
mą būti kartu su visais, dalyvauti žmonių bendravime su Dievu. Anks- 
čiau tai buvo jos gyvenimo dalis, o dabar ji stovėjo nuošaly su savo 
neišpažinta nuodėme. 

Ji pati sau kalbėjo, kad tas atskyrimas nuo namų, tėvų ir tikėjimo tik 
laikinas. Erlendas pats savo rankomis sugrąžins ją prie visko. Kai tėvas 
sutiks, kad ji mylėtųsi su Erlendu, ji galės nueiti pas jį kaip ir anksčiau; o kai 
jiedu su Erlendu susituoks, tai galės atlikti išpažintį ir išpirkti savo kaltę. 

Ji pradėjo ieškoti įrodymų, kad ir kiti žmonės nėra be nuodėmių. 
Pradėjo atidžiau klausytis paskalų ir stebėti kiekvieną smulkmeną aplink, 
iš kurių būtų matyti, kad net vienuolyno seserys nebuvo šventos ir nusi- 
gręžusios nuo pasaulio. Bet visa tai buvo tik smulkmenos — Nonesetetris, 
friu Gruos valdomas, buvo pavyzdys pasauliui, kokia turi būti dievobai- 
minga seserų vienuolių bendruomenė. Vienuolės uoliai tarnavo Dievui, 
buvo mandagios, rūpestingos vargšams ir ligoniams. Jos nebuvo labai 
griežtai atskirtos nuo pasaulio, galėdavo priėmimo kambaryje susitikti 
su savo draugais ir giminėmis arba — ypatingais atvejais — net pačios juos 
aplankyti mieste; ir nė viena vienuolė per visus friu Gruos vadovavimo 
metus savo elgesiu nepadarė gėdos šiems namams. 

Tačiau dabar atsivėrė Kristinos ausys visiems smulkiems nesklandu- 
mams už vienuolyno sienų. Ji pamatė daug smulkių negerovių, pavydo, 

puikybės. Nė viena vienuolė nenorėjo dirbti juodo darbo, išskyrus ligonių 
slaugymą. Visos norėjo būti mokytos ir meną suprantančios moterys. Vie- 
na stengėsi pralenkti kitą, o tos seserys, kurios visokioms įmantrybėms ne- 
turėjo gabumų, nuleisdavo rankas ir būdavo visada tartum apkvaišusios. 

Pati friu Grua buvo išsilavinusi ir protinga moteris, sekė savo dva- 
sios dukterų elgesį ir stropumą, bet mažai rūpinosi jų sielos išganymu. 
Ji visada buvo gera ir maloni Kristinai — atrodo, net išskyrė ją iš kitų 
jaunuolių todėl, kad Kristina buvo gerokai pamokyta skaityti, mokėsi 
įvairių rankdarbių, buvo maloni ir tyli. Friu Grua niekada nelaukdavo 
iš seserų atsakymo. Tačiau mielai kalbėdavosi su vyrais. Jos priimama- 
jame nuolat buvo gyva — ūkininkai, vienuolyno patikėtiniai, broliai pa- 
mokslininkai iš vyskupo, Huvedės vykdytojai, su kuriais ji turėjo teisinį 
ginčą. Jos rankose buvo daugybė reikalų; ji rūpinosi stambiais vienuo- 
lyno ūkiais, sąskaitomis, siuntinėdavo bažnytinius drabužius, siųsdavo 
ir gaudavo susirašinėjimo knygas. Net patys pikčiausi žmonės niekaip 
negalėjo supeikti friu Gruos elgesio. Bet ji mėgo kalbėti tik apie tokius 
dalykus, su kuriais moterys retai būna susipažinusios. 

Vienuolyno vyresnysis, gyvenęs atskiram name į šiaurę nuo bažny- 
čios, matyt, turėjo tiek valios, kiek viršininkės rašomoji plunksna arba 
rykštė jos rankoje. Sesuo Potencija tvarkė beveik visus vidaus ūkio reika- 
lus, labiausiai stengdamasi palaikyti vienuolyne tokią tvarką, kaip pagar- 
sėjusiame vokiečių moterų vienuolyne, kuriame ji gyveno, būdama no- 
vicija. Anksčiau ji buvo Sigrida Ranvaldsdater, bet, vilkdamasi vienuolės 
drabužius, ji savo vardą pakeitė, nes toks paprotys buvo kitose šalyse; 
jos buvo sumanyta ir tai, kad jaunosios seserys mokinės, atvažiavusios į 
Noneseterį tik laikinai, taip pat nešiotų jaunųjų vienuolių drabužius. 

Sesuo Cecilija Bordsdater buvo ne tokia kaip kitos vienuolės. Ji 
vaikščiojo tyli, nuleidusi akis, visada atsakinėjo švelniai ir nužemintai; 
visiems patarnaudavo, mieliausiai atlikdavo pačius juodžiausius darbus, 
pasninkavo daug daugiau, negu buvo reikalaujama, — taip dažnai, kaip 
tik jai leisdavo friu Grua, — ir ištisas valandas praklūpodavo bažnyčioje 
po vakarinių pamaldų arba ateidavo gerokai anksčiau prieš rytines. 

Tačiau kartą vakare, visą dieną praleidusi prie upelio skalbdama 
drauge su dviem pasaulietėmis seserimis baltinius, ji per vakarienę staiga 

smarkiai pravirko. Krito ant akmeninių grindų, pradėjo keliais vaikščioti 
tarp seserų, mušėsi į krūtinę, degančiais skruostais raudodama maldavo 
jas visas atleisti jai. Ji didžiausia nusidėjėlė iš visų — visas savo gyveni- 
mo dienas ji buvo suakmenėjusi iš išdidumo. Išdidumas, o ne ramybė ir 
dėkingumas Jėzui už jos atpirkimą, sulaikė ją nuo atsidavimo pasaulio 
gundymams; ji bėgo čia ne dėl to, kad mylėjo nors vieną žmogišką sielą, 
o dėl to, kad mylėjo savo puikybę. Iš išdidumo tarnavo savo seserims, 
tuščią garbę gėrė iš savo vandens puodelio ir savimeilę stropiai tepė ant 
sausos duonos, kai tuo tarpu seserys gėrė alų ir valgė duoną su sviestu. 

Kristina suprato tik viena, kad sielos gelmėj net sesuo Cecilija Bords- 
dater nebuvo jokia palaimintoji. Su neuždegta lajine žvake, kabančia pa- 
lubėje, nusvirusia nuo suodžių ir voratinklių — štai su kuo ji palygino 
savo skaistybę be meilės. 

Friu Grua priėjo prie raudančios jaunos moters ir pakėlė ją. Ji griežtai 
pasakė, kad už tokią netvarką sesuo Cecilija turės persikelti iš seserų dor- 
mitorijaus* į viršininkės lovą ir gulėti ten, kol pasveiks nuo šio drugio. 

— Paskui, seserie Cecilija, aštuonias dienas pabūsi mano vietoje, o 
mes klausinėsim tave patarimų dvasiniais reikalais ir už tavo dievobai- 
mingą gyvenimą parodysim tokią pagarbą, kad prisisotinsi nuodėmingų 
žmonių pagyrimų. Šitaip galėsi pati nuspręsti, ar viskas yra verta tokių 
pastangų; 0 tada pasirinksi, ar gyvensi pagal taisykles taip kaip mes, ar 
darysi toliau žygdarbius, kurių niekas iš tavęs nereikalauja. Tada tu pati 
galėsi spręsti, ar iš meilės Dievui, kad jis maloningai pažvelgtų į tave iš 
aukštybių, darysi tu visa tai, ką, anot tavęs, darei tik dėl to, kad mes ste- 
bėtumės tavimi. 

Taip ir buvo padaryta. Sesuo Cecilija dvi savaites išgulėjo viršinin- 
kės kambaryje; ją krėtė stiprus drugys, ir friu Grua pati slaugė ligonę. 
Pasveikusi ji aštuonias dienas turėjo sėdėti šalia viršininkės garbingiau- 
sioje vietoje ir bažnyčioje, ir vienuolyne. Visi jai patarnavo, oO ji visą laiką 
verkė lyg plakama. Paskui ji pasidarė daug ramesnė ir linksmesnė. Elgėsi 
beveik taip kaip ir anksčiau, bet rausdavo lyg jaunoji, jei į ją kas pažiūrė- 
davo, kai grindis šluodavo, ar kai viena į bažnyčią eidavo. 


* Dormitorijus — didelis bendras miegamasis (/0/.). 

Po šio įvykio su seserimi Cecilija Kristina pajuto širdyje gilų ilge- 
sį, troškimą ramybės ir susitaikymo su viskuo, nuo ko, kaip jai rodės, 
ji pradėjo jaustis atskirta. Ji prisiminė brolį Edviną ir kartą įsidrąsinusi 
paprašė Friu Gruą leisti nueiti pas basakojus brolius aplankyti vieno pa- 
žįstamo draugo. 

Ji pastebėjo, kad friu Gruai tai nepatiko — tarp minoritų ir kitų vie- 
nuolynų vyskupijoje nebuvo didelės draugystės. Viršininkė nesušvelnė- 
jo ir sužinojusi, kas tas Kristinos draugas. Ji pasakė, kad brolis Edvi- 
nas — netvirtas Dievo tarnas, jis amžinai bastosi po kraštą ir atlikinėja 
šventas apeigas svetimose vyskupijose. Paprasti žmonės. laiko jį šventu 
žmogumi, bet jis pats, rodos, nesupranta, kad pirmoji pranciškono dory- 
bė — paklusnumas viršininkams. Jis klauso miško valkatų ir atskirtųjų nuo 
bažnyčios išpažinčių, krikštija jų vaikus ir gieda per laidotuves, neprašy- 
damas leidimo, tačiau, matyt, nusideda greičiau dėl nesupratimo, negu iš 
užsispyrimo, ir kantriai atlieka bausmes, skiriamas jam už tokius poelgius. 
Į ji žiūrima pro pirštus dar ir dėl to, kad jis geras savo amato meistras; bet 
netgi dirbdamas jis kartais ginčijasi su žmonėmis; vyskupo vaizdakaliai 
Bergene pareiškė, jog nepakęsią, kad jis darbuotųsi jų vyskupijoje. 

Kristina išdrįso paklausti, iš kur tas vienuolis su tokiu nenorvegiš- 
ku vardu atsiradęs. Friu Grua buvo nusiteikusi kalbėti; ji papasakojo, 
kad jis gimęs Osle, bet jo tėvas buvęs anglas, Rikardas Platemesteris, jis 
vedė ūkininko dukterį iš Skugheimo apygardos ir apsigyveno mieste; du 
Edvino broliai buvę visų gerbiami ginklakaliai Osle. O šis vyriausiasis 
Platemesterio sūnus visą gyvenimą buvo be galo neramus sutvėrimas. 
Tiesa, jau nuo mažens jį viliojo vienuolyno gyvenimas; tapęs pilname- 
tis, jis iš karto įstojo į pilkųjų brolių vienuolyną Huvede. Jie pasiuntė jį 
lavintis į vieną iš Prancūzijos vienuolynų — Edvinas buvo labai gabus; 
ten būdamas, jis pasistengė pereiti iš cistersų į minoritų ordiną. Ir tada, 
kai broliai savavališkai, nepasiklausę vyskupo, pradėjo statytis bažnyčią į 
rytus nuo miesto, brolis Edvinas buvo labiausiai užsispyręs 1r nesukalba- 
miausias iš visų. Jis plaktuku vos neužmušė vieno žmogaus, kurį atsiuntė 
vyskupas sustabdyti darbų. : 

Jau seniai kas taip ilgai bebuvo kalbėjęsis su Kristina; dėl to, kai friu 
Grua pasakė, kad dabar ji galinti eiti, mergaitė nusilenkė ir su ašaromis 
akyse pagarbiai ir nuoširdžiai pabučiavo viršininkės ranką. Bet friu Grua, 

pamačiusi, kad Kristina verkia, pagalvojo, kad tai iš sielvarto, ir tuoj pat pa- 
sakė, kad gal vis dėlto kurią dieną leis jai nueiti į svečius pas brolį Edviną. 

Ir tikrai, po kelių dienų Kristinai buvo pranešta, kad vienas vienuolyno 
tarnas einąs su reikalu į karaliaus dvarą ir galįs ją palydėti pas vienuolius. 

Brolis Edvinas buvo namie. Kristinai atrodė, kad tiktai Erlendą pa- 
mačiusi ji galėtų nudžiugti. Senukas sėdėjo, glostydamas jai ranką, kai 
jiedu kalbėjosi, dėkojo jai, kad atėjo. Ne, jis nebuvęs krašte nuo to laiko, 
kai nakvojo Jeriungorde, bet girdėjęs, kad ji išteka, ir linkėjo jai laimės. 
Tada Kristina paprašė nueiti su ja į bažnyčią. 

Jiems reikėjo išeiti iš vienuolyno ir apeiti aplink bažnyčią iki didžiųjų 
durų; brolis Edvinas nedrįso vesti Kristinos tiesiai per kiemą. Jai atrodė, 
jog jis pasidarė kažkoks nusiminęs, neramus ir bijojo, kad jo elgesys ko 
nors nesupykdytų. „Jis labai paseno“, - pagalvojo Kristina. 

Ir kai Kristina padėjo savo auką ant altoriaus to kunigo, kuris kaip tik 
buvo bažnyčioje, o paskui paprašė brolį Edviną išklausyti jos išpažinties, 
jis labai išsigando. To jis nedarysiąs: jam griežtai draudžiama klausytis 
išpažinčių. 

— Gal jau girdėjai apie tai, — pasakė jis, — tai todėl, kad aš maniau ne- 
turįs teisės atsakyti vargšams nelaimingiems žmonėms tų dovanų, kurių 
Dievas davė man nemokamai. Bet aš, tiesą sakant, turėjau juos įtikinti, 
kad jie ieškotų susitaikymo su bažnyčia deramoje vietoje... taip... Bet juk 
tau, Kristina, reikia atlikti išpažintį pas savo vyresnįjį. 

— Yra dalykų, kurių aš negaliu per išpažintį pasakyti vienuolyno vy- 
resniajam, — tarė Kristina. 

— O tu manai, kad tau bus naudingiau išpažinti man tai, ką tu noti 
nuslėpti nuo savo tikrojo dvasios tėvo? — pasakė vienuolis atšiauresniu 
balsu. | 

— Jei tu negali išklausyti mano išpažinties, - pasakė Kristina, — tai 
gal leisi pakalbėti su tavim ir paklausti tavo patarimo dėl to, kas slegia 
man širdį. 

Vienuolis apsidairė. Bažnyčia šiuo metu buvo tuščia. Tada jis atsisė- 
do ant skrynios kampe. 

— Atsimink, kad aš negaliu atleisti tau nuodėmių, bet duosiu patari- 
mą ir laikysiu paslaptyje viską, ką man pasakysi, lyg būtum pasakiusi per 
išpažintį. | 

Kristina atsistojo priešais jį ir pareiškė: 

— Aš negaliu tapti Simono Darės žmona. 

— Pati žinai, kad aš negaliu tau patarti kitaip, kaip patartų tavo vy- 
resnysis, — pasakė brolis Edvinas. — Dievas nesuteikia laimės nepaklus- 
niems vaikams, ir tu pati supranti, kad tėvas norėjo tau tik gero. 

— Aš nežinau, koks bus tavo patarimas, jei išklausysi mane iki galo, — 
atsakė Kristina. — Matai, Simonas per geras, kad graužtų pliką šakelę, 
nuo kurios žiedelį jau nuskynė kitas žmogus. 

Ji pažvelgė tiesiai vienuoliui į veidą. Bet, sutikusi jo žvilgsnį ir paste- 
bėjusi, kaip pasikeitė jo išdžiūvęs, senas, raukšlėtas veidas, koks skaus- 
mas ir išgąstis atsispindėjo jame, ji pajuto, jog kažkas nutrūko širdyje. Iš 
akių pilte pasipylė ašaros; ji norėjo parklupti ant kelių, tačiau Edvinas 
griežtai sulaikė ją. 

— Ne, ne, sėsk ant skrynios šalia manęs, aš negaliu klausytis išpažin- 
ties, — jis pasitraukė, padarydamas jai vietos. 

Ji tebeverkė; jis paglostė jai ranką 1r tyliai tarė: 

— Ar atsimeni, Kristina, tą rytą, kai aš pirmą kartą pamačiau tave 
ant Hamaro bažnyčios laiptų? Kadaise, būdamas užsienyje, girdėjau le- 
gendą apie vieną vienuolį, kuris negalėjo patikėti, kad Dievas myli mus 
visus nusidėjėlius. Tada atėjo angelas ir palietė jo akis, ir jis pamatė jūros 
dugne akmenį, o po akmeniu gyveno aklas, nuogas, baltas gyvulėlis; į jį 
vienuolis žiūrėjo, kol pamilo, nes šis buvo toks mažytis ir silpnutus. Kai 
aš pamačiau tave, tokią mažytę ir silpnutę, sėdinčią tokiame dideliame 
mūro name, tai pagalvojau, jog Dievas tikrai gali mylėti tokius kaip tu; tu 
buvai tokia graži ir tyra, o tau dar reikėjo apsaugos ir pagalbos. Ir man 
atrodė, kad visa bažnyčia drauge su tavim guli ant Viešpaties delno. 

Kristina tyliai pasakė: 

— Mes susaistyti vienas su kitu pačiais brangiausiais įžadais, O aš gir- 
dėjau, kad toks susitarimas pašventina sąjungą prieš Dievą taip tvirtai, 
kaip kad tėvai būtų vieną kitam paskyrę. 

Tačiau vienuolis liūdnai atsakė: 

— Suprantu, Kristina, kad kažkas jums kalbėjo apie kanono teisę, bet 
ne visiškai ją suprasdamas. Tu negalėjai pasižadėti tam žmogui, nenusi- 
dėdama tėvams; Dievas tau juos suteikė anksčiau, negu tu susitikai su 

juo. Ir argi jo tėvams taip pat nebus skaudu ir gėda, kai sužinos, jog jų 
sūnus suviliojo tokio žmogaus dukterį, kuris visus tuos metus garbingai 
nešiojo skydą, o tu dar ir sužadėta. Aš matau, kad nesijauti labai nusi- 
dėjusi, tačiau nedrįsti šios nuodėmės išpažinti savo parapijos kunigui. 
O jeigu tu manai, kad esi lyg ir susituokusi su tuo žmogumi, tai kodėl 
tada neapsiriši galvos drobiniu nuometu, o tebevaikštai vienplaukė tarp 
mergaičių, su kuriomis tave jau mažai kas sieja, nes tavo mintys dabar 
turbūt visai kitkuo užimtos? 

— Aš nežinau jų minčių, — pavargusiu balsu tarė Kristina. — Tik tiesa, 
kad visos mano mintys dabar priklauso tam žmogui, kurio aš ilgiuosi! Jei 
ne tėvas ir motina, tai aš mielai šiandien užsiriščiau nuometą, nors mane 
vadintų meiluže, kad tik vadintų jo meiluže. 

— Ar tu tikra, kad tas žmogus pasielgs su tavim taip, kad tu garbingai 
galėtum vadintis jo žmona? — paklausė brolis Edvinas. 

Tada Kristina papasakojo jam viską, kas įvyko tarp jos ir Erlendo 
Nikiulauseno. Kalbėdama ji nė karto neprisiminė, kad kartais ir pati abe- 
jodavo, ar iš to kas išeis. 

— Argi tu nesupranti, broli Edvinai, — kalbėjo ji toliau, — kad mes 
nebesusivaldėm. Apsaugok mane, Viešpatie, bet jeigu aš sutikčiau jį da- 
bar, grįždama iš tavęs, tai eičiau su juo, jeigu tik jis mane paprašytų... 
Žinok, aš mačiau, kad ir kiti žmonės nusideda, ne tik mes vieni. Kai dar 
gyvenau namie, aš negalėjau įsivaizduoti, kad esama tokios jėgos, kuri 
gali taip pavergti žmogų, kad šis užmirštų nuodėmės baimę, o dabar aš 
žinau, kad jei žmonės negalėtų išpirkti aistros ar pykčio nuodėmių, tai 
tada dangus ištuštėtų... Juk apie tave taip pat kalba, kad kartą supykęs 
užmušei ŽMoOgŲ... | 

— Tai tiesa, — tarė vienuolis, — ir aš turiu dėkoti tik Dievo gailestingu- 
mui, kad nesu vadinamas žmogžudžiu. Tai buvo prieš daugelį metų; aš 
tada buvau dar jaunas ir maniau, kad negalima kęsti vyskupo neteisybės 
mums, vargšams broliams. Karalius Hokonas, jis tada buvo dar herco- 
gas, dovanojo mums sklypą žemės bažnyčiai, bet mes buvome tokie 
neturtingi, kad patys ėmėmės statyti bažnyčią — tiesa, buvo dar keli dar- 
bininkai, padėję mums daugiau už atlyginimą dangaus karalystėje, negu 
už tą, kurį mes jiems galėjom mokėti. Gal mes, elgetaujantys vienuoliai, 

buvome apakinti išdidumo, norėdami pasistatyti tokią puikią bažnyčią, 
bet mes taip džiaugėmės, lyg vaikai pievutėje, ir giedojom garbės gies- 
mes, tašydami, mūrydami ir lygindami. Dieve, laimink brolį Raniulfą, jis 
buvo ir statytojas, ir menininkas akmenkalys; man rodos, pats Dievas 
išmokė tą žmogų visų mokslų ir meno. Aš tada iškaliau akmeninėse 
plytose šventųjų atvaizdus ir buvau ką tik baigęs šventąją Klarą, kurią 
Kalėdų rytą angelai atneša į Šventojo Pranciškaus bažnyčią, — viskas 
išėjo labai gražiai, mes visi taip džiaugėmės, — ir štai tie velnio išperos 
išgriovė sienas, akmenys nusirito žemyn ir sudaužė mano plytas; tada aš 
vienam iš tų žmonių sudaviau plaktuku, nebegalėjau susivaldyti... Taip, 
dabar tu šypsaisi, Kristina. Bet argi tu nesupranti, kad kažkas negerai, jei 
labiau patinka klausytis apie kitų žmonių nusikaltimus, negu apie gerų 
žmonių elgesį, kuris galėtų būti tau pavyzdys? 

— Nelengva tau patarti, — tarė jis, kai Kristina susirengė eiti. — Juk 
jei tu pasielgsi taip, kaip būtų teisingiausia, tai įskaudinsi tėvus ir pa- 
darysi gėdą visai giminei. Bet tu pasistenk atsiimti Simonui Andrese- 
nui duotą žodį, o paskui širdyje kaip galima nuoširdžiau atgailaudama, 
kantriai lauk tos laimės, kurią Dievas gal atsiųs tau, ir tegul tas Erlen- 
das neįtraukia tavęs vėl į nuodėmę, prašyk jo nuoširdžiai, kad jis pa- 
mėgintų susitaikyti su tavo tėvais ir Dievu... Atleisti tau nuodėmių aš 
negaliu, — tarė brolis Edvinas atsisveikindamas. — Tačiau aš melsiuos 
už tave iš visos širdies. 

Jis uždėjo savo senas liesas rankas Kristinai ant galvos ir, prieš atsi- 
sveikindamas, meldė jai laimės ir ramybės. 


6 


Vėliau Kristina toli gražu ne viską prisiminė, ką jai buvo sakęs brolis 
Edvinas. Tačiau ji išėjo iš jo nepaprastai skaidriai, ramiai nusiteikusi. 

Anksčiau ji kovojo su tylia ir slapta baime, atkakliai mėgino save įti- 
kinti, jog ne taip jau sunkiai nusidėjo. O dabar mąstė, jog brolis Edvinas 
jai aiškiai parodė, kad yra nusidėjusi; jos nuodėmė yra tokia ir tokia, ir 
ji turinti prisipažinti ir pasistengti deramai ir kantriai ją nešti. Ji stengėsi 

galvoti apie Erlendą be nekantrumo, nors jis jokios žinios nedavė ir vertė 
ją ilgėtis jo glamonių. Ji tik turinti likti ištikima ir gera jam. Ji mąstė apie 
savo tėvus ir prisižadėjo atsilyginti jiems už visą jų meilę, kai jie išgyvens 
tą skausmą, kurį jiems suteiks, išsiskirdama su diufriniškiais. Ir daugiausia 
galvojo apie brolio Edvino žodžius, kad jai nereikią guostis kitų žmonių 
klaidomis; ji pati jautė, kad ėmė darytis taiki ir gera. Greitai pamatė, kaip 
lengva jai laimėti žmonių draugiškumą. Tada jai atėjo į galvą paguodžia- 
ma mintis, jog ne taip jau sunku gerai sugyventi su žmonėmis, ir jai pra- 
dėjo rodytis, kad jai su Erlendu galbūt ne taip sunku būsią. 

Iki pat tos dienos, kai ji davė žodį Erlendui, ji visada nuoširdžiai 
stengėsi daryti tik tai, kas gera ir teisinga, bet paskui ėmė viską daryti tik 
kitų įsakyta. O dabar ji pati jautė, kad iš mergaitės išaugo į moterį. Tai 
reiškė daugiau, negu tos karštos slaptos glamonės, kuriomis ji pati mė- 
gavosi ir kitam teikė, ir ne tik iš tėvo globos visai perėjo Erlendo valion. 
Brolis Edvinas įpareigojo ją atsakyti už jos pačios ir Erlendo gyvenimą. 
Ji buvo pasiryžusi tą atlikti tinkamai ir gražiai. Taip ji praleido tarp vie- 
nuolių Kalėdų šventes; iškilmingų mišių, ramybės ir džiaugsmo metu 
ji jautėsi to neverta, tačiau guodėsi mintimi, kad greit ateis valanda, kai 
žinos, kad elgiasi teisingai. 


Antrą Naujųjų metų dieną į vienuolyną visai netikėtai atvyko ponas 
Andresas Darė su žmona ir visais penkiais vaikais. Jie norėjo su miesto 
giminėmis ir draugais praleisti paskutinę Kalėdų švenčių dalį, 0 į vienuo- 
lyną užvažiavo pasiimti Kristinos keletą dienų paviešėti pas save. 

— Aš pagalvojau, mano dukrele, — tarė friu Arnjerda, — kad tau turbūt 
bus malonu susitikti su naujais žmonėmis. 


Diufriniškiai gyveno gražiame name netoli vyskupo pilies — namas 
priklausė pono Andreso sūnėnui. Apačioje buvo didelis kambarys, ku- 
riame miegojo tarnai, o viršuje puiki menė su plytų krosnimi ir trimis 
puikiomis lovomis; vienoje miegojo ponas Andresas su friu Arnjerda ir 
jauniausiu sūnumi Giudmiundu, mat šis dar buvo mažas, kitoje miegojo 
Kristina su dviem jų dukterimis — Astrida ir Sigrida, o trečioje — Simo- 
nas su vyresniuoju broliu Giurdu Andresenu. | 

Visi pono Andreso vaikai buvo gražūs, mažiausiai Simonas, bet vis 
dėlto žmonės jį laikė nebjauriu. Kristina dar pastebėjo, labiau negu per 
paskutinį apsilankymą Diufrine prieš metus, kad ir tėvai, visi broliai ir 
seserys daugiausia klausė Simono ir darė viską, kaip jis norėjo. Visi šei- 
moje nuoširdžiai mylėjo kits kitą, bet vieningai ir be jokio apmaudo pir- 
mą vietą užleisdavo Simonui. 

Dabar šeima džiaugsmingai ir linksmai leido laiką, kasdien lankė 
bažnyčią, aukojo aukas, kas vakarą rengė draugiškas sueigas ir vaišes, o 
jaunimas galėjo pažaisti ir pašokti. Kristinai visi buvo labai draugiški, ir 
niekas, rodos, nepastebėjo, kad ji mažai džiaugiasi su kitais. 

Vakarais, kai menėje būdavo užgesinama šviesa ir visi suguldavo, Si- 
monas mėgdavo atsikelti ir prieiti prie mergaičių. Jis mielai pasėdėdavo 
valandėlę ant lovos krašto, kalbėdamas daugiausia su seserim, bet po 
antklode tylutėliai uždėdavo ranką ant Kristinos krūtinės ir ilgai ją taip 
laikydavo. Kristiną išpildavo prakaitas nuo nemalonaus jausmo. 

Dabar, kai pasidarė jautresnė, ji gerai suprato, kad daug ko Simonas 
iš išdidumo ir drovumo negalėjo jai pasakyti, pastebėjęs, kad ji to nenori. 
Ji jautė keistą kartėlį ir pyktį jam, nes jai atrodė, kad jis nori būti geresnis 
už tą žmogų, kuris ją paėmė, nors šis nė nežinojo, kad yra tas kitas. 

Tačiau kartą vakare, kai jie visi buvo svečiuose ir šoko, Astrida ir 
Sigrida pasiliko nakvoti pas savo draugę. Kai kiti namiškiai vėlai grįžo 
namo ir sugulė, Simonas priėjo prie Kristinos lovos, įsilipo ir atsigulė ant 
kailinės antklodės. 

Kristina užsitraukė antklodę iki pat smakro ir stipriai prispaudė ran- 
kas prie krūtinės. Po kiek laiko Simonas ištiesė ranką ir norėjo padėti 
Kristinai ant krūtinės. Ji pajuto šilkais išsiuvinėtas jo marškinių rankoves 
ir suprato, kad Simonas nenusirengęs. 

— Tu tokia pat drovi tamsoje, kaip ir šviesoje, Kristina, — tarė Simo- 
nas ir šyptelėjo. — Gal vis tiek leisi man palaikyti savo ranką? — paklausė 
jis, ir Kristina ištiesė jam pirštų galiukus. — Ar tau neatrodo, kad mums 
yra ką pakalbėti, kai dabar valandėlę galime pabūti vieni, — tarė jis. 

Kristina pamanė, kad dabar jau reikia jam pasakyti. Ir atsakė: 

— Taip. 

Bet paskui nebegalėjo ištarti nė žodžio. 

— Gal aš galiu atsigulti po antklode? — vėl paprašė jis. - Kambaryje 
taip šalta... 

Jis susirangė tarp kailinės antklodės ir vilnonės paklodės, į kurią 
Kristina buvo įsivyniojusi. Jis apkabino ranka jos priegalvį, bet taip, kad 
jos nepaliestų. Taip jie gulėjo valandėlę. 

— Tau ne taip jau lengva prisimeilinti, — tarė Simonas, liūdnai nusi- 
juokdamas. — Prisižadu, kad net nepabučiuosiu tavęs, jei tau nepatinka. 
Bet juk gali nors pakalbėti su manim? 

Kristina liežuvio galiuku apsilaižė lūpas, bet vis dėlto tylėjo. 

— Man rodos, tu drebi gulėdama, — vėl pradėjo Simonas. — Bet juk tai 
nereiškia, kad esi nusistačiusi prieš mane, Kristina? 

Ji nenorėjo pameluoti Simonui, todėl tik pasakė „ne“. 

Simonas dar truputį pagulėjo, dar kartą bandydamas užmegzti kalbą. 
Bet galiausiai vėl nusijuokė ir tarė: 

— Aš suprantu, kad tu manai, jog šį vakarą man teks pasitenkinti tuo, 
kad tu nieko prieš mane neturi... ir tuo džiaugtis. Tu pašėlusiai išdidi... 
O vis dėlto turi mane pabučiuoti — tada aš eisiu ir daugiau tavęs nekan- 
kinsiu. 

Kristina pabučiavo jį, tada jis atsikėlė ir nuleido kojas ant grindų. 
Kristina pamanė, jog dabar pasakys jam, ką turinti pasakyti, bet Simonas 
jau buvo prie savo lovos, ir Kristina išgirdo jį rengiantis. 


Kitą dieną friu Arnjerda nebuvo Kristinai tokia maloni, kaip pa- 
prastai. Mergaitė suprato, kad motina naktų bus šį tą išgirdusi ir nu- 
sprendusi, kad sūnaus sužadėtinė priėmė jos sūnų visai ne taip, kaip, 
jos manymu, derėjo. 

Vakare Simonas pasisakė manąs keistis arkliais su vienu savo draugu. 
Jis paklausė Kristiną, ar ji nenorėtų eiti kartu pažiūrėti arklio. Ji sutiko, ir 
jiedu kartu išėjo į miestą. 

„Oras buvo giedras ir gražus. Naktį buvo truputį pasnigta, o dabar 
švietė saulė ir taip šalo, kad net.sniegas girgždėjo po kojomis. Kristinai 
buvo labai malonu pasivaikščioti šaltyje, todėl, kai Simonas išvedė arklį, 
kurį norėjo mainyti, ji gana gyvai ėmė šnekučiuoti su sužadėtiniu apie jį; 
ji truputį nusimanė apie arklius, nes labai dažnai jodinėdavo su tėvu. O 

arklys buvo gražus — dulsvas, su juodu dryžiu per nugarą ir pakirptais 
karčiais, gražaus sudėjimo, judrus, bet nedidelis ir nelabai stiprus. 

— Jis neilgai atlaikys gerai apsiginklavusį vyrą, — nutarė Kristina. 

— Ne, bet aš ne tam jį ir skiriu. 

Jis išvedė arklį už namų į aikštelę, vertė jį šuoliuoti ir eiti žingine, 
jodinėjo pats ir norėjo, kad Kristina pamėgintų joti. Dėl to jie ilgokai 
pabuvo apsnigtuose laukuose. 

Kai Kristina iš rankos duona šėrė eržilą, Simonas, pasirėmęs alkūnė- 
mis į jo nugarą, staiga tarė: 

— Man rodos, Kristina, kad judvi su mano motina nelabai sutariate. 

— Rodos, niekuo nenorėjau įžeisti tavo motinos, — tarė ji, — bet aš 
neturiu apie ką kalbėti su friu Arnjerda. 

— "Tu, atrodo, — tarė Simonas, — ir su manim neturi ko kalbėti. Aš ne- 
noriu, Kristina, iš anksto veržtis prie tavęs, kol dar ne laikas, bet juk taip 
toliau negali būti, ir man niekada nepavyksta su tavim pasikalbėti. 

— Aš niekada nebuvau šneki, — tarė Kristina, — pati tai Žinau ir nesiti- 
kiu, kad tau bus didelis nuostolis, jeigu mudviem nieko neišeis. 

— Tu puikiai žinai, ką aš apie tai manau, — atsakė Simonas, žvelgda- 
mas į ją. 

Kristina paraudo kaip kraujas. Jai pasidarė skaudu, kad vis dėlto ji 
nesišlykšti Simono Darės piršimosi. Kiek palaukęs, jis tarė: 

— Ar vis Arnės Giurdseno negali pamiršti, Kristina? 

Ši pažvelgė į jį sustingusiu žvilgsniu. Simonas kalbėjo toliau, ir jo 
balsas buvo švelnus ir malonus: 

— Aš nesmerksiu tavęs už tai — jūs kartu augote kaip brolis su seseria 
ir dar vos metai praėjo. Bet patikėk, kad aš tau noriu gero. 

Kristina visai išblyško. Sutemose eidami per miestą, jie viens kitam 
nepratarė nė žodžio. Gatvės gale, žalsvai mėlyname danguje buvo matyti 
jauno mėnulio pjautuvas, ragais apkabinęs blizgančią žvaigždutę. 

„Tik metai“, — mąstė Kristina, negalėdama prisiminti, kada paskutinį 
kartą matė Arnę. Jai pasidarė baisu — gal ji lengvabūdė, nuodėminga ir 
bloga moteris — tik prieš metus ji matė Arnę pašarvotą ir galvojo, kad 
jau niekad negalės džiaugtis. Ji vos vos girdimai sudejavo, baimindama- 
si savo širdies nepastovumo ir žemiškų dalykų nepatvarumo. Erlendas, 

Erlendas — nejaugi jis gali pamiršti ją? Tačiau jai pasirodė dar baisiau 
pagalvojus, kad pati kada nors galėtų jį pamiršti. 


Ponas Andresas su vaikais nuvyko į dideles kalėdines vaišes karaliaus 
dvare. Kristina pamatė dvaro prabangą ir puošnumą; buvo jie ir toje 
salėje, kurioje sėdėjo karalius Hokonas su friu Izabele Brius, karaliaus 
Eiriko našle. Ponas Andresas priėjo ir pasveikino karalių, o jo vaikai ir 
Kristina atsiliko truputį užpakaly. Kristina galvojo apie viską, ką jai buvo 
pasakiusi friu Oshilda; ji prisiminė, kad karalius buvo artimas Erlendo 
giminaitis, jų močiutės iš tėvo pusės buvo seserys — O ji buvo suviliota 
Erlendo meilužė ir neturėjo jokios teisės būti čia, ypač tarp tokių gerų ir 
garbingų žmonių kaip riterio Andreso vaikai. 

Staiga ji pamatė Erlendą Nikiulauseną — jis buvo priėjęs prie karalienės 
Izabelės ir stovėjo, nuleidęs galvą ir prispaudęs rankas prie krūtinės, klau- 
sydamasis, kas jam sakoma; jis buvo apsirengęs rudais šilkiniais drabužiais, 
kuriuos vilkėjo gildijos šventėje. Kristina pasislėpė už Andreso dukterų. 

Kai po geros valandos friu Arnjerda privedė prie karalienės savo tris 
dukteris, Kristina daugiau Erlendo niekur nebematė; bet ji ir nedrįso pa- 
kelti akių nuo grindų. Ji manė, kad Erlendas esąs kur nors salėje; jai atrodė, 
kad jaučia jo žvilgsnį, bet jai taip pat atrodė, kad visi žiūri į ją, lyg žinodami, 
kad ji čia stovi kaip melagė su auksiniu lankeliu ant palaidų plaukų. 

Jo nebuvo toje salėje, kurioje vaišinosi jaunimas ir, nustūmus stalus, 
šoko. Tą vakarą Kristina visą laiką turėjo šokti su Simonu. 

Palei vieną šoninę sieną prie grindų pritvirtintas stovėjo stalas, o ant 
jo karaliaus tarnai visą naktį nešė alų, midų ir vyną. Kartą, kai Simonas 
privedė ją prie stalo ir gėrė į jos sveikatą, Kristina pamatė, kad visai 
sudrebėjo, i1mant iš Simono rankų taurę ir keliant prie lūpų. Erlendas įsi- 
karščiavęs kažką šnibždėjo savo palydovui — aukštam, tvirtam, gražiam 
senyvam vyrui, jis nepatenkintas lingavo galvą ir, matyt, labai pyko. O 
netrukus Simonas vėl išvedė Kristiną šokti. 

Ji nežinojo, kiek laiko truko tas šokis — daina liejosi be galo, ir kie- 
kviena minutė dėl ilgesio ir nerimo atrodė ilga ir kankinanti. Galiausiai, 
šokiui pasibaigus, Simonas vėl nuvedė ją prie stalo su gėrimais. | 

Prie Simono priėjo vienas jo draugas ir ėmė su juo kalbėtis, o paskui 
pasivedė jį keletą žingsnių į šalį prie būrelio jaunimo. Prieš Kristiną stai- 
ga išdygo Erlendas. 

— Aš tau turiu tiek daug pasakyti, — sušnabždėjo jis. — Ir nežinau, 
nuo ko pradėti... Vardan Jėzaus, Kristina, kas tau? — skubiai paklausė jis, 
pamatęs, kad jos veidas išbalo kaip kreida. 

Ji nebegalėjo jo aiškiai įžiūrėti, tarsi vandens srovė liejosi tarp jų. 
Jis paėmė nuo stalo taurę, nugėrė ir padavė jai. Kristinai pasirodė, kad 
taurė labai sunki arba jos ranka išsukta 1š peties; ji negalėjo pakelti jos 
prie burnos. 

— Tai štai kaip, su savo sužadėtiniu tu geri, o su manim nenori? — ty- 
liai paklausė Erlendas, bet Kristina paleido iš rankų taurę ir susmuko 
tiesiai į Erlendo glėbį. 

Ji atsipeikėjo ant suolo; jos galva gulėjo ant kažkokios nepažįstamos 
mergaitės kelių. Jai buvo atleista juosta ir atsegta sagė ant krūtinės: kaž- 
kas tapšnojo jai per delnus, o veidas buvo apšlakstytas vandeniu. 

Ji atsisėdo. Tarp ratu apstojusių žmonių akimirką pamatė Erlendo 
veidą — išbalusį ir skausmingą. O pati jautėsi tokia nusilpusi, lyg kaulai 
būtų sutirpę, o galva pasidariusi kažkokia didelė ir tuščia; tačiau kažkur 
sielos gilumoje glūdėjo viena vienintelė aiški ir kupina nevilties min- 


tis — jai reikia pakalbėti su Erlendu. 


Ir ji tarė Simonui Darei, stovinčiam šalia jos: 

— Man buvo labai karšta — čia dega tiek daug žvakių... ir aš nepratusi 
gerti tiek vyno... 

— Ar tau dabar geriau? — paklausė Simonas. — Tu visus išgąsdinai... 
Gal nori, kad aš tave palydėčiau namo? 

— Gal palaukim, kol tavo tėvai eis, — ramiai tarė Kristina. — Bet sėsk 
čia, aš negaliu daugiau šokti. 

Ji paplojo delnu į suolą šalia savęs, o kitą ranką padavė Erlendui: 

— Sėskitės čia, Erlendai Nikiulausenai, aš jums nespėjau perduoti 
linkėjimų. Ingebjerga pastaruoju metu vis sakydavo, kad jūs turbūt visai 
pamiršote ją. | 

Ji matė, kad jam daug sunkiau susivaldyti, negu jai, ir dėl to turėjo 
gerokai tvardytis, kad nenusišypsotų. 

— Padėkokit mergaitei, kad vis dar prisimena mane, — pasakė jis mik- 
čiodamas. — Aš jau bijojau, kad ji manęs nepamirštų. 

Kristina truputį patylėjo. Ji nežinojo, ką jai pasakyti, kad būtų lyg 
perduota nuo vėjavaikės Ingebjergos ir tuo pačiu Erlendo būtų teisin- 
gai suprasta. Staiga ji pyktelėjo, kad visus paskutinius mėnesius jautėsi 
apleista, ir tarė: 

— Mielas Erlendai, kaip jūs galite galvoti, kad mes, mergaitės, užmir- 
šim žmogų, kuris taip gražiai apgynė mūsų garbę? 

Ji pamatė, kad jos žodžiai jam buvo tartum antausis, ir tuoj ėmė gai- 
lėtis taip pasakiusi, bet tada Simonas paklausė, apie ką ji kalba. Kristina 
papasakojo jam apie savo ir Ingebjergos nuotykį Eikabergo miške. Ji 
pastebėjo, kad Simonui tai nelabai patiko. Tada ji jo paprašė nueiti pas 
friu Arnjerdą ir paklausti, ar jie greit važiuos namo; ji vis dėlto jaučiantis 
labai nuvargusi. 

Jam nuėjus, Kristina pažvelgė į Erlendą. 

— Tiesiog nuostabu, — tyliai tarė jis, — kad tu tokia sąmojinga — to iš 
tavęs nesitikėjau. 

— Aš turėjau išmokti slėpti ir slėptis, tu puikiai tą Žinai, — niūriai pa- 
sakė ji. 

Erlendas sunkiai alsavo; jis vis tebebuvo labai išbalęs. 

— Tada, vadinasi tiesa? — sušnabždėjo jis. — Bet juk tu žadėjai kreiptis 
į mano draugus, jei tai įvyks! Dievas liudininkas, aš galvojau apie tave 
kasdien, įsivaizduodamas, kad įvyko baisiausia, kas galėjo įvykti... 

— Aš žinau, ką tu laikai pačiu baisiausiu, — trumpai pasakė Kristi- 
na. — Tau nėra ko bijoti. Bet, man rodos, daug baisiau, kad tu neradai 
laiko atsiųsti man bent linkėjimų, o gal tu nesupranti, kad aš ten, tarp 
vienuolių, jaučiuosi lyg svetimas, atklydęs paukštelis? — ji nutilo, pajutusi 
į akis plūstančias ašaras. 

— Tai dėl to tu dabar esi kartu su diurfriniškiais? — paklausė jis. 

Tai ją taip įžeidė, jog ji negalėjo atsakyti. Ji pamatė pro duris įeinant 
friu Arnjerdą ir Simoną. Erlendas buvo pasidėjęs ranką ant kelio, visai 
arti jos, bet ji negalėjo jos paimti... 

— Aš turiu su tavim pasikalbėti, — karštai pasakė jis, — mes viens ki- 
tam nepasakėm nė vieno doro žodžio. | 

— Ateik per Tris Karalius mišių į Švenčiausiosios Marijos bažnyčią, — 
skubiai tarė Kristina atsistodama ir nuėjo pasitikti Simono su motina. 

Friu Arnjerda buvo labai rūpestinga ir maloni Kristinai, netgi pati ją 
paguldė. Su Simonu jai neteko kalbėtis iki kitos dienos. Tada jis pratarė: 

— Kaip tu tam Erlendui perduodi linkėjimus nuo Ingebjergos Filyps- 
dater? Tau nėra ko kištis, jei tarp jų užsimezgė kokie slapti ryšiai! 

— Nieko ten nėra, — pasakė Kristina. — Ji tik plepa. 

— Be to, man atrodo, - tarė Simonas, — kad tu turėjai būti atsargesnė 
ir nesibastyti miškais ir keliais su ta šarka. 

Bet Kristina įsikarščiavusi priminė jam, kad jos nekaltos dėl to, kad 
pasiklydo. Ir Simonas daugiau nieko nebesakė. 

Kitą dieną, prieš išvažiuodami namo, diurfriniškiai nugabeno Kristi- 
ną atgal į vienuolyną. 


Erlendas visą savaitę ateidinėjo į vienuolyno bažnyčią per vakarines 
pamaldas, tačiau Kristinai nė karto nepavyko pasikeisti su juo bent vienu 
žodžiu. Jai atrodė, kad ji lyg sakalas prirakintas prie karties, su gaubtuvėliu 
ant akių. Be to, ji graužėsi dėl kiekvieno žodžio, pasakyto vienas kitam per 
pastarąjį susitikimą, — viskas turėjo būti ne taip. Veltui ji sau kartojo, kad 
viskas užklupo juodu netikėtai, kad jie abu vos susivokė, ką kalbą. 

Bet kartą vakare, temstant, į priėmimo kambarį atėjo graži moteris, 
kurią buvo galima palaikyti miestiečio žmona. Ji paprašė pakviesti Kris- 
tiną Lavransdater ir pasisakė esanti drabužių pirklio žmona, jos vyras, 
ką tik grįžęs iš Danijos, parsivežęs keletą gražių apsiaustų; Osmiundas 
Bjergiulfsenas norįs vieną iš jų padovanoti savo seserėčiai, ir mergaitė 
turinti pati su ja nueiti ir išsirinkti, kuris jai labiau patiksiąs. 

Kristinai buvo leista išeiti su moteriške. Jai pasirodė abejotina, kodėl 
dėdė nori jai padovanoti brangią dovaną, ir keista, kad jis pasiuntė pas ją 
nepažįstamą moterį. Moteris iš pradžių buvo labai nekalbi ir šykščiai atsa- 
kinėjo į Kristinos klausimus, bet kai jos nusileido į miestą, ji staiga tarė: 

— Nenoriu tavęs apgaudinėti, nes tu tokia graži, ir pasakysiu visą tiesą, 
o tu jau spręsk pati. Ne tavo dėdė mane siuntė, bet vienas vyriškis — gal 
atspėsi jo vardą, o jei ne, tai geriau neik su manim! Aš neturiu jokio vyro. 
Ir sau, ir saviesiems uždirbu laikydama viešbutį ir alinę; dėl to, be abejo, 

man nėra ko bijoti nei nuodėmės, nei miesto sargybinių, bet aš nenoriu 
išnuomoti savo namų tam, kad tu mano pastogėje būtum apgauta. 

Kristina sustojo išraudusi. Ji pajuto baisų skausmą ir gėdą dėl Erlen- 
do. Moteris tarė: 

— Aš palydėsiu tave atgal į vienuolyną, Kristina, bet turėsi truputį 
atsilyginti už vargą — riteris pažadėjo man gausiai užmokėti, bet aš pati 
kažkada esu buvusi graži ir, kaip ir tu, buvau apgauta. Dėl to būk gera, 
prisimink mane savo vakarinėj maldoj — mano vardas Briunhilda Musė! 

Kristina nusimovė nuo piršto žiedą ir padavė jį moteriai: 

— Tu gražiai pasielgei, Briunhilda, bet jei tas žmogus yra mano giminai- 
tis Erlendas Nikiulausenas, tai man nėra ko bijoti; jis nori, kad aš jį sutaiky- 
čiau su dėde. Gali nebijoti, bet aš dėkinga, kad norėjai mane apsaugoti. 

Briunhilda Musė nusisuko, nenorėdama parodyti šypsnio. 

Ji nusivedė Kristiną skersgatviu už Klemenso bažnyčios į šiaurę upės 
link. Čia, ant pat upės kranto, stovėjo keletas mažų, vienišų namelių. 
Tarp kažkokių tvorų jos pasuko į vieną tokį namelį, ir tada prie jų priėjo 
Erlendas. Jis apsidairė ir nusivilkęs apsiaustą apgaubė juo Kristiną, o ant 
veido jai užtraukė gaubtą. 

— Ką tu galvoji apie mano suktybę? — greitai ir tyliai paklausė jis. — 
Tu turbūt manai, kad aš elgiuosi visai nedorai, bet man reikia su tavim 
pasikalbėti. 

— Iš tikrųjų mums neverta galvoti, kas teisinga ir kas nedora, — tarė 
Kristina. 

— Nekalbėk taip, - maldavo Erlendas. —- Aš pasiimu visą kaltę. Kristi- 
na, aš ilgėjausi tavęs kiekvieną dieną ir naktį, — pašnibždėjo jai į ausį. 

Jos kūnu perbėgo virpulys, kai akimirką sutiko jo žvilgsnį. Pasijuto 

Briunhilda Musė ėjo pirma. Įėjus į kiemą, Erlendas paklausė Kristiną: 

— Ar nori eiti į trobą, ar pakalbėsime klėties aukšte? 

— Kaip nori? — atsakė Kristina. 

— Pastogėje labai šalta, — tyliai tarė Erlendas. — Teks įlįsti į lovą... 

Kristina tik linktelėjo. 

Erlendas uždarė duris, ir tą pat akimirką Kristina atsidūrė jo glėby- 
je. Jis ją lankstė kaip nendrelę, akino ir dusino bučiniais, tuo pat metu 

nekantriai nuplėšė nuo jos abu apsiaustus ir numetė ant grindų. Paskui 
pakėlė mergaitę šviesiais vienuolyno drabužiais, prispaudė prie savo pe- 
čių ir nunešė į patalą. Išsigandusi jo audringo siautulio ir savo staigaus 
jausmų antplūdžio, Kristina apkabino jį ir įsikniaubė į jo kaklą. 

Pastogėje buvo taip šalta, kad ant stalo stovinčios žvakės šviesoje jiedu 
matė savo kvapą. Bet lovoje buvo daug įvairių anklodžių ir kailių, o ant jų 
gulėjo didelis lokio kailis. Jie užsitraukė jį sau net ant galvų. Kristina neži- 
nojo, kiek laiko ji taip išgulėjo jo glėbyje, kol pagaliau Erlendas prabilo: 

— Dabar reikia pakalbėti apie tai, kas svarbiausia, mano Kristina, aš 
bijau tave labai ilgai čia laikyti. 

— Aš drįsiu pasilikti čia visą naktį, jei tu to norėsi, - sušnibždėjo ji. 

Erlendas prispaudė savo skruostą prie josios: 

— Tada aš nebūčiau tavo draugas. Ir taip jau pakanka blogybių, neno- 
riu, kad dėl manęs žmonės tave šmeižtų. 

Kristina neatsakė, jo žodžiai skaudžiai dilgtelėjo jai širdį: ji nesupra- 
to, kaip jis, atsivedęs ją čia, į Briunhildos Musės namus, galėjo taip kal- 
bėti; pati nejučiomis nutuokė, kad šis namas nepadori vieta. O Erlendas, 
matyt, ir tikėjosi, kad viskas bus, kaip buvo, nes už lovos užuolaidos 
turėjo pasistatęs ąsotį midaus. 

— Aš mąsčiau, — vėl pradėjo Erlendas, - kad jeigu nebus jokios kitos išei- 
ties, tai jėga išvešiu tave į Švediją — friu Ingebjerga pernai rudenį gerai mane 
priėmė ir priminė giminystę. Bet dabar graužiuosi dėl savo nuodėmių. Žinai, 
aš jau kartą bėgau iš tėviškės ir nenoriu, kad tave lygintų su ta kita. 

— Pasiimk mane kartu į Hiusabiu, — tyliai tarė Kristina. — Aš jau 
nepajėgiu ilgiau gyventi be tavęs ir būti vienuolyne tarp mergaičių. Ir 
tavo, ir mano tėvai bus tikriausiai tokie geri ir protingi, kad leis mums 
susituokti ir sutiks su tuo... 

Erlendas sudejavęs prispaudė ją prie savęs. 

— Aš negaliu tavęs paimti į Hiusabiu, Kristina! 

— Kodėl negali? — tyliai paklausė ji. 

— Rudenį ten atvažiavo Elina, — tarė jis, kiek palaukęs. — Aš jos nie- 
kaip nepriversiu išvažiuoti, — įsikarščiavęs kalbėjo jis, — tik jei prievarta 
išneščiau iš namų, pasodinčiau į roges ir kur nors išvežčiau. Bet turbūt 
to negalėčiau padaryti — ji kartu atsivežė abu vaikus. 

Kristina pajuto, kad krinta kažkur žemyn ir žemyn. Iš baimės dre- 
bančiu balsu ji tarė: 

— O aš maniau, kad tu su ja jau išsiskyrei... 

— Ir aš taip maniau, — trumpai atsakė Erlendas, — tačiau gyvendama 
Esterdalene, ji turbūt nugirdo, kad aš žadu vesti. Tu matei žmogų, su ku- 
riuo aš buvau Kalėdų šventėje, — tai mano globėjas - Bordas Petersenas 
iš Hestneso. Grįžęs iš Švedijos, aš nuvažiavau pas jį, taip pat aplankiau 
savo giminaitį Hemingą Alvseną Saltvike; abiem sakiau, kad žadu greit 
vesti, ir prašiau jų pagalbos. Tada sužinojo Elina... Aš jai siūliau reikalauti 
iš manęs, ko tik nori sau ir vaikams, bet jos vyras Sigiurdas... girdi, neiš- 
gyvensiąs ilgiau kaip šią žiemą... ir tada niekas negalėsiąs uždrausti mums 
gyventi kartu. Aš nakvojau arklidėje su Haftoru ir Ulfu, o Elina kambary- 
je mano lovoje. Tikriausiai mano tarnai slapčiomis juokėsi iš manęs. 

Kristina negalėjo ištarti nė žodžio. Kiek palaukęs, Erlendas vėl prabilo. 

— Tą dieną, kai įvyks mūsų sužadėtuvės, ji turės pagaliau suprasti, kad 
viskas baigta, kad ji man jau nieko negali padaryti. Bet vargas su vaikais. 
Aš visus metus jų nemačiau, jie gražūs, ir aš mažai galiu pasirūpinti jų atei- 
timi. Jiems vargu ar būtų daug naudos, jeigu aš net ir vesčiau jų motiną. 

Kristinos skruostais pamažu ritosi ašaros. Erlendas tarė: 

— Argi tu negirdėjai, ką aš kalbėjau savo giminėms? Ir jie buvo labai 
patenkinti, kad aš noriu vesti. Tada pasakiau, kad noriu vesti tave ir ne- 
ieškosiu kitos žmonos... 

— Bet tai jiems tikriausiai nepatiko? — beviltiškai pagaliau paklausė 
Kristina. 

— Argi tu nesupranti, — liūdnai pasakė Erlendas, — kad jie man galėjo 
pasakyti tik viena: jie negali ir nenori su manim važiuoti pas tavo tėvą, kol 
nebus atšauktas susitarimas tarp tavęs ir Simono Andreso. Mūsų padėtis, 
Kristina, nepalengvėjo nuo to, kad tu šventei Kalėdas su diufriniškiais. 

Kristina visai nusiminė ir tik tyliai verkė. Ji jau ir anksčiau jautė, kad jos 
meilė kažkokia negera ir neteisinga, o dabar pamatė, kad čia tik jos kaltė. 

Po kiek laiko atsikėlusi ji drebėjo nuo šalčio. Erlendas apsupo ją 
abiem apsiaustais. Gatvėje buvo jau visai tamsu, ir Erlendas palydėjo 
Kristiną iki Klemenso bažnyčios kapinių, o Briunhilda — likusį kelią iki 
Noneseterio. 

Po savaitės Briunhilda Musė atėjo pranešti, kad apsiaustas pasiūtas; 
Kristina nuėjo su ja ir vėl buvo pas Erlendą klėties aukšte, kaip ir praė- 
jusį kartą. 

Atsisveikindamas Erlendas dovanojo jai apsiaustą. 

— Dabar tu turėsi ką parodyti vienuolyne, — tarė jis. 

Apsiaustas buvo žydro aksomo, atausto raudono šilko raštais, ir Er- 
lendas paklausė Kristiną, ar ji pažįsta, kad jis tokios pat spalvos kaip 
apdaras, kurį ji dėvėjo tą dieną miške. Kristina pati nustebo, kad šie 
Erlendo žodžiai galėjo ją taip pradžiuginti; rodos, niekada jis nebuvo 
suteikęs jai daugiau džiaugsmo. 

Bet dabar jiedu daugiau nebegalėjo naudotis tuo pasimatymo būdu, 
o rasti naują nebuvo taip lengva. Erlendas lankė vakarines pamaldas 
vienuolyno bažnyčioje, ir retkarčiais po pamaldų Kristina gaudavo įpa- 
reigojimą nueiti pas ką nors iš pasauliečių, gyvenančių prie vienuolyno; 
tada jiems su Erlendu pasisekdavo vogčiomis persimesti keliais žodžiais 
tamsių žiemos vakarų priedangoje. 

Tada Kristinai atėjo į galvą mintis paprašyti seserį Potenciją leisti jai 
aplankyti senas, darbų nuvargintas moteris, kurias vienuolynas išlaikė ir 
kurios gyveno netoliese, laukų namelyje. Už namo stovėjo tvartas, ku- 
riame moterys laikė karvę; Kristina nuėjusi siūlydavosi prižiūrėti karvę, 
ten ji ir įsileisdavo pas save Erlendą. 

Ji truputį nustebo, pajutusi, kad nors Erlendas ir labai džiaugėsi 
būdamas su ja, tačiau širdyje kiek ir piktinosi, kad ji galėjo sugalvoti 
tokią suktybę. 

— Tu ne savo labui susipažinai su manim, — tarė jis vieną vakarą. — Iš- 
mokai visokių gudrybių ir apgaulių. 

— Tau tai jau nereikėtų man to prikaišioti, — su širdgėla atsakė Kristina. 

— Aš ir neprikaišioju, — greit ir liūdnai atsakė Erlendas. 

— Aš ir pati nemaniau, kad man bus taip lengva meluoti. Bet kai rei- 
kia, griebiesi, ko gali. | 

— Tai ne visada taip jau gerai, - pasakė Erlendas tuo pačiu tonu. — 
Atsimeni, kaip tu žiemą negalėjai pasakyti savo sužadėtiniui, kad nenori 
tekėti už jo? 

Kristina nieko neatsakė, tik paglostė jam veidą. 

Ji ypač jausdavo, koks jai mielas ir brangus Erlendas tomis minutė- 
mis, kai jis jai kalbėdavo panašius dalykus ir skaudindavo ją ar versdavo 
stebėtis. Ji su džiaugsmu prisiėmė visą kaltę, kad jų meilė buvo gėdinga 
ir bloga. Jei būtų turėjusi ganėtinai drąsos pakalbėti su Simonu taip, kaip 
reikia, tai dabar jau jiedu būtų gerokai priartėję prie laimingos pabaigos. 
Erlendas padarė viską, ką galėjo, pranešdamas giminėms apie savo ves- 
tuves. Kai dienos vienuolyne jai pradėdavo rodytis pernelyg ilgos ir liū- 
dnos, ji kartodavo, kad Erlendas juk stengiasi padaryti viską kuo geriau 
ir teisingiau. Su lengva, švelnia šypsena ji prisimindavo, kaip jis jai piešė 
jų vestuvių vaizdą: ji jos į bažnyčią, paskendusi aksome ir šilkuose, ją 
nuves į vestuvių lovą su aukšta auksine karūna ant palaidų plaukų. „Ant 
tavo puikių, puikių plaukų!“ — pasakė jis, sklaidydamas jos kasas. 

— Bet tu negalėsi taip jaustis, lyg niekad manęs anksčiau nebūtum 
turėjęs, — tarė Kristina susimąsčiusi, kai jis kartą ėmė taip kalbėti. 

Jis aistringai sugriebė ją į glėbį. 

— Kaip tu manai, ar galiu prisiminti, kaip pirmą kartą gyvenime šven- 
čiau Kalėdas arba pirmą kartą pamačiau savo tėvynėj po žiemos žaliuo- 
jančias pievas? O, aš puikiai atsimenu, kaip turėjau tave pirmą kartą ir 
visus kitus kartus paskui; bet tave turėti — tai tas pat, kaip amžinai švęsti 
Kalėdas arba amžinai medžioti paukščius žaliose giraitėse. 

Ji laiminga prisiglaudė prie jo. Ne dėl to, kad bent akimirksnį būtų 
patikėjusi, jog viskas įvyks kaip tik taip, kaip manė Erlendas, — Kristina 
galvojo, kad teismo diena ilgainiui vis tiek jiems ateis. Jau negali būti, 
kad viskas ir toliau vyks sklandžiai. Bet ji to nelabai bijojo — daug labiau 
bijojo, kad Erlendui netektų išvažiuoti į šiaurę anksčiau, negu viskas pa- 
aiškės, ir tada ji vėl turėtų likti viena, išsiskyrusi su juo. Dabar jis gyveno 
tojas buvo Tiunsberge, nes ten gulėjo sunkiai sergantis karalius. Bet vė- 
liau ar anksčiau Erlendui reikės vykti namo susižinoti apie savo turtus. 
Kristina nenorėjo net pati sau prisipažinti, kad bijojo jo kelionės atgal į 
Hiusabiu — ne dėl to, kad ten jo laukė meilužė, ne dėl to, kad bijojo būti 
apkaltinta nusidėjusi su Erlendu, bet todėl, kad bijojo likti viena ir būti 
priversta pasakoti Simonui ir tėvui tai, kas slėgė jai širdį. | 

Ir Kristina beveik troško bausmės — ir kuo greičiau. Dabar ji apie 
nieką negalvojo, tik apie Erlendą; dieną ilgėdavosi jo, naktį — sapnuo- 
davo; ji nesigraužė, bet guodėsi, kad greit ateis diena, kai turės brangiai 
užmokėti už visa, ką vogčiomis buvo pasigrobusi. Ir tomis trumpomis 
vakaro valandomis, kai galėjo matytis su Erlendu vargšių senučių tvarte, 
ji puldavo į jo glėbį taip karštai, lyg būtų savo sielos kaina norėjusi išsi- 
pirkti teisę priklausyti jam. 

Bet laikas ėjo, ir, atrodė, Erlendui sekėsi kaip tik taip, kaip jis norėjo. 
Kristina niekada nepastebėjo, kad kas nors vienuolyne ją būtų įtaręs. 
Ingebjerga sužinojo, kad ji matosi su Erlendu, bet Kristina suprato, kad 
jai ir į galvą neatėjo, jog yra kas daugiau, negu paprasta maža pramogėlė. 
Kad aukštos kilmės sužadėta mergaitė išdrįstų sulaužyti tėvų sudary- 
tą sutartį, to negalėjo įsivaizduoti netgi Ingebjerga. Kristina tai aiškiai 
matė. Ir vėl akimirką išsigando — gal ji iš tikrųjų daro kažką negirdėta. 
Bet drauge vėl troško, kad viskas greičiau paaiškėtų ir pasibaigtų... 

Atėjo Velykos. Kristina negalėjo suprasti, kur dingo ši žiema: kiek- 
viena diena, kai negaudavo pamatyti Erlendo, būdavo jai ilga kaip blogi 
metai, ir ilgos piktos dienos pynėsi į nesibaigiančias savaites, bet dabar 
atėjo pavasaris ir Velykos, o jai atrodė, kad visai neseniai buvo Kalė- 
dų pokylis. Ji prašė Erlendą švenčių metu nesistengti su ja pasimatyti. 
Kristina matė, kad jis sutinka su viskuo, ko ji prašo. Kad jie nusidėjo 
gavėnios papročiams, buvo tiek jos, tiek Erlendo kaltė. Bet ji norėjo, kad 
jie deramai atšvęstų Velykas, nors buvo sunku nesimatyti su juo. Gal jis 
labai greit turės išvažiuoti — jis nieko apie tai neminėjo, bet ji žinojo, kad 
karalius guli mirties patale, ir manė, kad dėl to gali kuo nors pasikeisti ir 
Erlendo padėtis. 


Taip buvo susiklostę jos reikalai, kai vieną dieną tuoj po Velykų ją 
pakvietė nusileisti į laukiamąjį pas sužadėtinį. 

Kai tik jis žengė jos pasitikti ir ištiesė ranką, Kristina tuoj suprato, 
kad kažkas įvyko — jo veidas buvo ne toks, kaip paprastai: jis šypsojosi, 
bet jo mažos pilkos akys nebesijuokė. Ir Kristina negalėjo nepastebėti, 
kad Simonui rimta išvaizda labiau tinka. Su kelionės drabužiais jis atrodė 
labai gerai — vilkėjo mėlynus, gerai derančius prie liemens viršutinius 

drabužius, jie buvo vadinami kothardi, ir rudą apsiaustą su gaubtu, ir 
ji tučtuojau nusimetė;, nuo drėgmės lauke plaukai buvo susiraitę labiau, 
negu paprastai. 

Jie truputį pasėdėjo ir pakalbėjo. Gavėnios metu Simonas buvęs 
Forme ir beveik kasdien lankęsis Jeriungorde. Ten viskas esą gerai, Ulv- 
hilda tiek sveika, kiek iš jos galima laukti; Ramborga dabar gyvenanti 
namie; ji graži ir vikri. 

— Šiomis dienomis baigiasi metai, kuriuos tu norėjai praleisti None- 
seteryje, — tarė Simonas. — Jūsų namiškiai jau pradeda rengtis mudviejų 
vestuvėms. 

Kristina nieko neatsakė, tai Simonas kalbėjo toliau: 

— Aš pasisakiau Lavransui, kad josiu į Oslą ir pakalbėsiu apie tai 
su tavim. 

Kristina nuleido akis ir tyliai tarė: 

— Taip, Simonai, aš labai norėčiau pakalbėti su tavim vienu apie viską. 

— Aš ir pats suprantu, kad reikia, —- atsakė Simonas Andresenas. — Aš 
ką tik norėjau tave prašyti — paklausk friu Grus, gal ji leis mudviem 
trumpam išeiti į sodą... 

Kristina greit atsikėlė ir tyliai išspruko iš kambario. Po kiek laiko ji 
grįžo, lydima vienuolės su raktu. 

Iš priėmimų kambario į sodą, kuriame augo vaistažolės, buvo nedide- 
lės durelės; tas sodas buvo už vakarinių vienuolyno pastatų. Vienuolė at- 
rakino duris, ir jie atsidūrė tokiame tirštame rūke, kad tarp medžių galėjo 
matyti tik keletą žingsnių prieš save. Artimiausi kamienai atrodė juodi lyg 
anglis; vandens lašai lyg karoliai kabojo ant kiekvienos šakelės ir šakos. 
Ant šlapios žemės vietomis gulėjo ir tirpo ką tik iškritęs sniegas, bet po 
krūmais jau skleidė žiedus kai kurie smulkūs balti ir geltoni svogūniniai 
augalai, o nuo žibuoklių krūmelių dvelkė šviežias ir vėsus aromatas. 

Simonas nusivedė ją prie artimiausio suolelio. Jis atsisėdo, truputį 
palinko į priekį ir atsirėmė į kelius. Paskui su vos pastebima keista šypse- 
na pakėlė žvilgsnį į Kristiną: 

— Man atrodo, kad aš jau beveik žinau, apie ką tu nori su manim pakal- 
bėti, — tarė jis. — Gal yra kitas vyriškis, kuris tau patinka labiau už mane? 

— Taip, yra, — tyliai atsakė Kristina. 

— Man rodos, kad aš žinau net jo vardą, — tarė Simonas rūstesniu 
balsu. — Tai Erlendas Nikiulausenas iš Hiusabiu? 

Kiek luktelėjusi, Kristina tyliai paklausė: 

— Vadinasi, jau sužinojai? 

Prieš atsakydamas, Simonas truputį patylėjo: 

— Nemanyk, kad aš toks kvailys ir nieko nepastebėjau, kai mes kartu 
šventėme Kalėdas. Tada aš nieko negalėjau pasakyti, nes drauge buvo 
tėvas ir motina. Dėl to šį kartą atjojau vienas. Nežinau, ar protingai da- 
rau kišdamasis, bet manau, kad mums reikia pasikalbėti, kol mes dar 
nepriklausome vienas kitam... Kaip tyčia vakar, čia atvykęs, susitikau su 
savo giminaičiu mesteriu Eisteinu. Ir jis pasakojo apie tave. Sakė, kad 
kartą vakare tu ėjai per Klemenso kapines ir tave lydėjo moteris, vardu 
Briunhilda Musė. Aš šventai prisiekiau, kad jis apsiriko. Ir jei tu pasakysi, 
kad tai netiesa, tai aš patikėsiu tavo žodžiais. 

— Kunigas sakė tiesą, — atžariai tarė Kristina. — Tu be reikalo prisie- 
kei, Simonai. 

Kiek patylėjęs, jis vėl paklausė: 

— Ar žinai, Kristina, kas ta Briunhilda Musė? 

Kai Kristina papurtė galvą, jis pasakė: 

— Miunanas Bordsenas vesdamas jai padovanojo mieste namą: ji ten 
neteisėtai pardavinėja vyną ir verčiasi kitais dalykais... 

— Tai tu ją pažįsti? — pašaipiai paklausė Kristina. 

— Aš niekada nežadėjau tapti vienuoliu ar kunigu, — paraudęs atsakė 
Simonas. — Bet žinau, kad niekada nesu blogai pasielgęs nei su mergaitė- 
mis, nei su svetimomis žmonomis. Argi pati nesuprant, kad joks padorus 
žmogus niekada neverstų tavęs eiti vakare per miestą su tokia palydove?.. 

— Erlendas manęs neviliojo, — paraudusi iš pykčio, pasakė Kristi- 
na, — ir nieko man neprižadėjo! Aš pajutau jam potraukį, nors jis visai 
nesistengė manęs vilioti — aš jį pamilau labiau už visus vyrus pirmą kartą 
ji pamačiusi! 

Simonas sėdėjo ir žaidė durklu, mėtydamas jį iš vienos rankos į kitą. 

— Keista klausytis tokių savo sužadėtinės kalbų, — tarė jis. — "Tai reiš- 
kia, kad puikiai seksis mums abiem, Kristina. 

Kristina sunkiai atsiduso: 

— Maža tau būtų naudos, Simonai, gauti mane už žmoną. 

— Visagalis Dievas mato, kad taip, — tarė Simonas Andresenas. 

— Tada aš drįstu tikėtis, — bailiai ir droviai tarė Kristina, — jog tu palai- 
kysi mane, kad ponas Andresas ir mano tėvas sutiktų nutraukti sutartį? 

— Tu tikiesi? — tarė Simonas. Jis kiek patylėjo. — Dievas težino, ar tu 
gerai supranti, ką kalbi. 

— Suprantu, — tarė Kristina. — Aš žinau įstatymą, kad niekas neturi 
versti mergaitės tekėti, jei ji nenori; tada ji gali skųstis tingui... 

— Man rodos, kad vyskupui, — tarė Simonas, karčiai šyptelėjęs. - Man 
nebuvo reikalo aiškintis įstatymo. Ir tu pati nemanai, kad tau ten reikės 
kreiptis. Tu žinai, kad aš nereikalausiu laikytis žodžio, jei tau taip jau 
sunku. Bet kaip tu nesupranti — praėjo jau dveji metai, kai buvo sutartos 
mudviejų vestuvės, ir tu nė žodžio nesi pasakiusi prieš iki pat šio lai- 
ko, kai viskas jau parengta sužieduotuvėms ir vestuvėms! Ar pagalvojai, 
Kristina, kaip atrodys, jei tu dabar pareikši norinti nutraukti sutartį? 

— Bet juk tu ir neimsi manęs, — tarė Kristina. 

— Netiesa, — trumpai atsakė Simonas. — Jei tu manai kitaip, tai turi dar 
kartą gerai viską apsvarstyti... 

— Erlendas Nikiulausenas ir aš prisiekėme vienas kitam savo krikš- 
čionišku tikėjimu, — drebėdama tarė Kristina, — jei mudviem ir nepasi- 
seks susituokti, tai nė vienas niekada neturėsime nei vyro, nei žmonos. 

Simonas ilgai tylėjo. Pagaliau sunkiai tarė: 

— Tada aš nesuprantu, Kristina, ką tu manai, sakydama, kad jis ne- 
viliojo tavęs ir nieko tau nepažadėjo, — jis sugundė tave nepaklusti tavo 
giminių valiai!.. Ar tu pagalvojai, kokį vyrą gausi? Juk žadi tekėti už žmo- 
gaus, kuris svetimą žmoną padarė savo meiluže, o dabar nori vesti kito 
sužadėtinę? | 

Kristina nurijo ašaras ir dusliai sušnibždėjo: 

— Tu taip sakai, norėdamas mane įskaudinti. 

— Manai, kad aš noriu tave įskaudinti? — tyliai paklausė Simonas. 

— Viskas atsitiko ne taip, kaip būtų atsitikę, jei tu... — neryžtingai tarė 
Kristina. — Juk tavo sutikimo taip pat niekas neklausė, Simonai, mudvie- 


jų tėvai tik tarpusavy susitarė. Viskas būtų kitaip, jei tu pats mane būtum 


pasirinkęs... 

Simonas trenkė durklu į suolą, kad šis net įsmigo. Po kiek laiko jis jį 
ištraukė ir bandė įkišti atgal į makštį, bet šis nelindo, nes smaigalys buvo 
užlinkęs. Tada Simonas vėl pradėjo dėlioti jį iš vienos rankos į kitą. 

— Tu pati žinai, — tarė jis tyliu, drebančiu balsu, — žinai, kad dabar 
meluoji, sakydama, jog viskas būtų buvę kitaip, jei aš... Tu puikiai Žinai, 
apie ką aš su tavim norėjau kalbėti — daug kartų, o kai tu mane taip su- 
tikdavai, lyg nebūčiau vyras, argi aš galėčiau pasakyti tada, jeigu kas ir 
stengtųsi iš manęs tuos žodžius įkaitintomis replėmis ištraukti... Pirma 
aš maniau, kad tai buvo tas velionis vaikinas. Nusprendžiau kurį laiką 
tave palikti ramybėje, tu manęs nepažinai, man atrodė, kad nusikalsiu 
tau tuoj po jo mirties. Dabar matau, kad nereikėjo daug laiko jį pamirš- 
ti... ir dabar... dabar... 

— Ne, — ramiai tarė Kristina. — Aš suprantu, Simonai. Ir dabar man 
nėra ko tikėtis, kad tu liktum mano draugas. 

— Draugas! — Simonas trumpai ir keistai nusijuokė: — Ar tau dar rei- 
kia mano draugystės? 

Kristina paraudo. 

— Tu vyras, — tyliai tarė ji. — Ir jau visai suaugęs, gali pats pasirūpinti 
savo vedybomis. 

Simonas dygiu žvilgsniu nužvelgė ją. Paskui vėl nusijuokė: 

— Suprantu. Tu nori, kad pasakyčiau, jog aš... Kad aš sau prisiim- 
čiau kaltę dėl sutarties sulaužymo? Jeigu tikrai taip nori, jei tu drįsti ir 
nori viską baigti, tai aš tą padarysiu, — tyliai tarė jis. — Aš tą pasakysiu 
ir namie savo tėvams, ir visiems taviškiams, išskyrus vieną. Savo tėvui 
tu turi pasakyti visą tiesą. Jei nori, aš pats jam pranešiu, kiek galėdamas 
palengvinsiu tau uždavinį, bet Lavransas Bjergiulfsenas turi Žinoti, kad 
aš niekada nenorėjau išsižadėti nė vieno jam duoto žodžio. 

Kristina abiem rankom įsikibo į suolo kraštą: tų žodžių jai buvo 
daug skaudžiau klausytis, negu visų kitų Simono Darės kalbų. Išbalusi ir 
išsigandusi ji pakėlė į jį akis. 

Simonas atsistojo: 

— Metas grįžti, — tarė jis. - Mums abiem jau darosi šalta, o dar sesuo 
sėdi ir laukia mūsų su raktu. Duodu tau savaitę apsigalvoti, aš turiu šio 
to nusipirkti mieste. Prieš išvažiuodamas ateisiu čia su tavim pasikalbėti, 
manau, tu vargu ar panorėsi pasimatyti su manim iki to laiko. 

Kristina tarė sau, kad dabar jau viskas atlikta. Bet jautėsi mirtinai 
nuvargusi, pritrenkta ir liguistai ilgėjosi Erlendo glamonių. 

Didesnę nakties dalį ji negalėdavo užmigti ir nutarė — ko anksčiau 
nebūtų drįsusi nė pagalvoti — pasiųsti pasiuntinį pas Erlendą. Nelengva 
buvo rasti žmogų, kuris būtų galėjęs tai padaryti. Seserys pasaulietės 
niekada neišeidavo iš vienuolyno vienos, be to, Kristina iš jų nė nepaži- 
nojo tokios, kuri būtų galėjusi atlikti šį uždavinį; vyrai, dirbdavę įvairius 
darbus vienuolyno ūkyje, buvo jau senyvi žmonės ir retai ateidavo arčiau 
vienuolyno namų, nebent tik kai reikėdavo pakalbėti su pačia viršinin- 
ke. Beliko tik Ulavas — tai buvo paauglys berniukas, triūsdavęs sode; jis 
buvo friu Gruos įsūnis: ji buvo radusi jį vieną rytą dar naujagimį ant 
bažnyčios laiptų. Žmonės kalbėjo, kad jo motina buvusi viena iš seserų 
pasauliečių; ji, sako, turėjusi būti įšventinta į vienuoles, bet prasėdėjusi 
šešis mėnesius kalėjime, buvo sakoma, jog už įžūlų nepaklusnumą, be 
to, kaip tik tada buvo rastas kūdikis. Ji gavo tada sesers pasaulietės dra- 
bužius ir nuo to laiko dirbo galvijų ūkyje. Pastaraisiais mėnesiais Kristi- 
na dažnai galvodavo apie sesers Ingridos likimą, bet retai pasitaikydavo 
progos su ja pasikalbėti. Pasitikėti Ulavu buvo labai nedrąsu — jis buvo 
dar vaikas, o friu Grua ir visos vienuolės susitikusios berniuką visada 
kalbindavo ir juokaudavo. Tačiau Kristina pagalvojo, kad jai nebėra ko 
bijoti. Ir po dviejų dienų, kai Ulavas rytą ėjo į miestą, Kristina paprašė 
ji nunešti į Akersnesą laišką, kad Erlendas rastų kokį nors būdą vienas 
pasimatyti su ja. 

Tą patį vakarą prie vienuolyno vartų atėjo Ulfas, asmeninis Erlendo 
tarnas. Jis pasisakė esąs Osmiundo Bjergiulfseno tarnas ir kad šeiminin- 
kas prašęs trumpam išleisti į miestą jo seserėčią, nes pats Osmiundas ne- 
turįs laiko atvykti į Noneseterį. Kristina pagalvojo, kad iš to turbūt nieko 
neišeis, bet kai sesuo Potencija paklausė, ar ji pažįstanti pasiuntinį, mer- 
gaitė patvirtino. Taip jiedu su Ulfu nuėjo į Briunhildos Musės namus. 

Erlendas laukė jos pastogėje, laukė išsigandęs, susinervinęs, ir Kristi- 
na iš karto suprato, kad jis vėl bijo to, kas, matyt, jam baisiausia. 


Jai visada būdavo skaudu, kad jis taip nežmoniškai bijo, ar tik ji ne- 


laukianti kūdikio, ypač dabar, kai jiedu jau nebegalėjo ilgiau gyventi vie- 

nas be kito. Tą vakarą ir taip jau jos siela buvo sunerimusi, ir dėl to Kris- 
tina įsikarščiavusi ir susierzinusi išdėjo visa tai jam. Erlendas smarkiai 
paraudo ir nuleido galvą ant jos peties. 

— Tavo tiesa, — tarė jis, — aš turiu palikti tave ramybėje, Kristina, o ne 
žaisti tavo likimu. Jei tu nori... 

Ji apkabino jį ir nusijuokė, bet jis tvirtai suėmė ją per liemenį, jėga 
pasodino ant suolo, o pats atsisėdo kitoje stalo pusėje. Kristina per stalą 
ištiesė jam ranką, ir Erlendas aistringai pabučiavo į delną. 

— Aš išgyvenau daugiau už tave, — karštai tarė jis. — Tu turėtum su- 
prasti, kaip svarbu, mano manymu, mudviem garbingai susituokti. 

— Tada nereikėjo manęs paimti, — tarė Kristina. 

Erlendas įsikniaubė į delnus. 

— Taip, dievaži, kad nebūčiau taip nusidėjęs tau, — tarė jis. 

— To nenorėtum nei tu, nei aš, — tarė Kristina, išdidžiai nusijuokda- 
ma. — Ir kad tik aš galiausiai gaučiau atleidimą ir susitaikyčiau su savo 
giminėmis ir Dievu, tada nesigailėčiau, kad turiu tekėti jau su nuometu. 
Kad tik aš galėčiau būti visada su tavim, tada, kaip man dažnai atrodo, 
aš sugebėčiau apsieiti ir be susitaikymo... 

— Tu turėtum vėl grąžinti į mano namus garbę, — tarė Erlendas, — o 
ne aš traukti tave į negarbę! 

Kristina papurtė galvą. Paskui tarė: 

— Tada tikriausiai apsidžiaugsi, išgirdęs, jog aš kalbėjau su Simonu 
Andresenu ir jis nevers manęs laikytis sutarties, kuri buvo tarp mūsų 
sudaryta dar tada, kai nebuvau sutikusi tavęs. 

Erlendas nepaprastai nudžiugo, ir Kristina turėjo jam viską papa- 
sakoti, tačiau nutylėjo Simono paniekinamus žodžius apie Erlendą; tik 
priminė, kad Simonas prieš Lavransą nenoris likti kaltas. 

— "Tai suprantama, — trumpai tarė Erlendas. — Jie vienas kitam labai 
patinka — tavo tėvas ir jis! Taip, mane Lavransas turbūt mažiau mylės. 

Kristina priėmė tuos žodžius kaip ženklą, kad Erlendas vis dėlto 
supranta, jog prieš ją dar ilgas ir sunkus kelias iki laimingos pabaigos, ir 
ji buvo jam už tai dėkinga. Bet Erlendas daugiau apie tai nekalbėjo. Jis 
buvo labai laimingas ir pasakojo, kaip bijojęs, kad jai neužteks drąsos 
pasikalbėti su Simonu. 

— Aš matau, kad jis tau vis dėlto truputį patinka, — tarė jis. 

— Bene tau ką reiškia, — paklausė Kristina, — jei po viso to, kas tarp 
manęs ir tavęs įvyko, aš vis dėlto pripažįstu, kad Simonas teisingas ir 
geras Žmogus? 

— Jei, Kristina, nebūtum sutikusi manęs, — tarė Erlendas, — tai su juo 
nugyventum daug gražių dienų. Kodėl tu juokiesi? 

— O, aš prisiminiau vieną dalyką, kažkada pasakytą friu Oshildos, — 
atsakė Kristina. — Aš buvau tada dar maža; ji, rodos, sakė, kad gerų 
dienų patiria protingas žmogus, o dar geresnių — kuris drįsta būti ne- 
protingas! 

— Telaimina Dievas tetulę Oshildą, kad ji taip tave mokė, - tarė Er- 
lendas, sodindamas Kristiną ant kelių. — Kaip keista, Kristina, aš niekad 
nepastebėjau, kad tu bijotum. 

— Tu niekada to nepastebėjai? — paklausė ji, glausdamasi prie jo. 

Jis pasodino Kristiną ant lovos krašto, atrišo ir nuavė jai kurpaites, 
bet paskui vėl nuvedė prie stalo. 

— O, ne, Kristina, dabar mums jau matyti prošvaistė. Aš, be abejo, 
niekad nebūčiau pasielgęs su tavim taip, kaip pasielgiau, — kalbėjo jis, 
glostydamas jai galvą, — jei ne vienas dalykas: kiekvieną kartą, kai matau 
tave, aš niekaip negaliu patikėti, kad kas tokią dailią ir gražią žmoną ati- 
duotų man. Sėsk čia ir išgerk su manim, — paprašė jis. 


Staiga pasigirdo beldimas į duris, — atrodė, kad kažkas daužo į jas 
kalavijo rankena. 

— Atidarykite, Erlendai Nikiulausenai, jeigu jūs čia! 

— Tai Simonas Darė, — tyliai tarė Kristina. 

— Atidarykite, velniai jus griebtų, jeigu jūs vyras! — suriko Simonas ir 
vėl pabeldė į duris. 

Erlendas priėjo prie lovos ir nusikabino nuo vinies kalaviją. Paskui, 
lyg pagalbos ieškodamas, apsidairė į šalis: 

— Čia tau nėra kur pasislėpti, nebent į lovą... 

— Nieko nepadės, jei aš ir pasislėpsiu, — tarė Kristina. Ji pakilo iš vie- 
tos ir kalbėjo labai ramiai, tačiau Erlendas matė, kad ji dreba. — Tu turi 
atidaryti, — tarė ji tokiu pat balsu. | 

Simonas vėl pabarškino į duris. Erlendas priėjo prie durų ir atstūmė 

skląstį. Simonas įžengė su kalaviju rankoje ir tuoj pat įkišo jį į makštį. 

Valandėlę visi tylėdami stovėjo. Kristina drebėjo, bet kartu jautė 
kažkokią keistą ir saldžią įtampą. Jos sieloje ėmė kažkas kilti, tarsi kovos 
tarp dviejų vyrų nujautimas, ir ji giliai atsiduso: štai galas tyliam lauki- 
mui, ilgesiui ir baimei per šiuos nesibaigiančius mėnesius! Išbalusi, bliz- 
gančiomis akimis ji žiūrėjo čia į vieną, čia į kitą, ir jos susijaudinimas 
ėmė virsti nesuprantama, sielą kaustančia neviltimi. Simono Darės akyse 
buvo daugiau šaltos neapykantos, negu pykčio ar pavydo, ir ji, žiūrėda- 
ma į Erlendą, suprato, kad, nors jis atrodė ir tvirtas, bet degė iš gėdos. 
Kristinai pasidarė aišku, kaip kiti vyrai Žiūri į jį, atvedusį ją į tokią vietą, 
ir ji suprato, kad jai tai smūgis per veidą; ji žinojo, kad jis dega troškimu 
išsitraukti kalaviją ir pulti Simoną. 

— Ko tu čia atėjai, Simonai? — išsigandusi sušuko ji. 

Abu vyrai atsigręžė į ją. 

— Tavęs namo parsivesti, — tarė Simonas. — Čia tau negalima būti. 

— Jūs negalite daugiau įsakinėti Kristinai Lavransdater, — ūmiai tarė 
Erlendas, — dabar ji mano. 

— Tikriausiai tavo, — šiurkščiai atsakė Simonas, — ir tu jaunamartę 
atvedei į puikią vietą. — Jis patylėjo, sunkiai alsuodamas; paskui vėl susi- 
valdė ir ramiai prabilo: — Bet tuo tarpu aš dar jos sužadėtinis, kol tėvas 
pasiims ją pas save! O iki to laiko aš pasiryžęs su ietim ir kalaviju rankoje 
ginti tai, kas dar gali išgelbėti jos garbę kitų žmonių akyse. 

— Nesirūpink, aš pats galiu... — Erlendas vėl smarkiai paraudo nuo 
Simono žvilgsnio. — Tu manai, aš leisiuos gąsdinamas tokio vaikpalaikio 
kaip tu, — įtūžo jis ir griebėsi kalavijo rankenos. 

Simonas sudėjo rankas už nugaros. 

— Aš ne toks bailys, ir nemanyk, kad išsigąsiu, — pasakė jis ramiu bal- 
su. — Aš su tavim kausiuosi, Erlendai Nikiulausenai, gali velniui užstatyti 
sielą, jeigu laiku nepaprašysi Kristinos tėvo, kad tau ją atiduotų. 

— Aš nepadarysiu to tavo įsakytas, Simonai Andresenai! — įsikarščia- 
vęs tarė Erlendas; jo veidas vėl paraudo. 

— Gerai, bet jei tu tai padarysi, norėdamas ištaisyti skriaudą, kurią 
padarei šiai jaunai moteriai, — ramiai atsakė Simonas, — tai bus juo geriau 
Kristinai! 

Kristina, kentėdama drauge su Erlendu, garsiai sušuko ir kojomis 
sutrepsėjo į grindis: 

— Išeik, Simonai, išeik, kokią teisę tu turi kištis į mūsų reikalus? 

— Aš ką tik jums paaiškinau, — atsakė Simonas. — Turėsit mane pakęs- 
ti, kol tavo tėvas nutrauks mudviejų sutart. 

Kristina visai nusiminė: 

— Eik, eik, aš tuoj ateisiu. Jėzau, kodėl tu mane taip kankini, Simo- 
nai? Juk tu pats žinai, jog aš neverta, kad kas nors manimi rūpintųsi. 

— Ne dėl tavęs aš tą ir darau, — atsakė Simonas. — Erlendai, gal pasa- 
kysite jai, kad eitų su manim? 

Erlendo veidas suvirpėjo. Jis palietė Kristinos petį: 

— Turėsi paklausyti, Kristina. Mudu su Simonu Dare pakalbėsime 
kitą kartą. 

Kristina klusniai atsistojo. Užsimetė apsiaustą. Jos kurpaitės stovėjo 
prie lovos — ji prisiminė jas, bet nedrįso Simonui matant apsiauti. 


Gatvėje vėl buvo tirštas rūkas. Kristina lėkte lėkė, nuleidusi galvą ir 
rankas susivyniojusi į apsiaustą. Jos krūtinė plyšo nuo verksmo, ji bepro- 
tiškai norėjo turėti kokį nors kampelį, kuriame galėtų užsidaryti viena 
ir raudoti, raudoti... Pats baisumas, pats baisumas dar buvo prieš akis; 
šį vakarą ji patyrė kažką visai nauja ir raitėsi iš skausmo nuo sunkumo. 
Kaip jaustis, kai matai pažemintą tą žmogų, kuriam tu atsidavei. 

Bėgant skersgatviais, pro visuomeninius ūkius ir atviromis aikštėmis, 
kur namai buvo išnykę iš akių ir nieko nebuvo matyti, tik rūkas, Simonas 
ėjo šalia jos, prie pat jos alkūnės. Kartą ji už kažko užkliuvo, Simonas 
sugriebė ją už rankos ir neleido pargriūti. 

— Nebėk taip, — tarė jis. - Žmonės žiūri į mus!.. Kaip tu drebi! — švel- 
niau pridūrė jis. 

Kristina tylėdama ėjo toliau. 

Ji slidinėjo gatvės purve, kojos peršlapo ir sušalo kaip ledas — koji- 
nės, nors ir odinės, buvo plonos; Kristina jautė, kad jos baigia praplyšti, 
purvas skverbėsi pro jas ir siekė basas kojas. 

Jiedu priėjo tiltą per vienuolyno upelį ir pradėjo žengti lėčiau, kilda- 
mi į kalvelę kitame upės krante. | 

— Kristina, — staiga tarė Simonas, — tavo tėvas niekada neturi to 
sužinoti! 

— Kaip tu sužinojai, kad aš ten? — paklausė Kristina. 

— Aš atėjau su tavim pasikalbėti, — trumpai atsakė Simonas. - Man 
papasakojo apie tavo dėdės tarną. Aš žinojau, kad Osmiundas Hadelan- 
de. Nepasakysi, kad judviejų būtų gudriai sugalvota... Tu girdėjai, ką aš 
pasakiau? 

— Taip, — tarė Kristina. — Aš pati nusiunčiau Erlendui žinią, kad 
mums reikia susitikti Musės namuose, aš pažįstu tą moterį. 

— O, gėda! Tu juk negalėjai žinoti, kas ji tokia, bet jis... Ar girdi? — 
griežtai tarė Simonas. — Jei dar galima, tai tu turi slėpti nuo Lavranso, 
ko tu netekai! O jei jau negali, tai turi pasistengti išgelbėti jį nuo pačios 
bjauriausios gėdos. 

— Kaip tu rūpiniesi mano tėvu, — drebėdama tarė Kristina; ji bandė 
kalbėti atžariai, bet jos balsas virpėjo nuo ašarų. 

Simonas paėjėjo su ja dar truputėlį. Paskui sustojo, Kristina žvilgte- 
rėjo į jo veidą, kai jie stovėjo vieni, apsupti rūko. Tokio, koks Simonas 
atrodė dabar, ji niekada nebuvo jo mačiusi. 

— Kiekvieną kartą, kai būdavau jūsų namuose, — tarė jis, — aš jausda- 
vau, kad jūsų šeimos moterys blogai supranta, koks žmogus Lavransas! 
Trondas Jeslingas sako, kad Lavransas nemoka jūsų valdyti — ko gi jis 
rūpinsis tokiais reikalais, gimęs valdyti vyrus! Jis iš prigimties vadas, pas- 
kui jį kariai su džiaugsmu eitų bet kur. Dabar blogi laikai tokiems žmo- 
nėms — mano tėvas prisimena jį prie Bogahiuso... Bet taip išėjo, kad jis 
turi visą gyvenimą praleisti kalnų slėnyje kaip paprastas ūkininkas... La- 
bai anksti buvo apvesdintas, o tavo motina tokio sunkaus būdo, turbūt 
ne iš tokių, kurios būtų galėjusios jam tą gyvenimą palengvinti. Tiesa, 
jis turi daug draugų, bet ar tu manai, kad yra nors vienas jam lygus? Jam 
nebuvo lemta užauginti sūnų, tai jūs, jo dukterys, turite tęsti jo giminę 


pojo mirties. Ar jis susilauks tokios dienos, kai pamatys, kad viena duktė 


neteko sveikatos, o kita — garbės? 

Kristina prispaudė rankas prie širdies. Jai rodėsi, jog turi stipriau ją 
laikyti, kad galėtų pasisemti stiprybės, kurios jai taip reikėjo. 

— Kodėl tu taip sakai? — sušnabždėjo ji po valandėlės. — Juk tu jau 
nebenorėsi nei vesti, nei turėti manęs. 

— Taip, turbūt nenorėčiau, — neryžtingai tarė Simonas. — Dieve ap- 
saugok, aš prisimenu tave, Kristina, tą vakarą svirno pastogėje Finsbre- 
kene... Bet tegul velnias mane gyvą pasiima tą dieną, kai aš dar kartą 
patikėsiu kokia nors mergaite iš akių! 

— Prižadėk, kad tu nesimatysi su Erlendu, kol atvažiuos tėvas, — tarė 
jis, kai jiedu sustojo prie vartų. 

— To aš neprižadu, — atsakė Kristina. 

— Tada jis prižadės man, — tarė Simonas. 

— Gerai, nesusitiksiu su juo, — skubiai atsakė Kristina. 

— Tą šunytį, kurį tau kadaise atsiunčiau, — tarė Simonas atsisveikin- 
damas, — gali padovanoti seserims, joms jis labai patinka, jei nenorėsi 
laikyti savo namuose. Rytoj anksti rytą aš išjosiu į šiaurę, — tarė jis ir 
seseriai vartininkei matant paspaudė Kristinai ranką. 


Simonas Darė nužingsniavo į miestą. Jis ėjo per rūką, sugniaužęs 
kumščius, pusbalsiu kalbėdamas ir keikdamas. Jis prisiekinėjo pats sau, 
kad nė kiek jos nesigaili. Kristina buvo toks daiktas, kurį jis manė esant 
iš gryno aukso, bet, pasižiūrėjęs iš arčiau, įsitikino, kad tik iš vario 1r ala- 
vo! Išbalusi kaip snaigė ji parpuolė ant kelių ir prikišo ranką prie ugnies 
— taip buvo pernai, o šiemet gėrė vyną su atskirtu nuo bažnyčios paleis- 
tuviu Musės palėpėje. Velniai griebtų, ne! Tik dėl Lavranso Bjergiulfse- 
no, kuris gyvena kalnuose, Jeriungorde, ir tiki! O, Lavransui niekados 
neatėjo į galvą, kad jį gali kas taip apgaudinėti! Dabar jis pats, Simonas, 
nuveš jam žinią ir padės jiems tam žmogui meluoti — štai dėl ko jo širdį 
degino pyktis ir skausmas. 

Kristina nemanė laikytis Simonui Darei duoto pažado, tačiau jai pa- 
sisekė su Erlendu pasikeisti tik keliais žodžiais — vieną vakarą kelyje. 

Ji stovėjo, laikydama Erlendą už rankos ir jausdamasi be galo atsi- 
davusi, O šis kalbėjo apie paskutinį įvykį Briunhildos pastogėje. Jis dar 
pakalbėsiąs su Simonu Andresenu kitą kartą. 

-— Jei mes ten būtume susimušę, visą miestą būtų pasiekęs gandas, — 
karštai tarė Erlendas. — Simonas taip pat tai puikiai suprato. 

Kristina jautė, kaip skaudžiai jį buvo įžeidęs tas nuotykis. Ji pati nuo 
to laiko be pertraukos apie tai galvojo — sunku buvo nepripažinti, kad 
Erlendo daliai tada teko dar mažiau garbės, negu jai pačiai. Ir ji jautė, kad 

dabar jie tikrai tapo vienu kūnu — ji turi atsakyti už viską, ką jis daro, netgi 
jei jo elgesys jai ir nepatinka, ir jausti savo kūnu, jeigu jo kailį karšia. 

Po trijų savaičių Lavransas Bjergiulfsenas atvažiavo į Oslą pasiimti 
dukters. 

Kristina ėjo į laukiamąjį pasimatyti su tėvu nusigandusi ir su skaudama 
širdimi. Pirmiausia pamačiusi jį stovintį ir kalbantis su seserimi Potencija, 
Kristina pajuto, kad jis nebe toks, kokį ji prisiminė. Gal jis ir nepasikeitė 
nuo to laiko, kai jie prieš metus išsiskyrė, bet visada Kristina jį matė jau- 
ną, guvų ir gražų žmogų, vaikystėje labai didžiuodavosi, kad jis jos tėvas. 
Žinoma, žiema ir vasara, praleista namuose, uždėjo jam savo žymę, ir jis 
pasidarė senesnis. Ir ją tie metai pavertė suaugusia moterimi, bet ji to ne- 
matė. Ji nebuvo pastebėjusi, kad jo plaukai vietomis pražilo, o palei smil- 
kinius įgavo rūdžių atspalvį — taip visada žilsta šviesūs plaukai. Skruostai 
sudžiūvo ir pailgėjo, ir veido raumenys prie burnos išsitempė lyg stygos; 
jauna baltai rausva oda pasidarė vienspalvė, vėjo nugairinta. Jis vaikščiojo 
nesusikūprinęs, bet mentės po apsiaustu buvo atsikišusios kažkaip kitaip. 
Eidamas ištiestomis rankomis pasitikti Kristinos, jis žengė lengvai ir tvir- 
tai, bet jo judesiai jau nebebuvo tokie grakštūs ir vikrūs. Turbūt visa tai 
buvo ir pernai, tik Kristina nepastebėjo. Galbūt ją vertė taip ryškiai viską 
matyti dar ir kai kas nauja — kažkoks sugniužimas. Ji apsipylė ašaromis. 

Lavransas apkabino ją per pečius ir delnu parėmė skruostą. 

— Taip, taip, susivaldyk, mano vaikeli, — švelniai tarė jis. 

— Ar jūs pykstate ant manęs, tėveli? — tyliai paklausė ji. 

— Tu pati supranti, kad pykstu, — atsakė jis, glostydamas jai skruostą. 
— Tačiau tu žinai, kad nėra ko manęs bijoti, - liūdnai tarė jis. — Susival- 
dyk, Kristina, kaip tau ne gėda taip elgtis. 

Kristina taip graudžiai verkė, kad turėjo atsisėsti ant suolo. 

— Mes nekalbėsime apie tai čia, kur vaikšto tiek daug žmonių, — tarė 
jis, sėsdamasis šalia Kristinos ir imdamas ją už rankos. — Kodėl tu nieko 
neklausi apie motiną ir seseris? 

— Ką sako mama? — paklausė duktė. 

— O, tu pati gali įsivaizduoti! Bet nekalbėsim apie tai dabar, — vėl pa- 
kartojo jis. — Šiaip ji sveika... — ir jis pradėjo pasakoti viską, kas jam atėjo 
į galvą apie namus, kol Kristina pamažu nurimo. 

Bet jai atrodė, kad įtampa dar sustiprėjo dėl to, kad tėvas nieko ne- 
sakė dėl pažado sulaužymo. Jis davė jai pinigų vienuolyno vargšams ir 
dovanų seserims pasaulietėms; pats paaukojo didelę sumą vienuolynui ir 
seserims, ir visi Noneseteryje manė, kad Kristina važiuoja namo švęsti 
sužadėtuvių ir vestuvių. Jie su tėvu paskutinį kartą papietavo viršininkės 
friu Gruos kambaryje, ir ši apie Kristiną atsiliepė ko geriausiai. 

Galiausiai viskas ir pasibaigė. Prie vienuolyno vartų Kristina atsisvei- 
kino su seserimis ir draugėmis. Lavransas privedė ją prie Žirgo ir paso- 
dino į balną. Jai buvo taip keista joti su tėvu ir jo tarnais iš Jeriungordo 
tuo pačiu keliu prie tilto, kuriuo slapta tamsoje slankiodavo; buvo nuos- 
tabu joti Oslo gatvėmis taip laisvai ir garbingai. Kristina pagalvojo apie 
iškilmingą vestuvių eiseną, apie kurią taip dažnai su įkarščiu kalbėdavo 
Erlendas, ir jai suspaudė širdį; būtų buvę daug lengviau, jeigu Erlendas 
ją būtų išsivežęs su savim. Kaip dar ilgai ji turės būti vienokia viena pati 
ir visai kitokia viešumoje, tarp žmonių. Staiga ji žvilgtelėjo į rimtą, pase- 
nusį tėvo veidą, bet vis dėlto stengėsi pateisinti Erlendą. 

Viešbutyje buvo apsistoję nedaug žmonių. Vakare mažame kam- 
barėlyje su židiniu kampe, kur buvo tik dvi lovos, visi kartu pavaka- 
rieniavo; Lavransui ir Kristinai buvo paskirta čia miegoti, nes jie buvo 
garbingiausi viešbučio svečiai. Atėjus nakčiai, visi pakilo nuo stalo 
ir išsiskirstė ieškoti sau nakvynės, nuoširdžiai palinkėdami jiems la- 
bos nakties. Kristina susimąstė — juk ji slapta vaikščiojo į Briunhildos 
Musės palėpę ir leidosi Erlendo glamonėjama; jausdamasi nesveika iš 
skausmo ir baimės, kad jau niekada jam nebepriklausys, ji ėmė galvoti, 
kad čia jai daugiau ne vieta. 

— Ar mes šį kartą nevažiuosime į Skugą? — paklausė Kristina, norė- 
dama nutraukti tylą. 

— Ne, — atsakė Lavransas. — Aš jau ganėtinai prisiklausiau iš tavo 
dėdės Trondo, kad nemoku tavęs suvaldyti, — paaiškino jis, kai Kristina 
i ji pažvelgė. — Aš priversčiau tave ištesėti žodį, jei Simonas pats nebūtų 
pasakęs, kad jis nenori nepaklusnios žmonos. 

— Aš niekad nepasižadėjau Simonui, — skubiai tarė Kristina. — Tu 
visada sakei, kad niekad neversi manęs tekėti... | 

— Manau, jog tai nebūtų prievarta, jei aš pareikalaučiau laikytis su- 
tarties, kuri jau seniai žinoma visiems, — atsakė Lavransas. - Dvi žiemas 
buvote vadinami sužadėtiniais, ir tu nesipriešinai, neparodei nepasiten- 
kinimo, kol paskyrėme vestuvių dieną. Jei tu norėsi teisintis, kad pernai 
tas dalykas buvo atidėtas ir dėl to nepažadėjai Simonui ištikimybės, tai aš 
to nepavadinčiau garbingu elgesiu! 

Kristina stovėjo, žiūrėdama į ugnį. 

— Nežinau, kas būtų blogiau, — vėl prabilo tėvas, — ar kalbos, jog 
atstūmei Simoną, ar kad jis tave paniekino. Ponas Andresas atsiuntė ži- 
nią... — tai sakydamas, Lavransas paraudo, — kad jis supykęs ant vaikino 
ir prašąs mane reikalauti tokio piniginio atlyginimo, koks man atrodys 
ganėtinas. Aš turėjau pasakyti tiesą, nežinau, ar geriau būtų buvę antraip 
sakyti, bet pasakiau, kad jei reikia kam išpirkti kaltę, tai greičiau mums, 
o ne jiems! Juk, šiaip ar taip, gėda krinta ant mūsų. 

— Negaliu suprasti, kodėl tai tokia didelė gėda, — tyliai tarė Kristi- 
na. — Mudu abu su Simonu sutarėme. 

— Sutarėte, — pakartojo Lavransas. — Jis neslėpė savo nepasitenkini- 
mo, bet pasakė, kad po judviejų pasikalbėjimo jis nemanąs, kad kas nors 
išeitų, išskyrus nelaimę, jei jis pareikalautų tavęs tesėti žodį. O dabar tu 
turi man papasakoti, kaip viskas atsitiko. 

— Argi Simonas nieko nesakė? — paklausė Kristina. 

— Matyt, jis mano, kad tu savo meilę kitam paskyrei. Pasakyk man 
dabar, Kristina, kaip yra. 

Kristina truputų pagalvojo. 

— Dievaži, — tyliai tarė ji, — aš puikiai suprantu, kad Simonas man ga- 
lėtų būti geras, ir net daugiau. Bet tiesa, kad aš susipažinau su kitu žmo- 
gum ir supratau, kad kaip gyva nebūčiau laiminga nė vienos valandos, 
jei turėčiau gyventi su Simonu; netgi jei jis valdytų visą Anglijos auksą, 
aš pasirinkčiau tą kitą, nors šis teturėtų tik vieną karvę... 

— Manau, jog nesitiki, kad aš tave išleisčiau už žemesnio žmogaus? — 
tarė tėvas. 

— Jis lygios kilmės su manim, net dar aukštesnės, — atsakė Kristina. — 
Aš tik taip pasakiau, jis turi ganėtinai žemės ir turto, bet aš pasirengusi 
gulėti su juo ant šiaudų, negu su kitu šilko pataluose. 

Tėvas truputį patylėjo. 

— Vienas dalykas, Kristina, kad aš nenoriu versti tavęs tekėti už tokio 
žmogaus, kuris tau nepatinka, nors tik vienas Dievas ir šventasis Ulavas 
žino, ką tu gali turėti prieš tą vyrą, su kuriuo aš tave sužadėjau. Bet kitas 
dalykas, ar tas žmogus, kurį tu pamilai, toks, kad galėčiau tave su juo 
sutuokti? Tu dar jauna, mažai ką supranti, o padorus žmogus nežiūrės į 
mergaitę, jau pažadėtą kitam. 

— Tai ne nuo žmogaus valios priklauso, — atšovė Kristina. 

— O kaipgi. Bet turbūt pati supranti, kad aš nenoriu įžeisti diufriniš- 
kių, išleisdamas tave už kito žmogaus tuoj pat, vos nusigręžei nuo Simo- 
no, ypač jei jis pasirodys kilmingesnis arba turtingesnis! Tu turi pasakyti, 
kas tas žmogus, — tarė jis, kiek palaukęs. 

Kristina susiėmė rankas ir sunkiai atsiduso. Paskui labai lėtai tarė: 

— Aš to negaliu pasakyti, tėve! Jei neteksiu šio žmogaus, tai gali nuves- 
ti mane į vienuolyną ir jau niekad manęs iš ten nepaimsi; nemanau, kad aš 
ten ilgai išgyvenčiau. Man nepatogu pasakyti jo vardą, kol nežinau, kad jis 
taip pat nori manęs kaip aš jo. Neversk manęs pasakyti, kas jis... kol... kol 
paaiškės, kad jis pasirengęs per savo gimines man pasipiršti! 

Lavransas ilgai tylėjo. Jam patiko dukters nuomonė šiuo klausimu; 
pagaliau jis tarė: 

— Tebūnie taip. Suprantama, kad tu nenori pasakyti jo vardo, kol pati 
nežinai, ką jis mano daryt!.. Gulkis dabar ir miegok, Kristina, — pasakė 
jis, kiek palaukęs. Jis priėjo ir pabučiavo ją. — Tu su savo kvailystėmis 
visiems padarei daug rūpesčių ir skausmo, mano dukrele, bet gerai žinai, 
kad tavo likimas labiausiai man rūpi. Padėk man, Dieve, bet visada bus 
taip, kad ir ką tu darytum. Dievas ir jo Maloningoji Motina padės mums, 
ir viskas pasisuks į gera. Eik ir gerai išsimiegok. 

Kai atsigulė, Lavransui pasirodė, kad nuo priešingos sienos, kur gu- 
lėjo duktė, jis girdi silpną verksmą. Bet jis apsimetė miegąs. Jam neužte- 
ko drąsos pasakyti jai, kad bijo, jog dabar žmonės vėl neatgaivintų senų 
kalbų apie ją ir Arnę šu Benteinu; ypač jį kankino mintis, kad jis mažai 
kuo gali sutrukdyti žmonėms teršti jo dukters gerą vardą jam nematant. 
Blogiausia, jo nuomone, buvo tai, kad Kristina savo lengvabūdiškumu 


ligi to priėjo. 


167 


168 


+ SIGRID UNDSET 


III. Lavransas Bjergiulfsenas 


1 

22 sugrįžo namo patį gražųjį pavasario metą. Logeno upė 
| triukšmingai tekėjo už sodybos ir laukų; srovė žvilgėjo ir ribu- 
liavo pro švelnius jaunų alksnių lapelius, balta nuo saulės. Rodos, saulės 
spinduliai turėjo balsą ir dainavo kartu su upės šniokštimu — sutemus ir 
vandens čiurlenimas pasidarydavo lyg duslesnis. Dieną ir naktį Jeriun- 
gorde oras skambėjo nuo vandens kunkuliavimo, ir Kristinai rodėsi, jog 

ji jaučia virpant namų sienojus, lyg styginio instrumento dugną. 

Viršuj, kalnų šlaituose, kasdien apsuptuose melsvo rūko, žvilgėjo bė- 
gančių upokšnių srovelės. Šiltas oras virpėjo virš laukų; rugių želmenys 
užklojo beveik visą juodą arimų žemę, o žolė pievose sutankėjo ir, vėjo 
kedenama, blizgėjo lyg šilkinė. Iš giraičių ir nuo kalvelių dvelkė saldus 
kvapas, o vos saulei nusileidus, iš visur imdavo skverbtis stiprus, vėsus 
ir rūgštokas sulos ir želmenų aromatas — atrodė, jog žemė giliai, lengvai 
dūsauja. Kristina virpėdama prisimindavo, kaip Erlendas paleidžia ją iš 
savo glėbio. Kiekvieną vakarą guldavo persmelkta ilgesio, o rytais atsi- 
busdavo išprakaitavusi, nukamuota sapnų. 

Jai atrodė nesuprantama, kaip jos namiškiai gali nė žodžio nepratarti 
apie tą vienintelį dalyką, kuris buvo pavergęs jos mintis. Bet ėjo savaitė 
po savaitės, ir visi tylėjo apie jos išsiskyrimą su Simonu ir nesistengė 
sužinoti, ką ji jautė širdyje. Tėvas daug laiko praleisdavo miške, nes pa- 
vasario laukų darbai buvo baigti: jis lankydavo dervadegius, vesdavosi 
su savim sakalus ir šunis ir negrįždavo dienų dienas. Būdamas namie, su 
dukterimi kalbėdavosi švelniai kaip visada, bet atrodė, kad neturi ką jai 
pasakyti, ir, jodamas iš namų, niekad nekviesdavo jos. 

Kristina bijojo grįžti namo, tikėdamasi priekaištų iš motinos, tačiau 
Ranfrida nesakė nė žodžio, ir dėl to jai buvo dar sunkiau. 


Lavransas Bjergiulfsenas buvo pratęs, kasmet rengdamas puotą per 
Jonines, išdalyti savo parapijos vargšams mėsą ir kitokius valgius, liku- 
sius per paskutinę pasninko savaitę. Gyvenantieji netoli Jeriungordo 

paprastai patys ateidavo išmaldos; jie būdavo gerai privaišinami, o Lav- 
ransas su svečiais ir namiškiais susiburdavo aplink tuos vargšus, nes tarp 
jų būdavo senukų, mokančių daug sagų ir dainų. Visi susėsdavo menėje 
prie židinio ir leisdavo laiką gerdami alų ir draugiškai šnekučiuodamiesi, 
o vakare kieme šokdavo. 

Joninės šiais metais pasitaikė šaltos ir debesuotos, bet dėl to niekas 
neliūdėjo, nes slėnio ūkininkai jau buvo pradėję baimintis sausros. Nuo 
pat šventojo Halvardo nelijo, o kalnuose buvo maža sniego, žmonės 
neatminė, kad per pastaruosius trisdešimt metų per Jonines būtų taip 
išsekęs Logenas. 

Lavransas ir jo svečiai, leisdamiesi žemyn į žieminę menę pasisvei- 
kinti su pavargėliais, buvo labai gerai nusiteikę. Vargšai sėdėjo prie stalo, 
valgė pienišką košę ir gėrė stiprų alų, o Kristina vaikščiojo aplink stalą, 
patarnaudama senukams ir ligoniams. 

Lavransas pasveikino savo svečius ir paklausė, ar jie patenkinti vai- 
šėmis. Paskui priėjo prie vieno vargšo senuko, tą dieną persikėlusio gy- 
venti į Jeriungordą, ir pasisveikino su juo. Senukas buvo vardu Hokonas; 
jis buvo senojo karaliaus Hokono kareivis, dalyvavęs paskutiniame ka- 
raliaus žygyje į Škotiją. Jis buvo labai neturtingas ir beveik aklas; ūkinin- 
kai siūlė jam apsigyventi atskirame namelyje, bet senukui buvo mieliau 
vaikščioti iš vienos sodybos į kitą, ir visur jis būdavo priimamas kaip 
garbingas svečias, nes buvo prityręs ir daug matęs žmogus. 

Lavransas stovėjo, uždėjęs ant brolio peties ranką — Osmiundas 
Bjergiulfsenas buvo atvažiavęs paviešėti į Jeriungordą. Jis paklausė ir 
Hokoną, ar šis patenkintas vaišėmis. 

— Alus geras, Lavransai Bjergiulfsenai, — tarė Hokonas. — Bet košę 
mums šiandien tikriausiai kumelė virė. Susikrimtusi virėja prisvilina 
košę, sako patarlė, ir košė šiandien prisvilusi. 

— Labai gaila, — tarė Lavransas, — kad turiu jus vaišinti prisvilusia 
koše. Bet turbūt sena patarlė ne visada sako tiesą, nes šiandien mano 
duktė pati virė košę! — jis nusijuokė ir Kristinai su Turdisa liepė greičiau 
nešti dubenis su mėsa. 

Kristina skubiai spruko laukan ir nuėjo į virtuvę. Jos širdis plakė — Ho- 
konui kalbant apie virėją ir košę, ji vogčiomis pažvelgė į dėdės veidą. 

Vėlai vakare ji matė, kaip tėvas ir dėdė ilgai vaikštinėjo po kiemą ir 
kalbėjosi. Ji baisiai išsigando ir nenurimo nė kitą dieną, pastebėjusi, kad 
tėvas nekalbus ir liūdnas. Bet jis nieko nesakė. 

Nepasakė jis nė žodžio ir dėdei išvažiavus, tačiau Kristina pastebėjo, 
kad jis nekalbėjo su Hokonu tiek daug, kaip paprastai, o kai pasibaigė 
laikas jiems globoti senuką, Lavransas nepasiūlė ilgiau pagyventi, o išlei- 
do į kaimynų sodybą. 


Tiesą sakant, buvo daug priežasčių Lavransui Bjergiulfsenui šią va- 
sarą būti liūdnam ir niūriam, nes pagal visus ženklus apylinkėje reikėjo 
laukti nederlingų metų; ūkininkai susirinkdavo ir tardavosi, kaip jiems 
reikės pasitikti ateinančią žiemą. Jau rudens pradžioje daugeliui buvo 
aišku, kad didelę dalį galvijų reikės skersti arba vežti į pietus parduoti 
ir pirktis žiemai javų žmonėms. Praėję metai nebuvo itin derlingi, todėl 
senų grūdų atsargos buvo menkesnės, negu paprastai. 

Rudens pradžioje vieną rytą Ranfrida su visomis trimis dukterimis 
išėjo pažiūrėti patiestos balinti drobės. Kristina labai gyrė motinos audek- 
lą. Tada Ranfrida paglostė Ramborgą: 

— Ta drobė bus tavo kraičio skryniai, mažyte! 

— Mamyte, — tarė Ulvhilda, — o ar aš negausiu jokio kraičio, vykdama 
į vienuolyną? 

— Žinoma, kad gausi ne mažiau už seseris, — tarė Ranfrida. — Bet tau 
reikės kitokių dalykų, negu joms. Be to, kol mes gyvi, pasiliksi pas tėvą 
ir mane, jeigu norėsi. 

— O kai tu, Ulvhilda, atvyksi į vienuolyną, — tarė Kristina netvirtu 
balsu, — tai aš turbūt jau būsiu ten vienuolė daug metų. 

Ji pažvelgė į motiną, bet Ranfrida tylėjo. 

— Jei aš būčiau tokia, kad galėčiau ištekėti, — tarė Ulvhilda, — tai nie- 


kada nenusigręžčiau nuo Simono - jis geras; ir kaip jis liūdėjo, su mumis 


visais atsisveikindamas. 
— Žinai, kad tėvas uždraudė mums apie jį kalbėti, — tarė Ranfrida. 
Tačiau Kristina vis tiek tarė: 
— Taip, žinoma, jis labiau liūdėjo, išsiskirdamas su jumis, negu su 
manim. 

Motina piktai atrėžė: 

— Jis neturėtų jokios savigarbos, jeigu būtų parodęs tau, kad liūdi — 
tu negražiai pasielgei su Simonu Andresenu, dukrele mano! Ir vis dėlto 
jis prašė mūsų nebarti tavęs ir negrasinti... 

— Taip. Matyt, mano, kad pats ganėtinai mane išbarė, — tarė Kristina 
tokiu pat balsu, — dėl to kitiems nereikia sakyti, kokia aš bjauri. Bet aš 
niekada nepastebėjau, kad Simonas būtų itin prisirišęs prie manęs, kol 
nesuprato, kad kitą žmogų aš myliu labiau už jį. 

— Eikite namo, — tarė motina mažosioms. 

Ji atsisėdo ant rąsto ir pasisodino Kristiną šalia savęs. 

— Tu gerai žinai, kad visada laikomas padoriu ir garbingu toks vyras, 
kuris savo sužadėtinei per daug nekalba apie meilę, nesėdi su ja vienas ir 
jausmų nereiškia per daug karštai. 

— O, norėčiau žinoti, — pasakė Kristina, — ar jauni žmonės kartais 
neužsimiršta mylėdami vienas kitą ir ar visada jie galvoja apie tai, ką 
senieji laiko padorumu. 

— Žiūrėk, Kristina, — tarė motina, — kad tu niekad neužsimirštum, — ji 
truputį patylėjo. — Aš suprantu, jog tavo tėvas bijo, kad tu pamilai žmo- 
gų, už kurio jis nelabai mielai tave išleistų. 

— Ką sakė dėdė? — paklausė Kristina kiek palaukusi. 

— Tik tiek, — pasakė motina, — kad Erlendo iš Hiusabiu kilmė pra- 
noksta jo vardą. Taip, jis kalbėjo su Osmiundu ir prašė, kad šis nors 
žodeliu užtartų jį prieš Lavransą. Tavo tėvas nelabai nudžiugo išgirdęs. 

Tačiau Kristina nušvito. Erlendas kalbėjo su jos dėde! O ji taip kan- 
kinosi, kad jis nieko apie save nepraneša. 

Motina vėl prabilo: 

— Be to, Osmiundas dar minėjo, jog Osle sklinda gandai, kad tas 
Erlendas bastėsi gatvėmis prie vienuolyno, o tu išeidavai ir kalbėdavaisi 
su juo patvofiuose. 

— Ir ką? — paklausė Kristina. 

— Osmiundas pataria mums sutikti, supranti, — tarė Ranfrida. — Bet 
Lavransas taip supyko, kad nežinau, ar kada jį tokį buvau mačiusi. Jis 
pasakė, kad jaunikį, siekiantį jo dukters tokiu keliu, jis pasitiksiąs su ka- 
laviju rankoje. Be to, mes negražiai pasielgėm su diufriniškiais, bet jei 

Erlendas viliojo tave tamsoje bastytis su juo gatvėmis, ir dar tada, kai tu 
gyvenai vienuolyne, tai, tavo tėvo nuomone, pats tikriausias ženklas, kad 
tau bus daug geriau apsieiti be tokio vyro. 

Kristina sugniaužė rankas ant kelių, jos veidas čia raudo, čia balo. 
Motina viena ranka apkabino ją per liemenį, bet Kristina ištrūko ir suri- 
ko ne savo balsu: 

— Paleiskite mane, mama! Gal norite patikrinti, ar mano liemuo ne- 
papilnėjo. 

Ji tuoj pat atsistojo, prispaudusi ranką prie skruosto, sumišusi žiūrėjo 
1 piktą motinos veidą. Niekas jos nemušė nuo vaikystės. 

— Sėsk, — tarė Ranfrida. — Sėsk, — pakartojo ji tokiu balsu, kad Kris- 
tina turėjo paklusti. Valandėlę motina tylėjo, paskui prabilo netvirtu 
balsu: — Aš juk mačiau, Kristina, kad tu manęs niekad labai nemylėjai. 
Maniau, kad gal tai dėl to, jog manei, kad aš pati nemylėjau tavęs taip 
stipriai — ne taip, kaip tavo tėvas tave myli! Aš nekreipiau dėmesio į tai, 
maniau, kad ateis laikas, kai tu pati pagimdysi kūdikį, tada gal suprasi... 
Aš dar maitinau tave krūtimi, bet jau tada, kai Lavransas prieidavo prie 
mudviejų, tu paleisdavai krūtį iš burnos ir verždavaisi pas jį, juokdavaisi, 
ir mano pienas tekėdavo tau pro lūpas. Lavransas labai džiaugdavosi, 1r, 
Dievas mato, aš nepykdavau už tai; ir ant tavęs aš nepykau už tai, kad 
tavo tėvas visada žaidžia ir juokiasi pamatęs tave. Aš pati maniau, jog 
tave skriaudžiu, mažasis padarėli, nemokėdama numalšinti savo ašarų. 
Aš visada labiau bijodavau netekti tavęs, negu džiaugdavausi, kad turiu 
tave. Bet tik Dievas ir Mergelė Marija žino, kad aš mylėjau tave ne ma- 
žiau, negu Lavransas. 

Ranfridos skruostais riedėjo ašaros, bet jos veidas buvo ramus ir 
balsas toks pat: 

— Dievaži, aš niekada nepykau nei ant tavęs, nei ant jo už judviejų 
draugystę! Man atrodė, kad aš nelabai daug džiaugsmo suteikiau vyrui 
per tuos metus, kuriuos mes kartu nugyvenom, ir aš džiaugiausi, kad jis 
turėjo tave. Dar aš pagalvodavau, kad jei Ivaras, mano tėvas, būtų buvęs 
toks man... Yra daug dalykų, Kristina, kuriuos motina turi papasakoti 
dukteriai, kad ši jų išvengtų. Aš maniau, kad tavęs, kuri visus tuos metus 
buvai tokia artima tėvui, nereikia perspėti: juk turėjai žinoti, kas dora ir 

teisinga. O ką tu čia neseniai minėjai, argi manai, kad aš galiu pagalvot, 
kad tu drįsi padaryti Lavransui tiek skausmo... Aš tau tik viena noriu 
pasakyti — norėčiau, kad tu gautum vyrą, kurį tikrai mylėtum. Bet elkis 
protingai — neleisk Lavransui net pagalvoti, kad tu pasirinkai nevykėlį, 
tokį, kuris nebrangina nei moters ramybės, nei garbės. Tokiam jis neati- 
duos tavęs, netgi jei reikėtų tave gelbėti nuo viešos gėdos! Tada Lavransas 
greičiau plienu išspręs ginčą su žmogumi, pražudžiusiu tavo gyvenimą... 
Taip pasakiusi, motina pakilo ir nuėjo. 


Ž 


Rugpjūčio dvidešimt ketvirtą, šventojo Baltramiejaus dieną, velio- 
nio karaliaus Hokono dukters sūnus Haugo tinge buvo paskelbtas kara- 
liumi. Tarp pakviestųjų iš šiaurės, iš Giudbransdaleno, buvo Lavransas 
Bjergiulfsenas. Jis nuo pat jaunystės buvo laikomas karaliaus ištikimuo- 
ju, bet per visus šiuos metus retai lankėsi karaliaus rūmuose ir niekad 
nesistengė pasinaudoti ta garbe, kurią nusipelnė žygyje prieš hercogą Ei- 
riką. Ir dabar jis nelabai norėjo vykti į tą paskelbimo tingą, bet negalėjo 
atsisakyti. Be to, šiaurės slėnio išrinktieji buvo prašyti kaip nors nupirkti 
šalies pietuose grūdų ir laivu pasiųsti į Raumsdaleną. 

Daugelio parapijų žmonės labai nusiminę laukė artėjančios žiemos. 
Be to, ūkininkams nepatiko, kad vėl vaikas bus Norvegijos karaliumi. 
Seni žmonės prisiminė tą laiką, kai mirė karalius Magnusas, palikęs ma- 
žamečius sūnus, ir tėvas Eirikas pasakė: 

— Vae terrae, ubi buer rex est * o norvegiškai būtų šitaip: neatsiginsi 
naktimis nuo žiurkių tuose namuose, kur katinėlis jaunas. 

Ranfrida Ivarsdater tvarkė ūkį, kol nebuvo vyro, ir abiem su Kristina 
buvo gerai, galvos ir rankos buvo užimtos daugybe darbų ir rūpesčių. 
Visos apylinkės gyventojai rinko samanas kalnuose ir lupo nuo medžių 
žievę, nes šieno neužteko, šiaudų beveik nebuvo, o po Joninių surinkti 
lapai galvijams šerti buvo prasti ir pageltę. Kai Kryžiaus dieną Eirikas 


* Vargas tam kraštui, kurio karalius vaikas (/04.). 

nešė per laukus Nukryžiuotąjį, daugelis procesijos dalyvių verkė ir bal- 
siai šaukė Dievą, maldaudami pasigailėti žmonių ir galvijų. 

Savaitei praslinkus po Kryžiaus šventės, grįžo iš tingo ir Lavransas 
Bjergiulfsenas. 

Buvo jau vėlus metas, tačiau Ranfrida vis dar tebesėdėjo staklėse. Die- 
ną ji dabar būdavo labai užimta, todėl dažnai vakare iki vėlyvos nakties 
ausdavo arba siūdavo. Be to, Ranfrida labai mėgo audyklą. Audykla, pasa- 
kojama, buvęs pats seniausias pastatas visoje sodyboje; ji buvo dar vadina- 
ma užkaboriu, ir žmonės sakė, kad ji stovinti čia nuo stabmeldystės laikų. 
Kristina ir viena merga, vardu Astrida, sėdėjo su ja prie židinio ir verpė. 

Jos buvo jau gana ilgai išsėdėjusios, tylios ir mieguistos, kai staiga 
pasigirdo žirgo kanopų dundėjimas — kažkas šuoliavo per šlapią kiemą. 
Astrida išėjo į prieangį ir pažvelgė pro duris, bet tuoj grįžo atgal, lydima 
Lavranso Bjergiulfseno. 

Ir žmona, ir duktė tuoj pastebėjo, kad jis gerokai išgėręs. Jis vos pa- 
stovėjo ir turėjo įsikibti už aukštinio kaiščio, kol Ranfrida nuvilko jam 
apsiaustą, nuėmė kepurę ir atseginėjo diržą su kalaviju. 

— Kur tu palikai Halvdaną ir Kolbeiną? — išsigandusi paklausė ji. — Ar 
tu kelyje nuo jų atsiskyrei? 

— Ne, aš nuo jų atsiskyriau Loptsgorde, — tarė jis ir nusišypsojo. — 
Taip norėjau greičiau grįžti namo, niekaip negalėjau nurimti. Visi sugulė 
miegoti, o aš pasiėmiau Giulsveiną ir išdūmiau namo... Pataisyk man ką 
nors užvalgyti, Astrida, — tarė jis merginai. — Atnešk viską iš karto, tada 
nereikės per lietų taip toli vaikščioti. Bet paskubėk, aš nuo ankstyvo ryto 
nieko nevalgęs... 

— Argi tau nieko nedavė Loptsgorde? — nustebusi paklausė žmona. 

Lavransas sėdėjo ant suolo, linguodamas ir šypsodamasis: 

— Buvo ten valgių, bet aš nenorėjau. Truputį išgėriau su Sigiurdu, 


bet paskui pamaniau, kad galiu keliauti namo ir šį vakarą, kam laukti 


rytojaus ryto... 
Astrida grįžo su alum ir valgiu; kartu atnešė šeimininkui ir sausus batus. 
Lavransas norėjo nusisegti pentinus, bet vos nepargriuvo kniūbsčias. 
— Eikš, Kristina, — paprašė jis, — padėk tėvui. Žinau, kad tą padarysi 
su mylinčia širdimi, taip, su mylinčia širdimi šiandien. 

Kristina paklusniai atsiklaupė. Tada jis abiem rankomis suėmė jos 
galvą ir pakėlė aukštyn: 

— Tu puikiai žinai, mano dukrele, kad aš tau tik gera noriu. Neskau- 
dinčiau tavęs, jei nežinočiau, kad tuo apsaugosiu tave nuo daugelio skaus- 
mų ateityje. Tu dar labai jauna, Kristina, tau šiemet sukako septyniolika 
metų, trečią dieną po šventojo Halvardo, tik septyniolika metų... 

Kristina atsegė pentinus. Kiek pabalusi ji pakilo ir vėl atsisėdo ant 
suolelio prie židinio. 

Pasistiprinęs Lavransas truputį lyg ir prablaivėjo. Jis atsakinėjo į 
žmonos ir tarnaitės klausimus apie tingą — taip, viskas ėjęsi puikiai! Jiems 
pasisekę nupirkti miltų ir grūdų 1r jų dalį sumalę Osle, o dalį Tiunsberge; 
grūdai buvę užsieniniai ir galėję būti geresni, bet taip pat galėję būti ir 
blogesni. Taip, jis susitikęs daug giminių ir pažįstamų ir nuo visų atvežęs 
linkėjimų. Jis atsakinėjo lėtai, žodis po žodžio. 

— Aš kalbėjau su ponu Andresu Giudmiunsenu, — tarė jis, išėjus As- 
tridai. — Simonas susižadėjo su jauna našle iš Manviko. Vestuvės numaty- 
tos Diufrine apie šventąjį Andrių. Šį kartą vaikinas pats viską susitvarkė. 
Tiunsberge aš vengiau pono Andreso, bet jis pats mane susirado, norėjo 
man pasakyti, jog gerai žinąs, kad Simonas friu Halfridą pirmą kartą pa- 
matė tik šimet per Jonines. Jis bijojo, kad nepamanyčiau, jog Simonas jau 
buvo numatęs šią turtingą nuotaką, išsiskirdamas su mumis, — Lavransas 
patylėjo valandėlę ir liūdnai nusijuokė. — Suprantate, tas garbingas žmo- 
gus baisiai bijojo, kad mes ko bloga nepagalvotume apie jo sūnų. 

Kristina lengviau atsiduso. Ji pamanė, kad dėl to ir tėvas taip buvo 
susijaudinęs. Gal jis visą laiką tikėjosi, kad Simono Andreseno ir jos 
vestuvės vis dėlto įvyks. Iš pradžių buvo išsigandusi, ar tėvas nebus nu- 
girdęs ko nors apie jos nuotykius pietuose, Osle. 

Ji atsistojo ir palinkėjo tėvams labos nakties. Tačiau tėvas liepė tru- 
putį palaukti. 

.— Dar turiu vieną naujieną, — tarė Lavransas. — Galėčiau tau jos ir 
nesakyti, Kristina, bet geriau, jei tu sužinosi viską! Pasistenk užmiršti tą 
žmogų, kuriam paskyrei savo meilę. 

Kristina nuleido rankas ir panarino galvą. Paskui pažvelgė į tėvą, jos 
lūpos krutėjo, tačiau ji negalėjo ištarti nė žodžio. 

Lavransas nusigręžė nuo dukters žvilgsnio ir pamojo ranka: 

— Juk tu pati žinai, jog aš nesipriešinčiau, jei tikrai galėčiau patikėti, 
kad tai išeis tau į gera! 

— Kokios tos naujienos, kurias jūs kelionėje sužinojote, tėve? — pa- 
klausė Kristina aiškiu balsu. 

— Erlendas Nikiulausenas ir jo giminaitis ponas Miunanas Bordsenas 
buvo atvažiavę pas mane į Tiunsbergą, — atsakė Lavransas. - Ponas Miu- 
nanas prašė tavo rankos Erlendui, bet aš jam atsakiau. 

Kristina valandėlę stovėjo sunkiai alsuodama. 

— Kodėl jūs nenorite išleisti manęs už Erlendo Nikiulauseno? — pa- 
klausė ji. 

— Nežinau, ką tu žinai apie tą žmogų, už kurio nori tekėti, — tarė 
Lavransas. — Jei tu pati negali suprasti priežasties, tai tau nelabai malonu 
bus išgirsti ją iš mano lūpų. 

— Ar dėl to, kad jis buvo atskirtas nuo bažnyčios ir paskelbtas už 
įstatymo ribų? — paklausė Kristina vis tokiu pat balsu. 

— Ar tu žinai, kodėl karalius Hokonas savo artimą giminaitį išvijo 
iš savo dvaro, ar žinai, kad jis buvo atskirtas nuo bažnyčios dėl to, kad 
pasipriešino arkivyskupo įsakymui — išvyko iš Norvegijos ne vienas? 

— Taip, — atsakė Kristina. Jos balsas skambėjo netvirtai. — Aš žinau ir tai, 
kad jis buvo aštuoniolikos metų, kai susipažino su ja — su savo meiluže. 

— Man buvo tiek pat metų, kai vedžiau, — atsakė Lavransas. —- Kai 
buvau jaunas, mums atrodė, kad aštuoniolikos metų vyras gali pats už 
save atsakyti ir rūpintis savo ir kito gerove. 

Kristina stovėjo ir tylėjo. 

— Tu pavadinai meiluže tą moterį, su kuria jis gyveno dešimt metų ir 
su kuria susilaukė dviejų vaikų, — kiek palaukęs, tarė Lavransas. — Nedi- 
delis džiaugsmas būtų man išleisti dukterį už vyro, kuris prieš vestuves 
metų metais viešai gyveno su meiluže. Tačiau tu pati žinai, kad tai nebu- 
vo paleistuvavimas. 

— Jūs taip Žiauriai nesmerkėte friu Oshildos ir pono Bjerno, — tyliai 
tarė Kristina. | 

— Vis tiek negaliu pasakyti, kad norėčiau su jais susigiminiuoti, — at- 
sakė Lavransas. 

— Tėve, — tarė Kristina, — argi jūs savo gyvenime niekada nenusidė- 
jote, kad ryžtatės taip žiauriai teisti Erlendą?.. 

— Dievas mato, — piktai atkirto Lavransas, — kad aš nė vieno žmo- 
gaus nelaikau didesniu nusidėjėliu už save. Bet tai nereiškia, kad jeigu 
mums visiems reikia Dievo gailestingumo, aš turiu atiduoti dukterį pir- 
mam paprašiusiajam. 

— Jūs žinote, kad aš ne tai norėjau pasakyti, — karštai tarė Kristi- 
na. — Tėve, mama, juk ir jūs buvote jauni, ar jūs jau viską užmiršote, jei 
negalite suprasti, kaip sunku atsispirti nuodėmei, į kurią traukia meilė?.. 

Lavransas paraudo kaip kraujas. 

— Ne, — trumpai atsakė jis. 

— Tada jūs nežinote, ką darote, — beviltiškai sušuko Kristina, — jeigu 
norite išskirti mane su Erlendu Nikiulausenu! 

Lavransas vėl atsisėdo ant suolo. 

— Tau tik septyniolika, Kristina, — pradėjo jis vėl. —- Galimas dalykas, 
kad tu ir jis — kad jūs pamilote vienas kitą labiau, negu aš maniau. Bet jis 
ne toks jau jaunas žmogus, kad nesuprastų; jei jis būtų doras žmogus, tai 
neitų nė artyn prie tokio jauno, nepilnamečio vaiko kaip tu su kalbomis 
apie meilę. O kad tu jau buvai sužadėta su kitu, jis, matyt, laikė niekais. 
Tačiau aš neatiduosiu savo dukters tokiam žmogui, kuris sugyveno du 
vaikus su teisėta kito žmona. Ar žinai, kad jis turi vaikų? Tu per jauna 
suprasti, kad iš tokio nusikaltimo kyla begalinės rietenos ir nesantaika 
šeimoje. Žmogus negali nusigręžti nuo savo kūdikio ir negali jo išgelbė- 
ti — sunku rasti kokį nors būdą išvesti į žmones savo neteisėtą sūnų arba 
išleisti dukterį už ko nors, nebent tik už kokio tarno ar smulkaus ūki- 
ninko. Ir tie vaikai nebūtų iš kūno ir kraujo, jei nepajustų neapykantos 
tavo vaikams... Argi tu nesupranti, Kristina, tokias nuodėmes gal Dievas 
ir lengviau atleidžia, bet jos taip suardo šeimą, kad jau niekada nebepa- 
taisysi. Aš taip pat mąsčiau apie Bjerną ir Oshildą — prieš mane stovėjo 
Miunanas, jos sūnus. Jis visas žvilgėjo auksu. Jis posėdžiauja su karaliaus 
patarėjais, kartu su broliais valdo motinos turtą, tačiau per visus tuos 
metus jis nė karto neaplankė savo skurstančios motinos. Taip, ir tokį 


žmogų tavo draugas pasirinko savo tarpininku. Ne, kartoju, ne. Su tais 


žmonėmis tu nesusigiminiuosi, kol mano galva ant pečių. 

Kristina užsidengė veidą rankomis ir apsipylė ašaromis: 

— Tada aš dieną ir naktį, dieną ir naktį melsiu Dievą, kad jis mane 
pasiimtų, jeigu jūs nepakeisite savo sprendimo. 

— Šį vakarą nėra prasmės daugiau apie tai kalbėti, — tarė nusikamavęs 
tėvas. — Tu, matyt, netiki tuo, tačiau aš turiu rūpintis tavo likimu, nes 
atsakau už tave. Eik dabar ilsėtis, vaike. 

Tėvas ištiesė jai ranką, tačiau Kristina apsimetė nepastebinti ir rau- 
dodama išėjo iš kambario. 

Tėvai valandėlę sėdėjo tylėdami. Paskui Lavransas tarė žmonai: 

— Gal atneštum man gurkšnį alaus — ne, geriau atnešk vyno, — papra- 
šė jis. — Aš pavargęs... 

Ranfrida padarė, ko buvo prašoma. Kai grįžo su dideliu ąsočiu, vy- 
ras sėdėjo užsidengęs veidą rankomis. Jis pažvelgė į ją, paskui palietė jos 
skepetaitę ir pečius: 

— Vargšele, sušlapai! Išgerk į mano sveikatą, Ranfrida! 

Ji vos palietė lūpomis ąsotį. 

— Ne, išgerk su manim, — karštai tarė Lavransas, stengdamasis pasi- 
sodinti žmoną ant kelių. 

Ji nenoromis pakluso. 

Lavransas tarė: 

— Juk tu pritari man, motin? Pačiai Kristinai bus geriau, jei iš karto 
supras, kad turi išmesti iš galvos tą žmogų! 

— Sunku bus mūsų mergytei, — tarė motina. 

— Taip, aš suprantu, — atsakė Lavransas. 

Jiedu kiek patylėjo, paskui Ranfrida paklausė: 

— Kaip jis atrodo, tas Erlendas iš Hiusabiu? 

— Oo... — tarė Lavransas, nutęsdamas žodžius, — labai gražus vaiki- 
nas. Bet man atrodo, kad niekam daugiau netinka, tik moterims vilioti. 

Jiedu dar kiek patylėjo, paskui Lavransas vėl tarė: 

— Jis taip gerai tvarkė didžiulį pono Nikiulauseno palikimą, kad šis 
gerokai sumažėjo. Ne tokiam žentui aš visą gyvenimą dirbau, stengda- 
masis aprūpinti savo vaikus. | 

Motina susijaudinusi vaikščiojo po kambarį. Lavransas kalbėjo: 

— Labiausiai man nepatiko, kad jis mėgino papirkti Kolbeiną — šis 
turėjo perduoti Kristinai slaptą laišką nuo jo. 

— Tu skaitei laišką? — paklausė Ranfrida. 

— Ne, nenorėjau, — atrėžė Lavransas. — Aš grąžinau jį ponui Miuna- 
nui ir pasakiau, ką aš manau apie tokį elgesį! Jis buvo uždėjęs ant laiško 
ir savo antspaudą — jau ir nežinau, ką besakyti apie tokį vaikiškumą. Po- 
nas Miunanas parodė man antspaudą, paaiškindamas, kad jis esąs paties 
karaliaus Skiulės, Erlendo paveldėtas iš tėvo. Matyt, galvojo, jog man 
bus didelė laimė, kad jie prašo mano dukters rankos. Bet aš manau, kad 
ponas Miunanas nesiimtų su tokiu užsidegimu Erlendo reikalų tvarkyti, 
jei nesuprastų, kad su tuo žmogumi smunka visa ta galybė ir garbė, kuria 
Nikiulauseno ir Bordo dienomis didžiavosi Hiusabiu giminė, — Erlendas 
jau nebegali tikėtis vestuvių, atitinkančių jo padėtį. 

Ranfrida sustojo priešais vyrą: 

— Jau nežinau, tėvai, ar čia tavo teisybė. Pirmiausia, reikia pasakyti, 
kad šiais laikais daugeliui visos apylinkės savininkų reikia pasitenkinti 
mažesne galia ir garbe, negu anksčiau jų tėvams. Tu pats geriau už mane 
žinai, kad dabar žmogui sunkiau, negu pirma įsigyti turto — ar ūkininkui, 
ar prekybininkui... 

— Žinau, žinau, — nekantriai pertraukė ją vyras, — dėl to juo nuosai- 
kesniam reikia būti su paveldėtu turtu... 

Tačiau žmona kalbėjo toliau: 

— Ir dar štai ką galima pasakyti: man neatrodo, kad Erlendas Kris- 
tinai būtų nelygi pora. Tavo giminė Švedijoje prilygsta geriausiai, tavo 
tėvas ir senelis mūsų šalyje buvo vadinami riteriais. Mano proseneliai 
daugelį amžių buvo leno* viršininkai, tėvų titulas pereidavo sūnums nuo 
pat Ivaro Senojo, o mano tėvas ir senelis buvo seniūnai. O nei tu, nei 
Trondas negavote nuo karaliaus nei įgaliojamųjų raštų, nei žemių. Ir, 
man atrodo, kad Erlendo Nikiulauseno reikalai ne kitokie kaip jūsų. 

— Tai ne tas pats, — karštai tarė Lavransas. — Erlendui valdžia ir riterio 
vardas buvo tiesiog ranka pasiekiami, tačiau jis nuo visko nusigręžė dėl 
paleistuvystės. Bet aš suprantu, kad tu prieš mane. Gal tu galvoji taip pat 
kaip Osmiundas su Trondu, kad man didelė garbė, jog šie didikai nori 
gauti mano dukterį vienam iš savo giminaičių už žmoną? 


* Lenas - Svedijos administracinis vienetas — apygarda (vok.). 

— Aš jau tau pasakiau, — tarė Ranfrida įsikarščiavusi, — kad, mano 
nuomone, tau nereikėtų būti tokiam jautriam ir bijoti, kad Erlendo gi- 
minaičiai nemanytų, jog jie, su tavim susigiminiuodami, žemina tave. Ir 
argi tu negali suprasti visko, — švelni, paklusni mergaitė turėjo drąsos 
pasipriešinti mūsų valiai ir atstumti Simoną Darę, — ar tu nematai, kad 
Kristina pati į save nebepanaši, kai grįžo iš Oslo, nematai, kad ji vaikšto 
lyg užburta? Argi nesupranti, kad ji taip myli tą žmogų, jog, jei tu nenu- 
sileisi, gali įvykti didelė nelaimė? 

— Ką tu tuo nori pasakyti? — paklausė tėvas piktai nužvelgdamas ją. 

— Būna, jog sveikini žmogų nežinodamas, kad jis tavo žentas, — tarė 
Ranfrida. 

Vyras lyg suakmenėjo; jo veidas pamažu ėmė balti. 

— Tu - jos motina! — kimiai tarė jis. — Ar tu... ar tu matei... tikrų ženk- 
lų, kad drįsti kaltinti savo dukterį?.. 

— Ne, ne, — greitai atsakė Ranfrida. — Aš ne tą norėjau pasakyti, ką 
tu galvoji. Bet juk niekas negali žinoti, kas įvyko ar kas gali įvykti. Ji 
nieko daugiau negalvoja, tik apie savo meilę tam žmogui, tą aš mačiau, 
ir vieną gražią dieną gali įrodyti mums, kad myli jį labiau už savo garbę 
arba gyvenimą! 

Lavransas pašoko: 

— Tu proto netekai! Kaip tu gali taip manyti apie mūsų mielą, gerą 
mergaitę! Pas vienuoles jai, be abejo, nieko bloga negalėjo atsitikti! Juk 
ji ne kokia šėrikė, atsiduodanti patvory. Tu turi suprasti, kad ji negalėjo 
matytis arba kalbėtis su tuo žmogumi labai dažnai — visa tai, supranta- 
ma, praeis, tai tik jaunos mergaitės paikumas. Dievas žino, man sunku 
ir skaudu matyti, kad ji taip liūdi, bet žinok, kad ilgainiui tai turi praeiti! 
Sakai, gyvenimą ir garbę. Čia, savo namuose, aš jau sugebėsiu apsaugoti 
dukterį. Ir aš nemanau, kad kokia nors geros kilmės krikščioniškai ir 
garbingai išauklėta mergaitė gali taip lengvai atsisveikinti su garbe arba 
gyvenimu. Ne, apie tai žmonės tik dainas dainuoja. Man atrodo, kad 
vyras ar mergaitė, kurie nori ką panašaus padaryti, kuria apie tai dainas 
ir tuo raminasi, tačiau iš tikrųjų to nepadaro. Tu pati, — tarė jis, atsistoda- 
mas priešais žmoną. — Juk buvo kitas žmogus, už kurio tu labiau norėjai 
ištekėti, kai mudu sutuokė. Kaip tu manai, koks būtų tavo likimas, jei 
tavo tėvas būtų leidęs tau pačiai spręsti? 

Dabar Ranfrida išbalo kaip numirėlė. 

— Jėzau Marija! Kas tau pasakė... 

— Sigiurdas iš Loptsgordo pasakojo, kai tik mes persikėlėme čia, į 
slėnį, — tarė Lavransas. — Bet atsakyk į mano klausimą — ar tu manai, kad 
būtum laimingesnė, jei Ivaras būtų tave išleidęs už to žmogaus? 

Žmona stovėjo, žemai nuleidusi galvą. 

— Tas žmogus, — vos girdimai atsakė ji, — nenorėjo manęs. 

Ją visą nukrėtė tartum virpulys, ji ore pagrasė kumščiu. 

Tada vyras atsargiai uždėjo rankas jai ant pečių. 

— Ar tai todėl? — paklausė jis pritrenktas, ir jo balsas nuskambėjo liūd- 
nai ir gailiai. — Ar tai todėl visus tuos metus tu jo gailėjaisi, Ranfrida? 

Ji visa drebėjo, tačiau neištarė nė žodžio. 

— Ranfrida? — paklausė jis tuo pačiu balsu. — O paskui, kai mirė 
Bjergiulfas, ir paskui, kai tu... kai tu norėdavai, kad aš tau būčiau toks, 
koks aš negalėjau būti. Tai tada tu galvojai apie kitą? — sušnibždėjo jis, 
išsigandęs, nuliūdęs ir iškankintas. 

— Kaip tau ateina tokios mintys? — sušnibždėjo ji vos neverkdama. 

Lavransas kaktą prispaudė prie žmonos kaktos ir lengvai palin- 
gavo galvą. 

— Nežinau. Tu tokia keista — keista viskas, ką tu šį vakarą kalbėjai. Aš 
išsigandau, Ranfrida! Aš, matyt, mažai suprantu moters sielą... 

Ranfrida liūdnai šyptelėjo ir apkabino jo kaklą. 

— Dievaži, Lavransai, aš godžiai prašiau tavo meilės, nes mylėjau tave 
labiau, negu reikia žmogiškai sielai. Ir aš taip neapkęsdavau to kito, kad 
jaučiau, kaip velnias tuo džiaugiasi. 

— Aš tave mylėjau, žmonele mano, — tyliai tarė Lavransas ir pabučia- 
vo ją, — iš visos širdies! Tu juk tą žinai? Ir man atrodo, kad mudviem gera 
buvo kartu, Ranfrida? 

— Tu buvai labai geras vyras, — tarė ji kūkčiodama ir glausdamasi 
prie jo. 

Jis stipriai apkabino ją: 

— Šią naktį aš mielai permiegočiau su tavim, Ranfrida. Ir jei tu būtum 
man tokia, kaip seniau, tai aš nebebūčiau... toks kvailys... 

Žmona sustingo jo glėbyje, paskui truputį atsitraukė: 

— Dabar pasninkas, — tyliai ir nepaprastai griežtai tarė ji. 

— Taip! — Lavransas nusišypsojo. - Mudu, Rantfrida, laikėmės visų pas- 
ninkų ir stengėmės visad gyventi pagal Dievo įsakymus. O dabar man 
beveik atrodo, kad gal būtume laimingesni, jei turėtume dėl ko graužti. 

— Nekalbėk taip, — susijaudinusi tarė žmona ir savo liesomis ranko- 
mis suspaudė jo smilkinius. — Juk žinai, aš noriu, kad tu darytum tik tai, 
kas tau pačiam atrodo teisinga. 

Jis dar kartą priglaudė ją prie savęs, balsiai sudejuodamas. 

— Padėk jai, Dieve! Padėk, Dieve, mums visiems, Ranfrida mano! Aš 
pavargau, — tarė jis, paleisdamas žmoną. — Tu turbūt taip pat eisi ilsėtis? 

Jis sustojo tarpduryje laukdamas, kol Ranfrida užgesins židinyje ugnį, 
užpūs mažą geležinę lempelę ties audimo staklėmis ir užgesins rusenantį 
dagtį. Per lietų abu kartu nuėjo į gyvenamąjį namą. 

Lavransas jau buvo užkėlęs koją ant laiptelių į aukštą, bet staiga vėl 
atsigręžė į žmoną, vis dar tebestovinčią tarpduryje. Jis dar kartą karštai 
prispaudė ją prie savęs tamsoje ir pabučiavo. Paskui peržegnojo žmonos 
veidą ir užlipo į viršų. 

Ranfrida nusimetė drabužius ir susirangė lovoje. Valandėlę ji klausėsi 
vyro žingsnių ant aukšto, paskui viršuj sugirgždėjo lova, ir viskas nutilo. 
Ranfrida prispaudė savo liesas rankas prie suvytusios krūtinės. 

„Taip, tepadeda man Dievas!“ — galvojo ji. Kokia ji moteris, kokia 
motina, greit bus jau senutė! O vis tiek tokia pat. Daugiau nebemaldaus, 
kaip tada, kai jie buvo jauni, kai ji taip audringai ir įkyriai maldavo tą 
žmogų, kuris užsidarė savyje, varžėsi ir gėdijosi, kai ji buvo aistringa, ir 
būdavo šaltas, kai ji norėdavo duoti daugiau, negu jam priklausė kaip 
vyrui. Taip buvo, ir taip ji nuolatos pastodavo, nusižemindama, degdama 
iš gėdos, kad negali pasitenkinti jo drungnomis vyriškomis glamonėmis. 
Tiesa, kai ji būdavo tokia ir jai reikėdavo gero elgesio ir švelnumo, vyras 
taip daug mokėdavo jai duoti — jo nenuilstamas švelnus rūpestis, kai ji 


sirgdavo ir kentėdavo, lyg rasa gaivindavo liepsnojančią širdį. Jis mielai 


padėjo jai vargti vargą, bet savo vargu nenorėjo dalytis. Ji taip mylėjo vai- 
kus, kad jai lyg kas širdį plėšdavo iš krūtinės, kai kurio nors netekdavo. 
Dieve, Dieve, kokia ji moteris, jeigu tarp tų kančių gali pajusti lašelį sal- 
dybės, matydama, kad jis taip šiltai atjaučia jos širdgėlą ir kenčia drauge 
šalia savo paties vargų? 

Kristina... Ji mielai eitų į ugnį už savo dukterį, — jie netiki tuo, nei 
Lavransas, nei duktė, — bet taip yra! Bet dabar ji pyko ant dukters, gal ir 
nekentė jos — juk jis norėjo atsiduoti šį vakarą žmonos meilei tik dėl to, 
kad užmirštų skausmą, kurį jam suteikė kūdikio skausmas. 

Ranfrida nedrįso atsikelti, nes nežinojo, ar gretimoje lovoje Kristina 
miega, ar ne. Ji tyliai atsiklaupė ir, atrėmusi galvą į lovos kojūgalį, mėgino 
melstis — už dukterį, už vyrą ir už save pačią. Šaltis po truputį apėmė jos 
stingstantį kūną, bet ji vėl mintimis nuklydo į vieną iš gerai pažįstamų savo 
nakties kelionių, stengdamasi savo širdžiai nutiesti kelią į ramybės uostą. 

Haugenas buvo aukštai kalnuose, ant miškais apžėlusio vakarinio 
slėnio šlaito. Mėnesienos naktį visas pasaulis atrodė baltas. Baltos kalnų 
viršūnės lyg bangos kilo viena paskui kitą per blankiai melsvą dangų, kur 
ne kur nusėtą žvaigždžių. Netgi šešėliai ant sniego lygumos nuo uolų 
ir kalnų smailių atrodė nepaprastai lengvi ir šviesūs, nes mėnulis buvo 
labai aukštai. 

Žemiau, slėnio atšlaitėje, nuo sniego ir šerkšno akinamai baltavo 
miškas aplink baltas sodybų aikštes, išmargintas tvorų ir namų. Tačiau 
pačiame slėnio dugne šešėliai buvo visai tamsūs. 

Friu Oshilda išėjo iš tvarto, užsklendė duris ir stabtelėjo sniege. Vi- 
sas pasaulis baltutėlis, o dar daugiau kaip trys savaitės iki advento. Šalčiai 
per šventą Klemensą — vadinasi, jau atėjo tikra žiema. Aha, taip būna 
nederlingais metais. 

Senutė sunkiai atsiduso. Vėl žiema, šaltis ir vienatvė... Paskui pasiė- 
mė milžtuvę, žibintą ir nuėjo į trobą. Dar kartą apsižvalgė. 

Keturi juodi taškai išnėrė iš miško slėnio pusiaušlaityje. Keturi rai- 
teliai — aštrios ietys sužvilgėjo mėnesienoje. Jiems buvo sunku kopti į 
viršų — pasnigus niekas dar nebuvo pramynęs kelio. Gal jie čia joja?.. 

Keturi ginkluoti raiteliai... Niekas, kas turėdavo pas ją reikalų, nejo- 
davo su tiek palydovų. Ji pagalvojo apie skrynią su brangenybėmis, su 
jos ir Bjerno turtu. Ar nepaslėpus jo priestate? | 

Ji apsižvalgė — šalta, tuščia aplinkui. Paskui įėjo į trobą. Du seni šu- 
nys, gulėję prie židinio, suplakė uodegomis į medines grindis. Jaunuosius 
šunis Bjernas buvo išsivedęs į kalnus. 

Oshilda įpūtė krosnyje žarijas ir uždėjo ant viršaus malkų, prikabino 
geležinį katiliuką sniego ir pastatė jį ant ugnies. Sukošė pieną į medinį 
indelį ir išnešė į kamarėlę už prieangio. 

Paskui Oshilda nusisegė nešvarų, nedažytos vilnos sijoną, dvokiantį 
tvartu ir prakaitu, apsirengė tamsiai mėlyną, o vietoj žydros skepetos 
užsigobė baltą drobinę ir gražiai sudėstė klostes aplink galvą ir kaklą. 
Nusiavusi gauruotus kailinius batus, apsiavė kurpaitėmis su sidabrinė- 
mis sagtimis. 

Paskui ėmė tvarkyti kambarį — papurino pagalves ir kailius lovoje, 
mat juos dieną buvo suvėlęs gulėdamas Bjernas, nušluostė stalą ir patai- 
sė pagalves ant suolų. 

Friu Oshilda maišė prie krosnies košę vakarienei, kai ėmė loti šunys. 
Ji išgirdo dundant kanopas kieme, žmonės suėjo į prieangį, ir vienas 
ietimi pabeldė į duris. Oshilda nukaitė katilėlį nuo ugnies, pasitaisė dra- 
bužius ir, šunų lydima, priėjo prie durų ir atidarė. 

Mėnulio apšviestame kieme stovėjo trys jauni vyrai, laikydami už ka- 
manų keturis apšarmojusius žirgus. Tas, kuris stovėjo prieangyje, džiu- 
giai sušuko: 

— Tetule, Oshilda, tai tu pati atidarei! Tada aš turiu pasakyti: „Ben 
žrouvel““* 

— Sūnėne, ar tai tu? Tada ir aš tau tą patį atsakysiu! Eik į vidų, kol 
palydėsiu tavo vyrus į arklidę! 

— Tu viena namie? — paklausė Erlendas. 

Jis ėjo iš paskos, kol Oshilda rodė kelią tarnams. 

— Taip, ponas Bjernas su mūsų darbininku išvažiavo rogėmis į miš- 
ką, — jie žadėjo parvežti galvijams kiek pašaro, kurį esam surinkę kalnuo- 
se, — tarė Oshilda. — O tarnaitės aš neturiu, — juokdamasi tarė ji. 

Po kiek laiko keturi jauni vyrai sėdėjo ant suolo nugaromis į stalą ir 


* Puiku (pranc). 

gė stalą, pastatė ant jo žvakę, atnešė sviesto, sūrio, lokio kumpio ir aukštą 
kupetėlę plonų, gerų džiūvėsių. Iš rūsio po namu ji atnešė alaus ir midaus, 
suvertė košę į gražų medinį dubenį, paprašė sėsti už stalo ir valgyti. 

— Čia jums labai mažai, jauniems žmonėms, — pasakė ji juokdama- 
si. — Išvirsiu dar katilėlį košės. Rytoj geriau pavaišinsiu, žiemą būnu vir- 
tuvėj tik tomis dienomis, kai kepu duoną arba verdu alų. Šeimyna nedi- 
delė, o aš jau pradedu senti. 

Erlendas nusijuokė, palingavęs galvą. Jis pirmą kartą pastebėjo, kad 
jo tarnai su senąja moteriške elgėsi mandagiai ir pagarbiai. 

— Tu nuostabi moteris, tetule. Motina buvo dešimčia metų jaunesnė 
už tave, ir vis dėlto, kai paskutinį kartą mačiau, ji atrodė senesnė, negu 
tu šiandien! 

— Taip, Manhilda anksti neteko jaunystės, — tyliai pridūrė friu Oshil- 
da. — Iš kur tu parkeliauji? — paklausė ji, kiek luktelėjusi. 

— Buvau šiek tiek viename dvare į šiaurę nuo čia, Lešyje, — atsakė 
Erlendas. — Išsinuomojau būstą. Nežinau, ar atspėsi, kokių reikalų aš 
turiu šiame krašte? 

— Atseit ar aš žinau, kad tu piršaisi Lavranso Bjergiulfseno iš Jeriun- 
gordo dukteriai? — paklausė friu Oshilda. 

— Taip, - atsakė Erlendas, — aš paprašiau jos rankos dorai ir garbin- 
gai, bet Lavransas Bjergiulfsenas griežtai atsakė. Dabar, jei su Kristina 
nenorim prievarta būti išskirti, nematau kitos išeities, kaip tik išsivežti ją. 
Siunčiau žvalgą į kaimelį ir žinau, kad jos motina per šventąjį Klemensą 
turėjo keletą dienų išvažiuoti į Siunbiu, o Lavransas su kitais vyrais išvy- 
kęs parvežti į Silą žiemai pirktų prekių. 

Friu Oshilda truputį patylėjo: 

— Tos išeities, Erlendai, geriau atsisakyk, — pasakė ji. - Nemanau, kad 
mergaitė sutiks važiuoti su tavim. Negi vešies ją prievarta? 

— Ne, ji važiuos. Mes daug kartų kalbėjomės su ja apie tai, ji pati 
mane daug kartų prašė, kad aš ją išsivežčiau! 

— Kristina prašė! — nustebo friu Oshilda. Paskui nusijuokė: — Vis tiek 
kažin ar mergaitė važiuos su tavim, kai rimtai panorėsi ją pasiimti. 

— O kaip! — atrėžė Erlendas. — Ir štai aš pamaniau, tetule, gal tu 
pasiųstum ką nors į Jeriungordą ir pakviestum Kristiną pas save pavie- 

šėti — kokią savaitę, kol tėvų nėra namie. Tada mes spėtume pasiekti 
Hamarą pirma, negu kas pastebės, kad ji dingo, — paaiškino jis. 

Friu Oshilda atsakė šypsodamasi: 

— O ar pagalvojai, ką mes su Bjernu turėsim atsakyti, kai atvažiuos 
Lavransas ir pareikalaus iš mūsų savo dukters? 

— Taip, — tarė Erlendas. — Mes buvome keturi ginkluoti vyrai, o mer- 
gaitė nesipriešino. 

— Aš tau nepadėsiu, — karštai priešinosi friu Oshilda. — Lavransas 
daugelį metų buvo mūsų ištikimas draugas, jis ir jo žmona — garbingi 
žmonės, ir aš nenoriu padėti apgaudinėti juos arba apjuokti ją. Palik 
mergaitę ramybėje, Erlendai. Be to, tavo giminėms jau seniai laikas su- 
silaukti iš tavęs kitokių žygių, o tu tebelakstai iš vieno krašto į kitą su 
pagrobtomis moterimis... 

— Teta, mums reikia vieniems apie tai pakalbėti, — trumpai tarstelėjo 
Erlendas. | 

Friu Oshilda paėmė žvakę, nuėjo į kamarą ir užsklendė duris. Ji atsi- 
sėdo ant miltų skrynios; Erlendas atsistojo šalia, susikišo rankas už diržo 

— Be to, galėsi pasakyti Lavransui Bjergiulfsenui, kad sira Jonas Ger- 
dariudė mudu sutuokė, dar prieš išvažiuojant į Švediją pas friu Ingebjer- 
gą Hokonsdater. 

— Taip, — tarė friu Oshilda. — O tu ar įsitikinęs, kad friu Ingebjerga 
gerai jus priims, kai ten nuvyksit? 

— Aš su ja kalbėjau Tiunsberge, — atsakė Erlendas. — Ji sutiko mane 
kaip brangų giminaitį ir dėkojo, kad aš pasiūliau jai savo paslaugas ir čia, 
ir Švedijoj. O Miunanas man pažadėjo įduoti laišką jai. 

— Paskui — tu gerai žinai, — kalbėjo toliau friu Oshilda, — kad jei ir rasi 
kunigą, kuris jus sutuoks, tai Kristina neteks visų teisių į įpėdinystę po 
tėvo mirties. Ir jos vaikai nebus tavo teisėti įpėdiniai. Ir kažin, ar ji būtų 
pripažinta tavo žmona. 

— Šiame krašte gal ir ne. Tai taip pat viena iš priežasčių, dėl kurių aš 
bėgu į Švediją. Jos protėvis Laurencijus Lagmanas niekada kitaip nebu- 
vo vedęs mergelės Bentos — juk jie taip ir negavo jos brolio sutikimo! Ir 
vis tiek ji buvo laikoma jo žmona... 

— Jie neturėjo vaikų, — tarė friu Oshilda. — Argi tu manai, kad mano 
sūnūs nekiš rankų prie tavo palikimo, jei Kristina liks našlė su vaikais, 
kurių teisėtumą vargu bus galima įrodyti! 

— Be reikalo taip kalbi apie Miunaną, - atsakė Erlendas. —- Kitus tavo 
vaikus aš menkai pažįstu, tu neturi pagrindo būti jiems maloni, tą aš ži- 
nau! Bet Miunanas visada buvo mano ištikimas giminaitis. Jis labai norė- 
tų, kad aš vesčiau; jis ir į piršlius važiavo pas Lavransą. Be to, aš galėčiau 
suteikti mudviejų vaikams teisę į paveldėjimą ir duoti jiems savo vardą. 

— Ir drauge paženklinsi jų motiną meilužės vardu, — prieštaravo friu 
Oshilda. — Bet aš negaliu suprasti, kaip toks ramus žmogus kaip Jonas 
Helgesenas ryžtasi laužyti savo vyskupo valią ir neteisėtai tuokti tave. 

— Šią vasarą aš buvau pas jį išpažinties, — dusliai tarė Erlendas. — Ir 
tada jis pažadėjo mus sutuokti, jeigu kitos išeities nebus. 

— Šitaip, — kalbėjo friu Oshilda. — Tada tu užsitraukei sunkią nuo- 
dėmę, Erlendai. Kristina gerai gyveno namie pas tėvą ir motiną, buvo 
nutarta išleisti ją už gražaus ir garbingo geros kilmės žmogaus. 

— Kristina pati man pasakojo, — tarė Erlendas, — kad tu kalbėjai, 
jog mudu labai tiktume vienas kitam. Ir kad Simonas Andresenas jai 
ne vyras. 

— O, sakiau taip, sakiau, — pertraukė jį teta. — Daug kadaise esu kal- 
bėjusi. Ir negaliu suprasti, kaip tu taip lengvai priėjai prie Kristinos. Juk 
judu negalėjote dažnai susitikinėti. Ir aš niekada nepatikėčiau, kad tą 
mergaitę lengva pavergti. 

— Mes susitikome Osle, — tarė Erlendas. — Paskui ji viešėjo pas savo 
dėdę Gerdariude. Ji ateidavo į mišką su manim susitikti, — jis nuleido 
akis ir tarė labai tyliai; — Aš ten turėjau ją vienų vienas... 

Friu Oshilda pašoko. Erlendas dar žemiau nuleido galvą. 

— Ir vėliau — po to — ji liko tavo draugė? — su nepasitikėjimu paklausė 
friu Oshilda. 

“— Taip, — Erlendo lūpas suvirpino švelni šypsena. — Ir vėliau mes 
draugavome! Ir jai ne taip jau sunku buvo — bet ne ji kalta! Tada ji ir 
pasisakė norinti, kad aš ją išsivežčiau — ji nenorėjo grįžti pas tėvus... 

— Bet tu nenorėjai? 

— Ne, aš norėjau ją vesti su jos tėvo sutikimu! 

— Ar seniai tai buvo? — paklausė friu Oshilda. 

— Prieš metus, apie šventąjį Lauryną, — atsakė Erlendas. 

— Ir tu nelabai skubėjai pirštis, — tarė teta. 

— Ji dar nebuvo nutraukusi sužadėtuvių su kitu, - atsakė Erlendas. 

— O daugiau nebuvai prie jos prisiartinęs? — paklausė Oshilda. 

— Mums pasisekė taip susitvarkyti, kad matėmės keletą kartų, — Er- 
lendo veidą vėl suvirpino šypsena. — Viename name pirklių rajone... 

— Dieve mano, — sušuko Oshilda. — Aš jums padėsiu kaip galėdama. 
Aš suprantu, Kristinai su tokia paslaptimi labai sunku gyventi pas tėvus! 
Ar daugiau nieko neatsitiko? — paklausė ji. 

— Nieko, kiek žinau, — trumpai atsakė Erlendas. 

— Ar tu pagalvojai, — po kiek laiko paklausė friu Oshilda, —- kad Kris- 
tina turi draugų ir giminių čia slėnyje? 

— Mes turime važiuoti slaptai, kuo slapčiausiai, — pasakė Erlendas. — 
Dėl to mums reikia kuo greičiausiai išvykti, kad, kol grįš jos tėvas, būtu- 
me toli nuvažiavę. Tau teks paskolinti mums savo roges, tetule! 

Oshilda gūžtelėjo pečiais: 

— Yra dar jos dėdė Skuge, o jei jis nugirs, kad tu su jo dukterėčia 
Gerdariude keli vestuves? 

— Osmiundas užtarė mane prieš Lavransą, — tarė Erlendas. — Žino- 
ma, jis negali būti bendrininkas, bet dėsis nematąs — mes nuvyksime pas 
kunigą naktį ir toliau iškeliausim taip pat naktį. Be to, aš manau, kad Os- 
miundas tada pasakys Lavransui, kad tokiam dievobaimingam žmogui 
kaip jis nedera mūsų skirti, jei mes kunigo sutuokti, geriau jau jam duoti 
savo sutikimą, ir tada mes tapsime teisėtai sutuokti. Tu turi jam patvir- 
tinti tą patį. Tegul kelia kokių tik nori sąlygų susitaikyti ir reikalauja tokio 
atlyginimo, koks jam atrodys tinkamiausias. 

— Netikiu, kad Lavransui Bjergiulfsenui tokiu atveju būtų galima ką 
nors patarti, — tarė friu Oshilda. - Tegirdi Dievas ir šventasis Ulavas, visa 
tai man nelabai patinka, sūnėne. Tačiau aš suprantu, kad tatai vienintelė 
Išeitis, kuria tu gali pasinaudoti, norėdamas išpirkti Kristinai padarytą 
skriaudą. Aš pati rytoj nujosiu į Jeriungordą, jeigu duosi man vieną savo 
tarną; galiu paprašyti Ingridą, — čia netoli gyvena, — kad laikinai pažiū- 
rėtų mano karves. 

Friu Oshilda į Jeriungordą atvyko kitą vakarą, kaip tik tuo metu, 
kai mėnesiena kovojo su paskutiniais gęstančios dienos gaisais. Kristina 
išėjo į kiemą pasitikti viešnios, ir Oshilda tuoj pastebėjo, kaip mergaitė 
išblyškusi ir sumenkusi. 

Friu Oshilda sėdėjo prie krosnies ir žaidė su mažylėmis. Vogčiomis ati- 
džiai nužvelgdavo Kristiną, dengiančią stalą. Labai sunyko ir pasidarė tyli. 
Ji visuomet buvo tyli, bet dabar tas tylumas buvo visai kitoks. Friu Oshilda 
matė didelę įtampą ir nepaprastą atkaklumą, slypintųį po tuo ramumu. 

— Jūs turbūt girdėjot, — tarė Kristina, prieidama prie jos, — kas čia 
nutiko rudenį? 

— Ar kad mano sūnėnas tau piršosi? 

— Atsimenate, — paklausė Kristina, — jūs kartą pasakėte, kad mudu 
vienas kitam labai tiktume. Tik jis esąs man per daug turtingas ir per 
geros kilmės? 

— Girdėjau, kad Lavransas kitos nuomonės, — sausai atsakė friu. 

Kristinos akys sublizgėjo, ir ji nusišypsojo. „Ji jam visiškai gera“, — 
pamanė friu Oshilda. Ir nors tas sąmokslas nepatinka, tačiau ji paklausys 
Erlendo ir išties jam pagalbos ranką, kurios jis prašė. 

Kristina paklojo viešniai patalą tėvų lovoje, ir friu Oshilda paprašė, 
kad mergaitė nakvotų drauge. Kai jos sugulė, ir kambaryje pasidarė tylu, 
friu Oshilda papasakojo, ko atvažiavusi. 

Kažkoks keistas sunkumas užgulė jai širdį, pamačius, kad mergaitė, 
atrodo, visai negalvoja apie skausmą, kurį suteiks savo tėvams. „Aš vis 
dėlto išgyvenau su Bordu, vargdama ir kentėdama, daugiau kaip dvide- 
šimt metų, pagalvojo friu. — Bet, matyt, taip jau visiems būna“. Kristina, 
rodos, nė nepastebėjo, kaip labai sunyko šį rudenį Ulvhilda — Oshildai 
atrodė, kad Kristina gali daugiau niekada nebepamatyti gyvos savo sesy- 
tės. Tačiau ji nieko nepasakė: kuo ilgiau Kristina sugebės išsaugoti šį aklą 
džiaugsmą ir atkaklumą, tuo jai bus geriau. 

„Kristina atsikėlė ir tamsoje susidėjo į mažą skrynelę visas savo bran- 
genybes, o paskui atsinešė ją į lovą. Tada friu Oshilda tarė: 

— O man atrodo, Kristina, kad būtų geriau, jei Erlendas atjotų tėvui 
sugrįžus, atvirai prisipažintų, ką tau bloga padarė, ir paliktų viską Lav- 
ranso valiai. 

— "Tikriausiai tėvas užmuštų Erlendą, — tarė Kristina. 

— Lavransas nieko nedarytų, jei Erlendas atsisakytų pakelti kalaviją 
prieš savo uošvį, — atsakė friu. 

— Nenoriu, kad Erlendas taip nusižemintų, — tarė Kristina. — Neno- 
riu, kad tėvas žinotų, jog Erlendas lietė mane, prieš garbingai paprašy- 
damas mano rankos! 

— Manai, kad Lavransas mažiau supyks, — paklausė Oshilda, — su- 
žinojęs, kad tu su Erlendu pabėgai iš namų, ir manai, jam lengviau bus 
viską išgyventi? Juk tu pagal įstatymus būsi laikoma tik Erlendo meiluže, 
jei gyvensi su juo be tėvo sutikimo. 

— Tada kitas dalykas, — tarė Kristina, — jei aš būsiu meilužė todėl, kad 
negalės manęs teisėtai vesti. 

Friu Oshilda nutilo. Ji galvojo, kaip ji susitiks su Lavransu Bjer- 
giulfsenu, kai šis, grįžęs namo, sužinos, kad jo duktė pagrobta. Tada 
Kristina tarė: | 

— Aš suprantu, friu Oshilda, kad atrodau jums bloga duktė. Bet nuo 
to laiko, kai tėvas grįžo iš tingo, namie kiekviena diena ir jam, ir man 
pasidarė kančia. Visiems bus geriau, jei viskas bus baigta. 

Jos išjojo iš Jeriungordo ankstų kitos dienos rytą ir atvyko į Haugeną 
tuoj po pusiaudienio. Erlendas jas pasitiko kieme, ir Kristina puolė į jo 
glėbį, nesivaržydama tarno. 

Įėjusi į trobą, Kristina pasisveikino su Bjernu Giunarsenu, o paskui 
su kitais dviem Erlendo tarnais, tartum su gerais pažįstamais. Friu Oshil- 
da nepastebėjo, kad ji nors truputį varžytųsi ar bijotų. O vėliau, kai visi 
sėdėjo už stalo ir Erlendas dėstė savo planus, Kristina taip pat dalyvavo 
bendrame pokalbyje ir patarinėjo, kokį kelią pasirinkti: iš Haugeno jiems 
reikėtų išvykti kitą vakarą tokiu laiku, kad, kol nusileis mėnulis, pasiektų 
tarpukalnę, ir tamsoje galėtų pravažiuoti pro Silą ir pro Loptsgordą, o iš 
ten Otos upe aukštyn iki tilto ir vakariniu Otos ir Logeno krantu aplin- 
kiniais keliais per dykas vietas, kol tvers arkliai. Dieną tektų palaukti ko- 
kioje nors pavasario kerdžių trobelėje, jų lengva rasti miškingame šlaite, 
„nes visoj Holediso srityje galima sutikti pažįstamų žmonių“. 

— O ar pagalvojai apie pašarą arkliams? — paklausė friu Oshilda. — 
Bene vogsit žmonių šieną iš pavasarinių kerdžių trobelių tokiais neder- 

lingais metais — jeigu ten apskritai bus šieno, ir žinok, kad šiais metais 
mūsų slėnyje niekas neturi parduoti pašaro. 

— Aš apie tai galvojau, — atsakė Kristina. — Jūs turėsite mums pasko- 
linti pašaro ir maisto trims dienoms. Dėl to mums ir nereikia keliauti 
visiems kartu — tegul Erlendas Joną siunčia atgal į Hiusabiu. Trendela- 
geno apylinkėj buvo derlingesni metai, ir tikriausiai galima iki Kalėdų 
per kalnus pervežti keletą vežimų. Pietinėje parapijos dalyje gyvena daug 
neturtingų žmonių, ir aš labai norėčiau, friu Oshilda, kad jūs padėtumėt 
jiems išmalda mano ir Erlendo vardu. 

Bjernas pasileido keistai ir nelinksmai kvatoti. Friu Oshilda palinga- 
vo galvą. Tačiau Erlendo tarnas Ulfas pakėlė pailgą, kampuotą veidą ir 
pažvelgė į Kristiną su įžūlia šypsena: 

— Hiusabiu niekad nebūna pertekliaus, Kristina Lavransdater, nei 
gerais, nei blogais metais! Bet gal viskas pasikeis, kai jūs ateisite šeimi- 
ninkauti į jį. Iš kalbų atrodo, kad jūs kaip tik tokia šeimininkė, kokios 
Erlendui reikia! 

Kristina ramiai linktelėjo jam ir kalbėjo toliau. Jiems reikėsią kiek ga- 
lima nuošaliau laikytis nuo vieškelio. Ir, jos nuomone, neprotinga vykti 
per Hamarą. Erlendas pasakė, kad ten esąs Miunanas — reikią paimti 
laišką hercogienei. 

— Tada tegul Ulfas atsiskiria nuo mūsų prie Fagabergo ir joja pas 
poną Miunaną, o mes tuo laiku keliausim į vakarus nuo Mjeso per Landą 
ir aplinkiniais keliais per Hadelandą žemyn Hakedalio link. Iš ten, kaip 
girdėjau iš dėdės, rodos, eina mažai važiuojamas kelias į pietus Mar- 
gretadalio link. Nesąmonė būtų važiuoti pro Raumeriką tuo metu, kai 
Diufrine bus pradėtos švęsti vestuvės, — tarė ji juokdamasi. 

Erlendas priėjęs apkabino jai pečius, ir ji prisiglaudė prie jo nugaros 
nekreipdama dėmesio, kad visi aplink tai matė. Friu Oshilda piktai tarė: 

— Niekas nepatikėtų, kad tu niekada nebuvai pabėgusi iš namų. 

Ponas Bjernas vėl nusikvatojo. 

Po kiek laiko friu Oshilda pakilo eiti į virtuvę. Ji ten pakūrė krosnį, 
nes Erlendo tarnai turėjo nakvoti virtuvėje. Ji paprašė Kristiną palydėti: 

— Kad galėčiau Lavransui Bjergiulfsenui prisiekti, jog jūs mano na- 
muose nė valandėlės nepasilikote vieni, — piktai tarė ji. | 

Kristina nusijuokė ir nuėjo kartu. Netrukus paskui jas atsekė Erlen- 
das. Jis pasistatė prie židinio trikoję kėdutę ir atsisėdo ant jos, trukdyda- 
mas moterims dirbti. Jis gaudė Kristiną kiekvieną kartą, kai ši darbuoda- 
masi prabėgdavo pro jį. Galiausiai pasisodino ją ant kelių. 

— Ulfas tiesą sakė, tu kaip tik tokia šeimininkė, kokios man reikia! 

— Žinoma, — piktai nusijuokė Oshilda. — Tau ji bus labai reikalinga. 
Ji ryžtasi viskam, o tu beveik nieko nesugebi. 

— Tai tiesa, — tarė Erlendas. — Bet juk aš įrodžiau, kad norėjau ją vesti 
teisėtai. Nebūk tokia pikta, tetule Oshilda. 

— Kaipgi man nepykt, — atsakė friu Oshilda. — Ką tik susitvarkei 
savo reikalus, o štai vėl pasielgei taip, kad turi bėgti su moterimi. 

— Nepamiršk, teta, — tarė Erlendas, — visada būdavo taip, kad ne 
patys blogieji vyrai patekdavo dėl moters į nemalonę — taip kalba visos 
sakmės. 

— Viešpatie, pasigailėk, — tarė Oshilda. jos veidas pajaunėjo ir pa- 
švelnėjo. — Tuos žodžius, Erlendai, aš jau esu girdėjusi, — ji paėmė jį už 
galvos ir peštelėjo plaukus. 

Tuo metu Ulfas Haldorsenas atvėrė duris ir įėjęs vėl greit užtrenkė: 

— Atvyko svečias, Erlendai, kurį, manau, tu mažiausiai norėtum 
matyti. 

— Lavransas Bjergiulfsenas? — paklausė Erlendas pašokęs. 

— Ne, dar blogiau, — atsakė Ulfas. — Tai Elina Ormsdater. 


Atsidarė durys, įėjo moteris, pastūmė Ulfą ir žengė į šviesą. Kristina 
pažvelgė į Erlendą. Pradžioje jis tartum subliūško ir susigūžė, bet paskui 
atsitiesė, smarkiai išraudęs. 

— Iš kur tave velnias neša, ko tau čia reikia? 

Friu Oshilda priėjo ir tarė: 

— Einam su manim į kambarį, Elina Ormsdater, mūsų namuose ne- 
įprasta svečius priiminėti virtuvėje. 

— Aš nesitikėjau, friu Oshilda, — atsakė ši, — kad Erlendo giminės 
sutiktų mane kaip svečią. Tu klausei, iš kur aš atvykau — atvykau iš Hiusa- 
biu, ir pats galėtum žinoti. Linkėjimų nuo Ormo ir Margretos; jie sveiki. 

Erlendas neatsakė. 

— Išgirdusi, kad liepei Gisiurui Arnfinsenui surinkti tau pinigų ir kad 
vėl rengiesi išvykti į pietus, — kalbėjo ji, - pamaniau, kad šį kartą tu, ma- 
tyt, sustosi pas savo gimines Giudbransdalene. Aš žinojau, kad tu siuntei 
piršlius pas jų kaimyno dukterį. 

Ji pirmą kartą žvilgterėjo į Kristiną ir sutiko mergaitės žvilgsnį. Kristi- 

Kristina buvo rami kaip akmuo nuo pat tos akimirkos, kai išgirdo, kas 
atvažiavo. Mint apie ją Kristina nuolatos vijo nuo savęs, norėjo ją nuslo- 
pinti — atkakliai, nekantriai, nenurimdama; visą laiką stengėsi negalvoti, ar 
Erlendas visai atsiskyrė nuo savo buvusios meilužės. O dabar buvo užklup- 
ta netikėtai, toliau kovoti nebuvo prasmės. Bet ji neprašė pasigailėjimo. 

Kristina matė, kad Elina Ormsdater graži. Ji jau nebebuvo jauna, bet 
vis dėlto graži, o kažkada turėjo net švytėti grožiu. Ji nusimetė apsiausto 
gaubtą, jos galva buvo taisyklingai apvali, skruostikauliai kiek išsišovę, 
bet aiškiai buvo matyti, jog kadaise ji buvo gražuolė. Skepetaitė dengė 
tik viršugalvį; kalbėdama Elina bruko nuo kaktos po skepetaite žvilgan- 
čius kaip auksas banguotus plaukus. Kristina nebuvo mačiusi moters 
tokiomis didelėmis akimis; jos buvo tamsiai rudos, apskritos ir griežtos, 
bet po siaurais, juodais kaip anglis antakiais ir ilgomis blakstienomis jos 
buvo tiesiog puikios, ypač šalia auksinių plaukų. Oda ir lūpos iš kelionės 
buvo nugairintos vėjo ir šalčio, bet tai jos nė kiek negadino — per graži ji 
buvo. Sunkūs kelionės drabužiai slėpė jos liemenį, bet Elina laikėsi taip, 
kaip tegali laikytis moteris, didžiuodamasi savo kūno grožiu. Ji buvo 
beveik tokio pat ūgio kaip Kristina, tačiau laikėsi tiesiai ir išdidžiai, dėl 
to atrodė aukštesnė už liekną ir gležną mergaitę. 

— Ar ji visą laiką gyveno pas tave Hiusabiu? — tyliai paklausė Kristina. 

— Aš negyvenau Hiusabiu, — trumpai atkirto Erlendas ir vėl parau- 
do. — Didesnę šios vasaros dalį aš praleidau Hestnese. 

— Štai kokią žinią aš noriu tau pranešti, Erlendai, — tarė Elina. — Tau 
daugiau nebereikia ieškoti prieglaudos pas gimines ir naudotis jų svetin- 
gumu dėl to, kad aš valdau tavo ūkį. Šį rudenį aš tapau našlė. 

Erlendas nekrustelėjo. 

— Aš neprašiau tavęs pernai atvažiuoti ir šeimininkauti Hiusabiu, — 
sunkiai prabilo jis. 

— Aš sužinojau, kad ten viskas pašliję, — tarė Elina. — O dar turėjau tau 
nuo seno tiek prielankumo, Erlendai, kad jaučiau pareigą pasirūpinti tavo 
gerove, nors, Dievas mato, tu blogai pasielgei su mūsų vaikais ir manim. 

— Vaikams aš padariau viską, ką galėjau, — atsakė Erlendas. — Ir tu 
puikiai žinai, kad aš tik dėl jų leidau tau gyventi Hiusabiu. Tu, be abejo, 
netvirtinsi, kad tuo padarei naudos jiems ir man! — tarė jis ir paniekina- 
mai nusišypsojo. — Gisiuras puikiai šeimininkautų ir be tavo pagalbos. 

— Taip, tu visada per daug pasitikėjai Gisiuru, — tarė Elina ir tyliai nu- 
sijuokė. — Tai štai, Erlendai, dabar aš laisva. Jei nori, gali dabar išpildyti 
kažkada man duotą pažadą. 

Erlendas tylėjo. 

— Atsimeni tą naktį, - paklausė Elina, — kai aš pagimdžiau tau sūnų? 
Tada prižadėjai vesti mane, Sigiurdui mirus. 

Erlendas perbraukė ranka suprakaitavusius plaukus. 

— Taip, atsimenu, — pasakė jis. 

— Ar įvykdys: dabar savo pažadą? — paklausė Elina. 

— Ne, —- atsakė Erlendas. 

Elina Ormsdater pažvelgė į Kristiną, nusišypsojo ir linktelėjo galvą. 
Paskui vėl atsigręžė į Erlendą. 

— Jau praėjo dešimt metų, Elina, — tarė jis. — Nuo to laiko metai iš 
metų mudu gyvenom kaip du nusidėjėliai pragare. 

— Ne visai taip! — tarė ji su tokia pat šypsena. 

— Prabėgo daug metų nuo to laiko, kai buvo kitaip, — pavargęs tarė 
Erlendas. — Vaikai nieko nebepadės! Ir tu žinai... tu žinai, kad aš daugiau 
neturiu jėgų būti su tavim viename kambaryje, - kone sušuko jis. 

— Aš to visai nepastebėjau, kai tu šią vasarą gyvenai namie, — tarė Eli- 
na su reikšminga šypsena. — Mes tada nebuvome priešai... bent dažnai. 

— Jei tau atrodo, kad mes buvome draugai, tegu taip ir būna, — vos 
pratarė Erlendas. 

— Ar taip ir stovėsit? — prabilo friu Oshilda. 

Ji iškrėtė iš katiliuko košę du didelius medinius dubenis ir vieną pa- 
davė Kristinai. Mergaitė jį paėmė. | 

— Nešk jį į menę! O tu, Ulfai, paimk kitą, padėk ant stalo; šiaip ar 
taip, vakarieniauti vis tiek reikia. 

Kristina ir Ulfas išėjo dubenimis nešini. Likusiems friu Oshilda tarė: 

— Eikite ir jūs, nėra ko čia stovėti ir bartis! 

— Geriau būtų mudviem su Elina išsikalbėti iki galo, — tarė Erlendas. 

Friu Oshilda, nieko daugiau nesakiusi, išėjo. 

Kristina kambaryje padengė stalą ir atnešė iš rūsio alaus. Ji atsisėdo 
ant suolelio kiek nuošaliau, tiesi kaip žvakė, rami, tačiau nieko nevalgė. 
Bjernas ir Erlendo tarnai taip pat nelabai norėjo valgyti. Valgė tik Bjerno 
bernas ir Elinos tarnas. Friu Oshilda atsisėdo prie stalo ir truputį užval- 
gė košės. Niekas nepratarė nė žodžio. 

Praslinko nemaža laiko, kai į kambarį įėjo Elina Ormsdater, viena. 
Friu Oshilda paprašė ją sėstis tarp savęs ir Kristinos; Elina atsisėdo ir 
šiek tiek užvalgė. Kartkartėmis jos veidu perbėgdavo paslaptingas šyp- 
sulys, ji vis žvilgčiojo į Kristinos pusę. 

Po kiek laiko friu Oshilda išėjo į virtuvę. Krosnis buvo baigianti 
blėsti. Erlendas sėdėjo prie jos ant kėdutės, sulinkęs, parėmęs galvą ran- 
komis. Friu Oshilda priėjusi uždėjo jam ranką ant peties. 

— Viešpatie, atleisk tau, Erlendai, iki ko tu prisigyvenai!.. 

Erlendas pakėlė galvą; pasišlykštėjimas buvo iškreipęs jo veidą. 

— Ji nėščia, — tarė jis ir užsidengė akis. 

Friu Oshildos veidas plykstelėjo, ir ji stipriai spustelėjo jam petį. 

— Kuri? — piktai ir šiurkščiai paklausė ji. 

— Kūdikis ne mano, — tarė Erlendas tokiu pat prislėgtu balsu, — bet 
tu, žinoma, nepatikėsi, niekas juk nepatikės... — ir jis vėl palinko. 

Friu Oshilda atsisėdo ant krosnies krašto priešais Erlendą. 

— Pasistenk kiek įmanoma valdytis, Erlendai! Ne taip jau lengva ta- 
vim patikėti. Ar prisieki, kad kūdikis ne tavo? 

Erlendas pakėlė įją savo įtūžusį veidą: 

— Tai tiesa, kaip kad man reikia Dievo gailestingumo. Tai tiesa, kaip 
mano viltis, kad Dievas aukštybėse atlygino mano motinai už visa, ką ji 
turėjo žemėje iškęsti — aš neliečiau Elinos nuo to laiko, kai pirmą kartą 
pamačiau Kristiną! — jis rėkė taip garsiai, kad friu Oshilda turėjo jį su- 
drausti. 

— Tada nesuprantu, kokia čia nelaimė. Sužinok, kas tėvas, ir užmo- 
kėk jam, kad ją vestų. | 

— Aš manau, kad Gisiuras Arnfinsenas, mano valdytojas Hiusabiu, 
silpnu balsu tarė Erlendas. — Mes su juo praeitą rudenį apie tai kalbėjom, 
ir vėliau taip pat... Juk Sigiurdo mirties jau seniai buvo laukiama! Jis su- 
tiko vesti ją, kai taps našlė, jei aš duosiu tinkamą kraitį... 

— Ir? — paklausė friu Oshilda. 

Erlendas kalbėjo toliau: 

— Ji prisiekinėja nenorinti už jo tekėti. Nori įrodyti, kad aš kūdikio 
tėvas. Ir jei aš net prisieksiu, kad tai netiesa... tai argi, tu manai, kas pati- 
kės, jog aš prisiekiu nemelagingai... 

— Tu galėtum ją perkalbėti, — tarė friu Oshilda. — Dabar tau nėra 
kitos išeities, kaip tik rytoj pat važiuoti su ja į Hiusabiu. Ten tu turi paro- 
dyti visas savo jėgas ir ryžtą ir iškelti savo valdytojo ir Elinos vestuves. 

— Taip, — sutiko Erlendas. Paskui sukniubo ir balsu pravirko: — Argi 
tu nesupranti, teta... ką pamanys Kristina? 


Erlendas kartu su savo tarnais nakvojo virtuvėje. Kambaryje vienoje 
lovoje miegojo Kristina su friu Oshilda, o kitoje — Elina Ormsdater. 
Bjernas atsigulė arklidėje. | 

Kitą rytą Kristina su friu Oshilda nuėjo į tvartą. Paskui šeimininkė 
nuėjo į virtuvę taisyti pusryčių, o Kristina nunešė į trobą pieną. Ant stalo 
degė žvakė. Elina jau apsirengusi sėdėjo ant lovos krašto. Kristina tyliai 
pasisveikino su ja, atsinešė indą ir pradėjo košti pieną. 

— Ar duosi man truputį pieno? — paklausė Elina. 

Krisūna paėmė medinį puodelį ir padavė jį Elinai; ši godžiai pradėjo 
gerti, pro puodelio kraštą žiūrėdama į Kristiną. 

— Tai tu ta Kristina Lavransdater, kuri atėmė iš manęs Erlendo mei- 
lę, — tarė ji, grąžindama puodelį. 

— Jūs pati žinote, ar tokią meilę buvo galima atimti, — atsakė mergaitė. 

Elina prikando lūpą. 

— Ką tu darysi, — tęsė ji, — kai atsibosi Erlendui ir jis vieną gražią 
dieną pasiūlys tau ištekėti už savo berno? Ir tada jo paklausysi? 

Kristina neatsakė, tada Elina nusijuokė ir tarė: 

— Aš tikiu, kad dabar tu jam visada paklusni. Kaip tu manai, Kris- 
tina, gal suloškime kauleliais, kuriai iš mūsų, dviejų Erlendo Nikiulau- 

seno meilužių, turi jis tekti? — nesulaukusi atsakymo, ji vėl nusijuokė ir 
tarė: — O gal tu tokia naivi ir sakysi, kad nesi jo meilužė? 

— Man nėra ko tau meluoti, — tarė Kristina. 

— Nelabai verta, — atsakė Elina tokiu pat balsu. — Aš pažįstu tą vai- 
kiną. Tikriausiai jis kaip koks tetervinas užpuolė tave jau per antrą pasi- 
matymą. Gaila man tavęs, gražusis vaike... 

Kristinos skruostai nubalo. Ji su pasišlykštėjimu tarė: 

— Aš nenoriu su tavim kalbėti... 

— Manai, jis su tavim pasielgs geriau, negu su manim, — kalbėjo Elina. 

Tada Kristina šiurkščiai atrėžė: 

— Vis tiek aš nesiskųsiu Erlendu, kad ir kaip jis elgtųsi. Aš pati įžen- 
giau į blogą kelią, todėl nedejuosiu ir nesigailėsiu, jei jis nuves į pražūtį... 

Elina kiek patylėjo. Paskui išraudusi netvirtu balsu tarė: 

— Kai jis mane suviliojo, Kristina, aš taip pat buvau skaisti, nors sep- 
tynetą metų jau vadinausi seno vyro žmona. Bet vargu ar suprasi, koks 
baisus buvo gyvenimas. 

Kristina pradėjo visa drebėti. Elina žiūrėjo į ją. Paskui iš savo ke- 
lioninės skrynelės, stovėjusios ant lovos pakojo, išėmė nedidelį ragelį. 
Sulaužiusi antspaudą, tyliai tarė: 

— Tu jauna, o aš sena, Kristina. Žinau, kad nėra prasmės su tavim 
kovoti, dabar tavo dienos. Ar išgersi su manim, Kristina? 

Kristina nepajudėjo. Tada Elina pakėlė ragą prie lūpų. Kristina pa- 
stebėjo, kad ji negėrė. Elina tarė: 

— Tu juk gali man padaryti garbę — išgerti į mano sveikatą ir prižadė- 
ti, kad nebusi pikta pamotė mano vaikams? 

Kristina paėmė ragą. Tuo metu Erlendas atidarė duris. Jis kiek pasto- 
vėjo, žiūrėdamas čia į vieną, čia į kitą moterį. 

— Ką tai reiškia? — paklausė jis. 

Kristina atsakė; jos balsas skambėjo šaižiai ir klaikiai: 

.— Mes geriam į viena kitos sveikatą — tavo meilužės... 

Jis pagriebė Kristinai už rankos ir atėmė ragą. 

— Tylėk, — šiurkščiai suriko jis. — Tau nėra ko su ja gerti. 

— Kodėl ne? — tarė Kristina. — Ji buvo tokia pat skaisti kaip aš, kai tu 
ją suviliojai... 

— Tą ji kartojo taip dažnai, kad galiausiai ir pati patikėjo, — tarė Er- 
lendas. — Atsimeni, kaip tu mane vertei su šia pasaka eiti pas Sigiurdą, o 
tas sušaukė liudininkus, kurie patvirtino, kad jis dar prieš tai buvo tave 
užtikęs su kitu vyru? 

Kristina nusigręžė, išbalusi nuo pasišlykštėjimo. Elina smarkiai pa- 
raudo, bet neatstojo: 

— Gal neapsikrės raupais, jei išgers su manim. 

Erlendas piktai atsigręžė į Eliną, ir staiga jo veidas ištųso ir suakme- 
nėjo; jis aiktelėjo iš siaubo. 

— Jėzau! — vos girdimai tarė jis ir pagriebė Elinai už rankos. 

— Gerk tada už ją, — įsakė jis drebančiu balsu. — Gerk pirmiau tu, 
tada ji išgers su tavim. 

Elina suvaitojusi ištrūko iš jo. Atbula ji pradėjo trauktis tolyn į kam- 
barį, o Erlendas ėjo iš paskos. 

— Gerk, — spyrėsi jis. Paskui ištraukė durklą ir, laikydamas jį rankoje, 
žengė paskui Eliną. —- Gerk tą gėrimą, kurį sutaisei Kristinai, — pagriebęs 
Eliną už rankos, nutempė prie stalo ir jėga prilenkė prie rago. 

Elina suriko ir užsidengė veidą rankomis. 

Erlendas paleido ją visas drebėdamas. 

— Pas Sigiurdą man buvo pragaras, — suriko Elina, — tu, tu žadėjai, 
bet pasielgei sa manim dar blogiau, Erlendai! 

Tada Kristina pripuolė ir pagriebė ragą. 

— Viena iš mudviejų turim išgerti — su abiem tu negali gyventi... 

Erlendas atėmė iš Kristinos ragą ir pastūmė ją taip, kad ji pargriuvo 
ant grindų ties friu Oshildos lova. Jis visaip bandė priversti Eliną Orms- 
dater išgerti, atsiklaupė šalia jos ant suolo ir, suėmęs ranka jos galvą, 
stengėsi supilti gėrimą jai į gerklę. 

Pro jo ranką ji pagriebė nuo stalo durklą ir smogė Erlendui. Durklas 
teperplėšė jo drabužius ir kiek įdrėskė. Tada Elina pasuko smaigalį į save 


ir tuoj pat be jėgų sukniubo ant Erlendo kelių. 


Kristina atsistojo ir priėjo prie jų. Erlendas laikė Eliną, jos galva per 
jo ranką buvo nusvirusi atgal. Ji beveik-tuoj pat ėmė gargaliuoti, spring- 
dama krauju. Išspjovusi daug kraujo, ji sušvokštė: 

— Tau sutaisiau... tą gėrimą... už visus tuos kartus... kiek tu mane 
apgavai... 

— Pašauk tetą Oshildą, — tyliai tarė Erlendas. 

Kristina nepajudėjo. 

— Ji miršta, — pridūrė Erlendas. 

— Tada jai geriau negu mums, — pasakė Kristina. 

Erlendas pažvelgė į ją, siaubas jo akyse sujaudino ją. Ji išėjo iš 
kambario. 

— Kas atsitiko? — paklausė friu Oshilda, kai Kristina pakvietė ją iš 
virtuvės. 

— Mes nužudėm Eliną Ormsdater, — tarė Kristina. — Ji miršta... 

Friu Oshilda pasileido tekina. Tačiau Elina mirė, vos jai peržen- 
gus slenkstį. 


Friu Oshilda paguldė numirėlę ant suolo, nuplovė nuo veido kraują ir 
pridengė drobine skepetaite. Erlendas stovėjo užpakaly, atsirėmęs į sieną. 

— Turbūt supranti, — tarė friu Oshilda, — kad blogiau jau nebegali 
būti. 

Senutė įmetė į krosnį žabų ir malkų; paskui į patį vidurį įkišo ragą ir 
įpūtė ugnį. 

— Ar tu gali pasitikėti savo tarnais? — paklausė ji. 

— Manau, kad taip — Ulfu ir Haftoru... Joną ir tą, kuris atlydėjo Eliną, 
aš mažai pažįstu. 

— Supranti, — tarė friu, — jeigu paaiškės, kad tik tu ir Kristina buvote 
Elinai mirštant, tai jau geriau, kad tu būtum davęs Kristinai Elinos gėri- 
mo! O jei dar pasklis gandas apie nuodus, tai žmonės primins ir tai, kuo 
mane anksčiau kaltino... Ar ji turi giminių ar draugų? 

— Ne, - tyliai atsakė Erlendas. — Ji neturėjo nieko, tik mane. 

— Ir vis dėlto, - kalbėjo toliau friu Oshilda, — bus sunku nuslėpti ir vog- 
čiomis išvežti jos kūną, kad ant tavęs nekristų pats baisiausias įtarimas. 

— Ji turi būti palaidota pašventintoje žemėje, — tarė Erlendas, — nors 
tai man kainuotų visą Hiusabiu. Kaip tu manai, Kristina? 

: Kristina linktelėjo galvą. 

Friu Oshilda sėdėjo tylėdama. Kuo daugiau ji galvojo, tuo sunkiau 
jai atrodė rasti išeitį. Virtuvėje sėdėjo keturi tarnai — jei Erlendui ir pasi- 
sektų papirkti juos, kad tylėtų arba prikalbėtų už pinigus išvažiuoti iš šio 
krašto, vis dėlto niekada nebūtų ramu. O Jeriungorde namiškiai žinojo, 

kad Kristina buvo čia, jei Lavransas tai sužinotų, tai sunku būtų įsivaiz- 
duoti, ką jis padarytų. Be to, kaip iš čia išvežti numirėlę? Dabar nebuvo 
ko nė galvoti apie kelią į vakarus per kalnus; liko kelias į Raumsdaleną 
arba per kalnus į Tronheimą, arba slėniu į pietus. O jei ir išaiškės tiesa, 
tai vis tiek niekas nepatikės, nors ir dėsis tikįs. 

— Man reikia pasitarti su Bjernu, — tarė ji ir atsikėlusi išėjo. 

Bjernas Giunarsenas išklausė žmonos pasakojimo, nė nekrustelėjęs 
ir nenuleidęs akių nuo Erlendo. 

— Bjernai, — beviltiškai tarė Oshilda. — Kas nors turi prisiekti matęs, 
kad ji pati nusižudė. 

Bjerno akys pamažu apsiblausė, jis pažvelgė į žmoną, o jo lūpas iš- 
kreipė šypsena. 

— Nori pasakyti, kad tas žmogus turiu būti aš? 

Friu Oshilda sunėrė rankas ir ištiesė į jį: 

— Bjernai, tu pats supranti, ką tai reiškia jiems abiem... 

— O tu galvoji, kad aš vis tiek jau pražuvęs? — lėtai paklausė jis. - O 
gal manai, kad aš dar turiu to vyriškumo, kurio kažkada turėjau, kad drį- 
siu melagingai prisiekti ir išgelbėsiu tą jaunuolį nuo pražūties? O mane 
patį visi tie metai juk traukė į pražūtų. Traukė į pražūtį —- sakau aš, — pa- 
kartojo jis. 

— Tu taip sakai tik dėl to, kad aš jau pasenau, — sušnibždėjo Oshilda. 

Kristina pagavo balsiai raudoti, net visas kambarys skambėjo. Ji buvo 
įlindusi į kampą prie friu Oshildos lovos ir tylėjo sustingusi. Bet dabar 
pradėjo balsu verkti. Atrodė, kad friu Oshildos žodžiai atvėrė jai širdį. 
Juose buvo tiek daug prisiminimų apie meilės saldybę; atrodė, jis pirmą 
kartą privertė Kristiną galutinai suprasti, kokia buvo jos ir Erlendo mei- 
lė. Prisiminimai apie karštą ir audringą laimę nuplovė visa kita — nuplovė 
šiurpią praėjusios nakties neviltį. Ji tik mylėjo ir norėjo ištverti iki galo. 

Visi trys pažvelgė į ją. Paskui Bjernas priėjo prie jos, paėmė už smak- 

— Sakyk, Kristina, ar ji pati tai padarė? 

— Viskas, ką jūs girdėjote, tiesa, — patvirtino Kristina. — Mes jai gra- 
sinom, kol ji nusižudė. 

— Ji Kristinai buvo numačiusi blogesnį likimą, — tarė Oshilda. 

Bjernas paleido mergaitę. Jis priėjo prie numirėlės, paėmė ją ir nu- 
nešė į lovą, kur Elina miegojo praėjusią naktį, ir, nugręžęs veidu į sieną, 
gerai užklojo antklode. 

— Joną ir tą tarną, kurį mažai pažįsti, išsiųsk namo į Hiusabiu su 
žinia, kud Elina kartu su tavim važiuoja į pietus. Tegul išjoja vidurdienį. 
Pasakyk, kad moterys čia miega, tegul jie valgo virtuvėje. Paskui pasikal- 
bėk su Ulfu ir Haftoru, ar ji anksčiau nežadėjusi nusižudyti? Ar galėsi 
pristatyti liudininkus, jeigu paklaus? 

— Visi, kurie paskutiniais metais, kai mes kartu gyvenom, lankėsi 
mano sodyboje, — nuvargusiu balsu tarė Erlendas, — gali paliudyti, kad 
ji grasino nusižudysianti ir mane nužudysianti, kai sakydavau, kad noriu 
su ja išsiskirti. 

Bjernas šiurkščiai nusijuokė: 

— Aš manau šitaip. Vakare mes aprengsim ją kelionės drabužiais ir 
pasodinsim į roges. Tu atsisėsi šalia... 

Erlendas susvirduliavo: 

— Aš negaliu. 

— Dievai žino, koks bebūsi vyras, kai dar dvidešimt metų pagyvensi 
savo protu, — tarė Bjernas. — O vadelioti ar galėsi? Tada aš atsisėsiu prie 
jos. Mes važiuosime naktimis ir tuščiais keliais, kol nusileisim į Formą. 
Tokiame šaltyje niekas nesupras, ar seniai ji mirusi. Mes nuvažiuosime 
į prieglaudą pas vienuolius Rualstade. Ten mes abu paliudysim, kad jūs, 
sėdėdami rogėse, užpakaly manęs, susiginčijote. Visi žino, kad tu su ja ne- 
norėjai gyventi, kai nuo tavęs buvo atšauktas tavo atskyrimas ir tu pasipir- 
šai savo luomo mergaitei. Ulfas ir Haftoras visą kelią turi laikytis nuošaly, 
kad, reikalui esant, galėtų paliudyti, kad ji, kai matė ją paskutinį kartą, buvo 
gyva. Juk galėsi su jais taip susitarti? Pas vienuolius paguldys ją į karstą, o 
paskui susiderėsi su kunigu dėl jos ir dėl savo sielos ramybės. Nelabai gra- 
žu. Bet tu taip viską supainiojai, kad nieko geriau nesugalvosi. Nestovėk 
gi kaip nėščia moteris, kuri ims tuoj ir nualps. Tepadeda tau Dievas, vaike, 
tu tikriausiai dar nesi patyręs, ką reiškia pajusti peilį po kaklu. 

Kai vyrai-išsirengė į kelionę, nuo kalnų pūtė žvarbus vėjas — virš 
sniego pusnių nuo mėnulio šviesos melsvame ore draikėsi žvilgantis lyg 
sidabras lengvas rūkas. | 

Buvo pakinkyti du arkliai vienas paskui kitą. Erlendas atsisėdo rogių 
priešakyje, Kristina priėjo prie jo: 

— Šį kartą, Erlendai, būtinai pasistenk man pranešti, kaip pavyko 
kelionė ir kaip tau pasisekė. 

Jis taip suspaudė jai ranką, jog Kristinai atrodė, kad iš panagių vos 
kraujas netryško. 

— Tu vis dėlto drįsti nepalikti manęs, Kristina? 

— Vis dėlto, — atsakė ji ir pridūrė: — Mes abu kalti — aš kursčiau tave, 
nes norėjau jos mirties. 

Friu Oshilda ir Kristina stovėjo ir lydėjo juos akimis. Rogės šokinėjo 
pusnynais aukštyn ir žemyn. Pranykdavo dauboje, bet paskui vėl išnir- 
davo jau daug žemiau, apsnigtoje lygumėlėje. Pagaliau vyrai įvažiavo į 
aukštos uolos šešėlį ir visai dingo joms iš akių. 


Abi moterys sėdėjo priešais krosnį, nugaras atgręžusios į tuščią lovą, 
iš kurios friu Oshilda buvo išnešusi visas antklodes ir šiaudus. Abi jautė, 
kad užpakaly jų stovi nyki tuštuma. 

— Gal mums šiąnakt pernakvoti virtuvėje? — staiga paklausė friu 
Oshilda. 

— Vis tiek kur atsigulsim, — atsakė Kristina. 

Friu Oshilda išėjo į lauką pažiūrėti oro. 

— Taip, jei vėjas pasikeis arba prasidės atodrėkis, jie nespės toli nuva- 
žiuoti, ir viskas paaiškės, — tarė Kristina. 

— Čia, Hauge, visada vėjuota, — atsakė friu Oshilda. — Tai dar nereiš- 
kia, kad keisis orai. 

Ir vėl sėdėjo tylėdamos. 

— Nepamiršk, — tarė friu Oshilda, — kokį likimą ji rengė jums abiem. 

Kristina tyliai atsakė: 

— Aš galvoju, kad gal ir man jos vietoj kiltų tokia mintis. 

— Tu niekada nesiryžtum kitą žmogų užkrėsti raupais, — karštai tarė 
friu Oshilda. 

— Prisimeni, teta, tu kažkada man sakei, jog gerai, kai žmogus nesi- 
ryžta daryti to, kas jam atrodo negražu. Bet ne taip jau gera, kai jis mano, 
kad kas nors negražu tik todėl, kad jis nesiryžta to padaryti! 

— Tu niekada nesiryžtum, bijodama nuodėmės, — tarė friu Oshilda. 

— Ne, nemanau, —- atsakė Kristina. — Juk aš jau daug ką padariau, apie 
ką anksčiau maniau, kad niekad nesiryšiu, bijodama nuodėmės! Bet tada 
aš nesupratau, kad paskui nuodėmę eina būtinybė sutrypti kitus. 

— Erlendas norėjo baigti savo palaidą gyvenimą dar gerokai prieš 
sutikdamas tave, — karštai atsakė Oshilda. — Tarp jų jau seniai viskas 
buvo baigta. 

— Aš tą žinau, — tarė Kristina. — Bet ji turbūt neturėjo pagrindo ma- 
nyti, kad Erlendo sumanymai tokie tvirti ir jai nepasiseks jų pakeisti. 

— Kristina, — nedrąsiai paprašė Oshilda, — juk tu dabar nepamesi 
Erlendo? Jums dabar nėra kitos išeities, kaip tik gelbėti vienas kitą! 

— Šitaip turbūt ir kunigas negalėtų patarti, — tarė Kristina ir šaltai nu- 
sišypsojo. — Bet aš žinau, kad nepamesiu Erlendo — netgi, jei man tektų 
paminti po kojomis savo tikrą tėvą! 

Friu Oshilda atsistojo. 

— Verčiau imkim ką dirbti, užuot taip sėdėjusios, — tarė ji. — Turbūt 
vis tiek neužmigsim, jei ir atsigulsim. 

Ji paėmė iš kamarėlės muštokę, atnešė keletą puodų pieno ir nugrie- 
busi taisėsi mušti sviestą. 

— Geriau duokite man, — paprašė Kristina. - Mano nugara jaunesnė. 

Tylėdamos abi pradėjo dirbti; Kristina, stovėdama prie kamaros durų, 
mušė sviestą, o Oshilda prie krosnies verpė vilnas. Tik išpylusi iš mušto- 
kės pasukas ir pradėjusi minkyti sviestą, jaunesnioji staiga paklausė: 

— Teta Oshilda, ar jūs niekad nesibaiminote dienos, kai reikės stoti 
prieš Dievo teismą? 

Friu Oshilda pakilo iš vietos, priėjo prie Kristinos ir atsistojo prieš 
ją šviesoje: 

— Gal man užteks drąsos paklausti tą, kuris mane tokią sukūrė, ar 
nepasigailės Jis manęs, kai ateis Jo valios valanda, nes šiaip jau niekada 
nemaldavau gailestingumo, kai laužiau jo įsakymus. Ir niekada neprašiau 
aš nei Dievo, nei žmogaus sumažinti man nors vienu skatiku tą mokestį, 
kurį šiame pasaulyje turiu mokėti. 

Kiek palaukusi, ji tyliai pridūrė: 

— Miunanui, mano vyresniajam sūnui, buvo dvidešimt metų. "Tada jis, 
kiek prisimenu, buvo ne toks kaip dabar. Mano vaikai nebuvo tada tokie... 

Kristina tyliai atsakė: | 

— Tačiau ponas Bjernas visus tuos metus dieną naktį buvo su jumis. 
— Taip, tai tiesa, — sutiko Oshilda. 


Netrukus Kristina baigė mušti sviestą. Tada friu Oshilda pasakė, kad 
reikėtų kiek prigulti. 

Atsigulusi į šiltą patalą, ji viena ranka apkabino Kristinos pečius ir 
priglaudė jos jauną galvą prie savo krūtinės. Po kiek laiko iš lygaus ir 
vienodo Kristinos alsavimo suprato, kad ši užmigo. 

Šaltis neslūgo. Visoje parapijoje tvartuose liūdnai baubė sušalę alka- 
ni galvijai. Bet žmonės taupė pašarą kiek tik galėjo. 

Šiais metais per Kalėdas mažai kas važiavo į svečius; dauguma sėdė- 
jo susigūžę namuose. 

Per Kalėdas šaltis dar labiau paspaudė - atrodė, kiekviena diena šal- 
tesnė už vakarykščią. Žmonės negalėjo prisiminti tokios žiaurios žiemos: 
daugiau nebesnigo net kalnuose, o sniegas, iškritęs šventojo Klemenso 
dieną, sušalo ir sustingo kaip akmuo. Saulė švietė giedrame danguje, die- 
nos pradėjo eiti ilgyn. Naktimis šiaurėje, virš kalnų viršūnių, žybčiojo 
per pusę dangaus šiaurės pašvaistė, bet ir ji nenulėmė oro permainos; 
truputėlį apniuko, padulkė sausas sniegas, o paskui vėl užėjo giedra ir 
speigas. Logenas tingiai šniokštė ir burbuliavo po ledu. 

Kiekvieną rytą Kristinai atrodydavo, kad nebeišlaikys iki vakaro. Kie- 
kvieną dieną ji jausdavo, kad tarp jos ir tėvo vyksta dvikova. Kaip galima 
šitaip elgtis, kai kiekviena gyva būtybė visose parapijose, ir žmonės, ir 
gyvuliai, kenčia vieną didžiulę negandą? Tačiau vakare paaiškėdavo, kad 
ji išlaikė. 

Tėvas nebuvo jai per daug šiurkštus. Jis niekada nekalbėdavo apie 
savo nepritarimą, bet iš kiekvieno jo žodžio Kristina jautė, kad jis tvirtai 
pasiryžęs laikytis savo sprendimo. | 

O kaip jai trūko tėvo draugystės! Ir kaip skaudėjo širdį, žiūrint, kiek 
daug rūpesčių ir vargų slegia tėvą, ir, jei taip anksčiau, tėvas būtų pasi- 

guodęs jai. Tiesa, Jeriungorde nebuvo tokio skurdo, kaip daug kur kitur, 
bet vis dėlto ir čia kiekvieną dieną ir kiekvieną valandą buvo jaučiami 
nederliaus metai. Anksčiau Lavransas žiemą augindavo ir mankštinda- 
vo kumeliukus, bet šių metų rudenį visus juos pardavė pietuose. Duktė 
liūdėjo, negirdėdama jo balso kieme, nematydama tėvo žaidžiant su dai- 
liais, gauruotais dveigiais, o jis taip mėgdavo žaisti. Žinoma, jų dvare po 
pernykščio rudens nebuvo tušti nei kluonai, nei aruodai, bet į Jeriungor- 
dą, prašydami pagalbos, — nusipirkti arba dykai, — ateidavo daug žmonių, 
ir niekas neišeidavo tuščiomis rankomis. 

Kartą vėlai vakare pas juos slidėmis atšliuožė kažkoks senukas, apsi- 
rengęs kailiniais. Lavransas pasikalbėjo su juo kieme, o Halvdanas atne- 
šė jam į menę pavalgyti. Niekas iš namiškių nežinojo, kas jis toks — grei- 
čiausiai vienas iš apylinkės kalniečių; gal Lavransas buvo su juo susitikęs 
kalnuose. Tačiau nei Lavransas, nei Halvdanas nieko apie jį nepasakojo. 

Taip pat vieną vakarą atėjo žmogus, su kuriuo Lavransas Bjergiulf- 
senas daugelį metų pykosi. Lavransas nusivedė jį į klėųį. Grįžęs į trobą, 
jis tarė: 

— Visi prašo mano pagalbos. O namie visi prieš mane. Ir tu, žmo- 
na, — piktai tarė jis Ranfridai. 

Tada motina užsipuolė Kristiną: 

— Girdi, ką tavo tėvas man sako! Bet aš ne prieš tave, Lavransai. 
Juk tu taip pat žinai, Kristina, kas įvyko pernai vėlai rudenį pietuose, 
Rualdstade, kada jis važiavo slėniu žemyn su dar vienu paleistuviu, savo 
giminaičiu iš Haugeno - ji nusižudė, nelaimingoji, kurią jis suvedžiojo ir 
atskyrė nuo visų giminių. 

Kristina atsakė tvirtai ir šiurkščiai: 

— Aš matau, kad jūs lygiai taip smerkiate jį už tuos metus, kada jis 
stengėsi atsikratyti nuodėmingo gyvenimo, kaip ir už tuos, kai jis gyveno 
nuodėmėje. 

„— Jėzau Marija, - sušuko Ranfrida, sugniauždama rankas. — Kas tau 
pasidarė! Argi ir dabar nepakeisi savo nusistatymo? 

— Ne, - tarė Kristina, — aš nepakeičiau nusistatymo. 

Lavransas, sėdėdamas ant suolo su Ulvhilda, žvilgterėjo į ją: 

— Aš taip pat, Kristina, — dusliai tarė jis. 

Tačiau širdyje Kristina jautė, kad ji šiek tiek pakeitė, jei ne nusistaty- 
mą, tai bent pažiūras. Ji gavo žinią, kaip pavyko ta baisioji kelionė. Vis- 
kas pasisekę geriau, negu buvo galima tikėtis. Erlendo žaizda krūtinėje 
negijo gal dėl to, kad jis peršalo, o gal dėl ko kita; bet jam neilgai reikėjo 
gulėti prieglaudoje Rualdstade. Ponas Bjernas tada jį slaugė. Bet dėl to, 
kad Erlandas buvo sužeistas, lengviau buvo paaiškinti visa kita, ir pasa- 
kojimu buvo patikėta. 

Kai Erlendas galėjo važiuoti toliau, jis nuvežė mirusiąją su karstu 
iki pat Oslo. Ten, siros Jono padedamas, jis gavo Elinos kapui vietą ne- 
seniai nugriautos Šventojo Mykolo bažnyčios kapinėse, o paskui atliko 
išpažintį pas patį Oslo vyskupą, kuris jį įpareigojo nuvykti į Šveriną prie 
Švenčiausiojo Kraujo. Dabar jis jau buvo išvykęs iš Norvegijos. 

Ji negalėjo keliauti į kitus kraštus kaip maldininkė gauti nuodėmių 
atleidimo. Jai teliko sėdėti namie, laukti ir galvoti, stengiantis kaip galima 
ilgiau išsilaikyti kovojant su tėvais. Kažkokia keista, šalta šviesa užliejo 
dabar visus jos prisiminimus apie susitikimus su Erlendu. Ji galvojo apie 
jo aistrą tiek meilėje, tiek sielvarte, ir jai kilo mintis, kad jei ji ima visus 
gyvenimo įvykius taip pat karštai į širdį ir taip visada veikia, tai gal vėliau 
visa tai jai atrodys mažiau reikšminga ir seksis lengviau išgyventi. Ji gal- 
vojo, jog gali atsitikti, kad Erlendas atsisakys jos! Jai atrodė, kad ji visada 
jautė kažkokią baimę, kad jei kova pasirodytų jiems per sunki, Erlendas 
atsisakytų, jos. Bet ji nenorėjo atsisakyti jo, kol jis pats neišlaisvins jos 
nuo visų priesaikų. 

Taip praslinko žiema. Kristina nebegalėjo daugiau apgaudinėti savęs 
ir turėjo prisipažinti, kad dabar jiems visiems artėja pats sunkiausias iš- 
bandymas, nes Ulvhildai nedaug buvo likę gyventi. Ir skaudžiai sielvar- 
taudama dėl sesers, ji su išgąsčiu matė, kad jos siela iš tikrųjų nublokšta į 
neviltį ir iškankinta nuodėmių. Matydama mirštančią mergaitę ir neapsa- 
komą tėvų skausmą, ji galvojo tik viena: „Jei Ulvhilda mirs, kaip aš tada 
galėsiu pažvelgti tėvui į akis ir nesuklupti prieš jį ant kelių, neišpažinti jam 
visko ir nepaprašyti atleisti man ir pasielgti su manim kaip tinkamam“. 

Seniai jau prasidėjo gavėnia. Žmonės pjovė silpnesnius galvijus, ku- 
riuos anksčiau tikėjosi išgelbėti, nes vis tiek būtų dabar kritę. Sirgo ir 

žmonės, nes mito tik žuvimi, prisidurdami truputį prasto miltų valgio. 
Sira Eirikas leido visai parapijai per gavėnią valgyti pieniškus valgius. Bet 
vargu ar kas turėjo nors lašą pieno. 

Ulvhilda gulėjo. Ji gulėjo viena seserų lovoje, ir kasnakt prie jos kas 
nors budėjo. Kartais tėvas su Kristina sėdėdavo prie ligonės dviese. Vie- 
ną tokią naktų Lavransas tarė dukteriai: 

— Atsimeni, ką brolis Edvinas sakė apie Ulvhildos likimą? Gal jau 
tada jis kaip tik tą turėjo galvoje. Bet aš vijau nuo savęs tą mint. 

Tokiomis naktimis Lavransas kartais pasakodavo šį tą iš tų laikų, kai 
vaikai dar buvo maži. Kristina sėdėdavo, išbalusi ir paskendusi neviltyje, 
suprasdama, kad po tais žodžiais slypi bežadė malda. 


Vieną dieną Lavransas su Kolbeinu išėjo į šiaurę kalnų miškuose 
paieškoti meškos laužo. Sugrįžo jie įsivertę į roges mešką, o Lavransas 
po skvernu turėjo gyvą meškiuką. Ulvhilda truputį pralinksmėjo, pama- 
čiusi jį. Tačiau Ranfrida priminė, kad dabar ne laikas tokį žvėrį auginti, 
ir kam jo reikia? 

— Aš noriu jį paauginti, o paskui pririšiu prie dukterų kamaros, — tarė 
Lavransas ir piktai nusijuokė. 

Bet sunku buvo gauti meškiukui šviežio pieno, ir dėl to po kelių 
dienų Lavransas jį užmušė. 

Saulė jau taip smarkiai kaitino, kad vidurdienį kartais lašnojo nuo sto- 
gų. Zylės kabinosi į rąstų sienas, laipiojo saulės apšviestoje pusėje ir sna- 
pais garsiai kaleno į medį, ieškodamos sienojų plyšiuose miegančių musių. 
Apylinkės laukuose mirguliavo kietas ir žvilgantis kaip sidabras sniegas. 

Pagaliau kartą vakare debesys užgožė mėnulį. Rytą Jeriungordo 
žmonės pabudo sniego sūkuryje, pro kurį nieko nebuvo galima įžiūrėti. 

Tą dieną visi suprato, kad Ulvhilda miršta. 

Visi namiškiai susirinko į menę, atėjo ir sira Eirikas. Menėje degė 
daug žvakių. Pavakary Ulvhilda tyliai ir ramiai užgeso motinos glėbyje. 

„Ranfrida laikėsi tvirčiau, negu buvo galima tikėtis. Abu tėvai sėdėjo 
šalia ir tyliai verkė. Verkė visi, kas buvo troboje. Kai Kristina priėjo prie 
tėvo, šis apkabino ją per pečius. Pajutęs, kad ji visa dreba ir virpa, jis 
priglaudė ją prie savęs. Bet jai rodėsi, kad jis tuti jausti, jog ji toliau nuo 
jo, negu mažoji velionė patale. | 

Kristina nesuprato, kaip ji ištvėrė. Ji pati vargu ar suprato, kaip galėjo 
ištverti; tačiau sustingusi, iš skausmo praradusi žadą, ji vis dėlto nugalėjo 
save ir nepuolė tėvui po kojų. 

Ir štai priešais šventojo Tomo altorių buvo atplėštos kelios lentos ir 
kietoje kaip akmuo žemėje iškasta duobė Ulvhildai Lavransdater. 

Tyliai ir gausiai snigo visas tas dienas, kol mergaitė gulėjo pašarvota; 
snigo ir tada, kai Ulvhildą laidojo, ir nenustojo snigti dar visą mėnesį. 


Žmonėms, nekantriai laukiantiems pavasario lyg išgelbėjimo, atrodė, 
kad jis niekada neateis. Dienos pailgėjo ir pašviesėjo, slėnis buvo pasken- 
dęs tirpstančio sniego rūke, o danguje švietė saulė. Bet oras buvo šaltas ir 
šilumai dar neužteko jėgų jį įveikti. Naktimis smarkiai šalo — ledas poškė- 
jo, nuo kalnų aidėjo griausmas, o vilkai staugė, ir lapės lojo visai prie pat 
sodybos, kaip viduržiemy. Žmonės plėšė karnas galvijams, bet šie krūvo- 
mis krito tvartuose iš bado. Niekas nežinojo, kada viskas baigsis. 

Vieną dieną, kai kelio provėžose jau telkšojo vanduo, o laukuose lyg 
sidabras žvilgėjo sniegas, Kristina išėjo iš namų. Įsaulyje sniego pusnys 
buvo tartum akytos, o plonas it nėriniai ledelis po jos kojomis traškė- 
damas byrėjo į šimtus dalelyčių. Bet visur, kur buvo nors mažiausias 
pavėsis, šaltis tebetvyrojo ore, ir sniegas buvo visai kietas. 

Ji ėjo bažnyčios link, pati nežinojo, ko jai ten reikia, bet ją ten traukė. 
Ten buvo tėvas ir dar keli valstiečiai, gildijos broliai, kuriems, ji žinojo, 
galerijoje palei bažnyčią buvo skirta sueiga. 

Pusiaukelyje ji sutiko ūkininkus, einančius žemyn. Su jais buvo ir sira 
Eirikas. Visi vyrai ėjo pėsti, pakrikę, niūrūs, nekalbūs ir nenuoširdžiai 
atsakinėjo į Kristinos pasveikinimą. 

Kristina pamanė, kad seniai jau praėjo tie laikai, kai kiekvienas pa- 
rapijoje buvo jai draugas. Dabar, be abejo, visi žinojo, kad ji bloga 
duktė. Gal jie dar ir daugiau žino apie ją. Dabar tikriausiai visi įsitikinę, 
kad ir senuose ganduose apie ją, Arnę ir Benteiną yra dalelė tiesos. Gal 
apie ją jau sklinda pačios blogiausios paskalos? Aukštai pakėlusi galvą, 
ji nuėjo į bažnyčią. 

Durys buvo praviros. Bažnyčioje buvo šalta, bet vis dėlto Kristinos 
širdį užplūdo kažkokia švelni šiluma, sklindanti iš tos tamsios, parudavu- 

sios patalpos su aukštyn kylančiais mediniais stulpais, nešančiais tamsą į 
viršų, prie slogo gegnių. Ant altorių žvakės nedegė, tik keletas saulės spin- 
dulių pro durų plyšį silpnai apšvietė paveikslus ir šventuosius indus. 

Prie šventojo Tomo altoriaus Kristina pamatė klūpantį tėvą, prispau- 
dusi prie krūtinės kepurę ir nuleidusį galvą ant sunertų rankų. 

Išsigandusi ir nusiminusi Kristina išslinko iš bažnyčios ir sustojo ga- 
lerijoje. Ten ji įsikibo rankomis į du stulpelius, sujungtus viršuje lanku, ir 
stovėjo taip lyg rėmuose, žiūrėdama žemyn į Jeriungordą, už kurio virš 
slėnio draikėsi melsvas rūkelis. Upė šalia kaimelio balzganai raibuliavo 
nuo saulės ir ledo. Bet alksnynas jos pakrantėje jau geltonavo nuo žir- 
ginėlių, eglynas aukštai prie bažnyčios atrodė jau pavasariškai žalias, o 
šalimais giraitėje čiulbėjo, čirškėjo ir švilpavo paukšteliai. Taip, paukščių 
giesmės dabar aidi kiekvieną vakarą saulei nusileidus. 

Ir Kristina pajuto, kad ilgesys, kuris, kaip jai rodėsi, kančių seniai 
išvytas iš jos sielos, ilgesys kraujyje ir visame kūne vėl atgijo — bailiai ir 
silpnai, lyg pabusdamas iš žiemos miego! 

Lavransas Bjergiulfsenas išėjo iš bažnyčios ir uždarė duris. Jis priėjo 
prie dukters, sustojo ir pro gretimą lanką ėmė žiūrėti į tolį. Ji pastebėjo, 


kaip sunyko tėvas per praėjusią žiemą. Ji pati nesuprato, kaip dabar gali- 


ma apie tai kalbėti, tačiau žodžiai nejučiomis išsprūdo: 

— Motina kartą pasakojo, kad tu jai sakęs, jei tai būtų buvęs Arnė 
Giurdsenas, tai tu sutiktum su manim, ar tiesa? 

— Taip, — tarė Lavransas, nežiūrėdamas į dukterį. 

— Tu to nesakei, kol Arnė buvo gyvas, — tarė Kristina. 

— Neįsišnekom. Aš, žinoma, supratau, kad vaikinas tave myli, tačiau 
jis nieko nesakė... ir buvo jaunas, ir aš niekad nepastebėjau, kad tu taip 
apie jį būtum galvojusi. Juk negalėjai tikėtis, kad aš pats pasiūlysiu savo 
duktėrį visiškai beturčiui žmogui, — jis šyptelėjo. — Tačiau man patiko 
vaikinas, — tyliai tarė jis. — Ir jei būčiau pamatęs, kad tu jį myli ir kenti... 

Jie tebestovėjo, žiūrėdami į tolį. Kristina jautė, kad tėvas stebi ją, ji 
iš visų jėgų stengėsi būti rami, bet jautė, kad pabalo. Tada tėvas priėjo 
prie jos, apkabino ir suspaudė savo glėbyje. Atmetęs jos galvą atgal, jis 
pažvelgė į dukters veidą ir paskui vėl priglaudė jį prie savo peties. 

— Jėzau Kristau, Kristina mažilėle, nejaugi tu tokia nelaiminga... 

— Man rodos, tėte, kad aš numirsiu dėl to, — tarė ji, glausdamasi prie jo. 

Ir Kristina pravirko. Bet verkė todėl, kad iš jo glamonėjimo ir žvilgs- 
nio suprato, jog jis dabar toks iškankintas, kad daugiau nebeturi jėgų 
priešintis. Ji nugalėjo tėvą. 


Vidurnaktį tėvas pakrutino jai petį. 

— Kelkis, — tyliai tarė jis, — girdi?.. 

Tada ji išgirdo švilpiant pro namo kertes — sodrų, žemą drėgno vėjo 
gūsį. Nuo stogo tekėjo čiurkšlėmis vanduo, ir buvo girdėti krintančio į 
minkštą tirpstantį sniegą lietaus šniokštimas. 

Kristina užsimetė drabužį ir nuėjo paskui tėvą prie lauko durų, jie 
stovėjo kartu, žiūrėdami į šviesią gegužės naktį — juos pasitiko šiltas 
vėjas ir lietus, dangus buvo kažkoks išsidraikiusių, greitų lietaus debesų 
chaosas; miškas šniokštė, švilpė tarp namų, o aukštai kalnuose buvo 
girdėti duslus slenkančio sniego dundėjimas. 

Kristina susirado tėvo ranką ir suspaudė. Vadinasi, jis pasišaukė ją, 
norėdamas visa tai parodyti. Anksčiau tėvas taip pat būtų ją pasišaukęs. 
Dabar vėl viskas kaip buvę! 

Kai sugrįžo į kambarį gulti, Lavransas tarė: 

— Tas žmogus, kur čia buvo šią savaitę, atvežė man pono Miunano 
Bordseno laišką. Šią vasarą jis atvažiuosiąs čia aplankyti savo motinos ir 
klausia, ar negalėtų užsukti pas mane ir pasikalbėti: 

— Ką jūs jam atsakysite, tėveli? — sušnibždėjo ji. 

— To aš tau negaliu dabar pasakyti, — atsakė Lavransas. — Bet aš su 
juo pasikalbėsiu, o paskui, dukrele, padarysiu tokį sprendimą, už kurį 
galėsiu atsakyti prieš Dievą. 

Kristina vėl atsigulė pas Ramborgą, o Lavransas — šalia miegančios 
žmonos. Jis gulėjo ir galvojo, kas bus, jei upė staiga smarkiai patvins — 
parapijoje maža sodybų yra taip arti jos, kaip Jeriungordas. O buvo, ro- 
dos, pranašauta, kad upė vieną kartą jį nuneš. 

Pavasaris atėjo staiga. Vos kelioms dienoms praslinkus po atodrėkio, 
visas kaimelis pasidarė tamsiai rudas nuo smarkaus lietaus. Kalnų šlaitais 
plūdo vanduo, upė kasdien kilo ir slėnio apačioje atrodė lyg pilkas kaip 
švinas ežeras su plaukiančiomis giraitėmis vidury ir šiurpiai kunkuliuo- 
jančia juosta. Didelė dalis Jeriungordo laukų buvo apsemta. Bet vis dėlto 
nuostoliai buvo daug mažesni, negu tikėtasi. 

Pavasario darbai prasidėjo labai vėlai, ir žmonės sėjo laukus menka 
sėkla, melsdami Dievą iki rudens apsaugoti juos nuo nakties šalnų. Ir at- 
rodė, kad Dievas šį kartą išklausys jų maldų ir palengvins vargą. Birželio 
mėnesį oras pasitaisė, vasara buvo gera, ir žmonės pradėjo tikėtis, kad 
laikui bėgant visi nederliaus pėdsakai bus išlyginti. 


Po šienapjūtės kartą vakare į Jeriungordą atjojo ketvertas vyrų. Tai 
buvo du ponai su savo tarnais: ponas Miunanas Bordsenas ir ponas 
Bordas Petersenas iš Hestneso. 

Ranfrida ir Lavransas įsakė padengti stalą viršutinėje menėje ir pa- 
kloti svečiams lovas klėtyje. Tačiau Lavransas paprašė ponus atidėti rei- 
kalus kitai dienai, kai jie pailsės po kelionės. 

Prie stalo daugiausia kalbėjo ponas Miunanas. Jis dažnai kreipėsi į 
Kristiną ir kalbėjo su ja kaip su gera pažįstama. Ji matė, kad tėvui tai 
nepatiko. Ponas Miunanas buvo kresnas, raudonveidis, negražus, ple- 
pus, be to, atrodė truputį juokingai. Jis buvo pravardžiuojamas Miunanu 
Stuobriu arba Miunanu Šokėju. Tačiau vis tiek jis, friu Oshildos sūnus, 
buvo protingas, gabus žmogus, daug kur karaliaus patikėtinis, jo žodžių 
klausė tie, kurie tarėsi valstybiniais reikalais. Jis gyveno savo motinos 
tėviškėje, Skugheimo apylinkėje, buvo labai turtingas ir vedęs taip pat 
turtingą merginą. Friu Katryna, jo žmona, buvo baisiai bjauri ir beveik 
niekada neatverdavo burnos, bet vyras visada atsiliepdavo apie ją lyg 
apie protingiausią moterį, todėl žmonės juokais praminė ją friu Katryna 
Išmintingoji arba Auksaburnė. Jie, matyt, labai gerai ir draugiškai sugy- 
veno, nors ponas Miunanas garsėjo savo palaidu gyvenimu ir prieš, ir 
po vedybų. | 

Ponas Bordas Petersenas buvo gražus, visų gerbiamas senukas, nors 
dabar šiek tiek aptukęs ir nebe toks judrus. Plaukai ir barzda žilstelėję, 
tačiau vis dar daugiau auksiniai, negu žili. Nuo pat karaliaus Magnuso 
Hokonseno mirties jis gyveno ramiai ir valdė savo didelį dvarą Nur- 
mere. Jis jau antrą kartą našlavo ir turėjo daug vaikų, jie visi buvo labai 
gražūs, gerai išauklėti ir turėjo geras vietas. 

Rytojaus dieną Lavransas su savo svečiais pakilo į pastogę pasikal- 
bėti. Lavransas paprašė, kad ir žmona dalyvautų tame pokalbyje, bet ši 
nenorėjo. 

— Tu pats nuspręsk. Žinai, kad jeigu nesutarsit, tai bus didžiausias 
smūgis mūsų dukteriai, bet kartu aš matau, kad daug dalykų yra ir prieš 
šias vestuvės 

Ponas Miunanas perdavė Lavransui laišką nuo Erlendo Nikiulau- 
seno. Erlendas sakėsi primsiąs bet kokias Lavranso sąlygas, jeigu šis 
sutiksiąs sužieduoti su juo savo dukterį Kristiną. Pats Erlendas sutiko 
leisti nešališkiems žmonėms įvertinti jo turtą, sekti pajamas ir paskyrė 
Kristinai kaip papildomą vestuvinę dovaną tiek, kad ji, jei liktų bevaikė 
našlė, valdytų trečdalį viso jo turto, be savo kraičio ir turto, kurį ji gaus 
iš savo giminių. Toliau jis siūlė suteikti Kristinai visišką teisę valdyti savo 
dalį — ir tą, kurią gaus iš namų, ir iš jo gautąją. Tačiau jei Lavransas pa- 
geidaus kitų turto dalijimo sąlygų, Erlendas mielai sutinka išklausyti jį ir 
pakeisti savo sprendimą pagal jo pageidavimus. Vienintelė sąlyga, su ku- 
ria turi sutikti Kristinos tėvai, yra ši: jeigu jiems kada nors tektų tapti jo 
ir jos vaikų globėjais, kad tėvai niekada nemėgintų paveržti to, ką jis do- 
vanojo savo ir Elinos Ormsdater vaikams, ir laikytų, kad ši dalis išskirta 
iš jo turto prieš vestuves su Kristina Lavransdater. Galiausiai Erlendas 
siūlo iškelti pas save, Hiusabiu, prabangias vestuves. 

Lavransas atsakė šitaip: 

— Pasiūlymas puikus. Suprantu, kad jūsų giminaitis nori su manim 
susitarti. Aš tą matau taip pat ir iš to, kad jis prikalbėjo jus, pone Miu- 
nanai, jo reikalais dar kartą vykti pas tokį žmogų kaip aš, kuris už šios 
parapijos ribų menkai žinomas, ir kad toks garbingas žmogus kaip jūs, 
pone Bordai, vargote tokią kelionę, norėdami palaikyti Erlendo prašy- 
mą. Tačiau aš į Erlendo pasiūlymus turiu pasakyti, kad mano duktė ne 

taip išauklėta, kad pati tvarkytų savo ūkius ir turtus, aš visada tikėjausi 
išleisti ją už tokio žmogaus, į kurio rankas su pasitikėjimu galėčiau ati- 
duoti mergaitės gerovę. Ir nežinau, ar Kristina sugebės susitvarkyti su 
tokia valda. Abejoju, ar tai jai bus gerai. Ji švelnaus ir nuolaidaus būdo, 
ir kaip tik tai, kad Erlendas daug kur pasirodė neprotingas, buvo viena 
iš priežasčių, dėl kurių aš nesutikau su šiomis vedybomis. Jeigu ji būtų 
valdinga, stipri ir atkakli moteris, tai reikalai apsiverstų visai kitaip. 

Ponas Miunanas nusikvatojo ir tarė: 

— Brangusis Lavransai, negi jūs skundžiatės, kad mergaitė per mažai 
kovinga? 

O ponas Bordas šyptelėjęs pasakė: 

— Man rodos, kad jūsų dukteriai netrūksta atkaklumo — juk dveji 
metai, kai ji tvirtai laikosi Erlendo, priešindamasi jums. 

Lavransas tarė: 

— Aš puikiai tai žinau, bet nepaisant to, suprantu, ką kalbu! Jai pačiai 
tada, kai pasipriešino mano valiai, buvo sunku ir skaudu, ir ji neilgai bus 
laiminga su vyru, kuris nesugebės jos valdyti. 

— Po galais, - sušuko ponas Miunanas. — Tada jūsų duktė visai nepa- 
naši į tas moteris, kurias aš pažinau, nes nemačiau nė vienos, kuri nebūtų 
norėjusi pati tvarkytis ir valdyti savo vyrą. 

Lavransas patraukė pečiais ir nieko neatsakė. 

Tada Bordas Petersenas tarė: 

— Man atrodo, Lavransai Bjergiulfsenai, kad jūs šių vestuvių tarp 
jūsų dukters ir mano įsūnio ypač nenorite po to, kai moteris, kurią jis lai- 
kė pas save, taip baigė savo gyvenimą. Bet žinokite dar štai ką: paaiškėjo, 
kad ši nelaimingoji leidosi suvedžiojama kito vyriškio, būtent, Hiusabiu 
valdytojo. Erlendas tą žinojo, su ja važiuodamas per slėnį; jis siūlė jai 
puikų kraitį, jei šis panorėtų vesti ją. 

— Jūs tikras, kad tai tiesa? — paklausė Lavransas. — Tačiau nemanau, 
kad nuo to reikalai pagražėjo. Turėtų būti sunku geros kilmės moteriai 
atvykti į ūkį su šeimininku, o išvykti iš ten su bernu. 

Miunanas Bordsenas atsakė: 

— Suprantu, Lavransai Bjergiulfsenai, kad jums labiausiai nepatinka, 
jog mano pusbroliui atsitiko ta nelaimė su Sigiurdo Saksiulvseno žmona. 

Žinoma, kad negražu. Bet, žmogau, nereikia pamiršti — jaunuolis gyve- 
no viename name su jauna, gražia moterim, kurios vyras senas, šaltas ir 
netinkamas jai, o naktis tuose kraštuose trunka pusę metų; man atrodo, 
sunku būtų tokiomis sąlygomis tikėtis ko nors kita, nebent Erlendas 
būtų buvęs visai šventas! Tiesa, Erlendas niekada nebuvo linkęs būti 
vienuoliu, bet nemanau, kad jūsų jauna, graži dukrelė padėkotų jums, 
jei išleistumėt ją už vienuolio. Erlendas elgėsi kvailai ir net dar blogiau, 
tas taip... Tačiau viskas turi pagaliau baigtis; mes, jo giminaičiai, iš visų 
jėgų stengėmės padėti vaikinui atsistoti ant kojų; ta moteris mirusi, ir 
Erlendas padarė viską, ką tik galėjo, jos sielai ir kūnui; pats Oslo vys- 
kupas atleido jam nuodėmes, ir dabar jis grįžo namo, nuplautas Šven- 
čiausiuoju Krauju Šverine — argi jūs norite būti griežtesnis už patį Oslo 
vyskupą ar arkivyskupą, nežinau, kas saugo tą brangųjį kraują... Brangu- 
sis Lavransai, skaistybė, žinoma, geras dalykas, bet suaugęs vyras negali 
jos išsaugoti be ypatingos Dievo malonės. Prisiekiu šventuoju Ulavu, 
prisiminkite, kad ir pats šventasis karalius negavo tos dovanos tol, kol 
jo žemiškasis gyvenimas nėjo į pabaigą — turbūt tokia buvo Dievo valia, 
kad jis pirmiau turėjo pradėti tokį gabų jaunuolį kaip karalius Magnusas, 
kuris šiaurės šalyse palaužė stabmeldžių jėgas. Juk karalius Ulavas susi- 
laukė to sūnaus ne iš karalienės, ir vis dėlto jis sėdi Dievo karalystėje tarp 
pačių žymiausių šventųjų. Taip, aš matau iš jūsų veido, kad mano kalba 
jums atrodo nepadori. 

Ponas Bordas pertraukė jį: 

— Lavransai Bjergiulfsenai, man taip pat kaip ir jums nepatiko, kai 
Erlendas pirmąkart kreipėsi į mane ir pasakė, kad jis pamilęs mergaitę, 
jau sužadėtą su kitu. Bet vėliau aš supratau, kad jų meilė tokia stipri, jog 
būtų nuodėmė juos išskirti. Erlendas buvo kartu su manim paskutinia- 
me Kalėdų priėmime, kurį karalius Hokonas surengė savo žmonėms — 
jaunuoliai ten susitiko; ir kai tik jie pamatė vienas kitą, jūsų duktė apalpo 
ir ilgokai gulėjo lyg negyva. Iš savo įsūnio veido aš pamačiau, kad jis 
greičiau pasirengęs netekti gyvybės, negu jos. 

Lavransas, prieš atsakydamas, truputį patylėjo. 

— Taip, visa tai atrodo labai gražu, kai girdi kokių nors pietų šalių 
riterių pasakose. Bet mes dabar ne Bretlande, ir jūs tikriausiai iš savo bū- 

simo žento taip pat pareikalautumėt daugiau, ne tik priversti jūsų dukterį 
alpti iš meilės, visiems aplinkiniams ir jam pačiam matant. 

Abu svečiai tylėjo, ir Lavransas kalbėjo toliau: 

— Aš manau, gerieji ponai, kad jeigu Erlendas Nikiulausenas nebūtų 
vėjais paleidęs tiek turto ir garbės, tai jūs nesėdėtumėt čia ir taip nepra- 
šytumėt tokio žmogaus kaip aš išleisti už jo dukterį. Bet aš nenoriu pas- 
kui klausytis kalbų, kad Kristinai buvo didelė garbė ištekėti už Hiusabiu 
savininko, už žmogaus, priklausančio vienai iš garbingiausių šio krašto 
giminių, tada, kai šis žmogus tiek susitepęs, jog jau nebegali tikėtis nei 
geresnių vedybų, nei kaip kitaip išsaugoti savo giminės garbę. 

Jis pašoko ir ėmė vaikščioti po kambarį. 

Bet ponas Miunanas nesutiko: 

— Ne, Lavransai, jeigu jau jūs užsiminėte apie gėdą, tai, dievaži, pasa- 
kysiu, kad jūs per daug išdidus... 

Ponas Bordas jį pertraukė, prieidamas prie Lavranso: 

— Jūs iš tikrųjų išdidus, Lavransai, jūs man primenate tuos senųjų lai- 
kų ūkininkus, kurie iš karaliaus nenorėjo priimti jokių titulų dėl to, jog jų 
išdidumas negalėjo pakęsti, kad paskui žmonės sakytų, jog jie turį būti 
dėkingi kažkam kitam, o ne patiems sau. Ir aš jums sakau: jeigu Erlendas 
ir tebeturėtų visą tą garbę ir turtą, kurį jis paveldėjo gimdamas, tai aš ir tada 
nesijausčiau nusižeminęs, prašydamas kilmingo ir pasiturinčio žmogaus 
dukters rankos savo įsūniui, jeigu matyčiau, kad išsiskyrus jaunuolių širdys 
gali plyšti. Ypač, — tyliai tarė jis, uždėjęs ranką ant Lavranso peties, — kai 
padėtis tokia, kad judviejų sielos išganymui būtų geriau susituokti. 

Lavransas nustūmė svečio ranką; jo veidas pasidarė griežtas ir šaltas: 

— Aš ne visai suprantu, ką jūs norite pasakyti, ponai. 

Abu valandėlę stebėjo vienas kitą, paskui ponas Bordas prašneko: 

— Erlendas man sakė, kad jiedu vienas kitam prisiekė švenčiausią 
ištikimybę. Gal jūs pasakysite, kad turite teisę atleisti savo dukterį nuo 
priesaikos, jei ji prisiekė be jūsų sutikimo. Bet Erlendo atleisti jūs nega- 
lite... Ir aš matau tik viena: svarbiausia kliūtis — tai jūsų išdidumas ir jūsų 
neapykanta nuodėmei. Bet man atrodo, kad šiuo atžvilgiu jūs norite būti 
griežtesnis už patį Dievą, Lavransai Bjergiulfsenai! 

Lavransas atsakė ne visai tvirtu balsu: 

— Gal jūsų žodžiuose ir yra dalis tiesos, pone Bordai. Bet pagrindinė 
priežastis, dėl kurios nesutinku su šiomis vedybomis, yra ta, kad aš Erlen- 
dą laikau tokiu žmogum, kuriam negaliu patikėti savo dukters likimo. 

— Manau, kad dabar galiu laiduoti už savo įsūnį, — dusliai tarė Bor- 
das. — Jis taip myli Kristiną, kad Žinau, jei ją atiduotumėte jam, tai jis 
elgtųsi taip, kad neturėtumėte pagrindo skųstis žentu. 

Lavransas ne tuoj atsakė. Tada ponas Bordas ištiesė jam ranką ir 
maldaudamas tarė: 

— Dėl Dievo, Lavransai Bjergiulfsenai, duokite sutikimą! 

Lavransas padavė Bordui ranką: 

— Vardan Dievo! 

Pašaukęs į pastogę Ranfridą ir Kristiną, Lavransas pasakė joms savo 
sprendimą. Ponas Bordas pagarbiai sveikino abi moteris, ponas Miu- 
nanas paspaudė Ranfridai ranką, mandagiai kalbindamas namų šeimi- 
ninkę, o Kristiną pagal užsienio papročius pabučiavo ir, beje, nelabai 

— Kaip tau patinka naujasis giminaitis, ponas Miunanas? — paklausė 
jis pašaipiai, vakare minutėlę palikęs su ja vienas. 

Kristina maldaudama pažvelgė į tėvą. Tada jis keletą kartų paglostė 
jai veidą ir daugiau nieko nebesakė. 

Kai ponas Bordas ir ponas Miunanas nuėjo gulti, pastarasis tarė: 

— Kažin ką atiduočiau, kad galėčiau pamatyti Lavranso Bjergiulfseno 
veidą, jei jis išgirstų visą tiesą apie savo brangią dukrelę. O mudu turėjo- 
me atsiklaupę maldauti, kad Erlendui atiduotų moterį, kurią jis jau daug 
kartų yra turėjęs Briunhildos namuose... 

— Užsičiaupk, — irzliai tarė Bordas. — Blogiausiai Erlendas padarė, 
kad viliojo mergaitę į tokias vietas; stenkis, kad Lavransas niekada to 
nesužinotų; visiems bus geriau, jeigu jiedu dabar taps draugai! 


Buvo nuspręsta sužieduotuves atšvęsti tą patį rudenį. Lavransas 
pasakė, kad jis negalėsiąs iškelti didelės puotos, nes praeitais metais jų 
slėnyje buvęs nederlius; bet jis sutinkąs iškelti vestuves Jeriungorde su 
derama prabanga. Ir vėl, dangstydamasis nederliumi, pareikalavo, kad 
tarp sužieduotuvių ir vestuvių praeitų visi metai. 

Sužieduotuvės dėl įvairiausių priežasčių vis buvo atidėliojamos. Jos 
įvyko tik per Naujuosius metus, tačiau Lavransas sutiko vestuvių dėl to 
neatidėti, jos turėjo būti atšvęstos tuoj po šventojo Mykolo, kaip anks- 
čiau buvo nutarta. 

Pagaliau Kristina gyveno Jeriungorde kaip teisėta Erlendo suža- 
dėtinė. Kartu su motina jos tvarkė kraitį, stengėsi dar labiau prikrauti 
skrynias patalynės ir drabužių, nes Lavransas, nutaręs atiduoti dukterį 
Hiusabiu šeimininkui, nieko negailėjo. 

Kristina pati stebėjosi, kodėl ji dabar nesidžiaugia. Bet ir apskritai 
Jeriungorde niekas nesidžiaugė, nors ir triūsė su pagyvėjimu. 

Tėvai skaudžiai liūdėjo Ulvhildos — Kristina tai suprato. Tačiau jautė, 
kad jie ne tik dėl to tokie tylūs ir liūdni. Jie buvo malonūs jai, bet Kris- 
tina jautė, kad apie jos sužadėtinį kalba prisiversdami, tik norėdami ją 
pradžiuginti ir išreikšti savo draugiškumą, o ne kad patys būtų norėję 
apie Erlendą kalbėti. Net susipažinę su sužadėtiniu, jiedu nepasidarė 
palankesni vestuvėms. Pats Erlendas buvo nekalbus. Tas dienas, kurias 
praleido Jeriungorde per sužieduotuves, elgėsi labai santūriai, ir Kristi- 
na manė, kad kitaip ir negalėjo būti — juk jis žinojo, kad jos tėvas labai 
nenoriai sutiko. 

Pati ji kažin ar pasikeitė su Erlendu bent dešimčia žodžių. Jiems buvo 
keista ir neįprasta sėdėti kartu visų žmonių akivaizdoje; dabar jiems be- 
veik nebuvo apie ką kalbėti, nes turėjo labai daug paslapčių. Širdyje ji 
pajuto kažkokią neaiškią baimę, liūdną ir nesuprantamą, bet visados ją 
persekiojančią, kad dabar, po vestuvių, jiems gal bus sunku dėl to, kad 
jau iš anksto per daug buvo suartėję, o paskui per ilgai gyveno skyrium. 

Ji bandė varyti šalin tą baimę. Erlendas žadėjo atvažiuoti į svečius 
per Sekmines; jis paklausė Lavransą ir Ranfridą, ar galėsiąs atvykti; Lav- 
ransas nusijuokė ir atsakė, kad jis, be abejo, maloniai priims savo žentą, 
Erlendas galįs tuo neabejoti. 

Per Sekmines jie galės kartu vaikščioti, galės pasikalbėti kaip seniau, 
ir tada turbūt išnyks tas šešėlis dėl ilgo išsiskyrimo, kai jiedu buvo palikti 
jų pačių valiai ir vieni kentė savo skausmą. | 

Per Velykas Simonas Andresenas su žmona parvažiavo į Formą. 
Kristina juos matė bažnyčioje. Simono žmona stovėjo netoli jos. 

„Ji turbūt daug vyresnė už jį, — pagalvojo Kristina, — kokių trisde- 
šimties metų“. Friu Halfrida buvo smulki, neaukšto ūgio ir liesa, bet 
nepaprastai malonaus veido. Netgi spalva jos blyškiai rausvų plaukų, 
bangomis išsidraikusių iš po drobinio nuometo, atrodė be galo švelni, o 
akys taip pat spindėjo švelnumu; jos buvo didelės, pilkos, su auksinėmis 
kibirkštėlėmis. Visi jos veido bruožai buvo gražūs ir ryškūs, bet veido 
spalva buvo pilkšvai balta, o kai prasižiodavo, buvo matyti sugedę dan- 
tys. Ji atrodė silpnutė ir ligota — jau kelintą kartą, kaip girdėjo Kristina, 
buvo persileidusi. Ji stebėjosi, kaip Simonas gyvena su savo žmona. 

Jeriungordo ir Formo gyventojai keletą kartų iš tolo pasisveikino, susi- 
tikę bažnyčios kalvelėje, bet nesikalbėjo. Trečią dieną Simonas atėjo į baž- 
nyčią be žmonos. Tada jis priėjo prie Lavranso, ir jiedu valandėle šnekučia- 
vosi. Kristina girdėjo minint Ulvhildos vardą. Paskui Simonas kalbėjosi su 
Ranfnida. Ramborga, stovėjusi šalia motinos, labai garsiai pasakė: 

— Aš tave gerai prisimenu, aš žinau, kas tu esi. 

Simonas pakėlė mergaitę ir apsuko aplink save: 

— Labai gražu, Ramborga, kad tu manęs nepamiršai. 

Kristinai jis tik iš tolo nusilenkė. Vėliau tėvai neminėjo šio susitikimo. 

Tačiau Kristina ilgai apie tai galvojo. Vis dėlto buvo keista vėl susi- 
tikti su Simonu Dare, jau vedusiu žmogum. Po to susitikimo daug kas 
atgijo joje: ji prisiminė savo tų dienų aklą ir pasiaukojamą meilę Er- 
lendui. Dabar buvo kiek kitaip. Ji galvojo, ar Simonas papasakojo savo 
žmonai, kodėl jie išsiskyrė; bet ir taip jai buvo aišku, kad jis „dėl Lavran- 
so“ nieko nepasakojo, pašaipiai pamanė ji. Kaip gaila, kad ji dar neište- 
kėjusi ir gyvena namie pas tėvus. Bet jie vis dėlto sužadėti, ir Simonas 
gali įsitikinti, kad jie pasiekė, ko norėjo. Nors ir ką Erlendas kada padarė, 
bet jis vis dėlto liko ištikimas jai, o ji taip pat nebuvo nei lengvabūdė, 
nei vėjavaikė. 


Kartą vakare, ankstyvą pavasarį, Ranfridai prireikė pasiųsti ką nors 
pas senąją Giunhildą, našlę, siuvančią kailinius. Vakaras buvo labai gra- 

žus, ir Kristina paprašė, kad jai pačiai leistų nuvykti, ir galiausiai ji gavo 
sutikimą, nes visi vyrai buvo užsiėmę. 

Saulė jau buvo nusileidusi, ir nuo žemės į gelsvai žalią dangų kilo 
lengvas šaltas rūkas. Sulig kiekvienu žirgo žingsniu Kristina girdėjo, kaip 
lūžta vakaro ledelis ir byra traškėdamas. Tačiau iš pakelės krūmų sklido 
linksmas, švelnus, pavasariškas paukščių čiulbėjimas prieš vakarą. 

Kristina greitai jojo slėniu žemyn, apie nieką daug negalvodama, tik 
jausdama, kaip gera vėl būti vienai lauke. Ji jojo nenuleisdama akių nuo 
jauno mėnulio, besileidžiančio nuo kalnų keterų anapus slėnio. Dėl to vos 
nenukrito nuo žirgo, kai šis netikėtai puolė į šoną ir atsistojo piestu. 

Kelio pakrašty Kristina pamatė gulintį tamsų, susirietus;į kūną ir iš 
pradžių išsigando. Ji vis dar negalėjo nusikratyti tos bjaurios baimės, ku- 
rią pajusdavo, kai, eidama viena, susitikdavo kelyje žmogų. Tačiau dabar 
ji pagalvojo, kad tai gali būti koks nors pakely susirgęs keleivis, dėl to 
sutramdžiusi apsuko žirgą ir nujojo atgal, garsiai klausdama, kas čia. 

Kamuolėlis lengvai sujudėjo, ir balsas tarė: 

— Man rodos, kad čia Kristina Lavransdater? 

— Brolis Edvinas? — tyliai paklausė ji. 

Jai tiesiog ėmė rodytis, kad tai sapnas ar burtai, kuriais norima ją 
apgauti. Bet ji vis dėlto priėjo artyn; tai iš tikrųjų buvo senasis vienuolis, 
tačiau pats negalėjo atsikelti. 

— Brangusis tėve, nejaugi jūs išsirengėt į kelionę šiuo metų laiku, — 
tarė ji nustebusi. 

— Garbė Dievui, pasiuntusiam tave šiandien šiuo keliu, — tarė vienuo- 
lis. Kristina pastebėjo, kad jis visas dreba. — Aš norėjau nukeliauti pas jus, 
bei šį vakarą jau nebegalėjau daugiau paeiti. Man jau pradėjo rodytis, jog 
tokia Dievo valia, kad aš parkrisčiau ir numirčiau tiesiog ant kelio, nes 
visą gyvenimą basčiausi keliais. Bet aš labai norėčiau atlikti išpažinų ir 
gauti paskutinį patepimą. Ir labai norėjau pamatyti tave, mano dukrele... 

: Kristina padėjo vienuoliui užsėsti ant savo žirgo ir vedė jį už ka- 
manų, prilaikydama senuką. Jis jaudinosi, kad dabar Kristina permirks 
kojas, ir katkartėmis tyliai dejavo iš skausmo. 

Jis papasakojo, kad nuo Kalėdų gyvenęs Ejabiu; keletas turtingų pa- 
rapijos ūkininkų nederliaus metu buvo pasižadėję perdažyti ir atnaujinti 

savo bažnyčią. Tačiau darbas vykęs blogai ir lėtai; visą šią Žiemą jis sir- 
gęs — kažkas negerai buvę su viduriais: jis vėmęs krauju ir nieko nega- 
lėjęs valgyti. Jam pačiam atrodę, kad jau nedaug likę gyventi, ir veržęsis 
dabar namo, į savo vienuolyną, nes norėjęs mirti ten, tarp savo brolių. 
Tačiau panoręs paskutinį kartą slėniu nukeliauti į šiaurę, todėl išvykęs 
iš Hamaro kartu su kunigu vienuoliu, naujuoju maldininkų prieglaudos 
Rualstade vyresniuoju. Nuo Formo toliau jis jau keliavęs vienas. 

— Girdėjau, kad tu sužieduota, — tarė jis, — su tuo žmogum... Dėl to 
labai panorau pamatyti tave! Man buvo skaudu, kad tas mudviejų susi- 
tikimas vienuolyno bažnyčioje bus paskutinis. Man labai slėgė širdį, kad 
tu, Kristina, įžengei į neramų kelią... 

Kristina pabučiavo vienuoliui ranką ir tarė: 

— Negaliu suprasti, mano tėve, už ką jūs man rodote tokią didelę meilę. 

Vienuolis tyliai atsakė: 

— Aš dažnai galvodavau, Kristina, kad jei mudviem būtų buvę lemta 
dažniau susitikti, tai tu būtum galėjusi tapti lyg ir mano dvasios dukra. 

— Jūs norite pasakyti, kad tikėjotės palenkti visas mano mintis į vie- 
nuolišką gyvenimą? — paklausė Kristina. Paskui vėl tarė: — Sira Eirikas 
kalbino mane, kad jei aš negausiu tėvo sutikimo ištekėti už Erlendo, stoti 
į kokią dievobaimingą seserų bendruomenę ir pataisyti savo jausmus... 

— Aš dažnai melsdavausi, kad tave patrauktų vienuolyno gyvenimas, 
tarė brolis Edvinas. — Bet tik iki tol, kol tu man papasakojai, pati žinai ką. 
Aš norėjau, kad tu ateitum pas Dievą su vainikėliu, Kristina! 

Kai jie atvyko į Jeriungordą, brolį Edviną teko nešte įnešti į trobą. 
Jis buvo paguldytas senoje žieminėje troboje su židiniu ir rūpestingai 
vaistais sielą ir kūną. Tačiau kunigas sakė, kad senukas sergąs vėžiu ir 
kad jam jau nedaug belikę gyventi. O pats brolis Edvinas kalbėjo, kad, 
truputį sustiprėjęs, vis dėlto vyksiąs į pietus ir bandysiąs pasiekti savo 
vienuolyną. Sira Eirikas susirinkusiesiems pasakė, kad, jo nuomone, apie 
tai nėra ko ir galvoti. 

Visiems Jeriungordo gyventojams atrodė, kad kartu su vienuoliu į jų 
namus įžengė taika ir didelis džiaugsmas. Per dienų dienas menėje lanky- 
davosi žmonės, ir niekad netrūkdavo tokių, kurie būdavo pasirengę nak- 

tį budėti prie ligonio lovos. Visi, kas tik turėjo laiko, būreliais rinkdavosi 
į menę pasėdėti ir paklausyti tėvo Eiriko, kai šis ateidavo ir skaitydavo 
mirštančiajam Šventąsias knygas ir šnekučiuodavosi su broliu Edvinu 
apie dvasinį gyvenimą. Ir nors dažnai tos kalbos būdavo neaiškios, bet 
žmonėms vis dėlto atrodė, kad jis stiprino ir ramino jų sielas, nes visi 
suprato, kad brolis Edvinas buvo pilnas Dievo meilės. 

Tačiau vienuolis su malonumu klausėsi ir kitko, klausinėjo naujienų 
iš aplinkinių parapijų ir prašė Lavransą papasakoti apie nederliaus me- 
tus. Buvo žmonių, kurie iš to baisaus skurdo griebėsi negerų priemonių 
ir kreipėsi į tokius pagalbininkus, kurių krikščionims reikėtų vengti. Į 
vakarus nuo slėnio, kiek pakilus šlaitu į viršų, kalnuose buvo viena vieta, 
kur gulėjo keletas didelių baltų akmenų, panašių į gėdingąsias žmogaus 
kūno dalis; ir štai kai kurie žmonės pradėjo nešti į tą bjaurią vietą aukoti 
stirnas ir kates. Tada sira Eirikas pasišaukė keletą pamaldesnių ir rimtes- 
nių ūkininkų, nuėjo naktį į tą vietą ir sudaužė akmenis. Lavransas taip 
pat ėjo su jais ir galėjo paliudyti, kad visi akmenys buvo sutepti krauju, 
o aplinkui mėtėsi kaulai. Aukštai, Heidale, sako, žmonės privertę vieną 
senutę tris ketvirtadienio naktis sėdėti lauke ant akmens ir giedoti seno- 
vinius užkeikimus. 

Kartą naktų Kristina viena budėjo prie brolio Edvino. 

Apie vidurnaktį jis pabudo ir, rodės, kentėjo baisias kančias. Ir štai 
jis paprašė Kristiną paimti knygą apie Mergelės Marijos stebuklus, ją jam 
buvo paskolinęs sira Eirikas, ir paskaityti. 

Kristina buvo nepratusi balsu skaityti, tačiau vis tiek atsisėdo ant 
lovos pakopos, pasistatė šalia žvakę, pasidėjo ant kelių knygą ir pradėjo 
skaityti kiek galėdama geriau. 

Po kiek laiko ji pastebėjo, kad ligonis guli suakandęs dantis; kankina- 
mas skausmo priepuolių, jis laužė savo išdžiūvusias rankas. 

— Jūs labai kenčiate, brangusis tėve, — susijaudinusi tarė Kristina. 

— Taip man tik atrodo. Tačiau aš žinau, kad Dievas vėl pavertė mane 
kūdikiu ir daro su manim, ką nori!.. Aš prisiminiau vieną atsitikimą iš 
savo vaikystės... buvau keturių žiemų... nubėgau iš namų į mišką. Ten 
paklydau ir išbuvau daug dienų ir naktų... Motina su žmonėmis rado 
mane, ir aš prisimenu, kad pakėlusi ji įkando man į sprandą. Aš maniau, 

kad ji tai padarė iš piktumo, bet paskui geriau supratau. Dabar pats 1l- 
gėdamasis veržiuosi iš šio miško namo. Yra parašyta: „Palik visa, kas 
žemiška, ir sek mane, bet šiame pasaulyje buvo daug dalykų, kurių aš 
labai nenorėjau palikti...“ 

— Jūs, tėve? — tarė Kristina. — Aš visada girdėjau, kad jūs galėtumėt 
būti skaistaus gyvenimo, neturto ir nusižeminimo pavyzdys... 

Vienuolis nusišypsojo: 

— Tu, vaikeli, matyt, manai, kad pasaulyje nėra kitų vylių, kaip aistra, 
turtas ir galybė. Bet aš tau sakau: visa tai niekniekiai, kuriuos žmogus 
randa šalikėlyje, o aš, aš mylėjau pačius kelius — ne niekingus pasaulio 
dalykus aš mylėjau, bet visą pasaulį. Dievas man suteikė malonės, ir aš 
nuo pat jaunystės pamilau poną neturtą ir panelę skaistybę ir dėl to ma- 
niau, kad su tokiais žaidimų draugais ramiai nueisiu savo kelią; ir štai aš 
klaidžiojau ir keliavau, trokšdamas tik vieno — pereiti visus žemės kelius. 
O mano mintys taip pat klaidžiojo ir skrajojo — bijau, kad dažnai mano 
mintys paklysdavo pačiuose tamsiausiuose dalykuose. Bet dabar galas, 
Kristinėle, dabar aš noriu grįžti į savo namus, noriu palikti visas savo 
mintis ir išgirsti protingą vyresniojo kalbą apie tai, kaip turėčiau tikėti ir 
kaip turėčiau mąstyti apie savo nuodėmes ir apie Dievo gailestingumą... 

Paskui jis užmigo. Kristina atsisėdo prie židinio kurstyti ugnies. 
Auštant, kai ji pati buvo beužsnūstanti, brolis Edvinas staiga prašneko 
iš lovos: 

— Džiaugiuosi, Kristina, kad tau su Erlendu Nikiulausenu gerai baigėsi. 

Kristina pravirko: 

— Mes tiek blogybių pridarėme, kol to pasiekėme. Man labiausiai 
skauda širdį dėl to, kad aš tiek sielvarto suteikiau savo tėvui. Jam ir dabar 
nesmagu. O juk jis dar nežino... jeigu žinotų viską, tai turbūt nusigręžtų 
nuo manęs. 

— Kristina, — švelniai tarė brolis Edvinas, — argi tu nesupranti, vaike, 
kad kaip tik dėl to tu ir turi tylėti ir daugiau neskaudinti jo, nes jis niekada 
nepareikalaus 1š tavęs jokio atpildo. Kad ir ką tu darytum, vis tiek tavo 
tėvo meilė tau nepasikeis. 

Po kelių dienų brolis Edvinas pasijuto daug geriau ir pasakė norįs 
vykti į pietus. Matydamas, kad šis noras labai graužia jam širdį, Lavran- 

sas liepė padaryti specialius neštuvus; juos pakabino tarp dviejų arklių 
ir taip nugabeno ligonį ligi pat Lidstado; čia brolis Edvinas gavo kitus 
arklius ir kitus palydovus ir taip buvo nugabentas iki pat Hamaro. Ten jis 
ir mirė brolių pamokslininkų vienuolyne ir buvo palaidotas jų bažnyčio- 
je. Tačiau vėliau basakojai broliai pareikalavo jo palaikų, nes aplinkinių 
parapijų žmonės laikė jį šventu žmogumi ir vadino šventuoju Evenu; 
viso Uplando ir Daleno ūkininkai iki pat Tronheimo šiaurėje meldėsi 
jam. Tačiau tarp abiejų vienuolynų kilo ilgų ginčų dėl jo kūno. 

Kristina visa tai sužinojo daug vėliau. Tačiau ji labai liūdėjo, išsisky- 
rusi su vienuoliu. Jai atrodė, kad tik jis vienas pažino visą jos gyvenimą: 
jis pažinojo ją nekaltą kūdikį, kai ji dar tebebuvo tėvo globoje ir žinojo 
apie jos slaptą gyvenimą su Erlendu, ir dėl to jai atrodė, kad tik jis pa- 
laikė kažkokį ryšį tarp viso to, kas jai kažkada buvo miela, ir to, kas šiuo 
metu pripildė jos sielą. O dabar ji buvo visai atsiskyrusi nuo savęs tos, 
kuri buvo dar mergelė. 


Ž 


— Man atrodo, - tarė Ranfrida, ragaudama šiltą misą iš kubilo, - kad 
ji jau ganėtinai atvėso ir galima dėti mieles. 

Kristina sėdėjo alaus daryklos tarpduryje ir, laukdama, kol misa at- 
šals, verpė. Padėjusi verpstę ant slenksčio, atrišo skudurą, kuriuo buvo 
apvyniotas kubilėlis su išleistomis alaus mielėmis, ir pamatavo. 

— Uždaryk pirmiau duris, —- pasakė motina, — kad nebūtų skersvėjo. 
Tu vaikštai lyg miegodama, Kristina, — piktai tarė ji. 

Kristina pylė mieles į alaus statines, o Ranfrida maišė. 

„Geirhilda Drivsdater šaukėsi Hoto, bet tai buvo Odinas. Jis atėjo ir 
padėjo jai virti alų; atlyginimo jis pareikalavo to, kas buvo tarp statinės 
ir jos“. Tokią sakmę kartą papasakojo Lavransas, kai jį buvo maža. „To, 
kas buvo tarp kubilo ir jos“. 

Nuo karščio ir saldaus aitraus kvapo tamsioje uždaroje alaus viryklo- 
je Kristina pajuto šleikštumą ir svaigulį. 

Kieme su būriu vaikų Ramborga žaidė ratelį ir dainavo: 

Erelis ant aukšto skardžio tupi 
Ir rieča geltonus nagus... 


Kristina kartu su motina perėjo prieangėlį, kuriame stovėjo tuščios 
alaus statinaitės ir įvairūs rakandai. Iš čia buvo durys į nedidelį žemės 
sklypelį tarp užpakalinės alaus viryklos sienos ir žiogrių tvoros aplink 
miežių lauką. Būrys kiaulių pešėsi dėl išmestų drungnų tirščių, stumdėsi 
ir žviegdamos kandžiojosi. 

Kristina ranka prisidengė akis nuo skaisčios vidurdienio saulės. Mo- 
tina, pažvelgusi į kiaules, tarė: 

— Ne mažiau kaip aštuoniolikos elnių reikės. 

— Ar jūs manote, kad tiek daug? — išsiblaškiusi paklausė duktė. 

— Taip, juk reikės kasdien duoti laukinių žvėrių mėsos su lašiniais, — 
atsakė motina. — O paukščių ir kiškių vargu ar turėsim daugiau, negu rei- 
kės vien tik iškilmingajai svetainei. Atsimink, kad suvažiuos pora šimtų 
žmonių — su tarnais ir vaikais, o dar pavargėliai, ir juos reikės privalgy- 
dinti. Ir žinok, jei judu su Erlendu penktą dieną išvažiuosite, tai kai kurie 
svečiai turbūt pasiliks čia iki savaitės galo. 

— Pabūk čia ir pažiūrėk alų, Kristina, — tarė Ranfrida, - o aš nuėjusi 
parūpinsiu tėvui ir pjovėjams valgyti. 

Kristina atsinešė verpalus ir atsisėdo ant kiemo durų slenksčio. Ji 
jau buvo bekišanti verpstę po pažastimi, bet rankos bejėgiškai nuleido 
verpstuką ant kelių. 

Už tvoros šilko ir sidabro spalvomis prieš saulę žvilgėjo miežių var- 
pos. Pro upelio čiurlenimą kartais pasigirsdavo dalgių žvangėjimas salos 
pievoje — dalgis atsitrenkdavo į akmenį. Tėvas su darbininkais skubėjo 
greičiau baigti šienapjūtę. Juk dar tiek darbų laukė iki jos vestuvių. 

Nuo drungnų tirščių kvapo ir bjauraus kiaulių tvaiko jai vėl ėmė da- 
rytis bloga. Nuo vidurdienio kaitros svaigo galva ir darėsi silpna. Išbalusi, 
atlošusi nugarą, ji sėdėjo, laukdama, kad praeitų — ji nenorėjo vėl susirgti. 

„Taip ji dar niekada nesijautė. Veltui stengėsi save nuraminti, kad 
dar neaišku, ji galėjo apsirikti. Tas, kas buvo tarp kubilo ir jos... 

Aštuoniolika elnių. Daugiau negu pora šimtų vestuvininkų... žmo- 
nėms bus iš ko pasijuokti, kai sužinos, kad visa tai tik dėl nėščios mote- 
riškės, kurią skubino laiku išleisti už vyro... 

O, ne! Ji numetė verpstę šalin ir pašoko. Įrėmė kaktą į alaus viryklos 
sieną ir nusivėmė į vešlias dilgėles palei sieną. Dilgėlėse knibždėjo rudi 
vikšrai, ir kai Kristina juos pamatė, jai pasidarė dar blogiau. 

Kristina ranka nusibraukė suprakaitavusius smilkinius. O, taip, dabar 
jau aišku... 

Jie bus sutuokti antrą sekmadienį po šventojo Mykolo, o vestuvės 
truks penkias dienas. Iki to laiko dar daugiau kaip du mėnesiai. Tada 
tikriausiai bus jau labai žymu — ir motina, ir kitos slėnio moterys tikrai 
pastebės. Jos tokiais atvejais visada būdavo labai pastabios, visada žino- 
davo, kuri moteris laukiasi kūdikio, daug mėnesių prieš tai, kol Kristina 
suprasdavo, iš ko jos atspėja. Vargšė, ji taip nubalo... Kristina nekantriai 
pasitrynė skruostus, jausdama, kad jie bekraujai. 

Tiesa, anksčiau ji labai dažnai pamanydavo, kad tai vis tiek anksčiau 
ar vėliau įvyks. Ir ne taip jau bijojo. Bet tada viskas būtų kitaip buvę, 
negu dabar, — juk tada jie nebūtų galėję ir drįsę teisėtai susituokti. Ži- 
noma, taip pat būtų buvę gėda ir nuodėmė, bet tada būtų kalbama apie 
du jaunuolius, kurie nenorėjo būti prievarta išskirti, tai šito žmonės ne- 
pamirštų ir apie įsimylėjėlius kalbėtų atlaidžiai. Tada ji nesigėdytų. Bet 
jei tokie dalykai įvyksta tarp sužadėtinių, tai juos Žiauriai pajuokia. Ji ir 
pati suprato, kad tai juokinga — štai dabar verda alų ir gamina vyną, skers 
galvijus, keps ir virs vestuvėms, apie kurias garsas nuskambės per visą 
apylinkę, o tuo tarpu jaunąją ims pykinti valgių kvapas, ir ji, išpilta šalto 
prakaito, užlįs už kokios daržinės ir vems... 

Erlendas. Ji sukando iš pykčio dantis. Jis turėjo pagalvoti apie ją. Ji 
juk nenorėjo. Jis turėjo prisiminti, kad anksčiau, kai viskas jai buvo taip 
neaišku, kada ji niekuo negalėjo pasitikėti, išskyrus jo meile, tada ji visa- 
da, visada su džiaugsmu atsiduodavo jam! Jis turėjo palikti ją ramybėje, 
kai ji bandė atsisakyti, nes jai atrodė, kad negražu ką nors daryti slapta, 
kai tėvas jos ir jo giminių akivaizdoje sujungė jų rankas. Bet jis vis dėlto 
paėmė ja beveik jėga, juokdamasis ir glamonėdamas, ir dėl to ji negalėjo 
jam įrodyti, kad rimtai priešinasi. 
per tvorelę. Javai tyliai bangavo ir mirgėjo nuo lengvo vėjelio. Ji negalė- 
jo prisiminti, ar kada matė tokius derlingus ir vešlius laukus, kaip šiais 

metais... Tolumoje žvilgėjo upė, kažką šūkčiojo tėvas — žodžių nebuvo 
galima suprasti, bet darbininkai saloje juokėsi. 

„O jei ji nueitų pas tėvą ir pasakytų: ar ne geriau būtų mesti visą šį 
pasirengimą, ir jis tyliai sujungtų ją su Erlendu amžinai, be iškilmių baž- 
nyčioje ir didelio pokylio, nes dabar visa esmė tik gauti žmonos vardą, kol 
dar visiems nepaaiškėjo, kad ji po širdim jau nešioja Erlendo kūdikį. 

Erlendas taip pat taps pajuokos objektu, kaip ir ji pati, o gal dar 
labiau; juk jis jau ne jaunuolis. Bet juk jis troško šių vestuvių, jis norė- 
jo matyti Kristiną kaip jaunąją, paskendusią šilkuose ir aksomuose, su 
aukšta auksine karūna ant galvos; jis norėjo šito, bet kartu norėjo turėti 
ją tomis saldžiomis slaptomis valandomis. Ji tenkino jo norus — visus ir 
visuomet. Turėjo paklusti jo valiai ir šįkart. 

Bet pagaliau jis įsitikins, kad niekas negali gauti ir viena, ir antra. Jis 
tiek kalbėjo apie didelę Kalėdų šventę, kurią jie surengs Hiusabiu pirmai- 
siais metais, kai ji įžengs į jo namus kaip šeimininkė, — tada jis parodysiąs 
visiems savo giminėms, draugams ir aplinkinių dvarų gyventojams, net ir 
pačių tolimiausių, kokia graži jo žmona. Kristina paniekinamai nusišyp- 
sojo. Taip, toks pokylis kaip tik labai tiks šįmet per Kalėdas. 

Tai įvyks apie šventąjį Grigalių. Jos galvoje pakilo minčių sūkurys, 
kai ji pagalvojo, kad apie šventąjį Grigalių jai gims kūdikis. Ji to truputį ir 
bijojo — prisiminė siaubingą motinos riksmą, dvi paras aidėjusį namuo- 
se, kai gimė Ulvhilda. Kalnuose, Ulvsvolene, gimdydamos mirė viena 
po kitos dvi jaunos moterys ir abi pirmosios Sigiurdo iš Loptsgordo 
žmonos. Ir jos tėvo motina, kurios vardu ji pakrikštyta... 

Bet ne to ji labiausiai bijojo. Ji taip dažnai visus šiuos metus pagal- 
vodavo, pastebėjusi, jog vis dar ne nėščia, kad gal tai bus jai ir Erlendui 
bausmė — ji taip ir liks bevaikė. Veltui jiedu lauks ir lauks to, ko anksčiau 
taip bijojo; veltui tikėsis to, ko anksčiau nenorėjo, kol galiausiai sužinos; 
kad ateis laikas ir juos išneš iš jo paveldėtų namų ir jų nebeliks: juk jo 
brolis kunigas, o dabartiniai Erlendo vaikai niekada negalės būti jo įpė- 
diniais. Miunanas Stuobrys ir jo sūnūs atvyks į dvarą ir pradės šeiminin- 
kauti, o Erlendo vardas išnyks iš jo giminės. 

Ji stipriai prispaudė ranką prie pilvo. Ten buvo jis — tarp tvorelės ir 
jos, tarp kubilo ir jos. Tarp jos ir viso pasaulio buvo jis — teisėtas Erlendo 

sūnus. Ji jau išlaikė tą bandymą, kur jai kartą pasakojo friu Oshilda — su 
krauju iš dešinės ir kairės rankos. Tikrai bus sūnus. Ką jis jai atneš? Ji pri- 
siminė savo mirusius brolius, liūdnus tėvų veidus, kai apie juos imdavo 
kalbėti, prisiminė visas tas dienas, kai matė tėvų sielvartą dėl Ulvhildos 
tą naktį, kai Ulvhilda mirė, ir pagalvojo apie visą tą skausmą, kurį pati 
suteikė jiems, apie išvargusį tėvo veidą, tačiau nematyti galo tų kančių, 
kurias ji suteiks tėvui ir motinai! 

Ir vis dėlto, vis dėlto. Kristina užsirėmė ranka ant tvorelės ir įkniaubė 
galvą; kitą ranką tebelaikė ant pilvo. Nors tai suteiktų jai naujo vargo, 
jei net reikėtų ir mirti, bet ji geriau sutinka mirti pagimdžiusi Erlendui 
sūnų, negu žinoti, kad kada nors jie abu numirs, o namai paliks tušti, ir 
javai laukuose siūbuos svetimiems... 

Kažkas įėjo į prieangį. „Alus! — pagalvojo Kristina, — aš jau seniai 
turėjau jį pažiūrėti“. Ji išsitiesė, bet tuo metu Erlendas pasilenkė ties 
durimis ir išėjo į skaisčią saulės šviesą, spindėdamas džiaugsmu. 

— Tai štai kur tu, — tarė jis. — Ir net nė žingsnio nežengi manęs pasi- 
tikti? — paklausė jis ir priėjęs apkabino Kristiną. 

— Mielasis, tai tu atvykai, — tarė ji nustebusi. 

Jis, matyt, ką tik buvo nušokęs nuo žirgo — ant pečių dar buvo už- 
simetęs apsiaustą, prie šono kabojo kalavijas, buvo nesiskutęs, sumu- 
ręs ir apdulkėjęs. Vilkėjo raudoną palaidinį, krintanų klostėmis nuo pat 
apykaklės ir šonuose prakirptą beveik iki pat pažastų. Einant per alaus 
daryklą ir kiemą, Erlendo drabužis prasiskleisdavo ir beveik iki pusės 
atidengdavo jo šlaunis. Kaip keista — anksčiau Kristina niekada nepaste- 
bėjo, kad jis eidamas kiek krypuoja, seniau ji tematė, kad jo kojos ilgos, 
gražios, blauzdos laibos, o pėdos nedidelės ir gražios. 

Erlendas atvyko su didele palyda: su keturiais tarnais ir trimis atsar- 
giniais žirgais. Jis pasisakė Ranfridai atvykęs paimti Kristinos kraičio — 
juk būsią patogiau, kad jos daiktai jau bus Hiusabiu, kai ji ten nuvyks. 
Vestuvės turėjo būti vėlai rudenį, todėl tada gali būti sunku pervežti 
daiktus, be to, laive nuo jūros vandens jie gali sugesti: O dabar Nidarhol- 
mo vienuolyno vyresnysis pasiūlęs nugabenti juos Lauryno vienuolyno 
prekių laivu — manoma, kad jis atplauksiąs iš Vejo salos apie Marijos 
Dangun Emimo dieną. Dėl to jis ir atvykęs paimti kraičio ir nugabenti į i 
per Raumsdalį iki įlankos. 

Jis sėdėjo virtuvės tarpduryje, gėrė ir plepėjo, o tuo tarpu Rantfrida 
su Kristina pešė Lavranso vakar sumedžiotas laukines antis. Motina su 
dukterimi buvo vienos namuose; visos moterys buvo išėjusios į laukus 
grėbti šieno. Jis atrodė labai linksmas, be galo patenkintas savimi, atvy- 
kęs čia tokiu svarbiu tikslu. 

Motina išėjo, o Kristina liko vartyti iešmų su paukščiais. Pro atviras 
duris ji matė būrį Erlendo tarnų, gulinčių pavėsyje kitoje kiemo pusėje ir 
siunčiančių kits kitam alaus ąsotį. Erlendas sėdėjo ant slenksčio, plepėjo 
ir juokavo — saulė žaidė jo juoduose lyg suodžiai plaukuose; ji pastebėjo 
juose keletą žilų gijelių. Taip, jam, atrodo, jau greit sukaks trisdešimt 
dveji, bet jis elgiasi kaip išdykęs berniūkštis. Ji žinojo, kad negalės pasi- 
sakyti Erlendui savo rūpesčio — jis ir pats dar spės tai pamatyti! Links- 
mas švelnumas užplūdo jai širdį ir nuvijo šalto pykčio kibirkštėlę, tartum 
žvilganti upė nuplaukė pro akmenis. 

Ji mylėjo jį labiau už viską. Meilė buvo užtvindžiusi jos sielą, nors ji 
visą laiką tebematė ir tegalvojo ką kita. Kaip menkai tinka šis dvariškis, 
apsirengęs gražiu raudonu palaidiniu, su sidabriniais pentinais ir paauk- 
suotu diržu, čia, Jeriungorde, šienapjūtės metu. Kristina taip pat paste- 
bėjo, kad tėvas neatėjo iš lauko, nors motina ir pasiuntė Ramborgą prie 
upės pasakyti, koks svečias atvykęs. 

Erlendas priėjo prie Kristinos ir apkabino ją per pečius. 

— Ar tu supranti, — tarė jis nušvitusiu veidu. — Ar tau nekeista, kad 
visas šis sambrūzdis dėl mūsų vestuvių? 

Kristina pabučiavo jį ir atstūmė, paskui pradėjo laistyti riebalais 
paukščius ir paprašė netrukdyti jai. Ne, ji jam to nepasakys. 


Lavransas grįžo namo tik vakarienės kartu su šienpjoviais. Jis buvo 
apsirengęs beveik taip kaip darbininkai: vilkėjo nedažyto audeklo pa- 
laidinį iki kelių ir tos pačios medžiagos kelnes. Jis ėjo basas ir ant pečių 
nešėsi dalgį. Vienintelis daiktas, kuris skyrė jo drabužius nuo darbininkų, 
buvo odinis antpetis sakalui tupėti ant kairiojo peties. Jis vedėsi už ran- 
kos Ramborgą. | 

Lavransas su žentu pasisveikino gana nuoširdžiai ir atsiprašė, kad 
neparėjo anksčiau, — reikia iš visų jėgų kibti į laukų darbus, nes tarp 

šienapjūtės ir rugiapjūtės dar turėsiąs nuvykti į miestą. Bet kai prie stalo 
Erlendas papasakojo ko atvykęs, Lavransas buvo kiek nepatenkintas. 

Dabar jis niekaip negalįs apsieiti be vežimų ir arklių. Erlendas pa- 
sakė atsivedęs keturis atsarginius arklius. Lavranso nuomone, reikėsią 
mažiausiai trijų vežimų. Be to, mergaitei juk reikės čia pasilikti drabužių. 
O patalynė, kurią Kristina gauna kraičio, dar būsianti reikalinga Jeriun- 
gorde per vestuves, kai reikės apnakvinti tokią gausybę svečių. 

Erlendas pasakė, kad taip, galbūt ir rudenį kaip nors pavyksią pervežti 
kraitį. Bet jis taip džiaugęsis, kai vyresnysis taip protingai pasiūlęs perga- 
benti daiktus vienuolyno laivu. Vyresnysis netgi priminęs jam giminystę. 

— Dabar visi tai prisimena, — tarė Erlendas šypsodamasis. 

Matyt, uošvio nepasitenkinimas jo nė kiek nesujaudino. 

Galiausiai buvo nutarta Erlendui paskolinti vieną vežimą ir išvežti 
tuos daiktus, kurių Kristinai, nuvažiavus į naujus namus, pirmiausia 
prireiksią. 

Kitą dieną pradėta skubiai krauti daiktus. Motina nutarė, kad di- 
džiąsias ir mažąsias audimo stakles galima išsiųsti dabar drauge su kitais 
daiktais — tikriausiai jau neteks jai daugiau austi iki vestuvių. Ranfrida 
su dukra išėmė 1š staklių audeklą. Tai buvo nedažyta vilnonė medžiaga, 
bet išausta iš pačios geriausios minkštos vilnos su juodų avių vilnos 
mazgeliais, kurie sudarė taisyklingų dėmelių raštą. Kristina su motina 
susuko audeklą ir įkišo jį į odinį maišą. Kristina pagalvojo, kad ši me- 
džiaga tiktų vaikui vystyti ir būtų labai gražu apsiuvus ją raudonu arba 
mėlynu kaspinėliu. 

Siuvimo stalelį, kitados padarytą Arnės, galima taip pat dabar išsiųs- 
ti. Krstina išėmė iš dėžutės visus daiktus, kuriuos įvairiomis progomis 
buvo gavusi iš Erlendo. Ji parodė motinai raudonais raštais siuvinėtą 
melsvą aksominį apsiaustą, kuriuo ji turės pasipuošti vestuvių dieną, jo- 
dama į bažnyčią. 

Motina apžiūrėjo jį iš visų pusių, pačiupinėjo medžiagą ir kailinį 
pamušalą. 

— Tai labai brangus apsiaustas, — tarė Ranfrida. —- Kada Erlendas tau 
ji dovanojo? 

— Dar tada, kai aš buvau Noneseteryje, — atsakė duktė. 

Kristinos kraičio skrynia, kurią motina buvo pradėjusi krauti dar jai 
mažai esant, buvo pertvarkyta iš naujo. Ji visa buvo išmarginta langeliais, 
o juose išpjaustyti šokinėjantys žvėrys arba paukščiai tarp žalumynų. 
Vestuvinius dukters drabužius Ranfrida perdėjo į vieną savo skrynią. Jie 
dar nebuvo baigti, pradėti siūti tik šią žiemą. Jie buvo skaisčiai raudono 
šilko ir sukirpti į liemenį. Kristina pamanė, kad dabar jie gali būti jai 
siauri per krūtinę. 


Vakare galutinai sutaisytas ir apraišiotas vežimas jau stovėjo pašiūrė- 
je. Erlendas turėjo išvykti kitą dieną anksti rytą. 

Jis stovėjo šalia Kristinos, atsirėmęs į tvorelę, ir žiūrėjo į šiaurę, kur 
visas slėnis buvo aptrauktas tamsiai mėlynų audros debesų. Kalnuose 
dundėjo griaustinis, bet į pietus nuo jų paupyje ir laukuose švietė gelto- 
na, skaisti saulė. 

— Atsimeni audrą tą dieną miške prie Gerdariudo? — tyliai paklausė 
jis, žaisdamas jos pirštais. 

Kristina linktelėjo galvą ir bandė nusišypsoti. Oras buvo toks sunkus 
ir tvankus, jai skaudėjo galvą ir sulig kiekvienu atodūsiu pylė prakaitas. 

Lavransas priėjo prie jų ir ėmė kalbėti apie orą. Jų parapijoj retai 
kada audra padaranti žalos, bet vienas Dievas težino, ar neišgirs vėliau, 
kad kokia nelaimė ištikusi raguočius ar arklius kalnuose. 

Kalvoje prie bažnyčios buvo tamsu kaip naktį. Žaibui blykstelėjus, 
galima buvo pastebėti prie kapinių tvoros keletą išsigandusių, į krūvą 
susimetusių arklių. Lavransas suabejojo, ar tai vietiniai arkliai — greičiau- 
siai iš Dovro, kur ganėsi kalnuose prie Jetos. Dėl visa ko jis nueisiąs iki 
bažnyčios ir pažiūrėsiąs, — suriko jis pro griaustinio dundesį, — ar nėra 
ten ir jo arklių. 

Akinamas žaibas perskrodė tamsą ties bažnyčia, sudundėjo griausti- 
nis, apkurtindamas visus. Arkliai išlakstė į visas puses pievos pašlaitėmis. 
Visi trys persižegnojo... 

„„Ir vėl blykstelėjo žaibas; rodos, dangus perskilo kaip tik ties jais, 
tvykstelėjęs milžiniškas sniego baltumo liepsnos liežuvis subloškė juos į 
krūvą, ir jie stovėjo užsimerkę, apžlibusiomis akimis, užuosdami tartum 
degančio akmens kvapą, o tuo tarpu baisus griaustinio trenksmas visai 
juos apkurtino. 

— Šventasis Ulavai, padėk mums, — tyliai tarė Lavransas. 

— Pažiūrėkite į beržą, pažiūrėkite į beržą! —- sušuko Erlendas. 

Didžiulis beržas netoliese lauke lyg susvyravo, ir sunki šaka, atsisky- 
rusi nuo jo, nudribo ant žemės, palikdama plyšį kamiene. 

— Man rodos, kažkas dega... Jėzau Kristau! Bažnyčios stogas dega, — 
sušuko Lavransas. 

Jie įsmeigė akis į bažnyčią — taip ar ne. Pro skiedrų stogą iš po šel- 
mens veržėsi raudoni liepsnos liežuviai. 

Abu vyrai pasileido tekini atgal per kiemą. Lavransas puldinėjo pro 
visas trobos duris ir šaukė apie gaisrą; žmonės pasipylė laukan. 

— Griebkit kirvius, griebkit kirvius — didžiuosius kirvius! — šaukė 
jis. — Ir kablius... 

Jis nubėgo į arklidę. Ir tuoj vėl išėjo į kiemą, už karčių vesdamasis 
Giulsveiną, užšoko ant nebalnoto žirgo ir pasileido į šiaurę; rankoje jis 
laikė didelį kirvį. Erlendas nujojo paskui, tada išskubėjo visi vyrai, kai 
kurie raiti, tačiau kiti, negalėdami suvaldyti išsigandusių žirgų, paliko 
juos ir nubėgo pėsti. Pagaliau atbėgo ir Ranfrida su kitomis moterimis, 
kubilėliais ir kibirais nešinos. 

Rodos, niekas nebepastebėjo audros. Žaibui blykstelėjus, buvo ma- 
tyli, kaip iš viso slėnio bėgo žmonės. Sira Eirikas, lydimas savo namiš- 
kių, jau bėgo kalvos šlaitu. Tiltas apačioj dundėjo nuo arklių kanopų 
— keletas jaunuolių pralėkė pro šalį; jų išbalę, pilni išgąsčio veidai žvelgė 
į degančią bažnyčią. 

Iš pietvakarių pūtė lengvas vėjelis. Ugnis apėmė visą šiaurinę sieną; 
pro vakarines bažnyčios duris jau nebebuvo galima įeiti. Tačiau liepsna 
dar nesiekė nei pietinės sienos, nei choro. 

Kristina ir kitos moterys iš Jeriungordo įėjo į kapines pro išgriautą 
tvorą pietinėje bažnyčios pusėje. 

Milžiniška raudona pašvaistė nuplieskė giraitę į šiaurę nuo bažnyčios 
ir aikštelę, kur buvo rišami arkliai prie stulpų. Ten jau niekas negalėjo 
prieiti per karštų, buvo matyti vienas kryžius paskendęs liepsnose. Atro- 
dė, kad jis gyvas ir juda. 

Per ugnies spragsėjimą ir traškėjimą buvo girdėti kirvių smūgiai į 
pietinę bažnyčios pusę. Dengtoje galerijoje vyrai kapojo ir griovė sienas, 
o tuo tarpu kiti mėgino nuversti pačią galeriją. Kažkas Jeriungordo mo- 

terims šūktelėjo, kad Lavransas su keliais vyrais paskui sirą Eiriką pra- 
siskverbęs į bažnyčios vidų. Jie tuoj turėjo prakirsti sienoje skylę — jau 
ir toj pusėj pro stogo skiedras ėmė kyščioti liepsnos liežuvėliai. Jei tik 
pasikeis arba visai nutils vėjas, visa bažnyčia iš karto suliepsnos. 

Apie gaisro užgesinimą nebuvo ko ir galvoti; nebebuvo laiko suda- 
ryti grandinę ligi pat upės, tačiau, Ranfridai paliepus, moterys vis dėlto 
sustojo į eilę ir pradėjo per rankas siųsti vandenį. Iš esančio netoliese 
upelio užteko aplieti pietinę sieną ir ten dirbančius vyrus. Daugelis mo- 
terų balsiai verkė susijaudinusios ir išsigandusios dėl žmonių, suėjusių į 
pačią liepsną, ir liūdėjo, kad neteko savo bažnyčios. 

Kristina stovėjo moterų grandinės pradžioje ir perdavinėjo kibirus. 
Užgniaužusi kvapą, ji spoksojo į bažnyčią, kur buvo jie abu — tėvas ir 
tikriausiai Erlendas. 

Galerijos stulpai gulėjo paversti greta rąstų ir stogo skiedrų. Vyrai iš 
visų jėgų ėmė griauti bažnyčią — būrys žmonių, įrėmę rąstą, vertė sieną. 

Erlendas su savo tarnu išėjo pro mažąsias pietines choro dureles; jie 
nešė iš zakristijos didelę skrynią, ant kurios paprastai sėdėdavo sira Eiri- 
kas, klausydamas išpažinties. Erlendas su tarnu ištempė skrynią į kapines. 

Kristina nenugirdo, ką jis sušuko; jis nubėgo atgal į galeriją. Erlendas 
vikriai kaip katė bėgiojo į bažnyčią, — nusimetė viršutinius drabužius ir 
liko tik su marškiniais, kelnėmis ir kojinėmis. 

Kiti suprato jo žodžius — degė zakristija ir choras; niekas jau nebe- 
galėjo išeiti iš pagrindinio pastato pro pietines duris — ugnis užkirto abu 
įėjimus. Pora rąstų sienoje buvo išmušti, Erlendas pagriebė gaisrinį kablį 
ir pradėjo griauti ir plėšti likusius rąstus. Tokiu būdu bažnyčios sienoje 
jam pavyko pramušti skylę; tuo tarpu kiti šaukė, kad Erlendas pasisau- 
gotų — stogas galįs įgriūti ir prislėgti juos bažnyčioje. Dabar jau ir ši sto- 
go pusė pradėjo smarkiai degti, ir karštis pasidarė nebepakenčiamas. 

Erlendas puolė pro skylę ir padėjo išlįsti sirai Eirikui. Kunigas nešė 
nuo altoriaus pilnus skvernus šventųjų indų. 

Po jo pasirodė berniukas, užsidengęs ranka veidą ir nešinas aukštu 
procesijų kryžiumi. Paskui išėjo Lavransas. Jis buvo užsimerkęs nuo dūmų 
ir svyruodamas glėbyje nešė sunkų, už save didesnį Nukryžiuotąjį. 

Žmonės pribėgę padėjo jam nueiti į kapines. Sira Eirikas parklupo, ir 
šventieji indai nuriedėjo nuo kalvelės. Sidabrinis balandis atsidarė, ir ostija 

iškrito ant žemės — kunigas pakėlė ją, nukratė dulkes ir pabučiavo, garsiai 
verkdamas; pabučiavo jis ir paauksuotą galvą, kuri visuomet stovėjo ant 
altoriaus — joje buvo saugoma kuokštelis šventojo Ulavo plaukų ir nagų. 

Lavransas Bjergiulfsenas vis tebestovėjo, laikydamas kryžių. Ranką 
buvo padėjęs ant kryžiaus skersinio, o galvą nuleidęs ant Nukryžiuotojo 
peties; atrodė, tartum Išganytojas, palenkęs savo puikų, liūdną veidą, 
guodė Lavransą. 

Stogas šiaurinėje bažnyčios pusėje pamažu ėmė griūti į vidų — vieno 
rąsto galas išlėkė laukan ir atsitrenkė į didįjį varpą ties kapinių vartais. 
Varpas suskambėjo gailiu raudančiu balsu, ir jo aidas dingo liepsnos 
spragsėjime. 

Visą šį laiką niekas nekreipė dėmesio į orą, perkūnija truko labai 
neilgai, bet žmonės ir to, matyt, nepastebėjo. Dabar žaibai blykčiojo 
ir griaustinis dundėjo toli slėnio pietuose; ką tik užėjęs lietus pradėjo 
pliaupti smarkiau, vėjas visai nurimo. 

Staiga nuo pamato aukštyn pakilo tartum ugninė uždanga, o dar po 
akimirkos ugnis šniokšdama apėmė visą bažnyčią nuo vieno galo iki kito. 

Žmonės pradėjo bėgti nuo nežmoniško karščio. Erlendas staiga at- 
sidūrė šalia Kristinos ir nutempė ją kalvele žemyn. Nuo jo dvelkė de- 
gėsiais, ir kai Kristina pabraukė jam per galvą ir veidą, jai pribiro pilna 
sauja sudegusių plaukų. 

Per gaisro triukšmą jie vienas kito negalėjo girdėti. Tačiau ji paste- 
bėjo, kad Erlendo antakiai visai nusvilę, veidas žaizdotas, o marškiniai 
vietomis pradegę. Erlendas šypsodamasis nuvedė Kristiną paskui kitus. 

Minia lydėjo verkianti kunigą ir Lavransą Bjergiulfseną, nešantį Nu- 
kryžiuotąjį. 

Gale kapinių Lavransas pastatė kryžių ant žemės ir atrėmė į medį, o 
pats atsisėdo ant išgriautos tvoros. Sira Eirikas jau sėdėjo ten, tiesdamas 
rankas į degančią bažnyčią. 

— Sudie, sudie, Ulavo bažnyčia. Telaimina tave Dievas, mano Ulavo 
bažnyčia, telaimina tave Dievas už kiekvieną valandą, kurią aš praleidau su 
tavim, giedodamas ir laikydamas mišias — sudie, Ulavo bažnyčia, sudie. 

Parapijiečiai garsiai verkė kartu su juo. Lietus kaip iš kibiro pylė ant 
žmonių minios, tačiau niekas ir negalvojo skirstytis. Atrodė, lietus ne- 
pajėgė numalšinti ugnies dervuotame mediniame pastate — nuodėguliai 

ir degančios skiedros lakstė į visas puses.Tuoj po to įgriuvo ir stogo 
kraigas, paskleisdamas aukštyn žiežirbų spiečių. 

Lavransas sėdėjo, viena ranka prisidengęs veidą, antrąją padėjęs ant 
kelių; Kristina pamatė, kad jo rankovė iki peties kruvina, pro pirštus 
tekėjo kraujas. Kristina prtėjusi palietė tėvui ranką. 

— Tai turbūt niekis — kažkas užkrito man ant peties, — pasakė jis, 
pažvelgęs į dukterį. Jo lūpos buvo visai išblyškusios. — Ulvhilda! — skaus- 
mingai sušnibždėjo jis, žiūrėdamas į rūkstantį laužą. 

Sira Eirikas, išgirdęs tai, uždėjo jam ant peties ranką. 

— Tai nepažadins tavo kūdikio, Lavransai, ji vis tek miega, nors virš 
jos guolio ir liepsnoja gaisras, — tarė jis. — Ji neprarado savo sielos prie- 
globsčio, kaip kad mes šiandien. 

Kristina užsikniaubė ant Erlendo krūtinės ir sustingo, jausdama jo 
ranką ant savo pečių. Paskui ji išgirdo tėvą klausiantį, kur jo žmona. 

Kažkas atsakė, kad viena moteriškė iš išgąsčio pradėjusi gimdyti; ją 
nunešę į kleboniją, ir Ranfrida nuėjusi kartu. 

Tada Kristina vėl prisiminė tai, ką buvo pamiršusi, kai tik pamatė 
degant bažnyčią. Jai tikriausiai nereikėjo žiūrėti į gaisrą. Slėnio pietuose 
gyveno vienas žmogus su raudona dėme ant pusės veido; kalbėjo, kad jis 
toks gimęs, nes motina, jo laukdama, mačiusi gaisrą. 

„Brangioji, Švenčiausioji Panele Marija, — meldėsi Kristina širdyje, 
padėk, kad mano kūdikiui tai nepakenktų“. 

Kitą dieną visi parapijiečiai buvo sušaukti į susirinkimą bažnyčios 
kalvelėje — reikėjo pasitarti dėl bažnyčios atstatymo. 

Kristina nuėjo pas sirą Eiriką į Romiungordą prieš jam išvykstant 
į susirinkimą. Ji paklausė kunigą, ar jis nemanąs, kad jai reikėtų visa tai 
suprasti kaip ženklą iš aukštybių. Gal tai Dievo valia, kad ji pasisakytų 
esanti neverta nešioti jaunosios vainiko; geriau tiktų atiduoti ją į žmonas 
Erlendui Nikiulausenui be jokių vestuvinių iškilmių. 

Tačiau sira Eirikas įbedė į ją piktą žvilgsnį: 

— Manai, kad Dievui taip labai rūpi, kaip jūs, kalės, šlaistotės, jog dėl 
tavęs degintų tokią gražią ir garbingą bažnyčią! Nesipūsk taip, neskau- 
dink motinos ir Lavranso — jie negreit atsigautų. Jei tu savo iškilmių 
dieną nevertai užsidėsi jaunosios vainiką, tai tau nebus smagu, bet tuo 

labiau tau ir Erlendui reikia bažnyčios palaimos susituokiant. Kiekvienas 
žmogus turi nuodėmių, už kurias turi atsakyti; turbūt dėl to mus visus ir 
užgriuvo ši nelaimė. Pasistenk, kad tai tau būtų pamoka ateičiai ir kartu 
su Erlendu padėk mums atstatyti bažnyčią. 

Kristina pagalvojo, kad ji juk nepapasakojo to, kas dar prisidėjo, ta- 
čiau nusiramino. 


Ji nuėjo į susirinkimą kartu su vyrais. Lavransas atėjo su parišta ran- 
ka, o Erlendo veidas buvo labai smarkiai nudegęs; į jį tiesiog baisu buvo 
žiūrėti, bet jis tik juokėsi. Didelių žaizdų nebuvo, ir jis sakė manąs, jog 
užgis iki vestuvių. Jis kalbėjo tuoj po Lavranso ir pažadėjo paaukoti baž- 
nyčiai nuo savęs keturias sidabro markes, o nuo savo sužadėtinės, Lav- 
ranso sutikimu, šioje parapijoje sklypą žemės iš Kristinos dalies. 

Dėl žaizdų Erlendas turėjo praleisti Jeriungorde visą savaitę. Kristi- 
na pastebėjo, kad Lavransui po gaisro lyg ir labiau pradėjo patikti žentas; 
atrodė, kad vyrai dabar tapo geri draugai. Ji pagalvojo: gal tėvas taip 
pamils Erlendą Nikiulauseną, kad nesmerks jų taip žiauriai, kai laikui 
bėgant sužinos, kaip jie buvo nusidėję jam. 


6 


Šie metai visame šiauriniame slėnyje buvo nepaprastai derlingi. 
Daug prišienauta. Šieną pasisekė gerai išdžiovinti ir laiku suvežti; iš 
kalnų ganyklų žmonės grįžo namo su didelėmis atsargomis maisto ir 
atsiganiusiais galvijais — šiais metais jų net laukiniai žvėrys pasigailėjo. 
Laukuose siūbavo sunkios javų varpos, mažai kas iš gyventojų galėjo 
prisiminti, jog kada nors būtų tekę matyti tokių gražių javų, — bran- 
džios varpos puikiai prinoko. Oras buvo nuostabus. Tarp šventojo 
Baltramiejaus ir Marijos Gimimo šventės, kai labiausiai pavojingos 
šalnos, pradėjo po truputį lynoti, tačiau buvo nešalta, apsiniaukę, o 
derliui valyti pasitaikė saulėtas ir vėjuotas laikas, su šiltomis debesuo- 
tomis naktimis. Praėjus savaitei po šventojo Mykolo, visoje parapijoje 
didesnė dalis javų jau buvo suvežta. | 

Jeriungorde vyko skubūs pasirengimo darbai didžiulėms vestuvių iš- 
kilmėms. Paskutinius du mėnesius Kristina kiekvieną dieną nuo ryto iki 
vakaro buvo taip užsiėmusi, kad jai nebūdavo kada sielvartauti ir galvoti 
apie ką nors kita, tik apie darbą. Ji pastebėjo, kad krūtys labai papilnėjo; 
maži rausvi speneliai pasidarė rudi ir iki skausmo jautrūs, ypač rytais, kai 
tekdavo šaltyje keltis, bet, pradėjus dirbti ir sušilus, praeidavo, ir paskui 
ji tegalvodavo, ką jai iki vakaro reikės nuveikti. Kai, norėdama pailsėti, 
retkarčiais atitiesdavo nugarą, jausdavo, kad našta darosi vis sunkesnė, 
bet ji vis tebebuvo laibutė ir grakšti. Ji perbraukdavo ranka per savo 
ilgas, gražias šlaunis. Ne, tuo tarpu nėra ko jaudintis. Kartais ji imdavo 
galvoti kone su ilgesiu: už kokio mėnesio ji turbūt pajus savyje gyvybę... 
Iki to laiko ji jau bus Hiusabiu. Gal Erlendas nudžiugs... Ji užsimerkda- 
vo, sukąsdavo sužieduotuvių žiedą, ir prieš ją iškildavo Erlendo veidas, 
išbalęs nuo susijaudinimo, toks, koks buvo, kai, stovėdamas aukštoje 
iškilmingoje menėje, garsiu, aiškiu balsu tarė pasižadėjimo žodžius: 

„Šaukiu liudytojais Dievą ir čia stovinčius vyrus, kad aš, Erlendas 
Nikiulausenas, susižieduoju su Kristina Lavransdater pagal Dievo ir 
žmonių įstatymus tomis sąlygomis, kurios buvo paminėtos, dalyvaujant 
čia stovintiems liudytojams. Aš turėsiu tave už žmoną, ir tu turėsi mane 
už vyrą, kol būsime gyvi ir gyvensime kartu moterystėje pagal visus Die- 
vo ir mūsų krašto įstatymus““. 

Ji bėgiojo kažko iš vieno namo į kitą ir akimirką stabtelėjo — šiais 
metais užderėjo tiek šermukšnių — žiemą bus daug sniego! O saulė švie- 
tė baltose ražienose, kur gubomis stovėjo javai. Kad toks oras būtų per 
vestuves! 


Lavransas tvirtai laikėsi nusistatymo, kad jo duktė turi susituokti 
bažnyčioje. Dėl to buvo nutarta apeigas atlikti Siunbiu koplyčioje. Ves- 
tuvių eisena šeštadienį išvyks per kalnus į Vogą, pernakvos Siunbiu ir 
artimiausiose sodybose, o sekmadienį po jungtuvių mišių grįš atgal. Tą 
patį vakarą po vakarinių pamaldų bus atšvęstos vestuvės, ir Lavransas 
atiduos savo dukterį Erlendui. O po pusiaunakčio jaunasis ir jaunoji bus 
nulydėti į lovą. 

Penktadienio vakarą Kristina stovėjo balkone prie viršutinės svetai- 
nės ir stebėjo būrį žmonių, jojančių šiauriau nuo sudegusios ant kalvos 
bažnyčios. Tai buvo Erlendas su savo pajauniais. Ji įsmeigė akis, norė- 
dama įžiūrėti jį tarp kitų. Jiems nebuvo galima pasimatyti — dabar niekas 
iš vyrų neturi jos matyti iki rytdienos, kai ją išves, aprengtą vestuviniais 
drabužiais. 

Ten, kur kelias sukosi į Jeriungordą, nuo būrio atsiskyrė keletas mo- 
terų. Vyrai nujojo toliau į Laugarbriu, ten jie turėjo pernakvoti. 

Kristina nulipo žemyn pasitikti viešnių. Po pirties ji jautėsi labai nu- 
vargusi, perštėjo galvą: motina ištrinko jai plaukus labai stipriu šarmu, 
kad rytoj būtų gražesni. 

Friu Oshilda Gautesdater nusileido nuo balno į Lavranso rankas. 
Kokia ji jauna ir lengvutė, pagalvojo Kristina. Jos marti, pono Miunano 
žmona Katryna, atrodė beveik senesnė už ją — ji buvo augalota, apkū- 
ni, bespalvės odos ir neišraiškių akių. „Kaip keista, — pamanė Kristina, 
— bjauri, o jis neištikimas, ir vis dėlto kalbama, kad jie gražiai sugyvena“. 
Be to, dar atvyko dvi Bordo Peterseno dukterys — viena ištekėjusi, kita 
ne. Jos nebuvo nei bjaurios, nei gražios, nors labai malonios ir geros 
išvaizdos, bet su svetimais elgėsi šaltokai. Lavransas joms mandagiai pa- 
dėkojo, kad sutiko pagerbti šias vestuves ir tokį vėlyvą rudenį nepatin- 
gėjo leistis į ilgą kelionę. 

— Erlendas augo pas mūsų tėvą dar mažas būdamas, — tarė vyresnioji 
sesuo ir, priėjusi prie Kristinos, pasisveikino. 

Tuo metu į kiemą ristele įjojo du jaunuoliai; jie nušoko nuo žirgų ir 
juokdamiesi nusivijo Kristiną, o ši įbėgo į trobą ir pasislėpė. Tai buvo 
jauniausi Trondo Jeslingo sūnūs, gražūs, daug žadantys jaunuoliai. Jie 
dėžutėje atgabeno iš Siunbiu jaunosios vainiką. Trondas ir jo žmona 
turėjo atvykti į Jeriungordą kartu su visais tik sekmadienį po mišių. 

Kristina įbėgo į žieminę menę; friu Oshilda įsekė iš paskos, uždėjo 
rankas jai ant peties ir pasilenkė, norėdama pabučiuoti. 

— Aš laiminga sulaukusi tos dienos, — tarė friu Oshilda. 

Ji pastebėjo, kad Kristinos rankos labai sumenkusios. Pamatė, kad 
jaunoji ir visa sunykusi, tik krūtinė brandi. Visi jos veido bruožai pasida- 

rė švelnesni ir gražesni, negu anksčiau, smilkiniai sunkių drėgnų plaukų 
šešėlyje atrodė truputį įdubę. Skruostai jau nebebuvo tokie apvalūs, pa- 
blyško. Tačiau Kristinos akys pasidarė daug didesnės ir tamsesnės. 

Friu Oshilda pabučiavo ją dar kartą. 

— Matau, Kristina, tu daug esi patyrusi, — tarė ji. — Šį vakarą aš tau 
duosiu gėrimo, nuo kurio tu rytoj atsikelsi pailsėjusi ir atsigavusi. 

Kristinos lūpos suvirpėjo. 

— Nieko, — tarė friu Oshilda, patapšnojusi jai per ranką. — Labai 
džiaugiuosi, kad rytoj teks tave puošti — niekas dar nematė tokios gra- 
žios nuotakos, kokia tu būsi rytoj. 


Lavransas nujojo į Langarbriu pavakarieniauti su ten apsistojusiais 
svečiais. 

Vyrai negalėjo atsidžiaugti valgiais — geresnių penktadienio vaišių 
niekas nebūtų galėjęs tikėtis net pačiame turtingiausiame vienuoly- 
ne. Buvo pritiekta ruginių miltų košės, virtų pupų, baltos duonos, o iš 
žuvų — upėtakiai, sūdyti, švieži ir riebūs otai. 

Gerdami alų, vyrai darėsi vis linksmesni ir vis šiurkščiau pajuokė jau- 
nąjį. Visi Erlendo pabroliai buvo daug jaunesni už jį patį - jo bendraam- 
žiai ir draugai jau seniai buvo vedę. Dabar vyrai juokėsi, kad Erlendas, 
toks jau senas, o pirmą kartą gulsis į jaunavedžių lovą. Kai kurie vyres- 
nieji Erlendo giminaičiai, dar ganėtinai blaivūs, labai jaudinosi, sekdami 
kiekvieną ištartą žodį ir bijodami, kad pokalbis nepaliestų tokių dalykų, 
kurių geriau visai neliesti. Ponas Bordas iš Hestneso nenuleido akių nuo 
Lavranso. Šis, sėdėdamas šeimininko vietoje, gėrė labai daug, tačiau, ma- 
tyt, alus jo nelinksmino; jo veidas vis labiau ir labiau niaukėsi, o žvilgsnis 
darėsi vis griežtesnis. Tačiau Erlendas uošvio dešinėje linksmai atsakinė- 
jo į pašaipas ir daug juokėsi; jo veidas įraudo, o akys blizgėjo. 

Staiga Lavransas prabilo: 

— O kur vežimas, žente, kad nepamirščiau, — kur tu dėjai tą vežimą, 
kurį šią vasarą paskolinau?.. 

— Vežimą?.. — paklausė Erlendas. 

— Ar tu jau pamiršai, kad pasiskolinai iš manęs vežimą?.. Dievaži, 
toks buvo geras vežimas, kad geresnio niekada neturėsiu, juk aš pats 

prižiūrėjau, kai jį čia dirbo. Kaip kažin ką, juk tu prižadėjai ir prisiekei, 
be to, visi mano namiškiai žino, kad tu žadėjai vežimą grąžinti, bet savo 
žodžio neištesėjai. 

Kai kurie svečiai ėmė šūkauti, kad apie tai dabar neverta kalbėti, 
tačiau Lavransas trenkė kumščiu į stalą ir prisiekė turįs sužinoti, kur 
Erlendas dėjo jo vežimą. 

— Turbut tebestovi toje sodyboje prie kyšulio, kur mes gavome laivą 
perplaukti į Vejo salą, — abejingai atsakė Erlendas. - Aš nemaniau, kad 
taip jau svarbu. Matote, uošvi, kelionė slėniais su pilnu vežimu buvo 
labai sunki ir ilga, todėl, kai mes pagaliau pasiekėme fiordą, nė vienas 
mano tarnas nepanoro leistis atgal su vežimu, o paskui per kalnus ke- 
liauti į šiaurę iki Tronheimo. Tada aš pamaniau, kad gal tuo tarpu jį 
galima ir palikt... 

— Ne, tegu velniai mane tuoj pat griebia, jei aš kada girdėjau tokį kaip 
tu, — užsidegė Lavransas. — Kokia tvarka tavo namuose? Kas ten spren- 
džia — tu ar tavo tarnai, kur jie nori ir kur nenori važiuoti?.. 

Erlendas gūžtelėjo pečiais: 

— Tai tiesa, daug kas mano namuose buvo ne taip, kaip turėtų būti. Ve- 
žimą aš jums atsiųsiu, kai mes su Kristina važiuosime pro tą vietą. Mano 
brangusis uošvi, — tarė jis, šypsodamasis ir tiesdamas Lavransui ranką, — 
patikėkit, kad dabar bus kita tvarka mano namuose, o ir aš pats pasikeisiu, 
kai parsivešiu Kristiną šeimininkauti. Negerai išėjo su vežimu. Tačiau pa- 
žadu jums: paskutinį kartą jūs turite pagrindo pykti ant manęs. 

— Lavransai brangusis, —- prašė Bordas Petersenas, — nesipykite su juo 
dėl tokio menkniekio!.. 

— Menkniekis ar ne menkniekis... - buvo bepradedąs Lavransas. 

Tačiau susivaldė ir paspaudė Erlendui ranką. Netrukus jis pakilo, ir 
Laugarbriu svečiai nuėjo gulti. 

Šeštadienį iki vidurdienio moterims ir merginoms teko gerokai pa- 
dirbėti senojo svirno aukšte. Vienos klojo jaunavedžiams lovą, kitos 
puošė ir dailino jaunąją. 

Ranfrida parinko šį svirną jaunavedžiams gal dėlto, kad čia aukštas 


buvo pats mažiausias — daug daugiau svečių galima buvo sutalpinti nau- 


jojo namo aukšte, o šiame, kai Kristina dar buvo mažutė, buvo ir jų pačių 

miegamasis vasarą, kol Lavransas nebuvo pastatęs naujo didelio namo, 
kuriame jie dabar gyvena ir žiemą, ir vasarą. Be to, senasis svirnas, kai 
Lavransas jį atnaujino, buvo gražiausias viso kiemo pastatas, — kai jie 
atsikėlė į Jeriungordą, jis buvo visai apgriuvęs. Pastatą iš lauko ir iš vidaus 
puošė puikiausi medžio raižiniai, ir nors viršutinė patalpa buvo nedidelė, 
tačiau juo lengviau buvo ją gražiai iškloti kilimais, audeklais ir kailiais. 

Jaunųjų lova jau stovėjo visiškai sutvarkyta, pagalvės apvilktos šilkiniais 
užvalkalais; apkabinėta puikiais kilimais, ji buvo panaši į palapinę, kailiai 
1r antklodės buvo užtiesti siuvinėta šilkine lovatiese. Ranfrida ir dar kelios 
moterys rąstų sienas nukabinėjo kilimais, ant suolų išdėliojo pagalves. 

Kristina sėdėjo ant didelės kėdės. Ji buvo apsirengusi ryškiai raudonu 
vestuviniu apdaru, susegtu per krūtinę didelėmis sidabrinėmis sagėmis, 
o pro jį kyšojo geltonų šilkinių marškinių apykaklė; ant geltonų šilki- 
nių rankovių žvilgėjo auksinės apyrankės. Paauksuotas sidabrinis dir- 
žas triskart apjuosė jai liemenį, ant kaklo ir krūtinės kabojo kelios eilės 
grandinėlių, o virš jų — senoji tėvo auksinė grandinė su dideliu relikvijų 
kryžiumi. Ant kelių nuleistos rankos buvo sunkios nuo daugybės žiedų. 

Friu Oshilda stovėjo užpakaly kėdės ir šepečiu šukavo sunkius, gel- 
tonus Kristinos plaukus. 

— Rytoj tu juos išleisi paskutinį kartą! — tarė ji šypsodamasi ir apvijo 
Kristinos galvą raudonais ir žaliais kaspinais, kad laikytųsi vainikas. 

Tada moterys apspito jaunąją. 

Ranfrida ir Giurida iš Skugo paėmė nuo stalo didelį Jeslingų giminės 
jaunosios vainiką. Vainikas buvo visas paauksuotas, danteliai baigėsi pa- 
kaitomis čia kryželiais, čia dobilų lapukais, o lankelis visas buvo nusags- 
tytas kalnų krištolais. 

Jos uždėjo jį jaunajai ant galvos. Ranfrida buvo išbalusi, rankos 
drebėjo. 

Kristina pamažu atsistojo. Jėzau, taip sunku nešioti visą šį auksą ir si- 
dabrą... Tada friu Oshilda paėmė ją už rankos ir nuvedė prie didelio kubilo 
su vandeniu, o pamergės pravėrė duris į saulę, kad aukšte būtų šviesu. 

— Pažiūrėk dabar į save, Kristina, — tarė friu Oshilda. 

Kristina palinko prie kubilo. Ji pamatė vandenyje išbalusį veidą; jis 
buvo taip arti, kad Kristina net matė auksinį vainiką. Aplink jį veidro- 

džio paviršiuje mirgėjo daug šviesių ir tamsių šešėlių — kažką ji jau buvo 
beprisimenanti, bet staiga pajuto, kad tuoj neteks sąmonės, ir griebėsi 
už kubilo krašto. Tada friu Oshilda paėmė Kristinai už rankos ir taip 
skaudžiai suleido į ją nagus, kad ji nuo to atsipeikėjo. 

Apačioje prie tilto pasigirdo garsai. Iš kiemo kažkas šūktelėjo, kad atva- 
žiuoja jaunasis su savo palyda. Moterys išvedė Kristiną į svirno balkoną. 

Kieme bangavo jūra gražiai išpuoštų žirgų ir šventiškai apsitaisiusių 
žmonių, spindinčių ir žvilgančių prieš saulę. Kristinos žvilgsnis nuslydo 
į slėnio gilumą. Šviesų ir tylų gimtąjį kaimą gaubė lengvas melsvas rūkas; 
pro jį į viršų stiebėsi pilkos akmeninės uolos ir juodais miškais apaugę kal- 
nai, O iš giedro dangaus saulė savo skaisčia šviesa užliejo slėnio daubą. 

Kristina anksčiau nebuvo pastebėjusi, kad medžiai jau be lapų, ir gi- 
raitės buvo pilkos kaip sidabras ir nuogos. Tik palei upę, pačiose alksnių 
viršūnėse, dar šiek tiek buvo likę apvytusios žalumos, ir ant kai kurių 
beržų šakelių kabojo vienas kitas gelsvas lapelis. Kiti medžiai stovėjo 
beveik pilki, išskyrus šermukšnį, šis vis dar tebemirguliavo raudonomis 
it kraujas uogomis tarp rusvai raudonų lapų. Diena buvo be vėjo, šilta, ir 
pro papilkėjusias lapų klostes rūgštokai dvelkė rudeniu. 

Jei ne šermukšnis, galėtum pagalvoti, kad dar tik ankstyvas pavasaris. 
Ir nebūtų tokios tylos — bet buvo rudeniškai tylu. Nutilus luroms, kai- 
melyje nebesigirdėjo nė garso, tik žvangučių skambėjimas ražienose ir 
šlaituose, kur ganėsi galvijai. 

Upė, išdžiūvusi ir nusekusi, šniokštė tyliai; tik tarp smėlio sąnašų ir 
baltų, didelių vandens nugludintų akmenų smarkiau tekėjo kelios siau- 
ros srovelės. Nesigirdėjo nė kalnų upelių čiurlenimo — toks sausas buvo 
ruduo. Ir vis dėlto visi laukai aplinkui atrodė šlapi, bet tai buvo tik drėg- 
mė, kuri visada rudenį kyla iš žemės, kad ir kokios būtų šiltos dienos ir 
giedras oras. 

Kieme žmonės prasiskyrė į šalis, praleisdami jaunojo palydą. Tuo metu 
pajauniai kaip tik išjojo į priekį; balkone moterys pradėjo nerimauti. 

Friu Oshilda stovėjo šalia jaunosios. 
— Laikykis dabar, Kristina, — tarė ji, — netrukus pasislėpsi po nuometu. 


Kristina beviltiškai linktelėjo galvą. Ji jautė, kaip baisiai išbalo jos 


veidas. 

— Aš turbūt per daug išblyškusi nuotaka, — tyliai tarė ji. 
— Esi gražiausia nuotaka, — atsakė Oshilda, — o štai joja Erlendas. 
Gražesnę porą už jus sunku rasti. 


Dabar ir pats Erlendas prijojo prie balkono. Jis vikriai nušoko nuo 
žirgo, lengvas ir nevaržomas sunkių, suklostytų drabužių. Kristinai jis 
pasirodė toks gražus, kad visame kūne pajuto skausmą... 

Apdarai jo buvo tamsūs — ilgas iki kelių šilkinis, šonuose prakirptas, 
blankiai rudos spalvos palaidinis, išmargintas juodais ir baltais raštais. 
Apsijuosęs paauksuotu diržu, prie kairiojo šono pasikabinęs kalaviją, 
kurio rankena ir makštis buvo papuoštos auksu. Ant pečių buvo užsi- 
metęs tamsiai mėlyną aksominį apsiaustą, o juodus plaukus dengė juoda 
prancūziška šilkinė kepuraitė, abiejose galvos pusėse sumesta į klostes 
tartum sparnai ir besibaigianti dviem ilgais galais; vienas nuo kairiojo 
peties buvo permestas per krūtinę už nugaros. 

Erlendas pasisveikino su jaunąja, paskui, priėjęs prie Kristinos Žirgo, 
sustojo ir uždėjo ranką ant balno kilpos, o Lavransas tuo tarpu lipo laiptais 
į viršų. Kristinai nuo to iškilmingumo vėl apsvaigo galva — tėvas atrodė 
toks svetimas su šventiniais žalio aksomo drabužiais iki kelių. O motinos, 
apsirengusios raudonu šilkiniu drabužiu, veidas buvo blyškus lyg pelenai 
po drobiniu nuometu. Ranfrida priėjo prie dukters ir apsupo ją apsiaustu. 

Paskui Lavransas paėmė jaunąją už rankos ir nuvedė pas Erlendą. 
Šis, pasodinęs ją ant žirgo, pats užšoko ant balno. Jie pastovėjo greta kits 
kito prieš jauniesiems skirtą svirną, kol vestuvių eisena pamažu ėmė joti 
pro vartus iš kiemo. Pirmiausia kunigai — sira Eirikas, sira Turmudas iš 
Ulvsvoleno ir vienas vienuolis iš Hamaro, tėvo draugas. Paskui poromis 
pajudėjo pabroliai ir pamergės. Galiausiai atėjo eilė ir jiedviem su Erlen- 
du išjoti iš kiemo. Po jų jojo jaunosios tėvai, giminės, draugai ir svečiai, 
sudarydami ilgą eilę Auo pinučių tvoros iki kelio. Didelė jų kelio atkarpa 
buvo išbarstyta šermukšnių šakelėmis, eglišakiais ir paskutinėmis bal- 
tomis rudens gėlėmis; žmonės, sustoję palei kelią, kuriuo turėjo prajoti 
vestuvių eisena, sveikino ją garsiais šauksmais. 


Sekmadienį, tuoj saulei nusileidus, vestuvių eisena grįžo į Jeriungor- 
dą. Pirmąsias sutemas nušvietė laužai vestuvių kieme. Vestuvininkams 

artėjant prie liepsnojančių laužų, muzikantai dainavo, griežė smuikais, 
mušė būgnus. 
Kai Erlendas prie vestuvių menės nukėlė Kristiną nuo žirgo, ji vos 


neparpuolė. 

— Aš taip sušalau, jodama per kalnus, — sušnibždėjo ji, — ir taip 
pavargau. 

Ji pastovėjo, o laiptais lipdama aukštyn, svyravo ant kiekvieno 
laiptelio. 


Viršuje, iškilmingoje menėje, sušalę svečiai greitai sušilo — buvo 
karšta nuo gausybės degančių žvakių; svečiai tuoj buvo apdalyti karštu, 
garuojančiu valgiu, o vynas, midus ir stiprus alus visą laiką keliavo aplink 
stalą. Balsų ūžesys ir valgančiųjų čepsėjimas lyg tolimas aidas skambėjo 
Kristinos ausyse. 

Ji vis dar negalėjo kaip reikiant atšilti. Po kiek laiko jai pradėjo degti 
skruostai, bet kojos vis tiek buvo nutirpusios ir nugarą varstė šaltas dre- 
bulys. Kristina sėdėjo garbingoje vietoje su Erlendu, nuo visų auksinių 
papuošalų nenorom palinkusi į priekį. 

Kai jaunasis ją užgerdavo, ji negalėdavo nuleisti žvilgsnio nuo rau- 
donų dėmių ir ruožų ant Erlendo veido, kurios dabar, parjojus iš šalčio 
ir pradėjus šilti, ėmė ryškėti. Tai buvo nudegimų pėdsakai, likę dar nuo 
vasaros. 

Vakar vakarieniaujant Siunbiu, ją buvo pagavusi nepaprasta baimė. 
Ji sutiko užgesusį Bjerno Giunarseno žvilgsnį, įbestą į ją ir Erlendą — jo 
akys nemirksėjo ir nejudėjo. Ponas Bjernas buvo apsirengęs riterio dra- 
bužiais, su kuriais jis atrodė lyg burtais atgaivintas numirėlis. 

Naktį ji gulėjo su friu Oshilda — iš visų svečių ji buvo artimiausia 
jaunojo giminaitė. 

— Kas tau yra, Kristina? — paklausė friu Oshilda, kone susijaudinu- 
si. — Laikykis kaip nors ligi galo ir neištižk. 

— Aš galvoju, — drebėdama atsakė Kristina, — apie visus tuos, ku- 
tiems mes suteikėme skausmo, norėdami sulaukti šios dienos. 

— Juk ir jums patiems maža buvo džiaugsmo. Ir Erlendui. O tau 
turbūt labiausiai. 

— Aš galvoju apie jo vargšus vaikus, — tarė jaunoji tuo pačiu balsu. — 
Įdomu, ar jie žino, kad tėvas šiandien švenčia vestuves? 

— Galvok apie savo kūdikį, — tarė moteris. — Džiaukis, kad keli ves- 
tuves su jo tėvu. 

Kristina valandėlę gulėjo tylėdama, visai apsvaigusi. Buvo taip keista 
girdėti tai, kas jai daugiau kaip trys mėnesiai neišėjo iš galvos, pripildė 
visas jos dienas, o ji nedrįso prasitarti apie jį nė vienai gyvai būtybei. Bet 
tai tepadėjo jai tik trumpą laiką. 

— Aš galvoju apie tą, kuri gyvybe užmokėjo už savo meilę Erlen- 
dui, — sušnibždėjo ji drebėdama. 

— Tau pačiai gali tekti užmokėti gyvybe, nepraėjus nė pusei metų! — 
šiurkščiai tarė friu Oshilda. — Džiaukis, kol gali. Ką gi aš tau galiu pa- 
sakyti, Kristina? — beviltiškai tarė senutė. — Ar tu visai jau nusiminei? 
Laikas 1š jūsų greit pareikalaus atsiteisti už viską, ką jūs pasiėmėt iš gy- 
venimo — dėl to nesijaudinkit. 


Tačiau Kristina jautė, kad jos sieloje tartum griūtis po griūties naiki- 
no tą pastatą, kurį ji buvo pastačiusi po tos baisios dienos Haugene. Iš 
pradžių ji lyg pakvaišusi galvojo, kad tik ištvertų, kad tik ištvertų dar nori 
vieną dieną. Ir ji ištvėrė, kol pasidarė lengviau, o paskui ir visai lengva, 
kai nusikratė visų minčių, išskyrus vieną, kad pagaliau artėja jų vestuvių 
diena, vestuvių su Erlendu diena. 

Per sutuoktuvių mišias jiedu su Erlendu klūpojo vienas šalia kito. 
Tačiau Kristinai viskas atrodė lyg kokie kerai: žvakės, paveikslai, blizgan- 
tys indai, kunigai baltomis drobinėmis kamžomis ir apsiaustais. Kristina 
lyg per sapną matė visus žmones, kurie pažino ją tokią, kokia ji buvo 
anksčiau, ir kurie dabar stovėjo susigrūdę bažnyčioje aplinkui ją savo 
neįprastais šventadieniais drabužiais. Ponas Bjernas stovėjo atsirėmęs į 
jo dar stovi numirėlis. 

Kristina bandė žiūrėti į šventojo Ulavo paveikslą — jis stovėjo raus- 
vai baltas, gražus, pasirėmęs ant kirvio ir po kojų pamynęs nuodėmingą 
žmogaus prigimtį, bet jos žvilgsnį traukė ponas Bjernas. O šalia jo ji 
matė velionės Elinos Armsdater veidą, abejingai žiūrint į juos. Jie sutry- 
pė ją, kad patys galėtų ateiti čia, ir ji pasitraukė jiems iš kelio. 

Velionė pakilusi numetė nuo savęs visus akmenis, kuriais Kristina 
taip stengėsi prislėgti jos kapą: prašvilptą Erlendo jaunystę, jo garbę ir 

gerovę, draugų palankumą, jo sielos išganymą. Viską velionė nusikratė 
nuo savęs. „Jis norėjo būti mano, ir aš norėjau būti jo, tu panorai tapti jo, 
— kalbėjo Elina. „Aš užmokėjau už tai, turės ir 

ir jis panoro tave turėti 
jis užsimokėti, ir tu, kai ateis tavo laikas. Nuodėmė gimdo mirtį“. 

Kristinai atrodė, kad jiedu su Erlendu klūpo ant šaltų akmenų. Erlen- 
das su raudonomis nudegimų dėmėmis išbalusiame veide, o ji — su sunkiu 
jaunosios vainiku ant galvos, jausdama slegiančią naštą — nuodėmės vai- 
sių. Ji žaidė ir lakstė su savo nuodėme, matavo ją taip, kaip vaikai žaisda- 
mi Šventąją Mergelę — juk greit ateis laikas, kada jis jau išnešiotas gulės 
prieš ją, žiūrės į ją gyvomis akytėmis, rodys jai ugninius nuodėmės ženk- 
lus, šlykščią nuodėmės prigimų, kreivomis rankytėmis muš savo motinai į 
krūtinę. Kai ji pagimdys kūdikį, kai ji pamatys ant jo nuodėmės ženklus ir 
pamils jį, kaip pamilo savo nuodėmę, tada žaidimas bus sužaistas iki galo. 
Kristina pamanė: „O kas, jei dabar surikčiau taip, kad šauksmas perrėktų 
giedančių vyrų balsus ir nuaidėtų per minią?.. Ar tada išnyktų Elinos vei- 
das, ar įsižiebtų gyvybė mirusiojo akyse?“ Ir ji sukando dantis. 

„Šventasis karaliau Ulavai, šiaukiuosi tavęs! Tavęs vieno iš visų, vieš- 
pataujančių aukštybėse, aš prašau, nes žinau, kad tu Dievo teisingumą 
myli labiau už viską. Aš šaukiuosi tavęs, kad ištiestum savo ranką ant 
nekalto kūdikio mano įsčiose. Nugręžk Dievo rūstybę nuo jo ant manęs, 
vardan brangaus karaliaus, amen““. 

„Mano vaikai, — kalbėjo Elina, — juk taip pat nekalti, o jiems nėra 
vietos krikščioniškame krašte. Tavo vaikas taip pat neteisėtai pradėtas 
kaip ir manieji. Tu negali jam reikalauti jokių teisių tame krašte, iš kurio 
pati išėjai, kaip ir aš negaliu reikalauti teisių savo vaikams!“ 

„Šventasis Ulavai, aš vis tiek prašau pasigailėti. Išmelsk iš Dievo ma- 
lonės mano sūnui, paimk jį savo globon, tada aš basa su kūdikiu ant 
rankų ateisiu į tavo bažnyčią, atnešiu savo auksinį vainiką ir padėsiu ant 
tavo altoriaus, jei tik tu man pagelbėsi. Amen“. 

Jos veidas sustingo ir suakmenėjo: ji taip stengėsi susivaldyti ir nu- 
siraminti, tačiau kai klūpėdama šalia Erlendo buvo sutuokta, visas jos 
kūnas drebėjo ir trūkčiojo. 


O štai dabar ji sėdėjo kartu su Erlendu namie krikštasuolėje, ir viskas 
aplinkui jai rodėsi lyg kliedesys. 

Muzikantai viršutinėje menėje grojo arfomis ir smuikais, o iš apatinės 
menės ir kiemo taip pat sklido dainos ir muzika. Raudonos laužų atošvais- 
tės veržėsi vidun, kai, nešiojant valgius bei gėrimus, atsiverdavo durys. 

Visi pakilo nuo stalų. Kristina stovėjo tarp tėvo ir Erlendo. Tėvas 
garsiai, kad visi girdėtų, paskelbė, jog jis atidavęs savo dukterį Kristiną 
Erlendui Nikiulausenui už žmoną. Erlendas padėkojo uošviui, padėkojo 
taip pat visiems geriesiems žmonėms, susirinkusiems čia pagerbti jo ir 
Žmonos. 

Kristinai buvo pasakyta, kad dabar reikia sėsti, 17 Erlendas padėjo jai 
ant kelių vestuvių dovanas. Sira Eirikas ir ponas Miunanas Bordsenas 
išvyniojo ir perskaitė raštą apie jaunavedžių turtą. Kol buvo skaitomi 
raštai ir ant stalo dedamos dovanos bei kapšeliai su pinigais, pajauniai, 
stovėdami aplinkui su ietimis rankose, daužė bukais galais į grindis. 

Iš menės buvo išnešti stalai, ir Erlendas išvedė Kristiną į vidurį šokti. 
„Pabroliai ir pamergės per jauni mums, - galvojo Kristina. —- Mūsų kar- 
tos jaunimas jau išvykęs iš šių vietų: kaipgi mes čia vėl sugrįžome?“ 

— Tu tokia keista, Kristina, — sušnibždėjo Erlendas šokdamas. — Aš 
bijau dėl tavęs, Kristina, argi tu nesidžiaugi?.. 


Jiedu ėjo iš vieno namo į kitą, sveikindami savo svečius. Visose me- 
nėse degė daug žvakių, visur buvo pilna geriančių, dainuojančių ir šo- 
kančių žmonių. Kristinai rodėsi, kad ji nebepažįsta savo gimtųjų namų, 
kad ji neteko laiko nuovokos — valandos ir vaizdai taip keistai, be jokio 
sąryšio, slinko pro jos akis. 

Buvo šilta rudens naktis; kieme taip pat skambėjo muzika, ir žmonės 
šoko aplink laužą. Nuaidėjo šauksmai, kad jaunieji turį suteikti ir jiems 
garbę, ir Kristina pašoko su Erlendu šaltame šlapiame nuo rasos kieme. 
Ji truput atsigavo, ir galvoj pasidarė šviesiau. 

Virš šniokščiančios-upės tamsoje tyvuliavo šviesi rūko juosta. Žvaigž- 
džių nusėtame dangaus fone dunksojo juodos kalnų keteros. 

Erlendas nusivedė Kristiną nuošaliau nuo šokančiųjų ir kažkur po 
balkonu tamsoje prispaudė ją prie savęs. 

— Aš nė karto nespėjau pasakyti, kad tu tokia graži, tokia graži ir to- 
kia miela! Tavo skruostai liepsnoja, — ir jis priglaudė savo skruostą prie 
jos. — Kristina, kas tau?.. 

— Aš taip pavargau, taip pavargau, — sušnibždėjo ji. 

— Jau greit eisim gulti, — tarė jaunasis, pažvelgęs į dangų. 

Paukščių takas buvo pasisukęs ir ėjo dabar beveik tiesiai iš šiaurės 
į pietus. 

— Atsimink, kad mes nemiegojom kartu nuo tos vienintelės nakties, 
kai nakvojau pas tave Skugo svirne... 

Netrukus sira Eirikas paskelbė visiems, kad jau pirmadienis. Moterys 
priėjo prie Kristinos palydėti į jaunavedžių lovą, — ji buvo taip išvargusi, 
kad beveik negalėjo priešintis, kaip reikėjo pagal papročius. Ji leidosi friu 
Oshildos ir Giuridos iš Skugo išvedama iš iškilmingosios menės. Pajau- 
niai su degančiomis žvakėmis ir plikais kalavijais laukė laiptų apačioje; jie 
apsupo būrį moterų ir per kiemą nulydėjo Kristiną į senąjį svirną. 

Moterys pradėjo nurenginėti vestuvinius drabužius, vieną daiktą po 
kilo dedamos į šalį. Kristina matė lovos kojūgalyje kabantį violetinį ak- 
sominį drabužį, kurį ji turės apsivilkti rytoj, o ant jo užmestą ilgą baltą it 
sniegas, gražiai sulankstytą drobinį nuometą. Šį moters galvos apdangalą 
jai atvežė Erlendas; rytoj ji turės susirišti plaukus ir paslėpti juos po nuo- 
metu, kuris dvelkė šviežumu, šalčiu ir ramybe. 

Pagaliau Kristina atsidūrė prie jaunavedžių patalo, basa, plikomis 
niukų. Moterys vėl uždėjo jai vainiką; jį turėjo nuimti jaunasis, kai jie 
pasiliks dviese. 

Ranfrida uždėjo ranką ant dukters peties ir pabučiavo į skruostą. 
Motinos veidas ir rankos buvo neapsakomai šalti; atrodė, kad kažkur 
giliai krūtinėj ją smaugia ašaros. Atklojusi patalą, ji liepė jaunajai at- 
sigulti. Kristina paklausė ir atsirėmė nugara į šilkinių pagalvių kalną, 
galvą truputį palenkusi į priekį, kad nenukristų vainikas. Friu Oshilda 
užklojo ją iki juosmens antklode, rankas padėjo ant šilkinio apdanga- 
lo ir, suėmusi žvilgančius jaunosios plaukus, paskleidė ant krūtinės ir 
gležnų apnuogintų pečių. 

Vyrai įvedė į kambarį jaunąjį. Miunanas Bordsenas nusegė Erlendui 
auksinį diržą su kalaviju, pakabino ant sienos ties lova ir kažką pašnibž- 
dėjo jaunajai; Kristina nesuprato, ką jis sakė, bet nusišypsojo kaip galė- 
dama meiliau. 

Pabroliai atraišiojo Erlendui šilkinius drabužius ir nuvilko per galva 
sunkų, ilgą palaidinį. Jis atsisėdo į kėdę su atkalte, ir jie padėjo jam nusi- 
segti pentinus ir nusiauti batus. 

Vieną vienintelį kartą išdrįso jaunoji pakelti akis ir sutikti jo žvilgsnį. 

Paskiau prasidėjo linkėjimai labos nakties. Kambarys ištuštėjo, sve- 
čiai vienas po kito išsiskirstė. Paskutinis išėjo Lavransas Bjergiulfsenas ir 
uždarė jaunavedžių kambario duris. 


Erlendas atsikėlė, nusivilko apatinius drabužius ir numetė juos ant 
suolo. Priėjęs prie lovos, jis nuėmė Kristinai nuo galvos vainiką ir šil- 
kinius kaspinus ir padėjo ant stalo. Paskui sugrįžo atgal ir įlipo į lovą. 
Atsiklaupęs prie Kristinos, jis sugriebė jos galvą, prispaudė prie savo 
nuogos, karštos krūtinės ir apipylė bučiniais raudoną ruoželį kaktoje, 
kurį buvo įspaudęs vainikas. 

Kristina apkabino jį per pečius ir garsiai pravirko, su saldžiu, lauki- 
niu džiaugsmu pajutusi, kad dabar išnyko ir baimė, ir vaiduokliai — da- 
bar, dabar jiedu vėl dviese. Jis akimirką pakėlė jos galvą, pažvelgė į akis 
ir ranka perbraukė per jos veidą ir visą kūną — nepaprastai skubiai ir 
šiurkščiai, lyg nuplėšdamas nuo jos kokį uždangalą. 

— Užmiršk, — pašnibždom karštai maldavo jis, - užmiršk viską, mano 
Kristina, viską, išskyrus tai, kad tu mano žmona, 0 aš — tavo vyras. 

Jis užspaudė ranka paskutinę žvakę, krito tamsoje į patalą šalia Kris- 
tinos ir taip pat balsiai pravirko. 

— Aš niekada nesitikėjau, niekada, kad mudu sulauksime šios dienos!.. 


Lauke triukšmas pamažu tilo. Svečiai, išvargę po kelionės ir apsvaigę 
nuo gėrimo, iš mandagumo dar kiek pavaikščiojo aplinkui, bet pagaliau 
vienas po kito išsiskirstė ieškoti vietos, kur jiems buvo parengta nakvynė. 

Ranfrida lydėjo miegoti garbingesnius svečius ir linkėjo labos nak- 
ties. Tačiau vyro, turėjusio jai padėti, niekur nematė. 

Tamsiame kieme buvo likę tik keli maži būreliai jaunimo — daugiausia 
tarnų ir tarnaičių, kai pagaliau Ranfrida išslinko iš namų surasti ir paguldy- 
ti vyrą. Ranfrida matė, kad pavakary Lavransas buvo gerokai įgėręs. 

Galiausiai, ieškodama kitoje galvijų kiemo pusėje, ji suklupo ant jo — 
už pirties kniūbsčias ant žemės gulėjo Lavransas. 

Ji apčiupinėjo tamsoj ir atpažino: taip, tai jis. Ranfrida pagalvojo, kad 
jis miega, paėmė jį už pečių ir norėjo pakelti nuo šaltos kaip ledas žemės. 
Tačiau jis nemiegojo arba bent ne visai buvo užmigęs. 

— Ko nori? — paklausė jis užkimusiu balsu. 

— Čia negalima gulėti, — tarė žmona. Ji palaikė, kol jis svirduliuoda- 
mas atsikėlė nuo žemės, kita ranka ji nuvalė purvą nuo jo aksominių 
drabužių. — Ir mums, tėvai, laikas miegoti. 

Paėmusi už parankės, ji nuvedė vos ant kojų besilaikantį vyrą namų 
link; jie ėjo palei užpakalines ūkinių trobesių sienas. 

— Tu nepakėlei akių, Ranfrida, sėdėdama jaunavedžių lovoje su vai- 
niku ant galvos, — tarė jis. — Mūsų duktė ne tokia drovi, jos žvilgsnis 
nebuvo kuklus, kai žvilgterėjo į savo jaunikį. 

— Ji laukė jo septynis pusmečius, — tyliai atsakė motina. — Todėl su- 
prantama, kodėl išdrįso pakelti žvilgsnį... 

— Trauk mane velniai, jeigu jie laukė, — sušuko tėvas. 

Išsigandusi žmona ėmė jį tildyti. 

Jiedu atsidūrė siaurame take tarp išvietės sienos ir tvoros. Lavransas 
kumščiu trenkė į apatinį išvietės rąstą. 

— Aš tave čia paguldžiau gėdai ir pajuokai, rąste. Aš paguldžiau tave 
čia, kad mėšlas suėstų. Aš paguldžiau tave čia už bausmę, kad užmušei 
mano mažutę, mano mylimiausią mergytę. Man reikėjo tave padėti virš 
pačios geriausios menės durų, pagerbti ir atsidėkoti, išpuošti brangiais 
raižiniais už tai, kad tu išgelbėjai mano dukterį nuo gėdos ir skausmo, už 
tai, kad tavo dėka mano Ulvhilda mirė nekaltas kūdikis!.. 

Jis apsisuko, svyruodamas priėjo prie tvoros, sukniubo ant jos ir 
graudžiai pravirko, protarpiais giliai, sunkiai atsidusdamas. 

Žmona apkabino jį: 

— Lavransai, Lavransai, — vis ramino. — Tėvai. 

— Ak, niekada, niekada, niekada nereikėjo man jos atiduoti tam vyrui. 
Dieve padėk man, juk aš visą laiką tai žinojau — jis pražudė jos jaunystę 
ir jos brangią garbę! Aš netikėjau tuo, argi aš galėjau taip pagalvoti apie 
Kristiną — bet vis dėlto žinojau. Ir vis dėlto ji per gera tam silpnavaliui 
bernui, kuris sugriovė ir savo, ir jos gyvenimą: ir nors jis dešimt kartų 
būtų ją suvedžiojęs, man vis tiek nereikėjo jos atiduoti jam, kad jis ir 
toliau griautų jos gyvenimą ir laimę. | 

— Ką gi reikėjo tada daryti? — beviltiškai paklausė motina. — Juk ir tu 
supranti, kad ji jau priklausė jam... 

— "Taip, kam man reikėjo rengti tokias iškilmes atiduodant Erlendui 
tą, ką jis pats jau buvo pasiėmęs, — tarė Lavransas. — Puikų vyrą gavo 
mano Kristina!.. 

Jis papurtė tvorą ir vėl pravirko. Ranfridai pasirodė, kad jis jau buvo 
truputį išsiblaivęs, bet dabar vėl svaigalai apsuko galvą. Lavransas buvo 
toks girtas ir nusiminęs, jog Ranfridai atrodė, kad negalima vesti jo į 
tą kambarį, kuriame jiedu turėjo miegoti, nes ten buvo pilna svečių. Ji 
apsidairė — netoliese stovėjo daržinėlė, kurioje buvo laikomas geriausias 
šienas arkliams pavasariui. Ranfrida priėjo prie daržinės ir žvilgterėjo 
vidun — ten nieko nebuvo; tada ji atsivedė vyrą ir uždarė duris. 

Ranfrida pagraibė sau ir vyrui šieno ir užklojo apsiaustais. Lavransas 
retkarčiais pravirkdavo ir imdavo kažką kalbėti, bet taip neaiškiai, kad 
Ranfrida negalėjo suprasti. Po kiek laiko ji pakėlė jo galvą 1r pasiguldė 
sau ant kelių. 

— Mano mielas vyre, jeigu jie taip pamilo kits kitą, tai gal viskas bus 
geriau, negu mes manom... 

Lavransas atsakė drebančiu balsu — jam galvoje vėl lyg pašviesėjo: 

— Argi tu nesupranti, kad dabar ji visai jo valioje, o jis pats niekada 
nemokėjo savęs tvarkyti. Ji nedrįs pasipriešinti savo vyro valiai, o jei kada 
nors tą padarys, tai patirs baisiausias kančias — mano geroji mergaitė. Aš 
jau greit pradėsiu nebesuprasti, už ką mane Dievas baudžia — aš visada 
ištikimiausiai vykdžiau jo valią. Kodėl, Ranfrida, jis atėmė iš mūsų vaikus, 
vieną po kito — pirmiau sūnus, paskui mažąją Ulvhildą, o dabar aš išleidau 
tą, kurią labiausiai mylėjau, išleidau negarbingai, už nepatikimo ir nepro- 
tingo žmogaus. Dabar mums beliko tik mažoji, ir man atrodo, kad nepro- 
tinga būtų ja džiaugtis, kol nepamatysiu, kaip susiklostys jos gyvenimas. 

Ranfrida drebėjo kaip lapas. Vyras apkabino ją per pečius. 

— Gulk, — paprašė jis, — miegosim, — ir, padėjęs galvą ant žmonos 
rankos, valandėlę gulėjo, retkarčiais atsidusdamas, bet pagaliau užmigo. 


Kai Ranfrida sujudėjo, daržinėje dar buvo visai tamsu — ji nustebo, 
kad buvo užmigusi. Apsigraibė aplink. Lavransas sėdėjo, apsikabinęs ke- 
lius rankomis. 

— Ir tu jau pabudai? — nustebusi paklausė ji. — Tau šalta? 

— Ne, - atsakė jis prikimusiu balsu, — nebegaliu užmigti. 

— Ar apie Kristiną galvoji? — paklausė motina. — Juk viskas gali būti 
geriau, negu mes manome, Lavransai, — pakartojo ji. 

— Taip, kaip tik apie ją ir galvoju, — tarė vyras. — Mergaitė ar moteris, 
bet ji vis dėlto atsigulė į jaunavedžių lovą su tuo, kurį pamilo. Ne taip 
buvo mudviem, mano vargše Ranfrida. 

Žmona tyliai, gailiai sudejavo ir parvirto ant šono į šieną. Lavransas 
uždėjo ranką jai ant peties. | 

— Bet aš negalėjau, — tarė jis karštai, graudžiai. — Ne, aš negalėjau būti 
toks, kokio tu norėjai, kai mes buvome jauni. Aš ne toks... 

Kiek palaukusi, Ranfrida tyliai tarė pro ašaras: 

— Tačiau mudu vis dėlto gerai gyvenome Lavransai, visus tuos metus. 

— Ir man pačiam taip atrodė, — niūriai atsakė jis. 

Mintys pynėsi jo galvoje. Tas vienintelis žvilgsnis, kuriuo pasikeitė 
jaunasis ir jaunoji, du jauni veidai, užsidegę raudoniu, — Lavransui atrodė 
begėdiškumas! Jam graužė širdį, kad tai buvo jo duktė. Tačiau jis visą 
laiką matė tas akis — ir atkakliai tartum pakvaišęs kovojo, kad jo paties 
širdyje nebūtų nuplėšta uždanga nuo to, apie ką niekada nenorėjo žinoti; 
jis gynėsi nuo savo žmonos, kai ji to siekė. 

Jis negalėjo, užsispyręs kartojo pats sau Lavransas. Po velnių, jį ap- 
vesdino dar visai vaiką, jis ne pats išsirinko sau sužadėtinę, Ranfrida buvo 
vyresnė už jį, jis jos negeidė, nenorėjo mokytis iš jos meilės. Jis ir dabar 
degė iš gėdos, prisiminęs, kad žmona vertė jį mylėti ją, kai jis nenorėjo iš 
jos tokios meilės. Kad ji siūlė jam visa, ko jis jos niekada neprašė. 

Jis jai buvo geras vyras — ir pats taip manė. Jis ją labai gerbė, davė jai 
visą valią tvarkytis, visada klausė jos patarimo, buvo jai ištikimas, ir ji juk 
pagimdė šešis vaikus. Jis tik troško gyventi su ja ramiai, kad ji neliestų jo 
širdies paslapčių, kurių jis pats nenorėjo atverti... 

Savo meilę jis atidavė Ingiunai, Karlo žmonai, iš Briujo. Lavransas 
pataudo tamsoje. Keliaudamas per slėnį, jis dažnai viešėdavo pas juos. 
Tiesa, jis juk nė karto nekalbėjo su šeimininke vienas. Tačiau, kai ją pa- 
matydavo ar tik pagalvodavo, pajusdavo tartum žemės kvapą pavasarį, 
ką tik nutirpus sniegui. Dabar jis žino, kad tai galėjo atsitikti ir jam, kad 
ir jis galėjo pamilti. 

Ji apvesdino tokį jauną, ir jis pasidarė bailus. Jam geriau patikdavo 
klajoti tyliame miške — kalnuose, kur visos gyvos būtybės trokšta plačios 
erdvės, erdvės skristi, ir bailiai, su nepasitikėjimu pasitinka kiekvieną 
ateivį, kuris nori prie jų prisiartinti. 

Tačiau kartą per metus būna tokia diena, kai žvėrys miškuose ir kal- 
nuose užmiršta baikštumą. Tada jie siaučia su patelėmis. O jis savąją 
gavo veltui. Ji jam siūlė visa tai, ko jis netroško. 

O mažyliai lizdelyje... Tai buvo vienintelis šviesus žiburėlis dykumo), 
didžiausias ir saldžiausias jo gyvenimo džiaugsmas. Mažytės, šviesiaplau- 
kės mergaičių galvelės po jo ranka. 

Jam davė žmoną beveik nepasiklausę. Draugai — jis turėjo daug drau- 
gų, tačiau nė vieno draugo. Karas — tai buvo jam džiaugsmas, bet karo 
daugiau nebebuvo — jo šarvai kabojo palėpėje, mažai nešioti. Jis tapo 
ūkininku... Turėjo dukteris — visas gyvenimas jam pasidarė brangesnis, 
nes rūpinosi ir saugojo jas — puikius, švelnius, mažus padarėlius, kurios 
buvo jo rankose. Jis prisiminė mažą dvimetės Kristinos kūnelį ant savo 
pečių, jos šviesius kaip linai, minkštus plaukus prie savo skruosto, jos 
mažas rankytes, įsikibusias į jo diržą, jos apskritą, tvirtą, vaikišką kaktytę, 
kai ją įremdavo tėvui į nugarą, jodama užpakaly jo ant žirgo. 

O dabar jos tokios degančios akys — ir ji pasiekė savo. Ji sėdėjo prie- 
blandoje, atsirėmusi į šilkines pagalves. Mirgančioje žvakių šviesoje ji atro- 
dė visa auksinė — auksinis vainikas, auksiniai marškiniai, auksiniai plaukai 
ant apnuogintų auksinių rankų. Ir jos akys jau nebebuvo kuklios.. 

Tėvas sudrebėjo iš gėdos. 

Jo širdis buvo tartum krauju pasruvusi. Dėl to, ko jis pats nebuvo 
gavęs. Ir dėl žmonos, gulinčios čia pat šalia jo, kuriai jis negalėjo duoti 
to, ko ji norėjo. 

Jam skaudžiai pagailo žmonos, ir jis surado tamsoje Ranfridos ranką. 

— Taip, man atrodė, kad mudu gerai gyvenome, — tarė jis. — Aš 
maniau, kad tu sielvartauji dėl mūsų vaikų. Ir kad tu iš prigimties tokia 
liūdna. Bet man niekad neatėjo į galvą, kad gal aš tau nebuvau geras 
vyras... | 

Ranfrida virpėjo lyg drugio krečiama. 

— Tu visada buvai geras vyras, Lavransai. 

— Hm. — Lavransas sėdėjo, smakrą įrėmęs į kelius. — Bet vis dėlto 
gal tau būtų buvę geriau, jei būtum ištekėjusi taip kaip mūsų dukrelė 
šiandien. 

Ranfrida pašoko ir suriko žemu, šaižiu balsu: 

— Tu žinai? Kaip tu sužinojai? Ar seniai žinai? 

— Aš nežinau, apie ką tu kalbi, — kiek palaukęs, tarė Lavransas keistu 
dusliu balsu. 

— Aš kalbu apie tai, kad, tapdama tavo žmona, jau nebuvau mer- 
gaitė, — atsakė Ranfrida, o jos balsas nuo susijaudinimo buvo aiškus ir 
skambus. 

Kiek palaukęs, Lavransas atsakė: 

— To aš nežinojau iki šios dienos. 

Ranfrida gulėjo ant šieno, krūpčiodama nuo verksmo. Priepuoliui 
praėjus, ji pakėlė galvą. Pro sienos plyšį jau skverbėsi silpna, pilka šviesa. 
Ji jau galėjo matyti savo vyrą — šis sėdėjo, apkabinęs rankomis kelius, 
sustingęs, lyg suakmenėjęs. 

— Lavransai, pasakyk man ką nors!.. — maldavo ji. 

— Ką non, kad pasakyčiau? — paklausė jis nekrustelėjęs. 

— O, nežinau... kad tu išbartum mane, sumuštum. 

— Dabar vis tiek jau per vėlu, — atsakė vyras; jo balse nuskambėjo lyg 
ir pašaipa. 

Ranfrida vėl pravirko. 

— Taip, tada man neatrodė, kad aš tave apgaunu. Man atrodė, kad aš 
pati buvau apgauta ir nuskriausta. Niekas manęs negailėjo. Man atvedė 
tave, prieš vestuves aš juk buvau mačiusi tave tik tris kartus — man atro- 
dė, kad tu dar visai berniukas, rausvai baltas, toks jaunutis ir vaikiškas. 

— Aš toks ir buvau, — tarė Lavransas, ir šį kartą jo balsas buvo tvir- 
tesnis. — Ir todėl man rodos, kad tu, būdama moteris, tuo labiau turėjai 
bijoti apgauti... apgauti tokį jauną, nieko neišmanantį. 

— Vėliau aš ir pati tą supratau, — verkdama tarė Ranfrida. —- Kai pa- 
žinau tave. Greit atėjo laikas, kada aš būčiau sutikusi dvidešimt kartų 
atiduoti savo sielą, kad tik jausčiausi nekalta prieš tave. 

Lavransas tylėjo nejudėdamas; žmona vėl prabilo: 

— Ar nieko neklausi? 

— Ką tas bepadės. Ar tai jį laidojo Feginsbrekoje, kai nešėme Ulvhil- 
dą į Nidarą?.. 

— Taip, — atsakė Ranfrida. — Mes turėjom pasitraukti iš kelio į pievą. 
Aš mačiau, kaip kunigų vienuolių ir ginkluotų tarnų apsuptuose neštu- 
vuose pranešė jo kūną. Girdėjau, kad jis mirė gera mirtimi, susitaikęs 
su Dievu. Kol mes stovėjome su neštuvais, kuriuose gulėjo Ulvhilda, aš 
meldžiausi, kad mano nuodėmės ir sielvartas Paskutiniojo teismo dieną 
būtų padėti prie jo kojų. 

— Taip, tikiu, kad tu meldeisi, — tarė Lavransas, ir jo balse vėl pasigir- 
do ta pati pašaipa. 

— "Tu dar ne viską žinai, — tarė Ranfrida, sustingusi iš nevilties. — Prisi- 
meni, jis buvo atėjęs pas mus į Skugą pirmąją žiemą po mūsų vestuvių?.. 

— Taip, — atsakė vyras. 

— Kai Bjergiulfas kovojo su mirtimi... O, tada niekas nepagailėjo ma- 
nęs. Jis buvo girtas, kai su manim taip pasielgė, o paskui pasakė niekad 
manęs nemylėjęs ir nenorėjęs vesti. Jis prašė manęs pamiršti jį... Mano 
tėvas to nežinojo, jis tavęs neapgavo, niekad taip negalvok. Tačiau Tron- 
das — tada mes buvom labai geri draugai, aš jam pasiskundžiau. Jis no- 
rėjo grasinimais priversti tą žmogų vesti mane, bet buvo dar vaikas, jį tik 
primušė... Paskui jis man patarė tylėti ir tekėti už tavęs. 

Ji kiek pasėdėjo tylėdama. 

— Kai jis atvažiavo į Skugą... jau buvo praėję visi metai; aš apie jį ne- 
daug galvojau. Bet jis atvažiavęs prisipažino, kad gailisi, kad mane myli. 
Taip jis kalbėjo. Vienas Dievas žino, ar jis sakė tiesą. Jam išvažiavus, aš 
nedrįsau šokti į fiordą, nedrįsau, bijodama nuodėmės, nes buvau nėš- 
čia... O paskui... paskui aš jau labai pamilau tave! — ji sušuko, lyg kentė- 
dama baisias kančias. 

Vyras skubiai atsigręžė į ją. 

— Kada gimė Bjergiulfas, man atrodė, kad aš myliu jį labiau už savo 
gyvenimą! Kai jis gulėjo, kovodamas su mirtimi, aš maniau: jei užges jis, 
numirsiu ir aš. Bet aš neprašiau Dievo pasigailėti berniuko. 

Lavransas ilgai sėdėjo tylėdamas, kol pagaliau paklausė negyvu, pris- 
lėgtu balsu: 


— Ar dėl to, kad ne aš buvau jo tėvas? 

— Aš nežinojau, ar tu jo tėvas, — atsakė Ranfrida sustingusi. 

Jie ilgai sėdėjo mirtinoje tyloje. Staiga vyras karštai paklausė: 

— Vardan Dievo, Ranfrida, kam tu man visa tai dabar pasakoji? 

— O, nežinau, — ji užlaužė rankas, net pirštai subraškėjo per sąna- 
rius. — Kad galėtum man atkeršyti. Išvaryti iš savo namų. 

— Argi manai, kad dėl to man bus lengviau? — jo balsas drebėjo iš panie- 
kos. — O be to, mes turime dukteris, — tyliai tarė jis, —- Kristiną ir mažąją. 

Ranfrida sėdėjo tylėdama. 

— Aš pagalvojau, kad tu taip smerki Erlendą Nikiulauseną, — tyliai 
prabilo ji. — Kaip tada smerksi mane... 

Lavranso kūnu perbėgo šaltas drebulys ir jį truputį išjudino. 

— "Tu gyvenai... mudu išgyvenome kartu beveik dvidešimt septyne- 
rius metus. Tai visai kas kita, negu smerkti svetimą žmogų. Aš suprantu, 
kad tau visus tuos metus buvo nepaprastai sunku. 

Išgirdusi tuos žodžius, Ranfrida susmuko raudodama. Ji drįso išties- 
ti ranką ir paliesti jį. Lavransas nekrutėjo ir sėdėjo lyg negyvas. Ji ėmė 
verkti vis garsiau ir garsiau — vyras tebesėdėjo nejudėdamas, žiūrėdamas 
į silpną, pilkšvą šviesą aplink duris. Pagaliau ji nutilo ir gulėjo ramiai, lyg 
išverkusi visas ašaras. Tada Lavransas paglostė jai ranką. Ji ir vėl prapliu- 
po verkti. 

— Ar prisimeni, — paklausė ji verkdama, — tą žmogų, kuris kartą, kai 
gyvenome Skuge, buvo pas mus užėjęs? Tą, kuris mokėjo tiek daug se- 
novinių dainų? Atsimeni vieną iš jų apie numirėlį, kuris iš pragaro grįžo į 
žemę ir savo sūnui papasakojo, ką ten matęs? Kaip pragaro viduryje bu- 
vęs girdėti spiegimas — tai neištikimos žmonos malė savo vyrams žemę 
vietoj duonos. Kruvinos buvo girnos, kurias jos suko, kruvinos širdys 
kabojo prie jų krūtinių... 

Lavransas nieko nepasakė. 

— Visus tuos metus aš galvojau apie šiuos žodžius, — tarė Ranfri- 
da. — Mano širdis plūdo kraujais kiekvieną dieną, nes man rodės, kad aš 
tau malu žemę vietoj duonos. 

Lavransas jautė, kad jo krūtinė pasidarė tuščia ir įdubusi, kaip žmo- 
gaus, kuriam išplėšti plaučiai ir širdis. Jis pavargęs sunkiai nuleido ant 
žmonos galvos ranką ir pats nesuprato, kodėl atsakė būtent taip: 

— Žemė juk turi būti permalama, mano Ranfrida, kad joje galėtų 
augti duona. 

Ranfrida norėjo paimti jo ranką ir pabučiuoti — jis skubiai atitraukė 
ją. Paskui pažvelgė į žmoną, paėmė jos ranką, padėjo sau ant kelių ir pri- 
glaudė prie jos savo šaltą, sustingusį veidą. Taip jiedu sėdėjo nejudėdami 
ir nepratardami daugiau nė žodžio. 


II 
ŽMONA 


I. Nuodėmės vaisius 


— Simono dienos išvakarėse Bordo Petersono burinis lai- 
vas sustojo prie upės žiočių ties Birgsiu. Pats abatas Ulavas iš 
Nidaro atjojo į pakrantę pasitikti savo giminaičio Erlendo Nikiulauseno 
ir pasveikinti jo jaunosios žmonos, kurią šis vežėsi namo. Jaunavedžiai 
turėjo paviešėti pas abatą ir tą naktį pernakvoti Vige. 

Erlendas vedėsi prieplauka mirtinai išbalusią ir pasigailėtiną jaunąją 
žmoną. Abatas juokais užsiminė apie vargą keliauti jūra; Erlendas nusi- 
kvatojo ir pasakė, kad jo žmona baisiai norinti ko greičiau gultis į lovą, 
tvirtai stovinčią prie kambario sienos. Kristina stengėsi nusišypsoti ir 
galvojo, kad daugiau kaip gyva savo noru nelips į laivą. Vos tk Erlendui 
prisiartinus, jai darėsi bloga, nuo jo taip dvelkė laivu ir jūra, jo plau- 
kai buvo pastirę ir sulipę nuo sūraus jūros vandens. Plaukiant laivu, jis 
buvo tiesiog apsvaigęs iš džiaugsmo, ir ponas Bordas juokėsi: Mere, kur 
Erlendas užaugęs, berniukai neišlipą iš laivelių, plaukioją su burėmis ir 
irstąsi nuo ankstyvo ryto iki vėlaus vakaro. Tiesa, ir Erlendas, ir ponas 
Bordas truputį gailėjosi Kristinos, bet jai atrodė, kad negana. Jie vis kar- 
tojo, kad jūros liga praeisianti, kai tik ji priprasianti plaukti laivu. Tačiau 
Kristina visą laiką jautėsi blogai. | 

Net ir kitą rytą, jojant per kaimą, jai atrodė, kad vis dar plaukia jūra. 
Kelias ėjo čia prieš kalną, čia pakalniui, aukštomis, stačiomis, molėtomis 
kalvomis, ir jei Kristina pabandydavo geriau įsižiūrėti į kalnų keteras 
priešais save, staiga jai pasirodydavo, kad viskas aplinkui ima linguoti, 
pakyla lyg bangos ir nurieda į šviesų, melsvą žiemos ryto dangų. 

Rytą į Vigą susirinko visas būrys Erlendo draugų ir kaimynų palydėti 
jaunųjų namo, todėl dabar jie jojo su milžiniška palyda. Žemė dundėjo 
nuo žirgų kanopų, nes sušalusi buvo kieta kaip geležis. Nuo žmonių 
ir žirgų kilo garas; šerkšnu apsitraukė gyvulių kūnai, žmonių plaukai ir 
kailiniai. 

Erlendas atrodė toks pat žilas kaip ir abatas, jo veidas degė nuo rytą 
išgertos taurės ir svilinančio vėjo. Šiandien jis vilkėjo vestuvių drabužius 
ir atrodė toks jaunas ir linksrnas, jog švytėte švytėjo; džiaugsmingai ir 
žvaliai skambėjo jo gražus, malonus balsas, kai jis jodamas garsiai kalbė- 
josi ir juokavo su savo svečiais. 

Kristinos širdis ėmė kažkaip keistai virpėti — iš rūpesčio, iš jautrumo, 
iš baimės. Ji vis dar neatsipeikėjo po jūros kelionės, — kažkas stipriai 
degino jai krūtinę; vos tik ką nors suvalgius arba išgėrus, nors ir labai 
mažai, tuoj imdavo justi skausmą; jai buvo baisiai šalta, o širdyje glū- 
dėjo kažkoks bukas, aklas pyktis Erlendui, tokiam nerūpestingam. Ir 
vis dėlto, pamačiusi, kaip jis džiaugiasi ir didžiuojasi prieš savo draugus 
žmona, ji pajuto kartų gailestį — krūtinę suspaudė užuojauta jam. Ir dar ji 
graužėsi, kad tada, kai jis buvo pas juos praėjusią vasarą, ji buvo tokia iš- 
didi ir neleido Erlendui suprasti, jog visai netinka taip iškilmingai švęsti 
vestuves! Bet juk taip išėjo dėl to, kad ji jo pagailėjo; galėjo ir jis suprasti, 
kad be pažeminimo jie neišbris iš savo nuodėmių. 

Be to, ji bijojo tėvo. Ir manė, kad paskui, po vestuvių, jie turės išva- 
žiuoti toli toli, ir ji ilgą laiką negalės pamatyti savo gimtųjų namų... kol 
visai nutils įvairios kalbos apie ją... 

Dabar ji pamatė, jog viskas išėjo daug blogiau. Tiesa, Erlendas minė- 
jo, kad, sugrįžęs į Hiusabiu, norįs iškelti didelę puotą, bet ji nepagalvojo, 
kad tai bus vėl naujas vestuvių pokylis. O juk čionykščiai svečiai — žmo- 
nės, su kuriais jai ir Erlendui reikės gyventi, jų pagarbą ir draugiškumą 
jiems reikia pelnyti. Šių žmonių akivaizdoje prabėgo visi Erlendo kvai- 

lysčių ir nelaimių metai. Dabar jis pats ėmė tikėti, kad jų akyse atgauna 
savo gerą vardą, kad užims tarp jų vietą, priklausančią ir pagal kilmę, ir 
pagal turtą. Bet štai iš jo ims juoktis visa apylinkė, sužinojusi, kaip pasi- 
elgė jis su savo sužadėtine. 

Abatas pasilenkė prie Kristinos: 

— Kodėl jūs tokia rimta, Kristina Lavransdater? Ar vis dar neatsigau- 
nate po jūros ligos? O gal liūdite motulės? 

— Taip, pone, — tyliai atsakė Kristina, — aš tikrai galvoju apie motiną. 


Pasiekė Skauną. Jojo kalno viršūne. Žemai slėnyje buvo matyti bal- 
tas, pasišiaušęs nuo šerkšno lapuočių miškas, viskas žvilgėjo prieš saulę, 
o toliau žemai blizgėjo nedidelis mėlynas ežerėlis. Paskui jie išjojo iš 
eglyno. Erlendas parodė ranka: 

— Štai ir Hiusabiu, Kristina! Duok Dieve praleisti tau daug džiaugs- 
mingų dienų jame, mano žmonele! — nuoširdžiai pasakė jis. 

Prieš juos tiesėsi platūs, balti nuo šerkšno arimai. Sodyba buvo iš švie- 
saus akmens ir stovėjo lyg ant plačios pakopos kalvos šlaito viduryje, prie 
pat mažutės bažnytėlės, o nuo jos tiesiog į pietus — daugybė namų; jie 
buvo dideli, dūmai kamuoliais kilo iš čiukurų. Suskambo bažnyčios var- 
pai, ir žmonės srautu pasipylė iš sodybos pasitikti jų, garsiai šūkaudami ir 
sveikindami. Pajauniai pradėjo žvanginti ginklus, vestuvių svita triukšmau- 
dama, klegėdama linksmai šūkaudama traukė jaunavedžio sodybos link. 


Prie bažnyčios visi stabtelėjo; Erlendas nukėlė nuo žirgo jaunąją ir 
nuvedė prie durų, kur buvo išėjęs jų pasitikti visas būrys kunigų ir klierikų. 
Bažnyčioje buvo baisiai šalta, o dienos šviesa į vidurinę navą skverbėsi pro 
mažus, pusiau apvalius langus, nustelbdama žvakių mirgėjimą chore. 

Kristinai pasirodė nyku ir baugu, kai Erlendas, paleidęs jos ranką, 
perėjo į vyrų pusę, o ji pateko į būrį svetimų, šventiškai apsirengusių 
moterų. Mišios buvo labai iškilmingos. Tačiau Kristina drebėjo nuo šal- 
čio, ir jai atrodė, kad jos maldos bandant palengvinti savo širdį ir pakelti 
ją nuo kasdienybės grįžta atgal. Ji pagalvojo: gal tai blogas ženklas, nes 
šiandien šventojo Simono diena, juk šventasis yra globėjas to žmogaus, 
su kuriuo ji negerai pasielgė. | 

Iš bažnyčios visi susirikiavę pasuko į sodybą — priešakyje kunigas, 
paskui Kristina su Erlendu už parankės ir galiausiai svečiai poromis. 
Kristina net gerai neapžvelgė sodybos. Kiemas buvo ilgas ir siauras; na- 
mai stovėjo dviem eilėmis pietinėje ir šiaurinėje pusėje. Jie buvo dideli ir 
tankiai sustatyti, bet atrodė seni ir nutriušę. 

Eisena sustojo prie gyvenamojo namo durų, ir kunigai pašlakstė jas 
švęstu vandeniu. Tada Erlendas nusivedė Kristiną tamsiu prieangiu. De- 
šinėje prasivėrė durys, ir kliūstelėjo akinančios šviesos srautas. Pasilenkusi 
Kristina peržengė slenksų ir drauge su Erlendu atsidūrė puošnioje menėje. 

Tokios didžiulės trobos Kristina dar niekad nebuvo mačiusi. Vidu- 
ryje buvo židinys — toks didelis, jog ugnis degė abiejuose jo galuose. 
Menė buvo tokia plati, kad skersinius balkius turėjo remti išpjaustyti 
stulpai, — Kristinai atrodė, jog patalpa daugiau panaši į bažnyčios vidų 
arba į karaliaus menę, negu į sodybos kambarį. Prie galinės sienos rytų 
pusėje, garbingoje vietoje, tarp stulpų, uždengtos iš visų pusių, buvo 
pataisytos lovos. 

Menėje degė daugybė žvakių — ant stalų, apkrautų brangiais dube- 
nimis ir padėklais, ir sietynuose, pritvirtintuose prie sienų. Pagal seną 
paprotį tarp kilimų, iškabinėtų ant sienų, kabojo ginklai ir skydai. Siena 
ties krikštasuole buvo aptraukta aksomu, ir kažkoks žmogus ten dabar 
kabino paauksuotą Erlendo kalaviją ir jo baltą skydą su raudonu liūtu, 
stovinčiu ant užpakalinių kojų. 

Tarnai ir tarnaitės paėmė svečių viršutinius drabužius. Erlendas savo 
žmoną už rankos privedė prie židinio; svečiai pusračiu apsupo juodu. 


"Viena stora moteriškė geraširdišku veidu priėjusi pataisė Kristinai nuo- 


metą, mat jis buvo truputį susiglamžęs po apsiaustu. Grįždama į savo 
vietą, ji nusilenkė abiem jauniesiems ir nusišypsojo; Erlendas taip pat 
šypsodamasis nusilenkė jai ir pažvelgė į žmoną. Jo veidas buvo gražus 
kaip niekad! Kristina vėl pajuto, kad jos širdis atlyžo, — jai pasidarė bai- 
siai gaila Erlendo. Žinojo, ką jis dabar galvoja, žiūrėdamas į ją, stovinčią 
jo menėje su ilgu, sniego baltumo nuometu, nutįsusiu per visą raudoną 
vestuvinį drabužį. Šį rytą Kristina turėjo ilga austine juosta ankštai susi- 
veržti pilvą ir liemenį, kad drabužiai gražiai kristų, ir pasitrinti skruostus 
raudonais dažais, kurių jai davė friu Oshilda. Taip puošdamasi, Kristina 


KRISTINA LAVRANSDATER + 


piktai ir skaudžiai pagalvojo, kad dabar, kai ji visai jam priklauso, Er- 
lendas nelabai dažnai į ją pažiūri, — kaip jis nieko nesupranta! Ir labai 
apgailestavo, kad nieko jam nepapasakojo. 

Tuo tarpu, kol jaunavedžiai stovėjo greta kits kito, kunigai apėjo visą 
menę, palaimino namą, židinį, lovą ir stalą. 

Paskui viena moteriškė padavė Erlendui namų raktus. Sunkų raktų 
ryšulį Erlendas prikabino Kristinai prie diržo, ir tada atrodė, kad labiau 
už viską jis norėtų čia pat pabučiuoti žmoną. Kažkoks vyriškis atnešė 
didelį ragą, apkaustytą auksiniais lankais, — Erlendas pakėlė jį prie lūpų 
ir išgėrė į Kristinos sveikatą: 

— Buk sveika ir laiminga savo namuose, šeimininke! 

Kol ji gėrė kartu su vyru ir paskui vyno likutį nupylė į ugnį, svečiai 
šūkavo ir juokėsi. 

Užgrojo muzikantai, ir Erlendas Nikiulausenas nusivedė žmoną į 
garbingąją vietą, o visi kiti susėdo už stalų. 

Trečią dieną svečiai pradėjo skirstytis, o penktos dienos vakarą išva- 
žiavo paskutinieji. Ir štai Kristina liko Hiusabiu viena su savo vyru. 

Pirmiausia ji liepė tarnams viską išimti iš lovos, išplauti ją ir menės 
sienas šarmu, 0 šiaudus išmesti ir sudeginti. Paskui liepė įdėti naujų šiau- 
dų ir pakloti iš namų atsivežtais skalbiniais. Šis darbas buvo baigtas vėlai 
vakare. Šitaip Kristina paliepė sutvarkyti visas lovas sodyboje, o kailinius 
apklotus gerai iškaitinti pirtyje. Tarnaitės turėjo pradėti darbą iš pat ryto, 
kad spėtų baigti prieš sekmadienį. Erlendas pakraipė galvą ir nusijuokė: 
tai bent žmona. Tačiau jam buvo labai gėda. 

Pirmąją naktį Kristina nekaip miegojo, nors kunigai ir pašventino 
jos patalą. Pagalvės buvo apvilktos šilkiniais užvalkalais, lova paklota 
drobinėmis paklodėmis, užklota brangiomis antklodėmis ir kailiais, ta- 
čiau apačioje buvo nešvarus, suplėkę šiaudai, o patalynėje ir puošniame 
juodame meškos kailyje ant viršaus privisę utėlių. 

Daug pamatė Kristina per šias pirmąsias dienas. Po brangiais kili- 
mais, kuriais buvo nuklotos sienos, sienojai buvo suodini ir apskretę. 
Pokyliui buvo prigaminta begalė valgių, tačiau dauguma jų buvo suga- 
dinti ir neskanūs. Židinį kurti reikėjo žaliomis ir šlapiomis malkomis, jos 
niekaip neįsidegė, ir visa menė skendėjo dūmuose. | 

Kitą dieną, vaikščiodama su Erlendu ir apžiūrinėdama sodybą, Kristi- 
na pamatė, kad visas ūkis apleistas. Pasibaigus puotai, visos klėtys ir darži- 
nės buvo tuščios, o miltų aruodai kaip iššluot. Kristina negalėjo suprast, 
kaip Erlendas mano su tiek šieno ir šiaudų iššerti visus arklius ir tokią 
daugybę raguočių — juk lapų nebuvo pririnkta užtektinai net avims. 

Užtat palėpė buvo kone pilna nedorotų linų — čia, matyt, buvo su- 
krauta didesnė dalis daugelio metų derliaus. O paskui dar pašiūrė, pri- 
kimšta neplautos ir dvokiančios vilnos, dalis maišuose, o dalis tiesiog 
suversta į krūvas. Kristina paėmė kuokštą, ir iš jo pabiro mažos rudos 
lėliukės: vilnoje buvo privisę kandžių ir kirminų. 

Galvijai buvo pasigailėtini, išbadėję, nususę ir nušašę, ir niekada 
dar Kristina nebuvo mačiusi tiek iškaršusių gyvulių. Tik žirgai buvo 
gražūs ir gerai prižiūrėti. Tačiau nė vieno iš jų nebuvo galima lygin- 
ti su Giulsveinu arba Rindrotu, jos tėvo eržilais. Slenvanbaugas, kurį ji 
buvo atsivedusi iš namų, atrodė už visus gražiausias Hiusabiu arklidėje. 
Priėjusi prie jo, Kristina apkabino ir priglaudė veidą prie žirgo snukio. 
Tronheimo didikai apžiūrinėjo žirgą, gyrė jo tvirtas storas kojas, iškilią 
krūtinę, aukštą kaklą, mažą galvą ir plačias strėnas. Senukas iš Gimsaro 
prisiekinėjo Dievu ir nelabuoju, kad tikra nuodėmė buvusi išromyti tokį 
eržilą, — koks iš jo būtų išėjęs kautynių žirgas. Kristina neiškentusi kiek 
pasigyrė savo tėvo eržilu Rindrotu. Tas buvo daug didesnis ir stipresnis, 
nė vienas eržilas negalėjo jo aplenkti, jak Kristinos tėvas išmėgino jį 
prieš pačius puikiausius visos apylinkės žirgus iki pat Sogno. Nepapras- 
tus vardus davė Lavransas tiems žirgams — Rindrotas ir Slenvanbaugas, 
nes jie buvo šviesiai auksinės spalvos ir lyg išmarginti raudono aukso 
žiedais. Rindroto motina kartą vasarą pabėgo iš ganyklos prie Šernų 
kalnagūbrio; visi manė, kad ją sudraskė lokys. Tačiau vėlai rudenį ji grįžo 
į sodybą, ir eržiliukas, kurį po metų atsivedė kumelė, žinoma, nebuvo 
kokiam nors žmogui priklausančio eržilo įpėdinis. Eržiliukas buvo pa- 
smilkytas siera ir duona, o kumelę Lavransas padovanojo bažnyčiai, kad 
būtų ramiau. Tačiau eržiliukas užaugo toks gražus, kad Lavransas sakė, 
jog greičiau sutiktų netekti pusės savo turto, negu Rindroto. 

Erlendas nusijuokė ir tarė: | 

— Tu, Kristina, šiaip nekalbi, bet kai įsišneki apie tėvą, tada pasida- 
rai pleputė! 

Kristina staiga nutilo. Ji prisiminė tėvo veidą, kai, taisantis išjoti su 
Erlendu, Lavransas ją sodino ant žirgo. Jis stengėsi atrodyti linksmas, nes 
aplinkui buvo pilna žmonių, bet Kristina pastebėjo jo akis. Jis paglostė jai 
pečius ir paėmė ranką atsisveikint. Bet tada ji tegalvojo, kokia laiminga, 
kad visai išvažiuoja iš namų. O dabar jai atrodė, kad ir kiek ji gyventų, 
visada jos širdis ims smarkiau plakti, prisiminus tėvo akis tą valandą. 


Ir štai Kristina Lavransdater pradėjo tvarkyti savo namus. Rytais ji 
kėlėsi su gaidžiais, nors Erlendas ją atkalbinėjo ir apsimetinėjo norįs 
prievarta sulaikyti patale — juk niekas nelaukia 1š ką tik ištekėjusios mo- 
ters, kad ji vos prašvitus jau bėgiotų po kiemą. 

Pamačiusi, kaip viskas apleista ir kiek darbų jos laukia, Kristina aiš- 
kiai suvokė: taip, prieš atvykdama čia, sakykim, ji užsitraukė nuodėmę, 
bet taip elgtis su Dievo dovanomis, kaip elgiamasi čia, tikrai yra nuodė- 
mė. Gėda tiems, kurie čia tvarkėsi iki jos, ir visiems, kurie taip paleido 
vėjais Erlendo turtą. Porą pastarųjų metų Hiusabiu nebuvo padoraus 
ukvedžio, pats Erlendas dažnai būdavo išvykęs, be to, mažai ir nusima- 
nė apie ūkininkavimą. Užtat nieko nuostabaus, kad Erlendo patikėtiniai 
kitose parapijose apgaudinėjo jį, kaip Kristina buvo įsitikinusi, o tarnai 
ir tarnaitės Hiusabiu dirbdavo tik tada, kai jiems patikdavo ir kai būdavo 
patogiau. Kristinai dabar buvo nelengva vėl visur įvesti tvarką. 

Kartą ji prasitarė Ulfui Haldorsenui, Erlendo ginklanešiui, jog rei- 
kėtų baigti malti grūdus, — nors, tiesą sakant, jų ne tiek jau daug, — kol 
nepradėti skersti galvijai žiemai. Ulfas atsakė: 

— Tu žinai, Kristina, aš ne tarnas. Mudu su Haftoru esame Erlendo 
ginklanešiai, ir aš mažai pratęs prie ūkio darbų. 

— Žinau, — atsakė Kristina. —- Bet matai, Ulfai, nelengva man bus čia 
viską tvarkyti žiemą, juk aš čia, šiaurės kalnuose, naujokė ir nepažįstu 
žmonių. Būtų labai gerai, jei padėtum man ir pamokytum. 

— Suprantu, Kristina, kad tau nelengva bus žiemą, — pasakė vyras, 
žiūrėdamas į ją su šypsena. 

Jis visada keistai šypsojosi, kalbėdamas su Kristina arba Erlendu. Ta 
šypsena buvo įžūli ir pajuokiama, bet vis dėlto jis buvo geras Kristinai 
ir savotiškai gerbė ją. Be to, Kristinai atrodė, kad ji neturi teisės įsižeisti, 
jeigu Ulfas su ja elgiasi laisviau, negu derėtų. Jiedu su Erlendu patys 

leido šiam vyrui tapti jų nedoro ir negarbingo elgesio liudytoju; ir dabar 
Kristina suprato, kad jis žino jos dabartinę padėtį. Reikėjo pakęsti, ir be 
to, ji matė, kaip Erlendas sutinka su viskuo, ką Ulfas sako arba daro; o 
didelės pagarbos šis vyras savo ponui nerodė. Tačiau jiedu buvo draugai 
nuo vaikystės; Ulfas buvo kilęs iš Merės, jo tėvas buvo smulkus ūkinin- 
kas ir gyveno netoli Bordo Petersono sodybos. Ulfas Erlendą vadino tu, 
o dabar taip pat ir Kristiną. Čia, šiaurėje, buvo įprasta šitaip kreiptis daug 
dažniau, negu jos tėviškėje. 

Ulfas Haldorsenas buvo labai gražus vyras, aukštas, tamsiaplaukis, 
puikių akių, bet šiurkštus ir liežuvingas. Iš tarnaičių Kristina buvo gir- 
dėjusi apie jį visokių šlykštybių: išvykęs į miestą, jis baisiausiai prisiger- 
davęs, triukšmaudavęs ir verždavęsis į namus, esančius prie Jeileno, bet 
namie, Hiusabiu, buvo patikimiausias, sumaniausias, darbščiausias ir iš- 
mintingiausias žmogus. Kristina gerbė jį. 

— Bet kokiai moteriškei būtų sunku gyventi šioje sodyboje po to, kas 
čia vyko, — vėl tarė jis. — Tačiau aš tikiu, friu Kristina, kad tu susitvarkysi 
daug geriau už bet kokią kitą moterį. Tu ne iš tų, kurios sėdi, dejuoja ir dū- 
sauja, tu galvosi, kaip pačiai išgelbėti turtą savo įpėdiniams, jei jau niekas 
kitas tuo nesirūpina. Ir tu puikiai žinai, kad gali pasitikėti manimi; aš tau 
padėsiu kiek tik sugebėsiu. Ir prisimink, kad aš nepratęs prie ūkio darbų. 
Bet jei tu tarsiesi su manim ir leisiesi patariama, tai ši žiema gerai praeis. 

Kristina padėkojo Ulfui ir įėjo į vidų. 

Jai slėgė širdį baimė ir nerimas, bet stengėsi užsimiršti. Ir dar jai buvo 
sunku, kad nesuprato Erlendo: argi jis vis dar nieko neįtaria. Bet blo- 
giausia buvo tai, kad kūdikis, kurį ji nešiojo, nerodė gyvybės. Ji žinojo, 


kad po dvidešimties savaičių jis turi sujudėti, o dabar jau buvo praėję 


daugiau kaip trys savaitės po šio termino. Gulėdama naktį, ji jausdavo 
tą naštą, kuri augo, darėsi sunkesnė ir vis dėlto gyvybės nerodė. Ir prieš 
jos akis iškildavo viskas, ką buvo girdėjusi apie kūdikius, išvydusius pa- 
saulį luošus, su sudžiūvusiomis sausgyslėmis, arba be rankos ar be kojos, 
vos panašius į žmogų. Prieš jos užmerktas akis slinko mažų, bjauriai 
išsigimusių kūdikių vaizdai — vienas baisus vaizdas paskęsdavo kitame, 
dar baisesniame. Ten, jos tėviškėje, slėnio pietuose, Lidstade, vienoje 
šeimoje buvo gimęs toks kūdikis, dabar jis turbūt jau visai suaugęs. Kris- 

tinos tėvas jį matęs, bet niekad nenorėjo apie jį kalbėti; ji suprato, kad 
jam būdavo negera, jei kas jį paminėdavo. Kažin kaip jis atrodė? O ne, 
šventasis Ulavai, melskis už mane... Ji pasižadėjo tvirtai tikėti šventojo 
karaliaus malone, juk pavedė savo kūdikį jo globai; ji kantriai kentės už 
savo nuodėmes, iš visos širdies vildamasi pagalbos ir malonės savo kūdi- 
kiui. Turbūt pats nelabasis erzina ją tokiais bjauriais vaizdais, norėdamas 
įstumti į neviltį... Ypač naktimis būdavo sunku. Jeigu kūdikis be rankų ir 
be kojų, jeigu jis luošas, tai, be abejo, motina nejaučia jokių gyvybės ženk- 
lų! Jei snūduriuodamas Erlendas pastebėdavo, kad žmona guli nerami, 
stipriau ją apkabindavo ir įsikniaubdavo į jos kaklą. 

Tačiau dieną Kristina laikydavosi lyg niekur nieko. Kiekvieną rytą 
ji rūpestingai apsirengdavo, stengdamasi dar nors neilgam nuslėpti nuo 
tarnų ir tarnaičių, kad jau nebe viena. 

Hiusabiu buvo toks paprotys, kad po vakarienės visi tarnai išsiskirs- 
tydavo ten, kur nakvodavo. Dėl to Kristina ir Erlendas didžiojoje menėje 
pasilikdavo vieni. Apskritai sodyboje visi įpročiai buvo kone tokie, kaip 
senovėje, kai namų darbus nudirbdavo vergai ir vergės. Tada didžiojoje 
menėje nebuvo prie grindų pritvirtintų stalų; rytais ir vakarais buvo pa- 
dengiama didelė lenta ant ožių; po pietų ją kabindavo ant sienos. Valgant 
kitu metu, žmonės patys imdavo valgį ir valgydavo, sėdėdami ant suolų. 
Kristina žinojo, kad seniau buvo toks paprotys. Tačiau šiais laikais, kai 
sunku buvo rasti vyrą patarnauti prie stalo ir visiems reikėjo tenkintis 
namų ruošos tarnaitėmis, toks paprotys jau netiko: moterys nenorėjo 
susirgti, tampydamos sunkius stalus. Kristina prisiminė, kaip jos motina 
pasakojo, kad Siunbiu gyvenamojoje menėje pastatę nuolatinį stalą, kai 
jai tebuvę vos aštuoneri metai, ir moterims ši nauja tvarka labai patikusi: 
dabar joms su įvairiais siuviniais nebereikėdavę išeiti į moterų kamarą: 
menėje būdavo galima kirpti ir siūti — ir būdavo taip iškilminga, kai ant 
stalo žvakidėse stovėdavo žvakės ir pora gražių dubenų. Kristina pa- 
galvojo: vasarą ji paprašys Erlendą pastatyti stalą prie šoninės sienos iš 
šiaurės pusės. 

Jos namuose buvo taip: tėvas sėdėdavo krikštasuolėje stalo gale, o 
lovos stovėjo palei prieangio sieną. Motina sėdėdavo aukščiau už visus 
ant kraštinio suolo, kad galėtų kada panorėjusi išeiti, įeiti ir pažiūrėti, 

kaip paduodami valgiai. Tik kai būdavo svečių, Ranfrida sėsdavo šalia 
vyro. O čia krikštasuolė buvo ties rytinės sienos viduriu, ir Erlendas 
įsigeidė, kad Kristina visada sėdėtų šalia jo. Dievo tarnus, jeigu tokie 
svečiai aplankydavo Jeriungordą, tėvas visada kviesdavosi sėsti į garbės 
vietą, o pats ir Ranfrida patarnaudavo, kol jie valgydavo ir gerdavo. Bet 
Erlendas taip nedarydavo, nebent pasitaikydavo aukšto rango svečių. Jis 
nelabai mėgo kunigus ir vienuolius: tokie draugai, jo manymu, esą per 
brangūs. Kristina negalėdavo pamiršti, ką jai visada sakydavo tėvas ir 
sira Eirikas, kai žmonės skųsdavosi bažnyčios vyrų godumu: kiekvienas 
užmiršta savo nuodėmingus malonumus, kai tenka už juos mokėti. 
Kristina klausinėjo Erlendą apie gyvenimą Hiusabiu ankstyvesniais 
laikais. Bet šis apie jį žinojo nepaprastai mažai. Jis girdėjęs šį bei tą, jei- 
gu atmintis jo neapgaudinėjanti, bet nieko negalėjo tiksliai prisiminti. 
Šį dvarą valdęs karalius Skiulė, jis ir trobesius pastatęs. Matyt, Hiusabiu 
ketinęs padaryti savo nuolatine buveine, nes Reiną atidavęs moterų vie- 
nuolynui. Erlendas labai didžiavosi, kad buvo kilęs iš hercogo, kaip jis 
visada vadino karalių, ir vyskupo Nikiulauseno giminės; vyskupas buvo 
jo senelio Miunano tėvas. Tačiau Kristinai atrodė, kad Erlendas apie 
tuos žmones žino ne daugiau, kaip ji pati iš tėvo pasakojimų. Jos namuo- 
se buvo viskas kitaip. Nei tėvas, nei motina nesipuikavo savo protėvių 
didybe. Tačiau dažnai kalbėdavo apie juos, minėdavo jų gerus darbus, 
kuriuos žinodavo, liepdavo iš jų mokytis ir, lyg perspėdami, pasakodavo 
apie jų klaidas, atnešusias nelaimių. Tėvai žinojo ir juokingų pasakų — 
apie senąjį Ivarą Jeslingą ir jo nesantaiką su karalium Svere, apie greitus 
ir sąmojingus Ivaro Propsto atsakymus, apie Hovardo Jeslingo baisų 
nutukimą, ir apie Ivaro Jeslingo nepaprastą laimę medžiojant. Lavransas 
pasakodavo apie savo senelio brolį, išvežusį iš Vreto vienuolyno kuni- 
gaikščio dukterį, apie savo senelį, švedų poną Ketilį, ir apie savo tėvo 
motiną Ramborgą Siunsdater, kuri amžinai ilgėjosi savo namų — Vakarų 
Gotlando, ir kaip ji kartą, viešėdama pas savo brolį Sulbergoje, važiuo- 
dama Venerio ežeru, palindusi po ledu su rogėmis. Lavransas pasako- 
davo, kaip jo tėvas mokėjo mikliai valdyti kardą ir apie jo neapsakomą 
skausmą, netekus pirmosios jaunos žmonos, Kristinos Sigiursdater, ji 
mirė, pagimdžiusi Lavransą. Iš knygos jis paskaitydavo apie savo pro- 

senelę, šventąją friu Eliną 1š Skevdės, kuriai buvo suteikta malonė mirti 
kankinės mirtimi už Viešpatį. Tėvas dažnai sakydavo, kad jam ir Kristi- 
nai būtinai reikią nuvykti pasimelsti prie tos šventosios našlės kapo. Bet 
taip niekada jie ir nenuvyko. 

Prislėgta baimės ir nevilties, Kristina bandydavo melstis šiai šventa- 
jai, su kuria ją siejo kraujo giminystė. Ji melsdavosi šventajai Elinai už 
savo kūdikį ir bučiuodavo tėvo dovanotą kryžių, kuriame buvo skiaute- 
lė šventosios įkapių. Tačiau padariusi savo giminaitei tokią baisią gėdą, 
Kristina pradėjo bijoti šventosios Elinos. Melsdama šventojo Ulavo ir 
šventojo Tomo užtarimo, ji dažnai jausdavo, kad jos maldos pasiekia 
gyvas ausis ir užjaučiančias širdis. Šiuos du teisybės kankinius jos tė- 
vas mylėjo labiau už visus kitus kankinius, net labiau už patį šventąjį 
Lauryną, kurio vardą turėjo ir kurio dieną vasaros pabaigoje jis visados 
pagerbdavo puikiu pokyliu su alumi ir dosnia išmalda. Šventąjį Tomą 
tėvas kartą matęs sapne, kai sužeistas gulėjo Bogahiuse. Joks žmogus 
negalėtų išreikšti žodžiais, kokia maloni ir verta pagarbos buvusi švento- 
jo išvaizda, ir pats Lavransas nieko daugiau negalėjęs pasakyti, tik karto- 

jęs: „Viešpatie! Viešpatie!“ Apsuptas šviesos aureolės, vyskupas švelniai 
palietęs jo žaizdą ir pažadėjęs Lavransui, kad jis gyvens, pasveiks ir vėl 
pamatys žmoną ir dukterį — to Lavransas ir meldė. O tada niekas netikė- 
jo, jog Lavransas Bjergiulfsenas išgyvens tą naktį. 

— Taip, — pasakė Erlendas. — Tokių dalykų esą galima išgirsti. 

Tačiau jis niekada nieko panašaus nepatyręs, O ir suprantama kodėl: 
juk jis niekada nebuvęs toks dievobaimingas kaip Lavransas. 

Paskui Kristina ėmė klausinėti Erlendą apie žmones, dalyvavusius 
jų sutikimo pokylyje. Erlendas ir apie juos nedaug ką galėjo papasakoti. 
Kristina stebėjosi, kad jos vyras nepanašus į vietinius gyventojus. Tie- 
sa, daugelis iš jų buvo gražūs, šviesiaplaukiai ir raudonskruosčiai, bet 
jų galvos apvalios ir standžios, patys stambūs, kresni, dauguma senių 
nepaprastai nutukę. Erlendas tarp savo svečių atrodė lyg koks svetimas 
paukštelis. Jis buvo visa galva aukštesnis už daugelį vyrų, aukštas ir lie- 
sas; grakščių rankų ir kojų, gražaus sudėjimo. Jo plaukai buvo juodi, 
minkšti kaip šilkas, oda tamsi, bet akys mėlynos po juodais lyg anglis 
antakiais ir tankiomis juodomis blakstienomis. Jo kakta buvo aukšta ir 

siaura, smilkiniai įdubę, nosis kiek per didelė, o burna, kaip vyro, kiek 
per maža ir per švelni. Ir vis dėlto Erlendas buvo gražus; Kristina nebu- 
vo mačiusi nė vieno vyro, kuris būtų turėjęs nors pusę Erlendo grožio. 
Netgi jo švelnus, tylus balsas buvo malonesnis už kitų sodrią kalbą. 

Erlendas nusijuokė ir pasakė, kad jo giminė kilusi ne iš tų vietų, tik jo 
prosenelė iš tėvo pusės Ranfrida Skiulesdater buvusi čiabuvė. Žmonės 
kalbėjo, jog jis labai panašus į savo motinos tėvą, Gautę Erlenseną iš 
Skugheimo. 

Kristina paklausė, ką jis žinąs apie tą žmogų. Bet jis beveik nieko 
nežinojo. 


Kartą vakare Erlendas ir Kristina rengėsi gulti, Erlendas negalėjo 
atmegzti batų raiščio, tada paėmęs nupjovė jį, bet peilis nusprūdo ir sužei- 
dė jam ranką. Žaizda smarkiai kraujavo ir Erlendas baisiai keikėsi. Kristina 
ištraukė iš savo skrynelės drobinį skudurėlį. Ji buvo vienmarškinė. Kai rišo 
jam ranką, Erlendas sveikąja ranka apkabino žmoną per liemenį. 

Staiga jis išsigandęs ir sumišęs pažvelgė jai į veidą ir smarkiai parau- 
do. Kristina nuleido galvą. 

Erlendas patraukė ranką. Jis nieko nepasakė, tad Kristina tyliai nuėjo 
ir įsilipo į lovą. Širdis daužėsi dusliai, bet smarkiai. Retkarčiais ji pažvelg- 
davo į vyrą. Tas, atsisukęs į ją nugara, pamažu rengėsi. Paskui atėjo ir 
atsigulė. 

Kristina laukė, kad jis prakalbėtų. Laukė taip nekantriai, kad protar- 
piais širdis, rodos, sustodavo plakusi ir lyg apmirusi virpėdavo krūtinėje. 

Tačiau Erlendas neištarė nė žodžio. Ir neapkabino jos. 

Pagaliau jis nedrąsiai padėjo ranką jai ant krūtinės, o smakrą priglau- 
dė prie peties — taip, kad dygi barzda įsmigo Kristinai į odą. Tačiau vis 
dar nieko nesakė, ir Kristina nusisuko į sieną. 

Ji kažkur lyg grimzdo ir grimzdo. Jis negali jai pasakyti nė vieno žo- 
džio — dabar, kai žino, kad ji visą šį ilgą ir sunkų laiką nešiojo jo kūdikį. 
Kristina sukando dantis. Ne, ji jo nemaldaus - jei jis nori tylėti, ji tylės 
drauge su juo, nors ligi pat tos dienos, kai pagimdys kūdikį. Širdyje už- 
virė pyktis. Tačiau Kristina gulėjo prie sienos tylutėliai, lyg negyva. Taip 
pat tyliai gulėjo ir Erlendas. Taip juodu keletą valandų gulėjo, žinodami, 

kad abu nemiega. Pagaliau iš jo lygaus kvėpavimo Kristina suprato, kad 
jis užmigo. Tada ji davė valią savo ašaroms — širdgėlos, nuoskaudos ir 
gėdos. Šito, ji galvojo, jam niekada negalės atleisti. 


Tris dienas Erlendas su Kristina vengė vienas kito. Erlendas vaikš- 
čiojo lyg peršlapęs šuo, — toks jis atrodė jaunajai žmonai. Ji degė iš pyk- 
čio ir neapsakomai niršo, pamačiusi, kad jis tiriamai žiūri į ją, tačiau tuoj 
nusisuka, jei ji žvilgteri į jį. 

Ketvirtos dienos rytą Kristina sėdėjo menėje, kai tarpduryje pasi- 
rodė Erlendas, pasirengęs kažkur joti. Pasisakė, jog jam reikią nuvykti į 
Medalbiu, paklausė, ar ji nenorėtų joti kartu su juo pasižiūrėti sodybos, 
dabar priklausančios jai kaip vyro dovana po pirmosios nakties. Kristina 
atsakė sutinkanti, ir Erlendas pats padėjo jai apsiauti gauruotus batus ir 
apsivilkti juodą apsiaustą su sidabrinėmis sagtimis. 

Kieme stovėjo keturi pabalnoti žirgai, bet Erlendas pasakė, kad Hof- 
toras ir Egilas galį pasilikti namie ir padėti kulti. Paskui pats pasodino 
žmoną į balną. Kristina suprato, kad dabar Erlendas galvoja, kaip pra- 
dėti su ja kalbą apie tai, kas tarp jų liko neišsakyta. Ir vis dėlto, kol jiedu 
lėtai jojo į vakarus miško link, jis nieko nekalbėjo. 

Seniai prasidėjo skerdimo mėnuo,* bet sniego slėnyje dar nebuvo. 
Diena buvo gaivi ir graži, saulė ką tik patekėjusi, ir jos spinduliai ant bal- 
to šerkšno visur žvilgėjo lyg auksas — ant žemės ir ant medžių. Kristina 
ir Erlendas jojo Hiusabiu laukais. Kristina pastebėjo, kad apsėtų plotų ir 
ražienų yra mažai, daugiausia pūdymai ir senos, apleistos pievos, kimso- 
tos, samanotos ir prižėlusios alksnių. Ji ir pareiškė jam savo nuomonę. 


Vyras atsakė išdidžiai: 

— Argi tu nežinai, Kristina, taip puikiai nusimanydama apie ūkį ir šei- 
mininkavimą, kad neapsimoka auginti javų netoli miesto — daug daugiau 
gauni, keisdamas su atvykusiais pirkliais sviestą ir vilną į grūdus 1r miltus... 

— Tada reikėjo iškeisti, kam laikyti prikimštas palėpes, juk jau seniai 
viskas sugedę, — tarė Kristina. — Bet štai ką aš žinau: įstatyme pasakyta, 

kad kiekvienas, kas dirba žemę, turi tris dalis apsėti javais, o ketvirtąją 
palikti pūdymui. Ir pasiturinčio šeimininko ūkis neturi blogiau atrodyti 
už nuomininkų sodybas — taip visada sakydavo mano tėvas. 

Erlendas nusijuokė ir tarė: 

— Aš niekada nesirūpinau, ką apie tai sako įstatymai. Jei aš gaunu vis- 
ką, kas man priklauso, tai mano valstiečiai gali šeimininkauti savo ūkiuo- 
se, kaip jiems patinka, o aš valdau Hiusabiu taip, kaip noriu 1r kaip man 
atrodo geriau. 

— Argi tu nori būti protingesnis už mūsų prosenelius, — paklausė, 
Kristina, — ir už šventąjį Ulavą, ir už karalių Magnusą, išleidusius tuos 
įstatymus? 

Erlendas vėl nusijuokė ir tarė: 

— Aš apie tai negalvojau! Bet, velniai griebtų, Kristina, kaip tu gerai 
nusimanai apie įstatymus ir krašto teisę... 

— Šiek tiek išmanau, — tarė Kristina, — nes mano tėvas dažnai prašy- 
davo Sigiurdą iš Loptsgordo paaiškinti įstatymus, kai šis apsilankydavo 
pas mus, o mes vakarais sėdėdavome namie. Tėvas manė, kad tarnams 
ir jaunimui naudinga žinoti tokius dalykus, dėl to Sigiurdas mums ir pa- 
pasakodavo apie vieną ar kitą įstatymą. 

— Sigiurdas?.. — tarė Erlendas. — Tiesa, dabar prisiminiau, aš jį mačiau 
per mūsų vestuvės. Toks ilganosis, bedantis seneliukas, jis verkė apsi- 
seilėjęs ir tapšnojo tau per krūtinę; jis dar tebedvokė rytojaus rytą, kai 
žmonės susirinko pažiūrėti, kaip aš dėsiu tau nuometą... 

— Nė neatmenu, nuo kada jis mane pažįsta, — piktai atkirto Kristina. — 
Jis dažnai žaisdavo su manim, pasisodinęs ant kelių, kai buvau maža. 

Erlendas vėl nusijuokė: 

— Tai bent nuostabi pramoga — sėdėti ir klausyti, kaip tas senis gieda 
vieną po kito įstatymų. straipsnius. Taip, Lavransas visais atžvilgiais ne- 
panašus į kitus žmones — beje, sakoma, jeigu kaimietis gerai žino šalies 
įstatymus, o eržilas savo jėgą, tai tuomet tegul pats velnias būna riteris... 

Kristina sušuko ir sušėrė žirgui per strėnas. Erlendas nustebęs piktai 
pažvelgė į žmoną, šuoliuojančią tolyn. | 

Paskui staiga spustelėjo pentinais žirgą. Jėzau, brasta — juk jie dabar 
negalės jos pereiti, nes rudenį buvo nuslinkęs molėtas krantas. Slenvan- 

baugas, išgirdęs, kad jį vejasi kitas žirgas, pasileido kiek kojos neša. Er- 
lendas mirtinai išsigando — Kristina šuoliais nulėkė žemyn stačiu šlaitu! 
Jis pralenkė ją mažame atžalynėlyje, o paskui pasuko į kelią toje vietoje, 
kur jis ėjo lyguma, ir Kristina turėjo sustoti. Prijojęs prie jos, Erlendas 
pamatė, kad ji ir pati truputį išsigandusi. 

Erlendas pasilenkė prie žmonos ir trenkė jai per veidą, kad net suskam- 
bėjo — Slenvanbaugas išsigando ir pašoko atbulas, stodamasis piestu. 

— Verta buvai, — drebančiu balsu tarė Erlendas, kai žirgai nurimo 
ir jiedu vėl jojo šalia kits kito. — Šitaip iš pykčio šuoliavai... Tu mane 
išgąsdinai!.. 

Kristina nusisuko, kad jis negalėtų matyti jos veido. Erlendas nepa- 
prastai gailėjosi taip padaręs. Bet dar kartą pasakė: 

— Taip, tu mane išgąsdinai, Kristina. Šitaip lėkei! Ir ypač dabar... — vi- 
siškai tyliai pridūrė jis. 

Kristina nieko neatsakė ir nepažvelgė į jį. Tačiau Erlendas jautė, kad 
ji dabar pyksta kur kas mažiau, negu tada, kai išjuokė jos tėviškę. Jis labai 
nustebo, bet matė, kad taip yra. 


Nujojus į Medalbiu, jų pasitikti išėjo Erlendo nuomininkas ir pa- 
kvietė į vidų. Tačiau Erlendas pareiškė, kad pirmiausia norįs apžiūrėti 
trobesius, Kristina taip pat eisianti drauge. 

— Sodyba dabar priklauso jai, o ji apie ūkininkavimą išmano geriau 
negu aš, Steinai, — tarė jis juokdamasis. 

Šalia stovėjo dar keli valstiečiai, atėję pabūti liudytojais, kai kurie iš jų 
taip pat buvo Erlendo nuomininkai. 

Steinas į sodybą atvyko paskutinę Erlendo kėlimosi dieną ir nuo to 
laiko keletą kartų prašė savininką atvažiuoti pažiūrėti, kokius jis priėmė 
pastatus, arba bent atsiųsti savo įgaliotinį. Valstiečiai paliudijo, jog iš tik- 
rųjų nebuvę nė vieno sveiko pastato, o tie, kurie visai suirę, tokie jau 
buvę Steinui atvykus. Kristina matė, kad sodyba gera, tik labai apleista. Ji 
suprato, kad Steinas apsukrus žmogus, o ir Erlendas jam buvo labai nuo- 
laidus, pažadėjo šiek tiek sumažinti nuomą, kol šis sutvarkysiąs pastatus. 

Paskui visi suėjo į svetainę, kur stalas buvo apkrautas skaniais val- 
giais ir stipriu alum. Nuomininko žmona atsiprašė Kristinos, kad ne- 

išėjusi pasitikti. Vyras neleidžiąs jai išeiti iš trobos, nes ji po gimdymo 
dar nėra buvusi bažnyčioje. Kristina švelniai pasisveikino su moteriške 
ir priėjo prie lopšio pasižiūrėti kūdikio. Tai buvo jaunavedžių pirmagi- 
mis — dvylikos naktų berniukas, didelis ir stiprus. 

Erlendas su Kristina buvo nuvesti į garbingą vietą. Tada visi susėdo ir 
gana ilgai valgė ir gėrė. Kristina prie stalo kalbėjo daugiausia, Erlendas kal- 
bėjo mažai, valstiečiai taip pat, ir Kristinai pasirodė, kad ji jiems patikusi. 

Pabudo kūdikis, paniurnėjo, o paskui pradėjo taip baisiai klykti, jog 
motina turėjo jį pasiimti iš lopšio ir pažindyti, kad nurimtų. Kristina ke- 
letą kartų peržvelgė abu, o kai kūdikis pavalgė, paėmė jį iš motinos. 

— Žiūrėk, — tarė ji, - koks gražus, apvalutis berniukas. 

— Tikrai, — atsakė Erlendas, nepažvelgęs į juos. 

Kristina truputį palaikė kūdikį, tik paskui atidavė motinai. 

— Aš atsiųsiu tavo sūnui dovanų, Arnisa, — tarė ji, — nes tai pirmas 
kūdikis, kurį aš paėmiau į rankas, atvykusi į šį kraštą. 

Truputį šyptelėjusi, Kristina pažvelgė dygiai į savo vyrą, o paskui 
į valstiečius, sėdinčius ant suolų. Tik vieno kito vos vos sujudėjo lūpų 
kampučiai, tačiau apskritai žiūrėjo į ją rimtai. Paskui staiga pakilo kaž- 
koks iškaršęs senelis; jis jau buvo gerokai įgėręs. Jis išėmė iš alaus ąsočio 
kaušą, padėjo jį ant stalo ir aukštai iškėlė sunkią taurę: 

— Tai išgerkim, šeimininke, už tai, kad kitas vaikas, kurį tu paimsi ant 
rankų, būtų naujasis Hiusabiu šeimininkas! 

Kristina atsistojo ir paėmė sunkią taurę. Pirmiausia ji pasiūlė ją savo vy- 
rui, bet Erlendas tik prikišo lūpas. Tada Kristina godžiai ir ilgai gėrė pat. 

— Ačiu už linkėjimus, Junai iš Skugo, — tarė ji maloniai ir, švelniai 
šypsodamasi, nusilenkė. 

Paskui pasiuntė taurę toliau. 

Kristina pastebėjo, kad Erlendas baisiai išraudo ir supyko. Tačiau jai 
pasidarė kažkaip keistai linksma, — norėjosi juoktis ir džiaugtis. Netru- 
kus Erlendas pasakė, kad laikas keliauti namo, 1r jie išvyko. 


Galą kelio jie jojo nekalbėdami, o paskui Erlendas piktai tarė: 

— Tu manai, kad net mūsų valstiečiai būtinai turi žinoti, jog ištekėjai 
nėščia?.. Galiu susilažinti su velniu, kad greitai apie mus pasklis kalbos 
visose mūsų fiordo pakrantėse... 

Iš pradžių Kristina nieko neatsakė. Ji žiūrėjo tiesiai pro žirgo galvą, 
o jos veidas taip nubalo, kad Erlendas išsigando. 

— Kol gyva būsiu, niekada nepamiršiu, — pasakė ji pagaliau, nežiūrė- 
dama į Erlendą, — kokie buvo tavo pirmieji pasveikinimo žodžiai savo 
sūnui, kurį nešioju po savo juosta. 

— Kristina! — maldaudamas tarė Erlendas. — Mano Kristina, — meldė 
jis, nes Kristina neatsakė ir nepažvelgė į jį. - Kristina! 

— Ką, mano pone? — nepasukdama galvos, paklausė ji šaltai ir išdidžiai. 

Staiga Erlendas taip nusikeikė, kad net žiežirbos pasipylė, paspaudė 
pentinais žirgą ir pasileido keliu pirmyn. Bet netrukus pasuko atgal ir 
prijojo prie Kristinos. 

— Taip supykau, kad vos nepalikau tavęs, — tarė jis. 

— Galėjo atsitikti, — ramiai atsakė Kristina, — kad tektų ilgokai pa- 
laukti, kol aš paskui tave atjočiau į Hiusabiu. 

— Ką tu sakai! — pasakė Erlendas ir nutilo. 

Vėl galą kelio jojo nekalbėdami. Po valandėlės jie prijojo vietą, iš 
kurios mažas kelelis suko į kalną. Erlendas tarė žmonai: 

— Gal josime namo viršutiniu keliu — užtruks kiek ilgiau, bet aš no- 
rėčiau paklajoti čia su tavim. 

Kristina abejingai linktelėjo galvą. 

Po kiek laiko Erlendas pasakė, kad toliau būsią gera pasivaikščioti 
pėstiems, ir pririšo žirgus prie medžio. 

— Mes su Giuniulfu buvom kalne pasistatę tvirtovę, — tarė jis. - No- 
riu pažiūrėti, ar dar tebėra mūsų pilis. 

Jis paėmė Kristiną už rankos. Kristina nesipriešino, bet ėjo, žiūrėda- 
ma sau po kojomis. Netrukus jie užlipo į kalno viršūnę. Už apšarmo- 
jusio lapuočių miško, nedidelio upelio vingyje, tiesiai šlaite buvo matyti 
Hiusabiu, be galo didelis ir iškilmingas, su akmenine bažnyčia ir dauge- 
liu didelių namų, o aplinkui — platūs arimai ir tamsus miško atžalynas 
kalno šlaite. 

— Mano motina, - tyliai tarė Erlendas, — dažnai mus čia atsivesdavo. 
Tačiau visada atsisėsdavo čia ir, nenuleisdama akių, žiūrėdavo į pietus, 
į Dovrės kalnus. Ji dieną ir naktį veržėsi iš Hiusabiu. Arba atsisukdavo 
į šiaurę ir žiūrėdavo ten, — matai, kur mėlynuoja kalnai kitapus fiordo. 
Niekada ji nežiūrėdavo į sodybą... 

Jo balsas buvo švelnus ir maldaująs. Bet Kristina nekalbėjo ir nežiū- 
rėjo į jį. Tada jis ėmė spardyti sušalusius viržius. 

— Nieko nebeliko iš mano ir Giuniulfo tvirtovės. Taip, jau daug pra- 
ėjo laiko, kai mudu su Giuniulfu čia žaidėme. 

Atsakymo jis nesulaukė. Tiesiai ties jais, truputį žemiau, buvo ne- 
didelis užšalęs tvenkinys. Erlendas paėmė nuo žemės akmenį ir sviedė 
ji žemyn. Tvenkinys buvo įšalęs ligi dugno, dėl to juodame paviršiuje 
liko tik maža balta žvaigždelė. Erlendas paėmė kitą akmenį ir paleido jį 
dar smarkiau, paskui dar kitą ir įsiutęs ėmė svaidyti, norėdamas būtinai 
pramušti ledą. Tada pamatė žmonos veidą — jos akys iš paniekos buvo 
apsiniaukusios, ir ji kandžiai šypsojosi, žiūrėdama į jo vaikiškas išdaigas. 

Erlendas staiga pasisuko, bet tuo metu Kristina mirtinai išbalo, akys 
užsimerkė. Ji stovėjo, skėtriodama rankomis ir svirduliuodama, rodėsi, 
tuoj kris žemėn. Paskui įsikibo į medžio kamieną. 

— Kristina... kas tau? — paklausė jis išsigandęs. 

Ji nieko neatsakė ir atrodė, lyg kažko klausytųsi. Apsiblausęs žvilgs- 
nis buvo įbestas kažkur į tolį. 

Ji vėl kažką pajuto. Jos įsčiose tartum žuvis suplakė uodega. Ir vėl 
tartum visa žemė pradėjo suktis, Kristinai pasidarė silpna, ėmė svaigti 
galva, bet ne taip, kaip pirmą kartą. 

— Kas tau? — pakartojo Erlendas. 

Kaip ji to laukė... iš didelės baimės pati sau negalėjo prisipažinti, jį 
nedrįso net prasitarti — dabar, kai jiedu visą dieną pykosi. 

— Ar kūdikis sujudėjo? — pagaliau paklausė jis tyliai, paliesdamas 
jos petį. 

Kristina staiga pamiršo visą savo pyktį, prisiglaudė prie kūdikio tėvo 
ir įsikniaubė į jo krūtinę. : 


Netrukus jie nusileido nuo kalno toje vietoje, kur buvo pririšti žirgai 
Trumpa diena jau beveik baigėsi; užpakalyje jų, pietvakariuose, anapus 
medžių viršūnių, leidosi saulė, raudona ir apsiblaususi nuo šalto rūko. 

Erlendas, prieš pasodindamas žmoną ant žirgo, rūpestingai apžiūrė- 
jo balno sagtis 1r diržus. Paskui nuėjo atrišti savo žirgo. Norėjo pasiimti 
pirštines, kurias buvo pasikišęs po diržu, tačiau rado tik vieną. Emė žval- 
gytis aplinkui po žemę. 

Kristina neištvėrusi pasakė: 

— Be reikalo ieškai savo pirštinės, Erlendai! 

— Vis dėl to galėjai pasakyti, jei matei, kada aš ją pamečiau, nors ir 
kažin kaip buvai supykusi, — tarė jis. 

Tas pirštines Kristina pati buvo pasiuvusi ir padovanojusi kartu su 
kitomis vestuvių dovanomis. 

— Ji tau iškrito iš už diržo, kai mane mušei, — tylutėliai pasakė Kris- 
tina ir nuleido akis. 

Erlendas stovėjo prie savo žirgo, uždėjęs ranką ant balno. Jis atrodė 
susigėdęs ir nelaimingas. Bet paskui nusikvatojo. 

— Tada, kai tau piršdamasis vaikščiojau visur ir prašinėjau savo gi- 
minaičių užtarti mane ir stengiausi būti geras ir nuolankus, kad gaučiau 
tave, niekad nepagalvojau, Kristina, kad gali būti tokia ragana! 

Tada ir Kristina nusijuokė: 

— Žinoma! Būtum daug anksčiau atsisakęs... ir tikriausiai tai būtų 
išėję į naudą... 

Erlendas priėjo prie Kristinos ir uždėjo ranką ant jos kelio. 

— Tepadeda man Dievas, Kristina, argi kada esi girdėjusi, kad būčiau 
ką nors daręs savo naudai?.. 

Jis priglaudė veidą prie jos kelių ir linksmai pažvelgė iš apačios į savo 
žmonos veidą. Nudžiugusi ir paraudusi Kristina palenkė galvą, bandy- 
dama nuslėpti nuo Erlendo savo šypseną ir žvilgsnį. 

Erlendas paėmė jos žirgą už kamanų, o savo vedėsi iš paskos. Taip 
jis ją lydėjo, kol nusileido nuo kalno. Kai pasižiūrėdavo kits į kitą, Er- 
lendas juokdavosi, o Kristina nusisukdavo, nenorėdama pasirodyti, kad 
if ji juokiasi. 

— O dabar, — pasakė jis linksmai, kai jie vėl atsidūrė kelyje, — šuoliuoki- 
me namo į Hiusabiu, mano Kristina, ir būkime laimingi kaip du vagys! 


Ž 


Kūčių vakarą smarkiai pūtė vėjas ir lietus pylė kaip iš kibiro. Rogėmis 
važiuoti buvo neįmanoma, todėl, kai Erlendas ir visi namiškiai išsirengė 
joti į naktines pamaldas Birgsio bažnyčion, Kristinai teko pasilikti namie. 

Kristina stovėjo tarpduryje ir žiūrėjo į juos. Pušų šakų deglai žmonių 
rankose raudonai nušvietė senus tamsius namus ir atsispindėjo kiemo 
balose. Vėjas bloškė deglų liepsnas į šoną. Kristina stovėjo, kol naktyje 
buvo girdėti kanopų dundesys. 

Didžiojoje menėje ant stalo degė žvakės. Stalas sujauktas po vaka- 
rienės — dubenys prisivėlę košės, prakąstos duonos riekės ir žuvų ašakos 
plaukiojo alaus klaneliuose. Mergos, likusios namie, jau sugulė, pasisklei- 
dusios asloje šiaudų. Kristina su jomis ir senuku, vardu Onas, buvo vie- 
na sodyboje. Onas tarnavo Hiusabiu nuo tada, kai dar Erlendo senelis 
buvo gyvas; dabar jis gyveno lūšnoje prie ežero, bet dieną nuolatos buvo 
sodyboje ir bėginėjo, manydamas, kad daug dirba. Šį vakarą senukas už- 
snūdo prie stalo, ir Erlendas su Ulfu juokdamiesi nunešė jį į kampą ir 
paguldę užklojo kažkokiu apsiaustu. 

Jeriungorde dabar grindys storai išklotos meldais, nes švenčių nak- 
timis visi namiškiai turi kartu miegoti menėje. Išvažiuojant į bažnyčią 
paprastai nuo stalų nuimami pasninko valgių likučiai. Paskui motina su 
mergomis kuo gražiausiai apkrauna stalą sviestu ir sūriais, plonai su- 
raikyta sijota duona, žvilgančiais lašiniais ir gražia džiovinta aviena. Si- 
dabriniai ąsočiai ir midaus ragai stovi spindėdami. Pats tėvas ant suolo 
pastato statinaitę alaus. 

Kristina atsuko savo kėdę į židinį — ji nenorėjo žiūrėti į tą bjaurų 
stalą. Viena merga taip knarkė, kad baisu buvo klausyti. 

Ir dar vienas Erlendo įprotis nepatiko jai - namie jis labai negražiai 
ir netvarkingai valgydavo, knisdavosi po dubenis, rankiodamas gardes- 
nius kąsnius, sėsdamas prie stalo nelabai norėdavo nusiplauti rankų, be 
to, valgant leisdavo šunims lipti ant kelių ir grobstyti kąsnius. Dėl to 
nėra ko ir norėti, kad šeimyna kitaip elgtųsi prie stalo. Namie Kristina 
buvo išmokyta valgyti gražiai, iš lėto. Netinka, sakydavo motina, šeimi- 
ninkams nekantrauti, kol žmonės pavalgys, o kas dirba, turi turėti laiko 
sočiai pavalgyti. 

— Giuna, — tyliai pašaukė Kristina didelę rusvą kalę, ši su visais šuny- 
čiais gulėjo prie akmeninio židinio. 

Ji buvo tokia pikta, kad Erlendas pavadino ją senosios Rosvoldo 
šeimininkės vardu. 

— Vargšas gyvulėli! - šnibždėjo Kristina, glostydama kalę. 

Ši, priėjusi prie jos, padėjo ant kelių galvą. Ji buvo tokia liesa, kad jos 
nugarkaulis buvo aštrus lyg peilio geležtė, o speniai beveik siekė grindis. 
Šunyčiai tiesiog iščiulpė savo motiną. 

— Vargše tu mano kalyte! 

Kristina atlošė galvą į kėdės atramą ir įbedė žvilgsnį į aprūkusius 
balkius. Ji buvo pavargusi. 

Taip, nelengvi jai buvo šie mėnesiai, praleisti čia, Hiusabiu. Tą vaka- 
rą, kai jiedu parjojo iš Medalbiu, ji šiek tiek pakalbėjo su Erlendu. Tada 
ir sužinojo, jog Erlendas manė, kad ji pykstanti ant jo už savo bėdą. 

— Aš taip gerai prisimenu, — tyliai tarė jis, — tą pavasario dieną, kai 
mudu išėjome į mišką už bažnyčios. Aš taip gerai prisimenu, kad tu pra- 
šei neliesti tavęs... 

Kristina nudžiugo tai išgirdusi. O kaip jai dažnai atrodydavo, kad 
Erlendas greičiausiai daug ką pamiršęs. Paskui jis pasakė: 

— Ir vis dėlto aš niekada nebūčiau pagalvojęs, Kristina, kad tu gali 
taip ilgai slapta pykti ant manęs ir kartu rodytis tokia pat kaip visada, 
švelni ir linksma! Juk tu turbūt jau seniai žinojai, kas tau yra. Aš maniau 
tave esant tiesią ir atvirą kaip saulės spindulys. 

— O Erlendai, - liūdnai tarė ji. — Juk tu geriausiai žinai, kad aš vaikš- 
čiojau uždraustais keliais ir apgaudinėjau tuos, kurie labiausiai pasitikė- 
jo manimi... — ji taip norėjo, kad jis suprastų. — Nežinau, ar prisimeni, 
drauguži, jog ir anksčiau elgeisi su manim taip, kad tavo elgesį vargu ar 
kas pavadintų gražiu. Dievas ir Mergelė Marija mato, kad aš nepykau ant 
tavęs ir mylėjau tave nė kiek ne mažiau... 

Erlendo veidas sušvelnėjo. 

— Aš taip ir maniau! — pasakė jis tyliai. — Bet juk tu taip pat Žinai... 
visus tuos metus aš atkakliai stengiausi atstatyti tai, ką buvau sugriovęs. 
Aš raminausi mintimi, jog viskas galų gale pakryps taip, kad aš galėsiu 
atsilyginti už tavo ištikimybę ir kantrybę. 

Tada ji paklausė: 

— Tu, be abejo, girdėjai apie mano senelio brolį ir mergelę Bentą, jie 
prieš savo giminių valią pabėgo iš Švedijos. Dievas juos nubaudė ir ne- 
davė jiems vaikų. Ar tu nebijojai, kad Dievas gali ir mus taip nubausti? | 

Paskui tyliu, drebančiu balsu pridūrė:. 

— Gali numanyti, mano Erlendai, kad tada vasarą, kai pirmą kartą tai 
supratau, nelabai apsidžiaugiau. Ir vis dėlto galvojau... maniau, kad jeigu 
tu numirtum prieš vestuves, tai geriau man likti su tavo kūdikiu negu 
vienai. Ir galvojau, jei numirčiau gimdydama, tai vis dėlto būtų geriau, 
kad turėtum teisėtą sūnų, kuris užimtų tavo vietą, kai paliksi šį pasaulį... 

Erlendas užsidegė: 

— Aš nenorėčiau taip brangiai, tavo gyvybės kaina, pirkti sūnų. Ne- 
kalbėk taip, Kristina... Ne toks jau brangus man Hiusabiu, — tarė jis, tru- 
putį palaukęs. — Ypač nuo to laiko, kai sužinojau, jog Ormas po manęs 
niekada negalės paveldėti Hiusabuu... 

— O tau jos sūnus labiau rūpi negu mano? — tuoj paklausė Kristina. 

— Tavo sūnus?.. — Erlendas nusijuokė. — Apie jį aš kol kas žinau tik 
tiek, kad jis atsiras čia po pusės metų arba apie šiek tiek anksčiau. O 
Ormą aš myliu jau dvylika metų... 

Po valandėlės Kristina paklausė: 

— Ar tu kada nors ilgiesi tų savo vaikų? 

— Ilgiuosi, — atsakė vyras. — Juk anksčiau aš dažnai nuvykdavau į Es- 
terdalį, kur jie gyvena. 

— Tu galėtum ten vykti dabar, advento metu, — tyliai tarė Kristina. 

— O tu leisi? — linksmai paklausė Erlendas. 

Kristina atsakė, kad, jos manymu, tai savaime suprantama. Tada Er- 
lendas paklausė, ar ji neprieštaraus, jei jis per Kalėdas atsiveš vaikus čia. 

— Juk tu vis tiek kada nors juos turėsi pamatyti. 

Kristina vėl atsakė, kad ir tai jai atrodo visai suprantama. 

Kol Erlendo nebuvo namie, Kristina rūpestingai rengėsi Kalėdoms. 
Jai labai įkyrėjo gyventi tarp tų svetimų vyrų ir moterų; — turėdavo labai 
tvardytis, kai reikėdavo apsirengti ir nusirengti dviejų mergų akivaizdoje, 
kurioms Erlendas įsakė nakvoti kartu su Kristina didžiojoje menėje. Ji 
turėjo tikinėti save, kad viena niekada nebūtų galėjusi nakvoti tokiame 
dideliame name, kur prieš ją su Erlendu miegojo kita. 

Mergos nebuvo geresnės, negu buvo galima tikėtis. Ūkininkai, kurie 
saugojo savo dukterų gerą vardą, neleido tarnauti į tokią sodybą, kurios sa- 
vininkas viešai eyveno su palaida moterim ir leido jai tvarkyti savo namus. 

Mergos buvo tinginės, nepratusios klausyti šeimininkės. Tačiau kai 
kurioms iš jų greitai ėmė patikti, kad Kristina įvedė namuose gerą tvarką 
ir pati ėmė prižiūrėti jų darbus. Jos pasidarė plepios ir džiaugėsi, kad ji 
atidžiai klausosi jų ir maloniai bei linksmai atsakinėja. Šeimyna kasdien 
matydavo Kristiną švelnią ir ramią. Ji niekam neįsakinėjo, bet jei kuri 
tarnaitė pasipriešindavo jos paliepimams, ji apsimesdavo mananti, kad 
ši nemoka, ir dėl to ramiai parodydavo, kaip tą darbą reikia padaryt. 
Kristina buvo mačiusi, kad taip jos tėvas elgdavosi su naujais samdiniais, 
kurie imdavo niurnėti — ir niekas Jeriungorde nesiryždavo antrąkart 
priešintis Lavransui. 

Taip, šią žiemą bus gerai. O paskui bus galima sugalvoti, kaip nusi- 
kratyti tomis mergomis, kurios nepatiks arba negalės priprasti prie nau- 
jos tvarkos. 

Vieno darbo Kristina niekaip nedrįsdavo imtis svetimiems matant. 
Todėl rytais, kai viena sėdėdavo menėje, ji siūdavo kraitelį savo kūdi- 
kiui — vystyklus iš minkštos, namie austos vilnonės medžiagos, skepe- 
tas iš raudonos ir žalios pirktinės medžiagos ir baltus drobinius krikšto 
marškinėlius. Besėdint su tais siuviniais, jos mintys blaškydavosi tarp 
baimės ir tikėjimo šventaisiais žmonių draugais, kurių užtarimo ji meldė. 
Dabar ji žinojo, kad kūdikis gyvas, juda, ir jis jai nebeduodavo ramybės 
nei dieną, nei naktį. Kristina buvo girdėjusi apie vaikus, gimusius su pil- 
vais veidų vietoje, su nusuktomis į užpakalį galvutėmis, su pirštais kulnų 
vietoje ir atvirkščiai. Matydavo ir Sveiną, kurio pusė veido buvo melsvai 
raudona, nes motina buvusi Žiūrėjusi į gaisrą... 

Tada ji mesdavo šalin siuvinius, keldavosi iš užstalės ir, suklupusi 
prieš Mergelės Marijos paveikslą, septynis kartus sukalbėdavo „Sveika, 
Marija“. Brolis Edvinas sakydavo, kad Dievo Motina visada labai džiau- 
giasi, girdėdama angelo pasveikinimą, nors jį kartotų didžiausio nusidė- 
jėlio lūpos. Ypač Marijos širdį džiuginą žodžiai „Dominus tecum“, dėl 
to Kristina visada turinti pakartoti juos tris kartus. 

Tos maldos jai kurį laiką padėdavo. Be to, Kristina pažino daug žmo- 
nių — vyrų ir moterų, kurie menkai garbino Dievą ir jo Motiną ir blogai 
vykdydavo jų įsakymus, bet nebuvo girdėjusi, kad jų vaikai būtų gimę 


luoši. Dažnai Dievas būna toks gailestingas, kad iš vargšų vaikų nerei- 


279 


280 


+ SIGRID UNDSET 


kalauja atsakyti už tėvų nuodėmes, nors kartais ir duoda žmonėms kokį 
ženklą, kad nebegali kęsti nuolatinių piktadarysčių. Bet juk nebūtinai tai 
turi ištikti jos kūdikį. 

Širdyje ji šaukdavosi ir šventojo Ulavo. Apie jį Kristina buvo tiek 
daug girdėjusi, kad, rodos, pati jį pažino, kai čia gyveno ir vaikščiojo. 
Jis buvo neaukštas, greičiau kresnas, bet miklus ir dailus, su auksine ka- 
rūna ir žvilgančia aureole aplink geltonus garbanotus plaukus, su ruda 
garbanota barzda ir tvirto, užgrūdinto ir drąsaus veido. O gilus ir lieps- 
ningas jo akių žvilgsnis perverdavo kiekvieną žmogų; niekas nusidėjęs 
nedrįsdavo pažvelgti jam į akis. Kristina taip pat nedrįsdavo į jį pažvelgti 
ir nuleisdavo akis, bet nebijodavo. Taip būdavo vaikystėje, kai ji ką nors 
negerai padarydavo ir nedrįsdavo pasižiūrėti tėvui į akis. Šventasis Ula- 
gyvenimą. Ji taip norėjo nuvykti į Nidarą ir atsiklaupti jo šventovėje. Ke- 
liaujant čia, Erlendas pažadėjo netrukus su ja ten nujoti. Tačiau kelionė 
buvo atidėta. O dabar Kristina suprato, kad Erlendas kažin ar benorės 
su ja keliauti: jis gėdijosi ir bijojo žmonių kalbų. 

Kartą vakare ji sėdėjo su mergomis už stalo, ir viena dar jauna mer- 
gaitė, kuri padėdavo ruoštis po namus, tarė: 

— Man rodos, šeimininke, ar nebūtų geriau, kad pradėtume siūti vys- 
tyklus ir marškinėlius vaikui, o jau paskui sėstume prie to audimo, kur 
minėjote. 

Kristina apsimetė negirdinti ir kalbėjo toliau apie dažymą. Bet mer- 
gina vėl pradėjo: 

— O gal jau iš namų atsivežėte vaikui kraitelį? 

Kristina nusišypsojo ir vėl kreipėsi į kitas. Kai po kiek laiko ji dirs- 
telėjo į merginą, ši sėdėjo paraudusi ir baikščiai žvilgčiojo į šeimininkę. 
Kristina vėl nusišypsojo ir pradėjo per stalą kalbėtis su Ulfu. Staiga mer- 
gina pradėjo žliumbtu. Kristina nusijuokė, o toji ėmė dar labiau verkti, 
kūkčiodama ir šnypšdama nosį. 

— Liaukis, Frida! — pagaliau ramiai tarė Kristina. — Jei parsisamdei 
kaip suaugusi mergina, nebūk lyg mažytė! 

Mergina šniurkčiojo: ji nenorėjusi būti akiplėša, ir Kristina neturinti 
ant jos pykti. 

— Aš ir nepykstu, — pasakė Kristina, vis tebesišypsodama. — Valgyk 
dabar ir daugiau neverk. Kiekvienas turi tiek proto, kiek jam davė Die- 
vas, ir mes taip pat. 

Frida pašoko nuo stalo ir, garsiai kūkčiodama, išbėgo iš menės. 

Kiek vėliau Ulfas Haldorsenas, kalbėdamas su Kristina apie kitos 
dienos darbus, nusijuokė ir pasakė: 

— Erlendui reikėjo pasipiršti tau prieš dešimt metų, Kristina! Tada jo 
reikalai visais atžvilgiais būtų pasitaisę. 

— Taip manai? — paklausė ji šypsodamasi kaip ir anksčiau. — Tada aš 
buvau tik devynių žiemų. Ar, tavo manymu, Erlendas būtų sugebėjęs 
tiek metų laukti savo mažosios sužadėtinės? 

Ulfas nusijuokęs išėjo. 

Tačiau naktį gulėdama Kristina verkė — ji jautėsi apleista ir pažemin- 
ta. Savaitę prieš Kalėdas parvyko Erlendas; šalia tėvo jojo sūnus Ormas. 
Kai jį privedė prie jos ir liepė pasveikinti pamotę, Kristinai sugėlė širdį. 

Tai buvo nepaprastai gražus vaikas. Tokį jinai įsivaizdavo savo sūnų, 
kurį nešiojo. Kartais, kai išdrįsdavo džiaugtis, tikėti, kad jos kūdikis gims 
sveikas ir normalus, ir užsisvajodavo, kaip berniukas augs ant jos kelių, 
ji matydavo jį panašų į savo tėvą. 

Gal Ormas pagal savo amžių buvo mažokas ir per smulkus, bet dai- 
laus sudėjimo, grakščių rankų ir kojų, gražus: oda ir plaukai tamsūs, di- 
delės žydros akys ir raudona, švelni burna. Jis mandagiai pasveikino savo 
pamotę, bet atrodė niūrus ir šaltas. Ilgiau pakalbėti su berniuku Kristina 
neturėjo progos, bet ką tik veikė ir kur ėjo, visada jautė jo žvilgsnį, ir jai 
atrodė, tartum jos eisena pasidarė dar gremėzdiškesnė ir kūnas sunkes- 
nis, nes berniukas nenuleido nuo jos akių. 

Ji nepastebėjo, kad Erlendas daug su sūnum kalbėtų, bet žinojo, jog 
berniukas jo šalinasi. Kristina pasakė vyrui, kad Ormas gražus ir, ma- 
tyt, protingas. Dukters Erlendas neatsivežė, jo nuomone, Margreta per 
maža joti tokį kelią žiemą. 

— Ji esanti dar gražesnė už. brolį, — išdidžiai pasakė Erlendas, kai 
Kristina paklausė apie mergaitę, — ir daug gudresnė: ji savo globėjus 
mokanti visaip šokdinti. Jos plaukai auksiniai, garbanoti, o akys rudos. 

„Vadinasi, panaši į motiną“, — pagalvojo Kristina. 

Kristiną nenoromis suėmė pavydas. Ar Erlendas savo dukrą myli 
taip, kaip jos tėvas mylėjo ją? Jis tokiu švelniu ir šiltu balsu kalbėjo apie 
Margretą. 


Kristina pakilo 1r išėjo į kiemą. Lauke buvo taip tamsu ir taip pliaupė 
lietus, kad nebuvo matyti nei mėnulio, nei žvaigždžių. Tačiau Kristina 
pagalvojo, kad greit turėtų būti pusiaunaktis. 

Pasiėmusi iš prieangio žibintą, ji įėjo į vidų ir užsižiebė. Paskui užsi- 
metė apsiaustą ir išėjo lauk į lietų. 

— Jėzau Kristau, — atsidūrusi nakties tamsoje, sušnibždėjo Kristina ir 
triskart persižegnojo. 

Kiemo pakraštyje stovėjo kunigo namas. Jis dabar buvo tuščias. Nors 
Erlendui ir buvo atšauktas atskyrimas nuo bažnyčios, bet Hiusabiu namų 
kapeliono dar nebuvo. Retkarčiais čia atvykdavo vienas iš parankinių Or- 
kedalio kunigų ir atlaikydavo mišias, o naujasis kunigas, paskirtas į Hiusa- 
biu, gyveno užsienyje su mesteriu Giuniulfu: jiedu buvo mokslo draugai. 
Jau praėjusią vasarą, jų buvo laukiama sugrįžtant, bet dabar, Erlendas 
manė, jie atvyksią į Hiusabiu ne anksčiau kaip baigiantis pavasariui. Jau- 
nystėje Giuniulfas sirgo džiova, todėl vargu ar pasiryš keliauti žiemą. 

Kristina atsidarė duris, įėjo į tuščią, šaltą namą ir susirado bažnyčios 
raktą. Paskui truputį pastovėjo. Lauke buvo labai slidu, tamsu, nors į akį 
durk, vėjas, lietus. Jai buvo pavojinga išeiti iš namų naktų, ypač Kalėdų, 
kai lauke pilna piktųjų dvasių. Bet ji nebegalėjo neįvykdyti to, ką buvo 
pasižadėjusi: jai reikėjo nueiti į bažnyčią. 

— Einu Visagalio Viešpaties vardu, — šnibždėjo Kristina. 

Pasišviesdama žibintu, ji atsargiai dėjo kojas ten, kur pro lygų šlapią 
ledą kyšojo žolės kupstelis arba akmuo. Tamsoje kelias į bažnyčią pasi- 
rodė baisiai ilgas. Bet galų gale Kristina atsistojo ant akmeninio slenks- 
čio prieš duris. 

Bažnyčioje šaltis svilinte svilino, net buvo gerokai šalčiau, negu lau- 
ke, lietuje. Kristina priėjo prie choro ir atsiklaupė prieš Nukryžiuotąjį, jį 
tamsoje vos buvo galima įžiūrėti. 

Pasimeldusi ir atsikėlusi, Kristina dar truputį pastovėjo, lyg laukda- 
ma, kad jai kas atsitiktų. Bet neatsitiko nieko. Jai buvo šalta ir baugu 
tamsioje, apleistoje bažnyčioje. 


KRISTINA LAVRANSDATER + 


Kristina tyliai prislinko prie altoriaus ir apšvietė šventuosius paveiks- 
lus Jie buvo seni, negražūs ir nemalonūs. Pats altorius buvo tik plikas 
akmuo — užtiesalai, knygos ir bažnytiniai indai, kiek Kristina žinojo, 
buvo užrakinti skrynioje. 

Bažnyčios navoje palei sieną stovėjo suolas. Kristina, pastačiusi Ži- 
bintą ant grindų, atsisėdo. Jos apsiaustas buvo sušlapęs, O ji pati permir- 
kusi, šalo kojos. Ji pamėgino pasikišti koją po savim, bet taip sėdėti buvo 
nepatogu. Tada ji gerai susisupo į apsiaustą ir stengėsi sukaupti mintis, 
kad štai vėl ateina ta šventosios nakties valanda, kurią Betliejuje Mergelė 
Marija pagimdė Kristų. 

Verbuns caro factum est et babitavit tn nobis... * 

Ji prisiminė sodrų ir skambų tėvo Eiriko balsą. Ir Audiuną, senąjį de- 
kaną, šis taip ir nepasveiko visą gyvenimą. Ir bažnyčią savo tėviškėje, kur, 
stovėdama šalia motinos, Kalėdų dieną klausydavo mišių. Niekada ji ne- 
praleisdavo tų mišių. Kristina bandė prisiminti daugiau šventųjų žodžių, 
bet tematė tik savo bažnyčią ir pažįstamus veidus. Vyrų pusėje priekyje 
stovėdavo jos tėvas, įsmeigęs nebylų žvilgsnį į akinamą šviesą iš choro. 

Tiesiog sunku buvo įsivaizduoti, kad jų bažnyčios jau nebėra. Ji sudegė. 

Prisiminusi tai, Kristina pratrūko raudoti. Ir ji čia sėdi viena tamso- 
je, tokią naktų, kai visi krikščionys renkasi Dievo namuose džiaugtis ir 
linksmintis. Taip, matyt, ir turi būti, kad šią naktį jai nelemta dalyvauti 
šventėje, kuri skirta pagerbti Dievo sūnui, gimusiam iš skaisčios ir tyros 
Mergelės... 

Šių Kalėdų tėvai tikriausiai nuvyko švęsti į Siunbiu. Bet šiąnakt ko- 
plyčioje nebus mišių; Kristina žinojo, kad Siunbiu žmonės visada Kūčių 
naktį joja į Ladalmo bažnyčią. 

Kiek galėjo atsiminti, Kristina pirmą kartą per visą savo gyvenimą 
nenuėjo į Bernelių mišias. Turbūt dar buvo visai mažytė, kai tėvai pir- 
mą kartą ją vežėsi kartu; Kristina prisiminė, kad ją įkišo į maišą, kurio 
vidus buvo iš avies kailio, ir tėvas laikė ją ant rankų. Buvo baisiai šalta 
naktis, ir jie jojo mišku, smalingi deglai liejo šviesą ant apsnigtų eglių. 
Tėvo veidas nuo deglų liepsnos -buvo raudonas lyg purpuras, o kailinis 
jo kepurės apvadas baltavo nuo šerkšno. Tėvas protarpiais pasilenkdavo 


* Ir žodis tapo kūnu ir gyveno tarp mūsų (//.). 

prie jos ir krimstelėdavo nosies galiuką, klausdamas, ar ji jaučia, o paskui 
juokdamasis atsisukdavo per petį į motiną ir šūktelėdavo, kad Kristina 
dar nenušalusi nosies. Turbūt tada jie dar tebegyveno Skuge, ir ji galėjo 
būti tik trijų žiemų. Tuo laiku jos tėvai buvo dar visai jauni. Dar ir dabar 
ji prisimena savo motinos balsą, kai ji tą naktį šaukė vyrą, klausdama 
apie Kristiną, — stiprų, džiugų ir linksmą. Taip, motinos balsas tada buvo 
jaunas ir gaivus. 

Betliejus reiškia duonos vietą. Nes ten buvo Žmonijai suteikta toji 
duona, kuri yra amžinojo gyvenimo maistas... 

Tada dieną per pamaldas sira Eirikas prieidavo prie pulto ir vietos 
kalba skaitydavo evangeliją. 

Per bažnytinių apeigų pertraukas žmonės sueidavo į šventinę menę į 
šiaurę nuo bažnyčios. Visi būdavo atsivežę gėrimų, ir ąsočiai keliaudavo 
aplinkui. Vyrai nueidavo į arklidę pažiūrėti žirgų. Vasarą naktinių pamal- 
dų metu žmonės rinkdavosi aikštelėje prie bažnyčios, ir tada tarpais tarp 
pamaldų jaunimas šokdavo. 

— Ir švenčiausioji Mergelė Marija pati suvystė savo sūnų. Ji paguldė 
ji 1 ėdžias, iš kurių paprastai ėsdavo jaučiai ir asilai... 

Kristina prispaudė rankas prie šonų. 

Sūneli mielas, mano sūnau. Viešpats Dievas pasigailės mūsų var- 
dan savo garbingiausiosios Motinos. Švenčiausioji Marija, šviesioji jūrų 
žvaigžde, amžino gyvenimo rytmečio aušra, pagimdžiusi viso pasaulio 
saulę, padėk mums! Kūdikėli mano, kas tau šiąnakt, kad tu toks nera- 
mus? Ar ir tu po mano širdimi jauti, kad man baisiai šalta... 

Pernai Nekaltųjų Bernelių dieną sira Eirikas paskaitė evangeliją apie 
tuos nekaltus kūdikius, kuriuos žiaurieji kariai nužudė motinų rankose. 
Bet Dievas išskyrė juos iš kitų kankinių ir leido jiems pirmiems įžengti į 
dangaus rūmus. Tai turėjo būti ženklas, kad tokiems priklauso dangaus 
karalystė. Ir jis paėmė vieną berniuką ir pastatė tarp jų. „Kol netapsite 
tokie kaip šis vaikas, negalėsite įžengti į dangaus karalystę, mieli broliai ir 
seserys. Tebūnie tai paguoda kiekvienam iš jūsų, vyrui ar moteriai, kurie 
liūdi dėl vaiko mirties...“ Tada Kristina pastebėjo, kaip per visą bažnyčią 
tėvas susižvalgė su motina, ir ji nuleido akis, supratusi, kad ne jai buvo 
šie žvilgsniai skirti... 

Tai buvo pernai. Per pirmąsias Kalėdas po Ulvhildos mirties. Bet 
mano kūdikis neturi mirti! Jėzau Marija! Leisk man susilaukti sūnaus! 

Pernai tėvas nenorėjo dalyvauti šventojo Stepono dienos žirgų lenk- 
tynėse, bet vyrai tol kalbino, kol jis pagaliau sutiko. Joti reikėjo nuo baž- 
nyčios kalvelės prie jų namų iki upių santakos prie Loptsgordo ir ten 
susitikti su Otadeleno žmonėmis. Kristina prisiminė, kaip tėvas pralėkė 
pro šalį ant savo sarto žirgo: pakilęs balno kilpose, prisispaudęs prie žir- 
go kaklo, švilpdamas varė eržilą — kiti raiteliai dundėjo užpakaly jo. 

Tačiau pernai jis grįžo namo anksti ir visai blaivus. Paprastai tą dieną 
vyrai parjodavo vėlai ir smarkiai įkaušę, nes turėdavo aplankyti kiekvie- 
ną kiemą ir išgerti taurę už Kristų ir šventąjį Steponą, mat šis pirmasis 
pamatęs rytuose žvaigždę, jodamas prie Jordano upės pagirdyti karaliaus 
Erodo eržilų. Tą dieną ir žirgams būdavo duodama alaus, kad būtų tikrai 
smarkūs ir greiti. Šventojo Stepono dieną ūkininkams būdavo leidžiama 
dalyvauti žirgų žaidynėse ligi pat vakarinių pamaldų, 1r jie nieko kito ne- 
galvodavo ir nekalbėdavo, kaip tik apie žirgus. 

Kristina prisiminė ir tokias Kalėdas, kai Jeriungorde buvo sureng- 
ta didžiulė puota. Tėvas vienam svečiui, kunigui, prižadėjo padovanoti 
raudą eržiliuką, Giulsveino sūnų, jeigu sugebės pasigauti jį kieme nepa- 
balnotą ir užšokti. 

Tai buvo jau seniai... dar prieš nelaimę su Ulvhilda. Motina stovėjo 
tarpduryje su mažąja sesyte ant rankų, o Kristina įsikibusi į jos sijoną ir 
truputį nusigandusi. 

Kunigas iš visų jėgų vaikėsi žirgą, paskui sugriebė už apynasrio ir 
taip bėgo, kad ilgos sutanos skvernai plakėsi aplink kojas, ir tada vėl 
paleido įšėlusį, piestu stojantį gyvulį. 

— Žirgeli, žirgėli... stok, žirgeli, stok, — dainavo jis, šokinėdamas lyg ožys. 
juoko ir girtumo. 

Gal kunigas išlošė Raudį, o gal Lavransas vis dėlto jį padovanojo, 
nes Kristina prisiminė, kad jis iš. Jeriungordo išjojo tuo eržiliuku. Tada 
jau visi buvo pakankamai išsiblaivę; Lavransas pagarbiai laikė kunigui 


balno kilpas, o tas atsisveikindamas trimis pirštais laimino jį. Turbūt tas 


kunigas buvo gerbiamas žmogus... 

Taip taip! Jų namuose dažnai būdavo linksma per Kalėdas. O paskui 
ateidavo Kalėdų ožiai. Tėvas kartą užsikėlė ją ant nugaros; jo švarkas 
buvo apledėjęs, o plaukai šlapi. Mat vyrai prie šulinio apipildavo vienas 
kitą lediniu vandeniu, kad išsiblaivytų ir galėtų eiti į vakarines pamaldas. 
Ir garsiai kvatodavo, kai žmonos ant jų baisiai pykdavo. Tėvas paėmė jos 
šaltas rankytes ir prispaudė prie savo raudonos, degančios kaktos. Visa 
tai vyko vakare lauke — jaunas baltas mėnulis kabėjo virš kalnų žalsvame 
lyg vanduo ore. Eidamas su dukra į vidų, Lavransas į durų staktą užga- 
vo jai galvą, ir Kristinai ant kaktos iššoko didelis guzas. Paskui Kristina 
sėdėjo tėvo glėbyje prie stalo. Jis spaudė prie guzo savo durklo geležtę, 
maitino Kristiną skanėstais ir davė gerti iš savo puodelio. Ir ji nebebijojo 
Kalėdų ožių, kai šie triukšmingai įgriuvo į menę. 

— O tėve tėve!.. Mano mielas, brangusis tėvel.. 

Kristina balsiai pravirko ir užsidengė veidą rankomis. O, Jeigu jos 
tėvas žinotų, kaip ji jaučiasi šią Kalėdų naktų! 

Grįždama per kiemą namo, Kristina pamatė, kad virš virtuvės stogo 
skraido žiežirbos. Mergos virė pusryčius, laukdamos parvykstančiųjų iš 
bažnyčios. 

Didžiojoje menėje buvo tamsu. Žvakės ant stalo sudegusios, o židi- 
nyje beveik užgesusi ugnis. Kristina užmetė malkų ir įpūtė žarijas. Ir stai- 
ga pamatė, kad ant jos kėdės sėdi Ormas. Išvydęs pamotę, jis atsistojo. 

— Vaikeli! — tarė Kristina. — Argi tu neišjojai su tėvu ir visais kitais į 
bažnyčią? 

Ormas nurijo porą kartų seilę: 

— Jis turbūt pamiršo mane pažadinti. Tėvas liepė man truputį prigulti 
į lovą. Sakė pakelsiąs... 

— Tai labai negerai, Ormai, — tarė Kristina. 

Berniukas neatsakė. Kiek palaukęs, tarė: 

— Aš maniau, kad tu vis dėlto išjojai su visais. Pabudau 1r žiūriu, kad 
aš visai vienas Čia, menėje. 

— Aš buvau valandėlę išėjusi į bažnyčią, — atsakė Kristina. 

— Kaipgi tu dyįsti Kalėdų nakų eiti lauk? — paklausė berniukas. —- Argi 
nežinai, kad piktosios dvasios galėjo atskristi ir pagriebti tave? 

— Bet šiąnakt ne vien piktos jėgos slankioja, — atsakė ji. — Kalėdų 
naktį visos dvasios išeina... Aš pažinojau vieną vienuolį, jis jau miręs, 

tikriausiai dabar stovi prieš Dievą, nes buvo nepaprastai geras. Jis man 
pasakojo... Ar girdėjai, sakė, kad Kalėdų naktį gyvuliai tvartuose kalba- 
si? Tais laikais jie mokėjo lotyniškai kalbėti. Tuokart gaidys pragydęs: 
„Christus natus est!“ Dabar aš jau visko nebeprisimenu. Kiti gyvuliai 
paklausę kur, 1r ožka subliovusi: „„Betlem, Betlem!“, o avys pasakiusios: 
„Eamus, eamus!“ 

Ormas paniekinamai šyptelėjo: 

— Tu manai, aš toks mažas, jog mane galima pasakėlėmis nuraminti? 
Tai kodėl nesisodini ant kelių ir nepažindai? 

— Aš tai pasakojau norėdama save paguosti, Ormai, — ramiai tarė 
Kristina. — Aš taip pat mielai būčiau nuvykusi išklausyti mišių... 

Kristina nebegalėjo ilgiau žiūrėti į nenukraustytą stalą. Priėjusi ji su- 
braukė visus likučius į geldą ir padėjo ant grindų kalei. Paskui ištraukė 1š 
po suolo kuokštelį viksvų ir sausai nušluostė stalą. 

— Gal nueitum su manim, Ormai, į vakarinį sandėliuką ir padėtum 
atnešti duonos ir sūdytos mėsos, o paskui mudu padengtume stalą šven- 
tajam rytui? — paklausė Kristina. 

— O kodėl tavo mergos negali atnešti? — paklausė berniukas. 

— Mane taip namie tėvas ir motina mokė, — atsakė jaunoji mote- 
ris, — kad per Kalėdas nereikia kitų prašinėti, o viską stengtis padaryti 
pačiam. Palaimintas tas, kuris gali švenčių dienomis kuo daugiau patar- 
nauti kitiems. 

— O manęs juk prašai! - tarė Ormas. 

— Čia kas kita — tu šeimininko sūnus. 

Ormas paėmė žibintą, ir jiedu nuėjo per kiemą. Sandėlyje Kristina 
prikrovė dvi geldas šventinių valgių. Be to, dar paėmė ryšelį didelių laji- 
nių žvakių. Jai triūsiant, berniukas tarė: 

— Turbūt tokie ūkininkų papročiai, kaip tu pasakojai. Aš girdėjau, 
kad tas Lavransas Bjergiulfsenas paprasčiausias milinis ūkininkėlis. 

— Kas tau taip sakė? — paklausė Kristina. 

— Motina, — tarė Ormas. — Aš girdėjau, kaip ji ne kartą sakė tėvui, 
kai mes čia gyvenome Hiusabiu, kad dabar pamatysiąs — netgi nususęs 
ūkininkas nepanorės už jo išleisti savo dukters. 

— Turbūt smagu buvo tada Hiusabiu, — trumpai tarė Kristina. 

Berniukas neatsakė. Jo lūpų kampeliai virptelėjo. 

Jiedu abu atnešė į didžiąją menę pilnas geldas, ir Kristina pradėjo 
dengti stalą. Jai reikėjo dar kartą suvaikščioti į sandėliuką atnešti šio to. 
Ormas paėmė geldą ir nedrąsiai tarė: 

— Aš už tave nueisiu, Kristina, kieme labai slidu. 

Atsistojusi prie durų, ji laukė jo sugrįžtant. 

Paskui jiedu susėdo prie židinio — ji ant kėdės su atkalte, o berniukas 
ant suolelio šalia jos. Po kiek laiko Ormas Erlendsenas tyliai tarė: 

— Papasakok man dar ką nors, kol čia taip sėdim, pamote! 

— Papasakoti? — mechaniškai paklausė Kristina. 

— Taip, kokią pasaką ar dar ką nors, kad tiktų Kūčių naktį, — tarė 
susimąstęs berniukas. 

Kristina atsilošė kėdėje ir liesomis rankomis apkabino turėkluose iš- 
pjaustytas gyvulių galvutes. 

— Tas vienuolis, apie kurį aš tau kalbėjau, buvo nuvažiavęs ir į Angliją. 
Jis pasakojo, kad ten esanti tokia vieta, kur auga erškėtrožės, kiekvienų 
Kūčių naktį pražystančios baltais žiedais. Šventasis Juozapas iš Arimatėjos, 
bėgdamas nuo pagonių, toje vietoje išlipęs į krantą ir įbedęs savo lazdą, 
lazda išleidusi šaknis ir ėmusi žydėti... Jis pirmasis į Britaniją atnešė krikš- 
čionių tikėjimą. Ta vieta vadinasi Glastonborgas, dabar atsiminiau. Brolis 
Edvinas pats matęs tuos krūmus. Ten, Glastonborge, su savo karaliene 
palaidoti ir karalius Artūras, apie kurį tu tikriausiai esi girdėjęs — tai vienas 
iš septynių garsiųjų kovotojų dėl krikščionybės... Anglijoje sakoma, kad 
Kristaus kryžius buvęs padarytas iš alksnio. Bet mes namie per Kalėdas 
kūrendavome uosines malkas, nes šventasis Juozapas, Kristaus globėjas, 
užkūręs uosinių malkų ugnį Mergelei Marijai ir ką tik gimusiam Dievo 
Sūnui sušilti. Tai mano tėvas taip pat girdėjo iš brolio Edvino... 

— Bet čia į šiaurę nuo kalnų uosių auga labai mažai, — tarė berniukas. — 
Seniau iš jų buvo daromi ietims kotai, ar žinai? Visoje Hiusabiu žemėje aš 
težinau vieną uosį, rytinėje pusėje prie kiemo tvoros, o tėvas jo negali nu- 
kirsti, nes po juo gyvena senasis ūkininkas...* Kristina, jak Romaborge** 
yra Šventasis Kryžius, dėl to gali išaiškinti, ar tikrai jis iš alksnio... 


* Žmogus, kuris pirmasis toje vietoje iškirto mišką ir pastatė sodybą. Po mirties jo dvasia 
globojanti tą vietovę (red). 
** Romoje (red). 

— Taip, — tarė Kristina, — aš nežinau, ar tai tiesa. Juk dar pasakojama, 
kad kryžius buvęs padarytas iš atžalos gyvybės medžio, kurį Setas gavęs 
teisę paimti iš rojaus sodo ir atgabenti Adomui, kai šis mirė... 

— Taip, — tarė Ormas. — Bet papasakok... 

Kiek palaukusi, Kristina tarė jam: 

— Dabar, giminaiti, prigulk truputį. Žmonės dar negreit sugrįš iš 
bažnyčios. 

Ormas atsistojo. 

— Mes dar nepasisveikinom kaip giminės, Kristina Lavransdater. 

Jis priėjo prie stalo, paėmė ragą, išgėrė į savo pamotės sveikatą ir 
padavė jai. 

Jai pasirodė, lyg nugara nutekėjo šalto vandens srovelė. Kristina ne- 
noromis prisiminė tą valandą, kai Ormo motina norėjo su ja išgerti. 
Ir joje stipriai sujudėjo vaisius. „Kas jam šiąnakt?“ — pagalvojo moti- 
na. Rodės, negimęs kūdikis jautė viską, ką ji pati jautė: šalo, kai ji šalo, 
traukėsi iš baimės, kai jai buvo baisu. „Bet aš neturiu pasirodyti tokia 
silpna“, — pamanė Kristina. Ji paėmė ragą ir išgėrė su savo posūniu. 

Grąžindama ragą, ji švelniai paglostė juodus berniuko plaukus. „Ne, 
žinoma, aš nebūsiu tau žiauri pamotė, — pagalvojo ji. — Tokiam gražiam, 
tokiam mielam Erlendo sūnui...“ 

Kai Erlendas sugrįžęs nutrenkė apledėjusias pirštines ant stalo, ji 
miegojo savo kėdėje. 

— Ar jau visi sugrįžote? — nustebusi paklausė Kristina. - Maniau, kad 
pasiliksite išklausyti dieninių mišių... 

— O, dviejų mišių man ilgam užteks, — tarė Erlendas, duodamas Kris- 
tinai apledėjusį apsiaustą. — Oras išsigiedrijo ir vėl šąla. 

— Negerai, kad užmiršai pažadinti Ormą, — tarė žmona. 

— Ar jis supyko? — paklausė tėvas. — Beje, neužmiršau, — tyliai pridūrė 
jis. — Bet Ormas taip gražiai miegojo, kad pamaniau... Žinai, žmonės ir 
taip bažnyčioje žiūrėjo į mane, kad buvau be tavęs... Ir aš nenorėjau dar, 
be to, pasirodyti su tuo berniuku... 

Kristina nieko nepasakė, bet jai buvo skaudu. Ir pagalvojo, kad Er- 
lendas vis dėlto pasielgė negražiai. 

Per šias Kalėdas Hiusabiu svečių buvo mažai. Erlendas niekur ne- 
norėjo važiuoti, nors ir buvo kviestas, visą laiką prasėdėjo namie, blogai 
nusiteikęs. 

Taip buvo todėl, kad būsimus įvykius jis ėmė daug labiau į širdį, 
negu žmona galėjo tikėtis. Nuo to laiko, kai jo giminės parvežė iš Jeriun- 
gordo sutikimą, Erlendas labai didžiavosi savo sužadėtine. Ir niekaip 
nenorėjo, kad kas nors pagalvotų, jog jis jai arba jos giminėms jaučia 
mažesnę pagarbą, negu saviškiams. Ne! Visi turi žinoti, kad jis laikąs 
garbe, jog Lavransas Bjergiulfsenas išleido už jo savo dukterį. O dabar 
žmonės pasakys, kad jis gerbė tą mergaitę ne daugiau, kaip bet kurio 
ūkininko dukterį, jei drįso įžeisti jos tėvą, atsiguldamas su jo dukra prieš 
sutuoktuves. Per vestuves Erlendas atkakliai kvietė savo žmonos tėvus 
paviešėti vasarą Hiusabiu, pažiūrėti, kaip jis gyvena. Jis ne tik labai norė- 
jo parodyti, kad jų duktė nemato skurdo, bet taip pat džiaugėsi mintimi, 
kad visur apjodinės, lydimas tokių puikių ir garbingų žmonos tėvų. Jis 
žinojo, kad Lavransas ir Ranfrida, kad ir kur nuvažiuotų, visur išsiskiria 
iš pačių žymiausiųjų. Ir nuo tada, kai buvo Jeriungorde degant bažnyčiai, 
jam atrodė, kad Lavransas vis dėlto nėra jam nepalankus. Bet dabar ne- 
bebuvo pagrindo manyti, kad jo susitikimas su žmonos tėvais suteiktų 
bent vienai pusei džiaugsmo. 

Kristinai buvo nesmagu, kad Erlendas labai dažnai savo blogą nuo- 
taiką išlieja ant Ormo. Berniukas neturėjo bendraamžių, su kuriais būtų 
galėjęs praleisti laiką, dėl to dažnai įkyrėdavo ir kliudydavo. Netgi eibių 
pridarydavo. Kartą jis nepasiklausęs paėmė tėvo prancūzišką lanką ir su- 
gadino užraktą. Erlendas labai supyko, tvojo Ormui per ausį ir prisiekė, 
kad berniukas, kol bus Hiusabiu, negaus nė pačiupinėti jo lankų. 

— Ormas nekaltas, — tarė Kristina neatsisukdama. Ji sėdėjo atgręžu- 
Si į juos nugarą ir siuvo. — Spyruoklė iššoko imant lanką, ir berniukas 
bandė ją įstatyti. Nebūk toks užsispyręs, argi neleisi tokiam dideliam 
vaikui pasinaudoti nors vienu lanku — juk tiek jų turi. Duok jam vieną 
iš ginklinės. 

— Pati padovanok lanką, jei taip nori, — piktai tarė Erlendas. 

— Mielai, — vis neatsisukdama atsakė Kristina. — Aš pakalbėsiu su 
Ulfu, kai kitą kartą jos į miestą. 

— Ormai, prieik padėkoti savo gerajai pamotei, — pašaipiu, piktu bal- 
su suniurzgėjo Erlendas. 

Ormas taip ir padarė, o paskui kuo greičiausiai išdūmė pro duris. 
Erlendas pastovėjo truputį. 

— "Tu tyčia taip padarei, norėdama mane supykinti, Kristina, — tarė jis. 

— Taip, juk Žinai, kad aš ragana! Jau kartą man tą sakei, — atsakė 
žmona. 

— Bet neužmiršk, mano brangioji, — liūdnai tarė Erlendas, - kad aš 
tąsyk kalbėjau nerimtai. 

Kristina neatsakė ir nepakėlė akių nuo siuvinio. Tada jis išėjo, O ji sė- 
dėdama ėmė verkti. Ji mylėjo Ormą, ir jai atrodė, jog Erlendas dažnai be 
reikalo skriaudžia savo sūnų. Vyro tylėjimas ir nepatenkinta mina ją taip 
kankino, kad ji iki vidurnakčio gulėjo paplūdusi ašaromis. Paskui visą 
dieną vaikščiojo su skaudama galva. Jos rankos taip sulyso, jog dabar 
šalia sužieduotuvių ir vestuvių žiedų turėjo užsimauti dar keletą sidabri- 
nių žiedelių, kuriuos turėjo dar iš vaikystės, kad naktį žiedai nenusmuktų 
nuo pirštų. 

Sekmadienį prieš gavėnią, vėlyvą popietę, visai nelauktai į Hiusabiu 
atvyko ponas Bordas Petersenas su savo našle dukterim ir ponas Miu- 
nanas Bordsenas su žmona. Erlendas ir Kristina išėjo į kiemą pasitikti ir 
pasveikinti svečių. 

Vos žvilgtelėjęs į Kristiną, ponas Miunanas patapšnojo Erlendui 
per petį: 

— Žiūriu, kad taip sugebėjai pasirūpinti žmona, jog ji tikrai klesti. Tu 
dabar atrodai visai ne tokia liesa ir sumenkusi, Kristina, kaip namie per 
vestuves. Ir tavo veidas daug skaistesnis, — nusijuokė jis, nes Kristina 
paraudo lyg erškėtrožė. 

„Erlendas neatsakė. Pono Bordo veidas apsiniaukė, o abi moterys 
dėjosi nenugirdusios ir nepastebėjusios nieko, jos ramiai ir mandagiai 
pasisveikino su šeimininkais. 

Kristina paliepė atnešti alaus ir midaus prie židinio, kol bus pataisyti 
pietūs. Miunanas Bordsenas kalbėjo be perstojo. Jis atvežęs laišką nuo 

hercogienės — ji klausianti, kas atsitikę jam ir jo sužadėtinei. Ir ar ne tą 
pačią mergaitę, kurią dabar vedęs, Erlendas rengęsis vežtis į Švediją? 
Velniškai sunku buvę keliauti tokį bjaurų žiemos metą — iš pradžių per 
slėnį, o paskui iki Nidaro laivu. Bet jis keliavęs karaliaus pasiųstas, dėl 
to nesą ko niurnėti. Užsukęs ir į Haugą pas savo motiną ir atvežęs nuo 
jos linkėjimų. 

— Ar Jeriungorde buvote? — tyliai paklausė Kristina. 

Ne, nes sužinojęs, kad jie išvykę į šermenis Blakarsarve. Įvykusi baisi 
nelaimė. Namų šeimininkė, Tura, Ranfridos pusseserė, nukritusi nuo 
svirno balkono ir nulūžusi nugarkaulį, be to, vyras pats ją netyčia pastū- 
męs. Nuo tokio seno svirno, kur kaip reikiant neįrengti balkonai, o tik 
per rąstų galus ties antru aukštu permestos kelios lentos. Rolf4 po šios 
nelaimės tekę surišti ir saugoti dieną ir naktį. Jis norėjęs nusižudyti. 

Žmonės sėdėjo tylėdami, apimti siaubo. Kristina mažai pažinojo 
tuos giminaičius, bet jie buvo per jos vestuves. Staiga Kristinai pasidarė 
negera, aptemo akys. Miunanas, jis sėdėjo kaip tik priešais Kristiną, šoko 
prie jos. Kai jis palinko prie jos ir apkabino pečius, atrodė labai švelnus, 
ir Kristina pamanė, kad gal nieko nuostabaus, jog Erlendas taip mylį šį 
savo pusbrolį. 

— Aš pažinojau Rolfą, kai dar buvome maži, — tarė jis. — Žmonės 
gailėdavosi Turos Giutormsdater; sakydavo, kad jis esąs piktas ir kieto 
būdo. O dabar visi mato, kad jis ją mylėjo. Taip taip, daugelis vyrų tuščiai 
kalba ir vaizduoja, kad jie labai mielai atsisakytų savo žmonų, bet daugu- 
ma jų puikiai žino, kad nėra nieko blogiau, kaip netekti žmonos... 

Bordas Petersenas staiga pakilo iš vietos ir nuėjo prie suolo pasienyje. 

— Tenubaudžia Dievas mano liežuvį, — tyliai tarė Miunanas. — Visad 
užmirštu, kad jį reikia laikyti už dantų... 

Kristina nesuprato; apie ką kalbama. Svaigulys praėjo, bet savijauta ne- 
pagerėjo, visi buvo kažkokie keisti. Ji nudžiugo, kai tarnai atnešė valgyti. 

Miunanas pažvelgė į stalą ir patrynė rankas. 

— Aš taip ir maniau, Kristina, kad nesigailėsim pas tave atvykę prieš 
pasninką. Kokių skanumynų tu pritaisei per tokį trumpą laiką! Galima 
būtų pagalvoti, kad iš mano motinos išmokai burtų. Bet aš žinau: tu 
greita ten, kur namų šeimininkė gali pradžiuginti vyrą. 

Visi susėdo už stalo. Svečiams abiejose garbingosios vietos pusėse 
ant suolų palei sieną buvo padėtos aksominės pagalvėlės. Tarnai pasi- 
skirstė ant kraštinio suolo; Ulfas Haldorsenas atsisėdo viduryje, tiesiai 
prieš Erlendą. 

Kristina ramiai kalbėjosi su viešniomis, stengdamasi nuslėpti blogą 
savijautą. Bet protarpiais Miunanas Bordsenas įterpdavo į pokalbį vieną 
kitą žodelį, lyg ir juokaudamas, tačiau vis stengdamasis paliesti Kristinos 
būklę. Ji apsimesdavo nieko negirdinti. 

Miunanas buvo nepaprastai nutukęs. Jo mažos, gražios ausys visiškai 
Įaugusios į raudoną, storą sprandą, o pilvas kliudė atsisėsti prie stalo. 

— Taip, aš dažnai stebiuosi tuo pasakojimu apie kūno prisikėlimą, — 
pasakė jis. — Argi tą dieną aš prisikelsiu iš mirusiųjų su visais tais lašiniais, 
kuriuos dabar užsiauginau? Tu, Kristina, greit vėl būsi liekna ir laibu 
liemeniu, o man blogiau. Žinoma, netikėsi, bet, būdamas dvidešimties 
žiemų, aš per liemenį nebuvau storesnis, negu dabar Erlendas... 

— Patylėk, Miunanai, — tyliai paprašė jį Erlendas, — tu vargini Kristiną! 

— Mielai, jeigu tu mane prašai, - pasakė Miunanas. — Tu dabar išdi- 
dus, aš suprantu... sėdi garbingoje vietoje už savo stalo su teisėta žmona. 
Taip, Dievas mato, ne per anksti, juk tu gana senas, mano berneli! Aiš- 
ku, aš nutilsiu, jei prašai! Tau niekas nesakė, kada reikia kalbėti, o kada 
tylėti... tada, kai sėdėjai už mano stalo... tu viešėjai pas mane, kiek tau 
patiko, ir nemanau, kad būtum kada pastebėjęs, jog esi nepageidaujamas 
svečias... Bet kažin ar Kristinai taip nepatinka, kad aš su ja truputį pajuo- 
kauju... Ką tu pasakysi, mano gražuole giminaite? Anksčiau tu nebuvai 
tokia kukli. Aš pažįstu Erlendą nuo tada, kai jis dar buvo visai mažas, 
ir, manau, drąsiai galiu pasakyti, kad visada linkėjau berniukui tik gero. 
Vikrus ir drąsus tu, Erlendai, su kalaviju rankose ir ant žirgo, ir laivo 
denyje. Bet aš melsiu šventąjį Ulavą, kad jis mane savo kirviu pusiau 
perkirstų tą dieną, kai pamatysiu tave stovintį ant savo ilgų kojų, žiūrintį 
tiesiai į akis vyrui ar moteriai ir atsakant už tą blogį, kurį savo lengva- 
pėdiškumu esi padaręs. Ne, brangusis mano giminaiti, tada tu nuleisi 
galvą kaip paukštelis spąstuose ir maldausi, kad Viešpats Dievas ir tavo 
giminės padėtų tau išsinarplioti iš pinklių. Tu tokia protinga moteris, 
Kristina, kad, man rodos, pati žinai — aš noriu pasakyti, kad tau dabar 

reikia truputį pasijuokti; turbūt šią žiemą ganėtinai prisižiūrėjai susigė- 
dusių veidų, liūdesio 1r atgailos... 

Kristina sėdėjo smarkiai paraudusi. Jos rankos drebėjo, ir ji nesiryžo 
pažvelgti į Erlendą. Jos širdis virė iš pykčio — juk čia sėdi svetimos moterys, 
Ormas ir tarnai. Štai kokie mandagūs turtingieji Erlendo giminaičiai!.. 

Ponas Bordas prakalbo taip tyliai, kad jį galėjo išgirsti tik šalia sėdintieji. 

— Nesuprantu, kas gi čia juokinga. Aš juk, Erlendai, gyriau tave Lav- 
ransui Bjergiulfsenui. 

— Taip, velniškai kvailai darei, krikštatėvi, — garsiai ir karštai tarė Er- 
lendas. — Aš nesuprantu, kaip tu galėjai būti toks kvailas. Juk tu mane 
gerai pažįsti... 

Dabar Miunanas visai paleido liežuvį: 

— Gerai, dabar aš pasakysiu, kodėl man atrodo juokinga! Ar atsimeni, 
Bordai, ką tu man atsakei, kai atėjau pas tave ir pasakiau, kad reikia padėti 
Erlendui šiose vedybose... O! Dabar aš pasakysiu, Erlendas turi sužinoti, 
ką tu apie mane galvojai. Štai taip ir taip yra, pasakiau aš, ir jeigu jis ne- 
gaus Kristinos Lavransdater, tai tik Dievas ir Mergelė Marija žino, kokių 
beprotybių mes dar išgirsim. Tada tu paklausei, ar ne todėl aš noriu jį 
apvesdinti su suviliota mergaite, kad manau, jog ji nevaisinga, jei taip ilgai 
nieko neatsitiko. Bet jūs, be abejo, mane pažįstate ir žinote, kad aš esu iš- 
tikimas savo giminėms... — Miunanas taip susijaudino, kad net pravirko. 

— Būkite mano liudytojai, Viešpatie Dieve ir visi šventieji, kad nie- 
kada nesikėsinau į tavo turtą, Erlendai... ir, be to, tarp manęs ir Hiusa- 
biu yra dar Giuniulfas. Ir tu atsimeni, Bordai, ką aš tau atsakiau... kad 
pirmajam sūnui, kai jo susilauks Kristina, aš padovanosiu paauksuotą 
durklą su jūrų vėplio kaulo makštimis... Štai jisai! — suriko jis verkdamas 
ir sviedė brangų ginklą ant stalo ties Kristina. — O jei šį kartą gims ne 
sūnus, tai gims kitąmet... 


Gėdos ir pykčio ašaros tekėjo karštais Kristinos skruostais. Ji iš visų 
jėgų kovojo su savim, kad neapalptų. Abi viešnios sėdėjo ir valgė taip 
ramiai, lyg būtų pripratusios prie tokių išdaigų. Erlendas pašnibždėjo 
Kristinai, kad paimtų durklą: kitaip Miunanas nenurimsiąs visą vakarą... 

— Be to, neslėpsiu, Kristina, — toliau kalbėjo Miunanas, — jog norė- 
čiau, kad tavo tėvas suprastų, jog per greitai davė tavo vardu atsakymą. 

Koks Lavransas buvo išdidus — mes jam nelabai tikome! O tu buvai 
per graži ir per skaisti įsileisti į savo lovą tokį vyrą kaip Erlendas. Jis 
kalbėjo, tarsi būdamas tikras, kad tu naktį nepripažįsti kitokio darbo, 
kaip tik giedoti vienuolių chore. Aš jam taip ir pasakiau: mielas Lav- 
ransai, pasakiau aš, jūsų duktė graži ir sveika mergaitė, o žiemos naktys 
mūsų krašte ilgos ir šaltos... 

Kristina užsidengė veidą nuometu ir ėmė garsiai kūkčioti; ji norėjo 
pakilti nuo stalo, tačiau Erlendas vėl ją pasodino. 

— Stenkis susivaldyti, — tarė jis piktai. — Nekreipk dėmesio į Miuna- 
ną... argi tu nematai, kad jis girtas kaip kelmas. 

Kristina jautė, kad friu Katryna ir friu Vilborga niekina ją už tai, kad 
negali susivaldyti. Tačiau nepajėgė sulaikyti ašarų. 

Bordas Petersenas įsiutęs tarė: 

— Užčiaupk savo supuvusį snukį! Tu visada buvai kiaulė... argi tu 
negali palikti ramybėje sergančios moters ir neplepėti visokių šlykščių 
nesąmonių. 

— Sakai kiaulė — taip, aš turiu daugiau neteisėtų vaikų negu tu, tai 
tiesa. Bet vieno dalyko aš niekada nedariau... Erlendas taip pat... nesam- 
džiau svetimo žmogaus, kad suvaidintų mano vaikų tėvą. 

— Miunanai! — sušuko Erlendas ir pašoko. — Čia mano namai, ir aš 
prašau nurimti! 

— Savo užpakalį paprašyk nurimti! Vaikai tą tėvą laiko savu, kuris 
juos pagimdė... gyvendamas, kaip tu sakai, kiauliškai! — Miunanas taip 
trenkė kumščiu į stalą, kad visi puodai ir dubenys pašoko. - Mūsų sūnūs 
nėra tarnai savo giminių namuose! O štai kitapus stalo sėdi tavo sūnus, 
ir sėdi jis tarnų suole. Tai, man rodos, didžiausia gėda... 

Bordas pašoko ir paleido ąsotį Miunanui į veidą. Jie taip susirėmė, 
kad stalo lenta pasviro, o valgiai ir indai nusirito žmonėms ant kelių. 

Kristina sėdėjo išbalusi, prasižiojusi. Kartą dirstelėjo į Ulfą. Šis kvatojo 
įžūliai ir piktai. Paskui jis pataisė stalo lentą ir prispaudė ja abu mušeikas. 

Erlendas užšoko ant stalo.. Atsiklaupęs tarp vaišių likučių, jis ran- 
komis apkabino Miunaną žemiau pečių ir prisitraukė prie savęs, — jo 
veidas nuo įtampos paraudo. Miunanas nusitaikęs taip spyrė seniui, kad 
Bordui iš burnos pasipylė kraujas. Tada Erlendas permetė Miunaną per 

stalą tiesiai į vidurį aslos, o pats nušoko nuo stalo — jis alsavo sunkiai, o 
krūtinė kilojosi lyg dumplės. 

Tada Miunanas atsikėlė ir šoko ant Erlendo; šis porą kartų išsprūdo 
jam iš rankų, o paskui pats pačiupo Miunaną ir stipriai suspaudė savo 
ilgomis, stipriomis rankomis. Erlendas buvo lankstus kaip katė, bet Miu- 
nanas tvirtai stovėjo ir nesileido parmetamas ant grindų. Jie daužėsi po 
kambarį, spygavo ir šaukė, tačiau nė vienas vyras nė nemanė jų skirti. 

Tada iš vietos pakilo friu Katryna, stambi, apkūni moteris. Ji lėtai 
perlipo per stalą, ramiausiai, lyg būtų lipusi laiptais. 

— (Gana! — tarė ji savo tvirtu, sodriu balsu. — Paleisk jį, Erlendai! 
Negražu, mano vyre, kalbėti tokius dalykus, juk esi senas žmogus, ir dar 
giminė... 

Vyrai jos paklausė. Miunanas stovėjo subliuškęs, leisdamas žmonai 
skepetaite šluostyti kruviną nosį. Friu Katryna paprašė jį atsigulti, ir jis 
klusniai nusekė paskui žmoną prie lovos palei pietinę sieną. Friu Katry- 
na ir vienas jos tarnas nurengė Miunaną, įvertė į lovą ir užvėrė dureles. 

Erlendas nuėjo prie stalo ir pasilenkė prie Ulfo, kuris tebesėdėjo toje 
pačioje vietoje. 

— Krikštatėvi! — graudžiai tarė jis. 

Rodės, jis visai užmiršo savo žmoną. Ponas Bordas sėdėjo, linguoda- 
mas galvą, ir ašaros ritosi jo skruostais. 

— Ulfui niekados nereikėjo tarnauti, — pagaliau kūkčiodamas ir šno- 
puodamas pasakė jis. — Po Haldoro mirties tu galėjai paimti sodybą, juk 
žinai, kad taip buvau sumanęs. 

— Ne tokią jau puikią sodybą buvai padovanojęs Haldorui... pigiai 
nupirkai vyrą savo žmonos tarnaitei, — tarė Ulfas. — Jis iškirto girią, pa- 
kėlė ūkį. Man rodos, būtų visai teisinga, kad mano broliai po tėvo gautų 
sodybą — tai viena. Be to, aš visai nenoriu tupėti ten lyg koks ūkininkas... 
ir juo labiau kalnuose, kur nuolat matyčiau Hestneso dvarą... man atro- 
dytų, kad aš kiekvieną dieną girdžiu, kaip Polis ir Vilborgas keikia, kad tu 
savo neteisėtam sūnui padovanojai tokią brangią dovaną... 

— Aš siūliausi tau padėti, Ulfai, — verkdamas tarė Bordas, — kai no- 
rėjai išvažiuoti su Erlendu. Aš tau viską papasakojau, kai tik paaugai ir 
galėjai suprasti. Aš prašiau tave kreiptis į savo tėvą... 

— Aš tą vadinu savo tėvu, kuris mane mažą globojo. O mane globojo 
Haldoras. Jis buvo geras mano motinai ir man. Išmokė jodinėti ir kirsti 
kalaviju... kaip ūkininkai spragilu, taip, prisimenu, kartą pasakė ir Polis... 

Ulfas taip sviedė peilį, kad tas skambėdamas nusirito stalu. Paskui 
atsikėlė, vėl pasiėmė peilį, nušluostė į šlaunį, įsikišo į makštį ir atsisuko 
į Erlendą. 

— Baik tą savo pokylį ir liepk žmonėms gulti! Ar nematai, kad tavo 
žmona dar nepripratusi prie mūsų giminės vaišių!.. 

Taip pasakęs, jis išėjo iš kambario. 

Ponas Bordas nulydėjo jį akimis. Tarp aksominių priegalvių jis atro- 
dė be galo senas, susmukęs ir susikūprinęs. Duktė Vilborga ir vienas jo 
tarnas padėjo jam atsistoti ir išvedė iš kambario. 

Kristina viena pasiliko garbingoje vietoje ir verkė be paliovos. Kai 
Erlendas norėjo ją apkabinti, ji staigiai nustūmė jo rankas. Eidama per 
menę, ji keletą kartų susvirduliavo, tačiau vyrui paklausus, ar ji neserga, 
šiurkščiai atsakė — ne! 

Jai nepatiko tos uždaros lovos. Tėvų namuose nuo viso kambario jos 
atskiriamos tik užuolaidomis, todėl jose nebūdavo taip karšta ir tvanku. 
O dabar buvo ypač bloga... net kvėpuoti sunku. Kietą gumulą, kuris jai 
veržė krūtinę, ji laikė kūdikio galva ir vaizdavosi, kad jis guli, į pat jos 
širdies šaknis įrėmęs savo mažą juodą galvytę ir dusina ją, kaip kadaise 
Erlendas, prispaudęs savo juodaplaukę galvą prie jos krūtinės. Tačiau 
šiąnakt jai ši mintis neteikė jokio malonumo... 

— Argi tu niekada ir nenustosi verkusi, — paklausė vyras ir norėjo po 
Kristinos pečiais pakišti ranką. 

Erlendas buvo visiškai blaivus. Jis galėdavo labai daug išgerti, bet 
dažniausiai gerdavo mažai. Kristina gulėjo ir galvojo: jos namuose nie- 
kada per amžius to nebūtų įvykę. Ten ji niekad kaip gyva nebuvo girdė- 
jusi, kad žmonės vienas kitą taip plūstų arba knaisiotųsi tokiame purve, 
apie ką geriau visai nutylėti. Kiek kartų, kai menė buvo pilna svečių, jai 
yra tekę matyti savo tėvą visiškai girtą, vos bepastovintį ant kojų. Tačiau 
ir tokiais atvejais niekada nėra buvę, kad tėvas nebūtų savo namuose el- 
gęsis padoriai. Taika ir nuoširdumas viešpataudavo net tada, kai žmonės 
parkritę po suolais linksmai ir taikiai sumigdavo. 

— Mieloji mano, neimk visko taip labai į širdį! - prašė Erlendas. 

— O ponas Bordas! - prapliupo ji verkti. — Fui, kaip jis elgėsil.. Jis 1š- 
drįso kalbėtis sa mano tėvu taip, lyg būtų buvęs paties Dievo pasiųstas... 
Taip, Miunanas man tai pasakojo per sutartuves... 

Erlendas tyliai atsakė: 

— Puikiai žinau, Kristina, kad turiu už ką prieš tavo tėvą nuleisti akis. 
Jis puikus žmogus, bet mano krikštatėvis ne blogesnis už jį. Inga, Polio 
11 Vilborgos motina, prieš mirtį šešerius metus sirgo, nekėlė nuo patalo. 
Tai buvo dar prieš man atvykstant į Hestnesą, bet aš girdėjau, kad nie- 
kada joks vyras švelniau ir rūpestingiau neslaugė savo žmonos. Bet tuo 
metu ir gimė Ulfas... 

— Tuo.labiau gėda... su sergančios žmonos tarnaite. 

— Tu dažnai tokia vaikiška, kad su tavim negalima kalbėti, — liūdnai 
tarė Erlendas. — Dėl Dievo, tau pavasarį sueis dvidešimt metų, Kris- 
tina, ir jau ne viena žiema prabėgo nuo to laiko, kai tapai suaugusia 
moterim... 

— Taip, žinoma, tu turi teisę mane už tai niekinti... 

Erlendas balsiai sudejavo. 

— Tu pati žinai, kad aš ne tai norėjau pasakyti. Tačiau tu, gyvendama 
Jeriungorde, prisiklausei Lavranso... jis toks drąsus ir vyriškas, o dažnai 
kalba lyg koks vienuolis, o ne suaugęs žmogus. 

— O ar tu kada nors girdėjai, kad vienuolis turėtų šešetą vaikų? — įsi- 
žeidusi atkirto ji. 

— Taip, vieną girdėjau, jis buvo vardu Skuvda Grimas, jis turėjęs sep- 
tynetą, — sumišęs tarė Erlendas. — Anksčiau jis buvo Holme abatu... O1 
Kristina, Kristina, neverk taip! Dieve mano, tu turbūt proto netekai... 

Kitą rytą Miunanas buvo labai švelnus. 

— Aš ir nemaniau, kad tu taip labai paimsi į širdį mano girtus plepa- 
lus, Kristinėle, — rimtai tarė jis, paglostęs jai skruostą. — Kitaip būčiau 
prikandęs liežuvį. 

Jis pasakė Erlendui, kad Kristinai turbūt nesmagu, jog berniukas čia, 
geriausia būtų tučtuojau Ormą kur nors išvežti, ir pasisiūlė laikinai pasi- 
imti jį pas save. Erlendui tai patiko, ir Ormas mielai išvyko su Miunanu. 
Tačiau Kristina labai ilgėjosi vaiko, ji pamilo posūnį. 

Dabar vakarais ji vėl prasėdėdavo viena su Erlendu, iš kurio maža 
buvo paguodos. Jis pasėdėdavo prie židinio, retkarčiais pasakydavo vie- 
ną kitą žodį, išgerdavo gurkšnį alaus, pažaisdavo su šunimis. Paskui nu- 
eidavo prie suolo rengtis ir, keletą kartų paklausęs Kristinos, ar ji greitai 
gulsianti, užmigdavo. 

Kristina sėdėdavo ir siūdavo. Būdavo girdėti, kaip ji alsuoja trumpais 
ir sunkiais atodūsiais. Tačiau dabar jau nedaug beliko laukti. Ji vos bepri- 
siminė tą jausmą, kai buvo lanksti ir laiba per liemenį, kai galėjo lengvai 
užsirišti batelius. 

Ir štai dabar, kai Erlendas užmigo, ji nebesistengė sulaikyti ašarų. 
Menėje nebuvo girdėti nė mažiausio garso, tik spragėjimas gęstančiame 
židinyje, be to, retkarčiais pasimuistydavo šunys. Neretai Kristina stebė- 
davosi, o ką gi jie su Erlendu kalbėdavo tada, anksčiau. Tiesa, jiems ne- 
tekdavo daug kalbėtis, tomis trumpomis ir vogtomis akimirkomis jiedu 
turėdavo kitokių reikalų... 

Šiuo metų laiku motina su tarnaitėmis paprastai dirbdavo audykloje. 
Paskui ten ateidavo tėvas ir kiti vyrai ir susėsdavo kiekvienas prie savo 
darbo — taisyti odinių daiktų ir įvairių įrankių, pjaustyti ką iš medžio. Ma- 
žas kambarėlis būdavo pilnas pilnutėlis žmonių, jie tyliai ir ramiai tarp 
savęs šnekučiuodavosi. Kai kas nors išeidavo atsigerti iš statinėlės alaus, 
visada paklausdavo, prieš pakabindamas samtį į vietą, ar daugiau niekas 
nenorįs gerti, — toks buvo įprotis. 

Beveik visada atsirasdavo kas nors mokąs papasakoti kokią pasa- 
ką — apie senovės milžinus, stodavusius į kovą su dvasiomis ir milži- 
nėmis. Arba tėvas, drožinėdamas iš medžio, papasakodavo padavimų 
iš riterių gyvenimo, apie tai jaunystėje, tarnaudamas hercogo Hokono 
pažu, būdavo girdėjęs rūmuose. Gražūs skambėdavo vardai — karalius 
Osantriksas, riteris Titiurelis; Sisibė, Giunivera, Gloriana ir Isoda buvo 
karalienių vardai... Kitais vakarais būdavo pasakojami visokie nebūti da- 
lykai ir juokingos istorijos, kad vyrai visa gerkle kvatodavo, o motina su 
tarnaitėmis tik linguodavo galvomis ir šypsodavosi. 

Ulvhilda ir Astrida dainuodavo. Motinos balsas buvo nuostabiai gra- 


žus, bet ją ilgai tekdavo prašyti, kol sutikdavo padainuoti. Tėvo nereikė- 


davo ilgai maldauti; o jis taip gerai mokėjo skambinti arfa. 

Paskui Ulvhilda numesdavo į šalį verpstę ir verpstuką ir griebdavosi 
už strėnų. 

— Kas tau, mažyte mano Ulvhilda, ar nugarytė pavargo? — klausdavo 
tėvas, imdamas ją ant kelių. 

Kas nors paduodavo šaškes, ir tėvas su Ulvhilda stamdydavo figūras, 
kol ateidavo laikas gulti. Kristina prisiminė, kaip auksinės sesutės gar- 
banos nusileisdavo ant rusvai žalios tėvo milinės rankovės. Lavransas 
švelniai apkabindavo gležną kūdikio nugarėlę. 

Ant abiejų mažųjų didelių gražių tėvo rankų pirštų buvo sunkūs auk- 
siniai žiedai. Tai buvo jo motinos žiedai. Jis sakydavo, kad vieną iš jų — su 
raudonu akmeniu, motinos vestuvinį, — gausianti po jo mirties Kristina. 
O tą, kurį nešiojo ant dešiniosios rankos, su mėlynu ir baltu akmeniu, 
kaip jo skydo herbas, ponas Bjergiulfas buvo užsakęs žmonai, kai ši lau- 
kė kūdikio — ji turėjo gauti žiedą, pagimdžiusi vyrui sūnų. Tris naktis 
Lavranso motina Kristina Sigiurdsdater nešiojo žiedą, o paskui parišo jį 
kūdikiui po kaklu, ir Lavransas sakydavo norįs būti su juo palaidotas. 

O, ką pasakys tėvas, viską apie ją sužinojęs! Kai žinia pasklis jų na- 
muose, visoje jų parapijoje, ir visur, kur tik jis nuvažiuos, ar į bažnyčią, 
ar į tingą, ar į susirinkimą — visi už jo nugaros juoksis, kad štai Lavransas 
taip lengvai leidosi apgaunamas! Juk Jeriungorde vestuvėms buvo ap- 
rengę ištvirkėlę ir apvainikavę vestuviniu Siunbiu vainiku jos mergiškai 
paleistus plaukus... 

„Žmonės dažnai sako, kad aš nemoku suvaldyti savo vaikų“. Kris- 
tina prisiminė tėvo veidą, kai jis taip sakė — jis stengėsi būti griežtas ir 
rimtas, tačiau akys juokėsi. Kristina kažko buvo nusikaltusi — kalbėjo su 
tėvu, nors jos neklausė, o namuose buvo pašalinių, ar kažkas panašaus. 
„Taip, Kristina, nelabai tu bijai savo tėvo, — jis pradėjo juoktis, ir ji juo- 
kėsi kartu su juo. — Negerai, Kristina!“ Tačiau nė vienas iš jų nežinojo, 
kas negerai: ar kad ji nebijo tėvo, ar kad jis visai nesugeba būti rimtas, 


kai reikia ją truputį pabarti. 


Vis labiau sunkėjant kūnui, nepakenčiama Kristinos baimė, kad kū- 
dikiui gali būti kas nors negera, pamažu nyko. Mėgino galvoti apie ateitį: 
kas bus po mėnesio, kai jau tikrai turės berniuką. Tačiau niekaip to ne- 
galėjo įsivaizduoti. Ji tik be galo 1lgėjosi tėviškės. 

Kartą Erlendas paklausė, ar ji nenorinti, kad jis pasiųstų ką nors at- 
vežti jos motinos. Tačiau Kristina atsakė: „Ne!“ Jai atrodė, kad motinai 
žiemą bus per sunki tokia kelionė. Dabar ji gailėjosi. Taip pat gailėjosi, 
kad nesutiko vežtis Turdisos iš Laugarbriu, o ši labai norėjo lydėti Kristi- 
ną į šiaurę, kad tą pirmąją žiemą, kurią Kristina praleis jau kaip ištekėjusi 
moteris, galėtų padėti jai šeimininkauti. Tačiau ji gėdijosi Turdisos. Tur- 
disa tarnavo Ranfridai Siunbiu, kai dar buvo netekėjusi, kartu su ja atvy- 
ko į Skugą, o paskui atgal į slėnį. Kai Turdisa ištekėjo, Lavransas paskyrė 
jos vyrą Jeriungordo ūkvedžiu, nes Ranfrida negalėjo apsieiti be savo 
mylimos tarnaitės. Kristina nenorėjo vežtis iš namų nė vienos tarnaitės. 

Dabar jai atrodė baisu, kad, kai ateis valanda klauptis ant grindų,* 
prie jos nepalinks nė vienas pažįstamas veidas. Kristina bijojo — ji maža 
težinojo apie gimdymą. Motina niekada su ja apie tai nekalbėdavo ir, 
eidama pas kokią moterį priimti kūdikio, niekada nesivesdavo jaunų 
mergaičių, sakydama, kad jos tik išsigąs. Tikrai turbūt baisu. Kristina 
prisiminė, kaip motina gimdė Ulvhildą. Ranfrida pasakojo, kad tą kartą 
jai buvę sunku gimdyti, nes užsimiršusi ir pralindusi pro tvorą. Visus ki- 
tus vaikus ji gimdžiusi lengvai. Kristina prisiminė, kad ji pati išsiblaškiusi 
laive pralindo pro lyną... 

Beje, ne visada taip atsitinka, — Kristina girdėjo motiną sakant, pa- 
tvirtino tai ir kitos moterys. Visoje jų apylinkėje sklido kalbos apie Ran- 
fridą, kaip apie geriausią priėmėją, ir ji niekada neatsisakydavo suteikti 
pagalbos pavargėlei ar kokiai suvedžiotai vargingiausio ūkininko dukte- 
riai, netgi jei oras būdavo toks, jog trims vyrams su slidėmis tekdavo ją 
lydėti ir paeiliui nešti ant kupros. 

Bet tada juo labiau keista, kad tokia prityrusi moteris kaip jos motina 
nesuprato, kas atsitiko Kristinai šią vasarą, kai ji taip blogai jautėsi. Ta 
mintis netikėtai šovė Kristinai į galvą. Bet tada... bet juk tada, žinoma, 
nėra jokios abejonės, kad motina atvažiuos, net jeigu niekas nenuvažiuos 
jos atvežti! Ranfrida, be abejo, nepakęs, kad kokia svetima moteris padė- 
tų jos dukteriai sunkiąją valandą... Motina atvažiuos... ji jau dabar turbūt 
pakeliui!.. O, tada Kristina galės prašyti ją atleisti už visas nuodėmes... 


* Tais laikais moterys gimdydavo atsiklaupusios ant grindų (red.). 

jos motina padės jai, Kristina galės atsiklaupti prie jos kelių, gimdydama 
kūdikį. Motina atvyksta, motina atvyksta!.. Kristina nurimo ir pravirko, 
užsidengusi rankomis veidą. Mamyte, atleisk man, mamyte!.. 


Kristiną taip užvaldė mintis, kad motina atvyksta, jog kartą jai pa- 
sirodė, kad motina jau atvažiuoja. Anksti rytą, užsimetusi apsiaustą, ji 
išėjo iš namų jos pasitikti ant kelio tarp Gauldaleno ir Skauto. Niekas 
nepastebėjo, kaip Kristina išėjo iš namų. 

Erlendas buvo išvažiavęs parsivežti rąstų trobesiams pataisyti. Kelias 
buvo geras, bet vis dėlto Kristinai buvo sunku eiti, ji duso, širdis smar- 
kiai plakė, dūrė šoną, truputį paėjus, atrodė, kad plyš nuo įtampos oda. 
Didesnė kelio dalis ėjo per tankų mišką. Kristinai buvo šiek tiek baugu, 
bet šią žiemą niekas apylinkėje neužsiminė apie vilkus. O Viešpats Die- 
vas turbūt apsaugos tą, kuri eina pasitikti savo motinos ir nori pulti prieš 
ją ant kelių ir prašyti-atleidimo, ir dėl to Kristina ėjo tolyn. 

Ji priėjo ežeriuką, jo pakrantėje stovėjo kelios sodybos. Ten, kur ke- 
lias leidosi ant ledo, Kristina atsisėdo ant rąsto ir keletą valandų palaukė 
motinos — pasėdėjo, o kai pasidarė šalta, pavaikščiojo. Bet galiausiai tu- 
rėjo grįžti namo. 

Kitą dieną ji vėl išėjo tuo pačiu keliu. Tačiau einant per vienos mažos 
sodybos kiemą paežerėje, prie jos pribėgo šeimininkė. 

— Dieve mano, taip negalima daryti! 

Išgirdusi tuos žodžius, Kristina taip išsigando, kad neturėjo jėgų pa- 
judėti iš vietos — visa drebėdama, išsigandusi žiūrėjo ji į ūkininkę. 

— Per mišką! Tik pagalvok, o jeigu vilkas tave užuos! O ir šiaip kokia 
nelaimė gali atsitikti. Kaipgi tu taip neprotingai darai! 

Ūkininkė apkabino jaunąją moteriškę, pažvelgė į jos išsekusį, pagel- 
tusį, rudom dėmėm išmargintą veidą. 

— Užeik pas mus, pailsėsi truputį, o paskui kas nors mūsiškių palydės 
namo, — pasakė ūkininko žmona, vesdamasi Kristiną. 

Trobelė buvo maža ir varginga, visur didelė netvarka, asloje žaidė 
daug vaikučių. Motina išsiuntė juos į virtuvę, nuvilko viešniai apsiaustą, 
privertė atsisėsti ant suolo ir nutraukė snieguotus batus. Paskui susuko 
Kristinos kojas į avikailį. 

Nors Kristina prašė šeimininkės nesirūpinti, tačiau šioji pradėjo ją 
vaišinti įvairiais valgiais ir alum, įpylusi iš kalėdinės statinės. O tuo tarpu 
galvojo — štai kas dedasi Hiusabiu! Nors ji tik neturtingo ūkininko žmo- 
na ir jiems mažai kas sodyboje padeda, o dažniausiai apskritai niekas 
laukdavosi vaiko. Net jeigu sutemus jai reikėdavo eiti į tvartą, tai ir tada 
kas nors turėdavo ją palydėti. O čia štai turtingiausia apylinkės moteris 
išeina iš sodybos, rizikuodama savo gyvybe, ir nė viena krikščioniška 
siela nesirūpina ja, nors Hiusabiu begalės tarnų, ir jie tik painiojasi po 
kojomis ir nieko nedirba. Iš tikrųjų, žmonės sako tiesą, kad Erlendas 
Nikiulausenas jau gailisi vedęs ir žmona jam neberūpi... 

Ji visą laiką plepėjo su Kristina, ragino valgyti ir gerti. Kristina var- 
žėsi, tačiau staiga pajuto tokį apetitą, kaip niekada nuo pat praėjusio 
pavasario; gerosios moters valgiai buvo labai skanūs. O šeimininkė juok- 
damasi kalbėjo: matyt, turtuolių moterys sutvertos kaip ir kitos. Namie 
kartais nenori nė pažiūrėti į valgį, o kitur dažnai godžiai puola prie stalo, 
nors maistas paprasčiausias ir skurdžiausias. 

Moteris buvo vardu Audfina Audiunsdater, kilusi iš Updalio — pasi- 
sakė ji. Pastebėjusi, kad viešnia mielai klauso, pradėjo pasakoti apie savo 
namus ir tėviškę. Ir Kristinai bemat atsirišo liežuvis, ji prakalbo apie 
savo namus, savo tėvus ir savo slėnį. Audfina suprato, kad jaunosios 
moters širdis tiesiog plyšta iš namų ilgesio, dėl to vis ragino ją pasakoti 
daugiau. O Kristina, įsikarščiavusi ir apsvaigusi nuo stipraus alaus, kal- 
bėjo ir kalbėjo, kol pagaliau ėmė drauge ir juoktis, ir verkti. Viskas, ką ji 
veltui stengėsi išverkti vienatvės valandomis vakarais Hiusabiu, dabar, 
atvėrus širdį šiai gerai ūkininkei, pamažu slūgo. 

Čiukure visai sutemo, tačiau Audfina prašė Kristiną palaukti, kol grįš 
iš miško Elisteinas arba sūnūs, tada ją palydėsią. Kristina nutilo, apsnūdo, 
tačiau sėdėjo šypsodamasi, spindinčiomis akimis. Nuo to laiko, kai atvy- 
ko į Hiusabiu, ji dar niekada taip gerai nesijautė. 

Staiga kažkoks vyras skubiai pravėrė duris, garsiai paklausė, ar nie- 
kas nematęs ponios, ir, pastebėjęs ją, išbėgo lauk. Tuoj pat tarpduryje 
pasirodė aukšta Erlendo figūra. Jis paleido iš rankų kirvį ir, norėdamas 
atsiremti, svirduliuodamas priėjo prie sienos; kalbėti jis negalėjo. 

— Tu nusigandai dėl savo žmonos? — paklausė Audfina ir priėjo prie jo. 

— Taip, man ne gėda prisipažinti, — jis ranka persibraukė per plaukus. 
Turbūt nė vienas vyras nebuvo taip išsigandęs, kaip aš šį vakarą. Kai 
išgirdau, kad ji išėjo per mišką... 

Audfina papasakojo, kaip Kristina čia atsirado. Erlendas paėmė šei- 
mininkės ranką. 

— Niekada nepamiršiu nei tavęs, nei tavo vyro, — tarė jis. 

Paskui priėjo prie žmonos, atsistojo šalia ir padėjo ranką jai ant pe- 
ties. Kol buvo trobelėje, daugiau nepratarė nė žodžio. 

Į vidų suėjo Hiusabiu tarnai ir artimiausių sodybų žmonės. Aiškiai 
buvo matyti, kad jiems labai reikėjo išgerti ko nors stipresnio, ir Audfi- 
na, prieš išleisdama svečius į kelią, pavaišino alumi. 

Vyrai slidėmis nušliuožė laukais, o Erlendas savąsias atidavė tarnui. 
Leisdamasis į pakalnę, jis susupo Kristiną savo apsiaustu. Buvo jau visai 
tamsu, mirgėjo žvaigždės. 

„Ir staiga užpakaly jų nuo miško pasigirdo staugimas, nakties tyloje 
jis aidėjo vis garsiau ir garsiau. Tai buvo vilkai, net gauja vilkų. Erlendas, 
visas drebėdamas, sustojo, paleido Kristiną, ir ji pamatė, kaip jis persižeg- 
nojo, nepaleisdamas iš rankos kirvio. 

— O jeigu tu dabar... ne, ne! 

Jis taip stipriai prispaudė ją prie savęs, kad ji net sudejavo. 

Vyrai greitai apsisuko iš laukų ir sugrįžo prie jų. Paskui, užsimetę sli- 
des ant pečių, užtvėrė Kristiną glaudžia iečių ir kirvių tvora. Vilkai sekė 
juos beveik iki pat Hiusabiu, prisėlindami taip arti, kad ne kartą tamsoje 
buvo matyti blyksint akys. 

Kai jie įžengė į didžiąją sodybos menę, daugelio vyrų veidai buvo 
išbalę ir paniurę. 

— Baisiausias dalykas... —- buvo bepradedąs vienas, bet staiga susivė- 
mė tiesiog į židinį. 

Išsigandusios tarnaitės paguldė šeimininkę. Valgyti ji negalėjo. Da- 
bar, didžiulei liguistai baimei praėjus, Kristinai buvo net malonu, kad 
visi dėl jos taip išsigando. | 

Kai jiedu pasiliko menėje vieni, Erlendas priėjo ir atsisėdo ant lovos 
krašto. 

— Kodėl tu taip padarei? — sušnibždėjo jis. Ji neatsakė, ir jis dar tyliau 
tarė: — Ar gailiesi, kad atvykai į mano namus? 

Praėjo valandėlė, kol ji suprato, ką jis pasakė. 

— Jėzau Marija! Kaip tau ateina į galvą tokios mintys! 

— Ką tu tą kartą galvojai, sakydama... kai mudu jojom į Medalbiu, ir 
aš norėjau tave palikti... kad man ilgai tektų laukti, kol tu paskui atvyksi 
į Hiusabiu? — vis taip pat tyliai paklausė jis. 

— Ak, iš piktumo taip pasakiau, — tyliai ir nedrąsiai atsakė Kristina ir 
tada papasakojo, kodėl keletą kartų buvo išėjusi iš namų. 

Erlendas sėdėjo tylutėliai ir klausėsi jos. 

— Kažin ar ateis pagaliau ta diena, kai tu pasijusi čia, Hiusabiu, kaip 
namie? — tarė Erlendas ir tamsoje pasilenkė prie jos. 

— O, dabar jau turbūt liko laukti ne daugiau kaip savaitė, — sušnibž- 
dėjo Kristina ir nedrąsiai nusijuokė. 

Ir kai Erlendas priglaudė prie jos veidą, ji stipriai apkabino jį ir karš- 
tai pabučiavo. 

— Pirmą kartą po to, kai tau sudaviau, mane apkabinai, — tyliai tarė 
Erlendas. — Ilgai kerštauji, mano Kristina... 

Ir ji prisiminė, kad šiandien pirmą kartą po to vakaro, kai Erlendas 
sužinojo apie jos nėštumą, ji išdrįso neprašoma paglamonėti vyrą. 

Nuo tos dienos Erlendas Kristinai buvo toks švelnus, kad ji ėmė 
apgailestauti buvusi jam pikta. 


4 


Kaip atėjo, taip ir praėjo šventojo Jurgio diena.* Kristina buvo tikra, 
kad jai jau dienų galas. Bet štai jau greit ir Švenčiausiosios Marijos die- 
na,** o Kristina vis dar laukė. 

Erlendas turėjo išvažiuoti į Nidarą, į vidurgavėnio tingą. Jis neabejo- 
jo, kad pirmadienį vakare sugrįš, bet net trečiadienio rytą jo dar nebuvo. 


* Vasario 13 (red). 
** Kovo 25 (red). 

Kristina sėdėjo menėje, nežinodama, ko nusitverti, ji tiesiog nebeturėjo 
jėgų imtis kokio nors darbo. 

Pro čiukurą liejosi saulės spindulių pluoštas, Kristina jautė, kad lauke 
tikrai pavasariška diena. Ji atsistojo ir užsimetė apsiaustą. 

Viena tarnaitė jai buvo sakiusi, kad, jeigu nėščia moteris per ilgai 
negimdo, tai reikia iš sterblės pašerti tą žirgą, kuriuo ji jojo į bažnyčią. 
Kristina truputį pastovėjo menės tarpduryje. Akinančioje saulės šviesoje 
kiemas buvo visai parudęs, žibančios vandens srovelės plovė šviesius 
ledinius kanalus arklių mėšle ir purve. Virš senų namų lyg melsvas šilkas 
žvilgėjo dangus — abu vėjarodžiai, panašus į laivo smaigalį, ant rytinio 
svirno stogo žvilgėjo paauksinimų likučiais. Nuo stogų lašėjo vanduo, o 
dūmai, drungnam vėjeliui dvelkiant, sukosi ir sklaidėsi. 

Kristina nuėjo į arklidę ir prisipylė iš aruodo į sterblę avižų. Nuo 
arklidės kvapo ir arklių krebždėjimo tamsoje jai pasidarė gera. Bet arkli- 
dėje buvo žmonių. Dėl to Kristina nedrįso padaryti to, ko buvo atėjusi. 

Išėjusi iš arklidės, ji išpylė grūdus vištoms, kurios vaikštinėjo po kie- 
mą ir šildėsi prieš saulę. Išsiblaškiusi pažvelgė ji į Turę, arklininką, kuris 
valė ir šukavo širmą ašvienį — šis labai šėrėsi. Protarpiais ji užsimerkdavo 
ir atsukdavo saulės spinduliams savo bespalvį ir nuo sėdėjimo kambary- 
je išbalusį veidą. 

Taip jai bestovint, į kiemą įjojo trys vyrai. Pirmasis buvo jaunas, ne- 
pažįstamas kunigas. Vos pamatęs Kristiną, jis nušoko nuo balno ir pri- 
ėjęs padavė ranką. 

— Jūs, žinoma, nemanėte parodyti man tokios pagarbos, išeidama į 
kiemą pasitikti, - šypsodamasis tarė jis. — Bet vis tiek aš turiu jums už tai 
padėkoti. Juk jūs, be abejo, mano brolio žmona, Kristina Lavransdater? 

— Tada jūs tikriausiai mesteris Giuniulfas, mano dieveris... — atsakė ji, 
paraudusi lyg ugnis. — Sveiki atvykę! Sveikinu sugrįžus į Hiusabiu! 

— Ačiū už nuoširdų pasveikinimą, — pasakė kunigas. Jis pasilenkė ir 
pabučiavo jai į skruostą; Kristina žinojo, kad svetimuose kraštuose taip 
įprasta sveikintis su giminėmis. — Linkiu jums laimės, Erlendo žmona! 

Ulfas Haldorsenas, išėjęs į kiemą, liepė tarnams priimti iš svečių žir- 
gus. Giuniulfas širdingai pasisveikino su Ulfu. 

— Tai tu čia, giminaiti? Tikėjausi išgirsti, kad jau vedęs ir pats esi 
šeimininkas. 

— Ne, aš nevesiu, net jeigu tektų rinktis — žmoną arba kartuves, — 
juokdamasis tarė Ulfas; nusijuokė ir kunigas. — Aš pasižadėjau velniui 
likti nevedęs taip pat, kaip ir tu Dievui. 

— Tada vis tiek būsi išgelbėtas, kad ir kokiu keliu pasuktum, Ulfai, — 
juokdamasis atsakė mesteris Giuniulfas. — Gerai padarysi, kai sulaužysi 
savo pažadą, duotą nelabajam. Bet yra sakoma, kad žmogus turi laikytis 
net ir pačiam velniui duoto žodžio. Argi Erlendo nėra namie? — nuste- 
bęs paklausė jis. 

Kai visi pasuko eiti į trobą, jis padavė Kristinai ranką. 

Norėdama nuslėpti savo sumišimą, Kristina nuėjo pažiūrėti, kaip tar- 
naitės dengia stalą. Ji paprašė mokytąjį Erlendo brolį užimti krikštasuolę, 
bet kadangi pati nenorėjo ten sėsti, tai šis persėdo pas ją ant suolo. 

Dabar, kai mesteris Giuniulfas sėdėjo šalia, Kristina pastebėjo, kad 
jis puse galvos žemesnis už Erlendą, bet gerokai stambesnis. Jis buvo 
kresnas, tvirto sudėjimo, platūs pečiai visai tiesūs. O Erlendas truputį 
gunktelėjęs. Giuniulfas buvo apsirengęs tamsiais drabužiais, jie labai tiko 
jam kaip kunigui, bet siekė kulnus ir beveik dengė drobinių marškinių 
apykaklę, ir buvo susegti emaliuotomis sagomis. Ant austinės juostos 
sidabrinėje makštyje kabojo valgymo įrankiai. 

Kristina slapčiomis žvilgčiojo į kunigo veidą. Jo galva buvo apvali, 
stambi, veidas platus, liesokas, plačia, žema kakta, truputį atsikišusiais 
skruostikauliais ir gražiai apvaliu smakru. Nosis tiesi, ausys nedidelės, 
gražios formos, bet burna stambi, lūpos siauros, o viršutinė lūpa — tru- 
putį atsikišusi dengė vos raudonuojančią apatiniąją. Tik plaukai buvo 
tokie kaip Erlendo — tankus vainikas aplink tonzūrą buvo juodas kaip 
suodžiai ir atrodė minkštas ir šilkinis kaip Erlendo plaukų kuodas. Šiaip 
Giuniulfas buvo labai panašus į savo pusbrolį Miunaną Bordseną. Da- 
bar Kristina suprato, kad ne veltui sakoma, jog Miunanas jaunystėje bu- 
vęs gražus. O jis panašus į savo tetą Oshildą — dabar Kristina pamatė, 
kad jo lygiai tokios pat akys kaip friu Oshildos: geltonos kaip gintaras ir 
žvilgančios po siaurais, tiesiais ir juodais antakiais. 

Pradžioje Kristina truputį varžėsi savo mokyto dieverio, išėjusio 
daugybę mokslų didžiosiose Paryžiaus ir Italijos mokyklose, bet po tru- 
putį pradėjo primiršti savo drovumą. Su Giuniulfu buvo labai lengva 
kalbėtis. Mažiausiai jis kalbėjo apie save ir visai nesistengė parodyti savo 

mokslingumo. Bet kol Kristina kiek atkuto, Giuniulfas jau spėjo tiek 
pripasakoti, kad ji pagalvojo, jog niekad anksčiau nežinojo, koks pla- 
tus pasaulis už Norvegijos sienų. Sėdėdama čia ir žiūrėdama į apskritą, 
linksmai ir maloniai besišypsantį prakaulų kunigo veidą, Kristina pamir- 
šo pati save ir savo rūpesčius. Jis sėdėjo užsimetęs po sutana koją ant 
kojos 1r laikė apkabinęs kelius baltomis, stipriomis rankomis. 


Pavakary jis užėjo pas Kristiną į didžiąją menę ir paklausė, ar ji ne- 
norinti žaisti šachmatais. Kristina atsakė, jog kažin, ar jų namuose yra 
šachmatai. 

— Nėra? — nustebęs paklausė kunigas. Jis priėjo prie Ulfo. — Ar nežinai, 
Ulfai, kur Erlendas padėjo paauksuotus motinos šachmatus? Ir daugiau 
žaidimų, likusių po jos mirties. Tikiuosi, kad jis niekam jų neatidavė? 

— Jie skrynioje ant aukšto, ginklinėje, — tarė Ulfas. — Turbūt jis bijojo, 
kad kas svetimas nėpaimtų... iš tų, kurie čia anksčiau yra buvę, — tyliai 
tarė vyras. — Ar nori, Giuniulfai, kad atneščiau skrynią? 

— Gerai, turbūt Erlendas nieko nesakys, — tarė kunigas. 

Netrukus abu sugrįžo su didele drožinėta skrynia. Raktas kyšojo 
spynoje, ir Giuniulfas ją atrakino. Viršuje gulėjo langleikas* ir dar kaž- 
koks styginis instrumentas — tokių Kristina niekada nebuvo mačiusi. 
Giuniulfas pavadino jį salterijonu ir ranka perbraukė per stygas, bet ins- 
trumentas buvo visiškai išsiderinęs. Skrynioje buvo kaspinų rietimėlių, 
šilkų kamuoliukų, siuvinėtos pirštinės, šilkinių skepetaičių ir trys knygos 
su apkaustais. Galiausiai kunigas rado ir šachmatus; lenta buvo išmar- 
ginta baltais ir paauksuotais langeliais, o pačios figūros padarytos iš jū- 
ros vėplio kaulo — pusė baltų ir pusė paauksuotų. 

Tik dabar Kristinai dingtelėjo mintis, kad visą laiką, kiek ji čia, Hiu- 
sabiu, gyveno, dar nebuvo mačiusi tokio daikto, kuris būtų padėjęs žmo- 
nėms praleisti laiką. 

Ir štai Kristina turėjo prisipažinti savo dieveriui, kad blogai lošia 
šachmatais, nelabai gabi groti styginiais instrumentais. Tačiau knygas 
pažiūrėti jai labai parūpo. | 


* Paprastųjų citrų rūšies instrumentas (red.). 

— Tu, Kristina, turbūt mokeisi skaityti? — paklausė kunigas. 

Kristina galėjo gana išdidžiai atsakyti, kad to ji išmokusi dar maža 
būdama, o vienuolyne ją gyrę už gerą skaitymą ir rašymą. 

Kol Kristina vartė knygas, mesteris Giuniulfas su šypsena lūpose 
Izoldą, kita pasakojo apie šventuosius žmones — Kristina atsivertė vietą 
apie šventojo Martyno gyvenimą. Trečioji knyga buvo lotyniška ir nepa- 
prastai graži, su didelėmis spalvotomis didžiosiomis raidėmis. 

— Ji mūsų protėvio vyskupo Nikiulauso, — tarė Giuniulfas. 

Kristina pusbalsiu pradėjo skaityti: 


— Averte faciemi tuai a beccalis m0eis et oynes tmigutates eas del. 
Cor mundumn crea tn me, Deus et Sbirituvs rectuvo žnnova in viscertbus 70015. 
Ne broiaas a face tua et Spiritus Šanctumo tuuoo ne auferas a m0e.* 


— Ar supranti? — paklausė Giuniulfas. 

Kristina linktelėjo galvą ir pasakė truputį supratusi. Jai buvo pažįsta- 
mi šie žodžiai, ir ją baisiai sujaudino, kad jie pasitaikė jai kaip tik dabar. 
Jos veidas kiek suvirpėjo, ir akys paplūdo ašaromis. Tada Giuniulfas, 
pasidėjęs muzikos instrumentą ant kelių, pasakė mėginsiąs jį sutaisyti. 

Jiems taip besėdint, kieme sudundėjo žirgų kanopos ir tuoj į menę 
įpuolė visas švytis Erlendas — jis jau žinojo, kas atvyko. Broliai uždėjo 
vienas antram ant pečių rankas; Erlendas berte bėrė klausimus, nelauk- 
damas atsakymo. Giuniulfas dvi dienas buvęs Nidare, kaipgi atsitikę, 
kad Erlendas ten su broliu nesusitikęs. 

— Bet štai kas keista, — kalbėjo Erlendas. — Aš maniau, kai tu grįši, 
visi Kristaus bažnyčios kunigai su procesija išeis tavęs pasitikti — toks tu 
dabar protingas ir mokytas... 

— O-1š kur tu žinai, kad to nebuvo? — juokdamasis paklausė bro- 
lis. — Juk neini nė artyn prie Kristaus bažnyčios, kai būni mieste, girdėjau 
tokių kalbų. 


* Nugręžk savo veidą nuo mano nuodėmių ir panaikink visas mano nedorybes. 
Dieve, padaryk, kad mano širdis būtų tyra ir suteik man teisingą ir sąžiningą sielą. 


Neatstumk manęs nuo savo veido ir nenušalink nuo manęs savo Sventosios Dvasios. 

— Ne, brolau, aš stengiuosi laikytis atokiau nuo pono arkivyskupo, 
jeigu tik galima, kadangi jis kartą jau man prikirpo uodegą, — linksmai 
nusikvatojo Erlendas. — Kaip tau patinka dieveris, mano mieloji? Aš 
matau, kad judu jau visai susidraugavote. O visi kiti mūsų giminaičiai jai 
nelabai rūpi. 

Sėdant prie stalo vakarieniaut, Erlendas pastebėjo, kad jis dar su 
kailine kepure, apsiaustu ir kalaviju prie diržo. 

Kristinai tai buvo linksmiausias vakaras Hiusabiu! Erlendas prievar- 
ta pasodino brolį į krikštasuolę šalia Kristinos, pats padavė jam valgyti ir 
pripylė taurę. Pirmą kartą gerdamas į Giuniulfo sveikatą, jis priklaupė 1r 
bandė pabučiuoti broliui ranką. 

— Į sveikatą, pone! Mes turime priprasti, Kristina, rodyti arkivyskupui 
reikiamą pagarbą, be abejo, tu kada nors būsi arkivyskupas, Giuniulfai! 

Vėlai iš didžiosios menės išėjo tarnai, bet broliai ir Kristina dar ilgai 
sėdėjo prie gėrimo. Erlendas atsisėdo ant stalo priešais brolį. 

— Aš norėjau per vestuves ją padovanoti Kristinai, — tarė jis, rody- 
damas motinos skrynią. — Bet aš taip lengvai viską pamirštu, o tu nieko 
nepamiršti, brolau. Bet mano motinos žiedas pateko ant gražios rankos, 
tiesa? — jis pasidėjo Kristinos ranką sau ant kelių ir pradėjo sukinėti su- 
žieduotuvių žiedą. 

Giuniulfas linktelėjo galvą. Jis padėjo Erlendui ant kelių salterijoną. 

— Padainuok, brolau! Kitados tu taip gražiai dainuodavai ir taip gerai 
skambindavai. 

— Daug metų prabėgo nuo to laiko, — kiek rimčiau tarė Erlendas. 

Paskui jo pirštai pradėjo bėgioti stygomis. 


Sykį ber pušką važiavo 

Mūsų karalius Ulavas. 

Mažą bėdukę bamatė — 
Siaigmeną tokią retą. 

Arno sūnus jam tarė, 

Jojęs greta bamaži: 

„Ak Ta kojelė, raudonoj kurpelėj, 
Lurbūt labai graži!“ 

Erlendas dainavo šypsodamasis, o Kristina, trupuųį susimąsčiusi, 
hildą? Bet Giuniulfas taip pat šypsojosi, ir Kristina tuoj suprato, kad jo 
šypsena skirta ne dainelei, o Erlendui... 

— Kristiną galima atleisti nuo dainavimo. Tau, mano brangioji, turbūt 
spaudžia krūtinę, — pasakė Erlendas, glostydamas žmonai skruostą. — O 
dabar tavo eilė, — jis padavė instrumentą broliui. 

Iš kunigo skambinimo ir dainavimo buvo matyti, kad jis mokėsi ge- 


roje mokykloje. 


Joja karalius šiaurėn kalnais... 
Balandžio skundą lhūdną girdi: 
Sakalas pavogė mylimą širdį, 
Vejas: sakalą jis tol, 

Kalnų viršūnė — jūra galt: 

Sakalą baslebia sodas žalias, 
Kasdien bražysta ča naujas žiedelis. 
Žaliam sodely — menė aukšta, 
Deganču burburu išbuosta! 

Guli ten riteris, žaizdos kraujuoja. 
Dieve gerasis! Meilė tikroji — 
Kūną jo dengia drobulė melsva 
„Hostia“ auksu išsiūta joje. 


— Kur tu tą dainą išmokai? — paklausė Erlendas. 

— Et. Kažkokie berniukai ją dainavo prie viešbučio Kanterborge, kur 
aš gyvenau, — atsakė Giuniulfas. — Aš ir susigundžiau išversti ją į norve- 
gų kalbą. Bet išėjo ne taip jau gerai... — jis sėdėjo ir stygomis skambino 
melodiją. 

„— Tačiau, brolau, jau gerokai po vidurnakčio. Kristina turbūt nori 
gulti. Ar pavargai, mieloji? 

Kristina nedrąsiai pažvelgė į vyrus. Ji buvo labai išbalusi. 

— Nežinau... Gal aš geriau negulsiu į šią lovą... 

— Tu sergi? — paklausė abu, pasilenkdami prie jos. 

— Nežinau, - vis tokiu pat balsu atsakė ji. Ir rankomis susigriebė už 
strėnų. — Kažkoks keistas jausmas nugaroje... 

Erlendas pašoko ir puolė pro duris. Giuniulfas nusekė paskui. 

— Blogai, kad nepasirūpinot iš anksto pakviesti čia moterų, kad jai 
padėtų, — pasakė jis. — O ar daug anksčiau, negu ji laukė? 

Erlendas smarkiai išraudo. 

— Kristina manė, kad jai užteks ir tarnaičių. Kai kurios iš jų jau pa- 
čios gimdžiusios... — jis bandė nusijuokti. | 

— Tu iš proto išsikraustei! — Giuniulfas pažvelgė į jį. - Net pas var- 
gingiausio trobelninko žmoną, kai šioji rengiasi gimdyti, sueina visos 
kaimynės. Argi tavo žmona turi lįsti į kampą ir slėptis, lyg katė kačiuo- 
damasi? Ne, brolau, tikiuosi, kad tau užteks drąsos atgabenti Kristinai 
pačias geriausias apylinkės šeimininkes... 

Erlendas nuleido išraudusį veidą. 

— Tiesa, brolau. Aš pats nujosiu į Rosvoldą... ir pasiųsiu žmones į 
kitas sodybas. O tu tuo tarpu pabūk su Kristina. 

— Tu išvyksti? — nusigandusi paklausė Kristina, pamačiusi Erlendą 
imant apsiaustą. 

Jis priėjo ir apkabino ją. 

— Aš atvešiu tau pačių geriausių moterų, mano Kristina! Giuniulfas 
pabus su tavim, kol tarnaitės parengs kamarėlę, — tarė jis ir pabučiavo 
Kristiną. 

— Ar negalėtum ką nors pasiųsti Audfinos Audiunsdater? — paprašė 
Kristina. — Bet tik ne anksčiau kaip rytą. Nenoriu, kad ją keltų iš miego 
dėl manęs, aš žinau, ji turi begalę darbų. 

Giuniulfas paklausė brolį, kas toji Audfina. 

— Man atrodo, kad ne visai pritinka, — pasakė kunigas. — Juk ji tavo 
nuomininko žmona. 

— Kristina gaus viską, ko norės, — tarė Erlendas. 

Kadangi kunigas palydėjo jį ir teko laukti žirgo, tai Erlendas spėjo 
papasakoti, kaip Kristina susipažino su ūkininke. Giuniulfas prikando 
lūpą ir susimąstė. | 

Sodyboje užvirė gyvenimas; vyrai išjojo, tarnaitės bėgiojo į menę, 
klausinėdamos, kaip šeimininkė jaučiasi. Kristina pasakė, kad kol kas 

nieko ypatingo dar nesą, bet reikią viską parengti mažųjų kamarėlėje.* Ji 
ką nori atsiųsianti pasakyti, kada ją reikėsią ten pervesti. 

Ir taip ji liko viena su kunigu, stengdamasi, kaip ir anksčiau, kalbėti 
su juo ramiai ir linksmai. 

— Ar nebijai, Kristina? — šypsodamasis paklausė jis. 

— Bijau! — Ji pažvelgė jam į akis, jos akys patamsėjo, nusigando. — Ar 
nežinai, dieveri... ar anie Erlendo vaikai gimė čia, Hiusabiu? 

— Ne, — greitai atsakė kunigas. — Berniukas gimė prie Hiunehalso, 
o mergaitė Strindo sodyboje, ją Erlendas tada valdė... O ką, — paklausė 
jis kiek palaukęs, — argi tave kankina prisiminimas, kad prieš tave čia su 
Erlendu gyveno kita moteris? 

— Taip! —- atsakė Kristina. 

— Tau sunku spręsti apie Erlendo elgesį su Elina, — rimtai tarė ku- 
nigas. — Nelengva buvo Erlendui susitvarkyti, jam visada buvo sunku 
atskirti, kur teisybė. Juk jau tada, kai mes dar buvom maži, ką Erlendas 
padarydavo, motinai atrodydavo teisinga, o tėvui ne. Turbūt jis daug 
kartų pasakojo tau apie mūsų motiną, ir tu viską žinai... 

— Paminėjo ją du ar tris kartus, — tarė Kristina. — Bet vis dėlto galima 
buvo suprasti, kad Erlendas ją mylėjo... 

Giuniulfas tyliai tarė: 

— Turbūt dar niekada motina ir sūnus nėra taip mylėję vienas kito. 
Motina buvo daug jaunesnė už tėvą. Tada įvyko ta istorija su teta Os- 
hilda... mūsų dėdė Bordas mirė, ir žmonės kalbėjo... tu, be abejo, viską 
žinai? Tėvas patikėjo blogiausiu ir pasakė motinai... Erlendas kartą sviedė 
į tėvą peilį, jis tada buvo dar mažas... ir paaugęs dėl motinos ne kartą puo- 
lė tėvą... Kai motina susirgo, jis išsiskyrė su Elina Ormsdater. Motiną 
kankino atviros žaizdos, ir tėvas pasakė, jog jai raupsai. Jis išsiuntė ją iš 
namų... norėjo priversti gyventi įname pas seseris vienuoles ligoninėje. 
Tada Erlendas paėmė motiną ir išvažiavo su ja į Oslą... jie buvo ir pas 
Oshildą, ji gera gydytoja, be to, karaliaus gydytojas prancūzas taip pat 
pasakė, kad motina neraupsuota. Karalius Hokonas buvo tada Erlendui 
labai malonus ir pasiūlė mėginti ieškoti sveikatos prie šventojo karaliaus 


* Pastatas, kuriame moterys gimdvdavo ir gyvendavo su kūdikiais (7ed.). 

Eriko Valdemarseno, karaliaus senelio iš motinos pusės, kapo. Daugelis 
odos ligonių ten pagiję. Erlendas su motina išvyko į Daniją, bet ji mirė 
laive į pietus nuo Stado. Kai Erlendas su ja grįžo namo, — žinok, kad 
tėvas buvo labai senas, o Erlendas visada buvo nepaklusnus sūnus, — kai 
Erlendas su motinos kūnu atvyko į Nidarą, tėvas tada gyveno mūsų 
miesto sodyboje ir nenorėjo įsileisti Erlendo, kol neįsitikinsiąs, jog: jis 
neužsikrėtęs, — taip jis ir pasakė. Erlendas paėmė žirgą ir nesustodamas 
nujojo į tą sodybą, kur gyveno Elina su jo sūnumi. Nuo tada jis nepa- 
leido jos, nors ši jam buvo įgrisusi, ir taip truko, kol jis atvežė ją čia į 
Hiusabiu ir davė valdyti dvarą, nes pats tada tapo sodybos savininku. O 
Elina laikė jį rankose, sakydama, jog jeigu jis ją pamesiąs, tai tikrai būsiąs 
vertas susirgti raupsais... 

— Bet dabar, rodos, jau laikas, kad moterys tavim pasirūpintų, Kris- 
tina... — jis pažvelgė į papilkėjusį jauną veidą, sustingusį iš siaubo ir 
kančios. 

Bet kai norėjo išeiti, Kristina garsiai sušuko: 

— Ne, ne! Nepalikite manęs!.. 

— Greitai viskas baigsis, — pradėjo ją raminti kunigas, — jeigu jau taip 
blogai jautiesi. 

— Ne, ne dėl to! — ji stipriai sugriebė jį už rankos. — Giuniulfai! 

Jam pasirodė, kad jis dar niekada nebuvo matęs žmogaus veide tokio 
siaubo. 

— Kristina... nepamiršk, kad tau dabar ne blogiau, negu būna kitoms 
moterims... 

— Taip! Taip! — ji priglaudė veidą prie kunigo peties. — Bet aš žinau, 
kad Elina 1r jos vaikai turėtų čia sėdėti. Jai jis prisiekė ištikimybę ir paža- 
dėjo vesti anksčiau, negu aš tapau jo meiluže... 

— Tu tikrai tai žinai? — ramiai paklausė Giuniulfas. — Pats Erlendas 
to gerai nežinojo. Bet suprask, to pažado jis negalėjo tesėti... Niekada 
arkivyskupas nebūtų leidęs jam vesti Elinos. Dėl to nemanyk, jog tavo 
vestuvės neteisėtos!.. Tu esi tikroji Erlendo žmona... 

— Ak, aš jau daug anksčiau nustojau teisės vaikščioti žeme, negu ja ta- 
pau... Ir dar blogiau, negu galvojau... O, kad aš numirčiau ir mano kūdikis 
niekada neišvystų pasaulio — aš nedrįsiu pažvelgti į tą, kurį nešioju! 

— Teatleidžia tau Viešpats, Kristinal!.. Tu nežinai, ką kalbi! Argi nori, 
kad tavo kūdikis mirtų negimęs ir nekrikštytas? 

— Taip, tas, kurį aš nešioju po savo širdim, vis tiek turės tekti velniui! 
Jis negali būti išgelbėtas... Ak, jei aš būčiau išgėrusi tą gėrimą, kurį man 
davė Elinal.. Gal būčiau išpirkusi viską, kuo mudu su Erlendu nusidė- 
jom... Tada mano kūdikis niekada nebūtų buvęs pradėtas! O, aš visą lai- 
ką apie tai galvojau, Giuniulfai. Kai pamatysiu savo subrandintą vaisių, 
tada suprasiu, kad man būtų buvę daug geriau išgerti raupsais užnuodytą 
gėrimą, kurį Elina man siūlė, negu pasmerkti mirčiai tą, su kuria Erlen- 
das susijungė anksčiau... 

— Kristina! — tarė Giuniulfas. — Tu nežinai, ką kalbi! Juk ne tu pa- 
smerkei vargšę moterį mirčiai. Erlendas negalėjo ištesėti jai duoto žo- 
džio, nes buvo jaunas ir nežinojo įstatymų ir teisių. Niekada jis nebūtų 
galėjęs gyventi su ja be nuodėmės. Ir ji pati leidosi kito suvedžiojama, o 
Erlendas, tą sužinojęs, norėjo, kad ji už ano ištekėtų. Juk ne jūs ją pastū- 
mėjote į savižudybę!.. 

— O ar nori sužinoti, kaip ji nusižudė? — Kristina buvo tokia nusivylu- 
si, jog kalbėjo visai ramiai. — Mes kartu buvome Haugene, Erlendas ir aš, 
kai ji ten atvyko. Ji atsivežė ragą ir norėjo, kad aš su ja išgerčiau... turbūt 
jis buvo skirtas Erlendui, taip dabar manau, bet radusi ten mane su juo, 
panoro, kad aš... Aš supratau, kad tai apgaulė... mačiau, kad ji pati tik 
prikišo ragą prie burnos, bet aš norėjau išgerti... man buvo vis tiek — gy- 
venti ar mirti, kai sužinojau, kad Elina visą laiką gyveno pas jį Hiusabiu. 
Tada įėjo Erlendas... jis pagrasė jai peiliu ir liepė pirmai išgerti. Ji pradėjo 
maldauti, 1r jis tada norėjo ją paleisti. Tada mane velnias pakurstė ir aš pa- 
griebiau ragą. „Ar viena, ar kita iš tavo meilužių“, — pasakiau... aš kursčiau 
Erlendą... ,, Tu negali turėti mūsų abiejų“, — pasakiau aš. Tada ji nusižudė 
Erlendo peiliu... bet Bjernas ir Oshilda rado būdą visa tai nuslėpti... 

— Vadinasi, teta Oshilda padėjo, — liūdnai pasakė Giuniulfas. — Su- 
prantu... ji pastūmė tave į Erlendo rankas. 

— Nel — piktai sušūko Kristina. — Friu Oshilda prašė mus... prašė 
Erlendą, prašė taip pat ir mane, aš net nežinau, kaip galėjau jai pasiprie- 
šinti... kad mes pasielgtume garbingai — kiek dar buvo galima padary- 
ti — pultume mano tėvui į kojas ir prašytume atleisti. Bet aš nedrįsau! 

Sakiausi bijanti, kad tėvas neužmuštų Erlendo... O, aš puikiai žinojau, 
kad tėvas nieko nepadarys tam žmogui, pavedusiam jam save ir savo 
reikalus! Aš teisinausi bijanti, jog tėvui būsią taip skaudu, kad jis niekada 
nebegalėsiąs pakelti galvos. Bet juk paskui aš įrodžiau, kad ne taip jau 
bijau įskaudinti savo tėvą... Tu nežinai, Giuniulfai, koks geras žmogus 
mano tėvas! Niekas nežino, kas nepažįsta mano tėvo, koks jis buvo švel- 
nus man visą gyvenimą. Jis visada mane labai mylėjo. Aš nenorėjau, kad 
jis žinotų, jog elgiausi begėdiškai ir kad, kai jis manė, jog sėdžiu Oslo 
mieste pas vienuoles ir mokausi dorybių ir tiesos... taip, tada aš buvau su 
vienuolyno auklėtinės drabužiais, kai trainiojausi su Erlendu po tvartus 
ir palėpes... 

Ji pažvelgė į Giuniulfą. Jo veidas buvo išbalęs ir sustingęs kaip 
akmuo. 

— Tu supranti dabar, kad aš bijau. Toji, kuri priėmė jį pas save, kai 
atvyko raupsais apsikrėtęs... 

— O argi tu taip nepadarytum? — tyliai paklausė kunigas. 

— Padaryčiau! Padaryčiau! Padaryčiau! — iškreiptu moters veidu nu- 
slinko saldžios šypsenos šešėlis. 

— Beje, Erlendas nebuvo apsikrėtęs, — tarė Giuniulfas. — Niekas, iš- 
skyrus tėvą, niekada netikėjo, jog motina mirė nuo raupsų. 

— Bet aš Dievo akyse turbūt atrodau kaip raupsuotoji, — tarė Kris- 
tina. Ji suėmė kunigo ranką ir priglaudė prie jos veidą. — Tokia nuodė- 
minga kaip aš... 

— Sese mano, — tyliai tarė Giuniulfas, uždėdamas ranką ant jos nuo- 
meto. — Tu tikriausiai nesi tokia nuodėminga, mielas vaikeli, kad galėtum 
pamiršti, jog Dievas, sugebėdamas žmogaus kūną išgydyti nuo raupsų, 
galės ir sielą apvalyti nuo nuodėmių... 

— Oi, aš nežinau, — šniurpščiojo ji, glausdamasi prie jo rankos. — Aš 
nežinau, bet ir nesigailiu, Giuniulfai. Aš bijau, bet vis dėlto... Aš bijojau 
ir priešais bažnyčios duris stovėdama su Erlendu, kai mus sujungė kuni- 
gas, bijojau eidama su juo į vestuvių mišias su aukso vainiku ant paleistų 
plaukų, nes nedrįsau pasisakyti tėvui savo gėdos, su visomis savo neat- 
gailotomis nuodėmėmis, taip, aš nedrįsau savo parapijos klebonui per 
išpažinųų pasakyti tiesos. Tačiau gyvendama čia šią žiemą ir matydama, 

kaip kasdien darausi bjauresnė, ėmiau dar labiau bijotis, nes Erlendas 
pasidarė man ne toks, kaip anksčiau — aš prisimenu tas valandas, kai jis 
ateidavo Skuge į mano miegamąjį... 

— Kristina... — Giuniulfas pabandė pakelti jos veidą, — dabar tu neturi 
teisės manyti apie tokius dalykus!.. Galvok apie tai, kad Dievas mato 
dabar tavo rūpestį ir tavo atgailą. Kreipkis į Maloningąją Mergelę Mariją, 
kuri pasigaili kiekvieno kenčiančio... 

— Argi nesupranti — juk aš priverčiau kitą žmogų nusižudyti... 

— Kristina, — griežtai tarė kunigas. — Nejaugi tu išdrįsti būti tokia 
išdidi, nes manai, jog tavo nuodėmės viršys Dievo gailestingumą... 

Jis vis glostė jos nuometą. 

— Ar prisimeni, mano sese, kaip velnias norėjo sugundyti šventąjį 
Martyną. Nelabasis paklausė, ar šventasis Martynas tikrai sąžiningai tikįs 
tuo Dievo gailestingumu, kurį jis pažadėjęs visiems nusidėjėliams, atli- 
kusiems pas jį išpažinų. Tada vyskupas atsakė: „Ir tau drįstu pažadėti, 
kad Dievas atleis tą pačią valandą, kai tu jį paprašysi — tau tereikia at- 
sikratyti savo išdidumo ir patikėti, kad jo gerumas yra didesnis už tavo 
neapykantą...“ 

Giuniulfas tebeglostė verkiančios moters galvą, o tuo tarpu galvo- 
jo — tai štai kaip pasielgė Erlendas su savo jaunąja sužadėtine! Jo lūpos 
išbalo ir susičiaupė. 

Pirmiausia atėjo Audfina Audiunsdater. Ji rado gimdyvę mažųjų kama- 
rėlėje; šalia Kristinos sėdėjo Giuniulfas, o aplinkui triūsė kelios tarnaitės. 

Audfina pagarbiai pasisveikino su kunigu, o Kristina, pakilusi iš vie- 
tos ir priėjusi prie jos, padavė jai ranką. 

— Ačiū tau, Audfina, kad atėjai. Žinau, tavo namiškiams nebus leng- 
va be tavęs... | 

Giuniulfas smalsiai žiūrėjo į moterį. Paskui ir jis atsistojo. 

— Tu puikiai pasielgei, kad taip greit atvykai; mano brolienei labai 
reikia, kad prie jos būtų patikimas žmogus, — ji čia svetima, o be to, juk 
jauna ir nepatyrusi... | 

— Jėzau! ji balta kaip nuometas, — sušnibždėjo Audfina. — Kaip jums 
atrodo, gal jai duoti migdomojo gėrimo? Jai reikia truputį pailsėti, kol 
dar nesuėmė dideli skausmai. | 

Ji ėmė tyliai ir rūpestingai triūsti, pačiupinėjo tarnaičių pataisytą guolį 
ant grindų ir liepė joms atnešti dar keletą priegalvių ir daugiau šiaudų. 

Paskui pastatė ant ugnies kažkokius mažus akmeninius puodelius 
su žolėmis. Tada pradėjo atrišinėti visus Kristinos drabužių raištelius ir 
galiausiai išėmė iš ligonės plaukų segtukus. 

— Niekada nemačiau tokios grožybės! — sušuko ji, kai rusvos kaip 
auksas šilkinės garbanos apsupo išbalusį veidą. Audfina nenoromis nu- 
sijuokė: — Jie, atrodo, vis taip pat žvilga ir tankūs kaip buvo, nors tu ir 
pravaikščiojai vienplaukė kiek ilgiau, negu derėjo!.. 

Ji patogiai paguldė Kristiną ant grindų tarp priegalvių ir gerai 
apklostė. 

— Dabar štai išgerk, tada mažiau jausi skausmus, ir pasistenk protar- 
piais numigti. 

Giuniulfas norėjo išeiti. Priėjęs pasilenkė prie Kristinos. 

— Tu melsies už mane, Giuniulfai? —- maldaujamu balsu paklausė ši. 

— Aš melsiuos už tave tol, kol pamatysiu su kūdikiu ant rankų... o ir 
paskui taip pat! —- pasakė jis, pakišdamas jos ranką po apklotu. 

Kristina snaudė. Ji jautėsi pakenčiamai. Skausmai strėnose čia su- 
griebdavo, čia vėl praeidavo, bet tokių ji niekada nebuvo patyrusi, ir 
kas kartą praėjus ji klausdavo savęs, ar tik nepasivaideno jai visa tai? Po 
pirmųjų kančių anksti rytą ir baimės Kristina jautėsi taip, lyg didžiausia 
baimė ir baisiausi skausmai būtų laimingai praėję. Audfina vaikštinėjo 
tylutėliai, kabinėdama prie židinio vaikiškus baltiniukus, antklodėles ir 
kailius, norėdama juos sušildyti, protarpiais pamaišydavo puodelius, iš 
kurių kambaryje sklido žolių kvapas. Galiausiai tarp skausmų Kristina 
beveik užmigo ir sapnavo, kad ji dabar namie, Jeriungorde, alaus dary- 
kloje ir turi padėti motinai nudažyti didelį audeklą, — turbūt todėl, kad 
kambaryje nuo verdamų uosių žievių ir dilgėlių buvo pilna garų. 

Paskui viena po kitos pradėjo rinktis kaimynės 1š slėnio ir Birgsio so- 
dybų. Audfina kukliai pranyko tarnaičių būryje. Vakarop Kristina paju- 
to, kad skausmai stiprėja. Moterys liepė jai pavaikščioti po kambarį, kol 
dar gali. Kristinai tai buvo kančia — kambarys buvo kimšte prisikimšęs 
moterų, o Kristina turėjo vaikščioti tarp jų lyg atvesta parduoti kumelė. 
Retkarčiais ji turėdavo leistis čiupinėjama ir spaudoma svetimų moterų, 

o paskui jos visos imdavo kalbėtis tarpusavyje. Pagaliau friu Giuna iš 
Rosvoldo, vyriausioji prižiūrėtoja, pasakė, jog dabar Kristina galinti gulti 
ant grindų. Ji paskirstė moteris į dvi grupes, įsakiusi vienoms gulti, ki- 
toms budėti. 

— Greit visa tai nesibaigs... Bet tu šauk, Kristina, kai skaudės, ir ne- 
žiūrėk, kad jos miega. Juk mes čia ir susirinkome padėti tau, vargšas kū- 
diki! — švelniai ir maloniai tarė ji, paglosčiusi jaunai moteriai skruostą. 

Kristina gulėjo, kandžiodama lūpas ir suprakaitavusiomis rankomis 
gniaužydama antklodes. Kambaryje buvo nežmoniškai karšta, bet mo- 
terys sakė, jog taip ir turį būti. Po kiekvieno skausmų priepuolio nuo 
Kristinos tekėte tekėjo prakaitas. 

Kai skausmai praeidavo, Kristina imdavo galvoti, kuo pavaišinti tas 
visas moteris. Ji taip norėjo, kad jos pamatytų jos tvarką namuose. Ji lie- 
pė virėjai Turbjergai, verdant šviežią žuvį, įpilti į vandenį išrūgų. Kad tik 
Giuniulfas nepalaikytų tai pasninko sulaužymu. Sira Eirikas sakydavo, 
kad nieko, nes išrūgos — ne pienas, be to, nuoviros vis tiek bus nupiltos. 
Džiovintos žuvies, Erlendo parūpintos dar rudenį, jokiu būdu negalima 
duoti svečiams: ji sugedusi, joje knibžda kirmėlės. 

— Šventoji Mergele Marija, ar ilgai, tu manai, man teks laukti tavo 
pagalbos!.. Oi, kaip skauda, kaip skauda! 

Kristina stengėsi kentėti, kiek turėjo jėgų, ir dar nerėkė... 

Audfina sėdėjo prie židinio, prižiurėdama katilus su vandeniu. Kris- 
tina labai norėjo paprašyti, kad Audfina prieitų prie jos ir paimtų už 
rankos. Ji kažin ką būtų atidavusi, kad tik būtų galėjusi šią minutę laikyti 
pažįstamą, draugišką ranką. Bet nedrįso prašyti. 

Kitą rytą Hiusabiu viešpatavo kažkokia slogi tyla. Buvo Marijos Ap- 
reiškimo šventės išvakarės ir visi darbai turėjo būti padaryti iki vakarinių 
pamaldų, tačiau vyrai goglinėjo kažkokie išsiblaškę ir rimti, o išsigan- 
dusioms tarnaitėms viskas krito iš rankų. Žmonės mylėjo savo naująją 
šeimininkę, o jos reikalai, kaip girdėti, buvo ne kokie. 

Erlendas stovėjo kieme, kalbėdamas su kalviu, ir stengėsi sukaupti 
visas mintis ir klausytis, ką šis jam sako. Staiga prie jo priėjo friu Giuna: 

— Tavo žmonai nė kiek ne geriau, Erlendai... mes jau išbandėme 
visas priemones. Tu turi nueiti pas ją... gal jai padės, kad ją pasodinsim 

tau ant kelių. Eik į menę ir apsivilk trumpu palaidiniu, tik paskubėk — jai, 
vargšelei, labai sunku! 

Erlendas paraudo kaip ugnis. Jis prisiminė girdėjęs, kad jeigu moteris 
negali pagimdyti slapta pradėto kūdikio, tai esą padeda, jei ji pasėdi ant 
kūdikio tėvo kelių. 

Kristina gulėjo ant grindų, užklota keliomis antklodėmis; dvi mote- 
rys sėdėjo prie jos. Tik įėjęs Erlendas pamatė, kad Kristina visa susirie- 
tusi, galvą įbedusi į vienos moters sterblę ir linguoja iš vieno šono į kitą, 
bet visai nevaitoja. 

Skausmams praėjus, ji pakėlė galvą ir apsidairė laukiniu, išsigandusiu 
žvilgsniu; suskeldėjusios, pajuodusios lūpos buvo praviros. Sutinusiame, 
paraudusiame ir degančiame veide nebuvo likę nė pėdsakų jaunystės ir 
grožio, net plaukai, prisivėlę šiaudų ir vilnos nuo kailių, susisuko į kaž- 
kokį purviną veltinį. Ji pažvelgė į Erlendą, iš karto lyg nepažindama. Bet 
sužinojusi, kam moterys jį pakvietė, piktai papurtė galvą: 

— Mano tėviškėje nėra tokio papročio, kad vyras dalyvautų gimdant... 

— O čia, šiaurėje, yra, — švelniai tarė Erlendas. — Jei tai nors truputį 
palengvins tavo kančias, mano Kristina. 

— Oi... — kai jis atsiklaupė, ji apkabino jo liemenį ir stipriai prisispaudė. 

Susirietusi ir drebėdama, ji kovojo su skausmais ir perkentė juos, net 
neaiktelėjusi. 

— Aš norėčiau pakalbėti porą žodžių su savo vyru viena, — neatsi- 
kvėpdama skubiai pasakė ji, skausmams atslūgus. 

Moterys pasitraukė į šalį. 

— Ar tiesa, kad kai ji gimdė... tu pažadėjai... vesti ją, kai ji liks našlė... 
tą naktį, kai gimė Ormas? — sušnibždėjo Kristina. 

Erlendas neteko kvapo, lyg būtų gavęs smūgį į paširdžius. Paskui 
piktai papurtė galvą. 

— Tą naktų aš buvau pilyje, mano vyrai ėjo sargybą. O kai rytą grįžau 
namo, ji man ant rankų padėjo berniuką... Argi tu, čia gulėdama, galvoji 
apie tai, Kristina?.. 

— Taip... 

Ji vėl stipriai prisiglaudė prie jo, ir jai užėjo nauja skausmų banga. 
Erlendas nušluostė jai nuo veido prakaitą. 

— Dabar, kai žinai, — paklausė jis, kai ji vėl ramiai gulėjo, - ar nenori, 
kad aš pabūčiau prie tavęs, kaip sako friu Giuna?.. 

Kristina papurtė galvą. Ir galų gale moterys turėjo Erlendą išleisti. 

Netrukus jėgos, matyt, ėmė sekti, ir ji daugiau nebegalėjo kęsti. Paju- 
tusi užeinant skausmą, ji su laukine baime pradėdavo garsiai rėkti ir vai- 
todama šauktis pagalbos. Tačiau kai moterys vėl pasiūlė pakviesti vyrą, 
ji sušuko „Ne“, jau geriau ji mirtinai nusikamuos... 

Giuniulfas ir raštininkas, kuris buvo su juo atvykęs, išėjo į bažny- 
čią laikyti vakarinių pamaldų. Visi sodybos gyventojai, nereikalingi prie 
gimdymo, išėjo kartu. Erlendas, dar pamaldoms nesibaigus, ištykino iš 
bažnyčios ir pasuko namų link. 

Vakaruos virš kalnų, kitapus slėnio, dangus pasidarė gelsvai raudo- 
nas, pavasario diena merkėsi. Atėjo skaidrus, šviesus ir šiltas vakaras. 
Kur ne kur įsižiebusi žvaigždė mirksėjo skaidriame ore. Virš lapuočių 
miško prie ežero traukėsi lengvas rūko šydas, laukuose, kurie dieną buvo 
įsauliui, juodavo nuplikę, be sniego žemės lopeliai, oras buvo pilnas šla- 
pios žemės ir tirpstančio sniego kvapo. 

Mažųjų kamarėlė stovėjo toliausiai vakaruose, ant nuožulnaus šlaito 
į slėnį. Erlendas, ten nuėjęs, truputį pastovėjo prie užpakalinės sienos. 
Kai prisiglaudė prie rąstų, jie dar buvo šilti nuo saulės. O, kaip ji šaukia!.. 
Kartą jis buvo girdėjęs, kaip telyčia bliovė meškos letenose; tai buvo 
jų kalnų ganykloje, kai jis dar buvo paauglys. Arnbjernas, skerdžius, ir 
jis pats nubėgo per mišką į pietus. Erlendas prisiminė gauruotą masę, 
kuri pakilo ant kojų ir pavirto į mešką su raudonais įkaitusiais nasrais. 
Arnbjerno ietis nulūžo po meškos letenom, tada skerdžius ištraukė ir 
Erlendo ietį, nes šis stovėjo suakmenėjęs iš siaubo. Telyčaitė gulėjo dar 
gyva, bet tešmuo ir šlaunis buvo išėsta... 

— Mano Kristina, o mano Kristina!.. Viešpatie, pasigailėk, vardan 
savo Šventosios Motinos!.. — jis nubėgo atgal į bažnyčią. 


Į didžiąją menę įėjo tarnaitės su vakariene, stalo jos nedengė ir mais- 
tą padavė tiesiog prie židinio. Vyrai pasiėmė duonos ir žuvies, nuėjo ant 
suolų ir tyliai susėdo; valgė mažai — rodos, niekas nenorėjo valgyti. Po 
vakarienės niekas neatėjo indų išnešti, o vyrai nepakilo eiti gulti. MI) 
sėdėjo, žiūrėdami į ugnį židinyje, ir tylėjo. 

Erlendas įsispraudė į kampą prie lovos — jis negalėjo pakęsti, kad kas 
nors žiūrėtų į jo veidą. 

Mesteris Giuniulfas uždegė mažą žuvies taukų žibintuvėlį ir pastatė 
ant krikštasuolės atramos. Pats atsisėdo žemiau ant suolo su knyga ran- 
koje — tyliai ir be perstojo judėjo jo lūpos. 

Ulfas Haldorsenas atsistojęs priėjo prie židinio, paėmė gabaliuką 
duonos minkštimo, paskui pasikuitęs ištraukė vieną pagalį. Tada nuėjo 
į kampą prie lauko durų, kur sėdėjo senasis Onas. Pasislėpę už Ulfo 
apsiausto, jiedu pradėjo kažką lipyti iš duonos. Senasis Onas pjaustė ir 
drožė pagalį. Vyrai retkarčiais žvilgčiojo į juos. Netrukus jiedu atsistojo 
ir išėjo š didžiosios menės. 

Giuniulfas nulydėjo juos žvilgsniu, bet nieko nepasakė. Ir vėl pradė- 
jo kalbėti savo maldas. 


Staiga kažkoks berniukas užmigęs nusirito nuo suolo tiesiai ant grin- 
dų. Jis atsistojo, apžvelgė visus laukiniu žvilgsniu, atsiduso ir vėl atsisėdo 
ant suolo. 

Ulfas Haldorsenas ir Onas, tyliai įslinkę į menę, sugrįžo į savo seną 
vietą. Vyrai pažvelgė į juos, bet niekas nieko nepasakė. 

Staiga pašoko Erlendas. Jis per kambarį tiesiai numovė prie vyrų. Jo 
veidas buvo pilkas kaip žemė, akys įdubusios. 

— Argi niekas iš jūsų nežino jokių priemonių? — paklausė jis. — Tu, 
Onai, - sušnibždėjo jis. 

— Nepadėjo! — taip pat tyliai atsakė jam Ulfas. 

— Matyt, jai nėra lemta turėti kūdikį, — tarė Onas, šluostydamasis 
panosę. — Čia jau nepadės nei kraujas, nei runos. Gaila man tavęs, Er- 
lendai, kad taip greit neteksi tokios malonios žmonos... 

— O, nekalbėk taip, lyg ji jau būtų mirusi, — visai palaužtas, beviltiškai 
sudejavo Erlendas. 

Jis vėl nuėjo į savo kampą ir įsikniaubė į uždaromosios lovos kojū- 
galį. Kažkoks vyras išėjo iš menės ir paskui vėl grįžo. 

— Patekėjo mėnuo, — pasakė jis. — Greit rytas... 


Netrukus į didžiąją menę įėjo friu Giuna ir susmuko ant pavargėlių suolo 
prie durų. Jos žili plaukai buvo išsidraikę, nuometas nusmukęs ant nugaros. 

Vyrai, pakilę iš vietų, lėtai priėjo prie jos. 

— Vienas turit eiti ten ir palaikyti ją, — pasakė ji verkdama. — Mes dau- 
giau nebeturime jėgų... Gerai būtų, kad tu nueitum pas ją, Giuniulfai... 
neaišku, kuo visa tai baigsis... 

Giuniulfas atsistojo ir įsikišo maldaknygę į kišenę. 

— Eik 1r tu, Erlendai... —- pasakė friu Giuna. 

Prikimęs, gergždžiantis klyksmas pasitiko jį tarpduryje... Erlendas 
sustojo virpėdamas. Verkiančių moterų būrelyje jis akimirką pamatė iš- 
kreiptą, nepažįstamą Kristinos veidą. Ji klūpojo, o tos ją laikė. 

Toliau, prie pat durų, užsikniaubusios ant suolo, klūpojo kelios tar- 
naitės — jos balsiai ir be atvangos meldėsi. 

Erlendas suklupo prie jų ir užsidengė veidą rankomis. 

Kristina rėkė ir rėkė, ir Erlendas kiekvieną kartą stingo iš siaubo. 
Taip tęstis negali... 

Kartą jis sukaupė drąsą ir pažvelgė ten. Ant suolelio sėdėjo Giu- 
niulfas ir laikė Kristiną už pažastų. Friu Giuna, apkabinusi Kristiną per 
liemenį, klūpojo šalia o Kristina, mirtinai išsigandusi, grūmėsi su senute, 
stengdamasi atstumti ją nuo savęs. 

— O ne! O nel Leisk mane! Daugiau nebegaliu! Dieve Dieve, pa- 
dėk man!.. 

— Viešpats tau greit padės, Kristina, — vis kartojo kunigas. 

Viena moteris laikė dubenį su vandeniu, ir po kiekvieno priepuolio 
Giuniulfas šlapiu skuduru vilgė ligonės veidą ir braukė lūpas, pro kurias 
tekėjo seilės. 

Staiga Kristina nuleido galvą ant Giuniulfo rankų 1r akimirkai užsnū- 
do, bet tuoj pat skausmai vėl privertė ją atsibusti. O kunigas tebekartojo: 

— Na, Kristina, tu tuoj būsi išlaisvinta... 

Niekas jau nebesusivaikė, kuri gali būti nakties valanda. Bet pro čiu- 
kurą jau skverbėsi pilka prieblanda. 

Ir štai po ilgo, beprotiškai baisaus klyksmo įsiviešpatavo tyla. Er- 
lendas nugirdo moteris triūsiant... norėjo žvilgterėti, bet, staiga išgirdęs 
kažką garsiai verkiant, vėl susigūžė... neišdrįso pasiteirauti, kas nutiko... 

Staiga Kristina vėl suriko — skardžiu, laukiniu ir skausmingu riksmu, 
šis buvo visai nepanašus į ankstesnį beprotišką, gyvulišką staugimą. Er- 
lendas pašoko. | 

Giuniulfas stovėjo pasilenkęs ir laikė Kristiną, toji vis dar tebeklūpojo. 
Mirtinai išsigandusi, ji spoksojo į kažkokį daiktą, kurį friu Giuna laikė avies 
kailyje. Drėgna, tamsiai raudona masė buvo panaši į skerdienos vidurius. 

Kunigas stipriai priglaudė Kristiną prie savęs. 

— Mano Kristina! Tu pagimdei tokį nuostabų ir sveiką sūnų, už kurį 
kiekviena motina dėkotų Dievo malonei... ir jis kvėpuoja! — karštai tarė 
Giuniulfas verkiančioms moterims. — Jis kvėpuoja... Viešpats nepanoro 
būti toks žiaurus, jis išklausė mūsų... 

Kunigui kalbant, staiga pavargusioje, aptemusioje motinos sąmonėje 
švystelėjo primirštas vaizdas: pumpuras, jos matytas vienuolyno sode, 
išskleidė raudonus, susiraukšlėjusius šilkinius lapelius ir pavirto į gėlę. 

Ką tik gimęs beformis gumulas sujudėjo... pravirko... pasiraivė ir pa- 
virto į visai mažą, raudoną, žmogaus pavidalo kūdikį: jis turėjo rankas ir 
kojas su tikrais piršteliais... jis krutėjo ir tyliai zirzė... 

— Oi, koks mažytis, koks mažytis, koks mažytis! - sušuko plonu vir- 
pančiu balsu Kristina ir susmuko drauge juokdamasi ir verkdama. 

Aplink stovinčios moterys, šluostydamos ašaras, pradėjo juoktis, ir 
Giuniulfas perdavė Kristiną į jų rankas. 

— Paguldykime jį į geldą, kad geriau išrėktų, — tarė kunigas ir nuėjo 
paskui moteris, nešančias naujagimį prie židinio. 

Atsipeikėjusi iš alpulio, Kristina jau gulėjo lovoje. Kažkas buvo nu- 
vilkęs baisius, prakaito primirkusius drabužius, šilumos ir palaimos srau- 
tas taip nuostabiai buvo užliejęs visą kūną — ant jos buvo uždėti maišeliai 
su karštom dilgėlėm, o ji pati susupta į sušildytas anklodes ir kailius. 

Kai ji norėjo kalbėti, kažkokia moteris nutildė. Troboje buvo visiška 
tyla. Ir toje tyloje Kristina išgirdo balsą, kurį ne iš karto pažino. 

— Nikiulausas, vardan Tėvo, ir Sūnaus, ir Šventosios Dvasios. 

Prie židinio stovėjo kunigas baltais drabužiais, o Ulfas Haldorsenas, iš- 
traukęs raudoną besiskeryčiojantį plikutį kūdikį, atidavė jį krikšto moti- 
nai ir paėmė iš jos degančią žvakę. 

Ji pagimdė kūdikį — tai jis dabar taip šaukė, kad beveik negalima 
buvo suprasti kunigo žodžių. Bet ji taip pavargusi... jai viskas vis tiek, tik 
miego norisi... 


KRISTINA LAVRANSDATER + 


Staiga ji išgirdo Erlendo balsą, jis išsigandęs skubiai pasakė: 

— Jo galva... jo tokia keista galva... 

— Sutinusi, — ramiai atsakė viena moteris. — Tai nieko nuostabaus, juk 
berniukas labai sunkiai kovojo dėl savo gyvybės. 

Kristina kažką sušuko. Ji lyg atbudo, atbudo savo širdies gilumoje: 
tai jos sūnus — jis kaip ir ji kovojo dėl savo gyvybės. 

Giuniulfas juokdamasis skubiai atsisuko, pagriebė mažą baltą ryšu- 
lėlį nuo friu Giunos kelių, nunešė jį ant lovos ir padavė motinai į rankas. 
Apsvaigusi iš švelnumo ir laimės, ji prisiglaudė prie mažyčio raudono 
malonaus kaip šilkas veidelio drobiniuose vystykluose. 

Tada ji pažvelgė į Erlendą. Kartą ji jau buvo mačiusi jo tokį papilkė- 
jusi, sunykusį veidą... Kristina negalėjo prisiminti — jos galvoje buvo to- 
kia maišatis... bet ji žinojo, kad ir taip gera, ir nereikia prisiminti. Ir miela 
buvo žiūrėti į jį, taip stovinųį su broliu — kunigas buvo uždėjęs jam ant 
peties ranką. Ją supo bekraštė ramybė, kai matė tą aukštą žmogų su alba 
ir stula, apskritas liesokas veidas su juodų plaukų vainiku buvo griežtas, 
bet jis šypsojosi geraširdiškai ir meiliai. 

Šalia motinos ir kūdikio giliai į rąstų sieną Erlendas įbedė durklą. 

— Dabar tai nebūtina, — juokdamasis tarė kunigas. — Juk berniukas 
jau pakrikštytas... 

Kristina prisiminė, ką kartą buvo pasakęs brolis Edvinas. Ką tik pa- 
krikštytas kūdikis toks pat šventas kaip dangaus angelai. Tėvų nuodėmės 
nuo jo nuplautos, o jis pats dar niekuo nenusidėjęs. Nedrąsiai ir atsargiai 
ji pabučiavo mažąjį veiduką. 

Prie jų priėjo Giuna. Ji buvo išvargusi, prisikankinusi ir pyko ant 
tėvo, mat šis nesusiprato nors vienu žodžiu padėkoti priėmėjoms. Be to, 
kunigas paėmė iš jos kūdikį ir nunešė motinai, o tai turėjo padaryti friu 
Giuna — dėl to, kad ji priėmė kūdikį, ji kūdikio ir krikšto motina. 

— "Tu dar nepasveikinai savo sūnaus, Erlendai, ir net nepaėmei jo į 
rankas, — piktai tarė ji. | 

Erlendas paėmė iš motinos rankų suvystytą kūdikį ir akimirkai pri- 
glaudė prie jo veidą. 

— Kažin ar aš galėsiu tave mylėti, Nokve, kol nepamiršiu, kaip baisiai 
kankinai savo motiną! — tarė jis ir vėl paguldė berniuką prie Kristinos. 

— Taip, taip, versk ant jo kaltę! — piktai suniurnėjo senutė. 

Mesteris Giuniulfas nusijuokė, o tada nusijuokė ir friu Giuna. Ji no- 
rėjo paimti kūdikį ir paguldyti į lopšį, bet Kristina labai prašė, kad leistų 
jai dar truputį palaikyti jį pas save. Netrukus ji užmigo, prispaudusi sūnų 
prie krūtinės. Erlendas, lyg bijodamas užgauti, atsargiai ją pajudino, ir ji 


vėl užsnūdo. 


2 


Dešimtą dieną po kūdikio gimimo mesteris Giuniulfas pasakė bro- 
liui, kai jiedu vieni rytą buvo didžiojoje menėje: 

— Laikas būtų, Erlendai, pasiųsti žinią apie žmonos sveikatą jos tėvams. 

— Man rodos, nėra ko skubėti, — atsakė Erlendas. — Vargu ar bus Je- 
riungorde didelio džiaugsmo, kai sužinos, kad aš jau turiu sūnų. 

— Argi tu manai, - paklausė Giuniulfas, - kad rudenį Kristinos moti- 
na nesuprato, kas yra jos dukteriai? Jai dabar tikriausiai labai rūpi. 

Erlendas nieko neatsakė. 

Kiek vėliau Giuniulfas sėdėjo mažųjų kamarėlėje ir kalbėjosi su 
Kristina. Tada įėjo Erlendas. Jis buvo su kailine kepure, trumpu ir sto- 
ru miliniu palaidiniu, ilgom kelnėm ir gauruotais batais. Pasilenkęs prie 
Žmonos, jis patapšnojo jai per skruostą. 

— Na, mano Kristina, gal nori įduoti per mane linkėjimų į Jeriungor- 
dą, nes tuojau išvyksiu ten, į pietus, pranešti apie mūsų sūnų... 

Kristina smarkiai paraudo - ji ir išsigando, ir nudžiugo. 

— Daugiau tavo tėvas ir negali reikalauti iš manęs, — rimtai tarė Erlen- 
das, — jei aš pats nugabensiu jam tą žinią. 

Kristina patylėjo. 

— Pasakyk namiškiams, — tyliai tarė ji, - kad nuo to laiko, kai išvažiavau 
iš namų, aš troškau pulti tėvui ir motinai į kojas ir prašyti jų atleidimo. 

Netrukus Erlendas išėjo. Kristina nepaklausė, kaip jis keliaus. Giu- 
niulfas išlydėjo brolį į kiemą. Prie didžiosios menės durų stovėjo Erlen- 
do slidės ir lazda su ietigaliu. 

— Tu keliausi slidėmis? — paklausė Giuniulfas. — O kas tave lydės? 


KRISTINA LAVRANSDATER 


— Niekas, — juokdamasis atsakė Erlendas. — Juk tu puikiai žinai, Giu- 
niulfai, kad niekam nebus lengva keliauti kartu su manim slidėmis. 

— Man rodos, tai neprotinga, — pasakė kunigas. — Kalba, kad dabar 
didžiuosiuose miškuose labai daug vilkų... 

Erlendas tik nusijuokė ir pradėjo segtis slides. 

— Aš tikiuosi dar su šviesa pasiekti Geitskaro kalnų pievas. Dabar 
ilgai netemsta. Trečios dienos vakare būsiu Jeriungorde... 

— Nuo Geitskaro ligi vieškelio labai blogas kelias, išvien miglotos 
daubos. Žinai, kad kalnų ganyklose žiemą nelabai jauku. 

— Gali man paskolinti skiltuvą, — tebesijuokdamas tarė Erlendas, — 
gal kartais savąjį teks numesti laumei, jei pareikalautų meilumo, nede- 
rančio vedusiam žmogui. Klausyk, brolau, dabar aš darau taip, kaip tu 
liepei: nuvyksiu pas Kristinos tėvą ir pasiūlysiu reikalauti iš manęs tokio 
kaltės išpirkimo, koks jam atrodys tinkamas. O kaip keliauti, leisk jau 
man pačiam pasirinkti. 

Tuo turėjo ir pasitenkinti mesteris Giuniulfas. Tačiau jis griežčiau- 
siai įsakė visiems namiškiams slėpti nuo Kristinos, kad Erlendas išvy- 
ko vienas. 


Tą vakarą virš melsvų pusnynų į pietus driekėsi šviesiai geltonas 
dangus, kai Erlendas lyg žaibas pralėkė pro bažnyčią šlaitu žemyn, o po 
jo kojomis girgždėjo ir trupėjo sniego pluta. Aukštai kybojo mėnulio 
priešpilnis ir liejo baltą, apsiblaususią šviesą vakaro sutemose. 

Jeriungorde iš čiukurų į balkšvą, ryškų dangų kamuoliais raitėsi tam- 
sūs dūmai. Tylumoje aidėjo vienodi ir šalti kirvio smūgiai. 

Pro sodybos vartus išlėkė gauja piktų šunų ir užpuolė svečią. Kieme 
stumdėsi gauruotų ožkų banda, kuri šviesiose sutemose atrodė juoda; 
jos skabė eglišakes, sukrautas vidury kiemo. Tarp jų bėgiojo trys šiltai 
aprengti vaikai. 

Ramus sodybos vaizdas stipriai paveikė Erlendą. 

Jis sustojo lyg įbestas ir ėmė laukti ateinant jo pasitikti Lavranso — 
uošvis buvo prie malkų pašiūrės ir kalbėjo su kažkokiu žmogumi, ske- 
liančiu tvorai ilgą kartų. Pažinęs žentą, Lavransas staigiai sustojo ir smar- 
kiai įbedė į sieną ietį, kurią laikė rankoje. 

— Tai tu? — tyliai paklausė jis. — Ir vienas? Ar kas, ar kas nors... Kodėl 
atėjai?.. — kiek palaukęs tarė jis. 

— Štai kas yra. — Erlendas susivaldė ir pažvelgė uošviui į veidą. — Aš 
pamaniau, jog būtinai turiu pats vykti ir pranešti jums šią naujieną: Ma- 
rijos Apreiškimo dienos rytą Kristina pagimdė sūnų... Dabar ji jaučiasi 
puikiai, — skubiai pridūrė jis. 

Lavransas pastovėjo. Jis stipriai prikando apatinę lūpą, jo pasmak- 
rys drebėjo. 

— Čia tai naujiena! — tarė jis po valandėlės. 

Mažoji Ramborga priėjo ir atsistojo šalia tėvo. Ji pažvelgė į jį, visa 
paraudusi. 

— Tylėk, — šiurkščiai tarė Lavransas, nors mergaitė nepasakė nė žo- 
džio, tik paraudo. — Nestovėk čia!.. Eik šalin... 

Daugiau jis nieko nepasakė. Erlendas stovėjo, palinkęs į priekį ir 
buvo užkišęs už ančio. Lavransas parodė pirštu: 

— Susižeidei?.. 

— Truputį, — atsakė Erlendas. — Vakar sutemus kelis kartus atsitren- 
kiau į uolas. 

Lavransas paėmė jo ranką ir atsargiai pačiupinėjo riešą. 

— Kaulas, rodos, nelūžęs, — tarė jis. — Pasakyk pats jos motinai... — jis 
pasuko trobos link. 

Ranfrida tuo tarpu išėjo į kiemą. Ji nustebusi pažvelgė į vyrą, paskui 
pažino Erlendą ir skubiai priėjo prie jo. 

Ji klausėsi, nepratardama nė žodžio, ir Erlendui teko kelis kartus 
pakartoti naujieną. Tačiau jos akys drėgnai sublizgo, kai Erlendas baig- 
damas pridūrė: 

— Aš pamaniau, kad tu turbūt šį tą pastebėjai rudenį, Kristinai išva- 
žiuojant... ir dabar jai rūpi... 

— Gerai padarei, Erlendai, — netvirtu balsu tarė ji, — kad pagalvojai 
apie tai. Juk aš tikrai nuo tada, kai ją išvežei, kasdien dėl jos baiminausi... 

Grįžo Lavransas. 

— Štai lapės taukų — matau, žente, kad nušalai skruostus! Palauk tru- 
putį prieangyje, kol Ranfrida pateps ir atšildys... O kaip tavo kojos?.. 
Nusiauk batus, pažiūrėsim. 


KRISTINA LAVRANSDATER 


Susirinkus visiems namiškiams vakarienės, Lavransas pranešė nau- 
jieną ir liepė paduoti stipraus alaus, kad galima būtų pasilinksminti. Ta- 
čiau tikro džiaugsmo pokylyje nebuvo, o pats šeimininkas pasitenkino 
vandens taure. Jis atsiprašė Erlendą: taip darąs dėl to, jog dar jaunystėje 
davęs įžadus pasninko metu gerti tik vandenį. Dėl to žmonės sėdėjo 
gana tyliai, ir kalbų, nors ir gerą alų geriant, buvo maža. Retkarčiais prie 
Lavranso pribėgdavo vaikai, jis apkabindavo juos, prisiglaudusius prie jo 
kelių, bet į klausimus atsakinėjo išsiblaškęs. Ramborga atsakinėjo trum- 
pai ir atšiauriai, kai Erlendas bandė su ja pajuokauti — matyt, stengėsi 
parodyti, jog jai nepatinka svainis. Ji dabar ėjo aštuntą žiemą, buvo pro- 
tinga ir graži, bet nepanaši į seseris. 

Erlendas paklausė, kieno tie kiti vaikai. Lavransas atsakė, jog berniu- 
kas —- Hovardas Tronsenas, Siunbiu mažylis. Jam namuose tarp suaugu- 
sių brolių ir seserų buvę labai nuobodu, todėl Kalėdoms jis panoro su 
teta atvažiuoti į Jeriungordą. Mergaitė esanti Helga Rolfsdater — gimi- 
nės, grįždami iš šermenų, turėjo paimti iš Blakarsarvo vaikus, nes šiems 
sunku būtų buvę su tokiu tėvu, koks jis dabar pasidarė. O Ramborgai 
linksmiau ir maloniau praleisti laiką su pusbroliu ir pussesere. 

— Juk mudu su Ranfrida jau pradėjom senti, — tarė Lavransas. — O 
Ramborga daug gyvesnė, labiau išdykusi, negu buvo Kristina, — jis pa- 
glostė garbiniuotą dukros galvelę. 

Erlendas atsisėdo prie uošvės, ir ši pradėjo klausinėti apie Kristinos 
gimdymą. Erlendas pastebėjo, kad uošvis klausosi jų pokalbio. Paskui 
Lavransas atsikėlė, nuėjęs užsimetė apsiaustą ir pasiėmė kepurę. Jis norįs 
nueiti ligi kunigo sodybos pakviesti sirą Eiriką išgerti. 

Lavransas ėjo į Romiungordą kietai sumintu taku per laukus. Mėnuo 
jau leidosi, bet virš baltų kalnų spindėjo tūkstančiai žvaigždžių. Lavransas 
tikėjosi rasti kunigą, nes namie tarp saviškių nebegalėjo vienas ištverti. 

Takeliu tarp tvorų eidamas prie sodybos, Lavransas pastebėjo ar- 
tėjant mažą žiburėlį. Jį nešė senasis Audiunas; išgirdęs žmones kelyje, 
imdavo skambinti sidabriniu varpeliu. Lavransas Bjergiulfsenas puolė 
ant kelių į pakelės sniegą. 

Audiunas praėjo su žvake ir varpeliu, šio garsas skardžiai ir švelniai 
aidėjo ore. Paskui jį jojo sira Eirikas. Jis pakėlė aukštyn Švenčiausiąjį, 

prajodamas pro klūpantį žmogų, ir, nepažvelgęs į šoną, tyliai nujojo pro 
šalį. Lavransas nusilenkė 1r ištiesęs ranką į Išganytoją, pasveikino jį. 

Einaro Hnufos sūnus sekė paskui kunigą — vadinasi, senis jau miršta... 
Taip. Lavransas pasimeldė už mirštantįjį, paskui atsikėlė ir nuėjo namo. 
Tačiau tas susitikimas naktį su Dievu jį labai sutvirtino ir nuramino. 

Kai sugulė miegot, Lavransas paklausė žmoną: 

— Ar tu ką nors žinojai, kas atsitiko Kristinai? 

— O tu nežinojai? — paklausė Ranfrida. 

— Ne! — trumpai atsakė vyras, ir ji suprato: tokia mintis, be abejo, 
retkarčiais dingtelėdavo jam. 

— Tiesa, praeitą vasarą vienu tarpu aš lyg ėmiau bijoti, — neryžtingai 
tarė motina. — Mačiau, kad negali valgyti. Bet paskui pamaniau, jog turbūt 
apsirikau. Visą tą laiką, rengiantis vestuvėms, ji atrodė labai linksma... 

— Taip, ir buvo dėl ko būti linksmai, — šiek tiek pašaipiai tarė tėvas. — 
Bet kad ji nieko nepasisakė tau... savo motinai... 

— Dabar, kai ji nusidėjo, tu primeni, — karčiai atsakė Ranfrida. — Tu 
juk žinai, kad Kristina man niekad nebuvo atvira... 

Lavransas daugiau nieko nepasakė. Kiek palaukęs, jis palinkėjo žmo- 
nai labos nakties ir tyliai atsigulė. Jis jautė, kad dar negreit užmigs. 

Kristina... jo dukrelė Kristina... 

Niekada nė vienu žodeliu jis nepriminė to, ką prisipažino jam tą nak- 
tį Ranfrida. O ir ji ramia sąžine būtų galėjusi pasakyti, jog jis nedavė jai 
pajusti, kad prisimena tai. Jis nė kiek nepasikeitė jai — atvirkščiai, stengėsi 
parodyti dar daugiau nuoširdumo ir meilės. Tačiau ne pirmą kartą šią 
žiemą jis pastebi tokį Ranfridos kartėlį ir mato, kaip ji stengiasi jo nekal- 
tuose žodžiuose įžiūrėti kokį nors paslėptą įžeidimą. Jis nesuprato kodėl 
ir nebūtų sugebėjęs to pakeisti — jeigu taip ir būtų buvę. 

„Tėve mūsų, kurs esi danguje“. Jis ėmė melstis už Kristiną ir jos kū- 
dikį. Paskui pasimeldė už žmoną ir už save. Ir pagaliau paprašė suteikti 
jam jėgų kantriai pakęsti Erlendą Nikiulauseną, kol bus priverstas matyti 
žentą savo namuose. | 

Lavransas jokiu būdu nenorėjo, kad žentas išvyktų namo, kol ne- 
paaiškės, kaip yra su riešu. Taip pat nenorėjo sutikti, kad Erlendas ke- 
liautų vienas. 


KRISTINA LAVRANSDATER - 


— Kristina labai nudžiugtų, jeigu ir jūs atvyktumėte drauge, — tarė 
kartą Erlendas. 

Lavransas patylėjo. O paskui rado daugybę pasiteisinimų. Ranfri- 
da tikriausiai nenorėsianti likti sodyboje viena. O be to, jei jis dabar 
išvyksiąs taip toli į šiaurę, tai kažin ar spėsiąs grįžti ligi pavasario dar- 
bų. Tačiau viskas baigėsi tuo, kad jis išvyko su Erlendu. Lavransas visai 
nesivedė tarnų — jis namo grįšiąs laivu iki Raumsdalio, o toliau į pietus 
pasisamdysiąs arklius — jis ten visur pakeliui turįs pažįstamų. 

Keliaudami slidėmis, jie nelabai daug kalbėjo, bet buvo gerai nusitei- 
kę. Lavransui buvo sunkoka spėti su Erlendu, jis nenorėjo parodyti, kad 
žentas per greit šliuožia. Tačiau Erlendas tai pastebėjo ir tuoj pat sulėti- 
no savo žingsnį, prisitaikydamas prie uošvio. Jis tiesiog iš kailio nėrėsi, 
norėdamas kaip nors įtikti žmonos tėvui, ir, kaip paprastai, norėdamas 
įsigyti kieno nors draugiškumą, sugebėjo būti ramus ir švelnus. 

Trečiąjį vakarą nakvynei jie pasirinko vieną akmeninę trobelę. Oras 
buvo bjaurus, rūkas, bet Erlendas neabejojo rasiąs kelią. Lavransas pa- 
stebėjo, kad Erlendas nuostabiai tiksliai supranta visus ženklus ore ir 
žemėje, pažįsta žvėrių gyvenimą ir papročius ir visada gali pasakyti, kur 
esąs. Atrodė, jog visa tai, ką pats Lavransas, nors ir pripratęs prie kalnų 
gyvenimo, išmoko žiūrėdamas, stebėdamas ir prisimindamas, jo paly- 
dovas žinojo tiesiog aklai. Erlendas pats iš to juokėsi, bet jautė, jog tai 
neatskiriama nuo jo. 

Akmeninę trobelę jie rado jau tamsoje Erlendo numatytu laiku. Lav- 
ransas prisiminė, kaip tokią pačią naktį jam teko įsirausti į sniegą maž- 
daug lanko šūvio atstumu nuo jo paties arklių pašiūrės. Trobelė buvo 
visai užpustyta, taigi keleiviai turėjo lįsti į ją pro čiukurą. Erlendas pri- 
dengė skylę arklio oda, buvusia trobelėje, ir, pakišęs po gegnėmis me- 
dines atsparas, pritvirtino ją. Paskui slide iškabino 1š trobelės sniegą ir, 
pakrovęs į atvirą židinį malkų, užkūrė ugnį. Tada ištraukė iš po suolo tris 
ar keturias kurapkas, kurias čia eidamas į pietus buvo palikęs, aptepė jas 
moliu iš aslos prie židinio, kur jis buvo atsileidęs, it įmetė tuos kamuolius 
į žarijas. 

Lavransas gulėjo ant žemių suolo, kurį Erlendas pasistengė kuo pa- 
togiau įtaisyti, paklojęs kelionės maišus ir apsiaustus. | 

— Šitaip kariai elgiasi su vogtomis vištomis, Erlendai! - juokdamasis 
tarė Lavransas. 

— Taip, ir aš šio to išmokau, tarnaudamas pas grafą, — taip pat juokais 
atsakė Erlendas. 

Dabar jis buvo toks guvus ir greitas, koks anksčiau būdavo tylus ir 
nepaslankus, o tokį dažniausiai ir matydavo jį uošvis. Atsisėdęs ant grin- 
dų priešais žemių suolą, jis pradėjo pasakoti apie tuos laikus, kai tarnavo 
pas grafą Jakobą Halande. Jis tada buvo pilies būrio viršininkas, o paskui 
trimis nedideliais laivais plaukiojo jūroje, saugodamas krantus. Erlendo 
akys pasidarė visai vaikiškos — jis nesigyrė, o tiesiog davė valią liežuviui. 
Lavransas gulėdamas 1š viršaus žvilgčiojo į jį. 

Lavransas dažnai melsdavo Dievą kantrybės, kad galėtų pakęsti žen- 
tą, o dabar beveik norėjo pykti ant savęs, nes Erlendas patiko jam daug 
labiau, negu jis to norėjo. Jis prisiminė, kad jau tą nakų, kai sudegė jų 
bažnyčia, jam patiko žentas. Negalima pasakyti, kad šiam išųsėliui būtų 
trūkę vyriškumo. Tėvišką širdį pervėrė skausmas: gaila Erlendo - jis tiktų 
didesniems dalykams, ne moterims vilioti. Bet iš viso kito nieko neišė- 
jo — kažkokios vaikiškos išdaigos. Jeigu būtų taip, kad koks vadas paimtų 
tą žmogų į rankas ir panaudotų jį - bet dabar, kai kiekvienam daug dalykų 
tenka spręsti savo nuožiūra... o Erlendas juk turi rūpintis ne tik savo ge- 
rove, bet ir daugelio kitų žmonių likimu... Ir jis yra Kristinos vyras. 

Erlendas pažvelgė į uošvį ir surimtėjo. Paskui tarė: 

— Aš jūsų paprašysiu vieno dalyko, Lavransai — prieš atvykdami į 
mano namus... pasakykite man viską, kas slegia jums širdį. 

Lavransas tylėjo. 

— Juk jūs žinote, — tuo pačiu balsu kalbėjo Erlendas, — kad krisiu 
jums po kojų, kada pareikalausit, ir priimsiu tokią bausmę, kuri jums 
atrodys tinkamiausia. 

Lavransas pažvelgė į jaunuolio veidą, paskui keistai nusijuokė. 

— Manau, būtų sunkoka, Erlendai... man pasakyti, o tau išpildyti... 
Paskirk atitinkamą dovaną Siunbiu bažnyčiai ir tiems kunigams, kuriuos 
jūs taip pat apkvailinote, — griežtai tarė jis. - Aš daugiau nenoriu apie tai 
kalbėti! Ir tau nėra ko teisintis savo jaunyste... Būtum daug garbingiau 
pasielgęs, Erlendai, jei būtum puolęs man į kojas prieš vestuves... 

— Taip, — atsakė Erlendas. — Bet tada aš nežinojau, kad taip yra ir kad 
vieną gražią dieną paaiškės, kokią skriaudą aš jums padariau. 

Lavransas atsisėdo: 

— Argi vesdamas tu nežinojai, kad Kristina... 

— Nežinojau, — prislėgtas atsakė Erlendas. — Aš tai pastebėjau, pra- 
slinkus kone dviem mėnesiams po vestuvių. 

Erlendas vėl prabilo tyliai ir nedrąsiai: 

— Aš džiaugiuosi, uošvi, kad su manim keliaujate. Kristina visą žiemą 
buvo nesmagi, vos žodį man pratardavo. Daug kartų man atrodė, kad jai 
nepatinka ir Hiusabiu, ir aš. 

Lavransas atsakė šaltokai ir nenoriai: 

— Taip turbūt esti visoms jaunoms žmonoms. Dabar ji vėl sveika, 
taigi netrukus vėl tapsite tokie pat geri draugai, kaip buvote, — pasakė jis, 
kandžiai šyptelėjęs. 

Erlendas sėdėjo, įsmeigęs žvilgsnį į žarijų krūvą. Dabar jam buvo 
visiškai aišku — tai jis jau pajuto, kai pirmą kartą prie balto Kristinos 
peties pamatė mažą raudoną kūdikio veiduką — jau niekada nebus to, 
kas buvo anksčiau... 


Kai tėvas įėjo į mažųjų kambarėlį, Kristina, atsisėdusi lovoje, ištiesė 
jam rankas. Ji apsikabino tėvo kaklą ir taip graudžiai pravirko, kad Lav- 
ransas visai išsigando. 

Vienu tarpu ji jau buvo atsikėlusi, bet paskui, sužinojusi, kad Er- 
lendas vienas išvyko į pietus ir, be to, laiku negrįžo, taip susirūpino, jog 
pakilo karštis. Dėl to jai teko vėl atgulti. 

Iš karto buvo matyti, jog Kristina dar silpna: verkdavo — reikia ar ne- 
reikia. Kai Erlendo namie nebuvo, į sodybą atvyko naujasis namų kape- 
lionas, sira Eilivas Serksenas. Jis keletą kartų norėjo Kristinai paskaityti 
balsiai, tačiau ji pradėdavo dėl mažiausio menkniekio verkti, todėl greitai 
kunigas nebežinojo, ką skaityti. 


Kartą tėvui pas ją sėdint, Kristina įsigeidė pati pervystyti kūdikį, kad 


Lavransas pamatytų, koks berniukas dailus. Kūdikis gulėjo plikutis tarp 


vystyklėlių ir spurdėjo priešais motiną. 

— Koks čia ženklas ant krūtinėlės? — paklausė Lavransas. 

Ties pat širdim kūdikis turėjo keletą mažų raudonų dėmelių, tary- 
tum berniuką būtų palietusi kruvina ranka. Pirmą kartą tuos ženklus 
pamačiusi, Kristina pati buvo nusigandusi. Tačiau ji stengėsi ramintis 
ir dėl to tarė: 

— Turbūt tai ugnies ženklas — aš susigriebiau už krūtinės, kai pama- 
čiau bažnyčią degant. 

Tėvui dilgtelėjo širdį. Juk jis nežino, nuo kada... arba kiek laiko... ji slė- 
pė. Ir negalėjo suprasti, kaip jai užteko jėgų... jai, jo dukrai, slėpti nuo jo... 

— Man atrodo, kad jūs nelabai mylite mano sūnų, — daug kartų kar- 
tojo Kristina savo tėvui. 

Bet Lavransas šypsodavosi ir sakydavo mylįs. Be to, jis atvežė bran- 
gių dovanų į naujagimio lopšį ir gimdyvės lovą. Vis dėlto Kristinai atro- 
dė, kad jos sūnų per mažai visi myli, o mažiausiai Erlendas. 

— Pažiūrėkite į jį, tėte, — prašė ji. — Žiūrėkite, kaip jis juokiasi! Ar 
matėte kada tokį gražų vaikutį kaip Nokvė? 

Ji klausinėjo ir klausinėjo. Kartą Lavransas tarė tartum pats sau: 

— Tavo brolis Hovardas... mūsų antrasis sūnus... buvo labai gražus. 

Kiek luktelėjusi, Kristina paklausė silpnu balsu: 

— Ar tas mano brolis, kuris gyveno ilgiausiai?.. 

— Taip. Jam buvo dvi žiemos... Neverk, ko gi tu vėl verki, mano Kris- 
tina, — tyliai paprašė jis. 

Nei Lavransui, nei Giuniulfui Nikiulausenui nepatiko, kad berniu- 
kas buvo vadinamas Nokve — juk jis pakrikštytas Nikiulausu. Erlendas 
atkakliai tvirtino, kad tai tas pats vardas, o Giuniulfas pasakė, kad jau 
senuose padavimuose pasakojama apie žmones, kurie dar pagoniškais 
laikais buvo vadinami Nokve. Tačiau Erlendas vis tiek nenorėjo vadinti 
vaiko savo tėvo vardu. O Kristina visada vadino berniuką taip, kaip jos 
sūnų pirmą kartą pasveikino Erlendas. 

Kristinos manymu, be jos, Hiusabiu tebuvo tik vienas žmogus, ge- 
bėjęs kaip reikiant įvertinti, koks nuostabus berniukas Nokvė ir kiek jis 
teikia vilčių. Tai naujasis kunigas, sira Eilivas... Šiuo klausimu jis visai 
sutiko su motina. 

Sira Eilivas buvo mažas, dailaus sudėjimo žmogus su apvaliu pilvuku, 
jo išvaizdą darančiu truputį juokingą. Jį buvo sunku įsidėmėti. Žmonės, 

daug kartų su juo kalbėję, paskui sunkiai atpažindavo kunigą — toks pa- 
prastas buvo jo veidas. Jo plaukai ir oda buvo vienodos rusvai geltonos 
smėlio spalvos, o apskritos melsvai vandeningos akys labai išraiškingos. 
Jis buvo tylaus ir santūraus būdo, bet mesteris Giuniulfas sakė, kad sira 
Eilivas toks išsilavinęs, jog, jeigu labiau pasitikėtų savimi, galėtų išlaikyti 
egzaminus ir įsigyti mokslo laipsnį. Bet dar labiau negu mokslas jį puošė 
skaistus gyvenimas, kuklumas ir nuoširdi meilė Kristui bei jo bažnyčiai. 

Jis buvo žemos kilmės ir, nors nedaug vyresnis už Giuniulfą Nikiu- 
lauseną, atrodė senstelėjęs. Giuniulfas pažinojo jį nuo Nidaro mokyklos 
laikų ir visada apie Eilivą Serkseną kalbėdavo su didele meile. Erlendo 
nuomone, Hiusabiu toks kunigas buvo per prastas, bet Kristina iš karto 
pajuto jam didžiausią pasitikėjimą ir meilę. 

Net ir nuėjusi kartą į bažnyčią, Kristina su kūdikiu pasiliko gyven- 
ti mažųjų kamarėlėje. Sunki buvo jos bažnyčion žengimo diena — sira 
Eilivas įvedė ją pro bažnyčios duris, bet suteikti Dievo kūno nedrįso. Ji 
atliko išpažintį, bet dėl tos nuodėmės, kad ji buvo kito žmogaus nekaltos 
mirties priežastis, turėjo gauti atleidimą iš arkivyskupo. Kai vieną rytą, 
sėdėdamas šalia, Giuniulfas pastebėjo jos sielos kančias, jis patarė, kai 
tik praeis gyvybei pavojus, tuojau ieškoti sveikatos savo sielai. Kai tik 
būsianti ganėtinai sveika, ji turinti išpildyti šventajam Ulavui duotąjį pa- 
žadą. Šis savo globa išsaugojęs jos sūnų sveiką ir gyvą, suteikdamas jam 
šviesą ir krikštą; dabar ji turinti basa nukeliauti prie jo kapo ir ten padėti 
savo auksinį vainiką, garbingąjį mergaitės papuošalą, kurį taip prastai 
saugojusi ir neteisėtai nešiojusi. Giuniulfas patarė Kristinai rengtis šiam 
žygiui vienuolišku gyvenimu, maldomis, skaitymais ir apmąstymais, taip 
pat pasninkais, žinoma, saikingais, kad nepakenktų kūdikiui. 

Tą vakarą, kai ji pirmąkart įžengė į bažnyčią ir paskui nuliūdusi sėdė- 
jo namie; pas ją atėjo Giuniulfas ir padovanojo rožinį „Pater noster“. Jis 
pasakė, kad užsienyje, norėdami susikaupti, ne tik vienuoliai, vienuolės 
ir kunigai šitokius rožinius naudoją. Rožinis buvo nepaprastai gražus; 
karolėliai iš gelsvo medžio, atvežto iš Indijos, ir kvepėjo labai saldžiai ir 
stipriai, kad neužmirštum, jog gera malda — tai širdies auka ir troškimas 
pagalbos norint gyventi dorai. Tarp jų buvo karolėlių iš gintaro ir aukso, 
o kryžius iš gražaus emalio. | 

Susitikęs kieme savo jauną žmoną, Erlendas žiūrėdavo į ją su aistrin- 
gu ilgesiu. Tokia graži kaip dabar ji dar niekada nebuvo: aukšta, liekna, 
paprastu tamsiai rudu drabužiu iš nedažyto milinio audeklo. Storas dro- 
binis nuometas, dengiantis jos plaukus, kaklą ir pečius, tik dar ryškiau 
pabrėžė akinamą odos baltumą. Kai pavasario saulės spinduliai krito ant 
Kristinos veido, atrodė, jog šviesa giliai prasiskverbia į jos kūną, — to- 
kia ji buvo skaidri, — jos akys ir lūpos tartum kiaurai persišvietė. O kai 
Erlendas, užėjęs į mažųjų kamarėlę pasižiūrėti kūdikio, pažvelgdavo į 
Kristiną, šioji nuleisdavo didelius baltus vokus. Ji atrodė tokia baikšti ir 
skaisti, jog Erlendas nedrįso savo pirštais net jos rankos paliesti. O kai 
Nokvę laikydavo prie krūties, tai ir tą vos pastebimą balto kūno dalelytę 
pridengdavo nuometo krašteliu. 

Atrodė lyg kas atėmė iš jo žmoną ir nusiuntė tiesiai į dangų... 

Paskui, kai vakarais didžiojoje menėje sėdėdavo vieni vyrai, Erlendas 
kone supykęs juokdavosi savo broliui ir uošviui, jog Hiusabiu pavirtęs 
tikra bažnyčia. Dabar čia gyveną Giuniulfas ir sira Eilivas, uošvį taip 
pat galima laikyti puskunigiu, o dar norį padaryti kunigu ir jį patį! Trys 
kunigai būsią vienoje sodyboje. Bet jie tik juokėsi iš jo. 

Šį pavasarį Erlendas labai rūpestingai ėmė tvarkyti savo ūkį. Visos 
tvoros šiais metais buvo pataisytos ir vartai įstatyti, laukai suarti ir kiti 
pavasario darbai tvarkingai ir laiku atlikti, be to, Erlendas nupirko puikių 
raguočių. Senųjų žymią dalį turėjo paskersti prieš Naujuosius metus, ir 
nebuvo gaila, nes tvartuose turėjo daugybę iškaršusių ir sunykusių galvi- 
jų. Erlendas susirado žmonių dervai varyti ir beržo tošims rinkti, trobe- 
siai buvo apkamšyti ir stogai perdengti. Nuo to laiko, kai senasis ponas 
Nikiulausas buvo jėgų žydėjime, Hiusabiu dar niekada nebuvo taip su- 
tvarkytas. Taip, žmonės kalbėjo, kad Erlendas pasinaudojęs savo žmonos 
tėvo patarimais. Kartu su juo ir su savo broliu Erlendas, turėdamas atlie- 
kamo laiko, išvažinėjo visą apylinkę, aplankė draugus ir gimines. Ir važi- 
nėjo kaip dera — su pora guvių ir padorių vyrų. O anksčiau jis buvo pratęs 
visur važinėti su gauja palaidų ir nutrūktgalvių vaikinų. Dabar ir įvairios 
paskalos, ir kalbos, taip ilgai kunkuliavusios tarp žmonių iš pykčio dėl Er- 
lendo Nikiulauseno begėdiško gyvenimo, Hiusabiu apleidimo ir sugrio- 

vimo, pradėjo tilti, virsdamos nekaltais juokais. Žmonės šypsodamiesi 
sakė, kad jaunoji Erlendo žmona per šešis mėnesius daug pasiekusi. 

Prieš šventą Botolvą* Lavransas Bjergiulfsenas, lydimas mesterio 
Giuniulfo, išvyko į Nidarą. Tą keletą dienų, kurias, prieš išvykdamas 
namo, rengėsi praleisti mieste, aplankyti Šventojo Ulavo ir kitas miesto 
bažnyčias, jis žadėjo paviešėti pas kunigą. Su dukteria ir jos vyru Lavran- 
sas išsiskyrė meiliai ir draugiškai. 


6 


Praėjus trims dienoms po Šventųjų vyrų iš Seljės šventės,** Kristina 
turėjo keliauti į Nidarą. Vėliau, mėnesio gale, mieste jau prasidėdavo 
neramumas ir sujudimas prieš šventąjį Ulavą, o iki šiol arkivyskupo ne- 
buvo mieste. 

Išvakarėse prieš jos kelionę į Hiusabiu atvyko mesteris Giuniulfas, 
o kitą dieną anksti rytą jis su sira Eilivu išėjo į bažnyčią laikyti anksty- 
vųjų Mišių. 

Pilka rasa lyg kailis dengė žolę, kai Kristina ėjo į bažnyčią, bet kalvos 
viršūnėje saulė auksino mišką, o šlaito krūmuose kukavo gegutė — atro- 
dė, kad, keliaujant į šventąją vietą, bus puikus oras. 

Bažnyčioje nieko nebuvo, tik Erlendas, jo žmona ir kunigai apšvies- 
tame chore. Erlendas žvilgterėjo į basas Kristinos kojas. Turbūt jai bai- 
siai šalta taip stovėti ant akmeninių grindų. Ji turės keliauti tris mylias, 
vien tik maldų lydima. Jis stengėsi priartinti savo širdį prie Dievo, o jau 
daug metų to nebuvo daręs. 

Kristina buvo apsirengusi pelenų pilkumo palaidiniu, susijuosusi 
virvute. Erlendas žinojo, kad po juo žmona apsivilkus tik šiurkščius pa- 
šukinius marškinius. Stipriai suveržta milinė skepeta dengė jos plaukus. 

Kai iš bažnyčios išėjo į ryto saulę, juos pasitiko tarnaitė su kūdikiu. 
Kristina atsisėdo ant rąsto ir, nusigrįžusi nuo vyro, ėmė žindyti kūdikį, kad 


* Birželio 17 d. 
** Liepos 8 d. 

truputį nuošaliau, jo skruostai buvo išblyškę ir atšalę nuo jaudinimosi. 

Kunigai išėjo truputį vėliau, zakristijoje nusivilkę bažnytinius dra- 
bužius. Jie sustojo prie Kristinos. Sira Eilivas netrukus nuėjo sodybos 
link, o Giuniulfas padėjo Kristinai gerai prisirišti prie nugaros kūdikį. 
Maišelyje ant Kristinos kaklo buvo auksinis vainikas, pinigai ir truputis 
duonos su druska. Ji paėmė į rankas lazdą, žemai nusilenkė kunigui ir 
takeliu aukštyn per mišką iš lėto pajudėjo šiaurės link. 

Erlendas tebestovėjo mirtinai išbalęs. Ir staiga jis leidosi bėgti. Į šiau- 
rę nuo bažnyčios buvo keletas neaukštų kalvelių, apaugusių reta žole 
ir nušiurusiais kadagiais ir berželiais — ten paprastai ganydavosi ožkos. 
Erlendas užbėgo ant kalvelės — iš čia jis dar valandėlę galėjo matyti Kris- 
tiną, kol pagaliau ji pranyko miške. 

Giuniulfas lėtai lipo paskui brolį. Ryškioje ryto šviesoje kunigas at- 
rodė labai aukštas ir tamsus. Jis taip pat buvo labai išbalęs. 

Erlendas stovėjo prasižiojęs, jo išbalusiais skruostais riedėjo ašaros. 
Staiga jis parklupo ant kelių, paskui nuvirto kniūbsčias į neaukštą žolę ir 
kūkčiodamas savo ilgais, įdegusiais pirštais ėmė rauti viržius. 
pažvelgė tolumon į mišką, kuriame dingo moteris. 

Erlendas kilstelėjo galvą. 

— Giuniulfai... argi reikėjo jai užkrauti tokį vargą... Argi taip reikė- 
jo?.. —- paklausė jis vėl. — Argi tu negalėjai išlaisvinti jos? 

Giuniulfas neatsakė, tada Erlendas vėl prabilo: 

— Juk aš atlikau išpažintį ir atgailojau, — jis atsisėdo. — Aš užsakiau jai 
trisdešimt mišių ir vienas metines mišias, parūpinau kapą šventintoje že- 
mėje, aš išpažinau nuodėmę vyskupui Helgei ir lankiau Šventąjį Kraują 
Šverine... Argi tai negalėjo kiek pagelbėti ir Kristinai?.. 

— Netjei tu visa tai ir atlikai, — tyliai tarė kunigas, — net jei Dievui paro- 
dei nusižeminusią širdį ir visai su juo susitaikei, tai vis dėlto tu turi žinoti, 
kad dar daug metų ir dienų tau reikės naikinti čia žemėje savo nuodėmių 
pėdsakus. Tai, ką tu padarei tai, kuri dabar yra tavo žmona, įtraukdamas 
ją pirmiausia į nuodėmingą gyvenimą ir pagaliau į žmogžudystę, — to tu 
nebegali atitaisyti, tą gali tiktai Dievas. Melskis, kad jis ją globotų šioje ke- 

lionėje, kurioje tu negali jos nei palydėti, nei apsaugoti. Ir kol gyvi būsite, 
broli, nepamiršk, kad matei savo žmoną taip išeinančią iš tavo kiemo — ir 
tai daugiau dėl tavo kaltės, o ne dėl jos pačios nuodėmių. 

Kiek palaukęs, Erlendas tarė: 

— Aš buvau prisiekęs Dievu ir savo krikščionišku tikėjimu, prieš pa- 
žeisdamas jos garbę, kad niekuomet neturėsiu kitos moters, ir ji pasiža- 
dėjo netekėti už kito vyro, kol mes abu gyvi būsim. Tu pats buvai sakęs, 
Giuniulfai, kad prieš Dievą toks pasižadėjimas lygus santuokai; kas po 
lokio pasižadėjimo veda kitą, tas gyvena paleistuvystėje. Todėl ar galėjo 
toks gyvenimas būti nuodėmingas, jeigu Kristina man priklausė?.. 

— Ne tai buvo nuodėmė, kad tu su ja gyvenai, — po kiek laiko tarė ku- 
nigas. — Jeigu tu tuo nebūtum pažeidęs kitų žmonių teisių, bet tu ją pa- 
skatinai nuodėmingai pasipriešinti visiems, kuriems Dievas buvo pave- 
dęs globoti šią mergaitę, ir pagaliau privedei ją prie žmogžudystės. Apie 
tai aš jau esu kalbėjęs: todėl bažnyčia 1r išleido įsakymą apie santuoką ir 
įsakė, kad turi būti paskelbti kiekvienos poros užsakai, ir mes, kunigai, 
neturime teisės sutuokti vaikino ar merginos prieš giminių valią. 

Giuniulfas atsisėdo ant žemės, susidėjo rankas ant kelio ir įsmeigė 
žvilgsnį į tolį, per vasariškai apšviestą lauką, kur slėnio gilumoje mėlyna- 
vo mažas ežerėlis. 

— "Tu pats turėtum žinoti, Erlendai, jog aplink save pasėjai dygių erš- 
kėčių ir dilgėlių — argi galėjo pas tave ateiti jauna mergaitė neapsidraskiu- 
si ligi kraujo ir nesusižeidusi... 

— "Tu, brolau, palaikei mane ne kartą, kai būdavo kalbama apie Eliną, 
tyliai tarė Erlendas. — To aš niekada neužmiršiu... 

— Tik kažin ar taip būčiau daręs, — atsakė Giuniulfas, ir jo balsas 
sudrebėjo, — jei būčiau pagalvojęs, jog tu taip beširdiškai pasielgsi su 
nekalta ir garbinga mergaite — beveik kūdikiu, palyginti su tavim. 

Erlendas neatsakė. Giuniulfas tyliai paklausė: 

— Tada Oslo mieste... ar pagalvojai, kas būtų Kristinai, jeigu būtų 
paaiškėję, kad ji laukiasi kūdikio... dar gyvendama pas vienuoles vienuo- 
lyne ir būdama sužadėta su kitu... Jos tėvas juk išdidus ir savo garbę 


branginąs žmogus... visi jos giminės — aukštos kilmės žmonės, nepratę 


kęsti gėdos... 

— Aš galvojau apie tai... — Erlendas nusisuko. — Miunanas žadėjo 
pasirūpinti Kristina... ir aš jai tą sakiau... 

— Miunanas! Kaip tu galėjai apie Kristinos garbę kalbėti su tokiu 
žmogumi kaip Miunanas? 

— Jis ne toks, kaip tu manai, — trumpai tarė Erlendas. 

— Tada mūsų giminaitė friu Katryna tokia. Ar nežadėjo jis vežti Kris- 
tinos į kurią nors savo sodybą, kur gyvena jo meilužės... 

Erlendas taip trenkė kumščiu į žemę, kad iki kraujo prasimušė 
krumplius. 

— Pats velnias griebia tokį vyrą, kurio žmona eina išpažinties pas 
dieverį!.. 

— Ji nėjo pas mane išpažinties, — tarė kunigas, — ir ne aš jos dvasios 
tėvas. Ji skundėsi man savo didele baime ir kančia... o aš stengiausi padė- 
ti jai, paguosti ir duoti tokį patarimą, koks man atrodė geriausias. 

— Gerai, - Erlendas atmetė galvą ir pažvelgė į brolį. —- Aš pats žinau... 
jog nereikėjo taip daryti... nereikėjo vestis į Briunhildos namus... 

Kunigas valandėlę sėdėjo nebylus. 

— Į Briunhildos Musės namus?.. 

— Taip, argi ji tau to nesakė, jeigu jau pasipasakojo viską?.. 

— Turbūt nelengva Kristinai per išpažinų pasakoti tokius dalykus apie 
savo teisėtą vyrą, — tarė kunigas, kiek palaukęs. — Man rodos, ji greičiau 
numirtų, negu prisiverstų apie tai pasakoti... — Giuniulfas patylėjo, paskui 
rūsčiai ir įsikarščiavęs tarė: — Jeigu tu manei, Erlendai, kad prieš Dievą bu- 
vai jos vyras, kuris turėjo ją saugoti ir globoti — tai tavo elgesys man atrodo 
dar šlykštesnis! Tu viliojai ją į giraites ir daržines, pervedei per paleistuvys- 
tės slenkstį. Ir galų gale nuvežei pas Bjerną Giunarseną ir friu Oshildą... 

— Nekalbėk taip apie mūsų tetą Oshildą, — švelniai tarė Erlendas. 

— Juk tu pats sakei manąs, jog ji pagreitino mūsų dėdės mirtį... ji ir 
tas Bjernas. 

— Tai man nesvarbu, — įsikarščiavęs tarė Erlendas. — Aš myliu tetą 
Oshildą... 

— Aš suprantu, — tarė kunigas. Jo lūpas iškreipė kandi šypsena. — Tu 
įkalbėjai ją susitikti su Lavransu Bjergiulfsenu, tada, kai pabėgsi su jo 
dukterimi. Erlendai, atrodo, jog tu labai brangini savo draugystę... 

— Jėzau! — Erlendas užsidengė veidą rankomis. 

Bet kunigas kalbėjo toliau: 

— Jeigu būtum matęs savo žmonos dvasios kančias, kai ji virpėjo iš 
siaubo be išpažinties ir pagalbos, laukdama kūdikio gimstant, o mirtis 
stovėjo ant slenksčio... tokia jaunutė ir tokia nelaiminga... 

— Žinau, žinau! — Erlendas drebėjo. — Žinau, kad kentėdama galvojo 
apie tai. Bet dėl Jėzaus, Giuniulfai, nutilk — juk aš tavo brolis! 

Tačiau kunigas be gailesčio kalbėjo toliau: 

— Jei aš būčiau toks vyras kaip tu, o ne kunigas... ir jeigu išvesčiau iš 
kelio tokią jauną ir gerą mergaitę... aš atsikratyčiau tos kitos — pagailėk 
Viešpatie, greičiau aš pasielgčiau taip, kaip teta Oshildą pasielgė su savo 
vyru, Oo paskui už tai degčiau amžinoje pragaro ugnyje, negu leisčiau jai 
kentėti tokias kančias, kokias suteikei savo nekaltai, mylimai draugei... 

Erlendas tebesėdėjo virpėdamas. 

— Sakai, tu kunigas... — tyliai tarė jis. - Nejaugi tu toks geras kunigas, 
kad niekad nenusidėjai... su moterim?.. 

Giuniulfas nežiūrėjo į brolį. Jo veidą užliejo kraujo banga. 

— Tu neturi teisės klausinėti manęs tokių dalykų... bet vis dėlto aš tau 
atsakysiu. Tas, kuris mirė už mus ant medinio kryžiaus, žino, kaip labai 
man reikia jo gailestingumo. Bet aš tau sakau, Erlendai, jeigu visame 
žemės rutulyje nebebūtų nė vieno skaistaus ir nesusitepusio nuodėme 
tarno ir jeigu jo šventojoje bažnyčioje nebebūtų nė vieno kunigo, ištiki- 
mesnio ir tauresnio už mane, vargšą Viešpaties išdaviką, — tai vis dėlto 
liktų dar Dievo įsakymai ir įstatymai, kurių moko toji bažnyčia. Jo žodis 
negali susiteršti nuo netyro kunigo lūpų, tačiau jis patsai gali mūsų lūpas 
sudeginti ir suniokoti, bet to tu turbūt nesupranti. Kaip ir aš, ir kaip kiek- 
vienas purvinas velnio vergas, kurį jis atpirko savo krauju, tu vis dėlto 
gerai žinai — Dievo įstatymai yra nesugriaunami ir jo garbės sumažinti 
negalima. Lygiai taip, kaip ir jo saulė stipriai šviečia ir į nevaisingą jūrą, ir 
į tuščius kalnus, ir į šiuos mielus slėnius... 

Erlendas tebesėdėjo, užsidengęs veidą rankomis. Jis ilgai taip sėdėjo, 
bet kai prabilo, jo balsas skambėjo sausai ir griežtai: 

— Ar tu kunigas, ar ne... bet jei tavo gyvenimas buvo ne toks jau 
griežtas ir nekaltas... tai argi tu nesupranti?.. Ar galėtum pasielgti taip 

su moterim, kuri miegojo tavo glėbyje... kuri tau pagimdė du vaikus... ar 
galėtum su ja pasielgti taip, kaip mūsų teta pasielgė su savo vyru? 

Kunigas valandėlę patylėjo. Paskui kiek pašaipiai tarė: 

— Juk tu ne taip jau griežtai smerki tetą Oshildą... 

— Vienas dalykas — vyras, kitas — moteris. Aš prisimenu tą paskutinį 
kartą, kai jie atvažiavo čia į Hiusabiu ir su jais kartu buvo ponas Bjer- 
nas. Mes sėdėjome čia prie židinio su motina ir su teta, o ponas Bjernas 
skambino arfa ir dainavo joms... aš stovėjau prie jo kelių... Staiga dėdė 
Bordas pašaukė ją... jis jau gulėjo lovoje ir norėjo, kad ji taip pat eitų gul- 
ti... 1r pasakė tokius begėdiškus, bjaurius žodžius... Teta atsistojo, ponas 
Bjernas taip pat; jis išėjo iš menės, bet prieš tai jiedu pažvelgė vienas į 
kitą... Taip, aš paskui pagalvojau, kai paaugau ir šį tą galėjau suprasti... 
labai gali būti, jog tai tiesa... Aš išsiprašiau, kad man leistų pašviesti po- 
nui Bjernui ir palydėti jį į tą namą, kur jis turėjo miegoti; bet neišdrįsau... 
neišdrįsau miegoti didžiojoje menėje... aš išbėgau ir atsiguliau su tarnais 
šeimyninėje... Jėzau, Giuniulfai... jak vyrui niekada negali būti taip, kaip 
tą vakarą buvo Oshildai!.. Ne, Giuniulfai! Užmušti moterį kaip... nebent 
aš užtikčiau ją su kitu... 

Bet juk Erlendas ją užmušė... Tačiau šito Giuniulfas negalėjo pasa- 
kyti savo broliui. Ir štai kunigas šaltai paklausė: 

— Vadinasi, netiesa ir tai, kad Elina buvo tau neištikima! 

— Neištikima? — Erlendas staiga atsigręžė į brolį ir užsidegęs tarė: — 
Negi tu manai, kad aš galėjau prikaišioti jai už santykius su Gisiuru... 
tada, kai visą laiką duodavau jai suprasti, jog tarp mūsų viskas baigta? 

Giuniulfas panarino galvą: 

— Taip. Turbūt tavo teisybė, — tyliu, pavargusiu balsu tarė jis. 

Bet Erlendas, pajutęs šią mažą nuolaidą, užvirė. 

Aukštai atmetęs galvą jis pažvelgė į kunigą. 

— Tu kažko per daug rūpiniesi Kristina, Giuniulfai. Kaip tu visą pava- 
sarį sekiojai paskui ją... man rodos, daugiau, negu tinka broliui ir kunigui! 
Tu lyg ir pavydi man jos!.. Jei ji nebūtų buvusi tokioj padėtyje kokioje 
buvo, kai tu ją pamatei pirmą kartą, žmonės, ko gera, galėtų pagalvoti... 

Giuniulfas pažvelgė į jį. Įsiutintas brolio žvilgsnio, Erlendas pašoko, 
Giuniulfas taip pat atsistojo. Jis vis nenuleido nuo jo akių, ir tada Er- 

lendas puolė jį kumščiu. Kunigas sugriebė jo ranką per riešą. Erlendas 
norėjo parversti brolį, bet Giuniulfas nė nepajudėjo. 

Erlendas tuoj atvėso. 

— Turėjau prisiminti, jog esi kunigas, — tyliai tarė jis. 

— Kaip matai, tenka to gailėtis, — šyptelėjęs tarė Giuniulfas. 

Erlendas stovėjo ir trynėsi riešą. 

— Taip, tavo rankos visada buvo velniškai stiprios... 

— Prisiminiau tuos laikus, kaip mudu buvom dar vaikai. — Giuniul- 
fo balsas pasidarė be galo malonus ir švelnus. — Gyvendamas toli nuo 
namų, aš dažnai prisimindavau tuos laikus, kai buvom maži. Mes dažnai 
susipykdavome, bet visada labai trumpai, Erlendai. 

— Tik daugiau, Giuniulfai, nebebus taip, kaip tada, — liūdnai tarė 
antrasis. 

Ilgai stovėjo jie tylėdami. Pagaliau Giuniulfas tarė: 

— Aš iškeliauju, Erlendai. Nueisiu pas Eilivą atsisveikinti, o paskui 
iškeliausiu. Nuvyksiu pas Urkedalio kunigą; nevažiuosiu į Nidarą, kol ji 
ten, — jis šyptelėjo. 

— Giuniulfai! Aš taip negalvojau... neišvyk iš mūsų taip... 

Giuniulfas tebestovėjo. Jis porą kartų giliai atsiduso, paskui tarė: 

— Tu turi sužinoti apie mane vieną dalyką, Erlendai... dabar, kai pa- 
tyriau visas tavo paslaptis. Sėsk! 

Giuniulfas vėl atsisėdo. Erlendas išsitiesė ant žemės priešais jį, parė- 
Paskui šyptelėjo: 

— Kas yra, Giuniulfai... ar rengiesi atlikti išpažintį? 

— Taip! — tyliai tarė brolis. 

Bet paskui vėl ilgai tylėjo. Erlendas pastebėjo, kaip virptelėjo jo lū- 
pos ir kaip jis sugniaužė ant kelių rankas. 

— Kas yra? — jo veidu nuslinko lengva šypsena. — Argi gali būti, kad 
tu... kad kokia nors graži dama ten, pietų šalyse... 

— Ne! tarė kunigas. Jo balsas kažkaip keistai užkimo. — Ne apie meilę 
žadu kalbėti... Tu žinai, Erlendai, kaip aš buvau paskirtas į kunigus?.. 

— Taip. Kai mūsų broliai mirė, o tėvai manė, kad neteks ir mūsų 
abiejų... | 

— Ne, - atsakė Giuniulfas. — Miunaną jie laikė sveiku, o Gautė visai 
nesirgo, jis mirė tik kitą žiemą. Bet tu gulėjai ir dusai, ir tada motina 
davė įžadus paskirti mane šventojo Ulavo tarnystei, jeigu jis išgelbės 
tau gyvybę... 

— Kas tau papasakojo? — luktelėjęs paklausė Erlendas. 

— Ingrida, mano auklėtoja. 

— Aš, žinoma, būčiau buvęs puiki dovana šventajam Ulavui! — juok- 
damasis tarė Erlendas. — Prastai būčiau jam patarnavęs... Bet tu sakeisi, 
Giuniulfai, esąs labai patenkintas, kad iš vaikystės buvai pašauktas būti 
kunigu! 

— Taip, — tarė kunigas. — Bet ne visada taip buvo. Prisimenu tą dieną, 
kai tu su Miunanu Bordsenu išjojai iš Hiusabiu pas karalių, mūsų gimi- 
naitį, norėdamas gauti ten tarnybą. Tavo žirgas šoko po tavim, o nauji 
ginklai žvilgėte žvilgėjo. O man buvo lemta niekada nenešioti ginklų!.. 
Gražus tu buvai, brolau mano!.. Tau buvo tik šešiolika žiemų, bet aš jau 
seniai buvau pastebėjęs, kad patinki moterims ir mergaitėms... 

— Ta puikybė neilgai truko, — tarė Erlendas. — Aš išmokau nusikar- 
pyti kampuotai nagus, kas antras žodis minėti Jėzaus vardą ir, ką paga- 
dindavau kalaviju, pataisyti durtuvu. Paskui mane išsiuntė į šiaurę, ir aš 
sutikau ją... ir buvau gėdingai išvytas iš karaliaus palydos, o tėvas užtren- 
kė man duris... 

— Tu bėgai iš tėvynės su gražia moterimi, — vis taip pat tyliai tarė 
Giuniulfas. — Ir mes namuose sužinojome, kad tu tapai grafo Jakobo 
pilies viršininku... 

— Tai buvo ne tokios jau aukštos pareigos, kaip jums namie atro- 
dė, — juokdamasis tarė Erlendas. 

— Jūs su tėvu prastai sugyvenot... o į mane jis kreipė labai maža dėme- 
sio, ir dėl to mes nesipykome. Motina mane mylėjo — aš žinau. Bet mane 
ji brangino daug mažiau už tave — tą aš labai gerai supratau, kai tu išvykai 
svetur. Tu, brolau, vienintelis mane iš tikrųjų mylėjai. Ir Dievas žino, bu- 
vai mano brangiausias draugas čia žemėje. Bet tais laikais, kai aš buvau 
jaunas ir neprotingas, dažnai man ateidavo į galvą mintis, jog tu iš gyveni- 
mo gavai gerokai daugiau, negu aš. Dabar aš viską pasakiau, Erlendai! 

Erlendas gulėjo, įsikniaubęs į žolę. 

— Nevažiuok, Giuniulfai, — prašė jis. 

— Turiu išvažiuoti, — tarė kunigas. — Mes vienas antram papasako- 
jome labai daug. Tegu padeda Dievas ir Mergelė Marija, kad mes vėl 
susitiktume laimingesnę valandą. Sudie, Erlendai! 

— Lik sveikas! — tarė Erlendas, nepakeldamas galvos. 

Kai po kelių valandų Giuniulfas, jau apsirengęs kelionės drabužiais, 
išėjo iš kunigo namų, jis pamatė kažką jojant laukais į pietus, miško 
link. Per petį jam kabėjo lankas, o trys šunys šokinėjo aplink žirgą. Tai 
buvo Erlendas. 


Tuo laiku Kristina skubiai kopė miško takeliu aukštyn į kalvą. Saulė 
jau buvo pakilusi aukštai, ir eglių viršūnės mirguliavo vasaros dangaus 
fone, bet miške dar tebedvelkė rytmečio vėsa. Oras buvo pilnas kvapų — 
pušų, drėgnos žemės ir žydinčių vilnažolių su rausvų varpelių poromis. 
Jomis buvo nusėti visi kupstai, o žole apaugęs takelis buvo drėgnas, 
minkštas, ir juo buvo malonu eiti basomis kojomis. Kristina ėjo, šnabž- 
dėdama maldas ir retkarčiais žvilgčiodama į baltus debesėlius — gero oro 
pranašus, tyliai plaukiančius dangaus mėlyne virš medžių viršūnių. 

Visą laiką ji galvojo apie brolį Edviną. Štai taip ir jis metai iš metų 
keliavo ir keliavo, nuo ankstaus pavasario iki vėlyvo rudens. Kalnų ta- 
kais, juodais skardžiais ir baltomis sniego pusnimis. Jis ilsėdavosi kalnų 
ganyklose, gerdavo iš upelių ir užkąsdavo duonos, kurios jam duoda- 
vo skerdžiai ir piemenys, o paskui atsisveikindavo su jais, prašydamas 
Dievo palaimos ir žmonėms, ir gyvuliams. Šniokščiančiais kalnų šlaitais 
leisdavosi vienuolis į slėnį; sudžiūvęs, ištįsęs, panarinęs galvą, kiūtindavo 
jis keliu pro sodybas ir valstiečių namelius, o jam praėjus, visur, kur tik jo 
būta, tartum giedras oras likdavo jo maloni malda už visus žmones. 

Kristina nesutiko nė vieno žmogaus — tik kai kur pasitaikydavo viena 
kita karvė: čia kalnuose buvo vasaros ganyklos. Bet kelelis buvo geras, o 
per balas iš rąstų buvo išgrįsti tiltai. Kristina ėjo be baimės — jai rodėsi, 
jog šalia žengia nematomas vienuolis. „„Broli Edvinai, jei tiesa, kad tu esi 
šventasis, jei dabar stovi prieš Dievą, melskis už mane!“ 

„Viešpatie Jėzau Kristau, Švenčiausioji Marija, šventasis Ulavai...“ 


Ji labai norėjo greičiau pasiekti savo kelionės tikslą... ji norėjo nusikra- 

tyti nuodėmių, kurias daug metų slėpė, naštos, sąžinės graužimo už tai, 
kad klausė mišių ir dalyvavo bažnytinėse apeigose neatlikusi išpažinties 
ir atgailos. Ji labai troško būti laisva ir skaisti. Taip karštai ji netroško 
netgi nusikratyti savo kūniškos naštos, kai pereitą pavasarį po širdimi 
nešiojo kūdikį... 

Berniukas saldžiai ir ramiai miegojo už motinos pečių. Jis pabudo 
tik tada, kai Kristina perėjo mišką ir nusileido į Snefiugelio kaimelį, kur 
prieš jos akis atsivėrė Biudvikeno ir fiordo prie Saltneso įlankos vaizdas. 
Čia ji atsisėdo pievutėje, nusiėmusi nuo pečių, pasidėjo ant kelių kūdikį 
ir atsisegė palaidinį. Malonu buvo žindyti kūdikį, malonu buvo taip sė- 
dėti ir saldu jausti, kaip jos kietos lyg akmuo krūtys, pritvinkusios pieno, 
kūdikiui žindant, pamažu lengvėja. 

Apačioje, saulės nutviekstas, su žaliom lankom ir šviesiomis apdirb- 
tų laukų dėmėmis tarp tamsių miškų ramiai tysojo kaimelis. Šen bei ten 
nuo stogų kilo dūmai. Kai kur jau buvo prasidėjusi šienapjūtė. 

Nuo Saltneso iki Steino jai teko keltis laiveliu. Ji atsidūrė visai ne- 
pažįstamoje vietovėje. Į Biunesetą galas kelio ėjo pro sodybas, bet pas- 
kui Kristina vėl atsidūrė miške. Tiesa, dabar viena gyvenvietė nuo kitos 
buvo ne taip labai toli. Ji baisiai pavargo. Bet prisiminė savo tėvus — juk 
jie basi nuėjo visą kelią nuo Jeriungordo į Silą per Dovrės kalnus, ligi pat 
Nidaro, neštuvuose nešdami Ulvhildą. Nėra nė ko galvoti apie tai, jog 
Nokvę sunku nešti ant nugaros. 

Be to, jai labai niežtėjo galvą, nes po stora miline skepeta buvo visa 
suprakaitavusi. O apie liemenį, ten, kur virvutė prilaikė Kristinos drabu- 
žius, marškiniai turbūt visai įsiveržė į kūną ir pratrynė žaizdas. 

Ilgainiui kelyje pradėjo sutikti važiuojančiųjų. Kartais į vieną ar į kitą 
pusę prajodavo raiteliai. Ji pasivijo ūkininko vežimą, vykstantį į turgų, 
su prekėmis: sunkūs ratai, cypdami ir girgždėdami, dardėjo per šaknis 


1r akmenis. Du vyrai tempė paskui save karvę. Jie pažvelgė į jauną mal- 


dininkę, nes ši buvo graži — apskritai šių vietų gyventojai buvo pripratę 
prie tokių praeivių. Vienoje vietoje, truputį nuošaliau nuo kelio, keli vyrai 
rentė namą; jie šūktelėjo Kristinai, o vienas senyvas žmogus, pavijęs ją, 
pasiūlė išgerti alaus. Kristina žemai nusilenkė, išgėrė ir padėkojo žodžiais, 
kokius paprastai girdėdavo iš pavargėlių, kai duodavo jiems išmaldos. 

Netrukus jai vėl teko sustoti pailsėti. Prie kelio ji rado nedidelę žalią 
kalvelę, pro kurią tekėjo šaltinis. Kristina paguldė kūdikį ant žolės, jis 
pabudo ir pradėjo smarkiai rėkti, dėl to Kristina skubėjo greičiau su- 
kalbėti maldas ir meldėsi labai išsiblaškiusi. Paskui pasiguldė Nokvę ant 
kelių ir išvystė. Vaikas buvo suteršęs vystyklus, o Kristina turėjo mažą 
skalbinių pamainą. Ji perskalavo palutes ir padžiovė saulėje ant įšilusio 
akmens. Berniuką suvyniojo tiesiog į viršutinius vystyklus. Jam labai pa- 
rankytes ir, maitindama kūdikį, vieną rankytę suspaudė tarp krūtų. 

Pro šalį smagia risčia prajojo du vyrai. Kristina vogčiom pažvelgė į 
juos — tai buvo kažkoks didikas su tarnu. Staiga ponas sustabdė žirgą, 
nušoko nuo balno ir sugrįžo prie tos vietos, kur sėdėjo Kristina. Tai 
buvo Simonas Andresenas. 

— Gal nenori, kad aš tave pasveikinčiau? — paklausė jis. Simonas sto- 
vėjo, laikydamas žirgą už pavadžio ir žiūrėdamas į Kristiną. Jis buvo su 
kelionės drabužiais — odinę liemenę apsivilkęs ant žydro lininio palaidi- 
nio, o galvą dengė šilkinė kepurė; veidas įraudęs ir suprakaitavęs. — Taip 
keista tave matyti... bet gal tu nenori kalbėti su manim?.. 

— Matai pats... Kaip gyveni, Simonai?.. — Kristina pasikišo basas ko- 
jas po drabužiais ir norėjo atimti kūdikį nuo krūties. 

Bet berniukas pravirko, patraukė lūpomis ir pradėjo ieškoti, dėl to 
turėjo vis tiek jį žindyti. Kristina kiek galėdama rupestingiau užsitraukė 
palaidinį ant krūtinės ir nuleido akis. 

— Ar tavo? — paklausė Simonas, rodydamas į kūdikį. — Žinoma, kvai- 
las klausimas, — nusijuokė jis. — Tikriausiai sūnus? Sekasi Erlendui Ni- 
kiulausenui! 

Pririšęs prie medžio žirgą, jis atsisėdo ant akmens netoli Kristinos. 
Kalaviją pasidėjo tarp kelių ir galu rausė žemę. 

— Sunku buvo tikėtis susitikti tave čia, šiaurėje, Simonai, — pasakė 
Kristina, norėdama bent ką pasakyti. 

— Taip, — atsakė Simonas, — seniau šiame krašte aš neturėdavau reikalų. 

Kristina prisiminė per pokylį, vos atvykus į Hiusabiu, kažką girdėju- 
si, kad jaunesnysis Arnės Javaldseno iš Ranheimo sūnus veda jauniausią 
Andreso Darės dukterį; dėl to paklausė Simoną, ar ne ten jis buvęs. | 

— Iš kur tu žinai? — paklausė Simonas. — Vadinasi, jau ir šias apylinkes 
pasiekė toji Žinia... 

— Ar iš tikrųjų, — paklausė Kristina, — Javaldas gaus Sigridą? 

Simonas, sučiaupęs lūpas, dirstelėjo į ją. 

— Matau, kad vis dėlto ne viską žinai. 

— Aš visą žiemą niekur neišėjau iš Hiusabiu, — tarė Kristina. — Mažai 
žmonių mačiau. Girdėjau kalbant apie šias vestuves... 

— Na, tada gali tai išgirsti iš mano lūpų... vis tiek greit paaiškės, — jis 
patylėjo truputį. - Javaldas mirė likus trims dienoms iki žiemos nakties,* 
jis nukrito nuo žirgo ir nusilaužė nugarkaulį. Prisimeni, prie pat Diufri- 
no kelias nuo upės pasuka į rytus ir ten labai staigiai leidžiasi. O ne, tu 
tikriausiai neprisimeni! Mes jau važiavome pas juos sugerti sužadėtuvių; 
Arnė ir jo sūnūs laivu atvyko į Oslą... — Simonas nutilo. 

— Turbūt Sigrida džiaugėsi, ištekėdama už Javaldo, — nedrąsiai pasa- 
kė Kristina. | 

— Taip, — atsakė Simonas. — Ji pagimdė jo sūnų... šį pavasarį, Šventųjų 
Apaštalų dieną...** 

— Oi Simonai! 

Sigrida Andresdater buvo tamsių garbanų, apskrito veidelio. Juokian- 
tis jai skruostuose atsirasdavo gilios dųobutės. Duobutes skruostuose ir 
smulkius vaikiškus dantis turėjo ir Simonas. Kristina prisiminė, kad, kai 
būdavo nelabai palankiai nusiteikusi savo jaunikiui, jai atrodydavo tai 
nevyriška, ypač tada, kai artimiau susipažino su Erlendu. Simonas su 
Sigrida buvo labai panašūs vienas į antrą, bet jai labai tiko būti tokiai ap- 
valutei ir amžinai juoktis. Ji tada buvo keturiolikos žiemų... Tokio skam- 
baus juoko kaip Sigridos Kristina niekuomet nebuvo girdėjusi. Simonas 
erzindavo jaunesnę sesutę ir nuolat juokaudavo su ja. Kristina jautė, kad 
jis myli ją labiausiai iš visų brolių ir seserų. 

— Žinai, kad mūsų tėvas Sigridą mylėjo labiausiai iš visų, — tarė Simonas. 
— Jis norėjo, kad, prieš susitariant su Arne, tėvu, jiedu su Javaldu pažiūrėtų, 
ar viens antram patiks. Ir jie susipažino... mano nuomone, net artimiau, 


* Spalio vidurys. 
** Gegužės 1 d. 

negu reikėjo... susitikę jie negalėdavo atsiskirti, žvilgčiodavo viens į kitą ir 
juokdavosi; tai buvo praeitą vasarą Diufrine. Bet jie buvo tokie jauni... Juk 
niekas negalėjo apie tai pagalvoti... O Astrida, tu žinai, buvo jau sužadėta, 
kai mudu... Ir ji neturėjo nieko prieš, juk Turgrimas labai turtingas ir šiaip 
draugiškas... bet dabar nėra nieko, kas įtiktų jam, ir be to, jis mano esąs 
visų ligų ir negalavimų, kokie tik žinomi žmonėms, maišas. Dėl to mes 
visi džiaugėmės, kad Sigrida patenkinta savo būsimomis vestuvėmis... Kai 
mes Javaldą sulaužytu nugarkauliu parvežėme į sodybą... Halfrida, mano 
žmona, taip viską sutvarkė, kad Sigrida važiuotų su mumis į Manviką. O 
paskui ir paaiškėjo, kad po Javaldo mirties ji liko ne viena... 

Jie patylėjo. Paskui Kristina tyliai pasakė: 

— Nelinksma buvo tau kelionė, Simonai. 

— Taip! — paskui jis nusijuokė. — Bet aš jau kone įpratau, Kristina, važi- 
nėti su tokiais liūdnais įpareigojimais. Ir, atrodo, aš tam tinkamiausias žmo- 
gus — tėvas neturėjo jėgų. Dabar jie gyvena pas mane Manvike — Sigrida su 
kūdikiu. Bet berniukas darosi panašus į tėvą, ir aš supratau, žiūrėdamas į 
juos visus, jog vargšas mažytis nemylimas nebus, jei jį ten parveš... 

— O tavo sesuo? — paklausė Kristina, sunkiai atgaudama kvapą. — 
Kur ji gyvens? 

Simonas nepakėlė nuo žemės akių. 

— Tėvas nori, kad ji gyventų namie, Diufrine, — tyliai pasakė jis. 

— Simonai! Nejaugi tau nebuvo skaudu su tuo sutikti? 

— Tu puikiai supranti, — atsakė jis, nepakeldamas akių, — kad berniukui 
bus labai pravartu, jeigu jau iš pirmų dienų įeis į tėvo šeimą. Mes su Hal- 
frida, žinoma, mielai būtume pasilikę pas save abu. Nė viena sesuo nebūtų 
taip atsidavusi ir mylinti kitą seserį, kaip Halfrida Sigridą. Niekas iš mūsų, 
giminių, nesielgė su ja žiauriai — gali būti tikra. Net ir tėvas... nors jį tai visai 
pribaigė. Bet argi tu nesupranti... būtų neteisinga, jeigu kas nors iš mūsų 
pasipriešintų ir nekaltas berniukas netektų tėvo palikimo ir teisių. 

Kristinos kūdikis paleido krūtį. Motina skubiai susitvarkė drabužius 
ir drebėdama prispaudė mažytų prie savęs. Jis patenkintas sučepsėjo ke- 
letą kartų, ir iš burnytės kliūstelėjo pienas, sutepdamas veiduką ir moti- 
nos rankas. 

Simonas šnairai dirstelėjo į juos abu ir šyptelėjęs pasakė: 

— Tau geriau pasisekė, Kristina, negu mano seseriai. 

— Tau, žinoma, gali atrodyti neteisinga, — tyliai pasakė Kristina, - kad 
esu žmona, o mano berniukas — teisėtai gimęs. Gal ir aš buvau verta 
pasilikti su neteisėtu betėviu kūdikiu... 

— "Tai blogiausia, ką būčiau galėjęs išgirsti, — pasakė Simonas. — Aš 
linkiu tau tik gero, Kristina, — pridūrė jis tyliau. 

Ir tuoj pat pasiklausė ją apie kelionę. Jis į šiaurę atvykęs laivu iš 
Tiunsbergo, paaiškino Simonas. 

— Laikas man joti toliau! Mėginsiu prisivyti tarną... 

— Tave lydi Finas? — paklausė Kristina. 

— Nel Finas jau vedė ir daugiau pas mane nebetarnauja. Ar tu jį dar 
prisimeni? — paklausė Simonas lyg nudžiugusiu balsu. 

— O Sigridos berniukas ar gražus? — paklausė Kristina, žvilgtelėjusi 
į Nokvę. 

— Girdėjau taip kalbant. Mano nuomone, visi žindomi kūdikiai vie- 
nodi, — atsakė Simonas. ' 

— Vadinasi, tu pats neturi vaikų, — pasakė Kristina ir staiga nusišypsojo. 

— Neturiu, — trumpai atsakė jis. 

Paskui atsisveikino su Kristina ir nujojo. 


Eidama toliau, Kristina jau nebekėlė kūdikio ant nugaros. Paėmė ant 
rankų ir nešėsi, prispaudusi jo veidelį prie savo kaklo. Ji nieko daugiau 
negalėjo galvoti, tik apie Sigridą, Andreso dukterį. 

Ne, jos tėvas nebūtų galėjęs taip pasielgti... Ne, Lavransas Bjergiulf- 
senas nevažinėtų visur, maldaudamas garbės ir vietos savo dukters netei- 
sėtam kūdikiui pas jo tėvo gimines — niekada jis negalėtų taip padaryti! Ir 
niekada jam neužtektų jėgų atimti iš jos žindomą kūdikį... išplėšti mažytį 
iš motinos glėbio, nutraukti nuo krūties, kai nuo jo nekaltų lūpyčių dar 
nenudžiūvo motinos pienas. Mano Nokve, ne, šito jis, be abejo, nega- 
lėtų padaryti... Tegul tai būtų dešimteriopai neteisinga, bet mano tėvas 
nebūtų taip pasielgęs... 

Kristina negalėjo nuvyti nuo savęs vieno vaizdo: šiaurėje, kur su- 
siaurėja slėnis ir juodi miškingi kalnai suartėja, pradingsta būrys raitelių. 
Upė griaudėdama teka per uolų slenksčius, žalia kaip ledas, apsiputojusi 

dvelkia šalčiu. Tas, kuris pateks į ją, užsimuš į uolas tą pačią akimirką, 
krisdamas nuo uolos ant uolos... Jėzau Marija... 

Paskui ji prisiminė laukus namie, Jeriungorde, šviesią vasaros naktį, 
pamatė save pačią, bėgančią takeliu žemyn į žalią pievelę alksnyne prie 
upės — ten, kur jie paprastai skalbdavo skalbinius. Vanduo veržliai bėgo, 
vienodai čiurlendamas nuolaidžia, žaliais akmenimis nusėta vaga... Vieš- 
patie Jėzau, aš kitaip negaliu... 

O, bet tėvo širdis neleistų to padaryti! Ir nesakytų, jog to reikalauja 
teisingumas. O aš, atsiklaupusi ant plikų kelių, maldaučiau: „Tėve, neat- 
imk iš manęs kūdikio!..“ 


Kristina stovėjo ant Feginsbreko kalvos, žiūrėdama į miestą, auksu 
žėrintį vakaro saulėje. Kitapus plataus šviesaus upės vingio stovėjo rudi 
pastatai su žaliais velėnų stogais, su tamsiais medžių kupstais soduose, 
šviesūs akmeniniai namai su dantytais šelmenimis, ji matė bažnyčias su 
smailiais juodais, malksnomis dengtais stogais, ir bažnyčias, kurių stogai 
žvilgėjo blankiu švininiu atspindžiu. O virš žalių apylinkių, virš didingo 
miesto iškilusi Kristaus bažnyčia, tokia didžiulė ir tokia akinamai šviesi, 
jog, rodėsi, viskas gulėjo jos papėdėje. Ji stovėjo nušviesta vakaro saulės, 
žėrinčiais langais, o bokštai su svaiginančiais smaigaliais ir paauksuoto- 
mis vėjarodėmis kilo tiesiog į šviesų vakaro dangų. 

Aplinkui tysojo vasariškai žali kaimai su garbingomis ir turtingomis 
sodybomis šlaituose. Toliau už miesto atsiskleidė šviesus ir platus fiordas; 
virš jo skriejo dideli vasaros debesys, pakilę iš anapus žvilgančių mėlynų 
kalnų. Vienuolyno salelė, lyg žalias vainikas su įpintais baltais namų žie- 
dais, plūduriavo jūroje. Kiek laivų stiebų upės žiotyse, kiek gražių namų... 

Sujaudinta, kūkčiodama suklupo jaunoji moteriškė prie pakelės kry- 
žiaus, kur jau buvo klūpoję tūkstančiai maldininkų, dėkodami Dievui, 
kad, keliaujant per pavojingą ir gražų pasaulį, atsirado pagalbos rankų. 

Kristinai žengiant į Kristaus bažnyčios šventorių, bažnyčios ir vie- 
nuolynai skambino vakaro pamaldoms. Ji išdrįso dirstelėti į vakarinį baž- 
nyčios fasadą, o paskui aptemusias akis nuleido žemyn. 

Vien savo jėgomis žmonės negalėjo jos pastatyti — čia per šventąjį 


Eisteiną ir per tuos meistrus, kurie ją statė, veikė Dievo dvasia. „Teatei- 

nie tavo karalystė, tebūnie tavo valia kaip danguje, taip ir žemėje“ — da- 
bar ji suprato tuos žodžius. Dievo karalystės puikumo atspindys šiuose 
muūruose liudijo, kad jo valia yra visa tai, kas gražu. Kristina sudrebėjo. 
Taip, Dievas turėtų nusigręžti nuo viso to, kas bjauru — nuo nuodėmės, 
gėdos ir netyrumo. 

Dangaus pilies balkonuose stovėjo šventieji vyrai ir moterys, tokie 
gražūs, kad Kristina nedrįso į juos nė pažvelgti. Juos supo nevystantys 
amžinybės vijokliai — jie kilo iš smaigalių ir bokštų, pražysdami akmeni- 
nėmis monstrancijomis. Virš didžiųjų durų ant kryžiaus kybojo Kristus. 
Marija ir Jonas Evangelistas stovėjo šalia jo, jie buvo balti, lyg nulipdyti 
iš sniego, o ant to baltumo žvilgėjo auksas. 

Tris kartus apėjo ji aplink bažnyčią melsdamasi. Galingos, masyvios 
sienos su nuostabiais turtingais pilioriais, arkomis ir langais, milžiniškas 
nuolaidus, žvilgantis stogas, į dangaus beribę įsmeigęs auksuotą viršūnę 
bokštas. Kristina palinko po savo nuodėmės našta. 

Ji drebėjo, bučiuodama aptašytą portalo akmenį. Akimirką, lyg žai- 
bui blykstelėjus, aplink bažnyčios duris ji pamatė tamsų medžio raižinį, 
tokį, kaip savo tėviškės bažnyčioje, kurį ji savo vaikiškomis lūpomis bu- 
čiuodavo paskui tėvą ir motiną. 

Ji pašlakstė švęstu vandeniu kūdikį ir save, prisiminusi, kad taip da- 
rydavo tėvas, jai mažai esant. Stipriai prispaudusi prie krūtinės kūdikį, 
Kristina įėjo į bažnyčią. 

Ji ėjo lyg per mišką: kolonos buvo nušerpetojusios tartum seni me- 
džiai, o į šį mišką pro spalvotus langus skverbėsi šviesa, įvairiaspalvė ir 
aiški kaip giesmė. Aukštai viršuje ties Kristina akmens lapuose linksmai 
žaidė žvėrys ir žmonės, ir angelai grojo ir giedojo, o dar aukščiau, pačiam 
viršuje, gaubėsi bažnyčios skliautai, keliantys šventovę aukštyn į Dievą. 
Prie vieno šoninio altoriaus kunigas laikė mišias. Kristina suklupo prie 
kolonos. Lyg akinama šviesa ją pervėrė giesmė. Dabar ji suprato, kaip 
giliai buvo paskendusi dulkėse... 

Pater noster. Credo in unu deum. Ave, Maria, gratiae blena.* Maldų ji iš- 
moko, kartodama paskui tėvą ir motiną, dar tais laikais, kuriuos ji vos be- 
prisimena. Viešpatie Jėzau Kristau! Ar yra kita tokia nusidėjėlė kaip ji? 


* Tėve mūsų. Tikiu vieną Dievą. Sveika, Marija, malonės pilnoji (/04). 

Ties triumfo arka, aukštai virš žmonių minios, kybojo Nukryžiuo- 
tasis. Skaisčioji Mergelė, jo motina, stovėjo po juo, skausmingai žvelg- 
dama į savo nekaltąjį sūnų, jis ten, tartum koks plėšikas, mirtinai buvo 
kankinamas. 

O čia klūpojo ji, apkabinusi savo nuodėmės vaisių. Ji glaudė vaikiuką 
prie savęs — jis buvo sveikas kaip obuoliukas, raudonas ir baltas kaip rožė. 
Dabar jis buvo pabudęs ir giedromis ir mielomis akimis žvelgė į ją... 

Nuodėmėse pradėtas. Išnešiotas po jos kieta, pikta širdimi. Gimęs 
iš jos nuodėmių suteršto kūno, toks skaistus, toks sveikas, toks be galo 
nuostabus, mielas ir tyras. Jai plyšo širdis, galvojant apie tą nenupelnytą 
malonę; ji klūpojo paskendusi atgailoje, o kūkčiojimai ir ašaros veržėsi iš 
sielos kaip kraujas iš mirtinos žaizdos. 

Nokve Nokve, vaikeli mano... Dievas suverčia tėvų nuodėmes vai- 
kams... Argi aš to nežinojau? Taip, žinojau. Bet aš buvau negailestinga 
tai nekaltai gyvybei, kuri pabudo manyje, kad už mano nuodėmes būtų 
kada nors prakeikta ir nukankinta... 

Ar aš atgailavau už savo nuodėmę, nešiodama tave, mano mylimas 
mylimas sūnau? O ne, tai ne atgaila buvo... Mano širdis buvo kieta iš ne- 
apykantos ir piktų minčių tą valandą, kai pirmąkart pajutau tave kruste- 
lėjus — toks mažas ir silpnas... Magnificat anima m2ea Dorinum. Et excultavt 
spiritus meus in Deo salutari m2e0...* "Taip giedojo ji — maloningoji moterų 
karalienė, išrinkta pradėti tą, kuris turėjo mirti už mūsų nuodėmes. Aš 
neprisimindavau savo pačios ir savo kūdikio nuodėmių Atpirkėjo. O 
ne — tai nebuvo atgaila — aš pati buvau menka ir pasigailėjimo verta, 
maldavau, kad būtų sulaužytas teisingumo įsakymas, nes aš nebūčiau 
galėjusi iškęsti, jeigu Dievas būtų laikęsis savo įstatymo ir mane baudęs 
pagal tuos žodžius, kuriuos žinojau visą savo gyvenimą... 

Taip, dabar jai aišku. Ji galvojo, kad Dievas yra jos tėvas, ir šventasis 
Ulavas taip pat. Visąlaik širdyje ji buvo įsitikinusi, kad tą akimirką, kai 
nebepajėgs pakelti griežtos bausmės, ji susilauks ne teisingumo, o pasi- 
gailėjimo. 

Kristina taip verkė, jog, žmonėms stojantis, ji neturėjo jėgų pakil- 
ti — kniūbojo, susirietusi į kamuolį, palinkusi prie savo kūdikio. Šalia jos 


* Mano siela garbina Viešpatį. Ir mano dvasia džiaugiasi Dievu, mano Išganytoju (/9/.). 

klūpojo dar kažkokie žmonės, jie taip pat neatsistojo, tai buvo dvi gerai 
apsirengusios moterys, O tarp jų paauglys berniukas. 

Kristina pažvelgė į chorą. Aukštai, virš altoriaus, už auksinių grotuotų 
durelių, tamsoje žvilgėjo šventojo Ulavo skrynia. Jos nugara perbėgo le- 
dinis šaltis. Ten gulėjo jo šventasis kūnas, laukdamas prisikėlimo dienos. 
Tada atsivoš dangtis, ir jisai pakils. Su kirviu rankoje žengs jis per šią 
bažnyčią. Ir iš po akmeninių grindų, iš šventoriaus, iš kiekvieno kapinyno 
visoje Norvegijos žemėje ims kilti negyvi, pageltę griaučiai, apsidengs 
mėsa ir susiburs aplink savo karalių. Tie, kurie stengėsi eiti jo pėdomis, ir 
tie, kurie prašė, kad jis padėtų jiems pakelti jų nuodėmių, liūdesio ir ligų 
naštą, prie kurios jie, gyvi būdami, pririšo patys save ir savo vaikus — štai 
buriasi jie aplink savo karalių, prašydami apsakyti Dievui jų vargus. Vieš- 
patie, išklausyk, ko aš meldžiu šiems žmonėms. Aš taip juos mylėjau, 
jog su džiaugsmu pasirinkau ištrėmimą, vargą, neapykantą ir mirtį, kad 
Norvegijoje neužaugtų nė vienas vyras ar moteris, nežinantys apie tavo, 
Atpirkėjo, mirtį už visus nusidėjėlius. Viešpatie, kurs liepei eiti ir visus 
žmones padaryti tavo mokytiniais — savo krauju aš, Ulavas Haraldsenas, 
rašiau norvegiškai tavo įsakymus visiems tiems mano valdiniams... 

Kristina užsimerkė, nusilpusi ir apsvaigusi. Ji matė karaliaus vei- 
dą — jo liepsnojančios akys vėrė ją iki pat sielos gelmių — ji virpėjo nuo 
šventojo Ulavo žvilgsnio. 

Ten šiaurėje, tavo slėnyje, Kristina, kur aš gyvenau, kol mano paties 
žmonės išvijo mane iš mano paveldėtosios karalystės, nenorėdami pa- 
kęsti Dievo įstatymų — ar nebuvo ten pastatyta nė viena bažnyčia? Ar 
neatvyko vyrai pamokyti jūsų Dievo įsakymų? 

Gerbk savo tėvą ir motiną. Nežudyk. Dievas perkelia tėvų nusikalti- 
mus vaikams. Aš numiriau, kad jūs sužinotumėte tą tiesą. Ar tu ją žino- 
jai, Kristina Lavransdater? 

Taip, taip, Viešpatie ir karaliau! 

Ulavo bažnyčia tėviškėje - jos akyse iškyla rudų sienojų pastatas. Ten 
stogas ne taip aukštai, kad žmogui susisuktų galva. Bažnyčia Dievo gar- 
bei buvo pastatyta iš tamsių dervuotų kamienų, kaip žmonės statydavo 
savo gyvenamuosius trobesius, tvartus ir klojimus. Bet kamienai buvo 
tašomi, kol tapo grakščiais stulpais, ir iš jų stačių buvo suręstos Dievo 
namų sienos. Todėl ir sira Eirikas kasmet bažnyčios pašventinimo dieną 

sakydavo, kad mums reikią su tikėjimo įrankiais iškalti ir išpjaustinėti iš 
nuodėmingos prigimties žmogaus ištikimą Kristaus bažnyčios narį. 

Ar tu pamiršai tai, Kristina? Kur tie tavo darbai, kurie Paskutiniojo 
teismo dieną liudys, kad esi Dievo bažnyčios narė, kur tavo gerieji dar- 
bai, įrodantys, kad priklausai Dievui? 

Jėzau, jos gerieji darbai! Ji kalbėdavo maldas, kurių buvo išmokyta. Ji 
dalydavo išmaldas, kurias jai tėvas į rankas įduodavo, ji pagelbėdavo savo 
motinai, kai šioji rengdavo vargšus, maitindavo alkanuosius ir tvarstyda- 
vo ligoniams žaizdas... 

O piktus darbus darė ji pati. 

Ji glaudėsi prie visų, kurie jai siūlė apsaugą ir paramą. Brolio Edvino 
meilės pilnus raginimus, jo sielvartą dėl jos nuodėmės, jo švelnią maldą 
už ją. Visa tai ji priėmė, o pati atsidavė ugningam nuodėmės malonumui, 
vos išėjusi iš jo senų švelnių akių šviesos rato. Ji gulinėjo tvartuose ir dar- 
žinėse, nesigėdydama, kad taip apgauna gerąją, garbingąją ponią Grua, 
ji sutiko, kad pamaldžiosios seserys ja meiliai rūpintųsi, i1r nesudegė iš 
gėdos, kai vienuolės jos tėvui gyrė kuklų ir dorą elgesį. 

O tėvas! Blogiausia buvo galvoti apie jį. Tėvas, nepasakęs nė vieno 
pikto žodžio, lankydamas ją šį pavasarį... 

Simonas nutylėjo, kad savo sužadėtinę užtiko su vyru kareivių užva- 
žiuojamuose namuose. O ji leido jam prisiimti kaltę dėl sulaužyto žodžio 
ir atsakyti už ją prieš tėvą... 

Ak, tėvas — tai blogiausia. Ne, motina dar blogiau. Argi Nokvė už- 
augęs taip pat tiek maža meilės parodys savo motinai, kaip ji savo, O, to 
ji neišgyventų. Motina, kuri ją pagimdė, maitino savo krūtim ir budėjo 
prie jos, kai ji sirgo, motina, kuri ją prausė ir šukavo, džiaugdamasi jos 
gražiais plaukais. Ir tą vienintelę valandą, kai Kristina panoro motinos 
pagalbos ir paguodos, ji laukė, kad motina, nepaisydama paniekos, at- 
vyks pas ją. Gali būti tikra, tavo motina būtų atvykus pabūti su tavim, 
jeigu būtų žinojusi, kad suteiks tau paguodos — taip jai sakė tėvas, o 
motina, motina, mMotina!.. | 

Ji ėmė galvoti apie vandenį iš tėviškės šulinio. Jis atrodydavo švarus 
ir tyras mediniuose kibiruose. Bet tėvas turėjo stiklinę taurę, ir kai ją 
pripildavo vandens ir pastatydavo prieš saulę, tada pasirodydavo, koks 
jis drumstas ir pilnas nešvarumų... | 

Taip, Viešpatie karaliau, dabar aš matau, kokia aš esu! 

Iš visų žmonių ji priimdavo gerumą ir meilę, lyg turėdama tam teisę. 
Ji nematė galo visam tam gerumui ir meilei, kuriuos patyrė savo gyve- 
nime. Bet kai tik pirmą kartą jai pasipriešino, ji sukilo prieš lyg gelianti 
gyvatė. Tvirta ir aštri kaip peilis buvo jos valia, kai stūmė mirtin Eliną 
Ormsdater... 

Lygiai taip ji būtų sukilus: prieš Dievą, jeigu jis teisėtai būtų padėjęs 
ranką jai ant sprando. O, kaip galėjo tėvas ir motina iškentėti: jie neteko 
trijų mažų vaikų, jie matė Ulvhildą, žengiančią į mirtį, nors ilgus, sielvar- 
to pilnus metus stengėsi grąžinti vaikui sveikatą. Bet abu jie visus tuos 
bandymus kantriai iškentė, niekada nesuabejodami, kad Dievas jų vaikui 
nori tik gero. Ir tada ji suteikė tėvams visą tą rūpestį ir gėdą... 

Bet jeigu kas būtų atsitikę jos vaikui — jeigu būtų atėmę kūdikį, kaip 
dabar atėmė 1š Sigridos Andresdater... „O, nevesk mus į pagundą, bet 
gelbėk mus nuo pikto“ ... 

Ji buvo priėjusi iki pat pragaro nasrų. O jei būtų netekusi to vaike- 
lio, būtų puolusi į rūkstančią bedugnę, būtų su panieka nusigręžusi nuo 
vilties, kad dar gali pakilti kartu su tais geraisiais ir mielaisiais žmonėmis, 
kurie ją myli, būtų pati atsidavusi velniui. 

Kas gi nuostabaus, jei Nokvės krūtinėlėje kruvinos rankos ženklas? 

O šventasis Ulavai, kurs išklausei mane, kai meldžiau pagalbos savo 
kūdikiui... Aš prašiau bausti mane ir apsaugoti nekaltą vaikutį. Taip, 
Viešpatie, aš žinau, kaip aš įvykdžiau mūsų susitarimo savąją dalį... 

Kaip laukinis, pagoniškas žvėris ji pasipriešino pirmajam tramdymui. 
Erlendas. Nė karto ji nepagalvojo, kad jis jos nebemyli. Jeigu ji taip būtų 
galvojusi, tai nebebūtų galėjusi ilgiau gyventi. O ne! Paslapčiom ji galvo- 
jo, jog kai vėl pasidarys graži, sveika ir gyva, tai vėl bus taip, kad jis trokš 
jos... Ne todėl, kad jis būtų buvęs nešvelnus jai žiemą. Kristina, iš pat 
vaikystės girdėjusi, kad velnias visada esti šalia nėščios moters ir stengia- 
si ją silpną suvedžioti, mielai ėmė klausytis šėtono melo. Ji apsimesdavo 
galvojanti, jog Erlendui nerūpi, nes yra liguista ir negraži... kol pastebėjo, 
kad jis labai jaudinasi ir kad dėl jos tarp žmonių pasklido kalbos apie jų 
elgesį. Ji tėkšdavo jam atgal jo nedrąsius ir švelnius žodelius, o kai pati 
priversdavo jį kalbėti karštai ir neapgalvotai, vis primindavo Erlendui ir 
priekaištaudavo. Ji ne tik bjauri moteris, bet ir bloga žmona... 

Ar tu dabar supranti, Kristina, kaip tau reikia pagalbos?.. 

Taip, Viešpatie Karaliau, dabar aš suprantu. Man baisiai reikia tavo 
paramos, kad vėl nenusigręžčiau nuo Dievo. Padėk man, Jo kunigaikšti 
ir žmonių Karaliau, kai prašysiu, melsk man malonės, šventasai Ulavai, 
melskis už mane! 


Cor nunduv crea in me, Deus, et Sbiritum retu žnnova tn visceribus T0e1S. 
Ne broiaas mea facie ta. 
Libera me de sanguinibus, Deus, Deus salutis meae.* 


Mišios pasibaigė. Žmonės pradėjo eiti iš bažnyčios. Valstietės, klū- 
pojusios šalia Kristinos, atsistojo. Tačiau berniukas nepakilo. Jis pradėjo 
šliaužioti po grindis, pasiremdamas sukumpusiais pirštais į plytas, ir šo- 
kinėti lyg neapsiplunksnavęs varniukas. Jo kojytės buvo mažos, kreivos, 
palindusios po liemeniu. Moterys stengėsi eidamos kuo labiau paslėpti 
ji savo drabužiais. 

Kai jie visi trys dingo iš akių, Kristina puolė kniūbsčia ir pabučiavo 
grindis toje vietoje, kur jie praėjo. 

Truputį išsiblaškiusi ir sumišusi, Kristina stovėjo prie choro, kai pro 
grotuotas dureles išėjo jaunas kunigas. Jis sustojo prie apsiverkusios mo- 
ters, ir Kristina kiek galėdama aiškiau papasakojo, ko norinti. Iš pradžių 
jis nieko nesuprato. Kristina išsiėmė auksinį vainiką ir padavė kunigui. 

— A, jūs Kristina Lavransdater, Erlendo iš Hiusabiu žmona? — jis 
žiurėjo į ją šiek tiek nustebęs; Kristinos veidas nuo ašarų buvo visai 
užtinęs. — Taip taip! Jūsų dieveris, mesteris Giuniulfas, kalbėjo apie tai, 
taip taip! 

Jis nusivedė ją į zakristiją, paėmė iš jos vainiką, išvyniojo iš drobinių 
skudurėlių ir pažiūrėjęs šypsodamasis tarė: 

— Taip... jūs, žinoma, suprantate... čia reikia liudytojų ir visa kita... Juk 
jūs negalite atiduoti tokios brangenybės kaip gabaliuko duonos... Žino- 
ma, aš galiu paimti jį laikinai pasaugoti, jums bus nepatogu jį nešiotis 


* Tyrą širdį sutverk manyje, Viešpatie, ir tikrąją Dvasią atgaivinki manyje. 
Neatstumk manęs nuo savo veido. 


Išvaduok mane iš kraujo, Dieve, mano išganymo Dieve (/4). 

po miestą. Klausyk, paprašyk poną Arnę ateiti čia! — pasakė jis vienam 
bažnyčios tarnui. — Jūsų vyras taip pat turėtų čia dalyvauti — to reikalauja 
teisingumas. Bet gal Giuniulfas atvežė kokį laišką nuo jol.. Jūs norite pri- 
sistatyti pačiam arkivyskupui, tiesa? Ar pamatyti Hauką Tomaseną — pe- 
nitentarijų... Nežinau, ar Giuniulfas kalbėjo su ponu Eilivu... Jums teks 
ateiti rytoj anksčiau, į rytines pamaldas, po pamaldų susiraskite mane, aš 
esu Polis Aslaksenas. O jį, — jis parodė pirštu į kūdikį, — jums teks palikti 
viešbutyje. Jūs, rodos, nakvosite pas Bakės vienuoles, taip sakė, kiek pri- 
simenu, jūsų dieveris. 

Įėjo dar vienas kunigas, ir abudu tarpusavyje kažką ėmė kalbėtis. 
Pirmasis atidarė nedidelę spintelę sienoje, išėmė svarstykles ir pasvėrė 
vainiką, tuo tarpu antrasis kažką užrašinėjo į knygą. Paskui jie padėjo 
vainiką į sieninę spintelę ir užrakino. 

Ponas Polis jau ketino išlydėti Kristiną iš zakristijos, bet pirmiau 
paklausė, ar ji nenorinti, kad jis pakeltų jos sūnų prie šventojo Ulavo 
relikvijų. 

Jis paėmė berniuką tvirtai, truputį abejingai, kaip kunigas, įpratęs 
per krikštą imti mažiukus į rankas. Kristina nusekė paskui jį į bažnyčią, 
ir tada jis paklausė, ar nenorėtų ir ji pabučiuoti skrynią. 

„Nedrįstu!“ — pagalvojo Kristina, tačiau pakilo paskui kunigą laipte- 
liais ant pakylos, kur stovėjo relikvijos. Staiga, kai ji priartino savo lūpas 
prie skrynios, prieš akis plykstelėjo stipri, balta kaip kreida šviesa. 

Kunigas pažvelgė į ją susirūpinęs, kad ji neapalptų. Bet ji laikėsi tie- 
siai. Tada jis palietė vaiko kaktyte šventenybę. 

Kunigas palydėjo Kristiną ligi bažnyčios durų ir paklausė, ar ji tikrai 
rasianti kelią į keltą. Tada palinkėjo jai labos nakties. Jis visą laiką kalbėjo 
su Kristina lygiu ir sausu balsu, kaip jaunas, gerai išauklėtas didikas. 

Pradėjo lynoti, ir gaivus kvapas padvelkė 1š sodų ir gatvės, kur buvo 
šviežia ir žalia kaip kaimo kieme, išskyrus tas vietas, kur tiesėsi kelio juos- 
ta. Kristina kaip galėdama rūpestingiau uždengė vaiką nuo lietaus... Jis 
dabar buvo toks sunkus, toks sunkus, kad jai tiesiog tirpo rankos, ir ji jų 
nebejautė. Be to, jis be pertraukos zirzė ir verkė — tikriausiai vėl išalko. 

Motina buvo nežmoniškai išvargusi nuo ilgos kelionės, nuo ašarų 
ir didžiulio dvasinio sukrėtimo bažnyčioje. Jai buvo šalta, pradėjo dar 

smarkiau lyti, lašai tėškė į medžius taip, kad lapai žvilgėdami drebėjo. 
Kristina siaurais skersgatviais išėjo į aikštę, kur tekėjo upė, plati ir pilka; 
jos paviršius nuo lietaus lašų atrodė skylėtas lyg rėtis. 

Jokio kelto čia nebuvo. Kristina užkalbino kažkokius du vyrus, pa- 
lindusius nuo lietaus po pašiūre, stovinčia ant stulpų prie pat vandens. 
Šie pasakė, kad jai teksią nueiti ligi upės žiočių, kur stovi laivai, — ten 
vienuolių name gyvenąs keltininkas. 

Kristina vėl pakilo į aikštelę — pavargusi, sušlapusi, sužeistomis ko- 
jomis. Ji priėjo prie kažkokios pilkos akmeninės bažnytėlės — už jos sto- 
vėjo keletas aptvertų namų. Nokvė baisiausiai šaukė, tad ji negalėjo eiti 
į bažnyčią. Bet pro neuždengtas langų angas ji išgirdo antifoną: Laetare, 
Regina coel — džiaukis, dangaus Karaliene, nes tas, kurį tu buvai išrinkta 
nešioti prisikėlė, kaip buvo žadėjęs. Aleliuja! 

Šitą giesmę giedodavo minoritai po kompletoriumo.* Brolis Edvinas 
šį himną Viešpaties Motinai ją išmokė tomis naktimis, kai jis, mirtinai 
sirgdamas, gulėjo pas juos Jeriungorde, o ji prie jo budėdavo. 

Kristina vogčiomis įslinko į bažnyčios kiemą ir, atsistojusi prie sie- 
nos su kūdikiu ant rankų, tyliai ėmė kartoti giesmės žodžius. 

„Kad ir ką tu padarytum, Kristina, vis tiek niekas nepakeis tavo tėvo 
širdies, rodomos tau. Štai dėl ko tu neturi daugiau jo įskaudinti...“ 

„Kaip tavo perdurtos rankos buvo ištiestos ant kryžiaus, o brangus 
saulės pilies Viešpatie... Kaip toli siela nuklysta nuo tiesaus kelio, taip 
plačiai buvo ištiestos pasiilgusios rankos. Nieko nereikėjo, tik atgrįžti 
nuodėmingą sielą į tas rankas — gera valia, kaip kūdikis eina pas savo 
tėvą, o ne kaip vergas, varomas pas savo griežtąjį poną. Dabar ji suprato, 
kokia bjauri buvo nuodėmė. Vėl skausmas įsiskverbė į jos krūtinę, rodės, 
širdis plyš iš atgailos ir gėdos dėl visos tos nenupelnytos malonės. 

Šalia bažnyčios sienos buvo galima truputį pasislėpti nuo lietaus. 
Kristina, prisėdusi ant antkapio, ėmė malšinti kūdikio alkį. Retkarčiais ji 
pasilenkdavo ir pabučiuodavo gyvaplaukiais apaugusį viršugalviuką. 

Turbūt ji buvo užsnūdusi. Kažkas pajudino už peties. Prieš ją stovė- 
jo vienuolis ir brolis pasaulietis su kastuvu rankose. Basakojis vienuolis 


paklausė, ar jai nereikią nakvynės. 


* Vakarinės pamaldos. 

Kristinai dingtelėjo mintis: ji daug labiau norėjo praleisti naktį čia, 
pas minoritus, brolio Edvino draugus, be to, ligi Bakės labai toli eiti, O ji 
jau nebegalėjo pastovėti. Tada vienuolis liepė tarnui pasauliečiui nuvesti 
moterį į Moterų viešbutį. 

— Ir duok jai kiek ajerų šarmo kojoms, aš matau, jos sužeistos, — pa- 
sakė jis. 

Moterų viešbutyje buvo labai tvanku ir tamsu; jis buvo už tvoros 
prie skersgatvio, tarp namų. Brolis pasaulietis atnešė Kristinai vandens 
nusiprausti ir truputį pavalgyti. Kristina, atsisėdusi prie židinio, mėgino 
užliūliuoti kūdikį. Nokvė puikiai suprato, kad motina pavargusi ir neval- 
giusi visą šią dieną. Jis niurnėjo ir verkė, žįsdamas tuščią krūtų. Kristi- 
na truktelėjo keletą gurkšnių pieno, atnešto brolio pasauliečio. Ji bandė 
įpurkšti jo iš burnos kūdikiui, bet šis garsiai pasišiaušė prieš tokį naują 
maitinimo būdą, o senukas nusijuokė ir palingavo galvą. Kristina turinti 
pati išgerti pieną, tadą, žinoma, jis būsiąs naudingas ir berniukui... 

Pagaliau senukas išėjo. Kristina užsilipo ant gulto pačiame viršuje, 
po pat kraigu. Ten ji galėjo pasiekti angą ir atidaryti. Patalpoje buvo bai- 
sus kvapas, nes nakvojo kažkokia moteris nesveikais viduriais. Kristina 
atidarė angą: į ją padvelkė vaiskios ir vėsokos vasaros nakties drėgnas, 
tyras oras. Kristina sėdėjo ant trumpos lovos, sprandą įrėmusi į sienos 
rąstą: priegalvių patale buvo labai maža. Berniukas miegojo ant jos kelių. 
Kristina kiek palaukusi norėjo vėl uždaryti angą, bet netyčia užmigo. 

Vidurnaktį ji pabudo. Pro angą žvelgė mėnulis, vasariškai geltonas it 
medus, išblyškęs, nušviesdamas kūdikį ir ją ir atsimušdamas į sieną tie- 
siog priešais Kristiną. Ir staiga ji pastebėjo, kad mėnulio šviesos sraute, 
tarp durų ir stogo, stovi kažkoks žmogus. 

Jis buvo apsirengęs pelenų pilkumo apdaru — aukštas ir palinkęs. Ir 
štai jis atsuko į Kristiną savo seną seną, raukšlių išvagotą veidą. Tai buvo 
brolis Edvinas. Jis šypsojosi taip neapsakomai švelniai, truputį klastingai 
ir linksmai, visai taip, kaip gyvendamas žemėje. 
laukdama, ką jis pasakys ar padarys. 

Vienuolis nusišypsojo jai ir padavė seną sunkią kailinę pirštinę, pas- 
kui pakabino ją ant mėnulio spindulio. Staiga jis dar plačiau nusišypsojo, 
linktelėjo Kristinai galva ir dingo. 


KRISTINA LAVRANSDATER + 


II. Hiusabiu 


uoj po Naujųjų metų į Hiusabiu atvyko nelauktų svečių. Tai 

buvo Lavransas Bjergiulfsenas ir senasis Smidas Giudleikse- 
nas iš Dovrės, o su jais atvyko dar kažkokie du Kristinai nepažįstami 
ponai. 

Erlendas labai nustebo, pamatęs savo uošvį tokioje draugijoje: juk 
tai buvo ponas Erlingas Vidkiunsenas iš Giskės ir Bjarkės ir Haftoras 
Grautas iš Gudės — jis nežinojęs, kad Lavransas juos pažįstąs. Tačiau 
ponas Erlingas paaiškino, kad jie visi susitikę Nesete; jis ten posėdžiavęs 
su Lavransu ir Smidu šešių vyrų teisme, kuris pagaliau išsprendęs pa- 
veldėjimo ginčą tarp Jono Haukseno įpėdinių. Ir štai jiedu su Lavransu 
atsitiktinai pradėję kalbėtis apie Erlendą, ir tada Erlingui, mat jis turėjo 
kažkokį reikalą Nidare, kilo mintis užvažiuoti į Hiusabiu ir aplankyti jo 
šeimininkus, jei tik Lavransas sutiksiąs palaikyti draugystę ir plauksiąs 
kartu į šiaurę. Smidas Giudleiksenas juokdamasis pridūrė, kad jis beveik 
pats pasisiūlęs dalyvauti kelionėje. 

— Aš panorau vėl pamatyti mūsų Kristiną — puikiausiąją Nurdaleno 
rožę. Be to, aš dar pamaniau, kad mano giminaitė Ranfrida bus man 
dėkinga, jei nepaleisiu iš akių jos vyro ir pažiūrėsiu, ką jis ten veikia su 
tokiais gudriais ir galingais žmonėmis. Taip, mano Kristina, šią žiemą 
tavo tėvas turi kitų reikalų, ne tik važinėti sa mumis po sodybas ir švęsti 
Kalėdas, kol neprasidėjo pasninkas. Visus šiuos metus mes sėdėjome 
savo sodybose tyliai ir ramiai, užsiėmę savais reikalais. Bet dabar Lav- 
ransas nori, kad mes visi, karaliaus patikėtiniai slėnių gyventojai, būriu 
jotume į Oslo miestą per pačius žiauriausius šalčius: mes turį duoti pa- 
tarimus žymiems tarybos žmonėms ir rūpintis karaliaus reikalais. Anot 
Lavranso, didikai už vargšą nepilnametį vaiką labai blogai valdą... 

Ponas Erlingas atrodė kažko susirūpinęs. Erlendas pakėlė antakius. 

— Ar jūs dalyvaujate didžiajame karaliaus dvaro susirinkime, uošvi? 

— Ne, ne! - atsakė Lavransas. — Aš, kaip ir kiti mūsų vietovės kara- 
liaus vyrai, joju į susirinkimą pakviestas... 

Bet Smidas Giudleiksenas vėl prabilo. Juk pats Lavransas jį įkalbė- 
jęs — taip pat Hersteiną iš Kriukės, Trondą Jeslingą, Giutormą Sneisą ir 
kitus, nenorėjusius vykti. 

— O ar šioje sodyboje nėra papročio kviesti svečius į vidų? — paklau- 
sė Lavransas. — Tuoj mes pažiūrėsim, ar Kristina taip pat moka padaryti 
tokį gardų alų kaip jos mama. 

— Ką tai reiškia, tėve? — kiek vėliau paklausė Kristina, kai Lavransas 
atėjo su ja į mažųjų kambarėlį, kur Kristina nusinešė nuo svečių kūdikį. 

Lavransas supo ant kelių anūką. Nokvė jau buvo dešimties mėnesių, 
stambus ir gražus. Kalėdoms jis jau buvo apvilktas palaidinuku ir apau- 
tas kojinėmis. 

— Aš neatsimenu, kad jūs kada būtumėte kalbėję tokiuose susirinki- 
muose, — vėl tarė duktė. — Juk jūs visada sakydavote, kad šaliai ir žmo- 
nėms geriausia, jei valdo karalius ir tie, kuriuos jis pašaukė savo tarny- 
bon. Erlendas sako, kad šis sumanymas — pietų didikų. Jie norį nušalinti 
nuo valdžios friu Ingebjergą ir tuos, kuriuos jai tėvas paskyrė patarėjais, 
O sau pasiveržti vėl tokią valdžią, kokią turėjo, kai karalius Hokonas ir jo 
brolis buvo dar maži. Bet nuo to valstybė labai nukentės, kaip jūs pats 
kažkada sakėte... 

Lavransas pašnibždėjo, kad Kristina išsiųstų iš kambario auklę. Kai 
jie liko vieni, jis paklausė: 

— Iš kur Erlendas tai sužinojo — ar iš Miunano? 

Kristina papasakojo, kad rudenį, kai buvo parvažiavęs Ormas, atve- 
žęs laišką iš pono Miunano. Ji nepasakė, kad pati perskaitė tą laišką Er- 
lendui, tas nelabai mokėjo skaityti raštą. O laiške Miunanas labai skun- 
dėsi, kad dabar Norvegijoje visi, nešioją ant savo skydo herbą, galvoja, 
jog jie geriau nusimaną apie valstybės valdymo reikalus, negu tie didikai, 
kurie palaikė karalių Hokoną, kai šis buvo gyvas; ir štai tokie žmonės 
galvoją, kad jie esą tinkamesni rūpintis jaunojo karaliaus gerove, negu 
pati kilmingoji ponia — jo tikroji motina. Jis perspėjo Erlendą, kad jeigu 
pasirodysią ženklų, jog norvegų dvarininkai norį pasekti švedų pavyz- 
džiu ir taip pat pasielgti, kaip tie pasielgė šią vasarą Skare, tai yra sugalvos 
sąmokslą prieš friu Ingebjergą ir jos senus, prityrusius patarėjus, — tada 

kilmingosios ponios giminaičiai turį būti pasirengę, o Erlendas turėsiąs 
susitikti su Miunanu Hamare. 

— Ar jis neminėjo, — paklausė Lavransas, pirštu kutendamas riebutį 
Nokvės smakrą, — kad aš vienas iš tų žmonių, kurie pasipriešino neteisė- 
tiems įsakymams, Miunano skelbiamiems karaliaus vardu mūsų slėnyje? 

— Jūs! — sušuko Kristina. — Argi jūs buvote šį rudenį susitikęs su 
Miunanu Bordsenu? 

— Taip, buvau, — atsakė Lavransas. — Bet nelabai mes sutarėme. 

— O apie mane ar kalbėjote? — skubiai paklausė Kristina. 

— Ne, Kristinėle, — tarė tėvas nusijuokęs. — Neatmenu, kad mes tą 
kartą būtume užsiminę apie tave. O tu nežinai — tavo vyras tikrai mano 
važiuoti į pietus susitikti su Miunanu Bordsenu? 

— Man rodos, - atsakė Kristina. — Tėvas Eilivas neseniai rašė laišką 
Erlendui, o šis sakėsi, kad jam netrukus teksią važiuoti į pietus... 

Lavransas valandėlę tylėjo, žiūrėdamas į kūdikį, šis pirščiukais žaidė 
durklo rankena ir stengėsi nukąsti joje įsegtą kalnų krištolą. 

— Ar tiesa, kad iš friu Ingebjergos nori atimti valdžią? — paklausė 
Kristina. 

— Friu Ingebjerga maždaug tokio pat amžiaus kaip tu, — atsakė tė- 
vas, nenustodamas šypsotis. — Niekas nežada atimti iš karaliaus motinos 
tos garbės arba valdžios, kurią ji gavo gimdama. Bet arkivyskupas ir kai 
kurie mūsų mirusiojo karaliaus draugai ir giminės renkasi į pasitarimą, 
kuriame spręs, kaip geriausiai išsaugoti garbingosios moters valdžią ir 
garbę ir visos tautos gerovę. 

Kristina tyliai tarė: 

— Aš puikiai suprantu, tėve, kad šį kartą jūs atvykote į Hiusabiu ne 
tik manęs ir Nokvės aplankyti. 

— Ne tik, — tarė Lavransas ir susijuokė: — Ir aš suprantu, mano dukre- 
le, kad tau tai nelabai patinka! 

Lavransas ėmė glostyti jai veidą. Taip jis visada darydavo, bardamas 
arba erzindamas Kristiną, kai ji dar buvo maža mergaitė. 


Tuo laiku ponas Erlingas ir Erlendas sėdėjo viršuje, ginklinėje — taip 


buvo vadinamas didelis svirnas šiaurės rytinėje kiemo dalyje prie tvoros. 

Jis buvo didelis kaip bokštas, trijų aukštų, viršutiniame sienose buvo 
šaudymo angos. Čia buvo laikomi ginklai, kasdien nenaudojami sodybo- 
je. Šią ginklinę buvo pastatęs karalius Skiulė. 

Ponas Erlingas ir Erlendas buvo apsivilkę kailiniais, nes ginklinė- 
je buvo baisiai šalta. Svečias vaikštinėjo aplinkui, gėrėdamasis gražiais, 
gausiais ginklais ir kario reikmenimis, kuriuos Erlendas paveldėjo iš savo 
tėvo tėvo, Gautės Erlendseno. 

Erlingas Vidkiunsenas buvo labai žemas, menko sudėjimo, linkęs 
tukti, bet laikėsi laisvai ir gražiai. Veido nebuvo labai gražaus, nors bruo- 
žai buvo taisyklingi, bet plaukai buvo šviesiai rusvi, o blakstienos ir anta- 
kiai balti, akys taip pat gana šviesiai žydros. Jeigu vis dėlto žmonės poną 
Erlingą laikė labai gražiu, tai, be abejo, dėl to, kad jis buvo turtingiausias 
Norvegijos riteris. Be to, jis buvo kažkokio ypatingo, patrauklaus, ra- 
maus būdo. Jis buvo nepaprastai protingas, išsilavinęs, daug išmanė, bet 
niekad nesistengė parodyti savo mokslingumo, visada mielai išklausyda- 
mas kitą, dėl to pagarsėjo kaip vienas išmintingiausių šalies žmonių. Jis 
buvo vienmetis su Erlendu Nikiulausenu, ir jiedu pagal Stuvreinų kilmę 
buvo giminės, nors gana tolimi; jie jau seniai pažinojo vienas kitą, bet 
arčiau nedraugavo. 

Erlendas, sėdėdamas ant skrynios, pasakojo apie jam šią vasarą pa- 
statytą laivą; tai buvo laivas su trisdešimt dviem irkluotojais, ir Erlendui 
rodėsi, jog tai būsiąs itin greitas ir lengvas laivas. Erlendas atsivežęs iš 
šiaurės du laivų meistrus ir pats kartu su jais prižiūrėjęs darbą. 

— Laivai — tai kaip tik vienas iš nedaugelio dalykų, apie kuriuos aš 
išmanau, Erlingai, — tarė jis, — ir tu pamatysi, koks bus puikus vaizdas, 
kai mano „Margiugrenas“ skros jūros bangas. 

— „Margiugrenas“... na ir keistą, pagonišką vardą sugalvojai savo 
laivui, giminaiti! — juokdamasis tarė ponas Erlingas. — Tai juo tu žadi 
plaukti į pietus? 

— O tu toks pat dievobaimingas kaip mano žmona? Ji taip pat sako, 
kad vardas pagoniškas. Be to, jai nepatinka ir pats laivas — juk ji slėnių 
žmogus ir nekenčia jūros. | 

— Taip, tavo žmona atrodo labai dievobaiminga, graži ir maloni, — 
mandagiai pasakė ponas Erlingas. — To galima buvo tikėtis, sprendžiant 
iš žmonių, iš kurių ji kilusi. 

— Taip, — Erlendas nusijuokė. — Ji nepraleidžia nė vienos dienos, neiš- 
klausiusi mišių. O sira Eilivas, mūsų kunigas, kurį tu matei, garsiai mums 
skaito Šventąsias knygas — be alaus ir skanių valgių, jis dabar labiausiai 
mėgsta skaityti! O vargšai ateina pas Kristiną patarimų ir pagalbos — jie 
turbūt ims tuoj bučiuoti jai drabužio kraštą — aš tiesiog nebepažįstu savo 
vyrų. Ji beveik tokia kaip tos šventosios moterys, apie kurias parašyta 
šventuose pasakojimuose... prisimeni, dar tais laikais, kai buvome pažai, 
karalius Hokonas versdavo mus sėdėti ir klausyti kunigo, kai jis balsu 
skaitydavo? Čia, Hiusabiu, daug kas pasikeitė nuo to laiko, kai tu, Erlin- 
gai, pas mane paskutinį kartą viešėjai. Beje, keista, kad apskritai teikeisi 
pas mane atvykti, — tarė jis, kiek palaukęs. 

— Tu paminėjai laikus, kai mes abu buvome pažai, — tarė Erlingas su 
šypsena, kuri jam labai tiko. - Tada mes buvome draugai, ar ne? Ir mes 
visi tikėjomės, Erlendai, kad tu toli pažengsi... 

Bet Erlendas tik nusikvatojo: 

— Taip, aš ir pats tikėjausi! 

— Ar tu negali, Erlendai, kartu su manim plaukti į pietus? — paklausė 
ji ponas Erlingas. 

— Aš rengiausi važiuoti sausumos keliu, — atsakė Erlendas. 

— Sunku bus... tokiu metų laiku, žiemą, per kalnus, — tarė ponas Er- 
lingas. — Būtų daug maloniau, jei prisidėtum prie Haftoro ir manęs. 

— Aš jau pažadėjau važiuoti su kitais, — atsakė Erlendas. 

— Ak taip, tu keliausi su savo uošviu — na, žinoma! 

— Ne, aš taip mažai pažįstu tuos žmones iš slėnio, su kuriais jis ke- 
liauja. — Erlendas truputį patylėjo. - Aš pažadėjau užsukti pas Miunaną 
į Stangę, — skubiai tarė jis. 

— Gali nevargti, ieškodamas ten Miunano, — atsakė Erlingas. — Jis 
išvyko į pietus, į savo sodybas Hisinge, ir turbūt negreitai sugrįš į šiaurę. 
O tu seniai gavai iš jo žinių? 

— Apie šventąjį Mykolą. Jis tada man rašė iš Ringabiu. 

— O ar tu žinai, kas atsitiko slėnyje šį rudenį? — paklausė Erlingas. — 
Nežinai? Tikriausiai žinai, kad pats Miunanas su laiškais apvažinėjo visus 
karaliaus vietininkus apie Mjeso ežerą ir toliau slėniu į viršų, reikalauda- 
mas, kad ūkininkai atiduotų karo mokesčius arkliais ir produktais — šeši 


ūkininkai vieną arklį, o aukštuomenės žmonės privalą duoti arklių, bet 

patys galį likti namie. Tu to negirdėjai? Ir kad šiaurinės srities gyventojai 
atsisakę išpildyti šį reikalavimą, kai Miunanas su Eiriku Topu atvažiavo į 
tingą Vogėje? Dar daugiau — labiausiai priešinosi Lavransas Bjergiulfse- 
nas, jis pareikalavo, kad Eirikas rinktų mokesčius pagal įstatymus, jeigu 
dar kas nors liko neatiduota už prievoles; jis pavadino piktnaudžiavimu 
reikalauti iš ūkininkų karo mokesčių, kad būtų galima suteikti paramos 
kažkokiam danui prieš danų karalių, ir jis sakė, kad jeigu mūsų karalius 
pareikalaus iš savo patikėtinių prievolės, tai jie labai greitai susirinks su 
gerais ginklais, arkliais ir ginkluotais vyrais, tačiau jis, Lavransas, nepa- 
siųsiąs iš Jeriungordo netgi ožio su kanapine virvute ant kaklo, nebent 
karalius pareikalautų, kad pats jotų su juo į karą! Kaip, tu nieko nežinai? 
Smidas Giudleiksenas sako, jog Lavransas savo valstiečiams pažadėjęs 
pats užmokėti baudą už juos visus, jei reikėtų. 

Erlendas labai nustebo: 

— Lavransas! Niekad negirdėjau, kad mano uošvis rūpintųsi kuo kitu, 
išskyrus jo paties arba jo draugų turtą... 

— Taip jam nedažnai užeina, — pasakė ponas Erlingas. — Bet štai ką aš 
sužinojau: jei Lavransas Bjergiulfsenas pareiškia dėl ko nors savo nuo- 
monę, tai jau šalininkų jam netrūksta — jis nepradeda kalbėti, kol nežino 
visų aplinkybių taip gerai, kad jo žodžiams atsikirsti sunku. Taigi dėl šių 
įvykių jis pasikeitė laiškais su savo giminaičiais Švedijoje — juk friu Ram- 
borga, jo senelė iš tėvo pusės, ir pono Erngislės senelis buvo brolių vai- 
kai, dėl to Lavransas Švedijoje turi daug giminių. Tylus ir ramus žmogus 
tavo uošvis, bet jis labai įtakingas tose srityse, kur žmonės jį pažįsta... 
nors jis ta įtaka retai naudojasi. 

— Taip, dabar aš suprantu, kodėl tu su juo bendrauji, Erlingai, — 
juokdamasis tarė Erlendas. — O vis stebėjausi, kaip judu taip karštai 
susidraugavote. 

— Nustebai? — susimąstęs tarė Erlingas. — Taip, keistas būtų tas žmo- 
gus, kuris nenorėtų Lavranso iš Jeriungordo pavadinti savo draugu! Tau 
būtų daug geriau, giminaiti, jeigu klausytum Lavranso, o ne Miunano. 

— Nuo to laiko, kai aš pirmą kartą išvykau iš namų, Miunanas man 
atstoja vyresnįjį brolį, — karščiuodamasis tarė Erlendas. — Niekada jis 
nepalikdavo manęs nelaimėje, o dabar jį patį nelaimė prispyrė... 

— Miunanas pats iš jos išsikrapštys, — tarė Erlingas Vidkiunsenas vis 
taip pat ramiai. — Laiškai, kuriuos jis išvežiojo, buvo patvirtinti norvegų 
valstybės antspaudu, — neteisėtai, bet tai jau ne jo reikalas. Maža to, jis 
buvo liudininkas ir patvirtino savo asmeniniu antspaudu karalienės sesers 
Eufemijos sužadėtuves, bet šią paslaptį sunku atskleisti, neužsimenant 
apie tai, apie ką mes negalime užsiminti... Iš tiesų, Erlendai, man rodos, 
kad Miunanas išsisuks ir be tavo paramos... o tu gali sau pakenkti... 

— Suprantu, jūs kažką rengiate prieš friu Ingebjergą, — tarė Erlendas. — 
Bet aš pažadėjau savo giminaitei, jog tarnausiu jai ir Čia, ir užsienyje. 

— Aš taip pat, — atsakė Erlingas. — Ir pasirengęs ištesėti savo paža- 
dą — taip, be abejo, pasielgs kiekvienas norvegas, tarnavęs mūsų viešpa- 
čiui ir giminaičiui karaliui Hokonui ir mylėjęso jį. O friu Ingebjergai bus 
padaryta didelė paslauga, jei ją išskirs su jos patarėjais, kurie tokiai jaunai 
moteriai duoda patarimus, žalingus jai ir jos sūnui... 

— O tu manai, — niūriai paklausė Erlendas, —- kad jūs sugebėsite tai 
padaryti? 

— Taip, — tvirtai atsakė Erlingas Vidkiunsenas. — Aš taip manau. Ir 
lygiai taip pat turbūt mano visi tie, kurie nenori klausyti... — jis truktelėjo 
pečiais, — piktų... 1r tuščių... kalbų. O to mums, aukštosios ponios gimi- 
naičiams, labai nederėtų daryti. 

Viena tarnaitė, pravėrusi duris grindyse, paklausė, ar būsią patogu, 
jei šeimininkė liepsianti dabar paduoti vakarienę didžiojoje menėje... 


Prie stalo šeimininkai ir svečiai visą laiką aptarinėjo naujausias žinias. 
Kristina pastebėjo, kad ir jos tėvas, ir ponas Erlingas laikosi santūriai; 
jie pasakojo apie vestuves, mirtis, apie ginčus dėl palikimo ir apie turto 
pasidalinimus tarp giminių bei pažįstamų. Kristina jaudinosi, pati neži- 
nodama ko. Ji gerai suprato, kad jie turi kažkokį reikalą į Erlendą. Ir nors 
nenorėjo prisipažinti, bet gerai pažino savo vyrą Ir jautė, jog Erlendą, 
tokį užsispyrusį, lengvai galės pakreipti į bet kurią pusę tas, kieno tvirta 
ranka su švelnia pirštine, kaip sako priežodis. 

Po vakarienės vyrai susimetė prie židinio ir pradėjo gerti. Kristina 


įsitaisė ant suolo ir, pasidėjusi ant kelių rėmelį, ėmė pinti. Netrukus prie 


jos priėjo Haftoras Grautas ir, pasimetęs ant grindų pagalvę, atsisėdo 

prie šeimininkės kojų. Suradęs Erlendo kankles ir pasiguldęs jas ant ke- 
lių, jis ėmė kalbėti ir po truputį skambinti. Haftoras buvo labai jaunas, 
geltonais plaukais, dailių veido bruožų, bet visas strazdanotas. Kristina 
iš karto pastebėjo, kad jis baisus plepys. Jis buvo ką tik vedęs turtin- 
gą moterį, bet namie, savo dvaruose, labai nuobodžiavo; dėl to įsigeidė 
vykti į aukštuomenės susirinkimą. 

— Be abejo, Erlendas Nikiulausenas geriau linkęs sėdėti namie, — tarė 
jis, dėdamas galvą ant Kristinos kelių. 

Ta pamažu atsitraukė, nusijuokė ir pasakė, jog ji žinanti tik viena — 
jos vyras taip pat ketinąs važiuoti į pietus. 

— Nežinau ko! - lyg niekur nieko pridūrė ji. — Šiais laikais mūsų šalyje 
labai neramu, paprastai moteriškei net sunkoka suprasti tokius dalykus. 

— Tačiau kaip tik vienos moters paprastumu labiausiai ir tenka aiškinti 
visa tai, — juokdamasis atsakė Haftoras ir pasitraukė arčiau Kristinos. — 
Taip kalba Erlendas ir Lavransas Bjergiulfsenas — man norėtųsi žinoti, 
ką jie turi galvoj? O ką manote jūs, ponia Kristina? Friu Ingebjerga gera, 
paprasta moteris... gal dabar ji sėdi štai kaip jūs, savo sniego baltumo pirš- 
teliais rezga šilkinius siūlelius ir galvoja: būtų žiauru atsakyti ištikimam 
jos velionio vyro patikėtiniui kuklią pagalbą jo galiai sustiprinti... 

Erlendas priėjęs atsisėdo šalia žmonos, tad Haftorui teko truputį 
pasitraukti. 

— Tokias tuštybes išgalvoja žmonos, kai vyrai, būdami kvaili, jas ve- 
zasi kartu į susirinkimą... 

— Pas mus, iš kur aš kilęs, — pasakė Haftoras, — sakoma, jog nėra 
dūmų be ugnies... 

— Taip, toks priežodis yra ir pas mus, — pasakė Lavransas; jiedu su 
Erlingu taip pat priėjo prie jų. — Tačiau šią žiemą aš pasirodžiau esąs 
kvailys, Haftorai... norėdamas įžiebti žibintą šviežiu mėšlu, — jis atsisėdo 
ant stalo krašto. 

Ponas Erlingas tuoj paėmė Lavranso taurę, padavė jam nusilenkda- 
mas, o paskui atsisėdo šalia ant suolo. 

— Nelabai įtikėtina, Haftorai, — atsakė Erlendas, — kad jūs ten, šiau- 
rėje, savo Hologalande, galėtumėte žinoti, ką friu Ingebjerga ir jos pa- 
tarėjai žino apie danų sumanymus bei ketinimus. Ir, mano nuomone, ar 

nebuvote trumparegiai, kai pasipriešinote suteikti karaliui pagalbą? Ponas 
Knutas... turbūt jau galim drąsiai minėti jo vardą, - juk jis visų mūsų min- 
tyse, — man atrodo, ne toks žmogus, kurį galima užklupti bemiegant. Jūs 
per toli nuo didžiųjų mėsos katilų, kad užuostumėte, kas juose verda. Ir 
aš jums pasakysiu: geriau iš anksto apmąstykite, kad nereikėtų gailėtis... 

— Taip! — tarė Erlingas. — Beveik galima sakyti, kad mums svetur 
verda valgyti... mes, norvegai, netrukus tapsim kone beteisiai; mums per 
duris paduoda košę, išvirtą Švedijoje — še, ėsk, jei alkanas! Man rodos, 
mūsų valdovas karalius Hokonas padarė klaidą perkeldamas viryklą į 
sodybos pakraštųų, pavertęs Oslą svarbiausiu šalies miestu. Juk anksčiau 
virtuvė buvo viduryje kiemo, jei jau taip kalbame, būtent Bjergvine arba 
Nidare, bet dabar ten savarankiškai tvarkosi arkivyskupas ir kapitula. Ką 
tu manai, Erlendai? Tu juk vietinis gyventojas, ir visas tavo turtas, ir visa 
įtaka — čia, Tronheime!* 

— Taip. Dėl Dievo meilės, Erlingai, jeigu norite pernešti katilą ir pa- 
kabinti geram židinyje, tai... 

— Taip, — tarė Haftoras. — Labai jau ilgai mums, šiauriečiams, teko 
tenkintis tik sriubos kvapu ir srėbti šaltus barščius... 

Įsiterpė Lavransas: 

— Štai koks dalykas, Erlendai... Aš neįsipareigočiau atstovauti mūsų 
apylinkės gyventojams, jeigu neturėčiau laiškų iš Švedijos nuo savo gi- 
minaičio, pono Erngislės, ir jei nežinočiau, kad niekas nesirengia griauti 
taikos ir susitarimo tarp šalių, niekas iš tų žmonių, kurie teisėtai stovi 
valdžioje ir danų karalystėje, ir mūsų karaliaus žemėje. 

— Jeigu jūs, uošvi, žinote, kas dabar valdo Daniją, vadinasi, jūs žinote 
gerokai daugiau, negu daugelis kitų žmonių! — tarė Erlendas. 

— Viena aš žinau. Yra žmogus, kurio niekas nenori matyti valdžioje nei 
čia, nei Švedijoje, nei Danijoje. Todėl šios vasaros Skare švedų įvykių ir to 
susirinkimo, kurį mes dabar rengiame Osle, tikslas — išaiškinti visiems, kas 
to dar nesuprato, kad šiuo klausimu visi protingi žmonės sutaria. 

Per tą laiką visi tiek daug išgėrė, jog pradėjo gana garsiai kalbėti, iš- 
skyrus Smidą Giudleikseną, šis, sėdėdamas kėdėje prie židinio, knabsėjo 
nosim. Erlendas suriko: 


* Tronheimas — Nidaras (red). 

— Taip, jūs tokie protingi, kad jūsų ir pats nelabasis neapgaus! Su- 
prantama, jūs prisibijote to Knuto Porso! Jūs, gerieji mano ponai, neži- 
note, jog jis ne toks, kad pasitenkintų taikiu lūkuriavimu, gėrėdamasis, 
kaip diena veja dieną ir žolė auga iš Dievo malonės! Man norėtųsi vėl 
susitiki su Knutu Porsu — juk aš jį pažinojau, būdamas Halande. Ir neat- 
sisakyčiau būti to riterio vietoje! 

— Šito aš nedrįsčiau pasakyti prie savo žmonos, — tarė Haftoras 
Grautas. 

Erlingas Vidkiunsenas taip pat jau buvo kiek įgėręs. Jis dar bandė 
išlaikyti orumą, tačiau tai jam sekėsi sunkiai. 

— Klausyk, — tarė jis ir prapliupo kvatoti, — giminaiti!.. Ne, tiesiog 
Erlendai! — jis patapšnojo Erlendui per petį ir nesiliovė kvatojęs. 

— Ne, Erlendai! — nerūpestingai tarė Lavransas. — Vyras turi gebėti 
truputį daugiau, negu moterims galvas apsukti. Tegu tik Knutas Por- 
sas pabandytų suvaidinti lapę žąsų tvartelyje, ir tada mes, norvegų didi- 
kai, nesiryžtume palikti savo namų ir vyti lauk lapės, netgi jei žąsis būtų 
mūsų karaliaus motina. Tačiau ponas Knutas gal ir sugebėtų priversti ką 
padaryti dėl jo kvailystę. Pats jis kvailai nesielgia, jei nemato prasmės. Jis, 
vaikinas, turi savo tikslą ir, be abejo, nuo jo nenukreipia savo žvilgsnio. 

Pokalbis akimirką nutrūko. Paskui Erlendas tarė sužibusiomis akimis: 

— Tada aš norėčiau, kad ponas Knutas būtų norvegas! 

Kiti sėdėjo tylėdami. Ponas Erlingas, gurkštelėjęs iš taurės, pasakė: 

— Apsaugok Dieve, jeigu mes Norvegijoje, turėtume tokį žmogų, 
tada greitai pasibaigtų taikus šalies gyvenimas... 

— Taikus gyvenimas! — pašaipiai tarė Erlendas. 

— Taip, taikus gyvenimas! — pakartojo Erlingas Vidkiunsenas. — At- 
simink, Erlendai, kad ne mes vieni, riteriai, kuriame šią šalį. Tu turbūt 
džiaugtumeis, jeigu čia pasirodytų toks garbėtroška ir nuotykių pasiilgęs 
žmogus kaip Knutas Porsas. Taip būdavo ir anksčiau; jeigu Čia, mūsų ša- 
lyje, kas nors sukeldavo maištininkus, tai tam visada lengvai pasisekdavo 
rasti šalininkų tarp didikų. Arba jie nugalėdavo ir tada įsigydavo titulų ir 
garbės, arba nugalėdavo jų giminaičiai — ir tada jiems budavo suteikiama 
malonė, paliekama gyvybė ir grąžinamas turtas... Tiesa, knygose parašyta 
ir apie tuos, kurie neteko gyvybės, tačiau dauguma pasilikdavo sveiki, ne- 

svarbu į kokią pusę pakrypdavo reikalai... Taip buvo mūsų protėvių laikais. 
Tačiau smulkūs valstiečiai ir miestiečiai, Erlendai, darbo žmonės, iš kurių 
ne vieną kurtą per metus reikalaujama mokesčių dviem ponams ir kurie 
dar turi džiaugtis kiekvieną kartą, kai koks nors būrys, perėjęs per apylin- 
kę, nesudegina ūkininkų sodybų ir neiššaudo raguočių... paprasti žmonės, 
kuriems tenka kęsti tiek nepakeliamos priespaudos ir išnaudojimo, — štai 
jie, esu tikras, dėkoja Dievui ir šventajam Ulavui už senąjį karalių Hokoną, 
už karalių Magnusą ir jo sūnus, sutvirtinusius įstatymus ir taiką... 

— Taip! Aš mielai tikiu, kad tu taip galvoji... — Erlendas atmetė galvą. 

Lavransas sėdėjo, žiūrėdamas į jį. Erlendas buvo labai pagyvėjęs. Jo 
tamsus susijaudinęs veidas paraudo, lankstus įdegęs kaklas išsitempė. 
Paskui Lavransas pažvelgė į dukterį. Kristina, pasidėjusi darbą ant kelių, 
atidžiai klausėsi vyrų pokalbio. 

— Nejaugi tu įsitikinęs, kad ūkininkai ir paprasti žmonės taip pat gal- 
voja ir gina naująją valdžią? Tiesa, jiems dažnai būdavo sunku... anks- 
čiau, kai visoje šalyje lakstė karaliai ir jų priešai. Aš žinau, kad gyventojai 
dar prisimena tą metą, kai jiems su galvijais, žmonomis ir vaikais teko 
bėgti į kaimus, o tuo tarpu jų sodybos slėnyje skendo liepsnose. Aš gir- 
dėjau juos pasakojant apie tai. Bet žinau, kad jie prisimena dar kai ką — 
kad jų pačių tėvai buvo karaliai; jak ne mes vieni kėsinomės į valdžią, 
Erlingai, — ūkininkų sūnūs to pat siekė kartu su mumis ir kartais jiems 
atitekdavo mūsų paveldėtosios žemės. Kai šalį valdo įstatymas, nebūna 
taip, kad kokio nors valkatos iš Šidano sūnus, nežinąs savo tėvo vardo, 
vestų žymaus žmogaus našlę ir gautų jos turtą, kaip padarė Reidaras 
Darė. Jo įpėdinis buvo labai tinkamas tavo dukteriai, Lavransai, o dabar 
jis vedė tavo žmonos seserėčią. Erlingai! Dabar mus valdo įstatymas 
ir teisė... aš nežinau, kaip atsitinka, bet valstiečių žemė pereina į mūsų 
rankas, ir be to, padedant įstatymui — taip, juo tvirčiau valdo teisė, tuo 
greičiau viskas taip susiklosto, jog gyventojai netenka valdžios ir negali 
dalyvauti valstybės valdyme ir net tvarkyti savo asmeniškų reikalų. Ir tai, 
Erlingai, valstiečiai taip pat žino! O ne, nemanykite taip, ponia, jog dau- 
gumas žmonių nesvajoja, kad grįžtų tokie laikai, kai jiems nuo gaisro ir 
priespaudos tekdavo bėgti iš savo sodybų, bet užtat ginklo jėga galėdavo 
įsigyti daugiau, negu jiems būtų atitekę teisėtai... 

Lavransas linktelėjo galvą. 

— Erlendas šiek tiek teisus, — tyliai tarė jis. 

Tada pakilo iš vietos Erlingas Vidkiunsenas. 

— Aš labai tikiu, kad žmonės geriau prisimena tą saujelę vyrų, kurie iš 
kuklios padėties prasimušė ligi didikų... kalavijų laikais... negu gausybę tų 
žmonių, kurie nugrimzdo į juodą skurdą ir vargą. Ir dar niekas nebuvo 
paprastiems žmonėms žiauresnis valdovas, kaip būtent tokie žmonės... 
Man atrodo, jog jų dėka pirmiausia ir atsirado priežodis apie valstietį, iš- 
ėjusį į riterius: žmogus turi būti gimęs valdovu, kitaip jis bus žiaurus val- 
dovas... Bet jei vaikystėje augęs tarp tarnų bei tarnaičių, tai daug geriau 
supranta, kad be mažų žmonių mes daugeliu atvejų visą savo gyvenimą 
esame bejėgiai lyg vaikai ir kad ne tiek dėl Dievo, kiek patys dėl savęs 
privalome visomis savo žiniomis tarnauti žmonėms ir su mūsų riterijos 
pagalba saugoti juos. Niekada dar nė viena valstybė negalėjo išsilaikyti 
be didelių žmonių, gebančių savo valdžia ginti paprastų žmonių teisę ir 
norinčių ją ginti... 

— Pamokslauti tu galėtum ne blogiau už mano brolį, Erlingai! - juok- 
damasis tarė Erlendas. — Bet aš manau, kad Tronheimo gyventojams 
mes, didieji žmonės, labiau patikome senais laikais, kai vesdavome jų 
sūnus į žygį, savo ir jų krauju laistydavome laivų denius, kapodavome 
žiedus ir karo grobiu dalindavomės su savo tarnais... Girdi, Kristina, aš 
kartais miegodamas viena ausimi klausausi, kai sira Eilivas skaito mums 
iš savo didžiųjų knygų! 

— Neteisėtai įgytas turtas nesulaukia trečio įpėdinio, — tarė Lavransas 
Bjergiulfsenas. — Argi tu to negirdėjai, Erlendai? 

— Aišku, girdėjau! — Erlendas garsiai nusikvatojo. — Tik niekada 
nemačiau!.. 

Erlingas Vidkiunsenas tarė: 

— Taigi nedaug kas gimsta valdovu, bet visi gimę tarnauti; ir pati 
tikriausia valdžia — tai būti savo tarnų tarnu... 

Erlendas susinėrė pirštus ant sprando ir šypsodamasis pasiraivė. 

— Aš niekada taip nemaniau! Ir nemanau, kad mano nuomininkai 
turėtų pagrindo man už kokią nors paslaugą dėkoti. Tačiau, nors ir labai 
keista, aš tikras, kad jie mane myli... — jis švelniai patrynė skruostą į juodą 

Kristinos kačiuką, šis, užšokęs jam ant peties, murkdamas ir pastatęs ku- 
prą, laipiojo aplink jo kaklą... - Bet mano žmona... paslaugiausia moteris 
pasaulyje... nors jūs neturite pagrindo tuo patikėti... kadangi ant stalo 
tušti ąsočiai ir puodai, mano Kristina! 

Ormas, kuris visą laiką tyliai sėdėjęs ir klausęsis vyrų kalbos, tuoj pat 
atsistojo ir išėjo iš menės. 

— Šeimininkė taip nuobodžiavo, kad net užsnūdo, — šypsodamasis 
tarė Haftoras. — Dėl to jūs kalti... jums reikėjo leisti man, sugebančiam 
kalbėtis su moterim, pasišnekėti... 

— Taip, šis pokalbis jums turbūt per ilgas, ponia, - buvo bepradedąs 
atsiprašinėti Erlingas. 

Tačiau Kristina šypsodamasi atsakė: 

— Tiesa, pone, aš ne viską supratau, kas buvo kalbama šį vakarą, bet 
įsidėmėjau gerai ir, kai turėsiu laiko, visa tai pergalvosiu.... 

Ormas grįžo su keliomis tarnaitėmis ir atnešė dar gėrimų. Berniukas 
ėjo aplinkui ir pilstė alų. Lavransas liūdnai žiūrėjo į gražų vaiką. Jis ban- 
dė kalbinti Ormą Erlenseną, tačiau berniukas buvo nekalbus, nors elgėsi 
gražiai ir mandagiai. 

Viena tarnaitė Kristinai pašnibždėjo, kad mažųjų kamarėlėje pabu- 
dęs Nokvė ir baisiai rėkiąs. Kristina, palinkėjusi svečiams labos nakties, 
išėjo paskui tarnaites. 

Vyrai vėl pradėjo gerti. Protarpiais ponas Erlingas ir Lavransas per- 
simesdavo žvilgsniais, ir tada riteris prašneko: 

— Štai ką, Erlendai, yra vienas reikalas, apie kurį su tavim rengiausi 
pakalbėti. Iš visa ko spėjant, čia ir Merėje, fiordo pakrančių vietovėse, 
bus paskelbta apie karo mokesčius; žmonės šiaurėje bijo, kad vasarą vėl 
nepasirodytų rusai su naujomis jėgomis, nes tada šiauriečiai vieni neap- 
saugotų šalies. Štai pirmiausia už ką mes galime būti dėkingi, kad mūsų 
ir švedų bendras karalius... būtų neteisinga, jei Hologalando gyventojai 
tuo pasinaudotų vieni! Na, o išeina taip, kad Arnė Javalsenas jau per 
senas ir nepajėgus... dėl to ėjo kalbos paskirti tave ūkininkų laivų virši- 
ninku šiapus fiordo. Ką tu dėl to pasakytum?.. 

Erlendas suplojo rankomis — jo veidas nušvito. 

— Ką aš pasakyčiaul!.. 

— Kiek stipresnių jėgų mums turbūt nepasiseks sutelkti, — tarė Er- 
lingas, truputį atšaldydamas Erlendą. — Bet reikalai susiklostė taip, jog 
mes kol kas galėtume viską parengti tarp karaliaus vietininkų... Tu čia, 
šalyje, pažįstamas, taryboje didikai kalbėjo, kad tikriausiai sugebėsi kai 
ką padaryti. Yra žmonių, kurie dar prisimena, kad nusipelnei nemažai 
garbės, būdamas grafo Jakobo karo viršininku... Ir aš pats, prisimenu, 
girdėjau, kaip jis sakė karaliui Hokonui, jog šis neteisingai taip griežtai 
pasielgęs su tokiu gabiu jaunuolių; jis pasakė, jog tu esąs skirtas būti savo 
karaliui parama... 

Erlendas spragtelėjo pirštais. 

— Juk tu niekada nebūsi karalius, Erlingai Vidkiunsenai! Ar ne tai jūs 
rengiate? — garsiai kvatodamas paklausė jis. — Padaryti Erlingą karalium? 

Erlingas nekantraudamas atsakė: 

— Klausyk, Erlendai, argi tu nesupranti, kad aš kalbu rimtai... 

— Viešpatie apsaugok! Vadinasi, tu anksčiau juokavai? Aš maniau, 
kad tu visą vakarą rimtai kalbėjai — na na, gerai, pakalbėsime tada rimtai, 
papasakok man visą šį reikalą, giminaitu!.. 


Kai Erlendas įėjo į mažųjų kamarėlę, Kristina jau miegojo su kū- 
dikiu prie krūtinės. Jis užsidegė nuo žarijų židinyje pušinę skalą ir pa- 
švietė į juos. 

Kokia ji graži — ir koks gražus kūdikis, jų sūnus! Dabar vakarais 
Kristina visada tokia mieguista — vos tik atsigula ir pasiima berniuką, 
tuoj pat abu ir užmiega. Erlendas nusijuokė ir numetė skalą į židinį. 
Lėtai nusirengė. 

Pavasarį į šiaurę su Margiugrenu ir trimis arba keturiais gerai gink- 
luotais karo laivais! Haftoras Grautas su trimis Hologalando laivais — bet 
Haftoras visai neturi patyrimo, Erlendas jį šokdins kaip norės; taip, ži- 
noma, jis norėtų pats tvarkytis. Atrodo, tas Haftoras ne bailys ir ne išti- 
žėlis... Erlendas pasiraivė ir nusišypsojo tamsoje. Jis manė parinkti įgulą 
Margiugrenui kur nors Merės apylinkėse. Bet juk rimtų, sveikų vaikinų ir 
čia pas juos, ir Birgsyje yra. Galima bus pasirinkti puikiausią įgulą. 

Truputį daugiau, negu metai, kaip jie vedę. Nėštumas, atgaila ir pas- 
ninkai, o dabar — vis berniukas — dieną ir naktį. Ir vis dėlto — ji i1r dabar 

tokia pat miela, jauna Kristina, kai jam pavyksta priversti ją nors minutę 
užmiršti kunigo šnekas ir šį ėdrų žinduklį... 

Erlendas pabučiavo Kristinai petį, bet ji to nepajuto. Vargšelė, jai taip 
reikia pamiegoti — O jis šią naktų turi apie ką galvoti. Erlendas pasisuko 
nugara į Kristiną ir įsmeigė žvilgsnį į mažą žarijų krūvelę židinyje menės 
gilumoje. Tiesą sakant, reikėjo atsikelti ir užžerti jas pelenais, bet tingėjo. 

Nuotrupomis, be sąryšio ėmė plūsti jaunystės laikų prisiminimai... 
Virpantus laivo smaigalys, laukiantis artėjančios jūros bangos — didžiulė 
banga, siūbtelėjusi srautu. Galingas vėjo ir jūros ūžimas. Nuo bangų ant- 
plūdžio sudrebėjo visas laivas, stiebo viršūnė smarkiai slenkančius debe- 
sis perbraukė pašėlusiu lanku. Tai buvo kažkur prie Halando krantų... 
Paveiktas prisiminimų, Erlendas pajuto, kaip akis užplūdo ašaros. Jis ir 
pats nesuvokė, kaip tie metai, praleisti nieko neveikiant, jam įkyrėję. 


Kitą rytą Lavransas Bjergiulfsenas ir ponas Erlingas Vidkiunsenas 
stovėjo kieme ir žiūrinėjo Erlendo žirgus, bėginėjančius už tvoros. 

— Aš manau, - kalbėjo Lavransas, — jei Erlendas dalyvaus tame susi- 
rinkime, tai jis, kaip karaliaus ir jo motinos giminaitis, turės užimti vieną 
iš svarbiųjų vietų tarp pirmaujančių žmonių. Bet dabar aš nežinau, pone 
Erlingai, ar galima tikėti, kad Erlendas nepasuks į kitą pusę? Jei Ivaras 
Ogmiunserias bandys kaip nors pasipriešinti pasiūlymui — juk Erlendas 
labai artimas tiems žmonėms, kurie palaikys poną Ivarą... 

— Aš nelabai tikiu, kad ponas Ivaras ką nors darytų, — tarė Erlingas 
Vidkiunsenas. — O Miunanas... — jis prašiepė lūpas, - Miunanui pakaks 
proto laikytis nuošaly — jis žino, jog visiems gali paaiškėti, ko vertas 
Miunanas Bordsenas. 

Abu nusijuokė. 

— Štai kas... jūs, be abejo, žinote geriau už mane, Lavransai Lagmen- 
senai, nes jūs pats kilęs iš ten ir turite ten giminaičių, sako, kad švedų 
aukštuomenė nelabai nori pripažinti mūsų riterių sau lygiais. Tokiu atve- 
jū galbūt mums prireiks visų turtingųjų ir žymiųjų žmonių — per didelis 
nuostolis leisti tokiam žmogui kaip Erlendas sėdėti namie, juokauti su 
žmona ir valdyti savo sodybas... kaip jis jas valdo, — tarė jis, pamatęs 
Lavranso veidą. | 

Šis truputį šyptelėjo. 

— Bet jei jums atrodo neprotinga versti Erlendą sukti, tai aš to ne- 
darysiu. 

— Aš manau, brangusis pone, — tarė Lavransas, — kad Erlendas bus 
naudingesnis čia slėniuose. Kaip jūs pats minėjote, galima tikėtis, kad 
mokesčių reikalavimams gali pasipriešinti gyventojai į pietus nuo Nam- 
dalio, kurie mano, jog nėra ko bijoti rusų. Labai gali atsitikti, kad Erlen- 
das kaip lik gebės pakeisti gyventojų nuomonę apie tokius dalykus... 

— Jis taip nevaldo liežuvio, — išsprūdo ponui Erlingui. 

Lavransas nusišypsojęs atsakė: 

— Dėl to galbūt tą liežuvį daugelis supras daug geriau, negu... ap- 
dairesnių žmonių kalbas... — jie vėl pažvelgė vienas į antrą ir abu nu- 
sijuokė. — Kad ir kaip būtų, jis gali tuk daugiau pakenkti, jei nuvykęs į 
susirinkimą per daug plepės!.. 

— Taip, jei net jūs negalite jo sulaikyti, tai... 

— Šiaip ar taip, galiu tik tol, kol jis nesutiks tokių paukščių, su ku- 
riais įpratęs skraidyti vienoje virtinėje — mudu su žentu labai skirtingi 
žmonės. 

Prie jų priėjo Erlendas: 

— Argi taip prisisotinote mišių, kad nenorite nė pusryčių? 

— Aš nieko negirdėjau apie pusryčius... esu alkanas kaip vilkas... 1r 
ištroškęs... — Lavransas patapšnojo šyviui, prie kurio stovėjo. — Žente, 
dar prieš sėsdamas pusryčių, jei jis būtų mano tarnas! 

— Negaliu, Kristina neleidžia, - pasakė Erlendas. — Jis vienai jos tar- 
naitei įtaisė kūdikį. 

— Tai ką, jūs šiame slėnyje laikote tai dideliu žygdarbiu, — tarė Lavran- 
sas, truputį pakeldamas antakius, — kad, manote, jis jau nepamainomas? 

— Ne, tačiau jūs suprantate, — juokdamasis tarė Erlendas, — Kristi- 
na ir kunigas nori juos suvesdinti, o iš manęs pageidauja, kad padėčiau 
tam vaikinui taip susitvarkyti, kad galėtų su žmona išgyventi. Mergaitė 
nenoti, jos globėjas taip pat, o Turė tai visai nenori, bet man neleidžia jo 
išvyti, Kristina bijo, kad jis visai nepabėgtų iš mūsų slėnio. Be to, Ulfas 
Haldorsenas jį užstoja, kai būna namie. 

Erlingas Vidkiunsenas nuėjo pasitikti Smido Giudleikseno. Lavran- 
sas tarė žentui: 

— Man atrodo, Kristina kažko išbalusi pastaruoju metu. 

— Taip, — pagyvėjo Erlendas. — Gal jūs pakalbėtumėt su ja, uošvi... 
tas berniukas tiesiog iščiulps jai smegenis iš kaulų! Man atrodo, ji žindys 
ligi trečio pasninko, lyg kokia trobelninkė... 

— Taip, ji labai myli savo sūnelį, —- šypsodamasis tarė Lavransas. 

— Taigi, —- Erlendas palingavo galvą. — Jie sėdi po tris valandas, Kris- 
tina ir sira Elilivas... ir tik jaudinasi, pamatę kokią raudoną berniuko 
dėmelę, o kiekvienas išdygęs dantukas jiems atrodo tiesiog didžiausias 
stebuklas! Man rodos, kad vaikams visada kalasi dantys, ir būtų daug 
didesnis stebuklas, jei mūsų Nokvei neišdygtų nė vienas... 


2 


Po metų, baigiantis perkalėdžiui, kartą vakare pas mesterį Giuniul- 
fą į miestą visai netikėtai atvyko Kristina Lavransdater su Erlendo sū- 
numi Ormu. 

Jau nuo pat pietų visą dieną pūtė stiprus vėjas su šlapdriba, o į vakarą 
pakilo tikra pūga. Abu svečiai buvo visai aplipę sniegu, kai įėjo į menę, 
kurioje už stalo kartu su namiškiais sėdėjo kunigas. Giuniulfas išsigan- 
dęs paklausė, ar nieko neatsitikę Hiusabiu. Bet Kristina pakratė galvą. 
Erlendas išvažiavęs svečiuosna į Gelminą, atsakė ji į dieverio klausimą, 
O ji neturėjusi jėgų važiuoti su juo — taip jautėsi pavargusi. 

Kunigas pagalvojo, kaip ji galėjo visą kelią ligi miesto joti — žirgai 
buvo baisiai pavargę ir prieš galą vos galėjo lipti per pusnis. Giuniul- 
fas pasiuntė abi savo tarnaites su Kristina, kad padėtų jai persirengti 
sausais drabužiais. Tai buvo jo virėja ir jos sesuo — daugiau moterų 
kunigo namuose nebuvo. O sūnėnu pasirūpino pats. Tuo tarpu Ormas 
pradėjo pasakoti: | 

— Kristina turbūt serga. Aš sakiau tėvui, bet jis supyko... 

Paskutiniu laiku ji buvusi neatpažįstama, pasakė berniukas. Jis ne- 
žinąs, kas jai yra. Jis negalėjo prisiminti, kuriam iš jų — ar jai, ar jam 

pačiam - atėjusi į galvą mintis atvykti čia. Žinoma, Kristina pirmoji už- 
siminusi, kad labai pasiilgusi Kristaus bažnyčios, o tada jis pasakęs, kad 
mielai josiąs su ja. Ir štai šiandien, kai tik tėvas išvyko iš namų, Kristina 
pasakiusi, jog ir ji keliausianti. Ormas nusileidęs jai, nors ir matęs, kad 
oras gali pagesti, bet jam nepatikusios Kristinos akys. 

Kai Kristina grįžo į menę, Giuniulfas pagalvojo, kad ir jam jos žvilgs- 
nis nepatinka. Juodais Ingridos drabužiais ji atrodė labai liesa, veidas 
išbalęs kaip tošis, akys visai įdubusios — po jomis buvo tamsiai mėlyni 
ratilai, o žvilgsnis kažkoks keistas ir apsiniaukęs. 

Nuo to laiko, kai jis paskutinį kartą ją matė Hiusabiu per krikštynas, 
praėjo jau daugiau kaip trys mėnesiai. Tada ji puikiai atrodė — Giuniul- 
fas ją rado dar gulinčią iškilmingame gimdyvės patale. Ir ji sakė, jog 
jaučiantis sveika; šį kartą pagimdžiusi lengvai. Giuniulfas pasisakė prieš, 
kai Ranfrida Ivarsdater ir Erlendas norėjo naujagimį atiduoti žindyvei. 
Kristina verkė ir maldavo leisti jai pačiai maitinti Bjergiulfą. Jų antrasis 
sunus buvo pakrikštytas Lavranso tėvo vardu. 

Dėl to dabar kunigas pirmiausia paklausė apie Bjergiulfą — jis žinojo, 
kad Kristinai taip pat nepatinka žindyvė. Tačiau Kristina pasakė, kad 
kūdikis jaučiasi puikiai, o Frida jį myli, rūpinasi juo kur kas labiau, negu 
buvo galima tikėtis. „(O Nikiulausas? — paklausė dėdė. — Vis toks pat 
gražus?“ Motinos veidas nušvito šypsena. Nokvė diena iš dienos vis 
gražėjąs. Kalba jis mažai, bet šiaip nepaprastai gudrus ir ne pagal amžių 
labai didelis — niekas nepatikės, kad jam tik antra žiema. Taip sakanti ir 
friu Giuna. 

Paskui ji vėl paniuro. Mesteris Giuniulfas pažvelgė į juos, — į brolienę 
ir brolio sūnų, — sėdinčius šalia jo. Jie atrodė tokie išvargę ir liūdni, kad 
Giuniulfui tiesiog suspaudė širdį į juos Žiūrint. 

Ormas dabar visada atrodė nusiminęs. Berniukui jau suėjo penkioli- 
ka metų, jis būtų buvęs labai gražus jaunuolis, jei ne toks silpnas ir liguis- 
tas. Jis buvo beveik tokio ūgio kaip tėvas, bet labai smulkaus sudėjimo 
ir siaurų pečių. Iš veido buvo panašus į Erlendą, bet jo mėlynos akys 
buvo tamsesnės, o burna su vos prasikalusiu juodu pūkeliu mažesnė ir 
švelnesnė, ir sučiauptų lūpų kampučiuose ryškėjo kažkokios rūpesčio 
raukšlelės. Netgi siauras, tamsus Ormo sprandas po juodais garbanotais 

plaukais atrodė kažkoks keistas, nelaimingas, kai jis truputį palinkęs sė- 
dėjo prie stalo ir valgė. 

Kristina dar niekad nebuvo sėdėjusi kartu su dieveriu prie stalo jo 
namuose. Prieš metus ji buvo atvykusi su Erlendu į miestą, į pavasarinį 
tingą, ir tada jie buvo sustoję name, kurį Giuniulfas paveldėjo po tėvo 
mirties, o dieveris gyveno katedros namuose kaip vieno katedros kunigo 
vikaras. Dabar mesteris Giuniulfas buvo Steinės apylinkės klebonas, bet 
laikinai savo vietoje paliko kitą, o pats, pavestas arkivyskupo, vadova- 
vo bažnytinių knygų perrašinėjimui, pavaduodamas sergantį bažnyčios 
kantorių Eiriką Finseną. Dėl to dabar gyveno savo name. 

Menė buvo kiek kitokia, negu tos gyvenamosios patalpos, prie ku- 
rių buvo pripratusi Kristina. Tai buvo rąstų rentinys, bet ties galinės 
sienos viduriu iš rytų pusės Giuniulfas įsakė išmūryti didelį židinį, pa- 
našiai kaip pietų šalyse; tarp ožių degė didelės pliauskos. Prie vienos 
šoninės sienos stovėjo stalas, o priešais — suolai su rašymo lentelėmis; 
priešais Mergelės Marijos paveikslą degė geltono metalo lempa, o šalia 
buvo knygų lentynos. 

Svetima pasirodė Kristinai ši menė, ir dieveris svetimas, kai pamatė jį 
sėdintį čia prie stalo su savo namiškiais, raštininkais ir tarnais, visi atrodė 
keistai, beveik kunigiškai. Čia buvo taip pat keletas pavargėlių — senukai 
ir berniukas su plonais raudonais vokais, užlipinusiais tuščias akiduobes. 
Ant moterų suolo, šalia dviejų senų tarnaičių, sėdėjo kažkokia mergaitė 
su dvejų metų vaikeliu ant kelių; ji godžiai valgė 1r kimšo vaikui, kuriam, 
rodės, plyš žandai. 

Pagal seną paproų Kristaus bažnyčios kunigai duodavo vakarienę 
vargšams. Bet Kristina buvo girdėjusi, kad pas Giuniulfą Nikiulauseną 
ateidavę mažiau vargšų, negu pas kitus kunigus, nors, o gal kaip tik dėl to, 
jis sodindavo juos savo menėje ir kiekvieną vargšą vaišindavo kaip gar- 
bingą svečią. Jie gaudavo maistą iš jo paties katilo, o alų — iš jo statinių. Ir 
štai jie ateidavo čia tik tada, kai norėdavo pavalgyti mėsos, o šiaip mieliau 
eidavo pas kitus kunigus, kur virtuvėje gaudavo košės ir silpno alaus. 

Vos tik po vakarienės raštininkas baigė skaityti maldą, visi svečiai 
pavargėliai pradėjo skirstytis. Giuniulfas maloniai kalbino kiekvieną ats- 


kirai, klausinėjo, ar nenorįs kuris šiandien čia pernakvoti ar gal šiaip ko 

nors jam reikią; bet pasiliko tik vienas aklasis berniukas. Mergaitę su 
vaikeliu kunigas ypač prašė pasilikti ir neišeiti naktį į gatvę, bet ši prale- 
meno kažką ir atsiprašiusi išėjo. Tada Giuniulfas paprašė tarno pažiūrėti, 
kad aklajam Arnsteinui duotų alaus ir svečių kambaryje pataisytų gerą 
patalą. Paskui jis apsivilko apsiaustą su gaubtu ir tarė: 

— Ojūs, Ormai ir Kristina, turbūt esate pavargę ir norite ilsėtis. Aud- 
hila pasirūpins jumis, tikriausiai jau miegosite, kai grįšiu iš bažnyčios. 

Tada Kristina paprašė vestis ir ją kartu. 

— Juk dėl to aš čia ir atvykau, — tarė ji, nenuleisdama nuo Giuniulfo 
beviltiško žvilgsnio. 

Ingrida paskolino jai sausą apsiaustą, ir jiedu su Ormu išėjo drauge 
su nedideliu būreliu žmonių. 

Varpai skambėjo kažkur aukštai, tiesiog virš galvų juodame nakties 
danguje, — ligi bažnyčios buvo vos keli žingsniai. Visi klampojo per gilų, 
šlapią, šviežią sniegą, Pūga buvo aprimusi, tik dar lėtai krito snaigės, 
mirgėdamos tamsoje. 


Mirtinai išvargusi, Kristina bandė atsiremti į koloną, prie kurios sto- 
vėjo, tačiau akmuo lyg ledas ją šaldė. Stovėdama tamsioje bažnyčioje, ji 
įsmeigė žvilgsnį į apšviestą presbiteriją. Kristina negalėjo įžiūrėti Giu- 
niulfo, bet jis sėdėjo tarp kitų kunigų su žvake prie knygos... Ne, vis 
dėlto ji nedrįs pasikalbėti su juo!.. 

Šį vakarą jai atrodė, jog iš niekur negali tikėtis pagalbos. Namie sira 
Eilivas barė ją už tai, kad per daug imanti į širdį savo kasdienines nuo- 
dėmes, — jis sakė, jog taip prabyląs jos išdidumas; Kristina turinti tik 
nuoširdžiai melstis ir daryti gerus darbus, tada jai neliksią laiko galvoti 
apie tokius dalykus. „Velnias ne toks kvailas, kad nesuprastų, jog galų 
gale jis vis tiek neteks tavo sielos ir dėl to jam nėra prasmės daugiau 
tave gundyti!.,“ 

Klausydamasi sutartinės giesmės, Kristina prisiminė moterų vienuo- 
lyno bažnyčią Osle. Ten ji pati savo menkučiu balseliu įsijungdavo į bend- 
rą šlovės giesmę, o apačioje ilgojoje navoje, iki pat smakro užsidengęs 
apsiaustu, stovėdavo Erlendas, ir jiedu abu tik galvodavo, ar nepasitaikys 


patogi proga slapta pasikalbėti. 

Tos pagoniškos ir liepsningos meilės Kristina nelaikė labai didele 
nuodėme. Jie juk kitaip negalėjo, be to, abu buvo nevedę. Greičiau tai 
buvo nusikaltimas žmonių įstatymams. Juk Erlendas kaip tik tada no- 
rėjo baigti savo nuodėmingą gyvenimą... o ji, Kristina, manė, jog jam 
lengviau bus nusikratyti senosios naštos, jei ji atiduos į jo rankas ir savo 
gyvenimą, ir garbę, ir laimę... 

Kai paskutinį kartą parklupo toje bažnyčioje, ji puikiai suprato: Jeigu 
ji taip ir kalbėjo širdyje, tai tik bandė apgauti Dievą melu ir išdykavimais. 
Ne jų dora, o laimė buvo kalta, kad yra įsakymų, kurių jie nepažeidė, 
nuodėmių, kurių jie nepadarė. Jeigu ji būtų buvusi kito žmona, kai suti- 
ko Erlendą, argi ir tada ji nebūtų geriau pasirūpinusi jo sielos išganymu 
1r jo garbe, negu ta kita, kurią ji negailestingai pasmerkė mirčiai? Bet ku- 
riuo atveju, taip jai dabar atrodė, apkvaišusi ir nusiminusi ji būtų leidusis 
suvedžiojama. Ji jautė, kad meilė taip užgrūdino jos valią, jog ji pasidarė 
aštri ir kieta kaip peilis, buvo pasirengusi nutraukti visus ryšius — gimi- 
nystės, krikščionybės, garbės!.. Kristina nebeturėjo tada nieko, išskyrus 
vienintelę, degančią aistrą matyti jį, būti su juo, praverti savo lūpas jo 
karštoms lūpoms ir savo glėbį — mirtinai saldžiam malonumui, kurio jis 
ją išmokė... 

O ne! Velnias nebuvo tikras, kad neteks jos sielos. Bet kai klūpojo, 
sugniužusi iš sielvarto dėl savo nuodėmių, dėl savo širdies kietumo, dėl 
savo netyro gyvenimo ir savo sielos aklumo, ji pajuto, kaip ją apgaubė 
Šventasis karalius nuo visko apsaugojančiu apsiaustu. Ji galėjo paimti 
jo tvirtą šiltą ranką, jis parodė jai šviesą, iš kurios kyla visa tvirtybė ir 
šventumas. Šventasis Ulavas nukreipė Kristinos žvilgsnį į Nukryžiuotąjį 
Kristų — pažvelk, Kristina, kokia didžiulė yra Dievo meilė. Taip, ji ėmė 
suprasti Dievo meilę ir kantrybę. Bet ji vėl nusigrįžo nuo tos šviesos ir 
neįsileido jos į savo širdį, ir dabar jos mintyse beliko nekantrumas, pik- 
tumas ir baimė. 

Bloga, bloga ji buvo! Kristina pati tai žinojo — tokiai moteriai kaip 
ji reikia sunkių išbandymų, norint išsigydyti nuo užsispyrimo. O ji dar 
buvo tokia nekantri, jog atrodė, kad širdis suskils į gabalėlius iš rūpesčių. 


Tai buvo nedideli rūpesčiai, bet jų buvo tiek daug... 0 ji turėjo taip maža 


kantrybės. 

savo posūnio figūrą... 

Ji nieko negalėjo padaryti. Ormą ji mylėjo kaip savo tikrą vaiką, ta- 
čiau Margretos pamilti niekaip negalėjo. Ji stengėsi pamilti tą mergaitę 
nuo pat tos dienos, kai Ulfas Haldorsenas šią žiemą parsivežė ją į Hiu- 
sabiu. Kristina jautė, kad tai baisu — kaip ji gali jausti tokią neapykantą 1r 
piktumą mažai devynmetei mergaitei? Ir gerai žinojo, kad taip yra ir dėl 
to, jog mergaitė baisiai panaši į motiną. Kristina nesuprato Erlendo. Jis 
tik didžiavosi, kad jo mažytė auksagarbanė, rudaakė dukra tokia graži, ir 
šioji, matyt, niekad nežadino jam jokių nemalonių prisiminimų. Atrodė, 
jog Erlendas visai pamiršo šių vaikų motiną... Beje, Kristina nepamilo 
savo podukros ne tik dėl to, kad mergaitė panaši į tą kitą, — Margreta 
negalėjo pakęsti, kad ją kas nors mokytų, ji buvo pasipūtusi ir šiurkščiai 
elgėsi su tarnais, be to, buvo melagė; bet tėvui visada meilinosi, nors 
nemylėjo jo taip, kaip jį mylėjo Ormas, — jei švelniai ir maloniai glaustėsi 
prie Erlendo, tai tik norėdama iš jo ką nors gauti. Erlendas, apversdamas 
mergaitę dovanomis, pildė visas jos užgaidas. Ormas taip pat nemylėjo 
sesers — Kristina tai pastebėjo... 

Kristina kentėjo, laikydama save bloga ir pikta, kad negalėjo atlaidžiai 
ir kantriai žiūrėti į Margretos elgesį. Bet dar labiau ją kankino amžini 
Erlendo kivirčai su Ormu. Ir labiausiai kentėjo dėl to, kad žinojo, jog 
iš tikrųjų Erlendas be galo myli berniuką!.. O elgėsi su juo neteisingai ir 
šiurkščiai, nes negalėjo nuspręsti, ką jam daryti su berniuku ir kaip aprū- 
pinti jo ateitį. Jis apdalijo savo pavainikius vaikus žemėmis ir visokiomis 
gėrybėmis... tačiau net mintis apie tai, kad Ormas gali būti tinkamas ūkiš- 
kam gyvenimui, atrodė neįmanoma! Todėl Erlendas puolė į nevilųį, ma- 
tydamas Ormo silpnumą ir bejėgiškumą... Tada jis pradėjo vadinti sūnų 
ištižėliu, griežtai jį grūdinti, valandų valandas tampydavo, mokydamas 
vartoti ginklus, tokius sunkius, kad berniukas neturėdavo jėgų išlaikyti 
juos rankose, vakarais nugirdydavo, kol šis susirgo, tampydavo su savim 
1 pavojingas ir sunkias medžiokles, mirtinai jį nuvargindamas. O po visu 
tuo Kristina jautė Erlendo širdyje baimę, jis dažnai beprotiškai sielvar- 
taudavo, — tai Kristina žinojo, — kad toks puikus, toks gražus jo sūnus 
tinka tik vienam — O čia jau trukdė jo kilmė. Kristina suprato, kiek maža 
Erlendas turi kantrybės, kai baiminasi arba gailisi mylimo žmogaus. 

Kristina žinojo, kad ir Ormas tai supranta. Ir matė, kad jaunuolio 
sieloje kovoja meilė, pasididžiavimas tėvu ir neapykanta žmogui, kuris 
taip neteisingai elgiasi, išliedamas jam savo pyktį dėl niekų, dėl kurių, 
be abejo, kaltas būdavo ne vaikas, o pats Erlendas. Ormas prisirišo prie 
savo jaunosios pamotės, šalia jos jis kažkaip laisviau alsuodavo ir jaus- 
davosi drąsesnis. Būdamas su ja vienas, jis galėdavo juoktis ir juokau- 
ti, — tylutėliai, kaip būdavo pratęs. Bet Erlendui tai nepatiko, — rodės, jis 
nekentė jų abiejų už tai, kad jie smerkė jo elgesį. 

Ne, nelengva Erlendui!.. Nieko čia ypatinga, kad jis taip jautriai žiūri 
į vaikus. Ir vis dėlto... 

Kristina suvirpėdavo 1š skausmo vien tik pagalvojusi apie tai. 

Prieš savaitę pas juos buvę daug svečių. Kai atvažiavo Margreta, 
Erlendas liepė sutvarkyti pastogės kambarėlį virš gyvenamosios menės 
prieškambario — ten turėjo būti jos kambarys, ten ji ir miegodavo su 
merga, kurią Erlendas paskyrė patarnauti ir bendrauti su Margreta; ten 
nakvodavo ir Frida su Bjergiulfu. Bet kai per Kalėdas suvažiavo tiek 
daug svečių, Kristina tą kambarėlį paskyrė miegoti jauniems vyrams; 
o abi mergos ir žindomas kūdikis turėjo gultis tarnaičių kambarėlyje. 
Bet paskui Kristina pamanė, kad Erlendui gal nepatiks, kad Margreta 
guldoma kartu su tarnaitėmis, dėl to liepė pakloti jai patalą ant suolo 
didžiojoje menėje, kur miegojo moterys ir merginos. Rytais Margretą 
visada būdavo sunku prikelti; tą rytą Kristina ją žadino keletą kartų, bet 
mergaitė vėl atsiguldavo ir užmigdavo, nors visi kiti jau buvo atsikėlę. 
Kristinai reikėjo sutvarkyti menę; laikas buvo duoti svečiams pusryčius, 
dėl to ji, galų gale netekusi kantrybės, išplėšė iš po Margretos pagalvę 
ir nutraukė antklodę. Tačiau pamačiusi ant kailių mergaitę visai nuogą, 
Kristina nusiėmė nuo pečių apsiaustą ir užmetė ant Margretos. Tai buvo 
nedažyto milo skepeta — Kristina ją dėvėdavo vietoj apsiausto tik vaikš- 
čiodama iš virtuvės į kamaras, prižiūrėdama darbą. 

Tuo tarpu į menę įėjo Erlendas. Jis miegojo kamaroje drauge su 
kitais vyrais, nes kartu su Kristina jų šeimyninėje lovoje miegojo friu 
Giuna. Staiga jis baisiai supyko, taip sugriebė Kristinai už rankos, kad 
dar ilgai buvo matyti žymės: 

— Ar tu manai, kad mano duktė gali gulėti ant šiaudų ir milo? Mar- 


greta mano, nors ji ir ne tavo. Kas netinka tavo tikriesiems vaikams, tas 

per prasta ir Margretai. Bet jeigu jau tu išjuokei nekaltą mergaitę visų šių 
moterų akyse, tai dabar jų pačių akyse ir pataisyk savo klaidą — užklok 
Margretą tuo, ką nuo jos nutraukei! 

Jei Erlendas vakare išgerdavo, jis visada kitą rytą greit įsižeisdavo. 
Jis, žinoma, pamanė, ką moterys tarpusavy plepa žiūrėdamos į Elinos 
vaikus. Jis tiesiog liguistai jaudinosi dėl jų garbės. Vis dėlto... 

Kristina bandė pasikalbėti su sira Eilivu. Bet tas negalėjo jai padėti. 
Giuniulfas buvo sakęs, kad tų nuodėmių, kurias ji buvo išpažinusi ir 
už jas atgailojusi, kol Eilivas Serksenas dar nebuvo jos dvasios tėvas, ji 
neturinti vėl pasakoti savo naujajam nuodėmklausiui, nebent jai pačiai 
atrodytų, jog jis turi tai žinoti, kad galėtų įvairiomis aplinkybėmis spręsti 
apie jos elgesį ir patarti. Todėl daug ko iki šiol ji nebuvo pasakiusi kuni- 
gui, nors pati jautėsi siros Eilivo akyse atrodanti geresnė, negu iš tikrųjų 
buvo. Tačiau Kristinai buvo labai maloni šito gero ir skaisčios širdies 
žmogaus draugystė. Erlendas 1š to juokdavosi, tačiau Kristiną sira Eili- 
vas nepaprastai paguosdavo. Su juo ji galėdavo kalbėtis apie savo vaikus 
kiek širdis geidė. Visokius menkniekius, kuriais ji nežmoniškai įkyrėdavo 
Erlendui, kunigas visai mielai su ja aptardavo. Jis mokėjo elgtis su ma- 
žais vaikais ir puikiai suprato jų skausmus ir ligas. Erlendas juokdavosi 
iš Kristinos, kai ji pati, atėjusi į virtuvę, siųsdavo skanėstų kunigui — sira 
Eilivas mėgdavo gardžiai pavalgyti ir išgerti, o Kristinai patikdavo virti 
ir išbandyti, ko išmoko iš motinos arba matė vienuolyne. Erlendas buvo 
visai abejingas valgiui, svarbu, kad nepasninko dienomis gautų mėsos. 
O sira Eilivas ateidavo ir kalbėdavo apie valgius, dėkodavo ir girdavo 
Kristiną už sugebėjimus, kai ši pasiųsdavo jam visą iešmą jaunų kurap- 
kų, iškeptų riebaluose, arba dubenį elnių liežuvių prancūziškame vyne 
ir meduje. Be to, sira Eilivas jai patardavo apie sodininkystę, gaudavo 
skiepų iš Tautros, kur jo brolis buvo vienuolis, ir iš Šventojo Ulavo vie- 
nuolyno, kurio viršininkas buvo jo geras draugas. Ir pagaliau skaitydavo 
jai garsiai ir papasakodavo tiek grožybių apie platųjį pasaulį. 

Bet kaip tik dėl to, kad sira Eilivas buvo toks geras ir nuoširdus 
žmogus, Kristinai dažnai būdavo sunku kalbėti su juo apie tą blogi, kurį 
matė savo širdyje. Kai ji kunigui pasipasakojo, kaip tą rytą Erlendas ją 
įžeidė dėl Margretos, sira Eilivas liepė viską kantriai kęsti, kad ir ką da- 

rytų vyras. Bet, matyt, pats neabejojo, kad čia nusidėjo tik Erlendas, taip 
neteisingai kalbėdamas su žmona ir dar prie pašaliečių. Kristina, tiesa, 
taip pat manė. Bet slapčiausiame širdies kamputyje ji jautė ir savo kaltės 
dalelę, kuri jai nebuvo aiški ir kuri ją labai skaudino. 

Kristina pažvelgė į Šventojo skrynią, blyškiai auksu žvilgančią virš 
didžiojo altoriaus. Ji buvo įsitikinusi: jeigu vėl čia atsistos, turį vėl kažkas 
įvykti — jos siela turinti išsivaduoti. Vėl jos širdyje turįs ištrykšti gyvas 
šaltinis ir nuplauti visą tą neramumą ir baimę, kartėlį ir sumišimą, kurių 
buvo pilna jos širdis. 

Bet šį vakarą nėra kam jos kantriai išklausyti. Argi tu dar neišmokai, 
Kristina, parodyti teisybę Dievui, atskleisti jam savo pagonišką ir sava- 
naudišką meilę? Tu nenori išmokti, Kristina. 

Kai paskutinį kartą čia klūpojo, ji laikė ant rankų Nokvę. Jo maža 
burnytė prie jos krūties taip šildė jai širdį, kad ji suminkštėjo lyg vaš- 
kas, iš kurio dieviškoji meilė galėjo lipdyti viską. Tiesa, ji ir dabar turėjo 
Nokvę, jis bėgiojo namie po didžiąją menę, toks puikus ir toks mielas, 
jog Kristinai sugeldavo krūtinę vien tik prisiminus sūnų. Jo švelnūs gar- 
banoti plaukeliai dabar pradėjo tamsėti, — žinoma, jis bus juodaplaukis 
kaip tėvas. Jis toks gyvas ir linksmas. Kristina iš senų kailių pridirbo jam 
žvėrių, ir berniukas mėtydavo juos, bėgdavo paskui, lenktyniaudamas 
su mažais šunyčiais. Bet kartais viskas baigdavosi tuo, kad koks kaili- 
nis lokys įkrisdavo į ugnį židinyje i1r sudegdavo, baisiai prirūkindamas ir 
prismardindamas kambarį, ir Nokvė pradėdavo smarkiai rėkti, šokinė- 
damas ir trepsėdamas kojytėmis, o paskui užsikniaubdavo ant motinos 
kelių, — taip visada baigdavosi jo nuotykiai. Tarnaitės varžėsi dėl jo mei- 
lės, vyrai, įėję į menę, pagriebę jį, mėtydavo į viršų. Vos pamatęs Ulfą 
Haldorseną, berniukas bėgdavo artyn ir glausdavosi prie jo kelių. Kar- 
tais Ulfas vesdavosi berniuką į ganyklą. Erlendas spragsėdavo pirštais 
sūnui panosėje, sodindavosi ant peties — bet visame Hiusabiu į berniuką 
kreipdavo mažiausiai dėmesio, nors ir mylėjo. Erlendas džiaugėsi, turė- 
damas jau du teisėtus sūnus. 

Motinai suspaudė širdį. 

Bjergiulfą iš jos atėmė. Jis pravirksta, kai ji nori jį paimti, o Frida 
tuoj duoda jam krūtį; žindyvė stropiai seka berniuką. Bet kito kūdikio 

ji neatiduos! Motina ir Erlendas tada sakė, kad jai dabar reikią branginti 
sveikatą, dėl to iš jos atėmę jos naujagimį sūnų ir atidavę kitai moteriš- 
kei. Kristina pajuto kažkokį kerštingą džiaugsmą, pagalvojusi, jog iš to 
nieko neišėjo, tik tiek, kad dabar ji laukiasi trečio kūdikio, kuris gims, 
Bjergiulfui dar nesukakus pilnų vienuolikos mėnesių! 

Ji nedrįso apie tai prasitarti sirai Eilivui. Jis turbūt pagalvotų, kad 
Kristina graužiasi, jog vėl taip greit viskas kartojasi. Bet ne tai jai rūpi. 

Iš savo kelionės po šventąsias vietas ji grįžo apimta vidinio siaubo — 
niekad daugiau ji nepatirs tokio baisaus jausmo. Visą vasarą ji praleido 
viena su savo kūdikiu senojoje trobelėje, galvodama apie arkivyskupo 
ir Giuniulfo žodžius, nepavargdama kalbėjo maldas ir atgailojo, buvo 
darbšti, norėdama apleistąjį ūkį vėl pakelti ir laimėti namiškių pritarimą 
savo gerumu ir rūpinimusi jais, stengdamasi visiems aplinkiniams, kiek 
tik siekė jos rankos ir galios, padėti ir patarnauti. Jai buvo gera ir malo- 
nu. Ji sėmėsi vis naujų jėgų, galvodama apie savo tėvą ir melsdamasi į 
šventuosius vyrus ir moteris, apie kuriuos skaitydavo sira Eilivas ir kurių 
ištvermė ir drąsa buvo pavergę jos visas mintis. Tirpdama iš laimės ir dė- 
kingumo, ji prisimindavo brolį Edviną, kuris jai buvo pasirodęs tą nakų 
mėnesienoje. Ji gerai suprato, ko jis buvo pasirodęs, kodėl taip meiliai 
šypsojosi, kabindamas ant mėnulio pjautuvo savo pirštinę. Jeigu ji tik 
ganėtinai tikėtų, tai galėtų būti gera moteris. 

Baigiantis pirmiesiems vedybinio gyvenimo metams, Kristinai vėl 
teko grįžti pas savo vyrą. Jausdamasi nelabai drąsiai, ji ramino save: juk 
pats arkivyskupas įtikino, kad ji, gyvendama su vyru, turi įrodyti savo 
naują nusistatymą. Ir tikrai, ji uoliai rūpinosi vyru ir jo garbe. Erlen- 
das pats juk pasakė: „Tu, Kristina, iš tikrųjų grąžinai Hiusabiu garbę 
Žmonės jai buvo labai geri ir gerbė ją, rodos, visi stengėsi pamiršti, kad 


Į“ 


Kristina per anksti įžengė į santuoką. Kur tik susirinkdavo namų šei- 
mininkės, visada klausdavo Kristinos patarimų, žmonės ją gyrė už tai, 


kad įvedė tvarką sodyboje, rimtos šeimos kvietė ją į svočias ir priėmėjas; 


niekas neleido jai pajusti, kad ji jauna ir nepatytusi, be to, svetima šiuose 
slėniuose. Vakarais tarnai pasilikdavo didžiojoje menėje taip kaip Jeriun- 
gorde — visi turėdavo ko paklausti šeimininkę. Kristina svaigo iš laimės, 
kad žmonės jai tokie malonūs ir kad Erlendas ja didžiuojasi... 

Paskui Erlendas gavo rūpintis laivų mokesčiais jūros apylinkėse, 
į pietus nuo fiordo. Jam teko visur važinėti, joti, plaukti laivu, gaišti 
su ateinančiais žmonėmis ir su laiškais, kuriuos reikėdavo pasiųsti. Jis 
buvo toks jaunas, toks gražus, toks linksmas; bet kokį niūrumą, rū- 
pestį, kurių Kristina anksčiau taip dažnai jame pastebėdavo, lyg vėjas 
buvo nupūtęs. Jis švietė, lyg naujai atbudęs, lyg ankstyvas rytas. Dabar 
jis mažai rasdavo laisvo laiko Kristinai, bet ji tiesiog svaigo ir džiūga- 
vo, kai Erlendas su šypsena ir nepatirtų nuotykių ieškančiu žvilgsniu 
prisiartindavo prie jos. 

Kristina juokėsi kartu su vyru iš Miunano Bordseno laiško. Pats ri- 
teris nebuvo aukštuomenės susirinkime, bet šaipėsi iš visko, o ypač iš 
to, kad Erlingą Vidkiunseną paskyrė valstybės valdytoju. Pirmiausia tas 
pradėjęs kurti sau titulus — nuo šiol jis vadinąsis karaliaus pavaduotoju. 
Miunanas rašė ir apie Kristinos tėvą: 

„Kalnų vilkas iš Silio palindo po akmeniu ir tyliai tūnojo. Man ro- 
dos, tavo uošvis prisiglaudė pas Šventojo Lauryno bažnyčios kunigus, 
ginčų metu jo malonaus balso kažkodėl nebuvo girdėti. Jis turėjo laiškų 
su antspaudais iš pono Erngislio ir pono Karlo Tiureseno; jeigu šie dar 
galutinai nesuskaityti, tai jų pergamentas turi būti stipresnis už paties 
velnio batų puspadžius. Pranešu tau taip pat, kad Lavransas paaukojo 
moterų vienuolynui aštuonias gryno sidabro markes. Reikia manyti, kad 
žmogus suprato, jog Kristina ten gyveno ne taip jau nuobodžiai, kaip 
numatyta pagal taisykles...“ 

Tiesa, skaitant šias eilutes, Kristinai smarkiai dilgtelėjo širdį iš gėdos, 
bet vis dėlto ji negalėjo nesijuokti kartu su Erlendu. Žiemą ir pavasarį ji 
praleido apsvaigusi iš džiaugsmo ir laimės. Retkarčiais tik prauždavo ko- 
kia nors audra dėl Ormo; Erlendas vis nežinojo, ar jam vežtis berniuką 
kartu su savim į šiaurę. Viskas baigėsi tuo, kad vieną naktį per Velykas 
Erlendas išsiverkė žmonos glėbyje: jis nesiryžtąs imti sūnaus į laivą, jis 
bijąs, kad Ormas neatlaikys karo žygyje. Kristina ramino vyrą, taip pat 
save ir berniuką, gal laikui bėgant jis sustiprėsiąs. 

Tą dieną, kai Kristina kartu su Erlendu jojo į Birgsį, ji nejautė nei bai- 
mės, nei liūdesio. Ji buvo lyg girta nuo jo, jo džiaugsmo, jo išdidumo. | 

Tada Kristina dar nežinojo, kad jau laukiasi antro kūdikio. Kai pa- 
sidarė bloga, ji pagalvojo, kad iš nuovargio: tiek rūpesčių buvo dėl Er- 
lendo, namuose daugybė triukšmo ir pokylių, o Nokvė ją visai iščiulpė. 
Bet kai pajuto judant naują gyvybę, tada... Ji anksčiau taip džiaugėsi, 
galvodama, kaip žiemą važinės po visą apylinkę su savo gražiu, drąsiu 
vyru, juk ir ji pati buvo jauna ir graži. Ji jau pagalvojo, kad nuo rudens 
reikės nujunkyti berniuką — sunku būtų visur vežiotis su savim berniuką 
ir auklę. Kristina buvo taip įsitikinusi, kad karo žygyje prieš rusus Erlen- 
das sugebės parodyti, jog daugiau ko vertas, ne tik kenkti savo vardui ir 
savo labui. Ne! Ji neapsidžiaugė — taip pasakė ji sirai Eilivui. O tas labai 
rūsčiai subarė Kristiną, kad ji neturinti meilės ir per daug mėgstanti pa- 
saulio tuštybes. Ir visą vasarą ji iš visų jėgų stengėsi būti linksma ir dėkoti 
Dievui už naują kūdikį, kurio laukė, ir už geras žinias, kurios pasiekdavo 
ją apie drąsius Erlendo žygius šiaurėje. 

Paskui prieš pat šventąjį Mykolą Erlendas grįžo namo. Ir Kristina 
suprato, kad Erlendas nelabai apsidžiaugė, pamatęs, kas jų laukia. O va- 
kare ir pasakė: 

— Aš maniau, kad jeigu tu priklausysi man — tai kasdien bus Kalėdos. 
Tačiau atrodo, kad greičiau bus ilgi pasninkai. 

Kiekvieną kartą, prisiminus tuos žodžius, Kristinos veidą užliedavo 
kraujo banga — tokia pat karšta, kaip tą vakarą, kai ji nusigrįžo nuo vyro, 
smarkiai paraudusi, bet be ašarų. Erlendas bandė atsipirkti meile ir švel- 
numu. Bet Kristina nepajėgė nugalėti savęs. Tos ugnies, kurios neužge- 
sino visos jos išlietos nusivylimo ašaros, nebegalėjo nustelbti nuodėmės 
baimė — ištaręs tuos žodžius, Erlendas sutrypė ją po kojomis. 


Vėlai naktų Giuniulfas, Kristina 11 Ormas sėdėjo Giuniulfo namuose 
prie židinio. Ant židinio krašto stovėjo ąsotis vyno ir kelios nedidelės 
taurės. Giuniulfas jau keletą kartų priminė, kad svečiams laikas pailsėti. 
Bet Kristina prašė leisti dar pasėdėti. 

— Prisimeni, dieveri, — tarė ji, — kai aš kartą tau sakiau, kad mano tė- 
viškėje kunigas patarė man stoti į vienuolyną, jei tėvas nesutiktų išleisti 
manęs už Erlendo. 

Giuniulfas nejučiomis pažvelgė į Ormą. Tačiau Kristina, vos vos nu- 
sišypsojusi, tarė: 

— Argi tu manai, kad vaikinas nežino, jog aš silpna, nuodėminga 
moteris. 

Mesteris Giuntiulfas tyliai atsakė: 

— Ar tavo širdį tada traukė vienuolyno gyvenimas, Kristina? 

— Bet juk Viešpats būtų atvėręs man akis, kai tik būčiau pradėjusi 
jam tarnauti! 

— O gal jis mano, jog tavo akims reikia atsiverti, kad suprastum, jog 
privalai jam tarnauti visur, kad ir kur būtum. Tavo vyras, vaikai, Hiusa- 
biu namiškiai turbūt pasigenda ištikimos ir kantrios Dievo tarnaitės, kuri 
būtų tarp jų ir rūpintųsi jais... Žinoma, geriausiai išteka toji mergina, kuri 
savo sužadėtiniu pasirenka Kristų, o ne atsiduoda nuodėmingam vyrui. 
Bet mergaitė, kuri pasielgė negerai... 

— Aš norėjau, kad tu pas Dievą ateitum su vainikėliu, — sušnabždėjo 
Kristina. — Taip man sakė brolis Edvinas Rikardsenas, apie kurį aš tau 
dažnai pasakodavau. Ar tu taip pat manai... 

Giuniulfas Nikiulausenas linktelėjo galvą: 

— Nors ne viena moteris taip sugebėjo pakilti iš nuodėmingo gyveni- 
mo, kad dabar mes galim melstis jų užtarimo. Šitaip dažniau atsitikdavo 
toms kankinėms, kurioms grėsdavo žiaurūs kankinimai, deginimas ant 
laužo ir įkaitintos replės, jeigu pasisakydavo esančios krikščionės. Aš 
dažnai pagalvoju, Kristina, kad tada būdavo lengviau išsinarplioti iš nuo- 
dėmės grandinių, kadangi reikėdavo trūkte ištrūkti. Nors mes žmonės 
ir pagedę esam, bet dažnai turime įgimtos drąsos, ir ta drąsa paprastai 
verčia sielą ieškoti Dievo. Taip, tikriausiai ir kankinimai ne mažiau žmo- 
nių atvedė prie ištikimybės, negu kad sunaikino. Bet jauna, suklaidinta 
mergaitė, nusidėjusi dar tada, kai nesuprato, ką nuodėmė gali padaryti 
jos sielai, — priimta į skaisčių merginų bendriją, pasišventusių budėti ir 
melstis už tuos, kurie yra už vienuolyno sienų... 

— Kad Dievas duotų greičiau vasarą! — staiga pasakė kunigas ir pakilo. 

Kristina ir Ormas nustebę pažvelgė į jį. 

— Aš prisiminiau gegutę miškinguose kalvų šlaitiose mūsų tėviškėje, 
Hiusabiu. Pirmiausia mes ją išgirsdavome rytiniuose kalnuose už namų, 
o paskui jai atsiliepdavo toli toli iš miško aplink Biu — jos skambus balsas 
ryto tyloje taip gražiai aidėdavo virš ežero. Argi negražu Hiusabiu, kaip 
tau atrodo, Kristina? | 

— Jeigu gegutė kukuoja rytuose, verkti reikės, — tyliai tarė Ormas Er- 
lensenas. — Man atrodo, kad Hiusabiu sodyba yra gražiausia pasaulyje. 

Kunigas akimirką uždėjo rankas ant siauručių savo sūnėno pečių. 

— Taip ir aš maniau, sūnau. Ten ir mano tėvų namai. Jauniausiam ne 
daugiau priklauso palikimas, negu tau, mano Ormai! 

— Kai tėvas gyveno su mano motina, aš buvau pirmutinis įpėdinis, — 
taip pat tyliai tarė jaunuolis. 

— Mes dėl to nekalti, nei aš, nei mano vaikai, Ormai, — liūdnai tarė 
Kristina. 

— Tu, be abejo, pastebėjai, kad aš nepykstu ant jūsų, — ramiai atsakė jis. 

— Ten toks platus ir atviras slėnis, — kiek palaukusi tarė Kristina. — Iš 
Hiusabiu toli matyti į visas puses, ir dangus toks platus. O mano tėviškė- 
je jis lyg stogas atsiremia į kalnus. O slėnis apačioje toks apskritas, žalias, 
gaivinantis... Pasaulis toks jaukus — ne per didelis ir ne per ankštas. 

Ji atsiduso, pajudinusi ant kelių rankas. 

— Ar to žmogaus, už kurio tave tėvas norėjo išleisti, taip pat ten buvo 
sodyba? — paklausė kunigas. 

Kristina linktelėjo galvą. 

— Ar niekada nesigaili, kad jo netekai? — vėl paklausė jis. 

Bet Kristina papurtė galvą. 

Giuniulfas nuėjęs paėmė nuo lentynos knygą. Paskui vėl atsisėdo 
prie ugnies, atsegė knygos užraktėlį ir pradėjo sklaidyti puslapius. Bet 
neskaitė, o tik, pasidėjęs atverstą knygą ant kelių, tarė: 

— Kai Adomas ir jo žmona pasipriešino Dievo valiai, tada jie paju- 
to savo kūne tokią jėgą, kuri ėmė priešintis jų valiai. Dievas sutvėrė juos 
jaunus ir gražius, kad gyventų kartu, gimdytų įpėdinius ir naudotųsi jo 
malonės dovanomis, rojaus sodo malonumais, gyvybės medžio vaisium ir 
amžinąja palaima. Jie nesigėdijo savo nuogumo, nes, kol buvo paklusnūs 
Dievui, jų visas kūnas buvo paklusnus jų valiai, kaip rankos ir kojos. 

Išraudusi Kristina prispaudė rankas prie krūtinės. Kunigas palinko 
prie jos: ji jautė jo tvirtas rusvas akis, įsmeigtas į jos palenktą veidą: 

— Ieva pavogė tai, kas priklausė Dievui, ir jos vyras paėmė iš jos, kai 
ji jam davė, o tai buvo teisėta jos tėvo ir Sutvėrėjo nuosavybė. Tada jie 
manė pasidarysią lygūs su juo. Bet pastebėjo, kad susilyginę su juo šitaip 

kaip jie, nepaisė jo valdžios didžiajame pasaulyje, taip ir jų valdžios ma- 
žajame pasaulyje — kūniškame sielos name — nebebuvo paisoma. Kaip 
jie apvylė savo Viešpatį ir Dievą, taip dabar kūnas apvylė savo viešpa- 
tį — sielą. Tada jų kūnai ėmė jiems atrodyti tokie bjaurūs ir šlykštus, jie 
įsitaisė drabužius, norėdami juos paslėpti. Pradžioje tai buvo tik trumpa 
prikyštėlė iš figos lapų. Bet labiau pažinę savo kūniškąją prigimtį, jie 
ėmė vis aukščiau dengtis drabužiais, iki pat tos vietos, kur tūno širdis, ir 
nugarą, kuri nemėgsta nusilenkti. Taip yra ligi šiol, kada vyrai net pasku- 
tinį rankų ir kojų pirštų narelį apdengia plienu, o veidą slepia už šalmo 
grotų — dėl to pasaulyje atsirado neramumai ir apgaulės. 

— Padėk man, Giuniulfai, - meldė Kristina. Jos net lūpos buvo nuba- 
lusios. —- Aš — aš nežinau, kokia mano tikroji valia. 

— Sakyk: „Tebūnie tavo valia“, — tyliai atsakė kunigas. — Žinai, kad 
turi atverti savo širdį jo meilei. Tada vėl jį mylėsi iš visos širdies... 

Kristina staiga atsigrįžo į dieverį: 

— Tu nežinai, kaip aš mylėjau Erlendą. Ir savo vaikus! 

— Mano sese, visa kita meilė yra tartum dangaus atspindys kelio kla- 
ne. Tu pati susipurvinsi, jeigu pasiduosi jai. Bet jei visada atsiminsi, kad 
tai yra kitos tėviškės šviesos atspindys, tada galėsi džiaugtis tuo nuosta- 
biu vaizdu ir stengsiesi jo nesudrumsti, kad nepakeltum dumblo, kuris 
guli dugne... 

— Taip, bet tu, Giuniulfai, esi kunigas ir dėl to esi Dievui pasižadėjęs 
vengti šių... blogybių... 

— Tu taip pat išvengsi, Kristina, jei pasižadėsi nusigręžti nuo velnio 
ir jo darbų. Velnio darbas prasideda malonumais ir baigiasi tuo, kad du 
žmonės, tartum gyvatės ar žalčiai, suleidžia vienas į antrą dantis. Tai Ieva 
sužinojo, kai savo vyrui ir savo giminei norėjo atnešti Dievo nuosavybę, 
o teatnešė jiems tik ištrėmimą, gimtąją nuodėmę ir mirtį, kuri atėjo į pa- 
saulį tada, kai brolis užmušė brolį ant to pirmo mažyčio dirvos sklypelio, 
kur aplink akmenų krūvas žėlė dagiai ir usnys... 

— Taip. Bet tu juk esi kunigas, — vėl pakartojo ji. — Tau reikia kasdien 
nugalėti tą pagundą, kuri trukdo prisiderinti prie kito žmogaus valios, — 
ji pravirko, — ir pakęsti... 

Kunigas nusišypsojęs tarė: 

— Šiuo atveju kiekviename žmoguje glūdi nesantaika tarp kūno ir 
sielos. Tam yra santuokos Sakramentas ir sutuoktuvių mišios, kad vyras 
ir moteris gautų paramos savo bendrajam gyvenimui, kad vedusieji, tė- 
vai, vaikai ir visi namiškiai būtų ištikimi ir padėtų vienas kitam kelyje į 
ramybės tėviškę. 

Kristina tyliai atsakė: 

— Man atrodo, lengviau budėti ir melstis už tuos, kurie gyvena už 
vienuolyno sienų, negu kankintis su savo nuodėmėmis... 

— Taip yra, — griežtai tarė kunigas. — Bet negi tu, Kristina, manai, kad 
yra buvęs nors vienas Dievui pasišventęs žmogus, kuriam nebūtų reikėję 
gintis nuo nelabojo ir drauge saugoti ėriukus nuo vilko... 

Kristina tyliai ir nedrąsiai tarė: 

— Aš maniau, kad tie... kurie gyvena tarp šventenybių ir geba labai 
prašyti ir melstis... 

Giuniulfas pasilenkė, pataisė ugnį ir liko taip besėdįs, įsirėmęs alkū- 
nėmis į kelius: 

— Šiomis dienomis sukaks šešeri metai nuo to laiko, kai mes — Eilivas, 
aš ir dar du Škotijos kunigai, su kuriais susipažinom Avinjone, atvykome 
į Romą. Visą kelią ėjome pėsti... Mes atvykome į miestą prieš gavėnią. 
Tuo metu pietiečiai rengia didelius pokylius ir šventes, kurios vadinamos 
karnavalais. Tada vynas — raudonas ir baltas — upėmis liejasi smuklėse, 
žmonės naktį šoka gatvėse, o aikštėse uždegami deglai ir laužai. Tuo lai- 
ku Italijoje pavasaris, visos pievos ir sodai paskendę žieduose, moterys 
jais puošiasi ir praeiviams meta rožes ir žibuokles... Jos sėdi namuose 
prie langų, o šilkiniai kilimai ir brangūs užsienietiški audeklai leidžia- 
si nuo palangių, uždengdami mūro sienas. Ten visi namai mūriniai, o 
riterių pilys ir tvirtovės statomos pačiame mieste... Matyt, tuose mies- 
tuose nėra jokio įstatymo taikai ir tvarkai saugoti, nes riteriai ir jų tarnai 
pešasi gatvėse, kraujas upeliais teka... Viena tokia pilis kaip tik stovėjo 
toje gatvėje, kur mes gyvenome, ir riteris, kuriam ji priklausė, buvo var- 
du Ermesas Malavoltis. Ta pilis temdė visą siaurą gatvelę, kurioje buvo 
mūsų viešbutis, ir mūsų kambarys buvo tamsus ir šaltas, lyg kalėjimo 
landynė kokioje nors mūro tvirtovėje. Dažnai, išeinant iš namų, mums 
tekdavo prisišlieti prie sienos, kol prajodavo jis su sidabriniais varpeliais 

prie drabužių ir su būriu ginkluotų tarnų, o mėšlas ir purvas trykšdavo 
iš po arklių kanopų, nes šioje šalyje žmonės tiesiog po durimis iš namų 
pila visokias šiukšles ir nešvarumus. Gatvės ten šaltos, tamsios ir siau- 
ros kaip kalnų tarpekliai — jos mažai panašios į mūsų miestų žaliuosius 
kelius. Karnavalo metu gatvėse rengiamos varžybos — išleidžiami lenk- 
tynių laukiniai arabų žirgai... 

Kunigas, truputį patylėjęs, vėl pradėjo: 

— Pono Ermeso namuose gyveno viena jo giminaitė. Ji buvo vardu 
Isota, bet puikiai galėjo būti vadinama šviesiaplauke Izolda. Jos oda ir 
plaukai buvo beveik medaus spalvos, o akys tikriausiai juodos. Aš ne 
kartą mačiau ją prie lango... 

Už miesto ribų šalis daug tuštesnė, negu pačios tuščiausios aukštu- 
mos Norvegijoje, kur niekas neužklysta, tik elniai ir vilkai, ir kur girdi- 
mas vien tik erelių klyksmas. Vis dėlto ir ten, kalnuose, yra ir miestų, ir 
pilių, o toliau, žaliose lygumose, visur matyti, jog kažkada gyventa žmo- 
nių, dabar ten ganosi didžiulės avių ir baltųjų jaučių bandos. Piemenys, 
ginkluoti ilgomis ietimis, raiti gano bandą. Tie žmonės pavojingi kelei- 
viams, nes jie žudo ir plėšia, o paskui lavonus įmeta į duobes. 

Bet tose žaliose lygumose yra piligrimų bažnyčių. 

Mesteris Giuniulfas valandėlę patylėjo. 

— Galbūt mums todėl toks tuščias atrodo tas kraštas, kad ten yra 
miestas, kitados buvęs tartum viso pagoniškojo pasaulio karalienė ir vė- 
liau tapęs Kristaus sužadėtine. Bet dabar miestą globėjai paliko, ir tame 
pašėlusiame šventės triukšme jis atrodo kaip pamesta moteris. Į pilį be 
šeimininko įsiveržė ištvirkėliai ir privertė moteris dalyvauti jų pasisma- 
ginimuose, žudynėse ir peštynėse... Bet požemiuose yra nuostabių da- 
lykų, brangesnių, negu visos puikybės, kurias nušviečia saulė. Ten yra 
Šventųjų kankinių kapų, iškaltų kietose uolose, ir jų ten tiek daug, kad 
tik pagalvojus ima svaigti galva. Kai prisimeni, kokia daugybė kankinių 
dėl Kristaus turėjo žūti, tada kiekviena dulkelė nuo tų padūkėlių žirgų 
kanopų ima rodytis šventa ir gerbtina... 

Kunigas iš po apdaro išsitraukė ploną grandinėlę su sidabro kryželiu 
ir atidarė jį. Jame buvo kažkoks juodas daiktas, tartum gabalėlis pinties, 
ir mažytis žalias kaulelis. | 

— Kartą mes visą dieną praleidome tuose koridoriuose, kalbėjome 
maldas urvuose ir oratorijose, kur kitados susirinkdavo šventųjų Petro 
ir Pauliaus pirmieji mokiniai. Tada vienuoliai ir davė mums šias relikvi- 
jas. Štai čia yra gabalėlis kempinės, kuria dievobaimingosios merginos 
šluostydavo kankiniams kraują, kad nenulašėtų, o štai čia vieno šventojo, 
kurio vardą težino Dievas, piršto kaulelis. Tada mes visi keturi pasiža- 
dėjome kasdien kreiptis į tą šventąjį, kurio garbės žmonės nežino. Ir 
mes išsirinkome tą bevardį šventąjį liudytoju, pasižadėdami niekad ne- 
pamiršti, kaip nesame verti Dievo atpildo ir žmonių pagarbos, ir visad 
prisiminti, kad pasaulyje verta trokšti tik Dievo gailestingumo... 

Kristina pagarbiai pabučiavo kryžių ir padavė jį Ormui; jis taip pat 
pabučiavo. Tada Giuniulfas staiga tarė: 

— Aš norėčiau padovanoti tau tą relikviją, sūnėne. 

Ormas priklaupė ant vieno kelio ir pabučiavo dėdės ranką. Giuniul- 
fas užkabino grandinėlę su kryžium berniukui ant kaklo. 

— O ar tu, Ormai, nenorėtum savo akimis pamatyti visų tų vietų? 

Berniuko veidas nušvito: 

— Taip, aš tikrai žinau, kad kada nors ten pateksiu. 

— O ar tu niekad nenorėjai tapti kunigu? — paklausė dėdė. 

— Norėjau, — atsakė berniukas, — kai tėvas prakeikė mano silpnas 
rankas. Bet aš nežinau, ar jis būtų patenkintas, jei aš tapčiau kunigu. O 
be to, yra dar viena kliūtis, kurią tu pats žinai, — tyliai tarė jis. 

— Dėl tavo kilmės turbūt galima bus gauti dispensą, — ramiai atsakė 
kunigas. — Gal, Ormai, kada nors mudu abu keliausime į pietus. 

— Papasakok dar ką nors, dėde, — tyliai paprašė Ormas. 

— Mielai, — Giuniulfas apkabino kėdės atlošą ir žvilgterėjo į ugnį. — 
Vaikščiojant ir matant įvairius dalykus, primenančius kankinius, ir galvo- 
jant apie tas begalines. kančias, kurias jiems teko dėl Jėzaus iškentėti, aš 
įpuoliau į sunkią pagundą. Ėmiau galvot, kad juk Viešpats tik keletą va- 


landų teišbuvo prikaltas prie kryžiaus, o jo pasekėjai buvo neapsakomai 


kankinami daugybę dienų — moterys turėdavo žiūrėti, kaip jų akivaizdoje 
mirtinai kankinami jų vaikai, švelnioms mergelėms geležinėmis šukomis 
nuplėšiama mėsa nuo kaulų, jauni vyrai atiduodami sudraskyti plėšriems 
žvėrims ir įsiutusiems buliams... Ir man pradėjo atrodyti, kad daugelis jų 

daugiau iškentėjo, negu pats Kristus... Aš tiek apie tai galvojau, kad ėmė 
rodytis, jog sprogs širdis ir smegenys. Pagaliau mane apšvietė spindulys, 
kurio aš taip prašiau ir maldavau. Ir aš supratau, kad mums visiems reikia 
turėti ganėtinai drąsos taip kentėti, kaip jie kentėjo. Kas gi bus toks kvailas, 
kad nesutiktų kentėti ir vargti, jeigu tai yra kelias pas ištikimą ir amžiną su- 
žadėtinį, kuris rankas išplėtęs ir degdamas meile mūsų laukia. Bet jis žmo- 
nes mylėjo. Ir todėl mirė kaip sužadėtinis, išėjęs vaduoti savo sužadėtinės 
iš plėšikų rankų. Ir jie suriša jį ir mirtinai kankina, o jis tuo tarpu mato savo 
mylimiausią draugę, sėdinčią už stalo su jo budeliais, mato ją juokaujančią 
su jais ir besityčiojančią iš jo kančių 1r jo ištikimos meilės. 

Giuniulfas Nikiulausenas užsidengė veidą rankomis: 

— Tada aš supratau, kad toji didžioji meilė gali iškęsti viską pasauly- 
je — net pragaro ugnį. Jeigu Dievas norėtų, galėtų prievarta pasiimti sielą, 
ir mes būtume visai bejėgiai jo rankose. Bet jis mus myli kaip sužadėtinis 
savo sužadėtinę, todėl nenori jos versti, o trokšta, kad sužadėtinė sektų 
ji laisva valia, ir todėl turi pakęsti, kad ji bėga nuo jo ir bijo. Bet aš taip 
pat galvojau, kad gal neturi pražūti nė viena siela, nes kiekviena siela, 
kaip man rodos, turėtų trokšti tos meilės, bet vis dėlto per brangiai mo- 
kama už tą vieną meilę atiduodant visas kitas gėrybes. Tačiau vis dėlto, 
kai ugnis sunaikins visą besipriešinančią ir Dievui prieštaraujančią valią, 
sieloje beliks tik troškimas Dievo, nors gal ne didesnis kaip vinis visame 
name, bet jis liks, kaip lydymo krosnyje lieka geležis... 

— Giuniulfai, — Kristina kilstelėjo, — aš pradedu bijoti... 

Giuniulfas išbalęs pakėlė liepsnojančias akis: 

— Ir aš imu bijoti. Nes supratau, kad ta Dievo meilės kančia nepasi- 
baigs, kol žemėje gyvens vyrai ir merginos ir kol jis bijos netekti jų sielų, 
kol jis kasdien ir kas valandą savo kūną ir kraują aukos ant tūkstančio 
altorių ir kol bus žmonių, kurie tyčiosis iš jo aukos... Ir man baisu pagal- 
vojus apie patį save, nes kiek kartų, netyras būdamas, tarnavau prie jo 
altoriaus, netyromis lūpomis laikiau mišias ir netyromis rankomis kėliau 
aukštyn jo kūną — ir man atrodė, kad esu panašus į tą žmogų, kuris savo 
mylimąją atgabeno į gėdingą vietą ir apvylė... 

Giuniulfas apkabino nualpusią Kristiną ir abu su Ormu nunešė ją 
į lovą. 

Po kiek laiko ji atsimerkė, atsisėdo ir užsidengė veidą rankomis. Ji 
ėmė raudoti laukine ir aimanų kupina rauda: 

— Aš negaliu, aš negaliu, Giuniulfai, kai tu kalbi, aš imu suprasti, kad 
aš niekad... 

Giuniulfas paėmė jos ranką. Bet ji nusigrįžo nuo sulaukėjusio ir iš- 
blyškusio vyro veido. 

— Kristina! Tu neturi pasitenkinti menkesne meile už tą, kuri yra 
Ar tu, pagimdžiusi du vaikus, niekad nepagalvojai, kad kiekvienas nau- 
jagimis pirmiausia krikštijamas krauju ir kad pirmu atodūsiu žmogus 
įkvepia kraujo garų? Ar tau, kaip motinai, neateina į galvą, kad reikėtų 
kuo uoliausiai stengtis, kad tavo sūnūs negrįžtų prie pirmos sutarties su 
pasauliu, bet tvirtai laikytųsi antrosios, kurią jie sudaro su Dievu prie 
krikšto šaltinio... 

Kristina kūkčiojo ir kūkčiojo. 

— Aš bijau tavęs, Giuniulfai, — tarė ji vėl, — kai tu imi taip kalbėti, aš 
suprantu, kad niekad nesugebėsiu rasti ramybės... 

— Dievas tave suras, — tyliai atsakė kunigas. — Būk rami ir nebėk nuo 
jo, nes jis tavęs ieškojo, kol dar nebuvai pradėta motinos kūne. 

Jis valandėlę pasėdėjo prie jos lovos. Paskui tyliai ir ramiai paklausė, 
gal jam pažadinti Ingridą ir paprašyti, kad padėtų jai nusirengti. Kristina 
papurtė galvą. 

Tada jis triskart peržegnojo ją. Paskui palinkėjo Ormui labos nakties 
ir nuėjo į mažąją kamarėlę šalia menės, kur jis miegodavo. 

Ormas ir Kristina nusirengė. Berniukas atrodė be galo susimąstęs. 
Kai Kristina atsigulė, jis priėjo prie jos. Žiūrėdamas į jos užverktą vei- 
dą, berniukas paklausė, ar ji nenorinti, kad jis pasėdėtų prie jos, kol ji 
užmigsianti. 

— O, ne ne, Ormai! Tu labai pavargęs, o tu toks jaunas. Turbūt jau 
labai vėlu... 

Ormas dar truputį pastovėjo. 

— Ar tau neatrodo keista, — staiga pasakė jis, — kaip tėvas ir dėdė Giu- 
niulfas vienas į kitą nepanašūs... nors kai kuriais atžvilgiais ir panašūs. 

Kristina gulėjo galvodama: 


KRISTINA LAVRANSDATER 


„Taip, galbūt... jie nepanašus į kitus žmones...“ 

Netrukus ji užmigo, ir Ormas nuėjo į kitą lovą. Jis nusirengė ir įlindo 
į patalą. Šis buvo užklotas drobine paklode, o pagalvės apvilktos dro- 
biniais užvalkalais. Berniukas patenkintas išsitiesė švelniame, vėsiame 
guolyje. Jo širdis daužėsi, pagalvojus apie naujus kelius, kuriuos dėdės 
kalba jam atvėrė. Maldos, pasninkai, viskas, ką jis darydavo, nes jį tai 


traukė, — staiga tapo kažkuo nauju — tai buvo ginklai puikiame kare, 


kurio jis troško. Gal jis taps vienuoliu, o gal kunigu, jeigu gaus dispensą, 
nes juk gimęs neteisėtoje moterystėje. 


Giuniulfo guolis buvo medinis suolas, užklotas kailiais, po kuriais 
buvo plonas šiaudų sluoksnis, su vienintele pagalvėle, dėl to jis turėjo 
gulėti išsitiesęs. Kunigas nusivilko sutaną, su apatiniais drabužiais atsi- 
gulė ant suolo ir užsiklojo ploną milinę antklodę. 

Mažyčio dagtelio, užsukto ant geležinio virbo, neužgesino. 

Giuniulfas būkštavo ir nerimavo dėl savo paties žodžių. 

Jis ilgėjosi tų laikų, — argi jau niekad nepajus to širdies džiaugsmo, 
kuris buvo pripildęs visą jo būtybę tą pavasarį Romoje? Kartu su trimis 
kitais broliais jis ėjo žaliais, gėlių nusėtais laukais, apšviestas skaisčių sau- 
lės spindulių. Jis virpėjo, matydamas, koks gražus pasaulis, tačiau taip pat 
žinojo, kad visa tai niekis prieš ano pasaulio turtus. Ir vis dėlto jį svei- 
kino šis pasaulis, sužadindamas tūkstančius mažų, linksmų ir malonių 
prisiminimų apie Viešpatį. Lelijos pievose ir paukščiai danguje priminė 
jam Kristaus žodžius, Kristus taip pat kalbėjo apie tokius asilus, kuriuos 
jis čia sutikdavo, ir apie tokius šulinius, kaip tos iš akmenų sumūrytos 
cisternos, pro kurias jie praėjo. Pas vienuolius prie tų bažnyčių, kurias 
jie lankė, jie gaudavo pavalgyti ir, sgerdami raudoną kaip kraujas vyną 
ir lauždami nuo baltos duonos geltoną plutelę, jie suprato tuos keturis 
pamokslus miežių lauke ir kodėl Kristus iš kito maisto, kurį Dievas yra 
davęs žmonėms, labiausiai gerbė gryną vyną ir grynus kviečius, jų pavi- 
dalu pasirodydamas per mišias... 

Tą pavasarį Giuniulfas nejautė nei nerimo, nei baimės. Jis buvo taip 
atsikratęs visų šio pasaulio pagundų, kad visa, apie ką jis anksčiau taip 
baimingai galvodavo, dabar, jaučiant šiltus saulės spindulius, jam atrodė 

taip lengvai suprantama. Kaipgi šitas jo kūnas, per ugnį perėjęs ir jos 
nuvalytas, galės prisikelti... Jausdamasis toks lengvas ir atitrūkęs nuo že- 
miškų reikalų, jis miego tenorėdavo tiek, kiek gegutė pavasario naktimis. 
Jo širdis giedojo giesmę — jis jautė, kad jo siela yra tartum sužadėtinė 
mylimojo glėbyje. 

Bet jis suprato, kad tai ilgai netruks. Joks žemės žmogus negali taip 
ilgai gyventi. Ir kiekvieną to šviesaus pavasario valandą priimdavo kaip 
užstatą — maloningą pažadą, kuris turi sustiprinti jį, kai virš jo patamsės 
debesys, o jo kelias per audringas upes ir šaltus ledynus pasuks žemyn į 
tamsų tarpeklį... 


Vos grįžus į Norvegiją, jo sielą apėmė nerimas. 

Čia jo laukė daug kas. Čia buvo jo turtas. Milžiniškas tėvo paliki- 
mas... ir turtinga parapija. Čia laukė jo kelias. Jo vieta katedros kapitu- 
loje — Giuniulfas žinojo, kad ji skirta jam. Jei tik jis neišsiskirs su savo 
turtu — neįstos į vienuolyną, netaps vienuoliu ir neatsiduos regulai. Tai 
buvo gyvenimas, į kurį jis veržėsi... bet ne visa širdimi. 

O kad jis pasentų ir pakankamai užsigrūdintų kovoje... Norvegų ka- 
ralijoje gyvena stabmeldžių arba suklaidintų ir melagingo mokslo, kurį 
krikščionybės vardu skelbia rusai. Štai lapiai bei kitos puslaukinės tautos, 
apie kurias Giuniulfas nuolatos mąstė — ar ne patsai Dievas pažadino jame 
troškimą nukeliauti į tų žmonių kraštus ir nunešti jiems žodį ir šviesą? 

Tačiau Giuniulfas vijo nuo savęs tokias mintis, teisindamasis, kad 
reikia klausyti arkivyskupo. Ponas Eilivas jį nuo to atkalbinėjo. Jis kalbė- 
josi su juo, išklausė jo įrodinėjimų, duodamas aiškiai suprasti, kad kalba 
su savo seno draugo, pono Nikiulauso iš Hiusabiu, sūnumi. „Jūs, Gau- 
tės iš Skugheimo dukterų palikuonys, jūs niekada neišlaikote saiko, ar 
tai gera, ar bloga būtų, žiūrint kas ateina į galvą“. Dėl lapių tautos sielų 
išganymo labai jaudinosi pats vyskupas... Bet lapiams reikią ne mokytojo 
pamokslininko, rašančio ir skaitančio lotyniškai taip pat gerai, kaip ir 
savo gimtąja kalba, ir pažįstančio įstatymus ne blogiau už aritmetiką ir 
algebrą. Žinoma, Giuniulfas įgijo žinių, kad galėtų jas panaudoti, — „bet 
aš nesu tikras, kad tu sugebėsi kalbėti su vargšais ir paprastais žmonė- 
mis, gyvenančiais šiaurėje“. 

Ak, tą saldųjį pavasarį jo mokslas atrodė jam nė kiek ne vertingesnis, 
negu kiekvienos jaunutės mergaitės iš savo motinos įgytos žinios: mokė- 
jimas verpti, virti alų, kepti duoną, melžti karvę — mokslas, kurio reikia 
kiekvienam kūdikiui, kad galėtų atlikti savo darbą. 

Giuniulfas skundėsi vyskupui nerimu ir baime, kurie pagaudavo jį, be- 
galvojant apie savo turtą ir apie tai, kaip labai jam patinka būti turtingu. Giu- 
niulfo asmeniniai kūno reikalavimai buvo nedideli; jis gyveno kaip vargšas 
vienuolis. Bet jam patikdavo matyti savo namuose už stalo daug žmonių, 
patikdavo apdovanoti vargšus. Ir jis mėgo savo žirgus ir savo knygas... 

Ponas Eilivas rimtai kalbėjo apie tai, kaip pagerbiama bažnyčia. Vie- 
ni esą išrinkti pagerbti bažnyčią brangintinu ir kilniu žygdarbiu, tuo tar- 
pu kiti esą paskirti savanorišku neturtu parodyti pasauliui, kad turtas tai 
niekis. Jis paminėjo tuos senųjų laikų arkivyskupus, prelatus ir kunigus, 
kurie turėję iškęsti karalių neteisybes, persekiojimus ir įžeidimus, nes 
gynė bažnyčios teises. Jie ne kartą sugebėjo, visko atsisakę, eiti Dievo 
keliais, jeigu to būdavo reikalaujama iš norvegų Dievo tarnų. Dievas pat- 
sai duos ženklą, o iš mūsų bus reikalaujama, — jeigu mes tvirtai tai turėsi- 
me galvoje, tada neteks bijoti, kad turtas gali tapti mūsų sielos priešu. 

Giuniulfas nuolat pastebėdavo, jog arkivyskupui nelabai patinka, kad 
jis tiek daug galvoja ir svarsto. Jam atrodė, kad ir pats ponas Eilivas Kor- 
tinas ir jo kunigai panašūs į žmones, vis aukščiau ir aukščiau statančius 
savo namo sieną. Bažnyčios valdžia, bažnyčios teisė... Dievas žino, kad 
jis, Giuniulfas, norėtų būti bažnyčiai toks pat uolus, kaip bet kuris kitas 
kunigas, jis taip pat mielai norėtų nešioti akmenis ir kalkes statybai. Bet 
atrodo, jog jie visi bijo įžengti į tą namą ir pasilsėti jame. Ir tartum bijo 
nueiti klystkeliais, jeigu ims per daug galvoti... 

Ne to jis bijojo. Žmogus negali pasiduoti erezijai, jeigu jo žvilgsnis 
visąlaik įsmigęs į kryžių ir jeigu jis atsidavęs Švenčiausiosios Mergelės 
globai. Ne čia pavojus... 

"Pavojus — tai jo nenumaldomas troškimas laimėti žmonių palanku- 
mą ir draugystę. Jis, kurs savo sielos gelmėje jautė, kad Dievas jį myli, 
kad jo siela Dievui tokia pat miela ir brangi kaip bet kuri kita... 

Ir čia namuose vėl visa atgyja — jis prisimena tai, kas jį kankino, kai 
dar buvo paauglys ir jaunuolis. Kad motina jo nemylėjo taip, kaip Erlen- 

do. Kad tėvui netgi į galvą neateidavo juo rūpintis, nors Erlendu nuolat 
rūpinosi. Vėliau pas Bordą Hestnese vien tik apie Erlendą ir tekalbėjo: 
Erlendas šaunus, Erlendas išdykęs. Giuniulfas tebuvo tik šiaip sau šalia 
brolio. Erlendas buvo visų paauglių vadas. Erlendą keikdavo visos tar- 
naitės, nors jos ir juokdavosi iš jo... Ir pats Giuniulfas Erlendą mylėjo 
labiau už viską pasaulyje. Kad tik Erlendas jį pamiltų... Tačiau Giuniul- 
fas negalėjo prisisotinti Erlendo meile. Jį mylėjo tik vienas Erlendas... o 
Erlendas daug ką mylėjo... 

Dabar Giuniulfas matė, kaip brolis tvarko savo dalį. Vienas Dievas 
težino, kas galų gale pasidarys su Hiusabiu turtais. Jau gana Nidare prikal- 
bėta apie Erlendo neprotingą šeimininkavimą. Erlendas nesupranta, kad 
Dievas jam dovanojo puikius vaikus. Juk jo vaikai, nors gimę paleistuvys- 
tėje, gražūs, bet jis tai laiko nedidele malone, tarsi taip ir turėtų būti... 

Pagaliau jis laimėjo skaisčios, gražios, žinomos giminės jaunos mer- 
gelės meilę. Giuniulfui atrodė, kad tada, kai Erlendas taip su ja pasi- 
elgė, — ir kai Giuniulfas tai sužinojo, — jis jau nebegali gerbti brolio. 
Giuniulfas pyko pats ant savęs, radęs savyje bendrų bruožų su broliu. 
Erlendas, nors nejaunas, čia bąla, čia rausta lyg mergiotė... Ir Giuniulfas 
širdo, žinodamas, kad ir jis taip pat lengvai parausta ir nubąla. Abu jie 
panašūs į motiną, — ir jos veidas pasikeisdavo nuo vieno žodžio. 

Dabar Erlendas laiko savaime suprantamu dalyku, kad jo žmona gera 
moteris, visų žmonų pavyzdys... o, kai metai iš metų dėjo visas pastangas 
sugadinti tą mergaitę ir atvesti iki pražūties. Erlendas, matyt, ir negalvoja, 
kad galėjo būti kitaip, — dabar, kai vedė tą, kurią aistringai, apgaulingai ir 
melagingai prisipratino, jis mano, kad neturi už tai gerbti savo žmonos, 
nors ji vis dėlto yra teisinga, ištikima, verta pagarbos ir gera. 

Nepaisant visko, kai šią vasarą ir rudenį sužinojo apie Erlendo žy- 
gius šiaurėje, Giuniulfas turėjo vienintelį norą — būti su broliu. Erlen- 
das — karaliaus vietininkas ir karvedys Hologalande, o jis, Giuniulfas, 
Dievo žodžio skelbėjas tuščiose, pusiau stabmeldiškose šalyse Gandvi- 
ko jūros pakrantėse. 

Giuniulfas atsistojo. Ant vienos galinės kambario sienos kabėjo 
aukštas Nukryžiuotasis, o priešais jį ant grindų buvo padėtas didelis 
plokščias akmuo. 

Jis atsiklaupė ant akmens ir išskėtė rankas į šalis. Jis buvo pratęs 
šitaip valandų valandas klūpoti ramiai kaip akmuo. Įsmeigęs žvilgsnį į 
Nukryžiuotąjį, laukė paguodos, kuri ateidavo, kai mokėdavo susikaupti 
ir tik žiūrėti į kryžių. 

Pirmoji mintis, kuri atėjo į galvą, buvo tokia: ar galės jis atsiskirti nuo 
šio paveikslo? Šventasis Pranciškus ir jo broliai patys buvo pasidarę kry- 
žius iš šakų. Jis turi kam nors padovanoti šį gražųjį paveikslą — jis galėtų 
li padovanoti Hiusabiu bažnyčiai. Ūkininkams, vaikams ir moterims, ku- 
rie ten lanko mišias, toks vaizdus Išganytojo švelnios meilės paveikslas 
padėtų kentėti skausmą. Tokioms paprastoms sieloms kaip Kristina... 
Pats galėtų be jo apsieiti. 

Naktų naktis klūpojo jis taip, bejausmis, sustingęs, kol išvydo regė- 
jimą. Tai buvo kalvelė su trimis kryžiais, kylančiais į dangų. Vidurinysis 
kryžius, ant kurio buvo skirta kyboti dangaus ir žemės karaliui, virpėjo ir 
drebėjo, linko lyg medis audroje, lyg siaubo apimtas, kad tenka nešti per 
brangią naštą — auką už viso pasaulio nusidėjimus. Dangiškosios audrų 
palapinės Viešpats suvaldė jį, kaip riteris suvaldo savo kovos žirgą; saulės 
pilies karvedys išsinešė jį į mūšį. Tada įvyko tas stebuklas, kuris atvėrė kelią 
dar didesniems stebuklams. Kraujas, kuris tekėjo per kryžių, kad išganytų 
visus nusidėjėlius ir pagydytų visus skausmus — tas kraujas buvo regimasis 
ženklas. Tas pirmasis stebuklas galėjo atverti sielos akis, kad šioji pama- 
tytų dar paslaptingesnius stebuklus — Dievas, nusileidęs į žemę, Mergelės 
sūnus ir visos žmonių giminės brolis, nugalėjęs pragarą ir kartu su savo 
laimėtomis sielomis besiveržiąs į marias šviesos, iš kurios yra kilęs pasaulis 
ir kuri šviečia pasaulį. Į šią bedugnę ir amžiną šviesos gelmę nugrimzdo jo 
mintys, ir tenai jos sutirpo ir pranyko kaip paukščių pulkas vakaro žaroje. 

Giuniulfas pakilo tik pradėjus bažnyčioje skambinti ankstyvosioms 
mišioms. Kai ėjo per kambarį, buvo visiškai tylu — Kristina ir Ormas 
miegojo. 

Lauke, tamsiame kieme, kunigas truputį luktelėjo, bet niekas neatėjo 
jo palydėti į bažnyčią. Jis nereikalaudavo, kad jie išklausytų per dieną 
daugiau kaip dvejas mišias. Bet Ingrida, jo globėja, paprastai visada ei- 
davo su juo į ankstyvąsias mišias. Šį rytą ir ji tikriausiai pamigo. Tiesa, ji 
vakar vakare ilgai nėjo gulti... | 

Tą dieną visi trys giminaičiai mažai kalbėjosi, ir tai tik apie smulkme- 
nas. Giuniulfas atrodė pavargęs, bet jis visą laiką juokavo. 

— Kokie kvaili mes buvome vakar vakare — sėdėjome susirūpinę kaip 
trys pamestinukai, — tarė jis kartą; — o Nidare buvę tiek linksmybių mal- 
dininkams ir šiaip žmonėms, apie kurias kunigai juokaudami pasakojo. 
Vienas senukas iš Herjedalio, įgaliotas visos savo parapijos, atkeliavęs 
kaip maldininkas į Nidarą ir visas maldas supainiojęs — o vėliau jam 
toptelėję, kad jo parapijoje būtų gana blogai buvę, jeigu šventasis Ulavas 
būtų viską išklausęs. 


Kitą dieną vakarop atvažiavo Erlendas, kiaurai permirkęs — jis atplaukė 
1 miestą laivu, o dabar vėl siautė audra. Jis buvo įtūžęs, tuoj pat užsipuolė 
Ormą ir gerokai išbarė. Giuniulfas klausėsi valandėlę tylėdamas. 

— Kai tu taip kalbi su Ormu, Erlendai, daraisi panašus į mūsų tėvą — 
toks jis visada būdavo, kalbėdamas su tavim. 

Erlendas iš karto nutilo. Paskui staiga vėl prapliupo: 

— Viena žinau: jaunas būdamas, aš niekada taip neprotingai nesielgiau — 
ligonė moteriškė ir berniukas, dar vaikas, išbėga iš namų per pūgą! Savo 
narsumu Ormas nelabai gali pasigirti, bet štai, matai, savo tėvo jis nebijo! 

— Tu taip pat nebijojai tėvo, — šypsodamasis tarė brolis. 

Ormas stovėjo prieš tėvą, nieko nesakydamas ir stengdamasis atro- 
dyti abejingas. 

— Gali eiti, — tarė Erlendas. — Man greit įkyrės visa ta tvarka Hiusa- 
biu. Bet štai ką: šią vasarą Ormas keliaus su manim į šiaurę, ir ten mes 
paimsime į rankas tą Kristinos lepūnėlį. Ne toks jau jis nevykėlis, — grei- 
tai pasakė jis broliui. — Šaudo taikliai, iš tikrųjų nieko nebijo... bet visada 
paniuręs ir užsispyręs, ir tada atrodo, kad neturi kauluose smegenų... 

— Jei tu savo sūnų taip dažnai bari, kaip dabar, tai nieko nuostabaus, 
kad jis paniuręs, — tarė kunigas. 

Erlendas tuoj nutilo, susijuokė ir tarė: 

— Aš esu daugiau kentėjęs nuo tėvo... ir vis dėlto nepasidariau toks 
paniuręs. Bet tiek to, aš atvažiavau, tai švęskim Kalėdas, jeigu jau Kalė- 
dos. Kur Kristina?.. Ką ji tau šį kartą norėjo pasakyti? 

— Nemanau, kad ji norėjo man ką pasakyti, — tarė kunigas. — Ji pano- 
ro išklausyti čia kalėdinių pamaldų... 

— Man rodos, ji galėjo pasitenkinti ir tuo, ką gauna namie... — tarė 
Erlendas. — Bet gaila jos — ji praras savo jaunystę, jei taip truks toliau, — 
jis suplojo rankomis. — Nesuprantu, kodėl Viešpats Dievas mano, kad 
mums kasmet reikia sūnaus!.. 

Giuniulfas pažvelgė į brolį: 

— Hm... Aš, žinoma, nežinau, ko, Viešpaties manymu, jums reikia. 
Bet Kristinai turbūt labiausiai reikia, kad tu būtum jai švelnus... 

— Taip, gali būti, kad taip, — tyliai pasakė Erlendas. 


Kitą rytą Erlendas su žmona išėjo į dienines mišias. Jie nuėjo į Šven- 
tojo Grigaliaus bažnyčią — Erlendas, būdamas mieste, visada ten klau- 
sydavo mišių. Jie ėjo vieni, ir tose vietose, kur gatvės buvo pripustytos 
sunkaus, šlapio sniego, Erlendas rūpestingai ir mandagiai vedė žmoną 
už rankos. Dėl jos pabėgimo nepasakė nė žodžio, ir Ormui po pirmo- 
sios audros buvo švelnus. 

Kristina ėjo išbalusi ir tyli, nuleidusi galvą, ilgas juodas kailinis apsiaus- 
tas su sidabrinėmis sagtimis atrodė per sunkus jos silpnam ir liesam kūnui. 

— Jei nori, aš josiu su tavim namo, o Ormas gali grįžti laivu, — tarė 
vyras. — Kažin ar norėsi plaukti hiordu? 

— Taip, tu žinai, aš nemėgstu plaukti jūra... 

Dabar oras buvo ramus ir malonus. Nuo medžių krito sunkaus šla- 
pio sniego gniūžtės. Virš balto miesto lyg tamsiai pilka skraistė žemai 
kybojo dangus. Sniegas spindėjo žalsvai pilku atspalviu, o medinių namų 
sienos, tvoros ir medžiai drėgname ore atrodė juodi. Niekada dar Kris- 
tinai pasaulis neatrodė toks šaltas, išblyškęs ir nublukęs... 

Kristina sėdėjo su Gaute ant kelių ir žiūrėjo nuo kalvos viršūnės į 
šiaurę. Buvo labai gražus vakaras. Zemai blizgėjo ramus ežeras, atspin- 
dėdamas kalnus, Biu kiemų pastatus ir auksinius debesėlius. Po lietaus 

lapai ir žemė skleidė stiprų kvapą. Žolė pievose turbūt jau siekė iki kelių, 
vešliai žaliavo javų laukai. 

Vakaras buvo labai neramus. Štai vėl šokių pievelėje prie Vinjaro pasi- 
girdo birbynės, būgnai ir smuikai — čia, aukštai, jie taip gražiai skambėjo. 

Gegutė vis nutildavo, bet paskui vėl kur nors toli toli, miške į pietus 
atsiliepdavo. Visuose sodybos miškeliuose čiulbėjo paukščiai, bet tik ret- 
karčiais ir negarsiai, nes saulė dar buvo aukštai. 

Bliaudami ir barškindami žvangučiais, iš aptvertų ganyklų leidosi že- 
myn galvijai. 

— Tuoj mano Gautei duos pienelio! — juokavo Kristina, iškėlusi 
kūdikį. 

Berniukas, kaip visada, nulenkė savo sunkią galvutę ant motinos pe- 
ties. O kartkartėmis stipriai glaudėsi prie jos. Kristina manė, jog tai ženk- 
las, kad vaikiukas supranta jos švelnius žodžius ir meilų čiauškėjimą. 

Kristina pakilo eiti namo. Prie trobos durų išdykavo Nokvė ir Bjer- 
giulfas. Jie erzino katę, ir ši pabėgo nuo jų ant stogo. Tada berniukai 
vėl pasigriebė sulaužytą durtuvą, abiejų bendrą nuosavybę, ir ėmė toliau 
kasti prieangio asloje duobę. 

Į menę su kibiru ožkos pieno įėjo Dagriuna, ir Kristina davė Gau- 
tei išgerti kelis samčius ką tik pamelžto pieno. Tarnaitei prakalbinus, 
berniukas piktai suniurnėjo, o kai merga panoro paimti jį ant rankų, 
įsikniaubė į motinos krūtinę. 

— Vis dėlto man atrodo, kad jis sveikesnis, — tarė galvijų šėrikė. 

Kristina pakėlė savo ranka mažytį veidelį: jis buvo gelsvas kaip laši- 
niai, o akys atrodė lyg išvargusios. Gautės galva buvo didelė ir sunki, o 
rankytės ir kojytės plonutės ir bejėgės. Aštuntą dieną po šventojo Lau- 
ryno jam sukaks dveji metai, bet jis dar nepastovėjo, turėjo tik penkis 
dantis ir nepratarė nė.žodžio. 

Sira Eilivas sakė, jog tai ne sąnarių liga, — nepadės nei mišių drabu- 
žiai, nei altoriaus apdangalai. Visur, kur tik pasirodžius kunigui, klausi- 
nėjo patarimo, kaip gydyti šią Gautės ligą. Kristina žinojo, kad kunigas 
prisimena jos kūdikį visose savo maldose. Bet jai jis tegalėjo pasakyti 
viena: ji turinti kantriai nusilenkti Dievo valiai. Be to, turinti kūdikiui 
duoti šilto ožkos pieno... 

Vargšas, nelaimingas jos mažytis! Tarnaitei išėjus, Kristina glaudė jį 
ir bučiavo. Koks gražus, koks gražus! Jai atrodė, jog kūdikis panašus į 
jos tėvo giminę, — akys buvo tamsiai pilkos, o plaukai šviesūs kaip linas, 
tankus ir švelnūs. 

Berniukas vėl pradėjo knerkti. Kristina pakilo ir ėmė nešioti jį po 
menę. Nors toks mažas ir silpnas, bet vis dėlto ilgai nešioti buvo sunku... 
o be to, Gautė nenorėjo eiti nuo motinos rankų. Taip ji, vaikščiodama 
tamsioje menėje, ir migdė kūdikį. 

Kažkas įjojo į kiemą. Sugriaudėjo Ulfo Haldorseno balsas. Kristina 
su kūdikiu ant rankų išėjo į prieangį. 

— Tau pačiam teks šiandien nubalnoti žirgą, Ulfai — visi bernai išėjo 
šokti. Labai nemalonu, kad tau reiks vargti, bet atleisk... 

Balnodamas žirgą, Ulfas kažką piktai murmėjo. Tuo tarpu prie jo 
prikibo Nokvė ir Bjergiulfas, prašydami leisti nujoti žirgą į ganyklą. 

— Ne, mano mielas Nokve, pabūk su Gaute... pažaisk su broliuku, 
kad neverktų, kol aš sugrįšiu iš virtuvės. 

Berniukas patempė lūpą, bet tuoj pat pradėjo vaikščioti keturiom, 
urgzti ir baksnoti mažiuką, kurį Kristina buvo pasodinusi ant pagalvio 
šalia prieangio durų. Motina pasilenkusi paglostė Nokvės galvutę. Jis 
toks geras savo mažajam broliukui. 

Kai Kristina su dideliu dubeniu rankose grįžo į menę, Ulfas Haldor- 
senas sėdėjo ant suolo ir žaidė su vaikais. Gautei patiko ant Ulfo kelių, 
kol nematė motinos, — pamatęs tuoj pravirko ir ištiesė į ją rankytes. Kris- 
tina, pastačiusi indą, paėmė Gautę ant rankų. 

Ulfas nupūtė nuo ką tik įleisto alaus putas, atsigėrė ir pradėjo raustis 
mažuose puodeliuose, stovinčiuose dubenyje. 

— Argi visos tavo tarnaitės šiandien išėjusios? 

Kristina atsakė: 

— Ten ir smuikai, ir būgnai, ir birbynė... iš Erkedalio po vestuvių 
atvažiavo visas būrys muzikantų. Pats gali suprasti, kad neiškentė suži- 
nojusios — juk jaunos mergaitės... | 

— Tu leidi joms visur lakstyti, Kristina. Man rodos, bijai, kad rudenį 
bus sunku rasti žindyvę... 

Kristina, smarkiai paraudusi nuo Ulfo žodžių, nejučiomis ant savo 
laibo liemens pasitaisė klostes. O šis trumpai, šiurkščiai nusijuokė. | 

— Jei tu nuolatos nešios: Gautę, tai, ko gera, vėl bus taip, kaip per- 
nai... Eikš čia pas mane, vaikuti, valgysim iš vieno dubens. 

Kristina nieko neatsakė. Ji pasodino visus tris sūnus iš eilės ant suolo 
prie kitos sienos, atnešė dubenėlį pieniškos košės ir pritraukė arčiau savo 
suoliuką. Paskui, atsisėdusi ant jo, pradėjo valgydinti vaikus, nors Nokvė 
ir Bjergiulfas spyriojosi — reikalavo, kad jiems duotų šaukštus, norėjo 
valgyti patys. Vyresniajam berniukui buvo ketveri metai, o kitam turėjo 
sueiti treji. 

— Kur Erlendas? — paklausė Ulfas. 

— Margreta įsigeidė pašokti, tai jis ir nuėjo su ja. 

— Gerai dar, kad turi proto pasaugoti savo dukterį, — tarė Ulfas. 

Kristina vėl nieko neatsakė. Ji nurengė vaikus ir suguldė: Gautę į 
lopšelį, o kitus du į šeimyninę lovą. Erlendas sutiko, kad jie ten miegotų 
nuo to laiko, kai Kristina pasveiko po sunkios ligos, kuria persirgo per- 
nai metais. 

Sočiai privalgęs, Ulfas išsitiesė ant suolo. Kristina prisitraukė skobti- 
nį suoliuką prie lopšio, atsinešė pintinę vilnonių siūlų ir pradėjo vynioti 
kamuoliukus audimui, koja tyliai supdama lopšį. 

— Ar tu neisi gulti? — paklausė ji, nepasukdama galvos. — Tikriausiai 
pavargai, Ulfai? 

Šis pakilęs įmetė į ugnį malkų ir, vėl priėjęs prie šeimininkės, atsisėdo 
ant suolo tiesiai priešais ją. Kristina pastebėjo, kad jis ne toks nusibaigęs, 
koks paprastai būna, praleidęs keletą dienų Nidare. 

— Tu net neklausinėji, Kristina, kas mieste girdėti? — pasakė jis ir 
pažvelgė į ją, atsirėmęs alkūnėmis į šlaunis. 

Jos širdis neramiai virpėjo iš baimės — Ulfo veido išraiška ir elgesys 
rodė, kad jis vėl atvežė kažkokių negerų žinių. Tačiau ji atsakė, ramiai ir 
švelniai nusišypsojusi: 

— Papasakok Ulfai, ar ką naujo sužinojai? 

— Ak, taip... 

Bet pirmiau jis atsinešė savo kuprinę ir iškrovė Kristinai įvairių daik- 
tų iš miesto. Kristina padėkojo. 

— Man rodos, kad tu mieste sužinojai kažkokią naujieną? — tarė ji 
klausiamai, kiek palaukusi. 

Ulfas pažvelgė į Kristiną — paskui nukreipė žvilgsnį į miegantį lop- 
šyje išblyškusį kūdikį. 

— Ar jo galvytė visada taip prakaituoja? — tyliai paklausė jis ir atsargiai 
nubraukė suprakaitavusius plaukus. — Kristina... kai tu tekėjai už Erlen- 
do... ar jūsų turto valdymo sąlygose nebuvo pasakyta, kad tu turi teisę 
pati valdyti tas žemes, kurias tau vyras dovanojo? 

Kristinos širdis dar smarkiau pradėjo plakti, bet ji ramiai prabilo: 

— Erlendas visada klausdavo mano patarimo ir sutikimo dėl mano 
dvarų. Ar tu kalbi apie tuos sklypus Verdalene, kuriuos Erlendas parda- 
vė Vigleikui iš Liungo? 

— Taip! - atsakė Ulfas. — Dabar jis nupirko Vigleiko laivą „„Hiugseke- 
ną“. Vadinasi, jis dabar turės du laivus. O kas tau liks, Kristina? 

— Erlendo dalis Šervastade, du sklypai Ulvkelstade ir tai, kas jam pri- 
klauso Orhamare, — pasakė ji. — Juk tu nemanai, kad Erlendas pardavė 
mano dvarą, nepasiklausęs ir neatlyginęs man už jį! 

— Hml.. - Ulfas truputį patylėjo. — O vis dėlto tu turėsi mažiau pa- 
jamų, Kristina. Šervastadas... iš ten Erlendas žiemą gavo šieno ir trims 
metams atsisakė nuomos... 

Ulfai, kad tu padarei viską, ką galėjai... bet po visų praeitos vasaros ne- 
laimių... 

— Iš Orhamaro dalies daugiau kaip pusę jis pardavė vienuolėms Rei- 
ne — dar tada, kai rengėsi kartu su tavim bėgti iš Norvegijos... — Ulfas 
nusijuokė. — Arba užstatė, tai vienas ir tas pats, kalbant apie Erlendą. 
Atleistas nuo karo mokesčių — visi mokesčiai krinta ant Audiuno, val- 
dančio sodybą, kuri dabar yra tavo nuosavybė! 

— O argi jis negali nuomoti žemės, atitekusios vienuolynui? — paklau- 
sė Kristina. 

— Ją valdo kaimynas, vienuolyno nuomininkas, — tarė Ulfas. —- Sunku 
nuomininkams, be to, jie nėra tikri, ar bus galima suvesti galus su galais, 
kai sklypai suskaldyti taip, kaip juos skaldo Erlendas. 

Kristina tylėjo. Ji puikiai viską žinojo. 

— Erlendui greitai sekasi šeimą didinti ir turtą mažinti, — tarė Ulfas. 

Kristina neatsakė, dėl to jis vėl pradėjo: | 

— Tu greitai turėsi daug vaikų, Kristina Lavransdater. 

— Bet nė vieno nenorėčiau netekti! - atsakė ji virpančiu balsu. 

— Nebijok taip dėl Gautės... jis tikrai sustiprės, — tyliai tarė Ulfas. 

— Kokia bus Dievo valia... bet taip sunku laukti. 

Motinos balse jis išgirdo kančią, ir kažkoks keistas bejėgiškumas su- 
kaustė šį sunkų, niūrų žmogų. 

— Taip maža naudos, Kristina. Tu daug pasiekei čia, Hiusabiu, bet 
štai dabar Erlendas išplauks dviem laivais... aš nelabai tikiu, kad šiau- 
rėje bus taika, o tavo vyras nelabai rangus, — jis nemoka savo naudai 
pakreipti to, ką įsigijo per tuos dvejus metus. Blogi buvo mums metai... 
o tu nuolatos... o tu nuolatos sirginėji. Jei taip ilgai truks, galų gale visai 
palūši, o tu dar jauna moteris. Čia, jūsų sodyboje, aš tau padėjau, kiek tik 
galėjau... bet kitas dalykas... Erlendo neprotingumas... 

— Dievas mato, — pertraukė jį Kristina, — tu buvai... tu buvai mums 
geriausias giminaitis, mano drauge Ulfai, ir aš niekada negalėjau tau kaip 
reikiant atsidėkoti arba atsilyginti... 

Ulfas atsikėlė, uždegė prie židinio žvakę, įstatė ją į žvakidę ant stalo 
ir sustojo, pasisukęs nugara į šeimininkę. Ištarusi paskutinius žodžius, 
Kristina bejėgiškai nuleido rankas ant kelių, ir vėl pradėjo vynioti siūlus 
ir supti lopšį. 

— Ar tu negali nusiųsti pasiuntinį į namus pas savo tėvus? — tyliai 
paklausė Ulfas. — Kad Lavransas taip pat rudenį čia atvyktų, kai motina 
važiuos pas tave? 

— Šį rudenį aš neketinu šauktis motinos. Ji jau sensta... Be to, per 
dažnai man tenka klūpoti ant grindų. Aš negaliu jos prašyti kiekvieną 
kartą man padėti, — ji nusišypsojo nenoromis. 

— Šį kartą paprašyk, — atsakė Ulfas. — Ir paprašyk, kad. tėvas su ja 
atvyktų... Tada su juo galėsi pasitarti dėl tų reikalų... 

— Aš nenoriu klausti tėvo patarimo, — ramiai ir tvirtai tarė ji. 

— O Giuniulfo? — luktelėjęs paklausė Ulfas. — Argi tu negali su juo 
pakalbėti? 

— Nepatogu trukdyti jį dabar tokiais reikalais, — vis taip pat ramiai 
atsakė Kristina. 

— Ar nori pasakyti, jog dėl to, kad jis įstojo į vienuolyną? — Ulfas 
kandžiai nusijuokė. — Niekada nesu pastebėjęs, kad vienuoliai blogiau už 

kitus žmones suprastų, kaip reikia valdyti turtą! Jeigu tu nenori niekieno 
patarimo, Kristina, tai pati turėtum pakalbėti su Erlendu, — kalbėjo jis 
toliau, nes Kristina neatsakė. — Pagalvok apie savo sūnus, Kristina! 

Kristina ilgai tylėjo. 

— Tu toks geras mūsų vaikams, Ulfai! — tarė ji pagaliau. — Man rodos, 
būtų kur kas geriau, jei vestum ir galėtum rūpintis savo reikalais... negu štai 
taip... vargintis... visokiais Erlendo nemalonumais... taip pat ir mano... 

Ulfas atsigrįžo į moterį. Atsirėmęs rankomis į stalą, jis stovėjo ir 
žiūrėjo į Kristiną Lavransdater. Ji vis dar tebebuvo tiesi, grakšti ir graži. 
Vilkėjo tamsų, namie dažyto audeklo drabužį, o jos ramų išbalusį veidą 
gaubė plonas, minkštas drobinis nuometas. Diržas, ant kurio kabėjo ry- 
šulėlis raktų, buvo nusagstytas smulkiomis sidabrinėmis roželėmis. Ant 
krūtinės žvilgėjo dvi grandinėlės su kryžiais: didesnioji, iš paauksuotų 
grandelių, tįsojo beveik iki liemens: tai buvo tėvo dovana; ant jos buvo 
antra — plonytė sidabro grandinėlė su kryželiu, kurią Ormas perdavė 
pamotei, pasakydamas, kad ji visada ją nešiotų. 

Po kiekvieno gimdymo ji vis dar atsikeldavo tokia pat graži. Tik tru- 
putį tylesnė, su didesne atsakomybe ant jaunų pečių. Truputį liesesni 
skruostai, truputėlį tamsesnės ir daug rimtesnės akys po plačia balta 
kakta, lūpos ne tokios raudonos ir putlios. Bet grožio ji turbūt greit ne- 
teks, nespėjusi net pasenti, jeigu bus taip, kaip dabar... 

— Argi tau neatrodo, Ulfai, kad būtum laimingesnis, jei turėtum savo 
sodybą? — vėl pradėjo ji. — Juk tu prisipirkai dar tris sklypus žemės Šol- 
dvirkstade, kaip sakė Erlendas, — greitai tau priklausys visa sodyba. O 
Isako duktė — vienturtė Osė — ir graži, ir gera... puiki moteris, ir, atrodo, 
kad tu jai patinki... 

— Vis dėlto aš nenorėčiau jos vesti! — šiurkščiai pertraukė Ulfas ir nu- 
sikvatojo. — Ir iš viso Osė Isaksdater man per gera... — jo balsas pasikei- 
tė. — Aš-niekada nepažinojau tikro tėvo, tik auklėtoją, Kristina... ir man 
rodosi, toks jau mano likimas: taip pat neturėti vaikų, tik auklėtinius... 

„— Aš melsiu Mergelę Mariją, kad tave padarytų laimingesnį, giminaiti! 

— O pagaliau aš ne toks jaunas. Trisdešimt penkios žiemos, Kristi- 
na... — jis nusijuokė. — Nedaug trūksta, kad galėčiau būti tavo tėvas... 

— Tada tu būtum turėjęs labai anksti nusidėti! - atsakė Kristina, kaip 
galėdama linksmesnuu ir laisvesniu balsu. | 

— Ar tu neini miegoti? — netrukus paklausė Ulfas. 
— Tuojau eisiu! Tu, be abejo, pavargai, Ulfai, tau reikia eit ilsėtis! 
Ulfas ramiai palinkėjo Kristinai labos nakties ir išėjo iš menės. 


Kristina paėmė nuo stalo žvakidę ir apšvietė abu berniukus, miegan- 
čius uždaromoje lovoje. Bjergiulfo blakstienos jau netraiškanotos — ačiū 
Dievui! Štai jau kiek laiko geras oras. Bet pakanka tik papūsti žvarbiam 
vėjui, arba jei būna toks oras, kad vaikai turi sėdėti menėje prie židinio, 
Paskui palinko prie Gautės lopšyje. 

Jie buvo tokie sveiki, kaip paukščiukai — visi trys jos sūneliai... kol 
jų apylinkėje pernai vasarą neėmė siausti liga. Skarlatuina skynė vaikus 
visuose kiemuose aplink fiordą, tiesiog baisu buvo girdėti ir klausyti! 
Kristinai pasisekė išauginti visus savo vaikus. 

Penkias paras prasėdėjo ji prie lovos, kur gulėjo visi trys vaikai su 
raudonom dėmėm ant kūno ir skaudžiomis, bijančiomis šviesos aki- 
mis, — karščiu degė mažyčiai kūneliai. Ji sėdėjo, pakišusi rankas po ant- 
klode, glostė Bjergiulfui pėdukes ir vis dainavo ir dainavo, kol jos plonas 
balselis pavirto į šnabždesį: 


Kaustau riterio butotą žirgą. 
Kuo bakaustyt? Mirga mirga 
Plieno pasaga putotam žirgu. 


Kaustau grafo aš ristuolį žirgą. 
Kuo bakaustytė Mirga mirga 
Sidabrinė pasaga ristuoliui žirgui. 


Ir karaliaus Raustysiu skrajuną žirgą. 
Kuo bakaustyt? Mirga mirga 
Aukso pasaga karaliaus žirgui. 


Bjergiulfas sirgo lengviausiai, bet buvo neramiausias. Vos tik akimir- 
ką motina nustodavo dainuoti, jis tuoj pat mesdavo nuo savęs antklo- 

dę. Gautė tebuvo vos dešimties mėnesių ir be galo silpnutis — Kristina 
manė, kad jis neišgis. Jis gulėjo prie jos krūtinės, suvyniotas į antklodes 
ir kailius, ir jau nebeturėjo jėgų žįsti. Ji laikė jį viena ranka, o kita ranka 
glostė Bjergiulfui pėdukes. 

Tarpais, kai visi trys valandėlę užsnūsdavo, ji nenusirengusi atsi- 
guldavo ant lovos krašto. Erlendas ateidavo ir vėl išeidavo, beviltiškai 
pažvelgęs į savo tris sūnelius. Jis bandė jiems dainuoti, bet vaikams ne- 


patiko gražus tėvo balsas, norėjo, kad motina dainuotų, nors šioji visai 


neturėjo balso. 

Čia pat sukinėjosi tarnaitės, maldaudamos šeimininkę pasigailėti sa- 
vęs, vyrai užeidavo paklausti naujienų, Ormas bandė ką nors paskam- 
binti broliukams. Kristinos patartas, Erlendas išsiuntė Margretą į Ester- 
daleną, tačiau Ormas pageidavo pasilikti Hiusabiu — juk jis jau užaugęs! 
Sira Eilivas, kai nelankydavo ligonių, sėdėdavo prie vaikų lovos. Nuo 
rūpesčių ir sielvarto kunigas numetė visus lašinius, kuriuos buvo užsi- 
auginęs Hiusabiu, — sunku buvo matyti mirštant tokią daugybę puikių 
vaikučių. Mirė taip pat ir keletas suaugusiųjų. 

Šeštą vakarą visiems vaikams pasidarė daug geriau, ir Kristina paža- 
dėjo vyrui šią naktį nusirengti ir atsigulti; Erlendas pasisiūlė pats budėti 
su tarnaitėmis ir pašaukti Kristiną, jei prireiktų. Bet vakarieniaujant ji 
pamatė, kad Ormo veidas dega karščiu, akys blizga. Jis pasakė, kad nie- 
ko, bet staiga pašoko ir išbėgo lauk. Kai Erlendas ir Kristina pasivijo, jis 
stovėjo kieme ir vėmė. 

Erlendas stipriai apkabino jaunuolį. 

— Ormai... mano sūnau... tu sergi? 

— Man baisiai skauda galvą, — sudejavo berniukas ir sunkiai nuleido 
ją ant tėvo peties. | 

Jie visą tą naktį prasėdėjo prie Ormo. Jis daugiausia gulėjo be sąmo- 
nės ir kliedėjo, garsiai šūkavo ir mosikavo savo ilgomis rankomis, turbūt 
matė kažką baisaus. Ką kalbėjo — jie negalėjo suprasti. 

O rytą atgulė ir Kristina. Pasirodė, kad ji vėl nėščia; jai pasidarė blo- 
ga ir paskui gulėjo lyg negyva; ją suėmė stipri karštligė. Kai galiausiai 
Kristina sužinojo apie savo posūnio mirtį, jis jau dvi savaitės gulėjo 
kape. Ji buvo tokia silpna, kad negalėjo pajusti tikro skausmo. Ir tokia 

mažakraujė, išsekusi, jog niekas jau neberūpėjo, — jai pačiai atrodė, kad 
jaučiasi gerai, nors gulėjo kažkokios pusiau sąmoningos būsenos. Bū- 
davo baisių valandų, kai moterys vos išdrįsdavo ją paliesti, slaugyti ir 
švarinti, — bet jai visa tai pranykdavo karštligiškai kliedint. Dabar buvo 
taip malonu mėgautis rūpestinga priežiūra. Aplink jos lovą buvo pri- 


„kabinėta daugybė kvepiančių vainikų iš kalnų gėlių, kad nelįstų musės. 


Gėles atsiuntė piemenys iš kalnų ganyklų, ir menė kvepėjo labai saldžiai, 
ypač prieš lietų. Kartą Erlendas atvedė pas ją vaikus. Kristina pamatė, 
kad nuo ligos jie labai sublogę, o Gautė nepažino motinos, bet netgi dėl 
to Kristinai nebuvo skaudu, ji jautė Erlendo artumą. 

Kiekvieną dieną jis eidavo mišių ir ilgai melsdavosi, atsiklaupęs prie 
Ormo kapo. Kapinės buvo prie Vinjaro parapijos bažnyčios, bet keletas 
jų giminės vaikų buvo palaidota Hiusabiu bažnyčioje: du Erlendo broliai 
ir mažytė vyskupo sūnaus Miunano duktė. Kristina labai sielvartavo dėl 
šių vaikų, tokių vienišų, gulinčių po akmeninėmis plytomis. Dabar Or- 
mas Erlendsenas rado sau poilsio vietą tarp šių vaikų. 

Tuo laiku, kai visi drebėjo dėl Kristinos gyvybės, būriai pavargėlių, 
vykstančių į šventojo Ulavo atlaidus Nidare, ėjo pro Hiusabiu. Kiekvie- 
nais metais eidavo beveik tie patys vyrai ir moterys. Maldininkai visada 
gausiai apdovanodavo vargšus, nes buvo manoma, kad šių maldos ypač 
išklausomos. Kristinai gyvenant Hiusabiu, vargšai priprato užeiti į Skau- 
ną — jie žinojo, kad šioje sodyboje jie ras nakvynę, gaus gerai pavalgyti, 
o prieš iškeliaudami toliau — dar ir išmaldos. Bet šį kartą tarnai nenorėjo 
jų priimti, nes šeimininkė sirgo. Tačiau kai Erlendas, praleidęs dvi pas- 
kutiniąsias vasaras šiaurėje, sužinojo, kad paprastai žmona labai maloniai 
priima pavargėlius, jis liepė juos priglausti ir aptarnauti lygiai taip, kaip 
tai darydavo Kristina. O rytą pats apėjo visą būrį, padėjo jiems išnešioti 
gėrimus ir maistą ir visus apdalino dosnia išmalda, nuolankiai prašy- 
damas melstis už jo žmoną. Daugelis vargšų verkė, išgirdę, kad geroji 
šeimininkė guli mirties patale. 

Tai Kristinai papasakojo sira Eilivas, kai ji kiek pasveiko. Bet tik prieš 
Kalėdas ji sustiprėjo tiek, kad vėl galėjo paimti į savo rankas raktus. 

Kai tik ji susirgo, Erlendas tuoj pat nusiuntė žinią jos tėvams, bet šie 
buvo išvažiavę į pietus, į vestuves Skuge. Paskui jie atvyko į Hiusabiu; 

tada jau Kristinai buvo geriau, bet ji buvo tokia nusilpusi, jog neturėjo 
jėgų ilgai kalbėtis. Ji tik norėjo, kad Erlendas visada būtų prie jos lovos. 

Silpna, sušalusi, mažakraujė, ji glaudėsi prie jo sveiko kūno. Jos krau- 
jųje liepsnojusi ugnis taip užgeso, kad Kristina negalėjo net prisiminti, 
kaip ji karštai mylėjo; bet drauge dingo ir paskutiniųjų metų nerimas ir 
sielvartas. Kristinai atrodė, kad jai dabar gera, tik liūdesys dėl Ormo dar 
sunkiai slėgė juos abu, ir, nors Erlendas nesuprato, kaip ji drebėjo dėl 
mažojo Gautės, jai vis dėlto buvo taip gera su savo vyru. Kristina supra- 
to, kad jis labai bijojo netekti jos. 

Sunku ir skaudu buvo kalbėti su juo dabar... liesti tai, kas galėjo su- 
griauti jų ramybę ir džiaugsmą... 


Kai namiškiai grįžo iš šokių, Kristina šviesią vasaros naktį stovėjo 
prie gyvenamojo namo durų. Margreta buvo pakibusi ant tėvo rankos. 
Ji buvo taip apsirengusi ir išsipuošusi, kad jos apdaras geriau būtų ti- 
kęs vestuvių pokyliui, negu šokiams pievelėje, kur prisirinkdavo visokių 
žmonių. Bet pamotė visai nebesikišo į mergaitės auklėjimą. Erlendas 
galėjo elgtis su savo dukterimi kaip panorėjęs. 

Erlendas ir Margreta norėjo gerti, ir Kristina atnešė jiems alaus. 
Mergaitė truputį papasakojo — jos su pamote dabar buvo geros drau- 
gės, nes Kristina daugiau nebandė jos mokyti. Erlendas juokėsi iš visko, 
ką duktė pasakojo apie šokius. Pagaliau Margreta su tarnaite nuėjo ant 
aukšto miegoti. 

Vyras tebevaikščiojo po menę, rąžėsi, žiovavo, bet sakėsi nepavar- 
gęs. Glostydamas savo ilgus juodus plaukus, jis tarė: 

— Nebebuvo laiko, kai grįžome iš pirties... dėl tų šokių... gal dabar nu- 
kirptum man plaukus, Kristina, juk negaliu toks vaikščioti sekmadienį. 

Kristina norėjo išsisukti, sakė, jog tamsu, tačiau Erlendas tik nusi- 
juokė ir parodė pirštu į čiukurą: lauke jau greit prašvisią. Taigi Kristina 
vėl uždegė žvakę, paprašė Erlendą sėstis ir apsupo pečius marga ske- 
petaite. Kol ji kirpo, jis muistėsi nuo kutenimo ir kvatojo, kai žirklės 
paliesdavo kaklą. 

Kristina, rūpestingai sušlavusi, nukirptus plaukus sudegino, taip pat 
nupurtė į ugnį skepetaitę. Paskui lygiai sušukavo Erlendo galvą, pradė- 

dama nuo viršugalvio ir šen bei ten žirklėmis pataisydama, kur plaukai 
ne visai buvo lygus. 

Erlendas pagriebė užpakaly stovinčios Kristinos rankas, uždėjo sau 
ant kaklo ir pažvelgė į ją, šypsodamasis ir atmetęs galvą. 

— Tu pavargai, — pasakė jis paskui, paleido ją ir, lengvai atsidusęs, 
atsistojo. 


Tuoj po vidurvasario Erlendas išplaukė į Bjergviną. Jis buvo labai 
nusiminęs, kad žmona vėl negalėjo vykti su juo; ji liūdnai šyptelėjo: vis 
tiek negalinti palikti Gautės. 

Taigi ir šią vasarą pasiliko viena Hiusabiu. Gerai dar, kad šį kartą ji 
laukė kūdikio ne anksčiau kaip per šventąjį Motiejų.* O šiaip būtų buvę 
sunku ir jai pačiai, ir kaimynėms per rugiapjūtę sėdėti prie jos. 

Kristina stebėjosi, ar amžinai taip bus? Dabar visai kitokie laikai, 
negu jos jaunystėje. Pasakojimų apie karą su danais ji buvo girdėjusi iš 
savo tėvo ir prisiminė, kai jis išvyko iš namų į žygį prieš hercogą Eiriką. 
Iš ten jis ir parsivežė didžiuosius randus. Bet jos tėviškėje, rodos, visai 
nėra buvę karo, visi manė, kad jų jis, be abejo, niekada nepasieks. Daž- 
niausiai būdavo ramūs laikai, ir tėvas sėdėdavo namie, tvarkydavo savo 
valdas ir galvodavo bei rūpindavosi jais visais. 

O dabar visą laiką neramu — visi kalba apie nesantaiką, apie karo 
mokesčius ir apie valstybės valdymą. Klausydamasi tų kalbų, Kristina 
vaizdavosi jūrą ir krantą, juos buvo mačiusi tą vienintelį kartą, kai vyko 
čia, į šiaurę. Į pakrantę nuolat vykdavo ir iš ten atvykdavo dvasininkų 
ir pasauliečių ponų — jų galvos buvo pilnos sumanymų, planų, kėslų ir 
svarstymų. Savo aukšta kilme ir turtu tai diduomenei priklausė ir Erlen- 
das, bet Kristina jautė, kad vis dėlto jis neprilygo jiems. 

Ji svarstė ir galvojo, kodėl jos vyras toks vienišas? Kuo jį, atvirai kal- 
bant, laiko jam lygūs žmonės? 

Kai jis buvo tik jos mylimasis, ji niekada to neklausinėjo. Tiesa, ji 
matė, kad jis staigus ir smarkus, veikė neapgalvotai, turėjo ypatingų ge- 
bėjimų neprotingai elgtis. Bet tada ji viską mokėdavo pateisinti, niekada 

nesuko galvos, ką lems jo būdas jiems abiem. Kai galės susituokti, viskas 
bus kitaip, — taip ji ramino save. Kartais jai atrodydavo, kad ji pradėjo 
apie tai galvoti tik nuo tada, kai suprato, jog laukiasi kūdikio. Kas gi 
buvo Erlendas, kurį žmonės vadino lengvabūdžiu ir neprotingu žmogu- 
mi, kuriuo niekas negalėjo pasitikėti?.. 

Ji juo pasitikėjo. Ji prisiminė pastogės kambarėlį Briunhildos namuo- 
se, prisiminė, kaip ryšys tarp Erlendo ir tos kitos buvo pagaliau nutrauk- 
tas. Ji prisiminė jo elgesį tada, kai tapo jo sužadėtine. Bet Erlendas laikėsi 
jos tvirtai, nepaisydamas visų pažeminimų ir smūgių; ji matė, kad jis ir 
dabar net už visą žemės auksą nenorėtų jos netekti... 

Ji prisiminė Haftorą iš Gudės. Susitikęs jis visada persekiodavo ją 
visokiais meilikavimais ir pokštais, bet ji niekada nekreipė į tai dėmesio. 
Matyt, jis tiesiog buvo įpratęs taip juokauti — nieko kita jai negalėjo ateiti 
į galvą. Kristinai patiko šis linksmas, grakštus jaunuolis — jis jai ir dabar 
dar patiko. Bet kad tai būtų tik pokštavimas — ne, to ji nesuprato! 

Su Haftoru Grautu ji susitiko karališkajame pokylyje Nidare; jis ten 
ir prikibo prie jos. Kartą vakare jam pavyko nusitempti ją į kažkokį aukš- 
to kambarėlį, ir Kristina atsigulė kartu su juo į lovą. Tėviškėje jai ir į 
galvą nebūtų atėjusi mintis panašiai pasielgti, ten nebuvo tokio papročio 
pokyliuose, kad vyrai ir moterys išsiskirstytų į visas puses poromis. Bet 
čia visi taip darė, matyt, niekam tai neatrodė nepadoru — mat užjūrio 
kraštuose riteriai įpratę taip elgtis! Kai jie įėjo į kambarėlį, kitoje lovoje 
gulėjo friu Elina, pono Erlingo žmona, su kažkokiu švedu riteriu; jie 
kalbėjosi apie karaliaus ausų ligą, kaip buvo girdėti... Švedas, atrodo, nu- 
džiugo, kai Elina panoro keltis ir grįžti į didžiąją menę. 

Kristina, supratusi, kad Haftoras visai rimtai galvoja apie tai, ko jos 
prašė, kai jiedu kalbėdami gulėjo lovoje, taip nustebo, kad net nežinojo, 
ar jai tik išsigąsti, ar tikrai supykti. Juk jie buvo vedę ir abu turėjo vaikų. 
Žinoma, ji niekada rimtai netikėjo, jog iš tikrųjų tokių dalykų galėtų būti. 
Net nepaisant to, ką ji pati darė ir išgyveno... ne, ji buvo tvirtai įsitiki- 
nusi, kad tokių dalykų neatsitinka. Haftoras buvo toks juokingas, toks 
linksmas ir meilus — Kristina niekaip negalėjo patikėti, kad jis norėjo ją 
suvedžioti; tokio sumanymo jis, žinoma, neturėjęs. Bet vis dėlto jis no- 
rėjo įtraukti Kristiną į pačią didžiausią nuodėmę... | 

Kai tik Kristina pasakė jam pasitraukti, jis išlipo 1š lovos. Jis buvo la- 
bai nuolankus, bet atrodė labiau nustebęs, negu susigėdęs. Ir tiesiog neti- 
kėtai paklausė, ar Kristina tikrai mananti, jog vedę žmonės niekada nebu- 
na neištikimi. Ji turėtų pagaliau žinoti, jog nedaug tėra vyrų, kurie galėtų 
pasakyti neturėję meilužių. Moterys gal kiek geresnės, bet vis dėlto... 

— Nejaugi jūs, būdama jauna mergaitė, tikėjote viskuo, ką sako ku- 
nigai apie nuodėmes ir panašius dalykus? — paklausė jis. — Tada aš nesu- 
prantu, Kristina Lavransdater, kaip jūs pasidavėte Erlendui. 

Jis pažvelgė Kristinai į veidą, ir jos žvilgsnis turbūt daug pasakė, 
nors ji pati už jokius turtus pasaulyje nebūtų galėjusi su Haftoru apie tai 
kalbėti. Jo balse skambėjo tikras nustebimas, kai pasakė: 

— O. aš maniau, kad apie tokius dalykus kuriamos tik... dainos. 

„. Kristina niekam apie tai nepasakojo, net Erlendui. Šiam patiko 
Haftoras. Iš tkrųjų baisu, kad žmonės gali būti tokie lengvabūdžiai kaip 
Haftoras Grautas,-— bet kartu ji lyg nejautė, kad tai dėl jos. Nuo to laiko, 
susitikęs ją, jis jau nebandė elgtis laisvai — tik žiūrėdavo, įsmeigęs į ją 
plačiai atvertas kupinas nuostabos akis. 


Ne, jei Erlendas buvo lengvabūdis, tai šiaip ar taip ne šituo atžvilgiu. 
Ir argi jis toks jau neprotingas — galvojo ji. Ji matė, kad žmonės dažnai 
nustebdavo, kai jis kalbėdavo, o paskui tardavosi galvas suglaudę. Erlen- 
das pasiūlydavo daug tikrų ir teisingų dalykų, tik jis nepastebėdavo to, 
ko kiti ponai niekada neišleisdavo iš akių — atsargios gudrybės, su kuria 
jie sekė vienas kitą. Erlendas tai vadindavo klasta ir prapliupdavo smagiu 
juoku; tai truputį suerzindavo žmones, bet galų gale nuginkluodavo. Jie 
taip pat juokdavosi, tapšnodavo jam per petį ir sakydavo, kad gal Erlen- 
das ir aiškiaregis, bet kartu ir trumparegis. 

Paskui jis savo paties kalbas šmaikščiais ir neapgalvotais pokštais pa- 
versdavo niekais. Dėl to žmonės daug ką Erlendui atleisdavo. Jo žmo- 
na su liūdesiu spėjo, jausdamasi dėl to pažeminta, kodėl visi taikstėsi su 
jo nevaldomu liežuviu. Erlendas, kai tik sutikdavo žmogų, turintį tvirtą 
nuomonę, traukdavosi atgal; net jei laikydavo tą nuomonę kvaila, sulig 
kiekvienu klausimu atsisakydavo savo įsitikinimų, pridengdamas savo at- 
sitraukimą nešvankiais tauškalais apie tą žmogų. Žmonėms patiko, kad 

Erlendas turėjo tokią silpnybę, buvo nerūpestingas, aistringai troško nuo- 
tykių, karštai mėgo bet kokį pavojų, kurį galima buvo atremti ginklo jėga. 
Ir vis dėlto jiems nereikėjo itin jaudintis dėl Erlendo Nikiulauseno... 

Prieš metus, į žiemos pabaigą, į Nidarą buvo atvykęs karaliaus vie- 
tininkas kartu su nepilnamečiu karalium. Kristina dalyvavo didžiajame 
pokylyje karaliaus sodyboje. Ji sėdėjo ramiai ir išdidžiai su šilkiniu nuo- 
metu, su gražiausiais savo papuošalais ant raudono sutuoktuvių drabu- 
žio, tarp pačių garbingiausių susirinkimo moterų. Ji atidžiai stebėjo savo 
vyro elgesį tarp kitų vyrų, sekė jį, klausė ir galvojo, kaip visada stebėda- 
vo, klausydavo ir galvodavo visur, kur būdavo su Erlendu ir kur pamaty- 
davo, kad žmonės apie jį kalba. 

Kai ką ji suprato. Ponas Erlingas Vidkiunsenas norėjo rizikuoti vis- 
kuo ir išplėsti Norvegijos valstybės valdžią į šiaurę iki Gandviko jūros, 
apginti ir apsaugoti Hologalandą. Tačiau patarėjai ir riteriai nesutiko ir 
nenorėjo daryti rimtesnių žygių. Pats arkivyskupas ir jo vyskupijos ku- 
nigai žadėjo suteikti piniginę paramą, — ji tai žinojo iš Giuniulfo, - bet 
visi kiti dvasininkai šalyje priešinosi, nors buvo kariaujama su Dievo 
priešais, eretikais ir pagonimis. Didikai taip pat veikė prieš karaliaus 
vietininką, bent čia, Trondo apylinkėje. Jie priprato mažai kreipti dė- 
mesio į įstatymus ir karūnos teisę, ir jiems nelabai patiko, kad ponas 
Erlingas taip griežtai rėmėsi savo mirusio giminaičio, karaliaus Hoko- 
no, pažiūromis visais šiais klausimais. Tačiau visai ne dėl to Erlendas 
nenorėjo leistis išnaudojamas taip, kaip suprato Kristina ir kaip siūlė 
karaliaus vietininkas. Erlendas pajuto, kad rimtas ir pernelyg išdidus 
Erlingo elgesys jam pasidarė nuobodus, ir jis kerštaudamas pasijuokė iš 
savo galingojo giminaičio. 

Kristinai atrodė, kad ji dabar suprantanti pono Erlingo elgesį su 
Erlendu! Pirmiausia Erlingas jautė šiokį toki palankumą dėl jų bendrai 
praleistos jaunystės ir, antra, turbūt manė, kad jei jam pasiseks patraukti 
į savo pusę žymų ir narsų Hiusabiu valdytoją, turintį dar ir šiek tiek karo 
meno patyrimo, įgyto tarnaujant pas grafą Jakobą, — šiaip ar taip, jis 
žinojo gerokai daugiau už kitus, sėdinčius visąlaik savo sodybose, — tai 
galės būti naudinga ir paties Erlingo sumanymams, ir Erlendo gerovei. 
Tačiau iš to nieko neišėjo. | 

Dvi vasaras Erlendas praleido jūroje, iki vėlyvo rudens plaukio- 
damas palei šiaurinį krantą ir su keturiais jo vėliavą sekančiais laivais 
vaikydamas plėšikų laivus. Jis atvyko į Taną — vieną norvegų ką tik pa- 
statytą gyvenvietę pačioje šiaurėje — paimti šviežio maisto kaip tik tuo 
laiku, kai ten plėšikavo karelai, ir Erlendas, su saujele žmonių išlipęs į 
krantą, paėmė į nelaisvę aštuoniolika plėšikų ir pakorė juos ant pusiau 
sudegusio klojimo gegnių. Kažkur tarp salų sunaikino keletą priešų 
laivų. Nukovė būrį rusų, norėjusių pabėgti į kalnus. Šiaurėje sklido 
kalbos apie Erlendo greitumą ir ryžtą: jo žmonės iš Trondo apylinkės 
ir Mirės mylėjo savo viršininką už drąsą ir pasiryžimą visus sunkumus 
ir nepasisekimus kentėti drauge su savo vyrais. Jis įsigijo draugų ir tarp 
paprastų žmonių, ir iš jaunesniųjų didikų sūnų Hologalando šiaurėje, 
kur žmonės jau beveik buvo pripratę patys, be jokios pagalbos saugoti 
savo pakrantes. 

Nepaisant to, Erlendas negalėjo padėti karaliaus vietininkui įgyven- 
dinti didžiulio kryžiaus žygio į šiaurę. Trondo apylinkėje žmonės gyrė jo 
žygius prieš rusus, vos tik pradėdavo apie tai kalbėti, visi tuoj pat prisi- 
mindavo, kad Erlendas — jų žemietis. Taip, tai įrodo, kad mūsų fiordo 
pakrančių jaunimas dar turi gero seno raugo. Bet tai, ką Erlendas iš Hiu- 
sabiu kalbėjo, ir tai, ką jis darė, jokiu būdu negalėjo įpareigoti suaugusių 
ir protingų žmonių. 

Kristina matė, kad Erlendas vis dar laikomas jaunu žmogum, nors 
už karaliaus vietininką buvo metais vyresnis. Ji suprato, jog daugeliui 
labai malonu, kad Erlendo žodžius ir poelgius galima priimti kaip jauno, 
neprotingo žmogaus kalbas ir veiksmus. Dėl to visi jį mylėjo, lepino ir 
didžiavosi juo, bet nelaikė pilnateisiu vyru. Ir Kristina matė, kaip mielai 
Erlendas sutiko būti toks, kokį jį norėjo padaryti jam lygūs žmonės. 

Erlendas pasakojo apie karą su rusais, apie švedus, kurie su norvegais 
turėjo bendrą karalių. Tačiau jie nenorį pripažinti norvegų žemvaldžių 
ir riterių sau lygiais. Ar buvo kokioje nors šalyje nuo pat pasaulio pra- 
džios girdėta, jog kas nors reikalautų iš kilmingųjų, kad jie karo mokes- 
čius mokėtų ne patys savo žirgais jodami ir patys nešdami savo skydus į 
kovą? Kristina žinojo, kad maždaug tą patį sakė ir jos tėvas Vogės tinge 
Erlendui, kai šis norėjo prisidėti prie Miunano Bordseno sumanymų. 

Ne, kalbėjo Erlendas ir priminė galingus savo uošvio giminaičius, jis 
puikiai žinąs, už ką norvegus gerbia švedų didikai: 

— Jei neparodysime, ką sugebame, tai netrukus mus galima bus laiky- 
ti tik švedų globotiniais... 

Taip, kalbėjo žmonės, čia daug tiesos. Bet paskui vėl pradėjo kalbėti 
apie karaliaus vietininką. Šiaurėje Erlendas turėjo ginti savo valdas, kurios 
jam teikė rūpesčių: vienais metais karelai sudegino Bjarkę visai jo valdyto- 
jo panosėje ir apiplėšė jo valstiečius. Erlendas staiga pasuko kalbą kitur ir 
pradėjo juoktis: Erlingas Vidkiunsenas negalvojęs apie savo paties gerovę, 
Erlendas esąs tuo tikras. Jis toks kilnus, puikus ir kilmingas riteris — nerasi 
geresnio žmogaus. Kaip Dievą myliu, Erlingas toks kilnus ir vertas pagar- 
bos, kaip pati gražiausia paauksuota pirmoji raidė įstatymų knygoje. Visi 
nusijuokė, bet įsidėmėjo ne tiek tai, kaip Erlendas gyrė karaliaus vietinin- 
ko tiesumą, kiek tai, kad Erlendas jį palygino su paauksuota raide. 
tiek buvo pelnęs garbės. Bet tuo laiku, kai jis, jaunas, užsispyręs ir į ne- 
viltį puolęs gyveno paleistuvingai ir, priešindamasis karaliaus įsakymui ir 
bažnyčios draudimui, nenorėjo paleisti kito žmonos, — tada visi, žiūrėję 
į jį rimtai, nusigrįžo nuo jo, audringai piktindamiesi jo bedievišku ir gė- 
dingu gyvenimu. Dabar tai buvo užmiršta 1r atleista, ir Kristina suprato, 
kad tartum iš dėkingumo už tai jos vyras taip mielai klausė ir buvo toks, 
kokį žmonės jį norėjo matyti, — juk tais laikais, kai buvo išstumtas iš 
sau lygių, ten savo gimtinėje žiauriai kentėjo. O ji nenorom prisiminė 
savo tėvą, kai šis kokius nors nevykėlius atleisdavo nuo mokesčio arba 
dovanodavo skolą, tik vos pastebimai trūktelėjęs pečiais. Tokia esanti 
krikščionio pareiga — dovanoti tam, kas negali atsakyti už savo poelgius. 
Ar ne dėl to ir Erlendui buvo atleistos jo jaunystės nuodėmės? 

Bet juk Erlendas, kai gyveno su Elina, buvo atsakingas už tą savo 
elgesį. Jis buvo atsakingas už savo nuodėmes iki pat tos dienos, kai su- 
tiko ją, Kristiną, kuri paklusniai nusekė paskui jį į naujas nuodėmes. Ar 
ji buvo ta, kuri... 

Ne. Dabar ji pati išsigando savo minčių. 


Ir iš visų jėgų stengėsi atsikratyti tų rūpesčių, kurių negalėjo įveikti. 


Ji norėjo galvoti tik apie tai, ką galėjo pati padaryti. Visa kita jai reikėjo 

atiduoti į Dievo rankas. Dievas jai visur padėjo, kur negalėjo padėti jos pa- 
čios pastangos. Hiusabiu ūkis dabar tvarkomas taip, kad sodyba pasidarė 
vėl tokia turtinga, kokia buvo ir anksčiau — nepaisant blogo derliaus. Die- 
vas jai padėjo pagimdyti tris sveikus, gražius sūnus — kasmet jis dovanoja 
jai po gyvybę, nors gimdant reikia kovoti ir su mirtim; jis leidžia jai po kiek- 
vieno gimdymo pakilti visai sveikai. Pernai jai buvo leista išsaugoti visus 
tris mielus mažyčius, kai tuo tarpu jų apylinkėje mirtis išplėšė tiek gražių 
vaikučių. O Gautė... Gautė pasveiks — tuo Kristina tvirtai tikėjo. 

Turbūt teisingai sako Erlendas: jam reikia elgtis taip, kaip jis elgiasi, ir 
gyventi plačiai. Kitaip jam nepasisektų sutvirtinti savo padėties tarp sau 
lygių ir karaliaus valdžioje, pasiekti tokių teisių ir tokių pajamų, kurios 
jam priklauso pagal kilmę. Kristina buvo priversta patikėti, kad Erlendas 
apie tai supranta daugiau už ją. 

Neprotinga manyti, kad jam buvo bent kiek geriau tomis dienomis, 
kai gyveno nuodėmės pinklėse su ta kita moterim — ar su ja pačia. Vis 
ryškiau ir ryškiau Kristina prisimindavo to laiko Erlendo veidą — išvar- 
gintą rūpesčių, sudarkytą aistros. Ne, ne, viskas gerai kaip tik taip, kaip 
dabar. Tik Erlendas kiek per daug nerūpestingas ir neprotingas. 


Erlendas grįžo namo prieš pat šventąjį Mykolą. Jis tikėjosi rasti Kris- 
tiną lovoje, bet ji vis dar vaikščiojo. Kristina išėjo į kelią jo pasitikti. Šį 
kartą jai buvo labai sunku judėti, bet vis dėlto Gautė buvo jos rankose, 
o du vyresnieji sūnūs bėgo priešais. 

Erlendas, nušokęs nuo žirgo, pasodino ant balno vyresniuosius ber- 
niukus. Paskui paėmė iš žmonos mažylį ir norėjo jį panešti. Išbalęs Kris- 
tinos veidas nušvito, kai Gautė neišsigando tėvo, — vadinasi, jis jį pažino! 
Ji nieko neklausinėjo apie vyro žygius, o tik pasakojo, kad Gautei išdygę 
keturi dantukai ir vaikas dėl to labai sergąs. 

Staiga berniukas pravirko: jis kruvinai nusidrėskė skruostą į tėvo 
sagtį. Jis veržėsi vėl pas motiną, ir Kristina norėjo jį paimti ant rankų, 
nors Erlendas ir neleido. 

Tik vakare, kai jie vienu du sėdėjo didžiojoje menėje, o vaikai mie- 
gojo, Kristina paklausė vyrą apie kelionę į Bjergviną, lyg tik dabar būtų 
prisiminusi. 

Erlendas vogčiomis pažvelgė į žmoną. Vargšė jo draugė — ji taip liūd- 
nai atrodė. Pirmiausia jis pradėjo pasakoti įvairias smulkias naujienas. 
Erlingas siunčiąs labų dienų ir prašęs perduoti štai šį žalvarinį durklą, 
pažaliavusį ir rūdžių išėstą. Jis buvo rastas akmenų krūvoje prie Giskės. 
Sako, kad tokius dalykus reikią dėti prie kūdikio į lopšį nuo sąnarių ligos, 
jei Gautė ta liga sergąs. 

Kristina suvyniojo durklą atgal į skudurą, sunkiai atsistojo ir priėjo 
prie lopšio. Ji padėjo ryšulėlį šalia visų kitų dalykų, kurie jau gulėjo 
po priegalviu: žemėje rastas akmeninis kirvis, bebro taukai, kryželiai, 
nupinti iš plaušų, sidabras ir plieninis skiltuvas, juodmedžio ir blužna- 
parčio šaknelės. 

— Gulk dabar, mano Kristina, — švelniai paprašė Erlendas. 

Priėjęs prie žmonos, jis pradėjo auti jai batus ir kojines. O tuo metu 
pasakojo, kad Hokonas Ogmiunsenas jau grįžęs, esanti sudaryta taika 
su rusais ir karelais ir patvirtinta antspaudais. Jam teksią vykti į šiaurę 
rudenį. Bet kažin ar tuoj įsiviešpataus ramybė. Dėl to reikią, kad Vargėje 
sėdėtų žmogus, pažįstąs šalį. Taip, Erlendas gavęs visus įgaliojimus kaip 
tenykštis karaliaus tvirtovės karo viršininkas. Ją reikėsią dar labiau su- 
tvirtinti naujoms valstybės sienoms ginti ir taikai palaikyti. 

Erlendas atidžiai pažvelgė žmonai į veidą. Kristina atrodė truputį 1šsi- 
gandusi, bet smulkiai vyro neklausinėjo. Buvo aišku, kad ji gerai nesupra- 
to, ką reiškė jo parvežtos žinios. Jis matė, kaip Kristina pavargusi, ir dėl to 
su ja apie tai daugiau nekalbėjo, o tik truputį pasėdėjo ant lovos krašto. 

Erlendas puikiai žinojo, ką buvo įsipareigojęs. Jis nusišypsojo pats 
sau vienas, vaikščiodamas po kambarį ir rengdamasis gulti. Taip, tai visai 
kas kita — tai ne sėdėti su sidabriniu diržu ant pilvo, lėbauti su draugais 
ir giminėmis, ten nebus galima gražiai pjaustinėti nagų, siuntinėjant į vi- 
sas puses savo priklausomuosius ir padėjėjus, kaip daro karo viršininkai 
savo tvirtovėse pietinėje šalies dalyje. Tvirtovė Vargėje — visai kitokia... 

„Lapiai, rusai, karelai ir visa gauja raganių, burtininkų, stabmeldiškų 
šunų ir paties velnio numylėtų ėriukų — tai juos reikia išmokyti mokėti 
duoklę norvegų valdžios atstovams ir palikti ramybėje norvegų sodybas, 
plačiai išmėtytas po visą šiaurę, nes tarp jų didžiausi nuotoliai, kaip nuo čia 
iki Merės. Taika — galbūt kada nors ten ir bus taika, bet jo laikais ten vieš- 


421 


422 


SIGRID UNDSLT 


patavo taika tik tada, kai velnias eidavo į bažnyčią mišių. Be to, jam teks lai- 
kyti pažabotus ir savo akiplėšas. Ypač į pavasarį, kai jie ims netekti galvos 
nuo tamsos, audrų, pragariško jūros ošimo ir šalčio — kai ims trūkti miltų, 
sviesto ir gėrimų, žmonės pradės peštis dėl moterų, ir saloje bus sunku 
gyvent. Kiek visko jau buvo matęs Erlendas, kai dar jaunuolis ten buvo 
kartu su Giusaru Gale. Oho, ten žmogus iš tingulio šonų nepragulės! 

Dabar ten sėdi Ingolfas Peitas — geresnio vaikino nereikia. Bet Er- 
lingas teisus: tos srities valdžios vairą turi paimti kas nors iš riterių, nes 
iki tol niekas nesupras, kad Norvegijos karalius tvirtai nusprendęs savo 
valdžią įtvirtinti visoje šalyje. Oho, šioje šalyje jam teks būti lyg šeivai 
audekle. Nė vienos norvegų gyvenvietės ligi pat Malango. 

Ingolfas — šaunus vyras, kai yra kieno nors valdžioje. Erlendas jam 
norėjo perduoti Hiugrekeną. Margiugrenas — puikus laivas, šitai jis paty- 
rė. Erlendas nusijuokė tyliu, laimingu juoku. Jis dažnai kalbėdavo Kris- 
tinai: šitokią meilužę ji turinti pakęsti... 


Ji prižadino vaiko verksmas tamsoje. Kristina triūsė lovoje prie kitos 
sienos, kažką švelniai kalbindama, — verkė Bjergiulfas. Berniukas pabus- 
davo naktį ir nuo traiškanų negalėdavo atmerkti akių. Tada motina vil- 
gydavo jas liežuviu. Erlendui būdavo šlykštu į tai žiūrėti. 

Kristina tyliai liūliavo kūdikį. Jos plonas balselis Erlendą erzino. 

Erlendas prisiminė savo sapną. Jis vaikštinėjo kažkur jūros krantu, 
buvo atoslūgio metas, ir jis šokinėjo nuo akmens ant akmens. Blanki 
žvilganti jūra laižė maurus, rodos, buvo tyli, apsiniaukusi vasaros naktis. 
Šviesaus kaip sidabras fiordo įlinkyje jis pamatė inkarą nuleidusį laivą, 
juodą ir grakštų, vos vos besisupanų ant bangų. Baisiai gardžiai kvepėjo 
jūra ir dumbliai... 

Jo širdį nusmelkė ilgesys. Gulėdamas svečių lovoje 1r klausydamasis 
monotoniškų lopšinės garsų, jis suprato, kaip labai jam ilgu. Tolyn nuo 
namų ir nuo vaikų, kurių pilni namai, tolyn nuo kalbų apie ūkį, nuo tar- 
nų, nuomininkų ir jų vaikų, šalin nuo širdį draskančios baimės dėl tos, 
kuri visada serga ir kurios jam amžinai reikia gailėtis. 

Erlendas prispaudė sunertas rankas prie širdies. Rodėsi, ji jau nu- 
stojo plakusi ir tik virpėjo krūtinėje iš baimės. Jis troško palikti ją! Kai 

pagalvodavo, ką jai, tokiai silpnai ir bejėgei, teks iškentėti, o žinojo, kad 
tai gali atsitikti bet kurią akimirką, — jis 1mdavo dusti iš siaubo. Bet jei jis 
netektų Kristinos... jis neįsivaizdavo, kaip jam tada užtektų jėgų gyventi. 
Bet jam taip pat maža jėgų gyventi su ja... bent dabar jis norėjo pabėgti 
nuo visko ir laisvai atsikvėpti, jam atrodė, kad tai žūtbūtinis klausimas. 

Jėzau, mano Išganytojau, koks jis žmogus! Jis tai suprato šią naktį... 
Kristina, mieloji mano, brangioji mano žmona... Tikrą širdies džiaugsmą 
jis juto tik tada, kai vedžiojo ją šunkeliais... 

Tą dieną, kai jis vedė Kristiną, norėdamas teisėtai ją turėti prieš Die- 
vą ir žmones, buvo įsitikinęs, jog visa, kas bloga, bus galutinai išbraukta 
iš jo gyvenimo ir jis net užmirš, jog tai kada buvę... 

Jis turbut jau toks, kad negali šalia savęs pakęsti tikrai gero ir tyro 
žmogaus. Juk Kristina — taip, nuo to laiko, kai ji nusikratė nuodėmės, į 
kurią jis ją įtraukė — buvo tikras dangaus angelas. Švelni, ištikima, meili, 
šauni, verta pagarbos. Juk ji vėl grąžino Hiusabiu garbę! Ji vėl tapo tokia, 
kaip tą vasaros naktį, kai jauna, švelni, tyra glaudėsi po jo apsiaustu vie- 
nuolyno sode ir jis, jausdamas šalia savęs jos švelnų, jauną kūną, manė, 
kad pats velnias neturės jėgų nuskriausti šio kūdikio ar bent įskaudint... 

Erlendui iš akių pasruvo ašaros. 

Taigi tiesą sakė jam kunigai, kad nuodėmė suėdanti žmogaus sielą 
kaip rūdys, nes nūnai čia, šalia savo mylimos žmonos, neturėjo jis nei 
ramybės, nei taikos, jis troško pasitraukti šalin nuo jos ir nuo visų jos 
vaikų... Paskui jis beverkdamas užsnūdo ir netrukus pastebėjo, kad ji 
atsikėlusi niūniuodama vaikšto po menę. 

Erlendas iššoko iš lovos, puolė prie žmonos, tamsoje užkliuvęs už 
vaikiškų batelių, pamestų ant aslos, ir paėmė iš Kristinos rankų Gautę. 
Berniukas ėmė rėkti, ir Kristina liūdnai pasakė: 

— O aš beveik buvau užmigdžiusi jį. 

Tėvas papurtė verkiantį vaiką, keletą kartų sudavė jam per užpaka- 
liuką ir, kai berniukas dar labiau pravirko, subarė jį taip piktai, kad išsi- 
gandęs Gautė netikėtai nutilo. Tokių dalykų jis dar nebuvo patyręs. 

— Būk protinga, Kristina! — visiškai įtūžęs, drebėdamas nuo šalčio, 
stovėjo jis nuogas pragariškoje menės tamsoje su kūkčiojančiu kūdikiu 
rankose. — Reikia baigti. Kuriam galui tau auklės? Vaikai turi su jomis 
miegoti, tu daugiau nebeištversi... 

— Argi tu neleisi mano vaikams praleisti su manim tą laiką, kuris man 
dar liko? — tyliai ir liūdnai paklausė žmona. 

Erlendas nenorėjo suprasti, ką ji galvojo taip sakydama. 

— Tą laiką, kuris dar liko, tau reikia ramybės! Gulk, Kristina! — švel- 
niau paprašė jis. 

Jis paėmė Gautę pas save į lovą, truputį pasupo ir patamsyje ant lovos 
laiptelio ėmė ieškoti savo diržo. Berniukui žaidžiant, skambėjo ir žvangė- 
jo mažos sidabrinės plokštelės, kuriomis buvo nusagstytas diržas. 

— Ar nėra prie jo durklo? — iš savo lovos bailiai paklausė Kristina. 

Gautė, išgirdęs motinos balsą, vėl pravirko. Erlendas, žvangindamas 
diržu jį nuramino, ir berniukas pagaliau nutilo. 

Nelaimingas berniūkštis, ar verta norėti, kad gyventų. Kažin ar Gau- 
tė turės žmogaus protą. 

O, ne ne, Švenčiausioji Mergele Marija, taip jis negalvojąs, jis nenori, 
kad jo sūnelis mirtų. Ne ne, Erlendas paėmė kūdikį ant rankų ir prispau- 
dė veidą prie plonų, minkštų plaukelių. 

Gražūs jų sūnūs. Tačiau Erlendą vargino kalbos apie juos nuo anks- 
taus ryto ligi vėlaus vakaro; kur tik eidavo, visur susidurdavo su jais. Jis 
nesuprato, kaip tie trys berniūkščiai vienu metu gali būti visur didelėje 
sodyboje. Bet tuoj pat prisiminė, kaip jis labai pykdavo ant Elinos, kad 
ši nekreipdavo dėmesio į savo vaikus. Turbūt jis kažkoks nevykėlis, nes 
taip pat pyksta ir ant Kristinos, nes nematąs jos kitaip, kaip su vaikais, 
įsikibusiais į skvernus. 

Imdamas į rankas savo teisėtus sūnus, jis niekada neišgyveno tokio 
jausmo, kokį pajuto, kai pirmą kartą jam buvo paduotas į rankas Ormas. 
Ak Ormai, sūnau mano! Jam taip buvo tuo laiku įgrisusi Elina... įgrisęs 
jos atkaklumas, jos aistringumas ir jos nežabota meilė. Jis matė, kad ji 
per sena jam. Ir pradėjo suprasti, kiek gali jam kainuoti ta kvailystė. Bet 
pamesti jos taip pat negalėjo, nes ji dėl jo neteko visko. Gimus berniu- 


"kui, Erlendas pagalvojo, jog galėtų kaip nors gyventi su jo motina. Kai 


tapo Ormo tėvu, jis buvo dar per jaunas, kad suprastų, kokia kūdikio 
ateitis, jeigu jo motina — teisėta kito žmona. 

Jis vėl pravirko ir dar stipriau prie savęs prispaudė Gautę. Ormas... 
nė vieno iš savo vaikų jis nemylėjo taip kaip jį; jam taip jo trūko, ir jis 

taip skaudžiai gailėjosi dėl kiekvieno jam pasakyto šiurkštaus arba neap- 
galvoto žodžio. Be abejo, Ormas negalėjo žinoti, kaip karštai jį mylėjo 
tėvas! Kai Erlendui galutinai paaiškėjo, kad Ormas niekada nebus jo 
teisėtas sūnus, niekada negalės paveldėti savo tėvo herbo, jį apėmė ne- 
viltis. Kartu sukilo ir pavydas, nes matė, kad jo sūnus labiau linksta prie 
savo pamotės, negu prie jo, tėvo, be to, visada švelnus ir geras Kristinos 
elgesys su jaunuoliu Erlendui atrodė lyg koks priekaištas... 

Paskui atėjo dienos ir naktys, kurių jis neturėjo jėgų net prisimint. 
Ormas gulėjo pašarvotas aukšto kambarėlyje, o atėjusios moterys kalbėjo, 
kad netikinčios, jog Kristina pasveiksianti. Ir žmonės, iškasę bažnyčioje 
kapą Ormui, klausė, ar Kristina taip pat ten būsianti palaidota, ar ją vešią į 
Šventojo Grigaliaus bažnyčią ir palaidosią ten, kur gulį Erlendo tėvai. 

O1— jam užgniaužė kvapą, vien tik pagalvojus apie tai. Visas jo gyve- 
nimas praeityje buvo pilnas prisiminimų, nuo kurių jis bėgo, nes daugiau 
nebeturėjo jėgų galvoti apie juos. Šią naktį jis pamatė... Dieną tarp žmo- 
nių dar galėdavo pamiršti. Bet nebuvo tikras, kad kurią nors akimirką 
neprisimins, štai kaip šiandien... Ir tada visa jo narsa dingdavo. 

Dienos, praleistos Hauge... paprastai jam beveik pasisekdavo jas pa- 
miršti. Jis nebuvo Hauge nuo tos nakties, kai iš ten išvažiavo, ir nematė 
nei Bjerno, nei Oshildos nuo savo vestuvių. Jis bijojo susitikti su ponu 
Bjernu. O dabar... Jis galvoja apie tai, ką jam pasakojo Miunanas, jie vėl 
ten slankioją; Hauge taip vaidenąsi, jog namai stovį apleisti. Niekas ne- 
norįs ten gyventi, nors ir veltui kas atiduotų sodybą. 

Bjernas Giunarsenas turėjo šiek tiek narsumo, kurio Erlendui, kaip 
jis pats sau prisipažino, visada trūko. Miunanas sakė, jog jo ranka nesu- 
drebėjusi, kai savo žmonai dūręs tiesiai į širdį. 

Žiemą sueis dveji metai nuo Bjerno ir friu Oshildos mirties. Tuomet 
visą savaitę žmonės nematė Hauge iš namų rūkstant dūmų; dėl to keli 
vyrai įsidrąsinę nuėjo tenai. Ponas Bjernas gulėjo lovoje su perpjauta 
gerkle, laikydamas glėbyje negyvą žmoną. Prie lovos ant grindų gulėjo 
kruvinas durklas. 

Visi suprato, kas įvyko, tačiau Miunanui Bordsenui ir jo broliui pavyko 
palaidoti abu šventintoje žemėje. Gal užpuolę plėšikai, kaip buvo pasa- 
kyta, nors Bjerno ir Oshildos skrynia su brangenybėmis buvo neliest. 

Lavonai nebuvo apgraužti nei pelių, nei žiurkių. Beje, tokių padarų Hauge 
nebuvo, ir žmonės galutinai įtikėjo, kad friu Oshilda užsiiminėjo burtais. 

Miunanas Bordsenas buvo labai sukrėstas savo motinos mirties. Ne- 
trukus jis išvyko melstis į Šventojo Jokūbo bažnyčią Komposteloje. 

Erlendas prisiminė rytą po tos nakties, kai mirė jo motina. Jie sto- 
vėjo, įleidę inkarą Moldės sąsiauryje, o aplink buvo toks tirštas rūkas, 
kad tik retkarčiais vos vos galėdavai įžiūrėti akmeninę sieną, prie kurios 
stovėjo jų laivas. Kai irklinis laivelis su kunigu plaukė į krantą, į ją atsi- 
mušdavo prislopintas aidas. Erlendas stovėjo priekyje, žiūrėdamas, kaip 
irklininkai tolsta nuo laivo. Viskas, ką tik jis paliesdavo, buvo šlapia nuo 
rūko; drėgmė lyg perlai žėrėjo ant jo plaukų ir drabužių. O nepažįstamas 
kunigas ir jo palydovas sėdėjo laivelio priešakyje, palinkę ties šventais 
sakramentais, gulinčiais ant jų kelių. Jie buvo panašus į vanagus lietinga- 
me ore. Irklų pliuškenimas, girgždėjimas, aidas nuo kalnų dusliai buvo 
girdimi dar ilgai, kai laivelis išnyko rūke. 

Tuomet ir Erlendas pasižadėjo vykti į piligriminę kelionę. Bet tada 
jis tik viena tegalvojo: dar kartą pamatyti mielą savo motinos veidą tokį, 
koks jis buvo anksčiau, su švelnia, lygia, tamsoka oda. Dabar ji gulėjo 
negyva, baisių žaizdų sudarkytu veidu, kurios, jai gyvai esant, drėko ir ra- 
sojo smulkiais permatomais skysčio lašeliais, jei bandant nusišypsoti... 

Jis nebuvo kaltas, kad tėvas taip jį priėmė. Ir kad jis kreipėsi į tą, kuri 
buvo atstumta kaip ir jis pats... 

Taip jis atsisakė minties apie kelionę į šventą vietą ir nebenorėjo 
daugiau galvoti apie savo motiną. Jai taip bloga buvo gyventi čia, žemėje, 
kad dabar tikriausiai yra ten, kur viešpatauja taika ir ramybė — O jis pats 
nuo to laiko, kai vėl užmezgė ryšius su Elina, nelabai turėjo ramybės... 

Taika ir ramybė - jis turbūt juto tai iš viso vieną kartą per visą savo 
gyvenimą!.. Tą naktį, kai sėdėjo už akmeninės sienos prie miško, Hofvi- 
ne, ir laikė apkabinęs Kristiną, miegančią jo glėbyje ramiu, saldžiu vaiko 
miegu. Nelabai ilgai jis iškentė nesudrumstęs jos ramybės. Nerado jis 
tos ramybės joje ir paskui, neranda ir dabar, nors ir mato, kad visiems 
kitiems Hiusabiu žmonėms jo jaunoji žmona teikia ramybę. 

Jis svajojo tik apie tai, kaip pabėgti iš čia į rietenas ir vaidus. Jis be- 
protiškai ir aistringai svajojo apie tą vienišą salą, apie jūros bangas, ska- 

laujančias šiaurėje į vandenyną įsiskverbusius kyšulius, apie begalinius 
krantus ir milžiniškus fiordus, spendžiančius visokiausias žabangas, apie 
tautas, kurių kalbą jis vos vos suprato, apie jūrą, apie savo ir savo žmonių 
ginklų žvangėjimą... 

Pagaliau Erlendas užmigo, bet netrukus vėl pabudo. Ką gi jis dabar 
sapnavo?.. O, taip! Rodos, jis gulėjo lovoje su kažkokiom juodom lapių 
mergaitėm iš abiejų šonų. Kažkas primiršta, turėjo tai būti tą kartą, kai 
su Gisiuru buvo šiaurėje... beprotiška naktis, kai visi jie buvo persigėrę 
ir lyg išprotėję. Dabar jis jau beveik nieko negalėjo prisiminti, tik aitrų, 
gyvulišką moterų kvapą... 

Štai jis guli, apkabinęs savo sergantį sūnelį, o jam sapnuojasi tokie 
sapnai!.. Erlendas taip išsigando pats savęs, kad bijojo daugiau užmigti. 
Bet ir neturėjo jėgų budėti. Taip, turbūt jis jau toks nelemtas žmogus! 
Sustingęs iš baimės, jis gulėjo ir, jausdamas kaip širdis daužosi krūtinėje, 
su ilgesiu laukė, kol ryto aušra jį išlaisvins. 


Kitą dieną jis prikalbėjo Kristiną nesikelti. Jis stačiai nebeturėjo jėgų 
ilgiau žiūrėti, kaip ji tokia apgailėtina sunkiai slankioja po namus. Jis sė- 
dėjo prie jos ir žaidė ranka. Kristinos buvo nuostabiai gražios rankos — 
laibos, bet moteriškai minštos ir tokios apvalios, kad lanksčiuose sąna- 
riuose visai nebuvo matyti smulkių kauliukų. Bet dabar ant suliesėjusios 
rankos kauliukai buvo iššokę, o delno oda pasidariusi melsvai balta. 

Lauke staugė vėjas ir pilte pylė lietus. Vakarop Erlendas, eidamas 
iš ginklinės, išgirdo kažkur lauke beviltiškai verkiant ir šaukiant Gautę. 
Ir štai siaurame tarpe tarp dviejų pastatų jis rado visus tris savo sūnus, 
sėdinčius po pat lašais. Nokvė abiem rankomis laikė mažąjį, o Bjergiul- 
fas bandė įgrūsti jam į gerklę gyvą slieką — berniūkščio sauja buvo pilna 
besiraitančių rausvų sliekų. 

Kol tėvas barė, vaikai stovėjo patempę lūpas. Senasis Onas jiems sakęs, 
kad Gautei be skausmo prasikalsią dantukai, jei jis perkąsiąs gyvą slieką. 

Jie visi trys buvo kiaurai peršlapę — nuo galvos iki kojų. Erlendas gar- 
siai šūktelėjo auklėms — šios bėgte atbėgo, viena iš darbininkų kamaros, 
kita iš arklidės. Šeimininkas išbarė jas kaip įmanydamas, Gautę pasikišo po 
pažastim lyg paršiuką, o abu kitus berniokus nusivarė į didžiąją menę. 

Netrukus sausi ir patenkinti, apvilkti mėlynais šventiniais palaidi- 
nukais, mažiukai sėdėjo ant motinos lovos laiptukų. Tėvas prisitraukęs 
suoliuką plepėjo 1r juokavo, spaudė prie savęs vaikus, norėdamas savo 
sieloje nuslopinti nakties baimės likučius. O motina linksma šypsojosi, 
nes Erlendas žaidė su jos vaikais. Erlendas pasakojo turįs dviejų šimtų 
žiemų amžiaus lapių raganą, ir ji esanti tokia sudžiūvusi, kad pasidariusi 
visai visai mažytė — štai tokia! Jis laikąs ją kailiniame maiše didžiojoje 
skrynioje laivo pašiūrėje. Be abejo, ją reikią šerti — per kiekvienas Kūčias 
duoda po krikščionio kumpį, kurio jai užtenką visiems metams. Ir jeigu 
jie nesėdėsią ramiai ir tyliai, o pykinsią sergančią mamą, tai taip pat pa- 
teksią į tą kailinį maišą... 

— Mama serga, nes ji nešioja mūsų sesutę! — tarė Nokvė, didžiuoda- 
masis, kad viską supranta. 

Erlendas prisitraukė berniuką už ausų prie savęs. 

— Taip taip! Ir kai jūsų sesuo gims, aš įsakysiu savo lapių raganai už- 
burti jus visus tris, ir jūs virsite baltaisiais lokiais ir klaidžiosite dykame 
miške, o mano duktė paveldės visą turtą... 

Vaikai ėmė rėkti ir sugriuvo pas motiną į lovą — Gautė nieko ne- 
suprato, bet rėkė ir skeryčiojosi, nes broliai taip darė. Kristina aimana- 
vo — kam juos taip baisiai gąsdinti! Bet Nokvė vėl nusirito žemyn; nuo 
juoko ir baimės jis kaip pasiutęs puolė prie tėvo, pakibo jam ant diržo ir 
šūkaudamas bei džiūgaudamas ėmė kandžioti jam rankas. 


Tačiau ir šį kartą Erlendas nesulaukė taip trokštamos dukters. Kris- 
tina jam pagimdė du didelius, gražius sūnus, už juos vos neatidavė savo 
gyvybės. 

Vieną Erlendas pakrikštijo pagal Ivarą Jeslingą, o antrąjį karaliaus 
Skiulės vardu. Šio vardo iki šiol dar nebuvo giminėje — Ranfrida sakė, 
kad jos tėvas buvęs nelaimingas žmogus, dėl to nereikią jo vardu vadinti 
vaikų. Tačiau Erlendas dievažijosi, jog nė vienas iš jo sūnų neturįs gar- 
sesnio vardo kaip šis, pats mažasis. 

Viskas nusitęsė iki vėlyvo rudens, todėl Erlendui teko išvykti į šiaurę, 
kai tik Kristinai praėjo didžiausias pavojus. Jis nusprendė, jog labai gerai, 
kad jis išvyksta, dar žmonai neatsikėlus iš lovos. Penki sūnūs per pen- 

kerius metus — tai visai gana, ir jis visiškai nenorėjo, kad Vargėje reikėtų 
baimintis, jog ji galinti gimdydama mirti. 

Jis žinojo, kad ir Kristina panašiai galvoja. Ji daugiau nebesiskundė, 
kad jis išvyksta. Kiekvieną gimusį kūdikį ji priimdavo kaip brangiausią 
Dievo dovaną, o kančias kaip naštą, kuriai turinti nusilenkti. Bet šį kartą 
ji viską taip sunkiai išgyveno, kad Erlendas jautė, jog visa jos drąsa be- 
ryšulėlius, gulinčius šalia jos, ir jos akyse nebespindėjo ta laimė, kurią 
jausdavo, pagimdžiusi kitus vaikus. 

Erlendas sėdėjo prie jos, mintyse peržvelgdamas visą savo kelionę 
į šiaurę. Turbūt dabar, tokį vėlyvą rudenį, kelionė jūra bus sunkoka, be 
to, keista bus ten atvykti, prasidedant ilgajai žiemos nakčiai. Tačiau jis 
neapsakomai ilgėjosi. Ką tik pergyventa baimė dėl žmonos jo sieloje 
palaužė bet kokį priešinimąsi — jis aklai pasidavė savo aistringam verži- 
muisi toliau nuo namų. 


4 


Erlendas Nikiulausenas jau beveik dveji metai buvo Vargės tvirtovė- 
je karaliaus vietininkas ir karo viršininkas. Per tą laiką jis nebuvo nuvy- 
kęs toliau į pietus, tik vieną kartą į Bjarkę pasimatyti su Erlingu Vidkiun- 
senu. Antrąją vasarą pagaliau mirė Hemingas Alfsenas, ir Erlendas gavo 
Urkedalio apylinkės viršininko vietą. Haftoras Grautas išvyko į šiaurę 
pakeisti Erlendo Vargėje. 

Rudenį, kelioms dienoms praslinkus po Marijos šventės, Erlendas 
linksmas išplaukė į pietus. Tarnybą, kurią kitados turėjo jo tėvas, jis 
laikė paaukštinimu ir daug metų apie ją svajojo. Bet tai nebuvo tiks- 
las, kurio jis stengėsi anksčiau ar vėliau pasiekti. Ne, Erlendui visada 
atrodė, jog ta tarnyba padėtų savo ir sau lygių žmonių akyse atsidurti 
toje padėtyje, kuri jam priderėjo. Jeigu dabar jis ir buvo laikomas kiek 
kitokiu, negu tie, kurie ramiai sėdėjo sau namie, tai tokia ypatinga 
padėtis jau nebereiškė ką nors bloga. Erlendas ilgėjosi namų. Fin- 
markene buvo ramiau, negu jis manė. Pirmoji žiema jam įkyrėjo — jiš 


429 


430 


+ SIGRID UNDSET 


sėdėjo tvirtovėje be darbo ir nieko negalėjo padaryti sutvirtinimams 
pagerinti. Prieš septyniolika metų jie buvo sutvarkyti, bet dabar viskas 
sugriuvę. 

Paskui atėjo pavasaris ir vasara, visa atgijo ir sujudo — pasimatymai 
fiorduose su norvegų ir pusiau norvegų mokesčių rinkėjais ir šalies vidu- 
je gyvenančių genčių pasiuntiniais. Erlendas visur bastėsi su savo dviem 
laivais, ir toks gyvenimas jam labai patiko. Saloje buvo sutaisyti pastatai 
ir sustiprinti sutvirtinimai. Tačiau kiti metai vėl buvo ramūs. 

Haftoras, žinoma, pasirūpinsiąs, kad ten vėl būtų neramu. Erlen- 
das juokėsi. Jie kartu plaukė fiordu beveik iki Trianemo, ir ten Haftoras 
sutiko lapių moterį ir ją kartu išsivežė. Erlendas barė jį už tai. Jis turįs 
atsiminti, jog tiems bedieviams reikia parodyti, kad mes čia valdovai, o 
tada kiekvienas turįs elgtis taip, kad be reikalo nieko nesuerzintų, ypač 
turint su savim tik tokią saujelę žmonių! Nesikišk, jeigu lapių giminės 
tarp savęs kariauja ir žudo vieni kitus — tesidžiaugia ramiai jie šitokia 
pramoga. Tačiau reikia lyg vanagams pulti visokius valkatas, kad ir kaip 
jie vadintųsi! Ir neliesti jų žmonų. Pirma, dėl to, kad jos visos raganos, 
o antra — gana tų, kurios pačios siūlosi... Beje, jaunuolis iš Gudės, kol 
nepamokytas, galįs elgtis kaip jam atrodys geriausia. 

Haftoras norėjo palikti savo dvarus ir žmoną. O Erlendas dabar no- 
rėjo namo — pas savuosius. Jis be galo ilgėjosi Kristinos ir Hiusabiu, savo 
gimtinės, vaikučių, visko, kas buvo namie su Kristina. 

Jis sužinojo, kad Liungfiorde stovi laivas su keliais kunigais vienuo- 
liais; tai esą broliai pamokslininkai iš Nidaro, vykstantys į šiaurę, ten 
ketiną pasienio srityse stabmeldžius ir eretikus atversti į tikrąjį tikėjimą. 

Erlendas buvo tikras, kad tarp tų vienuolių bus Giuniulfas. Ir po 
trijų naktų tikrai jiedu su broliu jau sėdėjo žeminėje, priklausiusioje kaž- 
kokiai mažai norvegų sodybai ant jūros kranto. 

Erlendas buvo nepaprastai susijaudinęs. Čia, šiaurėje, jis tik vieną 
kartą išklausė mišių, su savo laivų įgulom nuvykęs į Bjarkę. Vargės baž- 
nyčia neturėjo kunigo; tvirtovėje gyveno diakonas, ir jis stengėsi sutvar- 
kyti jų šventadienius, tačiau apskritai jam nelabai rūpėjo šiaurės norvegų 
sielų išganymas. Jie guodėsi tik tuo, kad visąlaik yra lyg kokiame kryžiaus 
žygyje, tad už kaltes nebūsią taip griežtai baudžiami. 

Erlendas pasakojo tai Giuniulfui, o šis klausėsi jo žodžių išsiblaš- 
kęs, nu keista šypsena siaurose lūpose. Atrodė, kad Giuniulfas visą laiką 
čiulpia savo apatinę lūpą; taip dažnai daro žmonės, kai ką nors rimtai 
sprendžia, ir jiems jau ima kai kas aiškėti, nors dar ne visiškai. 

Buvo vėlyva naktis. Visi sodybos gyventojai miegojo daržinėje; bro- 
liai žinojo, kad tik jie nemiega. Abu buvo sujaudinti tų keistų aplinkybių, 
kad šiai čia sėdi dviese, vieni... 

Švelniai ir dusliai pro velėnų sienas skverbėsi jūros bangų ošimas 
ir vėtros stūgavimas. Protarpiais įsiveržęs vėjo gūsis įpūsdavo žarijas, 
rusenančias židinyje, ir imdavo blaškyti žuvies taukų spingsulės liepsną. 
Žeminėje nieko nebuvo, broliai sėdėjo ant žemučio žemės sampilo, ei- 
nančio palei tris sienas, o tarp jų gulėjo Giuniulfo rašymo reikmenys su 
rago rašaline, žąsies plunksna ir į tūtelę susuktu pergamentu. Giuniulfas 
šį tą užsirašinėjo, ką jam pasakojo brolis apie sueigų vietas ir apie gyven- 
tojų sodybas, apie jūros ženklus ir signalus, nurodančius orą, taip pat 
samių kalbų žodžius — visa, kas tik Erlendui į galvą ateidavo. Giuniulfas 
pats vairavo laivą — jis vadinosi „Siuniva“, nes broliai pamokslininkai 
šventąją Siunivą buvo išsirinkę savo globėja šiam žygiui. 

— Kad tik jūsų neištiktų Seljės vyrų likimas, — tarė Erlendas, ir Giu- 
niulfas vėl nusišypsojo. 

— Tu mane vadini nenuorama, Giuniulfai, — vėl pradėjo jis, - bet kaipgi 
tada pavadinti tave? Pirmiau klaidžiojai pietų šalyse, o paskui, vos spėjęs 
grįžti namo, atsisakei kunigo vietos ir ūkio ir išvykai kažkur į šiaurę, į Velio 
salą, skelbti Dievo žodžio pačiam velniui ir jo vaikams! Jų kalbos tu nemo- 
ki, ir jie tavosios nesupranta. Man atrodo, tu neramesnis už mane. 

— Aš neturiu nei turto, nei šeimos, už kurią privalau atsakyti, — tarė 
vienuolis. — Aš atsikračiau visų saitų, o tu susisaistei, broli. 

— Taip! Tas laisvas, kas nieko neturi. 

Giuniulfas atsakė: 

„— Visa, ką žmogus tuti, valdo jį patį kur kas labiau, negu jis savo turtą. 

— Hm)! Ne, tegu jį galas. Gal Kristina ir valdo mane... bet aš nenoriu, 
kad mano turtas ir vaikai valdytų mane... 

— Negalvok taip, broli! — tyliai tarė Giuniulfas. — Nes lengvai gali 
atsitikti, kad tu neteksi to... 

“ — Ne, aš nenoriu būti panašus į tuos žmones, kurie iki ausų įklimpę į 
žemę, — juokdamasis tarė Erlendas, ir jo brolis taip pat nusišypsojo. 

— Niekada nemačiau gražesnių vaikų už Ivarą 1r Skiulę, — tarė jis. — 
Man atrodo, kad ir tu tokio amžiaus taip atrodei... nieko nuostabaus, kad 
mūsų motina taip mylėjo tave. 

Abu broliai buvo pasirėmę rankomis į tarp jų gulinčią rašomąją len- 
tą. Net silpnoje žuvies taukų spingsulės šviesoje buvo matyti, kokios 
nepanašios šių dviejų vyrų rankos! Plika vienuolio ranka, be žiedų, nedi- 
delė, balta ir raumeninga, atrodė daug tvirtesnė ir stipresnė, negu antro- 
jo brolio, nors Erlendo rankos delnas buvo kietas kaip ragas, o melsvas 
randas lyg tamsus griovelis nuo žaizdos ėjo aukščiau riešo, dingdamas 
rankovėje. Tačiau siauros, pailgos Erlendo rankos pirštai buvo liesi ir 
per sąnarius sustorėję kaip medžio šakos, apmaustyti auksiniais žiedais 
su akutėmis. 

Erlendas panoro paimti brolį už rankos, tačiau varžėsi — todėl tik 
išgėrė į jo sveikatą ir susiraukė nuo neskanaus alaus. 

— Tai ji tau pasirodė visai sveika ir žvali, mano Kristina? — vėl pa- 
klausė Erlendas. 

— Taip, ji žydėjo lyg rožė, kai vasarą buvau Hiusabiu, — šypsodamasis 
atsakė vienuolis. Jis truputį patylėjo, o paskui jau rimtai tarė: — Noriu 
tave vieno prašyti, broli, daugiau pagalvok apie Kristiną ir vaikus, negu 
galvojai anksčiau. Paklausyk jos patarimų ir nedrausk jos sutarties su 
Eilivų; jie abu tik ir laukia tavo sutikimo, norėdami baigti tas derybas. 

— Man, tiesą sakant, nelabai patinka tie jos planai, apie kuriuos tu 
užsiminei, — neryžtingai tarė Erlendas. — Be to, dabar mano padėtis vi- 
siškai keičiasi... 

— Tavo turtai įgis daugiau vertės, jeigu tu juos sujungsi, — atsakė vienuo- 
lis. — Kristinos patarimai man pasirodė protingi, kai ji man juos išdėstė. 

— Turbūt visoj norvegų žemėj nėra moters, kuri tvarkytųsi geriau už 
Kristiną, — tarė Erlendas. 

— Bet patarinėji tu, — vėl atsakė Giuniulfas. — Ir patarinėji Kristinai 
kaip patinka! — tarė jis keistu, silpnu balsu. 

Erlendas tyliai nusijuokė, pasiraivė ir nusižiovavo. O paskui staiga 
rimtai tarė: 

— Tu taip pat patarinėjai jai, mano broli! Ir kartais tavo patarimai 
susikirsdavo su mūsų draugyste. 

— Tu kalbi apie draugystę, kuri buvo tarp tavęs ir tavo žmonos, ar 
apie draugystę, tarp mūsų, dviejų brolių? — lėtai paklausė vienuolis. 

— Ir apie viena, ir apie kita, — atsakė Erlendas, lyg ši mintis tik dabar 
pirmą kartą būtų jam kilusi. — Moteriai pasaulietei nereikia būti tokiai 
dievobaimingai, — tarė jis švelnesniu balsu. 

— Aš jai patariau tai, kas man atrodė geriausia. Tai ir yra geriausia, — 
pataisė jis pats save. 

Erlendas pažvelgė į vienuolį, apsirengusį šiurkščiu šviesiai pilku bro- 
lių pamokslininkų apdaru su juodu gaubtu, atmestu taip, kad šis dide- 
lėmis klostėmis dengė kaklą ir pečius. Viršugalvis buvo taip nuskustas, 
kad platų, liesoką ir išbalusį veidą juosė tik siauras plaukų vainikėlis, 
tačiau plaukai vis tebebuvo tokie pat tankūs ir juodi kaip jaunystėje. 

— Taip, juk tu dabar ne tik mano brolis, tu kiekvieno žmogaus bro- 
lis, - pasakė Erlendas ir pats nustebo, kad jo balsas nuskambėjo taip 
graudžiai. 

— Taip nėra... nors taip turėtų būti! 

— Tegu man padeda Dievas. Aš manau, kad dėl to ir važiuoji į šiaurę 
pas suomius! — tarė Erlendas. 

Giuniulfas panarino galvą. Jo rudose akyse kažkas blykstelėjo. 

— Taip, gal ir dėl to, — pasakė jis negarsiai ir skubiai. 

Jie pasitiesė kailius ir antklodes, kurias turėjo pasiėmę. Žeminėje 
buvo labai šalta ir drėgna, nusirengti nebuvo galima, dėl to broliai, palin- 
kėję viens kitam labos nakties, atsigulė ant sampilo, sukasto labai žemai, 
kad nesiektų dūmai. 

Erlendas galvojo apie žinias iš namų. Per visus šiuos metus jis ma- 
žai ką buvo girdėjęs, — gavo du laiškus iš žmonos, bet kol šie pateko į 
jo rankas, buvo jau pasenę. Juos už Kristiną rašė sira Eilivas, — ji ir pati 
gražiai ir gerai mokėjo rašyti, tačiau rašydavo retai, nes jai atrodė, kad 
nemokytai moteriai tai netinka. | 

Dabar ji gali pasidaryti dar dievobaimingesnė, nes kaimynystėje pa- 
statyta šventykla žmogaus garbei, kurį ji pati pažinojo gyvą. Ten išgijo 
Gautė, ir ji pati visai atsigavo, o juk, gimus dvynukams, ji buvo taip nu- 

silpusi. Giuniulfas pasakojo, kad Hamaro broliai pamokslininkai turėję 
grąžinti Edvino Rikardseno kūną Oslo broliams ir kad jie liepę viską 
surašyti apie brolio Edvino gyvenimą ir stebuklus, kuriuos jis padaręs 
gyvas būdamas ir miręs. Jie norį tą raštą siųsti popiežiui ir rūpinasi, kad 
vienuolis būtų pripažintas šventuoju. Keletas Gaulio ir Medalio slėnio 
ūkininkų buvo nuvykę į pietus paliudyti apie tuos stebuklus, kuriuos 
brolis Edvinas padaręs savo maldomis ir Nukryžiuotuoju, jo paties 1š- 
skaptuotu ir dabar esančiu Medalhiuse. Jie pasižadėję Vato kalne, kur jis 
keletą vasarų atsiskyręs gyveno šalia gydomojo šaltinio ir kurio galia sie- 
jama su juo, pastatyti koplytėlę. Tada jie gavę velionio ranką, kad galėtų 
ją saugoti šioje bažnyčioje. 

Kristina paaukojusi dvi sidabrines taures ir didžiąją sagę su mėlynai- 
siais akmenimis apsiaustui susegti, kurią buvo paveldėjusi iš savo močiu- 
tės Ulvhildos Hovardsdater, ir davusi mieste Tidekenui Pausui padaryti 
iš jų sidabrinę ranką, kurioje turėjo būti laikomi brolio Edvino rankos 
kauliukai. Ir kai arkivyskupas per Jonines, praėjus metams nuo Erlendo 
išvykimo į šiaurę, bažnyčią pašventinęs, ji su sira Eilivu, vaikais ir didele 
palyda nuvykusi į tas iškilmes ant Vato kalno. 

Netrukus Gautė pasveikęs, išmokęs vaikščioti ir kalbėti ir atrodąs 
taip, kaip jo amžiaus vaikai. Erlendas net atgijo — tai buvo didžiausia lai- 
mė, kuri juos galėjo ištikti. Jis norėjo padovanoti bažnyčiai žemės. Gautė 
esąs šviesus, pasakojo Giuniulfas, ir gražus, panašus į motiną. Jeigu jis 
būtų buvęs mergytė, tai turėtų vardą Manhilda. Taip, dabar jis ilgėjosi ir 
gražiųjų savo sūnų... 

Giuniulfas gulėjo ir galvojo apie tą pavasario dieną prieš trejus me- 
tus, kai jojo į Hiusabiu. Kelyje jis sutiko kažką iš sodybos. „Šeimininkės 
nesą namuose, — pasakęs šis, — ji išėjusi pas vieną sergančią moterį“. 

Jis jojo siauru, užžėlusiu taku tarp senų tvorų; molėti kalvų šlaitai ir 
viršuje, ir apačioje prie upės, kuri, pavasariškai šniokšdama, patvinusi 
leidosi į slėnį, buvo apaugę jaunu miškeliu. Jis jojo prieš saulę, ir švelnūs 
žali lapai blizgėjo ant šakų lyg liepsnos liežuvėliai, tačiau toliau, miško 
gilumoje, ant žole apaugusios žemės, jau krito šaltas ir tamsus šešėlis. 

Taip jis jojo, kol priekyje šmėkštelėjo ežero kraštelis, lyg tamsiame vei- 
drodyje atspindįs kitą krantą, su mėlynu dangum ir dideliais vasaros debe- 

simis, jie sklaidėsi ir skaidėsi nuo srovės mirguliavimo. Toli apačioje, ža- 
liose, gėlių nusėtose pievelėse, dunksojo nedidelė sodyba. Kieme stovėjo 
būrys moterų su baltomis skepetaitėmis, tačiau Kristinos tarp jų nebuvo. 

Dar kiek pajojęs, jis pamatė jos žirgą, su kitais žirgais besiganantį 
pievoje. Takas staiga leidosi žemyn į žalių šešėlių daubą, ir ten, kur jis vėl 
kilo į kitą molėtą kalvą, prie tvoros po medžiais stovėjo Kristina, klau- 
sydamasi paukščių čiulbėjimo. Jis pamatė jos liekną tamsią fhigūrėlę, pa- 
linkusią ant tvoros į miško pusę. Baltavo skepetaitė ir ranka. Giuniulfas 
sulaikė žirgą ir pamažu ėmė artintis prie Kristinos. Bet prijojęs arčiau, 
pamatė, kad tai senas beržo stuobrys. 

Kitą vakarą, kai Giuniulfo tarnai jį yrė buriniu laivu į miestą, kunigas 
pats sėdo prie vairo. Jis jautė, kad jo širdis atjaunėjo ir sutvirtėjo. Dabar 
niekas nebegalėjo sugriauti jo sumanymų. 

Jis žinojo, kad tai, kuo pavergė jį pasaulis, buvo neužgesinamas ver- 
žimasis, liepsnojęs jame nuo vaikystės. Jis norėjo, kad žmonės jam pri- 
tartų. Kad būtų mylimas, jis buvo dosnus, švelnus ir linksmas su ma- 
žaisiais žmonėmis; jam buvo malonu parodyti savo mokslą kunigams, 
bet nuosaikiai ir nuolankiai, kad jie mylėtų jį; jis buvo nuolaidus ponui 
Eilivui Kortinui, nes šis draugavo su jo tėvu, ir be to, Giuniulfas žinojo, 
kaip arkivyskupas myli nuolaidžius žmones. Jis buvo švelnus ir malonus 
Ormui, stengdamasis iš jo nuotaikingo tėvo atimti nors truputį meilės 
šiam berniukui. Buvo griežtas ir reiklus Kristinai, nes žinojo, kad jai 
reikia turėti tvirtą pagrindą ieškant paramos, kad jos neklaidintų, kai bus 
pasirengusi sekti. 

Tačiau dabar jis suprato: jis stengėsi, kad ji labiau patikėtų juo, o ne 
stiprino jos tikėjimą Dievu... 

Šiandien Erlendas teisingai pasakė. Tu brolis man ne daugiau, negu 
visiems kitiems žmonėms. Jam teks eiti aplinkiniais keliais, kol jo broliš- 
ka meilė suteiks kam nors naudos. 

„Po dviejų savaičių jis išdalijo visą savo turtą giminėms ir bažnyčiai ir 
užsivilko brolio pamokslininko. apdarą. O šį pavasarį, kai visi buvo su- 
krėsti baisios nelaimės, įvykusios krašte, kai perkūnija sudegino Nidaro 
katedrą ir apgriovė ištuštėjusį Šventojo Ulavo vienuolyną, atkivyskupas 
parėmė seną Giuniulfo sumanymą. Ir štai dabar kartu su broliu Ulava 

Jonsenu, įšventintu kunigu kaip ir pats Giuniulfas, ir trimis jaunais vie- 
nuoliais — vienu iš Nidaro ir dviem iš Bjergvino vienuolyno — keliavo jis 
į šiaurę skelbti mokslo šviesos nelaimingiems stabmeldžiams, krikščio- 
niškoje šalyje gyvenantiems ir mirštantiems tamsoje. 

„Kristau Nukryžiuotasis! Aš atsisakiau visų savo pančių. Pats save 
atiduodu tau į rankas, jeigu pasirodysiu esąs vertas savo gyvenimu at- 
pirkti šėtono tarnus. Priimk mane, kad pasijusčiau esąs tavo vergas, nes 
tada ir aš tave turėsiu“. Tada gal dar kartą jo širdis krūtinėje i1ms džiū- 
gauti ir dainuoti, kaip kartą dainavo, kai jis keliavo per žaliąsias Romos 
lygumas nuo vienos piligrimų bažnyčios iki kitos — „aš priklausau savo 
mylimajam, ir tik jo aš ilgiuosi...“ 

Broliai gulėjo ir galvojo, kol pagaliau kiekvienas užmigo ant savo 
suolelio mažoje žeminėje. Židinyje vos ruseno ugnelė. Mintys vis tolino 
ir tolino brolius vieną nuo kito. Ir kitą dieną vienas išvyko į šiaurę, o 
kitas į pietus. 

Erlendas pažadėjo Haftorui užsukti į Gudės salą ir nuvežti į pietus 
jo seserį. Ji buvo ištekėjusi už tolimo Erlendo giminaičio Bordo Osiulf- 
seno Lensvike. 

Tą pirmąjį rytą, kai ,„Margiugrenas“ skrodė Gudės sąsiaurio vande- 
nis ir jo burės nuo gaivaus vėjo dvelkimo plazdėjo mėlynų kalnų fone, 
Erlendas stovėjo plataus laivo pirmagalyje šalia vairo. Ulfas Haldorsenas 
valdė vairą. Ir tada pas juos atėjo Siuniva. Jos apsiausto gaubtas buvo 
atmestas į užpakalį, vėjas plėšė skepetą nuo jos auksinių kaip saulė, gar- 
biniuotų plaukų. Jos jūros spalvos akys buvo tokios pat blizgančios kaip 
ir brolio, ji taip pat buvo graži, tik visa strazdanota; strazdanomis buvo 
nusėtos net jos mažos, putlios rankutės. 

Jau pirmą vakarą, kai Erlendas ją pamatė Gudėje, - jų žvilgsniai su- 
sitiko; paskui abu pažvelgė į šoną ir kažkaip nežymiai nusišypsojo, — jis 
suprato, kad jinai jam patiko ir jis jai patiko. Siuniva Ulavsdater... jis ją 
galėjo paimti, O ji to tik ir laukė. 

Ir štai, stovėdamas su ja ir laikydamas jos ranką, — Erlendas padėjo 
jai užlipti į denį, — jis nenorom pažvelgė į šiurkštų ir paniurusį Ulfo vei- 
dą. Ulfas taip pat suprato. Erlendą kažkodėl paveikė šio vyro žvilgsnis, ir 
jam pasidarė gėda. Staiga jis prisiminė viską, ko liudytojas buvo šis jo gi- 

minaitis ir ginklanešys, — visas savo beprotybes, į kurias klimpo nuo pat 
jaunų dienų. Nėra ko Ulfui žiūrėti į jį su tokia panieka — jis visai nežada 
prieiti prie šios damos arčiau, negu leidžia garbė ir padorumas, ramino 
save Erlendas. Dabar jis jau ganėtinai suaugęs, o be to, po visų bėdų ir 
gudresnis; jį galima laisvai leisti į šiaurę, į Hologalandą, nesibaiminant, 
kad neprotingai susipainiosiąs su kito žmona. Jis pats dabar turįs žmo- 
ną... jis Kristinai buvo ištikimas nuo pat pirmos dienos, kai ją pamatė, 
iki dabar... į keletą nutikimų čia, šiaurėje, nekreips dėmesio nė vienas 
protingas žmogus. Bet, tiesą sakant, jis net nežiūrėjo į jokią moterį — štai 
taip! Jis ir pats žinojo — su kokia norvege, be to, dar su lygia sau pagal 
kilmę... ne, jis nė valandos neturėtų ramybės, jei taip apgautų Kristiną. 
Tačiau kelionė į pietus laivu su šia moterimi... gali būti pražūtinga! 

Truputį padėjo ta aplinkybė, kad, keliaujant į pietus, juos ištiko au- 
dra, dėl to Erlendas buvo užimtas kitais reikalais, o ne žaidimu su šia 
moterim. Prie Diuno salos jis buvo priverstas įplaukti į uostą ir išbūti 
ten keletą dienų. Jiems ten stovint, atsitiko tokių dalykų, dėl kurių friu 
Siuniva Erlendo akyse nustojo nemažos dalies patrauklumo. 

Erlendas su Ulfu ir dar dviem trim įgulos žmonėmis nakvojo toje 
pačioje daržinėje, kur gulėjo friu Siuniva su savo tarnaitėmis. Vieną rytą 
jis buvo ten vienas, o ponia dar nebuvo atsikėlusi. Staiga ji pašaukė jį, 
sakydama patale pametusi auksinį žiedą. Tegul Erlendas prieinąs ir pa- 
dedąs jai ieškoti — friu Siuniva vienmarškinė keliais šliaužiojo po patalą. 
Ir kai jiedu abu pasisukdavo viens į kitą, kas kartą abiejų akyse pasirody- 
davo keista šypsena. Paskui friu Siuniva sugriebė jį... žinoma, negalima 
pasakyti, kad ir pats Erlendas būtų visiškai padoriai elgęsis, laikas ir vieta 
nebuvo tam tinkami, tačiau ji buvo tokia akla ir taip begėdiškai atsida- 
vė, kad Erlendas vienu akimirksniu visai atšalo. Iš gėdos paraudęs, jis 
nusisuko-nuo to veido, išsišiepusio gašlia šypsena, be jokių tolimesnių 
aiškinimųsi ištrūko iš jos glėbio ir išėjo; paskui nusiuntė pas ją tarnaites. 

Ne, velniai griebtų, ne toks jau jis jaunas žiurkiūkštis, kad leistųsi 
pagaunamas lovos šiauduose! Vienas dalykas — suvilioti, kitas — leistis 
suviliojamam! Jis nenorom nusijuokė! Tai juokai — jis pabėgo nuo gra- 
žios moters kaip koks Biblijos Juozapas! Taip, įdomių dalykų atsitinka ir 
jūroje, ir žemėje. | 

Ne, friu Siuniva... Jis turi prisiminti vieną moterį — vieną, kurią paži- 
nojo. Ji vaikščiojo pasimatyti su juo į padaužų kareivių užeigos namus... 
Ir ten ateidavo tokia padori ir garbinga — kaip karalaitė, eidama į bažny- 
čią mišių. Ji priklausė jam miškeliuose ir klojimuose - atleisk jam, Dieve, 
kad buvo pamiršęs jos kilmę ir garbę: ji taip pat dėl jo visa tai pamiršda- 
vo, bet nusikratyti to negalėjo. Jos prigimtis pabusdavo net tada, kai apie 
tai negalvodavo. 

Telaimina tave Dievas, mano Kristina. Padėk man, Viešpatie, aš sau- 
gosiu savo ištikimybę, kurią prisiekiau Tau slaptai ir prieš bažnyčios du- 
ris, kitaip aš niekada nebūsiu vyras! Taip ir bus! 

Ir štai jis išlaipino friu Siunivą prie Irjaro, kur ji turėjo giminių. Ge- 
riausia, matyt, kad ji išsiskiriant nelabai pyko ant Erlendo. Panarinti 
galvą ir tūnoti kaip vienuoliui Erlendui vis dėlto neteko — kelyje jie iš- 
dykavo ir linksminosi. Atsisveikindamas Erlendas padovanojo jai keletą 
brangių kailių apsiaustui, ir ji pažadėjo Erlendui pasirodyti su tuo ap- 
siaustu. Jiedu kada nors susitiksią. Vargšelė! Jos vyras buvo jau nejaunas 
ir, be to, ligotas. 

Tačiau Erlendas buvo laimingas, nes jis važiavo namo pas žmoną ir 
neturėjo širdyje nieko, ką būtų reikėję slėpti, jis didžiavosi savo ištikimy- 
be. Ilgėdamasis Kristinos, visai svaigo ir kraustėsi iš proto — juk vis dėlto 
ji pati nuostabiausia ir puikiausia rožė ir lelija. Ir priklauso jam! 


Atvykus į Birgsį, Erlendą prieplaukoje pasitiko Kristina. Žvejai at- 
siuntė žinią į Vigą, kad ,„Margiugrenas“ pasirodęs prie Irjaro. Kristina 
kartu buvo atsivedusi du vyresniuosius sūnus ir Margretą, o namuose, 
Hiusabiu, viskas buvo parengta pokyliui su draugais ir giminėmis, kurie 
turėjo atšvęsti Erlendo grįžimą. 

Kristina buvo taip pagražėjusi, kad Erlendui net kvapą užgniaužė 
ją pamačius: Tačiau ji vis dėlto ir labai pasikeitė. Tas mergiškumas, ku- 
ris grįždavo po kiekvieno gimdymo, — kažkoks vienuoliškas trapumas 
ir švelnumas po jos nuometu, — dabar išnyko. Ji buvo jauna, žydinti 
žmona ir motina. Jos skruostai buvo apvalūs, rausvi, su baltais nuometo 
rėmais, krūtinė aukšta ir standi, ant jos žvilgėjo grandinėlės ir sagės. Dir- 
žas su raktais ir paauksuota makštimi žirklėms ir peiliui juosė apvalias ir 

minkštas kulšis. Taip taip! Ji dar pagražėjo — jau neatrodė, kad tuoj vėjas 
ją nuneš į dangų lengvai kaip anksčiau! Net ilgos siauros rankos dabar 
pasidarė apvalesnės ir baltesnės. 

Jie pasiliko nakvoti Vige, abato namuose. Kai kitą dieną jie vyko 
namo, į pokylį Hiusabiu dvare, Kristina buvo lyg atjaunėjusi, rausva ir 
linksma, sušvelnėjusi ir apsvaigusi iš laimės. 


Daug buvo svarbių dalykų, dėl kurių jai reikėjo pasikalbėti su vyru. 
Tūkstančiai visokiausių smulkmenų apie vaikus, sielvartas dėl Margre- 
tos, dvaro atstatymo planai. Bet visa tai pranyko pokylių svaigulyje. 

Jie važinėjo iš vieno pokylio į kitą, ir Kristina visur lydėjo vietininką. 
Dabar Erlendas Hiusabiu laikė dar daugiau žmonių, tarp jo ir jo lens- 
manų bei patikėtinių nuolat jodinėjo pasiuntiniai su laiškais. Jis buvo 
nerūpestingas ir linksmas, kaip visada. Argi jis netinka būti srities valdy- 
toju — jis, kuris buvo kakta atsitrenkęs kone į kiekvieną šalies įstatymą 
ar bažnytinę teisę. Nelengva užmiršti tai, ko nuoširdžiai mokeisi! O Er- 
lendas prisimindavo puikiai ir greitai, ko jaunystėje buvo gerai pamoky- 
tas. Dabar visa tai jam pravertė. Paprastai jis pats skaitydavo gaunamus 
laiškus, 0 rašyti paėmė vieną islandą. Anksčiau Erlendas dėdavo savo 
antspaudą po viskuo ką jam perskaitydavo kiti, ir nelabai suprasdavo 
raštus — tuo Kristina įsitikino per tuos dvejus metus, kai jai buvo patikė- 
tos visos jo dėžutės su laiškais. 

Dabar Kristina pasidavė lengvabūdiškumui, kurio iki šiol dar neži- 
nojo Ji pasidarė daug gyvesnė ir ne tokia nekalbi tarp svetimų žmonių, 
nes jautė, kad dabar ji nepaprastai graži, be to, pirmą kartą nuo to laiko, 
kai ištekėjo, buvo visiškai sveika ir žvali. O vakarais, kai jiedu su Erlen- 
du gulėdavo svetimoje lovoje kokios nors didelės sodybos pastoginėje 
arba ūkininko troboje, jie juokdavosi ir juokaudavo, prisimindami su- 
tiktus žmones ir girdėtas naujienas. Erlendas dar niekad nebuvo toks 
santūrus, kaip dabar, ir atrodė, kad visi daug labiau jį mėgo, negu bet 
kada anksčiau. | 

Kristina tai matė iš savo pačios vaikų: jie tiesiog netverdavo džiaugs- 
mu, kai tėvas kartais pažaisdavo su jais. Nokvė ir Bjergiulfas žaidė tik 
tokiais daiktais kaip lankai, ietys ir kirviai. Kartais tėvas, eidamas per 

kiemą, sustodavo, pasižiūrėdavo į vaikus ir pataisydavo juos: „Ne taip, 
sūneli, štai kaip reikia laikyti!“ — pakreipdavo mažą kumščiuką, pataisy- 
davo pirštus. Vaikai iš kailio nerdavosi stengdamiesi. 

Du vyresnieji sūnūs buvo neišskiriami. Bjergiulfas buvo iš visų au- 
giausias ir stipriausias, tokio ūgio kaip Nokvė, kuris buvo už jį pusant- 
rų metų vyresnis ir stambesnis. Jo plaukai buvo šiurkštoki, garbiniuoti, 
varnos sparno spalvos, veidelis platus, o akys gražios, tamsiai mėlynos. 
Kartą Erlendas nedrąsiai paklausė motiną, ar ji žinanti, kad Bjergiulfas 
viena akimi ne taip gerai matąs ir, be to, žvairuojąs. Kristinai atrodė, jog 
tai nieko baisaus, išaugsiąs. Ji šiuo kūdikiu visada mažiausiai rūpinosi — 
jis gimė tuo laiku, kai ji buvo visai išvargusi su Nokve, o tuoj atsirado 
ir Gautė. Bjergiulfas buvo stipriausias iš vaikų, turbūt ir judriausias, tik 
mažai kalbėdavo. Erlendas šį sūnų mylėjo labiausiai. 

Kad ir nesąmoningai, Erlendas šiek tiek nemėgo Nokvės už tai, kad 
berniukas atsirado pasaulyje ne visai laiku, ir už tai, kad jis pavadintas 
jo tėvo vardu. O Gautė buvo ne toks, kokį jį tikėjosi matyti Erlendas... 
Berniuko visą laiką buvo didelė galva, net dvejus metus atrodė, kad auga 
tiktai galva, tačiau dabar jis vystėsi normaliai. Sumanumo jam visiškai 
pakako, tačiau kalbėjo labai lėtai, nes, vos tik pradėdavo kalbėti greitai, 
tuoj imdavo švepluoti arba mikčioti, ir tada Margreta iš jo juokdavosi. 
Kristina jautė didelę silpnybę šiam berniukui, nors Erlendas suprato, 
kad vis dėlto jos didžiausias numylėtinis yra vyriausias sūnus, o Gautė 
buvo silpnutis ir, be to, panašus į jos tėvą savo šviesiais kaip linas plau- 
kais ir tamsiai pilkom akim, visada baisiai prisirišęs prie motinos. Tarp 
dviejų vyresniųjų brolių, jie visada būdavo kartu, ir dvynukų, šie buvo 
dar maži ir nesiskirdavo su savo nešiotėmis, jis jautėsi truputį vienišas. 

Kristina dabar mažiau laiko skirdavo vaikams, ji žymiai dažniau elg- 
davosi taip kaip kitos moterys ir palikdavo vaikus tarnaičių priežiūrai, 
nors du vyresnieji mieliau bėgiojo po visą sodybą paskui vyrus. Ji jau 
nebedrebėjo dėl jų taip liguistai kaip anksčiau, o, turėdama laiko, daugiau 
žaisdavo ir juokaudavo su jais. 

Apie Naujuosius metus Hiusabiu buvo gautas laiškas su Lavranso 
Bjergiulfseno antspaudu. Jis buvo rašytas jo paties ranka ir atsiųstas per 
kunigą iš Urkedalio, važiavusį į pietus, taigi rašytas jau prieš du mėnesius. 

Didžiausia naujiena jame buvo ta, kad Lavransas sužadėjęs Ramborgą 
su Simonu Andresu iš Formo. Vestuvės įvyksiančios pavasarį apie Kry- 
žiaus Šventę. 

Kristina buvo nepaprastai nustebinta. Tačiau Erlendas pasakė: jis vi- 
sada manęs, kad taip ir būsią, jau nuo to laiko, kai išgirdęs, kad Simonas 
Darė tapęs našliu ir po senojo Andreso Giudmiunseno mirties apsigy- 
venęs savo sodyboje Sile. 

Kai Simonui Darei tėvas piršo Lavranso dukterį, šiam atrodė tai sa- 
vaime suprantama. Jų giminėje buvo įprasta, kad tokiais reikalais rūpi- 
nosi tėvai. Simonas nudžiugo, pamatęs, kad jaunoji labai maloni ir graži. 
Beje, jis kitaip ir nemanė, tik kad gerai sugyvens su žmona, kurią jam 
išrinks tėvas. Su Kristina jis buvo beveik vienodo amžiaus, turto ir kil- 
mės — tiesa, Lavransas buvo šiek tiek aukštesnės kilmės, bet jo tėvas 
buvo riteris ir laikėsi arti karaliaus Hokono, o tuo tarpu Lavransas visada 
gyveno tyliai ir ramiai savo sodybose. Simonas niekad nebuvo matęs, 
kad vedę visai lygūs žmonės nesugyventų. 

Paskui atėjo tas vakaras Finsbrekeno namų pastoginėje, kai žmonės 
norėjo suniekinti nekaltą jauną mergaitę. Nuo tos valandos jis supra- 
to, kad savo sužadėtinę myli daug labiau, negu tokiais atvejais reikėtų. 
Apie tai jis daug negalvojo, bet buvo patenkintas; jis matė, kad mergaitė 
nedrąsi ir drovi, bet ir apie tai negalvojo. Paskui atėjo tas laikas Oslo 
mieste, kai turėjo daug apie ką pagalvoti... o paskui tas vakaras Musės 
pastoginėje. | 

Jiš susidūrė su tokiais dalykais, kurių, jam atrodė, nebūna pasaulyje — 
tarp garbingų Žmonių, aukštos kilmės ir dabartiniais laikais. Apakintas, 
sukrėstas jis atsisakė savo ištikimybės įžado, bet pažiūrėti buvo šaltas ir 
ramus, kalbėdamas apie visa tai su savo ir Kristinos tėvu. 

Vėliau, neatsižvelgdamas į savo giminės papročius, jis įvykdė jų gi- 
minėje negirdėtą nusikaltimą: nepasitaręs net su tėvu, susižiedavo su 
jauna turtinga našle iš Manviko. Jis buvo pritrenktas, sužinojęs, kad friu 

Halfrida pamilo jį, ji buvo daug turtingesnė ir kilmingesnė už Kristi- 
ną, nes buvo barono Turės Hokonseno iš Tiunsbergo vaikaitė ir riterio 
Fino Aslakseno našlė, be to, graži, grakščios ir kilmingos išvaizdos, ir 
Simonui atrodė, jog visos jo pažįstamos moterys šalia jos buvo tiesiog 
kaimo moterys. Velniai griebtų! Jis joms parodys, kad gali gauti gražuolę 
žmoną! Savo turtu ir visa kuo ji pralenkė tą trondietį, per kurį Kristina į 
gėdą pateko. O tai, kad ji našlė, tik patogu ir gera, žinai, ką imi. Tik pats 
velnias gali pasitikėti mergaitėmis... 

Simonas žinojo, kad gyventi pasaulyje ne taip lengva ir paprasta, 
kaip jam atrodė namie, Diufrine. Ten visur ir viską tvarkė tėvas, ir jo 
nuomonė buvo laikoma neginčijama. Tiesa, Simonas tarnavo karaliaus 
palydoje, vienu laiku buvo pažas ir šio to mokėsi namie pas tėvo namų 
kunigą, todėl kartais kai kurios tėvo pastabos jam atrodydavo truputį 
pasenusios. O kartais jis net paprieštaraudavo, bet tik juokais, ir visi tai 
palaikydavo pokštu. „Gerą galvą turi Simonas“, — juokdavosi tėvas su 
motina, jo broliai ir seserys, patys jie niekada ir niekur neprieštaraudavo 
ponui Andresui. Viskas būdavo taip, kaip pasakydavo tėvas. Ir Simonui 
pačiam atrodė tai teisinga. 

Per tuos metus, kai, vedęs Halfridą Erlingsdater, gyveno Manvi- 
ke, jis vis labiau įsitikindavo, kad gyvenimo kelias daug painesnis ir 
vingiuotesnis, negu ponas Andresas Giudmiunsenas kada nors buvo 
sapnavęs. Simonas niekada negalėjo įsivaizduoti, kad jam nesiseks lai- 
mingai gyventi su tokia žmona, kokią pats pasirinks. Jam širdį gniaužė 
nuostaba, žiūrint į savo žmoną, ištisą dieną vaikščiojančią namuose, 
tokią gražią su meiliom akim, su tokiom žavingom lūpom, kai jos su- 
čiauptos. Simonas nebuvo matęs nė vienos moters, kuri taip grakščiai 
dėvėtų drabužius ir brangenybes. O prieblandoje ir nakties tamsumoje 
pasišlykštėjimas žmona užmušdavo jame visą jaunumą ir geismą — ji 
buvo ligota, iš burnos trenkė blogas kvapas, o jos glamonės jį kankin- 
davo. Ji buvo tokia gera, kad jis jautė beviltišką gėdą, tačiau negalėjo 
įveikti savo nepalankumo jai. 

Be to, nors jiedu ne taip seniai buvo susituokę, Simonas suprato: ji 
niekada nepagimdys jam gyvo, išnešioto kūdikio! Jis matė, kad ji dėl to 
sielvartauja labiau, negu jis. Lyg kokie peiliai imdavo raižyti jo širdį, kai 

pradėdavo galvoti apie tokį likimą. Šis tas pasiekdavo jo ausį: taip esą dėl 
to, kad ponas Finas spardydavęs ir mušdavęs ją, ir ji keletą kartų su juo 
gyvendama sirgusi. Jis visai be pagrindo pavyduliavęs savo jaunai gražiai 
žmonai. Giminės norėję ją išsivežti, bet Halfrida buvo įsitikinusi, kad 
žmonos krikščionės pareiga gyventi su savo vyru, kad ir koks jis būtų. 

Simonas, būdamas bevaikis, visą laiką turėjo prisiminti, kad gyvena 
jos žemėje ir naudojasi jos turtais. Jis tvarkėsi protingai ir rūpestingai, 
tačiau visus tuos metus labai ilgėjosi Formo, gimtojo jo senelės iš tėvo 
pusės dvaro, turėjusio tekti jam kaip tėvo palikimas. Galų gale jam pra- 
dėjo rodytis, kad jo tikrieji namai greičiau yra ten, šiaurinėje Giudbrans- 
dalio dalyje, ne Raumarike. 

Žmonės ir toliau jo žmoną tebevadino friu Halfrida, kaip ir pirma- 
jam vyrui, riteriui, gyvam esant. Dėl to Simonas dar labiau jautėsi esąs 
Manvike tik žmonos ūkvedys. 


Vieną dieną Simonas su žmona sėdėjo menėje. Kažko buvo įėjusi 
tarnaitė. Halfrida nužvelgė ją. 

— Nežinau tikrai, — tarė ji, — bet man rodos, kad Joriuna laukiasi 
kūdikio... 

Simonas sėdėjo su lanku ant kelių ir taisė jo užraktą. Jis pakeitė sraig- 

— Taip. Ir nuo manęs. 

Žmona nieko neatsakė. Kai, truputį palaukęs, jis pažvelgė į ją, ji stro- 
piai siuvo. 

Simonui suspaudė širdį. Jam buvo šlykštu, kad taip įžeidė žmoną, 
šlykštu, kad taip pasielgė su ta mergaite, ir pyko, užsikrovęs tėvo parei- 
gas. Jis ir pats nebuvo tikras: Joriuna buvo prieinama moteris. Tiesą sa- 
kant, ji niekada jam nepatiko; ji buvo bjauri, bet turėjo aštrų liežuvį ir su 
ja buvo linksma paplepėti, be to, praeitą žiemą, kai jis grįždavo vėlai, ji 
visada jo laukdavo. Ir atsakė jis per daug greit, nes tikėjosi, kad žmona 
pradės verkti ir barti jį. Kvaila buvo taip galvoti — jis, be abejo, turėjo ži- 
noti, kad Halfrida nenusižemins. Bet dabar jau padaryta — atsisakyti savo 
žodžių jis nenorėjo. Taip jis buvo priverstas pasivadinti savo tarnaitės 
vaiko tėvu, ar tas vaikas buvo jo, ar ne. 

"Visus metus Halfrida apie tai neužsiminė, o paskui kartą paklausė, 
ar Simonas žino, kad Joriuna išteka ir persikelia į Borgą. Aišku, Simonas 
žinojo, nes pats davė mergaitei kraitį. 

— Kurgi bus kūdikis? — paklausė žmona. 

— Pas motinos tėvus, kur ir dabar yra, — atsakė Simonas. 

Tada Halfrida tarė: 

— Man atrodo, būtų garbingiau, jei tavo duktė augtų čia, tavo sodyboje. 

— Nori pasakyti, tavo sodyboje? — paklausė Simonas. 

Žmonos veidas lengvai virptelėjo. 

— Tu puikiai žinai, mano vyre, kad, kol mudu gyvi, tu valdai Manvi- 
ką, — pasakė ji. 

Simonas priėjo prie jos ir uždėjo ant pečių rankas: 

— Jei taip, Halfrida, ir tu manai, kad pakęsi tą kūdikį čia, tai aš be galo 
dėkingas už tavo didžiadvasiškumą! 

Jam tas pasiūlymas nepatiko. Jis buvo matęs kūdikį keletą kartų — 
mergaitė buvo baisiai negraži, ir jam neatrodė, kad panaši į jį patį arba 
į ką nors iš jo giminių. Dabar jis mažiau negu bet kada buvo tikras, kad 
yra jos tėvas, ir labai supyko, sužinojęs, kad Joriuna, nepaprašiusi jo su- 
tikimo, pakrikštijo mergaitę Arnjerda — jo motinos vardu. Bet jis leido 
Halfridai tvarkytis. Ši parsivežė mergaitę į Manviką, pasamdė jai žindyvę 
po kojų, ji dažnai pati paimdavo jį ant rankų ir meiliai bei švelniai žais- 
davo su ja. Ir galų gale Simonas, prisižiūrėjęs į mergaitę, pamilo ją: jis 
nepaprastai mėgo vaikus. Dabar jam net atrodė, kad randa panašumo 
tarp mažytės Arnjerdos ir savo tėvo. Labai gali būti, kad Joriunai užteko 
proto su nieku kitu nesantykiautu, kai pats sodybos šeimininkas susidėjo 
su ja... Tada Arnjerda iš tikrųjų jo duktė, o tai, ką Halfrida privertė jį 
padaryti, buvo geriausia ir garbingiausia. 

Po penkerių bendro gyvenimo metų Halfrida pagimdė savo vyrui iš- 
nešiotą vaiką — berniuką. Ji spindėte spindėjo iš laimės, tačiau tuoj po 
gimdymo taip susirgo, jog greitai visiems paaiškėjo, kad mirs. Ir vis dėlto 
tą paskutinį kartą, kai trumpam atgavo sąmonę, ji buvo nepaprastai rami. 

— Dabar, Simonai, tu tvarkysi Manviko turtą, priklausantį tavo ir 
mano įpėdiniams, — pasakė ji vyrui. 

Netrukus jai pakilo baisus karštis ir sąmonės daugiau nebeatgavo, štai 
todėl, dar gyvendama žemėje, nebeišgirdo skaudžios žinios, kad berniukas 
mirė parą prieš jos mirtį. O aname pasaulyje jai, žinoma, neteks dėl to liū- 
dėti, galvojo Simonas, ji tik džiaugsis, kad mažytis Erlingas kartu su ja. 

Vėliau Simonas prisiminė, kad tą naktį, kai abu kūnai gulėjo pasto- 
ginėje, jis stovėjo kažkur lauke prie tvoros, netoli ežero. Tai buvo prieš 
pat šventąjį Joną, naktis buvo tokia šviesi, kad mėnulio pilnaties be- 
veik nebuvo matyti, vanduo blankiai žvilgėjo, ir į krantą lengvai plakėsi 
smulkios bangelės. Nuo tos nakties, kai gimė berniukas, Simonas buvo 
miegojęs ne daugiau kaip valandą — dabar jam atrodė, kad tai buvo labai 
seniai, ir jis jautėsi taip nuvargęs, kad skausmo nejuto. 

Tada jis buvo dvidešimt septynerių metų. 

Vasarą, po paveldėto turto dalybų, Simonas atidavė Manviką Stigui 
Hokonsenui, Halfridos pusbroliui, o pats išvažiavo į Diufriną ir išbuvo 
ten visą Žiemą. 

Senasis ponas Andresas sirgo vandenlige, šiaip negalavo ir gulėjo 
patale; jo gyvenimas artėjo į pabaigą, ir jis labai skundėsi: paskutines 
valandas ir jam nebuvo lengva. Jo gražiems ir daug žadėjusiems vaikams 
nepasisekė ir jų gyvenimas susiklostė ne taip, kaip jis norėjo ir tikėjosi. 
Simonas sėdėjo prie tėvo, iš visų Jėgų stengdamasis atrodyti ramus ir 
juokauti kaip visada, tačiau senis nesiliaudamas bumbėjo. Giurdo žmona 
Helga Saksdater buvo tokia išdidi, kad tiesiog nežinojo, kokių kvailysčių 
daugiau išgalvoti. Giurdas savo paties dvare be žmonos leidimo nedrįs- 
davo netgi atsiraugėti. O tas Turgrimas, jis amžinai dejuoja ir skundžiasi 
savo pilvu, — niekada jis nebūtų Turgrimui atidavęs savo dukters, jei 
būtų žinojęs, kad šis toks ištižęs, jog nesugeba nei gyventi, nei numirti. 
Kol vyras gyvas, Astrida negali džiaugtis nei savo jaunyste, nei turtu. 
Sigrida, jo miela dukrelė, prislėgta ir liūdna slankioja čia, ji visai pamiršo 
juoką ir linksmas dainas. Ak, kodėl gi taip atsitiko — ji susilaukė kūdikio, 
o Simonas neturi vaikų! Ponas Andresas graudžiai vėrkė — nelaimingas, 
pasenęs, ligotas. Giudmiundas priešinosi visiems tėvo pasiūlymams ves- 
ti, ir tėvas taip paseno, kad leido vaikinui visiškai nebeklausyt... 

Tačiau nelaimė prasidėjo tada, kai Simonas ir toji ūkininkaitė iš slė- 
nio pasipriešino tėvų valiai. O dėl to kaltas Lavransas — toks narsus 

tarp vyrų, o čia prieš moteris ir suklupo. Mergaitė, žinoma, šaukė ir 
verkė, O jis tuoj pat pasidavė ir nusiuntė pasiuntinius pas tą paauksuotą 
kekšių ožį iš Trondo apylinkės, o šis negalėjo net palaukti, kol bus su- 
tuoktas su jaunąja. Taip, jei būtų Lavransas savo namuose šeimininkas, 
tada jis, Andresas Darė, be abejo, parodytų, kad sugeba pamokyti savo 
bebarzdį berniūkštį, kaip elgtis protingai! Štai Kristina Lavransdater turi 
vaikų — jis girdėjo, kad ji kas vienuolika mėnesių pagimdo po stiprų ir 
sveiką sūrių. 

— Brangiai jie kainuos, tėve, — pasakė Simonas juokdamasis. — Paliki- 
mas labai susiskaldys! 

Jis pagriebė Arnjerdą ir pasisodino ant kelių — mergaitė ką tik trep- 
sėdama buvo įbėgusi į svetainę. 

— Bet tavo palikimas itin nesusmulkės, kad ir kas jį dalytų, — piktai 
tarė ponas Andresas. Jis vis dėlto mylėjo savo vaikaitę, bet jį pykino, kad 
Simonas susilaukė neteisėto kūdikio. — O tu, Simonai, nepagalvoji apie 
naujas vedybas? 

„ Duok nors Halfridai atšalti kape, tėve! - pasakė Simonas, glosty- 
damas šviesius mergaitės plaukus. — Žinoma, aš vėl vesiu, bet nereikia 
taip skubėti. 

Paėmęs lanką ir slides, jis išėjo į mišką trupuų atsikvėpti; lakstė su 
šunimis sniego pluta paskui briedžius ir šaudė tetervinus medžių viršū- 
nėse, naktį praleido miško sargo trobelėje, priklausančioje Diufrinui, ir 
mėgavosi vienuma. 

Sugirgždėjo slidės, šunys pašoko iš vietų, už durų jiems atsiliepė kiti 
šunys. Simonas pravėrė duris į mėlyną mėnesienos naktį, ir įėjo Giurdas, 
lieknas, aukštas, gražus ir ramus. Jis dabar atrodė jaunesnis už Simoną, 
mat šis visada buvo aptukęs, o pagyvenęs Manvike, labai sustambėjo. 

į ugnį židinyje. 

— Tu turbūt supranti, — tarė Giurdas, — kad, tėvui mirus, Turgrimas 
pakels triukšmą... Jis patraukė į savo pusę ir Giudmiundą, ir Helgą. Jie 
neduos Sigridai visos dalies... | 

— Aš tai supratau. Bet ji gaus savo dalį — šituo mudu, brolau, pa- 
sirūpinsim. 

— Žinoma, būtų geriau, jei pats tėvas prieš mirtų viską sutvarkytų, — 
pasakė savo nuomonę Giurdas. 

— Ne, tegu tėvas ramiai numiršta, — pasakė Simonas. - Mudu puikiai 
galėsime apginti seserį; jiems nepasiseks jos apiplėšti tik dėl to, kad ją 
ištiko tokia nelaimė... 


Taip Andreso Darės įpėdiniai, skaudžiai nusivylę, išsiskirstė į įvairias 
puses. Išvažiuodamas iš namų, Simonas atsisveikino tik su Giurdu, žino- 
damas, kad šiam žmona dabar neduos gyventi. Sigridą Simonas išsivežė 
kartu į Formą — ji ten tvarkysianti jo namus, oO jis — jos žemes. 

Vieną gražią dieną, kada aplinkui tirpo sniegas ir alksnynas prie Lo- 
geno upės rudavo nuo pumpurų, jis įjojo į savo kiemą. Su Arnjerda ant 
rankų jis jau norėjo eiti į menę, kai staiga Sigrida paklausė: 

— Kodėl tu taip šypsaisi, Simonai? 

— Aš šypsausi? 

Jis pamanė, koks nepanašus šis grįžimas į tą, apie kurį kadaise gal- 
vojo — kad ateis ta diena, kai jis įsikurs čia, savo senelės sodyboje. Suve- 
džiota sesuo ir neteisėtas kūdikis — štai kas jam dabar beliko. 


Pirmąją vasarą Simonas mažai susitikinėjo su Jeriungordo gyvento- 
jais — jis rūpestingai jų vengė. 

Tačiau vieną rudens sekmadienį, po paskutinės Marijos šventės, jis 
atsitiktinai atsidūrė bažnyčioje šalia Lavranso Bjergiulfseno, ir, sirai Eiri- 
kui palinkėjus visiems ramybės širdyse, jam teko pasibučiuoti su Lavran- 
su. Pajutęs ant savo skruosto pagyvenusio vyro plonas, išdžiūvusias lū- 
pas ir išgirdęs, kaip šis šnabžda maldos žodžius už taiką, jis buvo keistai 
sujaudintas. Jis suprato, kad Lavransui tai reiškė kur kas daugiau, negu 
paprastas bažnyčios papročių laikymasis. 

Pasibaigus mišioms jis tuoj išėjo, tačiau prie arklių vėl sutiko Lav- 
ransą, ir šis pakvietė jį kartu nuvažiuoti į Jeriungordą ir ten pavalgyti. 
Simonas atsakė, kad jo duktė serganti ir sesuo slaugariti ją. Tada Lavran- 
sas palinkėjo, kad Dievas duotų kūdikiui sveikatos, ir atsisveikindamas 
paspaudė Simonui ranką. 

Po kelių dienų Forme vyko skubūs darbai: reikėjo greitai suvalyti 


derlių, nes oras atrodė nepatikimas. Iki vakaro, kai staiga prapliupo pir- 

mas lietus, didelė javų dalis jau buvo suvežta. Simonas lyjant bėgo per 
kiemą, o saulės spindulių pluoštas, prasiskverbęs pro debesis, nutvieskė 
gyvenamąjį namą ir kalnų šlaitą už jo. Ir staiga jis pamatė kažkokią mer- 
gaitę, stovinčią lietuje prie menės durų apšviestą saulės. Prie jos buvo 
Simono mylimiausias šuo — jis ištrūkęs puolė prie jo, ir austinė moteriška 
juostelė, pririšta prie jo antkaklio, nusitęsė iš paskos. 

Simonas pamatė, kad mergaitė iš kilmingos šeimos: ji buvo be 
apsiausto, vienplaukė, jos raudonas apdaras buvo pasiūtas iš pirkti- 
nės medžiagos, išsiuvinėtas ir ant krūtinės susegtas paauksuota sage. 
Šilkinis raištelis neleido kristi ant kaktos stambioms, nuo lietaus pa- 
tamsėjusioms garbanoms. Mergaitė buvo gyvo veidelio; plačiakaktė, 
smailaus smakro, didelių, žvilgančių akių, o skruostai raudoni, lyg ji 
būtų labai smarkiai bėgusi. 

Simonas atspėjo, kas gali būti ši mergaitė, ir pasveikino ją, pavadinęs 
vardu Ramborga. 

— Kodėl tu man suteikei tokią garbę, ateidama čia? 

— Šuo kaltas, — pasakė ji, eidama paskui Simoną į trobą pasislėpti 
nuo lietaus. 

Šuo pripratęs bėgti į Jeriungordą, ir štai dabar ji atvedusi jį. Ji žinanti, 
kad tai jo šuo, mačiusi sekant paskui, kai jis jojęs. 

Simonas truputį pabarė mergaitę, kad ji atėjusi čia viena, ir pasakė 
liepsiąs pabalnoti žirgą ir pats palydėsiąs ją namo. Bet pirmiau ji turinti 
pavalgyti. Ramborga tuojau pribėgo prie lovos, kur gulėjo Arnjerda. Ir 
ligonė, ir Sigrida labai apsidžiaugė viešnia, nes Ramborga buvo smagi ir 
gyva. „Ji nepanaši į savo seseris“, — pagalvojo Simonas. 

Simonas su Ramborga prijojo iki pat sodybos vartų, ir jis jau norėjo 
grįžti atgal, tačiau sutiko Lavransą, jis ką tik buvo sužinojęs, kad mergai- 
tės nėra Laugarbriu pas žaidimų drauges. Dėl to Lavransas labai nusigan- 
do ir, sušaukęs žmones, taisėsi jos ieškoti. Simonas turėjo pasilikti, ir vos 
tik buvo pakviestas į pastoginę, menkiausias sumišimas dingo. Netrukus 
jis jau šnekučiavosi su Ranfrida ir Lavransu. Jie ilgai sėdėjo prie alaus, ir 
kadangi oras visiškai pagedo, Simonas sutiko pasilikti nakvynės. 

Svetainėje buvo dvi lovos. Ranfrida vieną gražiai paklojo svečiui, o 
paskui kilo klausimas, kur miegos Ramborga — su tėvais ar kitame name. 

— Ne, aš noriu miegoti savo lovoje, — pasakė mergaitė. — O gal aš su 
tavim galėčiau atsigulti, Simonai? — paklausė ji. 

Tėvas pasakė, kad svečiui su vaikais lovoje būsią nepatogu, bet Ram- 
borga užsispyrė — ji norinti gulti su Simonu! Galiausiai Lavransas griež- 
tai pasakė, kad ji jau esanti per didelė miegoti su svetimu vyriškiu. 

— Ne, tėveli! Aš dar mažytė, — užsispyrė ji. — Argi aš jau per didelė, 
Simonai? 

— Tu dar per maža, — juokdamasis tarė Simonas. — Pasiūlyk man at- 
sigulti su tavim po penkerių metų, tada aš, be abejo, nepasakysiu ne. Bet 
tada tu tikriausiai turėsi kitą vyrą, ne tokį negražų, storą, seną našlį. Taip, 
mano mažoji Ramborga! 

Matyt, Lavransui nepatiko tokie juokai. Jis griežtai liepė mergaitei 
nutilti, išeiti 1r atsigulti į tėvų lovą. Tačiau Ramborga dar kartą sušuko: 

— Na štai, Simonai Dare, tu man pasipiršai, ir mano tėvas girdėjo! 

— Gerai, gerai, — juokdamasis atsakė Simonas, — tik aš bijau, Ram- 
borga, kad jis man atsakys! 


Nuo tos dienos Formo ir Jeriungordo žmonės pradėjo nuolatos su- 
sitikinėti. Ramborga lankė kaimynus, kiekvienai patogiai progai pasitai- 
kius, žaidė su Arnjerda lyg su savo lėle, bėgiojo su Sigrida, padėdama 
šeimininkauti, o kai visi susirinkdavo menėje, sėsdavosi Simonui ant ke- 
lių. Jis priprato išdykauti su mergaite, lepinti ją kaip kadaise, kai jos su 
Ulvhilda buvo jam tartum seserys. 


Simonas jau dvejus metus buvo išgyvenęs slėnyje, kai Sigridai An- 
dresdater pasipiršo Geirmiundas Hersteinsenas iš Krukės. Jo šeima 
buvo senos, pasiturinčios laisvųjų ūkininkų giminės, tačiau, nors kai kas 
iš vyrų ir-buvo tarnavę karalių palydose, jų vardai už apylinkės ribų ma- 
žai tebuvo žinomi. Tačiau Sigridai tai buvo tokios vedybos, kad geresnių 
negalima buvo ir laukti, ir ji mielai tekėjo už Giurmiūndo. Broliams su- 
tikus, Simonas sesers vėstuves atšventė savo namuose. 

Kartą vakare, prieš vestuves, kai namuose buvo nepaprastas sąmyšis 
ir visi rengėsi vestuvių pokyliui, Simonas juokais pasakė nežinąs, kaip jis 
namuose tvarkysiąsis, kai Sigrida išvažiuosianti. Tada Ramborga atsiliepė: 

2 Dvejus metus kaip nors pasistenk apsieiti, Simonai! Keturiolikos 
metų kiekviena mergaitė gali tekėti, ir tada parsivesi mane. 

— Ne, man tavęs nereikia, — juokdamasis atsakė Simonas. — Aš nema- 
nau, kad sugebėsiu pažaboti tokią padaužą kaip tu! 

— Ramus vanduo klastingiausias, sako mano tėvas, — pareiškė Ram- 
borga. — Aš padauža, tiesa. O mano sesuo buvo rami ir tyli. Argi tu 
užmiršai Kristiną, Simonai Andresenai? 

Simonas, pašokęs nuo suolo, sugriebė mergaitę į glėbį, iškėlė aukš- 
tyn, ir taip stipriai pabučiavo į kaklą, kad odoje pasiliko raudona dėmė. 
Išsigandęs savo poelgio ir nustebėjęs pats savimi, jis paleido Rambor- 
gą, pagriebė Arnjerdą ir pradėjo ją glėbesčiuoti ir mėtyti, stengdamasis 
paslėpti.savo susijaudinimą. Paskui pradėjo išdykauti ir vaikytis mergai- 
tes — paauglę ir mažąją, o tos pasileido nuo jo bėgti, šokinėdamos per 
stalą ir suolus. Galų gale jis pasodino jas ant skersinio balkio prie pat 
durų o pats išbėgo lauk. 

Jeriungorde jam girdinti Kristinos vardas beveik niekada nebūdavo 
minimas. 


Lavranso duktė Ramborga užaugo graži mergaitė. Visi kaimynai 
tik ir kalbėjo, kad jai laikas tekėti. Vienu tarpu buvo minimas Einridas 
Hokonsenas iš Valreso Jeslingų. Jie buvo ketvirtos eilės giminės, tačiau 
Lavransas ir Hokonas abu buvo tokie turtingi, kad jiems būtų užtekę 
lėšų pasiųsti laišką popiežiui į Italiją ir gauti toms jungtuvėms dispen- 
są. Taip būtų padarytas galas įsisenėjusiems neaiškumams dėl vedybų, 
trukusiems nuo tų laikų, kai senesnieji Jeslingai tarnavo karaliui Skiulei, 
o karalius Hokonas atėmė iš jų dvarą Vogėje ir padovanojo jį Sigiurdui 
Eljarnui. Ivaras jaunesnysis Jeslingas vedybomis ir mainais vėl atgavo 
Siunbiu, bet visus tuos reikalus lydėjo begaliniai vaidai ir plepalai. Lav- 
ransas pats iš to juokėsi: ta dalis turto, kurią jis galėjo pareikalauti savo 
žmonai, nebuvo verta net veršiuko odos ir vaško, sunaudoto per tą visą 
bylą, nekalbant jau apie vargą ir įvairius važinėjimus. Bet kadangi jis jau 
nuo pat savo vedybų įsivėlė į šią bylą, tai reikėjo tęsti iki galo. 

Tačiau Einridas Jeslingas vedė kitą mergaitę, ir jeriungordiečiai, ma- 
tyt, nelabai dėl to sielvartavo. Jie buvo vestuvių pokylyje, ir Ramborga, 

grįžusi namo, išdidžiai pasakojo, kad net keturi vyrai užpuolę Lavransą, 
prašydami jos sau arba savo giminėms. Lavransas jiems atsakęs, kad jis 
jokių pažadų dėl dukters neduosiąs, kol ta neužaugsianti ir pati netar- 
sianti žodžio. 

Tų metų pavasarį, kai Ramborgai sukako keturiolika žiemų, atsitiko 
štai kas. Kartą vakare Forme ji nuėjo su Simonu į tvartą pažiūrėti ką 
tik gimusio veršiuko. Jis buvo baltas su žala žvaigžde, 1 Ramborgai ta 
žvaigždė atrodė labai panaši į bažnyčią. Simonas sėdėjo ant aruodo kraš- 
to, mergaitė alkūnėmis pasirėmusi į jo kelius, 1r jis tampė ją už kasų. 

— Tai reiškia, kad tu labai greit josi į bažnyčią su vestuvių eisena, 
Ramborga. 

— Aišku! Tu juk pats žinai, kad tėvas tau neatsakys, kai pasipirši 
man, — pasakė ji. — Aš dabar jau suaugusi, drąsiai galiu šįmet ištekėti. 

Simonas truputį sumišo, bet vis dėlto bandė nusijuokti. 

— Tu vėl pradedi niekus taukšti! 

— Tu gerai žinai, kad tai ne niekai, — tarė mergaitė, įsmeigusi į jį savo 
dideles akis. — Aš jau seniai žinau, kad labiau už viską norėčiau persikelti 
pas tave, į Formą. Kodėl tu tada ne kartą bučiavai mane ir visus šiuos 
metus sodindavai ant kelių, jei nenori manęs vesti? 

— Žinoma, aš mielai tave vesčiau, mano Ramborga! Bet aš niekada ir 
nemaniau, kad tokia puiki ir jauna mergaitė man bus skirta. Aš septynio- 
lika metų vyresnis už tave... Tu, žinoma, ir nepagalvoji apie tai, kad turė- 
si seną, žabalą, pilvūzą vyrą, kai pati būsi moteris pačiame žydėjime... 

— Dabar mano pats žydėjimas, — švytėdama laime, tarė ji, — o juk tu 
dar neiškaršęs, Simonai. 

— Be to, juk aš negražus — tau greitai bus bjauru bučiuoti mane! 

— Nėra ko taip galvoti, — linksmai nusijuokusi, atsakė ji ir atkišo 
jam lūpas. 

Tačiau Simonas jos nepabučiavo. 

„— Aš nepasinaudosiu tavo paikumu, mano miela. Šią vasarą Lav- 
ransas žada vežtis tave kartu į pietus. Jeigu tu, kol grįši namo, nepakeisi 
savo nusistatymo, tada aš dėkosiu Dievui ir Šventajai Mergelei už lai- 
mę, kurios negalėjau tikėtis, bet tavęs įpareigoti aš nenoriu, gražuole 
Ramborga. 

"Tą patį vakarą jis su šunimis, ietimi ir lanku iškeliavo į kalnus. Kal- 
nuose buvo dar daug sniego; Simonas nuėjo iki savo kalnų ganyklos 
pašiūrės, prisitaisė slides, įsikūrė stovyklą prie ežero į pietus nuo Šernų 
keterų ir visą savaitę medžiojo elnius. Bet tą vakarą, kada jis išsirengė 
atgal į kaimelį, jam vėl pasidarė neramu, ir jis išsigando. Iš Ramborgos 
galima laukti, kad ji vis dėlto pakalbės apie tai su tėvu. Leisdamasis kalnų 
šlaitu pro Jeriungordo kalnų ganyklos pašiūrę, Simonas pamatė, kad virš 
stogo sklaidosi dūmai ir laksto kibirkštys. Jis pagalvojo, kad ten dabar, 
ko gera, yra pats Lavransas, ir todėl užsuko į pašiūrę. 

Jam atrodė, kad iš Lavranso elgesio jis tuoj atspės viską. Tačiau abu 
ilgai kalbėjo apie blogą vasarą pernai ir apie tai, kada šiais metais bus tin- 
kamiausias laikas ginti į kalnus galvijus, apie medžioklę ir naują Lavranso 
sakalą, šis, plasnodamas sparnais, tupėjo ant grindų ir lesė ant iešmo 
iškeptų paukščių liekanas. Lavransas atvykęs pažiūrėti savo arklių pasto- 
gės Ilmansdalene — kažkas iš vietinių gyventojų važiavęs pro čia dieną ir 
pasakojęs, jog sugriuvusi. Taip besikalbant, praėjo didesnė vakaro dalis. 
Pagaliau Simonas tarė: 

— Nežinau, ar tau ką nors sakė Ramborga dėl to, apie ką mudu vieną 
vakarą kalbėjomės. 

Lavransas lėtai tarė: 

— Aš manau, tau pirmiau reikėjo pakalbėti su manim, Simonai. Tu 
juk galėjai nujausti, kokį išgirsi atsakymą. Taip taip, suprantu, gal tau 
teko ir anksčiau kalbėti apie tai su mergaite, koks čia skirtumas! Aš labai 
džiaugsiuosi, atidavęs savo dukterį į gero žmogaus rankas. 

„Tada nėra ko daugiau kalbėti“, — pagalvojo Simonas. O vis dėlto 
keista, jis niekad nemanė suartėti su kokia nors kilminga mergaite arba 
moterim ir buvo garbės verčiamas vesti tą, kurios visai nenorėjo! Tačiau 
jis pabandė: 

— Vis dėlto, Lavransai, aš tavo dukteriai nesimeilinau slapčia, aš lai- 
kiau save tokiu senu, jog ji turėjo visa suprasti tik kaip broliškus jaus- 
mus — dar nuo tada, kai aš tiek daug čiauškėdavau su ja. Ir jeigu tau at- 
rodo, kad aš jai per senas, tai manęs tavo nuomonė nė kiek nenustebins 
ir nepakenks mūsų draugystei. 

— Mažai sutikau vyrų, kuriuos mieliau pavadinčiau savo sūnumis už 
tave, Simonai, — tarė Lavransas. — Ir aš su džiaugsmu atiduočiau tau Ram- 

borgą. Tu žinai, kas rūpinsis ją ištekinti, kai manęs nebebus! - pirmą kar- 
tą jų pokalbiuose buvo paminėtas Erlendas Nikiulausenas. — Daugeliu 
atvejų mano žentas pasirodė esąs geresnis žmogus, negu apie jį galvojau 
tik susipažinęs. Bet aš nesu tikras, kad jis protingai išleistų už vyro jauną 
mergaitę. Be to, matau, kad ir Ramborga to nori. 

— Dabar ji taip galvoja, - pasakė Simonas. — Bet juk Ramborga ką tik 
išaugo iš vaiko amžiaus. Dėl to aš nemanau raginti tave, jei tau atrodo, 
kad dar reikia palaukti... 

— O aš, — pasakė Lavransas, truputį suraukęs kaktą, — nežadu tau 
primesti savo dukters, gali būti tikras. 

— O tu gali būti tikras, — greitai tarė Simonas, - kad norvegų žemėje 
nėra mergaitės, kurią aš mieliau paimčiau, negu Ramborga. Supranti, 
Lavransai, man atrodo per didelė laimė gauti tokią gražią, jauną, gerą 
nuotaką, turtingą ir tokios garbingos kilmės. O tave — uošvį! — pridūrė 
jis, truputį sumišęs. 

Lavransas nusijuokė: 

— O, tu žinai, kokios aš nuomonės apie tave! Tu taip elgsies su mano 
dukterimi ir jos turtu, kad mums niekada neteks gailėtis, tai padarius, — 
nei Motinai, nei man... 

— Tai aš prižadu — su Dievo ir visų Šventųjų pagalba, — atsakė 
Simonas. 

Jie padavė vienas kitam ranką. Simonas prisiminė tą pirmąjį kartą, 
kai jiedu su Lavransu rankų paspaudimu patvirtino tokią pat sutartį. Jam 
suspaudė širdį krūtinėje. 

Ramborga jam buvo daug geresnė nuotaka, negu jis galėjo tikėtis. 
Po Lavranso mirties jo turtas bus padalytas tik dviem dukterims. O jis, 
Simonas, atstos dabar sūnų tam žmogui, kurį visada gerbė ir mylėjo la- 
biausiai iš visų savo pažįstamų... Ir Ramborga jauna, miela ir skaisti... 

Pagaliau jis elgiasi protingai, kaip suaugęs žmogus. Jeigu jis sėdėtų ir 
galvotų, kad liks našlė toji, kurios jis negavo, kol ji dar buvo mergaitė, ir 
kad jis ją galės vesti... tada, kai kitas bus pasmaguriavęs jos jaunyste... ir 
dar su dešimčia posūnių... tada jo broliai galėtų apšaukti jį nesugebančiu 
tvarkytis ir neleisti jam rūpintis jo paties reikalais. Erlendas sulauks tokio 
amžiaus kaip kalnų akmuo — tokie visada ilgai gyvena... | 

“ Taip, dabar jie abu vadinsis žentais. Jiedu nesimatė nuo to vakaro 
tuose namuose Osle. Turbūt tas prisiminimas anam mažiau malonus, 
negu Simonui. 

Jis bus Ramborgai geras vyras, be apgaulės. Nors nebuvo tikras, kad 
toks kūdikis neįvilios į spąstus... 

— Ko juokiesi? — paklausė Lavransas. 

— Juokiuosi? Man šovė į galvą viena mintis... 

— Pasakyk ir man, Simonai, kad ir aš galėčiau pasijuokti drauge su 
tavim. 

Simonas Andresenas įsmeigė į Lavransą dygų savo mažų akių žvilgsnį. 

— Aš galvojau apie moteris. Man įdomu, ar bent viena jų paiso žmo- 
nių tikėjimo ir įstatymų taip, kaip mes, vyrai, — jeigu ji pati arba jos arti- 
mieji gali ką nors įsigyti, peržengę juos. Halfrida, mano pirmoji žmona... 
Matai, iki šiol aš to dar niekam nepasakojau, Lavransai Bjergiulfsenai, ir 
niekam daugiau nepasakosiu. Halfrida buvo labai gera, dievobaiminga ir 
teisinga moteris, kad kitos tokios turbūt dar nebuvo pasaulyje... Aš tau 
sakiau, kaip ji sutiko Arnjerdos gimimą. O tada, kai mes sužinojome, kas 
atsitiko Sigridai, Halfrida norėjo, kad mes kur nors paslėptume mano se- 
setį, O ji pati apsimestų esanti nėščia ir pasisavintų Sigridos kūdikį. Tada 
mes būtume turėję įpėdinį, kūdikis būtų patekęs į geras sąlygas, Sigrida 
būtų apsigyvenusi pas mus, ir jai nebūtų reikėję skirtis su kūdikiu. Man 
atrodo, ji net nepagalvojo, kad taip ji būtų apgavusi savo gimines... 

Kiek palaukęs, Lavransas tarė: 

— Tada būtum galėjęs turėti Manviką... 

— Taip! —- Simonas Darė karčiai nusijuokė. — Ir galbūt lygiai tokia pa- 
čia teise, kokia daugelis valdo žemę, kurią laiko savo tėvų palikimu. Jeigu 
tokiais atvejais mums tenka pasikliauti tik moters garbe... 

Lavransas užmovė sakalui ant galvos gaubtuvėlį ir pasitupdė jį ant 
rankos. 

— Keista, kad taip kalba žmogus, kuris galvoja apie vedybas, — tyliai 
tarė jis. 

— Apie tavo dukterį, žinoma, niekas nieko panašaus negalvoja, — at- 
sakė Simonas. 

— Net ir apie Kristiną? — sušnabždėjo jis. 

— Ne! - tvirtai tarė Simonas. — Su manim ji pasielgė nelabai gražiai, 
bet aš niekada to nelaikiau apgaule. Ji garbingai ir atvirai pasisakė, kad 
sutiko kitą žmogų, kurį pamilo labiau, negu mane. 

— O tu taip lengvai jos atsisakei, — tyliai paklausė tėvas, — ar ne todėl, 
kad ... girdėjai apie ją įvairių gandų? 

— Ne! — taip pat tvirtai pasakė Simonas. — Aš niekada apie Kristiną 
negirdėjau jokių gandų! 


Buvo sutarta sužieduotuves kelti tą pačią vasarą, o vestuves — kitais 
metais, po Velykų, kai Ramborgai sueis penkiolika metų. 


Nuo to laiko, kai jaunamartė Kristina paliko savo namus, ji jų nema- 
tė aštuonias žiemas. Dabar ji grįžo ten su didele palyda — su savo vyru, 
Margreta, penkiais sūnumis, auklėmis, tarnaitėmis, tarnais, arkliais ir ke- 
lionės manta. Lavransas išjojo jų pasitikti — jie susitiko Dovrėje. Kristina 
dabar jau ne taip greit pravirkdavo, kaip kitados, jaunystėje, bet vis dėlto, 
pamačiusi atjojantį tėvą, apsiašarojo. Ji sustabdė savo žirgą, nusliuogė 
nuo balno ir nubėgo pasitikti tėvo. Pribėgusi pagriebė tėvo ranką ir nu- 
sižeminusi pabučiavo. Lavransas taip pat nušoko nuo žirgo ir pagriebė 
dukrą į glėbį. Paskui paspaudė ranką Erlendui, kuris, nulipęs nuo žirgo, 
pagarbiai atėjo pasitikti uošvio. 

Kitą dieną į Jeriungordą pasveikinti savo naujųjų giminių atvyko Si- 
monas. Jį lydėjo Giurdas Darė ir Geirmiundas iš Kriukės, tačiau jų žmo- 
nos pasiliko Forme. Simonas vestuves norėjo švęsti savo sodyboje, todėl 
moterys ten buvo labai užsiėmusios. 

Simonas ir Erlendas pasisveikino laisvai ir nesivaržydami. Simonas 
buvo santūrus, o Erlendas toks linksmas ir gyvas, jog pirmajam atrodė, 
kad jis, matyt, pamiršo, kur jiedu paskutinį kartą matėsi. Paskui Simonas 
padavė ranką Kristinai. Abu buvo truputį sumišę, ir jų žvilgsniai susitiko 
tik vieną akimirką. 

Kristinai pasirodė, kad Simonas labai smarkiai pasikeitęs. Jaunystė- 
je jis buvo gana gražus, nors jau tada labai nutukęs ir trumpakaklis. Jo 
plieno pilkumo akys po storais vokais atrodė mažos, burna smulkutė, 

o duobutės veiduose ir smakre per daug didelės jo vaikiškai apskritam 
veidui. Tačiau jo veido spalva buvo skaisti, ir kakta po gražiais, tamsiai 
rudais, garbiniuotais plaukais plati ir balta kaip pienas... Jo plaukai dar ir 
dabar raitėsi, buvo tamsūs kaip riešutas ir tankūs, bet veidas — raudonai 
įdegęs, paakiai raukšlėti, o skruostai ir paliaukis nudribę. Visas buvo bai- 
siai sustorėjęs, pilvotas. Sunku buvo patikėti, kad jis įsigeistų atsigulti ant 
lovos krašto ir pasišnibždėti su savo mergele. Kristinai pasidarė gaila savo 
jaunosios sesers: ši buvo tokia skaisti, pilna žavesio ir vaikiškai linksma, 
kad išteka! Jau pirmąją dieną ji parodė Kristinai visas savo kraičio skry- 
nias ir Simono vestuvines dovanas. Ir pranešė jai naujieną, kurią girdėjo iš 
Sigridos Andresdater, kad vestuvių kambaryje Forme stovinti paauksuo- 
ta skrynelė. Joje esą dvylika brangių nuometų, kuriuos ji gausianti iš vyro 
po pirmosios nakties. Vargšė mažytė, ji dar nesupranta, kas yra santuoka! 
Kristinai buvo skaudu, kad ji taip mažai pažįsta savo sesutę - Ramborga 
buvo atvykusi į Hiusabiu du kartus, bet visada ožiuodavosi ir šiaušdavosi: 
jai nepatiko nei Erlendas, nei jos vienmetė Margreta. 

Simonas galvojo ir gal net tikėjosi, kad Kristina, pagimdžiusi tiek 
vaikų, atrodys gerokai suvargusi. Tačiau ji spindėjo jaunyste ir sveika- 
ta, laikėsi vis taip pat tiesiai ir grakščiai, jos eisena tebebuvo tokia pat 
žavinga, nors dabar ji žengė šiek tiek tvirčiau. Ji buvo nepaprastai graži 
penkių gražių sūnelių motina. 

Ji vilkėjo rusvą naminio vilnonio audeklo apdarą su įaustais tamsiai 
mėlynais paukščiais — Simonas prisiminė, kad jis stovėjo pasirėmęs alkū- 
nėmis į stakles, kai Kristina audė tą audeklą. 

Sėdant viršutinėje menėje prie stalų, kilo nedidelis sąmyšis. Skiulė ir 
Ivaras pradėjo verkti, jie norėjo sėdėti tarp motinos ir savo auklės, mat 
prie jos buvo pripratę. Lavransas pamanė, kad Ramborgai nedera sėdėti 
toliau už tarnaites ir sesers vaikus, dėl to įsakė dukteriai sėsti šalia jo 
krikštasuolėje, nes ji jau greitai paliksianti savo gimtuosius namus. 

Berniūkščiai iš Hiusabiu sėdėjo neramiai ir, matyt, nelabai mokėjo 
elgtis prie stalo. Dar gerokai prieš pokylio pabaigą staiga iš po stalo išlin- 
do mažas baltaplaukis berniukas ir užsirangė Simonui ant kelių. 

— Dėde Simonai, aš noriu pažiūrėti šias keistas makštis, kabančias 
ant tavo diržo, — pasakė jis; vaikas kalbėjo lėtai ir labai rimtai. Jis susido- 
mėjo didelėmis sidabruotomis makštimis šaukštui ir dviem peiliams. 

— Galima, giminaiti! Koks tavo vardas? 

— Mano vardas Gautė Erlendsenas. 

Pasidėjęs gabaliuką kiaulienos, kurį turėjo rankytėje, tiesiai ant kelių 
Simonui, apsirengusiam Aamandiško audeklo šviesiai pilka eilute, išsiėmė 
iš makščių peilį i1r pradėjo atidžiai žiūrinėti. Paskui paėmė peilį, kuriuo 
valgė Simonas, ir šaukštą ir sudėjo daiktus į vietą, norėdamas pažiūrėt, 
kaip visa tai atrodo makštyse. Jis buvo labai rimtas, išsitaukavęs pirštus ir 
veidą. Simonas šypsodamasis žiūrėjo į gražų susirūpinusį veidelį. 

Netrukus vyrų suole pasirodė ir du vyresnieji, o dvynukai nušliaužė 
po stalu ir pradėjo trintis tarp svečių kojų, čia išlįsdami iš po stalo pas 
gulinčius prie židinio šunis, čia vėl lįsdami po stalu. Suaugusieji negalėjo 
ramiai valgyti. Tiesa, motina ir tėvas barė vaikus ir liepė jiems sėstis, 
sėdėti ramiai ir mandagiai, tačiau vaikai visai nekreipė dėmesio. Reikia 
pasakyti, kad tėvai visą laiką juokėsi iš jų ir, matyt, nelabai rimtai reagavo 
1 jų negražų elgesį, netgi tada, kai Lavransas gana griežtai įsakė tarnams 
išvesti į apatinę menę šunis, nes tiesiog negalima girdėti savo paties Žžo- 
džių šioje menėje. 

Svečiai iš Hiusabiu turėjo miegoti pastoginėje seklyčioje, todėl po pi- 
etų, kai vyrams dar buvo paduota įvairių gėrimų, Kristina ir jos palydovai 
nuvedė vaikus į kampą ir ten pradėjo nurenginėti. Vaikai valgydami taip 
išsimurzino, kad motina panoro juos truputį apiprausti. Tačiau mažieji ne- 
norėjo praustis, o vyresnieji taškė vandenį, ir visi penki bėgiojo po svetai- 
nę, kol moterys jiems šiaip taip nutraukė drabužėlius. Pagaliau visi sulipo į 
vieną lovą, bet ten pradėjo dūktu, išdykauti, stumdyti vienas kitą, kvatotis, 
spiegti, o pagalvės, antklodės, paklodės lakstė iš vienos pusės į kitą, kilo 
stulpai dulkių, ir visa menė pakvipo šienu. Kristina kvatodama abejingai 
tarė: vaikai dėl to taip įsiaudrinę, kad nakvoja svetimoje vietoje. 

Ramborga išėjo iš menės palydėti sužadėtinio ir pavasario naktį trupu- 
tį pasivaikščioti su juo takeliu tarp tvorų. Giurdas su Geirmiundu nujojo 
pirmi, o Simonas sustojo atsisveikinti su sužadėtine. Jis jau buvo įkišęs 
koją. į kilpą, kai staiga vėl atsigręžė į mergaitę; pagriebė ją į glėbį ir savo 
švelniąją taip stipriai suspaudė, kad ši, kupina laimės, tyliai sudejavo. 

— Telaimina tave Dievas, mano Ramborga, kokia tu nuostabi ir 
graži... Per daug nuostabi ir graži man! — sušnibždėjo jis į jos išsidrai- 
kiusias garbanas. 

Kai jis blankioje mėnulio šviesoje tolo nuo jos, Ramborga stovėjo 
ir lydėjo jį akimis. Paskui pasitrynė petį — Simonas taip buvo suspaudęs, 
kad ranką gėlė. Apsvaigusi iš džiaugsmo, ji pagalvojo: liko tik trys paros, 
kai ji už jo ištekės... 


Lavransas stovėjo prie vaikų lovos, žiūrėdamas, kaip Kristina guldo 
mažus kūnelius. Vyresnieji buvo jau dideli berniukai, liesoki, plonomis 
kaulėtomis rankomis ir kojomis, o du mažyliai buvo riebūs ir rausvi, su 
rievelėmis ir duobutėmis sąnariuose. Gražu pažiūrėti, pagalvojo jis, kaip 
jie čia guli, įraudę ir sušilę, papurusiais, drėgnais nuo prakaito plaukais, 
ir miegodami tyliai alsuoja. Sveiki, gražūs vaikai, bet dar niekada jis ne- 
buvo matęs tokių neišauklėtų vaikų kaip jo vaikaičiai. Gerai dar, kad 
Simono seserų ir brolienės nebuvo čia šiandien! Bet jis, žinoma, nieko 
nesakys apie vaikų auklėjimą... Lavransas tyliai atsiduso ir peržegnojo 
vaikų galveles. 


Ir štai Simonas Andresenas atšventė vestuves su Ramborga Lavrans- 
dater, viskas buvo gražu ir iškilminga. Jaunieji buvo linksmi, ir daugelis 
sakė, kad Ramborga savo iškilmių dieną buvo malonesnė, negu kažkada 
jos sesuo; ne taip nuostabiai graži kaip Kristina, bet daug linksmesnė ir 
švelnesnė. Žiūrėdami į skaisčias, nekaltas jaunosios akis, visi galėjo įsiti- 
kinti, kad ji šiandien garbingai dėvi auksinį Jeslingų genties vainiką. 

Linksma ir išdidi sėdėjo jaunoji su susmeigtais plaukais kėdėje prie 
savo vestuvinio patalo, kai svečiai pirmąjį rytą atėjo pas ją. Juokaudami ir 
nai. Kai Ramborga atsistojo ir padavė vytui ranką, visu ūgiu išsitiesu- 
si, — po baltu nuometu įraudusiais skruostais, — nuo sveikinimo šūksnių 
ir ginklų skambesio sudrebėjo sienos. 

Ne taip dažnai atsitinka, kad susituoktų garbingos kilmės vaikai iš 
vienos parapijos, — paprastai tarp visų atžalų atrandama per daug arti- 
mos giminystės. Dėl to šias jungtuves visi laikė didele ir džiugia švente. 

Atvažiavusi į Jeriungordą, Kristina beveik iš karto pastebėjo, kad vi- 
sos senosios vyrų galvos, išpjaustytos namo stogo sąsparų galuose, nuim- 
tos. Jų vietoje ant naujo svirno atsirado bokštelis su lapais, paukščiais ir 
paauksuota vėjarode. Lygiai taip pat senieji krikštasuolės stulpai gyvena- 
mojoje menėje buvo pakeisti naujais. Senieji buvo dviejų vyrų pavidalo, 
tiesa, nelabai gražūs, bet stovėjo nuo to laiko, kai namas buvo pastatytas, 
ir iškilmingais atvejais būdavo ištepami lašiniais ir nuplaunami alumi. Ant 
naujų stulpų tėvas išpjovė du vyrus su skydais ir šalmais, o šalmai buvo 
paženklinti kryžiais. Tai ne pats šventasis Ulavas, sakydavo tėvas, nes jam 
atrodė, jog nedera kiekvienam nusidėjėliui savo namuose turėti šventų- 
jų atvaizdų, nebent tik melstis prieš juos, tačiau, šiaip ar taip, jie galėjo 
vaizduoti porą šventojo Ulavo palydos karių. Visus senus medžio raiži- 
nius Lavransas pats sukapojo ir sudegino, tarnai nedrįso to daryti. Tiesa, 
švenčių išvakarėse jiems buvo leista nunešti maisto ant didžiojo akmens 
prie Jeriungordo milžinkapio, bet Lavransas manė, kad tam proūkinin- 
kui, kuris nuo to laiko, kai tik žmonės apsigyveno sodyboje, buvo pratęs 
gauti dovanų, negera būtų dabar nenunešti. Jis mirė gerokai prieš krikš- 
čionybės įvedimą Norvegijoje, todėl nekaltas, kad liko stabmeldys! 

Žmonėms nelabai patiko tie Lavranso Bjergiulfseno darbai. Gerai, 
kad jis turi užtarėjų visur. Matyt, jie labai veiksmingi, nes ūkininkauti Lav- 
ransui vis tiek sekasi. Bet, žinoma, ėjo kalbos, kad ano pasaulio gyven- 
tojai atsikeršys, kai čia, sodyboje, pasirodys naujas šeimininkas, mažiau 
dievobaimingas ir ne toks dosnus bažnyčiai. Ir neturtingiems žmonėms 
buvo daug geriau atiduoti senosioms dvasioms tą, ką jos buvo pratusios 
gauti, negu leistis su jomis Į ginčus ir elgtis taip, kaip moko kunigai. 

Beje, dar nebuvo visai aišku, kaip pakryps Jeriungordo ir bažnyčios 
draugystė, kai nebus siros Eiriko. Kunigas paseno ir sirginėjo, todėl jam 
teko ieškotis pagalbininko. Pradžioje jis kalbėjo su vyskupu apie savo 
vaikaitį, dukters sūnų Benteiną Jonseną, bet Lavransas taip pat pakal- 
bėjo su vyskupu, mat šis dar nuo senų laikų buvo jo draugas. Tačiau 
žmonės manė, kad taip nereikėjo daryti. Tiesa, jaunasis kunigas per daug 


lindo tą vakarą prie Kristinos Lavransdater ir galbūt išgąsdino mergai- 

tę, tačiau kas žino, ar ne ji pati paskatino vaikiną elgtis taip įžūliai. Juk 
vėliau paaiškėjo, kad Kristina nebuvo tokia drovi, kaip atrodė. Tačiau 
Lavransas visada per daug pasitikėjo savo dukterimi, tiesiog ant rankų ją 
nešiojo, lyg kokią šventenybę. 

Dėl to vienu tarpu siros Eiriko ir Lavranso santykiai buvo šaltoki. 
Bet paskui atvyko sira Sulmiundas ir tuojau pradėjo ginčus su klebonu 
dėl kažkokių žemės sklypų, nes buvo nežinia, ar jie priklauso bažnyčiai, 
ar yra Eiriko asmeninė nuosavybė. Lavransas geriausiai iš visos parapi- 
jos gyventojų žinojo apie žemės pirkimus nuo neatmenamų laikų ir visa 
kita, ir jo liudijimas išsprendė ginčą. Nuo to laiko jie su sira Sulmiundu 
daugiau nebebuvo draugai, bet užtat sira Eirikas ir senasis diakonas Au- 
diunas dabar beveik gyveno Jeriungorde, nes jie čia užsukdavo kasdien, 
sėdėdavo su Lavransu, skųsdamiesi visokiomis neteisybėmis ir skriau- 
domis, kurias jiems tenka kęsti iš naujojo kunigo, be to, čia buvo vaiši- 
nami lyg kokie vyskupai. 

Kristinai šį tą buvo pasakojęs Borgardas Tronsenas iš Siunbiu; jo 
žmona buvo iš Trondo apylinkės, ir Borgardas ne kartą viešėjo pas Kris- 
tiną Hiusabiu. Trondas Jeslingas mirė prieš keletą metų; jo niekas itin 
nesigailėjo, nes buvo laikomas senosios giminės išsigimėliu — godus, už- 
sispyręs ir ligotas. Tik vienas Lavransas sugyveno su Trondu, nes mylėjo 
žmonos brolį, o dar labiau — jo žmoną Giudridą. Dabar jų abiejų jau 
nebebuvo pasaulyje, o visi keturi jų sūnūs gyveno kartu, tėvo sodyboje; 
jie buvo gabūs, garbingi ir gražūs vyrai, taigi žmonės laikė juos gera tėvų 
pamaina. Jie tvirtai bičiuliavosi su giminaičiu Jeriungorde — Lavransas 
porą kartų per metus vykdavo į Siunbiu ir kartu su jaunuoliais medžio- 
davo vakariniuose kalnuose. Borgardas taip pat sakė, kad visiškai nedera 
Lavransui ir Ranfridai taip kankinti savęs atgaila ir Dievo baime. 

— Tavo tėvas per pasninkus tik vandenį siurbia, o į alų nė žiūrėti 
nenori, kaip ir anksčiau, — pasakojo Borgardas. — Niekas nesupranta jo 
elgesio — juk nepasakysi, kad Lavranso sąžinę slegia kokia slapta nuo- 
dėmė, o kiek žmonės žino, jis dabar gyvena taip krikščioniškai, kaip nė 
vienas Adomo vaikas, išskyrus nebent šventuosius. | 

Kristinos širdis slėpė nuojautą, kodėl tėvas taip stengiasi priartėti 
prie Viešpaties. Tačiau ji bijojo tai aiškiai suprasti. 

Ji nenorėjo prisipažinti pastebėjusi, kaip pasikeitė tėvas. Ne dėl to, 
kad jis taip smarkiai būtų pasenęs: jis tebebuvo tiesus, o jo figūra kaip 
visada grakšti ir daili. Plaukai smarkiai pražilę, bet tai nekrito į akis, nes 
Lavransas visada buvo šviesiaplaukis. Ir vis dėlto ji prisiminė jauną, 
nuostabiai gražų žmogų, sveikais apvaliais skruostais, pailgaveidį, skais- 
čią jo odą, šviečiančią pro saulės įdegį, raudonas putnias lūpas ir gilius 
burnos kampelius. O dabar jo brandus raumeningas kūnas išdžiūvo, be- 
liko kaulai ir gyslos, veidas parudo ir pasidarė kampuotas, lyg išpjausty- 
tas iš medžio, skruostai įdubo ir sulyso, o burnos kampučiuose susimetė 
raumenų mazgeliai. Taip, dabar jis nebebuvo jaunas, nors, antra vertus, 
nebuvo ir labai senas. 

Jis visada buvo ramus, santūrus, susimąstęs, ir Kristina žinojo, 
kad nuo pat savo vaikystės su ypatingu uolumu vykdė krikščioniš- 
kus įsakymus; jam patiko bažnytinės apeigos ir maldos lotynų kalba, 
lankė bažnyčią, ji jam buvo didžiausių džiaugsmų vieta. Bet tada visi 
jautė, kad šio tylaus žmogaus sieloje plačiai ir ramiai banguoja drąsa 
ir gyvenimo džiaugsmas. O dabar atrodė, lyg atoslūgis kažką išplėšė 
iš jo sielos. 

Nuo to laiko, kai parvažiavo namo, Kristina jį matė girtą tik vieną 
vienintelį kartą — vestuvių dienos vakarą Forme. Tada jis truputį svyra- 
vo ir sunkiai vartė liežuvį, bet itin linksmas nebuvo. Iš vaikystės laikų ji 
prisiminė, kaip didžiosiose alaus išgertuvėse, pokyliuose arba svečiuose 
jos tėvas iš kiekvieno pokšto visa gerkle kvatodavo ir plodavo sau per 
šlaunis, siūlydavo traukti lyną arba eiti imtynių visiems stipriems vyrams, 
bandydavo arklius ir šokdavo, pats daugiausia iš visų juokdamasis, ne- 
tvirtai stovėdamas ant kojų, švaistydavosi dovanomis ir visus užliedavo 
geraširdiškumu ir draugiškumu. Ji suprasdavo, kad jos tėvui po įtempto 
darbo, griežtų pasninkų ir tylaus namų gyvenimo su savo artimaisiais, O 
jiems jis buvo geriausias draugas ir parama, retkarčiais reikėdavo smar- 
kiai išgerti. 

Kristina taip pat jautė, kad jos vyrui niekada nebuvo reikalo gerti iki 
apsvaigimo, nes jis labai menkai tevaldydavo save netgi būdamas visai 
blaivus ir greitai pasiduodavo visiems savo įgeidžiams, negalvodamas 


daug, kas teisinga, kas ne, arba kas žmonėms bus malonu ir koks elgesys 

bus pavadintas protingu. Stiprius gėrimus Erlendas vartojo labai saikin- 
gal, jis gėrė tik troškuliui numalšinti arba dėl draugystės, labai nesidomė- 
damas pačiu išgėrimu. 

Dabar Lavranso Bjergiulfseno jau nebetraukė gero alaus puodelis. 
Jau nebebuvo ką skandinti svaigulyje. Anksčiau jam niekada neateidavo 
į galvą mintis malšinti sielvartą girtavimu, nekilo tokia mintis nė dabar, 
nes jam atrodė, kad žmogus turi sėsti prie pokylio stalo, atsinešdamas 
ten savo džiaugsmą. 

Savo sielvartams Lavransas ieškojo kitos vietos. Duktė nuolat prisi- 
mindavo tėvą tą naktį, kai degė bažnyčia. Jis stovėjo po savo išgelbėtu 
Nukryžiuotuoju, laikydamas kryžių ir pats remdamasis į jį. Vos pagal- 
vojus apie tai, Kristinai būdavo aišku, kad Lavransą labiausiai pakeitė 
baimė dėl jos ir jos vaikų ateities su tuo žmogumi, kurį ji pasirinko, ir jo 
paties bejėgiškumas. 

Tas supratimas slapta graužė jos širdį. Ji sugrįžo namo išvargusi nuo 
praėjusio žiemos sambrūzdžio, nuo to lengvapėdiškumo, kuriuo pati 
save buvo užliūliavusi, nuo Erlendo nerūpestingumo. Ji žinojo, kad jis 
buvo ir liks išlaidus, kad jis nesugeba tvarkyti savo turto, jo priežiūroje 
jis pamažu ir be perstojo nyksta. Kai kur ji įtikino jį pasielgti pagal jos 
arba siros Eilivo patarimus, tačiau ir jai neužtekdavo jėgų visą laiką to- 
kiais reikalais su juo kalbėtis. Be to, buvo didelė pagunda dabar kartu su 
juo džiaugtis. Ji taip pavargo grumtis ir kovoti su viskuo, kas buvo aplink 
arba jos pačios širdyje. Tačiau kartu pradėjo bijoti nerūpestingumo ir dėl 
to kankinosi. 

Čia, namuose, tėvo globoje, ji vėl tikėjosi susigrąžinti savo vaikystės 
dienų ramybę. 

Bet ne! Ji jautė tokį nepasitikėjimą savimi. Erlendas iš savo apygar- 
dos dabar gaudavo gerą pelną, bet užtai pradėjo gyventi dar prabangiau, 
pasisamdė daug šeimynos ir palydovų. Be to, Kristiną laikė visai nuošaly 
nuo viso savo gyvenimo, išskyrus pačius artimiausius santykius. Ji supra- 
to, jog jis nepageidauja, kad jos atidūs žvilgsniai sektų jo elgesį. Su vyrais 
jis pakankamai noriai kalbėdavo apie viską, ką matė ir išgyveno šiaurėje, 
o jai niekada nepasakodavo. Buvo dar ir kitų dalykų. Keletą kartų per 
tuos metus jis buvo susitikęs su karaliaus motina friu Ingebjerga ir ponu 

Knutu Porsu. Ir visada atsitikdavo taip, kad Kristina negalėdavo jo lydė- 
ti. Dabar ponas Knutas buvo hercogas Danijoje, o už jo buvo ištekėjusi 
karaliaus Hokono duktė. Daugelis norvegų vyrų tuo labai pasipiktino; 
prieš friu Ingebjergą buvo daroma žygių, kurių reikšmės Kristina nesu- 
prato. Bjergvino vyskupas slapta atsiuntė į Hiusabiu keletą dėžių, ir šios 
dabar buvo pakrautos į ,„Margiugreną“, o laivas, įleidęs inkarą, stovėjo 
prie Neso. Erlendas gavo laiškų ir vasarą rengėsi išplaukti į Daniją. Šį 
kartą jis norėjo Kristiną pasiimti kartu, tačiau ji nesutiko. Ji žinojo, kad 
Erlendas tarp tų didikų jaučiasi kaip lygus žmogus ir brangus giminaitis, 
ir dėl to jai buvo neramu. Sunku buvo pasitikėti tokiu neatsargiu žmo- 
gumi kaip Erlendas. Ji neišdrįso vykti kartu su juo — vis tiek nebūtų galė- 
jusi ten jam patarti. Be to, ji nenorėjo vargintis, bendraudama su tokiais 
žmonėmis, tarp kurių jai, paprastai moteriškei, būtų buvę sunku jaustis 
lygia. Be to, dar bijojo jūros — jūros liga jai atrodė baisesnė už pačius 
sunkiausius gimdymus. 
Taip su virpančiu nerimu širdyje ji pasiliko Jeriungorde. 


Kartą ji buvo su tėvu Šenėje. Ji vėl pamatė puikią brangenybę, sau- 
gojamą toje sodyboje. Tai buvo gryno aukso pentinas — didžiulis, seno- 
viškas, su nuostabiais papuošimais. Kristina, kaip ir kiekvienas jų apylin- 
kės vaikas, žinojo, kaip jis čia pateko. 

Tai įvykę tuoj po to, kai šventasis Ulavas apkrikštijo slėnio gyven- 
tojus ir Audhilda Gražioji iš Šenės buvo nuviliota į kalnus. Žmonės į 
kalnus atvežė bažnyčios varpą ir juo skambino, ieškodami mergaitės; 
trečią vakarą ji pasirodė ir, visa išsipuošusi auksu, spindinti lyg žvaigždė, 
jau ėjo ganykla. Bet tada trūko virvė, varpas akmenuotu šlaitu nusirito 
žemyn, ir Audhildai teko grįžti į kalnus. 

Po daugelio metų kartą naktį pas kunigą atvyko dvylika karių — tai 
buvo pirmas kunigas čia, Sile. Jie buvo su auksiniais šalmais ir sidabri- 
niais šarvais, O jojo ant juodbėrių eržilų. Tai buvo Audhildos ir kalnų 
karaliaus sūnūs, jie prašė palaidoti jų motiną krikščioniškai ir šventoje 
vietoje. Gyvendama kalnuose, ji stengėsi išsaugoti savo tikėjimą ir šven- 
tė visas šventes, dėl to taip graudžiai prašė tos malonės. Tačiau kunigas 


atsisakė — žmonės pasakoja, kad dėl to jis pats dabar nerandąs ramy- 

bės kapuose: rudens naktimis esą girdėti, kaip jis klaidžioja pievutėje 
prie bažnyčios ir verkia, apgailėdamas savo žiaurumą. Tą pačią naktį 
Audhildos sūnūs pasirodė Šenėje, atvežė ten nuo motinos linkėjimų jos 
seniems tėvams. Rytą kieme buvo rastas auksinis pentinas. Ir tie kalnų 
žmonės turbūt ligi šių laikų giminiuojasi su Šenės gyventojais, nes juos 
kalnuose visada lydi ypatinga laimė. 

Kai Kristina vasaros naktį jojo su tėvu pro šalį, šis tarė: 

— Audhildos sūnūs kalbėjo krikščioniškas maldas, išmoktas iš savo 
motinos. Dievo vardo ir Jėzaus vardo jie neištardavo, bet Tėve mūsų ir 
Credo je taip kalbėdavo: aš tikiu Visagalinų, tikiu vienatinį Sūnų, tikiu 
tvirčiausiąją Dvasią. Ir toliau jie kalbėdavo: pasveikinta būk, moterie, 
kuri esi palaiminta tarp moterų, ir palaimintas yra tavo kūno vaisius, viso 
pasaulio paguoda... 

Kristina nedrąsiai žvilgterėjo į liesą, vėjų nugairintą tėvo veidą. Švie- 
sią vasaros naktį kaip niekad anksčiau veidas atrodė išvagotas rūpesčių 
raukšlių. 

— To jūs man anksčiau niekada nepasakojot, — tarė ji tyliai. 

— Argi? Ak taip, man atrodė, kad tau tavo amžiuje tai sukeltų per 
sunkių minčių. Sira Eirikas sakė, kad šventojo Pauliaus esą parašyta: ne 
vien tik žmonės kenčia kančias... | 


Kartą Kristinai sėdint ant pastoginės laiptų ir siuvant, netikėtai į so- 
dybos kiemą įjojo Simonas ir, Kristinos nepastebėjęs, sustojo apačioje. 
Abu tėvai išėjo iš namų. Ne, Simonas nelipsiąs nuo žirgo — Ramborga jį 
tik prašiusi, jojant pro šalį, paklausti apie jos mylimą avelę, ar ji neišvary- 
ta į kalnų ganyklas? Ramborga norėtų pasiimti ją. 

Kristina pamatė, kaip jos tėvas pasikrapštė galvą. Ramborgos avelė? 
Taip taip. Tėvas piktai nusijuokė. Labai gaila, bet jis tikėjosi, kad Ram- 
borga pamirš ją. Jis buvo padovanojęs dviem vyresniesiems vaikaičiams 
po kirvelį. O šie ėmė ir užmušė Ramborgos avelę. 

Simonas nusijuokė: 

— Taip, tie jaunuoliai iš Hiusabiu — tikri plėšikai... 

Kristina, nubėgusi laiptais žemyn, nusegė nuo grandinėlės ant diržo 
savo sidabrines žirkles: 

— Štai, atiduok jas Ramborgai už avį, kurią mano sūnūs užmušė. Ji 
nuo mažens norėjo turėti tokias žirkles. Niekas tegu nekalba, kad mano 
sūnus... — | 

Ji kalbėjo įsikarščiavusi, bet staiga nutilo. Ji pamatė savo tėvų vei- 
dus — jie buvo nepatenkinti ir nustebę. 

Simonas nepaėmė žirklių ir atrodė susijaudinęs. Pamatęs Bjergiul- 
fą, prijojo prie jo, pasilenkė 1r, pagriebęs berniuką, pasodino prieš save 
ant balno. 

— Tai tu čia plėši mūsų kaimus, na, dabar tu mano belaisvis, o rytoj 
tavo tėvas tegu atvyksta pas mane, ir mes pasiderėsim dėl išpirkos... 

Taip pasakęs, jis juokdamasis apsisuko, pamojavo ir nušuoliavo su 
kvatojančiu ir jo rankose spurdančiu berniuku. Simonas labai draugavo 
su Erlendo sūnumis. Kristina prisiminė, kad jį visada traukė vaikai; jos 
jaunesniosios sesutės mylėjo jį. Jai buvo labai skaudu, kad Simonas myli 
vaikus ir taip moka su jais žaisti, kai tuo tarpu jos tikrasis vyras taip maža 
dėmesio skiria vaikams. 

Kitą dieną Forme Kristina sužinojo, kad Simonas iš savo žmonos 
nesusilaukė padėkos, kad atsigabeno tokį svečią. 

— Nėra ko ir laukti iš Ramborgos, kad ji labai domėtųsi vaikais, — pa- 
sakė Ranfrida. — Juk ji pati ką tik išaugo iš vaiko amžiaus. Žinoma, pas- 
kui bus visai kas kita. 

— Be abejo! — Simonas ir jo uošvė pasikeitė žvilgsniais ir vos vos 
šyptelėjo. 

„Ak, štai kas! —- pamanė Kristina. — Tiesa, juk jau greitai bus du mė- 
nesiai po jų vestuvių...“ 


Susierzinusi, neramia širdimi Kristina dabar savo pykt liejo ant Er- 
lendo. Jos išvykimą į tėvų sodybą jis sutiko kantriai ir, kaip išauklėtas 
žmogus, buvo tuo patenkintas. Jo santykiai su Ranfrida buvo draugiš- 
ki, jis nuoširdžiai mylėjo uošvį, be to, ir Lavransas, atrodo, mylėjo savo 
žentą. Tačiau Kristina dabar pasidarė tokia jautri ir atsargi, kad gerame 
tėvo elgesyje su Erlendu įžiūrėjo daug atlaidumo, kurį Lavransas visada 


jautė kiekvienai gyvai būtybei, nelabai gebančiai savarankiškai kovoti su | 


nesėkmėmis. Jo meilė antrosios dukters vyrui buvo ne tokia: Simoną jis 

priėmė kaip draugą ir bičiulį. Ir nors Erlendas savo amžiumi buvo daug 
artimesnis uošviui, tačiau Simonas ir Lavransas vienas kitam sakė „tu“. 
O Erlendą nuo to laiko, kai jis tapo Kristinos sužieduotiniu, Lavransas 
vadindavo „tu“, o šis kreipdavosi į jį „jūs“. Lavransas niekada nepasiūlė 
tokį kreipimąsi pakeisti. 

Simonas ir Erlendas susitikę taip pat buvo geri draugai, tačiau drau- 
gauti nesistengė. Kristina slapta drovėjosi Simono Darės — dėl to, kad 
šis daug ką žinojo apie ją, ir ypač dėl to, kad tąkart jis išėjo iš keblios 
padėties garbingai, o Erlendas gėdingai. Ją tiesiog siutino, pagalvojus, 
kad net tai Erlendas pamiršo. Todėl ji su vyru ne visada būdavo maloni. 
O jeigu Erlendas būdavo gerai nusiteikęs ir į jos susierzinimą žiūrėdavo 
geraširdiškai ir ramiai, Kristina pykdavo, kad jis jos žodžių neima į širdį. 
Kartais atsitikdavo, kad jis išeidavo iš kantrybės ir imdavo karščiuotis, 
tada Kristina jam atsakydavo kandžiai ir šaltai. 

Vieną vakarą jie sėdėjo Jeriungordo gyvenamojoje menėje. Lavransas 
labiausiai mėgo tą patalpą tokiu lietingu ir slogiu oru, kaip, pavyzdžiui, 
šiandien, nes svečių menės po viršutiniais kambariais lubos buvo plokš- 
čios ir dūmai labai įkyrėdavo, o gyvenamojoje menėje dūmai išeidavo pro 
stogo sąsparas net tada, kai dėl blogo oro tekdavo uždaryti čiukurą. 

Kristina, sėdėdama prie židinio, siuvo; ji buvo prastai nusiteikusi ir 
nuobodžiavo. Tiesiai prieš ją, retkarčiais nusižiovaudama, snaudė ant 
savo siuvinio Margreta. Vaikai išdykavo ir triukšmavo menėje. Ranfrida 
buvo Forme, o dauguma tarnų ir tarnaičių išėję iš namų. 

Lavransas sėdėjo krikštasuolėje, o Erlendas šalia jo ant kraštinio 
suolo; tarp jų stovėjo šachmatų lenta, ir jie, ilgai galvodami 1r tylėdami, 
stumdė figūras. Kartą Ivaras ir Skiulė pagriebė šunytį ir vos neperplėšė 
jo pusiau. Lavransas atsistojo ir atėmė iš jų spiegianų gyvulėlį; nieko 
nepasakęs vėl atsisėdo žaisti ir pasidėjo šuniuką ant kelių. 

Kristina priėjo prie vyrų ir, uždėjusi Erlendui ant peties ranką, pra- 
dėjo sekti jų žaidimą. Erlendas žaidė šachmatais daug blogiau už uošvį, 
dėl to, kai jiedu vakarais sėsdavo prie lentos, dažniausiai pralošdavo, ta- 
čiau reaguodavo į tai ramiai ir atlaidžiai. Šį vakarą jis žaidė nepaprastai 
blogai. Kristina visą laiką jį už tai pjovė — nelabai švelniai ir maloniai. 
Galų gale Lavransas gana piktai tarė: 

— Aišku, kodėl Erlendas negali susikaupti, jei tu visą laiką čia sto- 
vi ir trukdai! Ko tau čia reikia, Kristina, juk nieko nenusimanai apie 
šachmatus! 

— Žinoma, jūsų nuomone, aš apskritai nieko neišmanau... 

— Mano nuomone, vieno dalyko tai tu tikrai neišmanai, — griežtai 
tarė tėvas, — būtent — kaip reikia žmonai kalbėti su savo vyru. Geriau eik 
iš čia ir sutvarkyk vaikus: dūksta lyg pasiutę... 

Kristina nuėjo, susodino visus vaikus į eilę ant suolo ir pati atsisė- 
do su jais. 

— Sėdėkit dabar ramiai, sūneliai! — pasakė ji. — Jūsų tėvukas nenori, 
kad žaistumėte ir triukšmautumėte. 

Lavransas pažvelgė į dukterį, tačiau nutylėjo. Netrukus į menę įėjo 
auklės, ir Kristina, tarnaitės ir Margreta išėjo guldyti vaikų. Likęs su uoš- 
viu vienas, Erlendas tarė: 

— Aš norėčiau, uošvi, kad jūs taip nepultumėte Kristinos. Jei ji savo 
blogą nuotaiką pataiso mane grauždama, tai jak kalbos su ja nieko nepa- 
dės. Ir ji negali pakęsti, kad kas nors žodį pasako prieš jos vaikus!.. 

— O tu gali pakęsti, kai tavo sūnūs auga tokie nevykėliai? Kur tarnai- 
tės, kurios turi auklėti ir prižiūrėti vaikus? 

— Aš manau, kad pas bernus, — juokdamasis tarė Erlendas ir pasirai- 
vė. — Tačiau aš nedrįstu Kristinai nė žodžio pasakyti apie jos tarnaites. Ji 
supyksta ir primena, kad nei ji, nei aš negalime būti tarnams pavyzdys... 


Kitą dieną Kristina vaikštinėjo po pievelę į pietus nuo sodybos rinkda- 
ma žemuoges; staiga iš kalvės tarpdurio ją pašaukė tėvas ir paprašė užeiti. 

Kristina nenoriai nuėjo — turbūt vėl kas nors dėl Nokvės: šį rytą jis 
atidarė vartus, ir visi galvijai suėjo į miežių lauką. 

Tėvas ištraukė iš žaizdro gabalėlį iki raudonumo įkaitintos geležies ir 
padėjo ant priekalo. Duktė laukė, ir ilgą laiką tebuvo girdėti tik kūjo dū- 
žiai į žiežirbuojantį būsimąjį vagį katilui ir priekalo zvimbimas. Pagaliau 
Kristina paklausė, ko jis iš jos norįs. 

Geležis atvėso. Lavransas, padėjęs reples ir kūjį, priėjo prie dukters. 
Suodinu veidu ir plaukais, pajuodusiomis rankomis ir drabužiais, su di- 
dele odine prijuoste jis atrodė griežtesnis, negu paprastai. 

— Aš pasišaukiau tave, dukrele, norėdamas štai ką pasakyti. Mano 
namuose tu turi savo vyrui rodyti tokią pagarbą, kokią privalo žmona. 
Aš nenoriu girdėti, kad mano duktė atsakinėtų savo vyrui taip, kaip tu 
atsakinėjai ir kalbėjai su Erlendu vakar. 

— Tai man naujiena, tėve, kad jūs pradėjote Erlendą laikyti žmogumi, 
kuriam kiti turi rodyti pagarbą! 

— Jis tavo vyras, — tarė Lavransas. — Juk aš tavęs neverčiau už jo te- 
kėti. Nepamiršk to. 

— Jūs tokie geri draugai, — atsakė Kristina. — Bet jeigu tada būtumėt 
pažinę jį taip, kaip dabar, tai tikriausiai būtumėt mane privertę. 

— Tu nepagalvojai, Kristina, ir pati žinai, kad sakai netiesą. Aš neban- 
džiau priversti tavęs, kai pametei savo teisėtą sužadėtinį, nors žinai, kad 
aš nuoširdžiai myliu Simoną... 

— Taip... bet juk Simonas tada taip pat nenorėjo manęs vesti, todėl... 

— O, jis buvo per daug geros širdies ir nereikalavo atkakliai savo 
teisių, jei tu to nenorėjai. Bet aš dar nežinau, ar širdyje jis būtų labai 
priešinęsis, jei būčiau pasielgęs taip, kaip norėjo Andresas Darė — būtent 
nekreipęs dėmesio į tokių kaip jūs jaunuolių kvailystes. Ir vargu ar riteris 
buvo neteisus. Kai dabar matau, kad tu negali padoriai gyventi su vyru, 
kurį pati bet kokia kaina norėjai gauti... 

Kristina garsiai ir piktai nusikvatojo: 

— Simonas! Niekada jums nebūtų pasisekę priversti Simono vesti 
moterį, kurią jis rado su kitu vyru ir tokiuose namuose... 

Lavransui užėmė kvapą. 

— Kokiuose namuose? — nenoriai ištarė jis. 

— Tokiuose, kuriuos jūs, vyrai, vadinate viešaisiais. Jų savininkė buvo 
Miunano meilužė, ji pati perspėjo mane, kad aš ten nevaikščiočiau. Aš 
pasakiau: man reikia susitikti su giminaičiu. Ir nežinojau, kad jis buvo jos 
giminaitis... — ji vėl šiurpiai nusikvatojo. 

— Nutilk! — suriko tėvas. 

Jis truputį pastovėjo. Virpulys perbėgo jo veidu — po šypsenos jis staiga 
išbalo. Kristina nenorom pagalvojo apie lapuočiais apaugusį kalnų šlaitą, 
kaip šis baltuoja, kai audra išvarto kiekvieną lapą — visas žvilga blankiai. 

— Daug sužino tas, kuris neklausinėja... 

Kristina, sėdėdama ant suolo, bejėgiškai palinko, viena ranka pasirė- 
mė, o kitą pakėlė ir užsidengė akis. Pirmą kartą savo gyvenime ji išsigan- 
do tėvo — išsigando mirtinai. 

Lavransas nusisuko, nuėjęs paėmė kūjį, padėjo jį prie kitų įrankių. 
Paskui surinko dildeės ir smulkius įrankius ir pradėjo juos tvarkingai 
dėlioti ant skersbalkio. Jis stovėjo, nusigręžęs nuo Kristinos: jo rankos 
baisiai drebėjo. 

— Ar tu niekada nepagalvojai, Kristina, kad Erlendas tai nutylėjo? — 
jis atsistojo priešais, žiūrėdamas į jos baltą, išsigandusį veidą. — Kai jis 
atvažiavo pas mane į Tiunsbergą su savo turtingais giminaičiais ir pasi- 
piršo tau, aš atsakiau jam „ne“... tada nežinojau, kad turiu dėkoti jam už 
tai, kad nori išgelbėti mano dukters garbę... Daugelis vyrų tokiu atveju 
būtų bemat man viską papasakoję... 

Tačiau jis atvažiavo vėl ir garbingai pasipiršo. Ne visi vyrai parodytų 
tokį atkaklumą, norėdami vesti mergaitę, kuri jau... kuri buvo... tokia, 
kaip tu tada! 

— To, man rodos, nė vienas vyras nedrįstų jums papasakoti... 

— Šalto plieno Erlendas niekada nebijojo!.. — staiga Lavranso veide 
pasirodė kažkoks neišpasakytas nuovargis, jo balsas, netekęs skambu- 
mo, apmirė. Bet štai jis vėl prakalbo ramiai ir tvirtai: — Nors visa tai ir 
blogai Kristina, bet, mano nuomone, dar blogiau, kad tu taip kalbi da- 
bar, kai jis tapo tavo vyru ir tavo sūnų tėvu... Jeigu visa tai buvo taip, kaip 
tu pasakoji, vadinasi, dar tada, kai taip troškai ištekėti už jo, tu žinojai 
apie jį visa, kas blogiausia. Ir vis dėlto jis buvo pasiryžęs bet kokia kaina 
įsigyti tave, lyg garbingą mergaitę. Jis tau suteikė didelę laisvę tvarkyti 
viską ir valdyti — dėl to tu turi išpirkti savo kaltę, tvarkydamasi protingai 
ir taisydama tą, kam Erlendui neužtenka apdairumo... tai tavo pareiga 
prieš Dievą ir prieš vaikus! Aš pats sakiau, ir kiti tą patį sakė, kad Erlen- 
das turbūt gabus tik moterims vilioti. Tu taip pat kalta, kad šitaip apie jį 
kalbama: tą tu pati dabar paliudijai. Tačiau vėliau jis parodė, kad turi ir 
kitokių gabumų — tavo vyras įsigijo gerą vardą savo narsumu ir paslan- 
kumu kare. Didelė nauda tavo sūnums, kad jų tėvas drąsa, narsumu ir 
mokėjimu valdyti ginklus nusipelnė sau garbę. Kad jis buvo... neišmin- 

tingas... tą tu Žinai geriau negu mes visi. Tu greičiau išpirksi savo kaltę; 
jei gerbsi ir padėsi tam vyrui, kurį pati išsirinkai... 

Kristina, apkabinusi rankomis galvą, nulinko iki pat kelių. Po tų žo- 
džių ji išbalusi ir bevilūškai pažvelgė į tėvą. 

— Žiauru, kad aš jums tai papasakojau. O! Simonas mane prašė... 
tik to jis mane ir prašė, kad pagailėčiau jūsų ir paties blogiausio jums 
nesakyčiau... 

— Simonas prašė pagailėti manęs!... — jo balsas nuskambėjo graudžiai. 

Ir ji suprato, jog Žiauriai pasielgė, pasakiusi tėvui, kai kažkas svetimas 
susiprato priminti jai, kad pagailėtų tėvo. 

Tada Lavransas atsisėdo šalia, paėmė jos ranką ir pasidėjo sau ant 
kelių. 

— Tai žiauru, mano Kristina! — tarė jis švelniai ir liūdnai. — Tu gera 
visiems, mano vaikeli, bet aš jau seniai supratau, kad tu gali būti žiauri 
tiems, kuriuos labiaušiai myli. Vardan Jėzaus, Kristina, kad man nerei- 
kėtų baimintis dėl tavęs! Kad tas tavo nesusivaldymas nepadarytų dar 
daugiau skausmo tau ir taviesiems. Tu spyriojiesi kaip jaunas kumelys, 
pirmą kartą pririštas arklidėje prie stulpo, o juk tu surišta savo širdies 
šaknimis. 

Verkdama ji prisiglaudė prie tėvo, ir jis stipriai apkabino ir priglaudė 
ją prie savęs. Taip jiedu ilgai sėdėjo, bet Lavransas daugiau nieko nesakė. 
Pagaliau jis pakėlė jos galvą. 

— "Tu visa juoda, — šyptelėjęs pasakė jis. — Štai ten kampe guli skudu- 
ras — bet tu juo dar labiau išsitepsi. Eik namo ir nusiprausk, nes žiūrėda- 
mi į tave visi supras, kad sėdėjai kalviui ant kelių. 

Jis švelniai išstūmė dukterį pro duris, užsidarė ir truputį pastovėjo. 
Paskui svyruodamas žengė keletą žingsnių prie suolo, sudribo ant jo, įrė- 
mė pakaušį į sienoją ir užvertė aukštyn perkreiptą veidą. Jis iš visų jėgų 
spaudė vieną ranką prie tos vietos, kur plakė širdis. 

“Taip ilgai to dar niekad nebuvo. Trūko oro, buvo silpna, tamsu aky- 
se, visą kūną skaudėjo nuo širdies, kuri daužėsi ir virpėjo. Keletą smūgių 
sudavusi, ji vėl sustodavo. Kaklo gyslos tvinkčiojo. 

Nieko, greitai praeis. Visada praeina, reikia tik ramiai pasėdėti. Bet 
pasikartoja vis dažniau ir dažniau. 

Erlendas savo laivo įgulai susitikimo vietą paskyrė Ve saloje šventojo 
Jokūbo išvakarėse, tačiau pats, išvykęs su Simonu medžioti stambaus 
lokio, kuris daug žalos padarė kalnų ganyklose galvijams, užtruko Je- 
riungorde. Grįžęs iš medžioklės sužinojo, kad jo žmonės susikivirčiję 
su miestiečiais, ir turėjo skubėti į šiaurę vaduoti savųjų. Lavransas ten 
turėjo kažkokį reikalą, todėl ir jis vyko kartu su žentu. 

Kai jie pasiekė salą, baigėsi šventojo Ulavo šventės. Ten, nuleidęs in- 
karą, jau stovėjo Erlingo Vidkiunseno laivas, o po mišių Šventojo Petro 
bažnyčioje jie susitiko su valdžios įgaliotiniu. Jis kartu su jais nuvyko į 
vienuolyno užvažiuojamąjį kiemą, kur buvo apsistojęs Lavransas, pava- 
karieniavo ten ir pasiuntė savo žmones į laivą atnešti itin gero prancū- 
ziško vyno, kurio buvo gavęs Nidare. 

Tačiau pokalbis geriant nesimezgė. Erlendas sėdėjo, paskendęs savo 
mintyse, linksmomis akimis, kurios visada būdavo tokios, kai matydavo 
ką nors nauja, ir kitų kalbų klausėsi išsiblaškęs. Lavransas tik gurkšnojo 
vyną, O ponas Erlingas buvo tylus. 

— Tu atrodai pavargęs, giminaiti, — pasakė Erlendas. 

Pasirodo, pereitą naktį, plaukiant įlanka, juos užklupusi audra, ir Er- 
lingas turėjęs visą laiką būti viršuje... 

— Tau teks joti galvotrūkčiais, jeigu nori pasiekti Tiunsbergą iki šven- 
tojo Lauryno. Be to, didelio pasitenkinimo arba ramybės tu ten nerasi. 
Ar mesteris Polis dabar su karalium? 

— Taip. O ar tu pakeliui neužsuksi į Tiunsbergą? 

— Nebent tik pasiteiraut, ar karalius nenorįs pasiųsti motinai mylin- 
čio sūnaus linkėjimų, — Erlendas nusijuokė. — O gal vyskupas Audfinas 
pasiusiąs kokią nors žinią friu Ingebjergai? 

— Daugelis stebisi, kad tu plauki į Daniją tokiu laiku, kai visi viršinin- 
kai vyksta į susirinkimą Tiunsberge, — tarė ponas Erlingas. 

— Ar ne keista, kad žmonės visada stebisi mano poelgiais? Kodėl man 
negali kilti noras pasižiūrėti tokios žmonių tvarkos, kokios nemačiau 
nuo to laiko, kai paskutinį kartą buvau Danijoje? Vėl dalyvauti turnyre... 
O dar jeigu mus pakvietė giminaitė? Juk jos dabar niekas iš giminių čia 
Norvegijoje nenori pripažinti, išskyrus Miunaną ir mane. 

— Miunaną... — Erlingas suraukė antakius. Paskui nusikvatojo. — Argi 
tas senas paršas, pasakyčiau, dar turi tiek gyvybės, kad galėjo pernešti 
ten savo kūną? Vadinasi, hercogas Knutas rengia turnyrą! Negi 17 Miu- 
nanas išeis į jotynių lauką? 

— Taip... ir gaila man tavęs, Erlingai, kad nenori vykti su mumis pa- 
sižiūrėti to reginio. — Erlendas taip pat nusijuokė. — Aš puikiai matau, 
kad tu galvoji, gal friu Ingebjerga pakvietusi mus į krikštynas, kad mes 
atsidėkodami išvirtume alaus visai kitam pokyliui ir ją pakviestume?.. 
Bet tu juk pats puikiai žinai, kad aš per daug nepaslankus ir per daug 
lengvabūdis, kad mane galima būtų panaudoti kokiems slaptiems tiks- 
lams. O Miunanui jūs jau ištraukėt visus dantis!.. 

— O ne! Mes nelabai bijom sąmokslo iš tos pusės. Juk dabar Inge- 
bjerga Hokonsdater turbūt gerai išsiaiškino, kad nuo to laiko, kai ište- 
kėjo už Porso, savo krašte nustojo bet kokių teisių. Sunku jai būtų nors 
vieną koją įkelti pro mūsų duris, jeigu atidavė savo ranką tokiam žmogui, 
kurio net mažojo pirštelio nenorim matyti savo krašte... 

— Taip, protingai padarėte, atskyrę berniuką nuo motinos... — niū- 
riai pasakė Erlendas. — Jis dar kūdikis, o jau mes, norvegai, jaučiamės 
galį aukštai kelti galvas, kai pagalvojam apie karalių, kuriam prisiekėme 
ištikimybę... 

— Nutilk! — tyliai, sumišęs pasakė Erlingas. — Tai grynas melas... 

Kiti du iš jo išvaizdos suprato, kad jis pats tai laiko tiesa. Nors kara- 
lius Magnusas Eiriksenas dar vaikas, bet jis jau suteptas nuodėme, ku- 
rią netinka prisiminti tarp krikštytų žmonių. Vienas švedų rašeiva, kuris 
mokė jį skaityti ir rašyti, kai dar gyveno Švedijoje, išvedė jį taip iš kelio, 
kad nė nepapasakosi. 

Erlendas tarė: 

— Pas mus, šiaurėje, kiekviename kieme ir kiekvienoje troboje žmo- 
nės šnibždasi, jog Kristaus katedra sudegė dėl to, kad mūsų karalius 
nevertas sėdėti šventojo Ulavo soste. 

— Vardan Dievo, Erlendai, sakau, kad dar nežinia, ar tai tiesa! O tas 
vaikas, karalius Magnusas, Dievo akyse nekaltas, mes turime tuo tikėti... 
Jis gali atsikratyti nuodėmės... Tu sakai, mes atskyrėm jį nuo motinos! 
O aš sakau: tenubaudžia Viešpats motiną, kuri apgaudinėja savo kūdikį, 

kaip Ingebjerga apgavo sūnų. Netikėk tokiais žmonėmis, Erlendai! Atsi- 
mink, kad žmonės, su kuriais tu dabar važiuoji pasimatyti, neištikimi. 

— Aš manau, kad jie vienas kitu labai pasitikėjo... Bet štai tu kalbi taip, 
lyg į tavo apsiausto skvernus kasdien kristų iš dangaus laiškai... Matyt, 
todėl tu ir galvoji turįs teisę pyktis su bažnyčios vyresnybe... 

— Gana, Erlendai! Kalbėk, vaikine, tą, ką išmanai, o jei ne, tylėk!... — 
ponas Erlingas pakilo 1š vietos. 

Abu su Erlendu stovėjo pikti, įraudusiais veidais. Erlendas iš pasiš- 
lykštėjimo išsišiepė. 

— Gyvulį, kurį išniekino žmogus, mes užmušam ir maitą išmetam į 
griovį... 

— Erlendai! — karaliaus vietininkas abiem rankom įsitvėrė stalo kraš- 
to. — Tu pats turi sūnų... — tyliai tarė jis. — Kaip tu gali ištarti tokius 
žodžius... galvok, ką sakai, Erlendai! Ten, kur dabar važiuoji, pagalvok, 
prieš pradėdamas šnekėti. Ir dvidešimt kartų pasvarstyk, prieš pradėda- 
mas ką nors veiktu... 

— Jeigu taip elgiatės jūs, tvarkantieji valstybės reikalus, tai man ne- 
nuostabu, kad pas mus viskas aukštyn kojomis. Bet, žinoma, tau nėra 
ko baimintis, — jis nusižiovavo, — aš... aš nieko nedarysiu. Bet ir puiku 
gyventi pasidarė mūsų šalyje!.. Na, tau rytoj reikės anksti keltus! O mano 
uošvis pavargęs... 

Kai Erlendas palinkėjo labos nakties, kiti du, nieko nesakydami, pa- 
siliko sėdėti. Erlendas nakvojo savo laive. Erlingas Vidkiunsenas ranko- 
se vartė taurę. 

— Jūs kostite? — paklausė jis, norėdamas ką nors pasakyti. 

— Seni žmonės nuolatos krenkščia. Mes turime tokių ligų, mano bran- 
gusis, kurių jūs, jaunieji, visai nežinote! —- šypsodamasis atsakė Lavransas. 

Taip jie dar pasėdėjo, kol Erlingas Vidkiunsenas tarė lyg sau: 

— Taip, dabar visi galvoja, kad mūsų valstybė blogai tvarkoma. Prieš 
šešerius metus Osle man atrodė, kad visai tvirtas yra nusistatymas pa- 
laikyti karaliaus valdžią, ir tokios kilmės vyrų, kurie gimę tokiems dar- 
bams... Aš tuo ir rėmiausi. 

— Man atrodo, kad jūs tada numatėte visai teisingai, pone. Bet pats 
pasakėte, kad mes papratę burtis aplink savo karalių. Dabar jis dar vai- 
kas... ir pusę laiko praleidžia kitame krašte... 

— Taip. Kartais aš galvoju — nėra bloga, kas neišeitų į gera. Seniau, kai 
mūsų karaliai lakstė kaip laukiniai eržilai — būdavo ganėtinai ir smagių 
kumeliukų. Iš gyventojų buvo reikalaujama tik išrinkti tą, kuris sugeba 
geriau rietis. 

Lavransas nusijuokė: 

— Taip taip! 

— Mes kalbėjomės prieš trejus metus, Lavransai Bjergiulfsenai, kai 
jūs grįžote iš Skevdės, aplankęs šventąsias vietas ir pasimatęs su savo 
giminaičiais Gautlande... 

— Atsimenu, pone, jūs tada man suteikėt garbės savo apsilankymu... 

— Ne ne, Lavransai! Nebūkite per daug mandagus... — jo pašnekovas 
nekantriai mostelėjo ranka. — Išėjo taip, kaip aš sakiau, — niūriai tarė 
jis. — Mūsų krašte niekas nesugeba suvienyti garbingų žmonių. Išlenda 
tie, kurie nori gardžiai pavalgyti, ir paprastai lovyje vis dar šio to randa. 
Bet turintieji siekti valdžios ir turtų tokiu keliu, kuris buvo laikomas gar- 
bingu mūsų tėvų laikais, tie neišeina į priekį. 

— Matyt, taip. Bet garbė turi ryšio su vado vėliava. 

— Tada žmonėms turi atrodyti, kad mano vėliava turi maža garbės, — 
sausai atsakė Erlingas. — Štai jūs dabar laikotės nuošaly nuo viso to, kas 
galėtų išgarsinti jūsų vardą, Lavransai Lagmansenai... 

— Aš taip elgiuosi nuo tada, kai vedžiau. O vedžiau anksti... Mano 
žmona negalavo ir nemėgo bendrauti su žmonėmis. Ir, matyt, mūsų 
giminė negali čia, Norvegijoje, prigyti. Mano sūnūs mirė, ir tik vienas 
sūnėnas užaugo. 

Jam buvo nemalonu tai sakyti. Pats Erlingas Vidkiunsenas savo šei- 
moje taip pat patyrė daug nemalonumų. Jo dukterys buvo sveikos ir 
visos užaugo, tačiau jam pasisekė išsaugoti gyvą tik vieną sūnų, ir tas 
buvo silpnos sveikatos. Bet ponas Erlingas paklausė: 

— Jūs, kiek aš prisimenu, neturite artimų giminių ir iš motinos pusės? 

— Ne! Patys artimiausi — tai motinos tėvo sesers vaikai. Sigiurdas 
Lodinsenas turėjo tik dvi dukteris, ir tos abi mirė, gimdydamos pirmą 
kartą... Mano teta iš motinos pusės nuėjo į kapą kartu su savo kūdikiu. 

Valandėlę pasėdėjo tylėdami. 

— Tokie kaip Erlendas, — tyliai tarė karaliaus vietininkas, — patys pa- 
vojingiausi žmonės. Jų sumanymai siekia truputį toliau, negu jų pačių 

nosis, tačiau nelabai toli. Argi Erlendas nepanašus į nerūpestingą jau- 
nuolį? — jis piktai pastūmė vyno taurę, ir ši nusirito po stalu. — Ar jis 
negabus? Ar ne žymios kilmės? Ar negarbingas? Tačiau jis niekada ne- 
pasistengs atidžiai išklausyti, kad suprastų iki galo!.. O jeigu jis ir išklauso 
žmogų, tai, nesulaukęs galo, užmiršta pradžią!.. 

Lavransas pažvelgė į savo pašnekovą. Nuo paskutinio jų susitikimo 
ponas Erlingas gerokai paseno. Jis atrodė nuvargęs ir iškankintas, rodės, 
mažiau ir vietos užėmė. Erlingo veido bruožai buvo švelnūs ir gražūs, 
bet gal per smulkūs, ir be to, oda buvo kažkokia išblukusi, tokia ji buvo 
ir anksčiau. Lavransas pajuto, kad tas žmogus, nors garbingas ir pro- 
tingas riteris ir norėjo ištikimai, negailėdamas savęs tarnauti, vis dėlto 
visais atžvilgiais pasirodė per menkas pirmauti. Jei jis būtų nors galva 
aukštesnis, tada lengvai būtų radęs visą krūvą šalininkų. 

Lavransas tyliai tarė: 

— Toks protingas žmogus kaip ponas Knutas negali nematyti, jeigu 
jie ten rengia sąmokslą, — kad slaptuose susirinkimuose jis negali tikėtis 
jokios didesnės Erlendo pagalbos. 

— Jūs gana keistai mylite savo žentą, Lavransai! - beveik piktai tarė jo 
pašnekovas. — Nors, tiesą sakant, jums nėra pagrindo jį mylėti... 

Lavransas mirkė pirštą vyno klanelyje ant stalo ir paišė juo. Ponas 
Erlingas pastebėjo, kad žiedai ant jo pirštų visai laisvi. 

— O jūs turite pagrindo? — Lavransas pažvelgė į jį, nusišypsojo savo 
miela šypsena. — Ir vis dėlto, man rodos, jūs taip pat mylite jį! 

— O taip! Vienas Dievas težino!.. Bet jūs galite tikėti, Lavransai, kad 
dabar daug kas ateina ponui Knutui į galvą — juk jis yra karaliaus Hoko- 
no anūko tėvas. 

— Tačiau netgi Erlendas supranta, jog to tėvo per daug plati nugara, 
kad kunigaikštukas kada nors galėtų ją aplenkti. O prieš jo motiną dėl tų 
vedybų visi mūsų žmonės nusistatę. 

Po kiek laiko Erlingas Vidkiunsenas atsistojo ir prisisegė prie diržo 
kalaviją; Lavransas mandagiai nukabino nuo vagio svečio apsiaustą ir 
norėjo jį apvilkti — tik staiga susvyravo ir vos neparkrito ant grindų, bet 
ponas Erlingas spėjo jį sugriebti. Su dideliu vargu jis nunešė Lavransą 


į lovą — toks šis buvo stambus ir sunkus. Tai nebuvo priepuolis, bet 

Lavransas gulėjo išbalęs, pamėlusiomis lūpomis, bejėgėmis rankomis ir 
kojomis. Ponas Erlingas galvotrūkčiais perbėgo per kiemą ir liepė paža- 
dinti vienuolį šeimininką. 

Atgavęs sąmonę, Lavransas labai susigėdo. Tai esąs retkarčiais pa- 
sireiškiąs silpnumas, o prasidėjęs jis nuo tada, kai prieš dvi žiemas, bū- 
damas briedžių medžioklėje, jis paklydęs pūgoje. Tokie dalykai esą rei- 
kalingi, kad žmogus žinotų, jog jau ne jaunystė, — lyg atsiprašydamas 
nusišypsojo jis. 

Ponas Erlingas paprašė vienuolį nuleisti ligoniui kraują, nors Lav- 
ransas ir liepė juo nesirūpinti — juk auštant jam reikėsią keliauti... 

Aukštai virš kalnų skaisčiai švietė mėnulis, o vanduo atrodė juodas, 
tik tolumoj,; fiorde, plaukiojo sidabriniai šviesos gumulai. Nė dūmelio iš 
čiukurų; mėnulio šviesoje ant namų stogų nuo rasos žvilgėjo žolė. Nė 
vieno žmogaus nebuvo vienintelėje miestelio gatvelėje, kai ponas Er- 
lingas skubiai paėjo keletą žingsnių iki karališkojo kiemo, kur nakvojo. 
Mėnulio šviesoje jis atrodė keistai smulkus ir mažas su dideliu apsiaustu, 
į kurį buvo gerai įsisupęs — jį krėtė šiurpas. Pora apsnūdusių tarnų, lau- 
kusių jo atvykstant, išbėgo į kiemą su žibintu. Erlingas paėmė žibintą, 
paleido tarnus gulti ir drebėdamas pradėjo lipti laiptais aukštyn į viršuti- 
nį kambarėlį, kur nakvojo. 

Tuoj po šventojo Baltramiejaus Kristina su visais vaikais, tarnaitė- 
mis, tarnais ir manta išvyko namo. Iki Jerdkino su ja jojo Lavransas. 

Tą rytą, kai Lavransui jau reikėjo grįžti namo, tėvas su dukra vaikš- 
čiojo po kiemą ir kalbėjosi. Kalnai buvo nutvieksti akinamai skaisčios 
saulės, pelkės jau paraudusios ir įkalnės nuo beržų atžalyno geltonos 
kaip auksas. Tolumoje čia blizgėjo, čia vėl temo ežeras, pro jį slenkant 
didelių baltų debesų, pranašaujančių gerą orą, šešėlis. Jie plaukė be pa- 
liovos ir leidosi toli siauruose tarpekliuose, ant visų uolų iškyšulių ir 
mėlynų kalnų su ką tik iškritusio sniego juostomis ir senais snieguotais 
laukais, nusitęsusiais iki pat akiračio. Šio rudeniškai žėrinčio kalnų pa- 

saulio fone savo spalva ryškiai išsiskyrė mažyčiai pilkai žali javų laukai, 
priklausantys užvažiuojamajam kiemui. 

Pūtė gaivus ir žvarbus vėjas. Lavransas užtraukė Kristinai ant galvos 
vėjo nuplėštą ir nukritusį ant pečių apsiausto gaubtą ir pirštu palietė jos 
drobinio nuometo klostes. 

— Tu kažko nubalai ir sublogai pas mus namuose, — pasakė jis. — Argi 
mes blogai prižiūrėjome tave, Kristina?.. 

— Ne, gerai! Tai ne nuo to... 

— Tau sunku keliauti su tokia krūva vaikų, — tarė tėvas. 

— Taip. Nors ne dėl penkių vaikų mano skruostai išbalę.. — ji truputį 
šyptelėjo. 

Kai tėvas baimingai ir klausiamai pažvelgė į ją, Kristina linktelėjo 
jam ir vėl nusijuokė. Tėvas nusisuko į šalį, bet netrukus paklausė: 

— Kiek aš suprantu, tu ne taip greit galėsi pas mus į slėnį vėl atvykti? 

— Šį kartą turbūt nereikės laukti aštuonerių metų, — vis tebesišypso- 
dama, tarė ji. Tada ji išvydo tėvo veidą. — Tėve! Ak mano tėve! 

— Cit, cit, mano dukrele!.. — jis nejučiomis pagriebė ją už peties ir 
sulaikė — Kristina jau buvo bepuolanti jam į glėbį. — Ne, Kristina... 

Jis stipriai suspaudė dukters ranką ir nusivedė toliau. Jie paliko trobe- 
sius ir ėjo takeliu per pageltusį beržyną, negalvodami, kur eina. Lavransas, 
peršokęs per upelį skersai tako, atsigręžė į dukterį ir padavė jai ranką. 

Kristina pastebėjo, kad net šiame lengvame judesyje nebebuvo Lav- 
ranso mitrumo ir lankstumo. Ji ir anksčiau matė, nors ir nebuvo atkrei- 
pusi į tai dėmesio, kad tėvas jau neužšoka ant balno ir nenušoka nuo 
žirgo taip mikliai, kaip seniau, nebėga laiptais į pastoginę, nebepakelia 
tokių sunkumų, kaip anksčiau. Jis visas nustojo judrumo, pasidarė atsar- 
gesnis, lyg jausdamas savo kūne kažkokį amžinai snaudžiantį skausmą, 
ir judėjo tyliai, kad neprižadintų jo. Kai pajodinėjęs įeidavo į menę, buvo 
matyti, kaip tvinksi kaklo gyslos. Kartais Kristina pastebėdavo, kad jo 
paakiai patinę arba sudribę. Ji prisiminė, kaip kartą rytą ji įėjo į menę, 
o tėvas pusiau apsirengęs gulėjo, nuleidęs per lovos kraštą basas kojas; 
motina tupėjo prie jo ir trynė kulkšnis. 

— Jeigu tu gailėsiesi kiekvieno, kurį senatvė verčia iš kojų, tau teks 


daug sielvartauti, mano vaike, — prabilo jis vienodu ir ramiu balsu. — Tavo 

pačios jau dideli sūnūs, Kristina, todėl neturėtum stebėtis, pamačiusi, 
jog tavo tėvas greitai pasidarys senas karšinčius. Kai mes išsiskyrėme, o 
aš dar buvau jaunas — juk mes taip pat nežinojom, ar mums dar bus lem- 
ta kada nors šioje žemėje susitikti. Vis dėlto aš dar galiu ilgai pagyventi, 
jeigu Dievas panorės, Kristina... 

— Jūs sergate, tėve? — dusliai paklausė ji. 

— Metams slenkant, atsiranda visokių negalavimų, — nerūpestingai 
atsakė Lavransas. 

— Juk jūs dar nesenas, tėve! Jums penkiasdešimt dveji metai... 

— Mano tėvas buvo dar jaunesnis. Eikš ir pasėdėk čia su manim... 

Po akmens siena, iškilusia ties upeliu, buvo lyg koks žole apaugęs 
priegalvis. Lavransas nusiėmė apsiaustą, sulankstė jį ir, pasivedęs dukterį, 
liepė jai atsisėsti šalia. Priešais per akmenukus čiurleno upelis, nešdamas 
gluosnio šakutę. Tėvas žiūrėjo į baltus ir mėlynus kalnus, stūksančius toli 
toli už rudens spalvomis nudažytų plokštikalnių. 

— Jums šalta, tėve, — tarė Kristina, — paimkite mano apsiaustą... 

Ji atsisagstė, ir Lavransas užsimetė ant pečių skverną, abu sėdėjo po 
jos apsiaustu. Viena ranka Lavransas apkabino Kristiną per liemenį. 

— Tu juk puikiai žinai, mano Kristina, kad neprotinga apverkti žmo- 
gų, išeinantį iš mūsų pasaulio. ,, Tau geriau pas Kristų kaip pas mane“, — 
tikriausiai esi girdėjusi taip sakant. Aš guodžiuosi Dievo gailestingumu. 
Ne toks ilgas tas laikotarpis, kuriam draugai išsiskiria. Galbūt jis tau at- 
rodo ilgas, kol esi jauna, bet juk tu turi vaikus ir vyrą. Kai sulauksi mano 
metų, tau atrodys, kad nepraėjo nė valandos nuo to laiko, kai matei mus, 
jau išėjusius iš čia, ir nustebsi, pradėjusi skaityti žiemas, kaip daug jų 
buvo... Štai dabar man atrodo, kad dar taip neseniai aš pats buvau ma- 
žas, O juk jau praėjo tiek metų nuo to laiko, kai tu, baltaplaukė mergytė, 
bėgiojai paskui mane, kur tik eidavau — tu amžinai su tokia meile sekio- 
davai paskui tėvą... Teatlygina tau Dievas, Kristina, už tą džiaugsmą, kurį 
tu man suteikei. 

— Taip, jei jis atlygins man taip, kaip aš atsilyginau taul!.. — ji atsiklau- 
pė prieš jį, sugriebė jo rankas ir apipylė jas bučiniais, įkniaubusi ašarotą 
veidą. — O tėve, mano brangusis tėve, vos paaugau, o aš atsilyginau jums 
už jūsų gerumą pačiu sunkiausiu sielvartu... 

— Ne ne, vaike, neverk taip, — jis ištraukė rankas, pakėlė Kristiną, 
patraukė prie savęs, ir jiedu vėl sėdėjo kaip ir anksčiau. 

— Daug džiaugsmo tu man suteikei ir per tuos metus, Kristina. Tu 
augini gražius ir daug žadančius vaikus, tu tapai stropi ir protinga žmona, 
ir aš pastebėjau, kad tu vis labiau ir labiau įpranti ten ieškotis pagalbos, 
kur ją geriausiai galima rasti, kai tave ištinka nelaimė. Kristina, mano 
neįkainojama brangenybe, neverk taip graudžiai. Gali pakenkti tam, kurį 
slepi po juosmeniu, — šnibždėjo jis. — Nesielvartauk taip! 

Tačiau jam nesisekė sustabdyti jos ašarų. Tada jis pakėlė dukterį ir 
pasisodino ant kelių. Dabar ji sėdėjo taip, kaip tada, kai buvo mažytė: 
rankomis apsikabinusi tėvo kaklą, o veidą paslėpusi ant jo peties. 

— Vieno dalyko aš nesakiau dar niekam, išskyrus savo kunigą, ir štai 
dabar aš noriu pasipasakoti tau. Tuo metu, kai augau namuose, Skuge, 
pradžioje būdamas karaliaus palydoje, aš labai norėjau užaugęs stoti į 
vienuolyną. Aš nepadariau jokio įžado, netgi širdyje. Daug kuo viliojo 
mane ir kitas kelias... Bet kai, žuvaudamas Botno fiordo pakraščiuose, 
girdėdavau Huvedės vienuolyno varpus, man atrodydavo, kad tai mane 
traukia labiau už viską. Paskui, kai sulaukiau šešiolikos žiemų, tėvas man 
užsakė šituos šarvus iš ispaniškų paauksuotų plieninių luistelių, — anglas 
Rikardas iš Oslo sustatė juos, — ir aš gavau kalaviją, tą, kurį visada nešio- 
ju, ir šarvus žirgui. Tais laikais šalyje nebuvo taip ramu, kaip tau augant, 
mes kariavome su danais, ir aš žinojau, kad greitai man teks panaudoti 
savo puikųjį ginklą. Ir aš neturėjau jėgų jo atsisakyti... Raminausi tuo, 
kad mano tėvui nepatiks, jei jo vyresnysis sūnus taps vienuoliu, ir kad 
man nedera priešintis tėvų valiai. Aš pats pasirinkau pasaulį ir, kai pa- 
saulis ėjo prieš mane, stengiausi galvoti, jog netinka vyrui murmėti prieš 
tą likimą, kurį jis pats pasirinko. Kiekvienais nugyventais metais aš vis 
labiau ir labiau jutau, kad nėra garbingesnio darbo žmogui, kuriam leista 
bent kiek pažinti Dievo malonę, kaip tarnauti Dievui, budėti ir melstis 
už tuos žmones, kurių žvilgsnį dar temdo pasaulietiški dalykai. Aš vis 
dėlto turiu pasakyti, mano Kristina, sunku man būtų paaukoti Dievui 
gyvenimą, kurį aš praleidau savo ūkiuose su rūpesčiais apie neamžinus 
dalykus ir su pasaulietišku džiaugsmu — su tavo motina, gyvenusia šalia 
manęs, ir su jumis visais, mano vaikais. Dėl to žmogus, susilaukęs įpėdi- 

nių, turi iškentėti, kai jo širdis plyšta iš skausmo, netenkant vaikų arba jų 
gyvenimui susiklosčius nelaimingai... Dievas jiems davė sielą, o ne aš... 

Kristina krūpčiojo nuo verksmo; tėvas pradėjo ją pamažu supti ant 
kelių lyg mažą kūdikį. 

— Jaunas būdamas daug ko nesupratau. Tėvas mylėjo 17 Osmiundą, 
bet ne taip karštai, kaip mane. Taip buvo, supranti, dėl motinos - jos jis 
niekada nepamiršo, o vedė Ingą, nes liepė tėvas. Dabar man norėtųsi dar 
čia, žemėje, susitikti savo pamotę ir paprašyti atleisti už tai, kad nesupra- 
tau jos gerumo... 

— Tu juk taip dažnai sakydavai, tėve, kad pamotė nedarė tau nei blo- 
go, nei gero, — pro ašaras tarė Kristina. 

— Tepadeda man Dievas, aš tada gerai nesupratau. Bet dabar man at- 
rodo, jog labai svarbu, kad ji nejautė man neapykantos ir niekada nepa- 
sakė nė vieno blogo žodžio. Kaip tau patiktų, Kristina, jeigu matytum, 
kad tavo posūnis visur ir visada pralenkia tavo sūnų? 

Kristina truputį nurimo. Ji gulėjo tėvo glėbyje, pasukusi galvą į šalį, 
ir žiūrėjo į kalnus. Didelis pilkai mėlynas debesis užslinko saulę, pasidarė 
tamsiau — pro jį prasiskverbė keletas geltonų spindulių, upelio vandens 
paviršius ryškiai sublizgėjo. 

Kristina vėl pravirko. 

— O nel.. Tėve, tėve mano, nejaugi aš daugiau niekada nebepamaty- 
siu jūsų?.. 

— Tesergsti tave Dievas, Kristina, vaikeli mano, kad mes vėl susi- 
tiktume kurią dieną, visi, kurie buvome bičiuliai šiame gyvenime... ir 
kiekviena žmogaus siela... Kristus ir Mergelė Marija, ir šventasis Ulavas, 
ir šventasis Tomas tesaugo tavo visas dienas, — jis suėmė jos veidą ir 
pabučiavo į lūpas. — Tebūna tau Dievas maloningas, tešviečia tau Dievas 
šio pasaulio šviesa ir didžiąja ano pasaulio šviesa... 

Po kelių valandų, kai Lavransas Bjergiulfsenas susitaisė išvykti iš 
Jerdkino, duktė jį palydėjo pėsčia. Tarnai jau buvo toli nujoję, bet Lav- 
ransas prilaikė savo žirgą ir jojo žingine. Buvo labai skaudu žiūrėti į už- 
verktą, pilną nevilties Kristinos veidą. Tokia ji visą laiką sėdėjo ir užeigos 
kieme, kol Lavransas valgė, kalbėjo su jos vaikais, juokavo ir paeiliui 
sodinosi ant kelių. 

Lavransas lėtai tarė: 

— Nesielvartauk daugiau, Kristina, ir neatgailauk prieš mane! Bet at- 
mink, kai paaugs tavo vaikai, gal ir tau atrodys, kad jie su tavim arba su 
tėvu elgiasi ne visai taip, kaip, jūsų nuomone, derėtų. Prisimink tada ir 
ką aš tau pasakojau apie savo jaunystę. Aš žinau, stipri tavo meilė jiems, 
bet juo labiau myli, juo labiau kenti, o tavo narsuoliai — savavaliai, aš tai 
mačiau, — pasakė jis nusišypsojęs. 

Pagaliau Lavransas paprašė palikti jį ir grįžti atgal. 

— Aš nenoriu, kad tu taip toli viena nuo namų eitum. 

Tuo metu jie buvo pasiekę daubą tarp dviejų nedidelių kalvelių su 
beržynu papėdėje ir akmeningomis griūtimis iš šalių. 

Kristina prisiglaudė prie tėvo kojos kilpoje ir, inguodama galvą į 
šalis, rankomis grobstė jo drabužius, rankas, balną, žirgo sprandą, taip 
graudžiai raudodama, kad Lavransui plyšo širdis žiūrint į ją, prislėgtą 
tokio sielvarto. 

Jis nušoko nuo žirgo, apkabino dukterį ir paskutinį kartą stipriai pri- 
spaudė prie savęs. Tada, pavesdamas Dievo ir visų Šventųjų malonei, 
ilgai žegnojo ją. Galiausiai pasakė, kad dabar ji turinti jį paleisti. 

Taip jie išsiskyrė. Bet kai Lavransas kiek pajojo, Kristina matė, kaip 
jis sulaikė žirgą, ir suprato, jog tėvas verkia. 

Ji pasuko į beržyną, skubiai perėjo jį ir geltonu nuo lapų uolėtu šlaitu 
pradėjo kopti į artimiausią kalvelę. Ji buvo nusėta stambiais akmenimis, 
todėl kilti buvo sunku, ir maža kalvelė pasirodė aukštesnė, negu ji gal- 
vojo. Pagaliau ji pasiekė viršūnę, tačiau Lavransas jau buvo pranykęs 
tolumoje už kalnų. Kristina krito į samanas ir bruknienojus ir ilgai verkė, 
užsidengusi veidą rankomis. 


Lavransas Bjergiulfsenas grįžo į Jeriungordą vėlai vakare. Pamatęs, 
kad gyvenamojoje menėje dar sėdi žmonės, jis pajuto malonią šilumą 
širdyje — pro mažą stiklo langelį iš galerijos pusės silpnai mirksėjo židi- 
nio šviesa. Šitoje patalpoje jis visada jautėsi tikrai namie. 

Ranfrida sėdėjo ten viena ir, pasidėjusi ant stalo, siuvo kažkokį 
didelį daiktą. Šalia, žalvarinėje žvakidėje, stovėjo lajinė žvakė. Ranfrida 
tuojau atsistojo, maloniai pasisveikino su vyru, įmetė į židinį malkų 

ir pati išėjo parūpinti valgyti ir gerti. Ji jau seniai buvo pasiuntusi tar- 
naites ilsėtis — šiandien joms buvo sunki diena, bet jos prikepė tiek 
duonos, kad užteks ligi pat Kalėdų. Polis ir Giunsteinas buvo išvykę 
į kalnus rinkti samanų. Beje, jei jau užsiminta apie samanas, — ar Lav- 
ransas norįs, kad jam žieminius drabužius pasiūtų iš to audeklo, nu- 
dažo samanomis, ar iš žaliojo, šilojų spalvos? Čia šį rytą buvo Ormas 
iš Moaro ir klausė, ar neparduosią jam kiek odinių virvelių. Ranfrida 
paėmusi tas virveles, kurios kabėjo tvarte arčiau durų, ir pasakiusi, kad 
jis galįs jas gauti dovanų. Taip, jo dukrai dabar truputį geriau — kojos 
žaizda gyjanti... 

Lavransas atsakinėjo ir linkčiojo galvą, o tuo pat metu abu su tarnu 
valgė ir gėrė. Tačiau šeimininkas labai greit pavalgė. Jis atsistojo, nusi- 
šluostė peilį į kelnių klešnę ir paėmė nuo žemės, šalia Ranfridos, kamuo- 
liuką siūlų. Siūlai buvo suvynioti ant ritelės, kurios abiejuose galuose 
buvo išpjaustyta po paukščiuką, — vienai iš jų buvo nulūžęs uodegytės 
galelis. Lavransas apdrožė jį, ir paukštelis pasidarė trumpauodegis. Kaž- 
kada, jau seniai seniai, jis buvo padaręs savo žmonai visą krūvą tokių 
ričių siūlams vynioti. 

— Tu pati žadi siūti? — paklausė jis, žiūrėdamas į Ranfridos darbą. Tai 
buvo jo odinės kelnės. Ranfrida dėjo lopus ant blauzdų, kur jos buvo 
prasitrynusios nuo balno. — Tai sunkus darbas tavo pirštams, Ranfrida. 

— Na ką tu! — ji uždėjo odos gabalėlius ir pradėjo yla badyti skylutes. 

Tarnas, palinkėjęs šeimininkams labos nakties, išėjo. Vyras su žmona 
paliko vieni. Lavransas stovėjo prie židinio ir šildėsi, padėjęs koją ant 
pakuros krašto ir ranka įsikibęs į čiukuro kaišų. Ranfrida pažvelgė į jį. 
Ir staiga sumetė, kad ant jo piršto nebėra žiedo su rubinu — jo motinos 
sužieduotuvių žiedo. Lavransas pamatė, kad Ranfrida tai pastebėjo. 

— Aš padovanojau jį Kristinai, — pasakė jis. — Juk seniai buvau pasky- 
ręs tą žiedą jai. Ir man atrodė, kad dabar laikas buvo jį atiduoti. 

Paskui jie pasakė vienas kitam, kad laikas gulti. Tačiau Lavransas 
tebestovėjo, o Ranfrida vis sėdėjo prie savo darbo. Jiedu pasikeitė keliais 
žodžiais apie Kristinos kelionę, apie darbą, kurį sodyboje reikėjo atlikti, 
apie Ramborgą ir Simoną. Paskui vėl prabėgom užsiminė, kad štai jau 
turbūt laikas miegoti, bet nė vienas nepajudėjo. 

Staiga Lavransas nusimovė nuo dešiniosios rankos auksinį žiedą su 
mėlynu ir baltu akmeniu ir priėjo prie žmonos. Nedrąsiai, sumišęs jis 
paėmė jos ranką ir pradėjo mauti ant piršto žiedą — keletą kartų turėjo 
nuimti, kol rado pirštą, ant kurio jis tiko. Užmovė jį ant didžiojo piršto 
virš jungtuvių žiedo. 

— Aš noriu, kad dabar tu jį nešiotum, — tyliai tarė jis, nežiūrėdamas 
į žmoną. 

Ranfrida sėdėjo sustingusi, išraudusiais skruostais. 

— Kodėl tu taip darai? — sušnibždėjo ji pagaliau. — Tu manai, kad aš 
pavydžiu dukteriai to žiedo?.. 

Lavransas palingavo galvą ir nusišypsojo: 

— Tu puikiai supranti, kodėl aš taip darau. 

— Tu anksčiau sakei, kad šį žiedą nusineši kartu su savim į kapą, — vėl 
pašnibždom tarė ji. — Kad po tavęs jo niekas nebenešiotų... 

— Dėl to ir tu niekada nenusiimk jo nuo savo rankos, Ranfrida, paža- 
dėk man. Aš nenoriu, kad po tavęs jį kas nors nešiotų... 

— Kodėl tu taip darai? — vėl paklausė ji, sulaikydama kvapą. 

Vyras pažvelgė jai į veidą. 

— Šį pavasarį sukako trisdešimt ketveri metai, kai mes vedę. Aš tada 
buvau nesubrendęs berniukas — visą amžių tu praleidai šalia manęs: ir 
tada, kai man būdavo sunku, ir kai viskas gerai sekdavosi. Tepadeda 
Dievas, aš menkai supratau, kaip sunku tau buvo mums kartu gyvenant! 
Bet dabar man atrodo, jog visas tas dienas aš jaučiau: kaip gera, kad tu 
su manim!.. Nežinau, ar tiesa, bet gal tau atrodė, kad Kristiną aš myliu 
labiau, negu tave. Bet, matai, ji buvo mano didžiausias džiaugsmas ir su- 
teikė patį didžiausią skausmą... O tu buvai jų visų motina. Ir dabar man 
atrodo, kad, kai aš pasitrauksiu, man sunkiausia bus palikti tave. Štai dėl 
ko niekada niekam neturi atiduoti mano žiedo — netgi nė vienai iš mūsų 
dukterų, ir pasakyk, kad jos iš tavęs jo neimtų. Gal tau atrodo, jog su 
manimi patyrei daugiau vargo, negu džiaugsmo... Tiesa, kartais ne vis- 
kas buvo kaip reikiant, bet vis dėlto, man atrodo, mudu buvome vienas 
antram ištikimi draugai. Ir aš manau, kad, kai mes vėl susitiksime, jokio 
nesusipratimo tarp mūsų daugiau nebus, o mūsų draugystę Viešpats vėl 
atnaujins, ir ji bus netgi tvirtesnė... | 

Žmona pakėlė savo išblyškusį, raukšlių išvagotą veidą... Kai pažvel- 
gė 1 vyrą, jos didelės įdubusios akys liepsnojo. Jis vis dar tebelaikė jos 
ranką. Ranfrida žvilgterėjo į ją, truputį pakeltą. Ant jos iš eilės spindėjo 
trys žiedai — pirmiausia sužieduotuvių žiedas, paskui pašventintasis ir 
pagaliau štai šis... 

Jai pasidarė labai keista. Prisiminė, kaip Lavransas užmovė jai ant pirš- 
to pirmąjį žiedą: jų namuose Siunbiu prie čiukuro kaiščio jų tėvai stovėjo 
šalia. Lavransas buvo toks baltas, rausvais, apskritais skruostais, dar kone 
vaikas — ir truputį nerangus, kai žengė į priekį iš pono Bjergiulfo pusės. 

Antrąjį žiedą jis jai ant piršto užmovė Gerdariude prieš bažnyčios 
duris po kunigo rankomis Šventos Trejybės vardan. 

Ji jautė, kad šiuo paskutiniuoju žiedu Lavransas vėl susijungė su ja. Ir 
jeigu netrukus jai tektų sėdėti prie jo besielio kūno, tai jis norįs parodyti, 
jog šiuo žiedu sujungia ją su ta galinga ir gyva jėga, kuri gyvena šiose 
dulkėse ir pelenuose... 

Ranfridai atrodė, kad jos širdis suskilo ir sruvo sruvo jaunu ir gaiva- 
lišku krauju — iš skausmo dėl tos karštos ir gyvos meilės, kurią ji slapta 
apverkdavo netekusi iš baimingo džiaugsmo dėl šios nublyškusios, švie- 
čiančios meilės, kuri traukia ją su savim iki pat tolimiausio žemiškojo 
gyvenimo slenksčio. Per artėjančią didelę tamsą ji jautė kitos, švelnesnės, 
saulės spindesį, jautė darželio gėlių kvapą pasaulio gale... 

Lavransas, padėjęs žmonos ranką vėl jai ant kelių, atsisėdo ant suo- 
lelio netoli jos, atsisukęs nugara į stalą ir viena ranka atsirėmęs į jį. Jis 

Vis dėlto, kai Ranfrida vėl prakalbo, jos balsas skambėjo ramiai ir tyliai. 

— Aš nemanau, kad buvau tokia brangi tau. 

— Bet tai tiesa! — atsakė jis taip pat ramiai. 

Abu patylėjo. Ranfrida pasidėjo siuvinį ant suolo šalia savęs. Truputį 
luktelėjusi tyliai paklausė: 

— O ar tu pamiršai... ką aš tau tą naktų pasakojau?.. 

— Užmiršti tokių dalykų, be abejo, negalėtų nė vienas vyras. Bet štai 
kas: aš ir pats jaučiu, kad mums nepasidarė geriau, kai tai sužinojau. 
Nors, dievaži, Ranfrida, aš iš visų jėgų stengiausi, kad tu niekada nepa- 
stebėtum, jog aš tiek daug apie tai galvojau... 

— Aš nežinojau, kad tu daug apie tai galvojai. 

Jis staigiai pasisuko į žmoną ir pažvelgė į ją. Tada Ranfrida tarė: 

— Aš kalta, kad mums abiem pasidarė blogiau, Lavransai. Man at- 
rodė, kad jeigu tu galėjai su manim elgtis taip, kaip anksčiau... po tos 
nakties... tai, vadinasi, aš tau rūpiu dar mažiau, negu maniau. Jeigu tu 
vėliau būtum tapęs žiaurus, sumušęs mane nors vieną kartą pasigėręs... 
aš lengviau būčiau pakėlusi savo skausmą ir man būtų buvę lengviau 
atgailauti. Bet kadangi tu buvai abejingas... 

— Ar tu tikrai manei, kad aš abejingas? 

Silpnas jo balso virptelėjimas joje sužadino beprotišką ilgesį. Norė- 
Jos į jį pasinerti iki pat dugno, į tą sudrumstą gilumą, iš kurios su tokia 
įtampa ir jėga pakilo šis balsas! Ji įsikarščiavo: 

— Taip, jeigu tu nors vieną kartą būtum apkabinęs mane ne dėl to, 
kad aš tavo teisėta žmona, kurią žmonės paguldė šalia tavęs į lovą, bet 
žmona, kurios tu troškai, dėl kurios kovojai, norėjai laimėti... tada tu ne- 
būtum galėjęs su manim taip elgtis, lyg niekada tų žodžių negirdėjęs... 

Lavransas susimąstė. 

— Taip!... Žinoma, nebūčiau galėjęs... Nebūčiau galėjęs... 

— Kad tu būtum mylėjęs savo sužadėtinę taip, kaip Simonas mylėjo 
Kristiną... 

Lavransas neatsakė. Kiek palaukęs, jis lyg nenoromis, tyliai ir nedrą- 
siai tarė: 

— Kodėl tu paminėjai Simoną? 

— Aš, žinoma, negalėjau palyginti tavęs su tuo, kitu, — atsakė žmona, 
pati sumišusi ir išsigandusi, nors ir mėgino nusišypsoti. — Juk judu labai 
skirtingi. 

Lavransas pakilo susijaudinęs, žengė keletą žingsnių, paskui dar ty- 
liau tarė: 

— Dievas neapvils Simono. 

— Ar tau niekad neatėjo į galvą, kad tave Dievas apvylė? — paklausė 
Ranfrida. 

— Ne. 

— Ką tu galvojai tą naktį, kai mudu sėdėjome daržinėje... ir tu sužino- 
jai, kad mes, kurias tu taip karštai mylėjai ir kurios buvom tau brangiau- 


485 


486 


SIGRID UNDSET 


sios už viską pasaulyje, mes abi apvylėme tave taip, kad žiauriau, rodos, 
nebegalima apvilti žmogaus?.. 

— Aš tada daug negalvojau apie tai, — atsakė vyras. 

— O vėliau, — kalbėjo žmona, — kai apie tai galvodavai, kaip sakei... 

Lavransas nusigręžė nuo jos. Ji pamatė, kaip jo saulės nudegintą kak- 
lą nutvieskė raudonis. 

— Aš tada galvodavau, kiek kartų aš esu Kristų apvylęs, — tarė jis dar 
tyliau. 

Ranfrida pakilo — prieš pasiryždama prieiti prie vyro ir padėti jam 
ant pečių rankas, truputį pastovėjo. Kai jis ją apkabino, ji nulenkė galvą 
ant jo krūtinės. Lavransas suprato, kad ji verkia. Jis dar stipriau priglaudė 
ją prie savęs ir prispaudė veidą prie jos viršugalvio. 

— Na, Ranfrida, dabar eime ilsėtis! — tarė jis kiek palaukęs. 

Jiedu abu priėjo prie Nukryžiuotojo, nusilenkė ir persižegnojo. Lav- 
ransas tyliai ir aiškiai sukalbėjo vakarinę maldą bažnytine kalba, o jo 
žmona kartojo paskui jį žodžius. 

Tada jie nusirengė. Ranfrida atsigulė toliau nuo lovos krašto, kur 
dabar priegalvis buvo nuleidžiamas žemiau, nes pastaruoju metu Lav- 
ransui dažnai svaigdavo galva. Lavransas užrakino duris, sukrapštė ang- 
lis židinyje, užpūtė žiburį ir atsigulė šalia žmonos. Jie gulėjo tamsoje, 
suglaudę rankas. Netrukus jų pirštai susipynė. 

Ranfridai Ivarsdater atrodė, jog tai jos vestuvių naktis, nuostabi ves- 
tuvių naktis! Laimė ir nelaimė ją pagavo taip staiga ir nunešė ant savo 
bangų, jog Ranfrida pajuto, kad jos kūne pradėjo trūkinėti sielos ša- 
knys — ją pirmą kartą paglostė mirtis. 

Taip ir turėjo būti, jeigu taip prasidėjo. Ranfrida prisiminė tą pirmąjį 
kartą, kai pamatė savo sužadėtinį. Tada jis džiaugėsi ja, truputį varžėsi, 
tačiau norėjo mylėti savo sužadėtinę. O ją erzino net tai, kad jaunuolis 
buvo akinamai gražus, plaukai tankūs, žvilgantys ir šviesūs aplink bal- 
tai rausvą, geltonais gyvaplaukiais apaugusį veidą. Jos širdis buvo viena 
deginanti žaizda, kai prisimindavo žmogų, kuris nebuvo gražus, nebuvo 
jaunas, nebuvo baltas ir rausvas kaip kraujas su pienu, ir ji tirpo, trokšda- 
ma paskęsti jo glėbyje ir tuo pat metu įsmeigti jam peilį į gerklę. Ir pirmą 
kartą, kai jos sužadėtinis panoro ją paglamonėti, — jie sėdėjo dviese jų 

namuose ant klėties laiptelių, ir Lavransas vyniojo sau ant rankos Ranf- 
ridos kasas, — ji pašoko, atsigręžė į jį, nubalusi iš pykčio, ir nuėjo. 

Taip, ji prisiminė kelionę naktį, kai kartu su Trondu ir Turdisa jojo 
per Jerndalį į Dovrės kalnus pas tą burtininkę. Ranfrida klūpojo prieš ją, 
plėšė nuo rankų žiedus ir apyrankes ir metė ant grindų prieš friu Oshil- 
dą, veltui meldė pagalbos, kad jos sužadėtinis negalėtų pareikšti jai savo 
valios. Ji prisiminė ilgą kelionę su tėvu, giminėmis, pamergėmis ir visa 
palyda slėniu žemyn, per lygumų kaimelius, ten į Skugą, į vestuves. Ir 
prisiminė pirmąją naktų, — o paskui visas naktis, — kai ji šalta lyg akmuo, 
nė kiek neslėpdama, kad tai jos nė trupučio nedžiugina, leidosi vyro 
nevikriai glamonėjama. 

Ne, Dievas jos neapvylė. Jis gailestingai išklausydavo jos pagalbos 
šauksmą, kai kreipdavosi į Dievą, skęsdama vis gilyn į savo sielvartą — 
net tada, kai šaukdavosi jo, nesitikėdama būti išklausyta. 

Lyg kokia tamsi ir niūri jūra ją užliejo, ir štai dabar bangos atnešė jai 
nuostabią ir saldžią palaimą — ji jautė, kad jos išneš ją ir iš gyvenimo... 

— Pakalbėk su manim, Lavransai, — tyliai paprašė ji. — Aš taip pa- 
vargusi... 

Vyras sušnibždėjo: 

— Ventė ad me, ones gut laborate et onerati estis. Ego refuiuma vos,“ — taip 
sakė Viešpats. 

Jis pakišo ranką po žmonos pečiais ir prisitraukė arti prie savęs. Taip 
jiedu truputį pagulėjo — veidas prie veido. Paskui Ranfrida tyliai tarė: 

— Aš meldžiausi Dievo Motinai ir prašiau ją, kad nedaug ilgiau už 
tave gyvenčiau, mano vyrel.. 

Jo lūpos ir blakstienos tamsoje lengvai, lyg peteliškės sparneliai, pa- 
lietė jos skruostą: 

— Mano Rantrida, mano Ranfrida!.. 


* Ateikite pas mane visi, kurie vargstate ir esate apsunkinti. Aš jus atgaivinsiu (//.). 

Visą šį rudenį ir žiemą Kristina sėdėjo namie Hiusabiu ir niekur ne- 
norėjo važiuoti, teisindamasi, kad nesveikuoja. Bet ji buvo tiesiog per- 
vargusi. Tokia nuvargusi ji dar niekada nesijautė — sunku jai buvo links- 
mintis, sunku sielvartauti, o labiausiai sunku galvoti. „Bus geriau, kai 
gims kūdikis“, — galvojo ji; ji taip norėjo, kad tai įvyktų greičiau, laukė lyg 
kokio išsigelbėjimo. Ir jei gims sūnus, o jos tėvas mirs dar jam negimus, 
tada jis bus pavadintas Lavranso vardu. Kristina galvojo, kaip ji mylės 
šitą vaiką ir maitins pati. Seniai jau ji žindė kūdikį, taigi pradėjo verkti iš 
ilgesio, kad netrukus vėl savo glėbyje laikys žindomą kūdikį. 

Ji vėl, kaip anksčiau, pradėjo burti aplink save sūnus ir stengėsi bent 
kiek juos sutvarkyti ir sudrausminti. Ji jautė, kad šitaip pildo tėvo norą, 
ir todėl jos širdis šiek tiek nurimdavo. Sira Eilivas pradėjo mokyti Nokvę 
ir Bjergiulfą pažinti raides ir lotynų kalbos, ir Kristina kartu su vaikais 
dažnai dalyvaudavo pamokose kunigo namuose. Bet jie nebuvo labai 
stropūs mokiniai, vaikai neklausė, išdykavo, išskyrus Gautę, šis vis dar 
tebebuvo mamos sūnelis, kaip jį praminė Erlendas. 

Erlendas grįžo iš Danijos apie Visus Šventuosius ir buvo labai gerai 
nusiteikęs. Su didžiausia pagarba jis buvo priimtas hercogo ir jo giminai- 
tės friu Ingebjergos, kuri labai dėkojo jam už dovanas — kailius ir sidabrą; 
jis dalyvavo turnyruose, medžiojo elnius ir stirnas, o išsiskiriant ponas 
Knutas padovanojo jam kaip anglis juodą ispanišką eržilą, friu Ingebjerga 
atsiuntė Kristinai nuoširdžiausių linkėjimų ir du vikrius sidabro pilkumo 
šunis. Kristinai atrodė, jog šie užjūrio šunys kažkokie klastingi, ir bijojo, 
kad jie ko bloga nepadarytų jos vaikams. O apylinkės gyventojai pradėjo 
kalbėti apie kastiliškąjį eržilą. Erlendas puikiai atrodė ant ilgakojo, grakš- 
taus, lengvo sudėjimo žirgo, bet tokie gyvuliai čia, Norvegijoje, nelabai 
tiko, vienas Dievas težino, kaip šis eržilas jausis kalnuotoje vietoje! Erlen- 
das, kur tik nuvažiuodavo tarnybos reikalais, pirkdavo pačias gražiausias 
juodas kumeles, ir dabar jis turėjo tokį puikų žirgyną, jog miela buvo žiū- 
rėti. Seniau Erlendas Nikiulausenas savo žirgams duodavo gražius užsie- 
ninius vardus: Belkloras, Bajardas ir panašius, bet apie šį žirgą pasakė, jog 
jis toks puikus, kad jo nereikia gražinti, — jį pavadino tiesiog Suodžium. 

Erlendas labai pyko, kad žmona nenorėjo niekur su juo važiuoti. 
Kiek galėjo pastebėti, ji nesirgo, šį kartą nealpo, nevėmė, ir apskritai dar 
nebuvo jokių žymių... O negaluoja ir jaučiasi išsekusi, žinoma, todėl, 
kad amžinai sėdi namie ir svarsto jo nedorybes. Per Kalėdas jie keletą 
kartų karštai susiginčijo. Tačiau dabar Erlendas neprašė Kristinos atleisti 
už pasikarščiavimą, kaip buvo pratęs daryti anksčiau. Iki šiol jis visada 
galvojo, kad jei tarp jų iškyla koks nors ginčas, tai dėl to kaltas jis. Kris- 
tina gera, visada jos teisybė, ir jeigu jis blogai nusiteikęs ir nuobodžiauja 
namie, pavargsta nuo gerumo ir teisingumo, tai toks jau jo būdas. Bet 
šią vasarą jis ne kartą pastebėjo, kad uošvis jo pusėje ir, matyt, pripažįs- 
ta, jog Kristinai, kaip žmonai, trūksta švelnumo ir atlaidumo. Tada jam 
atėjo į galvą, kad ji per daug smulkmeniškai viską ima į širdį ir sunkiai 
atleidžia jam smulkias nuodėmes, padarytas be piktos valios. Erlendas 
visada atsiprašydavo žmonos, ir ji sakydavo, jog atleidžianti jam, bet pas- 
kui jis vis dėlto pastebėdavo, jog atleista, bet nepamiršta. 

Dėl to jis labai dažnai išvykdavo iš namų ir dabar neretai kartu imda- 
vo dukterį Margretą. Mergaitės auklėjimas visada buvo jų ginčų šaltinis. 
Kalbėti apie tai Kristina niekada nekalbėdavo, tačiau Erlendas puikiai 
žinojo jos ir kitų žmonių nuomonę. Jis visur ir visada elgėsi su Mar- 
greta kaip su savo teisėta dukterimi, ir, kai mergaitė kur nors pasirody- 
davo su tėvu ir pamote, žmonės sutikdavo ją kaip tikrai teisėtą vaiką. 
Ramborgos vestuvėse ji buvo pamergė ir ant palaidų plaukų užsidėjusi 
auksinį vainiką. Daugeliui ištekėjusių moterų tai nepatiko, tačiau Lav- 
ransas pakalbėjo su jomis, o Simonas taip pat pasakė, kad niekas neturi 
to prikaišioti Erlendui arba ką nors priminti jai pačiai; gražioji mergaitė 
niekuo dėta, kad taip nelaimingai gimusi. Tačiau Kristina žinojo, kad 
Erlendas puoselėja minų išleisti Margretą už kokio nors garsios kilmės 
žmogaus ir kad jis tikras, jog dabartinė jo padėtis leisianti jam tą reikalą 
sutvarkyti ligi galo, nors mergaitė gimusi paleistuvystėje ir jos ateitį tik 
per vargą buvo galima užtikrinti. Gal ir pasisektų, jeigu žmonės tikrai 
įsitikintų, kad Erlendas sugebės išlaikyti ir dar sustiprinti savo valdžią 
ir turtą. Nors Erlendas tam tikru atžvilgiu buvo mylimas ir gerbiamas, 
tačiau niekas nebuvo įsitikinęs, kad gera padėtis Hiusabiu ilgai išsilaikys. 


Dėl to Kristina bijojo, kad jam vargu ar pasiseks įgyvendinti savo svajo- 

nes dėl Margretos. Ir nors ji nelabai mylėjo Margretą, tačiau gailėjo jos 
ir baiminosi tos dienos, kada mergaitės išdidumas bus palaužtas, jeigu 
bus priversta pasitenkinti daug kuklesnėmis vedybomis, negu tos, kurias 
tėvas jos mintyse nuolat žadino, ir visai kitokiomis gyvenimo sąlygomis, 
negu ją Erlendas augino. 

Tuoj po Grabnyčių iš Formo į Hiusabiu atvyko trys vyrai; jie slidė- 
mis peršliuožė kalnus ir atgabeno Erlendui skubią žinią nuo Simono 
Andreseno. Simonas rašė, jog jų uošvis sergąs ir sunku tikėtis, kad labai 
ilgai gyventų; Lavransas prašo, jei Erlendas galįs, kad atvažiuotų į Silą; jis 
norėtų su abiem žentais pasikalbėti, kaip tvarkyti reikalus po jo mirties. 

Erlendas vaikščiojo po menę, dirsčiodamas į žmoną. Nėštumas jau 
buvo matyti, Kristina buvo labai išbalusi, veidas sulysęs, ji atrodė tokia 
prislėgta, kad rodės, ašaros tuoj tuoj pasipils iš akių. Erlendas gailėjosi, kad 
šią žiemą su ja taip elgėsi — tėvo liga nebuvo jai netikėta, ir jei Kristina gy- 
veno čia su slapta širdgėla, tai jis turėjo atleisti jai ir už netinkamą elgesį. 

Jeigu vyktų slidėmis per kalnus vienas, tai Silą galėtų pasiekti gana grei- 
tai. Bet kartu su žmona būtų ilga ir sunki kelionė. Ir be to, jam tektų laukti, 
kol pasibaigs gavėnios meto karališkieji tingai, kuriuose jis būtinai turi da- 
lyvauti. O prieš tai jis turėjo sušaukti savo lensmanų susirinkimą. Kol jie 
galės pajudėti iš vietos, turbūt jau bus laikas Kristinai gimdyti, ir pagaliau 
Kristina negali plaukti jūra, net ir būdama visai sveika. Bet jis nedrįso nė 
pagalvoti, kad jo žmona daugiau nebepamatys savo tėvo gyvo. Ir vakare, 
kai juodu sugulė, Erlendas paklausė žmoną, ar ji ryšis kelionei. 

Jis jautėsi atlygintas, kai ji, dėkinga, gailėdamasi dėl savo nedrau- 
giško elgesio su juo žiemą, pravirko jo glėbyje. Erlendas sušvelnėjo ir 
susigraudino, kaip ir visada, kai suteikdavo moteriai skausmo ir būdavo 
priverstas žiūrėti, kaip ji tą skausmą lieja jo akyse. Dėl to jis gana kantriai 
klausėsi Kristinos išvedžiojimų. Erlendas iš karto pasakė, kad vaikų jis 
neketinąs vežtis. Tačiau motina priminė, kad Nokvė esąs jau didelis — 
jam būsią naudinga atsisveikinti su seneliu. Erlendas nesutiko. Paskui 
ji pareiškė, jog Ivaras ir Skiulė esą per maži pasilikti tarnaičių globoje. 
Tėvas taip pat nesutiko. O Lavransas taip myli Gautę! Erlendas ir vėl 
nesutiko, turėdamas galvoje dabartinę padėtų. Ir be jo būsią labai sunku 
Rantridai turėti namuose nėščią moterį, kai vyras guli ligos patale. Be 

to, jiems patiems būsią sunku grįžti namo su naujagimiu. Dėl to turėtų 
ji kurioje nors Lavranso sodyboje atiduoti kūdikį auginti žindyvei arba 
laukti vasaros Jeriungorde, bet tada jam tektų išvažiuoti namo anksčiau. 
Jis išdėstė žmonai visus tuos samprotavimus, ne vieną kartą pakartoda- 
mas, vis stengdamasis kalbėti ramiai ir suprantamai. 

Paskui prisiminė, kad Nidare jie turėsią šio to nupirkti, ko galį pri- 
reikti uošvei šermenims — vyno, vaško, kvietinių miltų, manų 1r kitko. 
Galų gale jie vis dėlto išvyko iš namų ir į Jeriungordą atvyko prieš šven- 
tąją Gertrūdą. 


Kristina visai kitaip pasijuto gimtinėje, negu manė. 

Ji turėjo labai džiaugtus, kad dar kartą pamatė tėvą. Prisiminusi, kaip 
tėvas, jai atvykus, buvo linksmas ir kaip dėkojo už tai Erlendui, ji džiau- 
gėsi. Tačiau jautė, kad jau yra nuošalyje nuo daugelio čia vykstančių įvy- 
kių, Ir jai buvo skaudu. 

Iki gimdymo buvo likęs mažiau kaip mėnuo, dėl to Lavransas visai 
uždraudė Kristinai rūpintis juo; neleido jai kartu su kitais budėti prie 
jo naktimis, o motina nenorėjo ir girdėti, kad ji bent pirštą pridėtų prie 
namų ruošos. Kristina sėdėdavo prie tėvo per dienas, bet vieni jie re- 
tai pasilikdavo. Beveik kasdien į sodybą atvykdavo svečių — vis draugai, 
kurie norėjo dar kartą pamatyti Lavransą Bjergiulfseną gyvą. Tėvas dėl 
to džiaugėsi, nors ir labai išvargdavo. Su visais — moterimis ir vyrais, 
vargšais ir turtingaisiais, jaunais ir senais — jis linksmai ir nuoširdžiai kal- 
bėdavosi, dėkojo už draugystę, prašė melstis už jo vėlę, sakydavo: duok 
Dieve mums vėl pasimatyti aname pasaulyje! O naktimis, kai su Lav- 
ransu pasilikdavo tik vienas iš artimųjų, Kristina gulėdavo viršutinėje 
svetainėje, įbedusi sustingusį žvilgsnį į tamsą, ir negalėdavo užmigti, nes 
vis galvodavo ir galvodavo apie tėvo mirtį ir apie savo širdies blogumą 
ir piktumą. 

Lavransas sparčiai ėjo blogyn. Jis dar laikėsi, kol Ramborga pagimdė 
kūdikį, ir Ranfrida negalėjo ilgiau pabūti Forme; vieną dieną jis net įsakė 
ji ten nuvežti ir pamatė savo dukterį ir vaikaitę; mergytė buvo pakrikš- 
tyta Ulvhilda. Bet tada jis atgulė ir, matyt, jau daugiau jam nebuvo lemta 
atsikelti. 

Jis gulėjo didžiojoje menėje po viršutine svetaine. Patalas jam buvo 
pataisytas krikštasuolėje, nes jis negalėjo gulėti ant aukštų priegalvių, — 
tada užeidavo svaigulys, netekdavo sąmonės, prasidėdavo širdies trau- 
kuliai. Nuleisti jam kraują daugiau nesiryžo, nes visą rudenį ir žiemą tai 
būdavo daroma taip dažnai, kad dabar Lavransas pasidarė visai maža- 
kraujis, o valgė ir gėrė labai menkai. 

Smulkūs ir gražūs tėvo veido bruožai dabar pašiurkštėjo, jo spalva, 
anksčiau nuo buvimo lauke tokia skaisti, nublanko; jis pasidarė geltonas 
kaip kaulas, o bekraujės lūpos nubalo kaip ir paakiai. Tankūs, šviesūs, 
truputį žilstelėję plaukai — nekirpti, suglebę — buvo išsidraikę ant mėly- 
nai siuvinėto priegalvio užvalkalo. Bet labiausiai jį pakeitė šiurkšti ir žila 
barzda; ji dabar augo pasmakrėje ir ant ilgo plataus kaklo, jo gyslos atro- 
dė lyg ištemptos storos stygos. Lavransas visada rūpestingai skusdavosi 
prieš kiekvieną šventę. Jo kūnas taip sulyso, kad beliko tik griaučiai, bet 
jis sakė, kad, kai guli išsitiesęs 1r beveik nejuda, jaučiasi gerai. Ir visada 
buvo linksmas ir džiugus. 

Sodyboje buvo skerdžiami galvijai, daromas alus, kepami pyragai 
šermenims, nešama į lauką patalynė ir švarinama — viskas, kas galima, 
buvo daroma dabar, kad, atėjus paskutinei valandai, visur būtų ramu. 
Lavransui labai gera buvo klausytis, kaip vyksta pasirengimas — jo pas- 
kutinis pokylis neprivalo būti blogiausias iš visų kada nors Jeriungorde 
ruoštų: garbingai ir prideramai reikia jam palikti savo, namų šeimininko, 
pareigas. Kartą jis panoro pamatyti tas dvi karves, kurios eis su laidotu- 
vių eisena ir bus padovanotos sirai Eirikui ir sirai Sulmiundui, ir galvijai 
buvo atvesti pas jį į menę. Visą žiemą joms buvo duodama dviguba 
pašaro norma, todėl jos pagražėjo ir nutuko kaip ganykloje karvės apie 
šventąjį Ulavą, nors dabar buvo pats sunkiausias pavasario nepriteklių 
metas. Pats Lavransas labiausiai kvatojo, kai viena iš jų patręšę menės 
grindis. Bet jis bijojo, kad jo žmona nuo viso to nenuvargtų. Kristina 
jautėsi prityrusi ir gabi šeimininkė, tokia ji buvo laikoma ir namuose, ir 
visame Skaune, tačiau dabar jai atrodė, kad, lyginant su motina, ji nie- 
kam tikusi. Niekas negalėjo suprasti, kaip Ranfrida gali viską suspėti, 
kai tuo tarpu atrodė, kad ji niekada neatsitraukia nuo vyro; ji taip pat 
kiekvieną naktį sėdėdavo prie jo ir budėdavo. 

— Negalvok apie mane, — sakydavo ji, duodama savo ranką. — Juk 
žinai, kad, tau mirus, aš tikrai pailsėsiu nuo visų šių darbų. 

Jau prieš daugelį metų Lavransas Bjergiulfsenas savo paskutiniam 
poilsiui buvo nusipirkęs vietą pas vienuolius Hamare, ir Ranfrida Ivars- 
dater panoro lydėti jo kūną ir pasilikti ten; ji norėjo apsigyventi vienuo- 
lyno įname sodyboje mieste. Pirmiausia karstas bus palydėtas į bažnyčią 
čia, namuose, ir bus paaukotos brangios dovanos bažnyčiai ir kunigams; 
mirusiojo eržilas bus vedamas paskui karstą su Lavranso kariškais rei- 
kmenimis ir ginklais, kuriuos už keturiasdešimt penkias sidabrines mar- 
kes turės išpirkti Erlendas. Vienas Kristinos sūnus gaus tuos ginklus ir 
reikmenis — greičiausiai tas, kurį Kristina dabar nešioja, jei tai bus sūnus. 
„Gal kada nors vėl pasirodys Lavransas Jeriungorde“, — nusišypsojo li- 
gonis. Pakeliui į Hamarą per Giudbransdaleną kūną nakčiai teks įnešti į 
bažnyčią; visa tai buvo pasakyta Lavranso testamente, nurodant pinigi- 
nes dovanas ir vaškines žvakes. 

Kartą Simonas pasakė, kad uošviui atsirado pragulų, ir jis padėjo 
Ranfridai pakelti ir aptvarkyti ligonį. 

Kristina iš pavydo puolė į neviltį. Ji negalėjo pakęsti, kad tėvai Simo- 
nui Andresenui rodo tokį pasitikėjimą. Jis jautėsi Jeriungorde visai kaip 
namie, ne taip kaip Erlendas. Beveik kasdien Simono stambus sartis 
stovėdavo pririštas prie kiemo tvoros, o jis pats, nenusiėmęs nei kepurės, 
nei apsiausto, sėdėdavo pas Lavransą menėje — jis gi atvykęs neilgam, 
tik aplankyti uošvio. Bet greitai, išėjęs pro duris, šūkteldavo, kad jo žir- 
gą vis dėlto nuvestų į arklidę. Jis žinojo visus tėvo reikalus, atnešdavo 
laiškų skrynelę, paimdavo raštelius ir užrašus, vykdydavo įvairiausius 
Ranfridos įpareigojimus ir kalbėdavosi su vyriausiuoju bernu apie laukų 
darbus. Kristinai atrodė, jog ji labiau už viską pasaulyje norėtų, kad tė- 
vas mylėtų Erlendą... tačiau jau pirmą kartą, kai tėvas palaikė jo pusę, ji 
pasielgė labai negražiai... 

„Simonas Andresenas nepaprastai liūdėjo, kad jim taip greitai teks 
skirtis su uošviu. Tačiau buvo labai patenkintas, susilaukęs dukrelės. 
Lavransas ir Ranfrida daug klausinėdavo apie jo mažytę Ulvhildą, ir Si- 
monas visada galėdavo atsakyti į visus jų klausimus, kaip mažytė auga ir 
ką veikia. Ir čia Kristina jautė, kad pavydas ėda jai širdį — Erlendas taip 

niekada nesidomėjo jų vaikais. Antra vertus, jai atrodė truputį juokinga, 
kai toks jau nelabai jaunas žmogus, stambiu tamsiai raudonu veidu, pui- 
kiai viską supranta ir pasakoja apie žindomo kūdikio viduriukų raižymą 
arba apie jo apetitą. 

Kartą Simonas atvažiavo rogėmis vežti Kristinos — juk ji turinti ap- 
lankyti seserį ir jos dukterį. 

Simonas buvo visai perstatęs seną, aprūkusią gyvenamąją trobą, į ku- 
rią jau keli šimtai metų keldavosi Formo moterys, kai joms ateidavo lai- 
kas gimdyti. Židinys buvo nugriautas, pastatyta plytų krosnis, jos viename 
šone patogiai ir gerai įrengta puiki, išraižyta lova, O priešais pasienyje sto- 
vėjo puikus pjaustytas Dievo Motinos atvaizdas, kad moteris, gulėdama 
toje lovoje, visą laiką jį matytų. Menėje atsirado lentų grindys, įstiklintas 
langas sienoje, įvairių smulkių puošmenų ir nauji suolai. Simonas ta patal- 
pą paskyrė Ramborgai, kur ji galėjo laikyti savo daiktus, priimti kaimynes, 
o kai sodyboje vyks pokyliai, tai čia galės atsiskirti tos moterys, kurioms 
nelabai patinka, kai vyrai pasigeria ir vakarui baigiantis nelabai susivaldo. 

Viešnios garbei Ramborga atsigulė į lovą. Ji pasipuošė šilkine ska- 
rele ir raudonu kiklikėliu su baltų kailiukų apvadėliais ant krūtinės; už 
nugaros jai buvo padėtos šilkiniais užvalkalais pagalvėlės, o antklodės 
užtiestos gėlėto aksomo lovatiese. Prie lovos stovėjo Simono dukters 
Ulvhildos lopšelis. Tai buvo senoviškas švediškas lopšys, kurį į Norve- 
giją atvežė Ramborga Siunsdater. Jame buvo gulėjęs Kristinos tėvas ir 
senelis, ji pati ir visi jos broliai ir seserys. Pagal visus papročius šį lopšį 
su kraičiu turėjo gauti Kristina, kaip vyriausioji duktė, tačiau, Kristinai 
ištekant, lopšys nebuvo paminėtas. Ji, be abejo, suprato, kad tėvai tyčia 
pamiršo tą lopšį: jos ir Erlendo vaikų nelaikė vertais jame gulėti... 

Daugiau Kristina nesutiko važiuoti į Formą, aiškinosi neturinti jėgų. 


Tiesą sakant, Kristina jautėsi nesveika, bet tai buvo iš sielvarto ir dva- 
sinio nerimo, nes pati nuo savęs nebegalėjo nuslėpti, kad kuo ilgiau gy- 
veno namuose, tuo jai darėsi blogiau. Tokia jau ji buvo: jai skaudu buvo 
matyti, kad dabar, prieš mirtį, artimiausias tėvui žmogus buvo žmona. 

Ji visada girdėdavo, kad jos tėvų šeimyninis gyvenimas buvo puikios 
ir garbingos moterystės, ištikimybės ir seraširdiškumo pavyzdys. Tačiau 


KRISTINA LAVRANSDATER + 


Kristina, visai apie tai negalvodama, jautė, kad kažkas vis dėlto skyrė 
juos — kažkoks neaiškus šešėlis temdė jų šeimyninį gyvenimą, nors Lav- 
ransas ir Ranfrida gyveno taikiai ir gerai. Dabar tarp jos tėvų nebebuvo 
jokio šešėlio: Jie kalbėdavosi vienodai ir ramiai, daugiausia apie kasdie- 
nines smulkmenas, bet Kristina jautė, kad jų žvilgsniai ir balsas atrodė 
kažkokie kitokie. Ji suprato, kad tėvas visada pasigesdavo žmonos, kai 
tik ji išeidavo iš menės. Jei jis pats įkalbėdavo ją eiti trupuų pailsėti, tai 
paskui nerimdavo laukdamas ir, kai ji pasirodydavo, vėl tartum atgau- 
davo ramybę ir džiaugsmą. Kartą Kristina girdėjo tėvus kalbant apie jų 
mirusius vaikus, tačiau abudu atrodė labai laimingi. Kai atvažiuodavo 
sira Eirikas ir garsiai skaitydavo Lavransui, Ranfrida visada sėdėdavo 
kartu; tada Lavransas dažnai imdavo žmonos ranką ir žaisdavo jos pirš- 
tais, sukinėdamas žiedus. 

Kristina žinojo, kad tėvas ją mylėjo nė kiek ne mažiau, negu pirma. 
Bet iki šiol ji nežinojo, jog tėvas myli ir jos motiną. Ji suprato skirtumą 
tarp vyro meilės žmonai, kuri su juo nugyveno visą ilgą gyvenimą, ir 
sunkias, ir geras dienas, ir jo meilės savo vaikui, kuris tik dalijosi su juo 
džiaugsmu, sulaukdamas didelio švelnumo. Kristina verkdama meldė 
Dievą ir šventąjį Ulavą pagalbos, prisimindama tą ašaromis aplaistytą 
sunkų ir švelnų atsisveikinimą kalnuose praeitą rudenį, bet suprato, kad 
negali dabar norėti, kad tas atsisveikinimas būtų buvęs paskutinis. 


Pirmą vasaros dieną Kristina pagimdė šeštąjį sūnų ir jau penktą die- 
ną po gimdymo atsikėlė ir atėjo į gyvenamąją menę pasėdėti su tėvu. 
Lavransui tai nepatiko: jo namuose niekada nebuvo tokios tvarkos, kad 
gimdyvė išeitų laukan anksčiau, nei būtų įvesta į bažnyčią. Jai nebuvo 
galima eiti per kiemą, jeigu nešviečia saulė. Ranfrida klausėsi Lavranso 
priekaištų. 

— Štai ką aš dabar manau, — tarė ji, — kad niekada mes, tavo mo- 
terys, per daug tavęs neklausėme ir dažniausiai elgdavomės taip, kaip 
norėdavome. | 

— O tu to anksčiau nežinojai? — juokdamasis paklausė vyras. — Tada 
tavo brolis Trondas teisus — prisimeni, jis visada mane vadindavo maz- 
gote, kad leidžiuosi jūsų valdomas. | 

Kitą šventadienį Ramborga aplankė bažnyčią, o paskui atvyko į Je- 
riungordą — pirmą kartą po gimdymo. Su ja atvažiavo Helga Rolfsdater, 
taip pat jau ištekėjusi. Tuo laiku pas Lavransą sėdėjo Hovardas Tron- 
senas iš Siunbiu. Šie trys jauni žmonės buvo vienmečiai ir trejus metus 
kartu gyveno Jeriungorde kaip broliai su seserimis. Tada Hovardas buvo 
pats guviausias ir vadovavo visiems žaidimams, nes buvo berniukas. 
Dabar abi ištekėjusios jaunosios moterys leido jam aiškiai suprasti, kad 
jos — patyrusios moterys, turinčios vyrus, vaikus ir namų ūkį, O jis tiesiog 
nesubrendęs ir neprotingas vaikas. Lavransą tai labai pralinksmino. 

— Palauk, mano drauge Hovardai, kai pats parsivesi žmoną, tada tu 
tikrai sužinosi, kiek mažai išmanai, — tarė jis, ir visi vyrai menėje nusikva- 
tojo ir patvirtino jo žodžius. 

Sira Eirikas kasdien lankė ligonį. Jų senasis parapijos kunigas dabar 
prastai matė, bet padavimą apie pasaulio sukūrimą norvegiškai ir evan- 
geliją lotyniškai skaitė vis taip pat gyvai ir sklandžiai, nes savo knygas 
labai gerai mokėjo. Lavransas prieš kelerius metus Sostade įsigijo vieną 
didžiulę knygą, — jos jis labiausiai ir norėjo pasiklausyti, — tačiau sira Ei- 
rikas dėl silpnų akių negalėjo jos paskaityti. Tada tėvas paprašė Kristiną 
pabandyti, gal ji sugebėsianti paskaityti. Ir kai Kristina, truputį susipaži- 
nusi su ja, visai gerai ir gražiai paskaitė, jai buvo didelis džiaugsmas, kad 
štai dabar ir ji gali būti naudinga savo tėvui. 

Toje knygoje buvo pasikalbėjimų tarp baimės ir drąsos, tarp tikėji- 
mo ir abejojimo, kūno ir sielos. Be to, joje taip pat buvo keletas padavi- 
mų apie šventuosius ir daug įvairių apsakymų apie vyrus, kurie dar gyvi 
buvo įkvėpti Šventosios Dvasios ir galėjo matyti nusidėjėlių kančias 
pragare, skaistyklą ir dangiškąją palaimą. Lavransas dabar dažnai kalbė- 
davo apie skaistyklą, į kurią netrukus turėsiąs patekti, bet nejautė dėl to 
jokios baimės. Jis tikėjosi didelės pagalbos, kurią jam išmels jo draugai 
ir kunigas, ir guodėsi tuo, kad šventasis Ulavas ir šventasis Tomas su- 
stiprins jį ir per tą paskutinį bandymą, nes ir šiame gyvenime jis dažnai 
jautęs jų paramą. Jis nuolat girdėdavo, kad jeigu žmogus esąs tvirto 
tikėjimo, tai jis niekad nepametąs iš akių tos palaimos, į kurią jo siela ei- 
nanti per skaistyklos ugnį. Kristinai atrodė, kad jos tėvas džiaugiasi, lyg 
eidamas narsumo išbandyti. Jis neaiškiai prisiminė, kaip vaikystėje kara- 

liaus prisiekusieji vyrai iš slėnio ėjo į karą prieš hercogą Eiriką, — dabar 
jai atrodė, kad jos tėvas žiūri mirčiai į akis lygiai taip, kaip tada, kai laukė 
nuotykių ir mūšių. 

Ir štai kartą ji pasakė, kad, jos nuomone, tėvas savo gyvenime pa- 
kėlęs tiek bandymų, jog jam būsią lengva aname pasaulyje. Lavransas 
atsakė, jog jis ne taip mano. Jis esąs turtingas Žmogus, gimęs įžymioje 
šeimoje, gyvenime jam sekęsi ir jis turėjęs draugų. 

— Pats sunkiausias skausmas man buvo, kad aš niekad nemačiau savo 
motinos ir netekau vaikų, bet ir viena, ir kita greitai nebebus man skaus- 
mas. Taip ir kiti dalykai, kurie slėgė mane gyvenime, — daugiau jie man 
nebeskaudus! 

Motina dažnai sėdėdavo Kristinai skaitant, ateidavo ir pašalinių 
žmonių, Erlendas taip pat mielai klausydavosi. Visiems šis skaitymas 
teikė malonumo, bet pati Kristina tik jaudindavosi ir puldavo į nevilt: 
ji galvojo apie savo širdį, kuri puikiai žinojo, kas teisinga ir gera, ir vis 
dėlto visada buvo palinkusi į nedorybę. Be to, drebėjo dėl savo mažiu- 
ko, naktimis bijodavo užmigti, kad kūdikis nenumirtų nekrikštytas. Dvi 
moterys naktimis turėdavo budėti prie jos, ir vis tiek Kristina nedrįsdavo 
užmigti. Visi kiti jos vaikai buvo pakrikštyti dar nesulaukę trijų dienų, o 
su paskutiniuoju sūnum Kristinai teks palaukti, nes kūdikis buvo dide- 
lis ir stiprus, ir visi norėjo pavadinti jį Lavranso vardu. Slėnyje žmonės 
griežtai laikėsi papročio nekrikštyti vaikų dar gyvų žmonių vardais. 

Kartą Kristinai sėdint prie tėvo su kūdikiu ant kelių, Lavransas pa- 
prašė jį išvystyti, nes iki šiol jis tebuvo matęs tik kūdikio veidelį. Kristina 
išpildė tėvo prašymą ir padėjo berniuką jam ant rankų. Lavransas pa- 
glostė mažą, iškilią krūtinėlę ir paėmė į ranką sugniaužtą kumštelį: 

— Keista man, vaikuti, kad tu dėvėsi mano šarvus — dabar tu juose 
užimtum ne daugiau vietos, kaip kirminas riešuto kevale, o štai šiai ran- 
kutei teks dar ilgai augti, kol galės apimti mano kalavijo rankeną. Kai ma- 
tai tokį vaiką, tai pradedi suprasti, jog Viešpats Dievas nenorėjo, kad mes 
nešiotume ginklus. Bet tu, mažiuli, kiek paaugęs jau įsigeisi paimti mano 
ginklus. Labai nedaug moters pagimdytų žmonių jaučia tokią didelę Die- 
vo meilę, kad atsisako nešioti ginklus. Aš neturėjau tokios meilės. 

Jis kiek pagulėjo, žiūrėdamas į naujagimį. 

— Tu nešioji savo vaikus po mylinčia širdimi, mano Kristina, — tavo 
berniukas riebus ir didelis, bet tu pati išbalusi ir laibutė kaip stabarėlis, ir 
taip buvo, sako motina, visiems tavo vaikams gimus. Ramborgos dukre- 
lė gimė liesutė ir mažytė, — pasakė jis juokdamasis, — bet pati Ramborga 
žydi kaip rožė. 

— Ir vis dėlto man keista, kad ji pati nenori maitinti kūdikio, — tarė 
Kristina. 

— Simonas taip pat nenori — jis sako nenorįs, kad ji sublogtų. Tu turi 
atsiminti, kad Ramborga dar neturi pilnų šešiolikos metų. Ji pati dar ne- 
spėjo sunešioti vaikiškų batukų, kai pagimdė dukterį... o prieš tai nebuvo 
sirgusi nė valandos — nieko nuostabaus, kad jai neužtenka kantrybės. O 
tu ištekėjai jau suaugusi, mano Kristina! 

Staiga Kristina pradėjo nežmoniškai verkti — ji ir pati nežinojo ko- 
dėl. Bet tai buvo tiesa: ji pamildavo savo vaikus nuo pirmos valandos, 
kai pajusdavo nešiojanti juos savo įsčiose, mylėjo juos, kai jie sukeldavo 
kankinantį nerimą, apsunkindavo ją ir sudarkydavo. Ji pamildavo ma- 
žuosius veidelius, vos pirmą kartą juos pamatydavo, ir mylėjo juos visą 
laiką, jiems augant, keičiantis ir vyriškėjant. Bet niekas jų taip nemylėjo 
ir nesidžiaugė kartu su ja! Erlendas buvo ne toks — tiesa, jis juos mylėjo, 
bet kalbėjo, kad Nokvė į pasaulį atėjęs per anksti, o apie kitus visada 
sakydavo, kad jų per daug. Ji atsiminė, ką galvojo apie nuodėmės vaisių 
tą pirmąją žiemą Hiusabiu — suprato, kad patyrė jo kartybės, nors ir ne 
taip, kaip bijojo. Tada kažkas atsistojo tarp jos ir Erlendo, ir to jau turbūt 
niekada nebus galima ištaisyti. 

Su savo motina ji niekada nebuvo artima; seserys buvo dar visai ma- 
žos, kai ji jau buvo suaugusi mergaitė, žaidimų draugių ji niekada netu- 
rėjo. Ji augo tarp vyrų, ir buvo galima laukti, kad taps lepi ir švelni, nes 
vyrai ją skyrė nuo viso pasaulio ir iškėlę rankas gynė ir saugojo. Dabar jai 
buvo aišku, kodėl gimdo vien berniukus — kad maitintų juos savo krauju 
ir prie savo krūtinės, kad mylėtų, gintų ir lepintų juos, kol jie taps tokie 
dideli, kad galės užimti vietą tarp vyrų. Ji prisiminė girdėjusi apie vie- 
ną karalienę, pramintą berniukų motina. Ji tikriausiai aplink savo vaikų 
kambarį laikė vyrų sargybą... 

— Kas tau, Kristina? — kiek luktelėjęs, paklausė tėvas. 

Ji negalėjo jam viso to papasakoti, todėl po kiek laiko pro ašaras 
pratarė: 

— Kaip man nesielvartauti, tėve, kai jūs gulite čia... 

Tačiau galiausiai, Lavranso prispirta, ji pasisakė bijanti dėl nekrikšty- 
to kūdikio. Tada Lavransas tuojau liepė artimiausią šventadienį nunešti 
kūdikį į bažnyčią ir pasakė, jog netikįs, kad dėl to jam teksią mirti anks- 
čiau, negu ateisianti Dievo skirtoji valanda. 

— Be to, aš jau per ilgai čia guliu, — pasakė jis juokais. — Liūdni daly- 
„kai lydi mūsų atėjimą ir išėjimą, Kristina! Ligoje mes gimstame ir ligoje 
mirštame, jeigu neištinka staigi mirtis. Kai aš buvau jaunas, man pati 
gražiausia mirtis atrodė būti nukautam mūšio lauke. Bet nuodėmingam 
žmogui, žinoma, reikia ligos patalo. Beje, dabar aš nejaučiu, kad mano 
siela augtų, nors ir gulėčiau dar ilgiau. Taip kitą sekmadienį berniukas 
buvo pakrikštytas savo senelio vardu. Visa apylinkė griežtai smerkė už 
tai Kristiną ir Erlendą, nors Lavransas Bjergiulrsenas visiems, pas jį at- 
ėjusiems sakė, kad jis pats to pareikalavęs: nenorėjęs, kad jo namuose 
būtų nekrikštas, kai mirtis prisiartins prie durų. 

Lavransas jau ėmė bijoti, kad mirtis neištiktų jo pačiame pavasario sė- 
jos įkarštyje, nes tai būtų labai nepatogu daugeliui žmonių, norinčių daly- 
vauti šermenyse ir pagerbti jo laidotuves. Tačiau praslinkus porai savaičių 
po kūdikio krikštynų Erlendas užėjo pas Kristiną į senąją audyklą, kur 
ji gyveno po gimdymo. Buvo jau vėlus rytas, po pusryčių; Kristina dar 
gulėjo, nes berniukas buvo neramus. Erlendas, labai susijaudinęs, ramiai 
ir švelniai pasakė, kad ji greičiau keltųsi ir eitų pas tėvą. Auštant Lavransą 
ištikę keletas labai sunkių širdies priepuolių, ir po jų jis ilgai gulėjęs be 
sąmonės Dabar pas jį esąs sira Eirikas ir ką tik išklausęs išpažinties. 

Ejo penkta diena po šventojo Halvardo.* Visą laiką dulkė smulkus 
lietus. Kieme 1š pietų į Kristiną švelniai padvelkė suartų ir patręštų dir- 
vų kvapas. Slėnis atrodė rudas nuo pavasario lietaus, tarp aukštų kalnų 
mėlynavo oras, kalnų pašlaitėje slinko rūkas. Iš giraitės prie patvinusios 
upės skambėjo žvangučiai — ožkų banda buvo išleista į laisvę ir paskli- 
dusi skainiojo pumpurais aplipusias šakeles. Toks oras visada džiugino 

tėvo širdį: žiemos ir šalčių pabaiga žmonėms ir galvijams — tuomet gy- 
vuliai išleidžiami iš tamsių tvartų, kuriuose taip skurdžiai maitinosi. 

Iš tėvo veido Kristina tuoj suprato, kad mirtis visai arti. Jo šnervės 
buvo baltos kaip sniegas, lūpos pamėlusios, aplink dideles akis tamsūs 
ratilai; plaukai, išsidraikę drėgnais kuokštais, supo plačią suprakaitavusią 
kaktą. Tačiau Lavransas dar turėjo visą sąmonę ir kalbėjo aiškiai, nors 
lėtai ir silpnu balsu. 

Šeimyna vienas po kito ėjo prie jo, Lavransas kiekvieną ėmė už ran- 
kos, dėkojo už tarnybą, linkėjo ilgo amžiaus, prašė atleisti, jeigu kada 
kuo nusidėjo, ir prašė melstis už jo vėlę. Paskui pradėjo atsisveikinti 
su savo giminėmis. Dukteris prašė pasilenkti, kad galėtų pabučiuoti, ir 
meldė joms Dievo ir visų Šventųjų palaimos. Abi jos graudžiai verkė, ir 
jaunutė Ramborga puolė į sesers glėbį. Stipriai susikabinusios, abi Lav- 
ranso dukterys nuėjo į savo vietą tėvo kojūgalyje, ir jaunesnioji, palinku- 
si Kristinai am krūtinės, tebeverkė. 

Kai Erlendas pakėlė Lavranso ranką ir pabučiavo, jo veidas virpėjo 
ir skruostais ritosi ašaros. Jis tyliai paprašė uošvį atleisti už viską, ką per 
tuos visus metus jam padarė. Lavransas pasakė, kad jis iš visos širdies 
atleidžiąs jam ir prašąs Dievą būti šalia Erlendo kiekvieną jo gyvenimo 
dieną. Kai Erlendas pasitraukė nuo lovos ir atsistojo šalia žmonos, pač- 
męs ją už parankės, jo gražus veidas nušvito kažkokia blankia šviesa. 

Simonas Darė neverkė, bet, imdamas uošvio ranką pabučiuoti, atsi- 
klaupė ir gana ilgai klūpojo, stipriai spausdamas ją. 

— Kokia tavo šilta ir gera ranka, žente! — vos šyptelėjęs tarė Lavransas. 

Kai Simonas priėjo prie Ramborgos, ši atsigręžė į jį, ir jis apkabino 
jos smulkius vaikiškus pečius. 

Galiausiai Lavransas atsisveikino su žmona. Jie pašnibždėjo viens 
kitam keletą žodžių, kurių niekas negirdėjo, ir visų akyse pasibučiavo, ir 
tai labai tiko, kai mirtis jau buvo menėje. Paskui Ranfrida atsiklaupė prie 
vyro patalo, pasisuko į jį veidu — buvo išbalusi, bet tyli ir rami. 

Sira Eirikas, suteikęs ligoniui paskutinį patepimą, iš namų neišėjo. 
Jis sėdėjo galvūgaly ir skaitė maldas; Ranfrida atsisėdo ant lovos krašto. 
Taip praslinko kelios valandos. Lavransas gulėjo prasimerkęs. Protar- 
piais jis neramiai kilnojo galvą ant priegalvio, rankomis gniaužė antklo- 

dę, porą kartų sunkiai sudejavęs, atsiduso. Visi jau manė, kad jis neteko 
žado, tačiau mirties agonija dar nebuvo prasidėjusi. 

Anksti sutemo, ir kunigas uždegė žvakę. Susirinkusieji tyliai sėdėjo, 
žiūrėdami į ligonį 1r klausydami lietaus šniokštimo už sienų. Staiga lyg 
kažkoks nerimas apėmė ligonį, jo kūnas sudrebėjo, veidas pamėlynavo, 
ir, matyt, jis pradėjo dusti. Tėvas Eirikas pakišo jam po pečiais ranką, 
pakėlė jį i1r pasodino, o ligonio galvą pasidėjo sau ant krūtinės, rodyda- 
mas kryžių. 

Lavransas atsimerkė, įsmeigė žvilgsnį į Nukryžiuotąjį kunigo ranko- 
je ir tyliai, bet taip aiškiai, kad dauguma menėje galėjo girdėti, pasakė: 

— Exsurrexi, et adhuc surn tecumn.* 

Jo kūnu perbėgo dar keletas virpulių, rankos graibė antklodę. Sira 
Eirikas dar valandėlę spaudė Lavransą prie savęs. Paskui atsargiai nulei- 
do draugo kūną ant pagalvės, pabučiavo į kaktą, suglostė plaukus aplink 
ir tik tada užspaudė mirusiajam blakstienas ir šnerves. Paskui atsistojo 
ir pradėjo melstis. 

Kristinai buvo leista naktį budėti prie tėvo kūno. Lavransą pašarvojo 
viršutinėje svetainėje, nes buvo tikimasi didelio žmonių antplūdžio, o 
ten buvo erdviau. 

Tėvas, nušviestas žvakių, atviru aukso blankumo veidu jai atrodė 
neapsakomai gražus. Drobulės buvo nuleistos žemiau veido, kad dau- 
gybė lankytojų, norinčių žvilgterėti į mirusįjį, jų nesuteptų. Sira Eirikas 
ir parapijos kunigas iš Kvamo giedojo. Kunigas buvo atvykęs iš vakaro 
atsisveikinti su Lavransu, bet jau neberado jo gyvo. 

Jau kitą dieną į sodybą pradėjo plaukti svečiai, ir Kristina dėl pado- 
rumo turėjo atsigulti, nes po gimdymo dar nebuvo buvusi bažnyčioje. 
Dabar jai paklojo iškilmingą patalą su šilkinėmis antklodėmis ir gražiau- 
siomis pagalvėmis, kokios tik buvo namuose. Iš Formo laikinai buvo 
atvežtas lopšys; ir štai jame gulėjo Lavransas jaunesnysis, it visą dieną 
žmonės nesiliovė ėję žiūrėti Kristinos ir kūdikio. 

Tėvo kūnas buvo gražus, girdėjo kalbant Kristina; tik truputį pagel- 
tęs. Ir niekas nebuvo matęs, kad prie karsto būtų sunešta tiek žvakių. 


* Pabusiu ir būsiu jau pas tave (Ps. 139, 18). (Lo/.) 

Penktą dieną prasidėjo šermenų pokylis, kuris buvo nepaprastai 
iškilmingas. Sodybos kieme ir Laugarbiu stovėjo apie šimtas svetimų 
žirgų. Svečių buvo pilna net Forme. Septintą dieną įpėdiniai pasidalijo 
turtą — ramiai ir draugiškai. Lavransas prieš mirųį viską sutvarkė, ir jie 
griežtai vykdė jo norą. 

Kitą dieną kūną, kuris dabar buvo Šventojo Ulavo bažnyčioje, turėjo 
išvežti į Hamarą. 

Išvakarėse, greičiau tai buvo jau naktis, Ranfrida atėjo į gyvenamąją 
menę, kur gulėjo duktė su kūdikiu. Šeimininkė buvo labai pavargusi, 
tačiau jos veidas buvo giedras ir ramus. Ji liepė tarnaitėms išeiti. 

— Visur pilna žmonių, bet kur nors rasite sau kampelį. Aš noriu pati 
budėti prie dukters šią paskutiniąją naktų savo sodyboje. 

Ji paėmė iš Kristinos rankų kūdikį, nusinešė prie židinio ir pervystė 
nakčiai. 

— Turbūt jums keista, mamyte, kad reikia išvykti iš namų, kur tiek 
metų išgyvenote su mano tėvu, - tarė Kristina. - Nesuprantu, kaip jums 
pakanka jėgų. 

— Man sunkiau būtų pasilikti čia, — atsakė Ranfrida, supdama ma- 
žylį Lavransą ant kelių, — ir nematyti tavo tėvo vaikštant po sodybą. Tu 
niekada negirdėjai, kaip mes persikėlėme gyventi čia į slėnį, —- kalbėjo 
ji, kiek palaukusi. — Tuo laiku, kai mus pasiekė žinia, kad mano tėvas 
Ivaras taisosi mirti, aš negalėjau joti; Lavransui teko vykti į šiaurę vie- 
nam. Prisimenu, buvo toks puikus oras, kai jis išvyko — jau tada jis 
mėgo išjoti vėliau, kai būna vėsiau; jis norėjo pasiekti Oslą dar tą patį 
vakarą — tai buvo kaip tik prieš vidurvasarį. Aš palydėjau jį iki tos vie- 
tos, kur kelias iš sodybos susikerta su keliu į bažnyčią, tu prisimeni, ten 
yra keletas didelių plikų uolų ir aplinkui nederlinga žemė — blogiausia 
žemė visame Skuge. Ji visada išdžiūdavo, bet tais metais tuose skly- 
puose augo puikūs javai, ir mes apie tai kalbėjomės. Lavransas vedė 
arklį už pavadžio, o aš vedžiausi tave, tau tada buvo keturios žiemos. 
Kai priėjom kryžkelę, kur keliai skyrėsi, aš tau liepiau bėgti namo. Tu 
nelabai norėjai, bet tada tėvas pasakė, kad susirastum penkis baltus 
akmenukus ir sudėtum juos kryžium šaltinyje po vandeniu — tai apsau- 
gosią jį nuo trolių, gyvenančių Mjeso miške, kai jis per jį josiąs. Tada 
tu pasileidai bėgti... 

— O argi žmonės tiki tuo? — paklausė Kristina. 

— Nežinau, negirdėjau nei anksčiau, nei vėliau. Turbūt tėvas pats 
viską sugalvojo. Argi neprisimeni, koks gabus jis buvo visokiems prasi- 
manymams, kai žaisdavo su tavim? 

— Taip taip! Prisimenu! 

— Aš palydėjau jį per mišką iki pat Nykštukų akmens. Ten jis paprašė 
mane grįžti ir palydėjo atgal vėl ligi kryžkelės. Jis juokėsi ir pasakė, kad 
aš turinti žinoti, jog jis negalįs leisti manęs vienos per mišką, o ypač kad 
saulė jau leidžiasi. Stovėdama kryžkelėje aš apkabinau Lavranso kaklą: 
man buvo taip skaudu, kad aš negalėjau vykti namo... Aš niekada Skuge 
negalėjau jaustis gerai ir vis ilgėjausi šiaurės ir veržiausi į slėnį. Lavransas 
ramino mane ir galų gale pasakė: „Kai aš grįšiu, o tu išeisi pasitikti su 
sūnum ant rankų, tada galėsi manęs prašyti, ko tik nori. Ir jeigu žmogaus 
jėgoms tai bus įveikiama, aš tavo prašymą įvykdysiu!“ Aš atsakiau, jog 
tokiu atveju paprašysiu, kad mes persikeltume į šiaurę ir įsikurtume mano 
gimtinėje. Tavo tėvui tai nelabai patiko, ir jis pasakė: „Argi tu negalėjai 
paprašyti ko nors daugiau?“ Ir nusijuokė, o aš pagalvojau: visai supran- 
tama. Bet tu, be abejo, žinai, kas įvyko: Sigiurdas, tavo jaunesnysis brolis, 
negyveno nė valandos — Halvdanas jį pakrikštijo, ir jis tuoj pat mirė... 
Tėvas grįžo namo anksti rytą, išvakarėse Osle jis jau sužinojo, kas pas 
mus atsitiko, ir tuoj pat iškeliavo. Aš dar gulėjau lovoje, taip sielvarta- 
vau, kad neturėjau jėgų atsikelti. Man tada atrodė, kad aš jau niekada 
neatsikelsiu. Teatleidžia man Dievas, bet kai atvedė tave pas mane, aš 
nusigręžiau į sieną, nenorėdama į tave žiūrėti, mano mielas vaikeli! Tada 
Lavransas pasakė, — jis sėdėjo ant mano lovos krašto, dar su apsiaustu 
ir nenusisegęs kalavijo, — kad mes dabar pažiūrėsim, ar nebūtų mums 
geriau apsigyventi Jeriungorde. Taip mes ir išsikėlėm iš Skugo. Dabar tu, 
žinoma, supranti, kad, kai Lavranso jau nebėra pasaulyje, aš nebegaliu 
čia gyventi. 

Ranfrida priėjo su kūdikiu ir padėjo jį prie motinos krūtinės. Ji nuė- 
mė šilkinę antklodę, kuria dieną buvo užklota Kristinos lova, sulankstė 
ją ir padėjo į šalį. Paskui truputį pastovėjo, žiūrėdama į dukterį, palietė 
storą šviesiai rusvą kasą, tysančią tarp baltų krūtų. 

— Tėvas dažnai klausdavo mane, ar tavo plaukai vis tokie tankūs ir 
puikūs. Jis taip džiaugėsi, kad tu nepraradai grožio, nors ir pagimdei tiek 

vaikų. Paskutiniaisiais metais tu jį labai džiuginai, kad, tapusi tokia šauni 
moteris, kaip ir anksčiau likai sveika ir graži tarp savo gražuolių sūnų. 

Kristina porą kartų nurijo ašaras. 

— O man, mamyte, jis dažnai kalbėdavo, kad jūs buvote labai gera 
žmona... prašė jums pasakyti... — ji nutilo sumišusi, o Ranfrida tyliai 
nusijuokė. 

— Lavransas, be abejo, žinojo, kad nebuvo reikalo kitiems kalbėti 
apie jo gerus jausmus man, — ji paglostė vaiko galvutę ir dukters ranką, 
kuria ši laikė mažąjį. — Bet gal jis norėjo... Nemanyk, mano Kristina, jog 
aš kada nors pavydėjau tau tėvo meilės. Gerai, kad ir tu jį mylėjai. Labiau 
negu mane. Tu buvai tokia miela ir puiki mergytė — aš tiesiog nesupran- 
tu, kaip Viešpats Dievas leido man išsaugoti tave. Bet aš visada daugiau 
galvodavau apie tai, ko netekau, negu apie tai, ką turiu... 

Ranfrida atsisėdo ant lovos krašto. 

— Skuge buvo visai kita tvarka, negu pas mus namie. Aš neprisimenu, 
kad mano tėvas būtų kada mane bučiavęs, o mano motiną jis pabučiavo 
tik pašarvotą. Motina bažnyčioje per mišias pabučiuodavo Giudriuną, 
nes toji stovėdavo arčiausiai jos, paskui sesuo pabučiuodavo mane... o 
šiaip niekada nieko panašaus nebūdavo... Skuge buvo dar kitas papro- 
tys: grįžus iš bažnyčios po komunijos ir kieme nulipus nuo žirgų, ponas 
Bjergiulfas bučiuodavo savo sūnus ir mane į skruostą, o mes bučiuo- 
davome jam ranką. Tada bučiuodavosi visi vedę žmonės, paskui mes 
paduodavome ranką visiems namiškiams, dalyvaujantiems mišiose, ir 
linkėdavome vienas kitam Dievo malonės. Lavransas ir Osmiundas gavę 
ką nors dovanų, bučiuodavo tėvui ranką. Kai jis arba Inga įeidavo į kam- 
barį, sūnūs visada atsistodavo ir stovėdavo, kol jiems būdavo paliepiama 
sėstis. Iš pradžių man visa tai atrodė kvaili prasimanymai ir svetimšalįški 
papročiai... Paskui, tada, kai gyvenau su tavo tėvu, kai mes netekome 
sūnų, ir visus tuos metus, kai išgyvenome tokį didžiulį sielvartą ir taip 
drebėjome dėl savo Ulvhildos; tada man buvo gera, kad Lavransas taip 
išauklėtas — švelnesnių ir meilesnių papročių. 

Kiek palaukusi, Kristina tyliai pasakė: 

— Vadinasi, tėvas nematė Sigiurdo? 


— Ne, — taip pat tyliai atsakė Ranfrida. — Aš taip pat nemačiau jo gyvo. 

Kristina truputį pagulėjo, o paskui tarė: 

— Ir vis dėlto man atrodo, mamyte, kad jūsų gyvenime buvo daug gero. 

Išblyškusiu Ranfridos veidu pasipylė ašaros: 

— Taip, tavo teisybė, padėk man, Dieve! Dabar ir man pačiai taip 
atrodo. 

Netrukus ji atsargiai paėmė užmigusį kūdikį nuo motinos krūtinės 
ir nunešė į lopšį. Maža sagele ji susegė Kristinai marškinius, paglostė 
skruostą ir liepė miegoti. Kristina pakėlė ranką. 

— Mamytel.. — paprašė ji. 

Ranfrida palinko prie jos, priglaudė dukterį prie savęs ir karštai 
išbučiavo. Per visus tuos metus nuo Ulvhildos mirties ji niekada taip 
nėra dariusi. 


ai dieną buvo T LMS oras; SEA StSVE Ho gyvena- 
daigais. Iš visų pusių buvo girdėti upelių ude as pievos ir laukai 
žaliavo. 

Ten, kur kelias kalno šlaitu ėjo per Laugarbriu, aiškiai žvilgėjo žiem- 
kenčių rugių kilimas — pernai Junas išdegino ten miško atžalyną ir į lydi- 
mus pasėjo rugius. 

Kai laidotuvių procesija pasieks tą vietą, jai bus labai gerai matyti. 

Ir štai žmonės ėmė lėtai slinku pro akmenuotas griūtis, pro gaivius 
naujus rugių laukus. 

Kristina galėjo pažinti visus kunigus, jojančius priekyje; taip pat 
buvo matyti bažnyčios tarnai, procesijos pradžioje nešantys kryžių ir 
žvakes. Aiškioje dienos šviesoje žvakių liepsnos nebuvo matyti, tačiau 
Kristina matė žvakes, jos atrodė lyg maži balti brūkšneliai. Paskui ėjo du 
žirgai; prie jų buvo pririšti neštuvai su tėvo karstu. Ji atpažino Erlendą 
ant juodo žirgo, motiną, Simoną ir Ramborgą, daigiau savo giminių ir 
draugų ilgoje laidotuvininkų virtinėje. 

Valandėlę ji aiškiai girdėjo kunigų giesmę, nustelbusią Logeno 


šniokštimą, bet paskui balsai pranyko upės triukšme ir pavasario upelių 

III. Erlendas Nikiulausenas 


|| nos Ivarsdater po vyro mirties neišgyveno nė dviejų metų: 
jį mirė 1332 metų ankstyvą žiemą. Nuo Hamaro iki Skauno 
toli, todėl Hiusabiu žinia apie jos mirų pasiekė tik tada, kai Ranfrida 
jau daugiau kaip mėnuo gulėjo žemėje. Apie Sekmines pas juos atvyko 
Simonas Andresenas; po Ranfridos mirties giminėms reikėjo pasitarti 
dėl palikimo. Jeriungordą dabar paveldėjo Kristina Lavransdater, dėl to 
buvo pavesta Simonui prižiūrėti jos turtą ir atsiskaityti su valstiečiais, 
Jos nuomininkais; jis jau tvarkė savo uošvės nekilnojamąjį turtą, kol toji 
gyveno Hamare. 

Kaip tik tuo metu Erlendas turėjo daugybę visokių reikalų ir ne- 
malonumų savo apygardoje. Praeitą rudenį ūkininkas Hiuntjovas iš 
Furbregdo Updale užmušė savo kaimyną už tai, kad šis pavadino jo 
žmoną burtininke. Kaimelio gyventojai atvežė surištą žudiką pas vir- 
šininką, Erlendas liepė uždaryti jį klėtyje ant aukšto ir pastatyti sar- 
gybą. Žiemą, užėjus dideliems šalčiams, jis leido tam žmogui gyventi 
sodyboje kartu su tarnais. Hiuntjovas buvo su Erlenduų Margiugreno 
įguloje šiaurėje, kur pasižymėjo didelių narsumu. Erlendas, pasiuntęs 
raštišką pranešimą apie Hiuntjovą, prašė jam iki teismo leisti gyventi 
namie ir apibūdino labai teigiamai, o kai Ulfas Haldorsenas laidavo, jog 
nustatytu laiku Hiuntjovas stos prieš tingą Urkedalyje, Erlendas leido 
ūkininkui Kalėdų išvykti namo. Tačiau paskui Hiuntjovas su žmona 
išvyko į Drivaldį — paviešėti pas savo giminaitį, užeigos namų savinin- 
ką, ir pakeliui dingo. Erlendas manė, kad jie žuvo baisioje audroje, kuri 
tuo metu siautė, tačiau daugelis kalbėjo, kad jie tiesiog pabėgę, — dabar 


apygardos tarnautojai galį gaudyti vėją laukuose! O vėliau apie pabėgė- 


lius pasklido naujų gandų — esą Hiuntjjovas prieš keletą metų kalnuose 
užmušęs kažkokį žmogų ir jo lavoną užkasęs akmenų griūtyje. Hiun- 
tjovas įtarė tą žmogų supjausčius jo kumelei šonus. Taip pat paaiškėjo, 
Jog jo žmona tikrai vertėsi būrimu. 

Ir štai dabar Updalio kunigas ir arkivyskupo pasiuntinys pradėjo ty- 
rinėti gandus apie raganavimą. Taip buvo sužinota labai liūdnų dalykų, 
kaip čia, Urkedalyje, daugelis žmonių laikosi krikščionių tikėjimo. Tiesa, 
daugiausia tokių dalykų pasitaikydavo nuošaliuose kaimuose: Renabiu, 
Updalio miške, tačiau ir iš Budvikeno vienas senukas buvo atvestas pas 
vyskupą Nidare. Erlendas taip maža teparodė uolumo, jog žmonės ne- 
galėjo nutylėti. Prasidėjo nuo senuko Ono, kuris gyveno ežero pakrantė- 
je, netoli Hiusabiu, ir beveik buvo priskaitomas prie Erlendo šeimynos. 
Jis skaitė runas ir būrė, ir žmonės kalbėjo, jog jo trobelėje buvę stabų, 
kuriems jis aukodavęs. Tačiau jam mirus trobelėje nieko ypatingo neras- 
ta. Tiesa, pats Erlendas ir Ulfas Haldorsenas buvo prie jo mirštančio, ir 
jie, be abejo, kai ką bus sunaikinę prieš ateinant kunigui — taip plepėjo 
žmonės. Ir apskritai žmonės dabar ėmė kalbėti, kad juk ir Erlendo tikra 
teta buvo kaltinama raganavimu, paleistuvyste ir vyro nužudymu, nors 
friu Oshilda Gautesdater buvo per daug protinga ir apsukri ir, žinoma, 
turėjo tiek galingų draugų, kad jos nebuvo galima apkaltinti. Taip pat 
visi prisiminė, kad jaunystėje ir Erlendas gyvenęs toli gražu ne krikščio- 
niškai ir nekreipęs dėmesio į bažnyčios draudimus... 

Galų gale arkivyskupas iškvietė Erlendą Nikiulauseną į Nidarą pasi- 
kalbėti. Simonas nuvyko kartu su svainiu į miestą; jis norėjo iš Ranheimo 
paimti savo sesers sūnų ir parvežti namo, į slėnį, paviešėti pas motiną. 

Visa tai atsitiko savaitę prieš Nidare turėjusį įvykti didelį apylinkės 
pavasario tingą, todėl mieste buvo labai daug žmonių. Kai svainiai atvy- 
ko į arkivyskupo kiemą ir buvo nuvesti į priėmimo menę, ten buvo daug 
vienuolių ir keletas žymių žmonių, tarp kurių — apylinkės tingo pirmi- 
ninkas Haraldas Nikiulausenas, Ulavas Hermansenas, Nidaro lagmanas, 
riteris Gutormas Helgesenas, Jemtlando apygardos valdytojas, taip pat 
ir Arnė Javaldsenas, šis tuojau priėjo prie Simono Darės ir nuoširdžiai 
pasisveikino. Arnė nusivedė Simoną į lango nišą, ir jiedu susėdo. 

„Simonas jautėsi nelabai smagiai. Jis buvo sutikęs Arnę prieš dešimt 
metų, kai buvo Renheime, ir nors ten buvo priimtas labai maloniai, ta- 
čiau kelionė su tokiu įpareigojimu paliko žaizdą Simono sieloje. 

Kai Arnė gyrėsi jaunuoju Javaldu, Simonas sėdėjo, nenuleisdamas 
žvilgsnio nuo svainio. Erlendas stovėjo, kalbėdamasis su valstybės iž- 

dininku Bordu Petersenu, tačiau šis nebuvo giminė Hestneso šeimai. 
Negalima pasakyti, kad Erlendo elgesys nebuvo mandagus, tačiau, kal- 
bėdamas su senuku, jis jautėsi labai laisvai: suposi ant kulnų, kryžiavo 
rankas už nugaros. 

Apsirengęs jis buvo tamsiai, kaip dažniausiai ir rengdavosi, bet ne- 
paprastai gražiai: vilkėjo violetiniu kothardi, standžiai aptempusiu kūną 
ir šonuose perkirptu, juodu apsiaustu su atmestu gaubtuvu, kad buvo 
matyti pilkas šilkinis pamušalas, susijuosęs buvo sidabru papuoštu diržu 
ir apsiavęs aukštais suvarstomais raudonais batais, pabrėžiančiais grakš- 
čias, dailias kojas. 

Didelėje ir pro įstiklintus langus gerai apšviestoje priėmimo menėje 
aiškiai buvo matyti, kad Erlendas Nikiulausenas jau turi nemažai žilų 
plaukų smilkiniuose. Aplink burną ir paakiuose gražus įdegęs veidas jau 
pasiraukšlėjęs, atsiradę skersinių raukšlių ir ant ilgo, gražiai išlenkto kak- 
lo. Ir vis dėlto tarp kitų žmonių jis atrodė nuostabiai jaunas, nors am- 
žiumi nebuvo jauniausias iš menėje esančių. Jis tebebuvo toks pat tiesus 
ir grakštus, laikėsi vis taip pat laisvai, nesivaržydamas; kaip ir jaunystėje 
jo eisena tebebuvo tokia pat lengva ir tvirta. Nuėjus iždininkui, jis pra- 
dėjo vaikščioti po kambarį, susidėjęs rankas už nugaros. Visi kiti ponai 
sėdėjo, tyliai ir ramiai kalbėdamiesi. Lengvi Erlendo žingsniai 17 mažų 
sidabrinių pentinų žvangėjimas buvo labai aiškiai girdėti. 

Pagaliau kažkas iš jaunesnių žmonių piktai paprašė Erlendą atsisėsti: 

— Netriukšmauk taip, vyruti! 

Erlendas, suraukęs antakius, staiga sustojo, paskui juokdamasis atsi- 
gręžė į kalbėjusįjį: 

— Kur tu vakar vakare taip pasigėrei, mielas Junai, kad taip skauda 
galvą? — atsikirto jis 1r atsisėdo. 

Kai lagmanas Haraldas prie jo priėjo, jis, tiesa, atsistojo ir pastovėjo, 
kol šis atsisėdo, bet paskui laisvai žnegtelėjo šalia lagmano, užsimetė 
koją ant kojos ir, apsikabinęs rankomis kelius, sėdėjo, kol anas kalbėjo. 

Erlendas labai nuoširdžiai pasipasakojo Simonui visus nemalonumus 
dėl to, kad žmogžudys ir burtininkė paspruko iš jo rankų. Bet vargu ar 
kas sėdėdamas čia ir kalbėdamas su lagmanu galėjo atrodyti nerūpestin- 
giau, negu Erlendas. 


KRISTINA LAVRANSDATER 


Įėjo arkivyskupas. Du žmonės nuvedė senuką į krikštasuolę ir iš visų 
pusių apramstė pagalvėmis. Simonas dar niekada nebuvo matęs pono 
Eilivo Kortino. Jis atrodė senas ir silpnas ir, matyt, visą laiką šalo, nors 
buvo apsirengęs kailiniais ir užsidėjęs kailiais apvedžiotą kepurę. Kai 
atėjo jų eilė, Erlendas privedė prie jo savo svainį, ir Simonas, priklaupęs 
ant vieno kelio, pabučiavo pono Eilivo žiedą. Erlendas taip pat pagarbiai 
pabučiavo žiedą. 

Kai vyskupas baigė kalbėtis apie įvairius reikalus su kitais ponais, 
Erlendas atsistojo prieš jį ir elgėsi taip pat labai mandagiai ir pagarbiai. 
Tačiau į kanauninko klausimus atsakinėjo lengvabūdiškai, o veidas buvo 
linksmas ir nekaltas. 

Taip, iš žmonių jis daug metų girdėjęs paskalas apie raganavimą. Bet 
kadangi niekas nesikreipė į jį kaip į įstatymų saugotoją, tai suprantama, 
jis negalįs atsakyti už tai, kad netyrinėjo moterų skleidžiamų paskalų. Tai 
turėjusi būti kunigo pareiga ištirti, ar yra pagrindo kaltinti. 

Tada jis buvo paklaustas apie tą senuką, kuris gyveno Hiusabiu ir, 
anot žmonių, vertėsi raganavimu. 

Erlendaš nusišypsojo: taip, Onas pats tuo gyrėsi, tačiau Erlendui 
niekada neteko matyti jo meno. Jau nuo pat vaikystės Erlendas buvo 
girdėjęs, kad Onas kalbąs apie kažkokias moteris, kurias vadinąs Herna, 
Skegiula ir Snutra, bet visada tai laikydavo pasakomis arba pokštais. 

— Mano brolis Giuniulfas ir jūsų kunigas sira Eilivas keletą kartų jį klau- 
sinėjo, bet, matyt, nematė jokio pagrindo ko nors griebtis. Juk tas senukas 
kiekvieną šventadienį lankė bažnyčią ir mokėjo krikščioniškas maldas. 

Erlendas niekada netikėjo Ono menu, o kai paskui, būdamas šiau- 
rėje, pamatė visokių suomių kerų ir burtų, tai Ono išmones laikė tiesiog 
kvailystėmis. 

Tada kunigas paklausė, ar tiesa, jog kažkada pats Erlendas kažką 
gavęs nuo Ono — kad suteiktų laimę 7 a207e.* 

— Taip, - šypsodamasis skubiai ir atvirai atsakė Erlendas. 

Tai įvykę tada, kai jam gal buvo penkiolika metų, vadinasi, prieš dvi- 

dešimt aštuonerius metus. Jis gavęs odinį maišelį, kuriame buvo mažas 


* Meilėje. 


509 


sIO 


+ SIGRID UNDSET 


baltas akmenukas ir džiovintų, matyt, kažkokio žvėries gabaliukų. Bet jis 
ir tada nelabai tikėjęs tokiais dalykais i1r po metų, tai yra pirmaisiais savo 
tarnybos karaliaus rūmuose metais, netekęs to talismano. Tai atsitikę 
miesto pirtyje — jis juokais parodęs talismaną kažkokiems jaunuoliams, 
o paskui vienas karaliaus sargybinis atėjęs pas jį ir panoręs jį nusipirkti, 
ir Erlendas atidavęs jam talismaną už puikų skustuvą. 

Buvo paklausta, kas tas žmogus. 

Pradžioje Erlendas nenorėjo atsakyti. Bet pats arkivyskupas pareika- 
lavo, kad jis pasakytų. Erlendas blykstelėjo savo mėlynomis akimis: 

— Tai buvo ponas Ivaras Ogmiunsenas! 

Visų veiduose pasirodė nustebimas. Senasis ponas Giutormas Hel- 
gesenas neištvėrė ir gana keistai prunkštelėjo. Pats ponas Eilivas sten- 
gėsi nuslėpti šypseną. Tada Erlendas, nudelbęs akis ir prikandęs apatinę 
lūpą, pasakė: 

— Mano pone, jūs, be abejo, nevarginsite gerojo riterio tokiais senais 
dalykais. Kaip jau sakiau, aš ir pats nelabai tuo tikėjau... ir nepastebėjau 
jokio skirtumo tarp mūsų dėl to, kad atidaviau tą brangenybę... 

Ponas Giutormas kažkaip sukriokė, o paskiau ir visi vyrai ilgiau ne- 
beištvėrė ir vienas po kito prapliupo balsiai juoktis. Arkivyskupas kva- 
tojo, kosėjo ir lingavo galvą. Buvo gerai žinoma, jog Ivaras visada turėjo 
daugiau gerų norų, negu laimės tam tikrais atvejais. 

Tačiau netrukus vienas vienuolis susivaldė ir priminė dalyvaujantie- 
siems, kad jie čia susirinkę apsvarstyti svarbių dalykų. Erlendas gana 
šiurkščiai paklausė, ar neiškelta jam kurios nors pusės byla ir ar tai ne 
tardymas, jis pats manęs, kad yra iškviestas tik pasikalbėti. Pokalbis vyko 
toliau, bet neapsiėjo be kai kurių sutrikimų, nes Giutormą Helgeseną 
protarpiais ištikdavo juoko priepuolis. 

Kitą dieną, svainiams grįžtant iš Ranheimo, Simonas vėl priminė tą 
pokalbį. Simonui atrodė, kad Erlendas į viską žiūri labai lengvabūdiškai. 
Jis tarėsi supratęs, kad yra daug didikų, kurie, jei tik galėtų, mielai iškrės- 
tų Erlendui kokį piktą pokštą. 

Erlendas pasakė, kad jis nė kiek neabejojąs, kad jie mielai taip pada- 
rytų, jei sugebėtų. Juk čia, šiaurėje, dauguma žmonių dabar laikosi kanc- 
lerio — išskyrus arkivyskupą, jis yra Erlendui ištikimas draugas. Tačiau 

Erlendas visada elgiąsis pagal įstatymą — visais klausimais jis tariąsis su 
savo raštininku Klengu Aresenu, o šis nepaprastai gera išmanąs įstaty- 
mus. Erlendas dabar kalbėjo rimtai, tik išsiblaškęs nusišypsojo, sakyda- 
mas, jog, be abejo, niekas nesitikėjęs, kad jis taip gerai išmanys apie tuos 
dalykus, kaip išmanė — nei jo gerieji draugai čia apylinkėje, nei ponai ta- 
ryboje. Beje, jis visiškai nenorėtų turėti tarnybos, jeigu įsigaliotų kitos są- 
lygos, o ne tos, kurios jam buvo pasiūlytos Erlingui Vidkiunsenui esant 
valdžioje. Jo reikalai dabar tokie, - ypač po žmonos tėvų mirties, — kad 
jam nereikią laukti malonės tų, kurie atėjo į valdžią karalių paskelbus p1l- 
namečiu. Taip, jie galį nusususį berniūkštį pavadinti suaugusiu dabar ir 
lygiai taip pat paskui — vis tiek jis nepasidarys augesnis, nors ir slepiamas. 
Tuo greičiau paaiškės, ką mano jis arba tie švedų didikai, kurie valdo 
kartu su juo. Žmonės turės suprasti, kad Erlingas vis dėlto yra įžval- 
gus. Mums tai brangiai kainuos, jei karalius Magnusas panorės perduoti 
Skonę švedų valdžiai — tą pačią valandą kils karas su danais, kai kas nors 
vienas, danas arba vokietis, šalyje užgrobs valdžią. O taika šiaurėje buvo 
sudaryta dešimčiai metų — jau praėjo pusė to termino, ir dar neaišku, ar 
rusai panorės taip ilgai laikytis sutarties. Erlendas kažkodėl nelabai tuo 
tikis — ir pats Erlingas taip pat. Taip, žinoma, kancleris Polis — žmogus 
mokytas ir daugeliu atžvilgiu, iš visa ko sprendžiant, protingas. Bet tie 
žmonės taryboje, pasirinkę jį savo vadovu, turį tiek pat proto, kiek štai 
Suodžius. Tiesa, dabar jie laikinai atsikratė Erlingo. Tuo tarpu ir Erlen- 
das galįs pasitraukti į šalį. Tačiau Erlingas ir jo draugai, žinoma, norėtų, 
kad Erlendas šiaurėje išlaikytų valdžią ir dabartinę padėtį, todėl jis dar 
nežinąs, ką turįs daryti. 

— Man atrodo, kad tu išmokai pritarti pono Erlingo giesmei, — neiš- 
kentė nepasakęs Simonas Darė. 

Erlendas atsakė, kad taip ir esą. Praeitą vasarą būdamas Bjergvine, jis 
gyveno pono Erlingo dvare ir pradėjo geriau suprasti tą žmogų. Mat Er- 
lingas labai nori išsaugoti šalyje taiką. Tačiau jis pageidauja, kad norvegų 
valdžia išlaikytų liūto ramybę, tai yra, kad niekas nedrįstų nė danties 
išlaužti arba nago nupjauti jų giminaičio karaliaus Hokono liūtui, ir kad, 
be to, tas liūtas nepavirstų medžiokliniu šunimi kitos šalies žmonėms. 
Beje, Erlingas yra pasiryžęs galutinai baigti senus nesusipratimus tarp 

norvegų ir friu Ingebjergos. Dabar, kai po pono Knuto mirties ji liko 
našlė, galima tik linkėti, kad jį vėl įgytų įtakos savo sūnui. Tiesa, ji jaučia 
tokią didelę meilę vaikams, gimusiems iš Knuto Porso, jog, matyt, kai 
kuriais atžvilgiais pamiršo savo vyresnįjį sūnų, bet, suprantama, viskas 
bus kitaip, kai ji vėl su juo susitiks. Reikia tikėtis, friu Ingebjerga neturi 
jokių priežasčių norėti, kad karalius Magnusas būtų įveltas į neramumus 
Skonėje vien dėl to, kad jo netikri broliai ten turi dvarų. 

Simonas pagalvojo, kad iš viso to matyti, jog Erlendas gerai viską 
žino. Tačiau jis stebėjosi Erlingu Vidkiunsenu: nejaugi buvęs karaliaus 
vietininkas tikisi, kad Erlendas Nikiulausenas turi gabumų spręsti tokius 
reikalus, o gal Erlingo reikalai taip susiklostė, kad jis dabar griebiasi bet 
kokios paramos? Žinoma, Bjerkės riteris ne savo noru atsisveikino su 
valdžia. Apie jį niekada nebuvo galima pasakyti, jog jis ją naudojęs savo 
reikalams, bet juk ne tokia tada buvo jo padėtis, kad jam to būtų reikėję. 
Ir visi kalbėjo, kad laikui bėgant jis darąsis vis labiau ir labiau užsispy- 
ręs ir pasitikįs savimi, o kai kiti didikai bandę valstybės taryboje jam 
prieštarauti, jis pasidaręs toks valdingas, kad beveik ir klausyti nenorėjęs 
niekieno kalbų. 

Nieko nebuvo nuostabaus, kad Erlendas, taip sakant, įlipo į Erlingo 
Vidkiunseno laivą abiem kojom kaip tik tokiu laiku, kai papūtė priešingi 
vėjai ir nebuvo aišku, ar bus naudos ponui Erlingui ir pačiam Erlendui, 
kad jis visa širdimi prisijungė prie savo turtingo giminaičio. Beje, širdyje 
Simonas turėjo pripažinti, kad Erlendo kalbose, kad ir kokios jos būtų 
neatsargios, — ir apie žmones, ir apie reikalus, — vis dėlto yra sveikos 
nuovokos. 

Vakare Erlendas buvo labai linksmas ir žvalus. Jis dabar gyveno Ni- 
kiulausgordene, kurį jam atidavė brolis, stodamas į vienuolyną. Kristina 
su savim pas vyrą buvo atsivežusi du vyresniuosius sūnus, patį mažąjį ir 
Erlendo dukterį Margretą. 

Vakare pas juos suvažiavo visas būrys svečių, beje, daugelis tų ponų, 
kurie išvakarėse buvo pas arkivyskupą. Po vakarienės visi sėdėjo ir gėrė, 
Erlendas prie stalo juokėsi ir triukšmavo. Paėmęs nuo stalo iš dubens 
obuolį, peiliu išraižė kažkokius ženklelius ir parideno ant kelių friu Siu- 
nivai Ulavsdater, sėdėjusiai tiesiog priešais jį. 

Moteris, kuri sėdėjo šalia Siunivos, panoro žvilgterėti į obuolį ir pa- 
griebė jį, tačiau friu Siuniva nenorėjo atiduoti, ir abi moterys juokda- 
mosios ir šūkaudamos pradėjo stumdytis. Erlendas sušuko, kad ir friu 
Eivora taip pat gausianti obuolį. Ir netrukus jis išmėtė obuolius visoms 
moterims, pareiškęs, jog ant visų išraižęs meilės runas. 

— Tu brolau, galą gausi, jei panorėsi išpirkti visus tuos užstatus, — su- 
šuko kažkuris iš vyrų. 

— Tada aš jų visai neišpirksiu — taip ir anksčiau darydavau! — atsakė 
Erlendas, ir visi nusikvatojo. 

Tačiau islandas Klengas, pažvelgęs į vieną obuolį, sušuko, kad tai 
visai ne runos, o šiaip kažkokie beprasmiai išraitymai. Tuojau jis visiems 
parodysiąs, kaip iš tikrųjų reikią išpjaustyti runas. Tada Erlendas perspė- 
jo, kad jis nedrįstų to daryti. 

— Tada būsiu priverstas tave surišti, Klengai, — o aš negaliu be 
tavęs apsieiti! 

Per patį triukšmą į menę įėjo jauniausias Erlendo ir Kristinos sūnus. 
Lavransas Erlendsenas dabar buvo vos per dvejus metus persiritęs reto 
grožio berniukas, baltutis, apskritutis, su švelniais kaip šilkas geltonais 
garbiniuotais plaukiukais. Moterys nuo kraštinio suolo tuoj pagriebė 
berniuką ir ėmė leisti per rankas, nelabai meiliai glamonėdamos, nes 
visos buvo įgėrusios ir įsismaginusios. Kristina, sėdėjusi krikštasuolėje 
šalia vyro, paprašė paduoti vaiką jai; mažiukas verkšleno ir veržėsi pas 
motiną, tačiau Kristinos niekas neklausė. 

Staiga Erlendas peršoko stalą ir pagriebė jau pradėjusį garsiai rėkti 
vaiką, nes friu Siuniva ir friu Eivora tempė jį viena nuo kitos ir net su- 
sipešė dėl jo. Tėvas paėmė berniuką ant rankų, švelniai pakalbino, o ka- 
dangi mažiukas vis tebeverkė, pradėjo jį sūpuoti ir liūliuoti, prieblandoje 
vaikščiodamas su juo po kambarį. Rodėsi, Erlendas visai pamiršo savo 
svečius. Baltaplaukė kūdikio galvelė gulėjo ant tėvo peties po juodais 
plaukais, ir kartkartėmis Erlendas praviromis lūpomis glamonėjo mažu- 
tę rankytę, įsirėmusią į jo krūtinę. Jis taip vaikščiojo, kol atėjo berniuko 
auklė, kuri turėjo jį saugoti ir jau seniai paguldyti į lovą. 

Tada kažkas iš svečių sušuko, kad dabar Erlendas turįs jiems padai- 
nuoti, o jie pašoksią — Erlendo toks puikus balsas. Iš pradžių jis gynėsi, 

bet paskui priėjo prie savo dukros, ji sėdėjo ant suolo tarp kitų moterų. 
Erlendas apkabino Margretą ir ištempė ją į menės vidurį. 

— Eikš, mano Margreta! Pašok su tėvu! 

Kažkoks jaunuolis išėjo į priekį ir paėmė mergaitę už rankos. 

— Margita pažadėjo šį vakarą šokti su manim... 

Tačiau Erlendas pakėlė dukterį ir pastatė kitoje pusėje. 

— Šok su savo žmona, Hokonai; kai aš buvau jaunavedys toks kaip tu 
dabar, aš nešokau su kitomis... 

— Ingebjerga sakosi negalinti... ir aš pažadėjau Hokonui pašokti su 
juo, tėte, — tarė Margreta. 

Simonas Darė nenorėjo šokti. Jis stovėjo su kažkokia sena dama, 
stebėdamas kitus — jo žvilgsnis dažnai sustodavo prie Kristinos. Kol 
mergos tvarkė stalą, šluostė, nešė dar gėrimų 1r itališkų riešutų, ji stovėjo 
stalo gale. Paskui nuėjusi atsisėdo prie židinio ir pradėjo kalbėtis su kaž- 
kokiu svečiu kunigu. Kiek palaukęs, Simonas priėjo prie jų. 

Pašokęs porą šokių, Erlendas priėjo prie žmonos. 

— Einam šokti, Kristina, — paprašė jis ir ištiesė jai ranką. 

— Aš pavargusi! — atsakė Kristina, dirstelėjusi į jį. 

— Pakviesk tu ją, Simonai! Su tavim ji neatsisakys pašokti. 

Simonas jau buvo beatsistojąs ir betiesiąs jai ranką, tačiau Kristina 
pakratė galvą: 

— Neprašyk manęs, Simonai... aš taip pavargusi... 

Erlendas truputį pastovėjo, jis atrodė supykęs už tai. Paskui grįžo 
pas friu Siunivą, paėmė ją už rankos šokančiųjų grandinėje ir šūktelėjo, 
kad dabar Margreta gali jiems padainuoti. 

— Su kuo šoka tavo podukra? — paklausė Simonas. 

Jam nepatiko šio vaikino veidas, nors tai buvo gražus jaunuolis, vy- 
riškos išvaizdos, skaistaus rusvo veido, gražiais dantimis, spindinčių akių 
labai arti viena kitos, o jo smakras ir burna buvo stambūs ir šiurkštūs, 
nors veidas viršutinėje dalyje prie kaktos siaurėjo. Kristina atsakė, jog 
tai Hokonas Eindridesenas iš Gimsaro, Turės Eindrideseno, Gaulda- 
lio apygardos valdytojo, vaikaitis. Hokonas ką tik buvo vedęs smulkią 
gražutę jauną moterį, kuri sėdėjo ant lagmano Ulavo kelių — jis buvo 
jos krikštatėvis. Simonas atkreipė dėmesį tą moterį, nes ji buvo truputį 

panaši į jo pirmąją žmoną, nors ne tokia graži. Ir štai dabar, sužinojęs, 
kad jie šiek tiek ir giminės, jis priėjo prie Ingebjergos, pasveikino jauną 
moterį, atsisėdo šalia ir pradėjo su ja kalbėtis. 

Šokančiųjų ratas laikinai suiro. Vyresnieji susimetė gerti, O jaunimas 
tebedainavo ir žaidė menės viduryje. Erlendas su keliais senesniais vyrais 
paėjo prie židinio, vis, tarsi per išsiblaškymą, tebevesdamas už rankos 
friu Siunivą. Vyrai susėdo prie ugnies, nepalikdami moteriai vietos, ta- 
čiau ji atsistojo priešais Erlendą ir valgė graikiškus riešutus, kuriuos jis 
jai traiškė pirštais. 

— Tu, Erlendai, nemandagus vyras, — staiga tarė ji. — Pats sėdi, o aš 
turiu stovėti priešais tave... 

— Sėskis! — juokdamasis pasakė Erlendas ir pasodino ją ant kelių. Ji 
pradėjo priešintis, juoktis ir šūktelėjo šeimininkei, kad ši pažiūrėtų, kaip 
jos vyras elgiasi su ja. 

— Erlendas taip elgiasi iš geros širdies, — taip pat juokdamasi atsa- 
kė Kristina. — Mano katė visada trinasi jam apie kojas, kol jis ją paima 
ant kelių. 

Erlendas su moterim tebesėdėjo toliau lyg niekur nieko, tačiau abu 
paraudo. Erlendas laikė ją nerūpestingai apkabinęs ir lyg visai užmiršęs 
vėl kalbėjo su savo svečiais apie tuos priešiškus Erlingo Vidkiunseno ir 
kanclerio Polio santykius, kurie taip buvo įstrigę žmonėms į galvą. Er- 
lendas pasakė, kad Polis Bordsenas jau daug kartų gana bobiškai pareiš- 
kęs savo nepalankumą Erlingui — štai paklausykite ir spręskite patys: 

— Praeitą vasarą vienas jaunuolis iš Finų apylinkės atvyko į karo 
vadų suvažiavimą, norėdamas patekti į karališkąją tarnybą. Tas varg- 
šas pienburnis taip stengėsi priprasti prie kariškų papročių ir išmokti 
didikiškų manierų, kad pradėjo pinti į savo kalbą švediškus žodžius, 
— mano.jaunystėje tokia buvo prancūzų kalba, o dabar ją pakeitė šve- 
dų. Ir štai vieną gražią dieną jaunuolis kažką paklausė, ką norvegiškai 
reiškia žrokzg.* Išgirdęs tai, ponas Polis tarė: Trok;z mano drauge, pa- 
vyzdžiui, friu Elina, Erlingo žmona, yra tokia. Finiškis pamanė, kad tai 
turbūt reiškia „gražus“ arba „vertas pagarbos“, nes tokia juk ir yra friu 


* Nuobodus. 

Elina, o jis, vargšas, dar nebuvo girdėjęs jos kalbant. Bet vieną dieną 
Erlingas, susitikęs su juo ant laiptų į salę, sustoja i1r maloniai prakalbina 
jaunuolį, klausinėdamas, kaip jam patinka miestas ir visa kita, ir prašo 
perduoti linkėjimų tėvui. Jaunuolis dėkoja ir sako, kad jo tėvui būsianti 
didžiausia laimė, kai jis, sūnus, grįšiąs namo su linkėjimais „nuo jūsų, 
mano brangusis pone, ir nuo jūsų žrok/7 žmonos“. Už tai Erlingas taip 
trenkė jam per ausį, kad berniukas per tris ar keturis laiptus atbulas 
nulėkė žemyn, kol kažkas sugriebė jį į glėbį. Kilo triukšmas ir sąmy- 
šis, subėgo žmonės, ir viskas paaiškėjo. Erlingas tiesiog siuto, — juk 
jis apsijuokė, — tačiau stengėsi atrodyti taip, lyg nieko neatsitiko. O 
kancleris, visa tai sužinojęs, tik nusijuokė ir tarė: reikėjo tam jaunuoliui 
pasakyti, kad /rokzg — tai, pavyzdžiui, karaliaus pavaduotojas; tada, be 
abejo, vaikinas nebūtų klaidingai supratęs. 

Klausytojai sutiko, kad toks kanclerio poelgis nėra garbingas, bet 
vis dėlto visi labai juokėsi. Simonas, parėmęs ranka veidą, klausėsi ty- 
lėdamas. Ir galvojo: vis dėlto Erlendas savo draugiškumą Erlingui Vid- 
kiunsenui gana keistai rodo — juk iš šio pasakojimo matyti, kad Erlingas 
buvo netekęs dvasinės pusiausvyros, jeigu galėjo pamanyti, kad kažkoks 
berniukas, ką tik atvykęs iš kaimo, ant karaliaus rūmų paradiniųe laiptų 
išdrįs tiesiai į akis pasijuokti iš jo. Kad Erlendui ateitų į galvą buvusi Si- 
mono giminystė su Elina ir ponu Erlingu, to, žinoma, Simonas negalėjo 
nė tikėtis. 

— Ką tu galvoji, Kristina? — paklausė jis. 

Ši sėdėjo tyliai, išsitiesusi ir sukryžiavusi rankas ant kelių. 

Ji atsakė: 

— Dabar aš galvoju apie Margretą. 

Vėlai naktį Erlendas su Simonu išėjo į kiemą ir už namo kampo iš- 
gąsdino porelę. Naktys buvo šviesios kaip diena, ir Simonas pažino, kad 
tai Hokonas iš Gimsaro ir Erlendo duktė Margreta. Erlendas nulydėjo 
juos žvilgsniu — jis buvo ganėtinai blaivus, ir Simonas suprato, kad jam 
tai labai nepatiko, tačiau Erlendas, lyg atsiprašydamas, pasakė, jog jau- 
nuoliai pažįstą vienas antrą iš vaikystės, ir amžinai juokiasi vienas iš kito. 
Simonas pagalvojo, kad jeigu čia ir nieko blogo nėra, tai vis dėlto gaila 
jaunos žmonos Ingebjergos. 

Kitą dieną jaunasis Hokonas kažkokiais reikalais buvo Nikiulauso 
sodyboje ir tarp kitko paklausė apie Margitą. Tada Erlendas užsipuolė: 

— Mano duktė tau ne Margita! Ir jeigu jūs vakar neatsikalbėjot, tai 
pamiršk, ką nori jai pasakyti. 

Hokonas patraukė pečiais, o išeidamas paprašė perduoti linkėjimų 
Margretai. 


Šeima iš Hiusabiu Nidare išbuvo ligi tingo pabaigos, tačiau Simonas 
nelabai tuo džiaugėsi. Užvažiavęs į savo namus mieste, Erlendas daž- 
nai būdavo blogai nusiteikęs, nes Giuniulfas kitoje pusėje sodo ir daržo 
esančiai ligoninei suteikė teisę naudotis kai kuriais artimiausiais pastatais, 
leido ir į sodą. Erlendas pagaliau pasiūlė iš ligoninės išpirkti tas teises; 
jam nepatiko, kad ligoniai vaikšto po sodą, net ir po kiemą, ypač kad į 
daugelį jų buvo baisu žiūrėti, 1r jis bijojo, kad jie neapkrėstų vaikų. Tačiau 
jam nepasisekė susitarti su vadovaujančiais ligoninėje vienuoliais. 

O čia dar Margreta Erlendsdater. Simonas suprato, kad žmonės pra- 
deda ją apkalbinėti ir kad Kristina dėl to labai jaudinasi, tačiau pats tėvas, 
atrodė, į viską žiūri lengvapėdiškai; jis, matyt, buvo tikras, kad sugebės 
apsaugoti savo dukterį ir kad visa tai nieko nereiškia. Tiesa, jis kartą 
užsiminė Simonui, kad Klengas Aresenas mielai vestų jo dukterį, tik jis 
gerai nežinąs, kaip jam pradėti šį reikalą. Jis nieko prieš islandą neturįs, 
tik kad jis kunigo sūnus, — nelabai norėtųsi, kad apie Margretos vaikus 
būtų sakoma, jog jie turį abiejų tėvų neteisėtos kilmės dėmę. Bet apskri- 
tai Klengas — visų mylimas, linksmo būdo, protingas ir labai išsilavinęs. 
Jo tėvas, sira Arė, pats jį auklėjęs ir mokęs; jis buvo pasiryžęs išleisti sūnų 
į kunigus ir jau buvo pradėjęs daryti visus žygius dispensui gauti, tačiau 
pats Klengas nepanoro įsišvęsti. Matyt, Erlendas nutarė kol kas palikti 
visa taip, kaip yra. Jei nepasitaikys geresnio jo dukteriai, tai jis visada 
suspės išleisti mergaitę už Klengo Areseno. 

„Beje, Erlendas jau buvo gavęs vieną gerą pasiūlymą dėl dukters, ir 
žmonės plačiai pradėjo kalbėti apie jo išdidumą ir neprotingumą, kai jis 
paleido iš rankų šią progą. Tai buvo barono Sigvato iš Leirholo vaikai- 
tis — Sigmiundas Finsenas; jis nebuvo turtingas, nes Finas Sigvatsenas 
turėjo vienuolika vaikų ir visi buvo gyvi; nebuvo jis ir labai jaunas — 

maždaug Erlendo amžiaus, tačiau padorus ir protingas žmogus. Turėda- 
ma žemes, kurias Erlendas jai atidavė vesdamas Kristiną Lavransdater, 
tiek papuošalų ir brangenybių, kurias jai buvo dovanojęs per daugelį 
metų, taip pat kraitį, kurį žadėjo Sigmiundui, Margreta būtų galėjusi ko 
puikiausiai gyventi. Erlendas taip pat labai džiaugėsi, kad atsirado toks 
jaunikis jo paleistuvystėje gimusiai dukteriai. Tačiau kai jis su tuo jau- 
nikiu atvyko pas savo dukterį, šioji pareiškė nenorinti už jo tekėti, nes 
Sigmiundas ant akies voko turįs keletą karpų, ir dėl to ji baisiai šlykštisi 
jaunikiu. Erlendas su tuo sutiko, ir, kai Sigmiundas supyko ir priminė 
sutarties sulaužymą, Erlendas taip pat supyko ir pasakė, jog šis, žinoma, 
turėjęs suprasti, kad buvo sutarta su ta sąlyga, jeigu sutiks pati mergaitė: 
jo duktė prievarta neguls į sutuoktuvių lovą! Kristina, aišku, visai sutiko 
su vyru, — jis neturįs mergaitės versti, — tačiau jai atrodė, jog Erlendui 
reikėtų rimtai pakalbėti su dukra, kad ji suprastų, jog Sigmiundas Fin- 
senas Margretai labai tinkamas jaunikis, kad geresnio jai, neteisėtai gi- 
musiai, nėra ko ir tikėtis. Tačiau Erlendas labai supyko ant žmonos vien 
už tai, kad ji išdrįso apie tai kalbėti su juo pačiu. Viešėdamas Ranheime, 
apie tai sužinojo ir Simonas. Jis pranašavo, kad geruoju tai nesibaigsią. 
Tiesa, Erlendas dabar galingas žmogus, o mergaitė nepaprastai graži, 
bet vis dėlto jai neišeisiąs į gera tas tėvo lepinimas visus tuos metus: ji 
pasidarė savavalė ir labai išdidi. 


Po pavasarinio tingo Erlendas su žmona, vaikais ir Simonu Dare, šis 
vežėsi kartu sesers sūnų Javaldą Javaldseną, išvyko į Hiusabiu. Simonas 
bijojo, kad tas pasimatymas, kuriuo Sigrida taip neapsakomai džiaugė- 
si, — neatvestų prie ko nors bloga. Sigrida gyveno pasiturimai Kriukėje, 
susilaukė su vyru trijų puikių vaikų, o Geirmiundas buvo labai geras 
žmogus, maža tokių pasaulyje; jis užsiminė savo žmonos broliui, kad 
šis atvežtų pas juos į pietus mažąjį Javaldą: tegul motina į jį pasižiūri, 
Sigrida nuolat apie jį galvodavo. Tačiau Javaldas buvo labai pripratęs prie 
močiutės ir senelio — senukai tiesiog beprotiškai mylėjo vaiką, duodavo 
jam viską, ko jis prašė, ir tenkino visas jo užgaidas, o Kriukėje buvo visai 
ne taip, kaip Ranheime. Sunku taip pat buvo tikėtis, kad Geirmiundui 
patiks, jog į svečius atvažiuos jo žmonos pavainikis sūnus, kuris buvo 

pratęs gyventi kaip karalaitis — jis turėjo savo asmeninį tarną, pagyvenusį 
žmogų, kurį berniukas stumdydavo ir kuriam įsakinėdavo, o šis nedrįs- 
davo nė prasižioti, kai tas išdarinėdavo kvailystes. Erlendo sūnums pra- 
sidėjo šventės, kai į jų sodybą atvyko Javaldas. Erlendui atrodė, kad jo 
sūnums netinka atsilikti nuo Arnės Javaldseno vaikaičio, todėl Nokvė ir 
Bjergiulfas gaudavo iš tėvo viską, ką, anot jų, turėjo svečias. 


Dabar, kai Erlendo vyresnieji sūnūs jau tiek paaugo, kad visur galėjo 
keliauti ar joti su Erlendu, jis pradėjo su berniukais daugiau bendrauti. 
Simonas pastebėjo, kad Kristina tuo nelabai džiaugiasi; jai atrodė, jog 
painiodamiesi tarp vyrų jie ne vien tik gera išmoksta. Dėl vaikų dažniau- 
siai jie ir persitardavo nedraugišku žodžiu, nors tikrų ginčų nekildavo, 
bet, šiaip ar taip, neretai dabar jie, Simono nuomone, peržengdavo ri- 
bas. Ir jam atrodė, kad dėl to dažniausiai kalta Kristina. Erlendas buvo 
staigus žmogus, bet Kristina dažnai kalbėdavo lyg draskoma kažkokio 
gilaus, paslėpto pykčio. Taip atsitiko, kai ji dėl kažko paskundė Nokvę. 
Tėvas pasakė, jog jis su berniuku rimtai pakalbėsiąs, ir kai žmona paskui 
pasakė pastabą, šis užsidegęs ėmė rėkti, kad negalįs tokiam dideliam 
sūnui perti kailio, sėda prieš namiškius! 

— Taip, dabar jau vėlu, jeigu būtum tai daręs, kai jis buvo jaunesnis, 
šiandien jis tavęs klausytų. Tačiau tada tu nė į tą pusę nepažvelgdavai, 
kur jis vaikščiodavo. 

— Pažvelgti pažvelgdavau. Bet, man rodos, teisingai dariau, kad lei- 
dau jam bėgioti paskui tave, kai buvo mažas... Pagaliau ne vyro reikalas 
lupti bekelnius mažylius. 

— Bet praeitą savaitę tu kitaip galvojai! — pašaipiai ir piktai atkirto 
Kristina. 

Erlendas nieko neatsakė, tik atsistojo ir išėjo iš menės. Simonas pa- 
manė, jog Kristinai nederėjo taip sakyti. Ji turėjo galvoje tai, kas įvyko 
prieš savaitę. Erlendui ir Simonui įjojus į kiemą, prie jų tekinas pribėgo 
mažasis Lavransas su mediniu kalaviju ir, bėgdamas pro tėvo žirgą, vai- 
kas išdykaudamas sudavė kalaviju per koją. Žirgas atsistojo piestu, ir tą 
pačią akimirką berniukas nusirito po jo kojom. Erlendas sutramdė žirgą, 
staiga pasuko jį į šoną ir, numetęs pavadžius Simonui, nušoko žemėn; 

kai jis pagriebė mažiuką ant rankų, jo veidas buvo išbalęs iš baimės. Ta- 
čiau, pamatęs, kad vaikas visai sveikas ir nesužeistas, Erlendas persisvėrė 
ji sau per kairiąją ranką, sugriebė medinį kalaviją ir išlupo juo Lavransui 
nuogą užpakaliuką — berniukas dar vaikščiojo be kelnių. Iš susijaudini- 
mo pradžioje Erlendas nepajuto, kaip smarkiai muša, ir Lavransas iki 
šiol vaikščiojo su mėlynu užpakaliuku. Paskui Erlendas visą dieną žaidė 
su berniuku, stengdamasis įsiteikti jam, mažiukas pūtėsi, glaudėsi prie 
motinos, o tėvą mušė ir spardė. Kai vakare Lavransas buvo paguldytas 
į tėvų lovą, kur jis miegojo, nes naktimis motina jį dar maitino, Erlen- 
das visą vakarą prasėdėjo prie lovos, tyliai glostydamas miegantį vaiką ir 
nenuleisdamas nuo jo akių. Jis pats sakėsi Simonui, kad šį berniuką jis 
mylįs labiausiai iš visų savo vaikų. 

Kai Erlendas iškeliavo į vasaros tingą, Simonas išvyko namo. Per 
Gaulio slėnį jis taip dūmė į pietus, kad iš po žirgų kanopų tik kibirkštys 
lėkė. Kartą, kai kažkokiu stačiu šlaitu jojo lėčiau, tarnai juokdamiesi pa- 
klausė Simoną, ar jis neketinąs trijų dienų kelią nujoti per dvi. Simonas 
taip pat nusijuokė ir pasakė, kad šito jis labiausiai norėtų: 

— Aš labai ilgiuosi Formo. 

Išvykęs iš savo sodybos, jis nuolat jos ilgėdavosi; Simonas buvo sės- 
lus ir labai džiaugdavosi, pasukęs žirgą namų link. Bet jam atrodė, kad 
taip, kaip šį kartą, jis dar niekada nesiveržė namo — į savo slėnį, į savo 
namus, pas savo mažytes dukrytes, — jis ilgėjosi taip pat ir Ramborgos. 
Iš tikrųjų, jam atrodė, nedera taip išgyventi, tačiau ten, Hiusabiu, jis taip 
jautėsi prislėgtas, jog galvojo, kad dabar jau iš patyrimo žinos, ką jaučia 
galvijai prieš audrą. 


Ž 


Visą vasarą Kristina tik 1r tegalvojo apie tai, ką papasakojo Simonas 
apie jos motinos mirtį. 

Ranfrida Ivarsdater mirė viena — nieko šalia nebuvo, kai ji iškvėpė 
paskutinę dvasią, tik mieganti tarnaitė. Mažai guodė tai, jog Simonas 
pasakė, kad ji spėjusi gerai pasirengti mirčiai. Tartum ypatingai Dievo 

paskatinta, ji keletą dienų prieš mirtį taip išalkusi Išganytojo kūno, kad 
atlikusi išpažintį ir priėmusi sakramentą iš vienuolyno kunigo vienuolio, 
kuris buvo ir jos dvasios ganytojas. Iš visa ko atrodo, kad jos mirtis 
buvusi lengva — Simonas matė Ranfridos kūną ir sakė, kad tai buvęs 
nuostabus vaizdas. Mirusi Ranfrida buvo nepaprastai graži! Juk ji buvo 
beveik šešiasdešimties metų moteris, o veidą jau seniai smarkiai išva- 
gojusios raukšlės, tačiau dabar jis buvo visai pasikeitęs, pajaunėjęs, iš- 
silyginęs; ji tiesiog buvo panaši į jauną užmigusią moterį! Ją nuvežė į 
amžinojo poilsio vietą ir paguldė šalia vyro; ten pat tuoj po tėvo mirties 
buvo pervežti ir Ulvhildos Lavransdater palaikai. Ant kapo pastatytas 
didelis akmeninis antkapis, gražiai išskobtu kryžiumi padalintas pusiau, 
o ant vingiuotos juostos buvo iškaltas ilgas lotyniškas eilėraštis, sukurtas 
vienuolyno viršininko, bet Simonas eilėraščio gerai neprisiminė, nes jis 
menkai suprato lotyniškai. 

Ranfrida turėjo atskirą namelį miesto sodyboje, kur gyveno vienuo- 
lyno įnamiai — nedidelį, su gražiu kambarėliu viršuje. Ten ji 1r gyveno 
viena su kažkokia neturtinga valstiete, parsisamdžiusia vienuoliams už 
nedidelį atlyginimą patarnauti kam nors iš turtingesniųjų vienuolyno 
įnamių. Tačiau paskutinį pusmetį greičiau Ranfrida patarnavo jai, nes 
ta našlė — jos vardas Torgiuna — pradėjo negaluoti, ir Ranfrida su didele 
meile ir rūpesčiu ją slaugė. 

Paskutinį savo gyvenimo vakarą Ranfrida dalyvavo vakarinėse pa- 
maldose vienuolyno bažnyčioje, o paskui buvo užėjusi į įnamių gyvena- 
mos sodybos virtuvę; išvirė ten skanios sriubos su kažkokiais stiprina- 
maisiais vaistais it pasakė kitoms moterims virtuvėje, jog nori ta sriuba 
pamaitinti Torgiuną, tikėdamasi, kad iki ryto ši sustiprėsianti ir jos abi 
galėsiančios ateiti į tytines pamaldas. Tokią paskutinį kartą gyvieji matė 
Jeriungordo našlę. Rytą į pamaldas jos nebeatėjo — nei ji, nei valstietė 
neatėjo ir ankstyvųjų mišių. Kai kažkas iš buvusių chore vienuolių paste- 
bėjo, kad Ranfridos nėra vidurdienio mišiose, visi nustebo: ji dar niekad 
nebuvo praleidusi per parą trejų mišių iš eilės. Tada pasiuntė į miestą 
pasiuntinį sužinoti, ar nesusirgo Lavranso Bjergiulfseno našlė. Pakilę į 
kambarėlį, žmonės pamatė, kad ant stalo stovi nepaliestas puodukas su 
sriuba; lovoje, nusigręžusi į sieną, saldžiai miega Torgiuna, o Ranfrida 


521 


s22 


+ SIGRID UNDSET 


Ivarsdater guli šalia lovos, sukryžiavusi ant krūtinės rankas, negyva ir 
beveik jau atšalusi. Į jos laidotuves, jos buvo labai iškilmingos, buvo 
atvykę Simonas ir Ramborga. | 

Dabar, kai Hiusabiu buvo tiek žmonių ir Kristina turėjo šešis sūnus, 
ji jau nebegalėjo rūpintis visais namų ūkio darbais. Jai teko pasisamdyti 
ūkvedę, ir todėl namų šeimininkė didesnę laiko dalį praleisdavo didžio- 
joje menėje prie kokio nors siuvinio; visada kam nors reikėjo drabu- 
žio — Erlendui, Margretai arba vaikams. 

Paskutinį kartą Kristina matė savo motiną jojančią paskui vyro kars- 
tą tą šviesią pavasario dieną, kai pati stovėjo pievelėje už Jeriungordo 
tvoros, žiūrėdama, kaip laidotuvių procesija su tėvo kūnu nusitęsė žiem- 
kenčių rugių kilimu ties akmenuota dykyne. 

Jos rankose krutėjo adata, o ji vis galvojo apie tėvus ir savo namus 
ten, Jeriungorde. Dabar, kai viskas jau buvo tik prisiminimai, jai atrodė, 
jog ji supranta daug ką, ko nematė, gyvendama ten, — savaime supran- 
tamu dalyku laikė tėvo švelnumą ir globą, tylios, amžinai liūdnos ir susi- 
mąsčiusios motinos nuolatinį ramų rūpestį ir darbą. Ji galvojo apie savo 
vaikus — jie buvo jai brangesni už jos širdies kraują, jie neišeidavo jai iš 
galvos nė vieną akimirką, kol neužmigdavo. Ir vis dėlto ji turėjo begalę 
įvairių kitų minčių, kurios kėlė daug didesnį nerimą: savo vaikus ji mylėjo, 
nesusimąstydama apie tai. Kol gyveno namie, jai visada atrodė, kad visas 
tėvų gyvenimas, visi poelgiai ir visos jų mintys yra skirtos jai ir jos sese- 
rims. Dabar ji suprato, kad tarp jų abiejų, kuriuos tėvai sujungė jaunystėje 
beveik nepaklausdami sutikimo, sruveno galingos liūdesio ir džiaugsmų 
srovės, o Kristina nieko apie tai nežinojo, tik kad jie kartu išnyko iš jos 
gyvenimo. Dabar ji suprato, kad tų dviejų žmonių gyvenime, be meilės 
vaikams, buvo ir daugiau ko; ir vis dėlto ta meilė buvo stipri, plati ir gali 
it bedugnė, 0 tuo tarpu jos meilė, kuria ji jiems atsidėkojo, buvo silpna, 
neapgalvota ir savanaudiška, nesvarbu, kad jos vaikystėje tėvas ir motina 
buvo visas pasaulis. Kristinai atrodė, jog ji mato save, stovinčią kažkur 
toli toli — visai mažutę laike ir erdvėje; stovėjo senoje gyvenamoje menė- 
je, kuri jos vaikystėje buvo žiemos menė, apšviečiama saulės spindulių, 
prasiskverbiančių pro čiukurą. Tėvai stovėjo truputį toliau, šešėlyje, jie 
prieš ją atrodė tokie didžiuliai, kaip ir visada jos akyse, kai ji buvo mažutė, 

ir šypsojosi jai. Ji pati dabar žinojo, kad taip šypsosi žmonės atėjus į šį 
pasaulį kūdikiui, kuris išblaško visas sunkias ir slegiančias mintis. 
— Maniau, Kristina, kad kai pati pagimdysi kūdikį, gal geriau suprasi... 
Ji prisiminė, kada motina pasakė tuos žodžius. Duktė su skausmu 
pagalvojo: žinoma, ji net dabar negali pasakyti, kad supranta savo moti- 
ną, tačiau nors pradeda suprasti, kiek daug nesuprato anksčiau. 


Šį rudenį mirė arkivyskupas Eilivas. Maždaug tuo pat laiku karalius 
Magnusas liepė padaryti kai kurių pakeitimų daugelio šalies apygardų 
valdose, bet pas Erlendą Nikiulauseną nepadarė. Būdamas paskutinę va- 
sarą Bjergvine, kai karalius dar buvo nepilnametis, Erlendas gavo raštą, 
kad jam pavedama ketvirtadalis visų teismo mokesčių, baudų ir ieški- 

— buvo daug kalbų apie tai, kad jam tokios privilegijos suteikiamos 
prieš regentūros pabaigą. Kadangi Erlendas valdė daug žemių apylinkė- 
je ir, važinėdamas po apygardą, dažniausiai gyvendavo savo nuosavuose 
dvaruose ir kadangi jis leido valstiečiams mokėti išperkamuosius mokes- 
čius už žemę, tai turėjo daug pajamų. Tiesa, tada jis pradėjo mažiau gau- 
ti natūra, be to, plačiai gyveno. Neskaitant šeimynos, Hiusabiu niekad 
nebuvo mažiau kaip dvidešimt ginkluotų tarnų; jie jodinėjo geriausiais 
žirgais ir buvo puikiai ginkluoti, o kai šeimininkas keliaudavo po apygar- 
dą, jo žmonės būdavo maitinami kaip didikai. 

Vieną gražią dieną lagmanas Haraldas ir Gauldalio apygardos valdy- 
tojas, būdami Hiusabiu, užsiminė apie tai. Erlendas atsakė, kad daugu- 
ma šių tarnų buvo su juo, kai jis gyveno šiaurėje: 

— Tada mes dalijomės viskuo, kas pakliūdavo po ranka — valgėm 
džiovintą žuvį ir gėrėm bjauriausią alų. Dabar žmonės, kuriems aš duo- 
du drabužį ir maistą, žino, kad aš jiems negailiu kvietinės duonos ir alaus, 
o jei supykęs siunčiu juos velniop, jie supranta, kad nelinkiu jiems ten 
nueiti pirmiau už mane patį... 

Ulfas Haldorsenas, jis dabar buvo Erlendo palydovų viršininkas, 
paskui sakė Kristinai, kad iš tikrųjų taip ir esą. Erlendo žmonės jį mylį, 
o jis juos laikąs rankose. 

— Tu pati žinai, Kristina, — niekas labai nepasitiki Erlendo žodžiais, 
tačiau apie jį reikia spręsti iš jo poelgių. 

Ejo kalbos ir apie tai, kad Erlendas, be namų sargybos, turįs dar savo 
žmonių visuose slėniuose — net ir už Urkedalio apygardos ribų — ir jis 
juos visus privertęs prisiekti jam jo kalavijo rankena. Galų gale atėjo ka- 
raliaus laiškas šiuo klausimu, tačiau Erlendas atsakė, kad tie žmonės įeiną 
į jo laivų įgulos sudėtį ir kad jis juos prisaikdinęs pirmąjį pavasarį, kada 
turėjęs plaukti į šiaurę. Į tai jam buvo įsakyta paskelbti artimiausiame 
tinge teismo sprendimus ir lagtingo nutarimus atleisti tuos žmones nuo 
priesaikos, o visus, gyvenančius už apylinkės ribų, jis turėsiąs pasikviesti, 
apmokėdamas kelionės išlaidas. Ir štai jis iš tikrųjų pakvietė į Urkedalio 
tingą kai ką iš savo senų jūrininkų, gyvenusių už Merės, — tačiau niekas 
negirdėjo, kad jis juos arba kokius kitus žmones, kurių viršininku buvo, 
būtų atleidęs nuo priesaikos. Tuo tarpu šis dalykas daugiau nebuvo judi- 
namas ir ligi rudens pabaigos žmonės nustojo apie jį kalbėję. 

Vėlai rudenį Erlendas išvyko į šalies pietus ir per Kalėdas buvo pas 
karalių Magnusą, tais metais gyvenusį Oslo mieste. Erlendas pyko, kad 
negalėjo kartu vežtis žmonos, tačiau Kristina nesiryžo leistis į sunkią 
žiemos kelionę ir pasiliko Hiusabiu. 

Jis grįžo, praėjus trims savaitėms po Kalėdų, ir atvežė gražių dovanų 
žmonai ir visiems vaikams. Kristina gavo sidabrinį varpelį tarnaitėms 
pašaukti, o Margreta — gryno aukso sagtį, tokio daikto mergaitė dar nie- 
kada nebuvo gavusi, nors turėjo daugybę įvairiausių sidabrinių ir paauk- 
suotų papuošalų. Moterims dėstant tas brangenybes į savo dėžutes, kaž- 
kas prikibo Margretai prie rankovės. Mergaitė nukaito, skubiai uždengė 
ranka ir pasakė pamotei: 

— Šį daiktą aš gavau iš motinos... dėl to tėvas nenorėjo, kad tau jį 
rodyčiau. 

Kristina paraudo dar labiau, negu pati mergaitė. Jos širdis apmirė 
iš baimės, tačiau jai rodėsi, kad reikia pakalbėti su podukra ir įspėti ją. 
Truputį palaukusi, ji tyliai ir neryžtingai pasakė: 

— Panašią auksinę sagę friu Helga iš Gimsaro nešiodavo per iškilmes... 

— Daug auksinių dalykų yra panašių, — trumpai atsakė mergaitė. 

Kristina uždarė savo dėžutę ir įrėmė rankas į dangtelį, kad Margreta 
nepastebėtų, kaip jos virpa. 

— Mano Margreta, — tyliai ir švelniai tarė ji; Kristinos balsas nutrūko, 
bet paskui ji sukaupė visas jėgas. - Mano Margreta, aš labai gailėjausi... ir 

niekada nerasiu tikros ramybės, nors tėvas nuoširdžiai atleido man visas 
kaltes. Žinai, kad dėl tavo tėvo aš daug kuo nusikaltau savo tėvams. Ta- 
čiau kuo ilgiau gyvenu ir kuo daugiau pradedu suprasti, tuo sunkiau man 
prisiminus, kad už jų gerumą aš atsilyginau skausmu. Mano Margreta... 
juk tavo tėvas buvo tau geras visą tavo gyvenimą... 

— Nesijaudink, motute, — atsakė mergaitė. — Aš netikra tavo duktė, 
tau nėr ko bijoti, kad pradėsiu vilkėti tavo nešvariais marškiniais arba 
įsistosiu į tavo kurpes... 

Kristina atsuko į podukrą įtūužusį veidą. Paskui stipriai suspaudė ran- 
koje kryžių, kurį nešiojo ant kaklo, ir nurijo jau ant liežuvio galo buvu- 
sius žodžius. 

Tą patį vakarą po pamaldų ji nuėjo pas sirą Eilivą ir, įsmeigusi į jį 
akis, veltui ieškojo kunigo veide kokio nors ženklo — ar įvyko jau nelai- 
mė, ir ar jis ką nors žino? Ji prisiminė savo pačios neprotingą jaunystę, 
prisiminė sirą Eiriką, kuris, susitikęs su ja ir su jos pasitikinčiais tėvais, 
nieko neišdavė, giliai širdyje paslėpęs jos nuodėmingą paslaptį; ir save 
pačią, nebylią ir įbaugintą jo griežtų perspėjimų ir grasinimų. Prisiminė 
dar, kaip ji pati rodydavo motinai Erlendo dovanas, kurias šis dovanojo 
jai Oslo mieste, — tai buvo jau tada, kai ji tapo jo teisėta sužadėtine. Mo- 
tinos veidas būdavo ramus, kai ji vieną po kito imdavo daiktus, žiūrėda- 
vo juos, girdavo, o paskui dėdavo į šalį. 

Kristina mirtinai išsigando, puolė į nevilų ir ėmė saugoti Margretą, 
kiek galėjo. Erlendas pastebėjo, kad jo žmonai kažkas yra, ir kartą vaka- 
re, kai jiedu atsigulė, paklausė ją, ar tik ji vėl ne nėščia. 

Kristina, prieš atsakydama, kad gal taip ir yra, kurį laiką gulėjo tylė- 
dama. Tada vyras švelniai apkabino ją ir daugiau neklausinėjo, tačiau ji 
neturėjo jėgų pasakyti, kad ją slegia kas kita. Bet kai Erlendas sušnibždė- 
jo, kad šį kartą ji gerai padarytų, jei padovanotų jam dukterį, ji negalėjo 
jam atsakyti ir gulėjo sustingusi iš baimės ir galvodama: Erlendas kada 
nors sužinos, kokio džiaugsmo iš savo dukterų susilaukiama. 

Po kelių dienų visi Hiusabiu namiškiai, gerokai išgėrę ir privalgę, 
nes tai buvo paskutinės dienos prieš gavėnią, sugulė ir dėl to visi kietai 
miegojo. Vidurnaktį prabudo mažasis Lavransas, kuris miegojo su tėvais 
jų lovoje, pravirko ir sušniuręs ėmė prašyti, kad motina jį pamaitintų. 
Tačiau buvo jau laikas atpratinti jį nuo to. Pabudo Erlendas, piktai su- 

niurnėjo, bet paėmė berniuką, pagirdė jį pienu iš puodelio, paėmęs nuo 
lovos laiptuko, ir paskui paguldė šalia savęs. 

Kristina jau seniai buvo vėl užmigusi, kai staiga pajuto, kad Erlen- 
das atsisėdo lovoje. Pro miegus ji paklausė, kas atsitiko, jis sušvokštė 
jai tokiu balsu, kad ji nepažino. Erlendas tyliai išlipo iš lovos. Kristina 
suprato, kad jis užsimetė kažkokį drabužį, bet kai ji pakilo ant alkūnių, 
Erlendas parbloškė ją, viena ranka prispaudęs prie pagalvių, o pats per- 
sisvėrė per ją ir pasiėmė galvūgalyje kabėjusį kalaviją. 

Jis sėlino kaip lūšis, tačiau Kristina suprato, jog jis kopia laipteliais į 
Margretos kambarėlį virš svetainės. 

Akimirką Kristina gulėjo visai bejėgė iš baimės, paskui atsisėdo, su- 
sirado marškinius ir sijoną ir pradėjo patamsyje ieškoti prie lovos batų. 
Tuo tarpu viršuje kambarėlyje pasigirdo šiurpus moters klyksmas — visas 
kiemas galėjo girdėti. Erlendas kažką šūkavo, paskui Kristina išgirdo 
žvangant kalavijus ir vaikščiojant viršuje — paskui ant grindų krintančio 
ginklo trenksmą ir pilnus išgąsčio Margretos šūksnius. 

Kristina pritūpė prie židinio, sužarstė rankomis karštus pelenus ir 
pradėjo pūsti žarijas. Įpūtusi ugnį, ji užsidegė skalą ir, drebančiomis ran- 
komis pakėlusi ją aukštyn, pamatė tamsoje Erlendą — jis nušoko žemyn, 
net nesiekęs laiptelių, su nuogu kalaviju rankose ir išbėgo iš menės lauk. 

Iš visų pusių tamsoje kyšojo berniukų galvos. Kristina priėjo prie 
šiaurinės sienos, kur miegojo trys vyresnieji, liepė jiems tuoj gultis ir už- 
darė lovos dureles. Ivarui ir Skiulei, susėdusiems ant suolo ir baimingai 
mirksintiems prieš šviesą, ji liepė lįsti į tėvo lovą ir taip pat uždarė juos 
ten. Paskui užsidegė žvakę ir išėjo į kiemą. 

Lijo. Akimirką, kol jos žvakės šviesa atsispindėjo žvilgančiame ledo 
paviršiuje, ji pamatė prie gretimo namo šeimyninės, kurioje miegojo Er- 
lendo vyrai, būrį žmonių. Staiga jos žvakę užpūtė vėjas, akimirkai naktis 
pasidarė juoda lyg anglis, bet iš šeimyninės švystelėjo žiburys, jį nešė 
Ulfas Haldorsenas. 

Jis pasilenkė prie kažkokio tamsaus kūno, susirietusio ant šlapio ledo. 
Kristina atsiklaupė ir pradėjo čiupinėti gulintį žmogų — tai buvo jaunasis 
Hokonas iš Gimsaro, jis buvo be sąmonės arba visai negyvas. Ji iš karto 
susikruvino rankas. Ulfo padedama, ji apvertė kūną ir patogiai paguldė. 
Iš dešinės rankos, kurios buvo nukirsta plaštaka, tekėjo kraujas. 

Kristina nejučiomis dirstelėjo ten, kur, vėjo blaškoma, daužėsi į sie- 
ną Margretos kambario langinė. Kristina ten negalėjo įžiūrėti jokio vei- 
do — tiesa, buvo ir labai tamsu. 

Atsiklaupusi vandens klane, ji iš visų jėgų suspaudė Hokono rankos 
sąnarį, norėdama sustabdyti kraują, ir pastebėjo Erlendo tarnus, pus- 
nuogius stovinčius aplinkui. Paskui pamatė papilkėjusį, persikreipusį Er- 
lendo veidą, švarko skvernu vyras šluostė kruviną kalaviją. Apačioje jis 
neturėjo nieko pasivilkęs ir stovėjo basas. 

— Kas nors iš jūsų suraskite man raištį, o tu, Bjernai, eik pakelti siros 
Eilivo, - mums reikės jį pernešti į kunigo namus. 

Ji sugriebė odinį diržą, kurį kažkas padavė, ir tvirtai suveržė juo nu- 
kirstą ranką. Staiga Erlendas rūsčiai ir piktai tarė: 

— Niekas nedryskite liesti jo! Tegul drybso ten, kur pats atsigulė!.. 

— Tu puikiai žinai, mano vyre, — ramiai tarė Kristina, nors jos širdis 
taip daužėsi, kad vos neduso, — jog taip negalima. 

Erlendas kalaviju smarkiai bakstelėjo į žemę. 

— "Taip — tai ne tavo kūnas ir kraujas. Tą aš jaučiau kasdien visus 
šiuos metus. 

Kristina atsistojo ir pasakė tyliai, kad tik jis vienas girdėtų: 

— Ir vis tik dėl jos aš norėčiau viską nuslėpti, jei dar ne vėlu... Klau- 
sykite, vyrai, — atsisuko ji į aplink stovinčius tarnus, — būkit tokie ištikimi 
savo ponui ir niekam nepasakokite apie šį įvykį, kol jis pats nepapasakos 
jums, dėl ko tarp jo ir Hokono kilo šis ginčas... 

Visi tarnai pasižadėjo. Vienas iš jų drįso žengti pirmyn: jie pabudo, 
išgirdę, kad kažkokia moteris rėkė lyg prievartaujama, paskui kažkas nu- 
šokęs ant jų stogo, tačiau, matyt, nuslydęs apšalusiu paviršiumi, buvo 
girdėti, kad jis nusirito žemyn ir paskui sunkiai sudribo ant žemės. Bet 
Kristina liepė tarnui nutilti. Tuo metu atbėgo sira Eilivas. 

Kai Erlendas apsisuko eiti į namą, žmona puolė paskui jį, steng- 
damasi įeiti pirma. Kai jis bandė lipti laiptais į kambarėlį, Kristina vėl 
pastojo jam kelią ir apkabino jo pečius. 

— Erlendai! Ką tu nori padaryti mergaitei? — skubiai paklausė ji, žiū- 
rėdama į jo sulaukėjusį papilkėjusį veidą. 

Jis neatsakė, stengdamasis nustumti ją nuo savęs, tačiau Kristina stip- 
riai jį laikė. 

— Palauk, Erlendai, palauk!.. Tavo vaikas! Tu juk nežinai — vyras juk 
buvo apsirengęs, — beviltiškai mėgino sulaikyti jį. 

Užuot atsakęs, Erlendas garsiai suriko. Kristina mirtinai išbalo iš bai- 
mės — jo žodžiai buvo šiurkštūs, o balsas neatpažįstamas nuo begalinio 
skausmo. 

Ji tylėdama ėmė grumtis su įniršusiu vyru — šis šūkavo, griežė danti- 
mis. Galiausiai prieblandoje ji pamatė jo žvilgsnį. 

— Erlendai... leisk pirmiau mane pas ją. Aš dar nepamiršau tos die- 
nos, kai pati buvau ne geresnė už Margretą... 

Tada jis ją paleido; svyruodamas pasitraukė atbulas prie kamaros 
sienos ir sustojo, drebėdamas kaip stimpantis žvėris. Kristina nuėjusi 
užsidegė žvakę ir grįžusi pro vyrą pakilo į Margretos kambarėlį. 

Pirmiausia žvakė nušvietė ant grindų netoli lovos nusviestą kalaviją, 
o šalia jo — nukirstą ranką. Kristina nusitraukė nuo galvos skepetaitę, ku- 
ria buvo šiaip taip-prisidengusi palaidus plaukus, prieš eidama pas vyrus, 
ir užmetė ją ant nukirstos rankos. 

Margreta sėdėjo susirietusi ant pagalvių, įsmeigusi į Kristinos žvakę 
didelių sulaukėjusių akių žvilgsnį. Ji suposi į antklodę, bet pro auksinius 
garbiniuotus plaukus švietė nuogi balti pečiai. Visur kambaryje buvo 
pilna kraujo. 

Kristina staiga pravirko — graudu buvo žiūrėti į tokią gražią jauną 
mergaitę ir visą šį siaubą! Margreta suriko: 

— Mama, ką tėvas nori man daryti?.. 

Kristina negalėjo susivaldyt, nors ir jautė užuojautą mergaitei, ir jos šir- 
dis sustingo. Margreta neklausė, ką tėvas padarė Hokonui. Akimirką Kristi- 
na įsivaizdavo: Erlendas guli ant žemės, o jos tėvas stovi prie jo su kruvinu 
kalaviju, ir ji pati... Tačiau Margreta nepajudėjo nė iš vietos. Kristinai ne- 
užteko jėgų susivaldyti; kai Margreta, visa drebėdama, prisiglaudė prie jos, 
beprotiškai išsigandusi, ji vėl prisiminė seną neapykantą Elinos dukteriai. 
Kristina atsisėdo ant lovos krašto, stengdamasi mergaitę apraminti. 

Taip joms besėdint, laiptuose pasirodė Erlendas. Jis buvo jau apsi- 
rengęs. Margreta vėl sukliko, slėpdamasi pamotės glėbyje, Kristina dirs- 
telėjo į vyrą: jis dabar buvo ramus, bet išbalęs, veidas atrodė kažkoks 
svetimas. Pirmą kartą jis atrodė tokio amžiaus, koks iš tikrųjų buvo. 

Kai jis ramiai pasakė: „Eik žemyn, Kristina; aš noriu su savo dukte- 
rimi pakalbėti akis į akį“, — ji paklausė. Rūpestingai paguldė mergaitę, iki 
pat smakro užklojo, o paskui nulipo žemyn. 

Kristina taip pat apsirengė, be abejo, tą naktį Hiusabiu jau niekas 
daugiau nemiegojo, ir pradėjo raminti išsigandusius vaikus ir tarnaites. 


Kitą rytą — buvo smarki pūga — Margretos tarnaitė, užsimetusi ant 
pečių maišą su savo manta, išėjo verkdama iš sodybos. Šeimininkas išvi- 
jo ją, palydėdamas keiksmais, ir prigrasino nulupsiąs kailį, kad taip išda- 
vė savo šeimininkę. 

Paskui Erlendas apklausinėjo kitas tarnaites: argi joms neatrodė įtar- 
tina, kad Ingeleiva rudenį ir žiemą staiga pradėjo nakvoti pas jas, o ne 
Margretos kambarėlyje. Ir kodėl šunys buvo uždaryti? Bet, kaip ir reikė- 
jo tikėtis, tarnaitės viską paneigė. 

Galiausiai, pasilikęs su Kristina vienas, jis užsipuolė žmoną. Su skau- 
dama širdimi ir nežmoniškai nuvargusi Kristina klausėsi vyro, stengda- 
masi atremti neteisingus priekaištus. Ji neišsigynė bijojusi, bet neprisi- 
pažino, kodėl nesakė jam apie savo baimę — nes visada susilaukdavo tik 
nedėkingumo, jeigu pačios mergaitės labui mėgindavo patarti jam arba 
Margretai. Ir prisiekė Dievu ir Mergele Marija, jog niekada nežinojusi, 
net ir negalėjusi pagalvoti apie tai, kad tas žmogus naktimis ateidavęs 
pas Margretą į kamarėlę. 

— Tu! — pašaipiai tarė Erlendas. — Tu pati sakei, kad dar prisimeni tuos 
laikus, kai buvai ne geresnė už Margretą. Ir Viešpats Dievas danguje žino, 
kad per visus kartu išgyventus metus kiekvieną dieną tu primindavai man 
tą skriaudą, kurią aš tau padariau... Nors tu tą padarei savo valia, panašiai 
kaip 1r aš, bet tavo tėvas, o ne aš, buvo daugelio nelaimių priežastis, dėl 
to, kad atsakė man, kai prašiau atiduoti man tave — aš buvau pasirengęs 
bemat išpirkti savo kaltę. Kai tu pamatei Gimsarų auksą, — jis šiurkščiai 
pagriebė žmonos ranką ir iškėlė ją į viršų taip, kad ant pirštų sublizgė- 
jo du Erlendo Kristinai padovanoti žiedai susitikimo Gerdariune proga, 
— argi tu nesupratai, ką tai reiškia? Kasdien visus tuos metus tu nešiojai 
žiedus, kuriuos aš tau padovanojau, kai atidavei man savo garbę... 

Kristina iš nuovargio ir skausmo vos laikėsi ant kojų; ji tyliai atsakė: 

— Stebiuosi, Erlendai, kaip tu dar prisimeni tuos laikus, kada laimėjai 
mano garbę... 

Tada jis susiėmė rankomis galvą ir, mėšlungiškai trūkčiodamas, krito 
ant suolo. Kristina atsisėdo netoli jo, trokšdama kaip nors padėti vyrui. 
Ji suprato, jog ta nelaimė jį ypač slegia, nes jis pats buvo nusidėjęs ki- 
tiems taip, kaip dabar nusidėjo jam. Ir jis, kuriam niekada nepatikdavo 
prisiimti kaltę dėl kokios nors paties padarytos nelaimės, neturėjo dabar 
jėgų atsakyti už tai ir nebuvo daugiau kam, tik Kristinai, suversti savo 
kaltę. Bet Kristina ne tiek pyko, kiek sielvartavo ir baiminosi dėl to, kas 
turėjo įvykti... 


Retkarčiais ji pakildavo pas Margretą. Mergaitė gulėjo nejudėdama, 
išbalusi, įsmeigusi žvilgsnį kažkur į tolį. Ji vis dar neklausinėjo apie Ho- 
kono likimą. Kristina nežinojo, ar dėl to, kad nedrįso, ar dėl to, kad buvo 
visai prislėgta savo pačios sielvarto. 

Vakarop Kristina pamatė; kad Erlendas 1r islandas Klengas per pūgą 
nuėjo į ginklinę. Tačiau jie ten neilgai tebuvo, o paskui Erlendas grįžo 
atgal vienas. Kristina kilstelėjo akis, kai Erlendas įžengė į šviesos juostą 
ir praėjo pro ją, dabar ji jau nebedrįso žvilgtelėti į tą menės kampą, kur 
nuo žmonių pasislėpė Erlendas. Ji matė, kad jis visiškai palaužtas. 

Netrukus, kai ji kažko buvo kamaroje, atbėgo Ivaras su Skiule ir pa- 
sakė motinai, kad islandas Klengas vakare išvažiuojąs — berniukai buvo 
labai nusiminę, nes raštininkas buvo geras jų draugas. Dabar jis dedąsis 
daiktus ir prieš naktį norįs būti Birgsyje. 

Kristina jau numanė, kas atsitiko. Erlendas pasiūlė raštininkui savo 
dukterį, O tas nepanoro vesti suvedžiotos mergaitės. Bet pagalvojus, kaip 
Erlendui turėjo būti sunku, Kristinai apsisuko galva, pasidarė bloga, ir ji 
nebeturėjo jėgų daugiau apie tai galvoti. 


Kitą dieną iš kunigo namų atėjo žinia, jog Hokonas Eindridesenas 
prašęs leidimo pakalbėti su Erlendu. Erlendas liepė atsakyti, kad jis ne- 
turįs ko kalbėti su Hokonu. Sira Eilivas pasakė Kristinai, jei Hokonas 
ir liksiąs gyvas, tai būsiąs visiškas invalidas — be to, jis ne tik dešinės 
rankos netekęs, bet dar smarkiai susitrenkęs nugarą ir strėnas, krisdamas 

nuo šeimyninės stogo. Tačiau jis vis tiek norįs važiuoti namo, ir kunigas 
pažadėjęs jam roges. Jis dabar iš visos širdies gailįsis dėl savo poelgio ir 
sakąs, jog Margretos tėvas, kad ir kaip aiškintum įstatymus, turėjęs teisę 
taip padaryti, tačiau labai norėtų, kad visi dėtų pastangas kaip galint nu- 
slėpti jo poelgį ir Margretos gėdą. Vakarop jis buvo išneštas iš namų ir 
paguldytas į roges, kurias sira Eilivas paskolino Repstade, ir pats kunigas 
ji nulydėjo į Gauldaleną. 

Kitą dieną — tai buvo Pelenų diena — Hiusabiu žmonės turėjo vykti į 
parapijos bažnyčią Vinjare. Bet per vakarines pamaldas Kristinai pasise- 
kė išprašyti bažnyčios tarną įleisti ją į vietos bažnyčią. 

Dar jusdama pelenus ant savo galvos, atsiklaupė ji prie savo posūnio 
kapo ir sukalbėjo ,, Tėve mūsų“ už jo vėlę. 

Kas liko iš to berniuko, gal tik kauleliai po šiuo akmeniu. Kaulai, plau- 
kai ir skutai marškų, į kurias jis buvo suvyniotas. Ji matė savo mažosios 
sesutės palaikus, kai iškasė, veždami pas tėvą į Hamarą. Dulkės ir pelenai... 
Ji prisiminė gražų savo tėvo veidą, motiną su didelėmis akimis raukšlėta- 
me veide ir visą jos figūrą, išlikusią nuostabiai jauną, švelnią ir grakščią, 
nors jos veidas labai anksti paseno. Jie gulėjo po vienu akmeniu ir dūlėjo, 
kaip dūla namai, kuriuose nebegyvena žmonės. Prieš jos akis ėmė kilti 
vaizdai — sudegusi bažnyčia tėviškėje, sodyba Silo slėnyje, pro kurią jiems 
teko joti, keliaujant į Vogę: namai stovėjo tušti ir griuvo, žmonės, kurie ten 
dirbo laukus, saulei nusileidus nebedrįsdavo į juos įeiti. Ji mąstė apie savo 
brangius mirusius žmones —jų veido išraišką ir balsą, jų šypseną, įpročius 
ir elgesį — jie jau kitame pasaulyje, taip skaudu buvo apie juos galvoti, lygiai 
kaip apie tėviškę, kai žinai, kad ji ištuštėjusi ir tik griūva supuvę sienojai. 

Ji sėdėjo bažnyčios pasienyje ant suolo ir nuo seno šalto smilkalų 
kvapo negalėjo nemąstyti apie tai, kas laikina. Ir ji nevaliojo pakelti savo 
sielos aukštyn, kad galėtų išvysti bent atspindį tos šalies, kurioje jie yra, 
kur visa meilė, gėris ir ištikimybė pagaliau suplaukia ir visą laiką būna. 
Kasdien meldžiant jų sieloms ramybės, jai atrodė, kad neteisinga taip 
melstis už tuos, kurių sielose čia, žemėje, buvo daug daugiau ramybės, 
negu bet kurio kito žmogaus, kurį ji pažinojo iki šiol, tapusi suaugusia 
moterim Tiesa, sira Eilivas sakė, kad gera melstis už mirusiuosius — gera 
pačiam, nors anie jau ilsisi Viešpaties ramybėje. | 

Bet tai nepadėjo. Jai atrodė, kad kai jos nuvargęs kūnas pagaliau at- 
siguls poilsio po kokiu akmeniu, jos nerami siela vis šmėkščios kur nors 
aplinkui, dejuodama lyg koks vaiduoklis aplink susmegusius negyvena- 
mos sodybos namus. Juk jos sieloje ir toliau gyveno nuodėmė, tartum 
piktžolė, išsikerojusi po visą žemę. Ji nebežydi, nebešviečia ir nebekvepia, 
bet lindi žemėje — balta, stipri ir gyva. Nors sielą apėmė švelnumas, pa- 
mačius, į kokią neviltį įpuolė jos vyras, ji vis dėlto nesugebėjo prislopinti 
balso, kuris su kartėliu klausė — ar tu turi teisę taip kalbėti su manim, ar 
tu nepamiršai, kad aš buvau tavo mylima draugė?.. Tačiau ji suprato, kad, 
kol tas balsas nenutils, ji pati taip jam nekalbės — bus lyg pamiršusi... 

Mintyse ji puolė prie šventojo Ulavo skrynios, griebėsi sudūlėjusių 
brolio Edvino rankos kaulelių Vato kalnų bažnyčioje, spaudė rankomis 
relikvijorių su mažais mirusios motinos įkapių skuteliais ir nežinomojo 
kankinio kaulo atplaišėle, griebėsi, ieškodama paramos, tų mažų liekanė- 
lių, kurios ir po mirties išlaikė dalelę mirusiojo dvasios stiprybės, — tar- 
tum burtai, kurių gali turėti iš žemės atkastas senas, surūdijęs kalavijas. 

Po kelių dienų Erlendas išvyko į miestą, lydimas tik Ulfo ir dar vie- 
no tarno. Jis taip ir negrįžo per visą gavėnią, tik Ulfas buvo atvažiavęs 
pakviesti jo karių ir kartu su jais išvyko susitikti su Erlendu vidugavėnio 
tinge Urkedalyje. 

Ulfas Kristinai papasakojo, kad Erlendas susitaręs su vokiečiu Tide- 
kenų Pausu, Nidaro auksakaliu, ir tuoj po Velykų Margreta ištekės už jo 
sūnaus Tidekenų Gerlako. 

Erlendas šventėms grįžo namo. Jis dabar buvo nurimęs, tačiau Kris- 
tina suprato, jog visa tai negali jam taip lengvai praeiti, kaip praėjo daug 
kas — gal dėl to, kad jis dabar jau ne toks jaunas, o gal kad dar niekas jo taip 
labai nebuvo pažeminęs. Margreta atrodė visai abejinga tėvo planams. 

Kartą vakare, kai vyras su žmona pasiliko vieni, Erlendas vis dėlto 
pasakė: 

— Jei ji būtų mano teisėta duktė ar jos motina netekėjusi moteris, aš 
niekada nebūčiau jos atidavęs kitataučiui, nors jai taip ir atsitiko. Aš pui- 
kiai galėčiau apsaugoti ir priglausti ir ją, ir jos įpėdinį. Dabartinė išeitis 
blogiausia, bet kadangi ji tokios kilmės, tai teisėtas vyras geriausiai galės 
ją apsaugoti... 

Tačiau kai Kristina rengė savo podukrą išleisti, Erlendas kartą trum- 
pai pasakė: 

— Tu dabar turbūt nelabai gerai jautiesi ir kažin ar galėsi važiuoti su 
mumis į miestą? 

— Jei norėtum, aš, be abejo, važiuočiau, — pasakė Kristina. 

— O kodėl aš norėčiau? Jei tu anksčiau neatstojai jai motinos, tai ir 
dabar gali apsieiti... Labai linksma vestuvėse nebus. O friu Giuna iš Ros- 
voldo ir jos sūnaus žmona prižadėjo prisiminti giminystę ir atvykti. 

Taip Kristina ir prasėdėjo Hiusabiu, kol Erlendas Nidare išleido 
dukterį už Gerlako Tidekenseno. 


3 


Šią vasarą, prieš pat Jonines, Giuniulfas Nikiulausenas grįžo į savo 
vienuolyną. Erlendas buvo mieste pavasario tinge. Jis pasiuntė namo 
pasiuntinį ir liepė paklausti žmonos, ar ji galės atvažiuoti pasimatyti su 
dieveriu. Kristina jautėsi nekaip, bet vis dėlto nuvažiavo. Kai susitiko su 
Erlendu, šis pasakė, jog brolio sveikata esanti visai palaužta. Vienuolių 
žygio šiaurėn, į Miunkefiordą, neapvainikavo didelė sėkmė. Jų pastatytos 
bažnyčios taip ir nepasisekė pašventinti, nes arkivyskupas negalėjo vykti 
į šiaurę tokiu neramiu laiku; teko laikyti mišias prie savo kelionės alto- 
riaus. Pagaliau jiems ėmė trūkti duonos, vyno, žvakių, aliejaus apeigoms, 
o kai brolis Giuniulfas ir brolis Aslakas nuplaukė į Vargę, norėdami gau- 
ti šių daiktų, suomiai užbūrė juos, jų laivas apsivertė ir tris paras jiems 
teko tūnoti kažkokioje uolėtoje salelėje, paskui jie abu susirgo, o brolis 
Aslakas netrukus ir mirė. Juos labai kankino skorbutas ir badas, nes ne- 
turėjo nei miltų, nei daržovių prie džiovintos žuvies. Dėl to vyskupas 
Hokonas iš Nergeno ir mesteris Arnė, laikinai vadovaująs bažnytinei 
kapitulai Nidare vietoj pono Polio, išvykusio į kuriją įsišventinti, tiems 
vienuoliams, kurie dar buvo likę gyvi, įsakė grįžti namo, o Miunkefiordo 
parapijiečiais tuo tatpu turėjo pasirūpinti Vargės kunigai. 

Nors Kristina iš anksto buvo įspėta, vis dėlto, pamačiusi Giuniulfą 
Nikiulauseną, persigando. Kitą dieną ji kartu su Erlendu nuvyko į vie- 

nuolyną, ir jie buvo nuvesti į priimamąjį. Vienuolis išėjo visai susikūpri- 
nęs, jo plaukų vainikėlis buvo pražilęs, įdubę paakiai raukšlėti ir tamsiai 
rudi, o lygi balta veido oda su švino spalvos dėmėmis; tokios pat dėmės 
buvo ant rankos, kai jis ištraukė ją iš abito rankovės ir padavė Kristinai. 
Jis nusišypsojo, ir Kristina pamatė, kad jam trūksta daug dantų. 

Jie susėdo ir truputį pakalbėjo, bet Giuniulfas atrodė lyg pamir- 
šęs kalbėti. 

— O tu, Erlendai, vis toks pat... atrodo, kad nepasenai, — tarė jis 
šyptelėjęs. 

Kristina pati puikiai žinojo, kad ji nekaip dabar atrodo. O Erlendas 
buvo gražus — aukštas, tiesus, tamsiaplaukis ir puikiai apsirengęs. Ir vis 
dėlto Kristina pagalvojo, kad Erlendas taip pat labai pasikeitęs — keista, 
kad Giuniulfas to nepastebėjo, anksčiau jis visada būdavo labai pastabus. 


Kartą vėlyvą vasarą Kristina kažko buvo drabužių klėtyje, su ja 
buvo friu Giuna iš Rosvoldo — ji atvažiavo į Hiusabiu padėti Kristinai, 
kai šiai vėl artėjo laikas gimdyti. Ir štai jos išgirdo, kad Nokvė ir Bjer- 
giulfas lauke, galąsdami peilius, visa gerkle dainuoja kažkokią bjaurią 
ir nepadorią dainą. 

Motina įsiuto ir išėjusi ėmė vaikus griežtai barti, o paskui panoro 
sužinoti, iš ko jie išmoko tokių dalykų — žinoma, jie bus nugirdę vyrų 
menėje, bet kas galėjo taip vaikus mokyti. Berniukai nenorėjo sakyti. 
Tuo tarpu iš po pastoginės laiptų išlindo Skiulė ir liepė motinai nutilti: tą 
dainą dainuojąs tėvas, iš jo jie ir išmokę... 

Tada friu Giuna neiškentė — argi jie nebiją Dievo, kad dainuoją tokius 
dalykus, ir ypač dabar, kai, eidami vakare gulti, nežiną, ar ryte nepasilik- 
sią našlaičiai, dar vištoms nesukudakavus. Kristina jiems nieko nebesakė 
ir tylėdama įėjo į trobą. 

Kai ji truputį prigulė, į menę pas ją atėjo Nokvė. Jis paėmė ją už ran- 
kos, bet nieko nepasakė, tik pradėjo tyliai verkti. Tada ji švelniai, juokau- 
dama pakalbino jį, prašydama neliūdėti ir nesielvartauti: ji jau šešis kartus 
laimingai pagimdžiusi, turbūt pagimdysianti ir septintą. Bet berniukas 
verkė vis labiau ir labiau. Galiausiai jis pasiprašė, kad leistų įlipti pas ją į 
lovą ir atsigulti pasienyje; tebeverkdamas jis apkabino motiną ir padėjo 

galva ant jos krūtinės, bet Kristina taip ir negalėjo iškvosti, ko jis toks liūd- 
nas, nors jis išgulėjo pas ją beveik iki tol, kol tarnaitės įnešė vakarienę. 

Nokvė ėjo dvyliktus metus, pagal savo amžių buvo stambus berniukas 
ir kaip įmanydamas stengėsi atrodyti vyriškas ir suaugęs. Bet jis buvo švel- 
nus, ir motina neretai matydavo, kad jis elgiasi dar labai vaikiškai. Jis jau 
buvo toks didelis, jog galėjo suprasti, kokia nelaimė ištiko jo netikrą seserį; 
motinai knietėjo, ar jis tik nepastebi, kaip jo tėvas visiškai pasikeitė. 

Erlendas visada įsikarščiavęs galėjo prikalbėti baisiausių dalykų. Ta- 
čiau anksčiau jis niekam nepasakydavo blogo žodžio, nebent supykęs, 
bet nurimęs stengdavosi tuoj pat viską atitaisyti. Dabar jis galėdavo visai 
šaltakraujiškai kalbėti žiauriausius ir šiurkščiausius dalykus. Anksčiau jis 
bjauriausiai keikdavosi ir dievažydavosi, tačiau, matydamas, kad tai skau- 
dina žmoną ir įžeidžia sirą Eilivą, kuriam jis ilgainiui pradėjo jausti dide- 
lę pagarbą, šiek tiek atprato. Tačiau jis neblevyzgodavo, ir jam niekada 
nepatikdavo nepadorūs kitų vyrų tauškalai — tuo atžvilgiu jis buvo daug 
santūresnis už padoriau gyvenančius vyrus. Sunku 1r skaudu Kristinai 
buvo girdėti tokius žodžius iš mažamečių sūnų, ypač dabar, kai ji buvo 
nėščia, ir žinoti, kad jie jų išmoko iš tėvo. Jai darydavosi kartu burnoje, 
pagalvojus dar apie vieną dalyką: argi Erlendas dar toks vaikiškas, kad 
nesupranta, jog kylis kylį varo, jei dabar, po tokio gėdingo įvykio su duk- 
terimi, iš jo burnos liejasi nepadoruūs, nešvankūs žodžiai ir tauškalai. 

Friu Giuna papasakojo jai, kad Margreta prieš pat šventąjį Ulavą 
pagimdžiusi negyvą kūdikį. Anot senutės, ji gana greit nurimusi, jiedu su 
Gerlaku gerai sugyveną; jis jai esąs švelnus. Erlendas, būdamas mieste, 
užsuko pas dukterį, ir Gerlakas surengė dideles iškilmes savo uošvio 
garbei, tačiau Erlendas buvo, matyt, nelabai linkęs pripažinti jį savo gi- 
mine. Apskritai, Erlendas Hiusabiu neminėjo dukters vardo nuo to lai- 
ko, kai ji išvyko iš sodybos. 

Kristina vėl pagimdė sūnų, ir šis Erlendo senelio garbei buvo pakrikš- 
tytas Miunano vardu. Visą laiką, kol ji gulėjo mažųjų kamarėlėje, Nokvė 
kasdien ateidavo pas motiną ir, pririnkęs miške, atnešdavo jai uogų ir 
riešutų arba vainikėlių, kuriuos pindavo iš įvairių gydomųjų žolių. Erlen- 
das grįžo namo, kai naujagimis buvo trijų savaičių. Jis ilgai sėdėdavo prie 
žmonos, stengdamasis būti švelnus ir malonus, ir šį kartą nesiskundė, kad 

vėl gimė berniukas, o ne mergytė, ir kad kūdikis toks silpnutis ir liguistas. 


Tačiau Kristina atsakinėjo santūriai į jo švelnias kalbas, buvo tyli, susi- 
mąsčiusi ir prislėgta — ir šį kartą ji sveiko nepaprastai lėtai. 


Visą žiemą Kristina negalavo, ir atrodė, kad kūdikis vargu ar gy- 
vens. Motina beveik nieko daugiau negalvojo, tik apie savo vargšą ma- 
žytį. Dėl to ji tik viena ausim girdėdavo visas tas svarbias žinias, apie 
kurias šią žiemą visur buvo kalbama. Karalius Magnusas, mėgindamas 
įsigalėti Skonėje, pasiliko visai be pinigų ir dabar laukė paramos ir lėšų 
iš Norvegijos. Kai kurie didikai norėjo jį paremti valstybės taryboje. Bet 
kai karaliaus pasiuntiniai atvyko į Tiunsbergą, iždininkas buvo išvykęs, 
o Stigas Hokonsenas, Tiunsbergo tvirtovės viršininkas, neįsileido kara- 
liaus žmonių į pilį, pasirengęs ginklu ją ginti. Jis turėjo nedaug žmonių, 
tačiau Erlingas Vidkiunsenas, jis buvo jo dėdė iš žmonos pusės ir gyve- 
no savo dvare Akere, atsiuntė į pagalbą keturiasdešimt ginkluotų vyrų, 
o pats išplaukė į vakarus. Maždaug tuo pat laiku karaliaus pusbroliai 
Jonas ir Sigiurdas Haftorsenai sukilo prieš karalių dėl vieno neteisingo 
teismo sprendimo, padaryto kažkam iš jų žmonių. Erlendas iš to juokėsi 
ir sakė, kad Haftoro sūnūs tuo parodę savo jaunumą ir kvailumą. Nepa- 
sitenkinimas karaliumi Magnusu dabar apėmė visą šalį. Žymūs žmonės 
reikalavo, kad valstybės valdymui vadovautų karaliaus vietininkas ir kad 
valstybės antspaudas būtų atiduotas į norvego rankas, jeigu karalius savo 
reikalais linkęs didesnę dalį laiko praleisti Švedijoje. Miestiečiai ir dva- 
sininkai prekybiniuose miestuose buvo išgąsdinti gandų apie karaliaus 
piniginę paskolą vokiečiams. Vokiečių išdidumas ir jų tyčiojimasis iš ša- 
lies įstatymų ir papročių ir be to jau buvo daugiau negu nepakenčiamas, 
o dabar imta kalbėti, jog karalius pažadėjęs jiems dar daugiau teisių ir 
pirmenybę Norvegijos miestuose, kad panaši padėtis pasidarysianti visai 
nepakeliama tiems norvegams, kurie verčiasi prekyba ir šiaip jau sun- 
kiai manosi. Visuomenėje atkakliai laikėsi gandas apie slaptąją karaliaus 
Magnuso nuodėmę, ir daugelis parapijų kunigų kaimuose ir keliaujantys 
vienuoliai vieningai tvirtino, jog, kad ir kaip ten būtų, ją nuomone, dėl 
to ir sudegusi Šventojo Ulavo bažnyčia Tronheime. Valstiečiai čia taip 
pat ėmė ieškoti priežasčių daugelio nelaimių, kurios paskutiniais me- 

tais buvo pastebimos čia viename, čia kitame kaime — galvijų ligos, javų 
gedimas, padarę įvairių nelaimių žmonėms ir galvijams, blogas derlius, 
šieno trūkumas. Dėl to Erlendas sakė, kad jeigu Haftoro sūnums ganėtų 
proto dar kurį laiką pasėdėti tyliai ir ramiai ir nusipelnyti dosnių žmonių 
garbę, ir elgtis, kaip pritinka karo viršininkams, tai žmonės, žinoma, ne- 
pamirštų, kad 1r jie juk karaliaus Hokono dukters vaikai. 

Bet visas tas susijaudinimas aprimo, ir galiausiai jų karalius paskyrė 
Ivarą Ogmiunseną karaliaus vietininku Norvegijoje. Erlingui Vidkiun- 
senui, Stigui Hokonsenui, Haftoro sūnums ir visiems jų šalininkams 
buvo prigrasinta, jog jie būsią paskelbti valstybės išdavikais. Tada šie 
išsigando, nuvyko pas karalių ir susitaikė su juo. Buvo vienas galingas 
žmogus iš Uplandeno, vardu Ulfas Saksesenas, — jis dalyvavo Haftoro 
sūnų sąmoksle, — bet nenuvažiavo taikytis su karalium, o po Kalėdų 
atvyko į Nidarą. Jis su Erlendu praleido daug laiko mieste, ir šiaurinių 
kalnų apylinkių gyventojai, kaip atrodė Ulfui, iš jo sužinojo apie visus 
tuos įvykius. Kristinai tas žmogus labai nepatiko; jo paties ji nepažinojo, 
bet buvo pažįstama su jo seserimi Helga Saksedater, kuri buvo ištekėjusi 
už Giurdo Darės iš Diufrino. Ji buvo graži, bet labai išdidi, 17 Simonas 
jos nemėgo, nors Ramborga puikiausiai su ja sugyveno. Netrukus po ga- 
vėnios apygardų valdytojams atėjo raštai, kad Ulfas Saksesenas tinguose 
turįs būti paskelbtas išdaviku, bet jis tuo laiku, pačiame viduržiemyje, jau 
buvo išplaukęs iš Norvegijos. 


Šį pavasarį Erlendas ir Kristina Velykas praleido savo miesto sodybo- 
je; kartu buvo atsivežę jauniausią sūnų Miunaną. Viena vienuolė iš Bakės 
vienuolyno buvo tokia gera gydytoja, jog visi ligoniai vaikai, pabuvę jos 
rankose, pasveikdavo, jei tik Dievo nebūdavo skirta jiems numirti. 

Kartą tuoj po švenčių Kristina su mažiuku grįžo iš vienuolyno. Į 
menę ją atlydėjo tarnas ir tarnaitė. Erlendas buvo vienas, gulėjo ant suo- 
lo. Kai tarnas išėjo, moterys nusivilko apsiaustus, Kristina su kūdikiu 
atsisėdo prie židinio, o tarnaitė pradėjo šildyti kažkokį aliejų, kurį joms 
buvo davusi vienuolė. Erlendas, gulėdamas toje pačioje vietoje, paklau- 
sė, ką sesuo Ranhilda sakiusi dėl kūdikio. Kristina trumpai atsakinėjo, 
vyniodama vystyklus, bet netrukus nutilo. 

— Ar berniukui taip bloga, Kristina, kad nenori kalbėti? — nekantriai 
paklausė Erlendas. 

— Tu jau anksčiau klausei, Erlendai, — šaltai atsakė žmona, — o aš tau 
daug kartų aiškinau. Bet jei tau taip mažai rūpi berniukas, kad neprisi- 
meni, ką vakar kalbėjai... 

— Man taip pat, Kristina, — tarė Erlendas, pakilęs ir priėjęs prie žmo- 
nos, — tekdavo atsakinėti po du ir tris kartus į tavo klausimus, nes tu 
nesistengdavai prisiminti, ką aš tau jau buvau atsakęs... 

— Matyt, tai nebuvo taip svarbu kaip vaikų sveikata, — tuo pačiu tonu 
atsakė ji. 

— Taip, bet ne tokie jau niekai, pavyzdžiui, šią žiemą aš labai ėmiau 
į širdį. 

— Tai netiesa, Erlendai! Seniai tu kalbėjai su manim apie dalykus, 
kuriuos imtum labai į širdį... 

— Išeik, Signe! — tarė Erlendas mergaitei. Jo kakta paraudo, jis atsi- 
gręžė į žmoną. — Aš supratau, ko tu nori. Apie tai aš su tavim nekalbėsiu, 
tarnaitei girdint, nors tu su ja taip draugauji, kad visai nekreipi dėmesio, 
kai pradedi ginčytis su vyru ir tvirtini, kad aš sakau netiesą. 

— Mažiausia pasimokoma iš tų žmonių, su kuriais kartu gyvenama, — 
trumpai atsakė Kristina. 

— Sunku suprasti, ką tu nori tuo pasakyti! Niekada nekalbėjau su 
tavim nemandagiai kitiems girdint ir neužmiršau pareikšti tau pagarbos 
tarnų akivaizdoje. | 

Kristina prapliupo kažkokiu keistu, liguistu juoku. 

— Greitai pamiršti, Erlendai! Visus tuos metus Ulfas Haldorsenas 
gyveno pas mus. O argi neprisimeni, kaip siuntei jį ir Haftorą atvesti 
mane pas tave į Briunhildos miegamąjį Osle. 

Erlendas bejėgiškai susmuko ant suolo, žiūrėdamas į žmoną pravira 
burna. O ši kalbėjo: 

— Retai būdavo Hiusabiu arba kitose vietose, kad slėptum nuo savo 
tarnų nepadorius ar negarbingus dalykus apie tave ar tavo žmoną... 

Erlendas tebesėdėjo sustingęs ir su baime žiūrėjo į ją. 

— Argi neprisimeni pirmos žiemos po mūsų vestuvių — aš vaikščio- 
jau su Nokve, tada man buvo labai sunku reikalauti iš tavo namiškių 

paklusnumo ir pagarbos — prisimeni, kaip tu mane globojai? Prisimeni, 
kaip tavo auklėtojas viešėjo pas mus su svetimomis moterimis, tarnais ir 
tarnaitėmis, ir mūsų pačių žmonės sėdėjo su mumis prie stalo; prisime- 
ni, kaip Miunanas plėšė nuo manęs viską, kuo aš stengiausi prisidengti, 
o tu ramiai sėdėjai ir neišdrįsai užčiaupti jam burnos... 

— Viešpatie! Negi tu visa tai slėpei penkiolika metų! — jis pakėlė akis, 
jos atrodė keistai mėlynos, o balsas silpnas ir bejėgis. — Ir vis dėlto, mano 
Kristina, aš manau, ne tokie jau blogi mūsų reikalai, kad reikėtų vienas 
antram sakyti tokius piktus žodžius... 

— Ne, - atsakė Kristina, — ir dar — man labai skaudėjo širdį tąsyk per 
Kalėdų pokylį, kai tu išbarei mane už tai, kad užmečiau savo apsiaustą 
Margretai, o moterys iš trijų apylinkių stovėjo aplinkui ir girdėjo... 

Erlendas neatsakė. 

— O tu dar kaltini mane, kad taip atsiuko su Margreta... Kiekvieną kar- 
tą, kai aš mėgindavau pamokyti ją žodžiu, ji bėgdavo pas tave, o tu šiurkš- 
čiai įsakydavai man palikti mergaitę ramybėje — ji juk tavo, o ne mano... 

— Aš nekaltinu... tavęs! — sunkiai atsakė Erlendas, iš visų jėgų steng- 
damasis kalbėti ramiai. — Jei turėtume nors vieną dukterį, turbūt lengviau 
suprastum, kas atsitiko Margretai — tai smūgis tėvui į pačią širdį. 

— Aš maniau, jog pernai pavasarį įrodžiau, kad suprantu, — tyliai at- 
sake žmona. — Man tereikėjo prisiminti savo tėvą... 

— Ir vis dėlto šiuo atveju buvo daug blogiau, — taip pat ramiai tarė 
Erlendas. —- Aš buvau viengungis. O tas vyras... buvo... vedęs. Aš nebu- 
vau surištas... aš nebuvau taip surištas, — pasitaisė jis, — kad nebūčiau 
galėjęs kada nors išsivaduoti... 

— Ir vis dėlto tu neišsivadavai, - pasakė Kristina. — Argi neprisimeni, 
kas įvyko, kad taptum laisvas?.. 

Erlendas pašoko ir drožė Kristinai per veidą. Paskui sustojo išsigan- 
dęs ir įsmeigė į ją žvilgsnį — ant balto skruosto pasirodė raudona dėmė. 
Išsigandęs kūdikis pradėjo klykti, ji ėmė tyliai supti vaiką ant kelių. 

— Piktai pasakei, Kristina, — netvirtai tarė vyras. 

— Praėjusį kartą, kai tu man sudavei, — tyliai prabilo ji, - aš nešiojau 
po širdim tavo kūdikį. Dabar tu mane sumušei, sėdinčią su tavo sūnum 
ant kelių... 

— Taip, amžinai tie vaikai, — nekantriai sušuko jis. 

Abu nutilo. Erlendas pradėjo nervingai vaikščioti po kambarį. Kris- 
tina nunešė kūdikį į kamarą ir paguldė į lopšį; kai ji vėl pasirodė tarpdu- 
ryje, Erlendas atsistojo. 

— Man... man nereikėjo tavęs mušti, mano Kristina! Aš norėčiau, kad 
taip nebūtų atsitikę... aš gailėsiuos taip pat ilgai, kaip gailėjausi praėjusį 
kartą. Bet tu... tu privedei mane prie to, sakydama, kad aš labai greit 
užmirštąs. O tu nieko nepamiršti — jokios tau padarytos skriaudos. Juk 
aš stengiausi... stengiausi tau būti geras vyras, bet, matyt, tu galvoji, jog 
to neverta prisiminti. Tu... tu puiki, Kristina... — jis nulydėjo ją akimis, 
einančią pro šalį. 

Taip, nuostabiai ramus ir kilnus jo žmonos būdas, kaip trapus jau- 
nos mergaitės žavumas; Kristina suapvalėjo per krūtinę ir strėnas, bet 
pasidarė aukštesnė; ji vaikščiojo tiesiai, O jos apvali galvutė vis taip pat 
išdidžiai ir grakščiai laikėsi ant kaklo. Išbalęs ir santūrus veidas su dide- 
lėmis tamsiai pilkomis akimis jaudino jį lygiai taip pat, kaip kažkada jo 
maištingą sielą jaudino savo keistu ramumu apskritas, rausvas, vaikiškas 
veidelis. Erlendas priėjo prie jos ir paėmė už rankos. 

— Man, Kristina, tu amžinai būsi gražiausia ir mylimiausia iš visų 
moterų... 

Ji neištraukė rankos, bet ir neatsakė į jo paspaudimą. Paskui jis nu- 
stūmė jos ranką ir vėl įsiuto. 

— Aš užmiršau, sakai. Bet juk ne visada užmiršimas — didžiausia nuo 
dėmė. Aš niekada nesididžiavau tuo, kad esu dievobaimingas žmogus, 
bet gerai atsimenu, ko išmokau iš siros Jono, mažas būdamas, o Dievo 
tarnai man priminė tai ir vėliau. Nuodėmė yra prisiminti nuodėmes, ku- 
rias mes išpažinome kunigui, gailėjomės prieš Dievą ir gavome atleidimą 
iš kunigo rankų ir lūpų. Ir ne iš dievobaimingumo, Kristina, tu visada 
primeni senas nuodėmes, o tik norėdama visada turėti prieš mane peilį, 
kai aš tau prieštarauju... 

Jis paėjo nuo jos, bet vėl sugrįžo. 

— Valdinga... Dievas žino, kad aš myliu tave, Kristina — nors ir ma- 
tau, kad tu valdinga ir niekada negali man atleisti, kad negerai su tavim 
pasielgiau ir tave suvedžiojau. Aš daug iškenčiau, Kristina, bet nenoriu 

daugiau kentėti ir neturėti ramybės dėl tų senų nelaimių ir dėl tavo tokio 
kalbos tono su manim, lyg būčiau tavo vergas... 

Kristina drebėjo iš susijaudinimo: 

— Aš nekalbėjau su tavim lyg su vergu. Argi tu kada nors girdėjai, kad 
kalbėčiau šiurkščiai ir piktai su kuo nors už save žemesniu, nors ir būtų 
pats prasčiausias ir menkiausias iš mūsų samdinių — aš jaučiuosi prieš 
Dievą nenusikaltusi, nes nesu įžeidusi jo vargšų žodžiu ar veiksmu. Bet 
tu turi būti mano ponas, tavęs aš privalau klausyti ir tave gerbti, lenktis 
prieš tave ir tavyje ieškoti atramos — pagal Dievo įsakymus, Erlendai! 
Ir jei aš netekdavau kantrybės ir kalbėdavau su tavim taip, kaip netinka 
žmonai kalbėti su savo vyru, tai, be abejo, dėl to, jog tu daug kartų elgeisi 
taip, kad man būdavo sunku savo neišmanymą palenkti prieš tavo išma- 
nymą — pagerbti savo vyrą ir poną ir klausyti jo taip, kaip aš to labiausiai 
norėčiau. Ir galėjo būti, kad aš laukiau, kad tu... gal aš tikėjausi, kad 
paskatinsiu tave įrodyti, jog tu vyras, o aš tik vargšė moteris... Nurimk, 
Erlendai. Aš daugiau neįžeidinėsiu tavęs ir nuo šios dienos niekada ne- 
pamiršiu kalbėti su tavim ramiai, lyg būtum vergiškos kilmės... 

Erlendo veidas smarkiai nuraudo, jis buvo bepakeliąs prieš ją kumš- 
ti, paskui staiga apsisuko, pasigriebė nuo suolo prie durų savo apsiaustą 
ir kalaviją ir išbėgo iš menės. 

Lauke skaisčiai švietė saulė ir pūtė žvarbus vėjas, buvo šalta, vėjo ge- 
namos šąlančio vandens kibirkštėlės purškė į Erlendą nuo stogų atbrailų 
ir medžių šakų. Ant namų stogų sidabru žėrėjo sniegas, o už tamsiai 
žalių miškuotų kalvų aplink miestą žvilgėjo kalnai, šią šaltą ir giedrią pa- 
vasarišką dieną atsispindėdami melsvu ir skaisčiai baltu atspindžiu. 

Erlendas ėjo gatvėmis ir skersgatviais — greitai, be jokio tikslo. Širdis 
kunkuliavo — ji neteisi, tai aišku kaip dieną, buvo neteisi iš pat pradžių, 
o jis, Erlendas, teisus, nors jis ir pasikarščiavo, ir sumušė ją, suteršdamas 
savo teisumą, bet ji buvo neteisi! Ką jam dabar daryti, jis nežinojo. Jis 
neturėjo nė mažiausio noro užeiti pas ką nors iš pažįstamų, o eiti namo 
taip pat nenorėjo... | 

Mieste buvo jaučiamas kažkoks pagyvėjimas. Didelis pirklių laivas 
iš Islandijos — pirmas šį pavasarį — dar priešpiet įplaukė į uostą. Skers- 
gatviais Erlendas pasuko į vakarus, atsidūrė prie Šventojo Martyno baž- 

nyčios ir nusileido į pakrantę. Nors buvo dar gana anksti, bet smuklėse 
ir užkandinėse jau buvo triukšminga. Savo jaunystėje Erlendas pats lan- 
kydavo tokius namus su draugais ir bičiuliais. Tačiau dabar žmonėms 
akys iš kaktos iššoktų, o paskui kalboms nebūtų galo, jeigu Urkdelio 
apygardos valdytojas, miesto sodybos savininkas, pertekęs namie alaus, 
midaus, vyno, ateitų į smuklę ir paprašytų kokio nors prasto alaus! Ta- 
čiau, tiesą sakant, jam labiausiai ir norėtųsi sėdėti ir gerti su valstiečiais, 
atvykusiais į miestą, su samdiniais ir jūrininkais... Niekas ten nekeltų 
triukšmo, jei kuris nors vyrukas sudrožtų į ausį savo žmonai; paskui vėl 
viskas būtų gerai... Po velnių, kaip vyras gali sutvarkyti savo žmoną, jei 
jos negalima mušti dėl to, kad ji aukštos kilmės, arba dėl to, kad reikia 
saugoti savo garbę — moters perkalbėti negalėtų nė pats velnias. Kokia 
velniūkštis ir kokia gražuolė! Jeigu būtų galima ją taip išlupti, kad vėl 
pasidarytų gera... 


Visų miesto bažnyčių varpai pradėjo skambint, kviesdami žmones 
vakarinėms pamaldoms; neramiame ore, virš Erlendo galvos, pavasario 
vėjas visus garsus supynė į ištisą ūžesį. Turbūt ji dabar nuėjo į Kristaus 
bažnyčia — šventoji velniūkštė. Skųsis Dievui, Mergelei Marijai ir šven- 
tajam Ulavui, kad vyras sudavė jai antausį! Erlendas visomis savo nuo- 
dėmingomis mintimis pasiuntė šventiesiems žmonos globėjams linkėji- 
mų, o varpai gaudė, skambėjo, žvangėjo. Jis pasuko Šventojo Grigaliaus 
bažnyčios link. 

Jo tėvų kapai buvo priešais šventosios Onos altorių šiaurinėje na- 
voje. Melsdamasis Erlendas pastebėjo, kad pro bažnyčios duris įėjo friu 
Siuniva Ulavsdater su savo tarnaite. Baigęs melstis, jis priėjo prie jos ir 
pasisveikino. 

Per visus šiuos metus, nuo tada, kai susipažino, tarp jų mezgėsi tokie 
santykiai, jog kiekvieną kartą susitikę jie gana laisvai juokaudavo ir ple- 
pėdavo. Ir štai šį vakarą, kai jiedu sėdėjo ant suolo prie sienos, laukdami 
naktinių pamaldų, Erlendas taip įsismagino, jog jam ne kartą reikėjo 
priminti, kad jie juk bažnyčioje ir žmonės visą laiką eina pro šalį. 

— Taip taip! — tarė Erlendas. — Bet tu šiandien tokia graži, Siuniva! 
Malonu juokauti su tokių meilių akių moterimi. 

— Tu nevertas, Erlendai Nikiulausenai, kad aš žiūrėčiau į tave meilio- 
mis akimis... — juokdamasi atsakė ji. 

— Tada aš ateisiu pajuokauti su tavimi sutemus, — taip pat juokdama- 
sis atsakė Erlendas. — Po pamaldų aš palydėsiu tave namo. 

Tuo metu į chorą išėjo kunigai, ir Erlendas perėjo į pietinę navą 
tarp vyrų. 

Po pamaldų jis išėjo pro didžiąsias duris. Netoli bažnyčios, gatvėje, 
jis pamatė friu Siunivą ir jos tarnaitę. Pagalvojo, kad gal geriau nelydėti 
jos, pasuko tiesiai į namus. Tuo metu gatvėje pasirodė būrys islandų iš 
pirklių laivo. Jie ėjo susikibę ir svyruodami, matyt, taikėsi pastoti ke- 
lią abiem moterims. Erlendas pasileido vytis moteris. Kai tik jūrininkai 
pamatė, kad prie jų artinasi kažkoks didikas su kalaviju prie diržo, jie 
pasitraukė į šalį ir leido moterims ramiai praeiti. 

— Gal vis dėlto bus geriau, jei aš palydėsiu tave namo, — pasakė Er- 
lendas.- Šį vakarą mieste neramu. 

— Žinai ką, Erlendai? Juk tokiai senai moteriai kaip aš gal nėra nema- 
lonu, jeigu vyrai laiko ją vis dar tokia gražia, jog pastoja kelią... 

Į tokius žodžius kiekvienas mandagus vyras galėjo atsakyti tik viena. 


Erlendas grįžo namo tik kitą dieną auštant ir truputį pastovėjo prie 
užrakinto namo durų sušalęs, mirtinai pavargęs, su skaudama širdimi ir 
bjauriai jausdamasis. Pasibelsti į duris, prikelti namiškius, įeiti, įlįsti į pa- 
talą pas Kristiną, kuri guli su kūdikiu prie krūtinės, — ne! jis turėjo raktą 
nuo rytinės klėties pastoginės; ten buvo įvairių daiktų, už kuriuos jis 
buvo atsakingas. Erlendas atsirakino duris, įėjo į kamarą, nusiavė batus 
ir pasitaisė patalą, užklojęs šiaudus kažkokiu audeklu ir tuščiais maišais. 
Tada įsisupo į apsiaustą, palindo po maišais ir laimingai užmigo, pamir- 
šęs viską pasaulyje — taip buvo pavargęs ir sukrėstas. 

Sėsdama su namiškiais pusryčių, Kristina buvo pabalusi ir išvargusi 
po nemiegotos nakties. Vienas karys jai pranešė, kad kvietęs šeimininką 
prie stalo, — jis nakvojęs klėties pastoginėje — tačiau Erlendas pasiuntęs 
ji velniop. 

Po vidudienio mišių Erlendui reikėjo vykti į Elgeseterio vienuoly- 
ną — būti liudytoju dėl kažkokio žemės pardavimo. Tačiau jis išsisuko 

nuo pietų, kurie paskui buvo ruošiami refektoriume, taip pat ir nuo Ar- 
nės Javaldseno, jis taip pat nenorėjo pasilikti išgerti su vienuoliais ir kal- 
bino Erlendą važiuoti kartu su juo į Ranheimą. 

Paskui jis pradėjo gailėtis, atsiskyręs nuo kitų — grįžus vienam į mies- 
tą, pasidarė baisu: dabar teks pergalvoti viską, ką padaręs. Akimirką jis 
panoro tuoj pat nueiti į Grigaliaus bažnyčią — jam, būnant Nidare, buvo 
leista pas vieną kunigą atlikinėti išpažinų. Bet jeigu po išpažinties vėl taip 
pasielgs, tada juk bus daug didesnė nuodėmė. Geriau truputį palaukti. 

Dabar Siuniva turbūt mano, kad jis tiesiog viščiukas, jeigu sugebėjo 
ji taip lengvai paimti. Bet velniai rautų, jis ir įsivaizduoti negalėjo, kad 
kokia moteris galėtų jį taip daug naujo pamokyti — juk jis iki šiol dar ne- 
gali atsipeikėti nuo viso to, kas jį ištiko. Jis įsivaizdavo ganėtinai išmanąs 
ars am0r's* dalykus, ar kaip juos ten vadina mokyti žmonės. Jei jis būtų 
jaunas ir žalias, tai, žinoma, jis didžiuotųsi ir laikytų visa tai puikiu daly- 
ku. Bet jam nepatinka ta moteris — kvaila boba, ji jam įgriso, jam įgriso 
visos moterys, išskyrus jo žmoną — ir ta jam įgriso! Dievaži, jis jai taip 
pasidavė, kad ir pats pasidarė nepaprastai dievobaimingas, nes tikėjo jos 
dievobaimingumu — bet puikiai jam atsilygino jo dievobaimingoji žmo- 
na už jo ištikimybę ir meilę — ragana tikra! Jis prisiminė jos įsiutusius, 
kupinus pagiežos žodžius, pasakytus vakare: jai, vadinasi, atrodo, kad jis 
elgiasi taip, lyg būtų kilęs iš vergų? O ta kita, Siuniva, aišku, mano, kad 
jis visai nepatyręs ir baikštus, jeigu leidosi taip netikėtai paimamas, o be 
to, šiek tiek baiminosi jos meilės gudrybių. Dabar jis jai parodys, kad jis 
toks pat šventas vyras, kokia ji šventa moteris... Jis pažadėjo jai šią naktį 
ateiti į jos vyro Bordo namus... Na ką gi, vadinasi, nueis — juk vis tiek jau 
nusidėta, tad jis puikiai gali priimti ir jam siūlomą malonumą... 

Jei jis jau sulaužė savo ištikimybę Kristinai, o ji pati savo piktu ir 
neteisingu elgesiu atvedė jį prie to... 

Jis parėjo namo ir pradėjo slampinėti po arklides ir kitus pastatus, 
ieškodamas su kuo pasiplūsti, išbarė ligoninės kunigo tarnaitę, kad ši su- 
nešė salyklą į jaują, nors puikiai žinojo, kad jo namiškiams, kol bus mies- 
te, jo neprireiks. Erlendas ilgėjosi berniukų; su jais jam būtų smagiau. Jis 


* Meilės menas (//.). 

troško kuo greičiau išvykti į Hiusabiu. Tačiau jam reikėjo mieste sulaukt 
laiškų iš pietų — būtų pavojinga gauti tokias siuntas kaime. 

Šeimininkė nėjusi valgyti vakarienės, ji gulinti savo kamaroje, pasa- 
kė Signė, jos tarnaitė, su priekaištu žiūrėdama į šeimininką. Erlendas 
šiurkščiai atkirto, jog jis neklausęs jos apie ponią. Kai žmonės išsiskirstė, 
jis nuėjo į kamarą. Ten buvo visai tamsu. Erlendas palinko prie Kristi- 
nos lovoje. 

— Tu verki? — vos girdimai paklausė jis, nes ji kažkaip keistai alsavo. 

Tačiau ji lyg smaugiama atsakė, jog ne, ji neverkianti. 

— Tu pavargusi? Aš taip pat noriu gultis, — tyliai tarė jis. 

Kristina pasakė drebančiu balsu: 

— Aš labiau norėčiau, Erlendai, kad eitum sau ir atsigultum šiąnakt 
ten, kur nakvojai praeitą naktų. 

Erlendas neatsakė. Jis išėjo iš kamaros, atsinešė iš svetainės žvakę 
ir atrakino savo skrynią su drabužiais. Jis buvo gana gerai apsirengęs 
eiti bet kur, nes vis dar tebevilkėjo tamsiai violetinį drabužį, su kuriuo 
priešpiet vyko į Elgeseterį. Bet dabar jis lėtai pasikeitė drabužius, apsi- 
vilko raudonus šilkinius marškinius ir pilką aksominį pusilgį palaidinį su 
sidabriniais varpeliais ant rankovių, susišukavo ir nusiplovė rankas. O 
tuo metu šnairomis žvilgčiojo į žmoną — ji tylėjo ir gulėjo nejudėdama. 
Paskui jis išėjo, nepalinkėjęs jai labos nakties. Kitą rytą jis visai atvirai 
pasirodė namuose tik per pusryčius. 

Taip truko visą savaitę. Kai kartą vakare Erlendas grįžo namo su 
reikalais važinėjęs į Hanrarą, jam pranešė, kad Kristina rytą išvykusi į 
Hiusabiu. 

O jam tuo tarpu pasidarė visai aišku, kad nė vienas žmogus nesi- 
džiaugė taip nuodėme kaip jis, susidėjęs su Siuniva Ulavsdater. Širdyje 
jis jautė, kad šios kvailos moters jam jau visiškai gana — įkyti ji jam net ir 
tada, kai jis su ja žaidžia ir glamonėja. Be to, jis elgiasi taip lengvapėdiš- 
kai, kad turbūt jau visas miestas ir apylinkė plepa, jog naktimis vaikšto į 
Bordo namus. Vis dėlto Siuniva neverta, kad dėl jos jis terštų savo gerą 
vardą. Kartais jis susimąstydavo ir apie tai, kad visa tai gali turėti padari- 
nių — juk ji vis dėlto turinti vyrą; kad ir koks jis būtų, apysenis ir ligotas, 
bet gaila Bordo, kad jis vedė tokią pasileidusią ir kvailą moterį. "Turbūt 


545 


546 


SIGRID UNDSET 


Erlendas ne pirmas pasikėsinęs į jos vyro garbę. O Haftoras... Erlendas, 
susidėjęs su Siuniva, ir užmiršo, kad ji Haftoro sesuo; mintis apie tai 
šovė jam į galvą tik tada, kai jau buvo vėlu. Viskas buvo taip šlykštu, kad 
blogiau 1r negalėjo būti, o dabar jis dar suprato, kad Kristina viską žino. 
Aišku, ji neiškels jam bylos ir nepaprašys arkivyskupo leidimo išsiskirti. 
Ji turi Jeriungordą, kur gali rasti sau prieglobstį, bet sunku įsivaizduoti, 
kad tokiu laiku vyktų per kalnus, tuo labiau visai neįmanoma įsivaizduo- 
ti, kad vežtųsi kartu mažuosius vaikus, o nuo jų Kristina nepasitrauks. 
Laivu ji taip pat jokiu būdu neplauks tokį ankstyvą pavasarį su Miuna- 
nu ir Lavransu — ramino save Erlendas. Be to, nepanašu, kad Kristina 
kreiptųsi į arkivyskupą pagalbos prieš vyrą — nors ji ir turi pagrindo. Pats 
Erlendas savo noru atsisakys nuo jos lovos, kol Kristina supras, kad jis 
nuoširdžiai gailisi. Kristina niekada nenorės, kad tai iškiltų aikštėn. Bet 
jis suprato, kad jau seniai praėjo tie laikai, kada jis buvo tikras, ką jo 
žmona gali padaryti ir ko ne. 

Jis gulėjo naktų savo lovoje, viską svarstydamas mintyse. Jam pasi- 
darė aišku, kad elgėsi dar neprotingiau, negu pradžioje atrodė — leidosi 
įtraukiamas į tą kvailą nuotykį tuo metu, kai buvo pačiame didžiausių 
sumanymų įkarštyje. 

Jis keikė pats save už tai, kad pasirodė toks kvailys prieš savo žmoną, 
kad dėl jos taip įklimpo. Jis keikė ir Kristiną, ir Siunivą. Velniai rautų, juk 
jis ne labiau linkęs prie moterų, negu bet kuris vyras, — netgi turbūt tu- 
rėjo daug mažiau moterų, negu dauguma vyrų, kuriuos pažįsta! Atrodo, 
jog pats nelabasis jį taip įpainiojo — jis negalėjo prisiartinti prie jokios 
moters, tuojau pat neįklimpdamas į balą iki pat pažastų!.. 

Bet dabar bus baigta! Garbė Viešpačiui Dievui, kad jo rankos užim- 
tos kuo kitu. Greitai jis, žinoma, gaus friu Ingebjergos laišką. Tiesa, 
be moters jis neapsiėjo ir šiuo atveju, bet turbūt tai jau Dievo bausmė 
už jo jaunystės nuodėmes. Erlendas pats vienas tamsoje garsiai nusi- 
juokė. Friu Ingebjerga turi suprasti, jog padėtis tokia, kaip jai buvo 
išaiškinta. Tik klausimas, ar norvegai iškels prieš karalių Magnusą jos 
pačios sūnus ar jos pavainikės sesers? O friu Ingebjerga savo vaikus, 
sugyventus su Knutu Porsu, myli taip, kaip niekad nėra mylėjusi pir- 
mųjų savo vaikų... 

Greitai greitai jo krūtinė vėl bus pilna žvarbaus vėjo ir sūrių jūros 
audrų. Dieve, kaip bus gera, kai perpils jūros banga ir jausi, kaip vėjas 
skverbiasi į tave iki pat kaulų — ištrūksi iš visų moterų nepaprastai 
ilgam laikui. 

Siuniva tegalvoja, kas tik jai patinka. Jis pas ją daugiau neis. O Kristi- 
na, jei nori, gali važiuoti į Jeriungordą — jam vis tiek. Gal kaip tik geriau- 
sia ir saugiausia jai ir vaikams šią vasarą pabūti nuošalyje, Giudbransda- 
lyje. O paskui jis su ja vėl susitaikys... 

Kitą rytą jis išjojo į Skauną. Vis dėlto jis negalės nusiramintu, kol 
nesužinos, ką jo žmona ketina daryti. 

Kai vakarop jis atvažiavo į Hiusabiu, Kristina jį sutiko mandagiai, 
švelniai ir šaltai. Pati ji nekalbėjo nieko, jeigu jis jos neklausinėjo, ir net 
nepasakė nė vieno nedraugiško žodžio ir neprieštaravo, kai vakare jis, 
lyg tyrinėdamas, atėjo pas ją gulti. Kiek pagulėjęs, jis neryžtingai paban- 
dė uždėti ranką jai ant krūtinės. 

Kristina sušnibždėjo drebančiu balsu, bet Erlendas negalėjo supras- 
ti, ar iš skausmo, ar iš pykčio: 

— Tu, be abejo, ne toks menkysta, Erlendai, kad norėtum, jog visa tai 
pasidarytų man dar skaudžiau. Aš negaliu bartis su tavim, kai aplinkui 
miega vaikai. Ir kadangi aš turiu su tavim septynetą vaikų, tai labai norė- 
čiau, kad mūsų namiškiai nepatirtų, jog esu įžeista žmona... 

Erlendas ilgokai tylėjo, nesiryždamas atsakyti. 

— Taip! Tegu pasigaili manęs Viešpats, Kristina, aš įžeidžiau tave. Aš 
ne... aš nebūčiau to padaręs, jei manęs nebūtų taip įskaudinę tokie žiau- 
rūs tavo žodžiai tada Nidare... Ne todėl parvažiavau namo, kad norėjau 
maldauti tavęs atleidimo, nes puikiai žinau, kad tokio didelio dalyko pra- 
šyti iš tavęs negaliu... 

— Aš.suprantu, kad Miunanas Bordsenas kalbėjo tiesą, — atsakė žmo- 
na. — Niekada neateis tokia diena, kada tu nusidėjęs pats prisiimsi sau 
kaltę. Tu turi kreiptis į Dievą ir stengtis su juo susitaikyti — manęs tau 
reikia mažiau prašyti atleidimo, negu jo... 

— Taip, aš tai suprantu, — karčiai tarė Erlendas. 

Daugiau jiedu nieko nekalbėjo. O kitą rytą Erlendas išvyko atgal į 
Nidarą. | 

Jis jau buvo keletą dienų mieste, kai kartą vakare Grigaliaus bažny- 
čioje prie jo priėjo friu Siunivos tarnaitė. Erlendas pagalvojo, kad vis 
dėlto reikia paskutinį kartą pasikalbėti su friu Siuniva, dėl to liepė mer- 
gaitei vakare pabudėti. Tada jis ateisiąs tuo pat keliu, kaip visada. 

Norint pakilti į pastoginę, kur vykdavo jųdviejų pasimatymai, jam 
tekdavo sėlinti lyg vištvagiui. Jam buvo baisiai gėda, kad jis, tokio am- 
žiaus ir padėties, taip kvailai elgiasi. Bet iš pradžių jam buvo net įdomus 
toks jaunatviškas išdykavimas. 

Friu Siuniva priėmė jį lovoje. 

— Vėlai ateini! — nusijuokė ji žiovaudama. — Paskubėk, drauguži, ir 
lisk į patalą, tada pasikalbėsim, kur tu taip ilgai buvai... 

Erlendas gerai nežinojo, ką jam daryti ir kaip pasakyt, kas slegia jam 
širdį. Nenorom jis pradėjo rengtis. 

— Lengvabūdiškai mes abu elgiamės, Siuniva — iš tikrųjų bus nepro- 
tinga, jei šiąnakt čia pasiliksiu. Juk gali grįžti Bordas, — tarė jis. 

— Ar tu pabūgai mano vyro? — paklausė Siuniva, erzindama jį. - Juk 
pats matei, kad Bordas nė ausies nepajudina, kai mes žaidžiame tiesiog 
jo akyse. Jeigu jis sužinos, kad buvai jo namuose, aš sugebėsiu įtikinti, 
jog tai tik senos kvailystės. Jis manimi labai pasitiki... 

— Matyt, tikrai jis tavim per daug pasitiki, — nusikvatojo Erlendas, 
panerdamas pirštus į jos šviesius plaukus ir apkabindamas tvirtus, bal- 
tus pečius. 

— Ką tu sakai? — ji sugriebė jį už rankos. — O tu pasitiki savo žmona? 
Aš taip pat buvau kukli ir nekalta, kai ištekėjau už Bordo... 

— Mano žmonos nėra ko čia kaišioti, — griežtai tarė Erlendas, paleis- 
damas ją. 

— Ką? Argi, tavo. manymu, kalbėti apie Kristiną mažiau tinka negu 
apie mano vyrą, poną Bordą? 

Erlendas sukando dantis ir neatsakė. 

— Matyt, Erlendai, tu iš tokių vyrų, — pašaipiai tarė Siuniva, — kurie 
įsivaizduoja esą patrauklūs ir gražūs, jog nelaiko nuodėme, jeigu moters 
dorumas prieš juos pasirodo panašus į trapų stiklą, o šiaip ji turi būti 
tvirta kaip plienas. 

— Aš niekada taip negalvojau apie tave, — šiurkščiai atsakė Erlendas. 

Siunivos akys sužaibavo. 

— Ko gi tada nori iš manęs, Erlendai, jei taip laimingai esi vedęs? 

— Aš jau sakiau, neminėk mano žmonos... 

— Tavo žmona arba mano vyras... 

— Tu pati visada pradėdavai kalbą apie Bordą ir daugiau už mane 
šaipeisi iš jo, — šiurkščiai tarė Erlendas. — Net jeigu būtum nesijuokusi 
iš jo žodžiais... aš jau puikiai žinau, kiek brangi tau jo garbė, jei vietoj jo 
pasirinkai kitą vyrą. O ji nesmuko dėl to, kad aš blogai elgiuosi. 

— Ar tik nenori pasakyti, kad myli Kristiną, nors su manim tau pa- 
tinka žaisti... 

— Nežinau, kiek tu man patinki, o tu aiškiai parodei, kad aš tau pa- 
tinku... 

— O ar Kristinai tavo meilė visai nerūpi? — šaipėsi ji. —- Juk aš mačiau, 
kaip švelniai ji visada žiūri į tave, Erlendai!.. 

— Užsičiaupk! — suriko jis. — Gal ji žino, ko aš vertas, — tarė jis griežtai 
ir su neapykanta. — Mes su tavim vienas kito verti... | 

— Vadinasi, aš tau tik rimbas, — paklausė Siuniva grasindama, — ku- 
riuo tu nori nubausti savo žmMmoną?.. 

Erlendas sunkiai alsavo. 

— Gali ir taip vadinti. Bet tu pati lindai prie manęs... 

— Saugokis, — tarė Siuniva, — kad tas rimbas neatsisuktų į tave patį! 

Ji atsisėdo lovoje ir laukė. Tačiau Erlendas neturėjo noro nei prieš- 
tarauti savo draugei, nei leistis su ja į ginčus. Jis vėl apsirengė ir išėjo, 
nepasakęs daugiau nė žodžio. 

Jis nebuvo patenkintas nei savimi, nei tuo, kaip išsiskyrė su Siuniva. 
Jam tai neteikė garbės. Bet vis tiek, šiaip ar taip, jis dabar atsiskaitė su ja. 

Šį pavasarį ir vasarą Hiusabiu šeimininkas retai pasirodydavo namie. 
Parvykęs į savo ūkį, jis būdavo žmonai mandagus ir draugiškas. Erlendas 
niekaip nebandė pralaužti tos sienos, kurią Kristina tarp jų pastatė, nors 

gana dažnai į žmoną žiūrėdavo tiriamai. Beje, atrodo, jis ir be naminių 
rūpesčių turėjo daug apie ką galvoti. Apie ūkio tvarkymą jis daugiau 
niekada neklausė nė vieno žodžio. 

Tą ir priminė žmona, kai jis netrukus po Kryžiaus dienų pavadino ją 
vykti kartu su juo į Raumsdalį. Erlendas turįs reikalų Uplande — ar ne- 
norinti ji kartu pasiimti vaikų, pagyventi truputį Jeriungorde, aplankyti 
gimines ir draugus slėnyje? Bet Kristina jokiu būdu nesutiko. 

Erlendas lagtingo metu buvo Nidare, vėliau vyko į Urkedalį, o pas- 
kui grįžo namo į Hiusabiu, bet tuoj pat ėmė uoliai rengtis kelionei į 
Bjergviną. ,„Margiugrenas“ stovėjo prie Nidarholmo, ir jis laukė Haftoro 
Grauto, norėdamas kartu su juo išplaukti. 

Tris dienas prieš šventąją Margaritą Hiusabiu prasidėjo šienapjūtė. 
Oras buvo puikiausias, ir kai po pietų pertraukos žmonės grįžo į pievas, 
vyriausiasis bernas Ulavas paprašė, kad vaikai taip pat eitų kartu su visais. 

Kristina buvo drabužių kamaroje antrame ginklinės aukšte. Į šį pas- 
tatą buvo laiptai iš lauko, O prieš juos į trečią aukštą buvo tik pristatomos 
kopėčios iš drabužių kamaros, į kurią atsidarydavo gulsčios durys. Jos 
buvo atdaros, nes viršuje, ginklinėje, buvo Erlendas. 

Kristina išnešė kailinį apsiaustą, kurį Erlendas norėjo pasiimti į ke- 
lionę, ir balkone išdulkino jį. Staiga jos dėmesį patraukė triukšmas, ro- 
dos, didelis būrys raitelių jojo, ir tą pačią akimirką ji pamatė iš miško 
Gauldalio keliu išjojant žmones. Erlendas tučtuojau atsidūrė šalia jos. 

— Tu, rodos, sakei, Kristina, kad šį rytą mūsų gyvenamoje menėje 
užgeso ugnis? 

— Taip, Giudrida apvertė katiliuką su verdančiu vandeniu, teks pasi- 
skolinti žarijų iš siros Eilivo... 

Erlendas pažvelgė į kunigo sodybą. 

— Ne, jo negalima painioti. Gaute! — tyliai pašaukė jis berniuką, jis po 
balkonu žiūrinėjo grėblius ir, matyt, nelabai skubėjo grėbti šieno... 

— Palipk laiptais čia... Bet neik toliau, kad nepastebėtų. 

Kristina įbedė akis į vyrą. Tokio dar niekada nebuvo mačiusi — kol 
jis skubiai įėjo į kamarą ir tuoj pat grįžo atgal su kažkokiu plokščiu ryšu- 
lėliu, įsiūtu į storą drobę, visa jo lanksti, didelė figūra buvo prislėgta. Jis 
padavė ryšulėlį berniukui. 


KRISTINA LAVRANSDATER 


— Įsikišk į užantųį ir gerai įsidėmėk mano žodžius. Tu turi išgelbėti 
tuos laiškus — čia daug svarbesnis dalykas, negu tu gali suprasti, mielas 
mano Gaute. Paimk ant pečių grėblį 1 pamažu eik per laukus iki alksny- 
no. Paskui per krūmus ligi pat miško... aš žinau, tu pažįsti tas vietas... visą 
kelią eik per patį tankumyną iki Šjolvirkstado. Gerai apsidairyk, ar sody- 
boje ramu. Jei pastebėsi kokį neramumą arba svetimų žmonių aplinkui, 
tai pasislėpk! Bet kai būsi įsitikinęs, kad viskas gerai, nueik ir perduok jį 
Ulfui, jei jis bus namie. Jeigu negalėsi jam atiduoti laiškų tiesiai į rankas, 
tai, įsitikinęs, jog nieko arti nėra, sudegink juos kaip galima greičiau. Bet 
gerai pažarstyk, kad ir laiškai, ir antspaudai visai sudegtų ir kad jie nepa- 
kliūtų į niekieno rankas, išskyrus Ulfo. Tepadeda mums Dievas, mano 
sūnau, svarbūs dalykai perduodami į dešimtmečio berniuko rankas. Čia 
slypi daugelio dorų žmonių gyvenimas ir gerovė. Ar supranti, kad tai 
labai svarbu, Gaute? 

— Taip, tėve! Aš viską suprantu, ką jūs man pasakėte, — tebestovėda- 
mas ant laiptų, Gautė pakėlė savo baltutį, rimtą veidelį. 

— Jei Ulfo nebus namie, pasakyk Isakui, kad jis tuoj jotų į Hevnę ir 
keliautų visą naktį. Tegul pasako, o kam — jis puikiai žino, kad, mano 
nuomone, čia papūtė priešingas vėjas, ir aš bijau, jog mano kelionė už- 
keikta. Supratai? 

— Taip, tėve. Aš atsiminsiu viską, ką jūs man pasakėte. 

— Keliauk! Tesaugo tave Dievas, mano sūnau. 

Erlendas skubiai įbėgo į ginklinę ir norėjo nuleisti dureles, bet Kris- 
tina jau iki pusės buvo angoje. Jis palaukė, kol ji įlipo, paskui uždarė 
dureles, paskubom pribėgo prie skrynios ir ištraukė keletą raštų. Nuplė- 
šęs nuo jų antspaudus, jis sutrypė juos ant grindų, pergamentą suplėšė į 
juostas, apvyniojo jomis raktą ir viską išmetė pro mažą langelį tiesiog į 
aukštas dilgėles už svirno. Atsirėmęs rankomis į palangę, Erlendas sto- 
vėjo, nenuleisdamas akių nuo mažo berniuko, einančio pro javų laukus į 
pievą, kur su dalgiais ir grėbliais eilėmis buvo išsirikiavę šienpjoviai. Kai 
Gautė dingo mažame miškelyje tarp arimo ir pievos, Erlendas uždarė 
angą. Kanopų dundėjimas buvo girdėti jau garsiai ir visai arti sodybos. 

Erlendas atsigręžė į žmoną: 

— Jeigu pasisektų tau paimti tai, ką aš dabar išmečiau, pasakyk Skiu- 
lei — jis protingas berniukas, — kad įmestų į duobę už tvarto. Nuo tavęš 

jie, žinoma, nenuleis akių, o gal ir nuo didžiųjų berniukų. Bet kratyti tave 
kažin ar kratys... — jis užkišo jai į užantį antspaudų nuotrupas. — Jų, aišku, 
jau negalima pažinti, bet vis tiek... 

— Ar tau gresia koks pavojus, Erlendai? — tyliai paklausė ji. 

Pažvelgęs į jos veidą, jis puolė jai į glėbį. Akimirką stipriai prispaudė 
ją prie savęs. 

— Nežinau, Kristina! Greit viskas paaiškės. Turė Eindridesenas joja 
ginkluotų žmonių priešakyje, o su jais ponas Bordas, aš gerai mačiau. Aš 
nemanau, kad Turė čia atvyksta su geromis naujienomis... 

Raiteliai buvo jau kieme. Erlendas truputį pastovėjo. Paskui karštai 
pabučiavo žmoną, atkėlė dureles ir nubėgo žemyn. Kai Kristina išėjo į 
balkoną, Erlendas stovėjo kieme ir padėjo nulipti nuo žirgo valstybės iž- 
dininkui, senam, stambiam žmogui. Ten buvo bent trisdešimt ginkluotų 
žmonių su ponu Bordu ir Gauldalio apygardos viršininku. 

Eidama per kiemą, Kristina nugirdo pastarąjį sakant: 

— Atvežiau linkėjimų nuo tavo svainių, Erlendai. Borgaras ir Giutor- 
mas naudojasi karaliaus vaišingumu Ve saloje, ir aš manau, kad Haftoras 
Turesenas jau aplankė Ivarą ir berniuką jų namuose Siunbiu maždaug 
šiuo metu. Grautą ponas Bordas vakar rytą sulaikė Nidare. 

— O dabar, kiek aš suprantu, tu atvykai čia pakviesti mane į tą patį 
garbingą susirinkimą, — šypsodamasis tarė Erlendas. 

— Taip ir yra, Erlendai. 

— Ir jūs, be abejo, darysite kratą mano sodyboje? O, aš tiek kartų pats 
dalyvavau tokiose ceremonijose, jog turiu žinoti... 

— Tokie svarbūs dalykai, kaip kaltinimas valstybės išdavimu, kažin ar 
buvo patekę į tavo rankas, — tarė Turė. 

— Bent iki šiol, — tarė Erlendas. — Atrodo, kad aš žaidžiu juodaisiais, 
Ture, o tu sudavei man matą — ar taip, giminaiti? 

— Mes turime tučtuojau rasti laiškus, kuriuos tu gavai nuo friu Inge- 
bjergos Hokonsdater, — tarė Turė Eindridesenas. 

— Jie skrynioje, išmuštoje raudona oda, ginklinėje... Bet juose nie- 
ko ypatinga nėra, išskyrus sveikinimus ir linkėjimus, kuriuos paprastai 
siunčia vienas kitam mylintys giminaičiai — ir be to, tie laiškai seni. Štai 
Steinas gali palydėti jus į viršų... 

Kariai nulipo nuo žirgų, ir dabar į kiemą pradėjo būriais rinktis Er- 
lendo namiškiai. 

— Tame laiške, kurį mes atėmėme iš Borgaro Trondseno, buvo para- 
šyta daug daugiau, — tarė Turė. 

Erlendas tyliai švilptelėjo. 

— Geriau eikime į menę, - pasakė jis. — Čia pradeda rinktis žmonės. 

Kristina nusekė paskui vyrus į didžiąją menę. Turė davė ženklą porai 
karių eiti drauge. 

— Tau teks atiduoti mums savo kalaviją, Erlendai, — pasakė Turė iš 
Gimsaro, kai visi suėjo į menę, — kaip ženklą, kad esi mūsų belaisvis! 

Erlendas patapšnojo sau per šlaunis, tuo parodydamas, kad teturi tik 
durklą prie diržo. Tačiau Turė vėl pasakė: 

— Tu turi mums atiduoti savo kalaviją kaip ženklą... 

— Jeigu jau taip reikia... — tarė Erlendas nusijuokęs. 

Jis nuėjo, nukabino savo kalaviją nuo vąšo, paėmė už makščių ir link- 
telėjęs padavė už rankenos Turei Eindridesenui. 

Senukas iš Gimsaro atrišo raiščius, ištraukė kalaviją iš makšties ir 
pirštu perbraukė per ašmenis. 

— Tuo pačiu kalaviju, Erlendai, tu... 

Mėlynos Erlendo akys sužibo kaip plienas, lūpos susičiaupė. 

— Taip! Tuo pačiu kalaviju pamokiau tavo vaikaitį, užtikęs jį pas savo 
dukterį. 

Turė stovėjo su kalaviju rankose; žvilgtelėjęs į ji, pagrasino: 

— Tu juk pats turėjai saugoti įstatymus, Erlendai, ir turėtum žinoti, 
kad šį kartą nuėjai truputį toliau, negu leidžia įstatymai.. 

Erlendas išdidžiai atmetė galvą ir smarkiai paraudo. 

— Yra vienas įstatymas, Ture, kurio negali panaikinti nei karaliai, nei 
tingai — savo moterų garbę vyras gina kalaviju... 

— Gerai tau, Erlendai Nikiulausenai, kad joks vyras to įstatymo ne- 
panaudojo prieš tave, — su neapykanta atsakė Turė iš Gimsaro. — Tada 
turėtum būti gajus kaip katė... 

Erlendas pasakė erzinamai lėtai: 

— Argi jūsų atvykimo tikslas nėra toks rimtas, jog jums atrodo dabar 
laikas kištis į mano jaunų dienų reikalus?.. 

— Nežinau, ar Bordas iš Lensviko visa tai laiko jau senu dalyku! 

Erlendas užsidegė ir norėjo atsakyti, bet Turė suriko: 

— Pirmiausia pasistengtum sužinoti, Erlendai, ar tavo meilužės tiek 
protingos, kad perskaitytų, kas parašyta, o jau paskui bėgiotum į nakti- 
nius pasimatymus su slaptais laiškais už kelnių diržo! Paklausk Bordą, 
kas mums pranešė, kad tu sugalvojai sąmokslą prieš savo karalių, kuriam 
prisiekei ištikimybę ir nuo kurio gavai valdyti apygardą... 

Erlendas nejučiomis pakėlė ranką prie krūtinės ir akimirkai pažvel- 
gė į žmoną — tamsus raudonis užliejo jo veidą. Staiga Kristina pribėgo 
prie jo ir apkabino kaklą. Erlendas pažvelgė į jos veidą ir tepamatė 
jame tik meilę. 

— Erlendai! 

Iki tol iždininkas beveik visą laiką tylėjo. Dabar jis priėjo prie jų 
abiejų ir tyliai pasakė: 

— Brangioji šeimininke, gal geriau jūs nusiveskite vaikus ir tarnaites į 
moterų kambarį ir pasėdėkite ten, kol mes esame čia, sodyboje. 

Erlendas paleido žmoną, paskutinį kartą stipriai prispaudęs prie savęs. 

— Taip bus geriau, Kristina, mano brangioji, padaryk, kaip pataria 
ponas Bordas. 

Kristina pasistiebė ir atkišo jam lūpas. Paskui išėjo į kiemą ir, sura- 
dusi susirūpinusioje ir susijaudinusioje žmonių minioje savo vaikus ir 
tarnaites, sušaukė juos į krūvą ir nusivedė į mažųjų kamarėlę, nes kito 
moterų kambario Hiusabiu nebuvo. 

Jie ten prasėdėjo keletą valandų, ir šeimininkės ramumas ir tvirtumas 
šiek tiek sutramdė išgąsdintus žmones. Paskui pasirodė Erlendas — be- 
ginklis, su kelionės drabužiais. Du svetimi kariai sustojo prie durų. 

Erlendas paspaudė rankas vyresniesiems sūnums, o mažuosius, pa- 
ėmęs ant rankų, paklausė, kur Gautė. 

— Perduok jam linkėjimų, Nokve! Turbūt jis kaip visada išbėgo į miš- 
ką pašaudyti iš lanko. Pasakyk jam, kad gali paimti mano anglišką lanką, 
kurio nenorėjau duoti praeitą sekmadienį. 

Kristina tylėdama prisiglaudė prie jo. 

— Kada grįši, mano drauge Erlendai? — maldaujamu balsu sušnibž- 
dėjo ji. 

— Kai Dievas panorės, mano žmonele. 

Ji pasiliko menėje, iš visų jėgų stengdamasi nesugniužti. Juk paprastai 
jis vadindavo ją krikšto vardu, ir tie du jo paskutiniai žodžiai sukrėtė ją ligi 
pat sielos gelmių. Atrodė, kad ji tik dabar galutinai suprato, kas įvyko. 


Saulei leidžiantis, Kristina sėdėjo kalvelės viršūnėje, į šiaurę nuo 
sodybos. 

Niekada gyvenime ji dar nebuvo mačiusi tokio raudono ir auksinio 
dangaus. Tiesiai prieš ją virš kalnų niūksojo didelis debesis, panašus į 
paukščio sparną, o viduryje, atrodė, liepsnojo kaip geležis žaizdre ir per- 
sišvietė kaip gintaras. Mažos auksinės dėmelės lyg plunksnos atsiskyrė 
nuo jo ir plaukė oru. O žemai ties ežeru, slėnio apačioje, atsispindėjo 
dangus, debesys, kalnai — rodės, gaisro pašvaistė srautu kilo iš ten, iš 
apačios, ir sklaidėsi virš visa ko, ką Kristina matė. 

Žolė pievose jau buvo sužėlusi, ir šilkiniai smilgų ūseliai nuo raudo- 
no dangaus atrodė tamsiai raudoni; švelniose lyg šilkas miežių varpose 
žaidė šviesos atspindžiai. Namų stogai pasipūtė nuo rūgštynių ir kiaul- 
pienių, o ant jų tysojo plačios šviesos juostos; pajuodusios malksnos ant 
bažnyčios stogo žvilgėjo tamsiai, o šviesūs sienų akmenys atrodė vos 
vos paauksuoti. 

Saulės spinduliai prasiskverbė pro debesis, sustojo ant kalnų viršūnių 
ir nušvietė vieną po kito miškais apaugusius kalnus. Buvo labai skaidrus 
vakaras — matyti net mažyčiai pušynų kirtimai kalvų šlaituose — Kristina 
galėjo įžiūrėti kalnų ganyklas ir smulkias sodybas tarp miškų, o anksčiau 
ir nežinojo, kad jas galima matyti iš Hiusabiu. Didžiuliai raudonai viole- 
tiniai kalnų gūbriai pietuose kilo aukštyn, Dovrės kryptimi, ten, kur šiuo 
metu visada tvyro rūkas arba būna debesuota. 

Apačioje bažnyčioje suskambo mažiausias varpas, jam atliepė Vinja- 
ro varpas. Kristina sėdėjo, palenkusi galvą ant sunertų rankų, kol pasku- 
tinis dūžis nuskambėjo ore. 

Bet štai saulė nusileido už kalno; auksinė pašvaistė nublanko, o rau- 
dona žara pasidarė švelniai rausva. Varpams nutilus, vis garsiau ėmė kilti 
miško triukšmas; upelis slėnio apačioje palei lapuočių mišką čiurleno 
smarkiau. Netoli iš ganyklos sklido pažįstamas namo grįžtančių galvijų 

varpelių skambėjimas; kažkoks vabalas zvimbdamas aprėžė aplink Kris- 
tiną puslankį ir nuskrido. 

Baigusi savo maldas, ji atsiduso. Tai buvo atsiprašymas už tai, kad 
meldžiantis jos mintys buvo toli... 

Puiki didžiulė sodyba gulėjo žemai po jos kojomis — lyg koks bran- 
gus papuošalas ant plačios kalnų krūtinės. Kristina iš viršaus pažvelgė į 
šią savo žemę, kurią valdė kartu su savo vyru. Mintys apie turtą, rūupes- 
čiai dėl jo sklidinai pripildė jos sielą. Ji dirbo, plūkėsi ir ligi pat šio vakaro 
pati nežinojo, kiek turėjo kovoti, norėdama pastatyti tą ūkį ant kojų ir 
nenusmukdyti — kiek reikėjo jėgų ir kiek daug pasiekė. 

Ji viską priėmė kaip prievolę, kurią reikia nešti kantriai ir nelenkiant 
kupros, nors visa tai ją slėgė. Ji stengėsi būti kantri ir nepalinkti po savo 
gyvenimo našta kiekvieną kartą, sužinojusi, kad vėl nešioja kūdikį po 
širdimi. Atsiradus naujam sūnui, kuris padidindavo jų bendrą skaičių, ji 
pajusdavo, kad štai vėl auga jos atsakomybė už įpėdinių ateitį — šį vakarą 
jį pamatė, kad su kiekvienu nauju kūdikiu, kuriuo jai tekdavo rūpintis, 
auga ir jos sugebėjimas viską stebėti ir jos budrumas. Niekada ji nematė 
dar taip aiškiai, kaip šį vakarą, ko pareikalavo iš jos likimas ir ką jai davė, 
padovanodamas septynis sūnus. Ir vėl džiaugsmas jais greitino jos šir- 
dies plakimą, o baimė dėl jų draskė ją — juk tai jos vaikai, dideli, su liesais, 
kaulėtais kūnais, kurie kažkada buvo tokie mažučiai ir apskritučiai, kad 
beveik neužsigaudavo, jei nusirisdavo kūliu, keliaudami tarp suolų ir mo- 
tinos kelių. Jie buvo jos vaikai, kaip ir tada, kai ji iškeldavo juos iš lopšio, 
priglausdavo prie savo pritvinkusios krūtinės ir turėdavo prilaikyti kūdi- 
kio galvelę, nes ji siūbuodavo ant trapaus kaklo panašiai, kaip siūbuoja 
ant savo stiebo mėlynasis varpelis. Kad ir kur keliaus paskui jie po platųjį 
pasaulį, kur važiuos, pamiršę savo motiną, ji jautė, kad jų gyvenimas vis 
tiek bus susiliejęs su jos gyvenimu, jie tebebus su ja vienas kūnas, kaip 
būdavo tada, kai tik ji viena pasaulyje žinodavo apie naują gyvybę, sly- 


pinčią joje, čiulpiančią jos kraują ir balinančią jos skruostus. Kaip vėl ir 


vėl ji jausdavo tą liguistą, verčiančią prakaituoti baimę, kai sužinodavo, 
jog štai vėl ateina jos valanda, štai vėl ji nugrims gimdymo kančiose, kol 
iškils su nauju kūdikiu rankose; ir kiek ji praturtėdavo, tapdavo stipresnė, 
drąsesnė po kiekvieno kūdikio — tai ji pajuto tik šį vakarą. 

Ir dar šį vakarą ji pamatė, kad ji tebėra ta pati Kristina iš Jeriungordo, 
nepratusi pakęsti ne vieno nešvelnaus žodžio, nes visas jos gyveninio 
dienas ją saugojo tokia stipri ir švelni meilė. Erlendo rankose ji tebebuvo 
tokia pat... 

Taip. Taip. Taip. Tiesa, jį metų metus prisimindavo kiekvieną jo 
skriaudą, nors visada žinojo, kad jis niekada nėra jos įskaudinęs kaip 
suaugęs žmogus, linkintis kitam bloga, bet tik kaip vaikas, mušantis savo 
žaidimų draugą. Prisiminus kurį nors įžeidimą, jai suskausdavo lyg nuo 
pūlingos žaizdos. O kiekvienas pažeminimas, kurį patirdavo jam tenki- 
nant savo užgaidas, čaižė ją lyg rimbas, palikdamas kraujuojančią žaizdą. 
Negalima pasakyti, kad ji sąmoningai ir tyčia piktinosi vyru. Kristina 
žinojo, kad kitiems žmonėms ji nėra priekabi, tik Erlendui. Jeigu ką pa- 
darė Erlendas, Kristina nieko negalėjo pamiršti — kiekvienas mažiausias 
jo padarytas jos sieloje įdrėskimas nuolat skaudėjo, kraujavo, tvinko ir 
degino lyg ugnis. 

Jam ji nepasidarė nė kiek protingesnė arba tvirtesnė. Iš visų jėgų ji 
stengėsi rodytis rūpestinga, drąsi, dievobaiminga ir stipri jų bendrame 
gyvenime, bet iš tikrųjų ji tokia nebuvo! Visada visada ją graužė ilge- 
sys — ji norėjo būti jo Kristina, ta pati, kuri priklausė jam Gerdariudo 
miškuose. 

Tada ji buvo mieliau linkusi padaryti viską, ką laikė bloga ir nuo- 
dėminga, negu netekti jo. Norėdama pririšti prie savęs Erlendą, ji ati- 
davė jam viską, ką turėjo: savo meilę ir savo kūną, savo gyvybę ir savo 
teisę į dieviškąjį atpirkimą. Ir net atidavė tai, kas jai nepriklausė, viską, 
kas tik pakliuvo po ranka: savo tėvo garbę ir jo pasitikėjimą savo vaiku, 
viską, ką suaugę protingi žmonės pastatė, norėdami apsaugoti nepilna- 
metę mergaitę, ji sugriovė, apvertė aukštyn kojomis; prieš jų rūpinamąsi 
įpėdinių gerove, prieš viltis, kad darbas atneš vaisius, kai patys jau gulė 
po žeme, ji pastatė savo meilę. Gerokai daugiau, negu vien savo pačios 
gyvenimą, ji statė šiame žaidime, kurio vienintelis laimėjimas buvo Er- 
lendo Nikiulauseno meilė. | 

Ir ji laimėjo. Nuo to laiko, kai jis pirmą kartą pabučiavo ją Hofvino 
sode, iki šiandien, kai jis pabučiavo ją mažųjų kamarėlėje, išvykdamas iš 
savo namų kaip belaisvis, ji žinojo, kad Erlendas myli ją taip stipriai kaip 

savo gyvenimą. Ir jei jis parodė maža rūpestingumo žmonai, tai juk ji 
beveik nuo pirmos jų susitikimo valandos žinojo, kaip maža jis rūpinosi 
ir pats savimi. Jeigu jis ir ne visada su ja gerai elgėsi, tai vis dėlto daug 
geriau, negu pats su savimi. 

Jėzau, bet kaip ji laimėjo jį! Šį vakarą ji pati sau prisipažino: savo šal- 
tais, kandžiais žodžiais ji privertė jį sulaužyti moterystės įžadus. Dabar 
pati ji sau prisipažino: net ir šiais metais, kai nuolatos matė jį nepadoriai 
išdykaujant su ta Siuniva ir piktinosi juo, vis dėlto jautė kažkokį išdidų 
ir piktą džiaugsmą: niekas nežinojo, kaip susitepusi Siuniva Ulavsdater, 
tačiau Erlendas plepėjo ir juokavo su ja, lyg koks samdytas kareivis su 
smuklės merga. Apie Kristiną jis juk žinojo, kad ji melavo ir apgaudinėjo 
tuos, kurie labiausiai ja pasitikėjo, kad ji leidosi nuviliojama į bjauriausias 
landynes, — ir vis dėlto jis pasitikėjo ja, vis dėlto jis gerbė ją, kiek galėjo. 
Nors ir lengvai jis pamiršo nuodėmės baimę, nors ir lengvai galų gale 
sulaužė savo priesaiką, duotą jai prieš Dievą šalia bažnyčios durų — vis 
dėlto jis graužėsi dėl savo nusikaltimų jai, metų metus kovojo, stengda- 
masis ištesėti jai duotus pažadus. 

Ji pati išsirinko jį. Išsirinko jį, apsvaigusi nuo meilės, ir kiekvieną 
dieną per visus tuos sunkius metus, praleistus namie, Jeriungorde, ji 
rinkosi jį iš naujo. 

Į jo nerūpestingą meilę ji iškeitė tėvo meilę, nors ši neleisdavo netgi 
žvarbesniam vėjui padvelkti į ją. Ji atstūmė tėvo paslaugą, kai šis norėjo 
ją atiduoti į tokio žmogaus rankas, kuris tikriausiai būtų nuvedęs ją pačiu 
nepavojingiausiu keliu, būtų pasilenkęs ir nurinkęs nuo jos kelio kiekvie- 
ną mažiausią akmenuką, į kurį ji būtų galėjusi susimušti koją. Ji mieliau 
sutiko eiti už kito, nors ir žinojo, kad jis eina klaidingais keliais. Vienuo- 
liai ir kunigai ją skatino atgailos ir išpirkimo keliu grįžti ramybėn - O ji 
mieliau pasirinko nerimą, bet neatsisakė brangios nuodėmės. 

Dėl to tik viena jai lieka — nesuklupti ir nesiskųsti, kad ir kas atsitiktų 
dabar šalia šito žmogaus. Jai atrodė, kad tas laikas, kada ji paliko savo 
tėvą, jau labai tolimas ir miglotas. Bet ji dar matė jo mielą veidą, prisimi- 
nė jo žodžius, pasakytus tą dieną kalvėje, kai jam paskutinį kartą smogė 
peiliu į širdį, prisiminė, kaip ji kalbėjo su juo ten, kalnuose, tą valandą, 
kai jau žinojo, kad mirties durys atsivėrė už tėvo nugaros. Netinka skųs- 


KRISTINA LAVRANSDATER + 


tis likimu, kurį pats pasirinkai... šventasis Ulavai, padėk man, kad nepa- 
sirodyčiau visai neverta tėvo meilės... 

Erlendas, Erlendas!.. Kai ji jaunystėje su juo susitiko, gyvenimas 
jai tapo kunkuliuojančia upe, besiveržiančia per uolas ir akmenis. Per 
metus, praleistus Hiusabiu, gyvenimas prasiplėtė neaprėpiamai lyg eže- 
ras, atspindįs savyje viską, kas ją supo. Ji prisiminė gimtąsias vietas, kai 
Logenas pavasarį išsiliedavo ir plaukdavo slėniu žemai — platus, pilkas, 
galingas, nešdamas su savimi visokius daiktus, ir krūvos medžių, tvirtai 
įleidusių šaknis į jo dugną, virsdavo į vandenį. Toliau nuo krantų, kur po 
lygiu paviršiumi srovė buvo smarki, veržli ir pavojinga, kildavo nedideli, 
tamsūs vandens sūkuriai. Dabar Kristina žinojo, kad lygiai taip ir jos 
meilė Erlendui visus tuos metus bėgo jos gyvenimo paviršiumi veržliu 
ir pavojingu srautu. Dabar ji ją išnešė kažkur — ji nežinojo kur. 

Erlendai, mylimas drauge!.. 

Raudonoje vakaro žaroje Kristina dar kartą sukalbėjo „Ave“. ,„Svei- 
ka, Marija, malonės pilnoji. Aš nedrįstu melsti nieko daugiau, išskyrus 
tai, ką dabar sakau: išgelbėk Erlendą, išgelbėk mano vyro gyvybę!..“ 

Ji pažvelgė žemyn į Hiusabiu ir ėmė galvoti apie savo sūnus. Dabar, 
kai sodyba vakaro šviesoje atrodė lyg koks sapnas, kuris gali išnykti, 
dabar, kai baimė dėl neaiškaus savo vaikų likimo virpino jos širdį, ji 
prisiminė: ji niekad per visus tuos metus nėra iš visos širdies padėkojusi 
Dievui už tuos gausius vaisius, kurių susilaukė jos triūsas, ji niekad kaip 
reikiant nepadėkojo Dievui, kad susilaukė septyneto sūnų. 

Iš vakarinio dangaus skliauto jai ataidėjo tūkstantį kartų girdėtas var- 
pų skambesys, jos tėvo balsas, aiškinantis jai žodžius, kai dar buvo maža 
ir stovėjo prie jo kelių: taip gieda sira Eirikas praefjažio, atsigręždamas į 
altorių, o norvegiškai tai reiškia: 

„Tikrai yra garbinga, teisinga ir reikalinga, ir tai mus išgelbės, jei 
visada ir visur dėkosime Tau, Šventasis Viešpatie, Visagalis Tėve, Am- 
žinasis Dieve...“ 

Ji užsidengė veidą rankomis. O kai vėl pakėlė galvą, pamatė pas ją li- 
panų Gautę. Kristina tyliai sėdėjo ir laukė, kol berniukas priėjo. Tada ji 
paėmė jį už rankos. Kalvos viršūnė buvo apaugusi žole, ir gana toli nuo 
akmens, ant kurto ji sėdėjo, nebuvo tokių vietų, kur galima būtų pasislėpti. 

— Kaip tau pasisekė padaryti, ką tėvas liepė, sūneli? — tyliai paklausė ji. 

— Padariau, kaip liepė, mamyte. Manęs niekas nepastebėjo, kai nuėjau 
j sodybą. Ulfo nebuvo namie, todėl, ką man buvo įdavęs, aš sudeginau 
kambaryje židiny. Išvyniojau iš skuduro, — jis truputį padelsė. - Mamyte, 
prie jų buvo devyni antspaudai! 

— Gaute mano, — motina uždėjo rankas ant jo pečių ir pažvelgė ber- 
niukui į veidą. — Tėvui teko atiduoti į tavo rankas labai svarbius dalykus. 
Nepasitikėk niekuo, o jeigu norėsi su kuo nors apie tai pakalbėti, pasa- 
kyk savo motinai, kas slegia tavo sielą. Bet labiausiai aš būčiau patenkin- 
ta, jei visai tylėtum, sūnau! 

Baltas veidelis po lygiais, šviesiais kaip linas plaukais, didelės akys, 
putlios, griežtos, raudonos lūpos — kaip jis dabar panašus į jos tėvą. 
Gautė linktelėjo galvą. Paskui uždėjo ranką ant motinos peties. Kristina 
pajuto malonų silpnumą, kad gali priglausti galvą prie gležnos berniuko 
krūtinės; jis dabar.buvo tokio ūgio, kad, jam stovint, o jai sėdint, jos gal- 
va kaip tik siekė jo širdį. Pirmą kartą ji atsirėmė į savo vaiką. 

Gautė tarė: 

— Isakas vienas buvo namie. Aš jam neparodžiau, ką nešiau, tik pa- 
sakiau, kad turiu kai ką sudeginti. Tada jis greitai užkūrė židinį ir išėjo 
balnoti žirgo. 

Motina linktelėjo galvą. Tada jis paleido ją, pasisuko ir su vaikiška 
baime ir nustebimu balse paklausė: 

— Mamyte, ar jūs žinote, ką kalba?.. Sako, kad tėvas... norėjo tapti 
karaliumi... 

— Tai nelabai panašu į tiesą, berniuk! — šypsodamasi atsakė ji. 

— Bet juk jis karališkos kilmės, mamyte, — rimtai ir išdidžiai tarė berniu- 
kas. — Ir man atrodo, kad tėvui karalium būti labiau tinka už kitus žmones... 

— Citl — ji vėl paėmė jį už rankos. — Mano Gaute... tu turi suprasti, 
kad jei tėvas parodė tau tokį pasitikėjimą... ir tu, ir mes visi neturime nie- 
ko kalbėti arba galvoti, tik gerai saugoti paslaptį, kol sužinosime ką nors 
tikra, kad galėtume spręsti, ką galime kalbėti ir kaip. Rytoj aš nujosiu į 
Nidarą, ir jei man kaip nors pasiseks pakalbėti vienai su tavo tėvu, tai aš, 
be abejo, pasakysiu jam, kad tu puikiai atlikai jo įpareigojimą. 

— Ir aš noriu joti kartu, mamyte! — karštai paprašė berniukas. 

— Nereikia niekam sukelti įtarimo, Gaute, kad tu nesi tik nerūpestin- 
gas vaikas. Tu turi stengtis, sūneli, žaisti ir linksmintis namuose kaip tik 
moki — tuo tu labiausiai patarnausi tėvui. 


Nokvė ir Bjergiulfas lėtai lipo į kalną. Priėję prie motinos, jie sustojo, 
jauni, rimti ir susijaudinę. Kristina pamatė, kad jie dar tokie vaikiški, jog 
išsigandę ieško motinos globos, o kartu taip netoli brandos, nes norėtų 
paguosti ir nuraminti ją, jei tik rastų kokių nors priemonių. Ji padavė 
rankas abiem berniukams. Tačiau jie mažai kalbėjo. 

Netrukus visi pradėjo leistis žemyn. Kristina laikė uždėjusi rankas 
ant vyresniųjų pečių. 

— Ko tį mane taip žiūri, Nokve? 

Berniukas paraudo, nusisuko ir neatsakė. Jis niekada anksčiau ne- 
galvojo, kaip atrodo jo motina. Jau seniai jis pradėjo lyginti savo tėvą su 
kitais vyrais — tėvas buvo gražiausias ir atrodė pats kilmingiausias iš visų. 
O motina buvo motina. Ji gimdė vis naujus vaikus, jie augo ir, išėję iš 
moteriškų rankų, jungėsi į kitų brolių gyvenimą, bendravimą, peštynes ir 
draugystę; motinos buvo plačiai išskėstos rankos, pro kurias srove liejosi 
visa, ko vaikams reikėjo; motina žinojo, kuo padėti, kai kas nors negerai, 
motina buvo namuose lyg ugnis židinyje, ji teikė namams gyvenimą, 
kaip žemė Hiusabiu kasmet teikė derlių, iš jos kaip iš galvijų tvarte arba 
iš arklių arklidėje dvelkė gyvybe ir šiluma. Berniukui niekada nebuvo 
atėjusi į galvą mintis lyginti motiną su kitomis moterimis. 

Šį vakarą jis netikėtai pamatė, kad ji išdidi ir puiki moteris. Su plačia 
balta kakta po lininiu nuometu ir su atviromis plieno spalvos akimis po 
ramiais antakiais, su iškilia krūtine ir ilgomis, dailiomis rankomis ir ko- 
jomis. Savo aukštą figūrą ji laikė tiesiai lyg peilio geležtę. Bet berniukas 
negalėjo apie tai kalbėti; jis paraudo ir ėjo tylėdamas, jausdamas motinos 
ranką ant sprando. 

Gautė ėjo paskui Bjergiulfą, laikydamasis už motinos diržo. Vyres- 
nysis brolis pradėjo niurnėti, kad šis lipa jam ant kulnų, berniukai pradė- 
jo pamažu kumščiuotis ir stumdyti vienas kitą. Motina liepė nusiraminti 
ir nutraukė ginčą — jos rimtą veidą nušvietė šypsena. Vis dėlto jos sūnūs 
dar vaikai. 

Naktį ji nemiegojo. Prie jos krūtinės gulėjo Miunanas, o pasienyje 
Lavransas. 

Kristina mėgino suprasti vyro reikalus. 

Ji negalėjo patikėti, kad pavojus toks didelis. Erlingas Vidkiunsenas 
ir karaliaus pusbroliai iš Siurheimo buvo kaltinami valstybės ir karaliaus 
išdavimu, tačiau jie sėdi ramūs ir turtingi savo krašte, nors jau nebeturi 
tokios didelės karaliaus malonės. 

Galimas daiktas, kad Erlendas padarė ką nors neteisėta, norėdamas 
pasitarnauti friu Ingebjergai. Juk jis visus šiuos metus palaikė draugystę 


su šia žymia savo giminaite. Kristina žinojo, kad jis jai ar kažkam ki- 


tam suteikė neteisėtą pagalbą, kurią reikėjo laikyti paslaptyje, — tai buvo 
prieš penketą žiemų, kai Erlendas viešėjo pas friu Ingebjergą Danijoje. 
O dabar, kai Erlingas Vidkiunsenas ėmė tvarkyti Ingebjergos reikalus 
ir norėjo suteikti jai teisę valdyti jos žemes Norvegijoje, labai gali būti, 
kad Erlingas jai liepė kreiptis į Erlendą arba ji pati tada, kai Erlingo ir 
karaliaus santykiai atšalo, kreipėsi į savo tėvo tolimus giminaičius. O Er- 
lendas tikriausiai pasielgė kaip nors lengvapėdiškai... 

Bet tada sunku suprasti, kaip įsivėlė į šį reikalą jos giminaičiai iš 
Siunbiu. 

Ir tokiu atveju, jei Erlendas nepadarė nieko bloga, o tik buvo per 
daug uolus, norėdamas patarnauti karaliaus motinai, negali būti, kad visa 
tai baigtųsi kaip nors kitaip, o ne visišku susitaikymu su karaliumi. 

Valstybės išdavimas. Kristina buvo girdėjusi apie Audiuno Hiugleik- 
seno žlugimą, — tai buvo jos tėvo jaunystės dienomis. Bet apie poną 
Audiuną buvo pasakojama baisių dalykų. Jos tėvas sakydavo, kad visa tai 
melas — mergelė Margreta Eiriksdater mirė Bjergvino vyskupo rankose, 
o Audiuno ten visai nebuvo, taigi jis, žinoma, negalėjo parduoti jos pa- 
gonims. Mergelė Isabelė buvo trylikos metų, o Audiunui daugiau kaip 
pusšimtis, kai jis vežė ją kaip jaunąją karaliui Eirikui, — kaip žmonėms 
negėda skleisti tokius gandus apie tą vestuvinę kelionę! Tėvas neleido Je- 
riungorde dainuoti dainų apie Audiuną. Be to, apie Audiuną Hestakorną 
buvo pasakojama visai negirdėtų dalykų: esą jis pardavęs visas karaliaus 
Hokono karo pajėgas prancūzų karaliui ir pažadėjęs eiti šitam į pagalbą 

su dvylika šimtų karo laivų — už tai jam užmokėję septynias statines 
aukso. Bet daugumai žmonių niekada nepaaiškėjo, už ką Audiunui Hiu- 
gleiksenui teko mirti kartuvėse Nurdnese... 

Jo sūnus išvyko iš Norvegijos, ir žmonės kalbėjo, jog jis stojęs tarnau- 
ti į prancūzų karaliaus kariuomenę. Audiuno vaikaites Giuridą ir Signę 
iš jų senelio bausmės vietos išvežęs jo arklių šėrikas? Jos paskui gyveno 
kalnų kaimely Hadinjadalyje, ištekėjusios už neturtingų valstiečių. 

Vis dėlto gerai, kad jiedu su Erlendu neturi dukterų. Ne, jai nesinori 
net galvoti apie tokius dalykus! Neatrodo, kad Erlendui baigtųsi daug 
blogiau, negu... negu Erlingui Vidkiunsenui ir Haftoro sūnums... 

Nikiulausas Erlendsenas iš Hiusabiu... dabar jai pačiai atrodė, kad 
Hiusabiu — pati gražiausia Norvegijos sodyba. 

Ji nuvyks pas poną Bordą ir sužinos visas smulkmenas. Iždininkas 
visada buvo jai draugiškas. Lagmanas Ulavas taip pat, bent senais laikais. 
Tačiau tą kartą Erlendas pasielgė negerai, kai lagmanas buvo nusprendęs 
dėl namo mieste ne jo naudai. Ir be to, Ulavas labai skaudžiai išgyveno 
dėl savo krikšto dukters vyro nelaimės. 

Jokių artimų giminaičių jie neturėjo — nei Erlendas, nei Kristina, kad ir 
kokia plati buvo jų giminė. Miunanas Bordsenas dabar mažai jau ką reiškė. 
Jis buvo kaltinamas dėl neteisėto elgesio, kai buvo Ringeriko apygardos 
viršininkas — visada per daug uoliai stengęsis kuo geriau įtaisyti savo vaikus: 
jų turėjęs ketvertą teisėtų ir penketą neteisėtų. Miunanas po friu Katrynos 
mirties labai nusmuko. Ingę iš Riufiuko, Julitą su vyru 1r Ranfridą, ji buvo 
ištekinta Švedijoje, Erlendas mažai pažinojo — tai buvo pono Bordo ir friu 
Oshildos vaikai. Mirus ponui Bordui Petersenui, tarp šeimos iš Herstenso 
ir Erlendo nutrūko draugiški santykiai; Tormiundas iš Rosvoldo suvaikėjo, 
jo ir friu Giunos vaikai mirė, o vaikaičiai buvo dar nepilnamečiai. 

Pati Kristina čia, Norvegijoje, iš tėvo pusės neturėjo giminių, išsky- 
rus Skuge Ketilį Osmiundseną ir Sigiurdą Kiurningą, vedusį vyriausiąją 
dėdės dukterį. Antroji buvo našlė, o trečioji — vienuolyne. Iš vyro gimi- 
nės Siunbiu, matyt, į tai buvo įvelti visi keturi. Po Ivaro Jeslingo mirties, 
dalijant palikimą, Lavransas su Erlendu Eldjarnu taip buvo susipykę, 
kad nuo to laiko daugiau nebenorėjo susitikti, todėl Kristina nepažinojo 
nei savo tetėno, nei jo sūnaus. | 

Sergantis vienuolis iš pamokslininkų vienuolyno buvo vienintelis ar- 
timiausias Erlendo giminaitis. O Kristinai artimiausias iš visų pasaulyje 
buvo Simonas Darė, vedęs jos vienintelę seserį. 

Miunanas pabudo ir pravirko. Kristina pasiguldė vaiką iš kitos pusės. 
Jo negalima buvo vežtis į Nidarą, juk viskas dar taip neaišku. Gal ma- 
žylis paskutinį kartą žinda motinos krūtį. Gal paskutinį kartą ji taip guli, 
spausdama prie savęs kūdikį, ir jai gera gera... Jeigu Erlendui grės mirties 
bausmė... Šventoji Dievo Motina Marija, argi ji kada nors, nors vieną 
valandą murmėjo prieš tuos vaikus, kuriuos jai siuntė Dievas... Nejaugi 
tai paskutinis pabučiavimas tokios nuo pieno saldžios burnytės?.. 


5 


Atvykusi į Nidarą, Kristina jau kitą vakarą nuėjo į karaliaus dvarą. 
„Kur jie galėjo padėti Erlendą“, — mąstė ji, apžiūrinėdama daugybę 
akmeninių pastatų. Jai atrodė, jog daugiau galvojanti apie tai, kaip dabar 
jaučiasi Erlendas, negu ką pasiseks sužinoti. Bet jai buvo atsakyta, jog 
iždininko nesą mieste. 

Po ilgos kelionės laivu, šviečiant skaisčiai saulei, jos akys degė, o 
krūtis veržė nuo pieno. Kai tarnai menėje užmigo, ji atsikėlė ir visą naktį 
pravaikščiojo. 

Kitą dieną ji pasiuntė Haroldą, savo karį, į karaliaus rūmus. Jis grįžo 
išsigandęs ir nuliūdęs — jo dėdė Ulfas Haldorsenas sulaikytas fiorde, mė- 
ginęs persikelti į Holmo vienuolyną. Iždininkas dar negrįžęs. 

Tos žinios labai išgąsdino ir Kristiną. Ulfas pastaraisiais metais ne- 
gyveno Hiusabiu, bet daugiausia būdavo apygardos lensmanu Šjoldvirs- 
tade, kurio didesnė dalis dabar jam: priklausė. Kokia čia gali būti byla, į 
kurią įvelta tiek žmonių? Kristina, prastai jausdamasi, ypač dar po ne- 
miegotos nakties, negalėjo nusikratyti pačių blogiausių nuojautų. 

Trečios dienos rytą ponas Bordas taip pat dar nebuvo grįžęs. O raš- 
telis, kurį Kristina bandė nusiųsti vyrui, jo nepasiekė. Ji buvo sugalvo- 
jusi aplankyti Giuniulfą vienuolyne, bet nedrįso. Ji visą laiką vaikščiojo 
ir vaikščiojo po menę nuo deginančio skausmo primerktomis akimis. 

Kartais ji vaikščiojo lyg apsnūdusi, bet vos tik atsiguldavo, ją apimdavo 
tokia baimė ir prasidėdavo tokie skausmai, kad vėl turėdavo keltis, ir vėl 
pradėdavo vaikščioti, nes kitaip negalėjo iškentėti. 

Tuoj po vakarinių pamaldų pas ją užėjo Giuniulfas Nikiulausenas. 
Kristina pasitiko vienuolį. 

— Tu matei Erlendą, Giuniulfai, kuo gi jį kaltina? 

— Blogos naujienos, Kristina! Pas Erlendą neleidžia nieko — netgi 
mūsų, vienuolių. Įtaria, kad vienuolyno viršininkui Ulavui buvo žinomi 
jo sumanymai. Tiesa, Erlendas pasiskolino iš vienuolyno pinigų, bet visa 
brolija prisiekė, kad jie, pridėdami prie dokumento vienuolyno antspau- 
dą, nieko nežinoję, kam jis juos manąs panaudoti. Ir ponas Ulavas atsi- 
sako aiškintis... 

— Taip, bet kas gi — ar ne hercogienė įvėlė Erlendą... 

Giuniulfas atsakė: 

— Greičiau galbūt patys sąmokslininkai stipriai paspaudė, kol ji su- 
tiko. Laiško, - kažkas matė jo juodraščius, — kurį Erlendas ir jo draugai 
jai pasiuntė šį pavasarį, jiems, matyt, nepavyks pačiupti, jeigu tik, Ži- 
noma, jie neprivers friu Ingebjengos jiems jį atiduoti. O jokių juodraš- 
čių jie nerado. Tačiau, sprendžiant iš pono Ogės Lauriseno atsakymo, 
atimto iš Borgaro Trondseno Ve saloje, labai galimas daiktas, kad friu 
Ingebjerga tokį laišką bus gavusi nuo Erlendo ir tų žmonių, kurie kar- 
tu su juo įsipareigojo dalyvauti tame maište. Matyt, paaiškėjo, jog ji 
jau seniai bijojo siųsti junkerį Hokoną į Norvegiją, bet sąmokslininkai 
įrodinėjo jai, jog kad ir kaip viskas pakryptų, vis tiek neįtikėtina, kad 
karalius Magnusas padarytų ką nors bloga vaikui — juk vis dėlto jis 
jam brolis. Net jei Hokonas Kniutsenas ir nepaims karaliaus valdžios 
Norvegijoje, jis atsidurs ne blogesnėje padėtyje, negu anksčiau, bet 
sąmokslininkai buvo pasirengę rizikuoti savo gyvybe ir turtu ir užkelti 
ji į karaliaus sostą. 

Ilgai sėdėjo Kristina tylėdama. 

— Aš suprantu. Tai daug svarbesni dalykai už tuos, kurie iškilo tarp 
pono Erlingo arba Haftoro sūnų ir karaliaus. 

— "Taip, — tarė Giuniulfas, nuleidęs balsą. — Buvo sakoma, kad Haf- 
toras Grautas ir Erlendas plaukė į Bjergviną. Tačiau iš tikrųjų keliavo 

į Kaliunborgą, turėjo atvežti į Norvegiją junkerį Hokoną, kol karalius 
Magnusas tebėra užsienyje ir užsiėmęs piršlybomis. 

Kiek palaukęs, vienuolis tokiu pat žemu balsu tarė: 

— Štai jau turbūt greit bus šimtas metų nuo to laiko, kai norvegų 
didikas pasiryžo tokiems dalykams — mėgino nuversti teisėtą karaliaus 
Įpėdinį ir pasodinti jo priešą į sostą... 

Kristina sėdėjo, įsmeigusi prieš save sustingusį žvilgsnį. Giuniulfas 
negalėjo įžiūrėti jos veido. 

— Taip! Paskutiniai žmonės, išdrįsę taip žaisti, buvo tavo ir Erlendo 
proseniai. Bet tą kartą mano tolimieji proseniai iš Jeslingų giminės palai- 
kė karaliaus Skiulės pusę, — po kiek laiko susimąsčiusi tarė ji. 

Ji sutiko tiriamą Giuniulfo žvilgsnį ir įsikarščiavusi skubiai vėl 
prabilo: 

— Aš tik paprasta moteris, Giuniulfai, ir mažai dėmesio kreipdavau į 
savo vyro pokalbius apie tokius dalykus su kitais žmonėmis — nemėgda- 
vau klausyti ir kai jis su manim apie tai įsišnekdavo — padėk man, Vieš- 
patie, aš neturėjau ganėtinai proto suprasti tokius dalykus. Nors ir kokia 
neprotinga moteris būčiau, niekam tikusi, išskyrus namų ūkį ir vaikų 
auklėjimą, vis dėlto žinau, kad teisei ir teisingumui reikia nueiti labai ilgą 
kelią, kol kokia byla pasiekia mūsų karalių ir paskui vėl grįžta į savo vietą. 
Ir be to, aš supratau, kad žmonėms mūsų šalyje dabar daug blogiau ir 
sunkiau gyventi, negu tais laikais, kai buvau dar maža, o velionis karalius 
Hokonas — mūsų valdovas. Mano vyras... — ji keletą kartų susijaudinusi 
atsiduso, — mano vyras pasiryžo tokiam dalykui, kurio joks mūsų šalies 
didikas nedrįso pajudinti — dabar aš tai suprantui.. 

— Taip, jis ji pajudino! — vienuolis stipriai suspaudė rankas, jo balsas 
pavirto šnabždesiu. — Daugelis pripažins, jog blogai, kad jis sužlugdė 
tokį milžinišką žygį... ir dar tokiu būdu... 

Kristina sušuko ir pašoko. Nuo tokio nelaukto ir staigaus truktelėji- 


mo skausmas krūtyse ir rankose sustiprėjo, ir visą kūną išpylė prakaitas. 


Audringai ir užsidegusi ji atsigręžė į savo pašnekovą ir garsiai suriko: 
— Erlendas nesužlugdė... taip jau buvo lemta... tai buvo jo nelaimė!.. 
Ji atsiklaupė įsikibusi rankomis į suolą ir pakėlė į vienuolį degantį, 
nevilties kupiną veidą. 

— Mes su tavim, Giuniulfai, tu jo brolis ir aš jo žmona jau trylikti 
metai, mes neprivalome smerkti Erlendo dabar, kai jis vargšas kalinys ir 
jo gyvybei gresia pavojus... 

Giuniulfo veidas suvirpėjo. Jis pažvelgė į parklupusią moterį. 

— Teatlygina tau už tai Dievas, Kristina, — jis vėl suspaudė savo su- 
džiūvusias rankas. — Teapsaugo Viešpats Erlendo gyvybę ir leidžia at- 
silyginti tau už ištikimybę! Tenukreipia jis šią nelaimę nuo tavęs ir nuo 
tavo vaikų, Kristina... 

— Nekalbėk taip! — ji atsiklaupė ir pažvelgė vienuoliui į veidą. — Nie- 
ko gero neišėjo, Giuniulfai, kai tu rūpinaisi mano ir Erlendo reikalais. 
Niekas neteisė jo taip griežtai, kaip tu... jo brolis ir Dievo tarnas! 

— Aš niekada neteisiau Erlendo žiauriau, negu...negu privalėjau, — iš- 
balęs veidas dar labiau išbalo. — Nieko pasaulyje aš neturėjau brangesnio 
už brolį. Štai dėl ko... mane deginte degino lyg mano paties nuodėmės, 
už kurias turėčiau atgailauti, kai Erlendas su tavim blogai pasielgė. O 
paskui dar Hiusabiu... Erlendas vienas turėjo pratęsti giminę, O ji juk yra 
ir mano giminė! Be to, didelę dalį tėvo palikimo aš atidaviau į jo rankas. 
Tavo sūnūs — mano artimiausi kraujo giminaičiai... 

— Erlendas nieko blogo man nepadarė! Aš nebuvau geresnė už jį! 
Kodėl tu man taip kalbi, Giuniulfai, — jak tu niekad nebuvai mano nuo- 
dėmklausys. Sira Eilivas nekaltina mano vyro dėl manęs — jis barė mane 
už mano nuodėmes, kai skundžiausi savo nelaimėmis. Jis geresnis kuni- 
gas negu tu, ir jį Dievas paskyrė mano mokytoju, aš turiu jo klausyti, jis 
niekada nėra sakęs, kad aš skriaudžiama. Aš noriu jo klausyti! 

Giuniulfas atsistojo, kai ji pakilo. Išblyškęs ir susijaudinęs jis su- 
šnabždėjo: 

— Tiesą sakai. Tu turi klausyti siros Eilivo... 

Jis apsigręžė eiti, tada ji stipriai sučiupo jį už rankos: 

— Ne, nepalik manęs! Aš prisimenu, Giuniulfai, aš prisimenu, kaip 
viešėjau čia, šioje sodyboje, kai ji tau priklausė; tu buvai geras man. Aš 
prisimenu, kaip mes pirmąkart susitikome, tada aš buvau nusigandusi 
ir bėdos prispausta, prisimenu, tu kalbėjai su manimi, stengdamasis pa- 
teisinti Erlendą, tu negalėjai žinoti... Tu meldeisi ir meldeisi dėl mano 
gyvybės ir mano kūdikio gyvybės. Aš žinau, kad tu mums norėjai gero, 

tu mylėjai Erlendą... O, nekalbėk taip rūsčiai apie Erlendą, Giuniulfai! 
Kas iš mūsų teisus prieš Dievą! Mano tėvas pamilo jį, mūsų vaikai myli 
savo tėvą. Atsimink, jis sutiko mane silpną ir lengvai pasiduodančią su- 
vedžioti ir išvedė į gerą ir garbingą gyvenimą. O, kaip puiku Hiusabiu! 
Paskutinį vakarą prieš mano kelionę ten buvo taip puiku, saulėlydis toks 
gražus tą vakarą. Mudu su Erlendu praleidom ten daug gražių dienų... Ir 
kad ir kas būtų, kas būtų, vis dėlto jis mano vyras, aš jį myliu! 

Giuniulfas abiem rankom įsirėmė į lazdą, kurią dabar, eidamas kur 
nors iš vienuolyno, visada nešiodavosi. 

— Kristina! Nesiremk saulėlydžio žara ir meile, kurią dabar prisimeni, 
kai drebi dėl jo gyvybės. Prisimenu, kai buvau jaunas, tik subdiakonas. 
Giudlberga, kurią paskui vedė Alfas iš Uvoso, tada tarnavo Siheime; ją 
apkaltino pavogus auksinį žiedą. Paaiškėjo, kad ji buvo nekalta, bet gėda 
ir baimė taip sukrėtė jos sielą, kad ją apsėdo nelabasis; mergaitė nuėjo 
prie ežero ir norėjo nusiskandinti. Paskui ji dažnai sakiusi, kad tuo laiku 
jai visas pasaulis atrodęs raudonas ir auksinis, o vanduo skaidrus, šiltas 
ir gaivus, bet, įlindus iki juosmens, staiga jai atėjusi į galvą mintis ištarti 
Kristaus vardą ir persižegnoti. Ir tada iš karto visas pasaulis papilkėjęs, o 
vanduo pasidaręs šaltas, ir mergaitė pamačiusi, kur atsidūrė. 

— Aš neištarsiu Kristaus vardo, — tyliai tarė Kristina; ji stovėjo ramiai, 
visu ūgiu išsitiesusi, — jeigu žinosiu, kad pasiduosiu pagundai palikti savo 
poną nelaimėje. Bet man rodos, tokie dalykai gali atsitikti ne Kristaus 
vardą ištarus, o greičiau nelabojo... 

— Aš ne tai norėjau pasakyti, aš norėjau pasakyti... Testiprina tave 
Dievas, Kristina, kad tau pavyktų mylinčia siela pakelti vyro klaidas... 

— Tu matai, aš taip ir darau, — vis taip pat tyliai atsakė moteris. 

Giuniulfas išbalęs ir virpėdamas nusisuko nuo jos ir užsidengė veidą 
rankomis. 

— Aš eisiu namo. Man bus lengviau, namie man bus lengviau susi- 
kaupti, kad padaryčiau viską, ką galiu, tau ir Erlendui. Teapsaugo Vieš- 
pats Dievas ir visi jo šventieji mano brolio gyvybę ir teišgelbsti jį! O 
Kristina, nemanyk, kad aš nemyliu savo brolio... 

Jam išėjus, Kristinai pasirodė, jog viskas pablogėjo. Ji nenorėjo, kad 
tarnai būtų su ja menėje, ir vis vaikščiojo ir vaikščiojo, laužydama rankas 

ir tyliai dejuodama. Buvo jau vėlus vakaras, kai staiga į kiemą kažkas 
įvažiavo. Tuoj pat atsidarė menės durys, ir aukštas, stambus iš pradžių 
prieblandoje sunkiai įžiūrimas žmogus su kelionės apsiaustu skubiai ėjo 
prie Kristinos, žvangindamas pentinais ir vilkdamas paskui save kalaviją. 
Pažinusi Simoną Andreseną, ji garsiai pravirko ir išskėstomis rankomis 
puolė prie jo, bet, kai jis prispaudė ją prie savęs, suriko iš skausmo. 

Simonas paleido ją. Ji tebestovėjo, uždėjusi jam ant pečių rankas, 
priglaudusi kaktą prie krūtinės, ir beviltiškai verkė. Simonas švelniai ap- 
kabino ją per liemenį. 

— Dėl Dievo, Kristina! — kartu su jo skambiu, maloniu balsu, su gyvu 
vytišku kvapu — prakaito, kelionės dulkių, žirgo ir odinių pakinktų kva- 
pu atėjo tarsi išgelbėjimas. — Dėl Dievo, dar per anksti netekti drąsos ir 
vilties!.. Be abejo, dar atsiras kokia nors išeitis. 

Netrukus Kristina tiek susivaldė, kad galėjo atsiprašyti Simono. Ji taip 
blogai jaučiantis dėl to, jog turėjusi nelauktai nujunkyti mažiausią sūnų. 

Simonas pasiteiravo, kaip ji praleidusi tas tris paras. Pašaukęs jos 
tarnaitę, jis piktai paklausė, argi visame name nesą nė vienos protin- 
gos moters, kuri suprastų, ko trūksta jų šeimininkei? Bet tarnaitė buvo 
neprityrusi jauna mergaitė, o Erlendo namų mieste valdytojas — našlys 
su dviem netekėjusiomis dukterimis. Simonas išsiuntė žmogų į miestą 
kokios nors močiutės, o Kristiną privertė atsigulti. Kai jai pasidarysią 
truputį geriau, jis ateisiąs pasikalbėti. 

Laukiant bobutės, Simonui ir jo tarnui buvo atnešta į menę paval- 
gyti. Tuo laiku Simonas pasikeitė keliais žodžiais su kamaroje besiren- 


giančia Kristina. Jis išvykęs į šiaurę tuoj pat, kai tik sužinojęs kas atsitikę 


Siunbiu, — jis atvykęs čia, o Ramborga ten — pabūti truputį su Ivaro ir 
Borgaro žmonėmis. Ivarą išvežę į Mjeso tvirtovę, bet Hovardas laisvas, 
tik jis turėjęs.pasižadėti, jog pasiliksiąs kaime. Kalbama, kad Borgarui ir 
Giutormui pasisekę sėkmingai pasprukti — Jonas iš Laugarbiu nuvykęs 
sužinoti naujienų į Raumstadą ir atsiųsiąs čia pasiuntinį. Simonas prava- 
žiavęs Hiusabiu šiandien per pietus, bet buvęs ten trumpai. Berniukai 
gyveną gerai, tik Nokvė ir Bjergiulfas labai norėję vykti kartu. 

Kai vėlai vakare Simonas atėjo pas Kristiną pasėdėti ant lovos 
krašto, ji buvo rami ir tvirta. Ji gulėjo maloniai nuvargusi, kaip visada 

po didelių skausmų, ir žiūrėjo į stambų, įdegusį svainio veidą, į jo ma- 
žas dygias akutes. Simono atvykimas jai buvo milžiniška parama. Tie- 
sa, jis surimtėjo, smulkiau sužinojęs apie padėtį, bet vis dėlto stiprino 
Kristinos vilų. 

Kristina žiūrėjo į elnio odos diržą, juosiantį jo putlų liemenį. Didele 
plokščia varinė sagtis su plona sidabro plokštele be jokių puošmenų, 
išskyrus įbrėžtas raides A. M., reiškiančias „Ave, Marija“, ilgas durtuvas 
su sidabriniais paauksuotais pagražinimais ir dideliais kalnų krištolo ga- 
balais ant rankenos; paprastutis valgomasis peiliukas suskilusiomis rago 
kriaunelėmis, surištomis varine viela — visa tai buvo jos tėvo kasdieniniai 
namų apyvokos reikmenys dar tada, kai Kristina buvo maža. Ji prisiminė, 
kada Simonas gavo tuos daiktus: prieš pat mirtį Lavransas panoro dova- 
noti jam savo paauksuotą išeiginį diržą su sidabro plokštelėmis, jei tik jis 
žentui tiktų. Bet Simonas paprašė dovanoti jam šį seną... O kai Lavransas 
pasakė, kad juk jis apsigausiąs, Simonas pareiškė, jog durtuvas vis dėlto 
brangus daiktas. „Taip, be to, ir peilis!“ — šypsodamasi pasakė Ranfrida, o 
vyrai nusijuokė ir tarė: „Žinoma, ir peilis!“ Dėl šio peilio tėvas su motina 
ne kartą buvo susikirtę. Ranfrida kiekvieną dieną grauždavosi, matyda- 
ma už vyro diržo tą prastą bjaurų peilį. Tačiau Lavransas prisiekinėjo, 
kad ji niekada nepriversianti jo su tuo peiliu skirtis. „Juk niekada aš jo 
neištraukiau prieš tave, Ranfrida, ir apskritai tai puikiausias peilis visoje 
Norvegijoje, ir juo labai patogu smeigti į nesušalusį sviestą“. 

Kristina paprašė Simoną, kad duotų jai pažiūrėti peilį, ir kurį laiką 
laikė jį rankose. 

— Aš norėčiau, kad tu šį peilį man atiduotum, — tyliai ir maldaujamu 
balsu paprašė ji. 

— Žinoma! Visai tikiu... Aš pats džiaugiuosi, jį turėdamas. Aš jo ne- 
parduosiu ir už dvidešimt markių sidabro. 

Juokdamasis jis sugriebė Kristiną už rankos ir atėmė peilį. Mažos, 
putlios Simono rankos visada buvo šiltos, mielos ir sausos. 

Netrukus jis palinkėjo jai labos nakties, paėmė žvakę ir išėjo į menę. 
Kristina girdėjo, kaip jis atsiklaupė prieš kryžių, paskui atsistojo, nusiavė 
batus ir netrukus sunkiai įsirito į lovą prie šiaurinės sienos. 

Tada Kristina užmigo kietu saldžiu miegu. 

Ji atsibudo vėlai rytą. Simonas jau prieš kelias valandas buvo išėjęs, 
ir tarnai pasakė, jog jis liepęs jai ramiai būti namie. 

Jis grįžo tik pavakare ir tuoj pat pasakė: 

— Linkėjimų tau nuo Erlendo, Kristina, aš su juo kalbėjausi. 

Jis pamatė, kaip iš karto pajaunėjo jos veidas, kokiu švelnumu ir ne- 
drąsiu meilumu jis nušvito. Paskui, paėmęs ją už rankos, pradėjo pasakoti. 
Daug pasakyti vienas kitam jiedviem su Erlendu nepasisekę, nes žmogus, 
palydėjęs ji pas kalinį, visą laiką buvęs su jais. Leidimą pasimatyti Simonui 
parūpinęs lagmanas Ulfas, vardan tos svainystės, kuri juos rišo dar Hal- 
fridai esant gyvai. Erlendas siunčiąs nuoširdžiausius linkėjimus Kristinai ir 
vaikams. Jis rūpestingai apie juos visus klausinėjęs, bet labiausiai apie Gau- 
tę. Simono nuomone, po kelių dienų turbūt ir Kristina gausianti leidimą 
pasimatyti su vyru. Erlendas atrodąs ramus ir esąs puikiausiai nusiteikęs. 

— Jei aš būčiau šiandien ėjusi su tavim, tai turbūt taip pat būčiau pa- 
mačiusi jį, — tyliai tarė Kristina. 

Simonas manė priešingai, todėl ir buvo nuėjęs vienas. 

— Tau daug lengviau bus prasiskverbti pirmyn, Kristina, kai priešais 
eis koks nors vyras. 

Erlendas sėdįs viename rytiniame bokšte nuo upės — tai kamera di- 
dikams, nors ir maža, Ulfas Haldorsenas, rodos, tamsiojoje, Haftoras — 
kažkokioje kitoje kameroje. 

Atsargiai, lyg apgalvodamas kiekvieną žodį, Simonas papasakojo, ką 
jam pasisekę sužinoti mieste, visą laiką stebėdamas, ar daug galės Kristi- 
na pakelti. Pamatęs, kad ji pati viską aiškiai supranta, jis negalėjo nuslėp- 
ti, kad, jo nuomone, ši byla esanti pavojinga. Bet visi, su kuo jis kalbėjęs, 
sakę, jog negalį būti, kad Erlendas būtų išdrįsęs sugalvoti tokį dalyką ir 
taip toli jį pastūmėti, nežinodamas visai tiksliai, ar už jo nugaros stovi 
didelė dalis riterių ir dvarininkijos. Bet jeigu nepatenkintų didikų tiek 
daug, tai sunku tikėti, kad karalius drįstų žiauriai pasielgti su jų vadu; 
greičiausiai jis kaip nors privers Erlendą su juo susitaikyti. 

Kristina vos girdimai paklausė: 

— O koks Erlingo Vidkiunseno vaidmuo šioje byloje? 

— Kiek aš supratau, daug kas kažin ką duotų, kad tik sužinotų, — pa- 
sakė Simonas. 

Vieno jis nepasakė Kristinai, kaip ir kitiems, su kuriais kalbėjo apie 
Erlendą. Jam neatrodė įtikima, kad už Erlendo nugaros stovėtų didelis 
skaičius žmonių, sutinkančių savo gyvybe ir turtu rizikuoti tokioje pavo- 
jingoje byloje, be to, kažin ar jie būtų išsirinkę Erlendą savo vadu - juk 
visi jo amžininkai žinojo, kad juo negalima pasikliauti. Tiesa, jis buvo 
friu Ingebjergos ir sosto įpėdinio giminaitis, pastaraisiais metais naudo- 
josi kai kuriomis teisėmis ir pagarba, buvo prasilavinęs karo dalykuose 
palyginti su kitais jo amžininkais, sugebėjo įgyti karių meilę ir vadovau- 
ti jiems; nors tiek kartų pasielgė neprotingai, tačiau mokėjo gražiai ir 
protingai pakalbėti, taigi galima buvo patikėti, kad dabar, po visų blaš- 
kymųsi, jis galų gale išmoko atsargumo. Simonui atrodė, kad iš tikrųjų 
buvo tokių žmonių, kurie žinojo Erlendo sumanymus ir skatino jį, bet 
jis stebėtųs!, jeigu jie būtų taip stipriai susisaistę, kad dabar negalėtų pa- 
sitraukti nuo Erlendo, palikdami jį be užnugario. 

Simonui rodėsi, jog jis suprato, kad ir pats Erlendas nelaukiąs nieko 
kita ir, matyt, aiškiai įsivaizduojąs, kad jam teksią brangiai užmokėti už 
savo rizikingą žaidimą. „Kai karvė įklimpsta baloje, šeimininkas traukia 
ją už uodegos“, — juokdamasis tarė jis. Tiesa, dalyvaujant trečiam asme- 
niui, Erlendas daug ko ir negalėjo pasakyti. 

Simonas pats stebėjosi, kad pasimatymas su svainiu taip jį sukrėtė. 
Maža ankšta bokšto kamarėlė ir lova, siekianti nuo sienos ligi sienos, už- 
i1mdama pusę patalpos; Erlendas paprašė jį prisėsti ant jos. Daili grakšti 
Erlendo figūra stypsojo prie nedidelės šviesos angelės akmeninėje sie- 
noje visai be baimės, aiškiu žvilgsniu, nesudrumstu nei susirūpinimo, nei 
vilties — tai buvo sveikas, šaltakraujis, drąsus vaikinas, pagaliau nusimetęs 
ji supusios palaidos meilės voratinklius ir kvailiojimus su moterimis. Vis 
tik tai ne kas kita, kaip moterys ir meilės žaidimai atvedė jį čia su visais 
jo drąsiais planais, jie sužlugo, dar neišvydę pasaulio šviesos. Bet, matyt, 
pats Erlendas apie tai.negalvojo. Jis stovėjo kaip žmogus, ryžęsis žūtbū- 
tiniam lošimui ir savo pralaimėjimą sugebąs narsiai ir ramiai pakelti. 

Nuostaba ir džiaugsmingas dėkingumas, pamačius svainį, nepapras- 
tai jam tiko. Simonas tarė: 

— Prisimeni, svaini, tą naktį, kai mes abu budėjome prie uošvio? Mes 
tuomet padavėme vienas antram rankas, Lavransas ant viršaus uždėjo sa- 
vąją. Mudu pasižadėjom visą savo gyvenimą laikytis kartu kaip broliai. 

— Taip, prisimenu! — Erlendo veidą nušvietė šypsena. — Tačiau Lav- 
ransas, be abejo, negalvojo, kad tau kada nors prireiks mano pagalbos. 

— Greičiau jis manė, — tvirtai tarė Simonas, — kad tu savo padėtimi 
būsi man parama, o ne kad tau prireiktų mano pagalbos. 

Erlendas vėl nusišypsojo. 

— Lavransas buvo protingas žmogus, Simonai! Ir gal keista, bet aš 
žinau, kad jis mylėjo mane. 

Simonas pagalvojo — taip, Dievas žino, tai keista, tačiau net ir jį 
patį, nepaisant to, ką jis žinojo apie Erlendą ir ką jis jam padarė, buvo 
apėmęs broliškas švelnumas Kristinos vyrui. Paskui Erlendas pradėjo 
klausinėti apie ją. 

Simonas pasakė, kokią jis ją radęs — sergančią ir drebančią dėl vyro 
likimo. Ulavas Hermansenas pažadėjo tarpininkauti, kad leistų pasima- 
tyti su Erlendu, kai tik grįš ponas Bordas. 

— Tik ne anksčiau, kai ji pasveiks! — greitai ir baimingai paprašė Er- 
lendas. Keistas lyg mergaitės rausvumas užliejo jo tamsų, neskustą vei- 
dą. — Vieno aš baiminuosi, Simonai, kad nepakelsiu pasimatymo su ja! 

Bet netrukus nurimęs pasakė: 

— Aš žinau, jeigu ji šiais metais taps našle, tu būsi jai ištikimas. Su 
Lavranso palikimu skursti juk neteks — nei jai, nei vaikams. Be to, kai jie 
apsigyvens Jeriungorde, tu būsi netoliese. 


Kitą dieną po Marijos Gimimo šventės į Nidarą atvyko karaliaus 
pavaduotojas ponas Ivaras Ogmiunsenas. Iš dvylikos karaliaus prisie- 
kusiųjų šiaurinių sričių gyventojų buvo paskirtas teismas, kuris turėjo 
spręsti Erlendo Nikiulauseno bylą. Kaltintoju buvo išrinktas karaliaus 
pavaduotojo brolis Finas Ogmiunsenas. 

Beje, dar vasarą buvo toks įvykis: Haftoras Ulavsenas iš Gudės nusi- 
žudė mažuoju durkleliu, kurį turėjo teisę laikyti kiekvienas kalinys mais- 
tui pjaustyti. Matyt, suėmimas buvo taip paveikęs Haftorą, jog šis pa- 
kvaišo. Erlendas, tai sužinojęs, pasakė Simonui, kad dabar jam nereikėsią 
bijoti Haftoro liežuvio. Bet vis dėlto jis buvo smarkiai sukrėstas. 

Tuo tarpu aplinkybės susiklostė taip, kad esant Simonui arba Kristi- 

tai pastebėjo ir kalbėjo, kad pirma ir paskutinė Erlendo mintis — išsinarp- 

lioti iš tos bylos neišduodant savo bendrininkų. Vieną gražią dieną jis 
Simonui tiesiai tai pasakė. Jis pažadėjęs visiems, su kuo buvo susitaręs, 
kad geriau pats nusikirsiąs ranką, bet nieko neišduosiąs. „Iki šiol aš dar 
neapvyliau nė vieno, kuris manimi pasitikėjo!“ Simonas pažvelgė į Er- 
lendą — jo akys buvo mėlynos ir skaisčios; nebuvo jokios abejonės, kad 
jis pasakė taip, kaip pats manė. 

Karaliaus pasiuntiniams nepasisekė susekti kitų sąmokslininkų, da- 
lyvavusių kartu su Erlendu valstybės išdavime, išskyrus brolius Greipą 
ir Turvardą Turesenus iš Merės, tačiau ir šie nenorėjo prisipažinti žinoję 
apie Erlendo sumanymus ką nors daugiau, negu tai, kad jis pats ir dau- 
gelis kitų įtikinėję hercogienę leisti junkerį Hokoną Kniutseną auklėti 
Norvegijoje. O paskui didikai turėję teikti karaliui Magnusui savo pa- 
siūlymus, kad būsią abiem jo valstybėms naudinga, jeigu karaliaus titulą 
Norvegijoje jis perduos savo netikram broliui. 

Borgarui ir Giutormui Tronsenams pasisekė pabėgti iš karaliaus 
dvaro Ve saloje. Niekas nežinojo kaip, bet žmonės spėliojo, jog Borgarui 
padėjusios moterys; jis buvo labai gražus ir truputį lengvabūdis. Ivaras iš 
Siunbiu dar tebesėdėjo Mjeso pilyje; o jaunojo Hovardo broliai, matyt, 
neįtraukė jo į savo planus. 

Tuo pat laiku, kai karaliaus paskirtieji vyrai posėdžiavo karaliaus 
rūmuose, arkivyskupas savo pilyje sušaukė konsiliumą. Simonas turėjo 
daug draugų ir pažįstamų, todėl parnešdavo Kristinai įvairių naujienų. 
Visi manė, kad Erlendas tikriausiai bus nuteistas ištremti, o visą turtą 
teks atiduoti karaliui. Erlendas taip pat sakė, kad taip, be abejo, būsią, 
ir buvęs labai gerai nusiteikęs — jis ketino ieškoti prieglaudos Danijoje. 
Esant tokiai padėčiai, kokia yra dabar šalyje, kiekvienam drąsiam ir gink- 
lą valdančiam žmogui kelias visada atviras, o friu Ingebjerga tikriausiai 
priims jo žmoną kaip savo giminaitę ir laikys pas save su priderama pa- 
garba. Vaikus teks paimti Simonui, tik du vyresniuosius sūnus Erlendas 
vis dėlto norėtų išsivežti kartu... 

Per visą tą laiką Kristina nė vienos dienos nebuvo išvykusi iš miesto 
ir nematė savo vaikų, išskyrus Nokvę if Bjergiulfą, šie kartą vakare atjojo 
vieni. Motina išlaikė juos keletą dienų, o paskui išsiuntė į Rosvoldą pas 
friu Giuną, ji buvo paėmusi visus mažamečius. 

Tokie buvo Erlendo pageidavimai. O Kristina bijojo tų minčių, ku- 
rios galėtų kilti, pamačius šalia savęs visus sūnus, girdint jų klausimus 
ir mėginant jiems viską išaiškinti. Ji kovojo su savimi, vydama visas 
mintis ir prisiminimus apie šeimyninio gyvenimo metus Hiusabiu. Jie 
buvo tokie turtingi, jog dabar gyvenimas jai atrodė lyg didelis po1l- 
sis, — tokia būna smarkiai banguojanti jūra, kai stovi kalno viršūnėje 
ir iš viršaus žiūri į ją. Bangos, genančios viena kitą, atrodo amžinos ir 
vis tos pačios; tokį pat bangavimą ir jos sieloje sukėlė gyvenimas per 
šiuos ilgus metus. 

Dabar viskas vėl buvo kaip jaunystės metais, kada ji, prieš viską ir 
visus pastatė savo meilę Erlendui. Dabar vėl visas jos gyvenimas virto 
vienu vieninteliu laukimu nuo vienos valandos ligi kitos, kai jai vėl bus 
leista pamatyti vyrą, sėdėti su juo karališkųjų rūmų bokšto kameroje ant 
lovos, ramiai ir vienodai kalbėtis, kol pasitaikys akimirksnis, kurį jie liks 
vieni ir, stipriai prisiglaudę prie vienas kito, paskęs karštame ir nesibai- 
giančiame bučinyje ir audringose glamonėse. 

Visą kitą laiką ji praleisdavo Kristaus bažnyčioje, išbūdama ten va- 
landų valandas. Parklupusi ant kelių, sustingusiu žvilgsniu žiūrėdavo į 
šventojo Ulavo aukso skrynelę už choro grotų. Viešpatie, aš esu jo žmo- 
na. Viešpatie, aš tvirtai laikiausi jo, priklausydama jam nuodėmingai ir 
neteisėtai. Dievo malone mes abu, to neverti, buvome sujungti šventu 
ryšiu. Prie Dievo namų slenksčio atėjome mes, paženklinti nuodėmės 
išdegintom žaizdom, slegiami nuodėmių naštos, ir abudu mes priėmėme 
Išganytojo kūną iš kunigo rankos. Argi galiu aš skųstis dabar, kai Dievas 
bando mano ištikimybę, argi galiu aš galvoti ką nors kita, kaip tik tai, kad 
aš jo Žmona, O jis mano vyras, kol mes abu gyvi... 


Ketvirtadienį prieš šventąjį Mykolą įvyko karališkasis teismas, jame 
buvo paskelbtas nuosprendis Erlendui Nikiulausenui iš Hiusabiu. Jis 
buvo kaltinamas tuo, kad norėjęs atimti iš karaliaus Magnuso žemę ir 
valdinius, norėjęs sukelti riaušes prieš karalių šalies viduje ir įvesti į Nor- 
vegiją už jos ribų samdytas karines pajėgas. Atsižvelgę į panašias bylas, 
nagrinėtas praeityje, teisėjai pripažino, kad Erlendas nuteisiamas mirti, o 
jo turtas atiduodamas karaliui Magnusui. 


575 


$76 


+ SIGRID UNDSET 


Į Nikiulauso namus mieste pas Simoną Darę ir Kristiną Lavransda- 
ter atvyko Arnė Javaldsenas. Jis dalyvavęs tame susirinkime. 

Erlendas nebandęs neigti savo poelgių. Aiškiai ir tvirtai pripažinęs 
savo kėslus — tuo būdu jis norėjęs priversti karalių Magnusą Eirikse- 
ną karaliaus valdžią Norvegijoje atiduoti savo jaunesniajam netikram 
broliui junkeriui Hokonui Kniutsenui Porsei. Anot Arnės, Erlendas 
kalbėjęs puikiai. Jis nurodęs milžiniškus sunkumus, užgulusius tautą 
dėl to, kad pastaraisiais metais karaliaus beveik nebūdavęs Norvegijoje 
ir jokiu būdu nenorėjęs sutikti paskirti tokius vietininkus, kurie būtų 
galėję žiūrėti teisingumo ir vykdyti karaliaus įgaliojimus. Dėl karaliaus 
elgesio Skonėje, dėl išlaidumo ir neišmanymo sprendžiant piniginius 
klausimus, parodytų tų žmonių, kurių patarimų karalius labiausiai klau- 
sė, visas kraštas esąs apleistas ir nuskurdęs, ir žmonės niekada nežiną, 
ar jie apdrausti nuo naujų reikalavimų ir mokesčių. Kadangi Norvegi- 
jos riteriai ir kariai turį daug mažiau teisių ir laisvių negu švedų riteriai, 
jiems pasidarę sunku lygintis su pastaraisiais, ir dėl to visai supranta- 
ma, kad toks jaunas ir dar neprotingas žmogus kaip ponas Magnusas 
Eiriksenas mieliau klausąs švedų didikų ir juos labiau mylįs, nes jie 
turtingesni, taigi ir daugiau galį jį paremti ginkluotais ir pratusiais ka- 
riauti žmonėmis. 

Ir štai Erlendas ir jo bendrininkai manę, kad jie taip gerai žiną dau- 
gumos šiaurės ir vakarų Norvegijos gyventojų — dvarininkų, ūkininkų ir 
miestiečių — norą, jog neabejoję jų pritarimu, jeigu į sostą būsiąs iškeltas 
toks pretendentas, kuris savo kilme pasirodysiąs toks pat artimas mūsų 
mylimam valdovui, velioniui karaliui Hokonui, kaip ir dabartinis mūsų 
karalius. Taigi Erlendas tikėjęsis, kad šalies gyventojai susivienysią ir są- 
mokslininkai priversią karalių Magnusą netrukdyti broliui užimti sostą; 
junkeris Hokonas prisieksiąs saugoti taiką ir draugystę su ponu Magnu- 
su, ginti senąsias Norvegijos sienas, palaikysiąs, kaip nuo seno, Dievo 
bažnyčios teises, įstatymus ir šalies papročius, ūkininkų ir miestiečių 
teises, taip pat padarysiąs galą svetimtaučių veržimuisi į valstybę. Erlen- 
das ir jo draugai buvo pasirengę draugiškai išdėstyti šią savo nuomonę 
karaliui Magnusui. Be to, norvegų ūkininkai ir didikai ir anksčiau visada 
turėję teisę nuversti neteisingai valdantį karalių. 

Apie Ulfo Sakseseno kelionę į Angliją ir Škotiją Erlendas pasakęs, 
jog vienintelis Ulfo uždavinys buvęs tas šalis palankiai nuteikti pono 
Hokono atžvilgiu tuo atveju, jeigu Viešpats Dievas lemtų jam būti kara- 
liumi. Niekas iš norvegų Erlendo nepalaikę, išskyrus Haftorą Ulavseną 
iš Gudės, Erlendo svainį — tebūnie Viešpats maloningas jo sielai — tris 
Trondo jeslingo sūnus iš Siunbiu ir Greipą bei Turvardą Turesenus iš 
Hatebergo giminės. 

Erlendo kalba padarė didelį įspūdį, pasakė Arnė Javaldsenas. Bet 
paskui, pabaigoje, primindamas, kad jie laukę bažnyčios vyrų paramos, 
Erlendas kėlęs įvairius senus gandus iš tų laikų, kai karalius Magnusas 
dar buvęs paauglys, o tai, Arnės nuomone, buvę neprotinga. Arkivysku- 
po oficialas žiauriai užsipuolęs jį už tai — juk arkivyskupas Polis Bordse- 
nas, kaip ir anksčiau, būdamas kancleriu, taip ir dabar labai mylėjo kara- 
lių Magnusą už jo religingumą, o žmonėms jau geriau pamiršti gandus, 
kažkada sklidusius apie jų karalių; be to, jis dabar vedąs jauną mergelę, 
grafo Namiuro dukterį... Jeigu kada ir buvę tiesos šitose kalbose, tai juk 
dabar karalius Magnusas panašių dalykų jau atsikratęs. 

„Kol Simonas Andresenas gyveno Nidare, Arnė Javaldsenas rodė 
jam didžiausią draugiškumą. Tas pats Arnė dabar priminė Simonui, kad 
Erlendui teismo nuosprendį, kaip neteisingą, reikėtų apskųsti. Pagal 
knygų žodžius kaltinimą Erlendui turį iškelti jam lygūs žmonės, o ponas 
Finas iš Hesbės — riteris, tuo tarpu Erlendas teturįs tik ginklanešio titulą. 
Tada visai galimas dalykas, kad naujai paskirtas teismas pripažinsiąs, jog 
Erlendui negalima taikyti žiauresnės bausmės, negu ištrėmimas, — tokia 
buvo Arnės nuomonė. 

Erlendo planas dėl tokio valdymo, kuris patenkintų šalies reikalavi- 
mus, žinoma, puikus. Ir visiems aišku, kur rasti tokį žmogų, kuris mielai 
imtųsi vairo ir pradėtų valdyti, kol karalius taps pilnametis. Arnė, šnai- 
rom pažvelgęs į Simoną, pasikrapštė žilus barzdos šerius. 

— Kažkodėl šią vasarą apie jį nieko negirdėti? — tyliai paklausė Simonas. 

— Taip! Tiesa, jis dabar yra patekęs į karaliaus nemalonę ir dėl to lai- 
kosi nuošaly nuo visų tokių dalykų — kaip aš girdėjau. Jau daug metų jis 
tveria namie ir klausosi friu Elinos plepalų. Žmonės sako, kad jo dukte- 
rys esančios tokios pat gražios ir tokios pat kvailos kaip motina. 

Erlendas nuosprendį išklausė nepaprastai ramiai ir, kai jį vedė atgal, 
sveikino teisėjus taip pat mandagiai, laisvai ir gražiai, kaip ir įeidamas į 
teismą. Kai kitą dieną Kristinai ir Simonui buvo leista su juo pasikalbėti, 
jis buvo ramus ir linksmas. Su jais buvo ir Arnė Javaldsenas, ir Erlendas 
pasakė pasinaudosiąs jo patarimu. 

— Dar nė karto gyvenime man nebuvo pasisekę įkalbėti Kristiną va- 
žiuoti su manim į Daniją, - pasakė jis, viena ranka apkabinęs žmoną per 
liemenį. — O aš visada baisiai norėjau su ja pavažinėti po pasaulį!.. 

Jo veidu perbėgo kažkoks virpesys, ir staiga jis karštai pabučiavo 
išbalusį žmonos skruostą, nekreipdamas dėmesio į kitus svečius. 


Simonas Andresenas išvyko į Hiusabiu pasirūpinti, kad kilnojamasis 
Kristinos turtas būtų pervežtas į Jeriungordą. Jis jai patarė ta proga nu- 
siųsti vaikus į Giudbransdaleną. Kristina pasakė: 

— Mano sūnūs neišvažiuos iš tėvo dvaro, kol jų neišvarys. 

— Aš, būdamas tavo vietoje, to nelaukčiau, — pasakė Simonas. — Jie 
tokie jauni, kad negali gerai suprasti, kas vyksta. Geriau bus, jeigu tu 
jiems liepsi išvažiuoti iš Hiusabiu, įtikinusi, kad jie tik paviešės pas tetą 
ir pasižiūrės, ką motina slėnyje yra paveldėjusi. 

Erlendas Simonui visai pritarė. Bet galų gale į pietus išvyko tik Ivaras 
ir Skiulė su tetėnu. Kristina niekaip negalėjo taip toli išsiųsti savo abiejų 
mažylių. Kai jai į miestą atvežė Lavransą ir Miunaną, ji susmuko, pama- 
čiusi, kad mažasis jau nebepažįsta motinos. Simonas nuo to pirmojo 
vakaro, kai atvyko į Nidarą, daugiau nė karto nematė jos nors ašarėlę 
išliejus, o dabar ji verkė ir verkė, nusisukusi į Miunaną; šis skeryčiojosi ir 
mušėsi, suspaustas motinos glėbyje, ir veržėsi pas savo nešiotę. Kristina 
verkė, žiūrėdama į mažąjį Lavransą, jis stovėjo ant jos kelių ir, apkabi- 
nęs rankutėmis jos kaklą, verkė kartu todėl, kad ji verkė. Todėl Kristina 
pasiliko abu mažuosius ir Gautę, mat šis nenorėjo važiuoti su Simonu, 
be to, jai pačiai atrodė neišmintinga paleisti iš savo akių vaiką, nešusį per 
daug sunkią jo amžiui naštą. | 

Vaikus į miestą atvežė sira Eilivas. Jis paprašė arkivyskupą leisti pasi- 
traukti iš savo bažnyčios ir nuvykti į svečius pas brolį į Tautrą; Erlendo 
Nikiulauseno namų kunigui buvo mielai leista. Ir štai jis pareiškė, jog 

Kristinai sunku čia mieste sėdėti su krūva vaikų ir rūpintis jais, todėl 
pasisiūlė kartu pasiimti Nokvę ir Bjergiulfą į vienuolyną. 

Paskutinį vakarą, kai kunigas su vyresniaisiais berniukais dar rengėsi 
išvažiuoti, Simonas su dvynukais jau buvo išvažiavęs. Kristina priėjo išpa- 
žinties pas dievobaimingą ir tyros širdies žmogų, kuris visus tuos metus 
buvo jos dvasios tėvas. Daug valandų prasėdėjo jie kartu, ir sira Eilivas 
stengėsi jai įdiegti į širdį, kad ji būtų nuolanki ir paklusni Dievui, mylėtų 
savo vyrą, būtų jam kantri ir ištikima. Ji atsiklaupė prie suolo, ant kurio 
jis sėdėjo; tada sira Eilivas pakilo ir atsiklaupė šalia jos vis dar su raudona 
stula — Kristaus meilės jungo ženklu — ir ilgai karštai meldėsi be žodžių. 
Ji žinojo, kad jis meldžiasi už tėvą, už motiną ir už vaikus, ir už visus na- 
miškius, kurių sielų išganymu jis visus tuos metus taip uoliai rūpinosi. 
lia bures laivo, kuriuo turėjo išplaukti kunigas ir abu jos vyresnieji sūnūs. 
Prieš vykdama namo, ji užėjo į minoritų bažnyčią ir ten pabuvo, kol pa- 
sijuto pakankamai stipri grįžti. O vakare, kai abu mažieji sumigo, ji sėdo 
verpti ir pradėjo sekti Gautei pasakas, kol ir jam atėjo laikas miegoti. 

Erlendas karaliaus rūmuose prasėdėjo ligi pat šventojo Klemenso 
dienos.* Paskui atvyko pasiuntinys ir atgabeno įsakymą pristatyti jį su 
stipria palyda pasimatyti su karalium Magnusu. Šiais metais karalius ren- 
gėsi Kalėdas švęsti Bogahiuse. 

Kristina baisiai išsigando. Kol Erlendas sėdėjo kalėjime pasmerktas 
mirti, jai labai sunku buvo laikytis ramiai. O dabar jį išveža toli nuo jos į 
nežinią; apie karalių sklido įvairiausių gandų, o tarp karaliui artimų žmo- 
nių jos vyras neturėjo draugų. Ivaras Ogmiundsenas, dabartinis Boga- 
hiuso pilies viršininkas, labai piktai atsiliepė apie tai, kad Erlendas išdavė 
karalių. Ir esą dar labiau supykęs, kai jį pasiekę gandai, jog Erlendas apie 
ji kažką pritauškęs. 


* Lapkričio 23 d. 

Tačiau Erlendas buvo geros nuotaikos. Tiesa, Kristina matė, kad jis 
nelengvai išgyvena būsimą išsiskyrimą su ja. Bet ilgas kalinimas jau taip 
jam įkyrėjo, kad jis baisiausiai troško keliauti jūra ir, atrodė, viskam ki- 
tam buvo abejingas. 

Per tris dienas viskas buvo parengta, ir Erlendas pono Fino laivu 
išplaukė į pietus. Simonas buvo pažadėjęs grįžti į Nidarą prieš adventą, 
kai tik aptvarkysiąs savo namų reikalus; jei iki to laiko būsią kokių naujų 
žinių, jis prašė Kristiną atsiųsti pasiuntinį, jis tuoj pat atvyksiąs. Ir štai 
dabar Kristina nusprendė vykti pas jį į pietus, o iš ten pasiekti karalių, 
pulti jam į kojas ir maldauti pasigailėti jos vyro, pasiryžusi už jo gyvybę 
pasiūlyti viską, ką turinti. 

Erlendas savo dvarą mieste buvo pardavęs ir užstatęs įvairiems as- 
menims; dabar gyvenamasis namas priklausė Niderholmo vienuolynui, 
bet viršininkas Ulavas mielai parašė Kristinai ir prašė naudotis juo, kol 
reikia. Ten ji ir gyveno su tarnaite, Ulfu Haldorsenu, išleistu į laisvę, nes 
prieš jį nepasisekė surinkti pakankamai įrodymų, ir jo sūnėnu Haldoru, 
asmeniniu Kristinos tarnu. 

Ji pasitarė su Ulfu dėl kelionės, bet tas iš pradžių suabejojo. Jo nuo- 
mone, keliauti per Dovrės kalnus jai būsią sunku: kalnuose jau daug 
sniego. Bet, pastebėjęs savo šeimininkės baimę, jis sutiko su Kristina. 
Friu Giuna abu mažuosius vaikus išsivežė į Rosvoldą, bet Gautė neno- 
rėjo skirtis su motina, ir ji nesiryžo palikti berniuko vieno čia, šiaurėje. 

Į pietus nuo Dovrės kalnų juos užklupo tokia dargana, kad, Ulfui pa- 
tarus, jie paliko arklius Drivstiuene ir pasiskolino slides — šiaip būtų tekę 
dar naktų praleisti po atviru dangumi. Kristina šliuožė slidėmis tik maža 
būdama, todėl jai buvo sunku, nors vyrai iš visų jėgų jai padėjo. Tą dieną 
kalnais tarp Drivstiueno ir Jerdkino jie įveikė tik pusę kelio ir pradėjus 
temti turėjo ieškotis prieglaudos beržynėlyje ir raustis į sniegą. Toftare jie 
vėl pasiskolino arklius; čia juos pasitiko migla, o šiek tiek nusileidę į slėnį, 
pateko į lietų. Kai po kelių valandų, jau sutemus, jie įjojo į Formo kiemą, 
vėjas švilpė pro namų kertes, upė šniokštė ir miškingais kalnų šlaitais 
aidėjo dundesys. Kiemas buvo panašus į klampią balą, kurioje nebebuvo 
girdėti kanopų bildesio, — ramų šeštadienio vakarą didžiajame kieme ne- 
buvo nė gyvos būtybės: nei žmonės, nei šunys nesutiko svečių. 

Ulfas ietimi pasibeldė į gyvenamojo namo duris, ir jas atidarė tarnas. 
Tuojau pat tarpduryje pasirodė pats Simonas, kresnas ir tamsus šviesos 
fone, su kūdikiu rankose; jis prilaikė užpakalyje lojančius šunis. Simonas, 
pažinęs žmonos seserį, aiktelėjo, ir, pasodinęs kūdikį, Kristiną ir Gautę 
nusitempė į menę, traukdamas nuo jų permirkusius drabužius. 

Viduje buvo jauku ir šilta, bet baisiai tvanku, nes menė buvo su kros- 
nimi ir plokščiomis lubomis, virš kurių antrame aukšte buvo seklyčia. 
Ji buvo pilna žmonių — vaikų ir šunų knibždėte knibždėjo kiekviename 
kampe. Kristina pažino savo du mažuosius sūnus — jie buvo raudoni, 
įkaitę ir linksmi prie stalo, ant kurio degė žvakė. Jie išlindo iš užstalės 
ir nelabai noriai pasisveikino su motina ir broliu. Kristina suprato, kad 
ji pateko čia per patį linksmumo įkarštį ir sutrukdė. Beje, menėje buvo 
baisi netvarka. Kristina kiekviename žingsnyje užmindavo ant riešuto 
kevalo — jais grindys buvo tiesiog nusėtos. 

Simonas išsiuntinėjo tarnus ir tarnaites įvairiais reikalais, ir menė tru- 
putį patuštėjo, kai išėjo šiek tiek žmonių, didesnė dalis vaikų ir šunų — tai 
buvo kaimynai ir jų palydovai. Klausinėdamas Kristiną 17 klausydamas 
jos pasakojimo, Simonas užsiseginėjo marškinius ir švarką, šie buvo visai 
atlapi ant jo nuogos apžėlusios krūtinės. Vaikai jį taip išdraskę, aiškinosi 
jis atsiprašinėdamas. Simonas atrodė baisiai apsileidęs, diržas nusisukęs, 
drabužiai sulipę, rankos purvinos, veidas suodinas, o plaukai pilni šiukš- 
lių ir dulkių. 

Netrukus atėjo dvi tarnaitės ir nuvedė Kristiną ir Gautę į Ramborgos 
moterų kambarį. Ten jau buvo pakurta krosnis; rūpestingos tarnaitės 
uždegė žvakę, paklojo patalą ir padėjo Kristinai ir berniukui persirengti 
sausais drabužiais, tuo tarpu kitos padengė stalą, atnešė valgyti ir gerti. 
Kažkokia paauglė mergaitė su šilkiniais kaspinais kasose atnešė Kristinai 
puodelį putojančio alaus. Tai buvo vyresnioji Simono duktė Arnjerda. 

Paskui atėjo ir jis pats. Dabar Simonas buvo susitvarkęs ir apsiren- 
gęs, atrodė gražiai ir puošniai, kaip Kristina buvo pratusi jį matyti. Už 
rankytės jis vedėsi savo mažąją dukrelę, o Ivaras ir Skiulė ėjo iš paskos. 

Kai Kristina paklausė apie seserį, Simonas atsakė, kad Ramborga 
išlydėjusi į Rinheimą savo giminaites iš Siunbiu; Josteinas pasiėmęs savo 


dukterį Helgą ir panoręs kartu vežtis Dagnę su Ramborga. Tai labai 

linksmas, mielas senukas, jis pažadėjęs pasirūpinti trimis jaunomis mo- 
terimis. Gal Ramborga pasiliksianti ten ir žiemai. Maždaug apie šventąjį 
Motiejų ji laukianti kūdikio, be to, pats Simonas manęs, kad jam tikriau- 
siai žiemą teks išvykti iš namų; todėl pas jaunąsias giminaites Ramborgai 
būsią daug patogiau. Ne, namų ūkiui čia, Forme, visai nesvarbu, ar Ram- 
borga namie, ar ne, nusijuokė Simonas, juk jis niekada nereikalavęs, kad 
Ramborga, būdama tokia jauna, vargtų tvarkydama didžiulį ūkį. 

Išgirdęs Kristinos sumanymą, Simonas tuoj pat pasakė, kad mielai 
su ja vyksiąs į pietus. Ten jis dar iš senų laikų turįs tiek giminių ir draugų, 
ir tėvo, ir savo paties, jog manąs Kristinai galėsiąs padėti daug geriau, 
negu Tronheime. Ar protinga būtų jai pačiai eiti pas karalių, apie tai Si- 
monas lengviau galėsiąs atsakyti vietoje. Per tris keturias dienas jis būsiąs 
pasirengęs kelionei. 

Kitą rytą — tai buvo sekmadienis — jiedu kartu nuėjo išklausyti mi- 
šių, o paskui aplankė sirą Eiriką jo namuose Romiungorde. Kunigas jau 
buvo labai senas; jis maloniai sutiko Kristiną ir, matyt, labai sielvartavo 
dėl jos liūdno likimo. Paskui jie nuvyko į Jeriungordą. 

Trobesiai buvo tie patys, o menėse stovėjo vis tos pačios lovos, suo- 
lai ir stalai. Čia dabar buvo Kristinos nuosavas ūkis; labai gali būti, kad 
čia teks augti jos sūnums, čia ir ji pati kada nors turės užmerkti akis. Bet 
niekada dar taip aiškiai kaip šį kartą ji nejuto, kad šiuose namuose visą 
gyvenimo naštą nešė jos tėvas ir motina. Kad ir teko jiems paslapčiom 
kovoti, visiems, kas juos supo, srautu liejosi draugiškumas ir pagalba, 
taika ir ramybė. 

Kristina buvo susijaudinusi ir nerami, todėl Simono pasakojimas apie 
savo reikalus, apie sodybą, apie vaikus ją truputį vargino. Ji pati suprato, 
kad tai negerai; Simonas iš visų jėgų norėjo jai padėti, ji matė, koks jis 
paslaugus; jei net per šventes sutinka išvažiuoti iš namų ir palikti žmoną. 
Turbūt jis daug galvoja, ar nesulauks dabar sūnaus, juk jis sa Ramborga 
turėjo tik vieną kūdikį, nors jau greit šešeri metai, kaip vedę. Kristina 
negalėjo tikėtis, kad Simonas taip atjaustų jos ir Erlendo nelaimę, jog dėl 
to visai pamirštų bet kokį savo gerai susiklosčiusio asmeninio gyvenimo 
džiaugsmą. Buvo nepaprastai keista vaikščioti čia kartu su juo, kai jam, 
atrodo, buvo labai linksma, jauku ir ramu gyventi savo namuose. 

Nejučiom Kristina pagalvojo, kad Simono dukrelė Ulvhilda turėtų 
būti panaši į jos mažąją sesutę, kurios vardu mergytė pavadinta: balta- 
plaukė, gležna ir skaisti. Bet mažoji Simono dukra buvo apvalutė, putni; 
jos skruosteliai buvo lyg obuoliukai, o burnytė — kaip raudona uogelė; 
žvitrios pilkos akutės panašios į tėvo jaunystėje, ir dar turėjo gražius 
tamsiai rusvus garbanotus plaukus. Simonas nepaprastai mylėjo šį mielą 
judrų kūdikį ir didžiavosi jo gyvu plepėjimu. 

— Kadangi šita mergaitė tokia bjauri, negera ir išdykusi, — pasakė jis, 
pagriebė ją abiem rankomis per krūtinytę ir, sūpuodamas į šalis, iškėlė 
aukštai į orą, — tai manau, kad esi pakeistas vaikas, kurį troliai padėjo į 
lopšį tavo motinai ir man! Koks bjaurus ir baisus vaikas! 

O paskui iš karto mergytę pasodino ir triskart skubiai peržegnojo, 
lyg pats išsigandęs savo neatsargių žodžių. 

Jo pavainikė duktė Arnjerda buvo negraži, bet labai maloni ir protinga, 
ir tėvas, kai tik galėdavo, visada veždavosi ją kartu su savimi. Jis nuolatos 
ką pati mergaitė jau spėjo suverpti, išsiausti ir pasisiūti savo kraičiui. 

— Diena, kai aš šios savo dukters ranką atiduosiu į kokio gero, pasiti- 
kėjimo verto jaunuolio ranką, — pasakė Simonas, atidžiai nužvelgdamas 
mergaitę, — bus viena iš linksmiausių mano gyvenime. 

Kad būtų mažiau išlaidų ir skubiau galėtų keliauti, Kristina nenorėjo 
imti su savim jokių tarnaičių, tik Ulfą Haldorseną. Ir štai dvi savaitės 
prieš Kalėdas Kristina su Ulfu išvyko iš Formo, lydima Simono Andre- 
seno ir jo dviejų jaunų mitrių tarnų. 

Atvykus į Oslą, Simonas tuoj pat sužinojo, jog karalius į Norvegiją ne- 
atvyksiąs — jis žadąs Kalėdas švęsti Stokholme. Erlendas sėdįs Akersneso 
pilyje; pilies viršininkas išvykęs, taigi tuo tarpu niekas negalįs pasimatyti 
su kaliniu. Tačiau valstybės iždininko pavaduotojas Ulavas Kiuriningas 
pažadėjo pranešti Erlendui, kad jie mieste. Ulavas Simonui ir Kristinai 
buvo labai draugiškas, nes jo brolis buvo vedęs Ramborgą Osmiundsda- 
ter iš Skugo, taigi jis buvo tolimas Lavranso dukterų giminaitis. 

Ketilis iš Skugo atvažiavęs į miestą pakvietė Kristiną ir Simoną Kalė- 
dų švęsti pas jį, tačiau Kristina nenorėjo per šventes pokyliauti Erlendui 


sėdint kalėjime. Dėl to ir Simonas nenorėjo važiuoti, nors Kristina prisi- 

spyrusi jį įkalbinėjo. Simonas ir Ketilis truputį pasižino, o Kristina savo 
pusbrolį suaugusį buvo mačiusi tik vieną kartą. 

Kristina ir Simonas sustojo tame pačiame kieme, kur ji kartą, kai dar 
buvo su Simonu susižadėjusi, viešėjo pas jo tėvus, tik dabar apsigyveno 
kitame name. Menėje dabar buvo dvi lovos — vienoje miegojo Kristina, 
antroje Simonas su UŪlfu; tarnai nakvojo arklidėje. 

Kalėdų nakų Kristina panoro Bernelių mišių eiti į Noneseterio baž- 
nyčią — ji sakė, kad vienuolės nuostabiai giedančios. Visi penki ten ir nu- 
ėjo. Naktis buvo žvaigždėta, skaidri ir žavi, vakare buvo truputį pasnigę, 
taigi buvo gana šviesu. 

Kai bažnyčiose pradėjo skambinti varpai, iš visų kiemų pasipylė 
žmonių srautas, ir Simonui teko vesti Kristiną už rankos. Retkarčiais 
jis vogčiomis pažvelgdavo į ją. Šį rudenį ji buvo labai sublogusi, bet jos 
aukšta, grakšti figūra vėl įgijo kažkokio švelnaus ir ramaus jaunos mer- 
gaitės žavesio. Išbalusio veido išraiška vėl pasidarė švelni kaip jaunystėje, 
bet ji slėpė gilų ir slaptą jaudinimąsi. Joje atsirado kažkoks keisto, lyg 
išeinančio iš šio pasaulio žmogaus, panašumo į jaunystės dienų Kristiną, 
kokia ji buvo per Kalėdas prieš daugelį metų... Simonas suspaudė jos 
ranką, nejausdamas, ką daro, kol Kristina atsakydama paspaudė jo pirš- 
tus. Simonas pažvelgė į ją, ji nusišypsojo ir linktelėjo jam, ir jis suprato: ji 
priėmė jo rankos paspaudimą kaip padrąsinimą neprarasti pusiausvyros. 
Ir ji pasistengė parodyti jam, kad ne, ji nepraras pusiausvyros. 

Po didžiųjų švenčių Kristina nuėjo į vienuolyną ir paprašė leisti nuo- 
lankiai pasveikinti vienuolyno viršininkę ir tas seseris, kurios ten buvo 
iš anų laikų. Ją neilgam nuvedė į viršininkės priimamąjį. Paskui ji nuė- 
jo į bažnyčią. Ji suprato, kad tarp vienuolyno sienų jai nėra kas veikti. 
Seserys sutiko ją maloniai, tačiau ji matė, kad joms ji buvo tik viena iš 
daugelio jaunų mergaičių, gyvenusių čia mokslo metais. Jeigu jos ir buvo 
girdėjusios kokių kalbų apie tai, kad ji šiek tiek išsiskyrė iš bendro kitų 
jaunų dukterų būrio, ir be to, ne gerąja prasme, tai niekuo to neparodė. 
Čia, Noneseteryje, praleisti metai, užėmę tokią svarbią vietą jos gyveni- 
me, taip maža tereiškė vienuolynui. 

Jos tėvas buvo sau ir savo artimiesiems užsakęs mišias vienuolyne; 
naujoji viršininkė, friu Elina, ir seserys prižadėjo pasimelsti už jos ir 

jos vyro išgelbėjimą. Bet Kristina suprato, kad ji neturi jokios teisės čia 
brautis ir savo apsilankymais trukdyti vienuolių ramybės. Jų bažnyčia 
buvo atvira jai kaip ir visiems kitiems žmonėms, ji galėjo stovėti šiauri- 
nėje navoje ir klausytis skambių moterų balsų chore, pasidairyti pažįs- 
tamoje patalpoje, pasižiūrėti į altorius ir paveikslus, o kai seserys išeina 
iš bažnyčios per vienuolyno kiemo vartus, galėjo ir ji išeiti ir atsiklaupti 
prie friu Gruos Giutormsdater kapo, pagalvoti apie tą išmintingą, tvirtą 
ir kilnią motiną, kurios patarimų ji nesuprato arba neįvertino. Kitokių 
teisių šiuose Kristaus tarnaičių namuose ji neturėjo. 

Šventėms baigiantis, pas ją atėjo ponas Miunanas — esą tik dabar 
sužinojęs, jog ji mieste. Jis nuoširdžiai pasisveikino su ja, su Simonu And- 
resenu ir su Ulfu, jį nuolatos vadino savo giminaičiu ir brangiu draugu. 
Jo nuomone, Erlendą jiems pamatyti būsią sunku: jis griežtai saugo- 
mas, — pačiam Miunanui taip pat nepasisekę patekti pas savo pusbrolį. 
Tačiau jam išvykus, Ulfas juokdamasis pasakė, jog jis nelabai tikįs, kad 
Miunanas taip jau atkakliai stengęsis patekti — jis taip baisiai bijąs, kad 
jo neįveltų į šią bylą, jog nenorįs net klausyti, kai apie tai kalbama. Miu- 
nanas buvo labai pasenęs, pražilęs ir sublogęs, oda tiesiog karote karojo 
ant jo stambaus kūno. Jis gyveno Skugheime su viena iš savo pavaini- 
kių dukterų motina našle. Tėvas mielai būtų nuo jos atsiskyręs, nes kiti 
vaikai — tiek teisėti, tiek pavainikiai — nenorėjo pas jį atvažiuoti, kol jo 
namus valdė ši netikra sesuo. Tai buvo valdinga, godi pinigams ir aštraus 
liežuvio moteris. Bet Miunanas nedrįso paprašytu, kad ji išvyktų. 

Pagaliau jau naujų metų pradžioje Ulavas Kiurningas gavo Simonui 
ir Kristinai leidimą pasimatyti su Erlendu. Taigi Simonui vėl teko lydėti 
susisielojusią moterį į širdį draskančius pasimatymus. Čia Erlendas buvo 
griežčiau negu Nidare saugomas, kad negalėtų su niekuo pasikalbėti, 
kam nors iš pilies viršininko žmonių nedalyvaujant. 

Erlendas buvo toks pat ramus, tačiau Simonas suprato, jog tokia 
būsena jau pradėjo jam atsiliepti. Jis niekada nesiskųsdavo ir sakė, kad 
dėl blogo elgesio nesijaudinąs, laisvai gaunąs viską, kas tik galima, bet 
pripažino, jog jį gerokai kankinąs šaltis: kameroje nesą židinio. Be to, 
trūksta švaros. „Bet jeigu nereikėtų kariauti su utėlėmis, tai laikas dar 
labiau prailgtų“, — juokėsi jis. 

Kristina buvo taip pat rami — tokia rami, jog Simonas iš baimės už- 
gniaužęs kvapą, laukė tos dienos, kai ji iš karto palūš. 

Karalius Magnusas iškilmingai važinėjo po Švediją, ir neatrodė, jog 
jis greitai atvyks į pasienį arba kad netrukus Erlendo padėtis pasikeis. 


Šventojo Grigaliaus dieną Kristina ir Ulfas Haldorsenas buvo No- 
neseterio bažnyčioje. 

Grįždami atgal jie perėjo tilteliu per vienuolyno upelį ir Kristina pa- 
suko ne į namų kelią, jis ėjo pro vyskupo rūmus, bet į vakarus, aikštės 
prie Šventojo Klemenso bažnyčios link, ir nuėjo siaurais skersgatviais 
tarp bažnyčios ir upės. 

Diena.buvo apsiniaukusi, — vienu tarpu buvo atšilę, — dėl to jų ava- 
lynė ir rūbų skvernai sušlapo ir aplipo moliu. Paskui arimais jie pasuko 
prie stataus upės kranto. Jų žvilgsniai kartą susitiko. Ulfas tyliai nusijuo- 
kė, jo lūpas iškreipė šypsena, bet akys buvo pilnos sielvarto; Kristina 
nusišypsojo keista liguista šypsena. 

Netrukus jiedu pasiekė kalvą; kažkada čia buvo nuslydęs molis, o 
apačioje, prigludęs prie pat purvinai geltono šlaito, buvo kiemas, kur sty- 
rojo kiek pajuodusių išsikerojusių piktžolių, ir jiems į nosis trenkė kiaulių 
tvarto smarvė; dvi riebios kiaulės voliojosi juodame purvyne. Upės kran- 
tas čia buvo siauras lyg juosta; pilkas, purvinas vanduo, prisikimšęs ledų, 
tekėjo pačioje apgriuvusių, su išblukusiais stogais namelių papėdėje. 

Jiems ten bestovint, prie tvorelės priėjo kažkoks vyras ir moteris ir 
pradėjo žiūrinėti kiaules — vyras persisvėrė per tvorelę ir vieną pakasė 
pasidabruoto kirvelio kotu, kurį naudojo vietoj lazdos. Tai buvo Miu- 
nanas Bordsenas, o moteris — Briunhilda. Jis pažvelgė į viršų, pamatė 
Kristiną ir Ulfą ir prasižiojęs apmirė vietoje, o Kristina pasisveikindama 
linksmai jam šūktelėjo. 

Ponas Miunanas prapliupo kvatoti. 

— Lipkite žemyn, išgersite karšto alaus — toks bjaurus oras! — šūkte- 
lėjo jis jiems. 

Leidžiantis prie namų vartų, Ulfas papasakojo, kad Briunhilda Jons- 
dater nebelaikanti nei užeigos namų, nei smuklės. Keletą kartų ji įkliuvu- 
si ir pagaliau jai buvo įgrasinta, jog būsiąs nuluptas kailis; ir tk Miunanas 

ją išgelbėjo, laidavęs, kad ji galutinai mesianti savo neteisėtą verslą. Be to, 
jos sūnus dabar taip aukštai iškilę, jog motina dėl jų turi pagalvoti, kaip 
susigrąžinti gerą vardą. Po žmonos mirties Miunanas Bordsenas vėl su 
ja sustėjęs ir nuolat esąs Musės namuose. 

Prie vartų juos pasitiko Miunanas. 

— Juk mes visi šiokie tokie giminaičiai, — nusikvatojo jis. Jis buvo 
truputį įgėręs. — Tu gera moteris, Kristina Lavransdater, dievobaiminga, 
neišdidi moteris... Briunhilda garbinga, paprasta moteris, aš buvau dar 
nevedęs, kai mes su ja sugyvenom du sūnus... ir jie nuostabiausi iš visų 
mano vaikų... juk tai aš tau, Briunhilda, kasdien tvirtinu. Iš visų savo 
vaikų Ingę ir Giudleiką aš labiausiai myliu... 

Briunhilda dar buvo graži, tik veidas blyškiai geltonas ir oda atrodė 
tokia lipni, pagalvojo Kristina, kaip būna ištisą dieną prastovėjus prie 
puodų su riebalais. Bet jos kambarys buvo gražiai sutvarkytas, valgiai ir 
gėrimai, kuriuos ji padavė į stalą, puikūs, indai švarus ir gražus. 

— Taip, turėdamas reikalų Oslo mieste, aš retkarčiais čia apsilankau, — 
pasakė Miunanas. — Supranti, motina visada nori ką nors sužinoti apie 
sunus! Ingė retkarčiais rašo man, nes jis išsilavinęs žmogus, mano Ingė, — 
toks ir turi būti vyskupo patikėtinis, štai kas! Aš jam suradau ir puikią 
nuotaką — Turą Bjarnesdater iš Grjuto; ar manai, daug kam pasisektų pa- 
vainikiui sūnui tokią nuotaką gauti? Ir štai mes sėdime čia ir kalbame apie 
tai, o Briunhilda valgydina ir girdo mane alum kaip tais laikais, kai ji dar 
Skugheime nešiojosi mano raktus. Sunku man dabar ten gyventi ir galvoti 
apie savo velionę žmoną. Dėl to aš ir atjoju čia nusiraminti, Briunhilda 
būna tokia maloni, kad skiria man truputėlį draugiškumo ir nuoširdumo. 
šeimininkę. Kristina klausėsi, atsakinėjo tyliai, meiliai i1r mandagiai — taip 
ramiai ir atidžiai, lyg būtų buvusi svečiuose pas kokį didiką Tronheime. 

— Taip, Kristina Lavransdater, tu gavai žmonos vardą ir garbę, — tarė 
Briunhilda Musė, — nors mielai vaikščiodavai į pasimatymus su Erlendu 
mano svirno pastoginėje. O mane visąlaik vadina šliundra ir pasileidė- 
le —- mano pamotė pardavė mane štai jam — aš kandžiojausi ir draskiausi, 
ir kiekvieno mano nago žymė pasilikdavo jo veide, kol jam pagaliau pa- 
vyko mane įveikti... 

— Ar tu vėl pradėsi apie tai kalbėti, - sumurmėjo Miunanas. — Juk 
žinai — aš tau ne kartą sakiau — būčiau tave paleidęs, jeigu būtum elgusis 
žmoniškai ir būtum prašiusi pasigailėti tavęs, bet tu šokai man į akis lyg 
kokia laukinė katė, vos tik aš įėjau pro duris... 

Ulfas Haldorsenas pats sau vienas tyliai nusijuokė. 

— Ir vėliau aš visada gerai su tavim elgiausi, — tarė Miunanas. — Tu 
gaudavai viską — tereikėdavo tau tik pirštu pamoti... o mūsų vaikai... da- 
bar jų padėtis geresnė ir tvirtesnė, negu vargšų Kristinos sūnų... tesaugo 
Viešpats vargšelius. Ką Erlendas padarė savo vaikams! Aš manau, kad 
motinos širdžiai tai reiškia daugiau, negu žmonos vardas... ir tu žinai, aš 
ne kartą gailėjausi, jog tu ne tokios kilmės, kad būčiau galėjęs teisėtai 
tave vesti... nė vienos moters nemylėjau taip stipriai, kaip tave... nors tu 
retai būdavai man švelni ir meili... nei tos žmonos, kurią gavau, teatly- 
gina jai Dievas! Aš užsakiau mūsų bažnyčioje pastatyti altorių, Kristina, 
Katrynai ir sau... ir kiekvieną dieną dėkojau Viešpačiui Dievui ir Die- 
vo Motinai už savo vedybas — nė vienas vyras neturėjo geresnės žmo- 
nos... — Jis sušnirpštė pro nosį ir pravirko. 

Netrukus Ulfas pasakė, jog jiems laikas eiti. Grįžtant jiedu su Kris- 
tina nepersimetė nė vienu žodžiu. Tik prie pat namų durų Kristina pa- 
davė jam ranką. 

— Ulfai — mano giminaiti ir drauge! 

— Jei tai galėtų padėti, — tyliai tarė jis, — aš mielai eičiau į kartuves 
vietoje Erlendo — dėl jo ir dėl tavęs! 

Vakare, prieš pat gulant, Kristina su Simonu vieni sėdėjo menėje. 
Staiga netikėtai ji pradėjo pasakoti, kur šiandien buvo. Papasakojo, ką 
ten kalbėjo. 

Simonas sėdėjo ant suoliuko netoli Kristinos. Truputį palinkęs į 
priekį, pasidėjęs rankas ant kelių ir nuleidęs plaštakas, jis žiūrėjo į ją su 
nuostaba ir smalsumu mažose ir šmaikščiose akytėse. Jis nepasakė nė 


Žodžio ir nė vienas raumuo nesujudėjo jo stambiame veide. 


Tada Kristina priminė, ką ji apie tai kalbėjusi savo tėvui ir ką jis 
pasakęs. 

Simonas vis tebesėdėjo nejudėdamas. Tačiau po kiek laiko ramiai 
pasakė: 

— Tai buvo vienintelis mano prašymas tau per visą mūsų pažinties 
laiką... jei aš gerai prisimenu, tai tu turėtum... bet jeigu jau negalėjai nu- 
tylėti, pagerbdama Lavransą, tai tada... 

Kristina sudrebėjo visu kūnu. 

— Taip. Bet... O Erlendai, Erlendai, Erlendai! 

Išgirdęs šį laukinį riksmą, Simonas pašoko... Kristina palinko pir- 
myn ir, susiėmusi rankomis galvą, ėmė linguoti į šonus ir šiurpiai bei 
skausmingai verkti, protarpiais vis garsiai tebešaukdama Erlendą; rauda 
tartum veržte veržėsi iš jos kūno, gerklę pripildydama kunkuliuojančių 
ir per kraštus besiliejančių ašarų. 

— Kristina, vardan Jėzaus! 

Kai jis ją sugriebė už peties, mėgindamas nuraminti, ji visu sunkumu 
krito ant jo, prisiglaudė, apkabino jo kaklą ir verkdama vis tebešaukė 
savo vyro vardą. 

— Kristina!.. Atsipeikėk!.. 

Jis suspaudė ją savo glėbyje ir suprato, jog ji to nepastebi; ji taip ver- 
kė, kad viena negalėjo pastovėti. Tada jis pakėlė ją, minutėlę priglaudė 
prie savęs, paskui nunešė ir paguldė į lovą. 

— Atsipeikėk! — maldavo jis vėl dusdamas ir beveik grasindamas. 

Jis suėmė rankomis jos veidą, o ji graibstė jam už rankos, glaudėsi 
prie jo: 

— Simonai... Simonai... Jis turi būti išgelbėtas! 

— Aš padarysiu viską, ką galiu, Kristina... Bet dabar tu turi nurimti! 

Simonas greitai pasisuko ir išėjo iš menės. Jis garsiai pašaukė tarnai- 
tę, kad net aidas nuskambėjo tarp namų, — Kristina buvo ją pasamdžiusi, 
kol buvo Osle. Mergaitė atbėgo tekina, ir Simonas liepė eiti pas šeimi- 
ninkę. Bet tarnaitė tuoj vėl grįžo... 

— Šeimininkė nori būti viena, — išsigandusi pasakė ji Simonui, tebe- 
stovinčiam vis toje pačioje vietoje. 

Linktelėjęs galvą, jis nuėjo į arklidę ir išbuvo ten, kol jo tarnas Giu- 
naras ir Ulfas Haldorsenas atėjo pašerti žirgų nakčiai. Simonas, pasikal- 
bėjęs su jais, grįžo į menę kartu su Ulfu. 


Kitą dieną savo svainio Kristina beveik nematė. Bet prieš pat nak- 


tines pamaldas, kai sėdėjo ir siuvo kažkokį drabužį, kurį norėjo nunešti 

savo vyrui, į menę skubiai įėjo Simonas. Jis nieko Kristinai nepasakė 
ir net nepažvelgė į ją, tik skubiai atidarė savo kelionės skrynelę, įpylė į 
sidabrinę taure vyno ir vėl išbėgo. Kristina atsistojo ir nuėjo paskui jį. 
Prieš gyvenamosios trobos duris stovėjo kažkoks nepažįstamas žmogus, 
tebelaikydamas už pavadžio žirgą. Simonas nusiėmė nuo piršto auksinį 
žiedą, įmetė jį į taurę ir užgėrė svečią. 

Kristina suprato, kas įvyko, ir džiaugsmingai sušuko: 

— Susilaukei sūnaus, Simonai? 

— Taip! 

Jis patapšnojo per petį pasiuntiniui, šis dėkodamas kišo už diržo tau- 
rę ir žiedą. Paskui, pagriebęs per liemenį žmonos seserį, apsuko ją ore. 
Jis atrodė toks linksmas, kad Kristina turėjo uždėti jam ant pečių ran- 
kas — tada Simonas pabučiavo jai tiesiog į lūpas ir garsiai nusijuokė. 

— Vadinasi, tau mirus, Simonai, Forme vis dėlto liks Darės gimi- 
nė! — linksmai tarė ji. 

— Taip, liks, jeigu Dievas norės!.. Ne, šį vakarą aš eisiu vienas, — pasa- 
kė jis, kai Kristina paklausė, ar jis eis su ja į bažnyčią naktinių pamaldų. 

Vakare jis pasakė Kristinai girdėjęs, jog Erlingas Vidkiunsenas esąs 
jau savo dvare Akere netoli Tiunsbergo. Šį priešpietį Simonas susitaręs 
vienu laivu nuplaukti per fiordą ten — jis norįs pakalbėti su ponu Erlingu 
apie Erlendo bylą. 

Kristina beveik nieko nepasakė. Šį klausimą prabėkšmiui jie jau buvo 
palietę anksčiau, bet smulkiau neaptarė: ar žinojo ponas Erlingas Erlen- 
do ketinimus, ar ne? Simonas pasakė, kad jis paklausiąs Erlingo Vidkiun- 
seno patarimo, ką jis manąs apie Kristinos planą, kad Simonas nuvežtų ją 
į Švediją pas įtakingus Lavranso giminaičius paprašyti jų pagalbos. 

Tada Kristina tarė: 

— Dabar, svaini, kai tu gavai tokią svarbią žinią, man rodos, geriausia 
bus, jei atidėsi, tą kelionę į Akerą, o pirmiau nuvyksi į Rinheimą aplan- 
kyti Ramborgos ir savo sūnaus. 

Jis pajuto tokį silpnumą, kad turėjo nusisukti. Jis taip laukė, ar Kris- 
tina kokiu nors būdu neparodys, jog supranta, kaip jis trokšta pamatyti 
savo sūnų. Tačiau, truputį sutramdęs savo susijaudinimą, Simonas susi- 
rupinęs pasakė: 

— Aš taip manau, Kristina, — gal Dievas suteiks berniukui didesnę lai- 
mę, jei aš būsiu kantrus ir nugalėsiu savo troškimą pamatyti jį, kol man 
pavyks Erlendo ir tavo reikalus šiek tiek pastūmėti į priekį. 

Kitą dieną jis nuėjo į miestą ir pripirko brangių ir puikių dovanų 
žmonai ir berniukui, taip pat visoms moterims, buvusioms prie Ram- 
borgos per gimdymą. Kristina ištraukė gražų sidabrinį šaukštelį, kurį 
buvo gavusi iš motinos, ir paskyrė jį mažajam Andresui Simonsenui, 
o seseriai Kristina pasiuntė sunkią paauksuotą sidabro grandinę, gau- 
tą kažkada vaikystėje iš Lavranso kartu su relikvijų kryžiumi. Kryželį ji 
dabar prikabino prie grandinėlės, kurią jai buvo padovanojęs Erlendas 
vestuvių proga. Kitą dieną apie vidurdienį Simonas išplaukė. 

Pavakare laivas sustojo prie salos fiorde. Simonas pasiliko ant denio, 
gulėjo kailiniame maiše, užsiklojęs dar keliais gabalais milo, ir žiūrėjo 
į dangų, jame žvaigždynai, rodės, siūbavo ir nardė, laivui supantis ant 
snaudžiančių bangų. Vanduo pliukšėjo, o ledai braižėsi ir daužėsi į laivo 
šoną. Buvo beveik malonu jausti, kaip šaltis vis labiau ir labiau skverbiasi 
į kūną. Tai veikė raminamai... 

Ir vis dėlto jis dabar žinojo, kad taip blogai, kaip kadaise buvo, dau- 
giau niekada nebebus. Dabar, kai jis turi sūnų. Ne todėl, kad jis manė 
tą berniuką mylėsiąs labiau už dukteris. Bet čia buvo kažkas kita. Kaip 
ji iki pat sielos gelmių būtų džiuginusios jo mažosios mergytės, su savo 
žaislais lįsdamos prie jo, juokaudamos ir plepėdamos, kaip būtų buvę 
malonu ir linksma laikyti jas ant kelių, jausti pasmakrėje švelnių vaikiškų 
plaukučių kutenimą, bet vis dėlto žmogus dar ne grandis savo vyriškos 
giminės grandinėje, kai jo dvaras, turtas ir prisiminimas apie jo nuveiktus 
darbus pasaulyje iš dukters rankos pereina svetimai giminei. Dabar, jei, 
kaip jis drįsta tikėtis, Viešpats Dievas leis tam mažyčiui berniukui užaug- 
ti, sūnus pakeis tėvą Forme: Andresas Giudmiunsenas, paskui Simonas 
Andresenas, po jo — Andresas Simonsenas; savaime suprantama, jis, Si- 
monas, Andresui turės tapti tuo pačiu, kuo jam buvo jo tėvas — tiesiu ir 
teisingu žmogumi ir savo slapčiausiomis mintimis, ir atvirais darbais. 

Kartais jis tiesiog negalėjo suprasti, kaip jis toliau ištvers. Jei bent 
matytų kokį ženklą, kad Kristina ką nors supranta. Bet ji su juo elgiasi 
lyg tikra sesuo — rūpinasi juo, nuoširdi, meili ir švelni... Ir jis nežinojo, 

kaip ilgai teks jiedviem šitaip gyventi kartu viename name. Argi ji nieka- 
da nepagalvojo, jog jis nepamiršo visko — tik todėl, kad vedė jos seserį, 
jis juk negalėjo visai pamiršti, kad jiedu kažkada rengėsi sukurti šeimą ir 
gyventi kartu... 

Bet dabar jis turi sūnų. Meldžiantis jam visada būdavo gėda nuo savęs 
pridėti kokį žodį, kokį nors pageidavimą ar pareikšti dėkingumą. Kristus ir 
Mergelė Marija, aišku, puikiai žinojo, ką jis turėjo galvoje, paskutiniu laiku 
kasdien sukalbėdamas dvigubai daugiau Pažer noster ir Ave. Ir tai jis darys 
tol, kol grįš namo. Ir atitinkamai įrodys savo dėkingumą dosnumu arba 
dar kuo nors... Ir gal tuo nusipelnys pagalbos ir šioje savo kelionėje. 

Tiesą sakant, jis ir pats mažai tikėjosi naudos iš šios kelionės. San- 
tykiai tarp pono Erlingo ir karaliaus dabar buvo visai atšalę. Ir kad ir 
kaip būtų buvęs galingas ir nepriklausomas valstybės valdytojas ir kaip 
mažai jam būtų reikėję bijoti jaunojo karaliaus, kurio padėtis buvo daug 
sunkesnė, negu paties turtingiausio ir žymiausio Norvegijos žmogaus, — 
vis tiek negalima buvo tikėtis, kad jis norės dar labiau nustatyti karalių 
Magnusą prieš save, pradėdamas kalbą apie Erlendo Nikiulauseno bylą 
ir užsitraukdamas įtarimą, jog jis žinojęs išdavikiškus Erlendo kėslus. 
Net jeigu jis ir dalyvavo juose, jeigu jis pritarė, žadėdamas įsikišti ir per- 
1mti šalies valdymą tokiu laiku, kai šalyje bus nepilnametis karalius, tai 
vis dėlto kažin ar jis jaus pareigą kuo nors rizikuoti, teikdamas pagalbą 
žmogui, kuris dėl kažkokio gėdingo meilės nuotykio sužlugdė visą planą. 
Būdamas su Erlendu ir Kristina, Simonas lyg pamiršo tai, nes atrodė, jie 
abu buvo pamiršę. Bet dabar reikalai taip susiklostė, kad Erlendas liko 
dėl visko kaltas; visas jo sumanymas teatnešė tik nelaimę jam pačiam ir 
geriems vyrams, apgautiems jo neprotingo lengvabūdiškumo. 

Ir vis dėlto jis turi išbandyti viską, kaip jai ir jos vyrui padėti. Ir dabar 
jis ėmė tikėtis, kad gal Dievas ir Mergele Marija arba kas nors iš šventųjų, 
kuriuos jis paprastai pagerbia aukomis ir išmaldomis, padės jam. 


Akerą jis pasiekė vėlyvą kitos dienos vakarą. Jį pasitiko ūkvedys: nu- 
siuntė tarnus — vienus su žirgais, kitus su Simono tarnais į šeimyninę, O 
pats Simonas nuėjo į pastogės menę, kur riteris sėdėjo prie stalo ir gėrė. 
Ponas Erlingas tuoj pats išėjo į viršutinį balkoną ir palaukė, kol Simonas 

užlipo laiptais. Tada jis gana nuoširdžiai pasveikino svečią ir nusivedė į 
kamarą, kur jau sėdėjo Stigas Hokonsenas iš Manviko ir dar visai jaunas 
vyrukas, vienintelis Erlingo sūnus Bjarnė. 

Simonas buvo priimtas maloniai, tarnai nuvilko jo viršutinius dra- 
bužius ir įnešė užkandžių bei gėrimų. Bet jis suprato, jog vyrai nuspė- 
jo, - bent ponai Erlingas ir Stigas, — ko jis atvykęs, ir pajuto, jog jie 
laikosi santūriai. Tada Stigas pradėjo kalbėti, jog Simonas šioje krašto 
dalyje retai pasirodąs ir esą negalima pasakyti, kad nudilinęs savo svainių 
duris. Bet ar buvęs jis piečiau Diufrinoj Halfridai mirus? Simonas atsakė, 
jog ne, ligi šios žiemos nebuvęs. Dabar jis su žmonos seserimi Kristina 
Lavransdater, ištekėjusia už Erlendo Nikiulauseno, jau keletą mėnesių 
gyvenąs Oslo mieste. 

Į tai niekas nieko neatsakė, ir trumpam visi nutilo. Paskui Erlingas 
mandagiai pasiteiravo apie Kristinos, Simono žmonos, brolių ir seserų 
sveikatą, o Simonas paklausė apie friu Eliną, apie Erlingo dukteris, kaip 
gyvenąs Stigas ir kas nauja Manvike bei pas senus pažįstamus kaimynus. 

Stigas Hokonsenas buvo apkūnus tamsiaplaukis žmogus, keliais me- 
tais vyresnis už Simoną. Jis buvo Erlingo dukters Halfridos atvestinio 
brolio, pono Hokono Tureseno sūnus ir Erlingo Vidkiunseno žmonos, 
friu Elinos Tursdater, sūnėnas. Prieš dvejus metus dėl kažkokių nesu- 
sipratimų su karaliumi jis neteko Skido apygardos ir buvo atleistas iš 
Tiunsbergo pilies viršininko pareigų, bet buvo gana gerai aprūpintas ir 
gyveno Manvike; jis buvo bevaikis našlys. Simonas su juo buvo labai ge- 
rai pažįstamas, ir jų santykiai buvo draugiški, kaip ir su visais pirmosios 
žmonos giminaičiais, nors ta draugystė nebuvo per daug karšta. Simo- 
nas puikiai žinojo, ką jie visi galvojo apie antrąsias Halfridos vedybas: 
jaunesnysis Andreso Giudmiundseno sūnus buvo tinkamas žmogus ir 
geros kilmės, bet vis dėlto jis nebuvo lygus Erlingo dukteriai Halfridai 
1r, be to, dešimt metų už ją jaunesnis; niekas negalėjo suprasti, kodėl ji 
pasirinko šį jauną žmogų, bet jie nekliudė elgtis, kaip ji norėjo, jeigu jau 
buvo taip nepakeliamai sunku su pirmuoju vyru. 

Su Erlingu Vidkiunsenu Simonas anksčiau buvo susitikęs du kartus, 
1r abu kartus jis buvo su friu Elina, o tokiais atvejais jis niekada nė ne- 
prasižiodavo: jai esant menėje, tepasisekdavo pasakyti tik „taip“ ir „ne“. 

Nuo to laiko ponas Erlingas gerokai paseno, truputį pastorėjo, bet vis 
dar tebeturėjo gražų ir tiesų liemenį, nes nepaprastai grakščiai laikėsi, 
ir jam labai tiko, kai jo šviesūs rusvai geltoni plaukai pasidarė pilki kaip 
sidabras ir žvilgėjo. 

Jaunojo Bjarnės Erlingseno anksčiau Simonas niekada nebuvo ma- 
tęs Jis buvo auklėjamas netoli Bjergvino vieno dvasininko, Erlingo drau- 
go, namuose. Giminės kalbėjo, jog tėvas taip patvarkęs, nenorėdamas, 
kad berniukas augtų Giskėje tarp visų tų bobiškų plepalų. Pats Erlingas 
namuose būdavo tik kiek būtinai reikėjo, o vežiotis berniuką su savimi 
nesiryžo: Bjarnė augo labai silpnos sveikatos, o kitų dviejų sūnų Erlin- 
gas Vidkiunsenas neteko dar mažų. 

Vaikinas sėdėjo nugara į šviesą, pasukęs veidą profiliu, ir atrodė 
nepaprastai gražus. Juodi tankūs plaukai krito ant kaktos, didelės akys 
buvo juodos, stambi nosis gražiai išlenkta, lūpos tvirtos, putlios, siau- 
ros, smakras gražios formos. Be to, jis buvo aukšto ūgio, plačiapetis ir 
lieknas. Bet kai Simoną pakvietė sėstis prie stalo pavalgyti ir tarnas per- 
statė žvakę, jis pamatė, kad Bjarnės kaklas visai sudarkytas randų, šie ėjo 
abiem pusėm nuo ausų ligi pasmakrės su negyvom, blizgančiom baltom 
dėmėm odoje, melsvai raudonais dryžiais ir patinusiais mazgais. Be to, 
Bjarnė turėjo įprotį tampyti į viršų savo kailiais apsiūto aksominio ap- 
siausto gaubtuvą, kurį net čia, menėje, buvo užsimaukšlinęs ligi pusiau 
ausų. Netrukus jam pasidarė labai karšta, ir jis nuleido gaubtą, o paskui 
vėl pradėjo jį traukti aukštyn — atrodė, jog pats nepastebi, ką daro. Galų 
gale ir pats Simonas, tai matydamas, tiesiog nežinojo, kur jam dėti ran- 
kas, nors ir stengėsi nežiūrėti. 

Ponas Erlingas beveik nenuleido akių nuo sūnaus, tikriausiai ir pats 
nejautė, kad įkyriai žiūri į berniuką. Pono Erlingo veidas buvo beveik 
sustingęs, jo blankiai mėlynos akys be jokios ypatingos išraiškos, bet 
liūdnokas ir apsiblausęs žvilgsnis, rodės, giliai giliai pačiame dugne slėpė 
skausmą, svajones ir begalinę meilę per visus tuos metus. 

Kol Simonas valgė, trys pagyvenę vyrai tyliai ir ramiai tarpusavy šne- 
kučiavosi, 0 jaunuolis vis tampė savo apsiausto gaubtuvą. Paskui visi 
keturi kurį laiką sėdėjo ir gėrė, kiek reikalavo mandagumas, tada ponas 
Erlingas paklausė, ar Simonas kelionėje nepavargęs, o Stigas pakvietė jį 

nakvoti kartu. Simonas džiaugėsi, kad gali atidėti pokalbį apie reikalą. 
Tas pirmas vakaras Akere jį labai prislėgė. 

Kai kitą dieną Simonas pradėjo kalbėti, ponas Erlingas atsakė jam 
maždaug taip, kaip Simonas ir tikėjosi. Erlingas pasakė, jog karalius 
Magnusas niekada palankiai nepriimdavęs jo žodžių, ir jis supratęs, kad 
nuo to laiko, kai Magnusas Eiriksenas suaugo ir pradėjo reikšti savo 
nuomonę, karalius manęs, kad Erlingui Vidkiunsenui nesą apie ką su 
juo kalbėti, kai jis jau pilnametis. O nuo to laiko, kai buvo likviduotas 
ginčas tarp jo draugų ir karaliaus, jis, Erlingas, daugiau nieko negirdė- 
jęs ir neklausinėjęs apie karalių ir karaliaus draugus. Ir jei jis kalbėtų su 
karaliumi Magnusu apie Erlendo bylą, tai kažin ar iš to būtų Erlendui 
daug naudos. Jam puikiai žinoma, jog daugelis čia, Norvegijoje, maną, 
kad jis vienu ar kitu būdu palaikęs Erlendą. Simonas gali juo tikėti ar 
netikėti, tačiau nei jis, nei jo draugai nieko nežinoję apie sąmokslą. Jei šis 
sąmokslas kokiu nors kitu būdu būtų išaiškėjęs arba jei tie karšti nuoty- 
kių trokštą jaunuoliai būtų savo akiplėšiškus planus įgyvendinę ligi galo 
ir pralaimėję, tada jis, Erlingas, išeitų į priekį ir pabandytų tarpininkauti. 
Bet taip susipainiojus reikalams, jam atrodą, jog iš tikrųjų niekas negali 
reikalauti, kad jis kištųsi, ir įtarti vedus dviveidišką politiką. 

Tačiau jis patarė Simonui kreiptis į Haftoro sūnus. Jie karaliaus pus- 
broliai ir, kai nebūna su juo susiginčiję, palaiko gana draugiškus san- 
tykius. Kiek Erlingas suprantąs, Erlendui palankių žmonių daugiausia 
galįs rasti tarp Haftoro sūnų šalininkų ir tarp pačių jauniausių didikų. 

Be to, reikalai susiklostę taip, jog vasarą čia, Norvegijoje turbūt įvyk- 
siančios karaliaus vestuvės. Tada karaliui Magnusui būsianti patogi proga 
parodyti savo priešams malonę. O į šventę, aišku, atvyksianti karaliaus 
motina ir friu Isabelė. Juk Simono motina jaunystėje buvusi karalienės 
Isabelės palydovė. Tegul Simonas kreipiasi į friu Isabelę arba tegul Er- 
lendo žmona puola į kojas karaliaus sužadėtinei ir friu Ingebjergai Ho- 
konsdater ir prašo jį užtarti. 

"Simonas pagalvojo, jog Kristinai pulti prieš friu Ingebjergą bus pati 
paskutinė priemonė. Jeigu hercogienė suprastų, kas yra garbė, ji, be abejo, 
jau seniai būtų išgelbėjusi Erlendą iš šios nelaimės. Bet kai jis kartą užsi- 
minė apie tai Erlendui, šis tik nusijuokė ir pasakė: pati hercogienė visada 

turi tiek reikalų ir nemalonumų, be to, ji, žinoma, pyksta, nes dabar, matyt, 
maža vilties, kad jos mylimiausias vaikelis kada nors gaus karaliaus titulą. 


7 


Tik pavasarį Simonas Andresenas nuvyko į šiaurę, į Toteną, parsi- 
vežti žmonos ir naujagimio į Formą. Jis ten kiek užtruko, norėdamas 
truputį patvarkyti savo reikalus. 

Kristina išvažiuoti iš Oslo nenorėjo. Ji stengėsi nepasiduoti ilgesiui 
savo trijų sūnų, gyvenančių slėnyje, nors labai kankinosi. Jeigu jau jai 
skirta čia pasilikti ir gyventi taip, kaip dabar diena iš dienos gyvena, tai 
jau geriau neprisiminti vaikų. Ji atrodė rami ir tvirta, kalbėjosi su sveti- 
mais žmonėmis ir klausydavo jų raminamų patarimų ir žodžių, bet vie- 
nintelis dalykas, apie kurį galvojo, buvo Erlendas, tik Erlendas. Kartais, 
kai jai nebeužtekdavo jėgų galvoti, jos sąmonėje švystelėdavo įvairūs 
vaizdai: štai Formo malkų sandėlyje kartu su Simonu stovi Ivaras ir susi- 
jaudinęs laukia, kol tetėnas išrinks jam pliauskelę, o Simonas pasilenkęs 
renka. Štai šviesus, vaikiškas Gautės veidelis, spindintis ryžtu, kai jis, 
palinkęs į priekį, kovojo su sniego pūga tą niūrią, šaltą praeito rudens 
dieną kalnuose. Tuomet jo slidė nušliaužė atgal, jis pats pasileido šlaitu 
žemyn ir dingo gilioje pusnyje — akimirką jis vos neverkė. Vaikas buvo 
toks pervargęs ir pasigailėtinas. Kristinos mintys nukrypo į du jaunes- 
niuosius: Miunanas turbūt jau vaikšto ir truputį kalba. Ar jis toks pat 
gražus, kokie buvo kiti jo amžiaus vaikai? Lavransas, žinoma, pamiršo 
ją. O du vyresnieji, kurie gyveno Tautros vienuolyne... Nokve, Nokve, 
pirmagimi! Ką supranta ir galvoja tie du vyresnieji ir kaip Nokvė savo 
vaikiška siela išgyvena mintį apie tai, kad dabar jo gyvenime turbūt nie- 
kas nesusiklostys taip, kaip tikėjosi jo motina, jis pats ir kiti žmonės... 

Sira Eilivas atsiuntė Kristinai laišką, ir ji papasakojo Erlendui viską, 
kas buvo parašyta apie jų sūnus. Šiaipjau jie niekada nekalbėdavo apie 
savo vaikus. Dabar jie nebekalbėjo nei apie praeitį, nei apie ateitį. Kristi- 
na atnešdavo vyrui drabužių arba maisto, Erlendas klausinėdavo žmoną, 
kaip ji jautėsi po paskutiniojo pasimatymo, ir jiedu sėdėdavo susikibę 

rankomis ant jo lovos. Retkarčiais akimirką pasilikdavo vieni mažutėje, 
šaltoje nešvarioje ir dvokiančioje kameroje — ir spausdavo vienas antrą 
glėbyje nebyliose, karštose glamonėse, girdėdami, bet nekreipdami dė- 
mesio, kad už durų laiptuose juokiasi Kristinos tarnaitė su sargybiniais. 

Ji dar turės laiko, — ar atims iš jos Erlendą, ar grąžins, — pagalvoti 
apie visą tą pulką vaikų ir apie jų pasikeitusį likimą, apie visa kita gyve- 
nime, išskyrus, štai jos vyrą. Ji negali prarasti nė valandos iš tų, kurias 
jiems leidžia pabūti kartu, ir nedrįsta galvoti apie pasimatymą su ketu- 
riais vaikais, pasilikusiais šiaurėje. Dėl to Kristina sutiko, kad Simonas 
Andresenas vienas važiuotų į Tronheimą ir kartu su Arne Javaldsenu 
gintų jos reikalus dalijant turtą.. Karalius Magnusas negalėjo 1š to labai 
praturtėti, nes Erlendas buvo įsiskolinęs gerokai daugiau, negu pats ga- 
lėjo įsivaizduoti, be to, buvo surinkęs pinigus ir nusiuntęs į Daniją, Ško- 
tiją ir Angliją. Erlendas patraukė pečiais ir pašaipiai pasakė, jog dabar jis 
nebesitikįs tos skolos atgauti. 

Kai rudenį apie Šventojo Kryžiaus šventę Simonas Andresenas grį- 
žo į Oslą, Erlendo byla nebuvo nė kiek pažengusi į priekį. Jis išsigando, 
pamatęs, kaip nusikankinę abu — ir Kristina, ir jo svainis. Jam pasidarė 
keistai skaudu, kad jie abu dar tiek valdėsi, jog sugebėjo padėkoti jam už 
aplankymą tokiu metų laiku — juk jam taip sunku ilgam išvykti iš namų. 
Bet dabar visi žmonės traukė į Tiunsbergą, kur, laukdamas jaunosios, 
gyveno karalius Magnusas. 

Kiek vėliau, mėnesio pabaigoje, Simonas su kažkokiais pirkliais 
buvo susitaręs nuvykti ten, iš kur po aštuonių dienų šie rengėsi išplaukti. 
Bet vieną rytą netikėtai atėjo kažkoks svetimas tarnas ir paprašė Simo- 
ną tuoj pat nueiti į Šventojo Halvardo bažnyčią — jo ten laukiąs Ulavas 
Kiurningas. 

Valstybės iždininko pagalbininkas buvo nepaprastai susijaudinęs. Jis 
valdė pilį, kol valstybės iždininkas lankėsi Tiunsberge. Vakar vakare pas 
ji atvyko keletas kažkokių ponų ir įteikė raštišką įgaliojimą su karaliaus 
Magnuso antspaudu Erlendo Nikiulauseno bylai ištirti; dėl to Ulavas 
turįs perduoti į jų rankas kalinį. Trys iš jų buvę kitataučiai, greičiau- 
siai prancūzai, — Ulavas nesupratęs jų kalbos, bet rūmų kunigas šį rytą 
kalbėjęs su jais lotyniškai. Turbūt kokie giminaičiai tos mergelės, kuri 

bus mūsų karalienė, — daug žadanti pradžia! Jie pradėję Erlendą žiauriai 
kankinti, atsinešę kažkokias kapotėles ir atsivedę keletą vaikinų, mokan- 
čių su tokiais dalykais elgtis. Šiandien Ulavas atsisakęs išvesti Erlendą iš 
kameros ir pastatęs stiprią sargybą — atsakomybę jis pats prisiėmęs, nes 
tai neteisėta, Norvegijoje tokių dalykų niekada nebuvę girdėti. 

Simonas, išsinuomojęs iš vieno šios bažnyčios kunigo žirgą, tuoj pat 
su Ulavu nujojo į Akersnesą. 

Ulavas Kiurningas bailiai žvilgčiojo į savo bendrakeleivį, jo neramų 
veidą kartkartėmis išpildavo tamsus raudonis. Retkarčiais Simonas neju- 
čiomis piktai trūktelėdavo, ir svetimas žirgas šoktelėdavo į šalį, stodavo 
piestu ir neklausydavo tokio raitelio. 

— Matau, Simonai, kad jūs supykęs! — tarė Ulavas Kiurningas. 

Simonas ir pats nežinojo, kas jam darosi. Jis buvo taip susijaudinęs, 
kad protarpiais net dusdavo. Tas aklumas ir nuožmumas jį siutino ir 
buvo tikra gėda: beveik plikas, beginklis ir be jokios pagalbos žmogus 
turi kentėti, kai svetimieji drasko jo drabužius, darko jo kūną — tai tas pat, 
kaip klausyti apie moters išprievartavimą. Simoną svaigino keršto troški- 
mas, jis labai norėjo pamatyti dėl to pralietą kraują. Ne, tokios tvarkos ir 
įpročių Norvegijoje dar niekada nebuvę. Matyt, norima pripratinti nor- 
vegų aukštuomenę kęsti tokius dalykus. Ne, niekada to nebus! 

Jam darėsi negera, pagalvojus, ką jis tuojau pamatys. Kai Ulavas Kiur- 
ningas atidarė Erlendo kameros duris, visus kitus jo jausmus nugalėjo 
baiminimasis, kokią gėdą turės patirti žmogus, aptiktas tokios būklės. 

Erlendas gulėjo ant grindų išsitiesęs įstrižai kameros; jis buvo toks 
aukštas, kad tik tokiu būdu galėjo rasti ganėtinai vietos visu ūgiu išsi- 
tiesti. Ant purvinų grindų buvo paklota šiaudų ir drabužių, o jis pats 
ligi smakro užklotas tamsiai mėlynu apsiaustu su kailiniu pamušalu, ir 
švelnūs pilkšvai rudi kailinės apykaklės plaukeliai pynėsi su juoda, susi- 
vėlusia, garbiniuota barzda, ją Erlendas užsiaugino kalėjime. 

Lūpos atrodė išbalusios, veidas — baltas kaip sniegas. Stambus, tiesus 
nosies trikampis ant įdubusių skruostų buvo iškilęs nepaprastai aukštai, 
žilstelėję plaukai atmesti aukštyn nuo aukštos, siauros kaktos suprakaita- 
vusiais kuokštais, ant abiejų smilkinių raudonavo didelės dėmės, lyg kas 
juos būtų suspaudęs. 

Lėtai ir sunkiai jis atmerkė dideles, mėlynas tartum jūra akis ir, pažinęs 
įėjusius, pabandė nusišypsoti; jo balsas buvo kažkoks svetimas ir neaiškus. 

— Sėsk, svaini, — jis kryptelėjo galvą į tuščios lovos pusę. — Taip, daug 
ką nauja sužinojau nuo to laiko, kai paskutinį kartą matėmės. 

Ulavas Kiurningas, pasilenkęs prie Erlendo, paklausė, ar jam nieko 
nereikią. Nesulaukęs atsakymo, — matyt, dėl to, kad Erlendas nebeturėjo 
jėgų ką nors pasakyti, — jis nutraukė nuo jo apsiaustą. Erlendas vilkėjo 
tik drobinėmis kelnėmis ir suplyšusiais marškiniais. Simonas susijaudi- 
no ir pasišlykštėjo, pamatęs ištinusį ir netekusį natūralios spalvos kūną. 
Nenorom kilo klausimas: ar Erlendas panašiai ir jaučiasi? Pastarojo vei- 
du perbėgo rausvas šešėlis, kai Ulavas trynė jam rankas ir kojas šlapiu 
skudurėliu. Ir kai Ulavas vėl užmetė ant jo apsiaustą, Erlendas iš lėto 
rankomis ir kojomis rėmė jį taisyti, o paskui pasitraukė smakru, kol visas 
palindo po apsiaustu. 

— Taip... — tarė Erlendas; jo balse vėl tarytum nuskambėjo pažįsta- 
mos gaidelės, o išbalusiose lūpose pasirodė šypsena, — kitą kartą... bus 
dar blogiau! Bet aš nebijau... tegul niekas nebijo... jie nieko iš manęs 
neišpeš... tokiu štai būdu... 

Simonas pajuto, kad Erlendas sako tiesą. Kankinimais iš Erlendo 
Nikiulauseno nebus galima išgauti nė vieno žodelio. Pagautas pykčio ar 
lengvapėdiškumo, jis gali padaryti ar išduoti viską, bet jėga niekada nė 
per sprindį nesileis pajudinamas. Ir Simonas pajuto, kad pats Erlendas 
kažin ar jaučia tą gėdą ir įžeidimą, kurį Simonas dėl jo išgyveno. Erlen- 
das atkakliai džiūgavo, galėdamas erzinti budelius, ir buvo patenkintas 
savo atkaklumu. Jis, kuris visada taip apgailėtinai nusileisdavo, susidūręs 
su tvirta valia, jis, baimės minutę pats neabejotinai sugebąs būti žiaurus, 
pakilo, pajutęs, kad priešas silpnesnis už jį patį. 

Simonas sukandęs dantis atsakė: 

— Kito karto turbūt nebus. Ką pasakysite jūs, Ulavai? 

Ulavas pakraipė galvą, o Erlendas kone tokiu pat kaip seniau žvaliu 
balsu pasakė: 

— Taip, jeigu aš galėčiau tuo patikėti taip tvirtai, kaip jūs! Bet tie vai- 
kinai kažin ar pasitenkins tuo, — jis pastebėjo, jog raumeningas, stambus 
Simono veidas mėšlungiškai truktelėjo. - Ne, mano svaini Simonai! 

Erlendąs norėjo pasikelti ant alkūnių, bet sudejavo iš skausmo keis- 
tai prislėgtu balsu ir, netekęs sąmonės, vėl parkrito. 

Ulavas ir Simonas nerangiai pradėjo jį gaivinti. Atgavęs sąmonę, Erlen- 
das truputį pagulėjo atmerktomis akimis, o paskui pradėjo kalbėti rimčiau: 

— Argi jūs nesuprantate — Magnusui svarbu... gauti žinių, kokiais 
žmonėmis... jis negali pasitikėti, kai nemato jų savo akyse. Tiek nerimas- 
ties ir nepasitenkinimo, kiek buvo čia... 

— Argi jis mano tokiu būdu numalšinti nepasitenkinimą? — grasina- 
mu balsu tarė Ulavas Kiurningas. 

Tada Erlendas tyliai ir aiškiai pasakė: 

— Aš taip pasielgiau, nes žinojau — mažai kam rūpės, kaip elgiamasi 
su manim... 

Abu paraudo. Simonas manė, kad pats Erlendas apie tai nekalbės 
niekad anksčiau savo pokalbiuose jie neužsimindavo apie friu Siunivą. 
Dabar jis nesusivaldęs beviltiškai tarė: 

— Kaip tu galėjai taip kvailai ir lengvabūdiškai pasielgti! 

— Dabar aš ir pats nežinau, — atvirai prisipažino Erlendas. — Bet... po 
velnių! Kaip aš galėjau pamanyti, kad ji nemoka skaityti! Ji man atrodė 
visai nemokyta. 

Jis vėl užsimerkė, atrodė, jog tuoj vėl apalps. Ulavas Kiurningas su- 
murmėjo einąs ko nors atnešti ir išėjo. Simonas pasilenkė prie Erlendo, 
ir šis vėl prisimerkė. 

— Svaini, ar dalyvavo... ar Erlingas Vidkiunsenas taip pat prisijungė 
prie tavęs? 

Erlendas vos pastebimai papurtė galvą, lėtai nusišypsojo. 

— Prisiekiu Jėzum, ne! Mes manėm, kad jam arba neužteks drąsos 
eiti su mumis, arba norės viską vienas tvarkyti. Bet neklausinėk, Simo- 
nai, aš nieko nenoriu sakyti — tada būsiu tikras, kad neprasitarsiu. 

Staiga Erlendas sušnibždėjo žmonos vardą. Simonas visai palinko 
prie jo — jis laukė, jog šis paprašys atvesti Kristiną. Bet Erlendas lyg ap- 


imtas karštligės priepuolio skubiai tarė: 


— Ji nieko apie tai neturi žinoti, Simonai. Pasakyk, kad atėjo karaliaus 
įsakymas nieko pas mane neleisti. Išvežk ją pas Miunaną į Skugheimą, gir- 
di, tie prancūzai ar maurai, nauji mūsų karaliaus draugai, dar nenorės pasi- 
duoti. Išvežk ją iš miesto, kol apie tai čia dar nežinoma. Girdi, Simonai? 

— Taip! — bet kaip tai galės padaryti, jis visai neįsivaizdavo. 

Erlendas truputį pagulėjo užsimerkęs; paskui, lyg ir nusišypsojęs, 
pasakė: 

— Šiąnakt aš galvojau apie tai, kaip ji gimdė mūsų vyriausiąjį sūnų. Spren- 
džiant iš to, kaip dejavo, jai turbūt nebuvo geriau tada. Ir ji galėjo tai iškęs- 
ti — septynis kartus — ir tik dėl mūsų malonumo... Be abejo, ir aš galėsiu... 

Simonas tylėjo. Apie drovumą, kurį Simonas jautė, kai gyvenimas 
parodydavo giliausias kančių ir malonumų paslaptis, Erlendas, matyt, 
nieko nenutuokė. Su blogiu ir gėriu jis elgėsi vienodai nuoširdžiai, kaip 
koks nekaltas smalsus berniukas, kurį draugai nusivedė į viešuosius na- 
mus pagirtuokliauti... 

Erlendas nekantriai papurtė galvą. 

— Ak, tos musės, jos blogiau už viską. Man rodos, pats velnias jas 
atsiuntė. 

Simonas nusiėmęs kepurę pradėjo vaikyti tirštą mėlynai juodų mu- 
sių spiečių, ir jos ištisais debesimis zvimbdamos susimetė ant lubų. Tas, 
kurios apsvaigusios krito ant grindų, jis įsiutęs mynė į purvą. Tai mažai 
padėjo, nes anga sienoje buvo atvira. Praeitą žiemą ji buvo uždaroma 
mediniu rėmeliu, aptrauktu pūsle, bet tada viduje būdavo baisiai tamsu. 

Simonui tebevaikant muses, grįžo Ulavas Kiurningas su kunigu, šis 
nešė taurę kažkokio gėrimo. Kol Erlendas gėrė, kunigas laikė pakėlęs jo 
sprandą. Dalis gėrimo išbėgo jam ant barzdos ir nuvarvėjo kaklu, ir, kai 
kunigas jį šluostė, Erlendas gulėjo ramus ir tylus kaip vaikas. 

Simonui pasirodė, jog kažkas bėgioja jo kūnu. Kraujas dusliai tvink- 
sėjo gyslose po ausimis, o širdis plakė kažkaip keistai ir neramiai. Jis tru- 
putį pastovėjo prie durų, įsmeigęs akis į ilgą ištysusį kūną po apsiaustu. 
Erlendo veidą retkarčiais nutvieksdavo karštligiškas raudonis. Jis gulėjo 
pramerkęs blizgančias akis ir šypsojosi svainiui savo nuostabios vaikiš- 
kos šypsenos atošvaiste. 


"Kitą dieną Stigas Hokonsenas su savo svečiais ponu Erlingu Vid- 
kiunsenu ir jo sūnumi Bjarne pusryčiaudamas Manvike kieme išgirdo 
žirgų kanopų trepsėjimą. Tuoj pat prasivėrė ponų menės durys, ir prie 
jų skubiai priėjo Simonas Andresenas. Jis nusišluostė rankove veidą, mat 
jodamas nuo galvos ligi kojų buvo apsitaškęs purvu. 

Trys vyrai, pakilę nuo stalo, atvykusįjį sutiko sveikinimo ir nustebi- 
mo šūksniais. Simonas nepasisveikino. Jis stovėjo abiem rankom atsirė- 
męs į savo kalavijo rankeną; paskui tarė: 

— Norite išgirsti stulbinamų naujienų? Erlendą Nikiulauseną paguldė 
į kankinimų suolą - jį tardyti karalius atsiuntė kažkokių svetimšalių. 

Vyrai aiktelėjo ir apspito Simoną. Stigas pliaukštelėjo rankomis: 

— Ką jis sako! 

Jie nejučiomis atsigręžė į poną Erlingą - ir Stigas, ir Bjarnė. Simonas 
prapliupo juoktis, kvatojo ir kvatojo. 

Jis sudribo į kėdę, kurią jam pritraukė Bjarnė, paėmė ąsotį alaus iš 
jaunuolio rankų ir pradėjo godžiai gerti. 

— Kodėl jūs juokiatės? — rūsčiai paklausė ponas Erlingas. 

— Aš juokiuosi iš Stigo, — Simonas sėdėjo kiek palinkęs į priekį, at- 
sirėmęs rankomis į kelius, aptemptus purvinomis kelnėmis. Jis dar porą 
kartų prunkštelėjo iš juoko. — Aš pamaniau... juk mes visi čia žinomų 
žmonių sūnūs, maniau, jog jūs pasiusite, sužinoję, kad tokių dalykų gali 
būti daroma jums lygiam žmogui, kad jūs pirmiausia paklausite, kaip tai 
galėjo atsitikti. ... Negaliu tvirtinti, jog labai gerai žinau, ką dėl to sako 
įstatymas. Nuo to laiko, kai mirė mano valdovas karalius Hokonas, aš 
bent neatsakydavau savo paslaugų jo įpėdiniui, kai šis į mane kreipdavosi 
karo ar taikos metu, — o šiaip sėdėjau ramiai namuose. Bet galiu pasakyti, 
kad šiuo atveju su Erlendu Nikiulausenu pasielgta neteisėtai. Jam lygūs 
mirti, aš nežinau, — kad jam būtų atidėtas bausmės vykdymas ir duoti 
palydovai, kad jis galėtų nuvykti į pasimatymą su karaliumi, savo gimi- 
naičiu, gal šis leis Erlendui su juo susitarti geruoju. Paskui žmogus išsė- 
dėjo Akero pilies bokšte daugiau kaip metus, o karalius didesnę to laiko 
dalį praleido užsienyje. Keletas laiškų buvo išsiųsta į abu galus — nieko iš 
to neišėjo. Paskui karalius atsiunčia kažkokių niekšų — jie ne norvegai ir 
ne karaliaus rūmų žmonės — ir bando Erlendą tardyti tokiu būdu, kuris, 
pasirodo, visai netaikytinas norvegui, turinčiam rūmininko teises. Tuo 
tarpu šalyje viešpatauja taika, ir Erlendo giminės bei jam lygūs žmonės 
būriais plaukia į karaliaus vestuvių iškilmes Tiunsberge. Ką jūs apie tai 
manote, pone Erlingai? 

— Aš manau... — Erlingas atsisėdo ant suolelio tiesiai priešais jį. — Aš 
įsitikinęs, kad jūs, Simonai Dare, aiškiai ir tiksliai papasakojote, kaip yra. 
Manau, jog karalius gali pasirinkti vieną iš trijų dalykų: arba įsakyti įvyk- 
dyti tą nuosprendį, kuris buvo paskirtas Erlendui Nidare, arba paskirti 
naują teismą iš karaliaus palydos žmonių ir įsakyti, kad Erlendo bylai 
vadovautų žmogus, neturintis riterio titulo, — ir tada jie nuteistų Erlendą 
ištremti, teisėtai nustatydami terminą, kada jis turi išvažiuoti už karaliaus 
Magnuso valstybės ribų. Arba jis turi leisti Erlendui susitaikyti. Ir tai 
būtų protingiausia iš visko, ką jis gali padaryti. Šis reikalas, man rodos, 
dabar toks aiškus, kad, kiekvienas kam tik jūs Tiunsberge jį išdėstytu- 
mėte, eitų su jumis ir jus palaikytų. Ten dabar Jonas Haftorsenas ir jo 
brolis. Erlendas jiems lygiai toks pat giminaitis kaip karaliui. Ogmiundo 
sūnus taip pat supras, kad čia neprotingai pasielgta. Pirmiausia, be abejo, 
jūs turite kreiptis į karaliaus palydos vadovą — išreikalauti iš jo ir Polio 
Eirikseno sušaukti mieste esančių ir tam reikalui tinkamų prisiektinių 
susirinkimą. 

— O jūs, pone, ir jūsų giminaičiai nenorite vykti su manim? 

— Mes nesirengėm į vestuvių iškilmes! — trumpai atsakė Erlingas. 

— Haftoro sūnūs jauni, ponas Polis senas ir silpnas, o kiti - jūs patys 
geriausiai žinote, pone. Tiesa, dėl karaliaus malonių ir panašių dalykų 
jie turi šiokią tokią galią, bet ką jie reiškia, palyginti su jumis, Erlingai 
Vidkiunsenai? Jūs, pone, nuo neatmenamų laikų šalyje turėjote tokią 
valdžią, kaip joks kitas didikas. Už jūsų nugaros, pone, stovi senosios 
giminės, iš kurių nuo seniausių gerų ir blogų laikų mūsų žmonės paži- 
nojo kiekvieną. O iš prosenių pusės — kas tas Magnusas Eiriksenas arba 
Haftoro iš Siudrheimo sūnūs, palyginti su jumis? Tie patarimai, kuriuos 
man duodate, pareikalaus laiko, o prancūzai sėdi Osle, ir jūs galite būti 
tikri — jie nenusileis. Aišku, jog karalius nori pamėginti valdyti Norvegiją 
pagal kitų kraštų papročius. Aš žinau, užjūrio žemėse karalius gali per- 
žengti įstatymus, kai nori, jei tarp savo riterių randa žmonių, paremian- 
čių jį prieš tokius pat piliečius. Ulavas Kiurningas išsiuntė laišką, o su 
juo ir jam pritariantys aukštieji ponai ir vyskupas prižadėjo parašyti. Bet 
visą tą neramumą, visus tuos vaidus, Erlingai Vidkiunsenai, jūs galite 
nutraukti tą pačią valandą, kai stosite prieš karalių Magnusą. Jūs stovite 

visos Norvegijos aukštuomenės priešakyje — karalius žino, kad paskui 
jus eisime mes visi... 

— Negaliu pasakyti, kad būčiau tai anksčiau pastebėjęs, — su kartėliu 
tarė Erlingas. — Tu labai karštai kalbi už savo svainį, Simonai! Bet argi tu 
nesupranti? Dabar aš negaliu! Juk tada pasakys: tuo metu, kai Erlendas 
buvo taip prigriebtas, jog visai įmanoma, kad nevalios išlaikyti liežuvio 
už dantų, išlendu aš! 

Kurį laiką visi tylėjo. Paskui prabilo Stigas: 

— Argi... Erlendas prasitarė? 

— Nel — atsakė Simonas. — Jis tylėjo kaip žuvis. Aš manau, kad taip 
bus ir toliau. Erlingai, — pasakė jis maldaujamu balsu, — juk jis mūsų 
giminaitis, jūs buvote draugai! 

Erlingas keletą kartų trumpai ir sunkiai atsiduso. 

— Taip, Simonai Andresenai, ar jūs gerai suprantate, kokią atsako- 
mybę prisiėmė Erlendas Nikiulausenas? Padaryti galą bendram karalia- 
vimui su švedais — tokiam valdymo būdui, kurio anksčiau niekados nėra 
buvę, kuris, atrodo, Norvegijai kasmet vis daugiau ir daugiau teikia skur- 
do ir vargo — grįžti prie senos, mums žinomos valdžios, kuri kurtų laimę 
ir gerovę. Argi jūs nesuprantate, kad tai drąsaus ir protingo žmogaus 
užmojis. Ir argi jūs nesuprantate, kad po Erlendo bus sunku visa tai kam 
nors tęsti! Dėl jo sužlugo sumanymas iškelti Porsės sūnų į karalius — kitų 
karališkos kilmės žmonių, apie kuriuos galėtų burtis žmonės, daugiau 
nėra. Gal jūs pasakysite, kad jeigu Erlendui būtų pasisekę įgyvendinti 
savo sumanymą ir atvežti į Norvegiją junkerį Hokoną, tai jau man būtų 
patikę? Bet toliau, negu tik iškelti tą berniuką į krantą, visi tie vaikinai be 
kokių nors protingų žmonių pagalbos kažin ar būtų sugebėję žengti ir 
susitvarkyti iki galo. Štai kaip — šitai drįstu tvirtinti. Vienas Dievas teži- 
no, kad per tuos ištisus dešimt metų aš ne tik neturėjau jokios naudos, 
bet greičiau turėjau atidėti į šalį rūpinimąsi savo paties turtu, nerimauti, 
vargti ir kentėti begalines kančias. Niekas šioje šalyje nepatyrė jų tiek, ir 
štai tuo aš ir turiu tenkintis, — jis stipriai trenkė kumščiu į stalą. — Ir argi 
jūs nesuprantate, Simonai, kaip ŽMOgUS, ėmęs ant savo pečių tokį milži- 
nišką uždavinį, kuris susijęs su mūsų, visų šios šalies gyventojų, ir mūsų 
palikuonių gerove ilgiems laikams, numetė visa tai kartu su kelnėmis ant 

kažkokios pasileidusios bobos lovos krašto?! Dėl Dievo! Juk jis tikrai 
vertas tokio likimo, koks teko Audiunui Hestakornui! 

Paskui Erlingas truputį ramiau pridūrė: 

— Beje, negalėčiau pasakyti, jog aš netrokščiau, kad Erlendas būtų 
išgelbėtas, ir jūs neturite manyti, jog manęs nejaudina tai, apie ką jūs 
man pranešėte. Manau, jeigu jūs paklausysite mano patarimo, tai rasite 
pakankamai žmonių, kurie jus parems. Bet nemanau, kad galėčiau jums 
pasitarnauti nekviestas nuvažiavęs pas karalių. 

Simonas nepaslankiai ir sunkiai atsistojo. Jo veidas iš nuovargio buvo 
papilkėjęs. Stigas Hokonsenas priėjęs apglėbė jo pečius — tuoj paduosią 
užvalgyti; jis tyčia nenorėjęs įleisti į menę nieko svetimo, kol pasikalbė- 
jimas nepasibaigs. Bet dabar jis galįs pasistiprinti ir atsigerti, o paskui 
prigulti. Simonas padėkojo — netrukus jis vyksiąs toliau, jei Stigas pasko- 
linsiąs jam kitą žirgą. Ir paprašė, kad apnakvindintų jo tarną Joną Dolką. 
Vakar vakare Simonui tekę jį palikti, nes šiojo arklys negalėjęs pavyti jo 
Digerbeino. Jis didesnę kelio dalį jojęs naktį, manęs, jog gerai jį Žino. 
Tačiau keletą kartų išklydęs iš kelio. 

Stigas prašė jį palaukti ligi rytojaus. Tada ir jis pats su juo josiąs, 
blogiausiu atveju — nors dalį kelio. Beje, mielai nuvyksiąs su juo į 
Tiunsbergą. 

— Čia man nėra daugiau kas veikti. Aš tik noriu nueiti į bažnyčią. Jei 
jau čia atvykau, tai noriu pasimelsti prie Halfridos kapo. 

Jo išvargusiame kūne kunkuliavo kraujas, širdis trankėsi krūtinėje. Jis 
jautėsi lyg krintąs į kokią bedugnę — kone miegojo. Bet štai išgirdo savo 
paties balsą lygiai ir ramiai tariantį: 

— Gal nueitumėte kartu su manimi, pone Erlingai? Aš žinau, kad 
labiausiai iš visų savo giminaičių ji mylėjo jus. 
spengė ir tvinkčiojo kraujas, kol pro jį prasiveržė skambus ir mandagus 
Erlingo Vidkiunseno balsas: 

— Mielai, Simonai Dare... Koks bjaurus oras! — pasakė jis, juosdama- 
sis diržą su kalaviju ir užsimesdamas storą apsiaustą. 

Simonas stovėjo nejudėdamas lyg akmuo, kol Erlingas susirengė. 
Paskui abu išėjo. | 

Lauke pliaupė rudeninis lietus, o nuo jūros kilo toks tirštas rūkas, 
kad į tolį galima buvo matyti ne daugiau kaip per porą arklių, be to, abi- 
pus kelelio šmėkšojo pageltę lapuočių miškeliai. Bažnyčia buvo netoli. 
Iš netoliese esančios kunigo sodybos Simonas paėmė raktą ir nudžiugo 
pamatęs, kad ten nauji žmonės, atsiradę po jo išvykimo iš Manviko: va- 
dinasi, galima išvengti ilgų šnekų. 

Tai buvo mažutė akmeninė bažnytėlė su vieninteliu altoriumi. Si- 
jau tiek kartų buvo matęs. Klūpodamas prie baltos marmurinės lentos, 
truputį pasitraukęs nuo Erlingo Vidkiunseno, Simonas meldėsi ir žeg- 
nojosi, pats nė nejausdamas, ką daro. 

Jis 1r pats nemanė, kad taip galės padaryti. Bet dabar jis buvo pačia- 
me įkarštyje. Jis nenujautė, ką pasakys Erlingui, tačiau, nors iš baimės ir 
gėdos ir jautė liguistą silpnumą, žinojo, kad vis dėlto pabandys. 

Simonas prisiminė išbalusį, liguistą senyvos moteriškės veidą už- 
dengtoje lovoje, jos mielą, švelnų balsą ir tą popiečio valandą, kai sėdėjo 
ant jos lovos krašto, o Halfrida jam viską pasakojo. Tai buvo mėnuo 
prieš kūdikiui gimstant. Ji pati žinojo, kad jis jai kainuos gyvybę, ir džiau- 
gėsi, ir troško tokia brangia kaina pirkti sūnų. Vargšas mažytis, jis gulėjo 
ten po plyta, karstelyje prie motinos pečių! Ne, to, ką jis nori padaryti, 
nepadarytų niekas! 

Bet išbalęs Kristinos veidas! Kai tą dieną Simonas grįžo iš Akersne- 
so, ji žinojo, kas įvyko. Išbalusi ir rami ji pradėjo klausinėti, bet į jos akis 
jis pažvelgė tik akimirką ir daugiau nebedrįso sutikti jos žvilgsnio. Kur 
ji dabar ir ką ji veikia, jis nežinojo, — ar sėdi namie, ar matosi su vyru, o 
gal ją įtikino išvažiuoti į Skugheimą? Simonas tai buvo liepęs padaryti 
Ulavui Kiurningui ir sirai Ingolfui. Daugiau jis nebeturėjo jėgų, be to, 
jam atrodė, kad negalima gaišti laiko. 

Simonas nepajuto, kaip užsidengė veidą rankomis. Halfrida — juk tai 
ne nuodėmė, ne gėda, mano Halfrida! Ir vis dėlto tai, ką ji papasakojo 
jam, savo vyrui, apie skausmą ir apie meilę, privertusią ją pasilikti pas šį 
seną velnią. Kartą jos vyras užmušė kūdikį po motinos širdimi, o ji pasi- 
liko pas jį, nenorėdama į pagundą vesti savo brangiausio draugo. 

Erlingas Vidkiunsenas priklaupė; jo bespalvis, taisyklingų bruožų 
veidas neturėjo jokios išraiškos. Rankas jis susidėjo ant krūtinės; kart- 

kartėmis ramiais, švelniais ir gražiais mostais persižegnodavo ir vėl susi- 
dėdavo pirštų galus. 

Ne! Taip baisu, kad joks žmogus neturėtų jėgų šitaip pasielgti. Net- 
gi dėl Kristinos jis negali to padaryti. Jie atsistojo abu kartu, nusilenkė 
altoriui ir pasuko durų link. Žengiant akmeninėmis grindimis, Simono 
pentinai tyliai skambčiojo. Išėję iš bažnyčios, jiedu su Erlingu dar nebu- 
vo persitarę nė žodžiu, ir Simonas nežinojo nieko, kas įvyks. 

Jis užrakino bažnyčios duris, ir Erlingas Vidkiunsenas nuėjo pirma 
per kapines. Kapinių tarpuvartėje po nedideliu stogeliu jis sustojo. Simo- 
nas ėjo iš paskos; prieš išeidami į pliaupiant lietų, jie truputį pastovėjo. 

Erlingas prabilo ramiai ir vienodai, tačiau Simonas pajuto, kad jis be 
galo įtūžęs. Ir nedrįso pakelti akių. 

— Po velnių, Simonai Andresenai, ką jūs visu tuo norite pasakyti? 

Simonas negalėjo nė žodžio ištarti. 

— Jūs manote pagrasinti man — ir tada aš pasielgsiu pagal jūsų norą, 
nes gal esate girdėjęs kokių melagingų gandų apie tai, kas įvyko, kai vos 
buvote nujunkytas nuo motinos krūties... — jo pyktis vis augo. 

Simonas papurtė galvą: 

— Aš pagalvojau, pone, kad, prisiminęs tą, kuri buvo brangesnė už 
gryniausią auksą, jūs gal pasigailėsite Erlendo žmonos ir vaikų. 

Ponas Erlingas pažvelgė į jį. Jis neatsakė, bet pradėjo krapštyti sa- 
manas ir kerpes nuo akmeninės kapinių sienos. Simonas nurijo seiles ir 
liežuviu susivilgė lūpas: 

— Aš beveik nežinau, ką galvojau, Erlingai Vidkiunsenai. Gal kai pri- 
siminsite tą, kuri visus tuos nelaimingus metus kentėjo, neturėdama jo- 
kios kitos paguodos ir nusiraminimo, kaip tik vieną Dievą, tai panorėsite 
padėti kiek tik galima daugiau žmonių. Jeigu jūs negalėjote padėti jai! Ir 
jeigu jūs kada nors gailėjotės, kad išjojote tą dieną iš Manviko 1r leidote 
Haliridai pasilikti pono Fino valdžioje... 

— Bet aš nesigailiu! - Erlingo balsas pasidarė šiurkštus. — Nes žinau, 
kad ji niekada... bet, manau, tu to nesupranti! Jei nors valandėlę būtum 
supratęs, kokia išdidi buvo ta moteris, kurią tu vedei, — jis piktai nusi- 
juokė, — tada tu to nepadarytum. Aš nežinau, kas tau žinoma, bet mielai 
galiu viską pasakyti. Hokonas tuo laiku sirgo ir mane pasiuntė nuvežti 

beveik vienmetės, nors Elina buvo jai teta... mes su ja... aplinkybės taip 
susidėjo, jog, jai grįžus iš Manviko, buvome priversti nuolat susitikinėti. 
Visą naktį mes sėdėjome kalbėdami apie tai slibino namo balkone — už 
kiekvieną savo žodį mes abu Paskutiniojo teismo dieną galėsime atsa- 
kyti prieš Dievą. Tada jis mums turės pasakyti, kodėl taip turėjo įvykti... 
Pagaliau Dievas jai atlygino už jos dievobaimingumą. Davė jai gerą vyrą 
vietoj to, kurį turėjo anksčiau — tokį pienburnį tave... O tu jos pačios 
namuose gulėjai su tarnaitėmis ir leidai jai maitinti savo pavainikius vai- 
kus, — jis nusviedė sumaigytą samanų gniūžtę. 

Simonas stovėjo sustingęs ir nebylus. Erlingas dar nuplėšė pluoštelį 
samanų ir numetė į šalį. 

— Aš padariau tai, ko ji prašė. Girdi? Kitos išeities nebuvo. Kur būtu- 
me susitikę pasaulyje, būtume su ja, su ja... Paleistuvystė — bjaurus žodis. 
Kraujomaiša — dar šlykštesnis... 

Simonas krustelėjo galvą ir vos vos linktelėjo. 

Jis pats suprato, kad juokinga kalbėti apie tai. Erlingui Vidkiunsenui 
tada ėjo dvidešimti metai, jis buvo gražus ir mandagus. Halfrida mylėjo 
jį taip, jog tą rytą būtų galėjusi išbučiuoti jo pėdas rasotoje kiemo žolėje. 
O jis — pagyvenęs, nutukęs, negražus kaimietis... ir Kristina. Žinoma, 
dabar niekam į galvą neateis, kad kuri nors siela galėtų atsidurti pavojuje, 
nors jiedu ir dvidešimt metų gyventų viename name. Jis išmoko tai kaip 
reikiant suprasti. 

Ir štai jis tyliai, beveik nužemintai, pasakė: 

— Ji troško, kad netgi nekaltam vaikui, kurį tarnaitė sugyveno su jos 
vyru, nebūtų bloga gyventi pasaulyje. Ji pati prašė mane teisingai pasi- 
elgti su kūdikiu, kiek tai buvo įmanoma. Ak, Erlingai Vidkiunsenai - dėl 
vargšės nekaltos Erlendo žmonos... Ji mirs iš skausmo. Man rodos, ieš- 
kodamas jai ir jos vaikams pagalbos, aš neturiu palikti nė vieno akmens 
neišjudinto iš vietos. 

Erlingas Vidkiunsenas stovėjo atsirėmęs į vartų stulpą. Kai vėl pra- 
bilo, jo veidas buvo ramus, kaip paprastai, o balsas mandagus ir šaltas: 

— Man patiko Kristina Lavransdater, nors ir mažai teko su ja susitik- 
ti. Ji puiki ir garbinga moteris, ir jums jau daug kartų kartojau, Simonai 
Andresenai, kad esu tikras, jog jūs sulauksite pagalbos, jeigu paklausysite 

mano patarimo. Bet aš gerai nesuprantu, ką jūs štai šituo nepaprastu 
atvėju norite pasiekti. Suprantama, nemanykite, jog dėl to, kad man dėl 
savo vedybų reikėjo dėdės atsiklausti, nes tada buvau nepilnametis, o 
mergaitė, kurią labiausiai mylėjau, kai mes susipažinome, buvo jau sužie- 
duota su kitu... Erlendo žmona juk ne taip jau ir nekalta, kaip jūs sakote. 
Taip, tai tiesa, jūs vedęs jos seserį, bet juk jūs, o ne aš, kaltas, kad mes čia 
taip keistai kalbame, ir dėl to jūs turėsite pakęsti, kad aš kai ką priminsiu. 
Prisimenu, tuo laiku, kai Erlendas ją vedė, gana plačiai buvo kalbama, 
jog tai įvyko prieš Lavranso Bjergiulfseno valią, nepaisant jo patarimų, 
ir kad mergaitė daugiau galvojusi apie tai, kaip pareikšti savo valią, negu 
paklausyti tėvo ir išsaugoti savo garbę. Žinoma, nepaisant viso to, ji gali 
būti ir gera žmona. Bet juk ji gavo Erlendą, taigi jiems užteko laiko ir 
džiaugsmui, ir malonumams. Aš niekada netikėjau, kad Lavransas labai 
būtų mylėjęs šį savo žentą — juk dukteriai jis buvo išrinkęs kitą vyrą; kiek 
man žinoma, kai susipažino su Erlendu, ji jau buvo sužadėta. 

Jis staiga nutilo, akimirkai pažvelgė į Simoną ir, gerokai sumišęs, nu- 
sisuko nuo jo. Kaisdamas iš gėdos, Simonas žemai nulenkė galvą, bet vis 
dėlto tyliai ir tvirtai pasakė: 

— Taip, ji buvo sužadėta su manim! 

Valandėlę jiedu stovėjo nedrįsdami pažvelgti vienas į kitą. Tada Er- 
lingas Vidkiunsenas nusviedė paskutinį samanų gniužulėlį, pasisuko ir 
išėjo į lietų. Simonas tebestovėjo, bet jo pašnekovas, kiek paėjęs ir jau 
beišnykstąs rūke, atsisuko ir nekantriai pamojo jam ranka. 

Ir štai jie grįžo atgal taip pat tylėdami kaip ir atėjo. Netoli namų po- 
nas Erlingas tarė: 

— Aš padarysiu tai, Simonai Andresenai. Jūs turite palaukti rytojaus, 
ir tada mes vyksime visi keturi. 

Simonas pažvelgė į Erlingą. Jo veidą iškreipė gėda ir skausmas. Jis 
norėjo padėkoti, tačiau pritrūko jėgų. Jis turėjo stipriai prikąsti lūpą, nes 
apatinis žandikaulis smarkiai drebėjo. 

Einant pro duris į menę, Erlingas Vidkiunsenas lyg netyčia palietė 
Simono petį. Bet abu žinojo, jog jiedu nedrįsta vienas į antrą pažvelgti. 

Kitą dieną, rengiantis išvažiuoti, Stigas Hokonsenas siūlėsi Simonui 
paskolinti savo drabužius, nes šis nebuvo pasiėmęs pamainos. Simonas 

apžvelgė save: tarnas buvo išvalęs ir išdulkinęs jo drabužius, tačiau po 
tokios ilgos kelionės blogu oru jie buvo smarkiai nukentėję ir niekaip ne- 
bebuvo galima jų sutvarkyti. Simonas tik pliaukštelėjo sau per šlaunis. 

— Aš labai storas, Stigai. Be to, važiuoju ten ne į pokylį. 

Erlingas Vidkiunsenas stovėjo užkėlęs koją ant suolo, o sūnus jam 
segė paauksuotus pentinus. Atrodė, kad šiandien ponas Erlingas stengė- 
si apsieiti be tarnų. Riteris irzliai nusijuokė. 

— Nieko bloga, žinoma, jei bus matyti, kad Simonas Darė, negailėda- 
mas savęs, stengiasi padėti svainiui ir atvyksta tiesiog iš didelės kelionės 
su savo drąsiomis ir meiliomis kalbomis. Aštrus liežuvis mūsų buvusio 
svainio, Stigai! Tik aš bijau, kad jis nežinos, kada sustoti. 

Simonas stovėjo smarkiai paraudęs, bet nieko nepasakė. Visi žo- 
džiui, kuriuos po vakarykštės dienos kalbėjo Erlingas Vidkiunsenas, jam 
atrodė pašaipūs, su kažkokiu priverstiniu gerumu ir tvirta valia ligi galo 
baigti tai, ką pradėjo. 

Ir štai jie išvyko į šiaurę Manviko keliu — ponas Erlingas, jo sūnus 
ir Stigas su dešimčia puikiai aprengtų ir gerai ginkluotų tarnų. Simonas, 
jis jojo su vienu tarnu, galvojo, jog būtų protingiau padaręs, vykdamas į 
susirinkimą su padoresne palyda ir ginklais. Simonui Darei iš Formo ne- 
priderą keliauti kartu su savo buvusiais giminaičiais lyg kokiam papras- 
tam žmogui, ieškančiam jų paramos. Bet jam vis tiek! Jis taip nuvargęs ir 
taip pritrenktas vakarykščių įvykių, kad dabar atrodė vis tiek, kokie bus 
tos kelionės vaisiai. 


Simonas visada tvirtino, kad nelabai tiki blogais gandais, sklindan- 
čiais apie karalių Magnusą. Jis pats nebuvo toks šventuolėlis, jog nebū- 
tų galėjęs pakęsti šiurkščių juokų suaugusių vyrų kompanijoje. Bet kai 
žmonės, šusėdę ir suglaudę galvas, pradėdavo krūpčiodami šnibždėtis 
apie tamsias ir slaptas nuodėmes, Simonas visada pasijusdavo nesmagiai. 
Ir jam atrodė nepadoru tikėti arba kreipti dėmesį į kažkokius plepalus 
apie karalių, kuriam jis buvo prisiekęs ištikimybę. 

Ir vis dėlto jis nustebo, atsidūręs prieš jaunąjį karalių. Magnuso Ei- 
rikseno jis nebuvo matęs nuo to laiko, kai šis buvo dar vaikas, bet, šiaip 
ar taip, tikėjosi pamatyti jį kažkokį moterišką, lipšnų, nesveiką. Tačiau 

prieš jį stovėjo vienas iš gražiausių jaunuolių, kuriuos kada nors buvo 
tekę Simonui matyti, ir jo išvaizda, nors jauna ir trapiai daili, buvo vyriš- 
ka ir valdinga. 

Karalius vilkėjo žydrą, žaliai raštuotą drabužį, didelėmis klostėmis 
krintanų ligi pat kulnų, per liekną liemenį sujuostą paauksuotu diržu. Jo 
aukštas, lieknas kaip eglė kūnas laikėsi itin oriai, nors ir su sunkiais dra- 
bužiais. Gražią karaliaus Magnuso galvą dengė šviesūs ir lygūs plaukai, 
galuose truputį paraityti ir laisvai išsidriekę aplink ilgą kaklą. Jo veido 
bruožai buvo smulkūs ir ryškūs, odos spalva skaisti, skruostai rausvi ir 
įdegę, akys ryškios, žvilgsnis atviras. Su priderama pagarba ir švelnumu 
jis pasisveikino su savo vyrais. Paskui uždėjo ranką ant Erlingo Vidkiun- 
seno rankovės, pasivedėjo jį keletą žingsnių į šalį nuo kitų susirinkusiųjų 
ir padėkojo už atvykimą. 

Jiedu trupuų pasikalbėjo, ir ponas Erlingas priminė turįs ypatingą rei- 
kalą į karalių. Tuo tarpu karaliaus tarnai pastatė riteriui kėdę prieš karaliaus 
sostą ir, parodę kitiems trim vyrams vietas šiek tiek toliau, išėjo iš salės. 

Lyg savaime Simonas vėl atgavo jaunystės dienų judesius ir laikyse- 
ną, o kadangi pagaliau nusileido ir pasiskolino ilgus rudus Stigo išeigi- 
nius drabužius, tai ir išvaizda nesiskyrė nuo kitų dalyvavusiųjų. Tačiau 
čia sėdėdamas jis jautėsi kažkaip keistai, lyg sapne: buvo ir nebebuvo 
toks, kaip tas jaunasis Simonas Darė, greitasis ir mandagusis riterio sū- 
nus, prieš daugelį metų su rankšluosčiu ir žvake rankose Oslo rūmuose 
laukdavęs karaliaus Hokono. Jis buvo ir nebebuvo Simonas, Formo ūki- 
ninkas, visus tuos metus gyvenęs laisvą ir linksmą gyvenimą šiaurinėje 
slėnio dalyje su tam tikru nerūpestingumuų; nors kiekvieną savo gyveni- 
mo dieną žinojo, jog kažkur giliai jame rusena ta liepsnelė, bet apie ją ne- 
galvojo. Jame augo neaiškus ir grėsmingas noras priešintis — tai nebuvo 
sąmoninga nuodėmė arba jo paties kaltė — ne, pats likimas iš rusenan- 
čios kibirkštėlės įpūtė galingą liepsną, o jam teko kovoti ir apsimesti, jog 
nieko nepastebi, kai tuo tarpu skrudo ant mažos ugnies. 

Jis atsistojo kartu su visais kitais — karalius Magnusas pakilo iš vietos. 

— Brangus giminaiti! — nuaidėjo jo jaunas, skardus balsas, — man ro- 
dos, kad yra štai kaip: junkeris — mano brolis, bet juk mes niekada ne- 
mėginome turėti bendros palydos: tie patys žmonės negali mums abiem 

tarnauti. Matyt, ir Erlendui neatėjo į galvą, kad tokia padėtis gali ilgai 
trukti, nors jis kurį laiką valdė mano žinioje esančią apygardą ir kartu 
buvo Hokono patikėtinis. Bet tie iš mano žmonių, kurie geriau nori tar- 
nauti mano broliui Hokonui, turi būti atleisti iš tarnybos man, ir jiems 
suteikiama laisvė ieškoti laimės jo dvare. O kas jie — štai ką aš ir noriu 
sužinoti iš Erlendo lūpų. 

— Tada, jūs, pone karaliau, pabandykite šiuo klausimu susitarti su Er- 
lendu Nikiulausenu. Duokite savo giminaičiui palydovą, kaip žadėjote, 
kad galėtų atvykti pasikalbėti su jumis. 

— Taip, jis mano ir jūsų giminaitis, ir ponas Ivaras paskatino mane 
pažadėti jam palydovą, bet juk jis sulaužė man duotą priesaiką ir pamir- 
šo mūsų giminystę, — karalius tyliai nusijuokė ir vėl uždėjo ranką ant 
Erlingo rankovės. —- Mano giminaičiai, matyt, giminaitis gyvena pagal 
norvegų patarlę, kuri sako, kad giminaitis giminaičiui — pikčiausias prie- 
šas. Dabar aš tikrai Dievo, Mergelės Marijos ir savo sužadėtinės vardan 
noriu suteikti malonę savo giminaičiui Erlendui iš Hiusabiu, dovanoti 
jam gyvybę, grąžinti turtą ir leisti gyventi Norvegijoje, jeigu jis panorės 
su manimi susitaikyti, arba suteikti jam teisę išvykti iš mano šalies, jei jis 
norės važiuoti pas savo naują valdovą hercogą Hokoną. Tą pačią ma- 
lonę aš suteiksiu kiekvienam Erlendo bendrininkui, bet aš noriu žinot, 
kas jie ir kurie iš mano šalies vyrų melagingai tarnavo savo valdovui. Ką 
pasakysite jūs, Simonai Andresenai, aš žinau, jūsų tėvas buvo ištikimiau- 
sias mano motinos tėvo ramstis, jūs pats garbingai tarnavote karaliui 
Hokonui. Argi jūs nemanote, kad aš turiu teisę panagrinėti šį klausimą? 

— Aš manau, valdove, — Simonas išėjo į priekį ir vėl nusilenkė, — kol 
jūsų malonybė mielaširdingai valdysite pagal mūsų šalies įstatymus ir pa- 
pročius, tai, be abejo, niekada nesužinosite, kas buvo tie žmonės, kurie 
panoro su savo karaliumi elgtis neteisėtai ir išdavikiškai. Tą pačią akimir- 
ką, kai mūsų šalies žmonės pamatys, kad jūsų malonybė laikosi tų teisių 
ir papročių, kuriuos nustatė jūsų tolimieji proseniai, nė vienas žmogus 
šioje valstybėje, be abejo, nepagalvos, jog reikėtų ardyti taiką. O tie, ku- 
riems galbūt kartais ir atrodys neįtikima, kad jūs, valdove, būdamas toks 
jaunas, sugebate išmintingai ir tvirtai valdyti dvi dideles valstybes, tylės 
ir dar gerokai pagalvos apie tai. 

— Taip yra, pone karaliau, — pridūrė Erlingas Vidkiunsenas, — kad 
nė vienas žmogus mūsų šalyje ir nemanė nepaklausyti jūsų ten, kur jūs 
teisėtai reikalavote... 

— Nemanė nepaklausyti? Vadinasi, jūs tada galvojate, jog Erlendas 
nenusikalto, bandęs nuversti karalių ir išduoti valstybę, jeigu mes ati- 
džiau peržiūrėtume šią bylą? 

Akimirką atrodė, jog ponas Erlingas neranda atsakymo; tada prašne- 
ko Simonas. 

— Jūs, valdove, mūsų karalius; visi tikisi, kad už neteisėtus darbus bau- 
site pagal įstatymus. Bet jeigu paseksite Erlendo kelią, tai gali atsitikti, kad 
išeis į priekį ir pasisakys vardus tie, kuriuos jūs dabar uoliai siekiate surasti, 
arba kiti žmonės, kurie gali pradėti abejoti, ar šioje byloje viskas susiję, nes 
apie tai sklis daug kalbų, jeigu jūsų malonybė 1r toliau elgsitės taip, kaip gra- 
sinote tokiam žinomam ir žymiam žmogui kaip Erlendas Nikiulausenas. 

— Ką jūs norite tuo pasakyti, Simonai Dare? — rūsčiai paklausė kara- 
lius ir paraudo. 

— Simonas nori pasakyti, — įsikišo Bjarnė Erlingsenas, — jog jūsų malo- 
nybei bus labai nepatogu, jeigu žmonės pradės klausinėti, kodėl Erlendas 
negali naudotis žmogaus teisėmis, kurias turi kiekvienas, išskyrus vagis ir 
niekšus. Gal tada žmonės prisimins ir kitus karaliaus Hokono vaikaičius... 

Erlingas Vidkiunsenas skubiai atsigręžė į sūnų. Jis atrodė piktas, bet 
karalius sausai tarė: 

— O karaliaus išdavikų jūs nelaikote niekšais? 

— Niekas jų taip nepavadins, valdove, jeigu jų planai pavyks! - atsakė 
Bjarnė. 

Akimirką visi patylėjo. Paskui Erlingas Vidkiunsenas tarė: 

— Kad ir kaip vadintumėte Erlendą, valdove, tačiau netinka dėl jo 
laužyti įstatymą. 

— Tada šioje vietoje reikia pakeisti įstatymą, — karštai pareiškė kara- 
lius, — jeigu dabar taip elgiamasi, kad aš neturiu galios gauti žinių, kaip 
žmonės pasirengę išsaugoti man ištikimybę. 

— Bet jūs negalite elgtis pagal pakeistą įstatymą, kol jis dar nepakeis- 
tas, nes tai bus žmonių teisių pažeidimas. O mūsų žmonės nuo senų 
laikų nepratę, kad juos engtų karaliai, —- atkakliai pasakė Erlingas. 

— Aš turiu savo riterių ir patikėtinių, kurie palaiko mane, — vaikiškai 
nusijuokęs atsakė karalius. — Ką jūs, Simonai, pasakysite? 

— Aš pasakysiu, valdove, — lengvai gali pasirodyti, jog tai nėra tvirta 
parama, sprendžiant iš to, kaip pasielgė riteriai ir didikai su savo karaliais 
Danijoje ir Švedijoje, kai visuomenėje neatsirado jėgų karaliaus valdžiai 
palaikyti. Bet jeigu jūsų malonybė apie tai galvoja, tai aš jus paprašysiu 
atleisti mane iš jūsų tarnybos, nes šiuo atveju aš labai norėčiau būti tarp 
valstiečių. 

Simonas kalbėjo taip ramiai ir blaiviai, kad, atrodo, karalius iš karto 
nesuprato jo žodžių prasmės. Paskui jis nusikvatojo: 

— Jūs grasinate, Simonai Andresenai? Gal norite mesti man pirštinę? 

— Kaip jums patiks, valdove, — vis tokiu pat ramiu balsu atsakė Simo- 
nas, bet išsitraukė iš už diržo pirštines ir laikė jas rankoje. 

Tada jaunasis Bjarnė pasilenkė ir pagriebė jas. 

— Tokių pirštinių, jūsų malonybe, netinka pirkti savo vestuvėms! — jis 
aukštai pakėlė storas, sudėvėtas raitelio pirštines ir nusikvatojo. — Jei pa- 
aiškės, valdove, kad jūs ieškote kaip tik tokių, tai jums turbūt pasiūlys jų 
kiek tik reikia — ir pigiai! 

Erlingas Vidkiunsenas šūktelėjo. Staigiu judesiu jis parodė karaliui į 
vieną pusę, trims vyrams — į kitą, paskui šiuos nugrūdo durų link: 

— Aš turiu pakalbėti su karaliumi vienas! 

— Ne, ne! Aš noriu pakalbėti su Bjarne! — sušuko karalius, vydama- 
Sis JUOS. 

Tačiau ponas Erlingas savo sūnų išstūmė lauk drauge su kitais. Va- 
landėlę jie vaikštinėjo po pilies kiemą ir ant kaivelės už jos sienų — nė 
vienas iš jų nieko nekalbėjo. Stigas Hokonsenas atrodė labai susimąstęs, 
bet jis, kaip ir visuomet, tylėjo. Bjarnė Erlingsenas visą laiką vaikščiojo 
su lengva ir slapta pašaipa lūpose. Netrukus atėjo Erlingo ginklanešys ir 
pasakė, jog ponas prašęs palaukti jo nakvynės namuose — jų arkliai stovį 
pilies kieme. 

Paskui jie visi trys sėdėjo nakvynės namuose ir vengė šnekėti apie 
tai, kas įvyko. Pagaliau pradėjo pokalbį apie savo žirgus, šunis ir sakalus. 
Viskas baigėsi tuo, jog vakare Stigas ir Simonas ėmė pasakoti istorijas 
apie moteris — Stigas visada žinodavo galybę tokių istorijų, ir didesnę 

dalį tų, kurias Simonas pradėdavo pasakoti, tuoj pat tęsdavo Stigas. Be 
to, visos jos būdavo arba jam pačiam atsitikusios, arba visai neseniai įvy- 
kusios kur nors netoli Manviko, nors Simonas atsimindavo girdėjęs tuos 
pasakojimus savo vaikystėje iš tarnų Diufrine. 

Jis kvatojo ir stengėsi nepasiduoti Stigui. Protarpiais net suolas, ro- 
dos, linko po juo. Jis kažko bijojo, bet nesiryžo ligi galo suvokti ko. 
Bjarnė tyliai juokėsi, gėrė vyną ir graužė obuolius, tampė gaubtą ir pro- 
tarpiais papasakodavo kokios nors istorijos nuotrupą. Jos buvo labai ne- 
padorios, bet tokios dviprasmiškos, kad Stigas nieko nesuprato. Bjarnė 
sakėsi girdėjęs jas iš vieno kunigo Bjergvine. 

Pagaliau pasirodė ponas Erlingas. Sūnus nuėjo jo pasitikti, norėda- 
mas nurengti viršutinius drabužius. Erlingas piktai atsigręžė į jaunuolį: 

— Tu! 

Jis numetė apsiaustą į Bjarnės rankas, ir jo veidu nuslinko šypsenos 
šešėlis, bet tuoj dingo. Jis kreipėsi į Simoną: 

— Dabar turėtumėt būti patenkintas, Simonai Andresenai! Tikrai galite 
tikėtis, jog netoli ta diena, kai jūs tyliai ir taikingai gyvensite savo namuose, 
gretimose sodybose - jūs ir Erlendas, ir jo žmona, ir visi jų sūnūs. 

Simonas išblyško. Pakilęs ėmė dėkoti ponui Erlingui. Jis žinojo, ko- 
kia ta baimė, kuriai jis nedrįso pažvelgti į akis. Bet dabar jau nebuvo 
kitos išeities. 


Maždaug po keturiolikos dienų Erlendas Nikiulausenas buvo paleis- 
tas. Simonas su dviem tarnais ir Ulfu Haldorsenu išjojo į Akersnesą jo 
parsigabenti. 

Medžiai buvo jau beveik pliki, nes savaitę prieš tai praūžė didelė vė- 
tra. Prasidėjo šalnos. Žemė dusliai dundėjo po žirgų kanopomis, o laukai 
buvo nubalinti šerkšno, kai raiteliai įjojo į miestą. Galima buvo tikėtis 
sniego — dangus visas buvo aptrauktas debesų, diena rūškana ir šalta. 

Simonas pastebėjo, kad Erlendas, eidamas į pilies kiemą, truputį vil- 
ko vieną koją ir jo judesiai, sėdant ant žirgo, atrodė kiek sustirę ir nevik- 
rūs. Be to, atrodė labai išbalęs. Jis buvo nusiskutęs barzdą ir susitvarkęs 
plaukus, viršutinė jo veido dalis buvo blyškiai gelsvos spalvos, o apati- 
nė — balta su melsvomis nuskustos barzdos pašaknėmis, akys įdubusios. 


615 


616 


+ SIGRID UNDSET 


Bet su ilgu, tamsiai mėlynu apsiaustu jis atrodė labai iškilmingai, o atsi- 
sveikindamas su Ulavu Kiurningu ir dalydamas pinigus žmonėms, kurie 
ji saugojo ir nešiojo jam maistą į kalėjimą, laikėsi kaip tikras didikas, 
išvykstąs iš vestuvių iškilmių dvaro. 

Iš pradžių jojant Erlendui, matyt, buvo šalta; jis keletą kartų pasipur- 
tė. Paskui jo skruostai truputį paraudo, veidas pagyvėjo — matyt, gyvy- 
bės syvai pradėjo atgyti. Simonas pagalvojo: tikrai Erlendą ne lengviau 
palaužti, kaip kokią gluosnio šakelę. 

Prijojus viešbutį, Kristina išėjo pasitikti vyro. Simonas bandė nežiū- 
rėti, bet negalėjo. 

Erlendas ir Kristina padavė vienas antram ranką ir ramiu aiškiu bal- 
su pasikeitė keliais žodžiais. 

Visų namiškių akivaizdoje jie laikėsi gražiai ir tinkamai. Tik abu 
smarkiai paraudo, akimirką pažvelgė vienas į kitą, paskui vėl panarino 
žvilgsnius. Paskui Erlendas vėl padavė žmonai ranką, ir abu nuėjo į 
namą, kuriame turėjo gyventi, kol bus mieste. 

Simonas pasisuko, norėdamas eiti į menę, kurioje ligi šiol gyveno 
Kristina. Staiga Kristina atsisuko nuo apatinės laiptų pakopos ir be galo 
skambiu balsu sušuko: 

— O tu neini, svaini? Tau juk reikia pirmiau pavalgyti, ir tau, Ulfai! 

Stovėdama truputį pasisukusi per liemenį ir žiūrėdama pro petį, ji 
atrodė tokia jauna ir švelni. Atvykusi į Oslą, ji pradėjo rišti nuometą visai 
kitaip. Čia, pietuose, tik smulkių ūkininkų žmonos senoviškai nešiojo 
skepetaites, taip ir Kristina po vedybų visada nešiodavo: apsupdavo vei- 
dą kaip vienuolės ir kryžmai surišdavo kampus per pečius, tad kaklas 
būdavo visai uždaras, o daugelis klosčių krisdavo į šonus ir dengdavo ant 
pakaušio susuktus plaukus... Tronheimo apylinkėje buvo lyg pamaldumo 
ženklas rišti nuometą taip, kaip patikdavo arkivyskupui Eilivui — ištekė- 
jusioms moterims tai esąs padoriausias ir tinkamiausias rišimo būdas. 
Bet, nenorėdama išsiskirti iš kitų, Kristina čia pasekė pietiečių mada ir 
užsirišdavo nuometą taip, kad šis gulėdavo lygiai ant viršugalvio ir užpa- 
kalyje leisdavosi tiesiog žemyn; priekyje būdavo matyti plaukai, o kaklas 
ir pečiai pasilikdavo neuždengti. Kasos turėdavo būti tik tiek pakeltos, 
kad nebūtų matyti, o skepetaitė lengvai apsupdavo galvą, pabrėždama 

jos formą. Simonas jau anksčiau buvo matęs, kad ji taip riša nuometą, 
ir jam atrodė, jog jis Kristinai labai tinka, bet vis dėlto iki šiol nebuvo 
pastebėjęs, kaip ji nuo to pajaunėjo. O jos akys spindėjo lyg žvaigždės. 

Dieną Erlendo pasveikinti atvyko įvairių žmonių: Ketilis 18 Skugo, 
Markas Turgeirsenas, o vėliau vakare pats Ulavas Kiurningas, sira Ingol- 
fas ir ponas Giutormas, šventojo Halvardo bažnyčios kunigas. Abiem 
kunigams bekeliaujant, ėmė snigti sausu smulkiu sniegu, ir jie, išklydę 
iš kelio, palėkę į varnalėšas — jų drabužiai buvo pilni kibių. Visi šoko 
juos rankioti nuo kunigų ir tarnų. Erlendas ir Kristina juos rankiojo nuo 
pono Giutormo; jie visą laiką raudo ir juokavo su kunigu, kikendami 
netvirtu ir drebančiu balsu. 

Tą vakarą Simonas iš pradžių daug gėrė, tačiau nė kiek nepasigėrė, 
tik visam kūne jautė kažkokį sunkumą. Jis nepaprastai aiškiai girdėjo 
kiekvieną pasakytą žodį. O kitų liežuviai labai greit atsirišo — nė vienas 
iš jų nejautė ypatingo nuoširdumo karaliui. 

Kai viskas pasibaigė, Simonas pajuto, kaip jam visa tai įkyrėję. Susi- 
rinkusieji pliauškė kažkokias nesąmones — garsiai ir įsikarščiavę. Ketilis 
Ogmiundsenas buvo gana kvailas, o jo žentas Markas taip pat nepasižy- 
mėjo dideliu protu; Ulavas Kiurningas buvo sveikai protaujantis žmogus, 
bet trumparegis, o abu kunigai jam atrodė taip pat nelabai galvoti. Visi 
sėdėjo, klausydami Erlendo, pritardami jam, o šis darėsi vis panašesnis 
į save tokį, koks visada būdavo, — išsiblaškęs ir lengvabūdis. Jis paėmė 
Kristinos ranką, pasidėjo ją sau ant kelių ir ėmė žaisti jos pirštais — jie 
abu sėdėjo suglaudę pečius. Jos veidas buvo skaisčiai rausvas, ji negalėjo 
nuleisti akių nuo Erlendo. Kai šis slapčiom ją apkabino per liemenį, jos 
lūpos taip suvirpėjo, jog ji vos įstengė susičiaupti. 

Staiga atsivėrė durys, ir į menę įėjo Miunanas Bordsenas. 

— Pagaliau ateina pats didysis jautis, - juokdamasis sušuko Erlendas, 
pašoko ir nuėjo jo pasitikti. 

— Pasigailėk mūsų, Viešpatie ir Švenčiausioji Mergele. Matau, kad tu 
nieko neimi į galvą, Erlendai, — piktai tarė Miunanas. 

— O tu, giminaiti, manai, kad dabar reikėtų verkšlenti ir liūdėti? 


— Niekada nesu matęs nieko panašaus į tave — tu sugriovei visą 


savo gerovę. 

— Žinai, aš niekada nebuvau toks, kad, saugodamas kelnes nuo 
ugnies, eičiau nuogu užpakaliu į pragarą, — tarė Erlendas, o Kristina 
tyliai ir šelmiškai nusijuokė. 

Simonas padėjo galvą ant stalo ir susiėmė ją rankomis. Tegul jie mano, 
kad jis toks girtas, jog visai miega — jis norėjo, kad jį paliktų ramybėje. 

Viskas buvo taip, kaip jis tikėjosi — bent kaip jis galėjo tikėtis. Ir ji 
tokia pati. Štai sėdi ji čia, vienintelė moteris tarp visų šių vyrų, vis tokia 
pat švelni, kukli, rami ir pasitikinti savimi. Tokia pat ji buvo ir tą kartą, 
kai jį apgavo — praradusi gėdą ar nejausdama kaltės, jis pats nežinojo. O 
ne, tai netiesa, ji buvo tokia pasitikinti savimi, nebuvo begėdė, nebuvo 
tokia rami, kaip atrodė. Bet tas žmogus ją užkerėjo — dėl Erlendo ji buvo 
pasiryžusi mielai eiti per įkaitintus akmenis, o per jį, Simoną, Kristina 
žengė lyg nežinodama, kad jis nėra tik šaltas akmuo. 

O, jis čia tik visokių niekų prigalvoja — ji nori pareikšti savo valią ir į 
nieką nekreipia dėmesio. Tegul jie džiaugiasi — jam visai vis tiek. Kas jam 
darbo, jeigu jiedu ir susilauks dar septynių sūnų, — tada jų bus keturio- 
lika ir turės pasidalyti pusę Lavranso Bjergiulfseno turto. O jam, matyt, 
neteks rūpintis savo vaikais, nes Ramborga ne taip skuba gimdyti, kaip 
sesuo — jo palikuonys kada nors, po jo mirties, bus turtingi ir galingi. 
Bet jam šį vakarą visa tai nesvarbu. Jis dar norėjo išgerti, bet žinojo, kad 
šiandien Dievo dovanos jo nepralinksmins, o norėdamas išgerti, turėtų 
pakelti galvą ir galbūt įsivelti į pokalbį. 

— Taip, tu turbūt laikai save tinkamą valstybės vairuotojo vietai! — pa- 
niekinamai tarė Miunanas. 

— Ne, gali būti tikras, mes toms pareigoms paskyrėme tave! — nusi- 
kvatojo Erlendas. 

— Apsaugok Viešpatie, valdyk liežuvį, vyruti... 

Kiti ėmė juoktis. | 

Erlendas priėjo prie Simono ir palietė jo petį. 

— Tu miegi, svaini? — Simonas pakėlė galvą. Prieš jį stovėjo Erlendas 
su taure rankoje. — Išgerk su manim, Simonai! Už savo gyvybę labiausiai 
turiu dėkoti tau, mielasis, aš juk branginu gyvenimą, kad ir koks jis būtų! 
Tu kaip tikras brolis gynei mane. Jei nebūtum mano svainis, man turbūt 
būtų tekę galvą padėti. O tada tu būtum galėjęs gauti mano našlę. 


KRISTINA LAVRANSDATER + 


blaivė ir išbalo, jo lūpos plačiai atsivėrė. 

Simonas kumščiu ištrenkė iš Erlendo rankos taurę, midus pasiliejo 
ant grindų. Paskui jis apsisuko ir išėjo iš menės. 

Erlendas paliko bestovįs. Drabužio skvernu nusišluostė ranką. Pats 
nežinodamas, ką daro, apsižvalgė, ar niekas nepastebėjo, kas įvyko. Paspy- 
rė taurę po suolu, akimirką pastovėjo, paskui tyliai išėjo paskui svainį. 

Simonas Darė stovėjo žemiau laiptų. Jonas Dolkas vedė iš arklidės 
jo žirgą. Erlendui priėjus, Simonas nė nepajudėjo. 

— Simonai! Simonai! Aš nežinojau... Aš pats nežinojau, ką kalbu! 

— Dabar žinai. 

Simono balsas buvo visai tylus. Jis nejudėjo ir nežiūrėjo į Erlendą. 

Erlendas beviltiškai apsidairė. Iš po debesų šydo žvelgė apsiblau- 
sęs mėnulis, krito smulkios, dygios sniego kruopelytės. Erlendą nukrė- 
tė drebulys. 

— Kur, kur tu iškeliauji? — nedrąsiai paklausė jis, žiūrėdamas į tarną 
ir žirgus. 

— Pasiieškoti kitos prieglaudos, — trumpai atsakė Simonas. — Tu juk 
supranti, kad aš nebegaliu pasilikti. 

— Simonai! — sušuko Erlendas. — O, aš nežinau, aš kažin ką atiduo- 
čiau, kad tie žodžiai nebūtų buvę ištarti! 

— Aš taip pat! — vis tuo pačiu balsu atsakė Simonas. 

Atsidarė pastoginės menės durys. Kristina su žibintu rankoje išėjo į 
balkoną, pasilenkė per turėklus ir apšvietė apačioje stovinčius vyrus. 

— Tai jūs čia? — skambiu balsu paklausė ji. — Ką jūs lauke veikiat? 

— Aš prisiminiau, kad reikia pažiūrėti žirgus — kaip paprastai pasaky- 
tų mandagūs žmonės, — juokais atsakė Simonas. 

— Gerai! Bet juk tu išsivedei savo žirgus! — nustebusi tyliai nusijuokė 
Kristina.. 

— Taip, taip atsitinka žmonėms, kuriems galva ūžia, — tuo pačiu tonu 
atsakė Simonas. 

— Tai lipkit čia! — linksmai pertraukė ji. 

— Gerai. Tuojau! | 

Kristina grįžo į menę, o Simonas šūktelėjo Jonui, kad nuvestų žirgus 
atgal. Jis atsigręžė į Erlendą — šis stovėjo visai suglebęs. 

— Aš greit ateisiu. Mes turime dėl mūsų žmonų, Erlendai, elgtis taip, 
lyg nieko nebūtų buvę pasakyta. Bet vis dėlto gal suprasi nors tai, kad... 
kad.. aš norėčiau, jog būtum paskutinis žmogus žemėje, tai žinąs! Ir ne- 
užmiršk, jog aš ne toks užuomarša, kaip tu! 

Viršuje durys vėl atsivėrė, svečiai visu būriu išėjo iš menės, o su jais 
Kristina. Jos tarnaitė nešė žibintą. 

— Taip, jau vėlus metas, — prunkštelėjo Miunanas Bordsenas, — aš 
manau, jog ši porelė jau seniai išsiilgusi lovos. 


— Erlendai! Erlendai! Erlendai! - Kristina puolė į jo glėbį, kai tik jie- 
du vieni pasiliko menėje. Ji stipriai ir aistringai prisiglaudė prie jo. — Er- 
lendai! "Tu atrodai toks nusiminęs, — išsigandusi sušnibždėjo ji, praviro- 
mis lūpomis beveik paliesdama jo burną. — Erlendai! — ji abiem rankom 
suspaudė jo smilkinius. 

Jis truputį pastovėjo, švelniai apglėbęs žmoną. Paskui tyliai sudejavęs 
priglaudė ją prie savęs. 


Simonas nuėjo į arklidę — jis turėjo kažką pasakyti Jonui, bet eidamas 
užmiršo. Valandėlę stabtelėjo arklidės tarpduryje žvelgdamas į blankią 
mėnulio šviesą ir krintančias snaiges — dabar jau snigo stambiais dribs- 
niais. Jonas ir Ulfas išėjo iš arklidės, uždarė duris, ir visi trys vyrai nuėjo 
į trobą, kur jiems buvo paskirta miegoti. 

